Vyāsa

Brahmapurāṇa A SARIT edition

Title: Brahmapurāṇa

Title: A SARIT edition

Author: Vyāsa

Editor: P. Schreiner

Editor: R. Söhnen

Funder: The British Association for South Asian Studies

Funder: The British Academy

Principal: Peter Schreiner and Renate Söhnen, Tübingen Purāṇa Project

RespStmt: Richard Mahoney, Indica et Buddhica Editing and conversion to Text Encoding Initiative (TEI) markup

RespStmt: Patrick Mc Allister (pma@rdorte.org) Maintenance of file for SARIT. Dominik Wujastyk Editing the TEI header

[p. 1 ]

Chapter 1: Setting of the recitation of the Purāṇa; creation of the world

1 SS 1-2

BRP001.001.1 yasmāt sarvam idaṃ prapañcaracitaṃ māyājagaj jāyate |

BRP001.001.2 yasmiṃs tiṣṭhati yāti cāntasamaye kalpānukalpe punaḥ |

BRP001.001.3 yaṃ dhyātvā munayaḥ prapañcarahitaṃ vindanti mokṣaṃ dhruvaṃ |

BRP001.001.4 taṃ vande puruṣottamākhyam amalaṃ nityaṃ vibhuṃ niścalam || 1 ||

BRP001.002.1 yaṃ dhyāyanti budhāḥ samādhisamaye śuddhaṃ viyatsannibham |

BRP001.002.2 nityānandamayaṃ prasannam amalaṃ sarveśvaraṃ nirguṇam |

BRP001.002.3 vyaktāvyaktaparaṃ prapañcarahitaṃ dhyānaikagamyaṃ vibhum |

BRP001.002.4 taṃ saṃsāravināśahetum ajaraṃ vande hariṃ muktidam || 2 ||

BRP001.003.1 supuṇye naimiṣāraṇye pavitre sumanohare |

BRP001.003.2 nānāmunijanākīrṇe nānāpuṣpopaśobhite || 3 ||

BRP001.004.1 saralaiḥ karṇikāraiś ca panasair dhavakhādiraiḥ |

BRP001.004.2 āmrajambūkapitthaiś ca nyagrodhair devadārubhiḥ || 4 ||

BRP001.005.1 aśvatthaiḥ pārijātaiś ca candanāgurupāṭalaiḥ |

BRP001.005.2 bakulaiḥ saptaparṇaiś ca punnāgair nāgakesaraiḥ || 5 ||

BRP001.006.1 śālais tālais tamālaiś ca nārikelais tathārjunaiḥ |

BRP001.006.2 anyaiś ca bahubhir vṛkṣaiś campakādyaiś ca śobhite || 6 ||

BRP001.007.1 nānāpakṣigaṇākīrṇe nānāmṛgagaṇair yute |

BRP001.007.2 nānājalāśayaiḥ puṇyair dīrghikādyair alaṅkṛte || 7 ||

BRP001.008.1 brāhmaṇaiḥ kṣatriyair vaiśyaiḥ śūdraiś cānyaiś ca jātibhiḥ |

BRP001.008.2 vānaprasthair gṛhasthaiś ca yatibhir brahmacāribhiḥ || 8 ||

BRP001.009.1 sampannair gokulaiś caiva sarvatra samalaṅkṛte |

BRP001.009.2 yavagodhūmacaṇakair māṣamudgatilekṣubhiḥ || 9 ||

BRP001.010.1 cīnakādyais tathā medhyaiḥ sasyaiś cānyaiś ca śobhite |

BRP001.010.2 tatra dīpte hutavahe hūyamāne mahāmakhe || 10 ||

BRP001.011.1 yajatāṃ naimiṣeyāṇāṃ sattre dvādaśavārṣike |

BRP001.011.2 ājagmus tatra munayas tathānye 'pi dvijātayaḥ || 11 ||

BRP001.012.1 tān āgatān dvijāṃs te tu pūjāṃ cakrur yathocitām |

BRP001.012.2 teṣu tatropaviṣṭeṣu ṛtvigbhiḥ sahiteṣu ca || 12 ||

BRP001.013.1 tatrājagāma sūtas tu matimāṃl lomaharṣaṇaḥ |

BRP001.013.2 taṃ dṛṣṭvā te munivarāḥ pūjāṃ cakrur mudānvitāḥ || 13 ||

BRP001.014.1 so 'pi tān pratipūjyaiva saṃviveśa varāsane |

BRP001.014.2 kathāṃ cakrus tadānyonyaṃ sūtena sahitā dvijāḥ || 14 ||

BRP001.015.1 kathānte vyāsaśiṣyaṃ te papracchuḥ saṃśayaṃ mudā |

BRP001.015.2 ṛtvigbhiḥ sahitāḥ sarve sadasyaiḥ saha dīkṣitāḥ || 15 ||

[p. 2 ]

munaya ūcuḥ:

BRP001.016.1 purāṇāgamaśāstrāṇi setihāsāni sattama |

BRP001.016.2 jānāsi devadaityānāṃ caritaṃ janma karma ca || 16 ||

BRP001.017.1 na te 'sty aviditaṃ kiñcid vede śāstre ca bhārate |

BRP001.017.2 purāṇe mokṣaśāstre ca sarvajño 'si mahāmate || 17 ||

BRP001.018.1 yathāpūrvam idaṃ sarvam utpannaṃ sacarācaram |

BRP001.018.2 sasurāsuragandharvaṃ sayakṣoragarākṣasam || 18 ||

BRP001.019.1 śrotum icchāmahe sūta brūhi sarvaṃ yathā jagat |

BRP001.019.2 babhūva bhūyaś ca yathā mahābhāga bhaviṣyati || 19 ||

BRP001.020.1 yataś caiva jagat sūta yataś caiva carācaram |

BRP001.020.2 līnam āsīt tathā yatra layam eṣyati yatra ca || 20 ||

lomaharṣaṇa uvāca:

BRP001.021.1 avikārāya śuddhāya nityāya paramātmane |

BRP001.021.2 sadaikarūparūpāya viṣṇave sarvajiṣṇave || 21 ||

BRP001.022.1 namo hiraṇyagarbhāya haraye śaṅkarāya ca |

BRP001.022.2 vāsudevāya tārāya sargasthityantakarmaṇe || 22 ||

BRP001.023.1 ekānekasvarūpāya sthūlasūkṣmātmane namaḥ |

BRP001.023.2 avyaktavyaktabhūtāya viṣṇave muktihetave || 23 ||

BRP001.024.1 sargasthitivināśāya jagato yo 'jarāmaraḥ |

BRP001.024.2 mūlabhūto namas tasmai viṣṇave paramātmane || 24 ||

BRP001.025.1 ādhārabhūtaṃ viśvasyāpy aṇīyāṃsam aṇīyasām |

BRP001.025.2 praṇamya sarvabhūtastham acyutaṃ puruṣottamam || 25 ||

BRP001.026.1 jñānasvarūpam atyantaṃ nirmalaṃ paramārthataḥ |

BRP001.026.2 tam evārthasvarūpeṇa bhrāntidarśanataḥ sthitam || 26 ||

BRP001.027.1 viṣṇuṃ grasiṣṇuṃ viśvasya sthitau sarge tathā prabhum |

BRP001.027.2 sarvajñaṃ jagatām īśam ajam akṣayam avyayam || 27 ||

BRP001.028.1 ādyaṃ susūkṣmaṃ viśveśaṃ brahmādīn praṇipatya ca |

BRP001.028.2 itihāsapurāṇajñaṃ vedavedāṅgapāragam || 28 ||

BRP001.029.1 sarvaśāstrārthatattvajñaṃ parāśarasutaṃ prabhum |

BRP001.029.2 guruṃ praṇamya vakṣyāmi purāṇaṃ vedasammitam || 29 ||

BRP001.030.1 kathayāmi yathā pūrvaṃ dakṣādyair munisattamaiḥ |

BRP001.030.2 pṛṣṭaḥ provāca bhagavān abjayoniḥ pitāmahaḥ || 30 ||

BRP001.031.1 śṛṇudhvaṃ sampravakṣyāmi kathāṃ pāpapraṇāśinīm |

BRP001.031.2 kathyamānāṃ mayā citrāṃ bahvarthāṃ śrutivistarām || 31 ||

BRP001.032.1 yas tv imāṃ dhārayen nityaṃ śṛṇuyād vāpy abhīkṣṇaśaḥ |

BRP001.032.2 svavaṃśadhāraṇaṃ kṛtvā svargaloke mahīyate || 32 ||

BRP001.033.1 avyaktaṃ kāraṇaṃ yat tan nityaṃ sadasadātmakam |

BRP001.033.2 pradhānaṃ puruṣas tasmān nirmame viśvam īśvaraḥ || 33 ||

[p. 3 ]

BRP001.034.1 taṃ budhyadhvaṃ muniśreṣṭhā brahmāṇam amitaujasam |

BRP001.034.2 sraṣṭāraṃ sarvabhūtānāṃ nārāyaṇaparāyaṇam || 34 ||

BRP001.035.1 ahaṅkāras tu mahatas tasmād bhūtāni jajñire |

BRP001.035.2 bhūtabhedāś ca bhūtebhya iti sargaḥ sanātanaḥ || 35 ||

BRP001.036.1 vistarāvayavaṃ caiva yathāprajñaṃ yathāśruti |

BRP001.036.2 kīrtyamānaṃ śṛṇudhvaṃ vaḥ sarveṣāṃ kīrtivardhanam || 36 ||

BRP001.037.1 kīrtitaṃ sthirakīrtīnāṃ sarveṣāṃ puṇyavardhanam |

BRP001.037.2 tataḥ svayambhūr bhagavān sisṛkṣur vividhāḥ prajāḥ || 37 ||

BRP001.038.1 apa eva sasarjādau tāsu vīryam athāsṛjat |

BRP001.038.2 āpo nārā iti proktā āpo vai narasūnavaḥ || 38 ||

BRP001.039.1 ayanaṃ tasya tāḥ pūrvaṃ tena nārāyaṇaḥ smṛtaḥ |

BRP001.039.2 hiraṇyavarṇam abhavat tad aṇḍam udakeśayam || 39 ||

BRP001.040.1 tatra jajñe svayaṃ brahmā svayambhūr iti naḥ śrutam |

BRP001.040.2 hiraṇyavarṇo bhagavān uṣitvā parivatsaram || 40 ||

BRP001.041.1 tad aṇḍam akarod dvaidhaṃ divaṃ bhuvam athāpi ca |

BRP001.041.2 tayoḥ śakalayor madhya ākāśam akarot prabhuḥ || 41 ||

BRP001.042.1 apsu pāriplavāṃ pṛthvīṃ diśaś ca daśadhā dadhe |

BRP001.042.2 tatra kālaṃ mano vācaṃ kāmaṃ krodham atho ratim || 42 ||

BRP001.043.1 sasarja sṛṣṭiṃ tadrūpāṃ sraṣṭum icchan prajāpatīn |

BRP001.043.2 marīcim atryaṅgirasau pulastyaṃ pulahaṃ kratum || 43 ||

BRP001.044.1 vasiṣṭhaṃ ca mahātejāḥ so 'sṛjat sapta mānasān |

BRP001.044.2 sapta brahmāṇa ity ete purāṇe niścayaṃ gatāḥ || 44 ||

BRP001.045.1 nārāyaṇātmakānāṃ tu saptānāṃ brahmajanmanām |

BRP001.045.2 tato 'sṛjat purā brahmā rudraṃ roṣātmasambhavam || 45 ||

BRP001.046.1 sanatkumāraṃ ca vibhuṃ pūrveṣām api pūrvajam |

BRP001.046.2 saptasv etā ajāyanta prajā rudrāś ca bho dvijāḥ || 46 ||

BRP001.047.1 skandaḥ sanatkumāraś ca tejaḥ saṅkṣipya tiṣṭhataḥ |

BRP001.047.2 teṣāṃ sapta mahāvaṃśā divyā devagaṇānvitāḥ || 47 ||

BRP001.048.1 kriyāvantaḥ prajāvanto maharṣibhir alaṅkṛtāḥ |

BRP001.048.2 vidyuto 'śanimeghāṃś ca rohitendradhanūṃṣi ca || 48 ||

BRP001.049.1 vayāṃsi ca sasarjādau parjanyaṃ ca sasarja ha |

BRP001.049.2 ṛco yajūṃṣi sāmāni nirmame yajñasiddhaye || 49 ||

BRP001.050.1 sādhyān ajanayad devān ity evam anusañjaguḥ |

BRP001.050.2 uccāvacāni bhūtāni gātrebhyas tasya jajñire || 50 ||

BRP001.051.1 āpavasya prajāsargaṃ sṛjato hi prajāpateḥ |

BRP001.051.2 sṛjyamānāḥ prajā naiva vivardhante yadā tadā || 51 ||

BRP001.052.1 dvidhā kṛtvātmano deham ardhena puruṣo 'bhavat |

BRP001.052.2 ardhena nārī tasyāṃ tu so 'sṛjad dvividhāḥ prajāḥ || 52 ||

BRP001.053.1 divaṃ ca pṛthivīṃ caiva mahimnā vyāpya tiṣṭhati |

BRP001.053.2 virājam asṛjad viṣṇuḥ so 'sṛjat puruṣaṃ virāṭ || 53 ||

[p. 4 ]

BRP001.054.1 puruṣaṃ taṃ manuṃ vidyāt tasya manvantaraṃ smṛtam |

BRP001.054.2 dvitīyaṃ mānasasyaitan manor antaram ucyate || 54 ||

BRP001.055.1 sa vairājaḥ prajāsargaṃ sasarja puruṣaḥ prabhuḥ |

BRP001.055.2 nārāyaṇavisargasya prajās tasyāpy ayonijāḥ || 55 ||

BRP001.056.1 āyuṣmān kīrtimān puṇyaprajāvāṃś ca bhaven naraḥ |

BRP001.056.2 ādisargaṃ viditvemaṃ yatheṣṭāṃ cāpnuyād gatim || 56 ||

Chapter 2: Descendants of Manu Svāyambhuva; creation by Dakṣa

2 SS 2-4

lomaharṣaṇa uvāca:

BRP002.001.1 sa sṛṣṭvā tu prajās tv evam āpavo vai prajāpatiḥ |

BRP002.001.2 lebhe vai puruṣaḥ patnīṃ śatarūpām ayonijām || 1 ||

BRP002.002.1 āpavasya mahimnā tu divam āvṛtya tiṣṭhataḥ |

BRP002.002.2 dharmeṇaiva muniśreṣṭhāḥ śatarūpā vyajāyata || 2 ||

BRP002.003.1 sā tu varṣāyutaṃ taptvā tapaḥ paramaduścaram |

BRP002.003.2 bhartāraṃ dīptatapasaṃ puruṣaṃ pratyapadyata || 3 ||

BRP002.004.1 sa vai svāyambhuvo viprāḥ puruṣo manur ucyate |

BRP002.004.2 tasyaikasaptatiyugaṃ manvantaram ihocyate || 4 ||

BRP002.005.1 vairājāt puruṣād vīraṃ śatarūpā vyajāyata |

BRP002.005.2 priyavratottānapādau vīrāt kāmyā vyajāyata || 5 ||

BRP002.006.1 kāmyā nāma sutā śreṣṭhā kardamasya prajāpateḥ |

BRP002.006.2 kāmyāputrās tu catvāraḥ samrāṭ kukṣir virāṭ prabhuḥ || 6 ||

BRP002.007.1 uttānapādaṃ jagrāha putram atriḥ prajāpatiḥ |

BRP002.007.2 uttānapādāc caturaḥ sūnṛtā suṣuve sutān || 7 ||

BRP002.008.1 dharmasya kanyā suśroṇī sūnṛtā nāma viśrutā |

BRP002.008.2 utpannā vājimedhena dhruvasya jananī śubhā || 8 ||

BRP002.009.1 dhruvaṃ ca kīrtimantaṃ ca āyuṣmantaṃ vasuṃ tathā |

BRP002.009.2 uttānapādo 'janayat sūnṛtāyāṃ prajāpatiḥ || 9 ||

BRP002.010.1 dhruvo varṣasahasrāṇi trīṇi divyāni bho dvijāḥ |

BRP002.010.2 tapas tepe mahābhāgaḥ prārthayan sumahad yaśaḥ || 10 ||

BRP002.011.1 tasmai brahmā dadau prītaḥ sthānam ātmasamaṃ prabhuḥ |

BRP002.011.2 acalaṃ caiva purataḥ saptarṣīṇāṃ prajāpatiḥ || 11 ||

BRP002.012.1 tasyābhimānam ṛddhiṃ ca mahimānaṃ nirīkṣya ca |

BRP002.012.2 devāsurāṇām ācāryaḥ ślokaṃ prāg uśanā jagau || 12 ||

BRP002.013.1 aho 'sya tapaso vīryam aho śrutam aho 'dbhutam |

BRP002.013.2 yam adya purataḥ kṛtvā dhruvaṃ saptarṣayaḥ sthitāḥ || 13 ||

BRP002.014.1 tasmāc chliṣṭiṃ ca bhavyaṃ ca dhruvāc chambhur vyajāyata |

BRP002.014.2 śliṣṭer ādhatta succhāyā pañca putrān akalmaṣān || 14 ||

[p. 5 ]

BRP002.015.1 ripuṃ ripuñjayaṃ vīraṃ vṛkalaṃ vṛkatejasam |

BRP002.015.2 ripor ādhatta bṛhatī cakṣuṣaṃ sarvatejasam || 15 ||

BRP002.016.1 ajījanat puṣkariṇyāṃ vairiṇyāṃ cākṣuṣaṃ manum |

BRP002.016.2 prajāpater ātmajāyāṃ vīraṇyasya mahātmanaḥ || 16 ||

BRP002.017.1 manor ajāyanta daśa naḍvalāyāṃ mahaujasaḥ |

BRP002.017.2 kanyāyāṃ muniśārdūlā vairājasya prajāpateḥ || 17 ||

BRP002.018.1 kutsaḥ puruḥ śatadyumnas tapasvī satyavāk kaviḥ |

BRP002.018.2 agniṣṭud atirātraś ca sudyumnaś ceti te nava || 18 ||

BRP002.019.1 abhimanyuś ca daśamo naḍvalāyāṃ mahaujasaḥ |

BRP002.019.2 puror ajanayat putrān ṣaḍ āgneyī mahāprabhān || 19 ||

BRP002.020.1 aṅgaṃ sumanasaṃ svātiṃ kratum aṅgirasaṃ mayam |

BRP002.020.2 aṅgāt sunīthāpatyaṃ vai veṇam ekaṃ vyajāyata || 20 ||

BRP002.021.1 apacāreṇa veṇasya prakopaḥ sumahān abhūt |

BRP002.021.2 prajārtham ṛṣayo yasya mamanthur dakṣiṇaṃ karam || 21 ||

BRP002.022.1 veṇasya mathite pāṇau sambabhūva mahān nṛpaḥ |

BRP002.022.2 taṃ dṛṣṭvā munayaḥ prāhur eṣa vai muditāḥ prajāḥ || 22 ||

BRP002.023.1 kariṣyati mahātejā yaśaś ca prāpsyate mahat |

BRP002.023.2 sa dhanvī kavacī jāto jvalajjvalanasannibhaḥ || 23 ||

BRP002.024.1 pṛthur vaiṇyas tathā cemāṃ rarakṣa kṣatrapūrvajaḥ |

BRP002.024.2 rājasūyābhiṣiktānām ādyaḥ sa vasudhāpatiḥ || 24 ||

BRP002.025.1 tasmāc caiva samutpannau nipuṇau sūtamāgadhau |

BRP002.025.2 teneyaṃ gaur muniśreṣṭhā dugdhā sasyāni bhūbhṛtā || 25 ||

BRP002.026.1 prajānāṃ vṛttikāmena devaiḥ sarṣigaṇaiḥ saha |

BRP002.026.2 pitṛbhir dānavaiś caiva gandharvair apsarogaṇaiḥ || 26 ||

BRP002.027.1 sarpaiḥ puṇyajanaiś caiva vīrudbhiḥ parvatais tathā |

BRP002.027.2 teṣu teṣu ca pātreṣu duhyamānā vasundharā || 27 ||

BRP002.028.1 prādād yathepsitaṃ kṣīraṃ tena prāṇān adhārayan |

BRP002.028.2 pṛthos tu putrau dharmajñau yajñānte 'ntardhipātinau || 28 ||

BRP002.029.1 śikhaṇḍinī havirdhānam antardhānād vyajāyata |

BRP002.029.2 havirdhānāt ṣaḍ āgneyī dhiṣaṇājanayat sutān || 29 ||

BRP002.030.1 prācīnabarhiṣaṃ śukraṃ gayaṃ kṛṣṇaṃ vrajājinau |

BRP002.030.2 prācīnabarhir bhagavān mahān āsīt prajāpatiḥ || 30 ||

BRP002.031.1 havirdhānān muniśreṣṭhā yena saṃvardhitāḥ prajāḥ |

BRP002.031.2 prācīnabarhir bhagavān pṛthivītalacāriṇīḥ || 31 ||

[p. 6 ]

BRP002.032.1 samudratanayāyāṃ tu kṛtadāro 'bhavat prabhuḥ |

BRP002.032.2 mahatas tapasaḥ pāre savarṇāyāṃ prajāpatiḥ || 32 ||

BRP002.033.1 savarṇādhatta sāmudrī daśa prācīnabarhiṣaḥ |

BRP002.033.2 sarvān pracetaso nāma dhanurvedasya pāragān || 33 ||

BRP002.034.1 apṛthagdharmacaraṇās te 'tapyanta mahat tapaḥ |

BRP002.034.2 daśa varṣasahasrāṇi samudrasalileśayāḥ || 34 ||

BRP002.035.1 tapaś caratsu pṛthivīṃ pracetaḥsu mahīruhāḥ |

BRP002.035.2 arakṣamāṇām āvavrur babhūvātha prajākṣayaḥ || 35 ||

BRP002.036.1 nāśakan māruto vātuṃ vṛtaṃ kham abhavad drumaiḥ |

BRP002.036.2 daśa varṣasahasrāṇi na śekuś ceṣṭituṃ prajāḥ || 36 ||

BRP002.037.1 tad upaśrutya tapasā yuktāḥ sarve pracetasaḥ |

BRP002.037.2 mukhebhyo vāyum agniṃ ca sasṛjur jātamanyavaḥ || 37 ||

BRP002.038.1 unmūlān atha vṛkṣāṃs tu kṛtvā vāyur aśoṣayat |

BRP002.038.2 tān agnir adahad ghora evam āsīd drumakṣayaḥ || 38 ||

BRP002.039.1 drumakṣayam atho buddhvā kiñcic chiṣṭeṣu śākhiṣu |

BRP002.039.2 upagamyābravīd etāṃs tadā somaḥ prajāpatīn || 39 ||

BRP002.040.1 kopaṃ yacchata rājānaḥ sarve prācīnabarhiṣaḥ |

BRP002.040.2 vṛkṣaśūnyā kṛtā pṛthvī śāmyetām agnimārutau || 40 ||

BRP002.041.1 ratnabhūtā ca kanyeyaṃ vṛkṣāṇāṃ varavarṇinī |

BRP002.041.2 bhaviṣyaṃ jānatā tāta dhṛtā garbheṇa vai mayā || 41 ||

BRP002.042.1 māriṣā nāma nāmnaiṣā vṛkṣāṇām iti nirmitā |

BRP002.042.2 bhāryā vo 'stu mahābhāgāḥ somavaṃśavivardhinī || 42 ||

BRP002.043.1 yuṣmākaṃ tejaso 'rdhena mama cārdhena tejasaḥ |

BRP002.043.2 asyām utpatsyate vidvān dakṣo nāma prajāpatiḥ || 43 ||

BRP002.044.1 sa imāṃ dagdhabhūyiṣṭhāṃ yuṣmattejomayena vai |

BRP002.044.2 agnināgnisamo bhūyaḥ prajāḥ saṃvardhayiṣyati || 44 ||

BRP002.045.1 tataḥ somasya vacanāj jagṛhus te pracetasaḥ |

BRP002.045.2 saṃhṛtya kopaṃ vṛkṣebhyaḥ patnīṃ dharmeṇa māriṣām || 45 ||

BRP002.046.1 daśabhyas tu pracetobhyo māriṣāyāṃ prajāpatiḥ |

BRP002.046.2 dakṣo jajñe mahātejāḥ somasyāṃśena bho dvijāḥ || 46 ||

BRP002.047.1 acarāṃś ca carāṃś caiva dvipado 'tha catuṣpadaḥ |

BRP002.047.2 sa sṛṣṭvā manasā dakṣaḥ paścād asṛjata striyaḥ || 47 ||

BRP002.048.1 dadau daśa sa dharmāya kaśyapāya trayodaśa |

BRP002.048.2 śiṣṭāḥ somāya rājñe ca nakṣatrākhyā dadau prabhuḥ || 48 ||

BRP002.049.1 tāsu devāḥ khagā gāvo nāgā ditijadānavāḥ |

BRP002.049.2 gandharvāpsarasaś caiva jajñire 'nyāś ca jātayaḥ || 49 ||

BRP002.050.1 tataḥ prabhṛti viprendrāḥ prajā maithunasambhavāḥ |

BRP002.050.2 saṅkalpād darśanāt sparśāt pūrveṣāṃ procyate prajā || 50 ||

[p. 7 ]

munaya ūcuḥ:

BRP002.051.1 devānāṃ dānavānāṃ ca gandharvoragarakṣasām |

BRP002.051.2 sambhavas tu śruto 'smābhir dakṣasya ca mahātmanaḥ || 51 ||

BRP002.052.1 aṅguṣṭhād brahmaṇo jajñe dakṣaḥ kila śubhavrataḥ |

BRP002.052.2 vāmāṅguṣṭhāt tathā caivaṃ tasya patnī vyajāyata || 52 ||

BRP002.053.1 kathaṃ prācetasatvaṃ sa punar lebhe mahātapāḥ |

BRP002.053.2 etaṃ naḥ saṃśayaṃ sūta vyākhyātuṃ tvam ihārhasi |

BRP002.053.3 dauhitraś caiva somasya kathaṃ śvaśuratāṃ gataḥ || 53 ||

lomaharṣaṇa uvāca:

BRP002.054.1 utpattiś ca nirodhaś ca nityaṃ bhūteṣu bho dvijāḥ |

BRP002.054.2 ṛṣayo 'tra na muhyanti vidyāvantaś ca ye janāḥ || 54 ||

BRP002.055.1 yuge yuge bhavanty ete punar dakṣādayo nṛpāḥ |

BRP002.055.2 punaś caiva nirudhyante vidvāṃs tatra na muhyati || 55 ||

BRP002.056.1 jyaiṣṭhyaṃ kāniṣṭham apy eṣāṃ pūrvaṃ nāsīd dvijottamāḥ |

BRP002.056.2 tapa eva garīyo 'bhūt prabhāvaś caiva kāraṇam || 56 ||

BRP002.057.1 imāṃ visṛṣṭiṃ dakṣasya yo vidyāt sacarācarām |

BRP002.057.2 prajāvān āyur uttīrṇaḥ svargaloke mahīyate || 57 ||

Chapter 3: Creation of beings; descendants of Dakṣa

3 SS 4-8

munaya ūcuḥ:

BRP003.001.1 devānāṃ dānavānāṃ ca gandharvoragarakṣasām |

BRP003.001.2 utpattiṃ vistareṇaiva lomaharṣaṇa kīrtaya || 1 ||

lomaharṣaṇa uvāca:

BRP003.002.1 prajāḥ sṛjeti vyādiṣṭaḥ pūrvaṃ dakṣaḥ svayambhuvā |

BRP003.002.2 yathā sasarja bhūtāni tathā śṛṇuta bho dvijāḥ || 2 ||

BRP003.003.1 mānasāny eva bhūtāni pūrvam evāsṛjat prabhuḥ |

BRP003.003.2 ṛṣīn devān sagandharvān asurān yakṣarākṣasān || 3 ||

BRP003.004.1 yadāsya mānasī viprā na vyavardhata vai prajā |

BRP003.004.2 tadā sañcintya dharmātmā prajāhetoḥ prajāpatiḥ || 4 ||

BRP003.005.1 sa maithunena dharmeṇa sisṛkṣur vividhāḥ prajāḥ |

BRP003.005.2 asiknīm āvahat patnīṃ vīraṇasya prajāpateḥ || 5 ||

BRP003.006.1 sutāṃ sutapasā yuktāṃ mahatīṃ lokadhāriṇīm |

BRP003.006.2 atha putrasahasrāṇi vairaṇyāṃ pañca vīryavān || 6 ||

BRP003.007.1 asiknyāṃ janayām āsa dakṣa eva prajāpatiḥ |

BRP003.007.2 tāṃs tu dṛṣṭvā mahābhāgān saṃvivardhayiṣūn prajāḥ || 7 ||

[p. 8 ]

BRP003.008.1 devarṣiḥ priyasaṃvādo nāradaḥ prābravīd idam |

BRP003.008.2 nāśāya vacanaṃ teṣāṃ śāpāyaivātmanas tathā || 8 ||

BRP003.009.1 yaṃ kaśyapaḥ sutavaraṃ parameṣṭhī vyajījanat |

BRP003.009.2 dakṣasya vai duhitari dakṣaśāpabhayān muniḥ || 9 ||

BRP003.010.1 pūrvaṃ sa hi samutpanno nāradaḥ parameṣṭhinaḥ |

BRP003.010.2 asiknyām atha vairaṇyāṃ bhūyo devarṣisattamaḥ || 10 ||

BRP003.011.1 taṃ bhūyo janayām āsa piteva munipuṅgavam |

BRP003.011.2 tena dakṣasya vai putrā haryaśvā iti viśrutāḥ || 11 ||

BRP003.012.1 nirmathya nāśitāḥ sarve vidhinā ca na saṃśayaḥ |

BRP003.012.2 tasyodyatas tadā dakṣo nāśāyāmitavikramaḥ || 12 ||

BRP003.013.1 brahmarṣīn purataḥ kṛtvā yācitaḥ parameṣṭhinā |

BRP003.013.2 tato 'bhisandhiś cakre vai dakṣasya parameṣṭhinā || 13 ||

BRP003.014.1 kanyāyāṃ nārado mahyaṃ tava putro bhaved iti |

BRP003.014.2 tato dakṣaḥ sutāṃ prādāt priyāṃ vai parameṣṭhine |

BRP003.014.3 sa tasyāṃ nārado jajñe bhūyaḥ śāpabhayād ṛṣiḥ || 14 ||

munaya ūcuḥ:

BRP003.015.1 kathaṃ praṇāśitāḥ putrā nāradena maharṣiṇā |

BRP003.015.2 prajāpateḥ sūtavarya śrotum icchāma tattvataḥ || 15 ||

lomaharṣaṇa uvāca:

BRP003.016.1 dakṣasya putrā haryaśvā vivardhayiṣavaḥ prajāḥ |

BRP003.016.2 samāgatā mahāvīryā nāradas tān uvāca ha || 16 ||

nārada uvāca:

BRP003.017.1 bāliśā bata yūyaṃ vai nāsyā jānīta vai bhuvaḥ |

BRP003.017.2 pramāṇaṃ sraṣṭukāmā vai prajāḥ prācetasātmajāḥ || 17 ||

BRP003.018.1 antar ūrdhvam adhaś caiva kathaṃ sṛjatha vai prajāḥ |

BRP003.018.2 te tu tadvacanaṃ śrutvā prayātāḥ sarvato diśaḥ || 18 ||

BRP003.019.1 adyāpi na nivartante samudrebhya ivāpagāḥ |

BRP003.019.2 haryaśveṣv atha naṣṭeṣu dakṣaḥ prācetasaḥ punaḥ || 19 ||

BRP003.020.1 vairaṇyām atha putrāṇāṃ sahasram asṛjat prabhuḥ |

BRP003.020.2 vivardhayiṣavas te tu śabalāśvās tathā prajāḥ || 20 ||

BRP003.021.1 pūrvoktaṃ vacanaṃ te tu nāradena pracoditāḥ |

BRP003.021.2 anyonyam ūcus te sarve samyag āha mahān ṛṣiḥ || 21 ||

BRP003.022.1 bhrātṝṇāṃ padavīṃ jñātuṃ gantavyaṃ nātra saṃśayaḥ |

BRP003.022.2 jñātvā pramāṇaṃ pṛthvyāś ca sukhaṃ srakṣyāmahe prajāḥ || 22 ||

BRP003.023.1 te 'pi tenaiva mārgeṇa prayātāḥ sarvato diśam |

BRP003.023.2 adyāpi na nivartante samudrebhya ivāpagāḥ || 23 ||

BRP003.024.1 tadā prabhṛti vai bhrātā bhrātur anveṣaṇe dvijāḥ |

BRP003.024.2 prayāto naśyati kṣipraṃ tan na kāryaṃ vipaścitā || 24 ||

BRP003.025.1 tāṃś caiva naṣṭān vijñāya putrān dakṣaḥ prajāpatiḥ |

BRP003.025.2 ṣaṣṭiṃ tato 'sṛjat kanyā vairaṇyām iti naḥ śrutam || 25 ||

[p. 9 ]

BRP003.026.1 tās tadā pratijagrāha bhāryārthaṃ kaśyapaḥ prabhuḥ |

BRP003.026.2 somo dharmaś ca bho viprās tathaivānye maharṣayaḥ || 26 ||

BRP003.027.1 dadau sa daśa dharmāya kaśyapāya trayodaśa |

BRP003.027.2 saptaviṃśati somāya catasro 'riṣṭanemine || 27 ||

BRP003.028.1 dve caiva bahuputrāya dve caivāṅgirase tathā |

BRP003.028.2 dve kṛśāśvāya viduṣe tāsāṃ nāmāni me śṛṇu || 28 ||

BRP003.029.1 arundhatī vasur yāmī lambā bhānur marutvatī |

BRP003.029.2 saṅkalpā ca muhūrtā ca sādhyā viśvā ca bho dvijāḥ || 29 ||

BRP003.030.1 dharmapatnyo daśa tv etās tāsv apatyāni bodhata |

BRP003.030.2 viśvedevās tu viśvāyāḥ sādhyā sādhyān vyajāyata || 30 ||

BRP003.031.1 marutvatyāṃ marutvanto vasos tu vasavaḥ sutāḥ |

BRP003.031.2 bhānos tu bhānavaḥ putrā muhūrtās tu muhūrtajāḥ || 31 ||

BRP003.032.1 lambāyāś caiva ghoṣo 'tha nāgavīthī ca yāmijā |

BRP003.032.2 pṛthivī viṣayaṃ sarvam arundhatyāṃ vyajāyata || 32 ||

BRP003.033.1 saṅkalpāyās tu viśvātmā jajñe saṅkalpa eva hi |

BRP003.033.2 nāgavīthyāṃ ca yāminyāṃ vṛṣalaś ca vyajāyata || 33 ||

BRP003.034.1 parā yāḥ somapatnīś ca dakṣaḥ prācetaso dadau |

BRP003.034.2 sarvā nakṣatranāmnyas tā jyotiṣe parikīrtitāḥ || 34 ||

BRP003.035.1 ye tv anye khyātimanto vai devā jyotiṣpurogamāḥ |

BRP003.035.2 vasavo 'ṣṭau samākhyātās teṣāṃ vakṣyāmi vistaram || 35 ||

BRP003.036.1 āpo dhruvaś ca somaś ca dhavaś caivānilo 'nalaḥ |

BRP003.036.2 pratyūṣaś ca prabhāsaś ca vasavo nāmabhiḥ smṛtāḥ || 36 ||

BRP003.037.1 āpasya putro vaitaṇḍyaḥ śramaḥ śrānto munis tathā |

BRP003.037.2 dhruvasya putro bhagavān kālo lokaprakālanaḥ || 37 ||

BRP003.038.1 somasya bhagavān varcā varcasvī yena jāyate |

BRP003.038.2 dhavasya putro draviṇo hutahavyavahas tathā |

BRP003.038.3 manoharāyāḥ śiśiraḥ prāṇo 'tha ramaṇas tathā || 38 ||

BRP003.039.1 anilasya śivā bhāryā tasyāḥ putro manojavaḥ |

BRP003.039.2 avijñātagatiś caiva dvau putrāv anilasya ca || 39 ||

BRP003.040.1 agniputraḥ kumāras tu śarastambe śriyā vṛtaḥ |

BRP003.040.2 tasya śākho viśākhaś ca naigameyaś ca pṛṣṭhajaḥ || 40 ||

BRP003.041.1 apatyaṃ kṛttikānāṃ tu kārttikeya iti smṛtaḥ |

BRP003.041.2 pratyūṣasya viduḥ putram ṛṣiṃ nāmnātha devalam || 41 ||

BRP003.042.1 dvau putrau devalasyāpi kṣamāvantau manīṣiṇau |

BRP003.042.2 bṛhaspates tu bhaginī varastrī brahmavādinī || 42 ||

BRP003.043.1 yogasiddhā jagat kṛtsnam asaktā vicacāra ha |

BRP003.043.2 prabhāsasya tu sā bhāryā vasūnām aṣṭamasya tu || 43 ||

[p. 10 ]

BRP003.044.1 viśvakarmā mahābhāgo yasyāṃ jajñe prajāpatiḥ |

BRP003.044.2 kartā śilpasahasrāṇāṃ tridaśānāṃ ca vārdhakiḥ || 44 ||

BRP003.045.1 bhūṣaṇānāṃ ca sarveṣāṃ kartā śilpavatāṃ varaḥ |

BRP003.045.2 yaḥ sarveṣāṃ vimānāni daivatānāṃ cakāra ha || 45 ||

BRP003.046.1 mānuṣāś copajīvanti yasya śilpaṃ mahātmanaḥ |

BRP003.046.2 surabhī kaśyapād rudrān ekādaśa vinirmame || 46 ||

BRP003.047.1 mahādevaprasādena tapasā bhāvitā satī |

BRP003.047.2 ajaikapād ahirbudhnyas tvaṣṭā rudraś ca vīryavān || 47 ||

BRP003.048.1 haraś ca bahurūpaś ca tryambakaś cāparājitaḥ |

BRP003.048.2 vṛṣākapiś ca śambhuś ca kapardī raivatas tathā || 48 ||

BRP003.049.1 mṛgavyādhaś ca śarvaś ca kapālī ca dvijottamāḥ |

BRP003.049.2 ekādaśaite vikhyātā rudrās tribhuvaneśvarāḥ || 49 ||

BRP003.050.1 śataṃ tv evaṃ samākhyātaṃ rudrāṇām amitaujasām |

BRP003.050.2 purāṇe muniśārdūlā yair vyāptaṃ sacarācaram || 50 ||

BRP003.051.1 dārāñ śṛṇudhvaṃ viprendrāḥ kaśyapasya prajāpateḥ |

BRP003.051.2 aditir ditir danuś caiva ariṣṭā surasā khasā || 51 ||

BRP003.052.1 surabhir vinatā caiva tāmrā krodhavaśā irā |

BRP003.052.2 kadrur muniś ca bho viprās tāsv apatyāni bodhata || 52 ||

BRP003.053.1 pūrvamanvantare śreṣṭhā dvādaśāsan surottamāḥ |

BRP003.053.2 tuṣitā nāma te 'nyonyam ūcur vaivasvate 'ntare || 53 ||

BRP003.054.1 upasthite 'tiyaśasaś cākṣuṣasyāntare manoḥ |

BRP003.054.2 hitārthaṃ sarvalokānāṃ samāgamya parasparam || 54 ||

BRP003.055.1 āgacchata drutaṃ devā aditiṃ sampraviśya vai |

BRP003.055.2 manvantare prasūyāmas tan naḥ śreyo bhaviṣyati || 55 ||

lomaharṣaṇa uvāca:

BRP003.056.1 evam uktvā tu te sarve cākṣuṣasyāntare manoḥ |

BRP003.056.2 mārīcāt kaśyapāj jātās tv adityā dakṣakanyayā || 56 ||

BRP003.057.1 tatra viṣṇuś ca śakraś ca jajñāte punar eva hi |

BRP003.057.2 aryamā caiva dhātā ca tvaṣṭā pūṣā tathaiva ca || 57 ||

BRP003.058.1 vivasvān savitā caiva mitro varuṇa eva ca |

BRP003.058.2 aṃśo bhagaś cātitejā ādityā dvādaśa smṛtāḥ || 58 ||

BRP003.059.1 saptaviṃśati yāḥ proktāḥ somapatnyo mahāvratāḥ |

BRP003.059.2 tāsām apatyāny abhavan dīptāny amitatejasaḥ || 59 ||

BRP003.060.1 ariṣṭanemipatnīnām apatyānīha ṣoḍaśa |

BRP003.060.2 bahuputrasya viduṣaś catasro vidyutaḥ smṛtāḥ || 60 ||

BRP003.061.1 cākṣuṣasyāntare pūrve ṛco brahmarṣisatkṛtāḥ |

BRP003.061.2 kṛśāśvasya ca devarṣer devapraharaṇāḥ smṛtāḥ || 61 ||

BRP003.062.1 ete yugasahasrānte jāyante punar eva hi |

BRP003.062.2 sarve devagaṇāś cātra trayastriṃśat tu kāmajāḥ || 62 ||

[p. 11 ]

BRP003.063.1 teṣām api ca bho viprā nirodhotpattir ucyate |

BRP003.063.2 yathā sūryasya gagana udayāstamayāv iha || 63 ||

BRP003.064.1 evaṃ devanikāyās te sambhavanti yuge yuge |

BRP003.064.2 dityāḥ putradvayaṃ jajñe kaśyapād iti naḥ śrutam || 64 ||

BRP003.065.1 hiraṇyakaśipuś caiva hiraṇyākṣaś ca vīryavān |

BRP003.065.2 siṃhikā cābhavat kanyā vipracitteḥ parigrahaḥ || 65 ||

BRP003.066.1 saiṃhikeyā iti khyātā yasyāḥ putrā mahābalāḥ |

BRP003.066.2 hiraṇyakaśipoḥ putrāś catvāraḥ prathitaujasaḥ || 66 ||

BRP003.067.1 hrādaś ca anuhrādaś ca prahrādaś caiva vīryavān |

BRP003.067.2 saṃhrādaś ca caturtho 'bhūd dhrādaputro hradas tathā || 67 ||

BRP003.068.1 hradasya putrau dvau vīrau śivaḥ kālas tathaiva ca |

BRP003.068.2 virocanaś ca prāhrādir balir jajñe virocanāt || 68 ||

BRP003.069.1 baleḥ putraśatam āsīd bāṇajyeṣṭhaṃ tapodhanāḥ |

BRP003.069.2 dhṛtarāṣṭraś ca sūryaś ca candramāś candratāpanaḥ || 69 ||

BRP003.070.1 kumbhanābho gardabhākṣaḥ kukṣir ity evamādayaḥ |

BRP003.070.2 bāṇas teṣām atibalo jyeṣṭhaḥ paśupateḥ priyaḥ || 70 ||

BRP003.071.1 purā kalpe tu bāṇena prasādyomāpatiṃ prabhum |

BRP003.071.2 pārśvato vihariṣyāmi ity evaṃ yācito varaḥ || 71 ||

BRP003.072.1 hiraṇyākṣasutāś caiva vidvāṃsaś ca mahābalāḥ |

BRP003.072.2 bharbharaḥ śakuniś caiva bhūtasantāpanas tathā || 72 ||

BRP003.073.1 mahānābhaś ca vikrāntaḥ kālanābhas tathaiva ca |

BRP003.073.2 abhavan danuputrāś ca śataṃ tīvraparākramāḥ || 73 ||

BRP003.074.1 tapasvino mahāvīryāḥ prādhānyena bravīmi tān |

BRP003.074.2 dvimūrdhā śaṅkukarṇaś ca tathā hayaśirā vibhuḥ || 74 ||

BRP003.075.1 ayomukhaḥ śambaraś ca kapilo vāmanas tathā |

BRP003.075.2 mārīcir maghavāṃś caiva ilvalaḥ svasṛmas tathā || 75 ||

BRP003.076.1 vikṣobhaṇaś ca ketuś ca ketuvīryaśatahradau |

BRP003.076.2 indrajit sarvajic caiva vajranābhas tathaiva ca || 76 ||

BRP003.077.1 ekacakro mahābāhus tārakaś ca mahābalaḥ |

BRP003.077.2 vaiśvānaraḥ pulomā ca vidrāvaṇamahāśirāḥ || 77 ||

BRP003.078.1 svarbhānur vṛṣaparvā ca vipracittiś ca vīryavān |

BRP003.078.2 sarva ete danoḥ putrāḥ kaśyapād abhijajñire || 78 ||

BRP003.079.1 vipracittipradhānās te dānavāḥ sumahābalāḥ |

BRP003.079.2 eteṣāṃ putrapautraṃ tu na tac chakyaṃ dvijottamāḥ || 79 ||

BRP003.080.1 prasaṅkhyātuṃ bahutvāc ca putrapautram anantakam |

BRP003.080.2 svarbhānos tu prabhā kanyā pulomnas tu śacī sutā || 80 ||

BRP003.081.1 upadīptir hayaśirāḥ śarmiṣṭhā vārṣaparvaṇī |

BRP003.081.2 pulomā kālikā caiva vaiśvānarasute ubhe || 81 ||

[p. 12 ]

BRP003.082.1 bahvapatye mahāpatye marīces tu parigrahaḥ |

BRP003.082.2 tayoḥ putrasahasrāṇi ṣaṣṭir dānavanandanāḥ || 82 ||

BRP003.083.1 caturdaśaśatān anyān hiraṇyapuravāsinaḥ |

BRP003.083.2 marīcir janayām āsa mahatā tapasānvitaḥ || 83 ||

BRP003.084.1 paulomāḥ kālakeyāś ca dānavās te mahābalāḥ |

BRP003.084.2 avadhyā devatānāṃ hi hiraṇyapuravāsinaḥ || 84 ||

BRP003.085.1 pitāmahaprasādena ye hatāḥ savyasācinā |

BRP003.085.2 tato 'pare mahāvīryā dānavās tv atidāruṇāḥ || 85 ||

BRP003.086.1 siṃhikāyām athotpannā vipracitteḥ sutās tathā |

BRP003.086.2 daityadānavasaṃyogāj jātās tīvraparākramāḥ || 86 ||

BRP003.087.1 saiṃhikeyā iti khyātās trayodaśa mahābalāḥ |

BRP003.087.2 vaṃśyaḥ śalyaś ca balinau nalaś caiva tathā balaḥ || 87 ||

BRP003.088.1 vātāpir namuciś caiva ilvalaḥ svasṛmas tathā |

BRP003.088.2 añjiko narakaś caiva kālanābhas tathaiva ca || 88 ||

BRP003.089.1 saramānas tathā caiva svarakalpaś ca vīryavān |

BRP003.089.2 ete vai dānavāḥ śreṣṭhā danor vaṃśavivardhanāḥ || 89 ||

BRP003.090.1 teṣāṃ putrāś ca pautrāś ca śataśo 'tha sahasraśaḥ |

BRP003.090.2 saṃhrādasya tu daityasya nivātakavacāḥ kule || 90 ||

BRP003.091.1 samutpannāḥ sumahatā tapasā bhāvitātmanaḥ |

BRP003.091.2 tisraḥ koṭyaḥ sutās teṣāṃ maṇivatyāṃ nivāsinaḥ || 91 ||

BRP003.092.1 avadhyās te 'pi devānām arjunena nipātitāḥ |

BRP003.092.2 ṣaṭ sutāḥ sumahābhāgās tāmrāyāḥ parikīrtitāḥ || 92 ||

BRP003.093.1 krauñcī śyenī ca bhāsī ca sugrīvī śucigṛdhrikā |

BRP003.093.2 krauñcī tu janayām āsa ulūkapratyulūkakān || 93 ||

BRP003.094.1 śyenī śyenāṃs tathā bhāsī bhāsān gṛdhrāṃś ca gṛdhry api |

BRP003.094.2 śucir audakān pakṣigaṇān sugrīvī tu dvijottamāḥ || 94 ||

BRP003.095.1 aśvān uṣṭrān gardabhāṃś ca tāmrāvaṃśaḥ prakīrtitaḥ |

BRP003.095.2 vinatāyās tu dvau putrau vikhyātau garuḍāruṇau || 95 ||

BRP003.096.1 garuḍaḥ patatāṃ śreṣṭho dāruṇaḥ svena karmaṇā |

BRP003.096.2 surasāyāḥ sahasraṃ tu sarpāṇām amitaujasām || 96 ||

BRP003.097.1 anekaśirasāṃ viprāḥ khacarāṇāṃ mahātmanām |

BRP003.097.2 kādraveyās tu balinaḥ sahasram amitaujasaḥ || 97 ||

BRP003.098.1 suparṇavaśagā nāgā jajñire naikamastakāḥ |

BRP003.098.2 yeṣāṃ pradhānāḥ satataṃ śeṣavāsukitakṣakāḥ || 98 ||

[p. 13 ]

BRP003.099.1 airāvato mahāpadmaḥ kambalāśvatarāv ubhau |

BRP003.099.2 elāpattraś ca śaṅkhaś ca karkoṭakadhanañjayau || 99 ||

BRP003.100.1 mahānīlamahākarṇau dhṛtarāṣṭrabalāhakau |

BRP003.100.2 kuharaḥ puṣpadaṃṣṭraś ca durmukhaḥ sumukhas tathā || 100 ||

BRP003.101.1 śaṅkhaś ca śaṅkhapālaś ca kapilo vāmanas tathā |

BRP003.101.2 nahuṣaḥ śaṅkharomā ca maṇir ity evamādayaḥ || 101 ||

BRP003.102.1 teṣāṃ putrāś ca pautrāś ca śataśo 'tha sahasraśaḥ |

BRP003.102.2 caturdaśasahasrāṇi krūrāṇām anilāśinām || 102 ||

BRP003.103.1 gaṇaṃ krodhavaṃśaṃ viprās tasya sarve ca daṃṣṭriṇaḥ |

BRP003.103.2 sthalajāḥ pakṣiṇo 'bjāś ca dharāyāḥ prasavāḥ smṛtāḥ || 103 ||

BRP003.104.1 gās tu vai janayām āsa surabhir mahiṣīs tathā |

BRP003.104.2 irā vṛkṣalatā vallīs tṛṇajātīś ca sarvaśaḥ || 104 ||

BRP003.105.1 khasā tu yakṣarakṣāṃsi munir apsarasas tathā |

BRP003.105.2 ariṣṭā tu mahāsiddhā gandharvān amitaujasaḥ || 105 ||

BRP003.106.1 ete kaśyapadāyādāḥ kīrtitāḥ sthāṇujaṅgamāḥ |

BRP003.106.2 yeṣāṃ putrāś ca pautrāś ca śataśo 'tha sahasraśaḥ || 106 ||

BRP003.107.1 eṣa manvantare viprāḥ sargaḥ svārociṣe smṛtaḥ |

BRP003.107.2 vaivasvate 'timahati vāruṇe vitate kratau || 107 ||

BRP003.108.1 juhvānasya brahmaṇo vai prajāsarga ihocyate |

BRP003.108.2 pūrvaṃ yatra samutpannān brahmarṣīn sapta mānasān || 108 ||

BRP003.109.1 putratve kalpayām āsa svayam eva pitāmahaḥ |

BRP003.109.2 tato virodhe devānāṃ dānavānāṃ ca bho dvijāḥ || 109 ||

BRP003.110.1 ditir vinaṣṭaputrā vai toṣayām āsa kaśyapam |

BRP003.110.2 kaśyapas tu prasannātmā samyag ārādhitas tayā || 110 ||

BRP003.111.1 vareṇa cchandayām āsa sā ca vavre varaṃ tadā |

BRP003.111.2 putram indravadhārthāya samartham amitaujasam || 111 ||

BRP003.112.1 sa ca tasmai varaṃ prādāt prārthitaḥ sumahātapāḥ |

BRP003.112.2 dattvā ca varam atyugro mārīcaḥ samabhāṣata || 112 ||

BRP003.113.1 indraṃ putro nihantā te garbhaṃ vai śaradāṃ śatam |

BRP003.113.2 yadi dhārayase śaucatatparā vratam āsthitā || 113 ||

BRP003.114.1 tathety abhihito bhartā tayā devyā mahātapāḥ |

BRP003.114.2 dhārayām āsa garbhaṃ tu śuciḥ sā munisattamāḥ || 114 ||

BRP003.115.1 tato 'bhyupāgamad dityāṃ garbham ādhāya kaśyapaḥ |

BRP003.115.2 rodhayan vai gaṇaṃ śreṣṭhaṃ devānām amitaujasam || 115 ||

BRP003.116.1 tejaḥ saṃhṛtya durdharṣam avadhyam amarair api |

BRP003.116.2 jagāma parvatāyaiva tapase saṃśitavratā || 116 ||

BRP003.117.1 tasyāś caivāntaraprepsur abhavat pākaśāsanaḥ |

BRP003.117.2 jāte varṣaśate cāsyā dadarśāntaram acyutaḥ || 117 ||

[p. 14 ]

BRP003.118.1 akṛtvā pādayoḥ śaucaṃ ditiḥ śayanam āviśat |

BRP003.118.2 nidrāṃ cāhārayām āsa tasyāṃ kukṣiṃ praviśya saḥ || 118 ||

BRP003.119.1 vajrapāṇis tato garbhaṃ saptadhā taṃ nyakṛntayat |

BRP003.119.2 sa pāṭyamāno garbho 'tha vajreṇa praruroda ha || 119 ||

BRP003.120.1 mā rodīr iti taṃ śakraḥ punaḥ punar athābravīt |

BRP003.120.2 so 'bhavat saptadhā garbhas tam indro ruṣitaḥ punaḥ || 120 ||

BRP003.121.1 ekaikaṃ saptadhā cakre vajreṇaivārikarṣaṇaḥ |

BRP003.121.2 maruto nāma te devā babhūvur dvijasattamāḥ || 121 ||

BRP003.122.1 yathoktaṃ vai maghavatā tathaiva maruto 'bhavan |

BRP003.122.2 devāś caikonapañcāśat sahāyā vajrapāṇinaḥ || 122 ||

BRP003.123.1 teṣām evaṃ pravṛttānāṃ bhūtānāṃ dvijasattamāḥ |

BRP003.123.2 rocayan vai gaṇaśreṣṭhān devānām amitaujasām || 123 ||

BRP003.124.1 nikāyeṣu nikāyeṣu hariḥ prādāt prajāpatīn |

BRP003.124.2 kramaśas tāni rājyāni pṛthupūrvāṇi bho dvijāḥ || 124 ||

BRP003.125.1 sa hariḥ puruṣo vīraḥ kṛṣṇo jiṣṇuḥ prajāpatiḥ |

BRP003.125.2 parjanyas tapano 'nantas tasya sarvam idaṃ jagat || 125 ||

BRP003.126.1 bhūtasargam imaṃ samyag jānato dvijasattamāḥ |

BRP003.126.2 nāvṛttibhayam astīha paralokabhayaṃ kutaḥ || 126 ||

Chapter 4: Distribution of sovereignties; Pṛthu-episode

4 SS 8-11

lomaharṣaṇa uvāca:

BRP004.001.1 abhiṣicyādhirājendraṃ pṛthuṃ vaiṇyaṃ pitāmahaḥ |

BRP004.001.2 tataḥ krameṇa rājyāni vyādeṣṭum upacakrame || 1 ||

BRP004.002.1 dvijānāṃ vīrudhāṃ caiva nakṣatragrahayos tathā |

BRP004.002.2 yajñānāṃ tapasāṃ caiva somaṃ rājye 'bhyaṣecayat || 2 ||

BRP004.003.1 apāṃ tu varuṇaṃ rājye rājñāṃ vaiśravaṇaṃ patim |

BRP004.003.2 ādityānāṃ tathā viṣṇuṃ vasūnām atha pāvakam || 3 ||

BRP004.004.1 prajāpatīnāṃ dakṣaṃ tu marutām atha vāsavam |

BRP004.004.2 daityānāṃ dānavānāṃ vai prahrādam amitaujasam || 4 ||

BRP004.005.1 vaivasvataṃ pitṝṇāṃ ca yamaṃ rājye 'bhyaṣecayat |

BRP004.005.2 yakṣāṇāṃ rākṣasānāṃ ca pārthivānāṃ tathaiva ca || 5 ||

BRP004.006.1 sarvabhūtapiśācānāṃ girīśaṃ śūlapāṇinam |

BRP004.006.2 śailānāṃ himavantaṃ ca nadīnām atha sāgaram || 6 ||

BRP004.007.1 gandharvāṇām adhipatiṃ cakre citrarathaṃ prabhum |

BRP004.007.2 nāgānāṃ vāsukiṃ cakre sarpāṇām atha takṣakam || 7 ||

BRP004.008.1 vāraṇānāṃ tu rājānam airāvatam athādiśat |

BRP004.008.2 uccaiḥśravasam aśvānāṃ garuḍaṃ caiva pakṣiṇām || 8 ||

[p. 15 ]

BRP004.009.1 mṛgāṇām atha śārdūlaṃ govṛṣaṃ tu gavāṃ patim |

BRP004.009.2 vanaspatīnāṃ rājānaṃ plakṣam evābhyaṣecayat || 9 ||

BRP004.010.1 evaṃ vibhajya rājyāni krameṇaiva pitāmahaḥ |

BRP004.010.2 diśāṃ pālān atha tataḥ sthāpayām āsa sa prabhuḥ || 10 ||

BRP004.011.1 pūrvasyāṃ diśi putraṃ tu vairājasya prajāpateḥ |

BRP004.011.2 diśaḥ pālaṃ sudhanvānaṃ rājānaṃ so 'bhyaṣecayat || 11 ||

BRP004.012.1 dakṣiṇasyāṃ diśi tathā kardamasya prajāpateḥ |

BRP004.012.2 putraṃ śaṅkhapadaṃ nāma rājānaṃ so 'bhyaṣecayat || 12 ||

BRP004.013.1 paścimasyāṃ diśi tathā rajasaḥ putram acyutam |

BRP004.013.2 ketumantaṃ mahātmānaṃ rājānaṃ so 'bhyaṣecayat || 13 ||

BRP004.014.1 tathā hiraṇyaromāṇaṃ parjanyasya prajāpateḥ |

BRP004.014.2 udīcyāṃ diśi durdharṣaṃ rājānaṃ so 'bhyaṣecayat || 14 ||

BRP004.015.1 tair iyaṃ pṛthivī sarvā saptadvīpā sapattanā |

BRP004.015.2 yathāpradeśam adyāpi dharmeṇa pratipālyate || 15 ||

BRP004.016.1 rājasūyābhiṣiktas tu pṛthur etair narādhipaiḥ |

BRP004.016.2 vedadṛṣṭena vidhinā rājā rājye narādhipaḥ || 16 ||

BRP004.017.1 tato manvantare 'tīte cākṣuṣe 'mitatejasi |

BRP004.017.2 vaivasvatāya manave pṛthivyāṃ rājyam ādiśat || 17 ||

BRP004.018.1 tasya vistaram ākhyāsye manor vaivasvatasya ha |

BRP004.018.2 bhavatāṃ cānukūlyāya yadi śrotum ihecchatha |

BRP004.018.3 mahad etad adhiṣṭhānaṃ purāṇe tad adhiṣṭhitam || 18 ||

munaya ūcuḥ:

BRP004.019.1 vistareṇa pṛthor janma lomaharṣaṇa kīrtaya |

BRP004.019.2 yathā mahātmanā tena dugdhā veyaṃ vasundharā || 19 ||

BRP004.020.1 yathā vāpi nṛbhir dugdhā yathā devair maharṣibhiḥ |

BRP004.020.2 yathā daityaiś ca nāgaiś ca yathā yakṣair yathā drumaiḥ || 20 ||

BRP004.021.1 yathā śailaiḥ piśācaiś ca gandharvaiś ca dvijottamaiḥ |

BRP004.021.2 rākṣasaiś ca mahāsattvair yathā dugdhā vasundharā || 21 ||

BRP004.022.1 teṣāṃ pātraviśeṣāṃś ca vaktum arhasi suvrata |

BRP004.022.2 vatsakṣīraviśeṣāṃś ca dogdhāraṃ cānupūrvaśaḥ || 22 ||

BRP004.023.1 yasmāc ca kāraṇāt pāṇir veṇasya mathitaḥ purā |

BRP004.023.2 kruddhair maharṣibhis tāta kāraṇaṃ tac ca kīrtaya || 23 ||

lomaharṣaṇa uvāca:

BRP004.024.1 śṛṇudhvaṃ kīrtayiṣyāmi pṛthor vaiṇyasya vistaram |

BRP004.024.2 ekāgrāḥ prayatāś caiva puṇyārthaṃ vai dvijarṣabhāḥ || 24 ||

BRP004.025.1 nāśuceḥ kṣudramanaso nāśiṣyasyāvratasya ca |

BRP004.025.2 kīrtayeyam idaṃ viprāḥ kṛtaghnāyāhitāya ca || 25 ||

BRP004.026.1 svargyaṃ yaśasyam āyuṣyaṃ dhanyaṃ vedaiś ca sammitam |

BRP004.026.2 rahasyam ṛṣibhiḥ proktaṃ śṛṇudhvaṃ vai yathātatham || 26 ||

[p. 16 ]

BRP004.027.1 yaś cemaṃ kīrtayen nityaṃ pṛthor vaiṇyasya vistaram |

BRP004.027.2 brāhmaṇebhyo namaskṛtya na sa śocet kṛtākṛtam || 27 ||

BRP004.028.1 āsīd dharmasya saṅgoptā pūrvam atrisamaḥ prabhuḥ |

BRP004.028.2 atrivaṃśe samutpannas tv aṅgo nāma prajāpatiḥ || 28 ||

BRP004.029.1 tasya putro 'bhavad veṇo nātyarthaṃ dharmakovidaḥ |

BRP004.029.2 jāto mṛtyusutāyāṃ vai sunīthāyāṃ prajāpatiḥ || 29 ||

BRP004.030.1 sa mātāmahadoṣeṇa tena kālātmajātmajaḥ |

BRP004.030.2 svadharmaṃ pṛṣṭhataḥ kṛtvā kāmalobheṣv avartata || 30 ||

BRP004.031.1 maryādāṃ bhedayām āsa dharmopetāṃ sa pārthivaḥ |

BRP004.031.2 vedadharmān atikramya so 'dharmanirato 'bhavat || 31 ||

BRP004.032.1 niḥsvādhyāyavaṣaṭkārāḥ prajās tasmin prajāpatau |

BRP004.032.2 pravṛttaṃ na papuḥ somaṃ hutaṃ yajñeṣu devatāḥ || 32 ||

BRP004.033.1 na yaṣṭavyaṃ na hotavyam iti tasya prajāpateḥ |

BRP004.033.2 āsīt pratijñā krūreyaṃ vināśe pratyupasthite || 33 ||

BRP004.034.1 aham ijyaś ca yaṣṭā ca yajñaś ceti bhṛgūdvaha |

BRP004.034.2 mayi yajño vidhātavyo mayi hotavyam ity api || 34 ||

BRP004.035.1 tam atikrāntamaryādam ādadānam asāmpratam |

BRP004.035.2 ūcur maharṣayaḥ sarve marīcipramukhās tadā || 35 ||

BRP004.036.1 vayaṃ dīkṣāṃ pravekṣyāmaḥ saṃvatsaragaṇān bahūn |

BRP004.036.2 adharmaṃ kuru mā veṇa eṣa dharmaḥ sanātanaḥ || 36 ||

BRP004.037.1 nidhane 'treḥ prasūtas tvaṃ prajāpatir asaṃśayam |

BRP004.037.2 prajāś ca pālayiṣye 'ham itīha samayaḥ kṛtaḥ || 37 ||

BRP004.038.1 tāṃs tathā bruvataḥ sarvān maharṣīn abravīt tadā |

BRP004.038.2 veṇaḥ prahasya durbuddhir imam artham anarthavit || 38 ||

veṇa uvāca:

BRP004.039.1 sraṣṭā dharmasya kaś cānyaḥ śrotavyaṃ kasya vā mayā |

BRP004.039.2 śrutavīryatapaḥsatyair mayā vā kaḥ samo bhuvi || 39 ||

BRP004.040.1 prabhavaṃ sarvabhūtānāṃ dharmāṇāṃ ca viśeṣataḥ |

BRP004.040.2 sammūḍhā na vidur nūnaṃ bhavanto māṃ vicetasaḥ || 40 ||

BRP004.041.1 icchan daheyaṃ pṛthivīṃ plāvayeyaṃ jalais tathā |

BRP004.041.2 dyāṃ vai bhuvaṃ ca rundheyaṃ nātra kāryā vicāraṇā || 41 ||

BRP004.042.1 yadā na śakyate mohād avalepāc ca pārthivaḥ |

BRP004.042.2 apanetuṃ tadā veṇas tataḥ kruddhā maharṣayaḥ || 42 ||

BRP004.043.1 taṃ nigṛhya mahātmāno visphurantaṃ mahābalam |

BRP004.043.2 tato 'sya savyam ūruṃ te mamanthur jātamanyavaḥ || 43 ||

BRP004.044.1 tasmin nimathyamāne vai rājña ūrau tu jajñivān |

BRP004.044.2 hrasvo 'timātraḥ puruṣaḥ kṛṣṇaś ceti babhūva ha || 44 ||

BRP004.045.1 sa bhītaḥ prāñjalir bhūtvā tasthivān dvijasattamāḥ |

BRP004.045.2 tam atrir vihvalaṃ dṛṣṭvā niṣīdety abravīt tadā || 45 ||

[p. 17 ]

BRP004.046.1 niṣādavaṃśakartāsau babhūva vadatāṃ varāḥ |

BRP004.046.2 dhīvarān asṛjac cāpi veṇakalmaṣasambhavān || 46 ||

BRP004.047.1 ye cānye vindhyanilayās tathā parvatasaṃśrayāḥ |

BRP004.047.2 adharmarucayo viprās te tu vai veṇakalmaṣāḥ || 47 ||

BRP004.048.1 tataḥ punar mahātmānaḥ pāṇiṃ veṇasya dakṣiṇam |

BRP004.048.2 araṇīm iva saṃrabdhā mamanthur jātamanyavaḥ || 48 ||

BRP004.049.1 pṛthus tasmāt samutpannaḥ karāj jvalanasannibhaḥ |

BRP004.049.2 dīpyamānaḥ svavapuṣā sākṣād agnir iva jvalan || 49 ||

BRP004.050.1 atha so 'jagavaṃ nāma dhanur gṛhya mahāravam |

BRP004.050.2 śarāṃś ca divyān rakṣārthaṃ kavacaṃ ca mahāprabham || 50 ||

BRP004.051.1 tasmiñ jāte 'tha bhūtāni samprahṛṣṭāni sarvaśaḥ |

BRP004.051.2 samāpetur mahābhāgā veṇas tu tridivaṃ yayau || 51 ||

BRP004.052.1 samutpannena bho viprāḥ satputreṇa mahātmanā |

BRP004.052.2 trātaḥ sa puruṣavyāghraḥ punnāmno narakāt tadā || 52 ||

BRP004.053.1 taṃ samudrāś ca nadyaś ca ratnāny ādāya sarvaśaḥ |

BRP004.053.2 toyāni cābhiṣekārthaṃ sarva evopatasthire || 53 ||

BRP004.054.1 pitāmahaś ca bhagavān devair āṅgirasaiḥ saha |

BRP004.054.2 sthāvarāṇi ca bhūtāni jaṅgamāni ca sarvaśaḥ || 54 ||

BRP004.055.1 samāgamya tadā vaiṇyam abhyaṣiñcan narādhipam |

BRP004.055.2 mahatā rājarājena prajās tenānurañjitāḥ || 55 ||

BRP004.056.1 so 'bhiṣikto mahātejā vidhivad dharmakovidaiḥ |

BRP004.056.2 ādhirājye tadā rājñāṃ pṛthur vaiṇyaḥ pratāpavān || 56 ||

BRP004.057.1 pitrāparañjitās tasya prajās tenānurañjitāḥ |

BRP004.057.2 anurāgāt tatas tasya nāma rājābhyajāyata || 57 ||

BRP004.058.1 āpas tastambhire tasya samudram abhiyāsyataḥ |

BRP004.058.2 parvatāś ca dadur mārgaṃ dhvajabhaṅgaś ca nābhavat || 58 ||

BRP004.059.1 akṛṣṭapacyā pṛthivī sidhyanty annāni cintanāt |

BRP004.059.2 sarvakāmadughā gāvaḥ puṭake puṭake madhu || 59 ||

BRP004.060.1 etasminn eva kāle tu yajñe paitāmahe śubhe |

BRP004.060.2 sūtaḥ sūtyāṃ samutpannaḥ sautye 'hani mahāmatiḥ || 60 ||

BRP004.061.1 tasminn eva mahāyajñe jajñe prājño 'tha māgadhaḥ |

BRP004.061.2 pṛthoḥ stavārthaṃ tau tatra samāhūtau maharṣibhiḥ || 61 ||

BRP004.062.1 tāv ūcur ṛṣayaḥ sarve stūyatām eṣa pārthivaḥ |

BRP004.062.2 karmaitad anurūpaṃ vāṃ pātraṃ cāyaṃ narādhipaḥ || 62 ||

BRP004.063.1 tāv ūcatus tadā sarvāṃs tān ṛṣīn sūtamāgadhau |

BRP004.063.2 āvāṃ devān ṛṣīṃś caiva prīṇayāvaḥ svakarmabhiḥ || 63 ||

BRP004.064.1 na cāsya vidmo vai karma nāma vā lakṣaṇaṃ yaśaḥ |

BRP004.064.2 stotraṃ yenāsya kuryāva rājñas tejasvino dvijāḥ || 64 ||

BRP004.065.1 ṛṣibhis tau niyuktau tu bhaviṣyaiḥ stūyatām iti |

BRP004.065.2 yāni karmāṇi kṛtavān pṛthuḥ paścān mahābalaḥ || 65 ||

[p. 18 ]

BRP004.066.1 tataḥ prabhṛti vai loke staveṣu munisattamāḥ |

BRP004.066.2 āśīrvādāḥ prayujyante sūtamāgadhabandibhiḥ || 66 ||

BRP004.067.1 tayoḥ stavānte suprītaḥ pṛthuḥ prādāt prajeśvaraḥ |

BRP004.067.2 anūpadeśaṃ sūtāya magadhaṃ māgadhāya ca || 67 ||

BRP004.068.1 taṃ dṛṣṭvā paramaprītāḥ prajāḥ procur manīṣiṇaḥ |

BRP004.068.2 vṛttīnām eṣa vo dātā bhaviṣyati narādhipaḥ || 68 ||

BRP004.069.1 tato vaiṇyaṃ mahātmānaṃ prajāḥ samabhidudruvuḥ |

BRP004.069.2 tvaṃ no vṛttiṃ vidhatsveti maharṣivacanāt tadā || 69 ||

BRP004.070.1 so 'bhidrutaḥ prajābhis tu prajāhitacikīrṣayā |

BRP004.070.2 dhanur gṛhya pṛṣatkāṃś ca pṛthivīm ādravad balī || 70 ||

BRP004.071.1 tato vaiṇyabhayatrastā gaur bhūtvā prādravan mahī |

BRP004.071.2 tāṃ pṛthur dhanur ādāya dravantīm anvadhāvata || 71 ||

BRP004.072.1 sā lokān brahmalokādīn gatvā vaiṇyabhayāt tadā |

BRP004.072.2 pradadarśāgrato vaiṇyaṃ pragṛhītaśarāsanam || 72 ||

BRP004.073.1 jvaladbhir niśitair bāṇair dīptatejasam antataḥ |

BRP004.073.2 mahāyogaṃ mahātmānaṃ durdharṣam amarair api || 73 ||

BRP004.074.1 alabhantī tu sā trāṇaṃ vaiṇyam evānvapadyata |

BRP004.074.2 kṛtāñjalipuṭā bhūtvā pūjyā lokais tribhis tadā || 74 ||

BRP004.075.1 uvāca vaiṇyaṃ nādharmaṃ strīvadhe paripaśyasi |

BRP004.075.2 kathaṃ dhārayitā cāsi prajā rājan vinā mayā || 75 ||

BRP004.076.1 mayi lokāḥ sthitā rājan mayedaṃ dhāryate jagat |

BRP004.076.2 madvināśe vinaśyeyuḥ prajāḥ pārthiva viddhi tat || 76 ||

BRP004.077.1 na mām arhasi hantuṃ vai śreyaś cet tvaṃ cikīrṣasi |

BRP004.077.2 prajānāṃ pṛthivīpāla śṛṇu cedaṃ vaco mama || 77 ||

BRP004.078.1 upāyataḥ samārabdhāḥ sarve sidhyanty upakramāḥ |

BRP004.078.2 upāyaṃ paśya yena tvaṃ dhārayethāḥ prajām imām || 78 ||

BRP004.079.1 hatvāpi māṃ na śaktas tvaṃ prajānāṃ poṣaṇe nṛpa |

BRP004.079.2 anukūlā bhaviṣyāmi yaccha kopaṃ mahāmate || 79 ||

BRP004.080.1 avadhyāṃ ca striyaṃ prāhus tiryagyonigateṣv api |

BRP004.080.2 yady evaṃ pṛthivīpāla na dharmaṃ tyaktum arhasi || 80 ||

BRP004.081.1 evaṃ bahuvidhaṃ vākyaṃ śrutvā rājā mahāmanāḥ |

BRP004.081.2 kopaṃ nigṛhya dharmātmā vasudhām idam abravīt || 81 ||

pṛthur uvāca:

BRP004.082.1 ekasyārthe tu yo hanyād ātmano vā parasya vā |

BRP004.082.2 bahūn vā prāṇino 'nantaṃ bhavet tasyeha pātakam || 82 ||

BRP004.083.1 sukham edhanti bahavo yasmiṃs tu nihate 'śubhe |

BRP004.083.2 tasmin hate nāsti bhadre pātakaṃ copapātakam || 83 ||

[p. 19 ]

BRP004.084.1 so 'haṃ prajānimittaṃ tvāṃ haniṣyāmi vasundhare |

BRP004.084.2 yadi me vacanān nādya kariṣyasi jagaddhitam || 84 ||

BRP004.085.1 tvāṃ nihatyādya bāṇena macchāsanaparāṅmukhīm |

BRP004.085.2 ātmānaṃ prathayitvāhaṃ prajā dhārayitā svayam || 85 ||

BRP004.086.1 sā tvaṃ śāsanam āsthāya mama dharmabhṛtāṃ vare |

BRP004.086.2 sañjīvaya prajāḥ sarvāḥ samarthā hy asi dhāraṇe || 86 ||

BRP004.087.1 duhitṛtvaṃ ca me gaccha tata enam ahaṃ śaram |

BRP004.087.2 niyaccheyaṃ tvadvadhārtham udyantaṃ ghoradarśanam || 87 ||

vasudhovāca:

BRP004.088.1 sarvam etad ahaṃ vīra vidhāsyāmi na saṃśayaḥ |

BRP004.088.2 vatsaṃ tu mama sampaśya kṣareyaṃ yena vatsalā || 88 ||

BRP004.089.1 samāṃ ca kuru sarvatra māṃ tvaṃ dharmabhṛtāṃ vara |

BRP004.089.2 yathā visyandamānaṃ me kṣīraṃ sarvatra bhāvayet || 89 ||

lomaharṣaṇa uvāca:

BRP004.090.1 tata utsārayām āsa śailāñ śatasahasraśaḥ |

BRP004.090.2 dhanuṣkoṭyā tadā vaiṇyas tena śailā vivardhitāḥ || 90 ||

BRP004.091.1 nahi pūrvavisarge vai viṣame pṛthivītale |

BRP004.091.2 saṃvibhāgaḥ purāṇāṃ vā grāmāṇāṃ vābhavat tadā || 91 ||

BRP004.092.1 na sasyāni na gorakṣyaṃ na kṛṣir na vaṇikpathaḥ |

BRP004.092.2 naiva satyānṛtaṃ cāsīn na lobho na ca matsaraḥ || 92 ||

BRP004.093.1 vaivasvate 'ntare tasmin sāmprataṃ samupasthite |

BRP004.093.2 vaiṇyāt prabhṛti vai viprāḥ sarvasyaitasya sambhavaḥ || 93 ||

BRP004.094.1 yatra yatra samaṃ tv asyā bhūmer āsīt tadā dvijāḥ |

BRP004.094.2 tatra tatra prajāḥ sarvā nivāsaṃ samarocayan || 94 ||

BRP004.095.1 āhāraḥ phalamūlāni prajānām abhavat tadā |

BRP004.095.2 kṛcchreṇa mahatā yukta ity evam anuśuśruma || 95 ||

BRP004.096.1 sa kalpayitvā vatsaṃ tu manuṃ svāyambhuvaṃ prabhum |

BRP004.096.2 svapāṇau puruṣavyāghro dudoha pṛthivīṃ tataḥ || 96 ||

BRP004.097.1 sasyajātāni sarvāṇi pṛthur vaiṇyaḥ pratāpavān |

BRP004.097.2 tenānnena prajāḥ sarvā vartante 'dyāpi sarvaśaḥ || 97 ||

BRP004.098.1 ṛṣayaś ca tadā devāḥ pitaro 'tha sarīsṛpāḥ |

BRP004.098.2 daityā yakṣāḥ puṇyajanā gandharvāḥ parvatā nagāḥ || 98 ||

BRP004.099.1 ete purā dvijaśreṣṭhā duduhur dharaṇīṃ kila |

BRP004.099.2 kṣīraṃ vatsaś ca pātraṃ ca teṣāṃ dogdhā pṛthak pṛthak || 99 ||

BRP004.100.1 ṛṣīṇām abhavat somo vatso dogdhā bṛhaspatiḥ |

BRP004.100.2 kṣīraṃ teṣāṃ tapo brahma pātraṃ chandāṃsi bho dvijāḥ || 100 ||

BRP004.101.1 devānāṃ kāñcanaṃ pātraṃ vatsas teṣāṃ śatakratuḥ |

BRP004.101.2 kṣīram ojaskaraṃ caiva dogdhā ca bhagavān raviḥ || 101 ||

[p. 20 ]

BRP004.102.1 pitṝṇāṃ rājataṃ pātraṃ yamo vatsaḥ pratāpavān |

BRP004.102.2 antakaś cābhavad dogdhā kṣīraṃ teṣāṃ sudhā smṛtā || 102 ||

BRP004.103.1 nāgānāṃ takṣako vatsaḥ pātraṃ cālābusañjñakam |

BRP004.103.2 dogdhā tv airāvato nāgas teṣāṃ kṣīraṃ viṣaṃ smṛtam || 103 ||

BRP004.104.1 asurāṇāṃ madhur dogdhā kṣīraṃ māyāmayaṃ smṛtam |

BRP004.104.2 virocanas tu vatso 'bhūd āyasaṃ pātram eva ca || 104 ||

BRP004.105.1 yakṣāṇām āmapātraṃ tu vatso vaiśravaṇaḥ prabhuḥ |

BRP004.105.2 dogdhā rajatanābhas tu kṣīrāntardhānam eva ca || 105 ||

BRP004.106.1 sumālī rākṣasendrāṇāṃ vatsaḥ kṣīraṃ ca śoṇitam |

BRP004.106.2 dogdhā rajatanābhas tu kapālaṃ pātram eva ca || 106 ||

BRP004.107.1 gandharvāṇāṃ citraratho vatsaḥ pātraṃ ca paṅkajam |

BRP004.107.2 dogdhā ca suruciḥ kṣīraṃ teṣāṃ gandhaḥ śuciḥ smṛtaḥ || 107 ||

BRP004.108.1 śailaṃ pātraṃ parvatānāṃ kṣīraṃ ratnauṣadhīs tathā |

BRP004.108.2 vatsas tu himavān āsīd dogdhā merur mahāgiriḥ || 108 ||

BRP004.109.1 plakṣo vatsas tu vṛkṣāṇāṃ dogdhā śālas tu puṣpitaḥ |

BRP004.109.2 pālāśapātraṃ kṣīraṃ ca cchinnadagdhaprarohaṇam || 109 ||

BRP004.110.1 seyaṃ dhātrī vidhātrī ca pāvanī ca vasundharā |

BRP004.110.2 carācarasya sarvasya pratiṣṭhā yonir eva ca || 110 ||

BRP004.111.1 sarvakāmadughā dogdhrī sarvasasyaprarohaṇī |

BRP004.111.2 āsīd iyaṃ samudrāntā medinī pariviśrutā || 111 ||

BRP004.112.1 madhukaiṭabhayoḥ kṛtsnā medasā samabhiplutā |

BRP004.112.2 teneyaṃ medinī devī ucyate brahmavādibhiḥ || 112 ||

BRP004.113.1 tato 'bhyupagamād rājñaḥ pṛthor vaiṇyasya bho dvijāḥ |

BRP004.113.2 duhitṛtvam anuprāptā devī pṛthvīti cocyate || 113 ||

BRP004.114.1 pṛthunā pravibhaktā ca śodhitā ca vasundharā |

BRP004.114.2 sasyākaravatī sphītā purapattanaśālinī || 114 ||

BRP004.115.1 evamprabhāvo vaiṇyaḥ sa rājāsīd rājasattamaḥ |

BRP004.115.2 namasyaś caiva pūjyaś ca bhūtagrāmair na saṃśayaḥ || 115 ||

BRP004.116.1 brāhmaṇaiś ca mahābhāgair vedavedāṅgapāragaiḥ |

BRP004.116.2 pṛthur eva namaskāryo brahmayoniḥ sanātanaḥ || 116 ||

BRP004.117.1 pārthivaiś ca mahābhāgaiḥ pārthivatvam ihecchubhiḥ |

BRP004.117.2 ādirājo namaskāryaḥ pṛthur vaiṇyaḥ pratāpavān || 117 ||

BRP004.118.1 yodhair api ca vikrāntaiḥ prāptukāmair jayaṃ yudhi |

BRP004.118.2 ādirājo namaskāryo yodhānāṃ prathamo nṛpaḥ || 118 ||

BRP004.119.1 yo hi yoddhā raṇaṃ yāti kīrtayitvā pṛthuṃ nṛpam |

BRP004.119.2 sa ghorarūpāt saṅgrāmāt kṣemī bhavati kīrtimān || 119 ||

BRP004.120.1 vaiśyair api ca vittāḍhyair vaiśyavṛttividhāyibhiḥ |

BRP004.120.2 pṛthur eva namaskāryo vṛttidātā mahāyaśāḥ || 120 ||

BRP004.121.1 tathaiva śūdraiḥ śucibhis trivarṇaparicāribhiḥ |

BRP004.121.2 pṛthur eva namaskāryaḥ śreyaḥ param ihepsubhiḥ || 121 ||

[p. 21 ]

BRP004.122.1 ete vatsaviśeṣāś ca dogdhāraḥ kṣīram eva ca |

BRP004.122.2 pātrāṇi ca mayoktāni kiṃ bhūyo varṇayāmi vaḥ || 122 ||

Chapter 5: Description of Manu-eras

5 SS 12-16

ṛṣaya ūcuḥ:

BRP005.001.1 manvantarāṇi sarvāṇi vistareṇa mahāmate |

BRP005.001.2 teṣāṃ pūrvavisṛṣṭiṃ ca lomaharṣaṇa kīrtaya || 1 ||

BRP005.002.1 yāvanto manavaś caiva yāvantaṃ kālam eva ca |

BRP005.002.2 manvantarāṇi bhoḥ sūta śrotum icchāma tattvataḥ || 2 ||

lomaharṣaṇa uvāca:

BRP005.003.1 na śakyo vistaro viprā vaktuṃ varṣaśatair api |

BRP005.003.2 manvantarāṇāṃ sarveṣāṃ saṅkṣepāc chṛṇuta dvijāḥ || 3 ||

BRP005.004.1 svāyambhuvo manuḥ pūrvaṃ manuḥ svārociṣas tathā |

BRP005.004.2 uttamas tāmasaś caiva raivataś cākṣuṣas tathā || 4 ||

BRP005.005.1 vaivasvataś ca bho viprāḥ sāmprataṃ manur ucyate |

BRP005.005.2 sāvarṇiś ca manus tadvad raibhyo raucyas tathaiva ca || 5 ||

BRP005.006.1 tathaiva merusāvarṇyaś catvāro manavaḥ smṛtāḥ |

BRP005.006.2 atītā vartamānāś ca tathaivānāgatā dvijāḥ || 6 ||

BRP005.007.1 kīrtitā manavas tubhyaṃ mayaivaite yathā śrutāḥ |

BRP005.007.2 ṛṣīṃs tv eṣāṃ pravakṣyāmi putrān devagaṇāṃs tathā || 7 ||

BRP005.008.1 marīcir atrir bhagavān aṅgirāḥ pulahaḥ kratuḥ |

BRP005.008.2 pulastyaś ca vasiṣṭhaś ca saptaite brahmaṇaḥ sutāḥ || 8 ||

BRP005.009.1 uttarasyāṃ diśi tathā dvijāḥ saptarṣayas tathā |

BRP005.009.2 āgniidhraś cāgnibāhuś ca medhyo medhātithir vasuḥ || 9 ||

BRP005.010.1 jyotiṣmān dyutimān havyaḥ savalaḥ putrasañjñakaḥ |

BRP005.010.2 manoḥ svāyambhuvasyaite daśa putrā mahaujasaḥ || 10 ||

BRP005.011.1 etad vai prathamaṃ viprā manvantaram udāhṛtam |

BRP005.011.2 aurvo vasiṣṭhaputraś ca stambaḥ kaśyapa eva ca || 11 ||

BRP005.012.1 prāṇo bṛhaspatiś caiva datto 'triccyavanas tathā |

BRP005.012.2 ete maharṣayo viprā vāyuproktā mahāvratāḥ || 12 ||

BRP005.013.1 devāś ca tuṣitā nāma smṛtāḥ svārociṣe 'ntare |

BRP005.013.2 havighnaḥ sukṛtir jyotir āpo mūrtir api smṛtaḥ || 13 ||

BRP005.014.1 pratītaś ca nabhasyaś ca nabha ūrjas tathaiva ca |

BRP005.014.2 svārociṣasya putrās te manor viprā mahātmanaḥ || 14 ||

BRP005.015.1 kīrtitāḥ pṛthivīpālā mahāvīryaparākramāḥ |

BRP005.015.2 dvitīyam etat kathitaṃ viprā manvantaraṃ mayā || 15 ||

BRP005.016.1 idaṃ tṛtīyaṃ vakṣyāmi tad budhyadhvaṃ dvijottamāḥ |

BRP005.016.2 vasiṣṭhaputrāḥ saptāsan vāsiṣṭhā iti viśrutāḥ || 16 ||

BRP005.017.1 hiraṇyagarbhasya sutā ūrjā jātāḥ sutejasaḥ |

BRP005.017.2 ṛṣayo 'tra mayā proktāḥ kīrtyamānān nibodhata || 17 ||

[p. 22 ]

BRP005.018.1 auttameyān muniśreṣṭhā daśa putrān manor imān |

BRP005.018.2 iṣa ūrjas tanūrjas tu madhur mādhava eva ca || 18 ||

BRP005.019.1 śuciḥ śukraḥ sahaś caiva nabhasyo nabha eva ca |

BRP005.019.2 bhānavas tatra devāś ca manvantaram udāhṛtam || 19 ||

BRP005.020.1 manvantaraṃ caturthaṃ vaḥ kathayiṣyāmi sāmpratam |

BRP005.020.2 kāvyaḥ pṛthus tathaivāgnir jahnur dhātā dvijottamāḥ || 20 ||

BRP005.021.1 kapīvān akapīvāṃś ca tatra saptarṣayo dvijāḥ |

BRP005.021.2 purāṇe kīrtitā viprāḥ putrāḥ pautrāś ca bho dvijāḥ || 21 ||

BRP005.022.1 tathā devagaṇāś caiva tāmasasyāntare manoḥ |

BRP005.022.2 dyutis tapasyaḥ sutapās tapobhūtaḥ sanātanaḥ || 22 ||

BRP005.023.1 taporatir akalmāṣas tanvī dhanvī parantapaḥ |

BRP005.023.2 tāmasasya manor ete daśa putrāḥ prakīrtitāḥ || 23 ||

BRP005.024.1 vāyuproktā muniśreṣṭhāś caturthaṃ caitad antaram |

BRP005.024.2 devabāhur yadudhraś ca munir vedaśirās tathā || 24 ||

BRP005.025.1 hiraṇyaromā parjanya ūrdhvabāhuś ca somajaḥ |

BRP005.025.2 satyanetras tathātreya ete saptarṣayo 'pare || 25 ||

BRP005.026.1 devāś cābhūtarajasas tathā prakṛtayaḥ smṛtāḥ |

BRP005.026.2 vāriplavaś ca raibhyaś ca manor antaram ucyate || 26 ||

BRP005.027.1 atha putrān imāṃs tasya budhyadhvaṃ gadato mama |

BRP005.027.2 dhṛtimān avyayo yuktas tattvadarśī nirutsukaḥ || 27 ||

BRP005.028.1 āraṇyaś ca prakāśaś ca nirmohaḥ satyavāk kṛtī |

BRP005.028.2 raivatasya manoḥ putrāḥ pañcamaṃ caitad antaram || 28 ||

BRP005.029.1 ṣaṣṭhaṃ tu sampravakṣyāmi tad budhyadhvaṃ dvijottamāḥ |

BRP005.029.2 bhṛgur nabho vivasvāṃś ca sudhāmā virajās tathā || 29 ||

BRP005.030.1 atināmā sahiṣṇuś ca saptaite ca maharṣayaḥ |

BRP005.030.2 cākṣuṣasyāntare viprā manor devās tv ime smṛtāḥ || 30 ||

BRP005.031.1 ābālaprathitās te vai pṛthaktvena divaukasaḥ |

BRP005.031.2 lekhāś ca nāmato viprāḥ pañca devagaṇāḥ smṛtāḥ || 31 ||

BRP005.032.1 ṛṣer aṅgirasaḥ putrā mahātmāno mahaujasaḥ |

BRP005.032.2 nāḍvaleyā muniśreṣṭhā daśa putrās tu viśrutāḥ || 32 ||

BRP005.033.1 ruruprabhṛtayo viprāś cākṣuṣasyāntare manoḥ |

BRP005.033.2 ṣaṣṭhaṃ manvantaraṃ proktaṃ saptamaṃ tu nibodhata || 33 ||

BRP005.034.1 atrir vasiṣṭho bhagavān kaśyapaś ca mahān ṛṣiḥ |

BRP005.034.2 gautamo 'tha bharadvājo viśvāmitras tathaiva ca || 34 ||

BRP005.035.1 tathaiva putro bhagavān ṛcīkasya mahātmanaḥ |

BRP005.035.2 saptamo jamadagniś ca ṛṣayaḥ sāmprataṃ divi || 35 ||

BRP005.036.1 sādhyā rudrāś ca viśve ca vasavo marutas tathā |

BRP005.036.2 ādityāś cāśvinau cāpi devau vaivasvatau smṛtau || 36 ||

[p. 23 ]

BRP005.037.1 manor vaivasvatasyaite vartante sāmprate 'ntare |

BRP005.037.2 ikṣvākupramukhāś caiva daśa putrā mahātmanaḥ || 37 ||

BRP005.038.1 eteṣāṃ kīrtitānāṃ tu maharṣīṇāṃ mahaujasām |

BRP005.038.2 teṣāṃ putrāś ca pautrāś ca dikṣu sarvāsu bho dvijāḥ || 38 ||

BRP005.039.1 manvantareṣu sarveṣu prāg āsan sapta saptakāḥ |

BRP005.039.2 loke dharmavyavasthārthaṃ lokasaṃrakṣaṇāya ca || 39 ||

BRP005.040.1 manvantare vyatikrānte catvāraḥ saptakā gaṇāḥ |

BRP005.040.2 kṛtvā karma divaṃ yānti brahmalokam anāmayam || 40 ||

BRP005.041.1 tato 'nye tapasā yuktāḥ sthānaṃ tat pūrayanty uta |

BRP005.041.2 atītā vartamānāś ca krameṇaitena bho dvijāḥ || 41 ||

BRP005.042.1 anāgatāś ca saptaite smṛtā divi maharṣayaḥ |

BRP005.042.2 manor antaram āsādya sāvarṇasyeha bho dvijāḥ || 42 ||

BRP005.043.1 rāmo vyāsas tathātreyo dīptimanto bahuśrutāḥ |

BRP005.043.2 bhāradvājas tathā drauṇir aśvatthāmā mahādyutiḥ || 43 ||

BRP005.044.1 gautamaś cājaraś caiva śaradvān nāma gautamaḥ |

BRP005.044.2 kauśiko gālavaś caiva aurvaḥ kāśyapa eva ca || 44 ||

BRP005.045.1 ete sapta mahātmāno bhaviṣyā munisattamāḥ |

BRP005.045.2 vairī caivādhvarīvāṃś ca śamano dhṛtimān vasuḥ || 45 ||

BRP005.046.1 ariṣṭaś cāpy adhṛṣṭaś ca vājī sumatir eva ca |

BRP005.046.2 sāvarṇasya manoḥ putrā bhaviṣyā munisattamāḥ || 46 ||

BRP005.047.1 eteṣāṃ kalyam utthāya kīrtanāt sukham edhate |

BRP005.047.2 yaśaś cāpnoti sumahad āyuṣmāṃś ca bhaven naraḥ || 47 ||

BRP005.048.1 etāny uktāni bho viprāḥ sapta sapta ca tattvataḥ |

BRP005.048.2 manvantarāṇi saṅkṣepāc chṛṇutānāgatāny api || 48 ||

BRP005.049.1 sāvarṇā manavo viprāḥ pañca tāṃś ca nibodhata |

BRP005.049.2 eko vaivasvatas teṣāṃ catvāras tu prajāpateḥ || 49 ||

BRP005.050.1 parameṣṭhisutā viprā merusāvarṇyatāṃ gatāḥ |

BRP005.050.2 dakṣasyaite hi dauhitrāḥ priyāyās tanayā nṛpāḥ || 50 ||

BRP005.051.1 mahatā tapasā yuktā merupṛṣṭhe mahaujasaḥ |

BRP005.051.2 ruceḥ prajāpateḥ putro raucyo nāma manuḥ smṛtaḥ || 51 ||

BRP005.052.1 bhūtyāṃ cotpādito devyāṃ bhautyo nāma ruceḥ sutaḥ |

BRP005.052.2 anāgatāś ca saptaite kalpe 'smin manavaḥ smṛtāḥ || 52 ||

BRP005.053.1 tair iyaṃ pṛthivī sarvā saptadvīpā sapattanā |

BRP005.053.2 pūrṇaṃ yugasahasraṃ tu paripālyā dvijottamāḥ || 53 ||

BRP005.054.1 prajāpatiś ca tapasā saṃhāraṃ teṣu nityaśaḥ |

BRP005.054.2 yugāni saptatis tāni sāgrāṇi kathitāni ca || 54 ||

BRP005.055.1 kṛtatretādiyuktāni manor antaram ucyate |

BRP005.055.2 caturdaśaite manavaḥ kathitāḥ kīrtivardhanāḥ || 55 ||

[p. 24 ]

BRP005.056.1 vedeṣu sapurāṇeṣu sarveṣu prabhaviṣṇavaḥ |

BRP005.056.2 prajānāṃ patayo viprā dhanyam eṣāṃ prakīrtanam || 56 ||

BRP005.057.1 manvantareṣu saṃhārāḥ saṃhārānteṣu sambhavāḥ |

BRP005.057.2 na śakyate 'ntas teṣāṃ vai vaktuṃ varṣaśatair api || 57 ||

BRP005.058.1 visargasya prajānāṃ vai saṃhārasya ca bho dvijāḥ |

BRP005.058.2 manvantareṣu saṃhārāḥ śrūyante dvijasattamāḥ || 58 ||

BRP005.059.1 saśeṣās tatra tiṣṭhanti devāḥ saptarṣibhiḥ saha |

BRP005.059.2 tapasā brahmacaryeṇa śrutena ca samanvitāḥ || 59 ||

BRP005.060.1 pūrṇe yugasahasre tu kalpo niḥśeṣa ucyate |

BRP005.060.2 tatra bhūtāni sarvāṇi dagdhāny ādityaraśmibhiḥ || 60 ||

BRP005.061.1 brahmāṇam agrataḥ kṛtvā sahādityagaṇair dvijāḥ |

BRP005.061.2 praviśanti suraśreṣṭhaṃ harinārāyaṇaṃ prabhum || 61 ||

BRP005.062.1 sraṣṭāraṃ sarvabhūtānāṃ kalpānteṣu punaḥ punaḥ |

BRP005.062.2 avyaktaḥ śāśvato devas tasya sarvam idaṃ jagat || 62 ||

BRP005.063.1 atra vaḥ kīrtayiṣyāmi manor vaivasvatasya vai |

BRP005.063.2 visargaṃ muniśārdūlāḥ sāmpratasya mahādyuteḥ || 63 ||

BRP005.064.1 atra vaṃśaprasaṅgena kathyamānaṃ purātanam |

BRP005.064.2 yatrotpanno mahātmā sa harir vṛṣṇikule prabhuḥ || 64 ||

Chapter 6: Story of Vivasvat and Sañjñā and their progeny

6 SS 16-17

lomaharṣaṇa uvāca:

BRP006.001.1 vivasvān kaśyapāj jajñe dākṣāyaṇyāṃ dvijottamāḥ |

BRP006.001.2 tasya bhāryābhavat sañjñā tvāṣṭrī devī vivasvataḥ || 1 ||

BRP006.002.1 sureśvarīti vikhyātā triṣu lokeṣu bhāvinī |

BRP006.002.2 sā vai bhāryā bhagavato mārtaṇḍasya mahātmanaḥ || 2 ||

BRP006.003.1 bhartṛrūpeṇa nātuṣyad rūpayauvanaśālinī |

BRP006.003.2 sañjñā nāma sutapasā sudīptena samanvitā || 3 ||

BRP006.004.1 ādityasya hi tad rūpaṃ maṇḍalasya sutejasā |

BRP006.004.2 gātreṣu paridagdhaṃ vai nātikāntam ivābhavat || 4 ||

BRP006.005.1 na khalv ayaṃ mṛto 'ṇḍasya iti snehād abhāṣata |

BRP006.005.2 ajānan kāśyapas tasmān mārtaṇḍa iti cocyate || 5 ||

BRP006.006.1 tejas tv abhyadhikaṃ tasya nityam eva vivasvataḥ |

BRP006.006.2 yenātitāpayām āsa trīṃl lokān kaśyapātmajaḥ || 6 ||

BRP006.007.1 trīṇy apatyāni bho viprāḥ sañjñāyāṃ tapatāṃ varaḥ |

BRP006.007.2 ādityo janayām āsa kanyāṃ dvau ca prajāpatī || 7 ||

BRP006.008.1 manur vaivasvataḥ pūrvaṃ śrāddhadevaḥ prajāpatiḥ |

BRP006.008.2 yamaś ca yamunā caiva yamajau sambabhūvatuḥ || 8 ||

BRP006.009.1 śyāmavarṇaṃ tu tad rūpaṃ sañjñā dṛṣṭvā vivasvataḥ |

BRP006.009.2 asahantī tu svāṃ chāyāṃ savarṇāṃ nirmame tataḥ || 9 ||

[p. 25 ]

BRP006.010.1 māyāmayī tu sā sañjñā tasyāṃ chāyāsamutthitām |

BRP006.010.2 prāñjaliḥ praṇatā bhūtvā chāyā sañjñāṃ dvijottamāḥ || 10 ||

BRP006.011.1 uvāca kiṃ mayā kāryaṃ kathayasva śucismite |

BRP006.011.2 sthitāsmi tava nirdeśe śādhi māṃ varavarṇini || 11 ||

sañjñovāca:

BRP006.012.1 ahaṃ yāsyāmi bhadraṃ te svam eva bhavanaṃ pituḥ |

BRP006.012.2 tvayaiva bhavane mahyaṃ vastavyaṃ nirviśaṅkayā || 12 ||

BRP006.013.1 imau ca bālakau mahyaṃ kanyā ceyaṃ sumadhyamā |

BRP006.013.2 sambhāvyās te na cākhyeyam idaṃ bhagavate kvacit || 13 ||

savarṇovāca:

BRP006.014.1 ā kacagrahaṇād devi ā śāpān naiva karhicit |

BRP006.014.2 ākhyāsyāmi namas tubhyaṃ gaccha devi yathāsukham || 14 ||

lomaharṣaṇa uvāca:

BRP006.015.1 samādiśya savarṇāṃ tu tathety uktā tayā ca sā |

BRP006.015.2 tvaṣṭuḥ samīpam agamad vrīḍiteva tapasvinī || 15 ||

BRP006.016.1 pituḥ samīpagā sā tu pitrā nirbhartsitā śubhā |

BRP006.016.2 bhartuḥ samīpaṃ gaccheti niyuktā ca punaḥ punaḥ || 16 ||

BRP006.017.1 āgacchad vaḍavā bhūtvā ācchādya rūpam aninditā |

BRP006.017.2 kurūn athottarān gatvā tṛṇāny atha cacāra ha || 17 ||

BRP006.018.1 dvitīyāyāṃ tu sañjñāyāṃ sañjñeyam iti cintayan |

BRP006.018.2 ādityo janayām āsa putram ātmasamaṃ tadā || 18 ||

BRP006.019.1 pūrvajasya manor viprāḥ sadṛśo 'yam iti prabhuḥ |

BRP006.019.2 manur evābhavan nāmnā sāvarṇa iti cocyate || 19 ||

BRP006.020.1 dvitīyo yaḥ sutas tasyāḥ sa vijñeyaḥ śanaiścaraḥ |

BRP006.020.2 sañjñā tu pārthivī viprāḥ svasya putrasya vai tadā || 20 ||

BRP006.021.1 cakārābhyadhikaṃ snehaṃ na tathā pūrvajeṣu vai |

BRP006.021.2 manus tasyāḥ kṣamat tat tu yamas tasyā na cakṣame || 21 ||

BRP006.022.1 sa vai roṣāc ca bālyāc ca bhāvino 'rthasya vānagha |

BRP006.022.2 padā santarjayām āsa sañjñāṃ vaivasvato yamaḥ || 22 ||

BRP006.023.1 taṃ śaśāpa tataḥ krodhāt sāvarṇajananī tadā |

BRP006.023.2 caraṇaḥ patatām eṣa taveti bhṛśaduḥkhitā || 23 ||

BRP006.024.1 yamas tu tat pituḥ sarvaṃ prāñjaliḥ pratyavedayat |

BRP006.024.2 bhṛśaṃ śāpabhayodvignaḥ sañjñāvākyair viśaṅkitaḥ || 24 ||

BRP006.025.1 śāpo 'yaṃ vinivarteta provāca pitaraṃ dvijāḥ |

BRP006.025.2 mātrā snehena sarveṣu vartitavyaṃ suteṣu vai || 25 ||

BRP006.026.1 seyam asmān apāsyeha vivasvan sambubhūṣati |

BRP006.026.2 tasyāṃ mayodyataḥ pādo na tu dehe nipātitaḥ || 26 ||

BRP006.027.1 bālyād vā yadi vā laulyān mohāt tat kṣantum arhasi |

BRP006.027.2 śapto 'ham asmi lokeśa jananyā tapatāṃ vara |

BRP006.027.3 tava prasādāc caraṇo na paten mama gopate || 27 ||

[p. 26 ]

vivasvān uvāca:

BRP006.028.1 asaṃśayaṃ putra mahad bhaviṣyaty atra kāraṇam |

BRP006.028.2 yena tvām āviśat krodho dharmajñaṃ satyavādinam || 28 ||

BRP006.029.1 na śakyam etan mithyā tu kartuṃ mātṛvacas tava |

BRP006.029.2 kṛmayo māṃsam ādāya yāsyanty avanim eva ca || 29 ||

BRP006.030.1 kṛtam evaṃ vacas tathyaṃ mātus tava bhaviṣyati |

BRP006.030.2 śāpasya parihāreṇa tvaṃ ca trāto bhaviṣyasi || 30 ||

BRP006.031.1 ādityaś cābravīt sañjñāṃ kimarthaṃ tanayeṣu vai |

BRP006.031.2 tulyeṣv abhyadhikaḥ sneha ekasmin kriyate tvayā || 31 ||

BRP006.032.1 sā tat pariharantī tu nācacakṣe vivasvate |

BRP006.032.2 sa cātmānaṃ samādhāya yogāt tathyam apaśyata || 32 ||

BRP006.033.1 tāṃ śaptukāmo bhagavān nāśapan munisattamāḥ |

BRP006.033.2 mūrdhajeṣu nijagrāha sa tu tāṃ munisattamāḥ || 33 ||

BRP006.034.1 tataḥ sarvaṃ yathāvṛttam ācacakṣe vivasvate |

BRP006.034.2 vivasvān atha tac chrutvā kruddhas tvaṣṭāram abhyagāt || 34 ||

BRP006.035.1 dṛṣṭvā tu taṃ yathānyāyam arcayitvā vibhāvasum |

BRP006.035.2 nirdagdhukāmaṃ roṣeṇa sāntvayām āsa vai tadā || 35 ||

tvaṣṭovāca:

BRP006.036.1 tavātitejasāviṣṭam idaṃ rūpaṃ na śobhate |

BRP006.036.2 asahantī ca sañjñā sā vane carati śāḍvale || 36 ||

BRP006.037.1 draṣṭā hi tāṃ bhavān adya svāṃ bhāryāṃ śubhacāriṇīm |

BRP006.037.2 ślāghyāṃ yogabalopetāṃ yogam āsthāya gopate || 37 ||

BRP006.038.1 anukūlaṃ tu te deva yadi syān mama sammatam |

BRP006.038.2 rūpaṃ nirvartayāmy adya tava kāntam arindama || 38 ||

BRP006.039.1 tato 'bhyupagamāt tvaṣṭā mārtaṇḍasya vivasvataḥ |

BRP006.039.2 bhramim āropya tat tejaḥ śātayām āsa bho dvijāḥ || 39 ||

BRP006.040.1 tato nirbhāsitaṃ rūpaṃ tejasā saṃhatena vai |

BRP006.040.2 kāntāt kāntataraṃ draṣṭum adhikaṃ śuśubhe tadā || 40 ||

BRP006.041.1 dadarśa yogam āsthāya svāṃ bhāryāṃ vaḍavāṃ tataḥ |

BRP006.041.2 adhṛṣyāṃ sarvabhūtānāṃ tejasā niyamena ca || 41 ||

BRP006.042.1 vaḍavāvapuṣā viprāś carantīm akutobhayām |

BRP006.042.2 so 'śvarūpeṇa bhagavāṃs tāṃ mukhe samabhāvayat || 42 ||

BRP006.043.1 maithunāya viceṣṭantīṃ parapuṃso 'vaśaṅkayā |

BRP006.043.2 sā tan niravamac chukraṃ nāsikābhyāṃ vivasvataḥ || 43 ||

BRP006.044.1 devau tasyām ajāyetām aśvinau bhiṣajāṃ varau |

BRP006.044.2 nāsatyaś caiva dasraś ca smṛtau dvāv aśvināv iti || 44 ||

BRP006.045.1 mārtaṇḍasyātmajāv etāv aṣṭamasya prajāpateḥ |

BRP006.045.2 tāṃ tu rūpeṇa kāntena darśayām āsa bhāskaraḥ || 45 ||

BRP006.046.1 sā tu dṛṣṭvaiva bhartāraṃ tutoṣa munisattamāḥ |

BRP006.046.2 yamas tu karmaṇā tena bhṛśaṃ pīḍitamānasaḥ || 46 ||

[p. 27 ]

BRP006.047.1 dharmeṇa rañjayām āsa dharmarāja imāḥ prajāḥ |

BRP006.047.2 sa lebhe karmaṇā tena śubhena paramadyutiḥ || 47 ||

BRP006.048.1 pitṝṇām ādhipatyaṃ ca lokapālatvam eva ca |

BRP006.048.2 manuḥ prajāpatis tv āsīt sāvarṇiḥ sa tapodhanāḥ || 48 ||

BRP006.049.1 bhāvyaḥ samāgate tasmin manuḥ sāvarṇike 'ntare |

BRP006.049.2 merupṛṣṭhe tapo nityam adyāpi sa caraty uta || 49 ||

BRP006.050.1 bhrātā śanaiścaras tasya grahatvaṃ sa tu labdhavān |

BRP006.050.2 tvaṣṭā tu tejasā tena viṣṇoś cakram akalpayat || 50 ||

BRP006.051.1 tad apratihataṃ yuddhe dānavāntacikīrṣayā |

BRP006.051.2 yavīyasī tu sāpy āsīd yamī kanyā yaśasvinī || 51 ||

BRP006.052.1 abhavac ca saricchreṣṭhā yamunā lokapāvanī |

BRP006.052.2 manur ity ucyate loke sāvarṇa iti cocyate || 52 ||

BRP006.053.1 dvitīyo yaḥ sutas tasya manor bhrātā śanaiścaraḥ |

BRP006.053.2 grahatvaṃ sa ca lebhe vai sarvalokābhipūjitaḥ || 53 ||

BRP006.054.1 ya idaṃ janma devānāṃ śṛṇuyān narasattamaḥ |

BRP006.054.2 āpadaṃ prāpya mucyeta prāpnuyāc ca mahad yaśaḥ || 54 ||

Chapter 7: The solar dynasty

7 SS 17-20

lomaharṣaṇa uvāca:

BRP007.001.1 manor vaivasvatasyāsan putrā vai nava tatsamāḥ |

BRP007.001.2 ikṣvākuś caiva nābhāgo dhṛṣṭaḥ śaryātir eva ca || 1 ||

BRP007.002.1 nariṣyantaś ca ṣaṣṭho vai prāṃśū riṣṭaś ca saptamaḥ |

BRP007.002.2 karūṣaś ca pṛṣadhraś ca navaite munisattamāḥ || 2 ||

BRP007.003.1 akarot putrakāmas tu manur iṣṭiṃ prajāpatiḥ |

BRP007.003.2 mitrāvaruṇayor viprāḥ pūrvam eva mahāmatiḥ || 3 ||

BRP007.004.1 anutpanneṣu bahuṣu putreṣv eteṣu bho dvijāḥ |

BRP007.004.2 tasyāṃ ca vartamānāyām iṣṭyāṃ ca dvijasattamāḥ || 4 ||

BRP007.005.1 mitrāvaruṇayor aṃśe manur āhutim āvahat |

BRP007.005.2 tatra divyāmbaradharā divyābharaṇabhūṣitā || 5 ||

BRP007.006.1 divyasaṃhananā caiva ilā jajña iti śrutiḥ |

BRP007.006.2 tām ilety eva hovāca manur daṇḍadharas tadā || 6 ||

BRP007.007.1 anugacchasva māṃ bhadre tam ilā pratyuvāca ha |

BRP007.007.2 dharmayuktam idaṃ vākyaṃ putrakāmaṃ prajāpatim || 7 ||

ilovāca:

BRP007.008.1 mitrāvaruṇayor aṃśe jātāsmi vadatāṃ vara |

BRP007.008.2 tayoḥ sakāśaṃ yāsyāmi na māṃ dharmahatāṃ kuru || 8 ||

BRP007.009.1 saivam uktvā manuṃ devaṃ mitrāvaruṇayor ilā |

BRP007.009.2 gatvāntikaṃ varārohā prāñjalir vākyam abravīt || 9 ||

[p. 28 ]

ilovāca:

BRP007.010.1 aṃśe 'smi yuvayor jātā devau kiṃ karavāṇi vām |

BRP007.010.2 manunā cāham uktā vāai anugacchasva mām iti || 10 ||

BRP007.011.1 tau tathāvādinīṃ sādhvīm ilāṃ dharmaparāyaṇām |

BRP007.011.2 mitraś ca varuṇaś cobhāv ūcatus tāṃ dvijottamāḥ || 11 ||

mitrāvaruṇāv ūcatuḥ:

BRP007.012.1 anena tava dharmeṇa praśrayeṇa damena ca |

BRP007.012.2 satyena caiva suśroṇi prītau svo varavarṇini || 12 ||

BRP007.013.1 āvayos tvaṃ mahābhāge khyātiṃ kanyeti yāsyasi || 13 ||

BRP007.014.1 manor vaṃśakaraḥ putras tvam eva ca bhaviṣyasi |

BRP007.014.2 sudyumna iti vikhyātas triṣu lokeṣu śobhane || 14 ||

BRP007.015.1 jagatpriyo dharmaśīlo manor vaṃśavivardhanaḥ |

BRP007.015.2 nivṛttā sā tu tac chrutvā gacchantī pitur antikāt || 15 ||

BRP007.016.1 budhenāntaram āsādya maithunāyopamantritā |

BRP007.016.2 somaputrād budhād viprās tasyāṃ jajñe purūravāḥ || 16 ||

BRP007.017.1 janayitvā tataḥ sā tam ilā sudyumnatāṃ gatā |

BRP007.017.2 sudyumnasya tu dāyādās trayaḥ paramadhārmikāḥ || 17 ||

BRP007.018.1 utkalaś ca gayaś caiva vinatāśvaś ca bho dvijāḥ |

BRP007.018.2 utkalasyotkalā viprā vinatāśvasya paścimāḥ || 18 ||

BRP007.019.1 dik pūrvā muniśārdūlā gayasya tu gayā smṛtā |

BRP007.019.2 praviṣṭe tu manau viprā divākaram arindamam || 19 ||

BRP007.020.1 daśadhā tat punaḥ kṣatram akarot pṛthivīm imām |

BRP007.020.2 ikṣvākur jyeṣṭhadāyādo madhyadeśam avāptavān || 20 ||

BRP007.021.1 kanyābhāvāt tu sudyumno naitad rājyam avāptavān |

BRP007.021.2 vasiṣṭhavacanāt tv āsīt pratiṣṭhāne mahātmanaḥ || 21 ||

BRP007.022.1 pratiṣṭhā dharmarājasya sudyumnasya dvijottamāḥ |

BRP007.022.2 tat purūravase prādād rājyaṃ prāpya mahāyaśāḥ || 22 ||

BRP007.023.1 mānaveyo muniśreṣṭhāḥ strīpuṃsor lakṣaṇair yutaḥ |

BRP007.023.2 dhṛtavāṃs tām ilety evaṃ sudyumneti ca viśrutaḥ || 23 ||

BRP007.024.1 nāriṣyantāḥ śakāḥ putrā nābhāgasya tu bho dvijāḥ |

BRP007.024.2 ambarīṣo 'bhavat putraḥ pārthivarṣabhasattamaḥ || 24 ||

BRP007.025.1 dhṛṣṭasya dhārṣṭakaṃ kṣatraṃ raṇadṛptaṃ babhūva ha |

BRP007.025.2 karūṣasya ca kārūṣāḥ kṣatriyā yuddhadurmadāḥ || 25 ||

BRP007.026.1 nābhāgadhṛṣṭaputrāś ca kṣatriyā vaiśyatāṃ gatāḥ |

BRP007.026.2 prāṃśor eko 'bhavat putraḥ prajāpatir iti smṛtaḥ || 26 ||

[p. 29 ]

BRP007.027.1 nariṣyantasya dāyādo rājā daṇḍadharo yamaḥ |

BRP007.027.2 śaryāter mithunaṃ tv āsīd ānarto nāma viśrutaḥ || 27 ||

BRP007.028.1 putraḥ kanyā sukanyā ca yā patnī cyavanasya ha |

BRP007.028.2 ānartasya tu dāyādo raivo nāma mahādyutiḥ || 28 ||

BRP007.029.1 ānartaviṣayaś caiva purī cāsya kuśasthalī |

BRP007.029.2 raivasya raivataḥ putraḥ kakudmī nāma dhārmikaḥ || 29 ||

BRP007.030.1 jyeṣṭhaḥ putraḥ sa tasyāsīd rājyaṃ prāpya kuśasthalīm |

BRP007.030.2 sa kanyāsahitaḥ śrutvā gāndharvaṃ brahmaṇo 'ntike || 30 ||

BRP007.031.1 muhūrtabhūtaṃ devasya tasthau bahuyugaṃ dvijāḥ |

BRP007.031.2 ājagāma sa caivātha svāṃ purīṃ yādavair vṛtām || 31 ||

BRP007.032.1 kṛtāṃ dvāravatīṃ nāma bahudvārāṃ manoramām |

BRP007.032.2 bhojavṛṣṇyandhakair guptāṃ vasudevapurogamaiḥ || 32 ||

BRP007.033.1 tatraiva raivato jñātvā yathātattvaṃ dvijottamāḥ |

BRP007.033.2 kanyāṃ tāṃ baladevāya subhadrāṃ nāma revatīm || 33 ||

BRP007.034.1 dattvā jagāma śikharaṃ meros tapasi saṃsthitaḥ |

BRP007.034.2 reme rāmo 'pi dharmātmā revatyā sahitaḥ sukhī || 34 ||

munaya ūcuḥ:

BRP007.035.1 kathaṃ bahuyuge kāle samatīte mahāmate |

BRP007.035.2 na jarā revatīṃ prāptā raivataṃ ca kakudminam || 35 ||

BRP007.036.1 meruṃ gatasya vā tasya śaryāteḥ santatiḥ katham |

BRP007.036.2 sthitā pṛthivyām adyāpi śrotum icchāma tattvataḥ || 36 ||

lomaharṣaṇa uvāca:

BRP007.037.1 na jarā kṣutpipāsā vā na mṛtyur munisattamāḥ |

BRP007.037.2 ṛtucakraṃ prabhavati brahmaloke sadānaghāḥ |

BRP007.037.3 kakudminaḥ svarlokaṃ tu raivatasya gatasya ha || 37 ||

BRP007.038.1 hṛtā puṇyajanair viprā rākṣasaiḥ sā kuśasthalī |

BRP007.038.2 tasya bhrātṛśataṃ tv āsīd dhārmikasya mahātmanaḥ || 38 ||

BRP007.039.1 tad vadhyamānaṃ rakṣobhir diśaḥ prākrāmad acyutāḥ |

BRP007.039.2 vidrutasya ca viprendrās tasya bhrātṛśatasya vai || 39 ||

BRP007.040.1 anvavāyas tu sumahāṃs tatra tatra dvijottamāḥ |

BRP007.040.2 teṣāṃ hy ete muniśreṣṭhāḥ śaryātā iti viśrutāḥ || 40 ||

BRP007.041.1 kṣatriyā guṇasampannā dikṣu sarvāsu viśrutāḥ |

BRP007.041.2 śarvaśaḥ sarvagahanaṃ praviṣṭās te mahaujasaḥ || 41 ||

BRP007.042.1 nābhāgariṣṭaputrau dvau vaiśyau brāhmaṇatāṃ gatau |

BRP007.042.2 karūṣasya tu kārūṣāḥ kṣatriyā yuddhadurmadāḥ || 42 ||

BRP007.043.1 pṛṣadhro hiṃsayitvā tu guror gāṃ dvijasattamāḥ |

BRP007.043.2 śāpāc chūdratvam āpanno navaite parikīrtitāḥ || 43 ||

BRP007.044.1 vaivasvatasya tanayā muner vai munisattamāḥ |

BRP007.044.2 kṣuvatas tu manor viprā ikṣvākur abhavat sutaḥ || 44 ||

[p. 30 ]

BRP007.045.1 tasya putraśataṃ tv āsīd ikṣvākor bhūridakṣiṇam |

BRP007.045.2 teṣāṃ vikukṣir jyeṣṭhas tu vikukṣitvād ayodhatām || 45 ||

BRP007.046.1 prāptaḥ paramadharmajña so 'yodhyādhipatiḥ prabhuḥ |

BRP007.046.2 śakunipramukhās tasya putrāḥ pañcaśataṃ smṛtāḥ || 46 ||

BRP007.047.1 uttarāpathadeśasya rakṣitāro mahābalāḥ |

BRP007.047.2 catvāriṃśad daśāṣṭau ca dakṣiṇasyāṃ tathā diśi || 47 ||

BRP007.048.1 vaśātipramukhāś cānye rakṣitāro dvijottamāḥ |

BRP007.048.2 ikṣvākus tu vikukṣiṃ vāai aṣṭakāyām athādiśat || 48 ||

BRP007.049.1 māṃsam ānaya śrāddhārthaṃ mṛgān hatvā mahābala |

BRP007.049.2 śrāddhakarmaṇi coddiṣṭo akṛte śrāddhakarmaṇi || 49 ||

BRP007.050.1 bhakṣayitvā śaśaṃ viprāḥ śaśādo mṛgayāṃ gataḥ |

BRP007.050.2 ikṣvākuṇā parityakto vasiṣṭhavacanāt prabhuḥ || 50 ||

BRP007.051.1 ikṣvākau saṃsthite viprāḥ śaśādas tu nṛpo 'bhavat |

BRP007.051.2 śaśādasya tu dāyādaḥ kakutstho nāma vīryavān || 51 ||

BRP007.052.1 anenās tu kakutsthasya pṛthuś cānenasaḥ smṛtaḥ |

BRP007.052.2 viṣṭarāśvaḥ pṛthoḥ putras tasmād ārdras tv ajāyata || 52 ||

BRP007.053.1 ārdras tu yuvanāśvas tu śrāvastas tatsuto dvijāḥ |

BRP007.053.2 jajñe śrāvastako rājā śrāvastī yena nirmitā || 53 ||

BRP007.054.1 śrāvastasya tu dāyādo bṛhadaśvo mahīpatiḥ |

BRP007.054.2 kuvalāśvaḥ sutas tasya rājā paramadhārmikaḥ || 54 ||

BRP007.055.1 yaḥ sa dhundhuvadhād rājā dhundhumāratvam āgataḥ || 55 ||

munaya ūcuḥ:

BRP007.056.1 dhundhor vadhaṃ mahāprājña śrotum icchāma tattvataḥ |

BRP007.056.2 yadvadhāt kuvalāśvo 'sau dhundhumāratvam āgataḥ || 56 ||

lomaharṣaṇa uvāca:

BRP007.057.1 kuvalāśvasya putrāṇāṃ śatam uttamadhanvinām |

BRP007.057.2 sarve vidyāsu niṣṇātā balavanto durāsadāḥ || 57 ||

BRP007.058.1 babhūvur dhārmikāḥ sarve yajvāno bhūridakṣiṇāḥ |

BRP007.058.2 kuvalāśvaṃ pitā rājye bṛhadaśvo nyayojayat || 58 ||

BRP007.059.1 putrasaṅkrāmitaśrīs tu vanaṃ rājā viveśa ha |

BRP007.059.2 tam uttaṅko 'tha viprarṣiḥ prayāntaṃ pratyavārayat || 59 ||

uttaṅka uvāca:

BRP007.060.1 bhavatā rakṣaṇaṃ kāryaṃ tac ca kartuṃ tvam arhasi |

BRP007.060.2 nirudvignas tapaś cartuṃ nahi śaknomi pārthiva || 60 ||

BRP007.061.1 mamāśramasamīpe vai sameṣu marudhanvasu |

BRP007.061.2 samudro vālukāpūrṇa uddālaka iti smṛtaḥ || 61 ||

BRP007.062.1 devatānām avadhyaś ca mahākāyo mahābalaḥ |

BRP007.062.2 antarbhūmigatas tatra vālukāntarhito mahān || 62 ||

[p. 31 ]

BRP007.063.1 rākṣasasya madhoḥ putro dhundhur nāma mahāsuraḥ |

BRP007.063.2 śete lokavināśāya tapa āsthāya dāruṇam || 63 ||

BRP007.064.1 saṃvatsarasya paryante sa niśvāsaṃ vimuñcati |

BRP007.064.2 yadā tadā mahī tatra calati sma narādhipa || 64 ||

BRP007.065.1 tasya niḥśvāsavātena raja uddhūyate mahat |

BRP007.065.2 ādityapatham āvṛtya saptāhaṃ bhūmikampanam || 65 ||

BRP007.066.1 savisphuliṅgaṃ sāṅgāraṃ sadhūmam atidāruṇam |

BRP007.066.2 tena tāta na śaknomi tasmin sthātuṃ sva āśrame || 66 ||

BRP007.067.1 taṃ māraya mahākāyaṃ lokānāṃ hitakāmyayā |

BRP007.067.2 lokāḥ svasthā bhavanty adya tasmin vinihate tvayā || 67 ||

BRP007.068.1 tvaṃ hi tasya vadhāyaikaḥ samarthaḥ pṛthivīpate |

BRP007.068.2 viṣṇunā ca varo datto mahyaṃ pūrvayuge nṛpa || 68 ||

BRP007.069.1 yas taṃ mahāsuraṃ raudraṃ haniṣyati mahābalam |

BRP007.069.2 tasya tvaṃ varadānena tejaś cākhyāpayiṣyasi || 69 ||

BRP007.070.1 nahi dhundhur mahātejās tejasālpena śakyate |

BRP007.070.2 nirdagdhuṃ pṛthivīpāla ciraṃ yugaśatair api || 70 ||

BRP007.071.1 vīryaṃ ca sumahat tasya devair api durāsadam |

BRP007.071.2 sa evam ukto rājarṣir uttaṅkena mahātmanā |

BRP007.071.3 kuvalāśvaṃ sutaṃ prādāt tasmai dhundhunibarhaṇe || 71 ||

bṛhadaśva uvāca:

BRP007.072.1 bhagavan nyastaśastro 'ham ayaṃ tu tanayo mama |

BRP007.072.2 bhaviṣyati dvijaśreṣṭha dhundhumāro na saṃśayaḥ || 72 ||

BRP007.073.1 sa taṃ vyādiśya tanayaṃ rājarṣir dhundhumāraṇe |

BRP007.073.2 jagāma parvatāyaiva nṛpatiḥ saṃśitavrataḥ || 73 ||

lomaharṣaṇa uvāca:

BRP007.074.1 kuvalāśvas tu putrāṇāṃ śatena saha bho dvijāḥ |

BRP007.074.2 prāyād uttaṅkasahito dhundhos tasya nibarhaṇe || 74 ||

BRP007.075.1 tam āviśat tadā viṣṇus tejasā bhagavān prabhuḥ |

BRP007.075.2 uttaṅkasya niyogād vai lokānāṃ hitakāmyayā || 75 ||

BRP007.076.1 tasmin prayāte durdharṣe divi śabdo mahān abhūt |

BRP007.076.2 eṣa śrīmān avadhyo 'dya dhundhumāro bhaviṣyati || 76 ||

BRP007.077.1 divyair gandhaiś ca mālyaiś ca taṃ devāḥ samavākiran |

BRP007.077.2 devadundubhayaś caiva praṇedur dvijasattamāḥ || 77 ||

BRP007.078.1 sa gatvā jayatāṃ śreṣṭhas tanayaiḥ saha vīryavān |

BRP007.078.2 samudraṃ khānayām āsa vālukāntaram avyayam || 78 ||

BRP007.079.1 tasya putraiḥ khanadbhiś ca vālukāntarhitas tadā |

BRP007.079.2 dhundhur āsādito viprā diśam āvṛtya paścimām || 79 ||

BRP007.080.1 mukhajenāgninā krodhāl lokān udvartayann iva |

BRP007.080.2 vāri susrāva vegena mahodadhir ivodaye || 80 ||

BRP007.081.1 saumasya muniśārdūlā varormikalilo mahān |

BRP007.081.2 tasya putraśataṃ dagdhaṃ tribhir ūnaṃ tu rakṣasā || 81 ||

[p. 32 ]

BRP007.082.1 tataḥ sa rājā dyutimān rākṣasaṃ taṃ mahābalam |

BRP007.082.2 āsasāda mahātejā dhundhuṃ dhundhuvināśanaḥ || 82 ||

BRP007.083.1 tasya vārimayaṃ vegam āpīya sa narādhipaḥ |

BRP007.083.2 yogī yogena vahniṃ ca śamayām āsa vāriṇā || 83 ||

BRP007.084.1 nihatya taṃ mahākāyaṃ balenodakarākṣasam |

BRP007.084.2 uttaṅkaṃ darśayām āsa kṛtakarmā narādhipaḥ || 84 ||

BRP007.085.1 uttaṅkas tu varaṃ prādāt tasmai rājñe mahātmane |

BRP007.085.2 dadau tasyākṣayaṃ vittaṃ śatrubhiś cāparājitam || 85 ||

BRP007.086.1 dharme ratiṃ ca satataṃ svarge vāsaṃ tathākṣayam |

BRP007.086.2 putrāṇāṃ cākṣayāṃl lokān svarge ye rakṣasā hatāḥ || 86 ||

BRP007.087.1 tasya putrās trayaḥ śiṣṭā dṛḍhāśvo jyeṣṭha ucyate |

BRP007.087.2 candrāśvakapilāśvau tu kanīyāṃsau kumārakau || 87 ||

BRP007.088.1 dhaundhumārer dṛḍhāśvasya haryaśvaś cātmajaḥ smṛtaḥ |

BRP007.088.2 haryaśvasya nikumbho 'bhūt kṣatradharmarataḥ sadā || 88 ||

BRP007.089.1 saṃhatāśvo nikumbhasya suto raṇaviśāradaḥ |

BRP007.089.2 akṛśāśvakṛśāśvau tu saṃhatāśvasutau dvijāḥ || 89 ||

BRP007.090.1 tasya haimavatī kanyā satāṃ matā dṛṣadvatī |

BRP007.090.2 vikhyātā triṣu lokeṣu putraś cāsyāḥ prasenajit || 90 ||

BRP007.091.1 lebhe prasenajid bhāryāṃ gaurīṃ nāma pativratām |

BRP007.091.2 abhiśastā tu sā bhartrā nadī vai bāhudābhavat || 91 ||

BRP007.092.1 tasya putro mahān āsīd yuvanāśvo narādhipaḥ |

BRP007.092.2 māndhātā yuvanāśvasya trilokavijayī sutaḥ || 92 ||

BRP007.093.1 tasya caitrarathī bhāryā śaśabindoḥ sutābhavat |

BRP007.093.2 sādhvī bindumatī nāma rūpeṇāsadṛśī bhuvi || 93 ||

BRP007.094.1 pativratā ca jyeṣṭhā ca bhrātṝṇām ayutasya vai |

BRP007.094.2 tasyām utpādayām āsa māndhātā dvau sutau dvijāḥ || 94 ||

BRP007.095.1 purukutsaṃ ca dharmajñaṃ mucukundaṃ ca pārthivam |

BRP007.095.2 purukutsasutas tv āsīt trasadasyur mahīpatiḥ || 95 ||

BRP007.096.1 narmadāyām athotpannaḥ sambhūtas tasya cātmajaḥ |

BRP007.096.2 sambhūtasya tu dāyādas |

BRP007.096.3 tridhanvā ripumardanaḥ || 96 ||

BRP007.097.1 rājñas tridhanvanas tv āsīd vidvāṃs trayyāruṇaḥ prabhuḥ |

BRP007.097.2 tasya satyavrato nāma kumāro 'bhūn mahābalaḥ || 97 ||

BRP007.098.1 parigrahaṇamantrāṇāṃ vighnaṃ cakre sudurmatiḥ |

BRP007.098.2 yena bhāryā kṛtodvāhā hṛtā caiva parasya ha || 98 ||

BRP007.099.1 bālyāt kāmāc ca mohāc ca sāhasāc cāpalena ca |

BRP007.099.2 jahāra kanyāṃ kāmārtaḥ kasyacit puravāsinaḥ || 99 ||

BRP007.100.1 adharmaśaṅkunā tena taṃ sa trayyāruṇo 'tyajat |

BRP007.100.2 apadhvaṃseti bahuśo vadan krodhasamanvitaḥ || 100 ||

[p. 33 ]

BRP007.101.1 so 'bravīt pitaraṃ tyaktaḥ kva gacchāmīti vai muhuḥ |

BRP007.101.2 pitā ca tam athovāca śvapākaiḥ saha vartaya || 101 ||

BRP007.102.1 nāhaṃ putreṇa putrārthī tvayādya kulapāṃsana |

BRP007.102.2 ity uktaḥ sa nirākrāman nagarād vacanāt pituḥ || 102 ||

BRP007.103.1 na ca taṃ vārayām āsa vasiṣṭho bhagavān ṛṣiḥ |

BRP007.103.2 sa tu satyavrato viprāḥ śvapākāvasathāntike || 103 ||

BRP007.104.1 pitrā tyakto 'vasad vīraḥ pitāpy asya vanaṃ yayau |

BRP007.104.2 tatas tasmiṃs tu viṣaye nāvarṣat pākaśāsanaḥ || 104 ||

BRP007.105.1 samā dvādaśa bho viprās tenādharmeṇa vai tadā |

BRP007.105.2 dārāṃs tu tasya viṣaye viśvāmitro mahātapāḥ || 105 ||

BRP007.106.1 sannyasya sāgarānte tu cakāra vipulaṃ tapaḥ |

BRP007.106.2 tasya patnī gale baddhvā madhyamaṃ putram aurasam || 106 ||

BRP007.107.1 śeṣasya bharaṇārthāya vyakrīṇād gośatena vai |

BRP007.107.2 taṃ ca baddhaṃ gale dṛṣṭvā vikrayārthaṃ nṛpātmajaḥ || 107 ||

BRP007.108.1 maharṣiputraṃ dharmātmā mokṣayām āsa bho dvijāḥ |

BRP007.108.2 satyavrato mahābāhur bharaṇaṃ tasya cākarot || 108 ||

BRP007.109.1 viśvāmitrasya tuṣṭyartham anukampārtham eva ca |

BRP007.109.2 so 'bhavad gālavo nāma gale bandhān mahātapāḥ |

BRP007.109.3 maharṣiḥ kauśiko dhīmāṃs tena vīreṇa mokṣitaḥ || 109 ||

Chapter 8: The solar dynasty (cont.)

8 SS 20-23

lomaharṣaṇa uvāca:

BRP008.001.1 satyavratas tu bhaktyā ca kṛpayā ca pratijñayā |

BRP008.001.2 viśvāmitrakalatraṃ tu babhāra vinaye sthitaḥ || 1 ||

BRP008.002.1 hatvā mṛgān varāhāṃś ca mahiṣāṃś ca vanecarān |

BRP008.002.2 viśvāmitrāśramābhyāśe māṃsaṃ vṛkṣe babandha ca || 2 ||

BRP008.003.1 upāṃśuvratam āsthāya dīkṣāṃ dvādaśavārṣikīm |

BRP008.003.2 pitur niyogād avasat tasmin vanagate nṛpe || 3 ||

BRP008.004.1 ayodhyāṃ caiva rājyaṃ ca tathaivāntaḥpuraṃ muniḥ |

BRP008.004.2 yājyopādhyāyasaṃyogād vasiṣṭhaḥ paryarakṣata || 4 ||

BRP008.005.1 satyavratas tu bālyāc ca bhāvino 'rthasya vai balāt |

BRP008.005.2 vasiṣṭhe 'bhyadhikaṃ manyuṃ dhārayām āsa nityaśaḥ || 5 ||

BRP008.006.1 pitrā hi taṃ tadā rāṣṭrāt tyajyamānaṃ priyaṃ sutam |

BRP008.006.2 nivārayām āsa munir bahunā kāraṇena na || 6 ||

BRP008.007.1 pāṇigrahaṇamantrāṇāṃ niṣṭhā syāt saptame pade |

BRP008.007.2 na ca satyavratas tasmād dhatavān saptame pade || 7 ||

BRP008.008.1 jānan dharmaṃ vasiṣṭhas tu na māṃ trātīti bho dvijāḥ |

BRP008.008.2 satyavratas tadā roṣaṃ vasiṣṭhe manasākarot || 8 ||

[p. 34 ]

BRP008.009.1 guṇabuddhyā tu bhagavān vasiṣṭhaḥ kṛtavāṃs tathā |

BRP008.009.2 na ca satyavratas tasya tam upāṃśum abudhyata || 9 ||

BRP008.010.1 tasminn aparitoṣaś ca pitur āsīn mahātmanaḥ |

BRP008.010.2 tena dvādaśa varṣāṇi nāvarṣat pākaśāsanaḥ || 10 ||

BRP008.011.1 tena tv idānīṃ vihitāṃ dīkṣāṃ tāṃ durvahāṃ bhuvi |

BRP008.011.2 kulasya niṣkṛtir viprāḥ kṛtā sā vai bhaved iti || 11 ||

BRP008.012.1 na taṃ vasiṣṭho bhagavān pitrā tyaktaṃ nyavārayat |

BRP008.012.2 abhiṣekṣyāmy ahaṃ putram asyety evammatir muniḥ || 12 ||

BRP008.013.1 sa tu dvādaśa varṣāṇi tāṃ dīkṣām avahad balī |

BRP008.013.2 avidyamāne māṃse tu vasiṣṭhasya mahātmanaḥ || 13 ||

BRP008.014.1 sarvakāmadughāṃ dogdhrīṃ sa dadarśa nṛpātmajaḥ |

BRP008.014.2 tāṃ vai krodhāc ca mohāc ca śramāc caiva kṣudhānvitaḥ || 14 ||

BRP008.015.1 deśadharmagato rājā jaghāna munisattamāḥ |

BRP008.015.2 tanmāṃsaṃ sa svayaṃ caiva viśvāmitrasya cātmajān || 15 ||

BRP008.016.1 bhojayām āsa tac chrutvā vasiṣṭho 'py asya cukrudhe || 16 ||

vasiṣṭha uvāca:

BRP008.017.1 pātayeyam ahaṃ krūra tava śaṅkum asaṃśayam |

BRP008.017.2 yadi te dvāv imau śaṅkū na syātāṃ vai kṛtau punaḥ || 17 ||

BRP008.018.1 pituś cāparitoṣeṇa gurudogdhrīvadhena ca |

BRP008.018.2 aprokṣitopayogāc ca trividhas te vyatikramaḥ || 18 ||

BRP008.019.1 evaṃ trīṇy asya śaṅkūni tāni dṛṣṭvā mahātapāḥ |

BRP008.019.2 triśaṅkur iti hovāca triśaṅkus tena sa smṛtaḥ || 19 ||

BRP008.020.1 viśvāmitrasya dārāṇām anena bharaṇaṃ kṛtam |

BRP008.020.2 tena tasmai varaṃ prādān muniḥ prītas triśaṅkave || 20 ||

BRP008.021.1 chandyamāno vareṇātha varaṃ vavre nṛpātmajaḥ |

BRP008.021.2 saśarīro vraje svargam ity evaṃ yācito varaḥ || 21 ||

BRP008.022.1 anāvṛṣṭibhaye tasmin gate dvādaśavārṣike |

BRP008.022.2 pitrye rājye 'bhiṣicyātha yājayām āsa pārthivam || 22 ||

BRP008.023.1 miṣatāṃ devatānāṃ ca vasiṣṭhasya ca kauśikaḥ |

BRP008.023.2 divam āropayām āsa saśarīraṃ mahātapāḥ || 23 ||

BRP008.024.1 tasya satyarathā nāma patnī kaikeyavaṃśajā |

BRP008.024.2 kumāraṃ janayām āsa hariścandram akalmaṣam || 24 ||

BRP008.025.1 sa vai rājā hariścandras traiśaṅkava iti smṛtaḥ |

BRP008.025.2 āhartā rājasūyasya samrāḍ iti ha viśrutaḥ || 25 ||

BRP008.026.1 hariścandrasya putro 'bhūd rohito nāma pārthivaḥ |

BRP008.026.2 harito rohitasyātha cañcur hārita ucyate || 26 ||

BRP008.027.1 vijayaś ca muniśreṣṭhāś cañcuputro babhūva ha |

BRP008.027.2 jetā sa sarvapṛthivīṃ vijayas tena sa smṛtaḥ || 27 ||

BRP008.028.1 rurukas tanayas tasya rājā dharmārthakovidaḥ |

BRP008.028.2 rurukasya vṛkaḥ putro vṛkād bāhus tu jajñivān || 28 ||

[p. 35 ]

BRP008.029.1 haihayās tālajaṅghāś ca nirasyanti sma taṃ nṛpam |

BRP008.029.2 tatpatnī garbham ādāya aurvasyāśramam āviśat || 29 ||

BRP008.030.1 nāsatyo dhārmikaś caiva sa ha dharmayuge 'bhavat |

BRP008.030.2 sagaras tu suto bāhor yajñe saha gareṇa vai || 30 ||

BRP008.031.1 aurvasyāśramam āsādya bhārgaveṇābhirakṣitaḥ |

BRP008.031.2 āgneyam astraṃ labdhvā ca bhārgavāt sagaro nṛpaḥ || 31 ||

BRP008.032.1 jigāya pṛthivīṃ hatvā tālajaṅghān sahaihayān |

BRP008.032.2 śakānāṃ pahnavānāṃ ca dharmaṃ nirasad acyutaḥ |

BRP008.032.3 kṣatriyāṇāṃ muniśreṣṭhāḥ pāradānāṃ ca dharmavit || 32 ||

munaya ūcuḥ:

BRP008.033.1 kathaṃ sa sagaro jāto gareṇaiva sahācyutaḥ |

BRP008.033.2 kimarthaṃ ca śakādīnāṃ kṣatriyāṇāṃ mahaujasām || 33 ||

BRP008.034.1 dharmān kulocitān rājā kruddho nirasad acyutaḥ |

BRP008.034.2 etan naḥ sarvam ācakṣva vistareṇa mahāmate || 34 ||

lomaharṣaṇa uvāca:

BRP008.035.1 bāhor vyasaninaḥ pūrvaṃ hṛtaṃ rājyam abhūt kila |

BRP008.035.2 haihayais tālajaṅghaiś ca śakaiḥ sārdhaṃ dvijottamāḥ || 35 ||

BRP008.036.1 yavanāḥ pāradāś caiva kāmbojāḥ pahnavās tathā |

BRP008.036.2 ete hy api gaṇāḥ pañca haihayārthe parākraman || 36 ||

BRP008.037.1 hṛtarājyas tadā rājā sa vai bāhur vanaṃ yayau |

BRP008.037.2 patnyā cānugato duḥkhī tatra prāṇān avāsṛjat || 37 ||

BRP008.038.1 patnī tu yādavī tasya sagarbhā pṛṣṭhato 'nvagāt |

BRP008.038.2 sapatnyā ca garas tasyai dattaḥ pūrvaṃ kilānaghāḥ || 38 ||

BRP008.039.1 sā tu bhartuś citāṃ kṛtvā vane tām abhyarohata |

BRP008.039.2 aurvas tāṃ bhārgavo viprāḥ kāruṇyāt samavārayat || 39 ||

BRP008.040.1 tasyāśrame ca garbhaḥ sa gareṇaiva sahācyutaḥ |

BRP008.040.2 vyajāyata mahābāhuḥ sagaro nāma pārthivaḥ || 40 ||

BRP008.041.1 aurvas tu jātakarmādīṃs tasya kṛtvā mahātmanaḥ |

BRP008.041.2 adhyāpya vedaśāstrāṇi tato 'straṃ pratyapādayat || 41 ||

BRP008.042.1 āgneyaṃ tu mahābhāgā amarair api duḥsaham |

BRP008.042.2 sa tenāstrabalenājau balena ca samanvitaḥ || 42 ||

BRP008.043.1 haihayān vijaghānāśu kruddho rudraḥ paśūn iva |

BRP008.043.2 ājahāra ca lokeṣu kīrtiṃ kīrtimatāṃ varaḥ || 43 ||

BRP008.044.1 tataḥ śakāṃś ca yavanān kāmbojān pāradāṃs tathā |

BRP008.044.2 pahnavāṃś caiva niḥśeṣān kartuṃ vyavasito nṛpaḥ || 44 ||

BRP008.045.1 te vadhyamānā vīreṇa sagareṇa mahātmanā |

BRP008.045.2 vasiṣṭhaṃ śaraṇaṃ gatvā praṇipetur manīṣiṇam || 45 ||

BRP008.046.1 vasiṣṭhas tv atha tān dṛṣṭvā samayena mahādyutiḥ |

BRP008.046.2 sagaraṃ vārayām āsa teṣāṃ dattvābhayaṃ tadā || 46 ||

BRP008.047.1 sagaraḥ svāṃ pratijñāṃ tu guror vākyaṃ niśamya ca |

BRP008.047.2 dharmaṃ jaghāna teṣāṃ vai veṣān anyāṃś cakāra ha || 47 ||

[p. 36 ]

BRP008.048.1 ardhaṃ śakānāṃ śiraso muṇḍayitvā vyasarjayat |

BRP008.048.2 yavanānāṃ śiraḥ sarvaṃ kāmbojānāṃ tathaiva ca || 48 ||

BRP008.049.1 pāradā muktakeśāś ca pahnavāñ śmaśrudhāriṇaḥ |

BRP008.049.2 niḥsvādhyāyavaṣaṭkārāḥ kṛtās tena mahātmanā || 49 ||

BRP008.050.1 śakā yavanakāmbojāḥ pāradāś ca dvijottamāḥ |

BRP008.050.2 koṇisarpā māhiṣakā darvāś colāḥ sakeralāḥ || 50 ||

BRP008.051.1 sarve te kṣatriyā viprā dharmas teṣāṃ nirākṛtaḥ |

BRP008.051.2 vasiṣṭhavacanād rājñā sagareṇa mahātmanā || 51 ||

BRP008.052.1 sa dharmavijayī rājā vijityemāṃ vasundharām |

BRP008.052.2 aśvaṃ pracārayām āsa vājimedhāya dīkṣitaḥ || 52 ||

BRP008.053.1 tasya cārayataḥ so 'śvaḥ samudre pūrvadakṣiṇe |

BRP008.053.2 velāsamīpe 'pahṛto bhūmiṃ caiva praveśitaḥ || 53 ||

BRP008.054.1 sa taṃ deśaṃ tadā putraiḥ khānayām āsa pārthivaḥ |

BRP008.054.2 āsedus te tadā tatra khanyamāne mahārṇave || 54 ||

BRP008.055.1 tam ādipuruṣaṃ devaṃ hariṃ kṛṣṇaṃ prajāpatim |

BRP008.055.2 viṣṇuṃ kapilarūpeṇa svapantaṃ puruṣaṃ tadā || 55 ||

BRP008.056.1 tasya cakṣuḥsamutthena tejasā pratibudhyataḥ |

BRP008.056.2 dagdhāḥ sarve muniśreṣṭhāś catvāras tv avaśeṣitāḥ || 56 ||

BRP008.057.1 barhiketuḥ suketuś ca tathā dharmaratho nṛpaḥ |

BRP008.057.2 śūraḥ pañcanadaś caiva tasya vaṃśakarā nṛpāḥ || 57 ||

BRP008.058.1 prādāc ca tasmai bhagavān harir nārāyaṇo varam |

BRP008.058.2 akṣayaṃ vaṃśam ikṣvākoḥ kīrtiṃ cāpy anivartinīm || 58 ||

BRP008.059.1 putraṃ samudraṃ ca vibhuḥ svarge vāsaṃ tathākṣayam |

BRP008.059.2 samudraś cārgham ādāya vavande taṃ mahīpatim || 59 ||

BRP008.060.1 sāgaratvaṃ ca lebhe sa karmaṇā tena tasya ha |

BRP008.060.2 taṃ cāśvamedhikaṃ so 'śvaṃ samudrād upalabdhavān || 60 ||

BRP008.061.1 ājahārāśvamedhānāṃ śataṃ sa sumahātapāḥ |

BRP008.061.2 putrāṇāṃ ca sahasrāṇi ṣaṣṭis tasyeti naḥ śrutam || 61 ||

munaya ūcuḥ:

BRP008.062.1 sagarasyātmajā vīrāḥ kathaṃ jātā mahābalāḥ |

BRP008.062.2 vikrāntāḥ ṣaṣṭisāhasrā vidhinā kena sattama || 62 ||

lomaharṣaṇa uvāca:

BRP008.063.1 dve bhārye sagarasyāstāṃ tapasā dagdhakilbiṣe |

BRP008.063.2 jyeṣṭhā vidarbhaduhitā keśinī nāma nāmataḥ || 63 ||

BRP008.064.1 kanīyasī tu mahatī patnī paramadharmiṇī |

BRP008.064.2 ariṣṭanemiduhitā rūpeṇāpratimā bhuvi || 64 ||

BRP008.065.1 aurvas tābhyāṃ varaṃ prādāt tad budhyadhvaṃ dvijottamāḥ |

BRP008.065.2 ṣaṣṭiṃ putrasahasrāṇi gṛhṇātv ekā nitambinī || 65 ||

BRP008.066.1 ekaṃ vaṃśadharaṃ tv ekā yatheṣṭaṃ varayatv iti |

BRP008.066.2 tatraikā jagṛhe putrān ṣaṣṭisāhasrasammitān || 66 ||

[p. 37 ]

BRP008.067.1 ekaṃ vaṃśadharaṃ tv ekā tathety āha tato muniḥ |

BRP008.067.2 rājā pañcajano nāma babhūva sa mahādyutiḥ || 67 ||

BRP008.068.1 itarā suṣuve tumbīṃ bījapūrṇām iti śrutiḥ |

BRP008.068.2 tatra ṣaṣṭisahasrāṇi garbhās te tilasammitāḥ || 68 ||

BRP008.069.1 sambabhūvur yathākālaṃ vavṛdhuś ca yathāsukham |

BRP008.069.2 ghṛtapūrṇeṣu kumbheṣu tān garbhān nidadhe tataḥ || 69 ||

BRP008.070.1 dhātrīś caikaikaśaḥ prādāt tāvatīḥ poṣaṇe nṛpaḥ |

BRP008.070.2 tato daśasu māseṣu samuttasthur yathākramam || 70 ||

BRP008.071.1 kumārās te yathākālaṃ sagaraprītivardhanāḥ |

BRP008.071.2 ṣaṣṭiputrasahasrāṇi tasyaivam abhavan dvijāḥ || 71 ||

BRP008.072.1 garbhād alābūmadhyād vai jātāni pṛthivīpateḥ |

BRP008.072.2 teṣāṃ nārāyaṇaṃ tejaḥ praviṣṭānāṃ mahātmanām || 72 ||

BRP008.073.1 ekaḥ pañcajano nāma putro rājā babhūva ha |

BRP008.073.2 śūraḥ pañcajanasyāsīd aṃśumān nāma vīryavān || 73 ||

BRP008.074.1 dilīpas tasya tanayaḥ khaṭvāṅga iti viśrutaḥ |

BRP008.074.2 yena svargād ihāgatya muhūrtaṃ prāpya jīvitam || 74 ||

BRP008.075.1 trayo 'bhisandhitā lokā buddhyā satyena cānaghāḥ |

BRP008.075.2 dilīpasya tu dāyādo mahārājo bhagīrathaḥ || 75 ||

BRP008.076.1 yaḥ sa gaṅgāṃ saricchreṣṭhām avātārayata prabhuḥ |

BRP008.076.2 samudram ānayac caināṃ duhitṛtve 'py akalpayat || 76 ||

BRP008.077.1 tasmād bhāgīrathī gaṅgā kathyate vaṃśacintakaiḥ |

BRP008.077.2 bhagīrathasuto rājā śruta ity abhiviśrutaḥ || 77 ||

BRP008.078.1 nābhāgas tu śrutasyāsīt putraḥ paramadhārmikaḥ |

BRP008.078.2 ambarīṣas tu nābhāgiḥ sindhudvīpapitābhavat || 78 ||

BRP008.079.1 ayutājit tu dāyādaḥ sindhudvīpasya vīryavān |

BRP008.079.2 ayutājitsutas tv āsīd ṛtuparṇo mahāyaśāḥ || 79 ||

BRP008.080.1 divyākṣahṛdayajño vai rājā nalasakho balī |

BRP008.080.2 ṛtuparṇasutas tv āsīd ārtaparṇir mahāyaśāḥ || 80 ||

BRP008.081.1 sudāsas tasya tanayo rājā indrasakho 'bhavat |

BRP008.081.2 sudāsasya sutaḥ proktaḥ saudāso nāma pārthivaḥ || 81 ||

BRP008.082.1 khyātaḥ kalmāṣapādo vai rājā mitrasaho 'bhavat |

BRP008.082.2 kalmāṣapādasya sutaḥ sarvakarmeti viśrutaḥ || 82 ||

BRP008.083.1 anaraṇyas tu putro 'bhūd viśrutaḥ sarvakarmaṇaḥ |

BRP008.083.2 anaraṇyasuto nighno nighnato dvau babhūvatuḥ || 83 ||

BRP008.084.1 anamitro raghuś caiva pārthivarṣabhasattamau |

BRP008.084.2 anamitrasuto rājā vidvān duliduho 'bhavat || 84 ||

BRP008.085.1 dilīpas tanayas tasya rāmasya prapitāmahaḥ |

BRP008.085.2 dīrghabāhur dilīpasya raghur nāmnā suto 'bhavat || 85 ||

[p. 38 ]

BRP008.086.1 ayodhyāyāṃ mahārājo yaḥ purāsīn mahābalaḥ |

BRP008.086.2 ajas tu rāghavo jajñe tathā daśaratho 'py ajāt || 86 ||

BRP008.087.1 rāmo daśarathāj jajñe dharmātmā sumahāyaśāḥ |

BRP008.087.2 rāmasya tanayo jajñe kuśa ity abhisañjñitaḥ || 87 ||

BRP008.088.1 atithis tu kuśāj jajñe dharmātmā sumahāyaśāḥ |

BRP008.088.2 atithes tv abhavat putro niṣadho nāma vīryavān || 88 ||

BRP008.089.1 niṣadhasya nalaḥ putro nabhaḥ putro nalasya ca |

BRP008.089.2 nabhasya puṇḍarīkas tu kṣemadhanvā tataḥ smṛtaḥ || 89 ||

BRP008.090.1 kṣemadhanvasutas tv āsīd devānīkaḥ pratāpavān |

BRP008.090.2 āsīd ahīnagur nāma devānīkātmajaḥ prabhuḥ || 90 ||

BRP008.091.1 ahīnagos tu dāyādaḥ sudhanvā nāma pārthivaḥ |

BRP008.091.2 sudhanvanaḥ sutaś cāpi tato jajñe śalo nṛpaḥ || 91 ||

BRP008.092.1 ukyo nāma sa dharmātmā śalaputro babhūva ha |

BRP008.092.2 vajranābhaḥ sutas tasya nalas tasya mahātmanaḥ || 92 ||

BRP008.093.1 nalau dvāv eva vikhyātau purāṇe munisattamāḥ |

BRP008.093.2 vīrasenātmajaś caiva yaś cekṣvākukulodvahaḥ || 93 ||

BRP008.094.1 ikṣvākuvaṃśaprabhavāḥ prādhānyena prakīrtitāḥ |

BRP008.094.2 ete vivasvato vaṃśe rājāno bhūritejasaḥ || 94 ||

BRP008.095.1 paṭhan samyag imāṃ sṛṣṭim ādityasya vivasvataḥ |

BRP008.095.2 śrāddhadevasya devasya prajānāṃ puṣṭidasya ca |

BRP008.095.3 prajāvān eti sāyujyam ādityasya vivasvataḥ || 95 ||

Chapter 9: The origin of Soma, the abduction of Tārā, and the birth of Budha

9 SS 24-25

lomaharṣaṇa uvāca:

BRP009.001.1 pitā somasya bho viprā jajñe 'trir bhagavān ṛṣiḥ |

BRP009.001.2 brahmaṇo mānasāt pūrvaṃ prajāsargaṃ vidhitsataḥ || 1 ||

BRP009.002.1 anuttaraṃ nāma tapo yena taptaṃ hi tat purā |

BRP009.002.2 trīṇi varṣasahasrāṇi divyānīti hi naḥ śrutam || 2 ||

BRP009.003.1 ūrdhvam ācakrame tasya retaḥ somatvam īyivat |

BRP009.003.2 netrābhyāṃ vāri susrāva daśadhā dyotayan diśaḥ || 3 ||

BRP009.004.1 taṃ garbhaṃ vidhinādiṣṭā daśa devyo dadhus tataḥ |

BRP009.004.2 sametya dhārayām āsur na ca tāḥ samaśaknuvan || 4 ||

BRP009.005.1 yadā na dhāraṇe śaktās tasya garbhasya tā diśaḥ |

BRP009.005.2 tatas tābhiḥ sa tyaktas tu nipapāta vasundharām || 5 ||

BRP009.006.1 patitaṃ somam ālokya brahmā lokapitāmahaḥ |

BRP009.006.2 ratham āropayām āsa lokānāṃ hitakāmyayā || 6 ||

BRP009.007.1 tasmin nipatite devāḥ putre 'treḥ paramātmani |

BRP009.007.2 tuṣṭuvur brahmaṇaḥ putrās tathānye munisattamāḥ || 7 ||

[p. 39 ]

BRP009.008.1 tasya saṃstūyamānasya tejaḥ somasya bhāsvataḥ |

BRP009.008.2 āpyāyanāya lokānāṃ bhāvayām āsa sarvataḥ || 8 ||

BRP009.009.1 sa tena rathamukhyena sāgarāntāṃ vasundharām |

BRP009.009.2 triḥsaptakṛtvo 'tiyaśāś cakārābhipradakṣiṇām || 9 ||

BRP009.010.1 tasya yac caritaṃ tejaḥ pṛthivīm anvapadyata |

BRP009.010.2 oṣadhyas tāḥ samudbhūtā yābhiḥ sandhāryate jagat || 10 ||

BRP009.011.1 sa labdhatejā bhagavān saṃstavaiś ca svakarmabhiḥ |

BRP009.011.2 tapas tepe mahābhāgaḥ padmānāṃ darśanāya saḥ || 11 ||

BRP009.012.1 tatas tasmai dadau rājyaṃ brahmā brahmavidāṃ varaḥ |

BRP009.012.2 bījauṣadhīnāṃ viprāṇām apāṃ ca munisattamāḥ || 12 ||

BRP009.013.1 sa tat prāpya mahārājyaṃ somaḥ saumyavatāṃ varaḥ |

BRP009.013.2 samājahre rājasūyaṃ sahasraśatadakṣiṇam || 13 ||

BRP009.014.1 dakṣiṇām adadāt somas trīṃl lokān iti naḥ śrutam |

BRP009.014.2 tebhyo brahmarṣimukhyebhyaḥ sadasyebhyaś ca bho dvijāḥ || 14 ||

BRP009.015.1 hiraṇyagarbho brahmātrir bhṛguś ca ṛtvijo 'bhavat |

BRP009.015.2 sadasyo 'bhūd dharis tatra munibhir bahubhir vṛtaḥ || 15 ||

BRP009.016.1 taṃ sinīś ca kuhūś caiva dyutiḥ puṣṭiḥ prabhā vasuḥ |

BRP009.016.2 kīrtir dhṛtiś ca lakṣmīś ca nava devyaḥ siṣevire || 16 ||

BRP009.017.1 prāpyāvabhṛtham apy agryaṃ sarvadevarṣipūjitaḥ |

BRP009.017.2 virarājādhirājendro daśadhā bhāsayan diśaḥ || 17 ||

BRP009.018.1 tasya tat prāpya duṣprāpyam aiśvaryam ṛṣisatkṛtam |

BRP009.018.2 vibabhrāma matis tātāvinayād anayāhṛtā || 18 ||

BRP009.019.1 bṛhaspateḥ sa vai bhāryām aiśvaryamadamohitaḥ |

BRP009.019.2 jahāra tarasā somo vimatyāṅgirasaḥ sutam || 19 ||

BRP009.020.1 sa yācyamāno devaiś ca tathā devarṣibhir muhuḥ |

BRP009.020.2 naiva vyasarjayat tārāṃ tasmāai aṅgirase tadā || 20 ||

BRP009.021.1 uśanā tasya jagrāha pārṣṇim aṅgirasas tadā |

BRP009.021.2 rudraś ca pārṣṇiṃ jagrāha gṛhītvājagavaṃ dhanuḥ || 21 ||

BRP009.022.1 tena brahmaśiro nāma paramāstraṃ mahātmanā |

BRP009.022.2 uddiśya devān utsṛṣṭaṃ yenaiṣāṃ nāśitaṃ yaśaḥ || 22 ||

BRP009.023.1 tatra tad yuddham abhavat prakhyātaṃ tārakāmayam |

BRP009.023.2 devānāṃ dānavānāṃ ca lokakṣayakaraṃ mahat || 23 ||

BRP009.024.1 tatra śiṣṭās tu ye devās tuṣitāś caiva ye dvijāḥ |

BRP009.024.2 brahmāṇaṃ śaraṇaṃ jagmur ādidevaṃ sanātanam || 24 ||

BRP009.025.1 tadā nivāryośanasaṃ taṃ vai rudraṃ ca śaṅkaram |

BRP009.025.2 dadāv aṅgirase tārāṃ svayam eva pitāmahaḥ || 25 ||

BRP009.026.1 tām antaḥprasavāṃ dṛṣṭvā kruddhaḥ prāha bṛhaspatiḥ |

BRP009.026.2 madīyāyāṃ na te yonau garbho dhāryaḥ kathañcana || 26 ||

[p. 40 ]

BRP009.027.1 iṣīkāstambam āsādya garbhaṃ sā cotsasarja ha |

BRP009.027.2 jātamātraḥ sa bhagavān devānām ākṣipad vapuḥ || 27 ||

BRP009.028.1 tataḥ saṃśayam āpannās tārām ūcuḥ surottamāḥ |

BRP009.028.2 satyaṃ brūhi sutaḥ kasya somasyātha bṛhaspateḥ || 28 ||

BRP009.029.1 pṛcchyamānā yadā devair nāha sā vibudhān kila |

BRP009.029.2 tadā tāṃ śaptum ārabdhaḥ kumāro dasyuhantamaḥ || 29 ||

BRP009.030.1 taṃ nivārya tato brahmā tārāṃ papraccha saṃśayam |

BRP009.030.2 yad atra tathyaṃ tad brūhi tāre kasya sutas tv ayam || 30 ||

BRP009.031.1 uvāca prāñjaliḥ sā taṃ somasyeti pitāmaham |

BRP009.031.2 tadā taṃ mūrdhni cāghrāya somo rājā sutaṃ prati || 31 ||

BRP009.032.1 budha ity akaron nāma tasya bālasya dhīmataḥ |

BRP009.032.2 pratikūlaṃ ca gagane samabhyuttiṣṭhate budhaḥ || 32 ||

BRP009.033.1 utpādayām āsa tadā putraṃ vairājaputrikam |

BRP009.033.2 tasyāpatyaṃ mahātejā babhūvailaḥ purūravāḥ || 33 ||

BRP009.034.1 urvaśyāṃ jajñire yasya putrāḥ sapta mahātmanaḥ |

BRP009.034.2 etat somasya vo janma kīrtitaṃ kīrtivardhanam || 34 ||

BRP009.035.1 vaṃśam asya muniśreṣṭhāḥ kīrtyamānaṃ nibodhata |

BRP009.035.2 dhanyam āyuṣyam ārogyaṃ puṇyaṃ saṅkalpasādhanam || 35 ||

BRP009.036.1 somasya janma śrutvaiva pāpebhyo vipramucyate || 36 ||

Chapter 10: The lunar dynasty: Amāvasu branch

10 SS 25-27

lomaharṣaṇa uvāca:

BRP010.001.1 budhasya tu muniśreṣṭhā vidvān putraḥ purūravāḥ |

BRP010.001.2 tejasvī dānaśīlaś ca yajvā vipuladakṣiṇaḥ || 1 ||

BRP010.002.1 brahmavādī parākrāntaḥ śatrubhir yudhi durdamaḥ |

BRP010.002.2 āhartā cāgnihotrasya yajñānāṃ ca mahīpatiḥ || 2 ||

BRP010.003.1 satyavādī puṇyamatiḥ samyaksaṃvṛtamaithunaḥ |

BRP010.003.2 atīva triṣu lokeṣu yaśasāpratimaḥ sadā || 3 ||

BRP010.004.1 taṃ brahmavādinaṃ śāntaṃ dharmajñaṃ satyavādinam |

BRP010.004.2 urvaśī varayām āsa hitvā mānaṃ yaśasvinī || 4 ||

BRP010.005.1 tayā sahāvasad rājā daśa varṣāṇi pañca ca |

BRP010.005.2 ṣaṭ pañca sapta cāṣṭau ca daśa cāṣṭau ca bho dvijāḥ || 5 ||

BRP010.006.1 vane caitrarathe ramye tathā mandākinītaṭe |

BRP010.006.2 alakāyāṃ viśālāyāṃ nandane ca vanottame || 6 ||

BRP010.007.1 uttarān sa kurūn prāpya manoramaphaladrumān |

BRP010.007.2 gandhamādanapādeṣu meruśṛṅge tathottare || 7 ||

[p. 41 ]

BRP010.008.1 eteṣu vanamukhyeṣu surair ācariteṣu ca |

BRP010.008.2 urvaśyā sahito rājā reme paramayā mudā || 8 ||

BRP010.009.1 deśe puṇyatame caiva maharṣibhir abhiṣṭute |

BRP010.009.2 rājyaṃ sa kārayām āsa prayāge pṛthivīpatiḥ || 9 ||

BRP010.010.1 evamprabhāvo rājāsīd ailas tu narasattamaḥ |

BRP010.010.2 uttare jāhnavītīre pratiṣṭhāne mahāyaśāḥ || 10 ||

lomaharṣaṇa uvāca:

BRP010.011.1 ailaputrā babhūvus te sapta devasutopamāḥ |

BRP010.011.2 gandharvaloke viditā āyur dhīmān amāvasuḥ || 11 ||

BRP010.012.1 viśvāyuś caiva dharmātmā śrutāyuś ca tathāparaḥ |

BRP010.012.2 dṛḍhāyuś ca vanāyuś ca bahvāyuś corvaśīsutāḥ || 12 ||

BRP010.013.1 amāvasos tu dāyādo bhīmo rājātha rājarāṭ |

BRP010.013.2 śrīmān bhīmasya dāyādo rājāsīt kāñcanaprabhaḥ || 13 ||

BRP010.014.1 vidvāṃs tu kāñcanasyāpi suhotro 'bhūn mahābalaḥ |

BRP010.014.2 suhotrasyābhavaj jahnuḥ keśinyā garbhasambhavaḥ || 14 ||

BRP010.015.1 ājahre yo mahat sattraṃ sarpamedhaṃ mahāmakham |

BRP010.015.2 patilobhena yaṃ gaṅgā patitvena sasāra ha || 15 ||

BRP010.016.1 necchataḥ plāvayām āsa tasya gaṅgā tadā sadaḥ |

BRP010.016.2 sa tayā plāvitaṃ dṛṣṭvā yajñavāṭaṃ samantataḥ || 16 ||

BRP010.017.1 sauhotrir aśapad gaṅgāṃ kruddho rājā dvijottamāḥ |

BRP010.017.2 eṣa te viphalaṃ yatnaṃ pibann ambhaḥ karomy aham || 17 ||

BRP010.018.1 asya gaṅge 'valepasya sadyaḥ phalam avāpnuhi |

BRP010.018.2 jahnurājarṣiṇā pītāṃ gaṅgāṃ dṛṣṭvā maharṣayaḥ || 18 ||

BRP010.019.1 upaninyur mahābhāgāṃ duhitṛtvena jāhnavīm |

BRP010.019.2 yuvanāśvasya putrīṃ tu kāverīṃ jahnur āvahat || 19 ||

BRP010.020.1 yuvanāśvasya śāpena gaṅgārdhena vinirgatā |

BRP010.020.2 kāverīṃ saritāṃ śreṣṭhāṃ jahnor bhāryām aninditām || 20 ||

BRP010.021.1 jahnus tu dayitaṃ putraṃ sunadyaṃ nāma dhārmikam |

BRP010.021.2 kāveryāṃ janayām āsa ajakas tasya cātmajaḥ || 21 ||

BRP010.022.1 ajakasya tu dāyādo balākāśvo mahīpatiḥ |

BRP010.022.2 babhūva mṛgayāśīlaḥ kuśas tasyātmajo 'bhavat || 22 ||

BRP010.023.1 kuśaputrā babhūvur hi catvāro devavarcasaḥ |

BRP010.023.2 kuśikaḥ kuśanābhaś ca kuśāmbo mūrtimāṃs tathā || 23 ||

BRP010.024.1 ballavaiḥ saha saṃvṛddho rājā vanacaraḥ sadā |

BRP010.024.2 kuśikas tu tapas tepe putram indrasamaṃ prabhuḥ || 24 ||

[p. 42 ]

BRP010.025.1 labheyam iti taṃ śakras trāsād abhyetya jajñivān |

BRP010.025.2 pūrṇe varṣasahasre vai tataḥ śakro hy apaśyata || 25 ||

BRP010.026.1 atyugratapasaṃ dṛṣṭvā sahasrākṣaḥ purandaraḥ |

BRP010.026.2 samarthaḥ putrajanane svayam evāsya śāśvataḥ || 26 ||

BRP010.027.1 putrārthaṃ kalpayām āsa devendraḥ surasattamaḥ |

BRP010.027.2 sa gādhir abhavad rājā maghavān kauśikaḥ svayam || 27 ||

BRP010.028.1 paurā yasyābhavad bhāryā gādhis tasyām ajāyata |

BRP010.028.2 gādheḥ kanyā mahābhāgā nāmnā satyavatī śubhā || 28 ||

BRP010.029.1 tāṃ gādhiḥ kāvyaputrāya ṛcīkāya dadau prabhuḥ |

BRP010.029.2 tasyāḥ prītaḥ sa vai bhartā bhārgavo bhṛgunandanaḥ || 29 ||

BRP010.030.1 putrārthaṃ sādhayām āsa caruṃ gādhes tathaiva ca |

BRP010.030.2 uvācāhūya tāṃ bhāryām ṛcīko bhārgavas tadā || 30 ||

BRP010.031.1 upayojyaś carur ayaṃ tvayā mātrā svayaṃ śubhe |

BRP010.031.2 tasyāṃ janiṣyate putro dīptimān kṣatriyarṣabhaḥ || 31 ||

BRP010.032.1 ajeyaḥ kṣatriyair loke kṣatriyarṣabhasūdanaḥ |

BRP010.032.2 tavāpi putraṃ kalyāṇi dhṛtimantaṃ tapodhanam || 32 ||

BRP010.033.1 śamātmakaṃ dvijaśreṣṭhaṃ carur eṣa vidhāsyati |

BRP010.033.2 evam uktvā tu tāṃ bhāryām ṛcīko bhṛgunandanaḥ || 33 ||

BRP010.034.1 tapasy abhirato nityam araṇyaṃ praviveśa ha |

BRP010.034.2 gādhiḥ sadāras tu tadā ṛcīkāśramam abhyagāt || 34 ||

BRP010.035.1 tīrthayātrāprasaṅgena sutāṃ draṣṭuṃ nareśvaraḥ |

BRP010.035.2 carudvayaṃ gṛhītvā sā ṛṣeḥ satyavatī tadā || 35 ||

BRP010.036.1 carum ādāya yatnena sā tu mātre nyavedayat |

BRP010.036.2 mātā tu tasyā daivena duhitre svaṃ caruṃ dadau || 36 ||

BRP010.037.1 tasyāś carum athājñānād ātmasaṃsthaṃ cakāra ha |

BRP010.037.2 atha satyavatī sarvaṃ kṣatriyāntakaraṃ tadā || 37 ||

BRP010.038.1 dhārayām āsa dīptena vapuṣā ghoradarśanā |

BRP010.038.2 tām ṛcīkas tato dṛṣṭvā yogenābhyupasṛtya ca || 38 ||

BRP010.039.1 tato 'bravīd dvijaśreṣṭhaḥ svāṃ bhāryāṃ varavarṇinīm |

BRP010.039.2 mātrāsi vañcitā bhadre caruvyatyāsahetunā || 39 ||

BRP010.040.1 janayiṣyati hi putras te krūrakarmātidāruṇaḥ |

BRP010.040.2 bhrātā janiṣyate cāpi brahmabhūtas tapodhanaḥ || 40 ||

BRP010.041.1 viśvaṃ hi brahma tapasā mayā tasmin samarpitam |

BRP010.041.2 evam uktā mahābhāgā bhartrā satyavatī tadā || 41 ||

BRP010.042.1 prasādayām āsa patiṃ putro me nedṛśo bhavet |

BRP010.042.2 brāhmaṇāpasadas tvatta ity ukto munir abravīt || 42 ||

ṛcīka uvāca:

BRP010.043.1 naiṣa saṅkalpitaḥ kāmo mayā bhadre tathāstv iti |

BRP010.043.2 ugrakarmā bhavet putraḥ pitur mātuś ca kāraṇāt || 43 ||

[p. 43 ]

BRP010.044.1 punaḥ satyavatī vākyam evam uktvābravīd idam |

BRP010.044.2 icchaṃl lokān api mune sṛjethāḥ kiṃ punaḥ sutam || 44 ||

BRP010.045.1 śamātmakam ṛjuṃ tvaṃ me putraṃ dātum ihārhasi |

BRP010.045.2 kāmam evaṃvidhaḥ pautro mama syāt tava ca prabho || 45 ||

BRP010.046.1 yady anyathā na śakyaṃ vai kartum etad dvijottama |

BRP010.046.2 tataḥ prasādam akarot sa tasyās tapaso balāt || 46 ||

BRP010.047.1 putre nāsti viśeṣo me pautre vā varavarṇini |

BRP010.047.2 tvayā yathoktaṃ vacanaṃ tathā bhadre bhaviṣyati || 47 ||

BRP010.048.1 tataḥ satyavatī putraṃ janayām āsa bhārgavam |

BRP010.048.2 tapasy abhirataṃ dāntaṃ jamadagniṃ samātmakam || 48 ||

BRP010.049.1 bhṛgor jagatyāṃ vaṃśe 'smiñ |

BRP010.049.2 jamadagnir ajāyata |

BRP010.049.3 sā hi satyavatī puṇyā satyadharmaparāyaṇā || 49 ||

BRP010.050.1 kauśikīti samākhyātā pravṛtteyaṃ mahānadī |

BRP010.050.2 ikṣvākuvaṃśaprabhavo reṇur nāma narādhipaḥ || 50 ||

BRP010.051.1 tasya kanyā mahābhāgā kāmalī nāma reṇukā |

BRP010.051.2 reṇukāyāṃ tu kāmalyāṃ tapovidyāsamanvitaḥ || 51 ||

BRP010.052.1 ārcīko janayām āsa jāmadagnyaṃ sudāruṇam |

BRP010.052.2 sarvavidyāntagaṃ śreṣṭhaṃ dhanurvedasya pāragam || 52 ||

BRP010.053.1 rāmaṃ kṣatriyahantāraṃ pradīptam iva pāvakam |

BRP010.053.2 aurvasyaivam ṛcīkasya satyavatyāṃ mahāyaśāḥ || 53 ||

BRP010.054.1 jamadagnis tapovīryāj jajñe brahmavidāṃ varaḥ |

BRP010.054.2 madhyamaś ca śunaḥśephaḥ śunaḥpucchaḥ kaniṣṭhakaḥ || 54 ||

BRP010.055.1 viśvāmitraṃ tu dāyādaṃ gādhiḥ kuśikanandanaḥ |

BRP010.055.2 janayām āsa putraṃ tu tapovidyāśamātmakam || 55 ||

BRP010.056.1 prāpya brahmarṣisamatāṃ yo 'yaṃ brahmarṣitāṃ gataḥ |

BRP010.056.2 viśvāmitras tu dharmātmā nāmnā viśvarathaḥ smṛtaḥ || 56 ||

BRP010.057.1 jajñe bhṛguprasādena kauśikād vaṃśavardhanaḥ |

BRP010.057.2 viśvāmitrasya ca sutā devarātādayaḥ smṛtāḥ || 57 ||

BRP010.058.1 prakhyātās triṣu lokeṣu teṣāṃ nāmāny ataḥparam |

BRP010.058.2 devarātaḥ katiś caiva yasmāt kātyāyanāḥ smṛtāḥ || 58 ||

BRP010.059.1 śālāvatyāṃ hiraṇyākṣo reṇur jajñe 'tha reṇukaḥ |

BRP010.059.2 sāṅkṛtir gālavaś caiva mudgalaś caiva viśrutaḥ || 59 ||

BRP010.060.1 madhucchando jayaś caiva devalaś ca tathāṣṭakaḥ |

BRP010.060.2 kacchapo hāritaś caiva viśvāmitrasya te sutāḥ || 60 ||

BRP010.061.1 teṣāṃ khyātāni gotrāṇi kauśikānāṃ mahātmanām |

BRP010.061.2 pāṇino babhravaś caiva dhyānajapyās tathaiva ca || 61 ||

BRP010.062.1 pārthivā devarātāś ca śālaṅkāyanabāṣkalāḥ |

BRP010.062.2 lohitā yamadūtāś ca tathā kārūṣakāḥ smṛtāḥ || 62 ||

[p. 44 ]

BRP010.063.1 pauravasya muniśreṣṭhā brahmarṣeḥ kauśikasya ca |

BRP010.063.2 sambandho 'py asya vaṃśe 'smin brahmakṣatrasya viśrutaḥ || 63 ||

BRP010.064.1 viśvāmitrātmajānāṃ tu śunaḥśepho 'grajaḥ smṛtaḥ |

BRP010.064.2 bhārgavaḥ kauśikatvaṃ hi prāptaḥ sa munisattamaḥ || 64 ||

BRP010.065.1 viśvāmitrasya putras tu śunaḥśepho 'bhavat kila |

BRP010.065.2 haridaśvasya yajñe tu paśutve viniyojitaḥ || 65 ||

BRP010.066.1 devair dattaḥ śunaḥśepho viśvāmitrāya vai punaḥ |

BRP010.066.2 devair dattaḥ sa vai yasmād devarātas tato 'bhavat || 66 ||

BRP010.067.1 devarātādayaḥ sapta viśvāmitrasya vai sutāḥ |

BRP010.067.2 dṛṣadvatīsutaś cāpi vaiśvāmitras tathāṣṭakaḥ || 67 ||

BRP010.068.1 aṣṭakasya suto lauhiḥ prokto jahnugaṇo mayā |

BRP010.068.2 ata ūrdhvaṃ pravakṣyāmi vaṃśam āyor mahātmanaḥ || 68 ||

Chapter 11: The lunar dynasty (cont.): Branch of Āyu's younger sons

11 SS 27-29

lomaharṣaṇa uvāca:

BRP011.001.1 āyoḥ putrāś ca te pañca sarve vīrā mahārathāḥ |

BRP011.001.2 svarbhānutanayāyāṃ ca prabhāyāṃ jajñire nṛpāḥ || 1 ||

BRP011.002.1 nahuṣaḥ prathamaṃ jajñe vṛddhaśarmā tataḥ param |

BRP011.002.2 rambho rajir anenāś ca triṣu lokeṣu viśrutāḥ || 2 ||

BRP011.003.1 rajiḥ putraśatānīha janayām āsa pañca vai |

BRP011.003.2 rājeyam iti vikhyātaṃ kṣatram indrabhayāvaham || 3 ||

BRP011.004.1 yatra daivāsure yuddhe samutpanne sudāruṇe |

BRP011.004.2 devāś caivāsurāś caiva pitāmaham athābruvan || 4 ||

devāsurā ūcuḥ:

BRP011.005.1 āvayor bhagavan yuddhe ko vijetā bhaviṣyati |

BRP011.005.2 brūhi naḥ sarvabhūteśa śrotum icchāma tattvataḥ || 5 ||

brahmovāca:

BRP011.006.1 yeṣām arthāya saṅgrāme rajir āttāyudhaḥ prabhuḥ |

BRP011.006.2 yotsyate te vijeṣyanti trīṃl lokān nātra saṃśayaḥ || 6 ||

BRP011.007.1 yato rajir dhṛtis tatra śrīś ca tatra yato dhṛtiḥ |

BRP011.007.2 yato dhṛtiś ca śrīś caiva dharmas tatra jayas tathā || 7 ||

BRP011.008.1 te devā dānavāḥ prītā devenoktā rajiṃ tadā |

BRP011.008.2 abhyayur jayam icchanto vṛṇvānās taṃ nararṣabham || 8 ||

[p. 45 ]

BRP011.009.1 sa hi svarbhānudauhitraḥ prabhāyāṃ samapadyata |

BRP011.009.2 rājā paramatejasvī somavaṃśavivardhanaḥ || 9 ||

BRP011.010.1 te hṛṣṭamanasaḥ sarve rajiṃ vai devadānavāḥ |

BRP011.010.2 ūcur asmajjayāya tvaṃ gṛhāṇa varakārmukam || 10 ||

BRP011.011.1 athovāca rajis tatra tayor vai devadaityayoḥ |

BRP011.011.2 arthajñaḥ svārtham uddiśya yaśaḥ svaṃ ca prakāśayan || 11 ||

rajir uvāca:

BRP011.012.1 yadi daityagaṇān sarvāñ jitvā vīryeṇa vāsavaḥ |

BRP011.012.2 indro bhavāmi dharmeṇa tato yotsyāmi saṃyuge || 12 ||

BRP011.013.1 devāḥ prathamato viprāḥ pratīyur hṛṣṭamānasāḥ |

BRP011.013.2 evaṃ yatheṣṭaṃ nṛpate kāmaḥ sampadyatāṃ tava || 13 ||

BRP011.014.1 śrutvā suragaṇānāṃ tu vākyaṃ rājā rajis tadā |

BRP011.014.2 papracchāsuramukhyāṃs tu yathā devān apṛcchata || 14 ||

BRP011.015.1 dānavā darpasampūrṇāḥ svārtham evāvagamya ha |

BRP011.015.2 pratyūcus taṃ nṛpavaraṃ sābhimānam idaṃ vacaḥ || 15 ||

dānavā ūcuḥ:

BRP011.016.1 asmākam indraḥ prahrādo yasyārthe vijayāmahe |

BRP011.016.2 asmiṃs tu samare rājaṃs tiṣṭha tvaṃ rājasattama || 16 ||

BRP011.017.1 sa tatheti bruvann eva devair apy aticoditaḥ |

BRP011.017.2 bhaviṣyasīndro jitvainaṃ devair uktas tu pārthivaḥ || 17 ||

BRP011.018.1 jaghāna dānavān sarvān ye 'vadhyā vajrapāṇinaḥ |

BRP011.018.2 sa vipranaṣṭāṃ devānāṃ paramaśrīḥ śriyaṃ vaśī || 18 ||

BRP011.019.1 nihatya dānavān sarvān ājahāra rajiḥ prabhuḥ |

BRP011.019.2 tato rajiṃ mahāvīryaṃ devaiḥ saha śatakratuḥ || 19 ||

BRP011.020.1 rajiputro 'ham ity uktvā punar evābravīd vacaḥ |

BRP011.020.2 indro 'si tāta devānāṃ sarveṣāṃ nātra saṃśayaḥ || 20 ||

BRP011.021.1 yasyāham indraḥ putras te khyātiṃ yāsyāmi karmabhiḥ |

BRP011.021.2 sa tu śakravacaḥ śrutvā vañcitas tena māyayā || 21 ||

BRP011.022.1 tathaivety abravīd rājā prīyamāṇaḥ śatakratum |

BRP011.022.2 tasmiṃs tu devaiḥ sadṛśo divaṃ prāpte mahīpatau || 22 ||

BRP011.023.1 dāyādyam indrād ājahrū rājyaṃ tattanayā rajeḥ |

BRP011.023.2 pañca putraśatāny asya tad vai sthānaṃ śatakratoḥ || 23 ||

BRP011.024.1 samākrāmanta bahudhā svargalokaṃ triviṣṭapam |

BRP011.024.2 te yadā tu svasammūḍhā rāgonmattā vidharmiṇaḥ || 24 ||

BRP011.025.1 brahmadviṣaś ca saṃvṛttā hatavīryaparākramāḥ |

BRP011.025.2 tato lebhe svam aiśvaryam indraḥ sthānaṃ tathottamam || 25 ||

BRP011.026.1 hatvā rajisutān sarvān kāmakrodhaparāyaṇān |

BRP011.026.2 ya idaṃ cyāvanaṃ sthānāt pratiṣṭhānaṃ śatakratoḥ |

BRP011.026.3 śṛṇuyād dhārayed vāpi na sa daurgatyam āpnuyāt || 26 ||

lomaharṣaṇa uvāca:

BRP011.027.1 rambho 'napatyas tv āsīc ca vaṃśaṃ vakṣyāmy anenasaḥ |

BRP011.027.2 anenasaḥ suto rājā pratikṣatro mahāyaśāḥ || 27 ||

[p. 46 ]

BRP011.028.1 pratikṣatrasutaś cāsīt sañjayo nāma viśrutaḥ |

BRP011.028.2 sañjayasya jayaḥ putro vijayas tasya cātmajaḥ || 28 ||

BRP011.029.1 vijayasya kṛtiḥ putras tasya haryatvataḥ sutaḥ |

BRP011.029.2 haryatvatasuto rājā sahadevaḥ pratāpavān || 29 ||

BRP011.030.1 sahadevasya dharmātmā nadīna iti viśrutaḥ |

BRP011.030.2 nadīnasya jayatseno jayatsenasya saṅkṛtiḥ || 30 ||

BRP011.031.1 saṅkṛter api dharmātmā kṣatravṛddho mahāyaśāḥ |

BRP011.031.2 anenasaḥ samākhyātāḥ kṣatravṛddhasya cāparaḥ || 31 ||

BRP011.032.1 kṣatravṛddhātmajas tatra sunahotro mahāyaśāḥ |

BRP011.032.2 sunahotrasya dāyādās trayaḥ paramadhārmikāḥ || 32 ||

BRP011.033.1 kāśaḥ śalaś ca dvāv etau tathā gṛtsamadaḥ prabhuḥ |

BRP011.033.2 putro gṛtsamadasyāpi śunako yasya śaunakaḥ || 33 ||

BRP011.034.1 brāhmaṇāḥ kṣatriyāś caiva vaiśyāḥ śūdrās tathaiva ca |

BRP011.034.2 śalātmaja ārṣṭiseṇas tanayas tasya kāśyapaḥ || 34 ||

BRP011.035.1 kāśasya kāśipo rājā putro dīrghatapās tathā |

BRP011.035.2 dhanus tu dīrghatapaso vidvān dhanvantaris tataḥ || 35 ||

BRP011.036.1 tapaso 'nte sumahato jāto vṛddhasya dhīmataḥ |

BRP011.036.2 punar dhanvantarir devo mānuṣeṣv iha janmani || 36 ||

BRP011.037.1 tasya gehe samutpanno devo dhanvantaris tadā |

BRP011.037.2 kāśirājo mahārājaḥ sarvarogapraṇāśanaḥ || 37 ||

BRP011.038.1 āyurvedaṃ bharadvājāt prāpyeha sa bhiṣakkriyaḥ |

BRP011.038.2 tam aṣṭadhā punar vyasya śiṣyebhyaḥ pratyapādayat || 38 ||

BRP011.039.1 dhanvantares tu tanayaḥ ketumān iti viśrutaḥ |

BRP011.039.2 atha ketumataḥ putro vīro bhīmarathaḥ smṛtaḥ || 39 ||

BRP011.040.1 putro bhīmarathasyāpi divodāsaḥ prajeśvaraḥ |

BRP011.040.2 divodāsas tu dharmātmā vārāṇasyadhipo 'bhavat || 40 ||

BRP011.041.1 etasminn eva kāle tu purīṃ vārāṇasīṃ dvijāḥ |

BRP011.041.2 śūnyāṃ niveśayām āsa kṣemako nāma rākṣasaḥ || 41 ||

BRP011.042.1 śaptā hi sā matimatā nikumbhena mahātmanā |

BRP011.042.2 śūnyā varṣasahasraṃ vai bhavitrī tu na saṃśayaḥ || 42 ||

BRP011.043.1 tasyāṃ hi śaptamātrāyāṃ divodāsaḥ prajeśvaraḥ |

BRP011.043.2 viṣayānte purīṃ ramyāṃ gomatyāṃ sannyaveśayat || 43 ||

BRP011.044.1 bhadraśreṇyasya pūrvaṃ tu purī vārāṇasī abhūt |

BRP011.044.2 bhadraśreṇyasya putrāṇāṃ śatam uttamadhanvinām || 44 ||

BRP011.045.1 hatvā niveśayām āsa divodāso narādhipaḥ |

BRP011.045.2 bhadraśreṇyasya tad rājyaṃ hṛtaṃ yena balīyasā || 45 ||

BRP011.046.1 bhadraśreṇyasya putras tu durdamo nāma viśrutaḥ |

BRP011.046.2 divodāsena bāleti ghṛṇayā sa visarjitaḥ || 46 ||

[p. 47 ]

BRP011.047.1 haihayasya tu dāyādyaṃ hṛtavān vai mahīpatiḥ |

BRP011.047.2 ājahre pitṛdāyādyaṃ divodāsahṛtaṃ balāt || 47 ||

BRP011.048.1 bhadraśreṇyasya putreṇa durdamena mahātmanā |

BRP011.048.2 vairasyānto mahābhāgāḥ kṛtaś cātmīyatejasā || 48 ||

BRP011.049.1 divodāsād dṛṣadvatyāṃ vīro jajñe pratardanaḥ |

BRP011.049.2 tena bālena putreṇa prahṛtaṃ tu punar balam || 49 ||

BRP011.050.1 pratardanasya putrau dvau vatsabhargau suviśrutau |

BRP011.050.2 vatsaputro hy alarkas tu sannatis tasya cātmajaḥ || 50 ||

BRP011.051.1 alarkas tasya putras tu brahmaṇyaḥ satyasaṅgaraḥ |

BRP011.051.2 alarkaṃ prati rājarṣiṃ śloko gītaḥ purātanaiḥ || 51 ||

BRP011.052.1 ṣaṣṭir varṣasahasrāṇi ṣaṣṭir varṣaśatāni ca |

BRP011.052.2 yuvā rūpeṇa sampannaḥ prāg āsīc ca kulodvahaḥ || 52 ||

BRP011.053.1 lopāmudrāprasādena paramāyur avāptavān |

BRP011.053.2 tasyāsīt sumahad rājyaṃ rūpayauvanaśālinaḥ || 53 ||

BRP011.054.1 śāpasyānte mahābāhur hatvā kṣemakarākṣasam |

BRP011.054.2 ramyāṃ niveśayām āsa purīṃ vārāṇasīṃ punaḥ || 54 ||

BRP011.055.1 sannater api dāyādaḥ sunītho nāma dhārmikaḥ |

BRP011.055.2 sunīthasya tu dāyādaḥ kṣemo nāma mahāyaśāḥ || 55 ||

BRP011.056.1 kṣemasya ketumān putraḥ suketus tasya cātmajaḥ |

BRP011.056.2 suketos tanayaś cāpi dharmaketur iti smṛtaḥ || 56 ||

BRP011.057.1 dharmaketos tu dāyādaḥ satyaketur mahārathaḥ |

BRP011.057.2 satyaketusutaś cāpi vibhur nāma prajeśvaraḥ || 57 ||

BRP011.058.1 ānartas tu vibhoḥ putraḥ sukumāraś ca tatsutaḥ |

BRP011.058.2 sukumārasya putras tu dhṛṣṭaketuḥ sudhārmikaḥ || 58 ||

BRP011.059.1 dhṛṣṭaketos tu dāyādo veṇuhotraḥ prajeśvaraḥ |

BRP011.059.2 veṇuhotrasutaś cāpi bhārgo nāma prajeśvaraḥ || 59 ||

BRP011.060.1 vatsasya vatsabhūmis tu bhārgabhūmis tu bhārgajaḥ |

BRP011.060.2 ete tv aṅgirasaḥ putrā jātā vaṃśe 'tha bhārgava || 60 ||

BRP011.061.1 brāhmaṇāḥ kṣatriyā vaiśyās trayaḥ putrāḥ sahasraśaḥ |

BRP011.061.2 ity ete kāśyapāḥ proktā nahuṣasya nibodhata || 61 ||

Chapter 12: The lunar dynasty (cont.): Story of Yayāti

12 SS 29-31

lomaharṣaṇa uvāca:

BRP012.001.1 utpannāḥ pitṛkanyāyāṃ virajāyāṃ mahaujasaḥ |

BRP012.001.2 nahuṣasya tu dāyādāḥ ṣaḍ indropamatejasaḥ || 1 ||

BRP012.002.1 yatir yayātiḥ saṃyātir |

BRP012.002.2 āyātiḥ pārśvako 'bhavat |

BRP012.002.3 yatir jyeṣṭhas tu teṣāṃ vai yayātis tu tataḥ param || 2 ||

[p. 48 ]

BRP012.003.1 kakutsthakanyāṃ gāṃ nāma lebhe paramadhārmikaḥ |

BRP012.003.2 yatis tu mokṣam āsthāya brahmabhūto 'bhavan muniḥ || 3 ||

BRP012.004.1 teṣāṃ yayātiḥ pañcānāṃ vijitya vasudhām imām |

BRP012.004.2 devayānīm uśanasaḥ sutāṃ bhāryām avāpa saḥ || 4 ||

BRP012.005.1 śarmiṣṭhām āsurīṃ caiva tanayāṃ vṛṣaparvaṇaḥ |

BRP012.005.2 yaduṃ ca turvasuṃ caiva devayānī vyajāyata || 5 ||

BRP012.006.1 druhyaṃ cānuṃ ca puruṃ ca śarmiṣṭhā vārṣaparvaṇī |

BRP012.006.2 tasmai śakro dadau prīto rathaṃ paramabhāsvaram || 6 ||

BRP012.007.1 aṅgadaṃ kāñcanaṃ divyaṃ divyaiḥ paramavājibhiḥ |

BRP012.007.2 yuktaṃ manojavaiḥ śubhrair yena kāryaṃ samudvahan || 7 ||

BRP012.008.1 sa tena rathamukhyena ṣaḍrātreṇājayan mahīm |

BRP012.008.2 yayātir yudhi durdharṣas tathā devān sadānavān || 8 ||

BRP012.009.1 sarathaḥ kauravāṇāṃ tu sarveṣām abhavat tadā |

BRP012.009.2 saṃvartavasunāmnas tu kauravāj janamejayāt || 9 ||

BRP012.010.1 kuroḥ putrasya rājendrarājñaḥ pārīkṣitasya ha |

BRP012.010.2 jagāma sa ratho nāśaṃ śāpād gargasya dhīmataḥ || 10 ||

BRP012.011.1 gargasya hi sutaṃ bālaṃ sa rājā janamejayaḥ |

BRP012.011.2 kālena hiṃsayām āsa brahmahatyām avāpa saḥ || 11 ||

BRP012.012.1 sa lohagandhī rājarṣiḥ paridhāvann itas tataḥ |

BRP012.012.2 paurajānapadais tyakto na lebhe śarma karhicit || 12 ||

BRP012.013.1 tataḥ sa duḥkhasantapto nālabhat saṃvidaṃ kvacit |

BRP012.013.2 viprendraṃ śaunakaṃ rājā śaraṇaṃ pratyapadyata || 13 ||

BRP012.014.1 yājayām āsa ca jñānī śaunako janamejayam |

BRP012.014.2 aśvamedhena rājānaṃ pāvanārthaṃ dvijottamāḥ || 14 ||

BRP012.015.1 sa lohagandho vyanaśat tasyāvabhṛtham etya ca |

BRP012.015.2 sa ca divyaratho rājño vaśaś cedipates tadā || 15 ||

BRP012.016.1 dattaḥ śakreṇa tuṣṭena lebhe tasmād bṛhadrathaḥ |

BRP012.016.2 bṛhadrathāt krameṇaiva gato bārhadrathaṃ nṛpam || 16 ||

BRP012.017.1 tato hatvā jarāsandhaṃ bhīmas taṃ ratham uttamam |

BRP012.017.2 pradadau vāsudevāya prītyā kauravanandanaḥ || 17 ||

BRP012.018.1 saptadvīpāṃ yayātis tu jitvā pṛthvīṃ sasāgarām |

BRP012.018.2 vibhajya pañcadhā rājyaṃ putrāṇāṃ nāhuṣas tadā || 18 ||

BRP012.019.1 yayātir diśi pūrvasyāṃ yaduṃ jyeṣṭhaṃ nyayojayat |

BRP012.019.2 madhye puruṃ ca rājānam abhyaṣiñcat sa nāhuṣaḥ || 19 ||

BRP012.020.1 diśi dakṣiṇapūrvasyāṃ turvasuṃ matimān nṛpaḥ |

BRP012.020.2 tair iyaṃ pṛthivī sarvā saptadvīpā sapattanā || 20 ||

BRP012.021.1 yathāpradeśam adyāpi dharmeṇa pratipālyate |

BRP012.021.2 prajās teṣāṃ purastāt tu vakṣyāmi munisattamāḥ || 21 ||

BRP012.022.1 dhanur nyasya pṛṣatkāṃś ca pañcabhiḥ puruṣarṣabhaiḥ |

BRP012.022.2 jarāvān abhavad rājā bhāram āveśya bandhuṣu || 22 ||

[p. 49 ]

BRP012.023.1 nikṣiptaśastraḥ pṛthivīṃ cacāra pṛthivīpatiḥ |

BRP012.023.2 prītimān abhavad rājā yayātir aparājitaḥ || 23 ||

BRP012.024.1 evaṃ vibhajya pṛthivīṃ yayātir yadum abravīt |

BRP012.024.2 jarāṃ me pratigṛhṇīṣva putra kṛtyāntareṇa vai || 24 ||

BRP012.025.1 taruṇas tava rūpeṇa careyaṃ pṛthivīm imām |

BRP012.025.2 jarāṃ tvayi samādhāya taṃ yaduḥ pratyuvāca ha || 25 ||

yadur uvāca:

BRP012.026.1 anirdiṣṭā mayā bhikṣā brāhmaṇasya pratiśrutā |

BRP012.026.2 anapākṛtya tāṃ rājan na grahīṣyāmi te jarām || 26 ||

BRP012.027.1 jarāyāṃ bahavo doṣāḥ pānabhojanakāritāḥ |

BRP012.027.2 tasmāj jarāṃ na te rājan grahītum aham utsahe || 27 ||

BRP012.028.1 santi te bahavaḥ putrā mattaḥ priyatarā nṛpa |

BRP012.028.2 pratigrahītuṃ dharmajña putram anyaṃ vṛṇīṣva vai || 28 ||

BRP012.029.1 sa evam ukto yadunā rājā kopasamanvitaḥ |

BRP012.029.2 uvāca vadatāṃ śreṣṭho yayātir garhayan sutam || 29 ||

yayātir uvāca:

BRP012.030.1 ka āśramas tavānyo 'sti ko vā dharmo vidhīyate |

BRP012.030.2 mām anādṛtya durbuddhe yad ahaṃ tava deśikaḥ || 30 ||

BRP012.031.1 evam uktvā yaduṃ viprāḥ śaśāpainaṃ sa manyumān |

BRP012.031.2 arājyā te prajā mūḍha bhavitrīti na saṃśayaḥ || 31 ||

BRP012.032.1 druhyaṃ ca turvasuṃ caivāpy anuṃ ca dvijasattamāḥ |

BRP012.032.2 evam evābravīd rājā pratyākhyātaś ca tair api || 32 ||

BRP012.033.1 śaśāpa tān atikruddho yayātir aparājitaḥ |

BRP012.033.2 yathāvat kathitaṃ sarvaṃ mayāsya dvijasattamāḥ || 33 ||

BRP012.034.1 evaṃ śaptvā sutān sarvāṃś caturaḥ purupūrvajān |

BRP012.034.2 tad eva vacanaṃ rājā purum apy āha bho dvijāḥ || 34 ||

BRP012.035.1 taruṇas tava rūpeṇa careyaṃ pṛthivīm imām |

BRP012.035.2 jarāṃ tvayi samādhāya tvaṃ puro yadi manyase || 35 ||

BRP012.036.1 sa jarāṃ pratijagrāha pituḥ puruḥ pratāpavān |

BRP012.036.2 yayātir api rūpeṇa puroḥ paryacaran mahīm || 36 ||

BRP012.037.1 sa mārgamāṇaḥ kāmānām antaṃ nṛpatisattamaḥ |

BRP012.037.2 viśvācyā sahito reme vane caitrarathe prabhuḥ || 37 ||

BRP012.038.1 yadā ca tṛptaḥ kāmeṣu bhogeṣu ca narādhipaḥ |

BRP012.038.2 tadā puroḥ sakāśād vai svāṃ jarāṃ pratyapadyata || 38 ||

BRP012.039.1 yatra gāthā muniśreṣṭhā gītāḥ kila yayātinā |

BRP012.039.2 yābhiḥ pratyāharet kāmān sarvaśo 'ṅgāni kūrmavat || 39 ||

BRP012.040.1 na jātu kāmaḥ kāmānām upabhogena śāmyati |

BRP012.040.2 haviṣā kṛṣṇavartmeva bhūya evābhivardhate || 40 ||

BRP012.041.1 yat pṛthivyāṃ vrīhiyavaṃ hiraṇyaṃ paśavaḥ striyaḥ |

BRP012.041.2 nālam ekasya tat sarvam iti kṛtvā na muhyati || 41 ||

[p. 50 ]

BRP012.042.1 yadā bhāvaṃ na kurute sarvabhūteṣu pāpakam |

BRP012.042.2 karmaṇā manasā vācā brahma sampadyate tadā || 42 ||

BRP012.043.1 yadā tebhyo na bibheti yadā cāsmān na bibhyati |

BRP012.043.2 yadā necchati na dveṣṭi brahma sampadyate tadā || 43 ||

BRP012.044.1 yā dustyajā durmatibhir yā na jīryati jīryataḥ |

BRP012.044.2 yo 'sau prāṇāntiko rogas tāṃ tṛṣṇāṃ tyajataḥ sukham || 44 ||

BRP012.045.1 jīryanti jīryataḥ keśā dantā jīryanti jīryataḥ |

BRP012.045.2 dhanāśā jīvitāśā ca jīryato 'pi na jīryati || 45 ||

BRP012.046.1 yac ca kāmasukhaṃ loke yac ca divyaṃ mahat sukham |

BRP012.046.2 tṛṣṇākṣayasukhasyaite nārhanti ṣoḍaśīṃ kalām || 46 ||

BRP012.047.1 evam uktvā sa rājarṣiḥ sadāraḥ prāviśad vanam |

BRP012.047.2 kālena mahatā cāyaṃ cacāra vipulaṃ tapaḥ || 47 ||

BRP012.048.1 bhṛgutuṅge gatiṃ prāpa tapaso 'nte mahāyaśāḥ |

BRP012.048.2 anaśnan deham utsṛjya sadāraḥ svargam āptavān || 48 ||

BRP012.049.1 tasya vaṃśe muniśreṣṭhāḥ pañca rājarṣisattamāḥ |

BRP012.049.2 yair vyāptā pṛthivī sarvā sūryasyeva gabhastibhiḥ || 49 ||

BRP012.050.1 yados tu vaṃśaṃ vakṣyāmi śṛṇudhvaṃ rājasatkṛtam |

BRP012.050.2 yatra nārāyaṇo jajñe harir vṛṣṇikulodvahaḥ || 50 ||

BRP012.051.1 susthaḥ prajāvān āyuṣmān kīrtimāṃś ca bhaven naraḥ |

BRP012.051.2 yayāticaritaṃ nityam idaṃ śṛṇvan dvijottamāḥ || 51 ||

Chapter 13: The lunar dynasty (cont.): The branches of Yayāti's sons

13 SS 31-38

brāhmaṇā ūcuḥ:

BRP013.001.1 puror vaṃśaṃ vayaṃ sūta śrotum icchāma tattvataḥ |

BRP013.001.2 druhyasyānor yadoś caiva turvasoś ca pṛthak pṛthak || 1 ||

lomaharṣaṇa uvāca:

BRP013.002.1 śṛṇudhvaṃ muniśārdūlāḥ puror vaṃśaṃ mahātmanaḥ |

BRP013.002.2 vistareṇānupūrvyā ca prathamaṃ vadato mama || 2 ||

BRP013.003.1 puroḥ putraḥ suvīro 'bhūn manasyus tasya cātmajaḥ |

BRP013.003.2 rājā cābhayado nāma manasyor abhavat sutaḥ || 3 ||

BRP013.004.1 tathaivābhayadasyāsīt sudhanvā nāma pārthivaḥ |

BRP013.004.2 sudhanvanaḥ subāhuś ca raudrāśvas tasya cātmajaḥ || 4 ||

BRP013.005.1 raudrāśvasya daśārṇeyuḥ kṛkaṇeyus tathaiva ca |

BRP013.005.2 kakṣeyusthaṇḍileyuś ca sannateyus tathaiva ca || 5 ||

BRP013.006.1 ṛceyuś ca jaleyuś ca sthaleyuś ca mahābalaḥ |

BRP013.006.2 dhaneyuś ca vaneyuś ca putrakāś ca daśa striyaḥ || 6 ||

BRP013.007.1 bhadrā śūdrā ca madrā ca śaladā maladā tathā |

BRP013.007.2 khaladā ca tato viprā naladā surasāpi ca || 7 ||

[p. 51 ]

BRP013.008.1 tathā gocapalā ca strīratnakūṭā ca tā daśa |

BRP013.008.2 ṛṣir jāto 'trivaṃśe ca tāsāṃ bhartā prabhākaraḥ || 8 ||

BRP013.009.1 bhadrāyāṃ janayām āsa sutaṃ somaṃ yaśasvinam |

BRP013.009.2 svarbhānunā hate sūrye patamāne divo mahīm || 9 ||

BRP013.010.1 tamobhibhūte loke ca prabhā yena pravartitā |

BRP013.010.2 svasti te 'stv iti coktvā vai patamāno divākaraḥ || 10 ||

BRP013.011.1 vacanāt tasya viprarṣer na papāta divo mahīm |

BRP013.011.2 atriśreṣṭhāni gotrāṇi yaś cakāra mahātapāḥ || 11 ||

BRP013.012.1 yajñeṣv atrer balaṃ caiva devair yasya pratiṣṭhitam |

BRP013.012.2 sa tāsu janayām āsa putrikāsv ātmakāmajān || 12 ||

BRP013.013.1 daśa putrān mahāsattvāṃs tapasy ugre ratāṃs tathā |

BRP013.013.2 te tu gotrakarā viprā ṛṣayo vedapāragāḥ || 13 ||

BRP013.014.1 svastyātreyā iti khyātāḥ kiñca tridhanavarjitāḥ |

BRP013.014.2 kakṣeyos tanayās tv āsaṃs traya eva mahārathāḥ || 14 ||

BRP013.015.1 sabhānaraś cākṣuṣaś ca paramanyus tathaiva ca |

BRP013.015.2 sabhānarasya putras tu vidvān kālānalo nṛpaḥ || 15 ||

BRP013.016.1 kālānalasya dharmajñaḥ sṛñjayo nāma vai sutaḥ |

BRP013.016.2 sṛñjayasyābhavat putro vīro rājā purañjayaḥ || 16 ||

BRP013.017.1 janamejayo muniśreṣṭhāḥ purañjayasuto 'bhavat |

BRP013.017.2 janamejayasya rājarṣer mahāśālo 'bhavat sutaḥ || 17 ||

BRP013.018.1 deveṣu sa parijñātaḥ pratiṣṭhitayaśā bhuvi |

BRP013.018.2 mahāmanā nāma suto mahāśālasya viśrutaḥ || 18 ||

BRP013.019.1 jajñe vīraḥ suragaṇaiḥ pūjitaḥ sumahāmanāḥ |

BRP013.019.2 mahāmanās tu putrau dvau janayām āsa bho dvijāḥ || 19 ||

BRP013.020.1 uśīnaraṃ ca dharmajñaṃ titikṣuṃ ca mahābalam |

BRP013.020.2 uśīnarasya patnyas tu pañca rājarṣivaṃśajāḥ || 20 ||

BRP013.021.1 nṛgā kṛmir navā darvā pañcamī ca dṛṣadvatī |

BRP013.021.2 uśīnarasya putrās tu pañca tāsu kulodvahāḥ || 21 ||

BRP013.022.1 tapasā caiva mahatā jātā vṛddhasya cātmajāḥ |

BRP013.022.2 nṛgāyās tu nṛgaḥ putraḥ kṛmyāṃ kṛmir ajāyata || 22 ||

BRP013.023.1 navāyās tu navaḥ putro darvāyāḥ suvrato 'bhavat |

BRP013.023.2 dṛṣadvatyās tu sañjajñe śibir auśīnaro nṛpaḥ || 23 ||

BRP013.024.1 śibes tu śibayo viprā yaudheyās tu nṛgasya ha |

BRP013.024.2 navasya navarāṣṭraṃ tu kṛmes tu kṛmilā purī || 24 ||

BRP013.025.1 suvratasya tathāmbaṣṭhāḥ śibiputrān nibodhata |

BRP013.025.2 śibes tu śibayaḥ putrāś catvāro lokaviśrutāḥ || 25 ||

BRP013.026.1 vṛṣadarbhaḥ suvīraś ca kekayo madrakas tathā |

BRP013.026.2 teṣāṃ janapadāḥ sphītā kekayā madrakās tathā || 26 ||

BRP013.027.1 vṛṣadarbhāḥ suvīrāś ca titikṣos tu prajās tv imāḥ |

BRP013.027.2 titikṣur abhavad rājā pūrvasyāṃ diśi bho dvijāḥ || 27 ||

[p. 52 ]

BRP013.028.1 uṣadratho mahāvīryaḥ phenas tasya suto 'bhavat |

BRP013.028.2 phenasya sutapā jajñe tataḥ sutapaso baliḥ || 28 ||

BRP013.029.1 jāto mānuṣayonau tu sa rājā kāñcaneṣudhiḥ |

BRP013.029.2 mahāyogī sa tu balir babhūva nṛpatiḥ purā || 29 ||

BRP013.030.1 putrān utpādayām āsa pañca vaṃśakarān bhuvi |

BRP013.030.2 aṅgaḥ prathamato jajñe vaṅgaḥ suhmas tathaiva ca || 30 ||

BRP013.031.1 puṇḍraḥ kaliṅgaś ca tathā bāleyaṃ kṣatram ucyate |

BRP013.031.2 bāleyā brāhmaṇāś caiva tasya vaṃśakarā bhuvi || 31 ||

BRP013.032.1 baleś ca brahmaṇā datto varaḥ prītena bho dvijāḥ |

BRP013.032.2 mahāyogitvam āyuś ca kalpasya parimāṇataḥ || 32 ||

BRP013.033.1 bale cāpratimatvaṃ vai dharmatattvārthadarśanam |

BRP013.033.2 saṅgrāme cāpy ajeyatvaṃ dharme caiva pradhānatām || 33 ||

BRP013.034.1 trailokyadarśanaṃ cāpi prādhānyaṃ prasave tathā |

BRP013.034.2 caturo niyatān varṇāṃs tvaṃ ca sthāpayiteti ca || 34 ||

BRP013.035.1 ity ukto vibhunā rājā baliḥ śāntiṃ parāṃ yayau |

BRP013.035.2 kālena mahatā viprāḥ svaṃ ca sthānam upāgamat || 35 ||

BRP013.036.1 teṣāṃ janapadāḥ pañca aṅgā vaṅgāḥ sasuhmakāḥ |

BRP013.036.2 kaliṅgāḥ puṇḍrakāś caiva prajās tv aṅgasya sāmpratam || 36 ||

BRP013.037.1 aṅgaputro mahān āsīd rājendro dadhivāhanaḥ |

BRP013.037.2 dadhivāhanaputras tu rājā diviratho 'bhavat || 37 ||

BRP013.038.1 putro divirathasyāsīc chakratulyaparākramaḥ |

BRP013.038.2 vidvān dharmaratho nāma tasya citrarathaḥ sutaḥ || 38 ||

BRP013.039.1 tena dharmarathenātha tadā kālañjare girau |

BRP013.039.2 yajatā saha śakreṇa somaḥ pīto mahātmanā || 39 ||

BRP013.040.1 atha citrarathasyāpi putro daśaratho 'bhavat |

BRP013.040.2 lomapāda iti khyāto yasya śāntā sutābhavat || 40 ||

BRP013.041.1 tasya dāśarathir vīraś caturaṅgo mahāyaśāḥ |

BRP013.041.2 ṛṣyaśṛṅgaprasādena jajñe vaṃśavivardhanaḥ || 41 ||

BRP013.042.1 caturaṅgasya putras tu pṛthulākṣa iti smṛtaḥ |

BRP013.042.2 pṛthulākṣasuto rājā campo nāma mahāyaśāḥ || 42 ||

BRP013.043.1 campasya tu purī campā yā māliny abhavat purā |

BRP013.043.2 pūrṇabhadraprasādena haryaṅgo 'sya suto 'bhavat || 43 ||

BRP013.044.1 tato vaibhāṇḍakis tasya vāraṇaṃ śakravāraṇam |

BRP013.044.2 avatārayām āsa mahīṃ mantrair vāhanam uttamam || 44 ||

BRP013.045.1 haryaṅgasya sutas tatra rājā bhadrarathaḥ smṛtaḥ |

BRP013.045.2 putro bhadrarathasyāsīd bṛhatkarmā prajeśvaraḥ || 45 ||

BRP013.046.1 bṛhaddarbhaḥ sutas tasya yasmāj jajñe bṛhanmanāḥ |

BRP013.046.2 bṛhanmanās tu rājendro janayām āsa vai sutam || 46 ||

[p. 53 ]

BRP013.047.1 nāmnā jayadrathaṃ nāma yasmād dṛḍharatho nṛpaḥ |

BRP013.047.2 āsīd dṛḍharathasyāpi viśvajij janamejayī || 47 ||

BRP013.048.1 dāyādas tasya vaikarṇo vikarṇas tasya cātmajaḥ |

BRP013.048.2 tasya putraśataṃ tv āsīd aṅgānāṃ kulavardhanam || 48 ||

BRP013.049.1 ete 'ṅgavaṃśajāḥ sarve rājānaḥ kīrtitā mayā |

BRP013.049.2 satyavratā mahātmānaḥ prajāvanto mahārathāḥ || 49 ||

BRP013.050.1 ṛceyos tu muniśreṣṭhā raudrāśvatanayasya vai |

BRP013.050.2 śṛṇudhvaṃ sampravakṣyāmi vaṃśaṃ rājñas tu bho dvijāḥ || 50 ||

BRP013.051.1 ṛceyos tanayo rājā matināro mahīpatiḥ |

BRP013.051.2 matinārasutās tv āsaṃs trayaḥ paramadhārmikāḥ || 51 ||

BRP013.052.1 vasurodhaḥ pratirathaḥ subāhuś caiva dhārmikaḥ |

BRP013.052.2 sarve vedavidaś caiva brahmaṇyāḥ satyavādinaḥ || 52 ||

BRP013.053.1 ilā nāma tu yasyāsīt kanyā vai munisattamāḥ |

BRP013.053.2 brahmavādiny adhistrī sā taṃsus tām abhyagacchata || 53 ||

BRP013.054.1 taṃsoḥ suto 'tha rājarṣir dharmanetraḥ pratāpavān |

BRP013.054.2 brahmavādī parākrāntas tasya bhāryopadānavī || 54 ||

BRP013.055.1 upadānavī tataḥ putrāṃś caturo 'janayac chubān |

BRP013.055.2 duṣyantam atha suṣmantaṃ pravīram anaghaṃ tathā || 55 ||

BRP013.056.1 duṣyantasya tu dāyādo bharato nāma vīryavān |

BRP013.056.2 sa sarvadamano nāma nāgāyutabalo mahān || 56 ||

BRP013.057.1 cakravartī suto jajñe duṣyantasya mahātmanaḥ |

BRP013.057.2 śakuntalāyāṃ bharato yasya nāmnā tu bhāratāḥ || 57 ||

BRP013.058.1 bharatasya vinaṣṭeṣu tanayeṣu mahīpateḥ |

BRP013.058.2 mātṝṇāṃ tu prakopeṇa mayā tat kathitaṃ purā || 58 ||

BRP013.059.1 bṛhaspater aṅgirasaḥ putro vipro mahāmuniḥ |

BRP013.059.2 ayājayad bharadvājo mahadbhiḥ kratubhir vibhuḥ || 59 ||

BRP013.060.1 pūrvaṃ tu vitathe tasya kṛte vai putrajanmani |

BRP013.060.2 tato 'tha vitatho nāma bharadvājāt suto 'bhavat || 60 ||

BRP013.061.1 tato 'tha vitathe jāte bharatas tu divaṃ yayau |

BRP013.061.2 vitathaṃ cābhiṣicyātha bharadvājo vanaṃ yayau || 61 ||

BRP013.062.1 sa cāpi vitathaḥ putrāñ janayām āsa pañca vai |

BRP013.062.2 suhotraṃ ca suhotāraṃ gayaṃ gargaṃ tathaiva ca || 62 ||

BRP013.063.1 kapilaṃ ca mahātmānaṃ suhotrasya sutadvayam |

BRP013.063.2 kāśikaṃ ca mahāsatyaṃ tathā gṛtsamatiṃ nṛpam || 63 ||

BRP013.064.1 tathā gṛtsamateḥ putrā brāhmaṇāḥ kṣatriyā viśaḥ |

BRP013.064.2 kāśikasya tu kāśeyaḥ putro dīrghatapās tathā || 64 ||

BRP013.065.1 babhūva dīrghatapaso vidvān dhanvantariḥ sutaḥ |

BRP013.065.2 dhanvantares tu tanayaḥ ketumān iti viśrutaḥ || 65 ||

BRP013.066.1 tathā ketumataḥ putro vidvān bhīmarathaḥ smṛtaḥ |

BRP013.066.2 putro bhīmarathasyāpi vārāṇasyadhipo 'bhavat || 66 ||

[p. 54 ]

BRP013.067.1 divodāsa iti khyātaḥ sarvakṣatrapraṇāśanaḥ |

BRP013.067.2 divodāsasya putras tu vīro rājā pratardanaḥ || 67 ||

BRP013.068.1 pratardanasya putrau dvau vatso bhārgava eva ca |

BRP013.068.2 alarko rājaputras tu rājā sanmatimān bhuvi || 68 ||

BRP013.069.1 haihayasya tu dāyādyaṃ hṛtavān vai mahīpatiḥ |

BRP013.069.2 ājahre pitṛdāyādyaṃ divodāsahṛtaṃ balāt || 69 ||

BRP013.070.1 bhadraśreṇyasya putreṇa durdamena mahātmanā |

BRP013.070.2 divodāsena bāleti ghṛṇayāsau visarjitaḥ || 70 ||

BRP013.071.1 aṣṭāratho nāma nṛpaḥ suto bhīmarathasya vai |

BRP013.071.2 tena putreṇa bālasya prahṛtaṃ tasya bho dvijāḥ || 71 ||

BRP013.072.1 vairasyāntaṃ muniśreṣṭhāḥ kṣatriyeṇa vidhitsatā |

BRP013.072.2 alarkaḥ kāśirājas tu brahmaṇyaḥ satyasaṅgaraḥ || 72 ||

BRP013.073.1 ṣaṣṭiṃ varṣasahasrāṇi ṣaṣṭiṃ varṣaśatāni ca |

BRP013.073.2 yuvā rūpeṇa sampanna āsīt kāśikulodvahaḥ || 73 ||

BRP013.074.1 lopāmudrāprasādena paramāyur avāpa saḥ |

BRP013.074.2 vayaso 'nte muniśreṣṭhā hatvā kṣemakarākṣasam || 74 ||

BRP013.075.1 ramyāṃ niveśayām āsa purīṃ vārāṇasīṃ nṛpaḥ |

BRP013.075.2 alarkasya tu dāyādaḥ kṣemako nāma pārthivaḥ || 75 ||

BRP013.076.1 kṣemakasya tu putro vai varṣaketus tato 'bhavat |

BRP013.076.2 varṣaketoś ca dāyādo vibhur nāma prajeśvaraḥ || 76 ||

BRP013.077.1 ānartas tu vibhoḥ putraḥ sukumāras tato 'bhavat |

BRP013.077.2 sukumārasya putras tu satyaketur mahārathaḥ || 77 ||

BRP013.078.1 suto 'bhavan mahātejā rājā paramadhārmikaḥ |

BRP013.078.2 vatsasya vatsabhūmis tu bhargabhūmis tu bhārgavāt || 78 ||

BRP013.079.1 ete tv aṅgirasaḥ putrā jātā vaṃśe 'tha bhārgave |

BRP013.079.2 brāhmaṇāḥ kṣatriyā vaiśyāḥ śūdrāś ca munisattamāḥ || 79 ||

BRP013.080.1 ājamīḍho 'paro vaṃśaḥ śrūyatāṃ dvijasattamāḥ |

BRP013.080.2 suhotrasya bṛhat putro bṛhatas tanayās trayaḥ || 80 ||

BRP013.081.1 ajamīḍho dvimīḍhaś ca purumīḍhaś ca vīryavān |

BRP013.081.2 ajamīḍhasya patnyas tu tisro vai yaśasānvitāḥ || 81 ||

BRP013.082.1 nīlī ca keśinī caiva dhūminī ca varāṅganāḥ |

BRP013.082.2 ajamīḍhasya keśinyāṃ jajñe jahnuḥ pratāpavān || 82 ||

BRP013.083.1 ājahre yo mahāsattraṃ sarvamedhamakhaṃ vibhum |

BRP013.083.2 patilobhena yaṃ gaṅgā vinīteva sasāra ha || 83 ||

BRP013.084.1 necchataḥ plāvayām āsa tasya gaṅgā ca tat sadaḥ |

BRP013.084.2 tat tayā plāvitaṃ dṛṣṭvā yajñavāṭaṃ samantataḥ || 84 ||

BRP013.085.1 jahnur apy abravīd gaṅgāṃ kruddho viprās tadā nṛpaḥ |

BRP013.085.2 eṣa te triṣu lokeṣu saṅkṣipyāpaḥ pibāmy aham |

BRP013.085.3 asya gaṅge 'valepasya sadyaḥ phalam avāpnuhi || 85 ||

[p. 55 ]

BRP013.086.1 tataḥ pītāṃ mahātmāno dṛṣṭvā gaṅgāṃ maharṣayaḥ |

BRP013.086.2 upaninyur mahābhāgā duhitṛtvena jāhnavīm || 86 ||

BRP013.087.1 yuvanāśvasya putrīṃ tu kāverīṃ jahnur āvahat |

BRP013.087.2 gaṅgāśāpena dehārdhaṃ yasyāḥ paścān nadīkṛtam || 87 ||

BRP013.088.1 jahnos tu dayitaḥ putro ajako nāma vīryavān |

BRP013.088.2 ajakasya tu dāyādo balākāśvo mahīpatiḥ || 88 ||

BRP013.089.1 babhūva mṛgayāśīlaḥ kuśikas tasya cātmajaḥ |

BRP013.089.2 pahnavaiḥ saha saṃvṛddho rājā vanacaraiḥ saha || 89 ||

BRP013.090.1 kuśikas tu tapas tepe putram indrasamaṃ vibhum |

BRP013.090.2 labheyam iti taṃ śakras trāsād abhyetya jajñivān || 90 ||

BRP013.091.1 sa gādhir abhavad rājā maghavā kauśikaḥ svayam |

BRP013.091.2 viśvāmitras tu gādheyo viśvāmitrāt tathāṣṭakaḥ || 91 ||

BRP013.092.1 aṣṭakasya suto lauhiḥ prokto jahnugaṇo mayā |

BRP013.092.2 ājamīḍho 'paro vaṃśaḥ śrūyatāṃ munisattamāḥ || 92 ||

BRP013.093.1 ajamīḍhāt tu nīlyāṃ vai suśāntir udapadyata |

BRP013.093.2 purujātiḥ suśānteś ca bāhyāśvaḥ purujātitaḥ || 93 ||

BRP013.094.1 bāhyāśvatanayāḥ pañca sphītā janapadāvṛtāḥ |

BRP013.094.2 mudgalaḥ sṛñjayaś caiva rājā bṛhadiṣus tadā || 94 ||

BRP013.095.1 yavīnaraś ca vikrāntaḥ kṛmilāśvaś ca pañcamaḥ |

BRP013.095.2 pañcaite rakṣaṇāyālaṃ deśānām iti viśrutāḥ || 95 ||

BRP013.096.1 pañcānāṃ te tu pañcālāḥ sphītā janapadāvṛtāḥ |

BRP013.096.2 alaṃ saṃrakṣaṇe teṣāṃ pañcālā iti viśrutāḥ || 96 ||

[p. 56 ]

BRP013.097.1 mudgalasya tu dāyādo maudgalyaḥ sumahāyaśāḥ |

BRP013.097.2 indrasenā yato garbhaṃ vadhnyaṃ ca pratyapadyata || 97 ||

BRP013.098.1 āsīt pañcajanaḥ putraḥ sṛñjayasya mahātmanaḥ |

BRP013.098.2 sutaḥ pañcajanasyāpi somadatto mahīpatiḥ || 98 ||

BRP013.099.1 somadattasya dāyādaḥ sahadevo mahāyaśāḥ |

BRP013.099.2 sahadevasutaś cāpi somako nāma viśrutaḥ || 99 ||

BRP013.100.1 ajamīḍhasuto jātaḥ kṣīṇe vaṃśe tu somakaḥ |

BRP013.100.2 somakasya suto jantur yasya putraśataṃ babhau || 100 ||

BRP013.101.1 teṣāṃ yavīyān pṛṣato drupadasya pitā prabhuḥ |

BRP013.101.2 ājamīḍhāḥ smṛtāś caite mahātmānas tu somakāḥ || 101 ||

BRP013.102.1 mahiṣī tv ajamīḍhasya dhūminī putragṛddhinī |

BRP013.102.2 pativratā mahābhāgā kulajā munisattamāḥ || 102 ||

BRP013.103.1 sā ca putrārthinī devī vratacaryāsamanvitā |

BRP013.103.2 tato varṣāyutaṃ taptvā tapaḥ paramaduścaram || 103 ||

BRP013.104.1 hutvāgniṃ vidhivat sā tu pavitrā mitabhojanā |

BRP013.104.2 agnihotrakuśeṣv eva suṣvāpa munisattamāḥ || 104 ||

BRP013.105.1 dhūminyā sa tayā devyā tv ajamīḍhaḥ samīyivān |

BRP013.105.2 ṛkṣaṃ sañjanayām āsa dhūmravarṇaṃ sudarśanam || 105 ||

BRP013.106.1 ṛkṣāt saṃvaraṇo jajñe kuruḥ saṃvaraṇāt tathā |

BRP013.106.2 yaḥ prayāgād atikramya kurukṣetraṃ cakāra ha || 106 ||

BRP013.107.1 puṇyaṃ ca ramaṇīyaṃ ca puṇyakṛdbhir niṣevitam |

BRP013.107.2 tasyānvavāyaḥ sumahān yasya nāmnātha kauravāḥ || 107 ||

BRP013.108.1 kuroś ca putrāś catvāraḥ sudhanvā sudhanus tathā |

BRP013.108.2 parīkṣic ca mahābāhuḥ pravaraś cārimejayaḥ || 108 ||

BRP013.109.1 parīkṣitas tu dāyādo dhārmiko janamejayaḥ |

BRP013.109.2 śrutaseno 'grasenaś ca bhīmasenaś ca nāmataḥ || 109 ||

[p. 57 ]

BRP013.110.1 ete sarve mahābhāgā vikrāntā balaśālinaḥ |

BRP013.110.2 janamejayasya putras tu suratho matimāṃs tathā || 110 ||

BRP013.111.1 surathasya tu vikrāntaḥ putro jajñe vidūrathaḥ |

BRP013.111.2 vidūrathasya dāyāda ṛkṣa eva mahārathaḥ || 111 ||

BRP013.112.1 dvitīyas tu bharadvājān nāmnā tenaiva viśrutaḥ |

BRP013.112.2 dvāv ṛkṣau somavaṃśe 'smin dvāv eva ca parīkṣitau || 112 ||

BRP013.113.1 bhīmasenās trayo viprā dvau cāpi janamejayau |

BRP013.113.2 ṛkṣasya tu dvitīyasya bhīmaseno 'bhavat sutaḥ || 113 ||

BRP013.114.1 pratīpo bhīmasenāt tu pratīpasya tu śāntanuḥ |

BRP013.114.2 devāpir bāhlikaś caiva traya eva mahārathāḥ || 114 ||

BRP013.115.1 śāntanos tv abhavad bhīṣmas tasmin vaṃśe dvijottamāḥ |

BRP013.115.2 bāhlikasya tu rājarṣer vaṃśaṃ śṛṇuta bho dvijāḥ || 115 ||

BRP013.116.1 bāhlikasya sutaś caiva somadatto mahāyaśāḥ |

BRP013.116.2 jajñire somadattāt tu bhūrir bhūriśravāḥ śalaḥ || 116 ||

BRP013.117.1 upādhyāyas tu devānāṃ devāpir abhavan muniḥ |

BRP013.117.2 cyavanaputraḥ kṛtaka iṣṭa āsīn mahātmanaḥ || 117 ||

BRP013.118.1 śāntanus tv abhavad rājā kauravāṇāṃ dhurandharaḥ |

BRP013.118.2 śāntanoḥ sampravakṣyāmi vaṃśaṃ trailokyaviśrutam || 118 ||

BRP013.119.1 gāṅgaṃ devavrataṃ nāma putraṃ so 'janayat prabhuḥ |

BRP013.119.2 sa tu bhīṣma iti khyātaḥ pāṇḍavānāṃ pitāmahaḥ || 119 ||

BRP013.120.1 kālī vicitravīryaṃ tu janayām āsa bho dvijāḥ |

BRP013.120.2 śāntanor dayitaṃ putraṃ dharmātmānam akalmaṣam || 120 ||

BRP013.121.1 kṛṣṇadvaipāyanāc caiva kṣetre vaicitravīryake |

BRP013.121.2 dhṛtarāṣṭraṃ ca pāṇḍuṃ ca viduraṃ cāpy ajījanat || 121 ||

BRP013.122.1 dhṛtarāṣṭras tu gāndhāryāṃ putrān utpādayac chatam |

BRP013.122.2 teṣāṃ duryodhanaḥ śreṣṭhaḥ sarveṣām api sa prabhuḥ || 122 ||

[p. 58 ]

BRP013.123.1 pāṇḍor dhanañjayaḥ putraḥ saubhadras tasya cātmajaḥ |

BRP013.123.2 abhimanyoḥ parīkṣit tu pitā pārīkṣitasya ha || 123 ||

BRP013.124.1 pārīkṣitasya kāśyāyāṃ dvau putrau sambabhūvatuḥ |

BRP013.124.2 candrāpīḍas tu nṛpatiḥ sūryāpīḍaś ca mokṣavit || 124 ||

BRP013.125.1 candrāpīḍasya putrāṇāṃ śatam uttamadhanvinām |

BRP013.125.2 jānamejayam ity evaṃ kṣātraṃ bhuvi pariśrutam || 125 ||

BRP013.126.1 teṣāṃ jyeṣṭhas tu tatrāsīt pure vāraṇasāhvaye |

BRP013.126.2 satyakarṇo mahābāhur yajvā vipuladakṣiṇaḥ || 126 ||

BRP013.127.1 satyakarṇasya dāyādaḥ śvetakarṇaḥ pratāpavān |

BRP013.127.2 aputraḥ sa tu dharmātmā praviveśa tapovanam || 127 ||

BRP013.128.1 tasmād vanagatā garbhaṃ yādavī pratyapadyata |

BRP013.128.2 sucāror duhitā subhrūr mālinī grāhamālinī || 128 ||

BRP013.129.1 sambhūte sa ca garbhe ca śvetakarṇaḥ prajeśvaraḥ |

BRP013.129.2 anvagacchat kṛtaṃ pūrvaṃ mahāprasthānam acyutam || 129 ||

BRP013.130.1 sā tu dṛṣṭvā priyaṃ taṃ tu mālinī pṛṣṭhato 'nvagāt |

BRP013.130.2 sucāror duhitā sādhvī vane rājīvalocanā || 130 ||

BRP013.131.1 pathi sā suṣuve bālā sukumāraṃ kumārakam |

BRP013.131.2 tam apāsyātha tatraiva rājānaṃ sānvagacchata || 131 ||

BRP013.132.1 pativratā mahābhāgā draupadīva purā satī |

BRP013.132.2 kumāraḥ sukumāro 'sau giripṛṣṭhe ruroda ha || 132 ||

BRP013.133.1 dayārthaṃ tasya meghās tu prādurāsan mahātmanaḥ |

BRP013.133.2 śraviṣṭhāyās tu putrau dvau paippalādiś ca kauśikaḥ || 133 ||

BRP013.134.1 dṛṣṭvā kṛpānvitau gṛhya tau prākṣālayatāṃ jale |

BRP013.134.2 nighṛṣṭau tasya pārśvau tu śilāyāṃ rudhiraplutau || 134 ||

BRP013.135.1 ajaśyāmaḥ sa pārśvābhyāṃ ghṛṣṭābhyāṃ susamāhitaḥ |

BRP013.135.2 ajaśyāmau tu tatpārśvau devena sambabhūvatuḥ || 135 ||

BRP013.136.1 athājapārśva iti vai cakrāte nāma tasya tau |

BRP013.136.2 sa tu remakaśālāyāṃ dvijābhyām abhivardhitaḥ || 136 ||

BRP013.137.1 remakasya tu bhāryā tam udvahat putrakāraṇāt |

BRP013.137.2 rematyāḥ sa tu putro 'bhūd brāhmaṇau sacivau tu tau || 137 ||

BRP013.138.1 teṣāṃ putrāś ca pautrāś ca yugapattulyajīvinaḥ |

BRP013.138.2 sa eṣa pauravo vaṃśaḥ pāṇḍavānāṃ mahātmanām || 138 ||

BRP013.139.1 śloko 'pi cātra gīto 'yaṃ nāhuṣeṇa yayātinā |

BRP013.139.2 jarāsaṅkramaṇe pūrvaṃ tadā prītena dhīmatā || 139 ||

BRP013.140.1 acandrārkagrahā bhūmir bhaved iyam asaṃśayam |

BRP013.140.2 apauravā mahī naiva bhaviṣyati kadācana || 140 ||

[p. 59 ]

BRP013.141.1 eṣa vaḥ pauravo vaṃśo vikhyātaḥ kathito mayā |

BRP013.141.2 turvasos tu pravakṣyāmi druhyoś cānor yados tathā || 141 ||

BRP013.142.1 turvasos tu suto vahnir gobhānus tasya cātmajaḥ |

BRP013.142.2 gobhānos tu suto rājā aiśānur aparājitaḥ || 142 ||

BRP013.143.1 karandhamas tu aiśānor maruttas tasya cātmajaḥ |

BRP013.143.2 anyas tv āvikṣito rājā maruttaḥ kathito mayā || 143 ||

BRP013.144.1 anapatyo 'bhavad rājā yajvā vipuladakṣiṇaḥ |

BRP013.144.2 duhitā saṃyatā nāma tasyāsīt pṛthivīpateḥ || 144 ||

BRP013.145.1 dakṣiṇārthaṃ tu sā dattā saṃvartāya mahātmane |

BRP013.145.2 duṣyantaṃ pauravaṃ cāpi lebhe putram akalmaṣam || 145 ||

BRP013.146.1 evaṃ yayātiśāpena jarāsaṅkramaṇe tadā |

BRP013.146.2 pauravaṃ turvasor vaṃśaṃ praviveśa dvijottamāḥ || 146 ||

BRP013.147.1 duṣyantasya tu dāyādaḥ karūromaḥ prajeśvaraḥ |

BRP013.147.2 karūromād athāhrīdaś catvāras tasya cātmajāḥ || 147 ||

BRP013.148.1 pāṇḍyaś ca keralaś caiva kālaś colaś ca pārthivaḥ |

BRP013.148.2 druhyoś ca tanayo rājan babhrusetuś ca pārthivaḥ || 148 ||

BRP013.149.1 aṅgārasetus tatputro marutāṃ patir ucyate |

BRP013.149.2 yauvanāśvena samare kṛcchreṇa nihato balī || 149 ||

BRP013.150.1 yuddhaṃ sumahad apy āsīn māsān paricarad daśa |

BRP013.150.2 aṅgārasetor dāyādo gāndhāro nāma pārthivaḥ || 150 ||

BRP013.151.1 khyāyate yasya nāmnā vai gāndhāraviṣayo mahān |

BRP013.151.2 gāndhāradeśajāś caiva turagā vājināṃ varāḥ || 151 ||

BRP013.152.1 anos tu putro dharmo 'bhūd dyūtas tasyātmajo 'bhavat |

BRP013.152.2 dyūtād vanaduho jajñe pracetās tasya cātmajaḥ || 152 ||

BRP013.153.1 pracetasaḥ sucetās tu kīrtitās tv anavo mayā |

BRP013.153.2 babhūvus tu yadoḥ putrāḥ pañca devasutopamāḥ || 153 ||

BRP013.154.1 sahasrādaḥ payodaś ca kroṣṭā nīlo 'ñjikas tathā |

BRP013.154.2 sahasrādasya dāyādās trayaḥ paramadhārmikāḥ || 154 ||

BRP013.155.1 haihayaś ca hayaś caiva rājā veṇuhayas tathā |

BRP013.155.2 haihayasyābhavat putro dharmanetra iti śrutaḥ || 155 ||

BRP013.156.1 dharmanetrasya kārtas tu sāhañjas tasya cātmajaḥ |

BRP013.156.2 sāhañjanī nāma purī tena rājñā niveśitā || 156 ||

BRP013.157.1 āsīn mahiṣmataḥ putro bhadraśreṇyaḥ pratāpavān |

BRP013.157.2 bhadraśreṇyasya dāyādo durdamo nāma viśrutaḥ || 157 ||

BRP013.158.1 durdamasya suto dhīmān kanako nāma nāmataḥ |

BRP013.158.2 kanakasya tu dāyādāś catvāro lokaviśrutāḥ || 158 ||

[p. 60 ]

BRP013.159.1 kṛtavīryaḥ kṛtaujāś ca kṛtadhanvā tathaiva ca |

BRP013.159.2 kṛtāgnis tu caturtho 'bhūt kṛtavīryād athārjunaḥ || 159 ||

BRP013.160.1 yo 'sau bāhusahasreṇa saptadvīpeśvaro 'bhavat |

BRP013.160.2 jigāya pṛthivīm eko rathenādityavarcasā || 160 ||

BRP013.161.1 sa hi varṣāyutaṃ taptvā tapaḥ paramaduścaram |

BRP013.161.2 dattam ārādhayām āsa kārtavīryo 'trisambhavam || 161 ||

BRP013.162.1 tasmai datto varān prādāc caturo bhūritejasaḥ |

BRP013.162.2 pūrvaṃ bāhusahasraṃ tu prārthitaṃ sumahad varam || 162 ||

BRP013.163.1 adharme 'dhīyamānasya sadbhis tatra nivāraṇam |

BRP013.163.2 ugreṇa pṛthivīṃ jitvā dharmeṇaivānurañjanam || 163 ||

BRP013.164.1 saṅgrāmān subahūñ jitvā hatvā cārīn sahasraśaḥ |

BRP013.164.2 saṅgrāme vartamānasya vadhaṃ cābhyadhikād raṇe || 164 ||

BRP013.165.1 tasya bāhusahasraṃ tu yudhyataḥ kila bho dvijāḥ |

BRP013.165.2 yogād yogīśvarasyeva prādurbhavati māyayā || 165 ||

BRP013.166.1 teneyaṃ pṛthivī sarvā saptadvīpā sapattanā |

BRP013.166.2 sasamudrā sanagarā ugreṇa vidhinā jitā || 166 ||

BRP013.167.1 tena saptasu dvīpeṣu sapta yajñaśatāni ca |

BRP013.167.2 prāptāni vidhinā rājñā śrūyante munisattamāḥ || 167 ||

BRP013.168.1 sarve yajñā muniśreṣṭhāḥ sahasraśatadakṣiṇāḥ |

BRP013.168.2 sarve kāñcanayūpāś ca sarve kāñcanavedayaḥ || 168 ||

BRP013.169.1 sarve devair muniśreṣṭhā vimānasthair alaṅkṛtaiḥ |

BRP013.169.2 gandharvair apsarobhiś ca nityam evopaśobhitāḥ || 169 ||

BRP013.170.1 yasya yajñe jagau gāthāṃ gandharvo nāradas tathā |

BRP013.170.2 varīdāsātmajo vidvān mahimnā tasya vismitaḥ || 170 ||

nārada uvāca:

BRP013.171.1 na nūnaṃ kārtavīryasya gatiṃ yāsyanti pārthivāḥ |

BRP013.171.2 yajñair dānais tapobhiś ca vikrameṇa śrutena ca || 171 ||

BRP013.172.1 sa hi saptasu dvīpeṣu carmī khaḍgī śarāsanī |

BRP013.172.2 rathī dvīpān anucaran yogī sandṛśyate nṛbhiḥ || 172 ||

BRP013.173.1 anaṣṭadravyatā caiva na śoko na ca vibhramaḥ |

BRP013.173.2 prabhāveṇa mahārājñaḥ prajā dharmeṇa rakṣataḥ || 173 ||

BRP013.174.1 sa sarvaratnabhāk samrāṭ cakravartī babhūva ha |

BRP013.174.2 sa eva paśupālo 'bhūt kṣetrapālaḥ sa eva ca || 174 ||

BRP013.175.1 saiva vṛṣṭyā parjanyo yogitvād arjuno 'bhavat |

BRP013.175.2 sa vai bāhusahasreṇa jyāghātakaṭhinatvacā || 175 ||

BRP013.176.1 bhāti raśmisahasreṇa śaradīva ca bhāskaraḥ |

BRP013.176.2 sa hi nāgān manuṣyeṣu māhiṣmatyāṃ mahādyutiḥ || 176 ||

BRP013.177.1 karkoṭakasutāñ jitvā puryāṃ tasyāṃ nyaveśayat |

BRP013.177.2 sa vai vegaṃ samudrasya prāvṛṭkāle 'mbujekṣaṇaḥ || 177 ||

[p. 61 ]

BRP013.178.1 krīḍann iva bhujodbhinnaṃ pratisrotaś cakāra ha |

BRP013.178.2 luṇṭhitā krīḍatā tena nadī tadgrāmamālinī || 178 ||

BRP013.179.1 caladūrmisahasreṇa śaṅkitābhyeti narmadā |

BRP013.179.2 tasya bāhusahasreṇa kṣipyamāṇe mahodadhau || 179 ||

BRP013.180.1 bhayān nilīnā niśceṣṭhāḥ pātālasthā mahīsurāḥ |

BRP013.180.2 cūrṇīkṛtamahāvīciṃ calanmīnamahātimim || 180 ||

BRP013.181.1 mārutāviddhaphenaugham āvartakṣobhasaṅkulam |

BRP013.181.2 prāvartayat tadā rājā sahasreṇa ca bāhunā || 181 ||

BRP013.182.1 devāsurasamākṣiptaḥ kṣīrodam iva mandaraḥ |

BRP013.182.2 mandarakṣobhacakitā amṛtotpādaśaṅkitāḥ || 182 ||

BRP013.183.1 sahasotpatitā bhītā bhīmaṃ dṛṣṭvā nṛpottamam |

BRP013.183.2 natā niścalamūrdhāno babhūvus te mahoragāḥ || 183 ||

BRP013.184.1 sāyāhne kadalīkhaṇḍāḥ kampitā iva vāyunā |

BRP013.184.2 sa vai baddhvā dhanur jyābhir utsiktaṃ pañcabhiḥ śaraiḥ || 184 ||

BRP013.185.1 laṅkeśaṃ mohayitvā tu sabalaṃ rāvaṇaṃ balāt |

BRP013.185.2 nirjitya vaśam ānīya māhiṣmatyāṃ babandha tam || 185 ||

BRP013.186.1 śrutvā tu baddhaṃ paulastyaṃ rāvaṇaṃ tv arjunena ca |

BRP013.186.2 tato gatvā pulastyas tam arjunaṃ dadṛśe svayam || 186 ||

BRP013.187.1 mumoca rakṣaḥ paulastyaṃ pulastyenābhiyācitaḥ |

BRP013.187.2 yasya bāhusahasrasya babhūva jyātalasvanaḥ || 187 ||

BRP013.188.1 yugānte toyadasyeva sphuṭato hy aśaner iva |

BRP013.188.2 aho bata mṛdhe vīryaṃ bhārgavasya yad acchinat || 188 ||

BRP013.189.1 rājño bāhusahasrasya haimaṃ tālavanaṃ yathā |

BRP013.189.2 tṛṣitena kadācit sa bhikṣitaś citrabhānunā || 189 ||

BRP013.190.1 sa bhikṣām adadād vīraḥ sapta dvīpān vibhāvasoḥ |

BRP013.190.2 purāṇi grāmaghoṣāṃś ca viṣayāṃś caiva sarvaśaḥ || 190 ||

BRP013.191.1 jajvāla tasya sarvāṇi citrabhānur didhṛkṣayā |

BRP013.191.2 sa tasya puruṣendrasya prabhāveṇa mahātmanaḥ || 191 ||

BRP013.192.1 dadāha kārtavīryasya śailāṃś caiṣa vanāni ca |

BRP013.192.2 sa śūnyam āśramaṃ ramyaṃ varuṇasyātmajasya vai || 192 ||

BRP013.193.1 dadāha balavadbhītaś citrabhānuḥ sa haihayaḥ |

BRP013.193.2 yaṃ lebhe varuṇaḥ putraṃ purā bhāsvantam uttamam || 193 ||

BRP013.194.1 vasiṣṭhaṃ nāma sa muniḥ khyāta āpava ity uta |

BRP013.194.2 yatrāpavas tu taṃ krodhāc chaptavān arjunaṃ vibhuḥ || 194 ||

BRP013.195.1 yasmān na varjitam idaṃ vanaṃ te mama haihaya |

BRP013.195.2 tasmāt te duṣkaraṃ karma kṛtam anyo haniṣyati || 195 ||

BRP013.196.1 rāmo nāma mahābāhur jāmadagnyaḥ pratāpavān |

BRP013.196.2 chittvā bāhusahasraṃ te pramathya tarasā balī || 196 ||

[p. 62 ]

BRP013.197.1 tapasvī brāhmaṇas tvāṃ tu haniṣyati sa bhārgavaḥ |

BRP013.197.2 anaṣṭadravyatā yasya babhūvāmitrakarṣiṇaḥ || 197 ||

BRP013.198.1 pratāpena narendrasya prajā dharmeṇa rakṣataḥ |

BRP013.198.2 prāptas tato 'sya mṛtyur vai tasya śāpān mahāmuneḥ || 198 ||

BRP013.199.1 varas tathaiva bho viprāḥ svayam eva vṛtaḥ purā |

BRP013.199.2 tasya putraśataṃ tv āsīt pañca śeṣā mahātmanaḥ || 199 ||

BRP013.200.1 kṛtāstrā balinaḥ śūrā dharmātmāno yaśasvinaḥ |

BRP013.200.2 śūrasenaś ca śūraś ca vṛṣaṇo madhupadhvajaḥ || 200 ||

BRP013.201.1 jayadhvajaś ca nāmnāsīd āvantyo nṛpatir mahān |

BRP013.201.2 kārtavīryasya tanayā vīryavanto mahābalāḥ || 201 ||

BRP013.202.1 jayadhvajasya putras tu tālajaṅgho mahābalaḥ |

BRP013.202.2 tasya putraśataṃ khyātās tālajaṅghā iti smṛtāḥ || 202 ||

BRP013.203.1 teṣāṃ kule muniśreṣṭhā haihayānāṃ mahātmanām |

BRP013.203.2 vītihotrāḥ sujātāś ca bhojāś cāvantayaḥ smṛtāḥ || 203 ||

BRP013.204.1 tauṇḍikerāś ca vikhyātās tālajaṅghās tathaiva ca |

BRP013.204.2 bharatāś ca sujātāś ca bahutvān nānukīrtitāḥ || 204 ||

BRP013.205.1 vṛṣaprabhṛtayo viprā yādavāḥ puṇyakarmiṇaḥ |

BRP013.205.2 vṛṣo vaṃśadharas tatra tasya putro 'bhavan madhuḥ || 205 ||

BRP013.206.1 madhoḥ putraśataṃ tv āsīd vṛṣaṇas tasya vaṃśakṛt |

BRP013.206.2 vṛṣaṇād vṛṣṇayaḥ sarve madhos tu mādhavāḥ smṛtāḥ || 206 ||

BRP013.207.1 yādavā yadunāmnā te nirucyante ca haihayāḥ |

BRP013.207.2 na tasya vittanāśaḥ syān naṣṭaṃ prati labhec ca saḥ || 207 ||

BRP013.208.1 kārtavīryasya yo janma kathayed iha nityaśaḥ |

BRP013.208.2 ete yayātiputrāṇāṃ pañca vaṃśā dvijottamāḥ || 208 ||

BRP013.209.1 kīrtitā lokavīrāṇāṃ ye lokān dhārayanti vai |

BRP013.209.2 bhūtānīva muniśreṣṭhāḥ pañca sthāvarajaṅgamān || 209 ||

BRP013.210.1 śrutvā pañca visargāṃs tu rājā dharmārthakovidaḥ |

BRP013.210.2 vaśī bhavati pañcānām ātmajānāṃ tatheśvaraḥ || 210 ||

BRP013.211.1 labhet pañca varāṃś caiva durlabhān iha laukikān |

BRP013.211.2 āyuḥ kīrtiṃ tathā putrān aiśvaryaṃ bhūtim eva ca || 211 ||

BRP013.212.1 dhāraṇāc chravaṇāc caiva pañcavargasya bho dvijāḥ |

BRP013.212.2 kroṣṭor vaṃśaṃ muniśreṣṭhāḥ śṛṇudhvaṃ gadato mama || 212 ||

BRP013.213.1 yador vaṃśadharasyātha yajvinaḥ puṇyakarmiṇaḥ |

BRP013.213.2 kroṣṭor vaṃśaṃ hi śrutvaiva sarvapāpaiḥ pramucyate |

BRP013.213.3 yasyānvavāyajo viṣṇur harir vṛṣṇikulodvahaḥ || 213 ||

[p. 63 ]

Chapter 14: The lunar dynasty (cont.): Genealogy of Kṛṣṇa

14 SS 38-41

lomaharṣaṇa uvāca:

BRP014.001.1 gāndhārī caiva mādrī ca kroṣṭor bhārye babhūvatuḥ |

BRP014.001.2 gāndhārī janayām āsa anamitraṃ mahābalam || 1 ||

BRP014.002.1 mādrī yudhājitaṃ putraṃ tato 'nyaṃ devamīḍhuṣam |

BRP014.002.2 teṣāṃ vaṃśas tridhā bhūto vṛṣṇīnāṃ kulavardhanaḥ || 2 ||

BRP014.003.1 mādryāḥ putrau tu jajñāte śrutau vṛṣṇyandhakāv ubhau |

BRP014.003.2 jajñāte tanayau vṛṣṇeḥ śvaphalkaś citrakas tathā || 3 ||

BRP014.004.1 śvaphalkas tu muniśreṣṭhā dharmātmā yatra vartate |

BRP014.004.2 nāsti vyādhibhayaṃ tatra nāvarṣas tapam eva ca || 4 ||

BRP014.005.1 kadācit kāśirājasya viṣaye munisattamāḥ |

BRP014.005.2 trīṇi varṣāṇi pūrṇāni nāvarṣat pākaśāsanaḥ || 5 ||

BRP014.006.1 sa tatra cānayām āsa śvaphalkaṃ paramārcitam |

BRP014.006.2 śvaphalkaparivartena vavarṣa harivāhanaḥ || 6 ||

BRP014.007.1 śvaphalkaḥ kāśirājasya sutāṃ bhāryām avindata |

BRP014.007.2 gāndinīṃ nāma gāṃ sā ca dadau viprāya nityaśaḥ || 7 ||

BRP014.008.1 dātā yajvā ca vīraś ca śrutavān atithipriyaḥ |

BRP014.008.2 akrūraḥ suṣuve tasmāc chvaphalkād bhūridakṣiṇaḥ || 8 ||

BRP014.009.1 upamadgus tathā madgur meduraś cārimejayaḥ |

BRP014.009.2 avikṣitas tathākṣepaḥ śatrughnaś cārimardanaḥ || 9 ||

BRP014.010.1 dharmadhṛg yatidharmā ca dharmokṣāndhakarus tathā |

BRP014.010.2 āvāhaprativāhau ca sundarī ca varāṅganā || 10 ||

BRP014.011.1 akrūreṇograsenāyāṃ sugātryāṃ dvijasattamāḥ |

BRP014.011.2 prasenaś copadevaś ca jajñāte devavarcasau || 11 ||

BRP014.012.1 citrakasyābhavan putrāḥ pṛthur vipṛthur eva ca |

BRP014.012.2 aśvagrīvo 'śvabāhuś ca svapārśvakagaveṣaṇau || 12 ||

BRP014.013.1 ariṣṭanemir aśvaś ca sudharmā dharmabhṛt tathā |

BRP014.013.2 subāhur bahubāhuś ca śraviṣṭhāśravaṇe striyau || 13 ||

BRP014.014.1 asiknyāṃ janayām āsa śūraṃ vai devamīḍhuṣam |

BRP014.014.2 mahiṣyāṃ jajñire śūrā bhojyāyāṃ puruṣā daśa || 14 ||

BRP014.015.1 vasudevo mahābāhuḥ pūrvam ānakadundubhiḥ |

BRP014.015.2 jajñe yasya prasūtasya dundubhyaḥ prāṇadan divi || 15 ||

BRP014.016.1 ānakānāṃ ca saṃhrādaḥ sumahān abhavad divi |

BRP014.016.2 papāta puṣpavarṣaś ca śūrasya janane mahān || 16 ||

BRP014.017.1 manuṣyaloke kṛtsne 'pi rūpe nāsti samo bhuvi |

BRP014.017.2 yasyāsīt puruṣāgryasya kāntiś candramaso yathā || 17 ||

[p. 64 ]

BRP014.018.1 devabhāgas tato jajñe tathā devaśravāḥ punaḥ |

BRP014.018.2 anādhṛṣṭiḥ kanavako vatsavān atha gṛñjamaḥ || 18 ||

BRP014.019.1 śyāmaḥ śamīko gaṇḍūṣaḥ pañca cāsya varāṅganāḥ |

BRP014.019.2 pṛthukīrtiḥ pṛthā caiva śrutadevā śrutaśravā || 19 ||

BRP014.020.1 rājādhidevī ca tathā pañcaitā vīramātaraḥ |

BRP014.020.2 śrutaśravāyāṃ caidyas tu śiśupālo 'bhavan nṛpaḥ || 20 ||

BRP014.021.1 hiraṇyakaśipur yo 'sau daityarājo 'bhavat purā |

BRP014.021.2 pṛthukīrtyāṃ tu sañjajñe tanayo vṛddhaśarmaṇaḥ || 21 ||

BRP014.022.1 karūṣādhipatir vīro dantavakro mahābalaḥ |

BRP014.022.2 pṛthāṃ duhitaraṃ cakre kuntis tāṃ pāṇḍur āvahat || 22 ||

BRP014.023.1 yasyāṃ sa dharmavid rājā dharmo jajñe yudhiṣṭhiraḥ |

BRP014.023.2 bhīmasenas tathā vātād indrāc caiva dhanañjayaḥ || 23 ||

BRP014.024.1 loke pratiratho vīraḥ śakratulyaparākramaḥ |

BRP014.024.2 anamitrāc chanir jajñe kaniṣṭhād vṛṣṇinandanāt || 24 ||

BRP014.025.1 śaineyaḥ satyakas tasmād yuyudhānaś ca sātyakiḥ |

BRP014.025.2 uddhavo devabhāgasya mahābhāgaḥ suto 'bhavat || 25 ||

BRP014.026.1 paṇḍitānāṃ paraṃ prāhur devaśravasam uttamam |

BRP014.026.2 aśmakyaṃ prāptavān putram anādhṛṣṭir yaśasvinam || 26 ||

BRP014.027.1 nivṛttaśatruṃ śatrughnaṃ śrutadevā tv ajāyata |

BRP014.027.2 śrutadevātmajās te tu naiṣādir yaḥ pariśrutaḥ || 27 ||

BRP014.028.1 ekalavyo muniśreṣṭhā niṣādaiḥ parivardhitaḥ |

BRP014.028.2 vatsavate tv aputrāya vasudevaḥ pratāpavān |

BRP014.028.3 adbhir dadau sutaṃ vīraṃ śauriḥ kauśikam aurasam || 28 ||

BRP014.029.1 gaṇḍūṣāya hy aputrāya viṣvakseno dadau sutān |

BRP014.029.2 cārudeṣṇaṃ sudeṣṇaṃ ca pañcālaṃ kṛtalakṣaṇam || 29 ||

BRP014.030.1 asaṅgrāmeṇa yo vīro nāvartata kadācana |

BRP014.030.2 raukmiṇeyo mahābāhuḥ kanīyān dvijasattamāḥ || 30 ||

BRP014.031.1 vāyasānāṃ sahasrāṇi yaṃ yāntaṃ pṛṣṭhato 'nvayuḥ |

BRP014.031.2 cārūn adyopabhokṣyāmaś cārudeṣṇahatān iti || 31 ||

BRP014.032.1 tantrijas tantripālaś ca sutau kanavakasya tau |

BRP014.032.2 vīruś cāśvahanuś caiva vīrau tāv atha gṛñjimau || 32 ||

BRP014.033.1 śyāmaputraḥ śamīkas tu śamīko rājyam āvahat |

BRP014.033.2 jugupsamāno bhojatvād rājasūyam avāpa saḥ || 33 ||

BRP014.034.1 ajātaśatruḥ śatrūṇāṃ jajñe tasya vināśanaḥ |

BRP014.034.2 vasudevasutān vīrān kīrtayiṣyāmy ataḥ param || 34 ||

[p. 65 ]

BRP014.035.1 vṛṣṇes trividham evaṃ tu bahuśākhaṃ mahaujasam |

BRP014.035.2 dhārayan vipulaṃ vaṃśaṃ nānarthair iha yujyate || 35 ||

BRP014.036.1 yāḥ patnyo vasudevasya caturdaśa varāṅganāḥ |

BRP014.036.2 pauravī rohiṇī nāma madirāditathāvarā || 36 ||

BRP014.037.1 vaiśākhī ca tathā bhadrā sunāmnī caiva pañcamī |

BRP014.037.2 sahadevā śāntidevā śrīdevī devarakṣitā || 37 ||

BRP014.038.1 vṛkadevy upadevī ca devakī caiva saptamī |

BRP014.038.2 sutanur vaḍavā caiva dve ete paricārike || 38 ||

BRP014.039.1 pauravī rohiṇī nāma bāhlikasyātmajābhavat |

BRP014.039.2 jyeṣṭhā patnī muniśreṣṭhā dayitānakadundubheḥ || 39 ||

BRP014.040.1 lebhe jyeṣṭhaṃ sutaṃ rāmaṃ śaraṇyaṃ śaṭham eva ca |

BRP014.040.2 durdamaṃ damanaṃ śubhraṃ piṇḍārakam uśīnaram || 40 ||

BRP014.041.1 citrā nāma kumārī ca rohiṇītanayā nava |

BRP014.041.2 citrā subhadreti punar vikhyātā munisattamāḥ || 41 ||

BRP014.042.1 vasudevāc ca devakyāṃ jajñe śaurir mahāyaśāḥ |

BRP014.042.2 rāmāc ca niśaṭho jajñe revatyāṃ dayitaḥ sutaḥ || 42 ||

BRP014.043.1 subhadrāyāṃ rathī pārthād abhimanyur ajāyata |

BRP014.043.2 akrūrāt kāśikanyāyāṃ satyaketur ajāyata || 43 ||

BRP014.044.1 vasudevasya bhāryāsu mahābhāgāsu saptasu |

BRP014.044.2 ye putrā jajñire śūrāḥ samastāṃs tān nibodhata || 44 ||

BRP014.045.1 bhojaś ca vijayaś caiva śāntidevāsutāv ubhau |

BRP014.045.2 vṛkadevaḥ sunāmāyāṃ gadaś cāstāṃ sutāv ubhau || 45 ||

BRP014.046.1 agāvahaṃ mahātmānaṃ vṛkadevī vyajāyata |

BRP014.046.2 kanyā trigartarājasya bhāryā vai śiśirāyaṇeḥ || 46 ||

BRP014.047.1 jijñāsāṃ pauruṣe cakre na caskande ca pauruṣam |

BRP014.047.2 kṛṣṇāyasasamaprakhyo varṣe dvādaśame tathā || 47 ||

BRP014.048.1 mithyābhiśasto gārgyas tu manyunātisamīritaḥ |

BRP014.048.2 ghoṣakanyām upādāya maithunāyopacakrame || 48 ||

BRP014.049.1 gopālī cāpsarās tasya gopastrīveṣadhāriṇī |

BRP014.049.2 dhārayām āsa gārgyasya garbhaṃ durdharam acyutam || 49 ||

BRP014.050.1 mānuṣyāṃ gargabhāryāyāṃ niyogāc chūlapāṇinaḥ |

BRP014.050.2 sa kālayavano nāma jajñe rājā mahābalaḥ || 50 ||

BRP014.051.1 vṛttapūrvārdhakāyas tu siṃhasaṃhanano yuvā |

BRP014.051.2 aputrasya sa rājñas tu vavṛdhe 'ntaḥpure śiśuḥ || 51 ||

[p. 66 ]

BRP014.052.1 yavanasya muniśreṣṭhāḥ sa kālayavano 'bhavat |

BRP014.052.2 āyudhyamāno nṛpatiḥ paryapṛcchad dvijottamam || 52 ||

BRP014.053.1 vṛṣṇyandhakakulaṃ tasya nārado 'kathayad vibhuḥ |

BRP014.053.2 akṣauhiṇyā tu sainyasya mathurām abhyayāt tadā || 53 ||

BRP014.054.1 dūtaṃ sampreṣayām āsa vṛṣṇyandhakaniveśanam |

BRP014.054.2 tato vṛṣṇyandhakāḥ kṛṣṇaṃ puraskṛtya mahāmatim || 54 ||

BRP014.055.1 sametā mantrayām āsur yavanasya bhayāt tadā |

BRP014.055.2 kṛtvā viniścayaṃ sarve palāyanam arocayan || 55 ||

BRP014.056.1 vihāya mathurāṃ ramyāṃ mānayantaḥ pinākinam |

BRP014.056.2 kuśasthalīṃ dvāravatīṃ niveśayitum īpsavaḥ || 56 ||

BRP014.059.1 iti kṛṣṇasya janmedaṃ yaḥ śucir niyatendriyaḥ |

BRP014.059.2 parvasu śrāvayed vidvān anṛṇaḥ sa sukhī bhavet || 59 ||

Chapter 15: Genealogy of the Bhojas and the Kukuras

15 SS 41-43

lomaharṣaṇa uvāca:

BRP015.001.1 kroṣṭor athābhavat putro vṛjinīvān mahāyaśāḥ |

BRP015.001.2 vārjinīvatam icchanti svāhiṃ svāhākṛtāṃ varam || 1 ||

BRP015.002.1 svāhiputro 'bhavad rājā uṣadgur vadatāṃ varaḥ |

BRP015.002.2 mahākratubhir īje yo vividhair bhūridakṣiṇaiḥ || 2 ||

BRP015.003.1 tataḥ prasūtim icchan vai uṣadguḥ so 'gryam ātmajam |

BRP015.003.2 jajñe citrarathas tasya putraḥ karmabhir anvitaḥ || 3 ||

BRP015.004.1 āsīc caitrarathir vīro yajvā vipuladakṣiṇaḥ |

BRP015.004.2 śaśabinduḥ paraṃ vṛttaṃ rājarṣīṇām anuṣṭhitaḥ || 4 ||

BRP015.005.1 pṛthuśravāḥ pṛthuyaśā rājāsīc chāśibindavaḥ |

BRP015.005.2 śaṃsanti ca purāṇajñāḥ pārthaśravasam antaram || 5 ||

BRP015.006.1 antarasya suyajñas tu suyajñatanayo 'bhavat |

BRP015.006.2 uṣato yajñam akhilaṃ svadharme ca kṛtādaraḥ || 6 ||

BRP015.007.1 śineyur abhavat putra uṣataḥ śatrutāpanaḥ |

BRP015.007.2 marutas tasya tanayo rājarṣir abhavan nṛpaḥ || 7 ||

BRP015.008.1 maruto 'labhata jyeṣṭhaṃ sutaṃ kambalabarhiṣam |

BRP015.008.2 cacāra vipulaṃ dharmam amarṣāt pratyabhāg api || 8 ||

BRP015.009.1 sa satprasūtim icchan vai sutaṃ kambalabarhiṣaḥ |

BRP015.009.2 babhūva rukmakavacaḥ śataprasavataḥ sutaḥ || 9 ||

BRP015.010.1 nihatya rukmakavacaḥ śataṃ kavacināṃ raṇe |

BRP015.010.2 dhanvināṃ niśitair bāṇair avāpa śriyam uttamām || 10 ||

BRP015.011.1 jajñe ca rukmakavacāt parajit paravīrahā |

BRP015.011.2 jajñire pañca putrās tu mahāvīryāḥ parājitāḥ || 11 ||

[p. 67 ]

BRP015.012.1 rukmeṣuḥ pṛthurukmaś ca jyāmaghaḥ pālito hariḥ |

BRP015.012.2 pālitaṃ ca hariṃ caiva videhebhyaḥ pitā dadau || 12 ||

BRP015.013.1 rukmeṣur abhavad rājā pṛthurukmasya saṃśrayāt |

BRP015.013.2 tābhyāṃ pravrājito rājā jyāmagho 'vasad āśrame || 13 ||

BRP015.014.1 praśāntaś ca tadā rājā brāhmaṇaiś cāvabodhitaḥ |

BRP015.014.2 jagāma dhanur ādāya deśam anyaṃ dhvajī rathī || 14 ||

BRP015.015.1 narmadākūlam ekākīm ekalāṃ mṛttikāvatīm |

BRP015.015.2 ṛkṣavantaṃ giriṃ jitvā śuktimatyām uvāsa saḥ || 15 ||

BRP015.016.1 jyāmaghasyābhavad bhāryā śaibyā balavatī satī |

BRP015.016.2 aputro 'pi sa rājā vai nānyāṃ bhāryām avindata || 16 ||

BRP015.017.1 tasyāsīd vijayo yuddhe tatra kanyām avāpa saḥ |

BRP015.017.2 bhāryām uvāca santrastaḥ snuṣeti sa janeśvaraḥ || 17 ||

BRP015.018.1 etac chrutvābravīd devī kasya deva snuṣeti vai |

BRP015.018.2 abravīt tad upaśrutya jyāmagho rājasattamaḥ || 18 ||

rājovāca:

BRP015.019.1 yas te janiṣyate putras tasya bhāryopapāditā || 19 ||

lomaharṣaṇa uvāca:

BRP015.020.1 ugreṇa tapasā tasyāḥ kanyāyāḥ sā vyajāyata |

BRP015.020.2 putraṃ vidarbhaṃ subhāgā śaibyā pariṇatā satī || 20 ||

BRP015.021.1 rājaputryāṃ tu vidvāṃsau snuṣāyāṃ krathakaiśikau |

BRP015.021.2 paścād vidarbho 'janayac chūrau raṇaviśāradau || 21 ||

BRP015.022.1 bhīmo vidarbhasya sutaḥ kuntis tasyātmajo 'bhavat |

BRP015.022.2 kunter dhṛṣṭaḥ suto jajñe raṇadhṛṣṭaḥ pratāpavān || 22 ||

BRP015.023.1 dhṛṣṭasya jajñire śūrās trayaḥ paramadhārmikāḥ |

BRP015.023.2 āvantaś ca daśārhaś ca balī viṣaharaś ca saḥ || 23 ||

BRP015.024.1 daśārhasya suto vyomā vyomno jīmūta ucyate |

BRP015.024.2 jīmūtaputro vikṛtis tasya bhīmarathaḥ smṛtaḥ || 24 ||

BRP015.025.1 atha bhīmarathasyāsīt putro navarathas tathā |

BRP015.025.2 tasya cāsīd daśarathaḥ śakunis tasya cātmajaḥ || 25 ||

BRP015.026.1 tasmāt karambhaḥ kārambhir devarāto 'bhavan nṛpaḥ |

BRP015.026.2 devakṣatro 'bhavat tasya vṛddhakṣatro mahāyaśāḥ || 26 ||

BRP015.027.1 devagarbhasamo jajñe devakṣatrasya nandanaḥ |

BRP015.027.2 madhūnāṃ vaṃśakṛd rājā madhur madhuravāg api || 27 ||

BRP015.028.1 madhor jajñe 'tha vaidarbhyāṃ purudvān puruṣottamaḥ |

BRP015.028.2 aikṣvākī cābhavad bhāryā madhos tasyāṃ vyajāyata || 28 ||

[p. 68 ]

BRP015.029.1 satvān sarvaguṇopetaḥ sātvatā kīrtivardhanaḥ |

BRP015.029.2 imāṃ visṛṣṭiṃ vijñāya jyāmaghasya mahātmanaḥ |

BRP015.029.3 yujyate paramaprītyā prajāvāṃś ca bhavet sadā || 29 ||

lomaharṣaṇa uvāca:

BRP015.030.1 satvataḥ sattvasampannān kauśalyā suṣuve sutān |

BRP015.030.2 bhāginaṃ bhajamānaṃ ca divyaṃ devāvṛdhaṃ nṛpam || 30 ||

BRP015.031.1 andhakaṃ ca mahābāhuṃ vṛṣṇiṃ ca yadunandanam |

BRP015.031.2 teṣāṃ visargāś catvāro vistareṇeha kīrtitāḥ || 31 ||

BRP015.032.1 bhajamānasya sṛñjayyau bāhyakāthopabāhyakā |

BRP015.032.2 āstāṃ bhārye tayos tasmāj jajñire bahavaḥ sutāḥ || 32 ||

BRP015.033.1 krimiś ca kramaṇaś caiva dhṛṣṭaḥ śūraḥ purañjayaḥ |

BRP015.033.2 ete bāhyakasṛñjayyāṃ bhajamānād vijajñire || 33 ||

BRP015.034.1 āyutājit sahasrājic chatājit tv atha dāsakaḥ |

BRP015.034.2 upabāhyakasṛñjayyāṃ bhajamānād vijajñire || 34 ||

BRP015.035.1 yajvā devāvṛdho rājā cacāra vipulaṃ tapaḥ |

BRP015.035.2 putraḥ sarvaguṇopeto mama syād iti niścitaḥ || 35 ||

BRP015.036.1 saṃyujyamānas tapasā parṇāśāyā jalaṃ spṛśan |

BRP015.036.2 sadopaspṛśatas tasya cakāra priyam āpagā || 36 ||

BRP015.037.1 cintayābhiparītā sā na jagāmaiva niścayam |

BRP015.037.2 kalyāṇatvān narapates tasya sā nimnagottamā || 37 ||

BRP015.038.1 nādhyagacchat tu tāṃ nārīṃ yasyām evaṃvidhaḥ sutaḥ |

BRP015.038.2 bhavet tasmāt svayaṃ gatvā bhavāmy asya sahānugā || 38 ||

BRP015.039.1 atha bhūtvā kumārī sā bibhratī paramaṃ vapuḥ |

BRP015.039.2 varayām āsa nṛpatiṃ tām iyeṣa ca sa prabhuḥ || 39 ||

BRP015.040.1 tasyām ādhatta garbhaṃ sa tejasvinam udāradhīḥ |

BRP015.040.2 atha sā daśame māsi suṣuve saritāṃ varā || 40 ||

BRP015.041.1 putraṃ sarvaguṇopetaṃ babhruṃ devāvṛdhaṃ dvijāḥ |

BRP015.041.2 atra vaṃśe purāṇajñā gāyantīti pariśrutam || 41 ||

BRP015.042.1 guṇān devāvṛdhasyāpi kīrtayanto mahātmanaḥ |

BRP015.042.2 yathaivāgre tathā dūrāt paśyāmas tāvad antikāt || 42 ||

BRP015.043.1 babhruḥ śreṣṭho manuṣyāṇāṃ devair devāvṛdhaḥ samaḥ |

BRP015.043.2 ṣaṣṭiś ca ṣaṭ ca puruṣāḥ sahasrāṇi ca sapta ca || 43 ||

BRP015.044.1 ete 'mṛtatvaṃ prāptā vai babhror devāvṛdhād api |

BRP015.044.2 yajvā dānapatir dhīmān brahmaṇyaḥ sudṛḍhāyudhaḥ || 44 ||

[p. 69 ]

BRP015.045.1 tasyānvavāyaḥ sumahān bhojā ye sārtikāvatāḥ |

BRP015.045.2 andhakāt kāśyaduhitā caturo 'labhatātmajān || 45 ||

BRP015.046.1 kukuraṃ bhajamānaṃ ca sasakaṃ balabarhiṣam |

BRP015.046.2 kukurasya suto vṛṣṭir vṛṣṭes tu tanayas tathā || 46 ||

BRP015.047.1 kapotaromā tasyātha tiliris tanayo 'bhavat |

BRP015.047.2 jajñe punar vasus tasmād abhijic ca punar vasoḥ || 47 ||

BRP015.048.1 tathā vai putramithunaṃ babhūvābhijitaḥ kila |

BRP015.048.2 āhukaḥ śrāhukaś caiva khyātau khyātimatāṃ varau || 48 ||

BRP015.049.1 imāṃ codāharanty atra gāthāṃ prati tam āhukam |

BRP015.049.2 śvetena parivāreṇa kiśorapratimo mahān || 49 ||

BRP015.050.1 aśītivarmaṇā yukta āhukaḥ prathamaṃ vrajet |

BRP015.050.2 nāputravān nāśatado nāsahasraśatāyuṣaḥ || 50 ||

BRP015.051.1 nāśuddhakarmā nāyajvā yo bhojam abhito vrajet |

BRP015.051.2 pūrvasyāṃ diśi nāgānāṃ bhojasya prayayuḥ kila || 51 ||

BRP015.052.1 somāt saṅgānukarṣāṇāṃ dhvajināṃ savarūthinām |

BRP015.052.2 rathānāṃ meghaghoṣāṇāṃ sahasrāṇi daśaiva tu || 52 ||

BRP015.053.1 raupyakāñcanakakṣāṇāṃ sahasrāṇy ekaviṃśatiḥ |

BRP015.053.2 tāvaty eva sahasrāṇi uttarasyāṃ tathā diśi || 53 ||

BRP015.054.1 ābhūmipālā bhojās tu santi jyākiṅkiṇīkinaḥ |

BRP015.054.2 āhuḥ kiṃ cāpy avantibhyaḥ svasāraṃ dadur andhakāḥ || 54 ||

BRP015.055.1 āhukasya tu kāśyāyāṃ dvau putrau sambabhūvatuḥ |

BRP015.055.2 devakaś cograsenaś ca devagarbhasamāv ubhau || 55 ||

BRP015.056.1 devakasyābhavan putrāś catvāras tridaśopamāḥ |

BRP015.056.2 devavān upadevaś ca sandevo devarakṣitaḥ || 56 ||

BRP015.057.1 kumāryaḥ sapta cāsyātha vasudevāya tā dadau |

BRP015.057.2 devakī śāntidevā ca sudevā devarakṣitā || 57 ||

BRP015.058.1 vṛkadevy upadevī ca sunāmnī caiva saptamī |

BRP015.058.2 navograsenasya sutās teṣāṃ kaṃsas tu pūrvajaḥ || 58 ||

BRP015.059.1 nyagrodhaś ca sunāmā ca tathā kaṅkaḥ subhūṣaṇaḥ |

BRP015.059.2 rāṣṭrapālo 'tha sutanur anāvṛṣṭis tu puṣṭimān || 59 ||

BRP015.060.1 teṣāṃ svasāraḥ pañcāsan kaṃsā kaṃsavatī tathā |

BRP015.060.2 sutanū rāṣṭrapālī ca kaṅkā caiva varāṅganā || 60 ||

BRP015.061.1 ugrasenaḥ sahāpatyo vyākhyātaḥ kukurodbhavaḥ |

BRP015.061.2 kukurāṇām imaṃ vaṃśaṃ dhārayann amitaujasām || 61 ||

BRP015.062.1 ātmano vipulaṃ vaṃśaṃ prajāvān āpnuyān naraḥ || 62 ||

[p. 70 ]

Chapter 16: Genealogy of Vṛṣṇyandhakas; story of the Syamantaka-jewel

16 SS 43-45

lomaharṣaṇa uvāca:

BRP016.001.1 bhajamānasya putro 'tha rathamukhyo vidūrathaḥ |

BRP016.001.2 rājādhidevaḥ śūras tu vidūrathasuto 'bhavat || 1 ||

BRP016.002.1 rājādhidevasya sutā jajñire vīryavattarāḥ |

BRP016.002.2 dattātidattau balinau śoṇāśvaḥ śvetavāhanaḥ || 2 ||

BRP016.003.1 śamī ca daṇḍaśarmā ca dantaśatruś ca śatrujit |

BRP016.003.2 śravaṇā ca śraviṣṭhā ca svasārau sambabhūvatuḥ || 3 ||

BRP016.004.1 śamiputraḥ pratikṣatraḥ pratikṣatrasya cātmajaḥ |

BRP016.004.2 svayambhojaḥ svayambhojād bhadikaḥ sambabhūva ha || 4 ||

BRP016.005.1 tasya putrā babhūvur hi sarve bhīmaparākramāḥ |

BRP016.005.2 kṛtavarmāgrajas teṣāṃ śatadhanvā tu madhyamaḥ || 5 ||

BRP016.006.1 devāntaś ca narāntaś ca bhiṣagvaitaraṇaś ca yaḥ |

BRP016.006.2 sudāntaś cātidāntaś ca nikāśyaḥ kāmadambhakaḥ || 6 ||

BRP016.007.1 devāntasyābhavat putro vidvān kambalabarhiṣaḥ |

BRP016.007.2 asamaujāḥ sutas tasya nāsamaujāś ca tāv ubhau || 7 ||

BRP016.008.1 ajātaputrāya sutān pradadāv asamaujase |

BRP016.008.2 sudaṃṣṭraś ca sucāruś ca kṛṣṇa ity andhakāḥ smṛtāḥ || 8 ||

BRP016.009.1 gāndhārī caiva mādrī ca kroṣṭubhārye babhūvatuḥ |

BRP016.009.2 gāndhārī janayām āsa anamitraṃ mahābalam || 9 ||

BRP016.010.1 mādrī yudhājitaṃ putraṃ tato vai devamīdhuṣam |

BRP016.010.2 anamitram amitrāṇāṃ jetāram aparājitam || 10 ||

BRP016.011.1 anamitrasuto nighno nighnato dvau babhūvatuḥ |

BRP016.011.2 prasenaś cātha satrājic chatrusenājitāv ubhau || 11 ||

BRP016.012.1 praseno dvāravatyāṃ tu nivasan yo mahāmaṇim |

BRP016.012.2 divyaṃ syamantakaṃ nāma sa sūryād upalabdhavān || 12 ||

BRP016.013.1 tasya satrājitaḥ sūryaḥ sakhā prāṇasamo 'bhavat |

BRP016.013.2 sa kadācin niśāpāye rathena rathināṃ varaḥ || 13 ||

BRP016.014.1 toyakūlam apaḥ spraṣṭum upasthātuṃ yayau ravim |

BRP016.014.2 tasyopatiṣṭhataḥ sūryaṃ vivasvān agrataḥ sthitaḥ || 14 ||

BRP016.015.1 vispaṣṭamūrtir bhagavāṃs tejomaṇḍalavān vibhuḥ |

BRP016.015.2 atha rājā vivasvantam uvāca sthitam agrataḥ || 15 ||

BRP016.016.1 yathaiva vyomni paśyāmi sadā tvāṃ jyotiṣāṃ pate |

BRP016.016.2 tejomaṇḍalinaṃ devaṃ tathaiva purataḥ sthitam || 16 ||

BRP016.017.1 ko viśeṣo 'sti me tvattaḥ sakhyenopagatasya vai |

BRP016.017.2 etac chrutvā tu bhagavān maṇiratnaṃ syamantakam || 17 ||

[p. 71 ]

BRP016.018.1 svakaṇṭhād avamucyātha ekānte nyastavān vibhuḥ |

BRP016.018.2 tato vigrahavantaṃ taṃ dadarśa nṛpatis tadā || 18 ||

BRP016.019.1 prītimān atha taṃ dṛṣṭvā muhūrtaṃ kṛtavān kathām |

BRP016.019.2 tam abhiprasthitaṃ bhūyo vivasvantaṃ sa satrajit || 19 ||

BRP016.020.1 lokān bhāsayase sarvān yena tvaṃ satataṃ prabho |

BRP016.020.2 tad etan maṇiratnaṃ me bhagavan dātum arhasi || 20 ||

BRP016.021.1 tataḥ syamantakamaṇiṃ dattavān bhāskaras tadā |

BRP016.021.2 sa tam ābadhya nagarīṃ praviveśa mahīpatiḥ || 21 ||

BRP016.022.1 taṃ janāḥ paryadhāvanta sūryo 'yaṃ gacchatīti ha |

BRP016.022.2 svāṃ purīṃ sa visiṣmāya rājā tv antaḥpuraṃ tathā || 22 ||

BRP016.023.1 taṃ prasenajitaṃ divyaṃ maṇiratnaṃ syamantakam |

BRP016.023.2 dadau bhrātre narapatiḥ premṇā satrājid uttamam || 23 ||

BRP016.024.1 sa maṇiḥ syandate rukmaṃ vṛṣṇyandhakaniveśane |

BRP016.024.2 kālavarṣī ca parjanyo na ca vyādhibhayaṃ hy abhūt || 24 ||

BRP016.025.1 lipsāṃ cakre prasenasya maṇiratne syamantake |

BRP016.025.2 govindo na ca taṃ lebhe śakto 'pi na jahāra saḥ || 25 ||

BRP016.026.1 kadācin mṛgayāṃ yātaḥ prasenas tena bhūṣitaḥ |

BRP016.026.2 syamantakakṛte siṃhād vadhaṃ prāpa vanecarāt || 26 ||

BRP016.027.1 atha siṃhaṃ pradhāvantam ṛkṣarājo mahābalaḥ |

BRP016.027.2 nihatya maṇiratnaṃ tad ādāya prāviśad guhām || 27 ||

BRP016.028.1 tato vṛṣṇyandhakāḥ kṛṣṇaṃ prasenavadhakāraṇāt |

BRP016.028.2 prārthanāṃ tāṃ maṇer baddhvā sarva eva śaśaṅkire || 28 ||

BRP016.029.1 sa śaṅkyamāno dharmātmā akārī tasya karmaṇaḥ |

BRP016.029.2 āhariṣye maṇim iti pratijñāya vanaṃ yayau || 29 ||

BRP016.030.1 yatra praseno mṛgayāṃ vyacarat tatra cāpy atha |

BRP016.030.2 prasenasya padaṃ gṛhya puruṣair āptakāribhiḥ || 30 ||

BRP016.031.1 ṛkṣavantaṃ girivaraṃ vindhyaṃ ca girim uttamam |

BRP016.031.2 anveṣayan pariśrāntaḥ sa dadarśa mahāmanāḥ || 31 ||

BRP016.032.1 sāśvaṃ hataṃ prasenaṃ tu nāvindata ca tanmaṇim |

BRP016.032.2 atha siṃhaḥ prasenasya śarīrasyāvidūrataḥ || 32 ||

BRP016.033.1 ṛkṣeṇa nihato dṛṣṭaḥ padair ṛkṣas tu sūcitaḥ |

BRP016.033.2 padais tair anviyāyātha guhām ṛkṣasya mādhavaḥ || 33 ||

BRP016.034.1 sa hi ṛkṣabile vāṇīṃ śuśrāva pramaderitām |

BRP016.034.2 dhātryā kumāram ādāya sutaṃ jāmbavato dvijāḥ || 34 ||

BRP016.035.1 krīḍayantyā ca maṇinā mā rodīr ity atheritām || 35 ||

dhātry uvāca:

BRP016.036.1 siṃhaḥ prasenam avadhīt siṃho jāmbavatā hataḥ |

BRP016.036.2 sukumāraka mā rodīs tava hy eṣa syamantakaḥ || 36 ||

[p. 72 ]

BRP016.037.1 vyaktitas tasya śabdasya tūrṇam eva bilaṃ yayau |

BRP016.037.2 praviśya tatra bhagavāṃs tad ṛkṣabilam añjasā || 37 ||

BRP016.038.1 sthāpayitvā biladvāre yadūṃl lāṅgalinā saha |

BRP016.038.2 śārṅgadhanvā bilasthaṃ tu jāmbavantaṃ dadarśa saḥ || 38 ||

BRP016.039.1 yuyudhe vāsudevas tu bile jāmbavatā saha |

BRP016.039.2 bāhubhyām eva govindo divasān ekaviṃśatim || 39 ||

BRP016.040.1 praviṣṭe 'tha bile kṛṣṇe baladevapuraḥsarāḥ |

BRP016.040.2 purīṃ dvāravatīm etya hataṃ kṛṣṇaṃ nyavedayan || 40 ||

BRP016.041.1 vāsudevo 'pi nirjitya jāmbavantaṃ mahābalam |

BRP016.041.2 lebhe jāmbavatīṃ kanyām ṛkṣarājasya sammatām || 41 ||

BRP016.042.1 maṇiṃ syamantakaṃ caiva jagrāhātmaviśuddhaye |

BRP016.042.2 anunīyarkṣarājaṃ tu niryayau ca tato bilāt || 42 ||

BRP016.043.1 upāyād dvārakāṃ kṛṣṇaḥ sa vinītaiḥ puraḥsaraiḥ |

BRP016.043.2 evaṃ sa maṇim āhṛtya viśodhyātmānam acyutaḥ || 43 ||

BRP016.044.1 dadau satrājite taṃ vai sarvasātvatasaṃsadi |

BRP016.044.2 evaṃ mithyābhiśastena kṛṣṇenāmitraghātinā || 44 ||

BRP016.045.1 ātmā viśodhitaḥ pāpād vinirjitya syamantakam |

BRP016.045.2 satrājito daśa tv āsan bhāryās tāsāṃ śataṃ sutāḥ || 45 ||

BRP016.046.1 khyātimantas trayas teṣāṃ bhagaṅkāras tu pūrvajaḥ |

BRP016.046.2 vīro vātapatiś caiva vasumedhas tathaiva ca || 46 ||

BRP016.047.1 kumāryaś cāpi tisro vai dikṣu khyātā dvijottamāḥ |

BRP016.047.2 satyabhāmottamā tāsāṃ vratinī ca dṛḍhavratā || 47 ||

BRP016.048.1 tathā prasvāpinī caiva bhāryāṃ kṛṣṇāya tāṃ dadau |

BRP016.048.2 sabhākṣo bhaṅgakāris tu nāveyaś ca narottamau || 48 ||

BRP016.049.1 jajñāte guṇasampannau viśrutau rūpasampadā |

BRP016.049.2 mādryāḥ putro 'tha jajñe 'tha vṛṣṇiputro yudhājitaḥ || 49 ||

BRP016.050.1 jajñāte tanayau vṛṣṇeḥ śvaphalkaś citrakas tathā |

BRP016.050.2 śvaphalkaḥ kāśirājasya sutāṃ bhāryām avindata || 50 ||

BRP016.051.1 gāndinīṃ nāma tasyāś ca gāḥ sadā pradadau pitā |

BRP016.051.2 tasyāṃ jajñe mahābāhuḥ śrutavān atithipriyaḥ || 51 ||

BRP016.052.1 akrūro 'tha mahābhāgo jajñe vipuladakṣiṇaḥ |

BRP016.052.2 upamadgus tathā madgur mudaraś cārimardanaḥ || 52 ||

BRP016.053.1 ārikṣepas tathopekṣaḥ śatruhā cārimejayaḥ |

BRP016.053.2 dharmabhṛc cāpi dharmā ca gṛdhrabhojāndhakas tathā || 53 ||

BRP016.054.1 āvāhaprativāhau ca sundarī ca varāṅganā |

BRP016.054.2 viśrutāśvasya mahiṣī kanyā cāsya vasundharā || 54 ||

[p. 73 ]

BRP016.055.1 rūpayauvanasampannā sarvasattvamanoharā |

BRP016.055.2 akrūreṇograsenāyāṃ sutau vai kulanandanau || 55 ||

BRP016.056.1 vasudevaś copadevaś ca jajñāte devavarcasau |

BRP016.056.2 citrakasyābhavan putrāḥ pṛthur vipṛthur eva ca || 56 ||

BRP016.057.1 aśvagrīvo 'śvabāhuś ca supārśvakagaveṣaṇau |

BRP016.057.2 ariṣṭanemiś ca sutā dharmo dharmabhṛd eva ca || 57 ||

BRP016.058.1 subāhur bahubāhuś ca śraviṣṭhāśravaṇe striyau |

BRP016.058.2 imāṃ mithyābhiśastiṃ yaḥ kṛṣṇasya samudāhṛtām || 58 ||

BRP016.059.1 veda mithyābhiśāpās taṃ na spṛśanti kadācana || 59 ||

Chapter 17: Story of the Syamantaka-jewel (part 2)

17 SS 45-46

lomaharṣaṇa uvāca:

BRP017.001.1 yat tu satrājite kṛṣṇo maṇiratnaṃ syamantakam |

BRP017.001.2 dadāv ahārayad babhrur bhojena śatadhanvanā || 1 ||

BRP017.002.1 sadā hi prārthayām āsa satyabhāmām aninditām |

BRP017.002.2 akrūro 'ntaram anviṣyan maṇiṃ caiva syamantakam || 2 ||

BRP017.003.1 satrājitaṃ tato hatvā śatadhanvā mahābalaḥ |

BRP017.003.2 rātrau taṃ maṇim ādāya tato 'krūrāya dattavān || 3 ||

BRP017.004.1 akrūras tu tadā viprā ratnam ādāya cottamam |

BRP017.004.2 samayaṃ kārayāṃ cakre nāvedyo 'haṃ tvayety uta || 4 ||

BRP017.005.1 vayam abhyutprapatsyāmaḥ kṛṣṇena tvāṃ pradharṣitam |

BRP017.005.2 mamādya dvārakā sarvā vaśe tiṣṭhaty asaṃśayam || 5 ||

BRP017.006.1 hate pitari duḥkhārtā satyabhāmā manasvinī |

BRP017.006.2 prayayau ratham āruhya nagaraṃ vāraṇāvatam || 6 ||

BRP017.007.1 satyabhāmā tu tad vṛttaṃ bhojasya śatadhanvanaḥ |

BRP017.007.2 bhartur nivedya duḥkhārtā pārśvasthāśrūṇy avartayat || 7 ||

BRP017.008.1 pāṇḍavānāṃ ca dagdhānāṃ hariḥ kṛtvodakakriyām |

BRP017.008.2 kulyārthe cāpi pāṇḍūnāṃ nyayojayata sātyakim || 8 ||

BRP017.009.1 tatas tvaritam āgamya dvārakāṃ madhusūdanaḥ |

BRP017.009.2 pūrvajaṃ halinaṃ śrīmān idaṃ vacanam abravīt || 9 ||

śrīkṛṣṇa uvāca:

BRP017.010.1 hataḥ prasenaḥ siṃhena satrājic chatadhanvanā |

BRP017.010.2 syamantakas tu madnāmī tasya prabhur ahaṃ vibho || 10 ||

BRP017.011.1 tad āroha rathaṃ śīghraṃ bhojaṃ hatvā mahāratham |

BRP017.011.2 syamantako mahābāho asmākaṃ sa bhaviṣyati || 11 ||

lomaharṣaṇa uvāca:

BRP017.012.1 tataḥ pravavṛte yuddhaṃ tumulaṃ bhojakṛṣṇayoḥ |

BRP017.012.2 śatadhanvā tato 'krūraṃ sarvatodiśam aikṣata || 12 ||

BRP017.013.1 saṃrabdhau tāv ubhau tatra dṛṣṭvā bhojajanārdanau |

BRP017.013.2 śakto 'pi śāpād dhārdikyam akrūro nānvapadyata || 13 ||

[p. 74 ]

BRP017.014.1 apayāne tato buddhiṃ bhojaś cakre bhayārditaḥ |

BRP017.014.2 yojanānāṃ śataṃ sāgraṃ hṛdayā pratyapadyata || 14 ||

BRP017.015.1 vikhyātā hṛdayā nāma śatayojanagāminī |

BRP017.015.2 bhojasya vaḍavā viprā yayā kṛṣṇam ayodhayat || 15 ||

BRP017.016.1 kṣīṇāṃ javena hṛdayām adhvanaḥ śatayojane |

BRP017.016.2 dṛṣṭvā rathasya svāṃ vṛddhiṃ śatadhanvānam ardayat || 16 ||

BRP017.017.1 tatas tasyā hatāyās tu śramāt khedāc ca bho dvijāḥ |

BRP017.017.2 kham utpetur atha prāṇāḥ kṛṣṇo rāmam athābravīt || 17 ||

śrīkṛṣṇa uvāca:

BRP017.018.1 tiṣṭheha tvaṃ mahābāho dṛṣṭadoṣā hayā mayā |

BRP017.018.2 padbhyāṃ gatvā hariṣyāmi maṇiratnaṃ syamantakam || 18 ||

BRP017.019.1 padbhyām eva tato gatvā śatadhanvānam acyutaḥ |

BRP017.019.2 mithilām abhito viprā jaghāna paramāstravit || 19 ||

BRP017.020.1 syamantakaṃ ca nāpaśyad dhatvā bhojaṃ mahābalam |

BRP017.020.2 nivṛttaṃ cābravīt kṛṣṇaṃ maṇiṃ dehīti lāṅgalī || 20 ||

BRP017.021.1 nāstīti kṛṣṇaś covāca tato rāmo ruṣānvitaḥ |

BRP017.021.2 dhikśabdapūrvam asakṛt pratyuvāca janārdanam || 21 ||

balarāma uvāca:

BRP017.022.1 bhrātṛtvān marṣayāmy eṣa svasti te 'stu vrajāmy aham |

BRP017.022.2 kṛtyaṃ na me dvārakayā na tvayā na ca vṛṣṇibhiḥ || 22 ||

BRP017.023.1 praviveśa tato rāmo mithilām arimardanaḥ |

BRP017.023.2 sarvakāmair upahṛtair mithilenābhipūjitaḥ || 23 ||

BRP017.024.1 etasminn eva kāle tu babhrur matimatāṃ varaḥ |

BRP017.024.2 nānārūpān kratūn sarvān ājahāra nirargalān || 24 ||

BRP017.025.1 dīkṣāmayaṃ sa kavacaṃ rakṣārthaṃ praviveśa ha |

BRP017.025.2 syamantakakṛte prājño gāndīputro mahāyaśāḥ || 25 ||

BRP017.026.1 atha ratnāni cānyāni dhanāni vividhāni ca |

BRP017.026.2 ṣaṣṭiṃ varṣāṇi dharmātmā yajñeṣv eva nyayojayat || 26 ||

BRP017.027.1 akrūrayajñā iti te khyātās tasya mahātmanaḥ |

BRP017.027.2 bahvannadakṣiṇāḥ sarve sarvakāmapradāyinaḥ || 27 ||

BRP017.028.1 atha duryodhano rājā gatvā sa mithilāṃ prabhuḥ |

BRP017.028.2 gadāśikṣāṃ tato divyāṃ baladevād avāptavān || 28 ||

BRP017.029.1 samprasādya tato rāmo vṛṣṇyandhakamahārathaiḥ |

BRP017.029.2 ānīto dvārakām eva kṛṣṇena ca mahātmanā || 29 ||

BRP017.030.1 akrūraś cāndhakaiḥ sārdham āyātaḥ puruṣarṣabhaḥ |

BRP017.030.2 hatvā satrājitaṃ suptaṃ sahabandhuṃ mahābalaḥ || 30 ||

BRP017.031.1 jñātibhedabhayāt kṛṣṇas tam upekṣitavāṃs tadā |

BRP017.031.2 apayāte tadākrūre nāvarṣat pākaśāsanaḥ || 31 ||

BRP017.032.1 anāvṛṣṭyā tadā rāṣṭram abhavad bahudhā kṛśam |

BRP017.032.2 tataḥ prasādayām āsur akrūraṃ kukurāndhakāḥ || 32 ||

BRP017.033.1 punar dvāravatīṃ prāpte tasmin dānapatau tataḥ |

BRP017.033.2 pravavarṣa sahasrākṣaḥ kakṣe jalanidhes tadā || 33 ||

[p. 75 ]

BRP017.034.1 kanyāṃ ca vāsudevāya svasāraṃ śīlasammatām |

BRP017.034.2 akrūraḥ pradadau dhīmān prītyarthaṃ munisattamāḥ || 34 ||

BRP017.035.1 atha vijñāya yogena kṛṣṇo babhrugataṃ maṇim |

BRP017.035.2 sabhāmadhyagataḥ prāha tam akrūraṃ janārdanaḥ || 35 ||

śrīkṛṣṇa uvāca:

BRP017.036.1 yat tad ratnaṃ maṇivaraṃ tava hastagataṃ vibho |

BRP017.036.2 tat prayaccha ca mānārha mayi mānāryakaṃ kṛthāḥ || 36 ||

BRP017.037.1 ṣaṣṭivarṣagate kāle yo roṣo 'bhūn mamānagha |

BRP017.037.2 sa saṃrūḍho 'sakṛt prāptas tataḥ kālātyayo mahān || 37 ||

BRP017.038.1 sa tataḥ kṛṣṇavacanāt sarvasātvatasaṃsadi |

BRP017.038.2 pradadau taṃ maṇiṃ babhrur akleśena mahāmatiḥ || 38 ||

BRP017.039.1 tatas tam ārjavāt prāptaṃ babhror hastād arindamaḥ |

BRP017.039.2 dadau hṛṣṭamanāḥ kṛṣṇas taṃ maṇiṃ babhrave punaḥ || 39 ||

BRP017.040.1 sa kṛṣṇahastāt samprāptaṃ maṇiratnaṃ syamantakam |

BRP017.040.2 ābadhya gāndinīputro virarājāṃśumān iva || 40 ||

Chapter 18: Description of Jambūdvīpa

18 SS 46-50

munaya ūcuḥ:

BRP018.001.1 aho sumahad ākhyānaṃ bhavatā parikīrtitam |

BRP018.001.2 bhāratānāṃ ca sarveṣāṃ pārthivānāṃ tathaiva ca || 1 ||

BRP018.002.1 devānāṃ dānavānāṃ ca gandharvoragarakṣasām |

BRP018.002.2 daityānām atha siddhānāṃ guhyakānāṃ tathaiva ca || 2 ||

BRP018.003.1 atyadbhutāni karmāṇi vikramā dharmaniścayāḥ |

BRP018.003.2 vividhāś ca kathā divyā janma cāgryam anuttamam || 3 ||

BRP018.004.1 sṛṣṭiḥ prajāpateḥ samyak tvayā proktā mahāmate |

BRP018.004.2 prajāpatīnāṃ sarveṣāṃ guhyakāpsarasāṃ tathā || 4 ||

BRP018.005.1 sthāvaraṃ jaṅgamaṃ sarvam utpannaṃ vividhaṃ jagat |

BRP018.005.2 tvayā proktaṃ mahābhāga śrutaṃ caitan manoharam || 5 ||

BRP018.006.1 kathitaṃ puṇyaphaladaṃ purāṇaṃ ślakṣṇayā girā |

BRP018.006.2 manaḥkarṇasukhaṃ samyak prīṇāty amṛtasammitam || 6 ||

BRP018.007.1 idānīṃ śrotum icchāmaḥ sakalaṃ maṇḍalaṃ bhuvaḥ |

BRP018.007.2 vaktum arhasi sarvajña paraṃ kautūhalaṃ hi naḥ || 7 ||

BRP018.008.1 yāvantaḥ sāgarā dvīpās tathā varṣāṇi parvatāḥ |

BRP018.008.2 vanāni saritaḥ puṇyadevādīnāṃ mahāmate || 8 ||

BRP018.009.1 yatpramāṇam idaṃ sarvaṃ yadādhāraṃ yadātmakam |

BRP018.009.2 saṃsthānam asya jagato yathāvad vaktum arhasi || 9 ||

lomaharṣaṇa uvāca:

BRP018.010.1 munayaḥ śrūyatām etat saṅkṣepād vadato mama |

BRP018.010.2 nāsya varṣaśatenāpi vaktuṃ śakyo 'tivistaraḥ || 10 ||

[p. 76 ]

BRP018.011.1 jambūplakṣāhvayau dvīpau śālmalaś cāparo dvijāḥ |

BRP018.011.2 kuśaḥ krauñcas tathā śākaḥ puṣkaraś caiva saptamaḥ || 11 ||

BRP018.012.1 ete dvīpāḥ samudrais tu sapta saptabhir āvṛtāḥ |

BRP018.012.2 lavaṇekṣusurāsarpir dadhidugdhajalaiḥ samam || 12 ||

BRP018.013.1 jambūdvīpaḥ samastānām eteṣāṃ madhyasaṃsthitaḥ |

BRP018.013.2 tasyāpi madhye viprendrā meruḥ kanakaparvataḥ || 13 ||

BRP018.014.1 caturaśītisāhasrair yojanais tasya cocchrayaḥ |

BRP018.014.2 praviṣṭaḥ ṣoḍaśādhastād dvātriṃśan mūrdhni vistṛtaḥ || 14 ||

BRP018.015.1 mūle ṣoḍaśasāhasrair vistāras tasya sarvataḥ |

BRP018.015.2 bhūpadmasyāsya śailo 'sau karṇikākārasaṃsthitaḥ || 15 ||

BRP018.016.1 himavān hemakūṭaś ca niṣadhas tasya dakṣiṇe |

BRP018.016.2 nīlaḥ śvetaś ca śṛṅgī ca uttare varṣaparvatāḥ || 16 ||

BRP018.017.1 lakṣapramāṇau dvau madhye daśahīnās tathāpare |

BRP018.017.2 sahasradvitayocchrāyās tāvadvistāriṇaś ca te || 17 ||

BRP018.018.1 bhārataṃ prathamaṃ varṣaṃ tataḥ kimpuruṣaṃ smṛtam |

BRP018.018.2 harivarṣaṃ tathaivānyan meror dakṣiṇato dvijāḥ || 18 ||

BRP018.019.1 ramyakaṃ cottaraṃ varṣaṃ tasyaiva tu hiraṇmayam |

BRP018.019.2 uttarāḥ kuravaś caiva yathā vai bhārataṃ tathā || 19 ||

BRP018.020.1 navasāhasram ekaikam eteṣāṃ dvijasattamāḥ |

BRP018.020.2 ilāvṛtaṃ ca tanmadhye sauvarṇo merur ucchritaḥ || 20 ||

BRP018.021.1 meroś caturdiśaṃ tatra navasāhasravistṛtam |

BRP018.021.2 ilāvṛtaṃ mahābhāgāś catvāraś cātra parvatāḥ || 21 ||

BRP018.022.1 viṣkambhā vitatā meror yojanāyutavistṛtāḥ |

BRP018.022.2 pūrveṇa mandaro nāma dakṣiṇe gandhamādanaḥ || 22 ||

BRP018.023.1 vipulaḥ paścime pārśve supārśvaś cottare sthitaḥ |

BRP018.023.2 kadambas teṣu jambūś ca pippalo vaṭa eva ca || 23 ||

BRP018.024.1 ekādaśaśatāyāmāḥ pādapā giriketavaḥ |

BRP018.024.2 jambūdvīpasya sā jambūr nāmahetur dvijottamāḥ || 24 ||

BRP018.025.1 mahāgajapramāṇāni jambvās tasyāḥ phalāni vai |

BRP018.025.2 patanti bhūbhṛtaḥ pṛṣṭhe śīryamāṇāni sarvataḥ || 25 ||

BRP018.026.1 rasena teṣāṃ vikhyātā tatra jambūnadīti vai |

BRP018.026.2 sarit pravartate sā ca pīyate tannivāsibhiḥ || 26 ||

BRP018.027.1 na khedo na ca daurgandhyaṃ na jarā nendriyakṣayaḥ |

BRP018.027.2 tatpānasvasthamanasāṃ janānāṃ tatra jāyate || 27 ||

BRP018.028.1 tīramṛt tadrasaṃ prāpya sukhavāyuviśoṣitā |

BRP018.028.2 jāmbūnadākhyaṃ bhavati suvarṇaṃ siddhabhūṣaṇam || 28 ||

BRP018.029.1 bhadrāśvaṃ pūrvato meroḥ ketumālaṃ ca paścime |

BRP018.029.2 varṣe dve tu muniśreṣṭhās tayor madhye tv ilāvṛtam || 29 ||

[p. 77 ]

BRP018.030.1 vanaṃ caitrarathaṃ pūrve dakṣiṇe gandhamādanam |

BRP018.030.2 vaibhrājaṃ paścime tadvad uttare nandanaṃ smṛtam || 30 ||

BRP018.031.1 aruṇodaṃ mahābhadram asitodaṃ samānasam |

BRP018.031.2 sarāṃsy etāni catvāri devabhogyāni sarvadā || 31 ||

BRP018.032.1 śāntavāṃś cakrakuñjaś ca kurarī mālyavāṃs tathā |

BRP018.032.2 vaikaṅkapramukhā meroḥ pūrvataḥ kesarācalāḥ || 32 ||

BRP018.033.1 trikūṭaḥ śiśiraś caiva pataṅgo rucakas tathā |

BRP018.033.2 niṣadhādayo dakṣiṇatas tasya kesaraparvatāḥ || 33 ||

BRP018.034.1 śikhivāsaḥ savaidūryaḥ kapilo gandhamādanaḥ |

BRP018.034.2 jānudhipramukhās tadvat paścime kesarācalāḥ || 34 ||

BRP018.035.1 meror anantarās te ca jaṭharādiṣv avasthitāḥ |

BRP018.035.2 śaṅkhakūṭo 'tha ṛṣabho haṃso nāgas tathāparāḥ || 35 ||

BRP018.036.1 kālañjarādyāś ca tathā uttare kesarācalāḥ |

BRP018.036.2 caturdaśa sahasrāṇi yojanānāṃ mahāpurī || 36 ||

BRP018.037.1 meror upari viprendrā brahmaṇaḥ kathitā divi |

BRP018.037.2 tasyāṃ samantataś cāṣṭau diśāsu vidiśāsu ca || 37 ||

BRP018.038.1 indrādilokapālānāṃ prakhyātāḥ pravarāḥ puraḥ |

BRP018.038.2 viṣṇupādaviniṣkrāntā plāvayantīndumaṇḍalam || 38 ||

BRP018.039.1 samantād brahmaṇaḥ puryāṃ gaṅgā patati vai divi |

BRP018.039.2 sā tatra patitā dikṣu caturdhā pratyapadyata || 39 ||

BRP018.040.1 sītā cālakanandā ca cakṣur badhrā ca vai kramāt |

BRP018.040.2 pūrveṇa sītā śailāc ca śailaṃ yānty antarikṣagā || 40 ||

BRP018.041.1 tataś ca pūrvavarṣeṇa bhadrāśvenaiti sārṇavam |

BRP018.041.2 tathaivālakanandā ca dakṣiṇenaitya bhāratam || 41 ||

BRP018.042.1 prayāti sāgaraṃ bhūtvā saptabhedā dvijottamāḥ |

BRP018.042.2 cakṣuś ca paścimagirīn atītya sakalāṃs tataḥ || 42 ||

BRP018.043.1 paścimaṃ ketumālākhyaṃ varṣam anveti sārṇavam |

BRP018.043.2 bhadrā tathottaragirīn uttarāṃś ca tathā kurūn || 43 ||

BRP018.044.1 atītyottaram ambhodhiṃ samabhyeti dvijottamāḥ |

BRP018.044.2 ānīlaniṣadhāyāmau mālyavadgandhamādanau || 44 ||

BRP018.045.1 tayor madhyagato meruḥ karṇikākārasaṃsthitaḥ |

BRP018.045.2 bhāratāḥ ketumālāś ca bhadrāśvāḥ kuravas tathā || 45 ||

BRP018.046.1 pattrāṇi lokaśailasya maryādāśailabāhyataḥ |

BRP018.046.2 jaṭharo devakūṭaś ca maryādāparvatāv ubhau || 46 ||

BRP018.047.1 tau dakṣiṇottarāyāmāv ānīlaniṣadhāyatau |

BRP018.047.2 gandhamādanakailāsau pūrvapaścāt tu tāv ubhau || 47 ||

BRP018.048.1 aśītiyojanāyāmāv arṇavāntarvyavasthitau |

BRP018.048.2 niṣadhaḥ pāriyātraś ca maryādāparvatāv ubhau || 48 ||

[p. 78 ]

BRP018.049.1 tau dakṣiṇottarāyāmāv ānīlaniṣadhāyatau |

BRP018.049.2 meroḥ paścimadigbhāge yathā pūrvau tathā sthitau || 49 ||

BRP018.050.1 triśṛṅgo jārudhiś caiva uttarau varṣaparvatau |

BRP018.050.2 pūrvapaścāyatāv etāv arṇavāntarvyavasthitau || 50 ||

BRP018.051.1 ity ete hi mayā proktā maryādāparvatā dvijāḥ |

BRP018.051.2 jaṭharāvasthitā meror yeṣāṃ dvau dvau caturdiśam || 51 ||

BRP018.052.1 meroś caturdiśaṃ ye tu proktāḥ kesaraparvatāḥ |

BRP018.052.2 śītāntādyā dvijās teṣām atīva hi manoharāḥ || 52 ||

BRP018.053.1 śailānām antaradroṇyaḥ siddhacāraṇasevitāḥ |

BRP018.053.2 suramyāṇi tathā tāsu kānanāni purāṇi ca || 53 ||

BRP018.054.1 lakṣmīviṣṇvagnisūryendradevānāṃ munisattamāḥ |

BRP018.054.2 tāsv āyatanavaryāṇi juṣṭāni narakinnaraiḥ || 54 ||

BRP018.055.1 gandharvayakṣarakṣāṃsi tathā daiteyadānavāḥ |

BRP018.055.2 krīḍanti tāsu ramyāsu śailadroṇīṣv aharniśam || 55 ||

BRP018.056.1 bhaumā hy ete smṛtāḥ svargā dharmiṇām ālayā dvijāḥ |

BRP018.056.2 naiteṣu pāpakartāro yānti janmaśatair api || 56 ||

BRP018.057.1 bhadrāśve bhagavān viṣṇur āste hayaśirā dvijāḥ |

BRP018.057.2 vārāhaḥ ketumāle tu bhārate kūrmarūpadhṛk || 57 ||

BRP018.058.1 matsyarūpaś ca govindaḥ kuruṣv āste sanātanaḥ |

BRP018.058.2 viśvarūpeṇa sarvatra sarvaḥ sarveśvaro hariḥ || 58 ||

BRP018.059.1 sarvasyādhārabhūto 'sau dvijā āste 'khilātmakaḥ |

BRP018.059.2 yāni kimpuruṣādyāni varṣāṇy aṣṭau dvijottamāḥ || 59 ||

BRP018.060.1 na teṣu śoko nāyāso nodvegaḥ kṣudbhayādikam |

BRP018.060.2 susthāḥ prajā nirātaṅkāḥ sarvaduḥkhavivarjitāḥ || 60 ||

BRP018.061.1 daśadvādaśavarṣāṇāṃ sahasrāṇi sthirāyuṣaḥ |

BRP018.061.2 naiteṣu bhaumāny anyāni kṣutpipāsādi no dvijāḥ || 61 ||

BRP018.062.1 kṛtatretādikā naiva teṣu sthāneṣu kalpanā |

BRP018.062.2 sarveṣv eteṣu varṣeṣu sapta sapta kulācalāḥ |

BRP018.062.3 nadyaś ca śataśas tebhyaḥ prasūtā yā dvijottamāḥ || 62 ||

Chapter 19: Description of Bhāratavarṣa

19 SS 50-52

lomaharṣaṇa uvāca:

BRP019.001.1 uttareṇa samudrasya himādreś caiva dakṣiṇe |

BRP019.001.2 varṣaṃ tad bhārataṃ nāma bhāratī yatra santatiḥ || 1 ||

BRP019.002.1 navayojanasāhasro vistāraś ca dvijottamāḥ |

BRP019.002.2 karmabhūmir iyaṃ svargam apavargaṃ ca pṛcchatām || 2 ||

[p. 79 ]

BRP019.003.1 mahendro malayaḥ sahyaḥ śuktimān ṛkṣaparvataḥ |

BRP019.003.2 vindhyaś ca pāriyātraś ca saptātra kulaparvatāḥ || 3 ||

BRP019.004.1 ataḥ samprāpyate svargo muktim asmāt prayāti vai |

BRP019.004.2 tiryaktvaṃ narakaṃ cāpi yānty ataḥ puruṣā dvijāḥ || 4 ||

BRP019.005.1 itaḥ svargaś ca mokṣaś ca madhyaṃ cānte ca gacchati |

BRP019.005.2 na khalv anyatra martyānāṃ karma bhūmau vidhīyate || 5 ||

BRP019.006.1 bhāratasyāsya varṣasya nava bhedān niśāmaya |

BRP019.006.2 indradvīpaḥ kasetumāṃs tāmraparṇo gabhastimān || 6 ||

BRP019.007.1 nāgadvīpas tathā saumyo gandharvas tv atha vāruṇaḥ |

BRP019.007.2 ayaṃ tu navamas teṣāṃ dvīpaḥ sāgarasaṃvṛtaḥ || 7 ||

BRP019.008.1 yojanānāṃ sahasraṃ ca dvīpo 'yaṃ dakṣiṇottarāt |

BRP019.008.2 pūrve kirātās tiṣṭhanti paścime yavanāḥ sthitāḥ || 8 ||

BRP019.009.1 brāhmaṇāḥ kṣatriyā vaiśyā madhye śūdrāś ca bhāgaśaḥ |

BRP019.009.2 ijyāyuddhavaṇijyādyavṛttimanto vyavasthitāḥ || 9 ||

BRP019.010.1 śatadrucandrabhāgādyā himavatpādaniḥsṛtāḥ |

BRP019.010.2 vedasmṛtimukhāś cānyāḥ pāriyātrodbhavā mune || 10 ||

BRP019.011.1 narmadāsuramādyāś ca nadyo vindhyaviniḥsṛtāḥ |

BRP019.011.2 tāpīpayoṣṇīnirvindhyākāverīpramukhā nadīḥ || 11 ||

BRP019.012.1 ṛkṣapādodbhavā hy etāḥ śrutāḥ pāpaṃ haranti yāḥ |

BRP019.012.2 godāvarībhīmarathīkṛṣṇaveṇyādikās tathā || 12 ||

BRP019.013.1 sahyapādodbhavā nadyaḥ smṛtāḥ pāpabhayāpahāḥ |

BRP019.013.2 kṛtamālātāmraparṇīpramukhā malayodbhavāḥ || 13 ||

BRP019.014.1 trisāndhyarṣikulyādyā mahendraprabhavāḥ smṛtāḥ |

BRP019.014.2 ṛṣikulyākumārādyāḥ śuktimatpādasambhavāḥ || 14 ||

BRP019.015.1 āsāṃ nadyupanadyaś ca santy anyās tu sahasraśaḥ |

BRP019.015.2 tāsv ime kurupañcālamadhyadeśādayo janāḥ || 15 ||

BRP019.016.1 pūrvadeśādikāś caiva kāmarūpanivāsinaḥ |

BRP019.016.2 pauṇḍrāḥ kaliṅgā magadhā dākṣiṇātyāś ca sarvaśaḥ || 16 ||

BRP019.017.1 tathā parāntyāḥ saurāṣṭrāḥ śūdrābhīrās tathārbudāḥ |

BRP019.017.2 mārukā mālavāś caiva pāriyātranivāsinaḥ || 17 ||

BRP019.018.1 sauvīrāḥ saindhavāpannāḥ śālvāḥ śākalavāsinaḥ |

BRP019.018.2 madrārāmās tathāmbaṣṭhāḥ pārasīkādayas tathā || 18 ||

BRP019.019.1 āsāṃ pibanti salilaṃ vasanti saritāṃ sadā |

BRP019.019.2 samopetā mahābhāga hṛṣṭapuṣṭajanākulāḥ || 19 ||

BRP019.020.1 vasanti bhārate varṣe yugāny atra mahāmune |

BRP019.020.2 kṛtaṃ tretā dvāparaṃ ca kaliś cānyatra na kvacit || 20 ||

BRP019.021.1 tapas tapyanti yatayo juhvate cātra yajvinaḥ |

BRP019.021.2 dānāni cātra dīyante paralokārtham ādarāt || 21 ||

BRP019.022.1 puruṣair yajñapuruṣo jambūdvīpe sadejyate |

BRP019.022.2 yajñair yajñamayo viṣṇur anyadvīpeṣu cānyathā || 22 ||

[p. 80 ]

BRP019.023.1 atrāpi bhārataṃ śreṣṭhaṃ jambūdvīpe mahāmune |

BRP019.023.2 yato hi karmabhūr eṣā yato 'nyā bhogabhūmayaḥ || 23 ||

BRP019.024.1 atra janmasahasrāṇāṃ sahasrair api sattama |

BRP019.024.2 kadācil labhate jantur mānuṣyaṃ puṇyasañcayan || 24 ||

BRP019.025.1 gāyanti devāḥ kila gītakāni |

BRP019.025.2 dhanyās tu ye bhāratabhūmibhāge |

BRP019.025.3 svargāpavargāspadahetubhūte |

BRP019.025.4 bhavanti bhūyaḥ puruṣā manuṣyāḥ || 25 ||

BRP019.026.1 karmāṇy asaṅkalpitatatphalāni |

BRP019.026.2 sannyasya viṣṇau paramātmarūpe |

BRP019.026.3 avāpya tāṃ karmamahīm anante |

BRP019.026.4 tasmiṃl layaṃ ye tv amalāḥ prayānti || 26 ||

BRP019.027.1 jānīma no tatkūvayaṃ vilīne |

BRP019.027.2 svargaprade karmaṇi dehabandham |

BRP019.027.3 prāpsyanti dhanyāḥ khalu te manuṣyā |

BRP019.027.4 ye bhāratenendriyaviprahīnāḥ || 27 ||

BRP019.028.1 navavarṣaṃ ca bho viprā jambūdvīpam idaṃ mayā |

BRP019.028.2 lakṣayojanavistāraṃ saṅkṣepāt kathitaṃ dvijāḥ || 28 ||

BRP019.029.1 jambūdvīpaṃ samāvṛtya lakṣayojanavistaraḥ |

BRP019.029.2 bho dvijā valayākāraḥ sthitaḥ kṣīrodadhir bahiḥ || 29 ||

Chapter 20: Description of the six outer continents

20 SS 52-56

lomaharṣaṇa uvāca:

BRP020.001.1 kṣārodena yathā dvīpo jambūsañjño 'bhiveṣṭitaḥ |

BRP020.001.2 saṃveṣṭya kṣāram udadhiṃ plakṣadvīpas tathā sthitaḥ || 1 ||

BRP020.002.1 jambūdvīpasya vistāraḥ śatasāhasrasammitaḥ |

BRP020.002.2 sa eva dviguṇo viprāḥ plakṣadvīpe 'py udāhṛtaḥ || 2 ||

BRP020.003.1 sapta medhātitheḥ putrāḥ plakṣadvīpeśvarasya vai |

BRP020.003.2 śreṣṭhaḥ śāntabhayo nāma śiśiras tadanantaram || 3 ||

BRP020.004.1 sukhodayas tathānandaḥ śivaḥ kṣemaka eva ca |

BRP020.004.2 dhruvaś ca saptamas teṣāṃ plakṣadvīpeśvarā hi te || 4 ||

BRP020.005.1 pūrvaṃ śāntabhayaṃ varṣaṃ śiśiraṃ sukhadaṃ tathā |

BRP020.005.2 ānandaṃ ca śivaṃ caiva kṣemakaṃ dhruvam eva ca || 5 ||

BRP020.006.1 maryādākārakās teṣāṃ tathānye varṣaparvatāḥ |

BRP020.006.2 saptaiva teṣāṃ nāmāni śṛṇudhvaṃ munisattamāḥ || 6 ||

BRP020.007.1 gomedaś caiva candraś ca nārado dandubhis tathā |

BRP020.007.2 somakaḥ sumanāḥ śailo vaibhrājaś caiva saptamaḥ || 7 ||

BRP020.008.1 varṣācaleṣu ramyeṣu varṣeṣv eteṣu cānaghāḥ |

BRP020.008.2 vasanti devagandharvasahitāḥ sahitaṃ prajāḥ || 8 ||

[p. 81 ]

BRP020.009.1 teṣu puṇyā janapadā vīrā na mriyate janaḥ |

BRP020.009.2 nādhayo vyādhayo vāpi sarvakālasukhaṃ hi tat || 9 ||

BRP020.010.1 teṣāṃ nadyaś ca saptaiva varṣāṇāṃ tu samudragāḥ |

BRP020.010.2 nāmatas tāḥ pravakṣyāmi śrutāḥ pāpaṃ haranti yāḥ || 10 ||

BRP020.011.1 anutaptā śikhā caiva viprāśā tridivā kramuḥ |

BRP020.011.2 amṛtā sukṛtā caiva saptaitās tatra nimnagāḥ || 11 ||

BRP020.012.1 ete śailās tathā nadyaḥ pradhānāḥ kathitā dvijāḥ |

BRP020.012.2 kṣudranadyas tathā śailās tatra santi sahasraśaḥ || 12 ||

BRP020.013.1 tāḥ pibanti sadā hṛṣṭā nadīr janapadās tu te |

BRP020.013.2 avasarpiṇī nadī teṣāṃ na caivotsarpiṇī dvijāḥ || 13 ||

BRP020.014.1 na teṣv asti yugāvasthā teṣu sthāneṣu saptasu |

BRP020.014.2 tretāyugasamaḥ kālaḥ sarvadaiva dvijottamāḥ || 14 ||

BRP020.015.1 plakṣadvīpādike viprāḥ śākadvīpāntikeṣu vai |

BRP020.015.2 pañcavarṣasahasrāṇi janā jīvanty anāmayāḥ || 15 ||

BRP020.016.1 dharmaś caturvidhas teṣu varṇāśramavibhāgajaḥ |

BRP020.016.2 varṇāś ca tatra catvāras tān budhāḥ pravadāmi vaḥ || 16 ||

BRP020.017.1 āryakāḥ kuravaś caiva viviśvā bhāvinaś ca ye |

BRP020.017.2 viprakṣatriyavaiśyās te śūdrāś ca munisattamāḥ || 17 ||

BRP020.018.1 jambūvṛkṣapramāṇas tu tanmadhye sumahātaruḥ |

BRP020.018.2 plakṣas tannāmasañjño 'yaṃ plakṣadvīpo dvijottamāḥ || 18 ||

BRP020.019.1 ijyate tatra bhagavāṃs tair varṇair āryakādibhiḥ |

BRP020.019.2 somarūpī jagatsraṣṭā sarvaḥ sarveśvaro hariḥ || 19 ||

BRP020.020.1 plakṣadvīpapramāṇena plakṣadvīpaḥ samāvṛtaḥ |

BRP020.020.2 tathaivekṣurasodena pariveṣānukāriṇā || 20 ||

BRP020.021.1 ity etad vo muniśreṣṭhāḥ plakṣadvīpa udāhṛtaḥ |

BRP020.021.2 saṅkṣepeṇa mayā bhūyaḥ śālmalaṃ taṃ nibodhata || 21 ||

BRP020.022.1 śālmalasyeśvaro vīro vapuṣmāṃs tatsutā dvijāḥ |

BRP020.022.2 teṣāṃ tu nāma sañjñāni saptavarṣāṇi tāni vai || 22 ||

BRP020.023.1 śveto 'tha haritaś caiva jīmūto rohitas tathā |

BRP020.023.2 vaidyuto mānasaś caiva suprabhaś ca dvijottamāḥ || 23 ||

BRP020.024.1 śālmanaś ca samudro 'sau dvīpenekṣurasodakaḥ |

BRP020.024.2 vistārād dviguṇenātha sarvataḥ saṃvṛtaḥ sthitaḥ || 24 ||

BRP020.025.1 tatrāpi parvatāḥ sapta vijñeyā ratnayonayaḥ |

BRP020.025.2 varṣābhivyañjakās te tu tathā saptaiva nimnagāḥ || 25 ||

BRP020.026.1 kumudaś connataś caiva tṛtīyas tu balāhakaḥ |

BRP020.026.2 droṇo yatra mahauṣadhyaḥ sa caturtho mahīdharaḥ || 26 ||

[p. 82 ]

BRP020.027.1 kaṅkas tu pañcamaḥ ṣaṣṭho mahiṣaḥ saptamas tathā |

BRP020.027.2 kakudmān parvatavaraḥ sarinnāmāny ato dvijāḥ || 27 ||

BRP020.028.1 śroṇī toyā vitṛṣṇā ca candrā śukrā vimocanī |

BRP020.028.2 nivṛttiḥ saptamī tāsāṃ smṛtās tāḥ pāpaśāntidāḥ || 28 ||

BRP020.029.1 śvetaṃ ca lohitaṃ caiva jīmūtaṃ haritaṃ tathā |

BRP020.029.2 vaidyutaṃ mānasaṃ caiva suprabhaṃ nāma saptamam || 29 ||

BRP020.030.1 saptaitāni tu varṣāṇi cāturvarṇyayutāni ca |

BRP020.030.2 varṇāś ca śālmale ye ca vasanty eṣu dvijottamāḥ || 30 ||

BRP020.031.1 kapilāś cāruṇāḥ pītāḥ kṛṣṇāś caiva pṛthak pṛthak |

BRP020.031.2 brāhmaṇāḥ kṣatriyā vaiśyāḥ śūdrāś caiva yajanti tam || 31 ||

BRP020.032.1 bhagavantaṃ samastasya viṣṇum ātmānam avyayam |

BRP020.032.2 vāyubhūtaṃ makhaśreṣṭhair yajvāno yajñasaṃsthitam || 32 ||

BRP020.033.1 devānām atra sānnidhyam atīva sumanohare |

BRP020.033.2 śālmaliś ca mahāvṛkṣo nāmanirvṛttikārakaḥ || 33 ||

BRP020.034.1 eṣa dvīpaḥ samudreṇa surodena samāvṛtaḥ |

BRP020.034.2 vistārāc chālmaleś caiva samena tu samantataḥ || 34 ||

BRP020.035.1 surodakaḥ parivṛtaḥ kuśadvīpena sarvataḥ |

BRP020.035.2 śālmalasya tu vistārād dviguṇena samantataḥ || 35 ||

BRP020.036.1 jyotiṣmataḥ kuśadvīpe śṛṇudhvaṃ tasya putrakān |

BRP020.036.2 udbhido veṇumāṃś caiva svairatho randhano dhṛtiḥ || 36 ||

BRP020.037.1 prabhākaro 'tha kapilas tannāmnā varṣapaddhatiḥ |

BRP020.037.2 tasyāṃ vasanti manujaiḥ saha daiteyadānavāḥ || 37 ||

BRP020.038.1 tathaiva devagandharvā yakṣakimpuruṣādayaḥ |

BRP020.038.2 varṇās tatrāpi catvāro nijānuṣṭhānatatparāḥ || 38 ||

BRP020.039.1 daminaḥ śuṣmiṇaḥ snehā māndahāś ca dvijottamāḥ |

BRP020.039.2 brāhmaṇāḥ kṣatriyā vaiśyāḥ śūdrāś cānukramoditāḥ || 39 ||

BRP020.040.1 yathoktakarmakartṛtvāt svādhikārakṣayāya te |

BRP020.040.2 tatra te tu kuśadvīpe brahmarūpaṃ janārdanam || 40 ||

BRP020.041.1 yajantaḥ kṣapayanty ugram adhikāraphalapradam |

BRP020.041.2 vidrumo hemaśailaś ca dyutimān puṣṭimāṃs tathā || 41 ||

BRP020.042.1 kuśeśayo hariś caiva saptamo mandarācalaḥ |

BRP020.042.2 varṣācalās tu saptaite dvīpe tatra dvijottamāḥ || 42 ||

BRP020.043.1 nadyaś ca sapta tāsāṃ tu vakṣye nāmāny anukramāt |

BRP020.043.2 dhūtapāpā śivā caiva pavitrā sammatis tathā || 43 ||

BRP020.044.1 vidyud ambho mahī cānyā sarvapāpaharās tv imāḥ |

BRP020.044.2 anyāḥ sahasraśas tatra kṣudranadyas tathācalāḥ || 44 ||

[p. 83 ]

BRP020.045.1 kuśadvīpe kuśastambaḥ sañjñayā tasya tat smṛtam |

BRP020.045.2 tatpramāṇena sa dvīpo ghṛtodena samāvṛtaḥ || 45 ||

BRP020.046.1 ghṛtodaś ca samudro vai krauñcadvīpena saṃvṛtaḥ |

BRP020.046.2 krauñcadvīpo muniśreṣṭhāḥ śrūyatāṃ cāparo mahān || 46 ||

BRP020.047.1 kuśadvīpasya vistārād dviguṇo yasya vistaraḥ |

BRP020.047.2 krauñcadvīpe dyutimataḥ putrāḥ sapta mahātmanaḥ || 47 ||

BRP020.048.1 tannāmāni ca varṣāṇi teṣāṃ cakre mahāmanāḥ |

BRP020.048.2 kuśago mandagaś coṣṇaḥ pīvaro 'thāndhakārakaḥ || 48 ||

BRP020.049.1 muniś ca dundubhiś caiva saptaite tatsutā dvijāḥ |

BRP020.049.2 tatrāpi devagandharvasevitāḥ sumanoramāḥ || 49 ||

BRP020.050.1 varṣācalā muniśreṣṭhās teṣāṃ nāmāni bho dvijāḥ |

BRP020.050.2 krauñcaś ca vāmanaś caiva tṛtīyaś cāndhakārakaḥ || 50 ||

BRP020.051.1 devavrato dhamaś caiva tathānyaḥ puṇḍarīkavān |

BRP020.051.2 dundubhiś ca mahāśailo dviguṇās te parasparam || 51 ||

BRP020.052.1 dvīpād dvīpeṣu ye śailās tathā dvīpāni te tathā |

BRP020.052.2 varṣeṣv eteṣu ramyeṣu varṣaśailavareṣu ca || 52 ||

BRP020.053.1 nivasanti nirātaṅkāḥ saha devagaṇaiḥ prajāḥ |

BRP020.053.2 puṣkalā puṣkarā dhanyās te khyātāś ca dvijottamāḥ || 53 ||

BRP020.054.1 brāhmaṇāḥ kṣatriyā vaiśyāḥ śūdrāś cānukramoditāḥ |

BRP020.054.2 tatra nadyo muniśreṣṭhā yāḥ pibanti tu te sadā || 54 ||

BRP020.055.1 sapta pradhānāḥ śataśas tathānyāḥ kṣudranimnagāḥ |

BRP020.055.2 gaurī kumudvatī caiva sandhyā rātrir manojavā || 55 ||

BRP020.056.1 khyātiś ca puṇḍarīkā ca saptaitā varṣanimnagāḥ |

BRP020.056.2 tatrāpi varṇair bhagavān puṣkarādyair janārdanaḥ || 56 ||

BRP020.057.1 dhyānayogai rudrarūpa ījyate yajñasannidhau |

BRP020.057.2 krauñcadvīpaḥ samudreṇa dadhimaṇḍodakena tu || 57 ||

BRP020.058.1 āvṛtaḥ sarvataḥ krauñcadvīpatulyena mānataḥ |

BRP020.058.2 dadhimaṇḍodakaś cāpi śākadvīpena saṃvṛtaḥ || 58 ||

BRP020.059.1 krauñcadvīpasya vistāradviguṇena dvijottamāḥ |

BRP020.059.2 śākadvīpeśvarasyāpi bhavyasya sumahātmanaḥ || 59 ||

BRP020.060.1 saptaiva tanayās teṣāṃ dadau varṣāṇi sapta saḥ |

BRP020.060.2 jaladaś ca kumāraś ca sukumāro manīrakaḥ || 60 ||

BRP020.061.1 kusamodaś ca modākiḥ saptamaś ca mahādrumaḥ |

BRP020.061.2 tatsañjñāny eva tatrāpi sapta varṣāṇy anukramāt || 61 ||

BRP020.062.1 tatrāpi parvatāḥ sapta varṣavicchedakārakāḥ |

BRP020.062.2 pūrvas tatrodayagirir jaladhāras tathāparaḥ || 62 ||

[p. 84 ]

BRP020.063.1 tathā raivatakaḥ śyāmas tathaivāmbhogirir dvijāḥ |

BRP020.063.2 āstikeyas tathā ramyaḥ kesarī parvatottamaḥ || 63 ||

BRP020.064.1 śākaś cātra mahāvṛkṣaḥ siddhagandharvasevitaḥ |

BRP020.064.2 yatpattravātasaṃsparśād āhlādo jāyate paraḥ || 64 ||

BRP020.065.1 tatra puṇyā janapadāś cāturvarṇyasamanvitāḥ |

BRP020.065.2 nivasanti mahātmāno nirātaṅkā nirāmayāḥ || 65 ||

BRP020.066.1 nadyaś cātra mahāpuṇyāḥ sarvapāpabhayāpahāḥ |

BRP020.066.2 sukumārī kumārī ca nalinī reṇukā ca yā || 66 ||

BRP020.067.1 ikṣuś ca dhenukā caiva gabhastī saptamī tathā |

BRP020.067.2 anyās tv ayutaśas tatra kṣudranadyo dvijottamāḥ || 67 ||

BRP020.068.1 mahīdharās tathā santi śataśo 'tha sahasraśaḥ |

BRP020.068.2 tāḥ pibanti mudā yuktā jaladādiṣu ye sthitāḥ || 68 ||

BRP020.069.1 varṣeṣu ye janapadāś caturthārthasamanvitāḥ |

BRP020.069.2 nadyaś cātra mahāpuṇyāḥ svargād abhyetya medinīm || 69 ||

BRP020.070.1 dharmahānir na teṣv asti na saṃharṣo na śuk tathā |

BRP020.070.2 maryādāvyutkramaś cāpi teṣu deśeṣu saptasu || 70 ||

BRP020.071.1 magāś ca māgadhāś caiva mānasā mandagās tathā |

BRP020.071.2 magā brāhmaṇabhūyiṣṭhā māgadhāḥ kṣatriyās tu te || 71 ||

BRP020.072.1 vaiśyās tu mānasās teṣāṃ śūdrā jñeyās tu mandagāḥ |

BRP020.072.2 śākadvīpe sthitair viṣṇuḥ sūryarūpadharo hariḥ || 72 ||

BRP020.073.1 yathoktair ijyate samyak karmabhir niyatātmabhiḥ |

BRP020.073.2 śākadvīpas tato viprāḥ kṣīrodena samantataḥ || 73 ||

BRP020.074.1 śākadvīpapramāṇena valayeneva veṣṭitaḥ |

BRP020.074.2 kṣīrābdhiḥ sarvato viprāḥ puṣkarākhyena veṣṭitaḥ || 74 ||

BRP020.075.1 dvīpena śākadvīpāt tu dviguṇena samantataḥ |

BRP020.075.2 puṣkare savanasyāpi mahāvīto 'bhavat sutaḥ || 75 ||

BRP020.076.1 dhātakiś ca tayos tadvad dve varṣe nāmasañjñite |

BRP020.076.2 mahāvītaṃ tathaivānyad dhātakīkhaṇḍasañjñitam || 76 ||

BRP020.077.1 ekaś cātra mahābhāgāḥ prakhyāto varṣaparvataḥ |

BRP020.077.2 mānasottarasañjño vai madhyato valayākṛtiḥ || 77 ||

BRP020.078.1 yojanānāṃ sahasrāṇi ūrdhvaṃ pañcāśad ucchritaḥ |

BRP020.078.2 tāvad eva ca vistīrṇaḥ sarvataḥ parimaṇḍalaḥ || 78 ||

BRP020.079.1 puṣkaradvīpavalayaṃ madhyena vibhajann iva |

BRP020.079.2 sthito 'sau tena vicchinnaṃ jātaṃ varṣadvayaṃ hi tat || 79 ||

BRP020.080.1 valayākāram ekaikaṃ tayor madhye mahāgiriḥ |

BRP020.080.2 daśavarṣasahasrāṇi tatra jīvanti mānavāḥ || 80 ||

BRP020.081.1 nirāmayā viśokāś ca rāgadveṣavivarjitāḥ |

BRP020.081.2 adhamottamau na teṣv āstāṃ na vadhyavadhakau dvijāḥ || 81 ||

BRP020.082.1 nerṣyāsūyā bhayaṃ roṣo doṣo lobhādikaṃ na ca |

BRP020.082.2 mahāvītaṃ bahir varṣaṃ dhātakīkhaṇḍam antataḥ || 82 ||

[p. 85 ]

BRP020.083.1 mānasottaraśailasya devadaityādisevitam |

BRP020.083.2 satyānṛte na tatrāstāṃ dvīpe puṣkarasañjñite || 83 ||

BRP020.084.1 na tatra nadyaḥ śailā vā dvīpe varṣadvayānvite |

BRP020.084.2 tulyaveṣās tu manujā devais tatraikarūpiṇaḥ || 84 ||

BRP020.085.1 varṇāśramācārahīnaṃ dharmāharaṇavarjitam |

BRP020.085.2 trayīvārttādaṇḍanītiśuśrūṣārahitaṃ ca tat || 85 ||

BRP020.086.1 varṣadvayaṃ tato viprā bhaumasvargo 'yam uttamaḥ |

BRP020.086.2 sarvasya sukhadaḥ kālo jarārogavivarjitaḥ || 86 ||

BRP020.087.1 puṣkare dhātakīkhaṇḍe mahāvīte ca vai dvijāḥ |

BRP020.087.2 nyagrodhaḥ puṣkaradvīpe brahmaṇaḥ sthānam uttamam || 87 ||

BRP020.088.1 tasmin nivasati brahmā pūjyamānaḥ surāsuraiḥ |

BRP020.088.2 svādūdakenodadhinā puṣkaraḥ pariveṣṭitaḥ || 88 ||

BRP020.089.1 samena puṣkarasyaiva vistārān maṇḍalāt tathā |

BRP020.089.2 evaṃ dvīpāḥ samudrais tu sapta saptabhir āvṛtāḥ || 89 ||

BRP020.090.1 dvīpaś caiva samudraś ca samānau dviguṇau parau |

BRP020.090.2 payāṃsi sarvadā sarvasamudreṣu samāni vai || 90 ||

BRP020.091.1 nyūnātiriktatā teṣāṃ kadācin naiva jāyate |

BRP020.091.2 sthālīstham agnisaṃyogād udreki salilaṃ yathā || 91 ||

BRP020.092.1 tathenduvṛddhau salilam ambhodhau munisattamāḥ |

BRP020.092.2 anyūnānatiriktāś ca vardhanty āpo hrasanti ca || 92 ||

BRP020.093.1 udayāstamane tv indoḥ pakṣayoḥ śuklakṛṣṇayoḥ |

BRP020.093.2 daśottarāṇi pañcaiva aṅgulānāṃ śatāni ca || 93 ||

BRP020.094.1 apāṃ vṛddhikṣayau dṛṣṭau sāmudrīṇāṃ dvijottamāḥ |

BRP020.094.2 bhojanaṃ puṣkaradvīpe tatra svayam upasthitam || 94 ||

BRP020.095.1 bhuñjanti ṣaḍrasaṃ viprāḥ prajāḥ sarvāḥ sadaiva hi |

BRP020.095.2 svādūdakasya parito dṛśyate lokasaṃsthitiḥ || 95 ||

BRP020.096.1 dviguṇā kāñcanī bhūmiḥ sarvajantuvivarjitā |

BRP020.096.2 lokālokas tataḥ śailo yojanāyutavistṛtaḥ || 96 ||

BRP020.097.1 ucchrayeṇāpi tāvanti sahasrāṇy āvalohi saḥ |

BRP020.097.2 tatas tamaḥ samāvṛtya taṃ śailaṃ sarvataḥ sthitam || 97 ||

BRP020.098.1 tamaś cāṇḍakaṭāhena samantāt pariveṣṭitam |

BRP020.098.2 pañcāśatkoṭivistārā seyam urvī dvijottamāḥ || 98 ||

BRP020.099.1 sahaivāṇḍakaṭāhena sadvīpā samahīdharā |

BRP020.099.2 seyaṃ dhātrī vidhātrī ca sarvabhūtaguṇādhikā |

BRP020.099.3 ādhārabhūtā jagatāṃ sarveṣāṃ sā dvijottamāḥ || 99 ||

[p. 86 ]

Chapter 21: Description of the nether worlds

21 SS 56-57

lomaharṣaṇa uvāca:

BRP021.001.1 vistāra eṣa kathitaḥ pṛthivyā munisattamāḥ |

BRP021.001.2 saptatis tu sahasrāṇi taducchrāyo 'pi kathyate || 1 ||

BRP021.002.1 daśasāhasram ekaikaṃ pātālaṃ munisattamāḥ |

BRP021.002.2 atalaṃ vitalaṃ caiva nitalaṃ sutalaṃ tathā || 2 ||

BRP021.003.1 talātalaṃ rasātalaṃ pātālaṃ cāpi saptamam |

BRP021.003.2 kṛṣṇā śuklāruṇā pītā śarkarā śailakāñcanī || 3 ||

BRP021.004.1 bhūmayo yatra viprendrā varaprāsādaśobhitāḥ |

BRP021.004.2 teṣu dānavadaiteyajātayaḥ śataśaḥ sthitāḥ || 4 ||

BRP021.005.1 nāgānāṃ ca mahāṅgānāṃ jñātayaś ca dvijottamāḥ |

BRP021.005.2 svarlokād api ramyāṇi pātālānīti nāradaḥ || 5 ||

BRP021.006.1 prāha svargasadomadhye pātālebhyo gato divam |

BRP021.006.2 āhlādakāriṇaḥ śubhrā maṇayo yatra suprabhāḥ || 6 ||

BRP021.007.1 nāgābharaṇabhūṣāś ca pātālaṃ kena tatsamam |

BRP021.007.2 daityadānavakanyābhir itaś cetaś ca śobhite || 7 ||

BRP021.008.1 pātāle kasya na prītir vimuktasyāpi jāyate |

BRP021.008.2 divārkaraśmayo yatra prabhās tanvanti nātapam || 8 ||

BRP021.009.1 śaśinaś ca na śītāya niśi dyotāya kevalam |

BRP021.009.2 bhakṣyabhojyamahāpānamadamattaiś ca bhogibhiḥ || 9 ||

BRP021.010.1 yatra na jñāyate kālo gato 'pi danujādibhiḥ |

BRP021.010.2 vanāni nadyo ramyāṇi sarāṃsi kamalākarāḥ || 10 ||

BRP021.011.1 puṃskokilādilāpāś ca manojñāny ambarāṇi ca |

BRP021.011.2 bhūṣaṇāny atiramyāṇi gandhādyaṃ cānulepanam || 11 ||

BRP021.012.1 vīṇāveṇumṛdaṅgānāṃ niḥsvanāś ca sadā dvijāḥ |

BRP021.012.2 etāny anyāni ramyāṇi bhāgyabhogyāni dānavaiḥ || 12 ||

BRP021.013.1 daityoragaiś ca bhujyante pātālāntaragocaraiḥ |

BRP021.013.2 pātālānām adhaś cāste viṣṇor yā tāmasī tanuḥ || 13 ||

BRP021.014.1 śeṣākhyā yadguṇān vaktuṃ na śaktā daityadānavāḥ |

BRP021.014.2 yo 'nantaḥ paṭhyate siddhair devadevarṣipūjitaḥ || 14 ||

BRP021.015.1 sahasraśirasā vyaktaḥ svastikāmalabhūṣaṇaḥ |

BRP021.015.2 phaṇāmaṇisahasreṇa yaḥ sa vidyotayan diśaḥ || 15 ||

BRP021.016.1 sarvān karoti nirvīryān hitāya jagato 'surān |

BRP021.016.2 madāghūrṇitanetro 'sau yaḥ sadaivaikakuṇḍalaḥ || 16 ||

BRP021.017.1 kirīṭī sragdharo bhāti sāgniśveta ivācalaḥ |

BRP021.017.2 nīlavāsā madotsiktaḥ śvetahāropaśobhitaḥ || 17 ||

BRP021.018.1 sābhragaṅgāprapāto 'sau kailāsādrir ivottamaḥ |

BRP021.018.2 lāṅgalāsaktahastāgro bibhran muśalam uttamam || 18 ||

[p. 87 ]

BRP021.019.1 upāsyate svayaṃ kāntyā yo vāruṇyā ca mūrtayā |

BRP021.019.2 kalpānte yasya vaktrebhyo viṣānalaśikhojjvalaḥ || 19 ||

BRP021.020.1 saṅkarṣaṇātmako rudro niṣkramyātti jagattrayam |

BRP021.020.2 sa bibhracchikharībhūtam aśeṣaṃ kṣitimaṇḍalam || 20 ||

BRP021.021.1 āste pātālamūlasthaḥ śeṣo 'śeṣasurārcitaḥ |

BRP021.021.2 tasya vīryaṃ prabhāvaś ca svarūpaṃ rūpam eva ca || 21 ||

BRP021.022.1 nahi varṇayituṃ śakyaṃ jñātuṃ vā tridaśair api |

BRP021.022.2 yasyaiṣā sakalā pṛthvī phaṇāmaṇiśikhāruṇā || 22 ||

BRP021.023.1 āste kusumamāleva kas tadvīryaṃ vadiṣyati |

BRP021.023.2 yadā vijṛmbhate 'nanto madāghūrṇitalocanaḥ || 23 ||

BRP021.024.1 tadā calati bhūr eṣā sādritoyādhikānanā |

BRP021.024.2 gandharvāpsarasaḥ siddhāḥ kinnaroragavāraṇāḥ || 24 ||

BRP021.025.1 nāntaṃ guṇānāṃ gacchanti tato 'nanto 'yam avyayaḥ |

BRP021.025.2 yasya nāgavadhūhastair lāpitaṃ haricandanam || 25 ||

BRP021.026.1 muhuḥ śvāsānilāyastaṃ yāti dikpaṭavāsatām |

BRP021.026.2 yam ārādhya purāṇarṣir gargo jyotīṃṣi tattvataḥ || 26 ||

BRP021.027.1 jñātavān sakalaṃ caiva nimittapaṭhitaṃ phalam |

BRP021.027.2 teneyaṃ nāgavaryeṇa śirasā vidhṛtā mahī |

BRP021.027.3 bibharti sakalāṃl lokān sadevāsuramānuṣān || 27 ||

Chapter 22: Description of hells

22 SS 57-59

lomaharṣaṇa uvāca:

BRP022.001.1 tataś cānantaraṃ viprā narakā rauravādayaḥ |

BRP022.001.2 pāpino yeṣu pātyante tāñ śṛṇudhvaṃ dvijottamāḥ || 1 ||

BRP022.002.1 rauravaḥ śaukaro rodhas tāno viśasanas tathā |

BRP022.002.2 mahājvālas taptakuḍyo mahālobho vimohanaḥ || 2 ||

BRP022.003.1 rudhirāndho vasātaptaḥ kṛmīśaḥ kṛmibhojanaḥ |

BRP022.003.2 asipattravanaṃ kṛṣṇo lālābhakṣaś ca dāruṇaḥ || 3 ||

BRP022.004.1 tathā pūyavahaḥ pāpo vahnijvālo hy adhaḥśirāḥ |

BRP022.004.2 sadaṃśaḥ kṛṣṇasūtraś ca tamaś cāvīcir eva ca || 4 ||

BRP022.005.1 śvabhojano 'thāpratiṣṭhomaāvīciś ca tathāparaḥ |

BRP022.005.2 ity evamādayaś cānye narakā bhṛśadāruṇāḥ || 5 ||

BRP022.006.1 yamasya viṣaye ghorāḥ śastrāgniviṣadarśinaḥ |

BRP022.006.2 patanti yeṣu puruṣāḥ pāpakarmaratāś ca ye || 6 ||

BRP022.007.1 kūṭasākṣī tathā samyak pakṣapātena yo vadet |

BRP022.007.2 yaś cānyad anṛtaṃ vakti sa naro yāti rauravam || 7 ||

[p. 88 ]

BRP022.008.1 bhrūṇahā purahantā ca goghnaś ca munisattamāḥ |

BRP022.008.2 yānti te rauravaṃ ghoraṃ yaś cocchvāsanirodhakaḥ || 8 ||

BRP022.009.1 surāpo brahmahā hartā suvarṇasya ca śūkare |

BRP022.009.2 prayāti narake yaś ca taiḥ saṃsargam upaiti vai || 9 ||

BRP022.010.1 rājanyavaiśyahā caiva tathaiva gurutalpagaḥ |

BRP022.010.2 taptakumbhe svasṛgāmī hanti rājabhaṭaṃ ca yaḥ || 10 ||

BRP022.011.1 mādhvīvikrayakṛn vadhyapālaḥ kesaravikrayī |

BRP022.011.2 taptalohe patanty ete yaś ca bhaktaṃ parityajet || 11 ||

BRP022.012.1 sutāṃ snuṣāṃ cāpi gatvā mahājvāle nipātyate |

BRP022.012.2 avamantā gurūṇāṃ yo yaś cākroṣṭā narādhamaḥ || 12 ||

BRP022.013.1 vedadūṣayitā yaś ca vedavikrayakaś ca yaḥ |

BRP022.013.2 agamyagāmī yaś ca syāt te yānti śabalaṃ dvijāḥ || 13 ||

BRP022.014.1 cauro vimohe patati maryādādūṣakas tathā |

BRP022.014.2 devadvijapitṛdveṣṭā ratnadūṣayitā ca yaḥ || 14 ||

BRP022.015.1 sa yāti kṛmibhakṣye vai kṛmīśe tu duriṣṭikṛt |

BRP022.015.2 pitṛdevātithīn yas tu paryaśnāti narādhamaḥ || 15 ||

BRP022.016.1 lālābhakṣye sa yāty ugre śarakartā ca vedhake |

BRP022.016.2 karoti karṇino yaś ca yaś ca khaḍgādikṛn naraḥ || 16 ||

BRP022.017.1 prayānty ete viśasane narake bhṛśadāruṇe |

BRP022.017.2 asatpratigrahītā ca narake yāty adhomukhe || 17 ||

BRP022.018.1 ayājyayājakas tatra tathā nakṣatrasūcakaḥ |

BRP022.018.2 kṛmipūye naraś caiko yāti miṣṭānnabhuk sadā || 18 ||

BRP022.019.1 lākṣāmāṃsarasānāṃ ca tilānāṃ lavaṇasya ca |

BRP022.019.2 vikretā brāhmaṇo yāti tam eva narakaṃ dvijāḥ || 19 ||

BRP022.020.1 mārjārakukkuṭacchāgaśvavarāhavihaṅgamān |

BRP022.020.2 poṣayan narakaṃ yāti tam eva dvijasattamāḥ || 20 ||

BRP022.021.1 raṅgopajīvī kaivartaḥ kuṇḍāśī garadas tathā |

BRP022.021.2 sūcī māhiṣikaś caiva parvagāmī ca yo dvijaḥ || 21 ||

BRP022.022.1 agāradāhī mitraghnaḥ śakunigrāmayājakaḥ |

BRP022.022.2 rudhirāndhe patanty ete somaṃ vikrīṇate ca ye || 22 ||

BRP022.023.1 madhuhā grāmahantā ca yāti vaitaraṇīṃ naraḥ |

BRP022.023.2 retaḥpānādikartāro maryādābhedinaś ca ye || 23 ||

BRP022.024.1 te kṛcchre yānty aśaucāś ca kuhakājīvinaś ca ye |

BRP022.024.2 asipattravanaṃ yāti vanacchedī vṛthaiva yaḥ || 24 ||

BRP022.025.1 aurabhrikā mṛgavyādhā vahnijvāle patanti vai |

BRP022.025.2 yānti tatraiva te viprā yaś cāpākeṣu vahnidaḥ || 25 ||

[p. 89 ]

BRP022.026.1 vratopalopako yaś ca svāśramād vicyutaś ca yaḥ |

BRP022.026.2 sandaṃśayātanāmadhye patatas tāv ubhāv api || 26 ||

BRP022.027.1 divā svapneṣu syandante ye narā brahmacāriṇaḥ |

BRP022.027.2 putrair adhyāpitā ye tu te patanti śvabhojane || 27 ||

BRP022.028.1 ete cānye ca narakāḥ śataśo 'tha sahasraśaḥ |

BRP022.028.2 yeṣu duṣkṛtakarmāṇaḥ pacyante yātanāgatāḥ || 28 ||

BRP022.029.1 tathaiva pāpāny etāni tathānyāni sahasraśaḥ |

BRP022.029.2 bhujyante jātipuruṣair narakāntaragocaraiḥ || 29 ||

BRP022.030.1 varṇāśramaviruddhaṃ ca karma kurvanti ye narāḥ |

BRP022.030.2 karmaṇā manasā vācā nirayeṣu patanti te || 30 ||

BRP022.031.1 adhaḥśirobhir dṛśyante nārakair divi devatāḥ |

BRP022.031.2 devāś cādhomukhān sarvān adhaḥ paśyanti nārakān || 31 ||

BRP022.032.1 sthāvarāḥ kṛmayo 'jvāś ca pakṣiṇaḥ paśavo narāḥ |

BRP022.032.2 dhārmikās tridaśās tadvan mokṣiṇaś ca yathākramam || 32 ||

BRP022.033.1 sahasrabhāgaḥ prathamād dvitīyo 'nukramāt tathā |

BRP022.033.2 sarve hy ete mahābhāgā yāvan muktisamāśrayāḥ || 33 ||

BRP022.034.1 yāvanto jantavaḥ svarge tāvanto narakaukasaḥ |

BRP022.034.2 pāpakṛd yāti narakaṃ prāyaścittaparāṅmukhaḥ || 34 ||

BRP022.035.1 pāpānām anurūpāṇi prāyaścittāni yad yathā |

BRP022.035.2 tathā tathaiva saṃsmṛtya proktāni paramarṣibhiḥ || 35 ||

BRP022.036.1 pāpe gurūṇi guruṇi svalpāny alpe ca tadvidaḥ |

BRP022.036.2 prāyaścittāni viprendrā jaguḥ svāyambhuvādayaḥ || 36 ||

BRP022.037.1 prāyaścittāny aśeṣāṇi tapaḥkarmātmakāni vai |

BRP022.037.2 yāni teṣām aśeṣāṇāṃ kṛṣṇānusmaraṇaṃ param || 37 ||

BRP022.038.1 kṛte pāpe 'nutāpo vai yasya puṃsaḥ prajāyate |

BRP022.038.2 prāyaścittaṃ tu tasyaikaṃ harisaṃsmaraṇaṃ param || 38 ||

BRP022.039.1 prātar niśi tathā sandhyāmadhyāhnādiṣu saṃsmaran |

BRP022.039.2 nārāyaṇam avāpnoti sadyaḥ pāpakṣayān naraḥ || 39 ||

BRP022.040.1 viṣṇusaṃsmaraṇāt kṣīṇasamastakleśasañcayaḥ |

BRP022.040.2 muktiṃ prayāti bho viprā viṣṇos tasyānukīrtanāt || 40 ||

BRP022.041.1 vāsudeve mano yasya japahomārcanādiṣu |

BRP022.041.2 tasyāntarāyo viprendrā devendratvādikaṃ phalam || 41 ||

BRP022.042.1 kva nākapṛṣṭhagamanaṃ punarāvṛttilakṣaṇam |

BRP022.042.2 kva japo vāsudeveti muktibījam anuttamam || 42 ||

BRP022.043.1 tasmād aharniśaṃ viṣṇuṃ saṃsmaran puruṣo dvijaḥ |

BRP022.043.2 na yāti narakaṃ śuddhaḥ saṅkṣīṇākhilapātakaḥ || 43 ||

BRP022.044.1 manaḥprītikaraḥ svargo narakas tadviparyayaḥ |

BRP022.044.2 narakasvargasañjñe vai pāpapuṇye dvijottamāḥ || 44 ||

[p. 90 ]

BRP022.045.1 vastv ekam eva duḥkhāya sukhāyerṣyodayāya ca |

BRP022.045.2 kopāya ca yatas tasmād vastu duḥkhātmakaṃ kutaḥ || 45 ||

BRP022.046.1 tad eva prītaye bhūtvā punar duḥkhāya jāyate |

BRP022.046.2 tad eva kopālayataḥ prasādāya ca jāyate || 46 ||

BRP022.047.1 tasmād duḥkhātmakaṃ nāsti na ca kiñcit sukhātmakam |

BRP022.047.2 manasaḥ pariṇāmo 'yaṃ sukhaduḥkhādilakṣaṇaḥ || 47 ||

BRP022.048.1 jñānam eva paraṃ brahmājñānaṃ bandhāya ceṣyate |

BRP022.048.2 jñānātmakam idaṃ viśvaṃ na jñānād vidyate param || 48 ||

BRP022.049.1 vidyāvidye hi bho viprā jñānam evāvadhāryatām |

BRP022.049.2 evam etad mayākhyātaṃ bhavatāṃ maṇḍalaṃ bhuvaḥ || 49 ||

BRP022.050.1 pātālāni ca sarvāṇi tathaiva narakā dvijāḥ |

BRP022.050.2 samudrāḥ parvatāś caiva dvīpā varṣāṇi nimnagāḥ |

BRP022.050.3 saṅkṣepāt sarvam ākhyātaṃ kiṃ bhūyaḥ śrotum icchatha || 50 ||

Chapter 23: Description of the heavenly worlds; Viṣṇu and his Śakti

23 SS 59-61

munaya ūcuḥ:

BRP023.001.1 kathitaṃ bhavatā sarvam asmākaṃ sakalaṃ tathā |

BRP023.001.2 bhuvarlokādikāṃl lokāñ śrotum icchāmahe vayam || 1 ||

BRP023.002.1 tathaiva grahasaṃsthānaṃ pramāṇāni yathā tathā |

BRP023.002.2 samācakṣva mahābhāga yathāval lomaharṣaṇa || 2 ||

lomaharṣaṇa uvāca:

BRP023.003.1 ravicandramasor yāvan mayūkhair avabhāsyate |

BRP023.003.2 sasamudrasaricchailā tāvatī pṛthivī smṛtā || 3 ||

BRP023.004.1 yāvatpramāṇā pṛthivī vistāraparimaṇḍalā |

BRP023.004.2 nabhas tāvatpramāṇaṃ hi vistāraparimaṇḍalam || 4 ||

BRP023.005.1 bhūmer yojanalakṣe tu sauraṃ viprās tu maṇḍalam |

BRP023.005.2 lakṣe divākarāc cāpi maṇḍalaṃ śaśinaḥ sthitam || 5 ||

BRP023.006.1 pūrṇe śatasahasre tu yojanānāṃ niśākarāt |

BRP023.006.2 nakṣatramaṇḍalaṃ kṛtsnam upariṣṭāt prakāśate || 6 ||

BRP023.007.1 dvilakṣe cottare viprā budho nakṣatramaṇḍalāt |

BRP023.007.2 tāvatpramāṇabhāge tu budhasyāpy uśanā sthitaḥ || 7 ||

BRP023.008.1 aṅgārako 'pi śukrasya tatpramāṇe vyavasthitaḥ |

BRP023.008.2 lakṣadvayena bhaumasya sthito devapurohitaḥ || 8 ||

BRP023.009.1 saurir bṛhaspater ūrdhvaṃ dvilakṣe samavasthitaḥ |

BRP023.009.2 saptarṣimaṇḍalaṃ tasmāl lakṣam ekaṃ dvijottamāḥ || 9 ||

BRP023.010.1 ṛṣibhyas tu sahasrāṇāṃ śatād ūrdhvaṃ vyavasthitaḥ |

BRP023.010.2 meḍhībhūtaḥ samastasya jyotiś cakrasya vai dhruvaḥ || 10 ||

[p. 91 ]

BRP023.011.1 trailokyam etat kathitaṃ saṅkṣepeṇa dvijottamāḥ |

BRP023.011.2 ijyāphalasya bhūr eṣā ijyā cātra pratiṣṭhitā || 11 ||

BRP023.012.1 dhruvād ūrdhvaṃ maharloko yatra te kalpavāsinaḥ |

BRP023.012.2 ekayojanakoṭī tu maharloko vidhīyate || 12 ||

BRP023.013.1 dve koṭyau tu jano loko yatra te brahmaṇaḥ sutāḥ |

BRP023.013.2 sanandanādyāḥ kathitā viprāś cāmalacetasaḥ || 13 ||

BRP023.014.1 caturguṇottaraṃ cordhvaṃ janalokāt tapaḥ smṛtam |

BRP023.014.2 vairājā yatra te devāḥ sthitā dehavivarjitāḥ || 14 ||

BRP023.015.1 ṣaḍguṇena tapolokāt satyaloko virājate |

BRP023.015.2 apunarmārakaṃ yatra siddhādimunisevitam || 15 ||

BRP023.016.1 pādagamyaṃ tu yat kiñcid vastv asti pṛthivīmayam |

BRP023.016.2 sa bhūrlokaḥ samākhyāto vistāro 'sya mayoditaḥ || 16 ||

BRP023.017.1 bhūmisūryāntaraṃ yat tu siddhādimunisevitam |

BRP023.017.2 bhuvarlokas tu so 'py ukto dvitīyo munisattamāḥ || 17 ||

BRP023.018.1 dhruvasūryāntaraṃ yat tu niyutāni caturdaśa |

BRP023.018.2 svarlokaḥ so 'pi kathito lokasaṃsthānacintakaiḥ || 18 ||

BRP023.019.1 trailokyam etat kṛtakaṃ vipraiś ca paripaṭhyate |

BRP023.019.2 janas tapas tathā satyam iti cākṛtakaṃ trayam || 19 ||

BRP023.020.1 kṛtakākṛtako madhye maharloka iti smṛtaḥ |

BRP023.020.2 śūnyo bhavati kalpānte yo 'ntaṃ na ca vinaśyati || 20 ||

BRP023.021.1 ete sapta mahālokā mayā vaḥ kathitā dvijāḥ |

BRP023.021.2 pātālāni ca saptaiva brahmāṇḍasyaiṣa vistaraḥ || 21 ||

BRP023.022.1 etad aṇḍakaṭāhena tiryag ūrdhvam adhas tathā |

BRP023.022.2 kapitthasya yathā bījaṃ sarvato vai samāvṛtam || 22 ||

BRP023.023.1 daśottareṇa payasā dvijāś cāṇḍaṃ ca tad vṛtam |

BRP023.023.2 sa cāmbuparivāro 'sau vahninā veṣṭito bahiḥ || 23 ||

BRP023.024.1 vahnis tu vāyunā vāyur viprās tu nabhasāvṛtaḥ |

BRP023.024.2 ākāśo 'pi muniśreṣṭhā mahatā pariveṣṭitaḥ || 24 ||

BRP023.025.1 daśottarāṇy aśeṣāṇi viprāś caitāni sapta vai |

BRP023.025.2 mahāntaṃ ca samāvṛtya pradhānaṃ samavasthitam || 25 ||

BRP023.026.1 anantasya na tasyāntaḥ saṅkhyānaṃ cāpi vidyate |

BRP023.026.2 tad anantam asaṅkhyātaṃ pramāṇenāpi vai yataḥ || 26 ||

BRP023.027.1 hetubhūtam aśeṣasya prakṛtiḥ sā parā dvijāḥ |

BRP023.027.2 aṇḍānāṃ tu sahasrāṇāṃ sahasrāṇy ayutāni ca || 27 ||

BRP023.028.1 īdṛśānāṃ tathā tatra koṭikoṭiśatāni ca |

BRP023.028.2 dāruṇy agnir yathā tailaṃ tile tadvat pumān iha || 28 ||

[p. 92 ]

BRP023.029.1 pradhāne 'vasthito vyāpī cetanātmanivedanaḥ |

BRP023.029.2 pradhānaṃ ca pumāṃś caiva sarvabhūtānubhūtayā || 29 ||

BRP023.030.1 viṣṇuśaktyā dvijaśreṣṭhā dhṛtau saṃśrayadharmiṇau |

BRP023.030.2 tayoḥ saiva pṛthagbhāve kāraṇaṃ saṃśrayasya ca || 30 ||

BRP023.031.1 kṣobhakāraṇabhūtā ca sargakāle dvijottamāḥ |

BRP023.031.2 yathā śaityaṃ jale vāto bibharti kaṇikāgatam || 31 ||

BRP023.032.1 jagac chaktis tathā viṣṇoḥ pradhānapuruṣātmakam |

BRP023.032.2 yathā ca pādapo mūlaskandhaśākhādisaṃyutaḥ || 32 ||

BRP023.033.1 ādyabījāt prabhavati bījāny anyāni vai tataḥ |

BRP023.033.2 prabhavanti tatas tebhyo bhavanty anye pare drumāḥ || 33 ||

BRP023.034.1 te 'pi tallakṣaṇadravyakāraṇānugatā dvijāḥ |

BRP023.034.2 evam avyākṛtāt pūrvaṃ jāyante mahadādayaḥ || 34 ||

BRP023.035.1 viśeṣāntās tatas tebhyaḥ sambhavanti surādayaḥ |

BRP023.035.2 tebhyaś ca putrās teṣāṃ tu putrāṇāṃ parame sutāḥ || 35 ||

BRP023.036.1 bījād vṛkṣapraroheṇa yathā nāpacayas taroḥ |

BRP023.036.2 bhūtānāṃ bhūtasargeṇa naivāsty apacayas tathā || 36 ||

BRP023.037.1 sannidhānād yathākāśakālādyāḥ kāraṇaṃ taroḥ |

BRP023.037.2 tathaivāpariṇāmena viśvasya bhagavān hariḥ || 37 ||

BRP023.038.1 vrīhibīje yathā mūlaṃ nālaṃ pattrāṅkurau tathā |

BRP023.038.2 kāṇḍakoṣās tathā puṣpaṃ kṣīraṃ tadvac ca taṇḍulaḥ || 38 ||

BRP023.039.1 tuṣāḥ kaṇāś ca santo vai yānty āvirbhāvam ātmanaḥ |

BRP023.039.2 prarohahetusāmagryam āsādya munisattamāḥ || 39 ||

BRP023.040.1 tathā karmasv anekeṣu devādyās tanavaḥ sthitāḥ |

BRP023.040.2 viṣṇuśaktiṃ samāsādya praroham upayānti vai || 40 ||

BRP023.041.1 sa ca viṣṇuḥ paraṃ brahma yataḥ sarvam idaṃ jagat |

BRP023.041.2 jagac ca yo yatra cedaṃ yasmin vilayam eṣyati || 41 ||

BRP023.042.1 tad brahma paramaṃ dhāma sadasat paramaṃ padam |

BRP023.042.2 yasya sarvam abhedena jagad etac carācaram || 42 ||

BRP023.043.1 sa eva mūlaprakṛtir vyaktarūpī jagac ca saḥ |

BRP023.043.2 tasminn eva layaṃ sarvaṃ yāti tatra ca tiṣṭhati || 43 ||

BRP023.044.1 kartā kriyāṇāṃ sa ca ijyate kratuḥ |

BRP023.044.2 sa eva tatkarmaphalaṃ ca tasya yat |

BRP023.044.3 yugādi yasmāc ca bhaved aśeṣato |

BRP023.044.4 harer na kiñcid vyatiriktam asti tat || 44 ||

[p. 93 ]

Chapter 24: Nārāyaṇa as Śiśumāra and the cycle of water

24 SS 61-62

lomaharṣaṇa uvāca:

BRP024.001.1 tārāmayaṃ bhagavataḥ śiśumārākṛti prabhoḥ |

BRP024.001.2 divi rūpaṃ harer yat tu tasya pucche sthito dhruvaḥ || 1 ||

BRP024.002.1 saeṣa bhraman bhrāmayati candrādityādikān grahān |

BRP024.002.2 bhramantam anu taṃ yānti nakṣatrāṇi ca cakravat || 2 ||

BRP024.003.1 sūryācandramasau tārā nakṣatrāṇi grahaiḥ saha |

BRP024.003.2 vātānīkamayair bandhair dhruve baddhāni tāni vai || 3 ||

BRP024.004.1 śiśumārākṛti proktaṃ yad rūpaṃ jyotiṣāṃ divi |

BRP024.004.2 nārāyaṇaḥ paraṃ dhāma tasyādhāraḥ svayaṃ hṛdi || 4 ||

BRP024.005.1 uttānapādatanayas tam ārādhya prajāpatim |

BRP024.005.2 sa tārāśiśumārasya dhruvaḥ pucche vyavasthitaḥ || 5 ||

BRP024.006.1 ādhāraḥ śiśumārasya sarvādhyakṣo janārdanaḥ |

BRP024.006.2 dhruvasya śiśumāraś ca dhruve bhānur vyavasthitaḥ || 6 ||

BRP024.007.1 tad ādhāraṃ jagac cedaṃ sadevāsuramānuṣam |

BRP024.007.2 yena viprā vidhānena tan me śṛṇuta sāmpratam || 7 ||

BRP024.008.1 vivasvān aṣṭabhir māsair grasaty apo rasātmikāḥ |

BRP024.008.2 varṣaty ambu tataś cānnam annādam akhilaṃ jagat || 8 ||

BRP024.009.1 vivasvān aṃśubhis tīkṣṇair ādāya jagato jalam |

BRP024.009.2 somaṃ puṣyaty athenduś ca vāyunāḍīmayair divi || 9 ||

BRP024.010.1 jalair vikṣipyate 'bhreṣu dhūmāgnyanilamūrtiṣu |

BRP024.010.2 na bhraśyanti yatas tebhyo jalāny abhrāṇi tāny ataḥ || 10 ||

BRP024.011.1 abhrasthāḥ prapatanty āpo vāyunā samudīritāḥ |

BRP024.011.2 saṃskāraṃ kālajanitaṃ viprāś cāsādya nirmalāḥ || 11 ||

BRP024.012.1 saritsamudrā bhaumās tu tathāpaḥ prāṇisambhavāḥ |

BRP024.012.2 catuṣprakārā bhagavān ādatte savitā dvijāḥ || 12 ||

BRP024.013.1 ākāśagaṅgāsalilaṃ tathāhṛtya gabhastimān |

BRP024.013.2 anabhragatam evorvyāṃ sadyaḥ kṣipati raśmibhiḥ || 13 ||

BRP024.014.1 tasya saṃsparśanirdhūtapāpapaṅko dvijottamāḥ |

BRP024.014.2 na yāti narakaṃ martyo divyaṃ snānaṃ hi tat smṛtam || 14 ||

BRP024.015.1 dṛṣṭasūryaṃ hi tad vāri pataty abhrair vinā divaḥ |

BRP024.015.2 ākāśagaṅgāsalilaṃ tad gobhiḥ kṣipyate raveḥ || 15 ||

BRP024.016.1 kṛttikādiṣu ṛkṣeṣu viṣameṣv ambu yad divaḥ |

BRP024.016.2 dṛṣṭvārkaṃ patitaṃ jñeyaṃ tad gāṅgaṃ diggajohnitam || 16 ||

BRP024.017.1 yugmarkṣeṣu tu yat toyaṃ pataty arkodgitaṃ divaḥ |

BRP024.017.2 tat sūryaraśmibhiḥ sadyaḥ samādāya nirasyate || 17 ||

BRP024.018.1 ubhayaṃ puṇyam atyarthaṃ nṛṇāṃ pāpaharaṃ dvijāḥ |

BRP024.018.2 ākāśagaṅgāsalilaṃ divyaṃ snānaṃ dvijottamāḥ || 18 ||

[p. 94 ]

BRP024.019.1 yat tu meghaiḥ samutsṛṣṭaṃ vāri tat prāṇināṃ dvijāḥ |

BRP024.019.2 puṣṇāty oṣadhayaḥ sarvā jīvanāyāmṛtaṃ hi tat || 19 ||

BRP024.020.1 tena vṛddhiṃ parāṃ nītaḥ sakalaś cauṣadhīgaṇaḥ |

BRP024.020.2 sādhakaḥ phalapākāntaḥ prajānāṃ tu prajāyate || 20 ||

BRP024.021.1 tena yajñān yathāproktān mānavāḥ śāstracakṣuṣaḥ |

BRP024.021.2 kurvate 'harahaś caiva devān āpyāyayanti te || 21 ||

BRP024.022.1 evaṃ yajñāś ca vedāś ca varṇāś ca dvijapūrvakāḥ |

BRP024.022.2 sarvadevanikāyāś ca paśubhūtagaṇāś ca ye || 22 ||

BRP024.023.1 vṛṣṭyā dhṛtam idaṃ sarvaṃ jagat sthāvarajaṅgamam |

BRP024.023.2 sāpi niṣpādyate vṛṣṭiḥ savitrā munisattamāḥ || 23 ||

BRP024.024.1 ādhārabhūtaḥ savitur dhruvo munivarottamāḥ |

BRP024.024.2 dhruvasya śiśumāro 'sau so 'pi nārāyaṇāśrayaḥ || 24 ||

BRP024.025.1 hṛdi nārāyaṇas tasya śiśumārasya saṃsthitaḥ |

BRP024.025.2 vibhartā sarvabhūtānām ādibhūtaḥ sanātanaḥ || 25 ||

BRP024.026.1 evaṃ mayā muniśreṣṭhā brahmāṇḍaṃ samudāhṛtam |

BRP024.026.2 bhūsamudrādibhir yuktaṃ kim anyac chrotum icchatha || 26 ||

Chapter 25: Places of pilgrimage

25 SS 62-65

munaya ūcuḥ:

BRP025.001.1 pṛthivyāṃ yāni tīrthāni puṇyāny āyatanāni ca |

BRP025.001.2 vaktum arhasi dharmajña śrotuṃ no vartate manaḥ || 1 ||

lomaharṣaṇa uvāca:

BRP025.002.1 yasya hastau ca pādau ca manaś caiva susaṃyatam |

BRP025.002.2 vidyā tapaś ca kīrtiś ca sa tīrthaphalam aśnute || 2 ||

BRP025.003.1 mano viśuddhaṃ puruṣasya tīrthaṃ |

BRP025.003.2 vācāṃ tathā cendriyanigrahaś ca |

BRP025.003.3 etāni tīrthāni śarīrajāni |

BRP025.003.4 svargasya mārgaṃ pratibodhayanti || 3 ||

BRP025.004.1 cittam antargataṃ duṣṭaṃ tīrthasnānair na śudhyati |

BRP025.004.2 śataśo 'pi jalair dhautaṃ surābhāṇḍam ivāśuci || 4 ||

BRP025.005.1 na tīrthāni na dānāni na vratāni na cāśramāḥ |

BRP025.005.2 duṣṭāśayaṃ dambharuciṃ punanti vyutthitendriyam || 5 ||

BRP025.006.1 indriyāṇi vaśe kṛtvā yatra yatra vasen naraḥ |

BRP025.006.2 tatra tatra kurukṣetraṃ prayāgaṃ puṣkaraṃ tathā || 6 ||

BRP025.007.1 tasmāc chṛṇudhvaṃ vakṣyāmi tīrthāny āyatanāni ca |

BRP025.007.2 saṅkṣepeṇa muniśreṣṭhāḥ pṛthivyāṃ yāni kāni vai || 7 ||

[p. 95 ]

BRP025.008.1 vistareṇa na śakyante vaktuṃ varṣaśatair api |

BRP025.008.2 prathamaṃ puṣkaraṃ tīrthaṃ naimiṣāraṇyam eva ca || 8 ||

BRP025.009.1 prayāgaṃ ca pravakṣyāmi dharmāraṇyaṃ dvijottamāḥ |

BRP025.009.2 dhenukaṃ campakāraṇyaṃ saindhavāraṇyam eva ca || 9 ||

BRP025.010.1 puṇyaṃ ca magadhāraṇyaṃ daṇḍakāraṇyam eva ca |

BRP025.010.2 gayā prabhāsaṃ śrītīrthaṃ divyaṃ kanakhalaṃ tathā || 10 ||

BRP025.011.1 bhṛgutuṅgaṃ hiraṇyākṣaṃ bhīmāraṇyaṃ kuśasthalīm |

BRP025.011.2 lohākulaṃ sakedāraṃ mandarāraṇyam eva ca || 11 ||

BRP025.012.1 mahābalaṃ koṭitīrthaṃ sarvapāpaharaṃ tathā |

BRP025.012.2 rūpatīrthaṃ śūkaravaṃ cakratīrthaṃ mahāphalam || 12 ||

BRP025.013.1 yogatīrthaṃ somatīrthaṃ tīrthaṃ sāhoṭakaṃ tathā |

BRP025.013.2 tīrthaṃ kokāmukhaṃ puṇyaṃ badarīśailam eva ca || 13 ||

BRP025.014.1 somatīrthaṃ tuṅgakūṭaṃ tīrthaṃ skandāśramaṃ tathā |

BRP025.014.2 koṭitīrthaṃ cāgnipadaṃ tīrthaṃ pañcaśikhaṃ tathā || 14 ||

BRP025.015.1 dharmodbhavaṃ koṭitīrthaṃ tīrthaṃ bādhapramocanam |

BRP025.015.2 gaṅgādvāraṃ pañcakūṭaṃ madhyakesaram eva ca || 15 ||

BRP025.016.1 cakraprabhaṃ mataṅgaṃ ca kruśadaṇḍaṃ ca viśrutam |

BRP025.016.2 daṃṣṭrākuṇḍaṃ viṣṇutīrthaṃ sārvakāmikam eva ca || 16 ||

BRP025.017.1 tīrthaṃ matsyatilaṃ caiva badarī suprabhaṃ tathā |

BRP025.017.2 brahmakuṇḍaṃ vahnikuṇḍaṃ tīrthaṃ satyapadaṃ tathā || 17 ||

BRP025.018.1 catuḥsrotaś catuḥśṛṅgaṃ śailaṃ dvādaśadhārakam |

BRP025.018.2 mānasaṃ sthūlaśṛṅgaṃ ca sthūladaṇḍaṃ tathorvaśī || 18 ||

BRP025.019.1 lokapālaṃ manuvaraṃ somāhvaśailam eva ca |

BRP025.019.2 sadāprabhaṃ merukuṇḍaṃ tīrthaṃ somābhiṣecanam || 19 ||

BRP025.020.1 mahāsrotaṃ koṭarakaṃ pañcadhāraṃ tridhārakam |

BRP025.020.2 saptadhāraikadhāraṃ ca tīrthaṃ cāmarakaṇṭakam || 20 ||

BRP025.021.1 śālagrāmaṃ cakratīrthaṃ koṭidrumam anuttamam |

BRP025.021.2 bilvaprabhaṃ devahradaṃ tīrthaṃ viṣṇuhradaṃ tathā || 21 ||

BRP025.022.1 śaṅkhaprabhaṃ devakuṇḍaṃ tīrthaṃ vajrāyudhaṃ tathā |

BRP025.022.2 agniprabhaṃ ca punnāgaṃ devaprabham anuttamam || 22 ||

BRP025.023.1 vidyādharaṃ sagāndharvaṃ śrītīrthaṃ brahmaṇo hradam |

BRP025.023.2 sātīrthaṃ lokapālākhyaṃ maṇipuragiriṃ tathā || 23 ||

[p. 96 ]

BRP025.024.1 tīrthaṃ pañcahradaṃ caiva puṇyaṃ piṇḍārakaṃ tathā |

BRP025.024.2 malavyaṃ goprabhāvaṃ ca govaraṃ vaṭamūlakam || 24 ||

BRP025.025.1 snānadaṇḍaṃ prayāgaṃ ca guhyaṃ viṣṇupadaṃ tathā |

BRP025.025.2 kanyāśramaṃ vāyukuṇḍaṃ jambūmārgaṃ tathottamam || 25 ||

BRP025.026.1 gabhastitīrthaṃ ca tathā yayātipatanaṃ śuci |

BRP025.026.2 koṭitīrthaṃ bhadravaṭaṃ mahākālavanaṃ tathā || 26 ||

BRP025.027.1 narmadātīrtham aparaṃ tīrthavajraṃ tathārbudam |

BRP025.027.2 piṅgutīrthaṃ savāsiṣṭhaṃ tīrthaṃ ca pṛthasaṅgamam || 27 ||

BRP025.028.1 tīrthaṃ daurvāsikaṃ nāma tathā piñjarakaṃ śubham |

BRP025.028.2 ṛṣitīrthaṃ brahmatuṅgaṃ vasutīrthaṃ kumārikam || 28 ||

BRP025.029.1 śakratīrthaṃ pañcanadaṃ reṇukātīrtham eva ca |

BRP025.029.2 paitāmahaṃ ca vimalaṃ rudrapādaṃ tathottamam || 29 ||

BRP025.030.1 maṇimattaṃ ca kāmākhyaṃ kṛṣṇatīrthaṃ kuśāvilam |

BRP025.030.2 yajanaṃ yājanaṃ caiva tathaiva brahmavālukam || 30 ||

BRP025.031.1 puṣpanyāsaṃ puṇḍarīkaṃ maṇipūraṃ tathottaram |

BRP025.031.2 dīrghasattraṃ hayapadaṃ tīrthaṃ cānaśanaṃ tathā || 31 ||

BRP025.032.1 gaṅgodbhedaṃ śivodbhedaṃ narmadodbhedam eva ca |

BRP025.032.2 vastrāpadaṃ dāruvalaṃ chāyārohaṇam eva ca || 32 ||

BRP025.033.1 siddheśvaraṃ mitravalaṃ kālikāśramam eva ca |

BRP025.033.2 vaṭāvaṭaṃ bhadravaṭaṃ kauśāmbī ca divākaram || 33 ||

BRP025.034.1 dvīpaṃ sārasvataṃ caiva vijayaṃ kāmadaṃ tathā |

BRP025.034.2 rudrakoṭiṃ sumanasaṃ tīrthaṃ sadrāvanāmitam || 34 ||

BRP025.035.1 syamantapañcakaṃ tīrthaṃ brahmatīrthaṃ sudarśanam |

BRP025.035.2 satataṃ pṛthivīsarvaṃ pāriplavapṛthūdakau || 35 ||

BRP025.036.1 daśāśvamedhikaṃ tīrthaṃ sarpijaṃ viṣayāntikam |

BRP025.036.2 koṭitīrthaṃ pañcanadaṃ vārāhaṃ yakṣiṇīhradam || 36 ||

BRP025.037.1 puṇḍarīkaṃ somatīrthaṃ muñjavaṭaṃ tathottamam |

BRP025.037.2 badarīvanam āsīnaṃ ratnamūlakam eva ca || 37 ||

BRP025.038.1 lokadvāraṃ pañcatīrthaṃ kapilātīrtham eva ca |

BRP025.038.2 sūryatīrthaṃ śaṅkhinī ca gavāṃ bhavanam eva ca || 38 ||

BRP025.039.1 tīrthaṃ ca yakṣarājasya brahmāvartaṃ sutīrthakam |

BRP025.039.2 kāmeśvaraṃ mātritīrthaṃ tīrthaṃ śītavanaṃ tathā || 39 ||

[p. 97 ]

BRP025.040.1 snānalomāpahaṃ caiva māsasaṃsarakaṃ tathā |

BRP025.040.2 daśāśvamedhaṃ kedāraṃ brahmodumbaram eva ca || 40 ||

BRP025.041.1 saptarṣikuṇḍaṃ ca tathā tīrthaṃ devyāḥ sujambukam |

BRP025.041.2 īṭāspadaṃ koṭikūṭaṃ kindānaṃ kiñjapaṃ tathā || 41 ||

BRP025.042.1 kāraṇḍavaṃ cāvedhyaṃ ca triviṣṭapam athāparam |

BRP025.042.2 pāṇiṣātaṃ miśrakaṃ ca madhūvaṭamanojavau || 42 ||

BRP025.043.1 kauśikī devatīrthaṃ ca tīrthaṃ ca ṛṇamocanam |

BRP025.043.2 divyaṃ ca nṛgadhūmākhyaṃ tīrthaṃ viṣṇupadaṃ tathā || 43 ||

BRP025.044.1 amarāṇāṃ hradaṃ puṇyaṃ koṭitīrthaṃ tathāparam |

BRP025.044.2 śrīkuñjaṃ śālitīrthaṃ ca naimiṣeyaṃ ca viśrutam || 44 ||

BRP025.045.1 brahmasthānaṃ somatīrthaṃ kanyātīrthaṃ tathaiva ca |

BRP025.045.2 brahmatīrthaṃ manastīrthaṃ tīrthaṃ vai kārupāvanam || 45 ||

BRP025.046.1 saugandhikavanaṃ caiva maṇitīrthaṃ sarasvatī |

BRP025.046.2 īśānatīrthaṃ pravaraṃ pāvanaṃ pāñcayajñikam || 46 ||

BRP025.047.1 triśūladhāraṃ māhendraṃ devasthānaṃ kṛtālayam |

BRP025.047.2 śākambharī devatīrthaṃ suvarṇākhyaṃ kilaṃ hradam || 47 ||

BRP025.048.1 kṣīraśravaṃ virūpākṣaṃ bhṛgutīrthaṃ kuśodbhavam |

BRP025.048.2 brahmatīrthaṃ brahmayoniṃ nīlaparvatam eva ca || 48 ||

BRP025.049.1 kubjāmbakaṃ bhadravaṭaṃ vasiṣṭhapadam eva ca |

BRP025.049.2 svargadvāraṃ prajādvāraṃ kālikāśramam eva ca || 49 ||

BRP025.050.1 rudrāvartaṃ sugandhāśvaṃ kapilāvanam eva ca |

BRP025.050.2 bhadrakarṇahradaṃ caiva śaṅkukarṇahradaṃ tathā || 50 ||

BRP025.051.1 saptasārasvataṃ caiva tīrtham auśanasaṃ tathā |

BRP025.051.2 kapālamocanaṃ caiva avakīrṇaṃ ca kāmyakam || 51 ||

BRP025.052.1 catuḥsāmudrikaṃ caiva śatakiṃ ca sahasrikam |

BRP025.052.2 reṇukaṃ pañcavaṭakaṃ vimocanam athaujasam || 52 ||

BRP025.053.1 sthāṇutīrthaṃ kuros tīrthaṃ svargadvāraṃ kuśadhvajam |

BRP025.053.2 viśveśvaraṃ mānavakaṃ kūpaṃ nārāyaṇāśrayam || 53 ||

BRP025.054.1 gaṅgāhradaṃ vaṭaṃ caiva badarīpāṭanaṃ tathā |

BRP025.054.2 indramārgam ekarātraṃ kṣīrakāvāsam eva ca || 54 ||

BRP025.055.1 somatīrthaṃ dadhīcaṃ ca śrutatīrthaṃ ca bho dvijāḥ |

BRP025.055.2 koṭitīrthasthalīṃ caiva bhadrakālīhradaṃ tathā || 55 ||

BRP025.056.1 arundhatīvanaṃ caiva brahmāvartaṃ tathottamam |

BRP025.056.2 aśvavedī kubjāvanaṃ yamunāprabhavaṃ tathā || 56 ||

[p. 98 ]

BRP025.057.1 vīraṃ pramokṣaṃ sindhūttham ṛṣa kulyā sakṛttikam |

BRP025.057.2 urvīsaṅkramaṇaṃ caiva māyāvidyodbhavaṃ tathā || 57 ||

BRP025.058.1 mahāśramo vaitasikārūpaṃ sundarikāśramam |

BRP025.058.2 bāhutīrthaṃ cārunadīṃ vimalāśokam eva ca || 58 ||

BRP025.059.1 tīrthaṃ pañcanadaṃ caiva mārkaṇḍeyasya dhīmataḥ |

BRP025.059.2 somatīrthaṃ sitodaṃ ca tīrthaṃ matsyodarīṃ tathā || 59 ||

BRP025.060.1 sūryaprabhaṃ sūryatīrtham aśokavanam eva ca |

BRP025.060.2 aruṇāspadaṃ kāmadaṃ ca śukratīrthaṃ savālukam || 60 ||

BRP025.061.1 piśācamocanaṃ caiva subhadrāhradam eva ca |

BRP025.061.2 kuṇḍaṃ vimaladaṇḍasya tīrthaṃ caṇḍeśvarasya ca || 61 ||

BRP025.062.1 jyeṣṭhasthānahradaṃ caiva puṇyaṃ brahmasaraṃ tathā |

BRP025.062.2 jaigīṣavyaguhā caiva harikeśavanaṃ tathā || 62 ||

BRP025.063.1 ajāmukhasaraṃ caiva ghaṇṭākarṇahradaṃ tathā |

BRP025.063.2 puṇḍarīkahradaṃ caiva vāpī karkoṭakasya ca || 63 ||

BRP025.064.1 suvarṇasyodapānaṃ ca śvetatīrthahradaṃ tathā |

BRP025.064.2 kuṇḍaṃ ghargharikāyāś ca śyāmakūpaṃ ca candrikā || 64 ||

BRP025.065.1 śmaśānastambhakūpaṃ ca vināyakahradaṃ tathā |

BRP025.065.2 kūpaṃ sindhūdbhavaṃ caiva puṇyaṃ brahmasaraṃ tathā || 65 ||

BRP025.066.1 rudrāvāsaṃ tathā tīrthaṃ nāgatīrthaṃ pulomakam |

BRP025.066.2 bhaktahradaṃ kṣīrasaraḥ pretādhāraṃ kumārakam || 66 ||

BRP025.067.1 brahmāvartaṃ kuśāvartaṃ dadhikarṇodapānakam |

BRP025.067.2 śṛṅgatīrthaṃ mahātīrthaṃ tīrthaśreṣṭhā mahānadī || 67 ||

BRP025.068.1 divyaṃ brahmasaraṃ puṇyaṃ gayāśīrṣākṣayaṃ vaṭam |

BRP025.068.2 dakṣiṇaṃ cottaraṃ caiva gomayaṃ rūpaśītikam || 68 ||

BRP025.069.1 kapilāhradaṃ gṛdhravaṭaṃ sāvitrīhradam eva ca |

BRP025.069.2 prabhāsanaṃ sītavanaṃ yonidvāraṃ ca dhenukam || 69 ||

BRP025.070.1 dhanyakaṃ kokilākhyaṃ ca mataṅgahradam eva ca |

BRP025.070.2 pitṛkūpaṃ rudratīrthaṃ śakratīrthaṃ sumālinam || 70 ||

BRP025.071.1 brahmasthānaṃ saptakuṇḍaṃ maṇiratnahradaṃ tathā |

[p. 99 ]

BRP025.071.2 kauśikyaṃ bharataṃ caiva tīrthaṃ jyeṣṭhālikā tathā || 71 ||

BRP025.072.1 viśveśvaraṃ kalpasaraḥ kanyāsaṃvetyam eva ca |

BRP025.072.2 niścīvā prabhavaś caiva vasiṣṭhāśramam eva ca || 72 ||

BRP025.073.1 devakūṭaṃ ca kūpaṃ ca vasiṣṭhāśramam eva ca |

BRP025.073.2 vīrāśramaṃ brahmasaro brahmavīrāvakāpilī || 73 ||

BRP025.074.1 kumāradhārā śrīdhārā gaurīśikharam eva ca |

BRP025.074.2 śunaḥ kuṇḍo 'tha tīrthaṃ ca nanditīrthaṃ tathaiva ca || 74 ||

BRP025.075.1 kumāravāsaṃ śrīvāsam aurvīśītārtham eva ca |

BRP025.075.2 kumbhakarṇahradaṃ caiva kauśikīhradam eva ca || 75 ||

BRP025.076.1 dharmatīrthaṃ kāmatīrthaṃ tīrtham uddālakaṃ tathā |

BRP025.076.2 sandhyātīrthaṃ kāratoyaṃ kapilaṃ lohitārṇavam || 76 ||

BRP025.077.1 śoṇodbhavaṃ vaṃśagulmam ṛṣabhaṃ kalatīrthakam |

BRP025.077.2 puṇyāvatīhradaṃ tīrthaṃ tīrthaṃ badarikāśramam || 77 ||

BRP025.078.1 rāmatīrthaṃ pitṛvanaṃ virajātīrtham eva ca |

BRP025.078.2 mārkaṇḍeyavanaṃ caiva kṛṣṇatīrthaṃ tathā vaṭam || 78 ||

BRP025.079.1 rohiṇīkūpapravaram indradyumnasaraṃ ca yat |

BRP025.079.2 sānugartaṃ samāhendraṃ śrītīrthaṃ śrīnadaṃ tathā || 79 ||

BRP025.080.1 iṣutīrthaṃ vārṣabhaṃ ca kāverīhradam eva ca |

BRP025.080.2 kanyātīrthaṃ ca gokarṇaṃ gāyatrīsthānam eva ca || 80 ||

BRP025.081.1 badarīhradam anyac ca madhyasthānaṃ vikarṇakam |

BRP025.081.2 jātīhradaṃ devakūpaṃ kuśapravaṇam eva ca || 81 ||

BRP025.082.1 sarvadevavrataṃ caiva kanyāśramahradaṃ tathā |

BRP025.082.2 tathānyad vālakhilyānāṃ sapūrvāṇāṃ tathāparam || 82 ||

BRP025.083.1 tathānyac ca maharṣīṇām akhaṇḍitahradaṃ tathā |

BRP025.083.2 tīrtheṣv eteṣu vidhivat samyak śraddhāsamanvitaḥ || 83 ||

[p. 100 ]

BRP025.084.1 snānaṃ karoti yo martyaḥ sopavāso jitendriyaḥ |

BRP025.084.2 devān ṛṣīn manuṣyāṃś ca pitṝn santarpya ca kramāt || 84 ||

BRP025.085.1 abhyarcya devatās tatra sthitvā ca rajanītrayam |

BRP025.085.2 pṛthak pṛthak phalaṃ teṣu pratitīrtheṣu bho dvijāḥ || 85 ||

BRP025.086.1 prāpnoti hayamedhasya naro nāsty atra saṃśayaḥ |

BRP025.086.2 yas tv idaṃ śṛṇuyān nityaṃ tīrthamāhātmyam uttamam |

BRP025.086.3 paṭhec ca śrāvayed vāpi sarvapāpaiḥ pramucyate || 86 ||

Chapter 26: The dialogical setting for Brahman's narration

26 SS 66

munaya ūcuḥ:

BRP026.001.1 pṛthivyām uttamāṃ bhūmiṃ dharmakāmārthamokṣadām |

BRP026.001.2 tīrthānām uttamaṃ tīrthaṃ brūhi no vadatāṃ vara || 1 ||

lomaharṣaṇa uvāca:

BRP026.002.1 imaṃ praśnaṃ mama guruṃ papracchur munayaḥ purā |

BRP026.002.2 tam ahaṃ sampravakṣyāmi yat pṛcchadhvaṃ dvijottamāḥ || 2 ||

BRP026.003.1 svāśrame sumahāpuṇye nānāpuṣpopaśobhite |

BRP026.003.2 nānādrumalatākīrṇe nānāmṛgagaṇair yute || 3 ||

BRP026.004.1 punnāgaiḥ karṇikāraiś ca saralair devadārubhiḥ |

BRP026.004.2 śālais tālais tamālaiś ca panasair dhavakhādiraiḥ || 4 ||

BRP026.005.1 pāṭalāśokabakulaiḥ karavīraiḥ sacampakaiḥ |

BRP026.005.2 anyaiś ca vividhair vṛkṣair nānāpuṣpopaśobhitaiḥ || 5 ||

BRP026.006.1 kurukṣetre samāsīnaṃ vyāsaṃ matimatāṃ varam |

BRP026.006.2 mahābhāratakartāraṃ sarvaśāstraviśāradam || 6 ||

BRP026.007.1 adhyātmaniṣṭhaṃ sarvajñaṃ sarvabhūtahite ratam |

BRP026.007.2 purāṇāgamavaktāraṃ vedavedāṅgapāragam || 7 ||

BRP026.008.1 parāśarasutaṃ śāntaṃ padmapattrāyatekṣaṇam |

BRP026.008.2 draṣṭum abhyāyayuḥ prītyā munayaḥ saṃśitavratāḥ || 8 ||

BRP026.009.1 kaśyapo jamadagniś ca bharadvājo 'tha gautamaḥ |

BRP026.009.2 vasiṣṭho jaiminir dhaumyo mārkaṇḍeyo 'tha vālmikiḥ || 9 ||

BRP026.010.1 viśvāmitraḥ śatānando vātsyo gārgyo 'tha āsuriḥ |

BRP026.010.2 sumantur bhārgavo nāma kaṇvo medhātithir guruḥ || 10 ||

BRP026.011.1 māṇḍavyaś cyavano dhūmro hy asito devalas tathā |

BRP026.011.2 maudgalyas tṛṇayajñaś ca pippalādo 'kṛtavraṇaḥ || 11 ||

BRP026.012.1 saṃvartaḥ kauśiko raibhyo maitreyo haritas tathā |

BRP026.012.2 śāṇḍilyaś ca vibhāṇḍaś ca durvāsā lomaśas tathā || 12 ||

BRP026.013.1 nāradaḥ parvataś caiva vaiśampāyanagālavau |

BRP026.013.2 bhāskariḥ pūraṇaḥ sūtaḥ pulastyaḥ kapilas tathā || 13 ||

[p. 101 ]

BRP026.014.1 ulūkaḥ pulaho vāyur devasthānaś caturbhujaḥ |

BRP026.014.2 sanatkumāraḥ pailaś ca kṛṣṇaḥ kṛṣṇānubhautikaḥ || 14 ||

BRP026.015.1 etair munivaraiś cānyair vṛtaḥ satyavatīsutaḥ |

BRP026.015.2 rarāja sa muniḥ śrīmān nakṣatrair iva candramāḥ || 15 ||

BRP026.016.1 tān āgatān munīn sarvān pūjayām āsa vedavit |

BRP026.016.2 te 'pi taṃ pratipūjyaiva kathāṃ cakruḥ parasparam || 16 ||

BRP026.017.1 kathānte te muniśreṣṭhāḥ kṛṣṇaṃ satyavatīsutam |

BRP026.017.2 papracchuḥ saṃśayaṃ sarve tapovananivāsinaḥ || 17 ||

munaya ūcuḥ:

BRP026.018.1 mune vedāṃś ca śāstrāṇi purāṇāgamabhāratam |

BRP026.018.2 bhūtaṃ bhavyaṃ bhaviṣyaṃ ca sarvaṃ jānāsi vāṅmayam || 18 ||

BRP026.019.1 kaṣṭe 'smin duḥkhabahule niḥsāre bhavasāgare |

BRP026.019.2 rāgagrāhākule raudre viṣayodakasamplave || 19 ||

BRP026.020.1 indriyāvartakalile dṛṣṭormiśatasaṅkule |

BRP026.020.2 mohapaṅkāvile durge lobhagambhīradustare || 20 ||

BRP026.021.1 nimajjaj jagad ālokya nirālambam acetanam |

BRP026.021.2 pṛcchāmas tvāṃ mahābhāgaṃ brūhi no munisattama || 21 ||

BRP026.022.1 śreyaḥ kim atra saṃsāre bhairave lomaharṣaṇe |

BRP026.022.2 upadeśapradānena lokān uddhartum arhasi || 22 ||

BRP026.023.1 durlabhaṃ paramaṃ kṣetraṃ vaktum arhasi mokṣadam |

BRP026.023.2 pṛthivyāṃ karmabhūmiṃ ca śrotum icchāmahe vayam || 23 ||

BRP026.024.1 kṛtvā kila naraḥ samyak karma bhūmau yathoditam |

BRP026.024.2 prāpnoti paramāṃ siddhiṃ narakaṃ ca vikarmataḥ || 24 ||

BRP026.025.1 mokṣakṣetre tathā mokṣaṃ prāpnoti puruṣaḥ sudhīḥ |

BRP026.025.2 tasmād brūhi mahāprājña yat pṛṣṭo 'si dvijottama || 25 ||

BRP026.026.1 śrutvā tu vacanaṃ teṣāṃ munīnāṃ bhāvitātmanām |

BRP026.026.2 vyāsaḥ provāca bhagavān bhūtabhavyabhaviṣyavit || 26 ||

vyāsa uvāca:

BRP026.027.1 śṛṇudhvaṃ munayaḥ sarve vakṣyāmi yadi pṛcchatha |

BRP026.027.2 yaḥ saṃvādo 'bhavat pūrvam ṛṣīṇāṃ brahmaṇā saha || 27 ||

BRP026.028.1 merupṛṣṭhe tu vistīrṇe nānāratnavibhūṣite |

BRP026.028.2 nānādrumalatākīrṇe nānāpuṣpopaśobhite || 28 ||

BRP026.029.1 nānāpakṣirute ramye nānāprasavanākule |

BRP026.029.2 nānāsattvasamākīrṇe nānāścaryasamanvite || 29 ||

BRP026.030.1 nānāvarṇaśilākīrṇe nānādhātuvibhūṣite |

BRP026.030.2 nānāmunijanākīrṇe nānāśramasamanvite || 30 ||

BRP026.031.1 tatrāsīnaṃ jagannāthaṃ jagadyoniṃ caturmukham |

BRP026.031.2 jagatpatiṃ jagadvandyaṃ jagadādhāram īśvaram || 31 ||

[p. 102 ]

BRP026.032.1 devadānavagandharvair yakṣavidyādharoragaiḥ |

BRP026.032.2 munisiddhāpsarobhiś ca vṛtam anyair divālayaiḥ || 32 ||

BRP026.033.1 kecit stuvanti taṃ devaṃ kecid gāyanti cāgrataḥ |

BRP026.033.2 kecid vādyāni vādyante kecin nṛtyanti cāpare || 33 ||

BRP026.034.1 evaṃ pramudite kāle sarvabhūtasamāgame |

BRP026.034.2 nānākusumagandhāḍhye dakṣiṇānilasevite || 34 ||

BRP026.035.1 bhṛgvādyās taṃ tadā devaṃ praṇipatya pitāmaham |

BRP026.035.2 imam artham ṛṣivarāḥ papracchuḥ pitaraṃ dvijāḥ || 35 ||

ṛṣaya ūcuḥ:

BRP026.036.1 bhagavañ śrotum icchāmaḥ karmabhūmiṃ mahītale |

BRP026.036.2 vaktum arhasi deveśa mokṣakṣetraṃ ca durlabham || 36 ||

vyāsa uvāca:

BRP026.037.1 teṣāṃ vacanam ākarṇya prāha brahmā sureśvaraḥ |

BRP026.037.2 papracchus te yathā praśnaṃ tat sarvaṃ munisattamāḥ || 37 ||

Chapter 27: Description of Bhāratavarṣa

27 SS 66-69

brahmovāca:

BRP027.001.1 śṛṇudhvaṃ munayaḥ sarve yad vo vakṣyāmi sāmpratam |

BRP027.001.2 purāṇaṃ vedasambaddhaṃ bhuktimuktipradaṃ śubham || 1 ||

BRP027.002.1 pṛthivyāṃ bhārataṃ varṣaṃ karmabhūmir udāhṛtā |

BRP027.002.2 karmaṇaḥ phalabhūmiś ca svargaṃ ca narakaṃ tathā || 2 ||

BRP027.003.1 tasmin varṣe naraḥ pāpaṃ kṛtvā dharmaṃ ca bho dvijāḥ |

BRP027.003.2 avaśyaṃ phalam āpnoti aśubhasya śubhasya ca || 3 ||

BRP027.004.1 brāhmaṇādyāḥ svakaṃ karma kṛtvā samyak susaṃyatāḥ |

BRP027.004.2 prāpnuvanti parāṃ siddhiṃ tasmin varṣe na saṃśayaḥ || 4 ||

BRP027.005.1 dharmaṃ cārthaṃ ca kāmaṃ ca mokṣaṃ ca dvijasattamāḥ |

BRP027.005.2 prāpnoti puruṣaḥ sarvaṃ tasmin varṣe susaṃyataḥ || 5 ||

BRP027.006.1 indrādyāś ca surāḥ sarve tasmin varṣe dvijottamāḥ |

BRP027.006.2 kṛtvā suśobhanaṃ karma devatvaṃ pratipedire || 6 ||

BRP027.007.1 anye 'pi lebhire mokṣaṃ puruṣāḥ saṃyatendriyāḥ |

BRP027.007.2 tasmin varṣe budhāḥ śāntā vītarāgā vimatsarāḥ || 7 ||

BRP027.008.1 ye cāpi svarge tiṣṭhanti vimānena gatajvarāḥ |

BRP027.008.2 te 'pi kṛtvā śubhaṃ karma tasmin varṣe divaṃ gatāḥ || 8 ||

BRP027.009.1 nivāsaṃ bhārate varṣa ākāṅkṣanti sadā surāḥ |

BRP027.009.2 svargāpavargaphalade tat paśyāmaḥ kadā vayam || 9 ||

[p. 103 ]

munaya ūcuḥ:

BRP027.010.1 yad etad bhavatā proktaṃ karma nānyatra puṇyadam |

BRP027.010.2 pāpāya vā suraśreṣṭha varjayitvā ca bhāratam || 10 ||

BRP027.011.1 tataḥ svargaś ca mokṣaś ca madhyamaṃ tac ca gamyate |

BRP027.011.2 na khalv anyatra martyānāṃ bhūmau karma vidhīyate || 11 ||

BRP027.012.1 tasmād vistarato brahmann asmākaṃ bhārataṃ vada |

BRP027.012.2 yadi te 'sti dayāsmāsu yathāvasthitir eva ca || 12 ||

BRP027.013.1 tasmād varṣam idaṃ nātha ye vāsmin varṣaparvatāḥ |

BRP027.013.2 bhedāś ca tasya varṣasya brūhi sarvān aśeṣataḥ || 13 ||

brahmovāca:

BRP027.014.1 śṛṇudhvaṃ bhārataṃ varṣaṃ navabhedena bho dvijāḥ |

BRP027.014.2 samudrāntaritā jñeyās te samāś ca parasparam || 14 ||

BRP027.015.1 indradvīpaḥ kaśeruś ca tāmravarṇo gabhastimān |

BRP027.015.2 nāgadvīpas tathā saumyo gāndharvo vāruṇas tathā || 15 ||

BRP027.016.1 ayaṃ tu navamas teṣāṃ dvīpaḥ sāgarasaṃvṛtaḥ |

BRP027.016.2 yojanānāṃ sahasraṃ vai dvīpo 'yaṃ dakṣiṇottaraḥ || 16 ||

BRP027.017.1 pūrve kirātā yasyāsan paścime yavanās tathā |

BRP027.017.2 brāhmaṇāḥ kṣatriyā vaiśyāḥ śūdrāś cānte sthitā dvijāḥ || 17 ||

BRP027.018.1 ijyāyuddhavaṇijyādyaiḥ karmabhiḥ kṛtapāvanāḥ |

BRP027.018.2 teṣāṃ saṃvyavahāraś ca ebhiḥ karmabhir iṣyate || 18 ||

BRP027.019.1 svargāpavargahetuś ca puṇyaṃ pāpaṃ ca vai tathā |

BRP027.019.2 mahendro malayaḥ sahyaḥ śuktimān ṛkṣaparvataḥ || 19 ||

BRP027.020.1 vindhyaś ca pāriyātraś ca saptaivātra kulācalāḥ |

BRP027.020.2 teṣāṃ sahasraśaś cānye bhūdharā ye samīpagāḥ || 20 ||

BRP027.021.1 vistārocchrayiṇo ramyā vipulāś citrasānavaḥ |

BRP027.021.2 kolāhalaḥ sa vaibhrājo mandaro dardalācalaḥ || 21 ||

BRP027.022.1 vātandhayo vaidyutaś ca mainākaḥ surasas tathā |

BRP027.022.2 tuṅgaprastho nāgagirir godhanaḥ pāṇḍarācalaḥ || 22 ||

BRP027.023.1 puṣpagirir vaijayanto raivato 'rbuda eva ca |

BRP027.023.2 ṛṣyamūkaḥ sa gomanthaḥ kṛtaśailaḥ kṛtācalaḥ || 23 ||

BRP027.024.1 śrīpārvataś cakoraś ca śataśo 'nye ca parvatāḥ |

BRP027.024.2 tair vimiśrā janapadā mlecchādyāś caiva bhāgaśaḥ || 24 ||

BRP027.025.1 taiḥ pīyante saricchreṣṭhās tā budhyadhvaṃ dvijottamāḥ |

BRP027.025.2 gaṅgā sarasvatī sindhuś candrabhāgā tathāparā || 25 ||

BRP027.026.1 yamunā śatadrur vipāśā vitastairāvatī kuhūḥ |

BRP027.026.2 gomatī dhūtapāpā ca bāhudā ca dṛṣadvatī || 26 ||

[p. 104 ]

BRP027.027.1 vipāśā devikā cakṣur niṣṭhīvā gaṇḍakī tathā |

BRP027.027.2 kauśikī cāpagā caiva himavatpādaniḥsṛtāḥ || 27 ||

BRP027.028.1 devasmṛtir devavatī vātaghnī sindhur eva ca |

BRP027.028.2 veṇyā tu candanā caiva sadānīrā mahī tathā || 28 ||

BRP027.029.1 carmaṇvatī vṛṣī caiva vidiśā vedavaty api |

BRP027.029.2 siprā hy avantī ca tathā pāriyātrānugāḥ smṛtāḥ || 29 ||

BRP027.030.1 śoṇā mahānadī caiva narmadā surathā kriyā |

BRP027.030.2 mandākinī daśārṇā ca citrakūṭā tathāparā || 30 ||

BRP027.031.1 citrotpalā vetravatī karamodā piśācikā |

BRP027.031.2 tathānyātilaghuśroṇī vipāpmā śaivalā nadī || 31 ||

BRP027.032.1 sadherujā śaktimatī śakunī tridivā kramuḥ |

BRP027.032.2 ṛkṣapādaprasūtā vai tathānyā vegavāhinī || 32 ||

BRP027.033.1 siprā payoṣṇī nirvindhyā tāpī caiva saridvarā |

BRP027.033.2 veṇā vaitaraṇī caiva sinīvālī kumudvatī || 33 ||

BRP027.034.1 toyā caiva mahāgaurī durgā cāntaḥśilā tathā |

BRP027.034.2 vindhyapādaprasūtās tā nadyaḥ puṇyajalāḥ śubhāḥ || 34 ||

BRP027.035.1 godāvarī bhīmarathī kṛṣṇaveṇā tathāpagā |

BRP027.035.2 tuṅgabhadrā suprayogā tathānyā pāpanāśinī || 35 ||

BRP027.036.1 sahyapādaviniṣkrāntā ity etāḥ saritāṃ varāḥ |

BRP027.036.2 kṛtamālā tāmraparṇī puṣyajā pratyalāvatī || 36 ||

BRP027.037.1 malayādrisamudbhūtāḥ puṇyāḥ śītajalās tv imāḥ |

BRP027.037.2 pitṛsomarṣikulyā ca vañjulā tridivā ca yā || 37 ||

BRP027.038.1 lāṅgulinī vaṃśakarā mahendraprabhavāḥ smṛtāḥ |

BRP027.038.2 suvikālā kumārī ca manūgā mandagāminī || 38 ||

BRP027.039.1 kṣayāpalāsinī caiva śuktimatprabhavāḥ smṛtāḥ |

BRP027.039.2 sarvāḥ puṇyāḥ sarasvatyaḥ sarvā gaṅgāḥ samudragāḥ || 39 ||

BRP027.040.1 viśvasya mātaraḥ sarvāḥ sarvāḥ pāpaharāḥ smṛtāḥ |

BRP027.040.2 anyāḥ sahasraśaḥ proktāḥ kṣudranadyo dvijottamāḥ || 40 ||

BRP027.041.1 prāvṛṭkālavahāḥ santi sadākālavahāś ca yāḥ |

BRP027.041.2 matsyā mukuṭakulyāś ca kuntalāḥ kāśikośalāḥ || 41 ||

BRP027.042.1 andhrakāś ca kaliṅgāś ca śamakāś ca vṛkaiḥ saha |

BRP027.042.2 madhyadeśā janapadāḥ prāyaśo 'mī prakīrtitāḥ || 42 ||

BRP027.043.1 sahyasya cottare yas tu yatra godāvarī nadī |

BRP027.043.2 pṛthivyām api kṛtsnāyāṃ sa pradeśo manoramaḥ || 43 ||

[p. 105 ]

BRP027.044.1 govardhanapuraṃ ramyaṃ bhārgavasya mahātmanaḥ |

BRP027.044.2 vāhīkarāṭadhānāś ca sutīrāḥ kālatoyadāḥ || 44 ||

BRP027.045.1 aparāntāś ca śūdrāś ca vāhlikāś ca sakeralāḥ |

BRP027.045.2 gāndhārā yavanāś caiva sindhusauvīramadrakāḥ || 45 ||

BRP027.046.1 śatadruhāḥ kaliṅgāś ca pāradā hārabhūṣikāḥ |

BRP027.046.2 māṭharāś caiva kanakāḥ kaikeyā dambhamālikāḥ || 46 ||

BRP027.047.1 kṣatriyopamadeśāś ca vaiśyaśūdrakulāni ca |

BRP027.047.2 kāmbojāś caiva viprendrā barbarāś ca salaukikāḥ || 47 ||

BRP027.048.1 vīrāś caiva tuṣārāś ca pahlavādhāyatā narāḥ |

BRP027.048.2 ātreyāś ca bharadvājāḥ puṣkalāś ca daśerakāḥ || 48 ||

BRP027.049.1 lampakāḥ śunaśokāś ca kulikā jāṅgalaiḥ saha |

BRP027.049.2 auṣadhyaś calacandrā ca kirātānāṃ ca jātayaḥ || 49 ||

BRP027.050.1 tomarā haṃsamārgāś ca kāśmīrāḥ karuṇās tathā |

BRP027.050.2 śūlikāḥ kuhakāś caiva māgadhāś ca tathaiva ca || 50 ||

BRP027.051.1 ete deśā udīcyās tu prācyān deśān nibodhata |

BRP027.051.2 andhā vāmaṅkurākāś ca vallakāś ca makhāntakāḥ || 51 ||

BRP027.052.1 tathāpare 'ṅgā vaṅgāś ca maladā mālavartikāḥ |

BRP027.052.2 bhadratuṅgāḥ pratijayā bhāryāṅgāś cāpamardakāḥ || 52 ||

BRP027.053.1 prāgjyotiṣāś ca madrāś ca videhās tāmraliptakāḥ |

BRP027.053.2 mallā magadhakā nandāḥ prācyā janapadās tathā || 53 ||

BRP027.054.1 athāpare janapadā dakṣiṇāpathavāsinaḥ |

BRP027.054.2 pūrṇāś ca kevalāś caiva golāṅgūlās tathaiva ca || 54 ||

BRP027.055.1 ṛṣikā muṣikāś caiva kumārā rāmaṭhāḥ śakāḥ |

BRP027.055.2 mahārāṣṭrā māhiṣakāḥ kaliṅgāś caiva sarvaśaḥ || 55 ||

BRP027.056.1 ābhīrāḥ saha vaiśikyā aṭavyāḥ saravāś ca ye |

BRP027.056.2 pulindāś caiva mauleyā vaidarbhā daṇḍakaiḥ saha || 56 ||

BRP027.057.1 paulikā maulikāś caiva aśmakā bhojavardhanāḥ |

BRP027.057.2 kaulikāḥ kuntalāś caiva dambhakā nīlakālakāḥ || 57 ||

BRP027.058.1 dākṣiṇātyās tv amī deśā aparāntān nibodhata |

BRP027.058.2 śūrpārakāḥ kālidhanā lolās tālakaṭaiḥ saha || 58 ||

BRP027.059.1 ity ete hy aparāntāś ca śṛṇudhvaṃ vindhyavāsinaḥ |

BRP027.059.2 malajāḥ karkaśāś caiva melakāś colakaiḥ saha || 59 ||

[p. 106 ]

BRP027.060.1 uttamārṇā daśārṇāś ca bhojāḥ kiṣkindhakaiḥ saha |

BRP027.060.2 toṣalāḥ kośalāś caiva traipurā vaidiśās tathā || 60 ||

BRP027.061.1 tumburās tu carāś caiva yavanāḥ pavanaiḥ saha |

BRP027.061.2 abhayā ruṇḍikerāś ca carcarā hotradhartayaḥ || 61 ||

BRP027.062.1 ete janapadāḥ sarve tatra vindhyanivāsinaḥ |

BRP027.062.2 ato deśān pravakṣyāmi parvatāśrayiṇaś ca ye || 62 ||

BRP027.063.1 nīhārās tuṣamārgāś ca kuravas tuṅgaṇāḥ khasāḥ |

BRP027.063.2 karṇaprāvaraṇāś caiva ūrṇā darghāḥ sakuntakāḥ || 63 ||

BRP027.064.1 citramārgā mālavāś ca kirātās tomaraiḥ saha |

BRP027.064.2 kṛtatretādikaś cātra caturyugakṛto vidhiḥ || 64 ||

BRP027.065.1 evaṃ tu bhārataṃ varṣaṃ navasaṃsthānasaṃsthitam |

BRP027.065.2 dakṣiṇe parato yasya pūrve caiva mahodadhiḥ || 65 ||

BRP027.066.1 himavān uttareṇāsya kārmukasya yathā guṇaḥ |

BRP027.066.2 tad etad bhārataṃ varṣaṃ sarvabījaṃ dvijottamāḥ || 66 ||

BRP027.067.1 brahmatvam amareśatvaṃ devatvaṃ marutāṃ tathā |

BRP027.067.2 mṛgayakṣāpsaroyoniṃ tadvat sarpasarīsṛpāḥ || 67 ||

BRP027.068.1 sthāvarāṇāṃ ca sarveṣāṃ mito viprāḥ śubhāśubhaiḥ |

BRP027.068.2 prayānti karmabhūr viprā nānyā lokeṣu vidyate || 68 ||

BRP027.069.1 devānām api bho viprāḥ sadaivaiṣa manorathaḥ |

BRP027.069.2 api mānuṣyam āpsyāmo devatvāt pracyutāḥ kṣitau || 69 ||

BRP027.070.1 manuṣyaḥ kurute yat tu tan na śakyaṃ surāsuraiḥ |

BRP027.070.2 tatkarmanigaḍagrastais tatkarmakṣapaṇonmukhaiḥ || 70 ||

BRP027.071.1 na bhāratasamaṃ varṣaṃ pṛthivyām asti bho dvijāḥ |

BRP027.071.2 yatra viprādayo varṇāḥ prāpnuvanty abhivāñchitam || 71 ||

BRP027.072.1 dhanyās te bhārate varṣe jāyante ye narottamāḥ |

BRP027.072.2 dharmārthakāmamokṣāṇāṃ prāpnuvanti mahāphalam || 72 ||

BRP027.073.1 prāpyate yatra tapasaḥ phalaṃ paramadurlabham |

BRP027.073.2 sarvadānaphalaṃ caiva sarvayajñaphalaṃ tathā || 73 ||

BRP027.074.1 tīrthayātrāphalaṃ caiva gurusevāphalaṃ tathā |

BRP027.074.2 devatārādhanaphalaṃ svādhyāyasya phalaṃ dvijāḥ || 74 ||

BRP027.075.1 yatra devāḥ sadā hṛṣṭā janma vāñchanti śobhanam |

BRP027.075.2 nānāvrataphalaṃ caiva nānāśāstraphalaṃ tathā || 75 ||

BRP027.076.1 ahiṃsādiphalaṃ samyak phalaṃ sarvābhivāñchitam |

BRP027.076.2 brahmacaryaphalaṃ caiva gārhasthyena ca yat phalam || 76 ||

BRP027.077.1 yat phalaṃ vanavāsena sannyāsena ca yat phalam |

BRP027.077.2 iṣṭāpūrtaphalaṃ caiva tathānyac chubhakarmaṇām || 77 ||

BRP027.078.1 prāpyate bhārate varṣe na cānyatra dvijottamāḥ |

BRP027.078.2 kaḥ śaknoti guṇān vaktuṃ bhāratasyākhilān dvijāḥ || 78 ||

[p. 107 ]

BRP027.079.1 evaṃ samyaṅ mayā proktaṃ bhārataṃ varṣam uttamam |

BRP027.079.2 sarvapāpaharaṃ puṇyaṃ dhanyaṃ buddhivivardhanam || 79 ||

BRP027.080.1 ya idaṃ śṛṇuyān nityaṃ paṭhed vā niyatendriyaḥ |

BRP027.080.2 sarvapāpair vinirmukto viṣṇulokaṃ sa gacchati || 80 ||

Chapter 28: Description of Oṇḍradeśa; on worship of the sun and of Rāmeśvara

28 SS 69-71

brahmovāca:

BRP028.001.1 tatrāste bhārate varṣe dakṣiṇodadhisaṃsthitaḥ |

BRP028.001.2 oṇḍradeśa iti khyātaḥ svargamokṣapradāyakaḥ || 1 ||

BRP028.002.1 samudrād uttaraṃ tāvad yāvad virajamaṇḍalam |

BRP028.002.2 deśo 'sau puṇyaśīlānāṃ guṇaiḥ sarvair alaṅkṛtaḥ || 2 ||

BRP028.003.1 tatra deśaprasūtā ye brāhmaṇāḥ saṃyatendriyāḥ |

BRP028.003.2 tapaḥsvādhyāyaniratā vandyāḥ pūjyāś ca te sadā || 3 ||

BRP028.004.1 śrāddhe dāne vivāhe ca yajñe vācāryakarmaṇi |

BRP028.004.2 praśastāḥ sarvakāryeṣu tatradeśodbhavā dvijāḥ || 4 ||

BRP028.005.1 ṣaṭkarmaniratās tatra brāhmaṇā vedapāragāḥ |

BRP028.005.2 itihāsavidaś caiva purāṇārthaviśāradāḥ || 5 ||

BRP028.006.1 sarvaśāstrārthakuśalā yajvāno vītamatsarāḥ |

BRP028.006.2 agnihotraratāḥ kecit kecit smārtāgnitatparāḥ || 6 ||

BRP028.007.1 putradāradhanair yuktā dātāraḥ satyavādinaḥ |

BRP028.007.2 nivasanty utkale puṇye yajñotsavavibhūṣite || 7 ||

BRP028.008.1 itare 'pi trayo varṇāḥ kṣatriyādyāḥ susaṃyatāḥ |

BRP028.008.2 svakarmaniratāḥ śāntās tatra tiṣṭhanti dhārmikāḥ || 8 ||

BRP028.009.1 koṇāditya iti khyātas tasmin deśe vyavasthitaḥ |

BRP028.009.2 yaṃ dṛṣṭvā bhāskaraṃ martyaḥ sarvapāpaiḥ pramucyate || 9 ||

munaya ūcuḥ:

BRP028.010.1 śrotum icchāma tad brūhi kṣetraṃ sūryasya sāmpratam |

BRP028.010.2 tasmin deśe suraśreṣṭha yatrāste sa divākaraḥ || 10 ||

brahmovāca:

BRP028.011.1 lavaṇasyodadhes tīre pavitre sumanohare |

BRP028.011.2 sarvatra vālukākīrṇe deśe sarvaguṇānvite || 11 ||

BRP028.012.1 campakāśokabakulaiḥ karavīraiḥ sapāṭalaiḥ |

BRP028.012.2 punnāgaiḥ karṇikāraiś ca bakulair nāgakesaraiḥ || 12 ||

BRP028.013.1 tagarair dhavabāṇaiś ca atimuktaiḥ sakubjakaiḥ |

BRP028.013.2 mālatīkundapuṣpaiś ca tathānyair mallikādibhiḥ || 13 ||

BRP028.014.1 ketakīvanakhaṇḍaiś ca sarvartukusumojjvalaiḥ |

BRP028.014.2 kadambair lakucaiḥ śālaiḥ panasair devadārubhiḥ || 14 ||

[p. 108 ]

BRP028.015.1 saralair mucukundaiś ca candanaiś ca sitetaraiḥ |

BRP028.015.2 aśvatthaiḥ saptaparṇaiś ca āmrair āmrātakais tathā || 15 ||

BRP028.016.1 tālaiḥ pūgaphalaiś caiva nārikeraiḥ kapitthakaiḥ |

BRP028.016.2 anyaiś ca vividhair vṛkṣaiḥ sarvataḥ samalaṅkṛtam || 16 ||

BRP028.017.1 kṣetraṃ tatra raveḥ puṇyam āste jagati viśrutam |

BRP028.017.2 samantād yojanaṃ sāgraṃ bhuktimuktiphalapradam || 17 ||

BRP028.018.1 āste tatra svayaṃ devaḥ sahasrāṃśur divākaraḥ |

BRP028.018.2 koṇāditya iti khyāto bhuktimuktiphalapradaḥ || 18 ||

BRP028.019.1 māghe māsi site pakṣe saptamyāṃ saṃyatendriyaḥ |

BRP028.019.2 kṛtopavāso yatretya snātvā tu makarālaye || 19 ||

BRP028.020.1 kṛtaśauco viśuddhātmā smaran devaṃ divākaram |

BRP028.020.2 sāgare vidhivat snātvā śarvaryante samāhitaḥ || 20 ||

BRP028.021.1 devān ṛṣīn manuṣyāṃś ca pitṝn santarpya ca dvijāḥ |

BRP028.021.2 uttīrya vāsasī dhaute paridhāya sunirmale || 21 ||

BRP028.022.1 ācamya prayato bhūtvā tīre tasya mahodadheḥ |

BRP028.022.2 upaviśyodaye kāle prāṅmukhaḥ savitus tadā || 22 ||

BRP028.023.1 vilikhya padmaṃ medhāvī raktacandanavāriṇā |

BRP028.023.2 aṣṭapattraṃ kesarāḍhyaṃ vartulaṃ cordhvakarṇikam || 23 ||

BRP028.024.1 tilataṇḍulatoyaṃ ca raktacandanasaṃyutam |

BRP028.024.2 raktapuṣpaṃ sadarbhaṃ ca prakṣipet tāmrabhājane || 24 ||

BRP028.025.1 tāmrābhāve 'rkapattrasya puṭe kṛtvā tilādikam |

BRP028.025.2 pidhāya tan muniśreṣṭhāḥ pātraṃ pātreṇa vinyaset || 25 ||

BRP028.026.1 karanyāsāṅgavinyāsaṃ kṛtvāṅgair hṛdayādibhiḥ |

BRP028.026.2 ātmānaṃ bhāskaraṃ dhyātvā samyak śraddhāsamanvitaḥ || 26 ||

BRP028.027.1 madhye cāgnidale dhīmān nairṛte śvasane dale |

BRP028.027.2 kāmārigocare caiva punar madhye ca pūjayet || 27 ||

BRP028.028.1 prabhūtaṃ vimalaṃ sāram ārādhyaṃ paramaṃ sukham |

BRP028.028.2 sampūjya padmam āvāhya gaganāt tatra bhāskaram || 28 ||

BRP028.029.1 karṇikopari saṃsthāpya tato mudrāṃ pradarśayet |

BRP028.029.2 kṛtvā snānādikaṃ sarvaṃ dhyātvā taṃ susamāhitaḥ || 29 ||

BRP028.030.1 sitapadmopari raviṃ tejobimbe vyavasthitam |

BRP028.030.2 piṅgākṣaṃ dvibhujaṃ raktaṃ padmapattrāruṇāmbaram || 30 ||

BRP028.031.1 sarvalakṣaṇasaṃyuktaṃ sarvābharaṇabhūṣitam |

BRP028.031.2 surūpaṃ varadaṃ śāntaṃ prabhāmaṇḍalamaṇḍitam || 31 ||

BRP028.032.1 udyantaṃ bhāskaraṃ dṛṣṭvā sāndrasindūrasannibham |

BRP028.032.2 tatas tat pātram ādāya jānubhyāṃ dharaṇīṃ gataḥ || 32 ||

[p. 109 ]

BRP028.033.1 kṛtvā śirasi tat pātram ekacittas tu vāgyataḥ |

BRP028.033.2 tryakṣareṇa tu mantreṇa sūryāyārghyaṃ nivedayet || 33 ||

BRP028.034.1 adīkṣitas tu tasyaiva nāmnaivārghaṃ prayacchati |

BRP028.034.2 śraddhayā bhāvayuktena bhaktigrāhyo ravir yataḥ || 34 ||

BRP028.035.1 agninirṛtivāyvīśamadhyapūrvādidikṣu ca |

BRP028.035.2 hṛc chiraś ca śikhāvarmanetrāṇy astraṃ ca pūjayet || 35 ||

BRP028.036.1 dattvārghyaṃ gandhadhūpaṃ ca dīpaṃ naivedyam eva ca |

BRP028.036.2 japtvā stutvā namas kṛtvā mudrāṃ baddhvā visarjayet || 36 ||

BRP028.037.1 ye vārghyaṃ samprayacchanti sūryāya niyatendriyāḥ |

BRP028.037.2 brāhmaṇāḥ kṣatriyā vaiśyāḥ striyaḥ śūdrāś ca saṃyatāḥ || 37 ||

BRP028.038.1 bhaktibhāvena satataṃ viśuddhenāntarātmanā |

BRP028.038.2 te bhuktvābhimatān kāmān prāpnuvanti parāṃ gatim || 38 ||

BRP028.039.1 trailokyadīpakaṃ devaṃ bhāskaraṃ gaganecaram |

BRP028.039.2 ye saṃśrayanti manujās te syuḥ sukhasya bhājanam || 39 ||

BRP028.040.1 yāvan na dīyate cārghyaṃ bhāskarāya yathoditam |

BRP028.040.2 tāvan na pūjayed viṣṇuṃ śaṅkaraṃ vā sureśvaram || 40 ||

BRP028.041.1 tasmāt prayatnam āsthāya dadyād arghyaṃ dine dine |

BRP028.041.2 ādityāya śucir bhūtvā puṣpair gandhair manoramaiḥ || 41 ||

BRP028.042.1 evaṃ dadāti yaś cārghyaṃ saptamyāṃ susamāhitaḥ |

BRP028.042.2 ādityāya śuciḥ snātaḥ sa labhed īpsitaṃ phalam || 42 ||

BRP028.043.1 rogād vimucyate rogī vittārthī labhate dhanam |

BRP028.043.2 vidyāṃ prāpnoti vidyārthī sutārthī putravān bhavet || 43 ||

BRP028.044.1 yaṃ yaṃ kāmam abhidhyāyan sūryāyārghyaṃ prayacchati |

BRP028.044.2 tasya tasya phalaṃ samyak prāpnoti puruṣaḥ sudhīḥ || 44 ||

BRP028.045.1 snātvā vai sāgare dattvā sūryāyārghyaṃ praṇamya ca |

BRP028.045.2 naro vā yadi vā nārī sarvakāmaphalaṃ labhet || 45 ||

BRP028.046.1 tataḥ sūryālayaṃ gacchet puṣpam ādāya vāgyataḥ |

BRP028.046.2 praviśya pūjayed bhānuṃ kṛtvā tu triḥ pradakṣiṇam || 46 ||

BRP028.047.1 pūjayet parayā bhaktyā koṇārkaṃ munisattamāḥ |

BRP028.047.2 gandhaiḥ puṣpais tathā dīpair dhūpair naivedyakair api || 47 ||

[p. 110 ]

BRP028.048.1 daṇḍavat praṇipātaiś ca jayaśabdais tathā stavaiḥ |

BRP028.048.2 evaṃ sampūjya taṃ devaṃ sahasrāṃśuṃ jagatpatim || 48 ||

BRP028.049.1 daśānām aśvamedhānāṃ phalaṃ prāpnoti mānavaḥ |

BRP028.049.2 sarvapāpavinirmukto yuvā divyavapur naraḥ || 49 ||

BRP028.050.1 saptāvarān sapta parān vaṃśān uddhṛtya bho dvijāḥ |

BRP028.050.2 vimānenārkavarṇena kāmagena suvarcasā || 50 ||

BRP028.051.1 upagīyamāno gandharvaiḥ sūryalokaṃ sa gacchati |

BRP028.051.2 bhuktvā tatra varān bhogān yāvad ābhūtasamplavam || 51 ||

BRP028.052.1 puṇyakṣayād ihāyātaḥ pravare yogināṃ kule |

BRP028.052.2 caturvedo bhaved vipraḥ svadharmanirataḥ śuciḥ || 52 ||

BRP028.053.1 yogaṃ vivasvataḥ prāpya tato mokṣam avāpnuyāt |

BRP028.053.2 caitre māsi site pakṣe yātrāṃ damanabhañjikām || 53 ||

BRP028.054.1 yaḥ karoti naras tatra pūrvoktaṃ sa phalaṃ labhet |

BRP028.054.2 śayanotthāpane bhānoḥ saṅkrāntyāṃ viṣuvāyane || 54 ||

BRP028.055.1 vāre raves tithau caiva parvakāle 'thavā dvijāḥ |

BRP028.055.2 ye tatra yātrāṃ kurvanti śraddhayā saṃyatendriyāḥ || 55 ||

BRP028.056.1 vimānenārkavarṇena sūryalokaṃ vrajanti te |

BRP028.056.2 āste tatra mahādevas tīre nadanadīpateḥ || 56 ||

BRP028.057.1 rāmeśvara iti khyātaḥ sarvakāmaphalapradaḥ |

BRP028.057.2 ye taṃ paśyanti kāmāriṃ snātvā samyaṅ mahodadhau || 57 ||

BRP028.058.1 gandhaiḥ puṣpais tathā dhūpair dīpair naivedyakair varaiḥ |

BRP028.058.2 praṇipātais tathā stotrair gītair vādyair manoharaiḥ || 58 ||

BRP028.059.1 rājasūyaphalaṃ samyag vājimedhaphalaṃ tathā |

BRP028.059.2 prāpnuvanti mahātmānaḥ saṃsiddhiṃ paramāṃ tathā || 59 ||

BRP028.060.1 kāmagena vimānena kiṅkiṇījālamālinā |

BRP028.060.2 upagīyamānā gandharvaiḥ śivalokaṃ vrajanti te || 60 ||

BRP028.061.1 āhūtasamplavaṃ yāvad bhuktvā bhogān manoramān |

BRP028.061.2 puṇyakṣayād ihāgatya cāturvedā bhavanti te || 61 ||

BRP028.062.1 śāṅkaraṃ yogam āsthāya tato mokṣaṃ vrajanti te |

BRP028.062.2 yas tatra savituḥ kṣetre prāṇāṃs tyajati mānavaḥ || 62 ||

BRP028.063.1 sa sūryalokam āsthāya devavan modate divi |

BRP028.063.2 punar mānuṣatāṃ prāpya rājā bhavati dhārmikaḥ || 63 ||

BRP028.064.1 yogaṃ raveḥ samāsādya tato mokṣam avāpnuyāt |

BRP028.064.2 evaṃ mayā muniśreṣṭhāḥ proktaṃ kṣetraṃ sudurlabham || 64 ||

BRP028.065.1 koṇārkasyodadhes tīre bhuktimuktiphalapradaḥ || 65 ||

[p. 111 ]

Chapter 29: On worship of the sun

29 SS 71-73

munaya ūcuḥ:

BRP029.001.1 śruto 'smābhiḥ suraśreṣṭha bhavatā yad udāhṛtam |

BRP029.001.2 bhāskarasya paraṃ kṣetraṃ bhuktimuktiphalapradam || 1 ||

BRP029.002.1 na tṛptim adhigacchāmaḥ śṛṇvantaḥ sukhadāṃ kathām |

BRP029.002.2 tava vaktrodbhavāṃ puṇyām ādityasyāghanāśinīm || 2 ||

BRP029.003.1 ataḥ paraṃ suraśreṣṭha brūhi no vadatāṃ vara |

BRP029.003.2 devapūjāphalaṃ yac ca yac ca dānaphalaṃ prabho || 3 ||

BRP029.004.1 praṇipāte namaskāre tathā caiva pradakṣiṇe |

BRP029.004.2 dīpadhūpapradāne ca sammārjanavidhau ca yat || 4 ||

BRP029.005.1 upavāse ca yat puṇyaṃ yat puṇyaṃ naktabhojane |

BRP029.005.2 arghaś ca kīdṛśaḥ proktaḥ kutra vā sampradīyate || 5 ||

BRP029.006.1 kathaṃ ca kriyate bhaktiḥ kathaṃ devaḥ prasīdati |

BRP029.006.2 etat sarvaṃ suraśreṣṭha śrotum icchāmahe vayam || 6 ||

brahmovāca:

BRP029.007.1 arghyaṃ pūjādikaṃ sarvaṃ bhāskarasya dvijottamāḥ |

BRP029.007.2 bhaktiṃ śraddhāṃ samādhiṃ ca kathyamānaṃ nibodhata || 7 ||

BRP029.008.1 manasā bhāvanā bhaktir iṣṭā śraddhā ca kīrtyate |

BRP029.008.2 dhyānaṃ samādhir ity uktaṃ śṛṇudhvaṃ susamāhitāḥ || 8 ||

BRP029.009.1 tatkathāṃ śrāvayed yas tu tadbhaktān pūjayīta vā |

BRP029.009.2 agniśuśrūṣakaś caiva sa vai bhaktaḥ sanātanaḥ || 9 ||

BRP029.010.1 taccittas tanmanāś caiva devapūjārataḥ sadā |

BRP029.010.2 tatkarmakṛd bhaved yas tu sa vai bhaktaḥ sanātanaḥ || 10 ||

BRP029.011.1 devārthe kriyamāṇāni yaḥ karmāṇy anumanyate |

BRP029.011.2 kīrtanād vā paro viprāḥ sa vai bhaktataro naraḥ || 11 ||

BRP029.012.1 nābhyasūyeta tadbhaktān na nindyāc cānyadevatām |

BRP029.012.2 ādityavratacārī ca sa vai bhaktataro naraḥ || 12 ||

BRP029.013.1 gacchaṃs tiṣṭhan svapañ jighrann unmiṣan nimiṣann api |

BRP029.013.2 yaḥ smared bhāskaraṃ nityaṃ sa vai bhaktataro naraḥ || 13 ||

BRP029.014.1 evaṃvidhā tv iyaṃ bhaktiḥ sadā kāryā vijānatā |

BRP029.014.2 bhaktyā samādhinā caiva stavena manasā tathā || 14 ||

BRP029.015.1 kriyate niyamo yas tu dānaṃ viprāya dīyate |

BRP029.015.2 pratigṛhṇanti taṃ devā manuṣyāḥ pitaras tathā || 15 ||

BRP029.016.1 pattraṃ puṣpaṃ phalaṃ toyaṃ yad bhaktyā samupāhṛtam |

BRP029.016.2 pratigṛhṇanti tad devā nāstikān varjayanti ca || 16 ||

[p. 112 ]

BRP029.017.1 bhāvaśuddhiḥ prayoktavyā niyamācārasaṃyutā |

BRP029.017.2 bhāvaśuddhyā kriyate yat tat sarvaṃ saphalaṃ bhavet || 17 ||

BRP029.018.1 stutijapyopahāreṇa pūjayāpi vivasvataḥ |

BRP029.018.2 upavāsena bhaktyā vai sarvapāpaiḥ pramucyate || 18 ||

BRP029.019.1 praṇidhāya śiro bhūmyāṃ namaskāraṃ karoti yaḥ |

BRP029.019.2 tatkṣaṇāt sarvapāpebhyo mucyate nātra saṃśayaḥ || 19 ||

BRP029.020.1 bhaktiyukto naro yo 'sau raveḥ kuryāt pradakṣiṇām |

BRP029.020.2 pradakṣiṇīkṛtā tena saptadvīpā vasundharā || 20 ||

BRP029.021.1 sūryaṃ manasi yaḥ kṛtvā kuryād vyomapradakṣiṇām |

BRP029.021.2 pradakṣiṇīkṛtās tena sarve devā bhavanti hi || 21 ||

BRP029.022.1 ekāhāro naro bhūtvā ṣaṣṭhyāṃ yo 'rcayate ravim |

BRP029.022.2 niyamavratacārī ca bhaved bhaktisamanvitaḥ || 22 ||

BRP029.023.1 saptamyāṃ vā mahābhāgāḥ so 'śvamedhaphalaṃ labhet |

BRP029.023.2 ahorātropavāsena pūjayed yas tu bhāskaram || 23 ||

BRP029.024.1 saptamyām athavā ṣaṣṭhyāṃ sa yāti paramāṃ gatim |

BRP029.024.2 kṛṣṇapakṣasya saptamyāṃ sopavāso jitendriyaḥ || 24 ||

BRP029.025.1 sarvaratnopahāreṇa pūjayed yas tu bhāskaram |

BRP029.025.2 padmaprabheṇa yānena sūryalokaṃ sa gacchati || 25 ||

BRP029.026.1 śuklapakṣasya saptamyām upavāsaparo naraḥ |

BRP029.026.2 sarvaśuklopahāreṇa pūjayed yas tu bhāskaram || 26 ||

BRP029.027.1 sarvapāpavinirmuktaḥ sūryalokaṃ sa gacchati |

BRP029.027.2 arkasampuṭasaṃyuktam udakaṃ prasṛtaṃ pibet || 27 ||

BRP029.028.1 kramavṛddhyā caturviṃśam ekaikaṃ kṣapayet punaḥ |

BRP029.028.2 dvābhyāṃ saṃvatsarābhyāṃ tu samāptaniyamo bhavet || 28 ||

BRP029.029.1 sarvakāmapradā hy eṣā praśastā hy arkasaptamī |

BRP029.029.2 śuklapakṣasya saptamyāṃ yadādityadinaṃ bhavet || 29 ||

BRP029.030.1 saptamī vijayā nāma tatra dattaṃ mahat phalam |

BRP029.030.2 snānaṃ dānaṃ tapo homa upavāsas tathaiva ca || 30 ||

BRP029.031.1 sarvaṃ vijayasaptamyāṃ mahāpātakanāśanam |

BRP029.031.2 ye cādityadine prāpte śrāddhaṃ kurvanti mānavāḥ || 31 ||

BRP029.032.1 yajanti ca mahāśvetaṃ te labhante yathepsitam |

BRP029.032.2 yeṣāṃ dharmyāḥ kriyāḥ sarvāḥ sadaivoddiśya bhāskaram || 32 ||

BRP029.033.1 na kule jāyate teṣāṃ daridro vyādhito 'pi vā |

BRP029.033.2 śvetayā raktayā vāpi pītamṛttikayāpi vā || 33 ||

BRP029.034.1 upalepanakartā tu cintitaṃ labhate phalam |

BRP029.034.2 citrabhānuṃ vicitrais tu kusumaiś ca sugandhibhiḥ || 34 ||

BRP029.035.1 pūjayet sopavāso yaḥ sa kāmān īpsitāṃl labhet |

BRP029.035.2 ghṛtena dīpaṃ prajvālya tilatailena vā punaḥ || 35 ||

[p. 113 ]

BRP029.036.1 ādityaṃ pūjayed yas tu cakṣuṣā na sa hīyate |

BRP029.036.2 dīpadātā naro nityaṃ jñānadīpena dīpyate || 36 ||

BRP029.037.1 tilāḥ pavitraṃ tailaṃ vā tilagodānam uttamam |

BRP029.037.2 agnikārye ca dīpe ca mahāpātakanāśanam || 37 ||

BRP029.038.1 dīpaṃ dadāti yo nityaṃ devatāyataneṣu ca |

BRP029.038.2 catuṣpatheṣu rathyāsu rūpavān subhago bhavet || 38 ||

BRP029.039.1 havirbhiḥ prathamaḥ kalpo dvitīyaś cauṣadhīrasaiḥ |

BRP029.039.2 vasāmedosthiniryāsair na tu deyaḥ kathañcana || 39 ||

BRP029.040.1 bhaved ūrdhvagatir dīpo na kadācid adhogatiḥ |

BRP029.040.2 dātā dīpyati cāpy evaṃ na tiryaggatim āpnuyāt || 40 ||

BRP029.041.1 jvalamānaṃ sadā dīpaṃ na haren nāpi nāśayet |

BRP029.041.2 dīpahartā naro bandhaṃ nāśaṃ krodhaṃ tamo vrajet || 41 ||

BRP029.042.1 dīpadātā svargaloke dīpamāleva rājate |

BRP029.042.2 yaḥ samālabhate nityaṃ kuṅkumāgurucandanaiḥ || 42 ||

BRP029.043.1 sampadyate naraḥ pretya dhanena yaśasā śriyā |

BRP029.043.2 raktacandanasammiśrai raktapuṣpaiḥ śucir naraḥ || 43 ||

BRP029.044.1 udaye 'rghyaṃ sadā dattvā siddhiṃ saṃvatsarāl labhet |

BRP029.044.2 udayāt parivarteta yāvad astamane sthitaḥ || 44 ||

BRP029.045.1 japann abhimukhaḥ kiñcin mantraṃ stotram athāpi vā |

BRP029.045.2 ādityavratam etat tu mahāpātakanāśanam || 45 ||

BRP029.046.1 arghyeṇa sahitaṃ caiva sarve sāṅgaṃ pradāpayet |

BRP029.046.2 udaye śraddhayā yuktaḥ sarvapāpaiḥ pramucyate || 46 ||

BRP029.047.1 suvarṇadhenuanaḍvāhavasudhāvastrasaṃyutam |

BRP029.047.2 arghyapradātā labhate saptajanmānugaṃ phalam || 47 ||

BRP029.048.1 agnau toye 'ntarikṣe ca śucau bhūmyāṃ tathaiva ca |

BRP029.048.2 pratimāyāṃ tathā piṇḍyāṃ deyam arghyaṃ prayatnataḥ || 48 ||

BRP029.049.1 nāpasavyaṃ na savyaṃ ca dadyād abhimukhaḥ sadā |

BRP029.049.2 saghṛtaṃ guggulaṃ vāpi raver bhaktisamanvitaḥ || 49 ||

BRP029.050.1 tatkṣaṇāt sarvapāpebhyo mucyate nātra saṃśayaḥ |

BRP029.050.2 śrīvāsaṃ caturasraṃ ca devadāruṃ tathaiva ca || 50 ||

BRP029.051.1 karpūrāgarudhūpāni dattvā vai svargagāminaḥ |

BRP029.051.2 ayane tūttare sūryam athavā dakṣiṇāyane || 51 ||

BRP029.052.1 pūjayitvā viśeṣeṇa sarvapāpaiḥ pramucyate |

BRP029.052.2 viṣuveṣūparāgeṣu ṣaḍaśītimukheṣu ca || 52 ||

[p. 114 ]

BRP029.053.1 pūjayitvā viśeṣeṇa sarvapāpaiḥ pramucyate |

BRP029.053.2 evaṃ velāsu sarvāsu sarvakālaṃ ca mānavaḥ || 53 ||

BRP029.054.1 bhaktyā pūjayate yo 'rkaṃ so 'rkaloke mahīyate |

BRP029.054.2 kṛsaraiḥ pāyasaiḥ pūpaiḥ phalamūlaghṛtaudanaiḥ || 54 ||

BRP029.055.1 baliṃ kṛtvā tu sūryāya sarvān kāmān avāpnuyāt |

BRP029.055.2 ghṛtena tarpaṇaṃ kṛtvā sarvasiddho bhaven naraḥ || 55 ||

BRP029.056.1 kṣīreṇa tarpaṇaṃ kṛtvā manas tāpair na yujyate |

BRP029.056.2 dadhnā tu tarpaṇaṃ kṛtvā kāryasiddhiṃ labhen naraḥ || 56 ||

BRP029.057.1 snānārtham āhared yas tu jalaṃ bhānoḥ samāhitaḥ |

BRP029.057.2 tīrtheṣu śucitāpannaḥ sa yāti paramāṃ gatim || 57 ||

BRP029.058.1 chattraṃ dhvajaṃ vitānaṃ vā patākāṃ cāmarāṇi ca |

BRP029.058.2 śraddhayā bhānave dattvā gatim iṣṭām avāpnuyāt || 58 ||

BRP029.059.1 yad yad dravyaṃ naro bhaktyā ādityāya prayacchati |

BRP029.059.2 tat tasya śatasāhasram utpādayati bhāskaraḥ || 59 ||

BRP029.060.1 mānasaṃ vācikaṃ vāpi kāyajaṃ yac ca duṣkṛtam |

BRP029.060.2 sarvaṃ sūryaprasādena tad aśeṣaṃ vyapohati || 60 ||

BRP029.061.1 ekāhenāpi yad bhānoḥ pūjāyāḥ prāpyate phalam |

BRP029.061.2 yathoktadakṣiṇair viprair na tat kratuśatair api || 61 ||

Chapter 30: The sun as highest deity; his twelve-fold shape; Mitra's instruction to Nārada

30 SS 73-76

munaya ūcuḥ:

BRP030.001.1 aho devasya māhātmyaṃ śrutam evaṃ jagatpate |

BRP030.001.2 bhāskarasya suraśreṣṭha vadatas teṣu durlabham || 1 ||

BRP030.002.1 bhūyaḥ prabrūhi deveśa yat pṛcchāmo jagatpate |

BRP030.002.2 śrotum icchāmahe brahman paraṃ kautūhalaṃ hi naḥ || 2 ||

BRP030.003.1 gṛhastho brahmacārī ca vānaprastho 'tha bhikṣukaḥ |

BRP030.003.2 ya icchen mokṣam āsthātuṃ devatāṃ kāṃ yajeta saḥ || 3 ||

BRP030.004.1 kuto hy asyākṣayaḥ svargaḥ kuto niḥśreyasaṃ param |

BRP030.004.2 svargataś caiva kiṃ kuryād yena na cyavate punaḥ || 4 ||

BRP030.005.1 devānāṃ cātra ko devaḥ pitṝṇāṃ caiva kaḥ pitā |

BRP030.005.2 yasmāt parataraṃ nāsti tan me brūhi sureśvara || 5 ||

BRP030.006.1 kutaḥ sṛṣṭam idaṃ viśvaṃ sarvaṃ sthāvarajaṅgamam |

BRP030.006.2 pralaye ca kam abhyeti tad bhavān vaktum arhati || 6 ||

brahmovāca:

BRP030.007.1 udyann evaiṣa kurute jagad vitimiraṃ karaiḥ |

BRP030.007.2 nātaḥ parataro devaḥ kaścid anyo dvijottamāḥ || 7 ||

[p. 115 ]

BRP030.008.1 anādinidhano hy eṣa puruṣaḥ śāśvato 'vyayaḥ |

BRP030.008.2 tāpayaty eṣa trīṃl lokān bhavan raśmibhir ulbaṇaḥ || 8 ||

BRP030.009.1 sarvadevamayo hy eṣa tapatāṃ tapano varaḥ |

BRP030.009.2 sarvasya jagato nāthaḥ sarvasākṣī jagatpatiḥ || 9 ||

BRP030.010.1 saṅkṣipaty eṣa bhūtāni tathā visṛjate punaḥ |

BRP030.010.2 eṣa bhāti tapaty eṣa varṣaty eṣa gabhastibhiḥ || 10 ||

BRP030.011.1 eṣa dhātā vidhātā ca bhūtādir bhūtabhāvanaḥ |

BRP030.011.2 na hy eṣa kṣayam āyāti nityam akṣayamaṇḍalaḥ || 11 ||

BRP030.012.1 pitṝṇāṃ ca pitā hy eṣa devatānāṃ hi devatā |

BRP030.012.2 dhruvaṃ sthānaṃ smṛtaṃ hy etad yasmān na cyavate punaḥ || 12 ||

BRP030.013.1 sargakāle jagat kṛtsnam ādityāt samprasūyate |

BRP030.013.2 pralaye ca tam abhyeti bhāskaraṃ dīptatejasam || 13 ||

BRP030.014.1 yoginaś cāpy asaṅkhyātās tyaktvā gṛhakalevaram |

BRP030.014.2 vāyur bhūtvā viśanty asmiṃs tejorāśau divākare || 14 ||

BRP030.015.1 asya raśmisahasrāṇi śākhā iva vihaṅgamāḥ |

BRP030.015.2 vasanty āśritya munayaḥ saṃsiddhā daivataiḥ saha || 15 ||

BRP030.016.1 gṛhasthā janakādyāś ca rājāno yogadharmiṇaḥ |

BRP030.016.2 vālakhilyādayaś caiva ṛṣayo brahmavādinaḥ || 16 ||

BRP030.017.1 vānaprasthāś ca ye cānye vyāsādyā bhikṣavas tathā |

BRP030.017.2 yogam āsthāya sarve te praviṣṭāḥ sūryamaṇḍalam || 17 ||

BRP030.018.1 śuko vyāsasutaḥ śrīmān yogadharmam avāpya saḥ |

BRP030.018.2 ādityakiraṇān gatvā hy apunarbhāvam āsthitaḥ || 18 ||

BRP030.019.1 śabdamātraśrutimukhā brahmaviṣṇuśivādayaḥ |

BRP030.019.2 pratyakṣo 'yaṃ paro devaḥ sūryas timiranāśanaḥ || 19 ||

BRP030.020.1 tasmād anyatra bhaktir hi na kāryā śubham icchatā |

BRP030.020.2 yasmād dṛṣṭer agamyās te devā viṣṇupurogamāḥ || 20 ||

BRP030.021.1 ato bhavadbhiḥ satatam abhyarcyo bhagavān raviḥ |

BRP030.021.2 sa hi mātā pitā caiva kṛtsnasya jagato guruḥ || 21 ||

BRP030.022.1 anādyo lokanātho 'sau raśmimālī jagatpatiḥ |

BRP030.022.2 mitratve ca sthito yasmāt tapas tepe dvijottamāḥ || 22 ||

BRP030.023.1 anādinidhano brahmā nityaś cākṣaya eva ca |

BRP030.023.2 sṛṣṭvā sasāgarān dvīpān bhuvanāni caturdaśa || 23 ||

BRP030.024.1 lokānāṃ sa hitārthāya sthitaś candrasarittaṭe |

BRP030.024.2 sṛṣṭvā prajāpatīn sarvān sṛṣṭvā ca vividhāḥ prajāḥ || 24 ||

BRP030.025.1 tataḥ śatasahasrāṃśur avyaktaś ca punaḥ svayam |

BRP030.025.2 kṛtvā dvādaśadhātmānam ādityam upapadyate || 25 ||

[p. 116 ]

BRP030.026.1 indro dhātātha parjanyas tvaṣṭā pūṣāryamā bhagaḥ |

BRP030.026.2 vivasvān viṣṇur aṃśaś ca varuṇo mitra eva ca || 26 ||

BRP030.027.1 ābhir dvādaśabhis tena sūryeṇa paramātmanā |

BRP030.027.2 kṛtsnaṃ jagad idaṃ vyāptaṃ mūrtibhiś ca dvijottamāḥ || 27 ||

BRP030.028.1 tasya yā prathamā mūrtir ādityasyendrasañjñitā |

BRP030.028.2 sthitā sā devarājatve devānāṃ ripunāśinī || 28 ||

BRP030.029.1 dvitīyā tasya yā mūrtir nāmnā dhāteti kīrtitā |

BRP030.029.2 sthitā prajāpatitvena vividhāḥ sṛjate prajāḥ || 29 ||

BRP030.030.1 tṛtīyārkasya yā mūrtiḥ parjanya iti viśrutā |

BRP030.030.2 megheṣv eva sthitā sā tu varṣate ca gabhastibhiḥ || 30 ||

BRP030.031.1 caturthī tasya yā mūrtir nāmnā tvaṣṭeti viśrutā |

BRP030.031.2 sthitā vanaspatau sā tu oṣadhīṣu ca sarvataḥ || 31 ||

BRP030.032.1 pañcamī tasya yā mūrtir nāmnā pūṣeti viśrutā |

BRP030.032.2 anne vyavasthitā sā tu prajāṃ puṣṇāti nityaśaḥ || 32 ||

BRP030.033.1 mūrtiḥ ṣaṣṭhī raver yā tu aryamā iti viśrutā |

BRP030.033.2 vāyoḥ saṃsaraṇā sā tu deveṣv eva samāśritā || 33 ||

BRP030.034.1 bhānor yā saptamī mūrtir nāmnā bhageti viśrutā |

BRP030.034.2 bhūyiṣv avasthitā sā tu śarīreṣu ca dehinām || 34 ||

BRP030.035.1 mūrtir yā tv aṣṭamī tasya vivasvān iti viśrutā |

BRP030.035.2 agnau pratiṣṭhitā sā tu pacaty annaṃ śarīriṇām || 35 ||

BRP030.036.1 navamī citrabhānor yā mūrtir viṣṇuś ca nāmataḥ |

BRP030.036.2 prādurbhavati sā nityaṃ devānām arisūdanī || 36 ||

BRP030.037.1 daśamī tasya yā mūrtir aṃśumān iti viśrutā |

BRP030.037.2 vāyau pratiṣṭhitā sā tu prahlādayati vai prajāḥ || 37 ||

BRP030.038.1 mūrtis tv ekādaśī bhānor nāmnā varuṇasañjñitā |

BRP030.038.2 jaleṣv avasthitā sā tu prajāṃ puṣṇāti nityaśaḥ || 38 ||

BRP030.039.1 mūrtir yā dvādaśī bhānor nāmnā mitreti sañjñitā |

BRP030.039.2 lokānāṃ sā hitārthāya sthitā candrasarittaṭe || 39 ||

BRP030.040.1 vāyubhakṣas tapas tepe sthitvā maitreṇa cakṣuṣā |

BRP030.040.2 anugṛhṇan sadā bhaktān varair nānāvidhais tu saḥ || 40 ||

BRP030.041.1 evaṃ sā jagatāṃ mūrtir hitā vihitā purā |

BRP030.041.2 tatra mitraḥ sthito yasmāt tasmān mitraṃ paraṃ smṛtam || 41 ||

[p. 117 ]

BRP030.042.1 ābhir dvādaśabhis tena savitrā paramātmanā |

BRP030.042.2 kṛtsnaṃ jagad idaṃ vyāptaṃ mūrtibhiś ca dvijottamāḥ || 42 ||

BRP030.043.1 tasmād dhyeyo namasyaś ca dvādaśasthāsu mūrtiṣu |

BRP030.043.2 bhaktimadbhir narair nityaṃ tadgatenāntarātmanā || 43 ||

BRP030.044.1 ity evaṃ dvādaśādityān namaskṛtvā tu mānavaḥ |

BRP030.044.2 nityaṃ śrutvā paṭhitvā ca sūryaloke mahīyate || 44 ||

munaya ūcuḥ:

BRP030.045.1 yadi tāvad ayaṃ sūryaś cādidevaḥ sanātanaḥ |

BRP030.045.2 tataḥ kasmāt tapas tepe varepsuḥ prākṛto yathā || 45 ||

brahmovāca:

BRP030.046.1 etad vaḥ sampravakṣyāmi paraṃ guhyaṃ vibhāvasoḥ |

BRP030.046.2 pṛṣṭaṃ mitreṇa yat pūrvaṃ nāradāya mahātmane || 46 ||

BRP030.047.1 prāṅ mayoktās tu yuṣmabhyaṃ raver dvādaśa mūrtayaḥ |

BRP030.047.2 mitraś ca varuṇaś cobhau tāsāṃ tapasi saṃsthitau || 47 ||

BRP030.048.1 abbhakṣo varuṇas tāsāṃ tasthau paścimasāgare |

BRP030.048.2 mitro mitravane cāsmin vāyubhakṣo 'bhavat tadā || 48 ||

BRP030.049.1 atha merugireḥ śṛṅgāt pracyuto gandhamādanāt |

BRP030.049.2 nāradas tu mahāyogī sarvāṃl lokāṃś caran vaśī || 49 ||

BRP030.050.1 ājagāmātha tatraiva yatra mitro 'carat tapaḥ |

BRP030.050.2 taṃ dṛṣṭvā tu tapasyantaṃ tasya kautūhalaṃ hy abhūt || 50 ||

BRP030.051.1 yo 'kṣayaś cāvyayaś caiva vyaktāvyaktaḥ sanātanaḥ |

BRP030.051.2 dhṛtam ekātmakaṃ yena trailokyaṃ sumahātmanā || 51 ||

BRP030.052.1 yaḥ pitā sarvadevānāṃ parāṇām api yaḥ paraḥ |

BRP030.052.2 ayajad devatāḥ kās tu pitṝn vā kān asau yajet |

BRP030.052.3 iti sañcintya manasā taṃ devaṃ nārado 'bravīt || 52 ||

nārada uvāca:

BRP030.053.1 vedeṣu sapurāṇeṣu sāṅgopāṅgeṣu gīyase |

BRP030.053.2 tvam ajaḥ śāśvato dhātā tvaṃ nidhānam anuttamam || 53 ||

BRP030.054.1 bhūtaṃ bhavyaṃ bhavac caiva tvayi sarvaṃ pratiṣṭhitam |

BRP030.054.2 catvāraś cāśramā deva gṛhasthādyās tathaiva hi || 54 ||

BRP030.055.1 yajanti tvām aharahas tvāṃ mūrtitvaṃ samāśritam |

BRP030.055.2 pitā mātā ca sarvasya daivataṃ tvaṃ hi śāśvatam || 55 ||

BRP030.056.1 yajase pitaraṃ kaṃ tvaṃ devaṃ vāpi na vidmahe || 56 ||

mitra uvāca:

BRP030.057.1 avācyam etad vaktavyaṃ paraṃ guhyaṃ sanātanam |

BRP030.057.2 tvayi bhaktimati brahman pravakṣyāmi yathātatham || 57 ||

BRP030.058.1 yat tat sūkṣmam avijñeyam avyaktam acalaṃ dhruvam |

BRP030.058.2 indriyair indriyārthaiś ca sarvabhūtair vivarjitam || 58 ||

[p. 118 ]

BRP030.059.1 sa hy antarātmā bhūtānāṃ kṣetrajñaś caiva kathyate |

BRP030.059.2 triguṇād vyatirikto 'sau puruṣaś caiva kalpitaḥ || 59 ||

BRP030.060.1 hiraṇyagarbho bhagavān saiva buddhir iti smṛtaḥ |

BRP030.060.2 mahān iti ca yogeṣu pradhānam iti kathyate || 60 ||

BRP030.061.1 sāṅkhye ca kathyate yoge nāmabhir bahudhātmakaḥ |

BRP030.061.2 sa ca trirūpo viśvātmā śarvo 'kṣara iti smṛtaḥ || 61 ||

BRP030.062.1 dhṛtam ekātmakaṃ tena trailokyam idam ātmanā |

BRP030.062.2 aśarīraḥ śarīreṣu sarveṣu nivasaty asau || 62 ||

BRP030.063.1 vasann api śarīreṣu na sa lipyeta karmabhiḥ |

BRP030.063.2 mamāntarātmā tava ca ye cānye dehasaṃsthitāḥ || 63 ||

BRP030.064.1 sarveṣāṃ sākṣibhūto 'sau na grāhyaḥ kenacit kvacit |

BRP030.064.2 saguṇo nirguṇo viśvo jñānagamyo hy asau smṛtaḥ || 64 ||

BRP030.065.1 sarvataḥpāṇipādāntaḥ sarvatokṣiśiromukhaḥ |

BRP030.065.2 sarvataḥśrutimāṃl loke sarvam āvṛtya tiṣṭhati || 65 ||

BRP030.066.1 viśvamūrdhā viśvabhujo viśvapādākṣināsikaḥ |

BRP030.066.2 ekaś carati vai kṣetre svairacārī yathāsukham || 66 ||

BRP030.067.1 kṣetrāṇīha śarīrāṇi teṣāṃ caiva yathāsukham |

BRP030.067.2 tāni vetti sa yogātmā tataḥ kṣetrajña ucyate || 67 ||

BRP030.068.1 avyakte ca pure śete puruṣas tena cocyate |

BRP030.068.2 viśvaṃ bahuvidhaṃ jñeyaṃ sa ca sarvatra ucyate || 68 ||

BRP030.069.1 tasmāt sa bahurūpatvād viśvarūpa iti smṛtaḥ |

BRP030.069.2 tasyaikasya mahattvaṃ hi sa caikaḥ puruṣaḥ smṛtaḥ || 69 ||

BRP030.070.1 mahāpuruṣaśabdaṃ hi bibharty ekaḥ sanātanaḥ |

BRP030.070.2 sa tu vidhikriyāyattaḥ sṛjaty ātmānam ātmanā || 70 ||

BRP030.071.1 śatadhā sahasradhā caiva tathā śatasahasradhā |

BRP030.071.2 koṭiśaś ca karoty eṣa pratyagātmānam ātmanā || 71 ||

BRP030.072.1 ākāśāt patitaṃ toyaṃ yāti svādvantaraṃ yathā |

BRP030.072.2 bhūme rasaviśeṣeṇa tathā guṇarasāt tu saḥ || 72 ||

BRP030.073.1 eka eva yathā vāyur deheṣv eva hi pañcadhā |

BRP030.073.2 ekatvaṃ ca pṛthaktvaṃ ca tathā tasya na saṃśayaḥ || 73 ||

BRP030.074.1 sthānāntaraviśeṣāc ca yathāgnir labhate parām |

BRP030.074.2 sañjñāṃ tathā mune so 'yaṃ brahmādiṣu tathāpnuyāt || 74 ||

BRP030.075.1 yathā dīpasahasrāṇi dīpa ekaḥ prasūyate |

BRP030.075.2 tathā rūpasahasrāṇi sa ekaḥ samprasūyate || 75 ||

BRP030.076.1 yadā sa budhyaty ātmānaṃ tadā bhavati kevalaḥ |

BRP030.076.2 ekatvapralaye cāsya bahutvaṃ ca pravartate || 76 ||

BRP030.077.1 nityaṃ hi nāsti jagati bhūtaṃ sthāvarajaṅgamam |

BRP030.077.2 akṣayaś cāprameyaś ca sarvagaś ca sa ucyate || 77 ||

[p. 119 ]

BRP030.078.1 tasmād avyaktam utpannaṃ triguṇaṃ dvijasattamāḥ |

BRP030.078.2 avyaktāvyaktabhāvasthā yā sā prakṛtir ucyate || 78 ||

BRP030.079.1 tāṃ yoniṃ brahmaṇo viddhi yo 'sau sadasadātmakaḥ |

BRP030.079.2 loke ca pūjyate yo 'sau daive pitrye ca karmaṇi || 79 ||

BRP030.080.1 nāsti tasmāt paro hy anyaḥ pitā devo 'pi vā dvijāḥ |

BRP030.080.2 ātmanā sa tu vijñeyas tatas taṃ pūjayāmy aham || 80 ||

BRP030.081.1 svargeṣv api hi ye kecit taṃ namasyanti dehinaḥ |

BRP030.081.2 tena gacchanti devarṣe tenoddiṣṭaphalāṃ gatim || 81 ||

BRP030.082.1 taṃ devāḥ svāśramasthāś ca nānāmūrtisamāśritāḥ |

BRP030.082.2 bhaktyā sampūjayanty ādyaṃ gatiś caiṣāṃ dadāti saḥ || 82 ||

BRP030.083.1 sa hi sarvagataś caiva nirguṇaś caiva kathyate |

BRP030.083.2 evaṃ matvā yathājñānaṃ pūjayāmi divākaram || 83 ||

BRP030.084.1 ye ca tadbhāvitā loka ekatattvaṃ samāśritāḥ |

BRP030.084.2 etad apy adhikaṃ teṣāṃ yad ekaṃ praviśanty uta || 84 ||

BRP030.085.1 iti guhyasamuddeśas tava nārada kīrtitaḥ |

BRP030.085.2 asmadbhaktyāpi devarṣe tvayāpi paramaṃ smṛtam || 85 ||

BRP030.086.1 surair vā munibhir vāpi purāṇair varadaṃ smṛtam |

BRP030.086.2 sarve ca paramātmānaṃ pūjayanti divākaram || 86 ||

brahmovāca:

BRP030.087.1 evam etat purākhyātaṃ nāradāya tu bhānunā |

BRP030.087.2 mayāpi ca samākhyātā kathā bhānor dvijottamāḥ || 87 ||

BRP030.088.1 idam ākhyānam ākhyeyaṃ mayākhyātaṃ dvijottamāḥ |

BRP030.088.2 na hy anādityabhaktāya idaṃ deyaṃ kadācana || 88 ||

BRP030.089.1 yaś caitac chrāvayen nityaṃ yaś caiva śṛṇuyān naraḥ |

BRP030.089.2 sa sahasrārciṣaṃ devaṃ praviśen nātra saṃśayaḥ || 89 ||

BRP030.090.1 mucyetārtas tathā rogāc chrutvemām āditaḥ kathām |

BRP030.090.2 jijñāsur labhate jñānaṃ gatim iṣṭāṃ tathaiva ca || 90 ||

BRP030.091.1 kṣaṇena labhate 'dhvānam idaṃ yaḥ paṭhate mune |

BRP030.091.2 yo yaṃ kāmayate kāmaṃ sa taṃ prāpnoty asaṃśayam || 91 ||

BRP030.092.1 tasmād bhavadbhiḥ satataṃ smartavyo bhagavān raviḥ |

BRP030.092.2 sa ca dhātā vidhātā ca sarvasya jagataḥ prabhuḥ || 92 ||

[p. 120 ]

Chapter 31: Various aspects of the sun; the 12 Ādityas; the 21 names of the sun

31 SS 76-77

brahmovāca:

BRP031.001.1 ādityamūlam akhilaṃ trailokyaṃ munisattamāḥ |

BRP031.001.2 bhavaty asmāj jagat sarvaṃ sadevāsuramānuṣam || 1 ||

BRP031.002.1 rudropendramahendrāṇāṃ viprendratridivaukasām |

BRP031.002.2 mahādyutimatāṃ caiva tejo 'yaṃ sārvalaukikam || 2 ||

BRP031.003.1 sarvātmā sarvalokeśo devadevaḥ prajāpatiḥ |

BRP031.003.2 sūrya eva trilokasya mūlaṃ paramadaivatam || 3 ||

BRP031.004.1 agnau prāstāhutiḥ samyag ādityam upatiṣṭhate |

BRP031.004.2 ādityāj jāyate vṛṣṭir vṛṣṭer annaṃ tataḥ prajāḥ || 4 ||

BRP031.005.1 sūryāt prasūyate sarvaṃ tatra caiva pralīyate |

BRP031.005.2 bhāvābhāvau hi lokānām ādityān niḥsṛtau purā || 5 ||

BRP031.006.1 etat tu dhyānināṃ dhyānaṃ mokṣaś cāpy eṣa mokṣiṇām |

BRP031.006.2 tatra gacchanti nirvāṇaṃ jāyante 'smāt punaḥ punaḥ || 6 ||

BRP031.007.1 kṣaṇā muhūrtā divasā niśā pakṣāś ca nityaśaḥ |

BRP031.007.2 māsāḥ saṃvatsarāś caiva ṛtavaś ca yugāni ca || 7 ||

BRP031.008.1 athādityād ṛte hy eṣāṃ kālasaṅkhyā na vidyate |

BRP031.008.2 kālād ṛte na niyamo nāgnau viharaṇakriyā || 8 ||

BRP031.009.1 ṛtūnām avibhāgaś tataḥ puṣpaphalaṃ kutaḥ |

BRP031.009.2 kuto vai sasyaniṣpattis tṛṇauṣadhigaṇaḥ kutaḥ || 9 ||

BRP031.010.1 abhāvo vyavahārāṇāṃ jantūnāṃ divi ceha ca |

BRP031.010.2 jagatprabhāvād viśate bhāskarād vāritaskarāt || 10 ||

BRP031.011.1 nāvṛṣṭyā tapate sūryo nāvṛṣṭyā pariśuṣyati |

BRP031.011.2 nāvṛṣṭyā paridhiṃ dhatte vāriṇā dīpyate raviḥ || 11 ||

BRP031.012.1 vasante kapilaḥ sūryo grīṣme kāñcanasannibhaḥ |

BRP031.012.2 śveto varṣāsu varṇena pāṇḍuḥ śaradi bhāskaraḥ || 12 ||

BRP031.013.1 hemante tāmravarṇābhaḥ śiśire lohito raviḥ |

BRP031.013.2 iti varṇāḥ samākhyātāḥ sūryasya ṛtusambhavāḥ || 13 ||

BRP031.014.1 ṛtusvabhāvavarṇaiś ca sūryaḥ kṣemasubhikṣakṛt |

BRP031.014.2 athādityasya nāmāni sāmānyāni dvijottamāḥ || 14 ||

BRP031.015.1 dvādaśaiva pṛthaktvena tāni vakṣyāmy aśeṣataḥ |

BRP031.015.2 ādityaḥ savitā sūryo mihiro 'rkaḥ prabhākaraḥ || 15 ||

BRP031.016.1 mārtaṇḍo bhāskaro bhānuś citrabhānur divākaraḥ |

BRP031.016.2 ravir dvādaśabhis teṣāṃ jñeyaḥ sāmānyanāmabhiḥ || 16 ||

BRP031.017.1 viṣṇur dhātā bhagaḥ pūṣā mitrendrau varuṇo 'ryamā |

BRP031.017.2 vivasvān aṃśumāṃs tvaṣṭā parjanyo dvādaśaḥ smṛtaḥ || 17 ||

BRP031.018.1 ity ete dvādaśādityāḥ pṛthaktvena vyavasthitāḥ |

BRP031.018.2 uttiṣṭhanti sadā hy ete māsair dvādaśabhiḥ kramāt || 18 ||

BRP031.019.1 viṣṇus tapati caitre tu vaiśākhe cāryamā tathā |

BRP031.019.2 vivasvāñ jyeṣṭhamāse tu āṣāḍhe cāṃśumān smṛtaḥ || 19 ||

[p. 121 ]

BRP031.020.1 parjanyaḥ śrāvaṇe māsi varuṇaḥ prauṣṭhasañjñake |

BRP031.020.2 indra āśvayuje māsi dhātā tapati kārttike || 20 ||

BRP031.021.1 mārgaśīrṣe tathā mitraḥ pauṣe pūṣā divākaraḥ |

BRP031.021.2 māghe bhagas tu vijñeyas tvaṣṭā tapati phālgune || 21 ||

BRP031.022.1 śatair dvādaśabhir viṣṇū raśmibhir dīpyate sadā |

BRP031.022.2 dīpyate gosahasreṇa śataiś ca tribhir aryamā || 22 ||

BRP031.023.1 dviḥsaptakair vivasvāṃs tu aṃśumān pañcabhis tribhiḥ |

BRP031.023.2 vivasvān iva parjanyo varuṇaś cāryamā tathā || 23 ||

BRP031.024.1 mitravad bhagavāṃs tvaṣṭā sahasreṇa śatena ca |

BRP031.024.2 indras tu dviguṇaiḥ ṣaḍbhir dhātaikādaśabhiḥ śataiḥ || 24 ||

BRP031.025.1 sahasreṇa tu mitro vai pūṣā tu navabhiḥ śataiḥ |

BRP031.025.2 uttaropakrame 'rkasya vardhante raśmayas tathā || 25 ||

BRP031.026.1 dakṣiṇopakrame bhūyo hrasante sūryaraśmayaḥ |

BRP031.026.2 evaṃ raśmisahasraṃ tu sūryalokād anugraham || 26 ||

BRP031.027.1 evaṃ nāmnāṃ caturviṃśad eka eṣāṃ prakīrtitaḥ |

BRP031.027.2 vistareṇa sahasraṃ tu punar anyat prakīrtitam || 27 ||

munaya ūcuḥ:

BRP031.028.1 ye tannāmasahasreṇa stuvanty arkaṃ prajāpate |

BRP031.028.2 teṣāṃ bhavati kiṃ puṇyaṃ gatiś ca parameśvara || 28 ||

brahmovāca:

BRP031.029.1 śṛṇudhvaṃ muniśārdūlāḥ sārabhūtaṃ sanātanam |

BRP031.029.2 alaṃ nāmasahasreṇa paṭhann evaṃ stavaṃ śubham || 29 ||

BRP031.030.1 yāni nāmāni guhyāni pavitrāṇi śubhāni ca |

BRP031.030.2 tāni vaḥ kīrtayiṣyāmi śṛṇudhvaṃ bhāskarasya vai || 30 ||

BRP031.031.1 vikartano vivasvāṃś ca mārtaṇḍo bhāskaro raviḥ |

BRP031.031.2 lokaprakāśakaḥ śrīmāṃl lokacakṣur maheśvaraḥ || 31 ||

BRP031.032.1 lokasākṣī trilokeśaḥ kartā hartā tamisrahā |

BRP031.032.2 tapanas tāpanaś caiva śuciḥ saptāśvavāhanaḥ || 32 ||

BRP031.033.1 gabhastihasto brahmā ca sarvadevanamaskṛtaḥ |

BRP031.033.2 ekaviṃśati ity eṣa stava iṣṭaḥ sadā raveḥ || 33 ||

BRP031.034.1 śarīrārogyadaś caiva dhanavṛddhiyaśaskaraḥ |

BRP031.034.2 stavarāja iti khyātas triṣu lokeṣu viśrutaḥ || 34 ||

BRP031.035.1 ya etena dvijaśreṣṭhā dvisandhye 'stamanodaye |

BRP031.035.2 stauti sūryaṃ śucir bhūtvā sarvapāpaiḥ pramucyate || 35 ||

BRP031.036.1 mānasaṃ vācikaṃ vāpi dehajaṃ karmajaṃ tathā |

BRP031.036.2 ekajapyena tat sarvaṃ naśyaty arkasya sannidhau || 36 ||

BRP031.037.1 ekajapyaś ca homaś ca sandhyopāsanam eva ca |

BRP031.037.2 dhūpamantrārghyamantraś ca balimantras tathaiva ca || 37 ||

[p. 122 ]

BRP031.038.1 annapradāne dāne ca praṇipāte pradakṣiṇe |

BRP031.038.2 pūjito 'yaṃ mahāmantraḥ sarvapāpaharaḥ śubhaḥ || 38 ||

BRP031.039.1 tasmād yūyaṃ prayatnena stavenānena vai dvijāḥ |

BRP031.039.2 stuvīdhvaṃ varadaṃ devaṃ sarvakāmaphalapradam || 39 ||

Chapter 32: The birth of Vivasvat; story of Sañjñā and Mārtaṇḍa

32 SS 77-80

munaya ūcuḥ:

BRP032.001.1 nirguṇaḥ śāśvato devas tvayā prokto divākaraḥ |

BRP032.001.2 punar dvādaśadhā jātaḥ śruto 'smābhis tvayoditaḥ || 1 ||

BRP032.002.1 sa kathaṃ tejaso raśmiḥ striyā garbhe mahādyutiḥ |

BRP032.002.2 sambhūto bhāskaro jātas tatra naḥ saṃśayo mahān || 2 ||

brahmovāca:

BRP032.003.1 dakṣasya hi sutāḥ śreṣṭhā babhūvuḥ ṣaṣṭiḥ śobhanāḥ |

BRP032.003.2 aditir ditir danuś caiva vinatādyās tathaiva ca || 3 ||

BRP032.004.1 dakṣas tāḥ pradadau kanyāḥ kaśyapāya trayodaśa |

BRP032.004.2 aditir janayām āsa devāṃs tribhuvaneśvarān || 4 ||

BRP032.005.1 daityān ditir danuś cogrān dānavān baladarpitān |

BRP032.005.2 vinatādyās tathā cānyāḥ suṣuvuḥ sthānujaṅgamān || 5 ||

BRP032.006.1 tasyātha putradauhitraiḥ pautradauhitrakādibhiḥ |

BRP032.006.2 vyāptam etaj jagat sarvaṃ teṣāṃ tāsāṃ ca vai mune || 6 ||

BRP032.007.1 teṣāṃ kaśyapaputrāṇāṃ pradhānā devatāgaṇāḥ |

BRP032.007.2 sāttvikā rājasāś cānye tāmasāś ca gaṇāḥ smṛtāḥ || 7 ||

BRP032.008.1 devān yajñabhujaś cakre tathā tribhuvaneśvarān |

BRP032.008.2 sraṣṭā brahmavidāṃ śreṣṭhaḥ parameṣṭhī prajāpatiḥ || 8 ||

BRP032.009.1 tān abādhanta sahitāḥ sāpatnyād daityadānavāḥ |

BRP032.009.2 tato nirākṛtān putrān daiteyair dānavais tathā || 9 ||

BRP032.010.1 hataṃ tribhuvanaṃ dṛṣṭvā aditir munisattamāḥ |

BRP032.010.2 ācchinad yajñabhāgāṃś ca kṣudhā sampīḍitān bhṛśam || 10 ||

BRP032.011.1 ārādhanāya savituḥ paraṃ yatnaṃ pracakrame |

BRP032.011.2 ekāgrā niyatāhārā paraṃ niyamam āsthitā |

BRP032.011.3 tuṣṭāva tejasāṃ rāśiṃ gaganasthaṃ divākaram || 11 ||

aditir uvāca:

BRP032.012.1 namas tubhyaṃ paraṃ sūkṣmaṃ supuṇyaṃ bibhrate 'tulam |

BRP032.012.2 dhāma dhāmavatām īśaṃ dhāmādhāraṃ ca śāśvatam || 12 ||

[p. 123 ]

BRP032.013.1 jagatām upakārāya tvām ahaṃ staumi gopate |

BRP032.013.2 ādadānasya yad rūpaṃ tīvraṃ tasmai namāmy aham || 13 ||

BRP032.014.1 grahītum aṣṭamāsena kālenāmbumayaṃ rasam |

BRP032.014.2 bibhratas tava yad rūpam atitīvraṃ natāsmi tat || 14 ||

BRP032.015.1 sametam agnisomābhyāṃ namas tasmai guṇātmane |

BRP032.015.2 yad rūpam ṛgyajuḥsāmnām aikyena tapate tava || 15 ||

BRP032.016.1 viśvam etat trayīsañjñaṃ namas tasmai vibhāvaso |

BRP032.016.2 yat tu tasmāt paraṃ rūpam om ity uktvābhisaṃhitam |

BRP032.016.3 asthūlaṃ sthūlam amalaṃ namas tasmai sanātana || 16 ||

brahmovāca:

BRP032.017.1 evaṃ sā niyatā devī cakre stotram aharniśam |

BRP032.017.2 nirāhārā vivasvantam ārirādhayiṣur dvijāḥ || 17 ||

BRP032.018.1 tataḥ kālena mahatā bhagavāṃs tapano dvijāḥ |

BRP032.018.2 pratyakṣatām agāt tasyā dākṣāyaṇyā dvijottamāḥ || 18 ||

BRP032.019.1 sā dadarśa mahākūṭaṃ tejaso 'mbarasaṃvṛtam |

BRP032.019.2 bhūmau ca saṃsthitaṃ bhāsvajjvālābhir atidurdṛśam |

BRP032.019.3 taṃ dṛṣṭvā ca tato devī sādhvasaṃ paramaṃ gatā || 19 ||

aditir uvāca:

BRP032.021.1 jagadādya prasīdeti na tvāṃ paśyāmi gopate |

BRP032.021.2 prasādaṃ kuru paśyeyaṃ yad rūpaṃ te divākara |

BRP032.021.3 bhaktānukampaka vibho tvadbhaktān pāhi me sutān || 21 ||

brahmovāca:

BRP032.022.1 tataḥ sa tejasas tasmād āvirbhūto vibhāvasuḥ |

BRP032.022.2 adṛśyata tadādityas taptatāmropamaḥ prabhuḥ || 22 ||

BRP032.023.1 tatas tāṃ praṇatāṃ devīṃ tasyāsandarśane dvijāḥ |

BRP032.023.2 prāha bhāsvān vṛṇuṣvaikaṃ varaṃ matto yam icchasi || 23 ||

BRP032.024.1 praṇatā śirasā sā tu jānupīḍitamedinī |

BRP032.024.2 pratyuvāca vivasvantaṃ varadaṃ samupasthitam || 24 ||

aditir uvāca:

BRP032.025.1 deva prasīda putrāṇāṃ hṛtaṃ tribhuvanaṃ mama |

BRP032.025.2 yajñabhāgāś ca daiteyair dānavaiś ca balādhikaiḥ || 25 ||

BRP032.026.1 tannimittaṃ prasādaṃ tvaṃ kuruṣva mama gopate |

BRP032.026.2 aṃśena teṣāṃ bhrātṛtvaṃ gatvā tān nāśaye ripūn || 26 ||

BRP032.027.1 yathā me tanayā bhūyo yajñabhāgabhujaḥ prabho |

BRP032.027.2 bhaveyur adhipāś caiva trailokyasya divākara || 27 ||

BRP032.028.1 tathānukalpaṃ putrāṇāṃ suprasanno rave mama |

BRP032.028.2 kuru prasannārtihara kāryaṃ kartā ucyate || 28 ||

brahmovāca:

BRP032.029.1 tatas tām āha bhagavān bhāskaro vāritaskaraḥ |

BRP032.029.2 praṇatām aditiṃ viprāḥ prasādasumukho vibhuḥ || 29 ||

[p. 124 ]

sūrya uvāca:

BRP032.030.1 sahasrāṃśena te garbhaḥ sambhūyāham aśeṣataḥ |

BRP032.030.2 tvatputraśatrūn dakṣo 'haṃ nāśayāmy āśu nirvṛtaḥ || 30 ||

brahmovāca:

BRP032.031.1 ity uktvā bhagavān bhāsvān antardhānam upāgataḥ |

BRP032.031.2 nivṛttā sāpi tapasaḥ samprāptākhilavāñchitā || 31 ||

BRP032.032.1 tato raśmisahasrāt tu suṣumnākhyo raveḥ karaḥ |

BRP032.032.2 tataḥ saṃvatsarasyānte tatkāmapūraṇāya saḥ || 32 ||

BRP032.033.1 nivāsaṃ savitā cakre devamātus tadodare |

BRP032.033.2 kṛcchracāndrāyaṇādīṃś ca sā cakre susamāhitā || 33 ||

BRP032.034.1 śucinā dhārayāmy enaṃ divyaṃ garbham iti dvijāḥ |

BRP032.034.2 tatas tāṃ kaśyapaḥ prāha kiñcitkopaplutākṣaram || 34 ||

kaśyapa uvāca:

BRP032.035.1 kiṃ mārayasi garbhāṇḍam iti nityopavāsinī |

brahmovāca:

BRP032.035.2 sā ca taṃ prāha garbhāṇḍam etat paśyeti kopanā |

BRP032.035.3 na māritaṃ vipakṣāṇāṃ mṛtyur eva bhaviṣyati || 35 ||

BRP032.036.1 ity uktvā taṃ tadā garbham utsasarja surāraṇiḥ |

BRP032.036.2 jājvalyamānaṃ tejobhiḥ patyur vacanakopitā || 36 ||

BRP032.037.1 taṃ dṛṣṭvā kaśyapo garbham udyadbhāskaravarcasam |

BRP032.037.2 tuṣṭāva praṇato bhūtvā vāgbhir ādyābhir ādarāt || 37 ||

BRP032.038.1 saṃstūyamānaḥ sa tadā garbhāṇḍāt prakaṭo 'bhavat |

BRP032.038.2 padmapattrasavarṇābhas tejasā vyāptadiṅmukhaḥ || 38 ||

BRP032.039.1 athāntarikṣād ābhāṣya kaśyapaṃ munisattamam |

BRP032.039.2 satoyameghagambhīrā vāg uvācāśarīriṇī || 39 ||

vāg uvāca:

BRP032.040.1 māritantepataḥ proktam etad aṇḍaṃ tvayāditeḥ |

BRP032.040.2 tasmān mune sutas te 'yaṃ mārtaṇḍākhyo bhaviṣyati || 40 ||

BRP032.041.1 haniṣyaty asurāṃś cāyaṃ yajñabhāgaharān arīn |

BRP032.041.2 devā niśamyeti vaco gaganāt samupāgatam || 41 ||

BRP032.042.1 praharṣam atulaṃ yātā dānavāś ca hataujasaḥ |

BRP032.042.2 tato yuddhāya daiteyān ājuhāva śatakratuḥ || 42 ||

BRP032.043.1 saha devair mudā yukto dānavāś ca tam abhyayuḥ |

BRP032.043.2 teṣāṃ yuddham abhūd ghoraṃ devānām asuraiḥ saha || 43 ||

BRP032.044.1 śastrāstravṛṣṭisandīptasamastabhuvanāntaram |

BRP032.044.2 tasmin yuddhe bhagavatā mārtaṇḍena nirīkṣitāḥ || 44 ||

BRP032.045.1 tejasā dahyamānās te bhasmībhūtā mahāsurāḥ |

BRP032.045.2 tataḥ praharṣam atulaṃ prāptāḥ sarve divaukasaḥ || 45 ||

BRP032.046.1 tuṣṭuvus tejasāṃ yoniṃ mārtaṇḍam aditiṃ tathā |

BRP032.046.2 svādhikārāṃs tataḥ prāptā yajñabhāgāṃś ca pūrvavat || 46 ||

[p. 125 ]

BRP032.047.1 bhagavān api mārtaṇḍaḥ svādhikāram athākarot |

BRP032.047.2 kadambapuṣpavad bhāsvān adhaś cordhvaṃ ca raśmibhiḥ |

BRP032.047.3 vṛto 'gnipiṇḍasadṛśo dadhre nātisphuṭaṃ vapuḥ || 47 ||

munaya ūcuḥ:

BRP032.048.1 kathaṃ kāntataraṃ paścād rūpaṃ saṃlabdhavān raviḥ |

BRP032.048.2 kadambagolakākāraṃ tan me brūhi jagatpate || 48 ||

brahmovāca:

BRP032.049.1 tvaṣṭā tasmai dadau kanyāṃ sañjñāṃ nāma vivasvate |

BRP032.049.2 prasādya praṇato bhūtvā viśvakarmā prajāpatiḥ || 49 ||

BRP032.050.1 trīṇy apatyāny asau tasyāṃ janayām āsa gopatiḥ |

BRP032.050.2 dvau putrau sumahābhāgau kanyāṃ ca yamunāṃ tathā || 50 ||

BRP032.051.1 yat tejo 'bhyadhikaṃ tasya mārtaṇḍasya vivasvataḥ |

BRP032.051.2 tenātitāpayām āsa trīṃl lokān sacarācarān || 51 ||

BRP032.052.1 tad rūpaṃ golakākāraṃ dṛṣṭvā sañjñā vivasvataḥ |

BRP032.052.2 asahantī mahat tejaḥ svāṃ chāyāṃ vākyam abravīt || 52 ||

sañjñovāca:

BRP032.053.1 ahaṃ yāsyāmi bhadraṃ te svam eva bhavanaṃ pituḥ |

BRP032.053.2 nirvikāraṃ tvayātraiva stheyaṃ macchāsanāc chubhe || 53 ||

BRP032.054.1 imau ca bālakau mahyaṃ kanyā ca varavarṇinī |

BRP032.054.2 sambhāvyā naiva cākhyeyam idaṃ bhagavate tvayā || 54 ||

chāyovāca:

BRP032.055.1 ā kacagrahaṇād devi ā śāpān naiva karhicit |

BRP032.055.2 ākhyāsyāmi mataṃ tubhyaṃ gamyatāṃ yatra vāñchitam || 55 ||

BRP032.056.1 ity uktā vrīḍitā sañjñā jagāma pitṛmandiram |

BRP032.056.2 vatsarāṇāṃ sahasraṃ tu vasamānā pitur gṛhe || 56 ||

BRP032.057.1 bhartuḥ samīpaṃ yāhīti pitroktā sā punaḥ punaḥ |

BRP032.057.2 āgacchad vaḍavā bhūtvā kurūn athottarāṃs tataḥ || 57 ||

BRP032.058.1 tatra tepe tapaḥ sādhvī nirāhārā dvijottamāḥ |

BRP032.058.2 pituḥ samīpaṃ yātāyāṃ sañjñāyāṃ vākyatatparā || 58 ||

BRP032.059.1 tadrūpadhāriṇī chāyā bhāskaraṃ samupasthitā |

BRP032.059.2 tasyāṃ ca bhagavān sūryaḥ sañjñeyam iti cintayan || 59 ||

BRP032.060.1 tathaiva janayām āsa dvau putrau kanyakāṃ tathā |

BRP032.060.2 sañjñā tu pārthivī teṣām ātmajānāṃ tathākarot || 60 ||

BRP032.061.1 snehaṃ na pūrvajātānāṃ tathā kṛtavatī tu sā |

BRP032.061.2 manus tat kṣāntavāṃs tasyā yamas tasyā na cakṣame || 61 ||

BRP032.062.1 bahudhā pīḍyamānas tu pituḥ patyā suduḥkhitaḥ |

BRP032.062.2 sa vai kopāc ca bālyāc ca bhāvino 'rthasya vai balāt |

BRP032.062.3 padā santarjayām āsa na tu dehe nyapātayat || 62 ||

chāyovāca:

BRP032.063.1 padā tarjayase yasmāt pitur bhāryāṃ garīyasīm |

BRP032.063.2 tasmāt tavaiṣa caraṇaḥ patiṣyati na saṃśayaḥ || 63 ||

[p. 126 ]

brahmovāca:

BRP032.064.1 yamas tu tena śāpena bhṛśaṃ pīḍitamānasaḥ |

BRP032.064.2 manunā saha dharmātmā pitre sarvaṃ nyavedayat || 64 ||

yama uvāca:

BRP032.065.1 snehena tulyam asmāsu mātā deva na vartate |

BRP032.065.2 visṛjya jyāyasaṃ bhaktyā kanīyāṃsaṃ bubhūṣati || 65 ||

BRP032.066.1 tasyāṃ mayodyataḥ pādo na tu dehe nipātitaḥ |

BRP032.066.2 bālyād vā yadi vā mohāt tad bhavān kṣantum arhasi || 66 ||

BRP032.067.1 śapto 'haṃ tāta kopena jananyā tanayo yataḥ |

BRP032.067.2 tato manye na jananīm imāṃ vai tapatāṃ vara || 67 ||

BRP032.068.1 tava prasādāc caraṇo bhagavan na pated yathā |

BRP032.068.2 mātṛśāpād ayaṃ me 'dya tathā cintaya gopate || 68 ||

ravir uvāca:

BRP032.069.1 asaṃśayaṃ mahat putra bhaviṣyaty atra kāraṇam |

BRP032.069.2 yena tvām āviśat krodho dharmajñaṃ dharmaśīlinam || 69 ||

BRP032.070.1 sarveṣām eva śāpānāṃ pratighāto hi vidyate |

BRP032.070.2 na tu mātrābhiśaptānāṃ kvacic chāpanivartanam || 70 ||

BRP032.071.1 na śakyam etan mithyā tu kartuṃ mātur vacas tava |

BRP032.071.2 kiñcit te 'haṃ vidhāsyāmi putrasnehād anugraham || 71 ||

BRP032.072.1 kṛmayo māṃsam ādāya prayāsyanti mahītalam |

BRP032.072.2 kṛtaṃ tasyā vacaḥ satyaṃ tvaṃ ca trāto bhaviṣyasi || 72 ||

brahmovāca:

BRP032.073.1 ādityas tv abravīc chāyāṃ kimarthaṃ tanayeṣu vai |

BRP032.073.2 tulyeṣv apy adhikaḥ sneha ekaṃ prati kṛtas tvayā || 73 ||

BRP032.074.1 nūnaṃ naiṣāṃ tvaṃ jananī sañjñā kāpi tvam āgatā |

BRP032.074.2 nirguṇeṣv apy apatyeṣu mātā śāpaṃ na dāsyati || 74 ||

BRP032.075.1 sā tatpariharantī ca śāpād bhītā tadā raveḥ |

BRP032.075.2 kathayām āsa vṛttāntaṃ sa śrutvā śvaśuraṃ yayau || 75 ||

BRP032.076.1 sa cāpi taṃ yathānyāyam arcayitvā tadā ravim |

BRP032.076.2 nirdagdhukāmaṃ roṣeṇa sāntvayānas tam abravīt || 76 ||

viśvakarmovāca:

BRP032.077.1 tavātitejasā vyāptam idaṃ rūpaṃ suduḥsaham |

BRP032.077.2 asahantī tu tat sañjñā vane carati vai tapaḥ || 77 ||

BRP032.078.1 drakṣyate tāṃ bhavān adya svāṃ bhāryāṃ śubhacāriṇīm |

BRP032.078.2 rūpārthaṃ bhavato 'raṇye carantīṃ sumahat tapaḥ || 78 ||

BRP032.079.1 śrutaṃ me brahmaṇo vākyaṃ tava tejovarodhane |

BRP032.079.2 rūpaṃ nirvartayāmy adya tava kāntaṃ divaspate || 79 ||

brahmovāca:

BRP032.080.1 tatas tatheti taṃ prāha tvaṣṭāraṃ bhagavān raviḥ |

BRP032.080.2 tato vivasvato rūpaṃ prāg āsīt parimaṇḍalam || 80 ||

[p. 127 ]

BRP032.081.1 viśvakarmā tv anujñātaḥ śākadvīpe vivasvatā |

BRP032.081.2 bhramim āropya tattejaḥśātanāyopacakrame || 81 ||

BRP032.082.1 bhramatāśeṣajagatāṃ nābhibhūtena bhāsvatā |

BRP032.082.2 samudrādrivanopetā tv āruroha mahī nabhaḥ || 82 ||

BRP032.083.1 gaganaṃ cākhilaṃ viprāḥ sacandragrahatārakam |

BRP032.083.2 adhogataṃ mahābhāgā babhūvākṣiptam ākulam || 83 ||

BRP032.084.1 vikṣiptasalilāḥ sarve babhūvuś ca tathārṇavāḥ |

BRP032.084.2 vyabhidyanta mahāśailāḥ śīrṇasānunibandhanāḥ || 84 ||

BRP032.085.1 dhruvādhārāṇy aśeṣāṇi dhiṣṇyāni munisattamāḥ |

BRP032.085.2 truṭyadraśminibandhīni bandhanāni adho yayuḥ || 85 ||

BRP032.086.1 vegabhramaṇasampātavāyukṣiptāḥ sahasraśaḥ |

BRP032.086.2 vyaśīryanta mahāmeghā ghorārāvavirāviṇaḥ || 86 ||

BRP032.087.1 bhāsvadbhramaṇavibhrāntabhūmyākāśarasātalam |

BRP032.087.2 jagad ākulam atyarthaṃ tadāsīn munisattamāḥ || 87 ||

BRP032.088.1 trailokyam ākulaṃ vīkṣya bhramamāṇaṃ surarṣayaḥ |

BRP032.088.2 devāś ca brahmaṇā sārdhaṃ bhāsvantam abhituṣṭuvuḥ || 88 ||

BRP032.089.1 ādidevo 'si devānāṃ jātas tvaṃ bhūtaye bhuvaḥ |

BRP032.089.2 sargasthityantakāleṣu tridhā bhedena tiṣṭhasi || 89 ||

BRP032.090.1 svasti te 'stu jagannātha gharmavarṣadivākara |

BRP032.090.2 indrādayas tadā devā likhyamānam athāstuvan || 90 ||

BRP032.091.1 jaya deva jagatsvāmiñ jayāśeṣajagatpate |

BRP032.091.2 ṛṣayaś ca tataḥ sapta vasiṣṭhātripurogamāḥ || 91 ||

BRP032.092.1 tuṣṭuvur vividhaiḥ stotraiḥ svasti svastītivādinaḥ |

BRP032.092.2 vedoktibhir athāgryābhir vālakhilyāś ca tuṣṭuvuḥ || 92 ||

BRP032.093.1 agnir ādyāś ca bhāsvantaṃ likhyamānaṃ mudā yutāḥ |

BRP032.093.2 tvaṃ nātha mokṣiṇāṃ mokṣo dhyeyas tvaṃ dhyānināṃ paraḥ || 93 ||

BRP032.094.1 tvaṃ gatiḥ sarvabhūtānāṃ karmakāṇḍavivartinām |

BRP032.094.2 sampūjyas tvaṃ tu deveśa śaṃ no 'stu jagatāṃ pate || 94 ||

BRP032.095.1 śaṃ no 'stu dvipade nityaṃ śaṃ naś cāstu catuṣpade |

BRP032.095.2 tato vidyādharagaṇā yakṣarākṣasapannagāḥ || 95 ||

BRP032.096.1 kṛtāñjalipuṭāḥ sarve śirobhiḥ praṇatā ravim |

BRP032.096.2 ūcus te vividhā vāco manaḥśrotrasukhāvahāḥ || 96 ||

BRP032.097.1 sahyaṃ bhavatu tejas te bhūtānāṃ bhūtabhāvana |

BRP032.097.2 tato hāhāhūhūś caiva nāradas tumburus tathā || 97 ||

BRP032.098.1 upagāyitum ārabdhā gāndharvakuśalā ravim |

BRP032.098.2 ṣaḍjamadhyamagāndhāragānatrayaviśāradāḥ || 98 ||

BRP032.099.1 mūrchanābhiś ca tālaiś ca samprayogaiḥ sukhapradam |

BRP032.099.2 viśvācī ca ghṛtācī ca urvaśy atha tilottamāḥ || 99 ||

BRP032.100.1 menakā sahajanyā ca rambhā cāpsarasāṃ varā |

BRP032.100.2 nanṛtur jagatām īśe likhyamāne vibhāvasau || 100 ||

[p. 128 ]

BRP032.101.1 bhāvahāvavilāsādyān kurvatyo 'bhinayān bahūn |

BRP032.101.2 prāvādyanta tatas tatra vīṇā veṇvādijharjharāḥ || 101 ||

BRP032.102.1 paṇavāḥ puṣkarāś caiva mṛdaṅgāḥ paṭahānakāḥ |

BRP032.102.2 devadundubhayaḥ śaṅkhāḥ śataśo 'tha sahasraśaḥ || 102 ||

BRP032.103.1 gāyadbhiś caiva nṛtyadbhir gandharvair apsarogaṇaiḥ |

BRP032.103.2 tūryavāditraghoṣaiś ca sarvaṃ kolāhalīkṛtam || 103 ||

BRP032.104.1 tataḥ kṛtāñjalipuṭā bhaktinamrātmamūrtayaḥ |

BRP032.104.2 likhyamānaṃ sahasrāṃśuṃ praṇemuḥ sarvadevatāḥ || 104 ||

BRP032.105.1 tataḥ kolāhale tasmin sarvadevasamāgame |

BRP032.105.2 tejasaḥ śātanaṃ cakre viśvakarmā śanaiḥ śanaiḥ || 105 ||

BRP032.106.1 ājānulikhitaś cāsau nipuṇaṃ viśvakarmaṇā |

BRP032.106.2 nābhyanandat tu likhanaṃ tatas tenāvatāritaḥ || 106 ||

BRP032.107.1 na tu nirbhartsitaṃ rūpaṃ tejaso hananena tu |

BRP032.107.2 kāntāt kāntataraṃ rūpam adhikaṃ śuśubhe tataḥ || 107 ||

BRP032.108.1 iti himajalagharmakālahetor |

BRP032.108.2 harakamalāsanaviṣṇusaṃstutasya |

BRP032.108.3 tadupari likhanaṃ niśamya bhānor |

BRP032.108.4 vrajati divākaralokam āyuṣo 'nte || 108 ||

BRP032.109.1 evaṃ janma raveḥ pūrvaṃ babhūva munisattamāḥ |

BRP032.109.2 rūpaṃ ca paramaṃ tasya mayā samparikīrtitam || 109 ||

Chapter 33: On the origin of the sun; the 108 names of the sun

33 SS 80-81

munaya ūcuḥ:

BRP033.001.1 bhūyo 'pi kathayāsmākaṃ kathāṃ sūryasamāśritām |

BRP033.001.2 na tṛptim adhigacchāmaḥ śṛṇvantas tāṃ kathāṃ śubhām || 1 ||

BRP033.002.1 yo 'yaṃ dīpto mahātejā vahnirāśisamaprabhaḥ |

BRP033.002.2 etad veditum icchāmaḥ prabhāvo 'sya kutaḥ prabho || 2 ||

brahmovāca:

BRP033.003.1 tamobhūteṣu lokeṣu naṣṭe sthāvarajaṅgame |

BRP033.003.2 prakṛter guṇahetus tu pūrvaṃ buddhir ajāyata || 3 ||

BRP033.004.1 ahaṅkāras tato jāto mahābhūtapravartakaḥ |

BRP033.004.2 vāyvagnir āpaḥ khaṃ bhūmis tatas tv aṇḍam ajāyata || 4 ||

BRP033.005.1 tasminn aṇḍe tv ime lokāḥ sapta caiva pratiṣṭhitāḥ |

BRP033.005.2 pṛthivī saptabhir dvīpaiḥ samudraiś caiva saptabhiḥ || 5 ||

BRP033.006.1 tatraivāvasthito hy āsīd ahaṃ viṣṇur maheśvaraḥ |

BRP033.006.2 vimūḍhās tāmasāḥ sarve pradhyāyanti tam īśvaram || 6 ||

BRP033.007.1 tato vai sumahātejāḥ prādurbhūtas tamonudaḥ |

BRP033.007.2 dhyānayogena cāsmābhir vijñātaḥ savitā tadā || 7 ||

[p. 129 ]

BRP033.008.1 jñātvā ca paramātmānaṃ sarva eva pṛthak pṛthak |

BRP033.008.2 divyābhiḥ stutibhir devaḥ stuto 'smābhis tadeśvaraḥ || 8 ||

BRP033.009.1 ādidevo 'si devānām aiśvaryāc ca tvam īśvaraḥ |

BRP033.009.2 ādikartāsi bhūtānāṃ devadevo divākaraḥ || 9 ||

BRP033.010.1 jīvanaḥ sarvabhūtānāṃ devagandharvarakṣasām |

BRP033.010.2 munikinnarasiddhānāṃ tathaivoragapakṣiṇām || 10 ||

BRP033.011.1 tvaṃ brahmā tvaṃ mahādevas tvaṃ viṣṇus tvaṃ prajāpatiḥ |

BRP033.011.2 vāyur indraś ca somaś ca vivasvān varuṇas tathā || 11 ||

BRP033.012.1 tvaṃ kālaḥ sṛṣṭikartā ca hartā bhartā tathā prabhuḥ |

BRP033.012.2 saritaḥ sāgarāḥ śailā vidyudindradhanūṃṣi ca || 12 ||

BRP033.013.1 pralayaḥ prabhavaś caiva vyaktāvyaktaḥ sanātanaḥ |

BRP033.013.2 īśvarāt parato vidyā vidyāyāḥ parataḥ śivaḥ || 13 ||

BRP033.014.1 śivāt parataro devas tvam eva parameśvaraḥ |

BRP033.014.2 sarvataḥpāṇipādāntaḥ sarvatokṣiśiromukhaḥ || 14 ||

BRP033.015.1 sahasrāṃśuḥ sahasrāsyaḥ sahasracaraṇekṣaṇaḥ |

BRP033.015.2 bhūtādir bhūr bhuvaḥ svaś ca mahaḥ satyaṃ tapo janaḥ || 15 ||

BRP033.016.1 pradīptaṃ dīpanaṃ divyaṃ sarvalokaprakāśakam |

BRP033.016.2 durnirīkṣaṃ surendrāṇāṃ yad rūpaṃ tasya te namaḥ || 16 ||

BRP033.017.1 surasiddhagaṇair juṣṭaṃ bhṛgvatripulahādibhiḥ |

BRP033.017.2 stutaṃ paramam avyaktaṃ yad rūpaṃ tasya te namaḥ || 17 ||

BRP033.018.1 vedyaṃ vedavidāṃ nityaṃ sarvajñānasamanvitam |

BRP033.018.2 sarvadevātidevasya yad rūpaṃ tasya te namaḥ || 18 ||

BRP033.019.1 viśvakṛd viśvabhūtaṃ ca vaiśvānarasurārcitam |

BRP033.019.2 viśvasthitam acintyaṃ ca yad rūpaṃ tasya te namaḥ || 19 ||

BRP033.020.1 paraṃ yajñāt paraṃ vedāt paraṃ lokāt paraṃ divaḥ |

BRP033.020.2 paramātmety abhikhyātaṃ yad rūpaṃ tasya te namaḥ || 20 ||

BRP033.021.1 avijñeyam anālakṣyam adhyānagatam avyayam |

BRP033.021.2 anādinidhanaṃ caiva yad rūpaṃ tasya te namaḥ || 21 ||

BRP033.022.1 namo namaḥ kāraṇakāraṇāya |

BRP033.022.2 namo namaḥ pāpavimocanāya |

BRP033.022.3 namo namas te ditijārdanāya |

BRP033.022.4 namo namo rogavimocanāya || 22 ||

BRP033.023.1 namo namaḥ sarvavarapradāya |

BRP033.023.2 namo namaḥ sarvasukhapradāya |

BRP033.023.3 namo namaḥ sarvadhanapradāya |

BRP033.023.4 namo namaḥ sarvamatipradāya || 23 ||

BRP033.024.1 stutaḥ sa bhagavān evaṃ taijasaṃ rūpam āsthitaḥ |

BRP033.024.2 uvāca vācā kalyāṇyā ko varo vaḥ pradīyatām || 24 ||

devā ūcuḥ:

BRP033.025.1 tavātitaijasaṃ rūpaṃ na kaścit soḍhum utsahet |

BRP033.025.2 sahanīyaṃ tad bhavatu hitāya jagataḥ prabho || 25 ||

[p. 130 ]

BRP033.026.1 evam astv iti so 'py uktvā bhagavān ādikṛt prabhuḥ |

BRP033.026.2 lokānāṃ kāryasiddhyarthaṃ gharmavarṣahimapradaḥ || 26 ||

BRP033.027.1 tataḥ sāṅkhyāś ca yogāś ca ye cānye mokṣakāṅkṣiṇaḥ |

BRP033.027.2 dhyāyanti dhyāyino devaṃ hṛdayasthaṃ divākaram || 27 ||

BRP033.028.1 sarvalakṣaṇahīno 'pi yukto vā sarvapātakaiḥ |

BRP033.028.2 sarvaṃ ca tarate pāpaṃ devam arkaṃ samāśritaḥ || 28 ||

BRP033.029.1 agnihotraṃ ca vedāś ca yajñāś ca bahudakṣiṇāḥ |

BRP033.029.2 bhānor bhaktinamaskārakalāṃ nārhanti ṣoḍaśīm || 29 ||

BRP033.030.1 tīrthānāṃ paramaṃ tīrthaṃ maṅgalānāṃ ca maṅgalam |

BRP033.030.2 pavitraṃ ca pavitrāṇāṃ prapadyante divākaram || 30 ||

BRP033.031.1 śakrādyaiḥ saṃstutaṃ devaṃ ye namasyanti bhāskaram |

BRP033.031.2 sarvakilbiṣanirmuktāḥ sūryalokaṃ vrajanti te || 31 ||

munaya ūcuḥ:

BRP033.032.1 cirāt prabhṛti no brahmañ śrotum icchā pravartate |

BRP033.032.2 nāmnām aṣṭaśataṃ brūhi yat tvayoktaṃ purā raveḥ || 32 ||

brahmovāca:

BRP033.033.1 aṣṭottaraśataṃ nāmnāṃ śṛṇudhvaṃ gadato mama |

BRP033.033.2 bhāskarasya paraṃ guhyaṃ svargamokṣapradaṃ dvijāḥ || 33 ||

BRP033.034.1 oṃ sūryo 'ryamā bhagas tvaṣṭā pūṣārkaḥ savitā raviḥ |

BRP033.034.2 gabhastimān ajaḥ kālo mṛtyur dhātā prabhākaraḥ || 34 ||

BRP033.035.1 pṛthivy āpaś ca tejaś ca khaṃ vāyuś ca parāyaṇam |

BRP033.035.2 somo bṛhaspatiḥ śukro budho 'ṅgāraka eva ca || 35 ||

BRP033.036.1 indro vivasvān dīptāṃśuḥ śuciḥ śauriḥ śanaiścaraḥ |

BRP033.036.2 brahmā viṣṇuś ca rudraś ca skando vaiśravaṇo yamaḥ || 36 ||

BRP033.037.1 vaidyuto jāṭharaś cāgnir aindhanas tejasāṃ patiḥ |

BRP033.037.2 dharmadhvajo vedakartā vedāṅgo vedavāhanaḥ || 37 ||

BRP033.038.1 kṛtaṃ tretā dvāparaś ca kaliḥ sarvāmarāśrayaḥ |

BRP033.038.2 kalākāṣṭhāmuhūrtāś ca kṣapā yāmās tathā kṣaṇāḥ || 38 ||

BRP033.039.1 saṃvatsarakaro 'śvatthaḥ kālacakro vibhāvasuḥ |

BRP033.039.2 puruṣaḥ śāśvato yogī vyaktāvyaktaḥ sanātanaḥ || 39 ||

BRP033.040.1 kālādhyakṣaḥ prajādhyakṣo viśvakarmā tamonudaḥ |

BRP033.040.2 varuṇaḥ sāgaro 'ṃśaś ca jīmūto jivano 'rihā || 40 ||

BRP033.041.1 bhūtāśrayo bhūtapatiḥ sarvalokanamaskṛtaḥ |

BRP033.041.2 sraṣṭā saṃvartako vahniḥ sarvasyādir alolupaḥ || 41 ||

BRP033.042.1 anantaḥ kapilo bhānuḥ kāmadaḥ sarvatomukhaḥ |

BRP033.042.2 jayo viśālo varadaḥ sarvabhūtaniṣevitaḥ || 42 ||

BRP033.043.1 manaḥ suparṇo bhūtādiḥ śīghragaḥ prāṇadhāraṇaḥ |

BRP033.043.2 dhanvantarir dhūmaketur ādidevo 'diteḥ sutaḥ || 43 ||

[p. 131 ]

BRP033.044.1 dvādaśātmā ravir dakṣaḥ pitā mātā pitāmahaḥ |

BRP033.044.2 svargadvāraṃ prajādvāraṃ mokṣadvāraṃ triviṣṭapam || 44 ||

BRP033.045.1 dehakartā praśāntātmā viśvātmā viśvatomukhaḥ |

BRP033.045.2 carācarātmā sūkṣmātmā maitreyaḥ karuṇānvitaḥ || 45 ||

BRP033.046.1 etad vai kīrtanīyasya sūryasyāmitatejasaḥ |

BRP033.046.2 nāmnām aṣṭaśataṃ ramyaṃ mayā proktaṃ dvijottamāḥ || 46 ||

BRP033.047.1 suragaṇapitṛyakṣasevitaṃ hy |

BRP033.047.2 asuraniśākarasiddhavanditam |

BRP033.047.3 varakanakahutāśanaprabhaṃ |

BRP033.047.4 praṇipatito 'smi hitāya bhāskaram || 47 ||

BRP033.048.1 sūryodaye yaḥ susamāhitaḥ paṭhet |

BRP033.048.2 sa putradārān dhanaratnasañcayān |

BRP033.048.3 labheta jātismaratāṃ naraḥ sa tu |

BRP033.048.4 smṛtiṃ ca medhāṃ ca sa vindate parām || 48 ||

BRP033.049.1 imaṃ stavaṃ devavarasya yo naraḥ |

BRP033.049.2 prakīrtayec chuddhamanāḥ samāhitaḥ |

BRP033.049.3 vimucyate śokadavāgnisāgarāl |

BRP033.049.4 labheta kāmān manasā yathepsitān || 49 ||

Chapter 34: Story of Satī; the birth of Umā

34 SS 81-83

brahmovāca:

BRP034.001.1 yo 'sau sarvagato devas tripurāris trilocanaḥ |

BRP034.001.2 umāpriyakaro rudraś candrārdhakṛtaśekharaḥ || 1 ||

BRP034.002.1 vidrāvya vibudhān sarvān siddhavidyādharān ṛṣīn |

BRP034.002.2 gandharvayakṣanāgāṃś ca tathānyāṃś ca samāgatān || 2 ||

BRP034.003.1 jaghāna pūrvaṃ dakṣasya yajato dharaṇītale |

BRP034.003.2 yajñaṃ samṛddhaṃ ratnāḍhyaṃ sarvasambhārasambhṛtam || 3 ||

BRP034.004.1 yasya pratāpasantrastāḥ śakrādyās tridivaukasaḥ |

BRP034.004.2 śāntiṃ na lebhire viprāḥ kailāsaṃ śaraṇaṃ gatāḥ || 4 ||

BRP034.005.1 sa āste tatra varadaḥ śūlapāṇir vṛṣadhvajaḥ |

BRP034.005.2 pinākapāṇir bhagavān dakṣayajñavināśanaḥ || 5 ||

BRP034.006.1 mahādevo 'kale deśe kṛttivāsā vṛṣadhvajaḥ |

BRP034.006.2 ekāmrake muniśreṣṭhāḥ sarvakāmaprado haraḥ || 6 ||

munaya ūcuḥ:

BRP034.007.1 kimarthaṃ sa bhavo devaḥ sarvabhūtahite rataḥ |

BRP034.007.2 jaghāna yajñaṃ dakṣasya devaiḥ sarvair alaṅkṛtam || 7 ||

BRP034.008.1 na hy alpaṃ kāraṇaṃ tatra prabho manyāmahe vayam |

BRP034.008.2 śrotum icchāmahe brūhi paraṃ kautūhalaṃ hi naḥ || 8 ||

[p. 132 ]

brahmovāca:

BRP034.009.1 dakṣasyāsann aṣṭa kanyā yāś caivaṃ patisaṅgatāḥ |

BRP034.009.2 svebhyo gṛhebhyaś cānīya tāḥ pitābhyarcayad gṛhe || 9 ||

BRP034.010.1 tatas tv abhyarcitā viprā nyavasaṃs tāḥ pitur gṛhe |

BRP034.010.2 tāsāṃ jyeṣṭhā satī nāma patnī yā tryambakasya vai || 10 ||

BRP034.011.1 nājuhāvātmajāṃ tāṃ vai dakṣo rudram abhidviṣan |

BRP034.011.2 akarot sannatiṃ dakṣe na ca kāñcin maheśvaraḥ || 11 ||

BRP034.012.1 jāmātā śvaśure tasmin svabhāvāt tejasi sthitaḥ |

BRP034.012.2 tato jñātvā satī sarvās tās tu prāptāḥ pitur gṛham || 12 ||

BRP034.013.1 jagāma sāpy anāhūtā satī tu svapitur gṛham |

BRP034.013.2 tābhyo hīnāṃ pitā cakre satyāḥ pūjām asammatām |

BRP034.013.3 tato 'bravīt sā pitaraṃ devī krodhasamākulā || 13 ||

saty uvāca:

BRP034.014.1 yavīyasībhyaḥ śreṣṭhāhaṃ kiṃ na pūjasi māṃ prabho |

BRP034.014.2 asatkṛtām avasthāṃ yaḥ kṛtavān asi garhitām |

BRP034.014.3 ahaṃ jyeṣṭhā variṣṭhā ca māṃ tvaṃ satkartum arhasi || 14 ||

brahmovāca:

BRP034.015.1 evam ukto 'bravīd enāṃ dakṣaḥ saṃraktalocanaḥ || 15 ||

dakṣa uvāca:

BRP034.016.1 tvattaḥ śreṣṭhā variṣṭhāś ca pūjyā bālāḥ sutā mama |

BRP034.016.2 tāsāṃ ye caiva bhartāras te me bahumatāḥ sati || 16 ||

BRP034.017.1 brahmiṣṭhāś ca vratasthāś ca mahāyogāḥ sudhārmikāḥ |

BRP034.017.2 guṇaiś caivādhikāḥ ślāghyāḥ sarve te tryambakāt sati || 17 ||

BRP034.018.1 vasiṣṭho 'triḥ pulastyaś ca aṅgirāḥ pulahaḥ kratuḥ |

BRP034.018.2 bhṛgur marīciś ca tathā śreṣṭhā jāmātaro mama || 18 ||

BRP034.019.1 taiś cāpi spardhate śarvaḥ sarve te caiva taṃ prati |

BRP034.019.2 tena tvāṃ na bubhūṣāmi pratikūlo hi me bhavaḥ || 19 ||

BRP034.020.1 ity uktavāṃs tadā dakṣaḥ sampramūḍhena cetasā |

BRP034.020.2 śāpārtham ātmanaś caiva yenoktā vai maharṣayaḥ |

BRP034.020.3 tathoktā pitaraṃ sā vai kruddhā devī tam abravīt || 20 ||

saty uvāca:

BRP034.021.1 vāṅmanaḥkarmabhir yasmād aduṣṭāṃ māṃ vigarhasi |

BRP034.021.2 tasmāt tyajāmy ahaṃ deham imaṃ tāta tavātmajam || 21 ||

brahmovāca:

BRP034.022.1 tatas tenāpamānena satī duḥkhād amarṣitā |

BRP034.022.2 abravīd vacanaṃ devī namaskṛtya svayambhuve || 22 ||

saty uvāca:

BRP034.023.1 yenāham apadehā vai punar dehena bhāsvatā |

BRP034.023.2 tatrāpy aham asammūḍhā sambhūtā dhārmikī punaḥ |

BRP034.023.3 gaccheyaṃ dharmapatnītvaṃ tryambakasyaiva dhīmataḥ || 23 ||

[p. 133 ]

brahmovāca:

BRP034.024.1 tatraivātha samāsīnā ruṣṭātmānaṃ samādadhe |

BRP034.024.2 dhārayām āsa cāgneyīṃ dhāraṇām ātmanātmani || 24 ||

BRP034.025.1 tataḥ svātmānam utthāpya vāyunā samudīritaḥ |

BRP034.025.2 sarvāṅgebhyo viniḥsṛtya vahnir bhasma cakāra tām || 25 ||

BRP034.026.1 tad upaśrutya nidhanaṃ satyā devyāḥ sa śūladhṛk |

BRP034.026.2 saṃvādaṃ ca tayor buddhvā yāthātathyena śaṅkaraḥ |

BRP034.026.3 dakṣasya ca vināśāya cukopa bhagavān prabhuḥ || 26 ||

śrīśaṅkara uvāca:

BRP034.027.1 yasmād avamatā dakṣa sahasaivāgatā satī |

BRP034.027.2 praśastāś cetarāḥ sarvās tvatsutā bhartṛbhiḥ saha || 27 ||

BRP034.028.1 tasmād vaivasvate prāpte punar ete maharṣayaḥ |

BRP034.028.2 utpatsyanti dvitīye vai tava yajñe hy ayonijāḥ || 28 ||

BRP034.029.1 hute vai brahmaṇaḥ sattre cākṣuṣasyāntare manoḥ |

BRP034.029.2 abhivyāhṛtya saptarṣīn dakṣaṃ so 'bhyaśapat punaḥ || 29 ||

BRP034.030.1 bhavitā mānuṣo rājā cākṣuṣasyāntare manoḥ |

BRP034.030.2 prācīnabarhiṣaḥ pautraḥ putraś cāpi pracetasaḥ || 30 ||

BRP034.031.1 dakṣa ity eva nāmnā tvaṃ māriṣāyāṃ janiṣyasi |

BRP034.031.2 kanyāyāṃ śākhināṃ caiva prāpte vai cākṣuṣāntare || 31 ||

BRP034.032.1 ahaṃ tatrāpi te vighnam ācariṣyāmi durmate |

BRP034.032.2 dharmakāmārthayukteṣu karmasv iha punaḥ punaḥ || 32 ||

BRP034.033.1 tato vai vyāhṛto dakṣo rudraṃ so 'bhyaśapat punaḥ || 33 ||

dakṣa uvāca:

BRP034.034.1 yasmāt tvaṃ matkṛte krūra ṛṣīn vyāhṛtavān asi |

BRP034.034.2 tasmāt sārdhaṃ surair yajñe na tvāṃ yakṣyanti vai dvijāḥ || 34 ||

BRP034.035.1 kṛtvāhutiṃ tava krūra apaḥ spṛśanti karmasu |

BRP034.035.2 ihaiva vatsyase loke divaṃ hitvāyugakṣayāt |

BRP034.035.3 tato devais tu te sārdhaṃ na tu pūjā bhaviṣyati || 35 ||

rudra uvāca:

BRP034.036.1 cāturvarṇyaṃ tu devānāṃ te cāpy ekatra bhuñjate |

BRP034.036.2 na bhokṣye sahitas tais tu tato bhokṣyāmy ahaṃ pṛthak || 36 ||

BRP034.037.1 sarveṣāṃ caiva lokānām ādir bhūrloka ucyate |

BRP034.037.2 tam ahaṃ dhārayāmy ekaḥ svecchayā na tavājñayā || 37 ||

BRP034.038.1 tasmin dhṛte sarvalokāḥ sarve tiṣṭhanti śāśvatāḥ |

BRP034.038.2 tasmād ahaṃ vasāmīha satataṃ na tavājñayā || 38 ||

brahmovāca:

BRP034.039.1 tato 'bhivyāhṛto dakṣo rudreṇāmitatejasā |

BRP034.039.2 svāyambhuvīṃ tanuṃ tyaktvā utpanno mānuṣeṣv iha || 39 ||

BRP034.040.1 yadā gṛhapatir dakṣo yajñānām īśvaraḥ prabhuḥ |

BRP034.040.2 samasteneha yajñena so 'yajad daivataiḥ saha || 40 ||

[p. 134 ]

BRP034.041.1 atha devī satī yat te prāpte vaivasvate 'ntare |

BRP034.041.2 menāyāṃ tām umāṃ devīṃ janayām āsa śailarāṭ || 41 ||

BRP034.042.1 sā tu devī satī pūrvam āsīt paścād umābhavat |

BRP034.042.2 sahavratā bhavasyaiṣā naitayā mucyate bhavaḥ || 42 ||

BRP034.043.1 yāvad icchati saṃsthānaṃ prabhur manvantareṣv iha |

BRP034.043.2 mārīcaṃ kaśyapaṃ devī yathāditir anuvratā || 43 ||

BRP034.044.1 sārdhaṃ nārāyaṇaṃ śrīs tu maghavantaṃ śacī yathā |

BRP034.044.2 viṣṇuṃ kīrtir uṣā sūryaṃ vasiṣṭhaṃ cāpy arundhatī || 44 ||

BRP034.045.1 naitāṃs tu vijahaty etā bhartṝn devyaḥ kathañcana |

BRP034.045.2 evaṃ prācetaso dakṣo jajñe vai cākṣuṣe 'ntare || 45 ||

BRP034.046.1 prācīnabarhiṣaḥ pautraḥ putraś cāpi pracetasām |

BRP034.046.2 daśabhyas tu pracetobhyo māriṣāyāṃ punar nṛpa || 46 ||

BRP034.047.1 jajñe rudrābhiśāpena dvitīyam iti naḥ śrutam |

BRP034.047.2 bhṛgvādayas tu te sarve jajñire vai maharṣayaḥ || 47 ||

BRP034.048.1 ādye tretāyuge pūrvaṃ manor vaivasvatasya ha |

BRP034.048.2 devasya mahato yajñe vāruṇīṃ bibhratas tanum || 48 ||

BRP034.049.1 ity eṣo 'nuśayo hy āsīt tayor jātyantare gataḥ |

BRP034.049.2 prajāpateś ca dakṣasya tryambakasya ca dhīmataḥ || 49 ||

BRP034.050.1 tasmān nānuśayaḥ kāryo vareṣv iha kadācana |

BRP034.050.2 jātyantaragatasyāpi bhāvitasya śubhāśubhaiḥ |

BRP034.050.3 jantor na bhūtaye khyātis tan na kāryaṃ vijānatā || 50 ||

munaya ūcuḥ:

BRP034.051.1 kathaṃ roṣeṇa sā pūrvaṃ dakṣasya duhitā satī |

BRP034.051.2 tyaktvā dehaṃ punar jātā girirājagṛhe prabho || 51 ||

BRP034.052.1 dehāntare kathaṃ tasyāḥ pūrvadeho babhūva ha |

BRP034.052.2 bhavena saha saṃyogaḥ saṃvādaś ca tayoḥ katham || 52 ||

BRP034.053.1 svayaṃvaraḥ kathaṃ vṛttas tasmin mahati janmani |

BRP034.053.2 vivāhaś ca jagannātha sarvāścaryasamanvitaḥ || 53 ||

BRP034.054.1 tat sarvaṃ vistarād brahman vaktum arhasi sāmpratam |

BRP034.054.2 śrotum icchāmahe puṇyāṃ kathāṃ cātimanoharām || 54 ||

brahmovāca:

BRP034.055.1 śṛṇudhvaṃ muniśārdūlāḥ kathāṃ pāpapraṇāśinīm |

BRP034.055.2 umāśaṅkarayoḥ puṇyāṃ sarvakāmaphalapradām || 55 ||

BRP034.056.1 kadācit svagṛhāt prāptaṃ kaśyapaṃ dvipadāṃ varam |

BRP034.056.2 apṛcchad dhimavān vṛttaṃ loke khyātikaraṃ hitam || 56 ||

BRP034.057.1 kenākṣayāś ca lokāḥ syuḥ khyātiś ca paramā mune |

BRP034.057.2 tathaiva cārcanīyatvaṃ satsu tat kathayasva me || 57 ||

[p. 135 ]

kaśyapa uvāca:

BRP034.058.1 apatyena mahābāho sarvam etad avāpyate |

BRP034.058.2 mamākhyātir apatyena brahmaṇā ṛṣibhiḥ saha || 58 ||

BRP034.059.1 kiṃ na paśyasi śailendra yato māṃ paripṛcchasi |

BRP034.059.2 vartayiṣyāmi yac cāpi yathādṛṣṭaṃ purācala || 59 ||

BRP034.060.1 vārāṇasīm ahaṃ gacchann apaśyaṃ saṃsthitaṃ divi |

BRP034.060.2 vimānaṃ sunavaṃ divyam anaupamyaṃ mahardhimat || 60 ||

BRP034.061.1 tasyādhastād ārtanādaṃ gartasthāne śṛṇomy aham |

BRP034.061.2 tam ahaṃ tapasā jñātvā tatraivāntarhitaḥ sthitaḥ || 61 ||

BRP034.062.1 athāgāt tatra śailendra vipro niyamavāñ śuciḥ |

BRP034.062.2 tīrthābhiṣekapūtātmā pare tapasi saṃsthitaḥ || 62 ||

BRP034.063.1 atha sa vrajamānas tu vyāghreṇābhīṣito dvijaḥ |

BRP034.063.2 viveśa taṃ tadā deśaṃ sa garto yatra bhūdhara || 63 ||

BRP034.064.1 gartāyāṃ vīraṇastambe lambamānāṃs tadā munīn |

BRP034.064.2 apaśyad ārto duḥkhārtāṃs tān apṛcchac ca sa dvijaḥ || 64 ||

dvija uvāca:

BRP034.065.1 ke yūyaṃ vīraṇastambe lambamānā hy adhomukhāḥ |

BRP034.065.2 duḥkhitāḥ kena mokṣaś ca yuṣmākaṃ bhavitānaghāḥ || 65 ||

pitara ūcuḥ:

BRP034.066.1 vayaṃ te kṛtapuṇyasya pitaraḥ sapitāmahāḥ |

BRP034.066.2 prapitāmahāś ca kliśyāmas tava duṣṭena karmaṇā || 66 ||

BRP034.067.1 narako 'yaṃ mahābhāga gartarūpeṇa saṃsthitaḥ |

BRP034.067.2 tvaṃ cāpi vīraṇastambas tvayi lambāmahe vayam || 67 ||

BRP034.068.1 yāvat tvaṃ jīvase vipra tāvad eva vayaṃ sthitāḥ |

BRP034.068.2 mṛte tvayi gamiṣyāmo narakaṃ pāpacetasaḥ || 68 ||

BRP034.069.1 yadi tvaṃ dārasaṃyogaṃ kṛtvāpatyaṃ guṇottaram |

BRP034.069.2 utpādayasi tenāsmān mucyema vayam enasaḥ || 69 ||

BRP034.070.1 nānyena tapasā putra tīrthānāṃ ca phalena ca |

BRP034.070.2 etat kuru mahābuddhe tārayasva pitṝn bhayāt || 70 ||

kaśyapa uvāca:

BRP034.071.1 sa tatheti pratijñāya ārādhya vṛṣabhadhvajam |

BRP034.071.2 pitṝn gartāt samuddhṛtya gaṇapān pracakāra ha || 71 ||

BRP034.072.1 svayaṃ rudrasya dayitaḥ suveśo nāma nāmataḥ |

BRP034.072.2 sammato balavāṃś caiva rudrasya gaṇapo 'bhavat || 72 ||

BRP034.073.1 tasmāt kṛtvā tapo ghoram apatyaṃ guṇavad bhṛśam |

BRP034.073.2 utpādayasva śailendra sutāṃ tvaṃ varavarṇinīm || 73 ||

brahmovāca:

BRP034.074.1 sa evam uktvā ṛṣiṇā śailendro niyamasthitaḥ |

BRP034.074.2 tapaś cakārāpy atulaṃ yena tuṣṭir abhūn mama || 74 ||

BRP034.075.1 tadā tam utpapātāhaṃ varado 'smīti cābravam |

BRP034.075.2 brūhi tuṣṭo 'smi śailendra tapasānena suvrata || 75 ||

[p. 136 ]

himavān uvāca:

BRP034.076.1 bhagavan putram icchāmi guṇaiḥ sarvair alaṅkṛtam |

BRP034.076.2 evaṃ varaṃ prayacchasva yadi tuṣṭo 'si me prabho || 76 ||

brahmovāca:

BRP034.077.1 tasya tad vacanaṃ śrutvā girirājasya bho dvijāḥ |

BRP034.077.2 tadā tasmai varaṃ cāhaṃ dattavān manasepsitam || 77 ||

BRP034.078.1 kanyā bhavitrī śailendra tapasānena suvrata |

BRP034.078.2 yasyāḥ prabhāvāt sarvatra kīrtim āpsyasi śobhanām || 78 ||

BRP034.079.1 arcitaḥ sarvadevānāṃ tīrthakoṭisamāvṛtaḥ |

BRP034.079.2 pāvanaś caiva puṇyena devānām api sarvataḥ || 79 ||

BRP034.080.1 jyeṣṭhā ca sā bhavitrī te anye cātra tataḥ śubhe || 80 ||

BRP034.081.1 so 'pi kālena śailendro menāyām udapādayat |

BRP034.081.2 aparṇām ekaparṇāṃ ca tathā caivaikapāṭalām || 81 ||

BRP034.082.1 nyagrodham ekaparṇaṃ tu pāṭalaṃ caikapāṭalām |

BRP034.082.2 aśitvā tv ekaparṇāṃ tu aniketas tapo 'carat || 82 ||

BRP034.083.1 śataṃ varṣasahasrāṇāṃ duścaraṃ devadānavaiḥ |

BRP034.083.2 āhāram ekaparṇaṃ tu ekaparṇā samācarat || 83 ||

BRP034.084.1 pāṭalena tathaikena vidadhe caikapāṭalā |

BRP034.084.2 pūrṇe varṣasahasre tu āhāraṃ tāḥ pracakratuḥ || 84 ||

BRP034.085.1 aparṇā tu nirāhārā tāṃ mātā pratyabhāṣata |

BRP034.085.2 niṣedhayantī co meti mātṛsnehena duḥkhitā || 85 ||

BRP034.086.1 sā tathoktā tayā mātrā devī duścaracāriṇī |

BRP034.086.2 tenaiva nāmnā lokeṣu vikhyātā surapūjitā || 86 ||

BRP034.087.1 etat tu trikumārīkaṃ jagat sthāvarajaṅgamam |

BRP034.087.2 etāsāṃ tapasāṃ vṛttaṃ yāvad bhūmir dhariṣyati || 87 ||

BRP034.088.1 tapaḥśarīrās tāḥ sarvās tisro yogaṃ samāśritāḥ |

BRP034.088.2 sarvāś caiva mahābhāgās tathā ca sthirayauvanāḥ || 88 ||

BRP034.089.1 tā lokamātaraś caiva brahmacāriṇya eva ca |

BRP034.089.2 anugṛhṇanti lokāṃś ca tapasā svena sarvadā || 89 ||

BRP034.090.1 umā tāsāṃ variṣṭhā ca jyeṣṭhā ca varavarṇinī |

BRP034.090.2 mahāyogabalopetā mahādevam upasthitā || 90 ||

BRP034.091.1 dattakaś cośanā tasya putraḥ sa bhṛgunandanaḥ |

BRP034.091.2 āsīt tasyaikaparṇā tu devalaṃ suṣuve sutam || 91 ||

BRP034.092.1 yā tu tāsāṃ kumārīṇāṃ tṛtīyā hy ekapāṭalā |

BRP034.092.2 putraṃ sā tam alarkasya jaigīṣavyam upasthitā || 92 ||

[p. 137 ]

BRP034.093.1 tasyāś ca śaṅkhalikhitau smṛtau putrāv ayonijau |

BRP034.093.2 umā tu yā mayā tubhyaṃ kīrtitā varavarṇinī || 93 ||

BRP034.094.1 atha tasyās tapoyogāt trailokyam akhilaṃ tadā |

BRP034.094.2 pradhūpitam ihālakṣya vacas tām aham abravam || 94 ||

BRP034.095.1 devi kiṃ tapasā lokāṃs tāpayiṣyasi śobhane |

BRP034.095.2 tvayā sṛṣṭam idaṃ sarvaṃ mā kṛtvā tad vināśaya || 95 ||

BRP034.096.1 tvaṃ hi dhārayase lokān imān sarvān svatejasā |

BRP034.096.2 brūhi kiṃ te jaganmātaḥ prārthitaṃ sampratīha naḥ || 96 ||

devy uvāca:

BRP034.097.1 yadarthaṃ tapaso hy asya caraṇaṃ me pitāmaha |

BRP034.097.2 tvam eva tad vijānīṣe tataḥ pṛcchasi kiṃ punaḥ || 97 ||

brahmovāca:

BRP034.098.1 tatas tām abravaṃ cāhaṃ yadarthaṃ tapyase śubhe |

BRP034.098.2 sa tvāṃ svayam upāgamya ihaiva varayiṣyati || 98 ||

BRP034.099.1 śarva eva patiḥ śreṣṭhaḥ sarvalokeśvareśvaraḥ |

BRP034.099.2 vayaṃ sadaiva yasyeme vaśyā vai kiṅkarāḥ śubhe || 99 ||

BRP034.100.1 sa devadevaḥ parameśvaraḥ svayaṃ |

BRP034.100.2 svayambhur āyāsyati devi te 'ntikam |

BRP034.100.3 udārarūpo vikṛtādirūpaḥ |

BRP034.100.4 samānarūpo 'pi na yasya kasyacit || 100 ||

BRP034.101.1 maheśvaraḥ parvatalokavāsī |

BRP034.101.2 carācareśaḥ prathamo 'prameyaḥ |

BRP034.101.3 vinendunā hīndrasamānavarcasā |

BRP034.101.4 vibhīṣaṇaṃ rūpam ivāsthito yaḥ || 101 ||

Chapter 35: Umā and Rudra: her devotion to Rudra; Śiva as a child and the crocodile

35 SS 84-85

brahmovāca:

BRP035.001.1 tatas tām abruvan devās tadā gatvā tu sundarīm |

BRP035.001.2 devi śīghreṇa kālena dhūrjaṭir nīlalohitaḥ || 1 ||

BRP035.002.1 sa bhartā tava deveśo bhavitā mā tapaḥ kṛthāḥ |

BRP035.002.2 tataḥ pradakṣiṇīkṛtya devā viprā gireḥ sutām || 2 ||

BRP035.003.1 jagmuś cādarśanaṃ tasyāḥ sā cāpi virarāma ha |

BRP035.003.2 sā devī sūktam ity evam uktvā svasyāśrame śubhe || 3 ||

BRP035.004.1 dvāri jātam aśokaṃ ca samupāśritya cāsthitā |

BRP035.004.2 athāgāc candratilakas tridaśārtiharo haraḥ || 4 ||

BRP035.005.1 vikṛtaṃ rūpam āsthāya hrasvo bāhuka eva ca |

BRP035.005.2 vibhagnanāsiko bhūtvā kubjaḥ keśāntapiṅgalaḥ || 5 ||

BRP035.006.1 uvāca vikṛtāsyaś ca devi tvāṃ varayāmy aham |

BRP035.006.2 athomā yogasaṃsiddhā jñātvā śaṅkaram āgatam || 6 ||

[p. 138 ]

BRP035.007.1 antarbhāvaviśuddhātmā kṛpānuṣṭhānalipsayā |

BRP035.007.2 tam uvācārghapādyābhyāṃ madhuparkeṇa caiva ha || 7 ||

BRP035.008.1 sampūjya sumanobhis taṃ brāhmaṇaṃ brāhmaṇapriyā || 8 ||

devy uvāca:

BRP035.009.1 bhagavan na svatantrāhaṃ pitā me tv agraṇīr gṛhe |

BRP035.009.2 sa prabhur mama dāne vai kanyāhaṃ dvijapuṅgava || 9 ||

BRP035.010.1 gatvā yācasva pitaraṃ mama śailendram avyayam |

BRP035.010.2 sa ced dadāti māṃ vipra tubhyaṃ tad ucitaṃ mama || 10 ||

brahmovāca:

BRP035.011.1 tataḥ sa bhagavān devas tathaiva vikṛtaḥ prabhuḥ |

BRP035.011.2 uvāca śailarājānaṃ sutāṃ me yaccha śailarāṭ || 11 ||

BRP035.012.1 sa taṃ vikṛtarūpeṇa jñātvā rudram athāvyayam |

BRP035.012.2 bhītaḥ śāpāc ca vimanā idaṃ vacanam abravīt || 12 ||

śailendra uvāca:

BRP035.013.1 bhagavan nāvamanye 'haṃ brāhmaṇān bhuvi devatāḥ |

BRP035.013.2 manīṣitaṃ tu yat pūrvaṃ tac chṛṇuṣva mahāmate || 13 ||

BRP035.014.1 svayaṃvaro me duhitur bhavitā viprapūjitaḥ |

BRP035.014.2 varayed yaṃ svayaṃ tatra sa bhartāsyā bhaviṣyati || 14 ||

BRP035.015.1 tac chrutvā śailavacanaṃ bhagavān vṛṣabhadhvajaḥ |

BRP035.015.2 devyāḥ samīpam āgatya idam āha mahāmanāḥ || 15 ||

śiva uvāca:

BRP035.016.1 devi pitrā tv anujñātaḥ svayaṃvara iti śrutiḥ |

BRP035.016.2 tatra tvaṃ varayitrī yaṃ sa te bhartā bhaved iti || 16 ||

BRP035.017.1 tad āpṛcchya gamiṣyāmi durlabhāṃ tvāṃ varānane |

BRP035.017.2 rūpavantaṃ samutsṛjya vṛṇoṣy asadṛśaṃ katham || 17 ||

brahmovāca:

BRP035.018.1 tenoktā sā tadā tatra bhāvayantī tadīritam |

BRP035.018.2 bhāvaṃ ca rudranihitaṃ prasādaṃ manasas tathā || 18 ||

BRP035.019.1 samprāpyovāca deveśaṃ mā te 'bhūd buddhir anyathā |

BRP035.019.2 ahaṃ tvāṃ varayiṣyāmi nādbhutaṃ tu kathañcana || 19 ||

BRP035.020.1 athavā te 'sti sandeho mayi vipra kathañcana |

BRP035.020.2 ihaiva tvāṃ mahābhāga varayāmi manogatam || 20 ||

brahmovāca:

BRP035.021.1 gṛhītvā stabakaṃ sā tu hastābhyāṃ tatra saṃsthitā |

BRP035.021.2 skandhe śambhoḥ samādhāya devī prāha vṛto 'si me || 21 ||

BRP035.022.1 tataḥ sa bhagavān devas tayā devyā vṛtas tadā |

BRP035.022.2 uvāca tam aśokaṃ vai vācā sañjīvayann iva || 22 ||

śiva uvāca:

BRP035.023.1 yasmāt tava supuṇyena stabakena vṛto 'smy aham |

BRP035.023.2 tasmāt tvaṃ jarayā tyaktas tv amaraḥ sambhaviṣyasi || 23 ||

[p. 139 ]

BRP035.024.1 kāmarūpī kāmapuṣpaḥ kāmado dayito mama |

BRP035.024.2 sarvābharaṇapuṣpāḍhyaḥ sarvapuṣpaphalopagaḥ || 24 ||

BRP035.025.1 sarvānnabhakṣakaś caiva amṛtasvāda eva ca |

BRP035.025.2 sarvagandhaś ca devānāṃ bhaviṣyasi dṛḍhapriyaḥ || 25 ||

BRP035.026.1 nirbhayaḥ sarvalokeṣu bhaviṣyasi sunirvṛtaḥ |

BRP035.026.2 āśramaṃ vedam atyarthaṃ citrakūṭeti viśrutam || 26 ||

BRP035.027.1 yo hi yāsyati puṇyārthī so 'śvamedham avāpsyati |

BRP035.027.2 yas tu tatra mṛtaś cāpi brahmalokaṃ sa gacchati || 27 ||

BRP035.028.1 yaś cātra niyamair yuktaḥ prāṇān samyak parityajet |

BRP035.028.2 sa devyās tapasā yukto mahāgaṇapatir bhavet || 28 ||

brahmovāca:

BRP035.029.1 evam uktvā tadā deva āpṛcchya himavatsutām |

BRP035.029.2 antardadhe jagatsraṣṭā sarvabhūtapa īśvaraḥ || 29 ||

BRP035.030.1 sāpi devī gate tasmin bhagavaty amitātmani |

BRP035.030.2 tata evonmukhī bhūtvā śilāyāṃ sambabhūva ha || 30 ||

BRP035.031.1 unmukhī sā bhave tasmin maheśe jagatāṃ prabhau |

BRP035.031.2 niśeva candrarahitā na babhau vimanās tadā || 31 ||

BRP035.032.1 atha śuśrāva śabdaṃ ca bālasyārtasya śailajā |

BRP035.032.2 sarasy udakasampūrṇe samīpe cāśramasya ca || 32 ||

BRP035.033.1 sa kṛtvā bālarūpaṃ tu devadevaḥ svayaṃ śivaḥ |

BRP035.033.2 krīḍāhetoḥ saromadhye grāhagrasto 'bhavat tadā || 33 ||

BRP035.034.1 yogamāyāṃ samāsthāya prapañcodbhavakāraṇam |

BRP035.034.2 tad rūpaṃ saraso madhye kṛtvaivaṃ samabhāṣata || 34 ||

bāla uvāca:

BRP035.035.1 trātu māṃ kaścid ity āha grāheṇa hṛtacetasam |

BRP035.035.2 dhik kaṣṭaṃ bāla evāham aprāptārthamanorathaḥ || 35 ||

BRP035.036.1 prayāmi nidhanaṃ vaktre grāhasyāsya durātmanaḥ |

BRP035.036.2 śocāmi na svakaṃ dehaṃ grāhagrastaḥ suduḥkhitaḥ || 36 ||

BRP035.037.1 yathā śocāmi pitaraṃ mātaraṃ ca tapasvinīm |

BRP035.037.2 grāhagṛhītaṃ māṃ śrutvā prāptaṃ nidhanam utsukau || 37 ||

BRP035.038.1 priyaputrāv ekaputrau prāṇān nūnaṃ tyajiṣyataḥ |

BRP035.038.2 aho bata sukaṣṭaṃ vai yo 'haṃ bālo 'kṛtāśramaḥ |

BRP035.038.3 antargrāheṇa grastas tu yāsyāmi nidhanaṃ kila || 38 ||

brahmovāca:

BRP035.039.1 śrutvā tu devī taṃ nādaṃ viprasyārtasya śobhanā |

BRP035.039.2 utthāya prasthitā tatra yatra tiṣṭhaty asau dvijaḥ || 39 ||

[p. 140 ]

BRP035.040.1 sāpaśyad induvadanā bālakaṃ cārurūpiṇam |

BRP035.040.2 grāhasya mukham āpannaṃ vepamānam avasthitam || 40 ||

BRP035.041.1 so 'pi grāhavaraḥ śrīmān dṛṣṭvā devīm upāgatām |

BRP035.041.2 taṃ gṛhītvā drutaṃ yāto madhyaṃ sarasa eva hi || 41 ||

BRP035.042.1 sa kṛṣyamāṇas tejasvī nādam ārtaṃ tadākarot |

BRP035.042.2 athāha devī duḥkhārtā bālaṃ dṛṣṭvā grahāvṛtam || 42 ||

pārvaty uvāca:

BRP035.043.1 grāharāja mahāsattva bālakaṃ hy ekaputrakam |

BRP035.043.2 vimuñcemaṃ mahādaṃṣṭra kṣipraṃ bhīmaparākrama || 43 ||

grāha uvāca:

BRP035.044.1 yo devi divase ṣaṣṭhe prathamaṃ samupaiti mām |

BRP035.044.2 sa āhāro mama purā vihito lokakartṛbhiḥ || 44 ||

BRP035.045.1 so 'yaṃ mama mahābhāge ṣaṣṭhe 'hani girīndraje |

BRP035.045.2 brahmaṇā prerito nūnaṃ nainaṃ mokṣye kathañcana || 45 ||

devy uvāca:

BRP035.046.1 yan mayā himavacchṛṅge caritaṃ tapa uttamam |

BRP035.046.2 tena bālam imaṃ muñca grāharāja namo 'stu te || 46 ||

grāha uvāca:

BRP035.047.1 mā vyayas tapaso devi bhṛśaṃ bāle śubhānane |

BRP035.047.2 yad bravīmi kuru śreṣṭhe tathā mokṣam avāpsyati || 47 ||

devy uvāca:

BRP035.048.1 grāhādhipa vadasvāśu yat satām avigarhitam |

BRP035.048.2 tat kṛtaṃ nātra sandeho yato me brāhmaṇāḥ priyāḥ || 48 ||

grāha uvāca:

BRP035.049.1 yat kṛtaṃ vai tapaḥ kiñcid bhavatyā svalpam uttamam |

BRP035.049.2 tat sarvaṃ me prayacchāśu tato mokṣam avāpsyati || 49 ||

devy uvāca:

BRP035.050.1 janmaprabhṛti yat puṇyaṃ mahāgrāha kṛtaṃ mayā |

BRP035.050.2 tat te sarvaṃ mayā dattaṃ bālaṃ muñca mahāgraha || 50 ||

brahmovāca:

BRP035.051.1 prajajvāla tato grāhas tapasā tena bhūṣitaḥ |

BRP035.051.2 āditya iva madhyāhne durnirīkṣas tadābhavat |

BRP035.051.3 uvāca caivaṃ tuṣṭātmā devīṃ lokasya dhāriṇīm || 51 ||

grāha uvāca:

BRP035.052.1 devi kiṃ kṛtyam etat te suniścitya mahāvrate |

BRP035.052.2 tapaso 'py arjanaṃ duḥkhaṃ tasya tyāgo na śasyate || 52 ||

BRP035.053.1 gṛhāṇa tapa eva tvaṃ bālaṃ cemaṃ sumadhyame |

BRP035.053.2 tuṣṭo 'smi te viprabhaktyā varaṃ tasmād dadāmi te |

BRP035.053.3 sā tv evam uktā grāheṇa uvācedaṃ mahāvratā || 53 ||

devy uvāca:

BRP035.054.1 dehenāpi mayā grāha rakṣyo vipraḥ prayatnataḥ |

BRP035.054.2 tapaḥ punar mayā prāpyaṃ na prāpyo brāhmaṇaḥ punaḥ || 54 ||

[p. 141 ]

BRP035.055.1 suniścitya mahāgrāha kṛtaṃ bālasya mokṣaṇam |

BRP035.055.2 na viprebhyas tapaḥ śreṣṭhaṃ śreṣṭhā me brāhmaṇā matāḥ || 55 ||

BRP035.056.1 dattvā cāhaṃ na gṛhṇāmi grāhendra vihitaṃ hi te |

BRP035.056.2 nahi kaścin naro grāha pradattaṃ punar āharet || 56 ||

BRP035.057.1 dattam etan mayā tubhyaṃ nādadāni hi tat punaḥ |

BRP035.057.2 tvayy eva ramatām etad bālaś cāyaṃ vimucyatām || 57 ||

brahmovāca:

BRP035.058.1 tathoktas tāṃ praśasyātha muktvā bālaṃ namasya ca |

BRP035.058.2 devīm ādityāvabhāsas tatraivāntaradhīyata || 58 ||

BRP035.059.1 bālo 'pi sarasas tīre mukto grāheṇa vai tadā |

BRP035.059.2 svapnalabdha ivārthaughas tatraivāntaradhīyata || 59 ||

BRP035.060.1 tapaso 'pacayaṃ matvā devī himagirīndrajā |

BRP035.060.2 bhūya eva tapaḥ kartum ārebhe niyamasthitā || 60 ||

BRP035.061.1 kartukāmāṃ tapo bhūyo jñātvā tāṃ śaṅkaraḥ svayam |

BRP035.061.2 provāca vacanaṃ viprā mā kṛthās tapa ity uta || 61 ||

BRP035.062.1 mahyam etat tapo devi tvayā dattaṃ mahāvrate |

BRP035.062.2 tat tenaivākṣayaṃ tubhyaṃ bhaviṣyati sahasradhā || 62 ||

BRP035.063.1 iti labdhvā varaṃ devī tapaso 'kṣayam uttamam |

BRP035.063.2 svayaṃvaram udīkṣantī tasthau prītā mudā yutā || 63 ||

BRP035.064.1 idaṃ paṭhed yo hi naraḥ sadaiva |

BRP035.064.2 bālānubhāvācaraṇaṃ hi śambhoḥ |

BRP035.064.3 sa dehabhedaṃ samavāpya pūto |

BRP035.064.4 bhaved gaṇeśas tu kumāratulyaḥ || 64 ||

Chapter 36: Umā's self-choice; the wedding of Śiva and Umā

36 SS 85-87

brahmovāca:

BRP036.001.1 vistṛte himavatpṛṣṭhe vimānaśatasaṅkule |

BRP036.001.2 abhavat sa tu kālena śailaputryāḥ svayaṃvaraḥ || 1 ||

BRP036.002.1 atha parvatarājo 'sau himavān dhyānakovidaḥ |

BRP036.002.2 duhitur devadevena jñātvā tad abhimantritam || 2 ||

BRP036.003.1 jānann api mahāśailaḥ samayārakṣaṇepsayā |

BRP036.003.2 svayaṃvaraṃ tato devyāḥ sarvalokeṣv aghoṣayat || 3 ||

BRP036.004.1 devadānavasiddhānāṃ sarvalokanivāsinām |

BRP036.004.2 vṛṇuyāt parameśānaṃ samakṣaṃ yadi me sutā || 4 ||

BRP036.005.1 tad eva sukṛtaṃ ślāghyaṃ mamābhyudayasammatam |

BRP036.005.2 iti sañcintya śailendraḥ kṛtvā hṛdi maheśvaram || 5 ||

BRP036.006.1 ābrahmakeṣu deveṣu devyāḥ śailendrasattamaḥ |

BRP036.006.2 kṛtvā ratnākulaṃ deśaṃ svayaṃvaram acīkarat || 6 ||

[p. 142 ]

BRP036.007.1 athaivam āghoṣitamātra eva |

BRP036.007.2 svayaṃvare tatra nagendraputryāḥ |

BRP036.007.3 devādayaḥ sarvajagannivāsāḥ |

BRP036.007.4 samāyayus tatra gṛhītaveśāḥ || 7 ||

BRP036.008.1 praphullapadmāsanasanniviṣṭaḥ |

BRP036.008.2 siddhair vṛto yogibhir aprameyaiḥ |

BRP036.008.3 vijñāpitas tena mahīdhrarājñā |

BRP036.008.4 āgatas tadāhaṃ tridivair upetaḥ || 8 ||

BRP036.009.1 akṣṇāṃ sahasraṃ surarāṭ sa bibhrad |

BRP036.009.2 divyāṅgahārasragudārarūpaḥ |

BRP036.009.3 airāvataṃ sarvagajendramukhyaṃ |

BRP036.009.4 sravanmadāsārakṛtapravāham || 9 ||

BRP036.010.1 āruhya sarvāmararāṭ sa vajraṃ |

BRP036.010.2 bibhrat samāgāt purataḥ surāṇām |

BRP036.010.3 tejaḥprabhāvādhikatulyarūpī |

BRP036.010.4 prodbhāsayan sarvadiśo vivasvān || 10 ||

BRP036.011.1 haimaṃ vimānaṃ savalatpatākam |

BRP036.011.2 ārūḍha āgāt tvaritaṃ javena |

BRP036.011.3 maṇipradīptojjvalakuṇḍalaś ca |

BRP036.011.4 vahnyarkatejaḥpratime vimāne || 11 ||

BRP036.012.1 samabhyagāt kaśyapasūnur eka |

BRP036.012.2 ādityamadhyād bhaganāmadhārī |

BRP036.012.3/ pīnāṅgayaṣṭiḥ sukṛtāṅgahāra BRP036.012.4 tejobalājñāsadṛśaprabhāvaḥ || 12 ||

BRP036.013.1 daṇḍaṃ samāgṛhya kṛtānta āgād |

BRP036.013.2 āruhya bhīmaṃ mahiṣaṃ javena |

BRP036.013.3 mahāmahīdhrocchrayapīnagātraḥ |

BRP036.013.4 svarṇādiratnāñcitacāruveśaḥ || 13 ||

BRP036.014.1 samīraṇaḥ sarvajagadvibhartā |

BRP036.014.2 vimānam āruhya samabhyagād dhi |

BRP036.014.3 santāpayan sarvasurāsureśāṃs |

BRP036.014.4 tejodhikas tejasi sanniviṣṭaḥ || 14 ||

BRP036.015.1 vahniḥ samabhyetya surendramadhye |

BRP036.015.2 jvalan pratasthau varaveśadhārī |

BRP036.015.3 nānāmaṇiprajvalitāṅgayaṣṭir |

BRP036.015.4 jagadvaraṃ divyavimānam agryam || 15 ||

BRP036.016.1 āruhya sarvadraviṇādhipeśaḥ |

BRP036.016.2 sa rājarājas tvarito 'bhyagāc ca |

BRP036.016.3 āpyāyayan sarvasurāsureśān |

BRP036.016.4 kāntyā ca veśena ca cārurūpaḥ || 16 ||

BRP036.017.1 jvalan mahāratnavicitrarūpaṃ |

BRP036.017.2 vimānam āruhya śaśī samāyāt |

[p. 143 ]

BRP036.017.3 śyāmāṅgayaṣṭiḥ suvicitraveśaḥ |

BRP036.017.4 sarvāṅga ābaddhasugandhimālyaḥ || 17 ||

BRP036.018.1 tārkṣyaṃ samāruhya mahīdhrakalpaṃ |

BRP036.018.2 gadādharo 'sau tvaritaḥ sametaḥ |

BRP036.018.3 athāśvinau cāpi bhiṣagvarau dvāv |

BRP036.018.4 ekaṃ vimānaṃ tvarayādhiruhya || 18 ||

BRP036.019.1 manoharau prajvalacāruveśau |

BRP036.019.2 ājagmatur devavarau suvīrau |

BRP036.019.3 sahasranāgaḥ sphuradagnivarṇaṃ |

BRP036.019.4 bibhrat tadānīṃ jvalanārkatejāḥ || 19 ||

BRP036.020.1 sārdhaṃ sa nāgair aparair mahātmā |

BRP036.020.2 vimānam āruhya samabhyagāc ca |

BRP036.020.3 diteḥ sutānāṃ ca mahāsurāṇāṃ |

BRP036.020.4 vahnyarkaśakrānilatulyabhāsām || 20 ||

BRP036.021.1 varānurūpaṃ pravidhāya veśaṃ |

BRP036.021.2 vṛndaṃ samāgāt purataḥ surāṇām |

BRP036.021.3 gandharvarājaḥ sa ca cārurūpī |

BRP036.021.4 divyāṅgado divyavimānacārī || 21 ||

BRP036.022.1 gandharvasaṅghaiḥ sahito 'psarobhiḥ |

BRP036.022.2 śakrājñayā tatra samājagāma |

BRP036.022.3 anye ca devās tridivāt tadānīṃ |

BRP036.022.4 pṛthak pṛthak cārugṛhītaveśāḥ || 22 ||

BRP036.023.1 ājagmur āruhya vimānapṛṣṭhaṃ |

BRP036.023.2 gandharvayakṣoragakinnarāś ca |

BRP036.023.3 śacīpatis tatra surendramadhye |

BRP036.023.4 rarāja rājādhikalakṣyamūrtiḥ || 23 ||

BRP036.024.1 ājñābalaiśvaryakṛtapramodaḥ |

BRP036.024.2 svayaṃvaraṃ taṃ samalañcakāra |

BRP036.024.3 hetus trilokasya jagatprasūter |

BRP036.024.4 mātā ca teṣāṃ sasurāsurāṇām || 24 ||

BRP036.025.1 patnī ca śambhoḥ puruṣasya dhīmato |

BRP036.025.2 gītā purāṇe prakṛtiḥ parā yā |

BRP036.025.3 dakṣasya kopād dhimavadgṛhaṃ sā |

BRP036.025.4 kāryārthamāyāt tridivaukasāṃ hi || 25 ||

BRP036.026.1 vimānapṛṣṭhe maṇihemajuṣṭe |

BRP036.026.2 sthitā valaccāmaravījitāṅgī |

BRP036.026.3 sarvartupuṣpāṃ susugandhamālāṃ |

BRP036.026.4 pragṛhya devī prasabhaṃ pratasthe || 26 ||

brahmovāca:

BRP036.027.1 mālāṃ pragṛhya devyāṃ tu sthitāyāṃ devasaṃsadi |

BRP036.027.2 śakrādyair āgatair devaiḥ svayaṃvara upāgate || 27 ||

[p. 144 ]

BRP036.028.1 devyā jijñāsayā śambhur bhūtvā pañcaśikhaḥ śiśuḥ |

BRP036.028.2 utsaṅgatalasaṃsupto babhūva sahasā vibhuḥ || 28 ||

BRP036.029.1 tato dadarśa taṃ devī śiśuṃ pañcaśikhaṃ sthitam |

BRP036.029.2 jñātvā taṃ samavadhyānāj jagṛhe prītisaṃyutā || 29 ||

BRP036.030.1 atha sā śuddhasaṅkalpā kāṅkṣitaṃ prāpya satpatim |

BRP036.030.2 nivṛttā ca tadā tasthau kṛtvā sā hṛdi taṃ vibhum || 30 ||

BRP036.031.1 tato dṛṣṭvā śiśuṃ devā devyā utsaṅgavartinam |

BRP036.031.2 ko 'yam atreti sammantrya cukruśur bhṛśamohitāḥ || 31 ||

BRP036.032.1 vajram āhārayat tasya bāhum utkṣipya vṛtrahā |

BRP036.032.2 sa bāhur utthitas tasya tathaiva samatiṣṭhata || 32 ||

BRP036.033.1 stambhitaḥ śiśurūpeṇa devadevena śambhunā |

BRP036.033.2 vajraṃ kṣeptuṃ na śaśāka vṛtrahā calituṃ na ca || 33 ||

BRP036.034.1 bhago nāma tato deva ādityaḥ kāśyapo balī |

BRP036.034.2 utkṣipya āyudhaṃ dīptaṃ chettum icchan vimohitaḥ || 34 ||

BRP036.035.1 tasyāpi bhagavān bāhuṃ tathaivāstambhayat tadā |

BRP036.035.2 balaṃ tejaś ca yogaś ca tathaivāstambhayad vibhuḥ || 35 ||

BRP036.036.1 śiraḥ prakampayan viṣṇuḥ śaṅkaraṃ samavaikṣata |

BRP036.036.2 atha teṣu sthiteṣv evaṃ manyumatsu sureṣu ca || 36 ||

BRP036.037.1 ahaṃ paramasaṃvigno dhyānam āsthāya sādaram |

BRP036.037.2 buddhavān devadeveśam umotsaṅge samāsthitam || 37 ||

BRP036.038.1 jñātvāhaṃ parameśānaṃ śīghram utthāya sādaram |

BRP036.038.2 vavande caraṇaṃ śambhoḥ stutavāṃs tam ahaṃ dvijāḥ || 38 ||

BRP036.039.1 purāṇaiḥ sāmasaṅgītaiḥ puṇyākhyair guhyanāmabhiḥ |

BRP036.039.2 ajas tvam ajaro devaḥ sraṣṭā vibhuḥ parāparam || 39 ||

BRP036.040.1 pradhānaṃ puruṣo yas tvaṃ brahma dhyeyaṃ tad akṣaram |

BRP036.040.2 amṛtaṃ paramātmā ca īśvaraḥ kāraṇaṃ mahat || 40 ||

BRP036.041.1 brahmasṛk prakṛteḥ sraṣṭā sarvakṛt prakṛteḥ paraḥ |

BRP036.041.2 iyaṃ ca prakṛtir devī sadā te sṛṣṭikāraṇam || 41 ||

BRP036.042.1 patnīrūpaṃ samāsthāya jagatkāraṇam āgatā |

BRP036.042.2 namas tubhyaṃ mahādeva devyā vai sahitāya ca || 42 ||

BRP036.043.1 prasādāt tava deveśa niyogāc ca mayā prajāḥ |

BRP036.043.2 devādyās tu imāḥ sṛṣṭā mūḍhās tvadyogamāyayā || 43 ||

BRP036.044.1 kuru prasādam eteṣāṃ yathāpūrvaṃ bhavantv ime |

BRP036.044.2 tata evam ahaṃ viprā vijñāpya parameśvaram || 44 ||

BRP036.045.1 stambhitān sarvadevāṃs tān idaṃ cāhaṃ tadoktavān |

BRP036.045.2 mūḍhāś ca devatāḥ sarvā nainaṃ budhyata śaṅkaram || 45 ||

BRP036.046.1 gacchadhvaṃ śaraṇaṃ śīghram enam eva maheśvaram |

BRP036.046.2 sārdhaṃ mayaiva deveśaṃ paramātmānam avyayam || 46 ||

[p. 145 ]

BRP036.047.1 tatas te stambhitāḥ sarve tathaiva tridivaukasaḥ |

BRP036.047.2 praṇemur manasā śarvaṃ bhāvaśuddhena cetasā || 47 ||

BRP036.048.1 atha teṣāṃ prasanno 'bhūd devadevo maheśvaraḥ |

BRP036.048.2 yathāpūrvaṃ cakārāśu devatānāṃ tanūs tadā || 48 ||

BRP036.049.1 tata evaṃ pravṛtte tu sarvadevanivāraṇe |

BRP036.049.2 vapuś cakāra deveśas tryakṣaṃ paramam adbhutam || 49 ||

BRP036.050.1 tejasā tasya te dhvastāś cakṣuḥ sarve nyamīlayan |

BRP036.050.2 tebhyaḥ sa paramaṃ cakṣuḥ svavapurdṛṣṭiśaktimat || 50 ||

BRP036.051.1 prādāt paramadeveśam apaśyaṃs te tadā vibhum |

BRP036.051.2 te dṛṣṭvā parameśānaṃ tṛtīyekṣaṇadhāriṇam || 51 ||

BRP036.052.1 śakrādyā menire devāḥ sarva eva sureśvarāḥ |

BRP036.052.2 tasya devī tadā hṛṣṭā samakṣaṃ tridivaukasām || 52 ||

BRP036.053.1 pādayoḥ sthāpayām āsa sraṅmālām amitadyutiḥ |

BRP036.053.2 sādhu sādhv iti te hocuḥ sarve devāḥ punar vibhum || 53 ||

BRP036.054.1 saha devyā namaś cakruḥ śirobhir bhūtalāśritaiḥ |

BRP036.054.2 athāsminn antare viprās tam ahaṃ daivataiḥ saha || 54 ||

BRP036.055.1 himavantaṃ mahāśailam uktavāṃś ca mahādyutim |

BRP036.055.2 ślāghyaḥ pūjyaś ca vandyaś ca sarveṣāṃ tvaṃ mahān asi || 55 ||

BRP036.056.1 śarveṇa saha sambandho yasya te 'bhyudayo mahān |

BRP036.056.2 kriyatāṃ cārur udvāhaḥ kimarthaṃ sthīyate param |

BRP036.056.3 tataḥ praṇamya himavāṃs tadā māṃ pratyabhāṣata || 56 ||

himavān uvāca:

BRP036.057.1 tvam eva kāraṇaṃ deva yasya sarvodaye mama |

BRP036.057.2 prasādaḥ sahasotpanno hetuś cāpi tvam eva hi |

BRP036.057.3 udvāhas tu yadā yādṛk tad vidhatsva pitāmaha || 57 ||

brahmovāca:

BRP036.058.1 tata evaṃ vacaḥ śrutvā girirājasya bho dvijāḥ |

BRP036.058.2 udvāhaḥ kriyatāṃ deva ity ahaṃ coktavān vibhum || 58 ||

BRP036.059.1 mām āha śaṅkaro devo yatheṣṭam iti lokapaḥ |

BRP036.059.2 tatkṣaṇāc ca tato viprā asmābhir nirmitaṃ puram || 59 ||

BRP036.060.1 udvāhārthaṃ maheśasya nānāratnopaśobhitam |

BRP036.060.2 ratnāni maṇayaś citrā hemamauktikam eva ca || 60 ||

BRP036.061.1 mūrtimanta upāgamya alañcakruḥ purottamam |

BRP036.061.2 citrā mārakatī bhūmiḥ suvarṇastambhaśobhitā || 61 ||

BRP036.062.1 bhāsvatsphaṭikabhittiś ca muktāhārapralambitā |

BRP036.062.2 tasmin dvāri pure ramya udvāhārthaṃ vinirmitā || 62 ||

BRP036.063.1 śuśubhe devadevasya maheśasya mahātmanaḥ |

BRP036.063.2 somādityau samaṃ tatra tāpayantau mahāmaṇī || 63 ||

BRP036.064.1 saurabheyaṃ manoramyaṃ gandham ādāya mārutaḥ |

BRP036.064.2 pravavau sukhasaṃsparśo bhavabhaktiṃ pradarśayan || 64 ||

[p. 146 ]

BRP036.065.1 samudrās tatra catvāraḥ śakrādyāś ca surottamāḥ |

BRP036.065.2 devanadyo mahānadyaḥ siddhā munaya eva ca || 65 ||

BRP036.066.1 gandharvāpsarasaḥ sarve nāgā yakṣāḥ sarākṣasāḥ |

BRP036.066.2 audakāḥ khecarāś cānye kinnarā devacāraṇāḥ || 66 ||

BRP036.067.1 tumburur nārado hāhā hūhūś caiva tu sāmagāḥ |

BRP036.067.2 ramyāṇy ādāya vādyāni tatrājagmus tadā puram || 67 ||

BRP036.068.1 ṛṣayas tu kathās tatra vedagītās tapodhanāḥ |

BRP036.068.2 puṇyān vaivāhikān mantrāñ jepuḥ saṃhṛṣṭamānasāḥ || 68 ||

BRP036.069.1 jagato mātaraḥ sarvā devakanyāś ca kṛtsnaśaḥ |

BRP036.069.2 gāyanti harṣitāḥ sarvā udvāhe parameṣṭhinaḥ || 69 ||

BRP036.070.1 ṛtavaḥ ṣaṭ samaṃ tatra nānāgandhasukhāvahāḥ |

BRP036.070.2 udvāhaḥ śaṅkarasyeti mūrtimanta upasthitāḥ || 70 ||

BRP036.071.1 nīlajīmūtasaṅkāśair mantradhvanipraharṣibhiḥ |

BRP036.071.2 kekāyamānaiḥ śikhibhir nṛtyamānaiś ca sarvaśaḥ || 71 ||

BRP036.072.1 vilolapiṅgalaspaṣṭavidyullekhāvihāsitā |

BRP036.072.2 kumudāpīḍaśuklābhir balākābhiś ca śobhitā || 72 ||

BRP036.073.1/ pratyagrasañjātaśilīndhrakandalī BRP036.073.2 latādrumādyudgatapallavā śubhā |

BRP036.073.3 śubhāmbudhārāpraṇayaprabodhitair |

BRP036.073.4 mahālasair bhekagaṇaiś ca nāditā || 73 ||

BRP036.074.1 priyeṣu mānoddhatamānasānāṃ |

BRP036.074.2 manasvinīnām api kāminīnām |

BRP036.074.3 mayūrakekābhirutaiḥ kṣaṇena |

BRP036.074.4 manoharair mānavibhaṅgahetubhiḥ || 74 ||

BRP036.075.1 tathā vivarṇojjvalacārumūrtinā |

BRP036.075.2 śaśāṅkalekhākuṭilena sarvataḥ |

BRP036.075.3 payodasaṅghātasamīpavartinā |

BRP036.075.4 mahendracāpena bhṛśaṃ virājitā || 75 ||

BRP036.076.1 vicitrapuṣpāmbubhavaiḥ sugandhibhir |

BRP036.076.2 ghanāmbusamparkatayā suśītalaiḥ |

BRP036.076.3 vikampayantī pavanair manoharaiḥ |

BRP036.076.4 surāṅganānām alakāvalīḥ śubhāḥ || 76 ||

BRP036.077.1 garjatpayodasthagitendubimbā |

BRP036.077.2 navāmbusiktodakacārudūrvā |

BRP036.077.3 nirīkṣitā sādaram utsukābhir |

BRP036.077.4 niśvāsadhūmraṃ pathikāṅganābhiḥ || 77 ||

BRP036.078.1 haṃsanūpuraśabdāḍhyā samunnatapayodharā |

BRP036.078.2 caladvidyullatāhārā spaṣṭapadmavilocanā || 78 ||

[p. 147 ]

BRP036.079.1 asitajaladadhīradhvānavitrastahaṃsā |

BRP036.079.2 vimalasaliladhārotpātanamrotpalāgrā |

BRP036.079.3 surabhikusumareṇukḷptasarvāṅgaśobhā |

BRP036.079.4 giriduhitṛvivāhe prāvṛḍ āvirbabhūva || 79 ||

BRP036.080.1 meghakañcukanirmuktā padmakośodbhavastanī |

BRP036.080.2 haṃsanūpuranihrādā sarvasasyadigantarā || 80 ||

BRP036.081.1 vistīrṇapulinaśroṇī kūjatsārasamekhalā |

BRP036.081.2 praphullendīvaraśyāmavilocanamanoharā || 81 ||

BRP036.082.1 pakvabimbādharapuṭā kundadantaprahāsinī |

BRP036.082.2 navaśyāmalatāśyāmaromarājipuraskṛtā || 82 ||

BRP036.083.1 candrāṃśuhāravargeṇa kaṇṭhorasthalagāminā |

BRP036.083.2 prahlādayantī cetāṃsi sarveṣāṃ tridivaukasām || 83 ||

BRP036.084.1 samadālikulodgītamadhurasvarabhāṣiṇī |

BRP036.084.2 calatkumudasaṅghātacārukuṇḍalaśobhinī || 84 ||

BRP036.085.1 raktāśokapraśākhotthapallavāṅgulidhāriṇī |

BRP036.085.2 tatpuṣpasañcayamayair vāsobhiḥ samalaṅkṛtā || 85 ||

BRP036.086.1 raktotpalāgracaraṇā jātīpuṣpanakhāvalī |

BRP036.086.2 kadalīstambhavāmorūḥ śaśāṅkavadanā tathā || 86 ||

BRP036.087.1 sarvalakṣaṇasampannā sarvālaṅkārabhūṣitā |

BRP036.087.2 premṇā spṛśati kānteva sānurāgā manoramā || 87 ||

BRP036.088.1 nirmuktāsitameghakañcukapaṭā pūrṇendubimbānanā |

BRP036.088.2 nīlāmbhojavilocanā ravikaraprodbhinnapadmastanī |

BRP036.088.3 nānāpuṣparajaḥsugandhipavanaprahrādanī cetasāṃ |

BRP036.088.4 tatrāsīt kalahaṃsanūpuraravā devyā vivāhe śarat || 88 ||

BRP036.089.1 atyarthaśītalāmbhobhiḥ plāvayantau diśaḥ sadā |

BRP036.089.2 ṛtū hemantaśiśirau ājagmatur atidyutī || 89 ||

BRP036.090.1 tābhyām ṛtubhyāṃ samprāpto himavān sa nagottamaḥ |

BRP036.090.2 prāleyacūrṇavarṣibhyāṃ kṣipraṃ raupyaharo babhau || 90 ||

BRP036.091.1 tena prāleyavarṣeṇa ghanenaiva himālayaḥ |

BRP036.091.2 agādhena tadā reje kṣīroda iva sāgaraḥ || 91 ||

BRP036.092.1 ṛtupāryayasamprāpto babhūva sa mahāgiriḥ |

BRP036.092.2 sādhūpacārāt sahasā kṛtārtha iva durjanaḥ || 92 ||

BRP036.093.1 prāleyapaṭalacchannaiḥ śṛṅgais tu śuśubhe nagaḥ |

BRP036.093.2 chattrair iva mahābhāgaiḥ pāṇḍaraiḥ pṛthivīpatiḥ || 93 ||

BRP036.094.1 manobhavodrekakarāḥ surāṇāṃ |

BRP036.094.2 surāṅganānāṃ ca muhuḥ samīrāḥ |

BRP036.094.3 svacchāmbupūrṇāś ca tathā nalinyaḥ |

BRP036.094.4 padmotpalānāṃ kusumair upetāḥ || 94 ||

[p. 148 ]

BRP036.095.1 vivāhe gurukanyāyā vasantaḥ samagād ṛtuḥ || 95 ||

BRP036.096.1 īṣatsamudbhinnapayodharāgrā |

BRP036.096.2 nāryo yathā ramyatarā babhūvuḥ |

BRP036.096.3 nātyuṣṇaśītāni payaḥsarāṃsi |

BRP036.096.4 kiñjalkacūrṇaiḥ kapilīkṛtāni |

BRP036.096.5 cakrāhvayugmair upanāditāni |

BRP036.096.6 yayuḥ prahṛṣṭāḥ suradantimukhyāḥ || 96 ||

BRP036.097.1 priyaṅgūś cūtataravaś cūtāṃś cāpi priyaṅgavaḥ |

BRP036.097.2 tarjayanta ivānyonyaṃ mañjarībhiś cakāśire || 97 ||

BRP036.098.1 himaśṛṅgeṣu śukleṣu tilakāḥ kusumotkarāḥ |

BRP036.098.2 śuśubhuḥ kāryam uddiśya vṛddhā iva samāgatāḥ || 98 ||

BRP036.099.1 phullāśokalatās tatra rejire śālasaṃśritāḥ |

BRP036.099.2 kāminya iva kāntānāṃ kaṇṭhālambitabāhavaḥ || 99 ||

BRP036.100.1 tasminn ṛtau śubhrakadambanīpās |

BRP036.100.2 tālāḥ stamālāḥ saralāḥ kapitthāḥ || 100 ||

BRP036.101.1 aśokasarjārjunakovidārāḥ |

BRP036.101.2 punnāganāgeśvarakarṇikārāḥ |

BRP036.101.3 lavaṅgatālāgurusaptaparṇā |

BRP036.101.4 nyagrodhaśobhāñjananārikelāḥ || 101 ||

BRP036.102.1 vṛkṣās tathānye phalapuṣpavanto |

BRP036.102.2 dṛśyā babhūvuḥ sumanoharāṅgāḥ |

BRP036.102.3 jalāśayāś caiva suvarṇatoyāś |

BRP036.102.4 cakrāṅgakāraṇḍavahaṃsajuṣṭāḥ || 102 ||

BRP036.103.1 koyaṣṭidātyūhabalākayuktā |

BRP036.103.2 dṛśyās tu padmotpalamīnapūrṇāḥ |

BRP036.103.3 khagāś ca nānāvidhabhūṣitāṅgā |

BRP036.103.4 dṛśyās tu vṛkṣeṣu sucitrapakṣāḥ || 103 ||

BRP036.104.1 krīḍāsu yuktān atha tarjayantaḥ |

BRP036.104.2 kurvanti śabdaṃ madaneritāṅgāḥ |

BRP036.104.3 tasmin girāv adrisutāvivāhe |

BRP036.104.4 vavuś ca vātāḥ sukhaśītalāṅgāḥ || 104 ||

BRP036.105.1 puṣpāṇi śubhrāṇy api pātayantaḥ |

BRP036.105.2 śanair nagebhyo malayādrijātāḥ |

BRP036.105.3 tathaiva sarve ṛtavaś ca puṇyāś |

BRP036.105.4 cakāśire 'nyonyavimiśritāṅgāḥ || 105 ||

BRP036.106.1 yeṣāṃ suliṅgāni ca kīrtitāni |

BRP036.106.2 te tatra āsan sumanojñarūpāḥ || 106 ||

BRP036.107.1 samadālikulodgītaśilākusumasañcayaiḥ |

BRP036.107.2 parasparaṃ hi mālatyo bhāvayantyo virejire || 107 ||

[p. 149 ]

BRP036.108.1 nīlāni nīlāmburuhaiḥ payāṃsi |

BRP036.108.2 gaurāṇi gauraiś ca mṛṇāladaṇḍaiḥ |

BRP036.108.3 raktaiś ca raktāni bhṛśaṃ kṛtāni |

BRP036.108.4 mattadvirephāvalijuṣṭapattraiḥ || 108 ||

BRP036.109.1 haimāni vistīrṇajaleṣu keṣucin |

BRP036.109.2 nirantaraṃ cārutarāṇi keṣucit |

BRP036.109.3 vaidūryanālāni saraḥsu keṣucit |

BRP036.109.4 prajajñire padmavanāni sarvataḥ || 109 ||

BRP036.110.1 vāpyas tatrābhavan ramyāḥ kamalotpalapuṣpitāḥ |

BRP036.110.2 nānāvihaṅgasañjuṣṭā haimasopānapaṅktayaḥ || 110 ||

BRP036.111.1 śṛṅgāṇi tasya tu gireḥ karṇikāraiḥ supuṣpitaiḥ |

BRP036.111.2 samucchritāny aviralair hemānīva babhur dvijāḥ || 111 ||

BRP036.112.1 īṣadvibhinnakusumaiḥ pāṭalaiś cāpi pāṭalāḥ |

BRP036.112.2 sambabhūvur diśaḥ sarvāḥ pavanākampimūrtibhiḥ || 112 ||

BRP036.113.1 kṛṣṇārjunā daśaguṇā nīlāśokamahīruhāḥ |

BRP036.113.2 girau vavṛdhire phullāḥ spardhayantaḥ parasparam || 113 ||

BRP036.114.1 cārurāvavijuṣṭāni kiṃśukānāṃ vanāni ca |

BRP036.114.2 parvatasya nitambeṣu sarveṣu ca virejire || 114 ||

BRP036.115.1 tamālagulmais tasyāsīc chobhā himavatas tadā |

BRP036.115.2 nīlajīmūtasaṅghātair nilīnair iva sandhiṣu || 115 ||

BRP036.116.1 nikāmapuṣpaiḥ suviśālaśākhaiḥ |

BRP036.116.2 samucchritaiś candanacampakaiś ca |

BRP036.116.3 pramattapuṃskokilasampralāpair |

BRP036.116.4 himācalo 'tīva tadā rarāja || 116 ||

BRP036.117.1 śrutvā śabdaṃ mṛdumadakalaṃ sarvataḥ kokilānāṃ |

BRP036.117.2 cañcatpakṣāḥ samadhurataraṃ nīlakaṇṭhā vineduḥ |

BRP036.117.3 teṣāṃ śabdair upacitabalaḥ puṣpacāpeṣuhastaḥ |

BRP036.117.4 sajjībhūtas tridaśavanitā veddhum aṅgeṣv anaṅgaḥ || 117 ||

BRP036.118.1 paṭuḥ sūryātapaś cāpi prāyaśo 'lpajalāśayaḥ |

BRP036.118.2 devīvivāhasamaye grīṣma āgād dhimācalam || 118 ||

BRP036.119.1 sa cāpi tarubhis tatra bahubhiḥ kusumotkaraiḥ |

BRP036.119.2 śobhayām āsa śṛṅgāṇi prāleyādreḥ samantataḥ || 119 ||

BRP036.120.1 tathāpi ca girau tatra vāyavaḥ sumanoharāḥ |

BRP036.120.2 vavuḥ pāṭalavistīrṇakadambārjunagandhinaḥ || 120 ||

BRP036.121.1 vāpyaḥ praphullapadmaughakesarāruṇamūrtayaḥ |

BRP036.121.2 abhavaṃs taṭasaṅghuṣṭaphalahaṃsakadambakāḥ || 121 ||

BRP036.122.1 tathā kurabakāś cāpi kusumāpāṇḍumūrtayaḥ |

BRP036.122.2 sarveṣu nagaśṛṅgeṣu bhramarāvalisevitāḥ || 122 ||

[p. 150 ]

BRP036.123.1 bakulāś ca nitambeṣu viśāleṣu mahībhṛtaḥ |

BRP036.123.2 utsasarja manojñāni kusumāni samantataḥ || 123 ||

BRP036.124.1 iti kusumavicitrasarvavṛkṣā |

BRP036.124.2 vividhavihaṅgamanādaramyadeśāḥ |

BRP036.124.3 himagiritanayāvivāhabhūtyai |

BRP036.124.4 ṣaḍ upayayur ṛtavo munipravīrāḥ || 124 ||

BRP036.125.1 tata evaṃ pravṛtte tu sarvabhūtasamāgame |

BRP036.125.2 nānāvādyasamākīrṇe ahaṃ tatra dvijātayaḥ || 125 ||

BRP036.126.1 śailaputrīm alaṅkṛtya yogyābharaṇasampadā |

BRP036.126.2 puraṃ praveśitavāṃs tāṃ svayam ādāya bho dvijāḥ || 126 ||

BRP036.127.1 tatas tu punar eveśam ahaṃ caivoktavān vibhum |

BRP036.127.2 havir juhomi vahnau te upādhyāyapade sthitaḥ || 127 ||

BRP036.128.1 dadāsi mahyaṃ yady ājñāṃ kartavyo 'yaṃ kriyāvidhiḥ |

BRP036.128.2 mām āha śaṅkaraś caivaṃ devadevo jagatpatiḥ || 128 ||

śiva uvāca:

BRP036.129.1 yad uddiṣṭaṃ sureśāna tat kuruṣva yathepsitam |

BRP036.129.2 kartāsmi vacanaṃ sarvaṃ brahmaṃs tava jagadvibho || 129 ||

brahmovāca:

BRP036.130.1 tataś cāhaṃ prahṛṣṭātmā kuśān ādāya satvaram |

BRP036.130.2 hastaṃ devasya devyāś ca yogabandhena yuktavān || 130 ||

BRP036.131.1 jvalanaś ca svayaṃ tatra kṛtāñjalipuṭaḥ sthitaḥ |

BRP036.131.2 śrutigītair mahāmantrair mūrtimadbhir upasthitaiḥ || 131 ||

BRP036.132.1 yathoktavidhinā hutvā sarpis tad amṛtaṃ haviḥ |

BRP036.132.2 tatas taṃ jvalanaṃ sarvaṃ kārayitvā pradakṣiṇam || 132 ||

BRP036.133.1 muktvā hastasamāyogaṃ sahitaḥ sarvadaivataiḥ |

BRP036.133.2 putraiś ca mānasaiḥ siddhaiḥ prahṛṣṭenāntarātmanā || 133 ||

BRP036.134.1 vṛtta udvāhakāle tu praṇamya ca vṛṣadhvajam |

BRP036.134.2 yogenaiva tayor viprās tad umāparameśayoḥ || 134 ||

BRP036.135.1 udvāhaḥ sa paro vṛtto yaṃ devā na viduḥ kvacit |

BRP036.135.2 iti vaḥ sarvam ākhyātaṃ svayaṃvaram idaṃ śubham |

BRP036.135.3 udvāhaś caiva devasya śṛṇudhvaṃ paramādbhutam || 135 ||

[p. 151 ]

Chapter 37: Praise of Śiva by the gods

37 SS 87-88

brahmovāca:

BRP037.001.1 atha vṛtte vivāhe tu bhavasyāmitatejasaḥ |

BRP037.001.2 praharṣam atulaṃ gatvā devāḥ śakrapurogamāḥ |

BRP037.001.3 tuṣṭuvur vāgbhir ādyābhiḥ praṇemus te maheśvaram || 1 ||

devā ūcuḥ:

BRP037.002.1 namaḥ parvataliṅgāya parvateśāya vai namaḥ |

BRP037.002.2 namaḥ pavanavegāya virūpāyājitāya ca |

BRP037.002.3 namaḥ kleśavināśāya dātre ca śubhasampadām || 2 ||

BRP037.003.1 namo nīlaśikhaṇḍāya ambikāpataye namaḥ |

BRP037.003.2 namaḥ pavanarūpāya śatarūpāya vai namaḥ || 3 ||

BRP037.004.1 namo bhairavarūpāya virūpanayanāya ca |

BRP037.004.2 namaḥ sahasranetrāya sahasracaraṇāya ca || 4 ||

BRP037.005.1 namo devavayasyāya vedāṅgāya namo namaḥ |

BRP037.005.2 viṣṭambhanāya śakrasya bāhvor vedāṅkurāya ca || 5 ||

BRP037.006.1 carācarādhipataye śamanāya namo namaḥ |

BRP037.006.2 salilāśayaliṅgāya yugāntāya namo namaḥ || 6 ||

BRP037.007.1 namaḥ kapālamālāya kapālasūtradhāriṇe |

BRP037.007.2 namaḥ kapālahastāya daṇḍine gadine namaḥ || 7 ||

BRP037.008.1 namas trailokyanāthāya paśulokaratāya ca |

BRP037.008.2 namaḥ khaṭvāṅgahastāya pramathārtiharāya ca || 8 ||

BRP037.009.1 namo yajñaśirohantre kṛṣṇakeśāpahāriṇe |

BRP037.009.2 bhaganetranipātāya pūṣṇo dantaharāya ca || 9 ||

BRP037.010.1 namaḥ pinākaśūlāsikhaḍgamudgaradhāriṇe |

BRP037.010.2 namo 'stu kālakālāya tṛtīyanayanāya ca || 10 ||

BRP037.011.1 antakāntakṛte caiva namaḥ parvatavāsine |

BRP037.011.2 suvarṇaretase caiva namaḥ kuṇḍaladhāriṇe || 11 ||

BRP037.012.1 daityānāṃ yoganāśāya yogināṃ gurave namaḥ |

BRP037.012.2 śaśāṅkādityanetrāya lalāṭanayanāya ca || 12 ||

BRP037.013.1 namaḥ śmaśānarataye śmaśānavaradāya ca |

BRP037.013.2 namo daivatanāthāya tryambakāya namo namaḥ || 13 ||

BRP037.014.1 gṛhasthasādhave nityaṃ jaṭile brahmacāriṇe |

BRP037.014.2 namo muṇḍārdhamuṇḍāya paśūnāṃ pataye namaḥ || 14 ||

BRP037.015.1 salile tapyamānāya yogaiśvaryapradāya ca |

BRP037.015.2 namaḥ śāntāya dāntāya pralayotpattikāriṇe || 15 ||

BRP037.016.1 namo 'nugrahakartre ca sthitikartre namo namaḥ |

BRP037.016.2 namo rudrāya vasava ādityāyāśvine namaḥ || 16 ||

[p. 152 ]

BRP037.017.1 namaḥ pitre 'tha sāṅkhyāya viśvedevāya vai namaḥ |

BRP037.017.2 namaḥ śarvāya ugrāya śivāya varadāya ca || 17 ||

BRP037.018.1 namo bhīmāya senānye paśūnāṃ pataye namaḥ |

BRP037.018.2 śucaye vairihānāya sadyojātāya vai namaḥ || 18 ||

BRP037.019.1 mahādevāya citrāya vicitrāya ca vai namaḥ |

BRP037.019.2 pradhānāyāprameyāya kāryāya kāraṇāya ca || 19 ||

BRP037.020.1 puruṣāya namas te 'stu puruṣecchākarāya ca |

BRP037.020.2 namaḥ puruṣasaṃyogapradhānaguṇakāriṇe || 20 ||

BRP037.021.1 pravartakāya prakṛteḥ puruṣasya ca sarvaśaḥ |

BRP037.021.2 kṛtākṛtasya satkartre phalasaṃyogadāya ca || 21 ||

BRP037.022.1 kālajñāya ca sarveṣāṃ namo niyamakāriṇe |

BRP037.022.2 namo vaiṣamyakartre ca guṇānāṃ vṛttidāya ca || 22 ||

BRP037.023.1 namas te devadeveśa namas te bhūtabhāvana |

BRP037.023.2 śiva saumyamukho draṣṭuṃ bhava saumyo hi naḥ prabho || 23 ||

brahmovāca:

BRP037.024.1 evaṃ sa bhagavān devo jagatpatir umāpatiḥ |

BRP037.024.2 stūyamānaḥ suraiḥ sarvair amarān idam abravīt || 24 ||

śrīśaṅkara uvāca:

BRP037.025.1 draṣṭuṃ sukhaś ca saumyaś ca devānām asmi bhoḥ surāḥ |

BRP037.025.2 varaṃ varayata kṣipraṃ dātāsmi tam asaṃśayam || 25 ||

brahmovāca:

BRP037.026.1 tatas te praṇatāḥ sarve surā ūcus trilocanam || 26 ||

devā ūcuḥ:

BRP037.027.1 tavaiva bhagavan haste vara eṣo 'vatiṣṭhatām |

BRP037.027.2 yadā kāryaṃ tadā nas tvaṃ dāsyase varam īpsitam || 27 ||

brahmovāca:

BRP037.028.1 evam astv iti tān uktvā visṛjya ca surān haraḥ |

BRP037.028.2 lokāṃś ca pramathaiḥ sārdhaṃ viveśa bhavanaṃ svakam || 28 ||

BRP037.029.1 yas tu harotsavam adbhutam enaṃ |

BRP037.029.2 gāyati daivataviprasamakṣam |

BRP037.029.3 so 'pratirūpagaṇeśasamāno |

BRP037.029.4 dehaviparyayam etya sukhī syāt || 29 ||

brahmovāca:

BRP037.030.1 vipravaryāḥ stavaṃ hīmaṃ śṛṇuyād vā paṭhec ca yaḥ |

BRP037.030.2 sa sarvalokago devaiḥ pūjyate 'mararāḍ iva || 30 ||

[p. 153 ]

Chapter 38: Story of how Kāma was burnt by Śiva; Menā's reproach of Śiva

38 SS 88-89

brahmovāca:

BRP038.001.1 praviṣṭe bhavanaṃ deve sūpaviṣṭe varāsane |

BRP038.001.2 sa vakro manmathaḥ krūro devaṃ veddhumanā bhavat || 1 ||

BRP038.002.1 tam anācārasaṃyuktaṃ durātmānaṃ kulādhamam |

BRP038.002.2 lokān sarvān pīḍayantaṃ sarvāṅgāvaraṇātmakam || 2 ||

BRP038.003.1 ṛṣīṇāṃ vighnakartāraṃ niyamānāṃ vrataiḥ saha |

BRP038.003.2 cakrāhvayasya rūpeṇa ratyā saha samāgatam || 3 ||

BRP038.004.1 athātatāyinaṃ viprā veddhukāmaṃ sureśvaraḥ |

BRP038.004.2 nayanena tṛtīyena sāvajñaṃ samavaikṣata || 4 ||

BRP038.005.1 tato 'sya netrajo vahnir jvālāmālāsahasravān |

BRP038.005.2 sahasā ratibhartāram adahat saparicchadam || 5 ||

BRP038.006.1 sa dahyamānaḥ karuṇam ārto 'krośata visvaram |

BRP038.006.2 prasādayaṃś ca taṃ devaṃ papāta dharaṇītale || 6 ||

BRP038.007.1 atha so 'gniparītāṅgo manmatho lokatāpanaḥ |

BRP038.007.2 papāta sahasā mūrchāṃ kṣaṇena samapadyata || 7 ||

BRP038.008.1 patnī tu karuṇaṃ tasya vilalāpa suduḥkhitā |

BRP038.008.2 devīṃ devaṃ ca duḥkhārtā ayācat karuṇāvatī || 8 ||

BRP038.009.1 tasyāś ca karuṇāṃ jñātvā devau tau karuṇātmakau |

BRP038.009.2 ūcatus tāṃ samālokya samāśvāsya ca duḥkhitām || 9 ||

umāmaheśvarāv ūcatuḥ:

BRP038.010.1 dagdha eva dhruvaṃ bhadre nāsyotpattir iheṣyate |

BRP038.010.2 aśarīro 'pi te bhadre kāryaṃ sarvaṃ kariṣyati || 10 ||

BRP038.011.1 yadā tu viṣṇur bhagavān vasudevasutaḥ śubhe |

BRP038.011.2 tadā tasya suto yaś ca patis te sambhaviṣyati || 11 ||

brahmovāca:

BRP038.012.1 tataḥ sā tu varaṃ labdhvā kāmapatnī śubhānanā |

BRP038.012.2 jagāmeṣṭaṃ tadā deśaṃ prītiyuktā gataklamā || 12 ||

BRP038.013.1 dagdhvā kāmaṃ tato viprāḥ sa tu devo vṛṣadhvajaḥ |

BRP038.013.2 reme tatromayā sārdhaṃ prahṛṣṭas tu himācale || 13 ||

BRP038.014.1 kandareṣu ca ramyeṣu padminīṣu guhāsu ca |

BRP038.014.2 nirjhareṣu ca ramyeṣu karṇikāravaneṣu ca || 14 ||

BRP038.015.1 nadītīreṣu kānteṣu kinnarācariteṣu ca |

BRP038.015.2 śṛṅgeṣu śailarājasya taḍāgeṣu saraḥsu ca || 15 ||

BRP038.016.1 vanarājiṣu ramyāsu nānāpakṣiruteṣu ca |

BRP038.016.2 tīrtheṣu puṇyatoyeṣu munīnām āśrameṣu ca || 16 ||

BRP038.017.1 eteṣu puṇyeṣu manohareṣu |

BRP038.017.2 deśeṣu vidyādharabhūṣiteṣu |

BRP038.017.3 gandharvayakṣāmaraseviteṣu |

BRP038.017.4 reme sa devyā sahitas trinetraḥ || 17 ||

[p. 154 ]

BRP038.018.1 devaiḥ sahendrair muniyakṣasiddhair |

BRP038.018.2 gandharvavidyādharadaityamukhyaiḥ |

BRP038.018.3 anyaiś ca sarvair vividhair vṛto 'sau |

BRP038.018.4 tasmin nage harṣam avāpa śambhuḥ || 18 ||

BRP038.019.1 nṛtyanti tatrāpsarasaḥ sureśā |

BRP038.019.2 gāyanti gandharvagaṇāḥ prahṛṣṭāḥ |

BRP038.019.3 divyāni vādyāny atha vādayanti |

BRP038.019.4 kecid drutaṃ devavaraṃ stuvanti || 19 ||

BRP038.020.1 evaṃ sa devaḥ svagaṇair upeto |

BRP038.020.2 mahābalaiḥ śakrayamāgnitulyaiḥ |

BRP038.020.3 devyāḥ priyārthaṃ bhaganetrahantā |

BRP038.020.4 giriṃ na tatyāja tadā mahātmā || 20 ||

ṛṣaya ūcuḥ:

BRP038.021.1 devyāḥ samaṃ tu bhagavāṃs tiṣṭhaṃs tatra sa kāmahā |

BRP038.021.2 akarot kiṃ mahādeva etad icchāma veditum || 21 ||

brahmovāca:

BRP038.022.1 bhagavān himavacchṛṅge sa hi devyāḥ priyecchayā |

BRP038.022.2 gaṇeśair vividhākārair hāsaṃ sañjanayan muhuḥ || 22 ||

BRP038.023.1 devīṃ bālendutilako ramayaṃś ca rarāma ca |

BRP038.023.2 mahānubhāvaiḥ sarvajñaiḥ kāmarūpadharaiḥ śubhaiḥ || 23 ||

BRP038.024.1 atha devy āsasādaikā mātaraṃ parameśvarī |

BRP038.024.2 āsīnāṃ kāñcane śubhra āsane paramādbhute || 24 ||

BRP038.025.1 atha dṛṣṭvā satīṃ devīm āgatāṃ surarūpiṇīm |

BRP038.025.2 āsanena mahārheṇa 'sampādayad aninditām |

BRP038.025.3 āsīnāṃ tām athovāca menā himavataḥ priyā || 25 ||

menovāca:

BRP038.026.1 cirasyāgamanaṃ te 'dya vada putri śubhekṣaṇe |

BRP038.026.2 daridrā krīḍanais tvaṃ hi bhartrā krīḍasi saṅgatā || 26 ||

BRP038.027.1 ye daridrā bhavanti sma tathaiva ca nirāśrayāḥ |

BRP038.027.2 ume ta evaṃ krīḍanti yathā tava patiḥ śubhe || 27 ||

brahmovāca:

BRP038.028.1 saivam uktātha mātrā tu nātihṛṣṭamanā bhavat |

BRP038.028.2 mahatyā kṣamayā yuktā na kiñcit tām uvāca ha |

BRP038.028.3 visṛṣṭā ca tadā mātrā gatvā devam uvāca ha || 28 ||

pārvaty uvāca:

BRP038.029.1 bhagavan devadeveśa neha vatsyāmi bhūdhare |

BRP038.029.2 anyaṃ kuru mamāvāsaṃ bhuvaneṣu mahādyute || 29 ||

deva uvāca:

BRP038.030.1 sadā tvam ucyamānā vai mayā vāsārtham īśvari |

BRP038.030.2 anyaṃ na rocitavatī vāsaṃ vai devi karhicit || 30 ||

[p. 155 ]

BRP038.031.1 idānīṃ svayam eva tvaṃ vāsam anyatra śobhane |

BRP038.031.2 kasmān mṛgayase devi brūhi tan me śucismite || 31 ||

devy uvāca:

BRP038.032.1 gṛhaṃ gatāsmi deveśa pitur adya mahātmanaḥ |

BRP038.032.2 dṛṣṭvā ca tatra me mātā vijane lokabhāvane || 32 ||

BRP038.033.1 āsanādibhir abhyarcya sā mām evam abhāṣata |

BRP038.033.2 ume tava sadā bhartā daridraḥ krīḍanaiḥ śubhe || 33 ||

BRP038.034.1 krīḍate nahi devānāṃ krīḍā bhavati tādṛśī |

BRP038.034.2 yat kila tvaṃ mahādeva gaṇaiś ca vividhais tathā |

BRP038.034.3 ramase tad aniṣṭaṃ hi mama mātur vṛṣadhvaja || 34 ||

brahmovāca:

BRP038.035.1 tato devaḥ prahasyāha devīṃ hāsayituṃ prabhuḥ || 35 ||

deva uvāca:

BRP038.036.1 evam eva na sandehaḥ kasmān manyur abhūt tava |

BRP038.036.2 kṛttivāsā hy avāsāś ca śmaśānanilayaś ca ha || 36 ||

BRP038.037.1 aniketo hy araṇyeṣu parvatānāṃ guhāsu ca |

BRP038.037.2 vicarāmi gaṇair nagnair vṛto 'mbhojavilocane || 37 ||

BRP038.038.1 mā krudho devi mātre tvaṃ tathyaṃ mātāvadat tava |

BRP038.038.2 nahi mātṛsamo bandhur jantūnām asti bhūtale || 38 ||

devy uvāca:

BRP038.039.1 na me 'sti bandhubhiḥ kiñcit kṛtyaṃ suravareśvara |

BRP038.039.2 tathā kuru mahādeva yathāhaṃ sukham āpnuyām || 39 ||

brahmovāca:

BRP038.040.1 śrutvā sa devyā vacanaṃ sureśas |

BRP038.040.2 tasyāḥ priyārthe svagiriṃ vihāya |

BRP038.040.3 jagāma meruṃ surasiddhasevitaṃ |

BRP038.040.4 bhāryāsahāyaḥ svagaṇaiś ca yuktaḥ || 40 ||

Chapter 39: Destruction of Dakṣa's sacrifice by Śiva

39 SS 89-91

ṛṣaya ūcuḥ:

BRP039.001.1 prācetasasya dakṣasya kathaṃ vaivasvate 'ntare |

BRP039.001.2 vināśam agamad brahman hayamedhaḥ prajāpateḥ || 1 ||

BRP039.002.1 devyā manyukṛtaṃ buddhvā kruddhaḥ sarvātmakaḥ prabhuḥ |

BRP039.002.2 kathaṃ vināśito yajño dakṣasyāmitatejasaḥ |

BRP039.002.3 mahādevena roṣād vai tan naḥ prabrūhi vistarāt || 2 ||

brahmovāca:

BRP039.003.1 varṇayiṣyāmi vo viprā mahādevena vai yathā |

BRP039.003.2 krodhād vidhvaṃsito yajño devyāḥ priyacikīrṣayā || 3 ||

[p. 156 ]

BRP039.004.1 purā meror dvijaśreṣṭhāḥ śṛṅgaṃ trailokyapūjitam |

BRP039.004.2 jyotiḥsthalaṃ nāma citraṃ sarvaratnavibhūṣitam || 4 ||

BRP039.005.1 aprameyam anādhṛṣyaṃ sarvalokanamaskṛtam |

BRP039.005.2 tatra devo giritaṭe sarvadhātuvicitrite || 5 ||

BRP039.006.1 paryaṅka iva vistīrṇa upaviṣṭo babhūva ha |

BRP039.006.2 śailarājasutā cāsya nityaṃ pārśvasthitābhavat || 6 ||

BRP039.007.1 ādityāś ca mahātmāno vasavaś ca mahaujasaḥ |

BRP039.007.2 tathaiva ca mahātmānāv aśvinau bhiṣajāṃ varau || 7 ||

BRP039.008.1 tathā vaiśravaṇo rājā guhyakaiḥ parivāritaḥ |

BRP039.008.2 yakṣāṇām īśvaraḥ śrīmān kailāsanilayaḥ prabhuḥ || 8 ||

BRP039.009.1 upāsate mahātmānam uśanā ca mahāmuniḥ |

BRP039.009.2 sanatkumārapramukhās tathaiva paramarṣayaḥ || 9 ||

BRP039.010.1 aṅgiraḥpramukhāś caiva tathā devarṣayo 'pi ca |

BRP039.010.2 viśvāvasuś ca gandharvas tathā nāradaparvatau || 10 ||

BRP039.011.1 apsarogaṇasaṅghāś ca samājagmur anekaśaḥ |

BRP039.011.2 vavau sukhaśivo vāyur nānāgandhavahaḥ śuciḥ || 11 ||

BRP039.012.1 sarvartukusumopetaḥ puṣpavanto 'bhavan drumāḥ |

BRP039.012.2 tathā vidyādharāḥ sādhyāḥ siddhāś caiva tapodhanāḥ || 12 ||

BRP039.013.1 mahādevaṃ paśupatiṃ paryupāsata tatra vai |

BRP039.013.2 bhūtāni ca tathānyāni nānārūpadharāṇy atha || 13 ||

BRP039.014.1 rākṣasāś ca mahāraudrāḥ piśācāś ca mahābalāḥ |

BRP039.014.2 bahurūpadharā dhṛṣṭā nānāpraharaṇāyudhāḥ || 14 ||

BRP039.015.1 devasyānucarās tatra tasthur vaiśvānaropamāḥ |

BRP039.015.2 nandīśvaraś ca bhagavān devasyānumate sthitaḥ || 15 ||

BRP039.016.1 pragṛhya jvalitaṃ śūlaṃ dīpyamānaṃ svatejasā |

BRP039.016.2 gaṅgā ca saritāṃ śreṣṭhā sarvatīrthajalodbhavā || 16 ||

BRP039.017.1 paryupāsata taṃ devaṃ rūpiṇī dvijasattamāḥ |

BRP039.017.2 evaṃ sa bhagavāṃs tatra pūjyamānaḥ surarṣibhiḥ || 17 ||

BRP039.018.1 devaiś ca sumahābhāgair mahādevo vyatiṣṭhata |

BRP039.018.2 kasyacit tv atha kālasya dakṣo nāma prajāpatiḥ || 18 ||

BRP039.019.1 pūrvoktena vidhānena yakṣyamāṇo 'bhyapadyata |

BRP039.019.2 tatas tasya makhe devāḥ sarve śakrapurogamāḥ || 19 ||

BRP039.020.1 svargasthānād athāgamya dakṣam āpedire tathā |

BRP039.020.2 te vimānair mahātmāno jvaladbhir jvalanaprabhāḥ || 20 ||

BRP039.021.1 devasyānumate 'gacchan gaṅgādvāram iti śrutiḥ |

BRP039.021.2 gandharvāpsarasākīrṇaṃ nānādrumalatāvṛtam || 21 ||

BRP039.022.1 ṛṣisiddhaiḥ parivṛtaṃ dakṣaṃ dharmabhṛtāṃ varam |

BRP039.022.2 pṛthivyām antarikṣe ca ye ca svarlokavāsinaḥ || 22 ||

BRP039.023.1 sarve prāñjalayo bhūtvā upatasthuḥ prajāpatim |

BRP039.023.2 ādityā vasavo rudrāḥ sādhyāḥ sarve marudgaṇāḥ || 23 ||

[p. 157 ]

BRP039.024.1 viṣṇunā sahitāḥ sarva āgatā yajñabhāginaḥ |

BRP039.024.2 ūṣmapā dhūmapāś caiva ājyapāḥ somapās tathā || 24 ||

BRP039.025.1 aśvinau marutaś caiva nānādevagaṇaiḥ saha |

BRP039.025.2 ete cānye ca bahavo bhūtagrāmās tathaiva ca || 25 ||

BRP039.026.1 jarāyujāṇḍajāś caiva tathaiva svedajodbhidaḥ |

BRP039.026.2 āgatāḥ sattriṇaḥ sarve devāḥ strībhiḥ saharṣibhiḥ || 26 ||

BRP039.027.1 virājante vimānasthā dīpyamānā ivāgnayaḥ |

BRP039.027.2 tān dṛṣṭvā manyunāviṣṭo dadhīcir vākyam abravīt || 27 ||

dadhīcir uvāca:

BRP039.028.1 apūjyapūjane caiva pūjyānāṃ cāpy apūjane |

BRP039.028.2 naraḥ pāpam avāpnoti mahad vai nātra saṃśayaḥ || 28 ||

brahmovāca:

BRP039.029.1 evam uktvā tu viprarṣiḥ punar dakṣam abhāṣata || 29 ||

dadhīcir uvāca:

BRP039.030.1 pūjyaṃ ca paśubhartāraṃ kasmān nārcayase prabhum || 30 ||

dakṣa uvāca:

BRP039.031.1 santi me bahavo rudrāḥ śūlahastāḥ kapardinaḥ |

BRP039.031.2 ekādaśasthānagatā nānyaṃ vidmo maheśvaram || 31 ||

dadhīcir uvāca:

BRP039.032.1 sarveṣām ekamantro 'yaṃ mameśo na nimantritaḥ |

BRP039.032.2 yathāhaṃ śaṅkarād ūrdhvaṃ nānyaṃ paśyāmi daivatam |

BRP039.032.3 tathā dakṣasya vipulo yajño 'yaṃ na bhaviṣyati || 32 ||

dakṣa uvāca:

BRP039.033.1.0 dakṣa uvāca: viṣṇoś ca bhāgā vividhāḥ pradattās |

BRP039.033.2 tathā ca rudrebhya uta pradattāḥ |

BRP039.033.3 anye 'pi devā nijabhāgayuktā |

BRP039.033.4 dadāmi bhāgaṃ na tu śaṅkarāya || 33 ||

[p. 158 ]

brahmovāca:

BRP039.034.1 gatās tu devatā jñātvā śailarājasutā tadā |

BRP039.034.2 uvāca vacanaṃ śarvaṃ devaṃ paśupatiṃ patim || 34 ||

umovāca:

BRP039.035.1 bhagavan kutra yānty ete devāḥ śakrapurogamāḥ |

BRP039.035.2 brūhi tattvena tattvajña saṃśayo me mahān ayam || 35 ||

maheśvara uvāca:

BRP039.036.1 dakṣo nāma mahābhāge prajānāṃ patir uttamaḥ |

BRP039.036.2 hayamedhena yajate tatra yānti divaukasaḥ || 36 ||

devy uvāca:

BRP039.037.1 yajñam etaṃ mahābhāga kimarthaṃ nānugacchasi |

BRP039.037.2 kena vā pratiṣedhena gamanaṃ te na vidyate || 37 ||

maheśvara uvāca:

BRP039.038.1 surair eva mahābhāge sarvam etad anuṣṭhitam |

BRP039.038.2 yajñeṣu mama sarveṣu na bhāga upakalpitaḥ || 38 ||

BRP039.039.1 pūrvāgatena gantavyaṃ mārgeṇa varavarṇini |

BRP039.039.2 na me surāḥ prayacchanti bhāgaṃ yajñasya dharmataḥ || 39 ||

umovāca:

BRP039.040.1 bhagavan sarvadeveṣu prabhāvābhyadhiko guṇaiḥ |

BRP039.040.2 ajeyaś cāpy adhṛṣyaś ca tejasā yaśasā śriyā || 40 ||

BRP039.041.1 anena tu mahābhāga pratiṣedhena bhāgataḥ |

BRP039.041.2 atīva duḥkham āpannā vepathuś ca mahān ayam || 41 ||

BRP039.042.1 kiṃ nāma dānaṃ niyamaṃ tapo vā |

BRP039.042.2 kuryām ahaṃ yena patir mamādya |

BRP039.042.3 labheta bhāgaṃ bhagavān acintyo |

BRP039.042.4 yajñasya cendrādyamarair vicitram || 42 ||

brahmovāca:

BRP039.043.1 evaṃ bruvāṇāṃ bhagavān vicintya |

BRP039.043.2 patnīṃ prahṛṣṭaḥ kṣubhitām uvāca |

maheśvara uvāca:

BRP039.043.3 na vetsi māṃ devi kṛśodarāṅgi |

BRP039.043.4 kiṃ nāma yuktaṃ vacanaṃ tavedam || 43 ||

BRP039.044.1 ahaṃ vijānāmi viśālanetre |

BRP039.044.2 dhyānena sarve ca vidanti santaḥ |

BRP039.044.3 tavādya mohena sahendradevā |

BRP039.044.4 lokatrayaṃ sarvam atho vinaṣṭam || 44 ||

BRP039.045.1 mām adhvareśaṃ nitarāṃ stuvanti |

BRP039.045.2 rathantaraṃ sāma gāyanti mahyam |

BRP039.045.3 māṃ brāhmaṇā brahmamantrair yajanti |

BRP039.045.4 mamādhvaryavaḥ kalpayante ca bhāgam || 45 ||

[p. 159 ]

devy uvāca:

BRP039.046.1 vikatthase prākṛtavat sarvastrījanasaṃsadi |

BRP039.046.2 stauṣi garvāyase cāpi svam ātmānaṃ na saṃśayaḥ || 46 ||

bhagavān uvāca:

BRP039.047.1 nātmānaṃ staumi deveśi yathā tvam anugacchasi |

BRP039.047.2 saṃsrakṣyāmi varārohe bhāgārthe varavarṇini || 47 ||

brahmovāca:

BRP039.048.1 ity uktvā bhagavān patnīm umāṃ prāṇair api priyām |

BRP039.048.2 so 'sṛjad bhagavān vaktrād bhūtaṃ krodhāgnisambhavam || 48 ||

BRP039.049.1 tam uvāca makhaṃ gaccha dakṣasya tvaṃ maheśvaraḥ |

BRP039.049.2 nāśayāśu kratuṃ tasya dakṣasya madanujñayā || 49 ||

brahmovāca:

BRP039.050.1 tato rudraprayuktena siṃhaveṣeṇa līlayā |

BRP039.050.2 devyā manyukṛtaṃ jñātvā hato dakṣasya sa kratuḥ || 50 ||

BRP039.051.1 manyunā ca mahābhīmā bhadrakālī maheśvarī |

BRP039.051.2 ātmanaḥ karmasākṣitve tena sārdhaṃ sahānugā || 51 ||

BRP039.052.1 sa eṣa bhagavān krodhaḥ pretāvāsakṛtālayaḥ |

BRP039.052.2 vīrabhadreti vikhyāto devyā manyupramārjakaḥ || 52 ||

BRP039.053.1 so 'sṛjad romakūpebhya ātmanaiva gaṇeśvarān |

BRP039.053.2 rudrānugān gaṇān raudrān rudravīryaparākramān || 53 ||

BRP039.054.1 rudrasyānucarāḥ sarve sarve rudraparākramāḥ |

BRP039.054.2 te nipetus tatas tūrṇaṃ śataśo 'tha sahasraśaḥ || 54 ||

BRP039.055.1 tataḥ kilakilāśabda ākāśaṃ pūrayann iva |

BRP039.055.2 samabhūt sumahān viprāḥ sarvarudragaṇaiḥ kṛtaḥ || 55 ||

BRP039.056.1 tena śabdena mahatā trastāḥ sarve divaukasaḥ |

BRP039.056.2 parvatāś ca vyaśīryanta cakampe ca vasundharā || 56 ||

BRP039.057.1 marutaś ca vavuḥ krūrāś cukṣubhe varuṇālayaḥ |

BRP039.057.2 agnayo vai na dīpyante na cādīpyata bhāskaraḥ || 57 ||

BRP039.058.1 grahā naiva prakāśante nakṣatrāṇi na tārakāḥ |

BRP039.058.2 ṛṣayo na prabhāsante na devā na ca dānavāḥ || 58 ||

BRP039.059.1 evaṃ hi timirībhūte nirdahanti gaṇeśvarāḥ |

BRP039.059.2 prabhañjanty apare yūpān ghorān utpāṭayanti ca || 59 ||

BRP039.060.1 praṇadanti tathā cānye vikurvanti tathā pare |

BRP039.060.2 tvaritaṃ vai pradhāvanti vāyuvegā manojavāḥ || 60 ||

BRP039.061.1 cūrṇyante yajñapātrāṇi yajñasyāyatanāni ca |

BRP039.061.2 śīryamāṇāny adṛśyanta tārā iva nabhastalāt || 61 ||

[p. 160 ]

BRP039.062.1 divyānnapānabhakṣyāṇāṃ rāśayaḥ parvatopamāḥ |

BRP039.062.2 kṣīranadyas tathā cānyā ghṛtapāyasakardamāḥ || 62 ||

BRP039.063.1 madhumaṇḍodakā divyāḥ khaṇḍaśarkaravālukāḥ |

BRP039.063.2 ṣaḍrasān nivahanty anyā guḍakulyā manoramāḥ || 63 ||

BRP039.064.1 uccāvacāni māṃsāni bhakṣyāṇi vividhāni ca |

BRP039.064.2 yāni kāni ca divyāni lehyacoṣyāṇi yāni ca || 64 ||

BRP039.065.1 bhuñjanti vividhair vaktrair vilumpanti kṣipanti ca |

BRP039.065.2 rudrakopā mahākopāḥ kālāgnisadṛśopamāḥ || 65 ||

BRP039.066.1 bhakṣayanto 'tha śailābhā bhīṣayantaś ca sarvataḥ |

BRP039.066.2 krīḍanti vividhākārāś cikṣipuḥ surayoṣitaḥ || 66 ||

BRP039.067.1 evaṃ gaṇāś ca tair yukto vīrabhadraḥ pratāpavān |

BRP039.067.2 rudrakopaprayuktaś ca sarvadevaiḥ surakṣitam || 67 ||

BRP039.068.1 taṃ yajñam adahac chīghraṃ bhadrakālyāḥ samīpataḥ |

BRP039.068.2 cakrur anye tathā nādān sarvabhūtabhayaṅkarān || 68 ||

BRP039.069.1 chittvā śiro 'nye yajñasya vyanadanta bhayaṅkaram |

BRP039.069.2 tataḥ śakrādayo devā dakṣaś caiva prajāpatiḥ |

BRP039.069.3 ūcuḥ prāñjalayo bhūtvā kathyatāṃ ko bhavān iti || 69 ||

vīrabhadra uvāca:

BRP039.070.1 nāhaṃ devo na daityo vā na ca bhoktum ihāgataḥ |

BRP039.070.2 naiva draṣṭuṃ ca devendrā na ca kautūhalānvitāḥ || 70 ||

BRP039.071.1 dakṣayajñavināśārthaṃ samprāpto 'haṃ surottamāḥ |

BRP039.071.2 vīrabhadreti vikhyāto rudrakopād viniḥsṛtaḥ || 71 ||

BRP039.072.1 bhadrakālī ca vikhyātā devyāḥ krodhād vinirgatā |

BRP039.072.2 preṣitā devadevena yajñāntikam upāgatā || 72 ||

BRP039.073.1 śaraṇaṃ gaccha rājendra devadevam umāpatim |

BRP039.073.2 varaṃ krodho 'pi devasya na varaḥ paricārakaiḥ || 73 ||

brahmovāca:

BRP039.074.1 nikhātotpāṭitair yūpair apaviddhais tatas tataḥ |

BRP039.074.2 utpatadbhiḥ patadbhiś ca gṛdhrair āmiṣagṛdhnubhiḥ || 74 ||

BRP039.075.1 pakṣavātavinirdhūtaiḥ śivārutavināditaiḥ |

BRP039.075.2 sa tasya yajño nṛpater bādhyamānas tadā gaṇaiḥ || 75 ||

BRP039.076.1 āsthāya mṛgarūpaṃ vai kham evābhyapatat tadā |

BRP039.076.2 taṃ tu yajñaṃ tathārūpaṃ gacchantam upalabhya saḥ || 76 ||

BRP039.077.1 dhanur ādāya bāṇaṃ ca tadartham agamat prabhuḥ |

BRP039.077.2 tatas tasya gaṇeśasya krodhād amitatejasaḥ || 77 ||

BRP039.078.1 lalāṭāt prasṛto ghoraḥ svedabindur babhūva ha |

BRP039.078.2 tasmin patitamātre ca svedabindau tadā bhuvi || 78 ||

BRP039.079.1 prādurbhūto mahān agnir jvalatkālānalopamaḥ |

BRP039.079.2 tatrodapadyata tadā puruṣo dvijasattamāḥ || 79 ||

BRP039.080.1 hrasvo 'timātro raktākṣo haricchmaśrur vibhīṣaṇaḥ |

BRP039.080.2 ūrdhvakeśo 'tiromāṅgaḥ śoṇakarṇas tathaiva ca || 80 ||

[p. 161 ]

BRP039.081.1 karālakṛṣṇavarṇaś ca raktavāsās tathaiva ca |

BRP039.081.2 taṃ yajñaṃ sa mahāsattvo 'dahat kakṣam ivānalaḥ || 81 ||

BRP039.082.1 devāś ca pradrutāḥ sarve gatā bhītā diśo daśa |

BRP039.082.2 tena tasmin vicaratā vikrameṇa tadā tu vai || 82 ||

BRP039.083.1 pṛthivī vyacalat sarvā saptadvīpā samantataḥ |

BRP039.083.2 mahābhūte pravṛtte tu devalokabhayaṅkare || 83 ||

BRP039.084.1 tadā cāhaṃ mahādevam abravaṃ pratipūjayan |

BRP039.084.2 bhavate 'pi surāḥ sarve bhāgaṃ dāsyanti vai prabho || 84 ||

BRP039.085.1 kriyatāṃ pratisaṃhāraḥ sarvadeveśvara tvayā |

BRP039.085.2 imāś ca devatāḥ sarvā ṛṣayaś ca sahasraśaḥ || 85 ||

BRP039.086.1 tava krodhān mahādeva na śāntim upalebhire |

BRP039.086.2 yaś caiṣa puruṣo jātaḥ svedajas te surarṣabha || 86 ||

BRP039.087.1 jvaro nāmaiṣa dharmajña lokeṣu pracariṣyati |

BRP039.087.2 ekībhūtasya na hy asya dhāraṇe tejasaḥ prabho || 87 ||

BRP039.088.1 samarthā sakalā pṛthvī bahudhā sṛjyatām ayam |

BRP039.088.2 ity uktaḥ sa mayā devo bhāge cāpi prakalpite || 88 ||

BRP039.089.1 bhagavān māṃ tathety āha devadevaḥ pinākadhṛk |

BRP039.089.2 parāṃ ca prītim agamat sa svayaṃ ca pinākadhṛk || 89 ||

BRP039.090.1 dakṣo 'pi manasā devaṃ bhavaṃ śaraṇam anvagāt |

BRP039.090.2 prāṇāpānau samārudhya cakṣuḥsthāne prayatnataḥ || 90 ||

BRP039.091.1 vidhārya sarvato dṛṣṭiṃ bahudṛṣṭir amitrajit |

BRP039.091.2 smitaṃ kṛtvābravīd vākyaṃ brūhi kiṃ karavāṇi te || 91 ||

BRP039.092.1 śrāvite ca mahākhyāne devānāṃ pitṛbhiḥ saha |

BRP039.092.2 tam uvācāñjaliṃ kṛtvā dakṣo devaṃ prajāpatiḥ |

BRP039.092.3 bhītaḥ śaṅkitacittas tu sabāṣpavadanekṣaṇaḥ || 92 ||

dakṣa uvāca:

BRP039.093.1 yadi prasanno bhagavān yadi vāhaṃ tava priyaḥ |

BRP039.093.2 yadi cāham anugrāhyo yadi deyo varo mama || 93 ||

BRP039.094.1 yad bhakṣyaṃ bhakṣitaṃ pītaṃ trāsitaṃ yac ca nāśitam |

BRP039.094.2 cūrṇīkṛtāpaviddhaṃ ca yajñasambhāram īdṛśam || 94 ||

BRP039.095.1 dīrghakālena mahatā prayatnena ca sañcitam |

BRP039.095.2 na ca mithyā bhaven mahyaṃ tvatprasādān maheśvara || 95 ||

brahmovāca:

BRP039.096.1 tathāstv ity āha bhagavān bhaganetraharo haraḥ |

BRP039.096.2 dharmādhyakṣaṃ mahādevaṃ tryambakaṃ ca prajāpatiḥ || 96 ||

BRP039.097.1 jānubhyām avanīṃ gatvā dakṣo labdhvā bhavād varam |

BRP039.097.2 nāmnāṃ cāṣṭasahasreṇa stutavān vṛṣabhadhvajam || 97 ||

[p. 162 ]

Chapter 40: Dakṣa's hymn of the thousand names of Śiva; the distribution of fever

40 SS 91-93

brahmovāca:

BRP040.001.1 evaṃ dṛṣṭvā tadā dakṣaḥ śambhor vīryaṃ dvijottamāḥ |

BRP040.001.2 prāñjaliḥ praṇato bhūtvā saṃstotum upacakrame || 1 ||

dakṣa uvāca:

BRP040.002.1 namas te devadeveśa namas te 'ndhakasūdana |

BRP040.002.2 devendra tvaṃ balaśreṣṭha devadānavapūjita || 2 ||

BRP040.003.1 sahasrākṣa virūpākṣa tryakṣa yakṣādhipapriya |

BRP040.003.2 sarvataḥpāṇipādas tvaṃ sarvatokṣiśiromukhaḥ || 3 ||

BRP040.004.1 sarvataḥśrutimāṃl loke sarvam āvṛtya tiṣṭhasi |

BRP040.004.2 śaṅkukarṇo mahākarṇaḥ kumbhakarṇo 'rṇavālayaḥ || 4 ||

BRP040.005.1 gajendrakarṇo gokarṇaḥ śatakarṇo namo 'stu te |

BRP040.005.2 śatodaraḥ śatāvartaḥ śatajihvaḥ sanātanaḥ || 5 ||

BRP040.006.1 gāyanti tvāṃ gāyatriṇo arcayanty arkam arkiṇaḥ |

BRP040.006.2 devadānavagoptā ca brahmā ca tvaṃ śatakratuḥ || 6 ||

BRP040.007.1 mūrtimāṃs tvaṃ mahāmūrtiḥ samudraḥ sarasāṃ nidhiḥ |

BRP040.007.2 tvayi sarvā devatā hi gāvo goṣṭha ivāsate || 7 ||

BRP040.008.1 tvattaḥ śarīre paśyāmi somam agnijaleśvaram |

BRP040.008.2 ādityam atha viṣṇuṃ ca brahmāṇaṃ sabṛhaspatim || 8 ||

BRP040.009.1 kriyā karaṇakārye ca kartā kāraṇam eva ca |

BRP040.009.2 asac ca sadasac caiva tathaiva prabhavāvyayau || 9 ||

BRP040.010.1 namo bhavāya śarvāya rudrāya varadāya ca |

BRP040.010.2 paśūnāṃ pataye caiva namo 'stv andhakaghātine || 10 ||

BRP040.011.1 trijaṭāya triśīrṣāya triśūlavaradhāriṇe |

BRP040.011.2 tryambakāya trinetrāya tripuraghnāya vai namaḥ || 11 ||

BRP040.012.1 namaś caṇḍāya muṇḍāya viśvacaṇḍadharāya ca |

BRP040.012.2 daṇḍine śaṅkukarṇāya daṇḍidaṇḍāya vai namaḥ || 12 ||

BRP040.013.1 namo 'rdhadaṇḍikeśāya śuṣkāya vikṛtāya ca |

BRP040.013.2 vilohitāya dhūmrāya nīlagrīvāya vai namaḥ || 13 ||

BRP040.014.1 namo 'stv apratirūpāya virūpāya śivāya ca |

BRP040.014.2 sūryāya sūryapataye sūryadhvajapatākine || 14 ||

BRP040.015.1 namaḥ pramathanāśāya vṛṣaskandhāya vai namaḥ |

BRP040.015.2 namo hiraṇyagarbhāya hiraṇyakavacāya ca || 15 ||

BRP040.016.1 hiraṇyakṛtacūḍāya hiraṇyapataye namaḥ |

BRP040.016.2 śatrughātāya caṇḍāya parṇasaṅghaśayāya ca || 16 ||

BRP040.017.1 namaḥ stutāya stutaye stūyamānāya vai namaḥ |

BRP040.017.2 sarvāya sarvabhakṣāya sarvabhūtāntarātmane || 17 ||

BRP040.018.1 namo homāya mantrāya śukladhvajapatākine |

BRP040.018.2 namo 'namyāya namyāya namaḥ kilakilāya ca || 18 ||

[p. 163 ]

BRP040.019.1 namas tvāṃ śayamānāya śayitāyotthitāya ca |

BRP040.019.2 sthitāya dhāvamānāya kubjāya kuṭilāya ca || 19 ||

BRP040.020.1 namo nartanaśīlāya mukhavāditrakāriṇe |

BRP040.020.2 bādhāpahāya lubdhāya gītavāditrakāriṇe || 20 ||

BRP040.021.1 namo jyeṣṭhāya śreṣṭhāya balapramathanāya ca |

BRP040.021.2 ugrāya ca namo nityaṃ namaś ca daśabāhave || 21 ||

BRP040.022.1 namaḥ kapālahastāya sitabhasmapriyāya ca |

BRP040.022.2 vibhīṣaṇāya bhīmāya bhīṣmavratadharāya ca || 22 ||

BRP040.023.1 nānāvikṛtavaktrāya khaḍgajihvogradaṃṣṭriṇe |

BRP040.023.2 pakṣamāsalavārdhāya tumbīvīṇāpriyāya ca || 23 ||

BRP040.024.1 aghoraghorarūpāya ghorāghoratarāya ca |

BRP040.024.2 namaḥ śivāya śāntāya namaḥ śāntatamāya ca || 24 ||

BRP040.025.1 namo buddhāya śuddhāya saṃvibhāgapriyāya ca |

BRP040.025.2 pavanāya pataṅgāya namaḥ sāṅkhyaparāya ca || 25 ||

BRP040.026.1 namaś caṇḍaikaghaṇṭāya ghaṇṭājalpāya ghaṇṭine |

BRP040.026.2 sahasraśataghaṇṭāya ghaṇṭāmālāpriyāya ca || 26 ||

BRP040.027.1 prāṇadaṇḍāya nityāya namas te lohitāya ca |

BRP040.027.2 hūṃhūṅkārāya rudrāya bhagākārapriyāya ca || 27 ||

BRP040.028.1 namo 'pāravate nityaṃ girivṛkṣapriyāya ca |

BRP040.028.2 namo yajñādhipataye bhūtāya prasutāya ca || 28 ||

BRP040.029.1 yajñavāhāya dāntāya tapyāya ca bhagāya ca |

BRP040.029.2 namas taṭāya taṭyāya taṭinīpataye namaḥ || 29 ||

BRP040.030.1 annadāyānnapataye namas tv annabhujāya ca |

BRP040.030.2 namaḥ sahasraśīrṣāya sahasracaraṇāya ca || 30 ||

BRP040.031.1 sahasroddhataśūlāya sahasranayanāya ca |

BRP040.031.2 namo bālārkavarṇāya bālarūpadharāya ca || 31 ||

BRP040.032.1 namo bālārkarūpāya bālakrīḍanakāya ca |

BRP040.032.2 namaḥ śuddhāya buddhāya kṣobhaṇāya kṣayāya ca || 32 ||

BRP040.033.1 taraṅgāṅkitakeśāya muktakeśāya vai namaḥ |

BRP040.033.2 namaḥ ṣaṭkarmaniṣṭhāya trikarmaniyatāya ca || 33 ||

BRP040.034.1 varṇāśramāṇāṃ vidhivat pṛthagdharmapravartine |

BRP040.034.2 namaḥ śreṣṭhāya jyeṣṭhāya namaḥ kalakalāya ca || 34 ||

BRP040.035.1 śvetapiṅgalanetrāya kṛṣṇaraktekṣaṇāya ca |

BRP040.035.2 dharmakāmārthamokṣāya krathāya krathanāya ca || 35 ||

BRP040.036.1 sāṅkhyāya sāṅkhyamukhyāya yogādhipataye namaḥ |

BRP040.036.2 namo rathyādhirathyāya catuṣpathapathāya ca || 36 ||

[p. 164 ]

BRP040.037.1 kṛṣṇājinottarīyāya vyālayajñopavītine |

BRP040.037.2 īśāna rudrasaṅghāta harikeśa namo 'stu te || 37 ||

BRP040.038.1 tryambakāyāmbikānātha vyaktāvyakta namo 'stu te |

BRP040.038.2 kālakāmadakāmaghna duṣṭodvṛttaniṣūdana || 38 ||

BRP040.039.1 sarvagarhita sarvaghna sadyojāta namo 'stu te |

BRP040.039.2 unmādana śatāvartagaṅgātoyārdramūrdhaja || 39 ||

BRP040.040.1 candrārdhasaṃyugāvarta meghāvarta namo 'stu te |

BRP040.040.2 namo 'nnadānakartre ca annadaprabhave namaḥ || 40 ||

BRP040.041.1 annabhoktre ca goptre ca tvam eva pralayānala |

BRP040.041.2 jarāyujāṇḍajāś caiva svedajodbhijja eva ca || 41 ||

BRP040.042.1 tvam eva devadeveśa bhūtagrāmaś caturvidhaḥ |

BRP040.042.2 carācarasya sraṣṭā tvaṃ pratihartā tvam eva ca || 42 ||

BRP040.043.1 tvam eva brahmā viśveśa apsu brahma vadanti te |

BRP040.043.2 sarvasya paramā yoniḥ sudhāṃśo jyotiṣāṃ nidhiḥ || 43 ||

BRP040.044.1 ṛksāmāni tathauṅkāram āhus tvāṃ brahmavādinaḥ |

BRP040.044.2 hāyi hāyi hare hāyi huvāhāveti vāsakṛt || 44 ||

BRP040.045.1 gāyanti tvāṃ suraśreṣṭhāḥ sāmagā brahmavādinaḥ |

BRP040.045.2 yajurmaya ṛṅmayaś ca sāmātharvayutas tathā || 45 ||

BRP040.046.1 paṭhyase brahmavidbhis tvaṃ kalpopaniṣadāṃ gaṇaiḥ |

BRP040.046.2 brāhmaṇāḥ kṣatriyā vaiśyāḥ śūdrā varṇāśramāś ca ye || 46 ||

BRP040.047.1 tvam evāśramasaṅghāś ca vidyut stanitam eva ca |

BRP040.047.2 saṃvatsaras tvam ṛtavo māsā māsārdham eva ca || 47 ||

BRP040.048.1 kalā kāṣṭhā nimeṣāś ca nakṣatrāṇi yugāni ca |

BRP040.048.2 vṛṣāṇāṃ kakudaṃ tvaṃ hi girīṇāṃ śikharāṇi ca || 48 ||

BRP040.049.1 siṃho mṛgāṇāṃ patayas takṣakānantabhoginām |

BRP040.049.2 kṣīrodo hy udadhīnāṃ ca mantrāṇāṃ praṇavas tathā || 49 ||

BRP040.050.1 vajraṃ praharaṇānāṃ ca vratānāṃ satyam eva ca |

BRP040.050.2 tvam evecchā ca dveṣaś ca rāgo mohaḥ śamaḥ kṣamā || 50 ||

BRP040.051.1 vyavasāyo dhṛtir lobhaḥ kāmakrodhau jayājayau |

BRP040.051.2 tvaṃ gadī tvaṃ śarī cāpī khaṭvāṅgī mudgarī tathā || 51 ||

BRP040.052.1 chettā bhettā prahartā ca netā mantāsi no mataḥ |

BRP040.052.2 daśalakṣaṇasaṃyukto dharmo 'rthaḥ kāma eva ca || 52 ||

BRP040.053.1 induḥ samudraḥ saritaḥ palvalāni sarāṃsi ca |

BRP040.053.2 latāvallyas tṛṇauṣadhyaḥ paśavo mṛgapakṣiṇaḥ || 53 ||

BRP040.054.1 dravyakarmaguṇārambhaḥ kālapuṣpaphalapradaḥ |

BRP040.054.2 ādiś cāntaś ca madhyaś ca gāyatry oṅkāra eva ca || 54 ||

BRP040.055.1 harito lohitaḥ kṛṣṇo nīlaḥ pītas tathā kṣaṇaḥ |

BRP040.055.2 kadruś ca kapilo babhruḥ kapoto macchakas tathā || 55 ||

[p. 165 ]

BRP040.056.1 suvarṇaretā vikhyātaḥ suvarṇaś cāpy atho mataḥ |

BRP040.056.2 suvarṇanāmā ca tathā suvarṇapriya eva ca || 56 ||

BRP040.057.1 tvam indraś ca yamaś caiva varuṇo dhanado 'nalaḥ |

BRP040.057.2 utphullaś citrabhānuś ca svarbhānur bhānur eva ca || 57 ||

BRP040.058.1 hotraṃ hotā ca homyaṃ ca hutaṃ caiva tathā prabhuḥ |

BRP040.058.2 trisauparṇas tathā brahman yajuṣāṃ śatarudriyam || 58 ||

BRP040.059.1 pavitraṃ ca pavitrāṇāṃ maṅgalānāṃ ca maṅgalam |

BRP040.059.2 prāṇaś ca tvaṃ rajaś ca tvaṃ tamaḥ sattvayutas tathā || 59 ||

BRP040.060.1 prāṇo 'pānaḥ samānaś ca udāno vyāna eva ca |

BRP040.060.2 unmeṣaś ca nimeṣaś ca kṣuttṛṅjṛmbhā tathaiva ca || 60 ||

BRP040.061.1 lohitāṅgaś ca daṃṣṭrī ca mahāvaktro mahodaraḥ |

BRP040.061.2 śuciromā haricchmaśrur ūrdhvakeśaś calācalaḥ || 61 ||

BRP040.062.1 gītavāditranṛtyāṅgo gītavādanakapriyaḥ |

BRP040.062.2 matsyo jālo jalo 'jayyo jalavyālaḥ kuṭīcaraḥ || 62 ||

BRP040.063.1 vikālaś ca sukālaś ca duṣkālaḥ kālanāśanaḥ |

BRP040.063.2 mṛtyuś caivākṣayo 'ntaś ca kṣamāmāyākarotkaraḥ || 63 ||

BRP040.064.1 saṃvarto vartakaś caiva saṃvartakabalāhakau |

BRP040.064.2 ghaṇṭākī ghaṇṭakī ghaṇṭī cūḍālo lavaṇodadhiḥ || 64 ||

BRP040.065.1 brahmā kālāgnivaktraś ca daṇḍī muṇḍas tridaṇḍadhṛk |

BRP040.065.2 caturyugaś caturvedaś caturhotraś catuṣpathaḥ || 65 ||

BRP040.066.1 cāturāśramyanetā ca cāturvarṇyakaraś ca ha |

BRP040.066.2 kṣarākṣaraḥ priyo dhūrto gaṇair gaṇyo gaṇādhipaḥ || 66 ||

BRP040.067.1 raktamālyāmbaradharo girīśo girijāpriyaḥ |

BRP040.067.2 śilpīśaḥ śilpinaḥ śreṣṭhaḥ sarvaśilpipravartakaḥ || 67 ||

BRP040.068.1 bhaganetrāntakaś caṇḍaḥ pūṣṇo dantavināśanaḥ |

BRP040.068.2 svāhā svadhā vaṣaṭkāro namaskāra namo 'stu te || 68 ||

BRP040.069.1 gūḍhavrataś ca gūḍhaś ca gūḍhavrataniṣevitaḥ |

BRP040.069.2 taraṇas tāraṇaś caiva sarvabhūteṣu tāraṇaḥ || 69 ||

BRP040.070.1 dhātā vidhātā sandhātā nidhātā dhāraṇo dharaḥ |

BRP040.070.2 tapo brahma ca satyaṃ ca brahmacaryaṃ tathārjavam || 70 ||

BRP040.071.1 bhūtātmā bhūtakṛd bhūto bhūtabhavyabhavodbhavaḥ |

BRP040.071.2 bhūr bhuvaḥ svaritaś caiva bhūto hy agnir maheśvaraḥ || 71 ||

BRP040.072.1 brahmāvartaḥ surāvartaḥ kāmāvarta namo 'stu te |

BRP040.072.2 kāmabimbavinirhantā karṇikārasrajapriyaḥ || 72 ||

BRP040.073.1 gonetā gopracāraś ca govṛṣeśvaravāhanaḥ |

BRP040.073.2 trailokyagoptā govindo goptā gogarga eva ca || 73 ||

BRP040.074.1 akhaṇḍacandrābhimukhaḥ sumukho durmukho 'mukhaḥ |

BRP040.074.2 caturmukho bahumukho raṇeṣv abhimukhaḥ sadā || 74 ||

[p. 166 ]

BRP040.075.1 hiraṇyagarbhaḥ śakunir dhanado 'rthapatir virāṭ |

BRP040.075.2 adharmahā mahādakṣo daṇḍadhāro raṇapriyaḥ || 75 ||

BRP040.076.1 tiṣṭhan sthiraś ca sthāṇuś ca niṣkampaś ca suniścalaḥ |

BRP040.076.2 durvāraṇo durviṣaho duḥsaho duratikramaḥ || 76 ||

BRP040.077.1 durdharo durvaśo nityo durdarpo vijayo jayaḥ |

BRP040.077.2 śaśaḥ śaśāṅkanayanaśītoṣṇaḥ kṣut tṛṣā jarā || 77 ||

BRP040.078.1 ādhayo vyādhayaś caiva vyādhihā vyādhipaś ca yaḥ |

BRP040.078.2 sahyo yajñamṛgavyādho vyādhīnām ākaro 'karaḥ || 78 ||

BRP040.079.1 śikhaṇḍī puṇḍarīkaś ca puṇḍarīkāvalokanaḥ |

BRP040.079.2 daṇḍadhṛk cakradaṇḍaś ca raudrabhāgavināśanaḥ || 79 ||

BRP040.080.1 viṣapo 'mṛtapaś caiva surāpaḥ kṣīrasomapaḥ |

BRP040.080.2 madhupaś cāpapaś caiva sarvapaś ca balābalaḥ || 80 ||

BRP040.081.1 vṛṣāṅgarāmbho vṛṣabhas tathā vṛṣabhalocanaḥ |

BRP040.081.2 vṛṣabhaś caiva vikhyāto lokānāṃ lokasaṃskṛtaḥ || 81 ||

BRP040.082.1 candrādityau cakṣuṣī te hṛdayaṃ ca pitāmahaḥ |

BRP040.082.2 agniṣṭomas tathā deho dharmakarmaprasādhitaḥ || 82 ||

BRP040.083.1 na brahmā na ca govindaḥ purāṇarṣayo na ca |

BRP040.083.2 māhātmyaṃ vedituṃ śaktā yāthātathyena te śiva || 83 ||

BRP040.084.1 śivā yā mūrtayaḥ sūkṣmās te mahyaṃ yāntu darśanam |

BRP040.084.2 tābhir māṃ sarvato rakṣa pitā putram ivaurasam || 84 ||

BRP040.085.1 rakṣa māṃ rakṣaṇīyo 'haṃ tavānagha namo 'stu te |

BRP040.085.2 bhaktānukampī bhagavān bhaktaś cāhaṃ sadā tvayi || 85 ||

BRP040.086.1 yaḥ sahasrāṇy anekāni puṃsām āvṛtya durdṛśām |

BRP040.086.2 tiṣṭhaty ekaḥ samudrānte sa me goptāstu nityaśaḥ || 86 ||

BRP040.087.1 yaṃ vinidrā jitaśvāsāḥ sattvasthāḥ samadarśinaḥ |

BRP040.087.2 jyotiḥ paśyanti yuñjānās tasmai yogātmane namaḥ || 87 ||

BRP040.088.1 sambhakṣya sarvabhūtāni yugānte samupasthite |

BRP040.088.2 yaḥ śete jalamadhyasthas taṃ prapadye 'mbuśāyinam || 88 ||

BRP040.089.1 praviśya vadanaṃ rāhor yaḥ somaṃ pibate niśi |

BRP040.089.2 grasaty arkaṃ ca svarbhānur bhūtvā somāgnir eva ca || 89 ||

BRP040.090.1 aṅguṣṭhamātrāḥ puruṣā dehasthāḥ sarvadehinām |

BRP040.090.2 rakṣantu te ca māṃ nityaṃ nityaṃ cāpyāyayantu mām || 90 ||

BRP040.091.1 yenāpy utpāditā garbhā apo bhāgagatāś ca ye |

BRP040.091.2 teṣāṃ svāhā svadhā caiva āpnuvanti svadanti ca || 91 ||

BRP040.092.1 yena rohanti dehasthāḥ prāṇino rodayanti ca |

BRP040.092.2 harṣayanti na kṛṣyanti namas tebhyas tu nityaśaḥ || 92 ||

BRP040.093.1 ye samudre nadīdurge parvateṣu guhāsu ca |

BRP040.093.2 vṛkṣamūleṣu goṣṭheṣu kāntāragahaneṣu ca || 93 ||

[p. 167 ]

BRP040.094.1 catuṣpatheṣu rathyāsu catvareṣu sabhāsu ca |

BRP040.094.2 hastyaśvarathaśālāsu jīrṇodyānālayeṣu ca || 94 ||

BRP040.095.1 yeṣu pañcasu bhūteṣu diśāsu vidiśāsu ca |

BRP040.095.2 indrārkayor madhyagatā ye ca candrārkaraśmiṣu || 95 ||

BRP040.096.1 rasātalagatā ye ca ye ca tasmāt paraṃ gatāḥ |

BRP040.096.2 namas tebhyo namas tebhyo namas tebhyas tu sarvaśaḥ || 96 ||

BRP040.097.1 sarvas tvaṃ sarvago devaḥ sarvabhūtapatir bhavaḥ |

BRP040.097.2 sarvabhūtāntarātmā ca tena tvaṃ na nimantritaḥ || 97 ||

BRP040.098.1 tvam eva cejyase deva yajñair vividhadakṣiṇaiḥ |

BRP040.098.2 tvam eva kartā sarvasya tena tvaṃ na nimantritaḥ || 98 ||

BRP040.099.1 athavā māyayā deva mohitaḥ sūkṣmayā tava |

BRP040.099.2 tasmāt tu kāraṇād vāpi tvaṃ mayā na nimantritaḥ || 99 ||

BRP040.100.1 prasīda mama deveśa tvam eva śaraṇaṃ mama |

BRP040.100.2 tvaṃ gatis tvaṃ pratiṣṭhā ca na cānyo 'stīti me matiḥ || 100 ||

brahmovāca:

BRP040.101.1 stutvaivaṃ sa mahādevaṃ virarāma mahāmatiḥ |

BRP040.101.2 bhagavān api suprītaḥ punar dakṣam abhāṣata || 101 ||

śrībhagavān uvāca:

BRP040.102.1 parituṣṭo 'smi te dakṣa stavenānena suvrata |

BRP040.102.2 bahunā tu kim uktena matsamīpaṃ gamiṣyasi || 102 ||

brahmovāca:

BRP040.103.1 tathaivam abravīd vākyaṃ trailokyādhipatir bhavaḥ |

BRP040.103.2 kṛtvāśvāsakaraṃ vākyaṃ sarvajño vākyasaṃhitam || 103 ||

śrīśiva uvāca:

BRP040.104.1 dakṣa duḥkhaṃ na kartavyaṃ yajñavidhvaṃsanaṃ prati |

BRP040.104.2 ahaṃ yajñahanas tubhyaṃ dṛṣṭam etat purānagha || 104 ||

BRP040.105.1 bhūyaś ca tvaṃ varam imaṃ matto gṛhṇīṣva suvrata |

BRP040.105.2 prasannasumukho bhūtvā mamaikāgramanāḥ śṛṇu || 105 ||

BRP040.106.1 aśvamedhasahasrasya vājapeyaśatasya vai |

BRP040.106.2 prajāpate matprasādāt phalabhāgī bhaviṣyasi || 106 ||

BRP040.107.1 vedān ṣaḍaṅgān budhyasva sāṅkhyayogāṃś ca kṛtsnaśaḥ |

BRP040.107.2 tapaś ca vipulaṃ taptvā duścaraṃ devadānavaiḥ || 107 ||

BRP040.108.1 abdair dvādaśabhir yuktaṃ gūḍham aprajñaninditam |

BRP040.108.2 varṇāśramakṛtair dharmair vinītaṃ na kvacit kvacit || 108 ||

BRP040.109.1 samāgataṃ vyavasitaṃ paśupāśavimokṣaṇam |

BRP040.109.2 sarveṣām āśramāṇāṃ ca mayā pāśupataṃ vratam || 109 ||

BRP040.110.1 utpāditaṃ dakṣa śubhaṃ sarvapāpavimocanam |

BRP040.110.2 asya cīrṇasya yat samyak phalaṃ bhavati puṣkalam |

BRP040.110.3 tac cāstu sumahābhāga mānasas tyajyatāṃ jvaraḥ || 110 ||

brahmovāca:

BRP040.111.1 evam uktvā tu deveśaḥ sapatnīkaḥ sahānugaḥ |

BRP040.111.2 adarśanam anuprāpto dakṣasyāmitatejasaḥ || 111 ||

[p. 168 ]

BRP040.112.1 avāpya ca tathā bhāgaṃ yathoktaṃ comayā bhavaḥ |

BRP040.112.2 jvaraṃ ca sarvadharmajño bahudhā vyabhajat tadā || 112 ||

BRP040.113.1 śāntyarthaṃ sarvabhūtānāṃ śṛṇudhvam atha vai dvijāḥ |

BRP040.113.2 śikhābhitāpo nāgānāṃ parvatānāṃ śilājatu || 113 ||

BRP040.114.1 apāṃ tu nīlikāṃ vidyān nirmoko bhujageṣu ca |

BRP040.114.2 khorakaḥ saurabheyāṇām ūkharaḥ pṛthivītale || 114 ||

BRP040.115.1 śunām api ca dharmajñā dṛṣṭipratyavarodhanam |

BRP040.115.2 randhrāgatam athāśvānāṃ śikhodbhedaś ca barhiṇām || 115 ||

BRP040.116.1 netrarāgaḥ kokilānāṃ dveṣaḥ prokto mahātmanām |

BRP040.116.2 janānām api bhedaś ca sarveṣām iti naḥ śrutam || 116 ||

BRP040.117.1 śukānām api sarveṣāṃ hikkikā procyate jvaraḥ |

BRP040.117.2 śārdūleṣv atha vai viprāḥ śramo jvara ihocyate || 117 ||

BRP040.118.1 mānuṣeṣu ca sarvajñā jvaro nāmaiṣa kīrtitaḥ |

BRP040.118.2 maraṇe janmani tathā madhye cāpi niveśitaḥ || 118 ||

BRP040.119.1 etan māheśvaraṃ tejo jvaro nāma sudāruṇaḥ |

BRP040.119.2 namasyaś caiva mānyaś ca sarvaprāṇibhir īśvaraḥ || 119 ||

BRP040.120.1 imāṃ jvarotpattim adīnamānasaḥ |

BRP040.120.2 paṭhet sadā yaḥ susamāhito naraḥ |

BRP040.120.3 vimuktarogaḥ sa naro mudāyuto |

BRP040.120.4 labheta kāmāṃś ca yathāmanīṣitān || 120 ||

BRP040.121.1 dakṣaproktaṃ stavaṃ cāpi kīrtayed yaḥ śṛṇoti vā |

BRP040.121.2 nāśubhaṃ prāpnuyāt kiñcid dīrgham āyur avāpnuyāt || 121 ||

BRP040.122.1 yathā sarveṣu deveṣu variṣṭho bhagavān bhavaḥ |

BRP040.122.2 tathā stavo variṣṭho 'yaṃ stavānāṃ dakṣanirmitaḥ || 122 ||

BRP040.123.1 yaśaḥsvargasuraiśvaryavittādijayakāṅkṣibhiḥ |

BRP040.123.2 stotavyo bhaktim āsthāya vidyākāmaiś ca yatnataḥ || 123 ||

BRP040.124.1 vyādhito duḥkhito dīno naro grasto bhayādibhiḥ |

BRP040.124.2 rājakāryaniyukto vā mucyate mahato bhayāt || 124 ||

BRP040.125.1 anenaiva ca dehena gaṇānāṃ ca maheśvarāt |

BRP040.125.2 iha loke sukhaṃ prāpya gaṇarāḍ upajāyate || 125 ||

BRP040.126.1 na yakṣā na piśācā vā na nāgā na vināyakāḥ |

BRP040.126.2 kuryur vighnaṃ gṛhe tasya yatra saṃstūyate bhavaḥ || 126 ||

BRP040.127.1 śṛṇuyād vā idaṃ nārī bhaktyātha bhavabhāvitā |

BRP040.127.2 pitṛpakṣe bhartṛpakṣe pūjyā bhavati caiva ha || 127 ||

BRP040.128.1 śṛṇuyād vā idaṃ sarvaṃ kīrtayed vāpy abhīkṣṇaśaḥ |

BRP040.128.2 tasya sarvāṇi kāryāṇi siddhiṃ gacchanty avighnataḥ || 128 ||

BRP040.129.1 manasā cintitaṃ yac ca yac ca vācāpy udāhṛtam |

BRP040.129.2 sarvaṃ sampadyate tasya stavasyāsyānukīrtanāt || 129 ||

BRP040.130.1 devasya saguhasyātha devyā nandīśvarasya ca |

BRP040.130.2 baliṃ vibhajataḥ kṛtvā damena niyamena ca || 130 ||

[p. 169 ]

BRP040.131.1 tataḥ prayukto gṛhṇīyān nāmāny āśu yathākramam |

BRP040.131.2 īpsitāṃl labhate 'py arthān kāmān bhogāṃś ca mānavaḥ || 131 ||

BRP040.132.1 mṛtaś ca svargam āpnoti strīsahasrasamāvṛtaḥ |

BRP040.132.2 sarvakāmasuyukto vā yukto vā sarvapātakaiḥ || 132 ||

BRP040.133.1 paṭhan dakṣakṛtaṃ stotraṃ sarvapāpaiḥ pramucyate |

BRP040.133.2 mṛtaś ca gaṇasāyujyaṃ pūjyamānaḥ surāsuraiḥ || 133 ||

BRP040.134.1 vṛṣeṇa viniyuktena vimānena virājate |

BRP040.134.2 ābhūtasamplavasthāyī rudrasyānucaro bhavet || 134 ||

BRP040.135.1 ity āha bhagavān vyāsaḥ parāśarasutaḥ prabhuḥ |

BRP040.135.2 naitad vedayate kaścin naitac chrāvyaṃ ca kasyacit || 135 ||

BRP040.136.1 śrutvemaṃ paramaṃ guhyaṃ ye 'pi syuḥ pāpayonayaḥ |

BRP040.136.2 vaiśyāḥ striyaś ca śūdrāś ca rudralokam avāpnuyuḥ || 136 ||

BRP040.137.1 śrāvayed yaś ca viprebhyaḥ sadā parvasu parvasu |

BRP040.137.2 rudralokam avāpnoti dvijo vai nātra saṃśayaḥ || 137 ||

Chapter 41: Description of Ekāmraka; worship of Śiva

41 SS 93-94

lomaharṣaṇa uvāca:

BRP041.001.1 śrutvaivaṃ vai muniśreṣṭhāḥ kathāṃ pāpapraṇāśinīm |

BRP041.001.2 rudrakrodhodbhavāṃ puṇyāṃ vyāsasya vadato dvijāḥ || 1 ||

BRP041.002.1 pārvatyāś ca tathā roṣaṃ krodhaṃ śambhoś ca duḥsaham |

BRP041.002.2 utpattiṃ vīrabhadrasya bhadrakālyāś ca sambhavam || 2 ||

BRP041.003.1 dakṣayajñavināśaṃ ca vīryaṃ śambhos tathādbhutam |

BRP041.003.2 punaḥ prasādaṃ devasya dakṣasya sumahātmanaḥ || 3 ||

BRP041.004.1 yajñabhāgaṃ ca rudrasya dakṣasya ca phalaṃ kratoḥ |

BRP041.004.2 hṛṣṭā babhūvuḥ samprītā vismitāś ca punaḥ punaḥ || 4 ||

BRP041.005.1 papracchuś ca punar vyāsaṃ kathāśeṣaṃ tathā dvijāḥ |

BRP041.005.2 pṛṣṭaḥ provāca tān vyāsaḥ kṣetram ekāmrakaṃ punaḥ || 5 ||

vyāsa uvāca:

BRP041.006.1 brahmaproktāṃ kathāṃ puṇyāṃ śrutvā tu ṛṣipuṅgavāḥ |

BRP041.006.2 praśaśaṃsus tadā hṛṣṭā romāñcitatanūruhāḥ || 6 ||

ṛṣaya ūcuḥ:

BRP041.007.1 aho devasya māhātmyaṃ tvayā śambhoḥ prakīrtitam |

BRP041.007.2 dakṣasya ca suraśreṣṭha yajñavidhvaṃsanaṃ tathā || 7 ||

BRP041.008.1 ekāmrakaṃ kṣetravaraṃ vaktum arhasi sāmpratam |

BRP041.008.2 śrotum icchāmahe brahman paraṃ kautūhalaṃ hi naḥ || 8 ||

vyāsa uvāca:

BRP041.009.1 teṣāṃ tad vacanaṃ śrutvā lokanāthaś caturmukhaḥ |

BRP041.009.2 provāca śambhos tat kṣetraṃ bhūtale duṣkṛtacchadam || 9 ||

[p. 170 ]

brahmovāca:

BRP041.010.1 śṛṇudhvaṃ muniśārdūlāḥ pravakṣyāmi samāsataḥ |

BRP041.010.2 sarvapāpaharaṃ puṇyaṃ kṣetraṃ paramadurlabham || 10 ||

BRP041.011.1 liṅgakoṭisamāyuktaṃ vārāṇasīsamaṃ śubham |

BRP041.011.2 ekāmraketi vikhyātaṃ tīrthāṣṭakasamanvitam || 11 ||

BRP041.012.1 ekāmravṛkṣas tatrāsīt purā kalpe dvijottamāḥ |

BRP041.012.2 nāmnā tasyaiva tat kṣetram ekāmrakam iti śrutam || 12 ||

BRP041.013.1 hṛṣṭapuṣṭajanākīrṇaṃ naranārīsamanvitam |

BRP041.013.2 vidvāṃsagaṇa bhūyiṣṭhaṃ dhanadhānyādisaṃyutam || 13 ||

BRP041.014.1 gṛhagopurasambādhaṃ trikacādvārabhūṣitam |

BRP041.014.2 nānāvaṇiksamākīrṇaṃ nānāratnopaśobhitam || 14 ||

BRP041.015.1 purāṭṭālakasaṃyuktaṃ rathibhiḥ samalaṅkṛtam |

BRP041.015.2 rājahaṃsanibhaiḥ śubhraiḥ prāsādair upaśobhitam || 15 ||

BRP041.016.1 mārgagadvārasaṃyuktaṃ sitaprākāraśobhitam |

BRP041.016.2 rakṣitaṃ śastrasaṅghaiś ca parikhābhir alaṅkṛtam || 16 ||

BRP041.017.1 sitaraktais tathā pītaiḥ kṛṣṇaśyāmaiś ca varṇakaiḥ |

BRP041.017.2 samīraṇoddhatābhiś ca patākābhir alaṅkṛtam || 17 ||

BRP041.018.1 nityotsavapramuditaṃ nānāvāditranisvanaiḥ |

BRP041.018.2 vīṇāveṇumṛdaṅgaiś ca kṣepaṇībhir alaṅkṛtam || 18 ||

BRP041.019.1 devatāyatanair divyaiḥ prākārodyānamaṇḍitaiḥ |

BRP041.019.2 pūjāvicitraracitaiḥ sarvatra samalaṅkṛtam || 19 ||

BRP041.020.1 striyaḥ pramuditās tatra dṛśyante tanumadhyamāḥ |

BRP041.020.2 hārair alaṅkṛtagrīvāḥ padmapattrāyatekṣaṇāḥ || 20 ||

BRP041.021.1 pīnonnatakucāḥ śyāmāḥ pūrṇacandranibhānanāḥ |

BRP041.021.2 sthirālakāḥ sukapolāḥ kāñcīnūpuranāditāḥ || 21 ||

BRP041.022.1 sukeśyaś cārujaghanāḥ karṇāntāyatalocanāḥ |

BRP041.022.2 sarvalakṣaṇasampannāḥ sarvābharaṇabhūṣitāḥ || 22 ||

BRP041.023.1 divyavastradharāḥ śubhrāḥ kāścit kāñcanasannibhāḥ |

BRP041.023.2 haṃsavāraṇagāminyaḥ kucabhārāvanāmitāḥ || 23 ||

BRP041.024.1 divyagandhānuliptāṅgāḥ karṇābharaṇabhūṣitāḥ |

BRP041.024.2 madālasāś ca suśroṇyo nityaṃ prahasitānanāḥ || 24 ||

BRP041.025.1 īṣadvispaṣṭadaśanā bimbauṣṭhā madhurasvarāḥ |

BRP041.025.2 tāmbūlarañjitamukhā vidagdhāḥ priyadarśanāḥ || 25 ||

BRP041.026.1 subhagāḥ priyavādinyo nityaṃ yauvanagarvitāḥ |

BRP041.026.2 divyavastradharāḥ sarvāḥ sadā cāritramaṇḍitāḥ || 26 ||

BRP041.027.1 krīḍanti tāḥ sadā tatra striyaś cāpsarasopamāḥ |

BRP041.027.2 sve sve gṛhe pramuditā divā rātrau varānanāḥ || 27 ||

BRP041.028.1 puruṣās tatra dṛśyante rūpayauvanagarvitāḥ |

BRP041.028.2 sarvalakṣaṇasampannāḥ sumṛṣṭamaṇikuṇḍalāḥ || 28 ||

[p. 171 ]

BRP041.029.1 brāhmaṇāḥ kṣatriyā vaiśyāḥ śūdrāś ca munisattamāḥ |

BRP041.029.2 svadharmaniratās tatra nivasanti sudhārmikāḥ || 29 ||

BRP041.030.1 anyāś ca tatra tiṣṭhanti vāramukhyāḥ sulocanāḥ |

BRP041.030.2 ghṛtācīmenakātulyās tathā samatilottamāḥ || 30 ||

BRP041.031.1 urvaśīsadṛśāś caiva vipracittinibhās tathā |

BRP041.031.2 viśvācīsahajanyābhāḥ pramlocāsadṛśās tathā || 31 ||

BRP041.032.1 sarvās tāḥ priyavādinyaḥ sarvā vihasitānanāḥ |

BRP041.032.2 kalākauśalasaṃyuktāḥ sarvās tā guṇasaṃyutāḥ || 32 ||

BRP041.033.1 evaṃ paṇyastriyas tatra nṛtyagītaviśāradāḥ |

BRP041.033.2 nivasanti muniśreṣṭhāḥ sarvastrīguṇagarvitāḥ || 33 ||

BRP041.034.1 prekṣaṇālāpakuśalāḥ sundaryaḥ priyadarśanāḥ |

BRP041.034.2 na rūpahīnā durvṛttā na paradrohakārikāḥ || 34 ||

BRP041.035.1 yāsāṃ kaṭākṣapātena mohaṃ gacchanti mānavāḥ |

BRP041.035.2 na tatra nirdhanāḥ santi na mūrkhā na paradviṣaḥ || 35 ||

BRP041.036.1 na rogiṇo na malinā na kadaryā na māyinaḥ |

BRP041.036.2 na rūpahīnā durvṛttā na paradrohakāriṇaḥ || 36 ||

BRP041.037.1 tiṣṭhanti mānavās tatra kṣetre jagati viśrute |

BRP041.037.2 sarvatra sukhasañcāraṃ sarvasattvasukhāvaham || 37 ||

BRP041.038.1 nānājanasamākīrṇaṃ sarvasasyasamanvitam |

BRP041.038.2 karṇikāraiś ca panasaiś campakair nāgakesaraiḥ || 38 ||

BRP041.039.1 pāṭalāśokabakulaiḥ kapitthair bahulair dhavaiḥ |

BRP041.039.2 cūtanimbakadambaiś ca tathānyaiḥ puṣpajātibhiḥ || 39 ||

BRP041.040.1 nīpakair dhavakhadirair latābhiś ca virājitam |

BRP041.040.2 śālais tālais tamālaiś ca nārikelaiḥ śubhāñjanaiḥ || 40 ||

BRP041.041.1 arjunaiḥ samaparṇaiś ca kovidāraiḥ sapippalaiḥ |

BRP041.041.2 lakucaiḥ saralair lodhrair hintālair devadārubhiḥ || 41 ||

BRP041.042.1 palāśair mucukundaiś ca pārijātaiḥ sakubjakaiḥ |

BRP041.042.2 kadalīvanakhaṇḍaiś ca jambūpūgaphalais tathā || 42 ||

BRP041.043.1 ketakīkaravīraiś ca atimuktaiś ca kiṃśukaiḥ |

BRP041.043.2 mandārakundapuṣpaiś ca tathānyaiḥ puṣpajātibhiḥ || 43 ||

BRP041.044.1 nānāpakṣirutaiḥ sevyair udyānair nandanopamaiḥ |

BRP041.044.2 phalabhārānatair vṛkṣaiḥ sarvartukusumotkaraiḥ || 44 ||

BRP041.045.1 cakoraiḥ śatapattraiś ca bhṛṅgarājaiś ca kokilaiḥ |

BRP041.045.2 kalaviṅkair mayūraiś ca priyaputraiḥ śukais tathā || 45 ||

BRP041.046.1 jīvañjīvakahārītaiś cātakair vanaveṣṭitaiḥ |

BRP041.046.2 nānāpakṣigaṇaiś cānyaiḥ kūjadbhir madhurasvaraiḥ || 46 ||

BRP041.047.1 dīrghikābhis taḍāgaiś ca puṣkariṇībhiś ca vāpibhiḥ |

BRP041.047.2 nānājalāśayaiś cānyaiḥ padminīkhaṇḍamaṇḍitaiḥ || 47 ||

BRP041.048.1 kumudaiḥ puṇḍarīkaiś ca tathā nīlotpalaiḥ śubhaiḥ |

BRP041.048.2 kādambaiś cakravākaiś ca tathaiva jalakukkuṭaiḥ || 48 ||

[p. 172 ]

BRP041.049.1 kāraṇḍavaiḥ plavair haṃsais tathānyair jalacāribhiḥ |

BRP041.049.2 evaṃ nānāvidhair vṛkṣaiḥ puṣpair nānāvidhair varaiḥ || 49 ||

BRP041.050.1 nānājalāśayaiḥ puṇyaiḥ śobhitaṃ tat samantataḥ |

BRP041.050.2 āste tatra svayaṃ devaḥ kṛttivāsā vṛṣadhvajaḥ || 50 ||

BRP041.051.1 hitāya sarvalokasya bhuktimuktipradaḥ śivaḥ |

BRP041.051.2 pṛthivyāṃ yāni tīrthāni saritaś ca sarāṃsi ca || 51 ||

BRP041.052.1 puṣkariṇyas taḍāgāni vāpyaḥ kūpāś ca sāgarāḥ |

BRP041.052.2 tebhyaḥ pūrvaṃ samāhṛtya jalabindūn pṛthak pṛthak || 52 ||

BRP041.053.1 sarvalokahitārthāya rudraḥ sarvasuraiḥ saha |

BRP041.053.2 tīrthaṃ bindusaro nāma tasmin kṣetre dvijottamāḥ || 53 ||

BRP041.054.1 cakāra ṛṣibhiḥ sārdhaṃ tena bindusaraḥ smṛtam |

BRP041.054.2 aṣṭamyāṃ bahule pakṣe mārgaśīrṣe dvijottamāḥ || 54 ||

BRP041.055.1 yas tatra yātrāṃ kurute viṣuve vijitendriyaḥ |

BRP041.055.2 vidhivad bindusarasi snātvā śraddhāsamanvitaḥ || 55 ||

BRP041.056.1 devān ṛṣīn manuṣyāṃś ca pitṝn santarpya vāgyataḥ |

BRP041.056.2 tilodakena vidhinā nāmagotravidhānavit || 56 ||

BRP041.057.1 snātvaivaṃ vidhivat tatra so 'śvamedhaphalaṃ labhet |

BRP041.057.2 grahoparāge viṣuve saṅkrāntyām ayane tathā || 57 ||

BRP041.058.1 yugādiṣu ṣaḍaśītyāṃ tathānyatra śubhe tithau |

BRP041.058.2 ye tatra dānaṃ viprebhyaḥ prayacchanti dhanādikam || 58 ||

BRP041.059.1 anyatīrthāc chataguṇaṃ phalaṃ te prāpnuvanti vai |

BRP041.059.2 piṇḍaṃ ye samprayacchanti pitṛbhyaḥ sarasas taṭe || 59 ||

BRP041.060.1 pitṝṇām akṣayāṃ tṛptiṃ te kurvanti na saṃśayaḥ |

BRP041.060.2 tataḥ śambhor gṛhaṃ gatvā vāgyataḥ saṃyatendriyaḥ || 60 ||

BRP041.061.1 praviśya pūjayec charvaṃ kṛtvā taṃ triḥ pradakṣiṇam |

BRP041.061.2 ghṛtakṣīrādibhiḥ snānaṃ kārayitvā bhavaṃ śuciḥ || 61 ||

BRP041.062.1 candanena sugandhena vilipya kuṅkumena ca |

BRP041.062.2 tataḥ sampūjayed devaṃ candramaulim umāpatim || 62 ||

BRP041.063.1 puṣpair nānāvidhair medhyair bilvārkakamalādibhiḥ |

BRP041.063.2 āgamoktena mantreṇa vedoktena ca śaṅkaram || 63 ||

BRP041.064.1 adīkṣitas tu nāmnaiva mūlamantreṇa cārcayet |

BRP041.064.2 evaṃ sampūjya taṃ devaṃ gandhapuṣpānurāgibhiḥ || 64 ||

BRP041.065.1 dhūpadīpaiś ca naivedyair upahārais tathā stavaiḥ |

BRP041.065.2 daṇḍavatpraṇipātaiś ca gītair vādyair manoharaiḥ || 65 ||

BRP041.066.1 nṛtyajapyanamaskārair jayaśabdaiḥ pradakṣiṇaiḥ |

BRP041.066.2 evaṃ sampūjya vidhivad devadevam umāpatim || 66 ||

BRP041.067.1 sarvapāpavinirmukto rūpayauvanagarvitaḥ |

BRP041.067.2 kulaikaviṃśam uddhṛtya divyābharaṇabhūṣitāḥ || 67 ||

[p. 173 ]

BRP041.068.1 sauvarṇena vimānena kiṅkiṇījālamālinā |

BRP041.068.2 upagīyamāno gandharvair apsarobhir alaṅkṛtaḥ || 68 ||

BRP041.069.1 uddyotayan diśaḥ sarvāḥ śivalokaṃ sa gacchati |

BRP041.069.2 bhuktvā tatra sukhaṃ viprā manasaḥ prītidāyakam || 69 ||

BRP041.070.1 tallokavāsibhiḥ sārdhaṃ yāvad ābhūtasamplavam |

BRP041.070.2 tatas tasmād ihāyātaḥ pṛthivyāṃ puṇyasaṅkṣaye || 70 ||

BRP041.071.1 jāyate yogināṃ gehe caturvedī dvijottamāḥ |

BRP041.071.2 yogaṃ pāśupataṃ prāpya tato mokṣam avāpnuyāt || 71 ||

BRP041.072.1 śayanotthāpane caiva saṅkrāntyām ayane tathā |

BRP041.072.2 aśokākhyāṃ tathāṣṭamyāṃ pavitrāropaṇe tathā || 72 ||

BRP041.073.1 ye ca paśyanti taṃ devaṃ kṛttivāsasam uttamam |

BRP041.073.2 vimānenārkavarṇena śivalokaṃ vrajanti te || 73 ||

BRP041.074.1 sarvakāle 'pi taṃ devaṃ ye paśyanti sumedhasaḥ |

BRP041.074.2 te 'pi pāpavinirmuktāḥ śivalokaṃ vrajanti vai || 74 ||

BRP041.075.1 devasya paścime pūrve dakṣiṇe cottare tathā |

BRP041.075.2 yojanadvitayaṃ sārdhaṃ kṣetraṃ tad bhuktimuktidam || 75 ||

BRP041.076.1 tasmin kṣetravare liṅgaṃ bhāskareśvarasañjñitam |

BRP041.076.2 paśyanti ye tu taṃ devaṃ snātvā kuṇḍe maheśvaram || 76 ||

BRP041.077.1 ādityenārcitaṃ pūrvaṃ devadevaṃ trilocanam |

BRP041.077.2 sarvapāpavinirmuktā vimānavaram āsthitāḥ || 77 ||

BRP041.078.1 upagīyamānā gandharvaiḥ śivalokaṃ vrajanti te |

BRP041.078.2 tiṣṭhanti tatra muditāḥ kalpam ekaṃ dvijottamāḥ || 78 ||

BRP041.079.1 bhuktvā tu vipulān bhogāñ śivaloke manoramān |

BRP041.079.2 puṇyakṣayād ihāyātā jāyante pravare kule || 79 ||

BRP041.080.1 athavā yogināṃ gehe vedavedāṅgapāragāḥ |

BRP041.080.2 utpadyante dvijavarāḥ sarvabhūtahite ratāḥ || 80 ||

BRP041.081.1 mokṣaśāstrārthakuśalāḥ sarvatra samabuddhayaḥ |

BRP041.081.2 yogaṃ śambhor varaṃ prāpya tato mokṣaṃ vrajanti te || 81 ||

BRP041.082.1 tasmin kṣetravare puṇye liṅgaṃ yad dṛśyate dvijāḥ |

BRP041.082.2 pūjyāpūjyaṃ ca sarvatra vane rathyāntare 'pi vā || 82 ||

BRP041.083.1 catuṣpathe śmaśāne vā yatra kutra ca tiṣṭhati |

BRP041.083.2 dṛṣṭvā tal liṅgam avyagraḥ śraddhayā susamāhitaḥ || 83 ||

BRP041.084.1 snāpayitvā tu taṃ bhaktyā gandhaiḥ puṣpair manoharaiḥ |

BRP041.084.2 dhūpair dīpaiḥ sanaivedyair namaskārais tathā stavaiḥ || 84 ||

BRP041.085.1 daṇḍavatpraṇipātaiś ca nṛtyagītādibhis tathā |

BRP041.085.2 sampūjyaivaṃ vidhānena śivalokaṃ vrajen naraḥ || 85 ||

BRP041.086.1 nārī vā dvijaśārdūlāḥ sampūjya śraddhayānvitā |

BRP041.086.2 pūrvoktaṃ phalam āpnoti nātra kāryā vicāraṇā || 86 ||

[p. 174 ]

BRP041.087.1 kaḥ śaknoti guṇān vaktuṃ samagrān munisattamāḥ |

BRP041.087.2 tasya kṣetravarasyātha ṛte devān maheśvarāt || 87 ||

BRP041.088.1 tasmin kṣetrottame gatvā śraddhayāśraddhayāpi vā |

BRP041.088.2 mādhavādiṣu māseṣu naro vā yadi vāṅganā || 88 ||

BRP041.089.1 yasmin yasmiṃs tithau viprāḥ snātvā bindusarombhasi |

BRP041.089.2 paśyed devaṃ virūpākṣaṃ devīṃ ca varadāṃ śivām || 89 ||

BRP041.090.1 gaṇaṃ caṇḍaṃ kārttikeyaṃ gaṇeśaṃ vṛṣabhaṃ tathā |

BRP041.090.2 kalpadrumaṃ ca sāvitrīṃ śivalokaṃ sa gacchati || 90 ||

BRP041.091.1 snātvā ca kāpile tīrthe vidhivat pāpanāśane |

BRP041.091.2 prāpnoty abhimatān kāmāñ śivalokaṃ sa gacchati || 91 ||

BRP041.092.1 yaḥ stambhyaṃ tatra vidhivat karoti niyatendriyaḥ |

BRP041.092.2 kulaikaviṃśam uddhṛtya śivalokaṃ sa gacchati || 92 ||

BRP041.093.1 ekāmrake śivakṣetre vārāṇasīsame śubhe |

BRP041.093.2 snānaṃ karoti yas tatra mokṣaṃ sa labhate dhruvam || 93 ||

Chapter 42: Description of Viraja; description of Utkala

42 SS 94-95

brahmovāca:

BRP042.001.1 viraje virajā mātā brahmāṇī sampratiṣṭhitā |

BRP042.001.2 yasyāḥ sandarśanān martyaḥ punāty āsaptamaṃ kulam || 1 ||

BRP042.002.1 sakṛd dṛṣṭvā tu tāṃ devīṃ bhaktyāpūjya praṇamya ca |

BRP042.002.2 naraḥ svavaṃśam uddhṛtya mama lokaṃ sa gacchati || 2 ||

BRP042.003.1 anyāś ca tatra tiṣṭhanti viraje lokamātaraḥ |

BRP042.003.2 sarvapāpaharā devyo varadā bhaktivatsalāḥ || 3 ||

BRP042.004.1 āste vaitaraṇī tatra sarvapāpaharā nadī |

BRP042.004.2 yasyāṃ snātvā naraśreṣṭhaḥ sarvapāpaiḥ pramucyate || 4 ||

BRP042.005.1 āste svayambhūs tatraiva kroḍarūpī hariḥ svayam |

BRP042.005.2 dṛṣṭvā praṇamya taṃ bhaktyā paraṃ viṣṇuṃ vrajanti te || 5 ||

BRP042.006.1 kāpile gograhe some tīrthe cālābusañjñite |

BRP042.006.2 mṛtyuñjaye kroḍatīrthe vāsuke siddhakeśvare || 6 ||

BRP042.007.1 tīrtheṣv eteṣu matimān viraje saṃyatendriyaḥ |

BRP042.007.2 gatvāṣṭatīrthaṃ vidhivat snātvā devān praṇamya ca || 7 ||

BRP042.008.1 sarvapāpavinirmukto vimānavaram āsthitaḥ |

BRP042.008.2 upagīyamāno gandharvair mama loke mahīyate || 8 ||

BRP042.009.1 viraje yo mama kṣetre piṇḍadānaṃ karoti vai |

BRP042.009.2 sa karoty akṣayāṃ tṛptiṃ pitṝṇāṃ nātra saṃśayaḥ || 9 ||

BRP042.010.1 mama kṣetre muniśreṣṭhā viraje ye kalevaram |

BRP042.010.2 parityajanti puruṣās te mokṣaṃ prāpnuvanti vai || 10 ||

[p. 175 ]

BRP042.011.1 snātvā yaḥ sāgare martyo dṛṣṭvā ca kapilaṃ harim |

BRP042.011.2 paśyed devīṃ ca vārāhīṃ sa yāti tridaśālayam || 11 ||

BRP042.012.1 santi cānyāni tīrthāni puṇyāny āyatanāni ca |

BRP042.012.2 tatkāle tu muniśreṣṭhā veditavyāni tāni vai || 12 ||

BRP042.013.1 samudrasyottare tīre tasmin deśe dvijottamāḥ |

BRP042.013.2 āste guhyaṃ paraṃ kṣetraṃ muktidaṃ pāpanāśanam || 13 ||

BRP042.014.1 sarvatra vālukākīrṇaṃ pavitraṃ sarvakāmadam |

BRP042.014.2 daśayojanavistīrṇaṃ kṣetraṃ paramadurlabham || 14 ||

BRP042.015.1 aśokārjunapunnāgair bakulaiḥ saraladrumaiḥ |

BRP042.015.2 panasair nārikelaiś ca śālais tālaiḥ kapitthakaiḥ || 15 ||

BRP042.016.1 campakaiḥ karṇikāraiś ca cūtabilvaiḥ sapāṭalaiḥ |

BRP042.016.2 kadambaiḥ kovidāraiś ca lakucair nāgakesaraiḥ || 16 ||

BRP042.017.1 prācīnāmalakair lodhrair nāraṅgair dhavakhādiraiḥ |

BRP042.017.2 sarjabhūrjāśvakarṇaiś ca tamālair devadārubhiḥ || 17 ||

BRP042.018.1 mandāraiḥ pārijātaiś ca nyagrodhāgurucandanaiḥ |

BRP042.018.2 kharjūrāmrātakaiḥ siddhair mucukundaiḥ sakiṃśukaiḥ || 18 ||

BRP042.019.1 aśvatthaiḥ saptaparṇaiś ca madhudhāraśubhāñjanaiḥ |

BRP042.019.2 śiṃśapāmalakair nīpair nimbatinduvibhītakaiḥ || 19 ||

BRP042.020.1 sarvartuphalagandhāḍhyaiḥ sarvartukusumojjvalaiḥ |

BRP042.020.2 manohlādakaraiḥ śubhrair nānāvihaganāditaiḥ || 20 ||

BRP042.021.1 śrotraramyaiḥ sumadhurair balanirmadaneritaiḥ |

BRP042.021.2 manasaḥ prītijanakaiḥ śabdaiḥ khagamukheritaiḥ || 21 ||

BRP042.022.1 cakoraiḥ śatapattraiś ca bhṛṅgarājais tathā śukaiḥ |

BRP042.022.2 kokilaiḥ kalaviṅkaiś ca hārītair jīvajīvakaiḥ || 22 ||

BRP042.023.1 priyaputraiś cātakaiś ca tathānyair madhurasvaraiḥ |

BRP042.023.2 śrotraramyaiḥ priyakaraiḥ kūjadbhiś cārvadhiṣṭhitaiḥ || 23 ||

BRP042.024.1 ketakīvanakhaṇḍaiś ca atimuktaiḥ sakubjakaiḥ |

BRP042.024.2 mālatīkundabāṇaiś ca karavīraiḥ sitetaraiḥ || 24 ||

BRP042.025.1 jambīrakaruṇāṅkolair dāḍimair bījapūrakaiḥ |

BRP042.025.2 mātuluṅgaiḥ pūgaphalair hintālaiḥ kadalīvanaiḥ || 25 ||

BRP042.026.1 anyaiś ca vividhair vṛkṣaiḥ puṣpaiś cānyair manoharaiḥ |

BRP042.026.2 latāvitānagulmaiś ca vividhaiś ca jalāśayaiḥ || 26 ||

BRP042.027.1 dīrghikābhis taḍāgaiś ca puṣkariṇībhiś ca vāpibhiḥ |

BRP042.027.2 nānājalāśayaiḥ puṇyaiḥ padminīkhaṇḍamaṇḍitaiḥ || 27 ||

BRP042.028.1 sarāṃsi ca manojñāni prasannasalilāni ca |

BRP042.028.2 kumudaiḥ puṇḍarīkaiś ca tathā nīlotpalaiḥ śubhaiḥ || 28 ||

BRP042.029.1 kahlāraiḥ kamalaiś cāpi ācitāni samantataḥ |

BRP042.029.2 kādambaiś cakravākaiś ca tathaiva jalakukkuṭaiḥ || 29 ||

BRP042.030.1 kāraṇḍavaiḥ plavair haṃsaiḥ kūrmair matsyaiś ca madgubhiḥ |

BRP042.030.2 dātyūhasārasākīrṇaiḥ koyaṣṭibakaśobhitaiḥ || 30 ||

[p. 176 ]

BRP042.031.1 etaiś cānyaiś ca kūjadbhiḥ samantāj jalacāribhiḥ |

BRP042.031.2 khagair jalacaraiś cānyaiḥ kusumaiś ca jalodbhavaiḥ || 31 ||

BRP042.032.1 evaṃ nānāvidhair vṛkṣaiḥ puṣpaiḥ sthalajalodbhavaiḥ |

BRP042.032.2 brahmacārigṛhasthaiś ca vānaprasthaiś ca bhikṣubhiḥ || 32 ||

BRP042.033.1 svadharmaniratair varṇais tathānyaiḥ samalaṅkṛtam |

BRP042.033.2 hṛṣṭapuṣṭajanākīrṇaṃ naranārīsamākulam || 33 ||

BRP042.034.1 aśeṣavidyānilayaṃ sarvadharmaguṇākaram |

BRP042.034.2 evaṃ sarvaguṇopetaṃ kṣetraṃ paramadurlabham || 34 ||

BRP042.035.1 āste tatra muniśreṣṭhā vikhyātaḥ puruṣottamaḥ |

BRP042.035.2 yāvad utkalamaryādā dik krameṇa prakīrtitā || 35 ||

BRP042.036.1 tāvat kṛṣṇaprasādena deśaḥ puṇyatamo hi saḥ |

BRP042.036.2 yatra tiṣṭhati viśvātmā deśe sa puruṣottamaḥ || 36 ||

BRP042.037.1 jagadvyāpī jagannāthas tatra sarvaṃ pratiṣṭhitam |

BRP042.037.2 ahaṃ rudraś ca śakraś ca devāś cāgnipurogamāḥ || 37 ||

BRP042.038.1 nivasāmo muniśreṣṭhās tasmin deśe sadā vayam |

BRP042.038.2 gandharvāpsarasaḥ sarvāḥ pitaro devamānuṣāḥ || 38 ||

BRP042.039.1 yakṣā vidyādharāḥ siddhā munayaḥ saṃśitavratāḥ |

BRP042.039.2 ṛṣayo vālakhilyāś ca kaśyapādyāḥ prajeśvarāḥ || 39 ||

BRP042.040.1 suparṇāḥ kinnarā nāgās tathānye svargavāsinaḥ |

BRP042.040.2 sāṅgāś ca caturo vedāḥ śāstrāṇi vividhāni ca || 40 ||

BRP042.041.1 itihāsapurāṇāni yajñāś ca varadakṣiṇāḥ |

BRP042.041.2 nadyaś ca vividhāḥ puṇyās tīrthāny āyatanāni ca || 41 ||

BRP042.042.1 sāgarāś ca tathā śailās tasmin deśe vyavasthitāḥ |

BRP042.042.2 evaṃ puṇyatame deśe devarṣipitṛsevite || 42 ||

BRP042.043.1 sarvopabhogasahite vāsaḥ kasya na rocate |

BRP042.043.2 śreṣṭhatvaṃ kasya deśasya kiṃ cānyad adhikaṃ tataḥ || 43 ||

BRP042.044.1 āste yatra svayaṃ devo muktidaḥ puruṣottamaḥ |

BRP042.044.2 dhanyās te vibudhaprakhyā ye vasanty utkale narāḥ || 44 ||

BRP042.045.1 tīrtharājajale snātvā paśyanti puruṣottamam |

BRP042.045.2 svarge vasanti te martyā na te yānti yamālaye || 45 ||

BRP042.046.1 ye vasanty utkale kṣetre puṇye śrīpuruṣottame |

BRP042.046.2 saphalaṃ jīvitaṃ teṣām utkalānāṃ sumedhasām || 46 ||

BRP042.047.1 ye paśyanti suraśreṣṭhaṃ prasannāyatalocanam |

BRP042.047.2 cārubhrūkeśamukuṭaṃ cārukarṇāvataṃsakam || 47 ||

BRP042.048.1 cārusmitaṃ cārudantaṃ cārukuṇḍalamaṇḍitam |

BRP042.048.2 sunāsaṃ sukapolaṃ ca sulalāṭaṃ sulakṣaṇam || 48 ||

BRP042.049.1 trailokyānandajananaṃ kṛṣṇasya mukhapaṅkajam || 49 ||

[p. 177 ]

Chapter 43: Story of Indradyumna

43 SS 95-97

brahmovāca:

BRP043.001.1 purā kṛtayuge viprāḥ śakratulyaparākramaḥ |

BRP043.001.2 babhūva nṛpatiḥ śrīmān indradyumna iti śrutaḥ || 1 ||

BRP043.002.1 satyavādī śucir dakṣaḥ sarvaśāstraviśāradaḥ |

BRP043.002.2 rūpavān subhagaḥ śūro dātā bhoktā priyaṃvadaḥ || 2 ||

BRP043.003.1 yaṣṭā samastayajñānāṃ brahmaṇyaḥ satyasaṅgaraḥ |

BRP043.003.2 dhanurvede ca vede ca śāstre ca nipuṇaḥ kṛtī || 3 ||

BRP043.004.1 vallabho naranārīṇāṃ paurṇamāsyāṃ yathā śaśī |

BRP043.004.2 āditya iva duṣprekṣyaḥ śatrusaṅghabhayaṅkaraḥ || 4 ||

BRP043.005.1 vaiṣṇavaḥ sattvasampanno jitakrodho jitendriyaḥ |

BRP043.005.2 adhyetā yogasāṅkhyānāṃ mumukṣur dharmatatparaḥ || 5 ||

BRP043.006.1 evaṃ sa pālayan pṛthvīṃ rājā sarvaguṇākaraḥ |

BRP043.006.2 tasya buddhiḥ samutpannā harer ārādhanaṃ prati || 6 ||

BRP043.007.1 katham ārādhayiṣyāmi devadevaṃ janārdanam |

BRP043.007.2 kasmin kṣetre 'thavā tīrthe nadītīre tathāśrame || 7 ||

BRP043.008.1 evaṃ cintāparaḥ so 'tha nirīkṣya manasā mahīm |

BRP043.008.2 ālokya sarvatīrthāni kṣetrāṇy atha purāṇy api || 8 ||

BRP043.009.1 tāni sarvāṇi santyajya jagāmāyatanaṃ punaḥ |

BRP043.009.2 vikhyātaṃ paramaṃ kṣetraṃ muktidaṃ puruṣottamam || 9 ||

BRP043.010.1 sa gatvā tat kṣetravaraṃ samṛddhabalavāhanaḥ |

BRP043.010.2 ayajac cāśvamedhena vidhivad bhūridakṣiṇaḥ || 10 ||

BRP043.011.1 kārayitvā mahotsedhaṃ prāsādaṃ caiva viśrutam |

BRP043.011.2 tatra saṅkarṣaṇaṃ kṛṣṇaṃ subhadrāṃ sthāpya vīryavān || 11 ||

BRP043.012.1 pañcatīrthaṃ ca vidhivat kṛtvā tatra mahīpatiḥ |

BRP043.012.2 snānaṃ dānaṃ tapo homaṃ devatāprekṣaṇaṃ tathā || 12 ||

BRP043.013.1 bhaktyā cārādhya vidhivat pratyahaṃ puruṣottamam |

BRP043.013.2 prasādād devadevasya tato mokṣam avāptavān || 13 ||

BRP043.014.1 mārkaṇḍeyaṃ ca kṛṣṇaṃ ca dṛṣṭvā rāmaṃ ca bho dvijāḥ |

BRP043.014.2 sāgare cendradyumnākhye snātvā mokṣaṃ labhed dhruvam || 14 ||

munaya ūcuḥ:

BRP043.015.1 kasmāt sa nṛpatiḥ pūrvam indradyumno jagatpatiḥ |

BRP043.015.2 jagāma paramaṃ kṣetraṃ muktidaṃ puruṣottamam || 15 ||

BRP043.016.1 gatvā tatra suraśreṣṭha kathaṃ sa nṛpasattamaḥ |

BRP043.016.2 vājimedhena vidhivad iṣṭavān puruṣottamam || 16 ||

BRP043.017.1 kathaṃ sa sarvaphalade kṣetre paramadurlabhe |

BRP043.017.2 prāsādaṃ kārayām āsa ceṣṭaṃ trailokyaviśrutam || 17 ||

BRP043.018.1 kathaṃ sa kṛṣṇaṃ rāmaṃ ca subhadrāṃ ca prajāpate |

BRP043.018.2 nirmame rājaśārdūlaḥ kṣetraṃ rakṣitavān katham || 18 ||

[p. 178 ]

BRP043.019.1 kathaṃ tatra mahīpālaḥ prāsāde bhuvanottame |

BRP043.019.2 sthāpayām āsa matimān kṛṣṇādīṃs tridaśārcitān || 19 ||

BRP043.020.1 etat sarvaṃ suraśreṣṭha vistareṇa yathātatham |

BRP043.020.2 vaktum arhasy aśeṣeṇa caritaṃ tasya dhīmataḥ || 20 ||

BRP043.021.1 na tṛptim adhigacchāmas tava vākyāmṛtena vai |

BRP043.021.2 śrotum icchāmahe brahman paraṃ kautūhalaṃ hi naḥ || 21 ||

brahmovāca:

BRP043.022.1 sādhu sādhu dvijaśreṣṭhā yat pṛcchadhvaṃ purātanam |

BRP043.022.2 sarvapāpaharaṃ puṇyaṃ bhuktimuktipradaṃ śubham || 22 ||

BRP043.023.1 vakṣyāmi tasya caritaṃ yathāvṛttaṃ kṛte yuge |

BRP043.023.2 śṛṇudhvaṃ muniśārdūlāḥ prayatāḥ saṃyatendriyāḥ || 23 ||

BRP043.024.1 avantī nāma nagarī mālave bhuvi viśrutā |

BRP043.024.2 babhūva tasya nṛpateḥ pṛthivī kakudopamā || 24 ||

BRP043.025.1 hṛṣṭapuṣṭajanākīrṇā dṛḍhaprākāratoraṇā |

BRP043.025.2 dṛḍhayantrārgaladvārā parikhābhir alaṅkṛtā || 25 ||

BRP043.026.1 nānāvaṇiksamākīrṇā nānābhāṇḍasuvikriyā |

BRP043.026.2 rathyāpaṇavatī ramyā |

BRP043.026.3 suvibhaktacatuṣpathā || 26 ||

BRP043.027.1 gṛhagopurasambādhā vīthībhiḥ samalaṅkṛtā |

BRP043.027.2 rājahaṃsanibhaiḥ śubhraiś citragrīvair manoharaiḥ || 27 ||

BRP043.028.1 anekaśatasāhasraiḥ prāsādaiḥ samalaṅkṛtā |

BRP043.028.2 yajñotsavapramuditā gītavāditranisvanā || 28 ||

BRP043.029.1 nānāvarṇapatākābhir dhvajaiś ca samalaṅkṛtā |

BRP043.029.2 hastyaśvarathasaṅkīrṇā padātigaṇasaṅkulā || 29 ||

BRP043.030.1 nānāyodhasamākīrṇā nānājanapadair yutā |

BRP043.030.2 brāhmaṇaiḥ kṣatriyair vaiśyaiḥ śūdraiś caiva dvijātibhiḥ || 30 ||

BRP043.031.1 samṛddhā sā muniśreṣṭhā vidvadbhiḥ samalaṅkṛtā |

BRP043.031.2 na tatra malināḥ santi na mūrkhā nāpi nirdhanāḥ || 31 ||

BRP043.032.1 na rogiṇo na hīnāṅgā na dyūtavyasanānvitāḥ |

BRP043.032.2 sadā hṛṣṭāḥ sumanaso dṛśyante puruṣāḥ striyaḥ || 32 ||

BRP043.033.1 krīḍanti sma divā rātrau hṛṣṭās tatra pṛthak pṛthak |

BRP043.033.2 suveṣāḥ puruṣās tatra dṛśyante mṛṣṭakuṇḍalāḥ || 33 ||

BRP043.034.1 surūpāḥ suguṇāś caiva divyālaṅkārabhūṣitāḥ |

BRP043.034.2 kāmadevapratīkāśāḥ sarvalakṣaṇalakṣitāḥ || 34 ||

BRP043.035.1 sukeśāḥ sukapolāś ca sumukhāḥ śmaśrudhāriṇaḥ |

BRP043.035.2 jñātāraḥ sarvaśāstrāṇāṃ bhettāraḥ śatruvāhinīm || 35 ||

BRP043.036.1 dātāraḥ sarvaratnānāṃ bhoktāraḥ sarvasampadām |

BRP043.036.2 striyas tatra muniśreṣṭhā dṛśyante sumanoharāḥ || 36 ||

BRP043.037.1 haṃsavāraṇagāminyaḥ praphullāmbhojalocanāḥ |

BRP043.037.2 sumadhyamāḥ sujaghanāḥ pīnonnatapayodharāḥ || 37 ||

[p. 179 ]

BRP043.038.1 sukeśāś cāruvadanāḥ sukapolāḥ sthirālakāḥ |

BRP043.038.2 hāvabhāvānatagrīvāḥ karṇābharaṇabhūṣitāḥ || 38 ||

BRP043.039.1 bimbauṣṭhyo rañjitamukhās tāmbūlena virājitāḥ |

BRP043.039.2 suvarṇābharaṇopetāḥ sarvālaṅkārabhūṣitāḥ || 39 ||

BRP043.040.1 śyāmāvadātāḥ suśroṇyaḥ kāñcīnūpuranāditāḥ |

BRP043.040.2 divyamālyāmbaradharā divyagandhānulepanāḥ || 40 ||

BRP043.041.1 vidagdhāḥ subhagāḥ kāntāś cārvaṅgyaḥ priyadarśanāḥ |

BRP043.041.2 rūpalāvaṇyasaṃyuktāḥ sarvāḥ prahasitānanāḥ || 41 ||

BRP043.042.1 krīḍantyaś ca madonmattāḥ ca |

BRP043.042.2 gītavādyakathālāpai ramayantyaś ca tāḥ striyaḥ || 42 ||

BRP043.043.1 vāramukhyāś ca dṛśyante nṛtyagītaviśāradāḥ |

BRP043.043.2 prekṣaṇālāpakuśalāḥ sarvayoṣidguṇānvitāḥ || 43 ||

BRP043.044.1 anyāś ca tatra dṛśyante guṇācāryāḥ kulastriyaḥ |

BRP043.044.2 pativratāś ca subhagā guṇaiḥ sarvair alaṅkṛtāḥ || 44 ||

BRP043.045.1 vanaiś copavanaiḥ puṇyair udyānaiś ca manoramaiḥ |

BRP043.045.2 devatāyatanair divyair nānākusumaśobhitaiḥ || 45 ||

BRP043.046.1 śālais tālais tamālaiś ca bakulair nāgakesaraiḥ |

BRP043.046.2 pippalaiḥ karṇikāraiś ca candanāgurucampakaiḥ || 46 ||

BRP043.047.1 punnāgair nārikeraiś ca panasaiḥ saraladrumaiḥ |

BRP043.047.2 nāraṅgair lakucair lodhraiḥ saptaparṇaiḥ śubhāñjanaiḥ || 47 ||

BRP043.048.1 cūtabilvakadambaiś ca śiṃśapair dhavakhādiraiḥ |

BRP043.048.2 pāṭalāśokatagaraiḥ karavīraiḥ sitetaraiḥ || 48 ||

BRP043.049.1 pītārjunakabhallātaiḥ siddhair āmrātakais tathā |

BRP043.049.2 nyagrodhāśvatthakāśmaryaiḥ palāśair devadārubhiḥ || 49 ||

BRP043.050.1 mandāraiḥ pārijātaiś ca tintiḍīkavibhītakaiḥ |

BRP043.050.2 prācīnāmalakaiḥ plakṣair jambūśirīṣapādapaiḥ || 50 ||

BRP043.051.1 kāleyaiḥ kāñcanāraiś ca madhujambīratindukaiḥ |

BRP043.051.2 kharjūrāgastyabakulaiḥ śākhoṭakaharītakaiḥ || 51 ||

BRP043.052.1 kaṅkolair mucukundaiś ca hintālair bījapūrakaiḥ |

BRP043.052.2 ketakīvanakhaṇḍaiś ca atimuktaiḥ sakubjakaiḥ || 52 ||

BRP043.053.1 mallikākundabāṇaiś ca kadalīkhaṇḍamaṇḍitaiḥ |

BRP043.053.2 mātuluṅgaiḥ pūgaphalaiḥ karuṇaiḥ sindhuvārakaiḥ || 53 ||

BRP043.054.1 bahuvāraiḥ kovidārair badaraiḥ sakarañjakaiḥ |

BRP043.054.2 anyaiś ca vividhaiḥ puṣpavṛkṣaiś cānyair manoharaiḥ || 54 ||

BRP043.055.1 latāgulmair vitānaiś ca udyānair nandanopamaiḥ |

BRP043.055.2 sadā kusumagandhāḍhyaiḥ sadā phalabharānataiḥ || 55 ||

BRP043.056.1 nānāpakṣirutai ramyair nānāmṛgagaṇāvṛtaiḥ |

BRP043.056.2 cakoraiḥ śatapattraiś ca bhṛṅgāraiḥ priyaputrakaiḥ || 56 ||

BRP043.057.1 kalaviṅkair mayūraiś ca śukaiḥ kokilakais tathā |

BRP043.057.2 kapotaiḥ khañjarīṭaiś ca śyenaiḥ pārāvatais tathā || 57 ||

[p. 180 ]

BRP043.058.1 khagaiś cānyair bahuvidhaiḥ śrotraramyair manoramaiḥ |

BRP043.058.2 saritaḥ puṣkariṇyaś ca sarāṃsi subahūni ca || 58 ||

BRP043.059.1 anyair jalāśayaiḥ puṇyaiḥ kumudotpalamaṇḍitaiḥ |

BRP043.059.2 padmaiḥ sitetaraiḥ śubhraiḥ kahlāraiś ca sugandhibhiḥ || 59 ||

BRP043.060.1 anyair bahuvidhaiḥ puṣpair jalajaiḥ sumanoharaiḥ |

BRP043.060.2 gandhāmodakarair divyaiḥ sarvartukusumojjvalaiḥ || 60 ||

BRP043.061.1 haṃsakāraṇḍavākīrṇaiś cakravākopaśobhitaiḥ |

BRP043.061.2 sārasaiś ca balākaiś ca kūrmair matsyaiḥ sanakrakaiḥ || 61 ||

BRP043.062.1 jalapādaiḥ kadambaiś ca plavaiś ca jalakukkuṭaiḥ |

BRP043.062.2 khagair jalacaraiś cānyair nānāravavibhūṣitaiḥ || 62 ||

BRP043.063.1 nānāvarṇaiḥ sadā hṛṣṭair añcitāni samantataḥ |

BRP043.063.2 evaṃ nānāvidhaiḥ puṣpair vividhaiś ca jalāśayaiḥ || 63 ||

BRP043.064.1 vividhaiḥ pādapaiḥ puṇyair udyānair vividhais tathā |

BRP043.064.2 jalasthalacaraiś caiva vihagaiś cārvadhiṣṭhitaiḥ || 64 ||

BRP043.065.1 devatāyatanair divyaiḥ śobhitā sā mahāpurī |

BRP043.065.2 tatrāste bhagavān devas tripurāris trilocanaḥ || 65 ||

BRP043.066.1 mahākāleti vikhyātaḥ sarvakāmapradaḥ śivaḥ |

BRP043.066.2 śivakuṇḍe naraḥ snātvā vidhivat pāpanāśane || 66 ||

BRP043.067.1 devān pitṝn ṛṣīṃś caiva santarpya vidhivad budhaḥ |

BRP043.067.2 gatvā śivālayaṃ paścāt kṛtvā taṃ triḥ pradakṣiṇam || 67 ||

BRP043.068.1 praviśya saṃyato bhūtvā dhautavāsā jitendriyaḥ |

BRP043.068.2 snānaiḥ puṣpais tathā gandhair dhūpair dīpaiś ca bhaktitaḥ || 68 ||

BRP043.069.1 naivedyair upahāraiś ca gītavādyaiḥ pradakṣiṇaiḥ |

BRP043.069.2 daṇḍavatpraṇipātaiś ca nṛtyaiḥ stotraiś ca śaṅkaram || 69 ||

BRP043.070.1 sampūjya vidhivad bhaktyā mahākālaṃ sakṛc chivam |

BRP043.070.2 aśvamedhasahasrasya phalaṃ prāpnoti mānavaḥ || 70 ||

BRP043.071.1 pāpaiḥ sarvair vinirmukto vimānaiḥ sārvakāmikaiḥ |

BRP043.071.2 āruhya tridivaṃ yāti yatra śambhor niketanam || 71 ||

BRP043.072.1 divyarūpadharaḥ śrīmān divyālaṅkārabhūṣitaḥ |

BRP043.072.2 bhuṅkte tatra varān bhogān yāvad ābhūtasamplavam || 72 ||

BRP043.073.1 śivaloke muniśreṣṭhā jarāmaraṇavarjitaḥ |

BRP043.073.2 puṇyakṣayād ihāyātaḥ pravare brāhmaṇe kule || 73 ||

BRP043.074.1 caturvedī bhaved vipraḥ sarvaśāstraviśāradaḥ |

BRP043.074.2 yogaṃ pāśupataṃ prāpya tato mokṣam avāpnuyāt || 74 ||

BRP043.075.1 āste tatra nadī puṇyā śiprā nāmeti viśrutā |

BRP043.075.2 tasyāṃ snātas tu vidhivat santarpya pitṛdevatāḥ || 75 ||

BRP043.076.1 sarvapāpavinirmukto vimānavaram āsthitaḥ |

BRP043.076.2 bhuṅkte bahuvidhān bhogān svargaloke narottamaḥ || 76 ||

BRP043.077.1 āste tatraiva bhagavān devadevo janārdanaḥ |

BRP043.077.2 govindasvāmināmāsau bhuktimuktiprado hariḥ || 77 ||

BRP043.078.1 taṃ dṛṣṭvā muktim āpnoti trisaptakulasaṃyutaḥ |

BRP043.078.2 vimānenārkavarṇena kiṅkiṇījālamālinā || 78 ||

[p. 181 ]

BRP043.079.1 sarvakāmasamṛddhena kāmagenāsthireṇa ca |

BRP043.079.2 upagīyamāno gandharvair viṣṇuloke mahīyate || 79 ||

BRP043.080.1 bhuṅkte ca vividhān kāmān nirātaṅko gatajvaraḥ |

BRP043.080.2 ābhūtasamplavaṃ yāvat surūpaḥ subhagaḥ sukhī || 80 ||

BRP043.081.1 kālenāgatya matimān brāhmaṇaḥ syān mahītale |

BRP043.081.2 pravare yogināṃ gehe vedaśāstrārthatattvavit || 81 ||

BRP043.082.1 vaiṣṇavaṃ yogam āsthāya tato mokṣam avāpnuyāt |

BRP043.082.2 vikramasvāmināmānaṃ viṣṇuṃ tatraiva bho dvijāḥ || 82 ||

BRP043.083.1 dṛṣṭvā naro vā nārī vā phalaṃ pūrvoditaṃ labhet |

BRP043.083.2 anye 'pi tatra tiṣṭhanti devāḥ śakrapurogamāḥ || 83 ||

BRP043.084.1 mātaraś ca muniśreṣṭhāḥ sarvakāmaphalapradāḥ |

BRP043.084.2 dṛṣṭvā tān vidhivad bhaktyā sampūjya praṇipatya ca || 84 ||

BRP043.085.1 sarvapāpavinirmukto naro yāti triviṣṭapam |

BRP043.085.2 evaṃ sā nagarī ramyā rājasiṃhena pālitā || 85 ||

BRP043.086.1 nityotsavapramuditā yathendrasyāmarāvatī |

BRP043.086.2 purāṣṭādaśasaṃyuktā suvistīrṇacatuṣpathā || 86 ||

BRP043.087.1 dhanurjyāghoṣaninadā siddhasaṅgamabhūṣitā |

BRP043.087.2 vidyāvadgaṇabhūyiṣṭhā vedanirghoṣanāditā || 87 ||

BRP043.088.1 itihāsapurāṇāni śāstrāṇi vividhāni ca |

BRP043.088.2 kāvyālāpakathāś caiva śrūyante 'harniśaṃ dvijāḥ || 88 ||

BRP043.089.1 evaṃ mayā guṇāḍhyā sā taduyinī?? samudāhṛtā |

BRP043.089.2 yasyāṃ rājābhavat pūrvam indradyumno mahāmatiḥ || 89 ||

Chapter 44: Story of Indradyumna (cont.): The journey to the southern ocean

44 SS 97-98

brahmovāca:

BRP044.001.1 tasyāṃ sa nṛpatiḥ pūrvaṃ kurvan rājyam anuttamam |

BRP044.001.2 pālayām āsa matimān prajāḥ putrān ivaurasān || 1 ||

BRP044.002.1 satyavādī mahāprājñaḥ śūraḥ sarvaguṇākaraḥ |

BRP044.002.2 matimān dharmasampannaḥ sarvaśastrabhṛtāṃ varaḥ || 2 ||

BRP044.003.1 satyavāñ śīlavān dāntaḥ śrīmān parapurañjayaḥ |

BRP044.003.2 āditya iva tejobhī rūpair āśvinayor iva || 3 ||

BRP044.004.1 vardhamānasurāścaryaḥ śakratulyaparākramaḥ |

BRP044.004.2 śāradendur ivābhāti lakṣaṇaiḥ samalaṅkṛtaḥ || 4 ||

BRP044.005.1 āhartā sarvayajñānāṃ hayamedhādikṛt tathā |

BRP044.005.2 dānair yajñais tapobhiś ca tattulyo nāsti bhūpatiḥ || 5 ||

BRP044.006.1 suvarṇamaṇimuktānāṃ gajāśvānāṃ ca bhūpatiḥ |

BRP044.006.2 pradadau vipramukhyebhyo yāge yāge mahādhanam || 6 ||

BRP044.007.1 hastyaśvarathamukhyānāṃ kambalājinavāsasām |

BRP044.007.2 ratnānāṃ dhanadhānyānām antas tasya na vidyate || 7 ||

[p. 182 ]

BRP044.008.1 evaṃ sarvadhanair yukto guṇaiḥ sarvair alaṅkṛtaḥ |

BRP044.008.2 sarvakāmasamṛddhātmā kurvan rājyam akaṇṭakam || 8 ||

BRP044.009.1 tasyeyaṃ matir utpannā sarvayogeśvaraṃ harim |

BRP044.009.2 katham ārādhayiṣyāmi bhuktimuktipradaṃ prabhum || 9 ||

BRP044.010.1 vicārya sarvaśāstrāṇi tantrāṇy āgamavistaram |

BRP044.010.2 itihāsapurāṇāni vedāṅgāni ca sarvaśaḥ || 10 ||

BRP044.011.1 dharmaśāstrāṇi sarvāṇi niyamān ṛṣibhāṣitān |

BRP044.011.2 vedāṅgāni ca śāstrāṇi vidyāsthānāni yāni ca || 11 ||

BRP044.012.1 guruṃ saṃsevya yatnena brāhmaṇān vedapāragān |

BRP044.012.2 ādhāya paramāṃ kāṣṭhāṃ kṛtakṛtyo 'bhavat tadā || 12 ||

BRP044.013.1 samprāpya paramaṃ tattvaṃ vāsudevākhyam avyayam |

BRP044.013.2 bhrāntijñānād atītas tu mumukṣuḥ saṃyatendriyaḥ || 13 ||

BRP044.014.1 katham ārādhayiṣyāmi devadevaṃ sanātanam |

BRP044.014.2 pītavastraṃ caturbāhuṃ śaṅkhacakragadādharam || 14 ||

BRP044.015.1 vanamālāvṛtoraskaṃ padmapattrāyatekṣaṇam |

BRP044.015.2 śrīvatsoraḥsamāyuktaṃ mukuṭāṅgadaśobhitam || 15 ||

BRP044.016.1 svapurāt sa tu niṣkrānta ujjayinyāḥ prajāpatiḥ |

BRP044.016.2 balena mahatā yuktaḥ sabhṛtyaḥ sapurohitaḥ || 16 ||

BRP044.017.1 anujagmus tu taṃ sarve rathinaḥ śastrapāṇayaḥ |

BRP044.017.2 rathair vimānasaṅkāśaiḥ patākādhvajasevitaiḥ || 17 ||

BRP044.018.1 sādinaś ca tathā sarve prāsatomarapāṇayaḥ |

BRP044.018.2 aśvaiḥ pavanasaṅkāśair anujagmus tu taṃ nṛpam || 18 ||

BRP044.019.1 himavatsambhavair mattair vāraṇaiḥ parvatopamaiḥ |

BRP044.019.2 īṣādantaiḥ sadā mattaiḥ pracaṇḍaiḥ ṣaṣṭihāyanaiḥ || 19 ||

BRP044.020.1 hemakakṣaiḥ sapatākair ghaṇṭāravavibhūṣitaiḥ |

BRP044.020.2 anujagmuś ca taṃ sarve gajayuddhaviśāradāḥ || 20 ||

BRP044.021.1 asaṅkhyeyāś ca pādātā dhanuṣprāsāsipāṇayaḥ |

BRP044.021.2 divyamālyāmbaradharā divyagandhānulepanāḥ || 21 ||

BRP044.022.1 anujagmuś ca taṃ sarve yuvāno mṛṣṭakuṇḍalāḥ |

BRP044.022.2 sarvāstrakuśalāḥ śūrāḥ sadā saṅgrāmalālasāḥ || 22 ||

BRP044.023.1 antaḥpuranivāsinyaḥ striyaḥ sarvāḥ svalaṅkṛtāḥ |

BRP044.023.2 bimbauṣṭhacārudaśanāḥ sarvābharaṇabhūṣitāḥ || 23 ||

BRP044.024.1 divyavastradharāḥ sarvā divyamālyavibhūṣitāḥ |

BRP044.024.2 divyagandhānuliptāṅgāḥ śaraccandranibhānanāḥ || 24 ||

BRP044.025.1 sumadhyamāś cāruveṣāś cārukarṇālakāñcitāḥ |

BRP044.025.2 tāmbūlarañjitamukhā rakṣibhiś ca surakṣitāḥ || 25 ||

BRP044.026.1 yānair uccāvacaiḥ śubhrair maṇikāñcanabhūṣitaiḥ |

BRP044.026.2 upagīyamānās tāḥ sarvā gāyanaiḥ stutipāṭhakaiḥ || 26 ||

BRP044.027.1 veṣṭitāḥ śastrahastaiś ca padmapattrāyatekṣaṇāḥ |

BRP044.027.2 brāhmaṇāḥ kṣatriyā vaiśyā anujagmuś ca taṃ nṛpam || 27 ||

[p. 183 ]

BRP044.028.1 vaṇiggrāmagaṇāḥ sarve nānāpuranivāsinaḥ |

BRP044.028.2 dhanai ratnaiḥ suvarṇaiś ca sadārāḥ saparicchadāḥ || 28 ||

BRP044.029.1 astravikrayakāś caiva tāmbūlapaṇyajīvinaḥ |

BRP044.029.2 tṛṇavikrayakāś caiva kāṣṭhavikrayakārakāḥ || 29 ||

BRP044.030.1 raṅgopajīvinaḥ sarve māṃsavikrayiṇas tathā |

BRP044.030.2 tailavikrayakāś caiva vastravikrayakās tathā || 30 ||

BRP044.031.1 phalavikrayiṇaś caiva pattravikrayiṇas tathā |

BRP044.031.2 tathā javasahārāś ca rajakāś ca sahasraśaḥ || 31 ||

BRP044.032.1 gopālā nāpitāś caiva tathānye vastrasūcakāḥ |

BRP044.032.2 meṣapālāś cājapālā mṛgapālāś ca haṃsakāḥ || 32 ||

BRP044.033.1 dhānyavikrayiṇaś caiva saktuvikrayiṇaś ca ye |

BRP044.033.2 guḍavikrayikāś caiva tathā lavaṇajīvinaḥ || 33 ||

BRP044.034.1 gāyanā nartakāś caiva tathā maṅgalapāṭhakāḥ |

BRP044.034.2 śailūṣāḥ kathakāś caiva purāṇārthaviśāradāḥ || 34 ||

BRP044.035.1 kavayaḥ kāvyakartāro nānākāvyaviśāradāḥ |

BRP044.035.2 viṣaghnā gāruḍāś caiva nānāratnaparīkṣakāḥ || 35 ||

BRP044.036.1 vyokārās tāmrakārāś ca kāṃsyakārāś ca rūṭhakāḥ |

BRP044.036.2 kauṣakārāś citrakārāḥ kundakārāś ca pāvakāḥ || 36 ||

BRP044.037.1 daṇḍakārāś cāsikārāḥ surādhūtopajīvinaḥ |

BRP044.037.2 mallā dūtāś ca kāyasthā ye cānye karmakāriṇaḥ || 37 ||

BRP044.038.1 tantuvāyā rūpakārā vārtikās tailapāṭhakāḥ |

BRP044.038.2 lāvajīvās taittirikā mṛgapakṣyupajīvinaḥ || 38 ||

BRP044.039.1 gajavaidyāś ca vaidyāś ca naravaidyāś ca ye narāḥ |

BRP044.039.2 vṛkṣavaidyāś ca govaidyā ye cānye chedadāhakāḥ || 39 ||

BRP044.040.1 ete nāgarakāḥ sarve ye cānye nānukīrtitāḥ |

BRP044.040.2 anujagmus tu rājānaṃ samastapuravāsinaḥ || 40 ||

[p. 184 ]

BRP044.041.1 yathā vrajantaṃ pitaraṃ grāmāntaraṃ samutsukāḥ |

BRP044.041.2 anuyānti yathā putrās tathā taṃ te 'pi nāgarāḥ || 41 ||

BRP044.042.1 evaṃ sa nṛpatiḥ śrīmān vṛtaḥ sarvair mahājanaiḥ |

BRP044.042.2 hastyaśvarathapādātair jagāma ca śanaiḥ śanaiḥ || 42 ||

BRP044.043.1 evaṃ gatvā sa nṛpatir dakṣiṇasyodadhes taṭam |

BRP044.043.2 sarvais tair dīrghakālena balair anugataḥ prabhuḥ || 43 ||

BRP044.044.1 dadarśa sāgaraṃ ramyaṃ nṛtyantam iva ca sthitam |

BRP044.044.2 anekaśatasāhasrair ūrmibhiś ca samākulam || 44 ||

BRP044.045.1 nānāratnālayaṃ pūrṇaṃ nānāprāṇisamākulam |

BRP044.045.2 vīcītaraṅgabahulaṃ mahāścaryasamanvitam || 45 ||

BRP044.046.1 tīrtharājaṃ mahāśabdam apāraṃ subhayaṅkaram |

BRP044.046.2 meghavṛndapratīkāśam agādhaṃ makarālayam || 46 ||

BRP044.047.1 matsyaiḥ kūrmaiś ca śaṅkhaiś ca śuktikānakraśaṅkubhiḥ |

BRP044.047.2 śiṃśumāraiḥ karkaṭaiś ca vṛtaṃ sarpair mahāviṣaiḥ || 47 ||

BRP044.048.1 lavaṇodaṃ hareḥ sthānaṃ śayanasya nadīpatim |

BRP044.048.2 sarvapāpaharaṃ puṇyaṃ sarvavāñchāphalapradam || 48 ||

BRP044.049.1 anekāvartagambhīraṃ dānavānāṃ samāśrayam |

BRP044.049.2 amṛtasyāraṇiṃ divyaṃ devayonim apāṃ patim || 49 ||

BRP044.050.1 viśiṣṭaṃ sarvabhūtānāṃ prāṇināṃ jīvadhāraṇam |

BRP044.050.2 supavitraṃ pavitrāṇāṃ maṅgalānāṃ ca maṅgalam || 50 ||

BRP044.051.1 tīrthānām uttamaṃ tīrtham avyayaṃ yādasāṃ patim |

BRP044.051.2 candravṛddhikṣayasyeva yasya mānaṃ pratiṣṭhitam || 51 ||

BRP044.052.1 abhedyaṃ sarvabhūtānāṃ devānām amṛtālayam |

BRP044.052.2 utpattisthitisaṃhārahetubhūtaṃ sanātanam || 52 ||

BRP044.053.1 upajīvyaṃ ca sarveṣāṃ puṇyaṃ nadanadīpatim |

BRP044.053.2 dṛṣṭvā taṃ nṛpatiśreṣṭho vismayaṃ paramaṃ gataḥ || 53 ||

BRP044.054.1 nivāsam akarot tatra velām asādya sāgarīm |

BRP044.054.2 puṇye manohare deśe sarvabhūmiguṇair yute || 54 ||

BRP044.055.1 vṛtaṃ śālaiḥ kadambaiś ca punnāgaiḥ saraladrumaiḥ |

BRP044.055.2 panasair nārikelaiś ca bakulair nāgakesaraiḥ || 55 ||

BRP044.056.1 tālaiḥ pippalaiḥ kharjūrair nāraṅgair bījapūrakaiḥ |

BRP044.056.2 śālair āmrātakair lodhrair bakulair bahuvārakaiḥ || 56 ||

BRP044.057.1 kapitthaiḥ karṇikāraiś ca pāṭalāśokacampakaiḥ |

BRP044.057.2 dāḍimaiś ca tamālaiś ca pārijātais tathārjunaiḥ || 57 ||

BRP044.058.1 prācīnāmalakair bilvaiḥ priyaṅguvaṭakhādiraiḥ |

BRP044.058.2 iṅgudīsaptaparṇaiś ca aśvatthāgastyajambukaiḥ || 58 ||

BRP044.059.1 madhukaiḥ karṇikāraiś ca bahuvāraiḥ satindukaiḥ |

BRP044.059.2 palāśabadarair nīpaiḥ siddhanimbaśubhāñjanaiḥ || 59 ||

BRP044.060.1 vārakaiḥ kovidāraiś ca bhallātāmalakais tathā |

BRP044.060.2 iti hintālakāṅkolaiḥ karañjaiḥ savibhītakaiḥ || 60 ||

[p. 185 ]

BRP044.061.1 sasarjamadhukāśmaryaiḥ śālmalīdevadārubhiḥ |

BRP044.061.2 śākhoṭhakair nimbavaṭaiḥ kumbhīkauṣṭhaharītakaiḥ || 61 ||

BRP044.062.1 guggulaiś candanair vṛkṣais tathaivāgurupāṭalaiḥ |

BRP044.062.2 jambīrakaruṇair vṛkṣais tintiḍīraktacandanaiḥ || 62 ||

BRP044.063.1 evaṃ nānāvidhair vṛkṣais tathānyair bahupādapaiḥ |

BRP044.063.2 kalpadrumair nityaphalaiḥ sarvartukusumotkaraiḥ || 63 ||

BRP044.064.1 nānāpakṣirutair divyair mattakokilanāditaiḥ |

BRP044.064.2 mayūravarasaṅghuṣṭaiḥ śukasārikasaṅkulaiḥ || 64 ||

BRP044.065.1 hārītair bhṛṅgarājaiś ca cātakair bahuputrakaiḥ |

BRP044.065.2 jīvañjīvakakākolaiḥ kalaviṅkaiḥ kapotakaiḥ || 65 ||

BRP044.066.1 khagair nānāvidhaiś cānyaiḥ śrotraramyair manoharaiḥ |

BRP044.066.2 puṣpitāgreṣu vṛkṣeṣu kūjadbhiś cārvadhiṣṭhitaiḥ || 66 ||

BRP044.067.1 ketakīvanakhaṇḍaiś ca sadā puṣpadharaiḥ sitaiḥ |

BRP044.067.2 mallikākundakusumair yūthikātagarais tathā || 67 ||

BRP044.068.1 kuṭajair bāṇapuṣpaiś ca atimuktaiḥ sakubjakaiḥ |

BRP044.068.2 mālatīkaravīraiś ca tathā kadalakāñcanaiḥ || 68 ||

BRP044.069.1 anyair nānāvidhaiḥ puṣpaiḥ sugandhaiś cārudarśanaiḥ |

BRP044.069.2 vanodyānopavanajair nānāvarṇaiḥ sugandhibhiḥ || 69 ||

BRP044.070.1 vidyādharagaṇākīrṇaiḥ siddhacāraṇasevitaiḥ |

BRP044.070.2 gandharvoragarakṣobhir bhūtāpsarasakinnaraiḥ || 70 ||

BRP044.071.1 muniyakṣagaṇākīrṇair nānāsattvaniṣevitaiḥ |

BRP044.071.2 mṛgaiḥ śākhāmṛgaiḥ siṃhair varāhamahiṣākulaiḥ || 71 ||

BRP044.072.1 tathānyaiḥ kṛṣṇasārādyair mṛgaiḥ sarvatra śobhitaiḥ |

BRP044.072.2 śārdūlair dīptamātaṅgais tathānyair vanacāribhiḥ || 72 ||

BRP044.073.1 evaṃ nānāvidhair vṛkṣair udyānair nandanopamaiḥ |

BRP044.073.2 latāgulmavitānaiś ca vividhaiś ca jalāśayaiḥ || 73 ||

BRP044.074.1 haṃsakāraṇḍavākīrṇaiḥ padminīkhaṇḍamaṇḍitaiḥ |

BRP044.074.2 kādambaiś ca plavair haṃsaiś cakravākopaśobhitaiḥ || 74 ||

BRP044.075.1 kamalaiḥ śatapattraiś ca kahlāraiḥ kumudotpalaiḥ |

BRP044.075.2 khagair jalacaraiś cānyaiḥ puṣpair jalasamudbhavaiḥ || 75 ||

BRP044.076.1 parvatair dīptaśikharaiś cārukandaramaṇḍitaiḥ |

BRP044.076.2 nānāvṛkṣasamākīrṇair nānādhātuvibhūṣitaiḥ || 76 ||

BRP044.077.1 sarvāścaryamayaiḥ śṛṅgaiḥ sarvabhūtālayaiḥ śubhaiḥ |

BRP044.077.2 sarvauṣadhisamāyuktair vipulaiś citrasānubhiḥ || 77 ||

BRP044.078.1 evaṃ sarvaiḥ samuditaiḥ śobhitaṃ sumanoharaiḥ |

BRP044.078.2 dadarśa sa mahīpālaḥ sthānaṃ trailokyapūjitam || 78 ||

BRP044.079.1 daśayojanavistīrṇaṃ pañcayojanam āyatam |

BRP044.079.2 nānāścaryasamāyuktaṃ kṣetraṃ paramadurlabham || 79 ||

[p. 186 ]

Chapter 45: Story of Indradyumna (cont.): The disappearance of Nīlamādhava

45 SS 98-101

munaya ūcuḥ:

BRP045.001.1 tasmin kṣetravare puṇye vaiṣṇave puruṣottame |

BRP045.001.2 kiṃ tatra pratimā pūrvaṃ na sthitā vaiṣṇavī prabho || 1 ||

BRP045.002.1 yenāsau nṛpatis tatra gatvā sabalavāhanaḥ |

BRP045.002.2 sthāpayām āsa kṛṣṇaṃ ca rāmaṃ bhadrāṃ śubhapradām || 2 ||

BRP045.003.1 saṃśayo no mahān atra vismayaś ca jagatpate |

BRP045.003.2 śrotum icchāmahe sarvaṃ brūhi tatkāraṇaṃ ca naḥ || 3 ||

brahmovāca:

BRP045.004.1 śṛṇudhvaṃ pūrvasaṃvṛttāṃ kathāṃ pāpapraṇāśinīm |

BRP045.004.2 pravakṣyāmi samāsena śriyā pṛṣṭaḥ purā hariḥ || 4 ||

BRP045.005.1 sumeroḥ kāñcane śṛṅge sarvāścaryasamanvite |

BRP045.005.2 siddhavidyādharair yakṣaiḥ kinnarair upaśobhite || 5 ||

BRP045.006.1 devadānavagandharvair nāgair apsarasāṃ gaṇaiḥ |

BRP045.006.2 munibhir guhyakaiḥ siddhaiḥ sauparṇaiḥ samarudgaṇaiḥ || 6 ||

BRP045.007.1 anyair devālayaiḥ sādhyaiḥ kaśyapādyaiḥ prajeśvaraiḥ |

BRP045.007.2 vālakhilyādibhiś caiva śobhite sumanohare || 7 ||

BRP045.008.1 karṇikāravanair divyaiḥ sarvartukusumotkaraiḥ |

BRP045.008.2 jātarūpapratīkāśair bhūṣite sūryasannibhaiḥ || 8 ||

BRP045.009.1 anyaiś ca bahubhir vṛkṣaiḥ śālatālādibhir vanaiḥ |

BRP045.009.2 punnāgāśokasaralanyagrodhāmrātakārjunaiḥ || 9 ||

BRP045.010.1 pārijātāmrakhadiranīpabilvakadambakaiḥ |

BRP045.010.2 dhavakhādirapālāśaśīrṣāmalakatindukaiḥ || 10 ||

BRP045.011.1 nāriṅgakolabakulalodhradāḍimadārukaiḥ |

BRP045.011.2 sarjaiś ca karṇais tagaraiḥ śiśibhūrjavanimbakaiḥ || 11 ||

BRP045.012.1 anyaiś ca kāñcanaiś caiva phalabhāraiś ca nāmitaiḥ |

BRP045.012.2 nānākusumagandhāḍhyair bhūṣite puṣpapādapaiḥ || 12 ||

BRP045.013.1 mālatīyūthikāmallīkundabāṇakuruṇṭakaiḥ |

BRP045.013.2 pāṭalāgastyakuṭajamandārakusumādibhiḥ || 13 ||

BRP045.014.1 anyaiś ca vividhaiḥ puṣpair manasaḥ prītidāyakaiḥ |

BRP045.014.2 nānāvihagasaṅghaiś ca kūjadbhir madhurasvaraiḥ || 14 ||

BRP045.015.1 puṃskokilarutair divyair mattabarhiṇanāditaiḥ |

BRP045.015.2 evaṃ nānāvidhair vṛkṣaiḥ puṣpair nānāvidhais tathā || 15 ||

BRP045.016.1 khagair nānāvidhaiś caiva śobhite surasevite |

BRP045.016.2 tatra sthitaṃ jagannāthaṃ jagatsraṣṭāram avyayam || 16 ||

BRP045.017.1 sarvalokavidhātāraṃ vāsudevākhyam avyayam |

BRP045.017.2 praṇamya śirasā devī lokānāṃ hitakāmyayā |

BRP045.017.3 papracchemaṃ mahāpraśnaṃ padmajā tam anuttamam || 17 ||

śrīr uvāca:

BRP045.018.1 brūhi tvaṃ sarvalokeśa saṃśayaṃ me hṛdi sthitam |

BRP045.018.2 martyaloke mahāścarye karmabhūmau sudurlabhe || 18 ||

[p. 187 ]

BRP045.019.1 lobhamohagrahagraste kāmakrodhamahārṇave |

BRP045.019.2 yena mucyeta deveśa asmāt saṃsārasāgarāt || 19 ||

BRP045.020.1 ācakṣva sarvadeveśa praṇatāṃ yadi manyase |

BRP045.020.2 tvadṛte nāsti loke 'smin vaktā saṃśayanirṇaye || 20 ||

brahmovāca:

BRP045.021.1 śrutvaivaṃ vacanaṃ tasyā devadevo janārdanaḥ |

BRP045.021.2 provāca parayā prītyā paraṃ sārāmṛtopamam || 21 ||

śrībhagavān uvāca:

BRP045.022.1 sukhopāsyaḥ susādhyaś ca 'bhirāmaś ca susatphalaḥ |

BRP045.022.2 āste tīrthavare devi vikhyātaḥ puruṣottamaḥ || 22 ||

BRP045.023.1 na tena sadṛśaḥ kaścit triṣu lokeṣu vidyate |

BRP045.023.2 kīrtanād yasya deveśi mucyate sarvapātakaiḥ || 23 ||

BRP045.024.1 na vijñāto 'maraiḥ sarvair na daityair na ca dānavaiḥ |

BRP045.024.2 marīcyādyair munivarair gopitaṃ me varānane || 24 ||

BRP045.025.1 tat te 'haṃ sampravakṣyāmi tīrtharājaṃ ca sāmpratam |

BRP045.025.2 bhāvenaikena suśroṇi śṛṇuṣva varavarṇini || 25 ||

BRP045.026.1 āsīt kalpe samutpanne naṣṭe sthāvarajaṅgame |

BRP045.026.2 pralīnā devagandharvadaityavidyādharoragāḥ || 26 ||

BRP045.027.1 tamobhūtam idaṃ sarvaṃ na prājñāyata kiñcana |

BRP045.027.2 tasmiñ jāgarti bhūtātmā paramātmā jagadguruḥ || 27 ||

BRP045.028.1 śrīmāṃs trimūrtikṛd devo jagatkartā maheśvaraḥ |

BRP045.028.2 vāsudeveti vikhyāto yogātmā harir īśvaraḥ || 28 ||

BRP045.029.1 so 'sṛjad yoganidrānte nābhyambhoruhamadhyagam |

BRP045.029.2 padmakeśarasaṅkāśaṃ brahmāṇaṃ bhūtam avyayam || 29 ||

BRP045.030.1 tādṛgbhūtas tato brahmā sarvalokamaheśvaraḥ |

BRP045.030.2 pañcabhūtasamāyuktaṃ sṛjate ca śanaiḥ śanaiḥ || 30 ||

BRP045.031.1 mātrāyonīni bhūtāni sthūlasūkṣmāṇi yāni ca |

BRP045.031.2 caturvidhāni sarvāṇi sthāvarāṇi carāṇi ca || 31 ||

BRP045.032.1 tataḥ prajāpatir brahmā cakre sarvaṃ carācaram |

BRP045.032.2 sañcintya manasātmānaṃ sasarja vividhāḥ prajāḥ || 32 ||

BRP045.033.1 marīcyādīn munīn sarvān devāsurapitṝn api |

BRP045.033.2 yakṣavidyādharāṃś cānyān gaṅgādyāḥ saritas tathā || 33 ||

BRP045.034.1 naravānarasiṃhāṃś ca vividhāṃś ca vihaṅgamān |

BRP045.034.2 jarāyūn aṇḍajān devi svedajodbhedajāṃs tathā || 34 ||

BRP045.035.1 brahma kṣatraṃ tathā vaiśyaṃ śūdraṃ caiva catuṣṭayam |

BRP045.035.2 antyajātāṃś ca mlecchāṃś ca sasarja vividhān pṛthak || 35 ||

BRP045.036.1 yat kiñcij jīvasañjñaṃ tu tṛṇagulmapipīlikam |

BRP045.036.2 brahmā bhūtvā jagat sarvaṃ nirmame sa carācaram || 36 ||

[p. 188 ]

BRP045.037.1 dakṣiṇāṅge tathātmānaṃ sañcintya puruṣaṃ svayam |

BRP045.037.2 vāme caiva tu nārīṃ sa dvidhā bhūtam akalpayat || 37 ||

BRP045.038.1 tataḥ prabhṛti loke 'smin prajā maithunasambhavāḥ |

BRP045.038.2 adhamottamamadhyāś ca mama kṣetrāṇi yāni ca || 38 ||

BRP045.039.1 evaṃ sañcintya devo 'sau purā salilayonijaḥ |

BRP045.039.2 jagāma dhyānam āsthāya vāsudevātmikāṃ tanum || 39 ||

BRP045.040.1 dhyānamātreṇa devena svayam eva janārdanaḥ |

BRP045.040.2 tasmin kṣaṇe samutpannaḥ sahasrākṣaḥ sahasrapāt || 40 ||

BRP045.041.1 sahasraśīrṣā puruṣaḥ puṇḍarīkanibhekṣaṇaḥ |

BRP045.041.2 saliladhvāntameghābhaḥ śrīmāñ śrīvatsalakṣaṇaḥ || 41 ||

BRP045.042.1 apaśyat sahasā taṃ tu brahmā lokapitāmahaḥ |

BRP045.042.2 āsanair arghyapādyaiś ca akṣatair abhinandya ca || 42 ||

BRP045.043.1 tuṣṭāva paramaiḥ stotrair viriñciḥ susamāhitaḥ |

BRP045.043.2 tato 'ham uktavān devaṃ brahmāṇaṃ kamalodbhavam |

BRP045.043.3 kāraṇaṃ vada māṃ tāta mama dhyānasya sāmpratam || 43 ||

brahmovāca:

BRP045.044.1 jagaddhitāya deveśa martyalokaiś ca durlabham |

BRP045.044.2 svargadvārasya mārgāṇi yajñadānavratāni ca || 44 ||

BRP045.045.1 yogaḥ satyaṃ tapaḥ śraddhā tīrthāni vividhāni ca |

BRP045.045.2 vihāya sarvam eteṣāṃ sukhaṃ tatsādhanaṃ vada || 45 ||

BRP045.046.1 sthānaṃ jagatpate mahyām utkṛṣṭaṃ ca yad ucyate |

BRP045.046.2 sarveṣām uttamaṃ sthānaṃ brūhi me puruṣottama || 46 ||

BRP045.047.1 vidhātur vacanaṃ śrutvā tato 'haṃ proktavān priye |

BRP045.047.2 śṛṇu brahman pravakṣyāmi nirmalaṃ bhuvi durlabham || 47 ||

BRP045.048.1 uttamaṃ sarvakṣetrāṇāṃ dhanyaṃ saṃsāratāraṇam |

BRP045.048.2 gobrāhmaṇahitaṃ puṇyaṃ cāturvarṇyasukhodayam || 48 ||

BRP045.049.1 bhuktimuktipradaṃ nṝṇāṃ kṣetraṃ paramadurlabham |

BRP045.049.2 mahāpuṇyaṃ tu sarveṣāṃ siddhidaṃ vai pitāmahe || 49 ||

BRP045.050.1 tasmād āsīt samutpannaṃ tīrtharājaṃ sanātanam |

BRP045.050.2 vikhyātaṃ paramaṃ kṣetraṃ caturyuganiṣevitam || 50 ||

BRP045.051.1 sarveṣām eva devānām ṛṣīṇāṃ brahmacāriṇām |

BRP045.051.2 daityadānavasiddhānāṃ gandharvoragarakṣasām || 51 ||

BRP045.052.1 nāgavidyādharāṇāṃ ca sthāvarasya carasya ca |

BRP045.052.2 uttamaḥ puruṣo yasmāt tasmāt sa puruṣottamaḥ || 52 ||

BRP045.053.1 dakṣiṇasyodadhes tīre nyagrodho yatra tiṣṭhati |

BRP045.053.2 daśayojanavistīrṇaṃ kṣetraṃ paramadurlabham || 53 ||

BRP045.054.1 yas tu kalpe samutpanne mahadulkānibarhaṇe |

BRP045.054.2 vināśaṃ naivam abhyeti svayaṃ tatraivam āsthitaḥ || 54 ||

BRP045.055.1 dṛṣṭamātre vaṭe tasmiṃś chāyām ākramya cāsakṛt |

BRP045.055.2 brahmahatyāt pramucyeta pāpeṣv anyeṣu kā kathā || 55 ||

[p. 189 ]

BRP045.056.1 pradakṣiṇā kṛtā yais tu namaskāraś ca jantubhiḥ |

BRP045.056.2 sarve vidhūtapāpmānas te gatāḥ keśavālayam || 56 ||

BRP045.057.1 nyagrodhasyottare kiñcid dakṣiṇe keśavasya tu |

BRP045.057.2 prāsādas tatra tiṣṭhet tu padaṃ dharmamayaṃ hi tat || 57 ||

BRP045.058.1 pratimāṃ tatra vai dṛṣṭvā svayaṃ devena nirmitām |

BRP045.058.2 anāyāsena vai yānti bhuvanaṃ me tato narāḥ || 58 ||

BRP045.059.1 gacchamānāṃs tu tān prekṣya ekadā dharmarāṭ priye |

BRP045.059.2 madantikam anuprāpya praṇamya śirasābravīt || 59 ||

yama uvāca:

BRP045.060.1 namas te bhagavan deva lokanātha jagatpate |

BRP045.060.2 kṣīrodavāsinaṃ devaṃ śeṣabhogānuśāyinam || 60 ||

BRP045.061.1 varaṃ vareṇyaṃ varadaṃ kartāram akṛtaṃ prabhum |

BRP045.061.2 viśveśvaram ajaṃ viṣṇuṃ sarvajñam aparājitam || 61 ||

BRP045.062.1 nīlotpaladalaśyāmaṃ puṇḍarīkanibhekṣaṇam |

BRP045.062.2 sarvajñaṃ nirguṇaṃ śāntaṃ jagaddhātāram avyayam || 62 ||

BRP045.063.1 sarvalokavidhātāraṃ sarvalokasukhāvaham |

BRP045.063.2 purāṇaṃ puruṣaṃ vedyaṃ vyaktāvyaktaṃ sanātanam || 63 ||

BRP045.064.1 parāvarāṇāṃ sraṣṭāraṃ lokanāthaṃ jagadgurum |

BRP045.064.2 śrīvatsoraskasaṃyuktaṃ vanamālāvibhūṣitam || 64 ||

BRP045.065.1 pītavastraṃ caturbāhuṃ śaṅkhacakragadādharam |

BRP045.065.2 hārakeyūrasaṃyuktaṃ mukuṭāṅgadadhāriṇam || 65 ||

BRP045.066.1 sarvalakṣaṇasampūrṇaṃ sarvendriyavivarjitam |

BRP045.066.2 kūṭastham acalaṃ sūkṣmaṃ jyotīrūpaṃ sanātanam || 66 ||

BRP045.067.1 bhāvābhāvavinirmuktaṃ vyāpinaṃ prakṛteḥ param |

BRP045.067.2 namasyāmi jagannātham īśvaraṃ sukhadaṃ prabhum || 67 ||

BRP045.068.1 ity evaṃ dharmarājas tu purā nyagrodhasannidhau |

BRP045.068.2 stutvā nānāvidhaiḥ stotraiḥ praṇāmam akarot tadā || 68 ||

BRP045.069.1 taṃ dṛṣṭvā tu mahābhāge praṇataṃ prāñjalisthitam |

BRP045.069.2 stotrasya kāraṇaṃ devi pṛṣṭavān aham antakam || 69 ||

BRP045.070.1 vaivasvata mahābāho sarvadevottamo hy asi |

BRP045.070.2 kimarthaṃ stutavān māṃ tvaṃ saṅkṣepāt tad bravīhi me || 70 ||

dharmarāja uvāca:

BRP045.071.1 asminn āyatane puṇye vikhyāte puruṣottame |

BRP045.071.2 indranīlamayī śreṣṭhā pratimā sārvakāmikī || 71 ||

BRP045.072.1 tāṃ dṛṣṭvā puṇḍarīkākṣa bhāvenaikena śraddhayā |

BRP045.072.2 śvetākhyaṃ bhavanaṃ yānti niṣkāmāś caiva mānavāḥ || 72 ||

BRP045.073.1 ataḥ kartuṃ na śaknomi vyāpāram arisūdana |

BRP045.073.2 prasīda sumahādeva saṃhara pratimāṃ vibho || 73 ||

BRP045.074.1 śrutvā vaivasvatasyaitad vākyam etad uvāca ha |

BRP045.074.2 yama tāṃ gopayiṣyāmi sikatābhiḥ samantataḥ || 74 ||

[p. 190 ]

BRP045.075.1 tataḥ sā pratimā devi vallibhir gopitā mayā |

BRP045.075.2 yathā tatra na paśyanti manujāḥ svargakāṅkṣiṇaḥ || 75 ||

BRP045.076.1 pracchādya vallikair devi jātarūpaparicchadaiḥ |

BRP045.076.2 yamaṃ prasthāpayām āsa svāṃ purīṃ dakṣiṇāṃ diśam || 76 ||

brahmovāca:

BRP045.077.1 luptāyāṃ pratimāyāṃ tu indranīlasya bho dvijāḥ |

BRP045.077.2 tasmin kṣetravare puṇye vikhyāte puruṣottame || 77 ||

BRP045.078.1 yo bhūtas tatra vṛttānto devadevo janārdanaḥ |

BRP045.078.2 taṃ sarvaṃ kathayām āsa sa tasyai bhagavān purā || 78 ||

BRP045.079.1 indradyumnasya gamanaṃ kṣetrasandarśanaṃ tathā |

BRP045.079.2 kṣetrasya varṇanaṃ caiva prāsādakaraṇaṃ tathā || 79 ||

BRP045.080.1 hayamedhasya yajanaṃ svapnadarśanam eva ca |

BRP045.080.2 lavaṇasyodadhes tīre kāṣṭhasya darśanaṃ tathā || 80 ||

BRP045.081.1 darśanaṃ vāsudevasya śilpirājasya ca dvijāḥ |

BRP045.081.2 nirmāṇaṃ pratimāyās tu yathāvarṇaṃ viśeṣataḥ || 81 ||

BRP045.082.1 sthāpanaṃ caiva sarveṣāṃ prāsāde bhuvanottame |

BRP045.082.2 yātrākāle ca viprendrāḥ kalpasaṅkīrtanaṃ tathā || 82 ||

BRP045.083.1 mārkaṇḍeyasya caritaṃ sthāpanaṃ śaṅkarasya ca |

BRP045.083.2 pañcatīrthasya māhātmyaṃ darśanaṃ śūlapāṇinaḥ || 83 ||

BRP045.084.1 vaṭasya darśanaṃ caiva vyuṣṭiṃ tasya ca bho dvijāḥ |

BRP045.084.2 darśanaṃ baladevasya kṛṣṇasya ca viśeṣataḥ || 84 ||

BRP045.085.1 subhadrāyāś ca tatraiva māhātmyaṃ caiva sarvaśaḥ |

BRP045.085.2 darśanaṃ narasiṃhasya vyuṣṭisaṅkīrtanaṃ tathā || 85 ||

BRP045.086.1 anantavāsudevasya darśanaṃ guṇakīrtanam |

BRP045.086.2 śvetamādhavamāhātmyaṃ svargadvārasya darśanam || 86 ||

BRP045.087.1 udadher darśanaṃ caiva snānaṃ tarpaṇam eva ca |

BRP045.087.2 samudrasnānamāhātmyam indradyumnasya ca dvijāḥ || 87 ||

BRP045.088.1 pañcatīrthaphalaṃ caiva mahājyeṣṭhaṃ tathaiva ca |

BRP045.088.2 sthānaṃ kṛṣṇasya halinaḥ parvayātrāphalaṃ tathā || 88 ||

BRP045.089.1 varṇanaṃ viṣṇulokasya kṣetrasya ca punaḥ punaḥ |

BRP045.089.2 pūrvaṃ kathitavān sarvaṃ tasyai sa puruṣottamaḥ || 89 ||

Chapter 46: Story of Indradyumna (cont.): Description of Puruṣottamakṣetra

46 SS 101

munaya ūcuḥ:

BRP046.001.1 śrotum icchāmahe deva kathāśeṣaṃ mahīpateḥ |

BRP046.001.2 tasmin kṣetravare gatvā kiṃ cakāra narādhipaḥ || 1 ||

brahmovāca:

BRP046.002.1 śṛṇudhvaṃ muniśārdūlāḥ pravakṣyāmi samāsataḥ |

BRP046.002.2 kṣetrasandarśanaṃ caiva kṛtyaṃ tasya ca bhūpateḥ || 2 ||

[p. 191 ]

BRP046.003.1 gatvā tatra mahīpālaḥ kṣetre trailokyaviśrute |

BRP046.003.2 dadarśa ramaṇīyāni sthānāni saritas tathā || 3 ||

BRP046.004.1 nadī tatra mahāpuṇyā vindhyapādavinirgatā |

BRP046.004.2 svittropaleti vikhyātā sarvapāpaharā śivā || 4 ||

BRP046.005.1 gaṅgātulyā mahāsrotā dakṣiṇārṇavagāminī |

BRP046.005.2 mahānadīti nāmnā sā puṇyatoyā saridvarā || 5 ||

BRP046.006.1 dakṣiṇasyodadher garbhaṃ śobhitā |

BRP046.006.2 ubhayos taṭayor yasyā grāmāś ca nagarāṇi ca || 6 ||

BRP046.007.1 dṛśyante muniśārdūlāḥ susasyāḥ sumanoharāḥ |

BRP046.007.2 hṛṣṭapuṣṭajanākīrṇā vastrālaṅkārabhūṣitāḥ || 7 ||

BRP046.008.1 brāhmaṇāḥ kṣatriyā vaiśyāḥ śūdrās tatra pṛthak pṛthak |

BRP046.008.2 svadharmaniratāḥ śāntā dṛśyante śubhalakṣaṇāḥ || 8 ||

BRP046.009.1 tāmbūlapūrṇavadanā mālādāmavibhūṣitāḥ |

BRP046.009.2 vedapūrṇamukhā viprāḥ saṣaḍaṅgapadakramāḥ || 9 ||

BRP046.010.1 agnihotraratāḥ kecit kecid aupāsanakriyāḥ |

BRP046.010.2 sarvaśāstrārthakuśalā yajvāno bhūridakṣiṇāḥ || 10 ||

BRP046.011.1 catvāre rājamārgeṣu vaneṣūpavaneṣu ca |

BRP046.011.2 sabhāmaṇḍalaharmyeṣu devatāyataneṣu ca || 11 ||

BRP046.012.1 itihāsapurāṇāni vedāḥ sāṅgāḥ sulakṣaṇāḥ |

BRP046.012.2 kāvyaśāstrakathās tatra śrūyante ca mahājanaiḥ || 12 ||

BRP046.013.1 striyas taddeśavāsinyo rūpayauvanagarvitāḥ |

BRP046.013.2 sampūrṇalakṣaṇopetā vistīrṇaśroṇimaṇḍalāḥ || 13 ||

BRP046.014.1 saroruhamukhāḥ śyāmāḥ śaraccandranibhānanāḥ |

BRP046.014.2 pīnonnatastanāḥ sarvāḥ samṛddhyā cārudarśanāḥ || 14 ||

BRP046.015.1 sauvarṇavalayākrāntā divyair vastrair alaṅkṛtāḥ |

BRP046.015.2 kadalīgarbhasaṅkāśāḥ padmakiñjalkasaprabhāḥ || 15 ||

BRP046.016.1 bimbādharapuṭāḥ kāntāḥ karṇāntāyatalocanāḥ |

BRP046.016.2 sumukhāś cārukeśāś ca hāvabhāvāvanāmitāḥ || 16 ||

BRP046.017.1 kāścit padmapalāśākṣyaḥ kāścid indīvarekṣaṇāḥ |

BRP046.017.2 vidyudvispaṣṭadaśanās tanvaṅgyaś ca tathāparāḥ || 17 ||

BRP046.018.1 kuṭilālakasaṃyuktāḥ sīmantena virājitāḥ |

BRP046.018.2 grīvābharaṇasaṃyuktā mālyadāmavibhūṣitāḥ || 18 ||

BRP046.019.1 kuṇḍalai ratnasaṃyuktaiḥ karṇapūrair manoharaiḥ |

BRP046.019.2 devayoṣitpratīkāśā dṛśyante śubhalakṣaṇāḥ || 19 ||

BRP046.020.1 divyagītavarair dhanyaiḥ krīḍamānā varāṅganāḥ |

BRP046.020.2 vīṇāveṇumṛdaṅgaiś ca paṇavaiś caiva gomukhaiḥ || 20 ||

BRP046.021.1 śaṅkhadundubhinirghoṣair nānāvādyair manoharaiḥ |

BRP046.021.2 krīḍantyas tāḥ sadā hṛṣṭā vilāsinyaḥ parasparam || 21 ||

BRP046.022.1 evamādi tathānekagītavādyaviśāradāḥ |

BRP046.022.2 divā rātrau samāyuktāḥ kāmonmattā varāṅganāḥ || 22 ||

BRP046.023.1 bhikṣuvaikhānasaiḥ siddhaiḥ snātakair brahmacāribhiḥ |

BRP046.023.2 mantrasiddhais tapaḥsiddhair yajñasiddhair niṣevitam || 23 ||

[p. 192 ]

BRP046.024.1 ity evaṃ dadṛśe rājā kṣetraṃ paramaśobhanam |

BRP046.024.2 atraivārādhayiṣyāmi bhagavantaṃ sanātanam || 24 ||

BRP046.025.1 jagadguruṃ paraṃ devaṃ paraṃ pāraṃ paraṃ padam |

BRP046.025.2 sarveśvareśvaraṃ viṣṇum anantam aparājitam || 25 ||

BRP046.026.1 idaṃ tanmānasaṃ tīrthaṃ jñātaṃ me puruṣottamam |

BRP046.026.2 kalpavṛkṣo mahākāyo nyagrodho yatra tiṣṭhati || 26 ||

BRP046.027.1 pratimā cendranīlākhyā svayaṃ devena gopitā |

BRP046.027.2 na cātra dṛśyate cānyā pratimā vaiṣṇavī śubhā || 27 ||

BRP046.028.1 tathā yatnaṃ kariṣyāmi yathā devo jagatpatiḥ |

BRP046.028.2 pratyakṣaṃ mama cābhyeti viṣṇuḥ satyaparākramaḥ || 28 ||

BRP046.029.1 yajñair dānais tapobhiś ca homair dhyānais tathārcanaiḥ |

BRP046.029.2 upavāsaiś ca vidhivac careyaṃ vratam uttamam || 29 ||

BRP046.030.1 ananyamanasā caiva tanmanā nānyamānasaḥ |

BRP046.030.2 viṣṇvāyatanavinyāse prārambhaṃ ca karomy aham || 30 ||

Chapter 47: Story of Indradyumna (cont.): Construction of temple; Indradyumna's horse-sacrifice

47 SS 102-103

brahmovāca:

BRP047.001.1 evaṃ sa pṛthivīpālaś cintayitvā dvijottamāḥ |

BRP047.001.2 prāsādārthaṃ hares tatra prārambham akarot tadā || 1 ||

BRP047.002.1 ānāyya gaṇakān sarvān ācāryāñ śāstrapāragān |

BRP047.002.2 bhūmiṃ saṃśodhya yatnena rājā tu parayā mudā || 2 ||

BRP047.003.1 brāhmaṇair jñānasampannair vedaśāstrārthapāragaiḥ |

BRP047.003.2 amātyair mantribhiś caiva vāstuvidyāviśāradaiḥ || 3 ||

BRP047.004.1 taiḥ sārdhaṃ sa samālocya sumuhūrte śubhe dine |

BRP047.004.2 sucandratārāsaṃyoge grahānukūlyasaṃyute || 4 ||

BRP047.005.1 jayamaṅgalaśabdaiś ca nānāvādyair manoharaiḥ |

BRP047.005.2 vedādhyayananirghoṣair gītaiḥ sumadhurasvaraiḥ || 5 ||

BRP047.006.1 puṣpalājākṣatair gandhaiḥ pūrṇakumbhaiḥ sadīpakaiḥ |

BRP047.006.2 dadāv arghyaṃ tato rājā śraddhayā susamāhitaḥ || 6 ||

BRP047.007.1 dattvaivam arghyaṃ vidhivad ānāyya sa mahīpatiḥ |

BRP047.007.2 kaliṅgādhipatiṃ śūram utkalādhipatiṃ tathā |

BRP047.007.3 kośalādhipatiṃ caiva tān uvāca tadā nṛpaḥ || 7 ||

rājovāca:

BRP047.008.1 gacchadhvaṃ sahitāḥ sarve śilārthe susamāhitāḥ |

BRP047.008.2 gṛhītvā śilpimukhyāṃś ca śilākarmaviśāradān || 8 ||

BRP047.009.1 vindhyācalaṃ suvistīrṇaṃ bahukandaraśobhitam |

BRP047.009.2 nirūpya sarvasānūni cchedayitvā śilāḥ śubhāḥ |

BRP047.009.3 saṃvāhyantāṃ ca śakaṭair naukābhir mā vilambatha || 9 ||

[p. 193 ]

brahmovāca:

BRP047.010.1 evaṃ gantuṃ samādiśya tān nṛpān sa mahīpatiḥ |

BRP047.010.2 punar evābravīd vākyaṃ sāmātyān sapurohitān || 10 ||

rājovāca:

BRP047.011.1 gacchantu dūtāḥ sarvatra mamājñāṃ pravadantu vai |

BRP047.011.2 yatra tiṣṭhanti rājānaḥ pṛthivyāṃ tān suśīghragāḥ || 11 ||

BRP047.012.1 hastyaśvarathapādātaiḥ sāmātyaiḥ sapurohitaiḥ |

BRP047.012.2 gacchata sahitāḥ sarva indradyumnasya śāsanāt || 12 ||

brahmovāca:

BRP047.013.1 evaṃ dūtāḥ samājñātā rājñā tena mahātmanā |

BRP047.013.2 gatvā tadā nṛpān ūcur vacanaṃ tasya bhūpateḥ || 13 ||

BRP047.014.1 śrutvā tu te tathā sarve dūtānāṃ vacanaṃ nṛpāḥ |

BRP047.014.2 ājagmus tvaritāḥ sarve svasainyaiḥ parivāritāḥ || 14 ||

BRP047.015.1 ye nṛpāḥ sarvadigbhāge ye ca dakṣiṇataḥ sthitāḥ |

BRP047.015.2 paścimāyāṃ sthitā ye ca uttarāpathasaṃsthitāḥ || 15 ||

BRP047.016.1 pratyantavāsino ye 'pi ye ca sannidhivāsinaḥ |

BRP047.016.2 pārvatīyāś ca ye kecit tathā dvīpanivāsinaḥ || 16 ||

BRP047.017.1 rathair nāgaiḥ padātaiś ca vājibhir dhanavistaraiḥ |

BRP047.017.2 samprāptā bahuśo viprāḥ śrutvendradyumnaśāsanam || 17 ||

BRP047.018.1 tān āgatān nṛpān dṛṣṭvā sāmātyān sapurohitān |

BRP047.018.2 provāca rājā hṛṣṭātmā kāryam uddiśya sādaram || 18 ||

rājovāca:

BRP047.019.1 śṛṇudhvaṃ nṛpaśārdūlā yathā kiñcid bravīmy aham |

BRP047.019.2 asmin kṣetravare puṇye bhuktimuktiprade śive || 19 ||

BRP047.020.1 hayamedhaṃ mahāyajñaṃ prāsādaṃ caiva vaiṣṇavam |

BRP047.020.2 kathaṃ śaknomy ahaṃ kartum iti cintākulaṃ manaḥ || 20 ||

BRP047.021.1 bhavadbhiḥ susahāyais tu sarvam etat karomy aham |

BRP047.021.2 yadi yūyaṃ sahāyā me bhavadhvaṃ nṛpasattamāḥ || 21 ||

brahmovāca:

BRP047.022.1 ity evaṃ vadamānasya rājarājasya dhīmataḥ |

BRP047.022.2 sarve pramuditā hṛṣṭā bhūpās te tasya śāsanāt || 22 ||

BRP047.023.1 vavṛṣur dhanaratnaiś ca suvarṇamaṇimauktikaiḥ |

BRP047.023.2 kambalājinaratnaiś ca rāṅkavāstaraṇaiḥ śubhaiḥ || 23 ||

BRP047.024.1 vajravaidūryamāṇikyaiḥ padmarāgendranīlakaiḥ |

BRP047.024.2 gajair aśvair dhanaiś cānyai rathaiś caiva kareṇubhiḥ || 24 ||

BRP047.025.1 asaṅkhyeyair bahuvidhair dravyair uccāvacais tathā |

BRP047.025.2 śālivrīhiyavaiś caiva māṣamudgatilais tathā || 25 ||

BRP047.026.1 siddhārthacaṇakaiś caiva godhūmair masurādibhiḥ |

BRP047.026.2 śyāmākair madhukaiś caiva nīvāraiḥ sakulatthakaiḥ || 26 ||

BRP047.027.1 anyaiś ca vividhair dhānyair grāmyāraṇyaiḥ sahasraśaḥ |

BRP047.027.2 bahudhānyasahasrāṇāṃ taṇḍulānāṃ ca rāśibhiḥ || 27 ||

[p. 194 ]

BRP047.028.1 gavyasya haviṣaḥ kumbhaiḥ śataśo 'tha sahasraśaḥ |

BRP047.028.2 tathānyair vividhair dravyair bhakṣyabhojyānulepanaiḥ || 28 ||

BRP047.029.1 rājānaḥ pūrayām āsur yat kiñcid dravyasambhavaiḥ |

BRP047.029.2 tān dṛṣṭvā yajñasambhārān sarvasampatsamanvitān || 29 ||

BRP047.030.1 yajñakarmavido viprān vedavedāṅgapāragān |

BRP047.030.2 śāstreṣu nipuṇān dakṣān kuśalān sarvakarmasu || 30 ||

BRP047.031.1 ṛṣīṃś caiva maharṣīṃś ca devarṣīṃś caiva tāpasān |

BRP047.031.2 brahmacārigṛhasthāṃś ca vānaprasthān yatīṃs tathā || 31 ||

BRP047.032.1 snātakān brāhmaṇāṃś cānyān agnihotre sadā sthitān |

BRP047.032.2 ācāryopādhyāyavarān svādhyāyatapasānvitān || 32 ||

BRP047.033.1 sadasyāñ śāstrakuśalāṃs tathānyān pāvakān bahūn |

BRP047.033.2 dṛṣṭvā tān nṛpatiḥ śrīmān uvāca svaṃ purohitam || 33 ||

rājovāca:

BRP047.034.1 tataḥ prayāntu vidvāṃso brāhmaṇā vedapāragāḥ |

BRP047.034.2 vājimedhārthasiddhyarthaṃ deśaṃ paśyantu yajñiyam || 34 ||

brahmovāca:

BRP047.035.1 ity uktaḥ sa tathā cakre vacanaṃ tasya bhūpateḥ |

BRP047.035.2 hṛṣṭaḥ sa mantribhiḥ sārdhaṃ tadā rājapurohitaḥ || 35 ||

BRP047.036.1 tato yayau purodhāś ca prājñaḥ sthapatibhiḥ saha |

BRP047.036.2 brāhmaṇān agrataḥ kṛtvā kuśalān yajñakarmaṇi || 36 ||

BRP047.037.1 taṃ deśaṃ dhīvaragrāmaṃ sapratoliviṭaṅkinam |

BRP047.037.2 kārayām āsa vipro 'sau yajñavāṭaṃ yathāvidhi || 37 ||

BRP047.038.1 prāsādaśatasambādhaṃ maṇipravaraśobhitam |

BRP047.038.2 indrasadmanibhaṃ ramyaṃ hemaratnavibhūṣitam || 38 ||

BRP047.039.1 stambhān kanakacitrāṃś ca toraṇāni bṛhanti ca |

BRP047.039.2 yajñāyatanadeśeṣu dattvā śuddhaṃ ca kāñcanam || 39 ||

BRP047.040.1 antaḥpurāṇi rājñāṃ ca nānādeśanivāsinām |

BRP047.040.2 kārayām āsa dharmātmā tatra tatra yathāvidhi || 40 ||

BRP047.041.1 brāhmaṇānāṃ ca vaiśyānāṃ nānādeśasamīyuṣām |

BRP047.041.2 kārayām āsa vidhivac chālās tatrāpy anekaśaḥ || 41 ||

BRP047.042.1 priyārthaṃ tasya nṛpater āyayur nṛpasattamāḥ |

BRP047.042.2 ratnāny anekāny ādāya striyaś cāyayur utsave || 42 ||

BRP047.043.1 teṣāṃ nirviśatāṃ sveṣu śibireṣu mahātmanām |

BRP047.043.2 nadataḥ sāgarasyeva divispṛg abhavad dhvaniḥ || 43 ||

BRP047.044.1 teṣām abhyāgatānāṃ ca sa rājā munisattamāḥ |

BRP047.044.2 vyādideśāyatanāni śayyāś cāpy upacārataḥ || 44 ||

BRP047.045.1 bhojanāni vicitrāṇi śālīkṣuyavagorasaiḥ |

BRP047.045.2 upetya nṛpatiśreṣṭho vyādideśa svayaṃ tadā || 45 ||

BRP047.046.1 tathā tasmin mahāyajñe bahavo brahmavādinaḥ |

BRP047.046.2 ye ca dvijātipravarās tatrāsan dvijasattamāḥ || 46 ||

[p. 195 ]

BRP047.047.1 samājagmuḥ saśiṣyās tān pratijagrāha pārthivaḥ |

BRP047.047.2 sarvāṃś ca tān anuyayau yāvad āvasathān iti || 47 ||

BRP047.048.1 svayam eva mahātejā dambhaṃ tyaktvā nṛpottamaḥ |

BRP047.048.2 tataḥ kṛtvā svaśilpaṃ ca śilpino 'nye ca ye tadā || 48 ||

BRP047.049.1 kṛtsnaṃ yajñavidhiṃ rājñe tadā tasmai nyavedayan |

BRP047.049.2 tataḥ śrutvā nṛpaśreṣṭhaḥ kṛtaṃ sarvam atandritaḥ |

BRP047.049.3 hṛṣṭaromābhavad rājā saha mantribhir acyutaḥ || 49 ||

brahmovāca:

BRP047.050.1 tasmin yajñe pravṛtte tu vāgmino hetuvādibhiḥ |

BRP047.050.2 hetuvādān bahūn āhuḥ parasparajigīṣavaḥ || 50 ||

BRP047.051.1 devendrasyeva vihitaṃ rājasiṃhena bho dvijāḥ |

BRP047.051.2 dadṛśus toraṇāny atra śātakumbhamayāni ca || 51 ||

BRP047.052.1 śayyāsanavikārāṃś ca subahūn ratnasañcayān |

BRP047.052.2 ghaṭapātrīkaṭāhāni kalaśān vardhamānakān || 52 ||

BRP047.053.1 nahi kaścid asauvarṇam apaśyad vasudhādhipaḥ |

BRP047.053.2 yūpāṃś ca śāstrapaṭhitān dāravān hemabhūṣitān || 53 ||

BRP047.054.1 upakṣiptān yathākālaṃ vidhivad bhūrivarcasaḥ |

BRP047.054.2 sthalajā jalajā ye ca paśavaḥ kecana dvijāḥ || 54 ||

BRP047.055.1 sarvān eva samānītān apaśyaṃs tatra te nṛpāḥ |

BRP047.055.2 gāś caiva mahiṣīś caiva tathā vṛddhastriyo 'pi ca || 55 ||

BRP047.056.1 audakāni ca sattvāni śvāpadāni vayāṃsi ca |

BRP047.056.2 jarāyujāṇḍajātāni svedajāny udbhidāni ca || 56 ||

BRP047.057.1 parvatāny upadhānyāni bhūtāni dadṛśuś ca te |

BRP047.057.2 evaṃ pramuditaṃ sarvaṃ paśuto dhanadhānyataḥ || 57 ||

BRP047.058.1 yajñavāṭaṃ nṛpā dṛṣṭvā vismayaṃ paramaṃ gatāḥ |

BRP047.058.2 brāhmaṇānāṃ viśāṃ caiva bahumiṣṭānnam ṛddhimat || 58 ||

BRP047.059.1 pūrṇe śatasahasre tu viprāṇāṃ tatra bhuñjatām |

BRP047.059.2 dundubhir meghanirghoṣān muhurmuhur athākarot || 59 ||

BRP047.060.1 vinanādāsakṛc cāpi divase divase gate |

BRP047.060.2 evaṃ sa vavṛdhe yajñas tasya rājñas tu dhīmataḥ || 60 ||

BRP047.061.1 annasya subahūn viprā utsargān nirgatopamān |

BRP047.061.2 dadhikulyāś ca dadṛśuḥ payasaś ca hradāṃs tathā || 61 ||

BRP047.062.1 jambūdvīpo hi sakalo nānājanapadair yutaḥ |

BRP047.062.2 dvijāś ca tatra dṛśyante rājñas tasya mahāmakhe || 62 ||

BRP047.063.1 tatra yāni sahasrāṇi puruṣāṇāṃ tatas tataḥ |

BRP047.063.2 gṛhītvā bhājanaṃ jagmur bahūni dvijasattamāḥ || 63 ||

BRP047.064.1 śrāviṇaś cāpi te sarve sumṛṣṭamaṇikuṇḍalāḥ |

BRP047.064.2 paryaveṣayan dvijātīñ śataśo 'tha sahasraśaḥ || 64 ||

BRP047.065.1 vividhāny anupānāni puruṣā ye 'nuyāyinaḥ |

BRP047.065.2 te vai nṛpopabhojyāni brāhmaṇebhyo daduḥ saha || 65 ||

[p. 196 ]

BRP047.066.1 samāgatān vedavido rājñaś ca pṛthivīśvarān |

BRP047.066.2 pūjāṃ cakre tadā teṣāṃ vidhivad bhūridakṣiṇaḥ || 66 ||

BRP047.067.1 digdeśād āgatān rājño mahāsaṅgrāmaśālinaḥ |

BRP047.067.2 naṭanartakakādīṃś ca gītastutiviśāradān || 67 ||

BRP047.068.1 patnyo manoramās tasya pīnonnatapayodharāḥ |

BRP047.068.2 indīvarapalāśākṣyaḥ śaraccandranibhānanāḥ || 68 ||

BRP047.069.1 kulaśīlaguṇopetāḥ sahasraikaṃ śatādhikam |

BRP047.069.2 evaṃ tadbhūpaparamapatnīgaṇasamanvitam || 69 ||

BRP047.070.1 ratnamālākulaṃ divyaṃ patākādhvajasevitam |

BRP047.070.2 ratnahārayutaṃ ramyaṃ candrakāntisamaprabham || 70 ||

BRP047.071.1 kariṇaḥ parvatākārān madasiktān mahābalān |

BRP047.071.2 śataśaḥ koṭisaṅghātair dantibhir dantabhūṣaṇaiḥ || 71 ||

BRP047.072.1 vātavegajavair aśvaiḥ sindhujātaiḥ suśobhanaiḥ |

BRP047.072.2 śvetāśvaiḥ śyāmakarṇaiś ca koṭyanekair javānvitaiḥ || 72 ||

BRP047.073.1 sannaddhabaddhakakṣaiś ca nānāpraharaṇodyataiḥ |

BRP047.073.2 asaṅkhyeyaiḥ padātaiś ca devaputropamais tathā || 73 ||

BRP047.074.1 ity evaṃ dadṛśe rājā yajñasambhāravistaram |

BRP047.074.2 mudaṃ lebhe tadā rājā saṃhṛṣṭo vākyam abravīt || 74 ||

rājovāca:

BRP047.075.1 ānayadhvaṃ hayaśreṣṭhaṃ sarvalakṣaṇalakṣitam |

BRP047.075.2 cārayadhvaṃ pṛthivyāṃ vai rājaputrāḥ susaṃyatāḥ || 75 ||

BRP047.076.1 vidvadbhir dharmavidbhiś ca atra homo vidhīyatām |

BRP047.076.2 kṛṣṇacchāgaṃ ca mahiṣaṃ kṛṣṇasāramṛgaṃ dvijān || 76 ||

BRP047.077.1 anaḍvāhaṃ ca gāś caiva sarvāṃś ca paśupālakān |

BRP047.077.2 iṣṭayaś ca pravartantāṃ prāsādaṃ vaiṣṇavaṃ tataḥ || 77 ||

BRP047.078.1 sarvam etac ca viprebhyo dīyatāṃ manasepsitam |

BRP047.078.2 striyaś ca ratnakoṭyaś ca grāmāś ca nagarāṇi ca || 78 ||

BRP047.079.1 samyak samṛddhabhūmyaś ca viṣayāś caivam arthinām |

BRP047.079.2 anyāni dravyajātāni manojñāni bahūni ca || 79 ||

BRP047.080.1 sarveṣāṃ yācamānānāṃ nāsti hy etan na bhāṣayet |

BRP047.080.2 tāvat pravartatāṃ yajño yāvad devaḥ purā tv iha |

BRP047.080.3 pratyakṣaṃ mama cābhyeti yajñasyāsya samīpataḥ || 80 ||

brahmovāca:

BRP047.081.1 evam uktvā tadā viprā rājasiṃho mahābhujaḥ |

BRP047.081.2 dadau suvarṇasaṅghātaṃ koṭīnāṃ caiva bhūṣaṇam || 81 ||

BRP047.082.1 kareṇuśatasāhasraṃ vājino niyutāni ca |

BRP047.082.2 arbudaṃ caiva vṛṣabhaṃ svarṇaśṛṅgīś ca dhenukāḥ || 82 ||

BRP047.083.1 surūpāḥ surabhīś caiva kāṃsyadohāḥ payasvinīḥ |

BRP047.083.2 prāyacchat sa tu viprebhyo vedavidbhyo mudā yutaḥ || 83 ||

[p. 197 ]

BRP047.084.1 vāsāṃsi ca mahārhāṇi rāṅkavāstaraṇāni ca |

BRP047.084.2 suśuklāni ca śubhrāṇi pravālamaṇim uttamam || 84 ||

BRP047.085.1 adadāt sa mahāyajñe ratnāni vividhāni ca || 85 ||

BRP047.086.1 vajravaidūryamāṇikyamuktikādyāni yāni ca |

BRP047.086.2 alaṅkāravatīḥ śubhrāḥ kanyā rājīvalocanāḥ || 86 ||

BRP047.087.1 śatāni pañca viprebhyo rājā hṛṣṭaḥ pradattavān |

BRP047.087.2 striyaḥ pīnapayobhārāḥ kañcukaiḥ svastanāvṛtāḥ || 87 ||

BRP047.088.1 madhyahīnāś ca suśroṇyaḥ padmapattrāyatekṣaṇāḥ |

BRP047.088.2 hāvabhāvānvitagrīvā bahvyo valayabhūṣitāḥ || 88 ||

BRP047.089.1 pādanūpurasaṃyuktāḥ paṭṭadukūlavāsasaḥ |

BRP047.089.2 ekaikaśo 'dadāt tasmin kāmyāś ca kāminīr bahūḥ || 89 ||

BRP047.090.1 arthibhyo brāhmaṇādibhyo hayamedhe dvijottamāḥ |

BRP047.090.2 bhakṣyaṃ bhojyaṃ ca sampūrṇaṃ nānāsambhārasaṃyutam || 90 ||

BRP047.091.1 khaṇḍakādyāny anekāni svinnapakvāṃś ca piṣṭakān |

BRP047.091.2 annāny anyāni medhyāṃś ca ghṛtapūrāṃś ca khāṇḍavān || 91 ||

BRP047.092.1 madhurāṃs tarjitān pūpān annaṃ mṛṣṭaṃ supākikam |

BRP047.092.2 prītyarthaṃ sarvasattvānāṃ dīyate 'nnaṃ punaḥ punaḥ || 92 ||

BRP047.093.1 dattasya dīyamānasya dhanasyānto na vidyate |

BRP047.093.2 evaṃ dṛṣṭvā mahāyajñaṃ devadaityāḥ savāraṇāḥ || 93 ||

BRP047.094.1 gandharvāpsarasaḥ siddhā ṛṣayaś ca prajeśvarāḥ |

BRP047.094.2 vismayaṃ paramaṃ yātā dṛṣṭvā kratuvaraṃ śubham || 94 ||

BRP047.095.1 purodhā mantriṇo rājā hṛṣṭās tatraiva sarvaśaḥ |

BRP047.095.2 na tatra malinaḥ kaścin na dīno na kṣudhānvitaḥ || 95 ||

BRP047.096.1 na vopasargo na glānir nādhayo vyādhayas tathā |

BRP047.096.2 nākālamaraṇaṃ tatra na daṃśo na grahā viṣam || 96 ||

BRP047.097.1 hṛṣṭapuṣṭajanāḥ sarve tasmin rājño mahotsave |

BRP047.097.2 ye ca tatra tapaḥsiddhā munayaś cirajīvinaḥ || 97 ||

BRP047.098.1 na jātaṃ tādṛśaṃ yajñaṃ dhanadhānyasamanvitam |

BRP047.098.2 evaṃ sa rājā vidhivad vājimedhaṃ dvijottamāḥ |

BRP047.098.3 kratuṃ samāpayām āsa prāsādaṃ vaiṣṇavaṃ tathā || 98 ||

[p. 198 ]

Chapter 48: Story of Indradyumna (cont.): Indradyumna's anxiety

48 SS 103

munaya ūcuḥ:

BRP048.001.1 brūhi no devadeveśa yat pṛcchāmaḥ purātanam |

BRP048.001.2 yathā tāḥ pratimāḥ pūrvam indradyumnena nirmitāḥ || 1 ||

BRP048.002.1 kena caiva prakāreṇa tuṣṭas tasmai sa mādhavaḥ |

BRP048.002.2 tat sarvaṃ vada cāsmākaṃ paraṃ kautūhalaṃ hi naḥ || 2 ||

brahmovāca:

BRP048.003.1 śṛṇudhvaṃ muniśārdūlāḥ purāṇaṃ vedasammitam |

BRP048.003.2 kathayāmi purā vṛttaṃ pratimānāṃ ca sambhavam || 3 ||

BRP048.004.1 pravṛtte ca mahāyajñe prāsāde caiva nirmite |

BRP048.004.2 cintā tasya babhūvātha pratimārtham aharniśam || 4 ||

BRP048.005.1 na vedmi kena deveśaṃ sarveśaṃ lokapāvanam |

BRP048.005.2 sargasthityantakartāraṃ paśyāmi puruṣottamam || 5 ||

BRP048.006.1 cintāviṣṭas tv abhūd rājā śete rātrau divāpi na |

BRP048.006.2 na bhuṅkte vividhān bhogān na ca snānaṃ prasādhanam || 6 ||

BRP048.007.1 naiva vādyena gandhena gāyanair varṇakair api |

BRP048.007.2 na gajair madayuktaiś ca na cānekair hayānvitaiḥ || 7 ||

BRP048.008.1 nendranīlair mahānīlaiḥ padmarāgamayair na ca |

BRP048.008.2 suvarṇarajatādyaiś ca vajrasphaṭikasaṃyutaiḥ || 8 ||

BRP048.009.1 bahurāgārthakāmair vā na vanyair antarikṣagaiḥ |

BRP048.009.2 babhūva tasya nṛpater manasas tuṣṭivardhanam || 9 ||

BRP048.010.1 śailamṛddārujāteṣu praśastaṃ kiṃ mahītale |

BRP048.010.2 viṣṇupratimāyogyaṃ ca sarvalakṣaṇalakṣitam || 10 ||

BRP048.011.1 etair eva trayāṇāṃ tu dayitaṃ syāt surārcitam |

BRP048.011.2 sthāpite prītim abhyeti iti cintāparo 'bhavat || 11 ||

BRP048.012.1 pañcarātravidhānena sampūjya puruṣottamam |

BRP048.012.2 cintāviṣṭo mahīpālaḥ saṃstotum upacakrame || 12 ||

Chapter 49: Story of Indradyumna (cont.): Hymn to Viṣṇu

49 SS 104-105

BRP049.001.1 vāsudeva namas te 'stu namas te mokṣakāraṇa |

BRP049.001.2 trāhi māṃ sarvalokeśa janmasaṃsārasāgarāt || 1 ||

BRP049.002.1 nirmalāmbarasaṅkāśa namas te puruṣottama |

BRP049.002.2 saṅkarṣaṇa namas te 'stu trāhi māṃ dharaṇīdhara || 2 ||

BRP049.003.1 namas te hemagarbhābha namas te makaradhvaja |

BRP049.003.2 ratikānta namas te 'stu trāhi māṃ saṃvarāntaka || 3 ||

BRP049.004.1 namas te 'ñjanasaṅkāśa namas te bhaktavatsala |

BRP049.004.2 aniruddha namas te 'stu trāhi māṃ varado bhava || 4 ||

[p. 199 ]

BRP049.005.1 namas te vibudhāvāsa namas te vibudhapriya |

BRP049.005.2 nārāyaṇa namas te 'stu trāhi māṃ śaraṇāgatam || 5 ||

BRP049.006.1 namas te balināṃ śreṣṭha namas te lāṅgalāyudha |

BRP049.006.2 caturmukha jagaddhāma trāhi māṃ prapitāmaha || 6 ||

BRP049.007.1 namas te nīlameghābha namas te tridaśārcita |

BRP049.007.2 trāhi viṣṇo jagannātha magnaṃ māṃ bhavasāgare || 7 ||

BRP049.008.1 pralayānalasaṅkāśa namas te ditijāntaka |

BRP049.008.2 narasiṃha mahāvīrya trāhi māṃ dīptalocana || 8 ||

BRP049.009.1 yathā rasātalād urvī tvayā daṃṣṭroddhṛtā purā |

BRP049.009.2 tathā mahāvarāhas tvaṃ trāhi māṃ duḥkhasāgarāt || 9 ||

BRP049.010.1 tavaitā mūrtayaḥ kṛṣṇa varadāḥ saṃstutā mayā |

BRP049.010.2 taveme baladevādyāḥ pṛthagrūpeṇa saṃsthitāḥ || 10 ||

BRP049.011.1 aṅgāni tava deveśa garutmādyās tathā prabho |

BRP049.011.2 dikpālāḥ sāyudhāś caiva keśavādyās tathācyuta || 11 ||

BRP049.012.1 ye cānye tava deveśa bhedāḥ proktā manīṣibhiḥ |

BRP049.012.2 te 'pi sarve jagannātha prasannāyatalocana || 12 ||

BRP049.013.1 mayārcitāḥ stutāḥ sarve tathā yūyaṃ namaskṛtāḥ |

BRP049.013.2 prayacchata varaṃ mahyaṃ dharmakāmārthamokṣadam || 13 ||

BRP049.014.1 bhedās te kīrtitā ye tu hare saṅkarṣaṇādayaḥ |

BRP049.014.2 tava pūjārthasambhūtās tatas tvayi samāśritāḥ || 14 ||

BRP049.015.1 na bhedas tava deveśa vidyate paramārthataḥ |

BRP049.015.2 vividhaṃ tava yad rūpam uktaṃ tad upacārataḥ || 15 ||

BRP049.016.1 advaitaṃ tvāṃ kathaṃ dvaitaṃ vaktuṃ śaknoti mānavaḥ |

BRP049.016.2 ekas tvaṃ hi hare vyāpī citsvabhāvo nirañjanaḥ || 16 ||

BRP049.017.1 paramaṃ tava yad rūpaṃ bhāvābhāvavivarjitam |

BRP049.017.2 nirlepaṃ nirguṇaṃ śreṣṭhaṃ kūṭastham acalaṃ dhruvam || 17 ||

BRP049.018.1 sarvopādhivinirmuktaṃ sattāmātravyavasthitam |

BRP049.018.2 tad devāś ca na jānanti kathaṃ jānāmy ahaṃ prabho || 18 ||

BRP049.019.1 aparaṃ tava yad rūpaṃ pītavastraṃ caturbhujam |

BRP049.019.2 śaṅkhacakragadāpāṇimukuṭāṅgadadhāriṇam || 19 ||

BRP049.020.1 śrīvatsoraskasaṃyuktaṃ vanamālāvibhūṣitam |

BRP049.020.2 tad arcayanti vibudhā ye cānye tava saṃśrayāḥ || 20 ||

[p. 200 ]

BRP049.021.1 devadeva suraśreṣṭha bhaktānām abhayaprada |

BRP049.021.2 trāhi māṃ padmapattrākṣa magnaṃ viṣayasāgare || 21 ||

BRP049.022.1 nānyaṃ paśyāmi lokeśa yasyāhaṃ śaraṇaṃ vraje |

BRP049.022.2 tvām ṛte kamalākānta prasīda madhusūdana || 22 ||

BRP049.023.1 jarāvyādhiśatair yukto nānāduḥkhair nipīḍitaḥ |

BRP049.023.2 harṣaśokānvito mūḍhaḥ karmapāśaiḥ suyantritaḥ || 23 ||

BRP049.024.1 patito 'haṃ mahāraudre ghore saṃsārasāgare |

BRP049.024.2 viṣamodakaduṣpāre rāgadveṣajhaṣākule || 24 ||

BRP049.025.1 indriyāvartagambhīre tṛṣṇāśokormisaṅkule |

BRP049.025.2 nirāśraye nirālambe niḥsāre 'tyantacañcale || 25 ||

BRP049.026.1 māyayā mohitas tatra bhramāmi suciraṃ prabho |

BRP049.026.2 nānājātisahasreṣu jāyamānaḥ punaḥ punaḥ || 26 ||

BRP049.027.1 mayā janmāny anekāni sahasrāṇy ayutāni ca |

BRP049.027.2 vividhāny anubhūtāni saṃsāre 'smiñ janārdana || 27 ||

BRP049.028.1 vedāḥ sāṅgā mayādhītāḥ śāstrāṇi vividhāni ca |

BRP049.028.2 itihāsapurāṇāni tathā śilpāny anekaśaḥ || 28 ||

BRP049.029.1 asantoṣāś ca santoṣāḥ sañcayāpacayā vyayāḥ |

BRP049.029.2 mayā prāptā jagannātha kṣayavṛddhyakṣayetarāḥ || 29 ||

BRP049.030.1 bhāryārimitrabandhūnāṃ viyogāḥ saṅgamās tathā |

BRP049.030.2 pitaro vividhā dṛṣṭā mātaraś ca tathā mayā || 30 ||

BRP049.031.1 duḥkhāni cānubhūtāni yāni saukhyāny anekaśaḥ |

BRP049.031.2 prāptāś ca bāndhavāḥ putrā bhrātaro jñātayas tathā || 31 ||

BRP049.032.1 mayoṣitaṃ tathā strīṇāṃ koṣṭhe viṇmūtrapicchale |

BRP049.032.2 garbhavāse mahāduḥkham anubhūtaṃ tathā prabho || 32 ||

BRP049.033.1 duḥkhāni yāny anekāni bālyayauvanagocare |

BRP049.033.2 vārdhake ca hṛṣīkeśa tāni prāptāni vai mayā || 33 ||

BRP049.034.1 maraṇe yāni duḥkhāni yamamārge yamālaye |

BRP049.034.2 mayā tāny anubhūtāni narake yātanās tathā || 34 ||

BRP049.035.1 kṛmikīṭadrumāṇāṃ ca hastyaśvamṛgapakṣiṇām |

BRP049.035.2 mahiṣoṣṭragavāṃ caiva tathānyeṣāṃ vanaukasām || 35 ||

BRP049.036.1 dvijātīnāṃ ca sarveṣāṃ śūdrāṇāṃ caiva yoniṣu |

BRP049.036.2 dhanināṃ kṣatriyāṇāṃ ca daridrāṇāṃ tapasvinām || 36 ||

BRP049.037.1 nṛpāṇāṃ nṛpabhṛtyānāṃ tathānyeṣāṃ ca dehinām |

BRP049.037.2 gṛheṣu teṣām utpanno deva cāhaṃ punaḥ punaḥ || 37 ||

BRP049.038.1 gato 'smi dāsatāṃ nātha bhṛtyānāṃ bahuśo nṛṇām |

BRP049.038.2 daridratvaṃ ceśvaratvaṃ svāmitvaṃ ca tathā gataḥ || 38 ||

BRP049.039.1 hato mayā hatāś cānye ghātito ghātitās tathā |

BRP049.039.2 dattaṃ mamānyair anyebhyo mayā dattam anekaśaḥ || 39 ||

BRP049.040.1 pitṛmātṛsuhṛdbhrātṛkalatrāṇāṃ kṛtena ca |

BRP049.040.2 dhanināṃ śrotriyāṇāṃ ca daridrāṇāṃ tapasvinām || 40 ||

[p. 201 ]

BRP049.041.1 uktaṃ dainyaṃ ca vividhaṃ tyaktvā lajjāṃ janārdana |

BRP049.041.2 devatiryaṅmanuṣyeṣu sthāvareṣu careṣu ca || 41 ||

BRP049.042.1 na vidyate tathā sthānaṃ yatrāhaṃ na gataḥ prabho |

BRP049.042.2 kadā me narake vāsaḥ kadā svarge jagatpate || 42 ||

BRP049.043.1 kadā manuṣyalokeṣu kadā tiryaggateṣu ca |

BRP049.043.2 jalayantre yathā cakre ghaṭī rajjunibandhanā || 43 ||

BRP049.044.1 yāti cordhvam adhaś caiva kadā madhye ca tiṣṭhati |

BRP049.044.2 tathā cāhaṃ suraśreṣṭha karmarajjusamāvṛtaḥ || 44 ||

BRP049.045.1 adhaś cordhvaṃ tathā madhye bhraman gacchāmi yogataḥ |

BRP049.045.2 evaṃ saṃsāracakre 'smin bhairave romaharṣaṇe || 45 ||

BRP049.046.1 bhramāmi suciraṃ kālaṃ nāntaṃ paśyāmi karhicit |

BRP049.046.2 na jāne kiṃ karomy adya hare vyākulitendriyaḥ || 46 ||

BRP049.047.1 śokatṛṣṇābhibhūto 'haṃ kāndiśīko vicetanaḥ |

BRP049.047.2 idānīṃ tvām ahaṃ deva vihvalaḥ śaraṇaṃ gataḥ || 47 ||

BRP049.048.1 trāhi māṃ duḥkhitaṃ kṛṣṇa magnaṃ saṃsārasāgare |

BRP049.048.2 kṛpāṃ kuru jagannātha bhaktaṃ māṃ yadi manyase || 48 ||

BRP049.049.1 tvadṛte nāsti me bandhur yo 'sau cintāṃ kariṣyati |

BRP049.049.2 deva tvāṃ nātham āsādya na bhayaṃ me 'sti kutracit || 49 ||

BRP049.050.1 jīvite maraṇe caiva yogakṣeme 'thavā prabho |

BRP049.050.2 ye tu tvāṃ vidhivad deva nārcayanti narādhamāḥ || 50 ||

BRP049.051.1 sugatis tu kathaṃ teṣāṃ bhavet saṃsārabandhanāt |

BRP049.051.2 kiṃ teṣāṃ kulaśīlena vidyayā jīvitena ca || 51 ||

BRP049.052.1 yeṣāṃ na jāyate bhaktir jagaddhātari keśave |

BRP049.052.2 prakṛtiṃ tv āsurīṃ prāpya ye tvāṃ nindanti mohitāḥ || 52 ||

BRP049.053.1 patanti narake ghore jāyamānāḥ punaḥ punaḥ |

BRP049.053.2 na teṣāṃ niṣkṛtis tasmād vidyate narakārṇavāt || 53 ||

BRP049.054.1 ye dūṣayanti durvṛttās tvāṃ deva puruṣādhamāḥ |

BRP049.054.2 yatra yatra bhavej janma mama karmanibandhanāt || 54 ||

BRP049.055.1 tatra tatra hare bhaktis tvayi cāstu dṛḍhā sadā |

BRP049.055.2 ārādhya tvāṃ surā daityā narāś cānye 'pi saṃyatāḥ || 55 ||

BRP049.056.1 avāpuḥ paramāṃ siddhiṃ kas tvāṃ deva na pūjayet |

BRP049.056.2 na śaknuvanti brahmādyāḥ stotuṃ tvāṃ tridaśā hare || 56 ||

BRP049.057.1 kathaṃ mānuṣabuddhyāhaṃ staumi tvāṃ prakṛteḥ param |

BRP049.057.2 tathā cājñānabhāvena saṃstuto 'si mayā prabho || 57 ||

BRP049.058.1 tat kṣamasvāparādhaṃ me yadi te 'sti dayā mayi |

BRP049.058.2 kṛtāparādhe 'pi hare kṣamāṃ kurvanti sādhavaḥ || 58 ||

BRP049.059.1 tasmāt prasīda deveśa bhaktasnehaṃ samāśritaḥ |

BRP049.059.2 stuto 'si yan mayā deva bhaktibhāvena cetasā |

BRP049.059.3 sāṅgaṃ bhavatu tat sarvaṃ vāsudeva namo 'stu te || 59 ||

brahmovāca:

BRP049.060.1 itthaṃ stutas tadā tena prasanno garuḍadhvajaḥ |

BRP049.060.2 dadau tasmai muniśreṣṭhāḥ sakalaṃ manasepsitam || 60 ||

[p. 202 ]

BRP049.061.1 yaḥ sampūjya jagannāthaṃ pratyahaṃ stauti mānavaḥ |

BRP049.061.2 stotreṇānena matimān sa mokṣaṃ labhate dhruvam || 61 ||

BRP049.062.1 trisandhyaṃ yo japed vidvān idaṃ stotravaraṃ śuciḥ |

BRP049.062.2 dharmaṃ cārthaṃ ca kāmaṃ ca mokṣaṃ ca labhate naraḥ || 62 ||

BRP049.063.1 yaḥ paṭhec chṛṇuyād vāpi śrāvayed vā samāhitaḥ |

BRP049.063.2 sa lokaṃ śāśvataṃ viṣṇor yāti nirdhūtakalmaṣaḥ || 63 ||

BRP049.064.1 dhanyaṃ pāpaharaṃ cedaṃ bhuktimuktipradaṃ śivam |

BRP049.064.2 guhyaṃ sudurlabhaṃ puṇyaṃ na deyaṃ yasya kasyacit || 64 ||

BRP049.065.1 na nāstikāya mūrkhāya na kṛtaghnāya mānine |

BRP049.065.2 na duṣṭamataye dadyān nābhaktāya kadācana || 65 ||

BRP049.066.1 dātavyaṃ bhaktiyuktāya guṇaśīlānvitāya ca |

BRP049.066.2 viṣṇubhaktāya śāntāya śraddhānuṣṭhānaśāline || 66 ||

BRP049.067.1 idaṃ samastāghavināśahetuḥ |

BRP049.067.2 kāruṇyasañjñaṃ sukhamokṣadaṃ ca |

BRP049.067.3 aśeṣavāñchāphaladaṃ variṣṭhaṃ |

BRP049.067.4 stotraṃ mayoktaṃ puruṣottamasya || 67 ||

BRP049.068.1 ye taṃ susūkṣmaṃ vimalā murāriṃ |

BRP049.068.2 dhyāyanti nityaṃ puruṣaṃ purāṇam |

BRP049.068.3 te muktibhājaḥ praviśanti viṣṇuṃ |

BRP049.068.4 mantrair yathājyaṃ hutam adhvarāgnau || 68 ||

BRP049.069.1 ekaḥ sa devo bhavaduḥkhahantā |

BRP049.069.2 paraḥ pareṣāṃ na tato 'sti cānyat |

BRP049.069.3 draṣṭā sa pātā sa tu nāśakartā |

BRP049.069.4 viṣṇuḥ samastākhilasārabhūtaḥ || 69 ||

BRP049.070.1 kiṃ vidyayā kiṃ svaguṇaiś ca teṣāṃ |

BRP049.070.2 yajñaiś ca dānaiś ca tapobhir ugraiḥ |

BRP049.070.3 yeṣāṃ na bhaktir bhavatīha kṛṣṇe |

BRP049.070.4 jagadgurau mokṣasukhaprade ca || 70 ||

BRP049.071.1 loke sa dhanyaḥ sa śuciḥ sa vidvān |

BRP049.071.2 makhais tapobhiḥ sa guṇair variṣṭhaḥ |

BRP049.071.3 jñātā sa dātā sa tu satyavaktā |

BRP049.071.4 yasyāsti bhaktiḥ puruṣottamākhye || 71 ||

Chapter 50: Story of Indradyumna (cont.): Making of the images

50 SS 105-106

brahmovāca:

BRP050.001.1 stutvaivaṃ muniśārdūlāḥ praṇamya ca sanātanam |

BRP050.001.2 vāsudevaṃ jagannāthaṃ sarvakāmaphalapradam || 1 ||

BRP050.002.1 cintāviṣṭo mahīpālaḥ kuśān āstīrya bhūtale |

BRP050.002.2 vastraṃ ca tanmanā bhūtvā suṣvāpa dharaṇītale || 2 ||

[p. 203 ]

BRP050.003.1 kathaṃ pratyakṣam abhyeti devadevo janārdanaḥ |

BRP050.003.2 mama cārtiharo devas tadāsāv iti cintayan || 3 ||

BRP050.004.1 suptasya tasya nṛpater vāsudevo jagadguruḥ |

BRP050.004.2 ātmānaṃ darśayām āsa śaṅkhacakragadābhṛtam || 4 ||

BRP050.005.1 sa dadarśa tu saprema devadevaṃ jagadgurum |

BRP050.005.2 śaṅkhacakradharaṃ devaṃ gadācakrograpāṇinam || 5 ||

BRP050.006.1 śārṅgabāṇadharaṃ devaṃ jvalattejotimaṇḍalam |

BRP050.006.2 yugāntādityavarṇābhaṃ nīlavaidūryasannibham || 6 ||

BRP050.007.1 suparṇāṃse tam āsīnaṃ ṣoḍaśārdhabhujaṃ śubham |

BRP050.007.2 sa cāsmai prābravīd dhīrāḥ sādhu rājan mahāmate || 7 ||

BRP050.008.1 kratunānena divyena tathā bhaktyā ca śraddhayā |

BRP050.008.2 tuṣṭo 'smi te mahīpāla vṛthā kim anuśocasi || 8 ||

BRP050.009.1 yad atra pratimā rājañ jagatpūjyā sanātanī |

BRP050.009.2 yathā sā prāpyate bhūpa tadupāyaṃ bravīmi te || 9 ||

BRP050.010.1 gatāyām adya śarvaryāṃ nirmale bhāskarodite |

BRP050.010.2 sāgarasya jalasyānte nānādrumavibhūṣite || 10 ||

BRP050.011.1 jalaṃ tathaiva velāyāṃ dṛśyate tatra vai mahat |

BRP050.011.2 lavaṇasyodadhe rājaṃs taraṅgaiḥ samabhiplutam || 11 ||

BRP050.012.1 kūlānte hi mahāvṛkṣaḥ sthitaḥ sthalajaleṣu ca |

BRP050.012.2 velābhir hanyamānaś ca na cāsau kampate drumaḥ || 12 ||

BRP050.013.1 paraśum ādāya hastena ūrmer antas tato vraja |

BRP050.013.2 ekākī viharan rājan sa tvaṃ paśyasi pādapam || 13 ||

BRP050.014.1 īdṛk cihnaṃ samālokya chedaya tvam aśaṅkitaḥ |

BRP050.014.2 chedyamānaṃ tu taṃ vṛkṣaṃ prātar adbhutadarśanam || 14 ||

BRP050.015.1 dṛṣṭvā tenaiva sañcintya tato bhūpāla darśanāt |

BRP050.015.2 kuru tāṃ pratimāṃ divyāṃ jahi cintāṃ vimohinīm || 15 ||

brahmovāca:

BRP050.016.1 evam uktvā mahābhāgo jagāmādarśanaṃ hariḥ |

BRP050.016.2 sa cāpi svapnam ālokya paraṃ vismayam āgataḥ || 16 ||

BRP050.017.1 tāṃ niśāṃ sa samudvīkṣya sthitas tadgatamānasaḥ |

BRP050.017.2 vyāharan vaiṣṇavān mantrān sūktaṃ caiva tadātmakam || 17 ||

BRP050.018.1 pragatāyāṃ rajanyāṃ tu utthito nānyamānasaḥ |

BRP050.018.2 sa snātvā sāgare samyag yathāvad vidhinā tataḥ || 18 ||

BRP050.019.1 dattvā dānaṃ ca viprebhyo grāmāṃś ca nagarāṇi ca |

BRP050.019.2 kṛtvā paurvāhṇikaṃ karma jagāma sa nṛpottamaḥ || 19 ||

BRP050.020.1 na cāśvo na padātiś ca na gajo na ca sārathiḥ |

BRP050.020.2 ekākī sa mahāvelāṃ praviveśa mahīpatiḥ || 20 ||

[p. 204 ]

BRP050.021.1 taṃ dadarśa mahāvṛkṣaṃ tejasvantaṃ mahādrumam |

BRP050.021.2 mahātigamahārohaṃ puṇyaṃ vipulam eva ca || 21 ||

BRP050.022.1 mahotsedhaṃ mahākāyaṃ prasuptaṃ ca jalāntike |

BRP050.022.2 sāndramāñjiṣṭhavarṇābhaṃ nāmajātivivarjitam || 22 ||

BRP050.023.1 naranāthas tadā viprā drumaṃ dṛṣṭvā mudānvitaḥ |

BRP050.023.2 paraśunā śātayām āsa niśitena dṛḍhena ca || 23 ||

BRP050.024.1 dvaidhīkartumanās tatra babhūvendrasakhaḥ sa ca |

BRP050.024.2 nirīkṣyamāṇe kāṣṭhe tu babhūvādbhutadarśanam || 24 ||

BRP050.025.1 viśvakarmā ca viṣṇuś ca viprarūpadharāv ubhau |

BRP050.025.2 ājagmatur mahābhāgau tadā tulyāgrajanmanau || 25 ||

BRP050.026.1 jvalamānau svatejobhir divyasraganulepanau |

BRP050.026.2 atha tau taṃ samāgamya nṛpam indrasakhaṃ tadā || 26 ||

BRP050.027.1 tāv ūcatur mahārāja kim atra tvaṃ kariṣyasi |

BRP050.027.2 kimarthaṃ ca mahābāho śātitaś ca vanaspatiḥ || 27 ||

BRP050.028.1 asahāyo mahādurge nirjane gahane vane |

BRP050.028.2 mahāsindhutaṭe caiva kathaṃ vai śātito drumaḥ || 28 ||

brahmovāca:

BRP050.029.1 tayoḥ śrutvā vaco viprāḥ sa tu rājā mudānvitaḥ |

BRP050.029.2 babhāṣe vacanaṃ tābhyāṃ mṛdulaṃ madhuraṃ tathā || 29 ||

BRP050.030.1 dṛṣṭvā tau brāhmaṇau tatra candrasūryāv ivāgatau |

BRP050.030.2 namaskṛtya jagannāthāv avāṅmukham avasthitaḥ || 30 ||

rājovāca:

BRP050.031.1 devadevam anādyantam anantaṃ jagatāṃ patim |

BRP050.031.2 ārādhayituṃ pratimāṃ karomīti matir mama || 31 ||

BRP050.032.1 ahaṃ sa devadevena parameṇa mahātmanā |

BRP050.032.2 svapnānte ca samuddiṣṭo bhavadbhyāṃ śrāvitaṃ mayā || 32 ||

brahmovāca:

BRP050.033.1 rājñas tu vacanaṃ śrutvā devendrapratimasya ca |

BRP050.033.2 prahasya tasmai viśveśas tuṣṭo vacanam abravīt || 33 ||

viṣṇur uvāca:

BRP050.034.1 sādhu sādhu mahīpāla yad etan matam uttamam |

BRP050.034.2 saṃsārasāgare ghore kadalīdalasannibhe || 34 ||

BRP050.035.1 niḥsāre duḥkhabahule kāmakrodhasamākule |

BRP050.035.2 indriyāvartakalile dustare romaharṣaṇe || 35 ||

BRP050.036.1 nānāvyādhiśatāvarte jalabudbudasannibhe |

BRP050.036.2 yatas te matir utpannā viṣṇor ārādhanāya vai || 36 ||

BRP050.037.1 dhanyas tvaṃ nṛpaśārdūla guṇaiḥ sarvair alaṅkṛtaḥ |

BRP050.037.2 saprajā pṛthivī dhanyā saśailavanakānanā || 37 ||

[p. 205 ]

BRP050.038.1 sapuragrāmanagarā caturvarṇair alaṅkṛtā |

BRP050.038.2 yatra tvaṃ nṛpaśārdūla prajāḥ pālayitā prabhuḥ || 38 ||

BRP050.039.1 ehy ehi sumahābhāga drume 'smin sukhaśītale |

BRP050.039.2 āvābhyāṃ saha tiṣṭha tvaṃ kathābhir dharmasaṃśritaḥ || 39 ||

BRP050.040.1 ayaṃ mama sahāyas tu āgataḥ śilpināṃ varaḥ |

BRP050.040.2 viśvakarmasamaḥ sākṣān nipuṇaḥ sarvakarmasu |

BRP050.040.3 mayoddiṣṭāṃ tu pratimāṃ karoty eṣa taṭaṃ tyaja || 40 ||

brahmovāca:

BRP050.041.1 śrutvaivaṃ vacanaṃ tasya tadā rājā dvijanmanaḥ |

BRP050.041.2 sāgarasya taṭaṃ tyaktvā gatvā tasya samīpataḥ || 41 ||

BRP050.042.1 tasthau sa nṛpatiśreṣṭho vṛkṣacchāye suśītale |

BRP050.042.2 tatas tasmai sa viśvātmā dadāv ājñāṃ dvijākṛtiḥ || 42 ||

BRP050.043.1 śilpimukhyāya viprendrāḥ kuruṣva pratimā iti |

BRP050.043.2 kṛṣṇarūpaṃ paraṃ śāntaṃ padmapattrāyatekṣaṇam || 43 ||

BRP050.044.1 śrīvatsakaustubhadharaṃ śaṅkhacakragadādharam |

BRP050.044.2 gaurāṅgaṃ kṣīravarṇābhaṃ dvitīyaṃ svastikāṅkitam || 44 ||

BRP050.045.1 lāṅgalāstradharaṃ devam anantākhyaṃ mahābalam |

BRP050.045.2 devadānavagandharvayakṣavidyādharoragaiḥ || 45 ||

BRP050.046.1 na vijñāto hi tasyāntas tenānanta iti smṛtaḥ |

BRP050.046.2 bhaginīṃ vāsudevasya rukmavarṇāṃ suśobhanām || 46 ||

BRP050.047.1 tṛtīyāṃ vai subhadrāṃ ca sarvalakṣaṇalakṣitām || 47 ||

brahmovāca:

BRP050.048.1 śrutvaitad vacanaṃ tasya viśvakarmā sukarmakṛt |

BRP050.048.2 tatkṣaṇāt kārayām āsa pratimāḥ śubhalakṣaṇāḥ || 48 ||

BRP050.049.1 prathamaṃ śuklavarṇābhaṃ śāradendusamaprabham |

BRP050.049.2 āraktākṣaṃ mahākāyaṃ sphaṭāvikaṭamastakam || 49 ||

BRP050.050.1 nīlāmbaradharaṃ cograṃ balaṃ balamadoddhatam |

BRP050.050.2 kuṇḍalaikadharaṃ divyaṃ gadāmuśaladhāriṇam || 50 ||

BRP050.051.1 dvitīyaṃ puṇḍarīkākṣaṃ nīlajīmūtasannibham |

BRP050.051.2 atasīpuṣpasaṅkāśaṃ padmapattrāyatekṣaṇam || 51 ||

BRP050.052.1 pītavāsasam atyugraṃ śubhaṃ śrīvatsalakṣaṇam |

BRP050.052.2 cakrapūrṇakaraṃ divyaṃ sarvapāpaharaṃ harim || 52 ||

BRP050.053.1 tṛtīyāṃ svarṇavarṇābhāṃ padmapattrāyatekṣaṇām |

BRP050.053.2 vicitravastrasañchannāṃ hārakeyūrabhūṣitām || 53 ||

BRP050.054.1 vicitrābharaṇopetāṃ ratnahārāvalambitām |

BRP050.054.2 pīnonnatakucāṃ ramyāṃ viśvakarmā vinirmame || 54 ||

BRP050.055.1 sa tu rājādbhutaṃ dṛṣṭvā kṣaṇenaikena nirmitāḥ |

BRP050.055.2 divyavastrayugacchannā nānāratnair alaṅkṛtāḥ || 55 ||

[p. 206 ]

BRP050.056.1 sarvalakṣaṇasampannāḥ pratimāḥ sumanoharāḥ |

BRP050.056.2 vismayaṃ paramaṃ gatvā idaṃ vacanam abravīt || 56 ||

indradyumna uvāca:

BRP050.057.1 kiṃ devau samanuprāptau dvijarūpadharāv ubhau |

BRP050.057.2 ubhau cādbhutakarmāṇau devavṛttāv amānuṣau || 57 ||

BRP050.058.1 devau vā mānuṣau vāpi yakṣavidyādharau yuvām |

BRP050.058.2 kiṃ nu brahmahṛṣīkeśau kiṃ vasū kim utāśvinau || 58 ||

BRP050.059.1 na vedmi satyasadbhāvau māyārūpeṇa saṃsthitau |

BRP050.059.2 yuvāṃ gato 'smi śaraṇam ātmā tu me prakāśyatām || 59 ||

Chapter 51: Story of Indradyumna (cont.): Boons granted by Viṣṇu

51 SS 106-107

śrībhagavān uvāca:

BRP051.001.1 nāhaṃ devo na yakṣo vā na daityo na ca devarāṭ |

BRP051.001.2 na brahmā na ca rudro 'haṃ viddhi māṃ puruṣottamam || 1 ||

BRP051.002.1 artihā sarvalokānām anantabalapauruṣaḥ |

BRP051.002.2 ārādhanīyo bhūtānām anto yasya na vidyate || 2 ||

BRP051.003.1 paṭhyate sarvaśāstreṣu vedānteṣu nigadyate |

BRP051.003.2 yam āhur jñānagamyeti vāsudeveti yoginaḥ || 3 ||

BRP051.004.1 aham eva svayaṃ brahmā ahaṃ viṣṇuḥ śivo 'py aham |

BRP051.004.2 indro 'haṃ devarājaś ca jagatsaṃyamano yamaḥ || 4 ||

BRP051.005.1 pṛthivyādīni bhūtāni tretāgnir hutabhuṅ nṛpa |

BRP051.005.2 varuṇo 'pāṃ patiś cāhaṃ dharitrī ca mahīdharaḥ || 5 ||

BRP051.006.1 yat kiñcid vāṅmayaṃ loke jagat sthāvarajaṅgamam |

BRP051.006.2 carācaraṃ ca yad viśvaṃ madanyan nāsti kiñcana || 6 ||

BRP051.007.1 prīto 'haṃ te nṛpaśreṣṭha varaṃ varaya suvrata |

BRP051.007.2 yad iṣṭaṃ tat prayacchāmi hṛdi yat te vyavasthitam || 7 ||

BRP051.008.1 maddarśanam apuṇyānāṃ svapnānte 'pi na jāyate |

BRP051.008.2 tvaṃ punar dṛḍhabhaktitvāt pratyakṣaṃ dṛṣṭavān asi || 8 ||

brahmovāca:

BRP051.009.1 śrutvaivaṃ vāsudevasya vacanaṃ tasya bho dvijāḥ |

BRP051.009.2 romāñcitatanur bhūtvā idaṃ stotraṃ jagau nṛpaḥ || 9 ||

rājovāca:

BRP051.010.1 śriyaḥ kānta namas te 'stu śrīpate pītavāsase |

BRP051.010.2 śrīda śrīśa śrīnivāsa namas te śrīniketana || 10 ||

BRP051.011.1 ādyaṃ puruṣam īśānaṃ sarveśaṃ sarvatomukham |

BRP051.011.2 niṣkalaṃ paramaṃ devaṃ praṇato 'smi sanātanam || 11 ||

BRP051.012.1 śabdātītaṃ guṇātītaṃ bhāvābhāvavivarjitam |

BRP051.012.2 nirlepaṃ nirguṇaṃ sūkṣmaṃ sarvajñaṃ sarvabhāvanam || 12 ||

[p. 207 ]

BRP051.013.1 prāvṛṇmeghapratīkāśaṃ gobrāhmaṇahite ratam |

BRP051.013.2 sarveṣām eva goptāraṃ vyāpinaṃ sarvabhāvinam || 13 ||

BRP051.014.1 śaṅkhacakradharaṃ devaṃ gadāmuśaladhāriṇam |

BRP051.014.2 namasye varadaṃ devaṃ nīlotpaladalacchavim || 14 ||

BRP051.015.1 nāgaparyaṅkaśayanaṃ kṣīrodārṇavaśāyinam |

BRP051.015.2 namasye 'haṃ hṛṣīkeśaṃ sarvapāpaharaṃ harim || 15 ||

BRP051.016.1 punas tvāṃ devadeveśaṃ namasye varadaṃ vibhum |

BRP051.016.2 sarvalokeśvaraṃ viṣṇuṃ mokṣakāraṇam avyayam || 16 ||

brahmovāca:

BRP051.017.1 evaṃ stutvā tu taṃ devaṃ praṇipatya kṛtāñjaliḥ |

BRP051.017.2 uvāca praṇato bhūtvā nipatya dharaṇītale || 17 ||

rājovāca:

BRP051.018.1 prīto 'si yadi me nātha vṛṇomi varam uttamam |

BRP051.018.2 devāsurāḥ sagandharvā yakṣarakṣomahoragāḥ || 18 ||

BRP051.019.1 siddhavidyādharāḥ sādhyāḥ kinnarā guhyakās tathā |

BRP051.019.2 ṛṣayo ye mahābhāgā nānāśāstraviśāradāḥ || 19 ||

BRP051.020.1 parivrāḍyogayuktāś ca vedatattvārthacintakāḥ |

BRP051.020.2 mokṣamārgavido ye 'nye dhyāyanti paramaṃ padam || 20 ||

BRP051.021.1 nirguṇaṃ nirmalaṃ śāntaṃ yat paśyanti manīṣinaḥ |

BRP051.021.2 tat padaṃ gantum icchāmi tvatprasādāt sudurlabham || 21 ||

śrībhagavān uvāca:

BRP051.022.1 sarvaṃ bhavatu bhadraṃ te yatheṣṭaṃ sarvam āpnuhi |

BRP051.022.2 bhaviṣyati yathākāmaṃ matprasādān na saṃśayaḥ || 22 ||

BRP051.023.1 daśa varṣasahasrāṇi tathā nava śatāni ca |

BRP051.023.2 avicchinnaṃ mahārājyaṃ kuru tvaṃ nṛpasattama || 23 ||

BRP051.024.1 prayāsyasi padaṃ divyaṃ durlabhaṃ yat surāsuraiḥ |

BRP051.024.2 pūrṇamanorathaṃ śāntaṃ guhyam avyaktam avyayam || 24 ||

BRP051.025.1 parāt parataraṃ sūkṣmaṃ nirlepaṃ niṣkalaṃ dhruvam |

BRP051.025.2 cintāśokavinirmuktaṃ kriyākāraṇavarjitam || 25 ||

BRP051.026.1 tad ahaṃ darśayiṣyāmi jñeyākhyaṃ paramaṃ padam |

BRP051.026.2 yaṃ prāpya paramānandaṃ prāpsyasi paramāṃ gatim || 26 ||

BRP051.027.1 kīrtiś ca tava rājendra bhavaty atra mahītale |

BRP051.027.2 yāvad ghanā nabho yāvad yāvac candrārkatārakam || 27 ||

BRP051.028.1 yāvat samudrāḥ saptaiva yāvan mervādiparvatāḥ |

BRP051.028.2 tiṣṭhanti divi devāś ca tāvat sarvatra cāvyayā || 28 ||

BRP051.029.1 indradyumnasaro nāma tīrthaṃ yajñāṅgasambhavam |

BRP051.029.2 yatra snātvā sakṛl lokaḥ śakralokam avāpnuyāt || 29 ||

BRP051.030.1 dāpayiṣyati yaḥ piṇḍāṃs taṭe 'smin sarasaḥ śubhe |

BRP051.030.2 kulaikaviṃśam uddhṛtya śakralokaṃ gamiṣyati || 30 ||

BRP051.031.1 pūjyamāno 'psarobhiś ca gandharvair gītanisvanaiḥ |

BRP051.031.2 vimānena vaset tatra yāvad indrāś caturdaśa || 31 ||

[p. 208 ]

BRP051.032.1 saraso dakṣiṇe bhāge nairṛtyāṃ tu samāśrite |

BRP051.032.2 nyagrodhas tiṣṭhate tatra tatsamīpe tu maṇḍapaḥ || 32 ||

BRP051.033.1 ketakīvanasañchanno nānāpādapasaṅkulaḥ |

BRP051.033.2 nārikelair asaṅkhyeyaiś campakair bakulāvṛtaiḥ || 33 ||

BRP051.034.1 aśokaiḥ karṇikāraiś ca punnāgair nāgakesaraiḥ |

BRP051.034.2 pāṭalāmrātasaralaiś candanair devadārubhiḥ || 34 ||

BRP051.035.1 nyagrodhāśvatthakhadiraiḥ pārijātaiḥ sahārjunaiḥ |

BRP051.035.2 hintālaiś caiva tālaiś ca śiṃśapair badarais tathā || 35 ||

BRP051.036.1 karañjair lakucaiḥ plakṣaiḥ panasair bilvadhātukaiḥ |

BRP051.036.2 anyair bahuvidhair vṛkṣaiḥ śobhitaḥ samalaṅkṛtaḥ || 36 ||

BRP051.037.1 āṣāḍhasya site pakṣe pañcamyāṃ pitṛdaivate |

BRP051.037.2 ṛkṣe neṣyanti nas tatra nītvā sapta dināni vai || 37 ||

BRP051.038.1 maṇḍape sthāpayiṣyanti suveśyābhiḥ suśobhanaiḥ |

BRP051.038.2 krīḍāviśeṣabahulair nṛtyagītamanoharaiḥ || 38 ||

BRP051.039.1 cāmaraiḥ svarṇadaṇḍaiś ca vyajanai ratnabhūṣaṇaiḥ |

BRP051.039.2 vījayantas tathāsmabhyaṃ sthāpayiṣyanti maṅgalāḥ || 39 ||

BRP051.040.1 brahmacārī yatiś caiva snātakāś ca dvijottamāḥ |

BRP051.040.2 vānaprasthā gṛhasthāś ca siddhāś cānye ca brāhmaṇāḥ || 40 ||

BRP051.041.1 nānāvarṇapadaiḥ stotrair ṛgyajuḥsāmanisvanaiḥ |

BRP051.041.2 kariṣyanti stutiṃ rājan rāmakeśavayoḥ punaḥ || 41 ||

BRP051.042.1 tataḥ stutvā ca dṛṣṭvā ca sampraṇamya ca bhaktitaḥ |

BRP051.042.2 naro varṣāyutaṃ divyaṃ śrīmaddharipure vaset || 42 ||

BRP051.043.1 pūjyamāno 'psarobhiś ca gandharvair gītanisvanaiḥ |

BRP051.043.2 harer anucaras tatra krīḍate keśavena vai || 43 ||

BRP051.044.1 vimānenārkavarṇena ratnahāreṇa bhrājatā |

BRP051.044.2 sarvakāmair mahābhogais tiṣṭhate bhuvanottame || 44 ||

BRP051.045.1 tapaḥkṣayādihāgatya manuṣyo brāhmaṇo bhavet |

BRP051.045.2 koṭīdhanapatiḥ śrīmāṃś caturvedī bhaved dhruvam || 45 ||

brahmovāca:

BRP051.046.1 evaṃ tasmai varaṃ dattvā kṛtvā ca samayaṃ hariḥ |

BRP051.046.2 jagāmādarśanaṃ viprāḥ sahito viśvakarmaṇā || 46 ||

BRP051.047.1 sa tu rājā tadā hṛṣṭo romāñcitatanūruhaḥ |

BRP051.047.2 kṛtakṛtyam ivātmānaṃ mene sandarśanād dhareḥ || 47 ||

BRP051.048.1 tataḥ kṛṣṇaṃ ca rāmaṃ ca subhadrāṃ ca varapradām |

BRP051.048.2 rathair vimānasaṅkāśair maṇikāñcanacitritaiḥ || 48 ||

BRP051.049.1 saṃvāhya tās tadā rājā mahāmaṅgalaniḥsvanaiḥ |

BRP051.049.2 ānayām āsa matimān sāmātyaḥ sapurohitaḥ || 49 ||

BRP051.050.1 nānāvāditranirghoṣair nānāvedasvanaiḥ śubhaiḥ |

BRP051.050.2 saṃsthāpya ca śubhe deśe pavitre sumanohare || 50 ||

BRP051.051.1 tataḥ śubhatithau kāle nakṣatre śubhalakṣaṇe |

BRP051.051.2 pratiṣṭhāṃ kārayām āsa sumuhūrte dvijaiḥ saha || 51 ||

[p. 209 ]

BRP051.052.1 yathoktena vidhānena vidhidṛṣṭena karmaṇā |

BRP051.052.2 ācāryānumatenaiva sarvaṃ kṛtvā mahīpatiḥ || 52 ||

BRP051.053.1 ācāryāya tadā dattvā dakṣiṇāṃ vidhivat prabhuḥ |

BRP051.053.2 ṛtvigbhyaś ca vidhānena tathānyebhyo dhanaṃ dadau || 53 ||

BRP051.054.1 kṛtvā pratiṣṭhāṃ vidhivat prāsāde bhavanottame |

BRP051.054.2 sthāpayām āsa tān sarvān vidhidṛṣṭena karmaṇā || 54 ||

BRP051.055.1 tataḥ sampūjya vidhinā nānāpuṣpaiḥ sugandhibhiḥ |

BRP051.055.2 suvarṇamaṇimuktādyair nānāvastraiḥ suśobhanaiḥ || 55 ||

BRP051.056.1 ratnaiś ca vividhair divyair āsanair grāmapattanaiḥ |

BRP051.056.2 dadau cānyān sa viṣayān purāṇi nagarāṇi ca || 56 ||

BRP051.057.1 evaṃ bahuvidhaṃ dattvā rājyaṃ kṛtvā yathocitam |

BRP051.057.2 iṣṭvā ca vividhair yajñair dattvā dānāny anekaśaḥ || 57 ||

BRP051.058.1 kṛtakṛtyas tato rājā tyaktasarvaparigrahaḥ |

BRP051.058.2 jagāma paramaṃ sthānaṃ tad viṣṇoḥ paramaṃ padam || 58 ||

BRP051.059.1 evaṃ mayā muniśreṣṭhāḥ kathito vo nṛpottamaḥ |

BRP051.059.2 kṣetrasya caiva māhātmyaṃ kim anyac chrotum icchatha || 59 ||

viṣṇur uvāca:

BRP051.060.1 śrutvaivaṃ vacanaṃ tasya brahmaṇo 'vyaktajanmanaḥ |

BRP051.060.2 āścaryaṃ menire viprāḥ papracchuś ca punar mudā || 60 ||

munaya ūcuḥ:

BRP051.061.1 kasmin kāle suraśreṣṭha gantavyaṃ puruṣottamam |

BRP051.061.2 vidhinā kena kartavyaṃ pañcatīrtham iti prabho || 61 ||

BRP051.062.1 ekaikasya ca tīrthasya snānadānasya yat phalam |

BRP051.062.2 devatāprekṣaṇe caiva brūhi sarvaṃ pṛthak pṛthak || 62 ||

brahmovāca:

BRP051.063.1 nirāhāraḥ kurukṣetre pādenaikena yas tapet |

BRP051.063.2 jitendriyo jitakrodhaḥ saptasaṃvatsarāyutam || 63 ||

BRP051.064.1 dṛṣṭvā sadā jyeṣṭhaśukladvādaśyāṃ puruṣottamam |

BRP051.064.2 kṛtopavāsaḥ prāpnoti tato 'dhikataraṃ phalam || 64 ||

BRP051.065.1 tasmāj jyeṣṭhe muniśreṣṭhāḥ prayatnena susaṃyataiḥ |

BRP051.065.2 svargalokepsuviprādyair draṣṭavyaḥ puruṣottamaḥ || 65 ||

BRP051.066.1 pañcatīrthaṃ tu vidhivat kṛtvā jyeṣṭhe narottamaḥ |

BRP051.066.2 śuklapakṣasya dvādaśyāṃ paśyet taṃ puruṣottamam || 66 ||

BRP051.067.1 ye paśyanty avyayaṃ devaṃ dvādaśyāṃ puruṣottamam |

BRP051.067.2 te viṣṇulokam āsādya na cyavante kadācana || 67 ||

BRP051.068.1 tasmāj jyeṣṭhe prayatnena gantavyaṃ bho dvijottamāḥ |

BRP051.068.2 kṛtvā tasmin pañcatīrthaṃ draṣṭavyaḥ puruṣottamaḥ || 68 ||

BRP051.069.1 sudūrastho 'pi yo bhaktyā kīrtayet puruṣottamam |

BRP051.069.2 ahany ahani śuddhātmā so 'pi viṣṇupuraṃ vrajet || 69 ||

BRP051.070.1 yātrāṃ karoti kṛṣṇasya śraddhayā yaḥ samāhitaḥ |

BRP051.070.2 sarvapāpavinirmukto viṣṇulokaṃ vrajen naraḥ || 70 ||

[p. 210 ]

BRP051.071.1 cakraṃ dṛṣṭvā harer dūrāt prāsādopari saṃsthitam |

BRP051.071.2 sahasā mucyate pāpān naro bhaktyā praṇamya tat || 71 ||

Chapter 52: Mārkaṇḍeya-episode: The end of the cosmic cycle

52 SS 107-108

brahmovāca:

BRP052.001.1 āsīt kalpe muniśreṣṭhāḥ sampravṛtte mahākṣaye |

BRP052.001.2 naṣṭe 'rkacandre pavane naṣṭe sthāvarajaṅgame || 1 ||

BRP052.002.1 udite pralayāditye pracaṇḍe ghanagarjite |

BRP052.002.2 vidyudutpātasaṅghātaiḥ sambhagne taruparvate || 2 ||

BRP052.003.1 loke ca saṃhṛte sarve mahadulkānibarhaṇe |

BRP052.003.2 śuṣkeṣu sarvatoyeṣu saraḥsu ca saritsu ca || 3 ||

BRP052.004.1 tataḥ saṃvartako vahnir vāyunā saha bho dvijāḥ |

BRP052.004.2 lokaṃ tu prāviśat sarvam ādityair upaśobhitam || 4 ||

BRP052.005.1 paścāt sa pṛthivīṃ bhittvā praviśya ca rasātalam |

BRP052.005.2 devadānavayakṣāṇāṃ bhayaṃ janayate mahat || 5 ||

BRP052.006.1 nirdahan nāgalokaṃ ca yac ca kiñcit kṣitāv iha |

BRP052.006.2 adhastān muniśārdūlāḥ sarvaṃ nāśayate kṣaṇāt || 6 ||

BRP052.007.1 tato yojanaviṃśānāṃ sahasrāṇi śatāni ca |

BRP052.007.2 nirdahaty āśugo vāyuḥ sa ca saṃvartako 'nalaḥ || 7 ||

BRP052.008.1 sadevāsuragandharvaṃ sayakṣoragarākṣasam |

BRP052.008.2 tato dahati sandīptaḥ sarvam eva jagat prabhuḥ || 8 ||

BRP052.009.1 pradīpto 'sau mahāraudraḥ kalpāgnir iti saṃśrutaḥ |

BRP052.009.2 mahājvālo mahārciṣmān sampradīptamahāsvanaḥ || 9 ||

BRP052.010.1 sūryakoṭipratīkāśo jvalann iva sa tejasā |

BRP052.010.2 trailokyaṃ cādahat tūrṇaṃ sasurāsuramānuṣam || 10 ||

BRP052.011.1 evaṃvidhe mahāghore mahāpralayadāruṇe |

BRP052.011.2 ṛṣiḥ paramadharmātmā dhyānayogaparo 'bhavat || 11 ||

BRP052.012.1 ekaḥ santiṣṭhate viprā mārkaṇḍeyeti viśrutaḥ |

BRP052.012.2 mohapāśair nibaddho 'sau kṣuttṛṣṇākulitendriyāḥ || 12 ||

BRP052.013.1 sa dṛṣṭvā taṃ mahāvahniṃ śuṣkakaṇṭhauṣṭhatālukaḥ |

BRP052.013.2 tṛṣṇārtaḥ praskhalan viprās tadāsau bhayavihvalaḥ || 13 ||

BRP052.014.1 babhrāma pṛthivīṃ sarvāṃ kāndiśīko vicetanaḥ |

BRP052.014.2 trātāraṃ nādhigacchan vai itaś cetaś ca dhāvati || 14 ||

BRP052.015.1 na lebhe ca tadā śarma yatra viśrāmyatā dvijāḥ |

BRP052.015.2 karomi kiṃ na jānāmi yasyāhaṃ śaraṇaṃ vraje || 15 ||

BRP052.016.1 kathaṃ paśyāmi taṃ devaṃ puruṣeśaṃ sanātanam |

BRP052.016.2 iti sañcintayan devam ekāgreṇa sanātanam || 16 ||

BRP052.017.1 prāptavāṃs tat padaṃ divyaṃ mahāpralayakāraṇam |

BRP052.017.2 puruṣeśam iti khyātaṃ vaṭarājaṃ sanātanam || 17 ||

[p. 211 ]

BRP052.018.1 tvarāyukto muniś cāsau nyagrodhasyāntikaṃ yayau |

BRP052.018.2 āsādya taṃ muniśreṣṭhās tasya mūle samāviśat || 18 ||

BRP052.019.1 na kālāgnibhayaṃ tatra na cāṅgārapravarṣaṇam |

BRP052.019.2 na saṃvartāgamas tatra na ca vajrāśanis tathā || 19 ||

Chapter 53: Mārkaṇḍeya-episode (cont.): The Flood and the child in the fig-tree

53 SS 108

brahmovāca:

BRP053.001.1 tato gajakulaprakhyās taḍinmālāvibhūṣitāḥ |

BRP053.001.2 samuttasthur mahāmeghā nabhasy adbhutadarśanāḥ || 1 ||

BRP053.002.1 kecin nīlotpalaśyāmāḥ kecit kumudasannibhāḥ |

BRP053.002.2 kecit kiñjalkasaṅkāśāḥ kecit pītāḥ payodharāḥ || 2 ||

BRP053.003.1 kecid dharitasaṅkāśāḥ kākāṇḍasannibhās tathā |

BRP053.003.2 kecit kamalapattrābhāḥ kecid dhiṅgulasannibhāḥ || 3 ||

BRP053.004.1 kecit puravarākārāḥ kecid girivaropamāḥ |

BRP053.004.2 kecid añjanasaṅkāśāḥ kecin marakataprabhāḥ || 4 ||

BRP053.005.1 vidyunmālāpinaddhāṅgāḥ samuttasthur mahāghanāḥ |

BRP053.005.2 ghorarūpā mahābhāgā ghorasvananināditāḥ || 5 ||

BRP053.006.1 tato jaladharāḥ sarve samāvṛṇvan nabhastalam |

BRP053.006.2 tair iyaṃ pṛthivī sarvā saparvatavanākarā || 6 ||

BRP053.007.1 āpūritā diśaḥ sarvāḥ salilaughapariplutāḥ |

BRP053.007.2 tatas te jaladā ghorā vāriṇā munisattamāḥ || 7 ||

BRP053.008.1 sarvataḥ plāvayām āsuś coditāḥ parameṣṭhinā |

BRP053.008.2 varṣamāṇā mahātoyaṃ pūrayanto vasundharām || 8 ||

BRP053.009.1 sughoram aśivaṃ raudraṃ nāśayanti sma pāvakam |

BRP053.009.2 tato dvādaśa varṣāṇi payodāḥ samupaplave || 9 ||

BRP053.010.1 dhārābhiḥ pūrayanto vai codyamānā mahātmanā |

BRP053.010.2 tataḥ samudrāḥ svāṃ velām atikrāmanti bho dvijāḥ || 10 ||

BRP053.011.1 parvatāś ca vyaśīryanta mahī cāpsu nimajjati |

BRP053.011.2 sarvataḥ sumahābhrāntās te payodā nabhastalam || 11 ||

BRP053.012.1 saṃveṣṭayitvā naśyanti vāyuvegasamāhatāḥ |

BRP053.012.2 tatas taṃ mārutaṃ ghoraṃ sa viṣṇur munisattamāḥ || 12 ||

BRP053.013.1 ādipadmālayo devaḥ pītvā svapiti bho dvijāḥ |

BRP053.013.2 tasminn ekārṇave ghore naṣṭe sthāvarajaṅgame || 13 ||

BRP053.014.1 naṣṭe devāsuranare yakṣarākṣasavarjite |

BRP053.014.2 tato muniḥ sa viśrānto dhyātvā ca puruṣottamam || 14 ||

BRP053.015.1 dadarśa cakṣur unmīlya jalapūrṇāṃ vasundharām |

BRP053.015.2 nāpaśyat taṃ vaṭaṃ norvīṃ na digādi na bhāskaram || 15 ||

BRP053.016.1 na candrārkāgnipavanaṃ na devāsurapannagam |

BRP053.016.2 tasminn ekārṇave ghore tamobhūte nirāśraye || 16 ||

[p. 212 ]

BRP053.017.1 nimajjan sa tadā viprāḥ santartum upacakrame |

BRP053.017.2 babhrāmāsau muniś cārta itaś cetaś ca samplavan || 17 ||

BRP053.018.1 nimamajja tadā viprās trātāraṃ nādhigacchati |

BRP053.018.2 evaṃ taṃ vihvalaṃ dṛṣṭvā kṛpayā puruṣottamaḥ |

BRP053.018.3 provāca muniśārdūlās tadā dhyānena toṣitaḥ || 18 ||

śrībhagavān uvāca:

BRP053.019.1 vatsa śrānto 'si bālas tvaṃ bhaktatra mama suvrata |

BRP053.019.2 āgacchāgaccha śīghraṃ tvaṃ mārkaṇḍeya mamāntikam || 19 ||

BRP053.020.1 mā tvayaiva ca bhetavyaṃ samprāpto 'si mamāgrataḥ |

BRP053.020.2 mārkaṇḍeya mune dhīra bālas tvaṃ śramapīḍitaḥ || 20 ||

brahmovāca:

BRP053.021.1 tasya tad vacanaṃ śrutvā muniḥ paramakopitaḥ |

BRP053.021.2 uvāca sa tadā viprā vismitaś cābhavan muhuḥ || 21 ||

mārkaṇḍeya uvāca:

BRP053.022.1 ko 'yaṃ nāmnā kīrtayati tapaḥ paribhavann iva |

BRP053.022.2 bahuvarṣasahasrākhyaṃ dharṣayann iva me vapuḥ || 22 ||

BRP053.023.1 na hy eṣa samudācāro deveṣv api samāhitaḥ |

BRP053.023.2 māṃ brahmā sa ca deveśo dīrghāyur iti bhāṣate || 23 ||

BRP053.024.1 kas tapo ghoraśiraso mamādya tyaktajīvitaḥ |

BRP053.024.2 mārkaṇḍeyeti coktvā manmṛtyuṃ gantum ihecchati || 24 ||

brahmovāca:

BRP053.025.1 evam uktvā tadā viprāś cintāviṣṭo 'bhavan muniḥ |

BRP053.025.2 kiṃ svapno 'yaṃ mayā dṛṣṭaḥ kiṃ vā moho 'yam āgataḥ || 25 ||

BRP053.026.1 itthaṃ cintayatas tasya utpannā duḥkhahā matiḥ |

BRP053.026.2 vrajāmi śaraṇaṃ devaṃ bhaktyāhaṃ puruṣottamam || 26 ||

BRP053.027.1 sa gatvā śaraṇaṃ devaṃ munis tadgatamānasaḥ |

BRP053.027.2 dadarśa taṃ vaṭaṃ bhūyo viśālaṃ salilopari || 27 ||

BRP053.028.1 śākhāyāṃ tasya sauvarṇaṃ vistīrṇāyāṃ mahādbhutam |

BRP053.028.2 ruciraṃ divyaparyaṅkaṃ racitaṃ viśvakarmaṇā || 28 ||

BRP053.029.1 vajravaidūryaracitaṃ maṇividrumaśobhitam |

BRP053.029.2 padmarāgādibhir juṣṭaṃ ratnair anyair alaṅkṛtam || 29 ||

BRP053.030.1 nānāstaraṇasaṃvītaṃ nānāratnopaśobhitam |

BRP053.030.2 nānāścaryasamāyuktaṃ prabhāmaṇḍalamaṇḍitam || 30 ||

BRP053.031.1 tasyopari sthitaṃ devaṃ kṛṣṇaṃ bālavapurdharam |

BRP053.031.2 sūryakoṭipratīkāśaṃ dīpyamānaṃ suvarcasam || 31 ||

BRP053.032.1 caturbhujaṃ sundarāṅgaṃ padmapattrāyatekṣaṇam |

BRP053.032.2 śrīvatsavakṣasaṃ devaṃ śaṅkhacakragadādharam || 32 ||

BRP053.033.1 vanamālāvṛtoraskaṃ divyakuṇḍaladhāriṇam |

BRP053.033.2 hārabhārārpitagrīvaṃ divyaratnavibhūṣitam || 33 ||

[p. 213 ]

BRP053.034.1 dṛṣṭvā tadā munir devaṃ vismayotphullalocanaḥ |

BRP053.034.2 romāñcitatanur devaṃ praṇipatyedam abravīt || 34 ||

mārkaṇḍeya uvāca:

BRP053.035.1 aho caikārṇave ghore vinaṣṭe sacarācare |

BRP053.035.2 katham eko hy ayaṃ bālas tiṣṭhaty atra sunirbhayaḥ || 35 ||

brahmovāca:

BRP053.036.1 bhūtaṃ bhavyaṃ bhaviṣyaṃ ca jānann api mahāmuniḥ |

BRP053.036.2 na bubodha tadā devaṃ māyayā tasya mohitaḥ |

BRP053.036.3 yadā na bubudhe cainaṃ tadā khedād uvāca ha || 36 ||

mārkaṇḍeya uvāca:

BRP053.037.1 vṛthā me tapaso vīryaṃ vṛthā jñānaṃ vṛthā kriyā |

BRP053.037.2 vṛthā me jīvitaṃ dīrghaṃ vṛthā mānuṣyam eva ca || 37 ||

BRP053.038.1 yo 'haṃ suptaṃ na jānāmi paryaṅke divyabālakam || 38 ||

brahmovāca:

BRP053.039.1 evaṃ sañcintayan vipraḥ plavamāno vicetanaḥ |

BRP053.039.2 trāṇārthaṃ vihvalaś cāsau nirvedaṃ gatavāṃs tadā || 39 ||

BRP053.040.1 tato bālārkasaṅkāśaṃ svamahimnā vyavasthitam |

BRP053.040.2 sarvatejomayaṃ viprā na śaśākābhivīkṣitum || 40 ||

BRP053.041.1 dṛṣṭvā taṃ munim āyāntaṃ sa bālaḥ prahasann iva |

BRP053.041.2 provāca muniśārdūlās tadā meghaughanisvanaḥ || 41 ||

śrībhagavān uvāca:

BRP053.042.1 vatsa jānāmi śrāntaṃ tvāṃ trāṇārthaṃ mām upasthitam |

BRP053.042.2 śarīraṃ viśa me kṣipraṃ viśrāmas te mayoditaḥ || 42 ||

brahmovāca:

BRP053.043.1 śrutvā sa vacanaṃ tasya kiñcin novāca mohitaḥ |

BRP053.043.2 viveśa vadanaṃ tasya vivṛtaṃ cāvaśo muniḥ || 43 ||

Chapter 54: Mārkaṇḍeya-episode (cont.): Mārkaṇḍeya's vision

54 SS 109

brahmovāca:

BRP054.001.1 sa praviśyodare tasya bālasya munisattamaḥ |

BRP054.001.2 dadarśa pṛthivīṃ kṛtsnāṃ nānājanapadair vṛtām || 1 ||

BRP054.002.1 lavaṇekṣusurāsarpirdadhidugdhajalodadhīn |

BRP054.002.2 dadarśa tān samudrāṃś ca jambu plakṣaṃ ca śālmalam || 2 ||

BRP054.003.1 kuśaṃ krauñcaṃ ca śākaṃ ca puṣkaraṃ ca dadarśa saḥ |

BRP054.003.2 bhāratādīni varṣāṇi tathā sarvāṃś ca parvatān || 3 ||

BRP054.004.1 meruṃ ca sarvaratnāḍhyaṃ apaśyat kanakācalam |

BRP054.004.2 nānāratnānvitaiḥ śṛṅgair bhūṣitaṃ bahukandaram || 4 ||

[p. 214 ]

BRP054.005.1 nānāmunijanākīrṇaṃ nānāvṛkṣavanākulam |

BRP054.005.2 nānāsattvasamāyuktaṃ nānāścaryasamanvitam || 5 ||

BRP054.006.1 vyāghraiḥ siṃhair varāhaiś ca cāmarair mahiṣair gajaiḥ |

BRP054.006.2 mṛgaiḥ śākhāmṛgaiś cānyair bhūṣitaṃ sumanoharam || 6 ||

BRP054.007.1 śakrādyair vividhair devaiḥ siddhacāraṇapannagaiḥ |

BRP054.007.2 muniyakṣāpsarobhiś ca vṛtaiś cānyaiḥ surālayaiḥ || 7 ||

brahmovāca:

BRP054.008.1 evaṃ sumeruṃ śrīmantam apaśyan munisattamaḥ |

BRP054.008.2 paryaṭan sa tadā vipras tasya bālasya codare || 8 ||

BRP054.009.1 himavantaṃ hemakūṭaṃ niṣadhaṃ gandhamādanam |

BRP054.009.2 śvetaṃ ca durdharaṃ nīlaṃ kailāsaṃ mandaraṃ girim || 9 ||

BRP054.010.1 mahendraṃ malayaṃ vindhyaṃ pāriyātraṃ tathārbudam |

BRP054.010.2 sahyaṃ ca śuktimantaṃ ca mainākaṃ vakraparvatam || 10 ||

BRP054.011.1 etāś cānyāś ca bahavo yāvantaḥ pṛthivīdharāḥ |

BRP054.011.2 tatas tāṃs tu muniśreṣṭhāḥ so 'paśyad ratnabhūṣitān || 11 ||

BRP054.012.1 kurukṣetraṃ ca pāñcālān matsyān madrān sakekayān |

BRP054.012.2 bāhlīkān śūrasenāṃś ca kāśmīrāṃs taṅgaṇān khasān || 12 ||

BRP054.013.1 pārvatīyān kirātāṃś ca karṇaprāvaraṇān marūn |

BRP054.013.2 antyajān antyajātīṃś ca so 'paśyat tasya codare || 13 ||

BRP054.014.1 mṛgāñ śākhāmṛgān siṃhān varāhān sṛmarāñ śaśān |

BRP054.014.2 gajāṃś cānyāṃs tathā sattvān so 'paśyat tasya codare || 14 ||

BRP054.015.1 pṛthivyāṃ yāni tīrthāni grāmāś ca nagarāṇi ca |

BRP054.015.2 kṛṣigorakṣavāṇijyaṃ krayavikrayaṇaṃ tathā || 15 ||

BRP054.016.1 śakrādīn vibudhāñ śreṣṭhāṃs tathānyāṃś ca divaukasaḥ |

BRP054.016.2 gandharvāpsaraso yakṣān ṛṣīṃś caiva sanātanān || 16 ||

BRP054.017.1 daityadānavasaṅghāṃś ca nāgāṃś ca munisattamāḥ |

BRP054.017.2 siṃhikātanayāṃś caiva ye cānye suraśatravaḥ || 17 ||

BRP054.018.1 yat kiñcit tena loke 'smin dṛṣṭapūrvaṃ carācaram |

BRP054.018.2 apaśyat sa tadā sarvaṃ tasya kukṣau dvijottamāḥ || 18 ||

BRP054.019.1 athavā kiṃ bahūktena kīrtitena punaḥ punaḥ |

BRP054.019.2 brahmādistambaparyantaṃ yat kiñcit sacarācaram || 19 ||

BRP054.020.1 bhūrlokaṃ ca bhuvarlokaṃ svarlokaṃ ca dvijottamāḥ |

BRP054.020.2 mahar janas tapaḥ satyam atalaṃ vitalaṃ tathā || 20 ||

BRP054.021.1 pātālaṃ sutalaṃ caiva vitalaṃ ca rasātalam |

BRP054.021.2 mahātalaṃ ca brahmāṇḍam apaśyat tasya codare || 21 ||

BRP054.022.1 avyāhatā gatis tasya tadābhūd dvijasattamāḥ |

BRP054.022.2 prasādāt tasya devasya smṛtilopaś ca nābhavat || 22 ||

BRP054.023.1 bhramamāṇas tadā kukṣau kṛtsnaṃ jagad idaṃ dvijāḥ |

BRP054.023.2 nāntaṃ jagāma dehasya tasya viṣṇoḥ kadācana || 23 ||

BRP054.024.1 yadāsau nāgataś cāntaṃ tasya dehasya bho dvijāḥ |

BRP054.024.2 tadā taṃ varadaṃ devaṃ śaraṇaṃ gatavān muniḥ || 24 ||

[p. 215 ]

BRP054.025.1 tato 'sau sahasā viprā vāyuvegena niḥsṛtaḥ |

BRP054.025.2 mahātmano mukhāt tasya vivṛtāt puruṣasya saḥ || 25 ||

Chapter 55: Mārkaṇḍeya-episode (cont.): Mārkaṇḍeya's hymn to Viṣṇu

55 SS 109

brahmovāca:

BRP055.001.1 sa niṣkramyodarāt tasya bālasya munisattamāḥ |

BRP055.001.2 punaś caikārṇavām urvīm apaśyaj janavarjitām || 1 ||

BRP055.002.1 pūrvadṛṣṭaṃ ca taṃ devaṃ dadarśa śiśurūpiṇam |

BRP055.002.2 śākhāyāṃ vaṭavṛkṣasya paryaṅkopari saṃsthitam || 2 ||

BRP055.003.1 śrīvatsavakṣasaṃ devaṃ pītavastraṃ caturbhujam |

BRP055.003.2 jagad ādāya tiṣṭhantaṃ padmapattrāyatekṣaṇam || 3 ||

BRP055.004.1 so 'pi taṃ munim āyāntaṃ plavamānam acetanam |

BRP055.004.2 dṛṣṭvā mukhād viniṣkrāntaṃ provāca prahasann iva || 4 ||

śrībhagavān uvāca:

BRP055.005.1 kaccit tvayoṣitaṃ vatsa viśrāntaṃ ca mamodare |

BRP055.005.2 bhramamāṇaś ca kiṃ tatra āścaryaṃ dṛṣṭavān asi || 5 ||

BRP055.006.1 bhakto 'si me muniśreṣṭha śrānto 'si ca mamāśritaḥ |

BRP055.006.2 tena tvām upakārāya sambhāṣe paśya mām iha || 6 ||

brahmovāca:

BRP055.007.1 śrutvā sa vacanaṃ tasya samprahṛṣṭatanūruhaḥ |

BRP055.007.2 dadarśa taṃ suduṣprekṣaṃ ratnair divyair alaṅkṛtam || 7 ||

BRP055.008.1 prasannā nirmalā dṛṣṭir muhūrtāt tasya bho dvijāḥ |

BRP055.008.2 prasādāt tasya devasya prādurbhūtā punar navā || 8 ||

BRP055.009.1 raktāṅgulitalau pādau tatas tasya surārcitau |

BRP055.009.2 praṇamya śirasā viprā harṣagadgadayā girā || 9 ||

BRP055.010.1 kṛtāñjalis tadā hṛṣṭo vismitaś ca punaḥ punaḥ |

BRP055.010.2 dṛṣṭvā taṃ paramātmānaṃ saṃstotum upacakrame || 10 ||

mārkaṇḍeya uvāca:

BRP055.011.1 devadeva jagannātha māyābālavapurdhara |

BRP055.011.2 trāhi māṃ cārupadmākṣa duḥkhitaṃ śaraṇāgatam || 11 ||

BRP055.012.1 santapto 'smi suraśreṣṭha saṃvartākhyena vahninā |

BRP055.012.2 aṅgāravarṣabhītaṃ ca trāhi māṃ puruṣottama || 12 ||

BRP055.013.1 śoṣitaś ca pracaṇḍena vāyunā jagadāyunā |

BRP055.013.2 vihvalo 'haṃ tathā śrāntas trāhi māṃ puruṣottama || 13 ||

BRP055.014.1 tāpitaś ca taśāmātyaiḥ pralayāvartakādibhiḥ |

BRP055.014.2 na śāntim adhigacchāmi trāhi māṃ puruṣottama || 14 ||

BRP055.015.1 tṛṣitaś ca kṣudhāviṣṭo duḥkhitaś ca jagatpate |

BRP055.015.2 trātāraṃ nātra paśyāmi trāhi māṃ puruṣottama || 15 ||

BRP055.016.1 asminn ekārṇave ghore vinaṣṭe sacarācare |

BRP055.016.2 na cāntam adhigacchāmi trāhi māṃ puruṣottama || 16 ||

[p. 216 ]

BRP055.017.1 tavodare ca deveśa mayā dṛṣṭaṃ carācaram |

BRP055.017.2 vismito 'haṃ viṣaṇṇaś ca trāhi māṃ puruṣottama || 17 ||

BRP055.018.1 saṃsāre 'smin nirālambe prasīda puruṣottama |

BRP055.018.2 prasīda vibudhaśreṣṭha prasīda vibudhapriya || 18 ||

BRP055.019.1 prasīda vibudhāṃ nātha prasīda vibudhālaya |

BRP055.019.2 prasīda sarvalokeśa jagatkāraṇakāraṇa || 19 ||

BRP055.020.1 prasīda sarvakṛd deva prasīda mama bhūdhara |

BRP055.020.2 prasīda salilāvāsa prasīda madhusūdana || 20 ||

BRP055.021.1 prasīda kamalākānta prasīda tridaśeśvara |

BRP055.021.2 prasīda kaṃsakeśīghna prasīdāriṣṭanāśana || 21 ||

BRP055.022.1 prasīda kṛṣṇa daityaghna prasīda danujāntaka |

BRP055.022.2 prasīda mathurāvāsa prasīda yadunandana || 22 ||

BRP055.023.1 prasīda śakrāvaraja prasīda varadāvyaya |

BRP055.023.2 tvaṃ mahī tvaṃ jalaṃ deva tvam agnis tvaṃ samīraṇaḥ || 23 ||

BRP055.024.1 tvaṃ nabhas tvaṃ manaś caiva tvam ahaṅkāra eva ca |

BRP055.024.2 tvaṃ buddhiḥ prakṛtiś caiva sattvādyās tvaṃ jagatpate || 24 ||

BRP055.025.1 puruṣas tvaṃ jagadvyāpī puruṣād api cottamaḥ |

BRP055.025.2 tvam indriyāṇi sarvāṇi śabdādyā viṣayāḥ prabho || 25 ||

BRP055.026.1 tvaṃ dikpālāś ca dharmāś ca vedā yajñāḥ sadakṣiṇāḥ |

BRP055.026.2 tvam indras tvaṃ śivo devas tvaṃ havis tvaṃ hutāśanaḥ || 26 ||

BRP055.027.1 tvaṃ yamaḥ pitṛrāṭ deva tvaṃ rakṣodhipatiḥ svayam |

BRP055.027.2 varuṇas tvam apāṃ nātha tvaṃ vāyus tvaṃ dhaneśvaraḥ || 27 ||

BRP055.028.1 tvam īśānas tvam anantas tvaṃ gaṇeśaś ca ṣaṇmukhaḥ |

BRP055.028.2 vasavas tvaṃ tathā rudrās tvam ādityāś ca khecarāḥ || 28 ||

BRP055.029.1 dānavās tvaṃ tathā yakṣās tvaṃ daityāḥ samarudgaṇāḥ |

BRP055.029.2 siddhāś cāpsaraso nāgā gandharvās tvaṃ sacāraṇāḥ || 29 ||

BRP055.030.1 pitaro vālakhilyāś ca prajānāṃ patayo 'cyuta |

BRP055.030.2 munayas tvam ṛṣigaṇās tvam aśvinau niśācarāḥ || 30 ||

BRP055.031.1 anyāś ca jātayas tvaṃ hi yat kiñcij jīvasañjñitam |

BRP055.031.2 kiṃ cātra bahunoktena brahmādistambagocaram || 31 ||

BRP055.032.1 bhūtaṃ bhavyaṃ bhaviṣyaṃ ca tvaṃ jagat sacarācaram |

BRP055.032.2 yat te rūpaṃ paraṃ deva kūṭastham acalaṃ dhruvam || 32 ||

BRP055.033.1 brahmādyās tan na jānanti katham anye 'lpamedhasaḥ |

BRP055.033.2 deva śuddhasvabhāvo 'si nityas tvaṃ prakṛteḥ paraḥ || 33 ||

BRP055.034.1 avyaktaḥ śāśvato 'nantaḥ sarvavyāpī maheśvaraḥ |

BRP055.034.2 tvam ākāśaḥ paraḥ śānto ajas tvaṃ vibhur avyayaḥ || 34 ||

BRP055.035.1 evaṃ tvāṃ nirguṇaṃ stotuṃ kaḥ śaknoti nirañjanam |

BRP055.035.2 stuto 'si yan mayā deva vikalenālpacetasā |

BRP055.035.3 tat sarvaṃ devadeveśa kṣantum arhasi cāvyaya || 35 ||

[p. 217 ]

Chapter 56: Mārkaṇḍeya-episode (cont.): Viṣṇu's teachings

56 SS 110-111

brahmovāca:

BRP056.001.1 itthaṃ stutas tadā tena mārkaṇḍeyena bho dvijāḥ |

BRP056.001.2 prītaḥ provāca bhagavān meghagambhīrayā girā || 1 ||

śrībhagavān uvāca:

BRP056.002.1 brūhi kāmaṃ muniśreṣṭha yat te manasi vartate |

BRP056.002.2 dadāmi sarvaṃ viprarṣe matto yad abhivāñchasi || 2 ||

brahmovāca:

BRP056.003.1 śrutvā sa vacanaṃ viprāḥ śiśos tasya mahātmanaḥ |

BRP056.003.2 uvāca paramaprīto munis tadgatamānasaḥ || 3 ||

mārkaṇḍeya uvāca:

BRP056.004.1 jñātum icchāmi deva tvāṃ māyāṃ vai tava cottamām |

BRP056.004.2 tvatprasādāc ca deveśa smṛtir na parihīyate || 4 ||

BRP056.005.1 drutam antaḥ śarīreṇa satataṃ paryavartitam |

[p. 218 ]

BRP056.005.2 icchāmi puṇḍarīkākṣa jñātuṃ tvām aham avyayam || 5 ||

BRP056.006.1 iha bhūtvā śiśuḥ sākṣāt kiṃ bhavān avatiṣṭhate |

BRP056.006.2 pītvā jagad idaṃ sarvam etad ākhyātum arhasi || 6 ||

BRP056.007.1 kimarthaṃ ca jagat sarvaṃ śarīrasthaṃ tavānagha |

BRP056.007.2 kiyantaṃ ca tvayā kālam iha stheyam arindama || 7 ||

BRP056.008.1 jñātum icchāmi deveśa brūhi sarvam aśeṣataḥ |

BRP056.008.2 tvattaḥ kamalapattrākṣa vistareṇa yathātatham |

BRP056.008.3 mahad etad acintyaṃ ca yad ahaṃ dṛṣṭavān prabho || 8 ||

brahmovāca:

BRP056.009.1 ity uktaḥ sa tadā tena devadevo mahādyutiḥ |

BRP056.009.2 sāntvayan sa tadā vākyam uvāca vadatāṃ varaḥ || 9 ||

[p. 219 ]

śrībhagavān uvāca:

BRP056.010.1 kāmaṃ devāś ca māṃ vipra nahi jānanti tattvataḥ |

BRP056.010.2 tava prītyā pravakṣyāmi yathedaṃ visṛjāmy aham || 10 ||

BRP056.011.1 pitṛbhakto 'si viprarṣe mām eva śaraṇaṃ gataḥ |

BRP056.011.2 tato dṛṣṭo 'smi te sākṣād brahmacaryaṃ ca te mahat || 11 ||

BRP056.012.1 āpo nārā iti purā sañjñākarma kṛtaṃ mayā |

BRP056.012.2 tena nārāyaṇo 'smy ukto mama tās tv ayanaṃ sadā || 12 ||

BRP056.013.1 ahaṃ nārāyaṇo nāma prabhavaḥ śāśvato 'vyayaḥ |

BRP056.013.2 vidhātā sarvabhūtānāṃ saṃhartā ca dvijottama || 13 ||

BRP056.014.1 ahaṃ viṣṇur ahaṃ brahmā śakraś cāpi surādhipaḥ |

BRP056.014.2 ahaṃ vaiśravaṇo rājā yamaḥ pretādhipas tathā || 14 ||

BRP056.015.1 ahaṃ śivaś ca somaś ca kaśyapaś ca prajāpatiḥ |

BRP056.015.2 ahaṃ dhātā vidhātā ca yajñaś cāhaṃ dvijottama || 15 ||

BRP056.016.1 agnir āsyaṃ kṣitiḥ pādau candrādityau ca locane |

BRP056.016.2 dyaur mūrdhā khaṃ diśaḥ śrotre tathāpaḥ svedasambhavāḥ || 16 ||

BRP056.017.1 sadiśaṃ ca nabhaḥ kāyo vāyur manasi me sthitaḥ |

BRP056.017.2 mayā kratuśatair iṣṭaṃ bahubhiś cāptadakṣiṇaiḥ || 17 ||

BRP056.018.1 yajante vedaviduṣo māṃ devayajane sthitam |

BRP056.018.2 pṛthivyāṃ kṣatriyendrāś ca pārthivāḥ svargakāṅkṣiṇaḥ || 18 ||

BRP056.019.1 yajante māṃ tathā vaiśyāḥ svargalokajigīṣavaḥ |

BRP056.019.2 catuḥsamudraparyantāṃ merumandarabhūṣaṇām || 19 ||

BRP056.020.1 śeṣo bhūtvāham eko hi dhārayāmi vasundharām |

BRP056.020.2 vārāhaṃ rūpam āsthāya mameyaṃ jagatī purā || 20 ||

BRP056.021.1 majjamānā jale vipra vīryeṇāsmi samuddhṛtā |

BRP056.021.2 agniś ca vāḍavo vipra bhūtvāhaṃ dvijasattama || 21 ||

BRP056.022.1 pibāmy apaḥ samāviṣṭas tāś caiva visṛjāmy aham |

BRP056.022.2 brahma vaktraṃ bhujau kṣatram ūrū me saṃśritā viśaḥ || 22 ||

BRP056.023.1 pādau śūdrā bhavantīme vikrameṇa krameṇa ca |

BRP056.023.2 ṛgvedaḥ sāmavedaś ca yajurvedas tv atharvaṇaḥ || 23 ||

BRP056.024.1 mattaḥ prādurbhavanty ete mām eva praviśanti ca |

BRP056.024.2 yatayaḥ śāntiparamā yatātmāno bubhutsavaḥ || 24 ||

BRP056.025.1 kāmakrodhadveṣamuktā niḥsaṅgā vītakalmaṣāḥ |

BRP056.025.2 sattvasthā nirahaṅkārā nityam adhyātmakovidāḥ || 25 ||

BRP056.026.1 mām eva satataṃ viprāś cintayanta upāsate |

BRP056.026.2 ahaṃ saṃvartako jyotir ahaṃ saṃvartako 'nalaḥ || 26 ||

BRP056.027.1 ahaṃ saṃvartakaḥ sūryas tv ahaṃ saṃvartako 'nilaḥ |

BRP056.027.2 tārārūpāṇi dṛśyante yāny etāni nabhastale || 27 ||

BRP056.028.1 mama vai romakūpāṇi viddhi tvaṃ dvijasattama |

BRP056.028.2 ratnākarāḥ samudrāś ca sarva eva caturdiśaḥ || 28 ||

BRP056.029.1 vasanaṃ śayanaṃ caiva nilayaṃ caiva viddhi me |

BRP056.029.2 kāmaḥ krodhaś ca harṣaś ca bhayaṃ mohas tathaiva ca || 29 ||

[p. 220 ]

BRP056.030.1 mamaiva viddhi rūpāṇi sarvāṇy etāni sattama |

BRP056.030.2 prāpnuvanti narā vipra yat kṛtvā karma śobhanam || 30 ||

BRP056.031.1 satyaṃ dānaṃ tapaś cogram ahiṃsāṃ sarvajantuṣu |

BRP056.031.2 madvidhānena vihitā mama dehavicāriṇaḥ || 31 ||

BRP056.032.1 mayābhibhūtavijñānāś ceṣṭayanti na kāmataḥ |

BRP056.032.2 samyag vedam adhīyānā yajanto vividhair makhaiḥ || 32 ||

BRP056.033.1 śāntātmāno jitakrodhāḥ prāpnuvanti dvijātayaḥ |

BRP056.033.2 prāptuṃ śakyo na caivāhaṃ narair duṣkṛtakarmabhiḥ || 33 ||

BRP056.034.1 lobhābhibhūtaiḥ kṛpaṇair anāryair akṛtātmabhiḥ |

BRP056.034.2 tan māṃ mahāphalaṃ viddhi narāṇāṃ bhāvitātmanām || 34 ||

BRP056.035.1 suduṣprāpaṃ vimūḍhānāṃ māṃ kuyoganiṣeviṇām |

BRP056.035.2 yadā yadā hi dharmasya glānir bhavati sattama || 35 ||

BRP056.036.1 abhyutthānam adharmasya tadātmānaṃ sṛjāmy aham |

BRP056.036.2 daityā hiṃsānuraktāś ca avadhyāḥ surasattamaiḥ || 36 ||

BRP056.037.1 rākṣasāś cāpi loke 'smin yadotpatsyanti dāruṇāḥ |

BRP056.037.2 tadāhaṃ samprasūyāmi gṛheṣu puṇyakarmaṇām || 37 ||

BRP056.038.1 praviṣṭo mānuṣaṃ dehaṃ sarvaṃ praśamayāmy aham |

BRP056.038.2 sṛṣṭvā devamanuṣyāṃś ca gandharvoragarākṣasān || 38 ||

BRP056.039.1 sthāvarāṇi ca bhūtāni saṃharāmy ātmamāyayā |

BRP056.039.2 karmakāle punar deham anucintya sṛjāmy aham || 39 ||

BRP056.040.1 āviśya mānuṣaṃ dehaṃ maryādābandhakāraṇāt |

BRP056.040.2 śvetaḥ kṛtayuge dharmaḥ śyāmas tretāyuge mama || 40 ||

BRP056.041.1 rakto dvāparam āsādya kṛṣṇaḥ kaliyuge tathā |

BRP056.041.2 trayo bhāgā hy adharmasya tasmin kāle bhavanti ca || 41 ||

BRP056.042.1 antakāle ca samprāpte kālo bhūtvātidāruṇaḥ |

BRP056.042.2 trailokyaṃ nāśayāmy ekaḥ sarvaṃ sthāvarajaṅgamam || 42 ||

BRP056.043.1 ahaṃ tridharmā viśvātmā sarvalokasukhāvahaḥ |

BRP056.043.2 abhinnaḥ sarvago 'nanto hṛṣīkeśa urukramaḥ || 43 ||

BRP056.044.1 kālacakraṃ nayāmy eko brahmarūpaṃ mamaiva tat |

BRP056.044.2 śamanaṃ sarvabhūtānāṃ sarvabhūtakṛtodyamam || 44 ||

BRP056.045.1 evaṃ praṇihitaḥ samyaṅ mamātmā munisattama |

BRP056.045.2 sarvabhūteṣu viprendra na ca māṃ vetti kaścana || 45 ||

BRP056.046.1 sarvaloke ca māṃ bhaktāḥ pūjayanti ca sarvaśaḥ |

BRP056.046.2 yac ca kiñcit tvayā prāptaṃ mayi kleśātmakaṃ dvija || 46 ||

BRP056.047.1 sukhodayāya tat sarvaṃ śreyase ca tavānagha |

BRP056.047.2 yac ca kiñcit tvayā loke dṛṣṭaṃ sthāvarajaṅgamam || 47 ||

BRP056.048.1 vihitaḥ sarva evāsau mayātmā bhūtabhāvanaḥ |

BRP056.048.2 ahaṃ nārāyaṇo nāma śaṅkhacakragadādharaḥ || 48 ||

BRP056.049.1 yāvad yugānāṃ viprarṣe sahasraṃ parivartate |

BRP056.049.2 tāvat svapimi viśvātmā sarvaviśvāni mohayan || 49 ||

[p. 221 ]

BRP056.050.1 evaṃ sarvam ahaṃ kālam ihāse munisattama |

BRP056.050.2 aśiśuḥ śiśurūpeṇa yāvad brahmā na budhyate || 50 ||

BRP056.051.1 mayā ca datto viprendra varas te brahmarūpiṇā |

BRP056.051.2 asakṛt parituṣṭena viprarṣigaṇapūjita || 51 ||

BRP056.052.1 sarvam ekārṇavaṃ kṛtvā naṣṭe sthāvarajaṅgame |

BRP056.052.2 nirgato 'si mayājñātas tatas te darśitaṃ jagat || 52 ||

BRP056.053.1 abhyantaraṃ śarīrasya praviṣṭo 'si yadā mama |

BRP056.053.2 dṛṣṭvā lokaṃ samastaṃ hi vismito nāvabudhyase || 53 ||

BRP056.054.1 tato 'si vaktrād viprarṣe drutaṃ niḥsārito mayā |

BRP056.054.2 ākhyātas te mayā cātmā durjñeyo hi surāsuraiḥ || 54 ||

BRP056.055.1 yāvat sa bhagavān brahmā na budhyeta mahātapāḥ |

BRP056.055.2 tāvat tvam iha viprarṣe viśrabdhaś cara vai sukham || 55 ||

BRP056.056.1 tato vibuddhe tasmiṃs tu sarvalokapitāmahe |

BRP056.056.2 eko bhūtāni srakṣyāmi śarīrāṇi dvijottama || 56 ||

BRP056.057.1 ākāśaṃ pṛthivīṃ jyotir vāyuḥ salilam eva ca |

BRP056.057.2 loke yac ca bhavet kiñcid iha sthāvarajaṅgamam || 57 ||

brahmovāca:

BRP056.058.1 evam uktvā tadā viprāḥ punas taṃ prāha mādhavaḥ |

BRP056.058.2 pūrṇe yugasahasre tu meghagambhīranisvanaḥ || 58 ||

śrībhagavān uvāca:

BRP056.059.1 mune brūhi yadarthaṃ māṃ stutavān paramārthataḥ |

BRP056.059.2 varaṃ vṛṇīṣva yac chreṣṭhaṃ dadāmi nacirād aham || 59 ||

BRP056.060.1 āyuṣmān asi devānāṃ madbhakto 'si dṛḍhavrataḥ |

BRP056.060.2 tena tvam asi viprendra punar dīrghāyur āpnuhi || 60 ||

brahmovāca:

BRP056.061.1 śrutvā vāṇīṃ śubhāṃ tasya vilokya sa tadā punaḥ |

BRP056.061.2 mūrdhnā nipatya sahasā praṇamya punar abravīt || 61 ||

mārkaṇḍeya uvāca:

BRP056.062.1 dṛṣṭaṃ paraṃ hi deveśa tava rūpaṃ dvijottama |

BRP056.062.2 moho 'yaṃ vigataḥ satyaṃ tvayi dṛṣṭe tu me hare || 62 ||

BRP056.063.1 evam evam ahaṃ nātha iccheyaṃ tvatprasādataḥ |

BRP056.063.2 lokānāṃ ca hitārthāya nānābhāvapraśāntaye || 63 ||

BRP056.064.1 śaivabhāgavatānāṃ ca vādārthapratiṣedhakam |

BRP056.064.2 asmin kṣetravare puṇye nirmale puruṣottame || 64 ||

BRP056.065.1 śivasyāyatanaṃ deva karomi paramaṃ mahat |

BRP056.065.2 pratiṣṭheya tathā tatra tava sthāne ca śaṅkaram || 65 ||

BRP056.066.1 tato jñāsyanti loke 'sminn ekamūrtī harīśvarau |

BRP056.066.2 pratyuvāca jagannāthaḥ sa punas taṃ mahāmunim || 66 ||

śrībhagavān uvāca:

BRP056.067.1 yad etat paramaṃ devaṃ kāraṇaṃ bhuvaneśvaram |

BRP056.067.2 liṅgam ārādhanārthāya nānābhāvapraśāntaye || 67 ||

[p. 222 ]

BRP056.068.1 mamādiṣṭena viprendra kuru śīghraṃ śivālayam |

BRP056.068.2 tatprabhāvāc chivaloke tiṣṭha tvaṃ ca tathākṣayam || 68 ||

BRP056.069.1 śive saṃsthāpite vipra mama saṃsthāpanaṃ bhavet |

BRP056.069.2 nāvayor antaraṃ kiñcid ekabhāvau dvidhā kṛtau || 69 ||

BRP056.070.1 yo rudraḥ sa svayaṃ viṣṇur yo viṣṇuḥ sa maheśvaraḥ |

BRP056.070.2 ubhayor antaraṃ nāsti pavanākāśayor iva || 70 ||

BRP056.071.1 mohito nābhijānāti ya eva garuḍadhvajaḥ |

BRP056.071.2 vṛṣadhvajaḥ sa eveti tripuraghnaṃ trilocanam || 71 ||

BRP056.072.1 tava nāmāṅkitaṃ tasmāt kuru vipra śivālayam |

BRP056.072.2 uttare devadevasya kuru tīrthaṃ suśobhanam || 72 ||

BRP056.073.1 mārkaṇḍeyahrado nāma naralokeṣu viśrutaḥ |

BRP056.073.2 bhaviṣyati dvijaśreṣṭha sarvapāpapraṇāśanaḥ || 73 ||

brahmovāca:

BRP056.074.1 ity uktvā sa tadā devas tatraivāntaradhīyata |

BRP056.074.2 mārkaṇḍeyaṃ muniśreṣṭhāḥ sarvavyāpī janārdanaḥ || 74 ||

Chapter 57: Pañcatīrtha-Māhātmya

57 SS 112-113

brahmovāca:

BRP057.001.1 ataḥ paraṃ pravakṣyāmi pañcatīrthavidhiṃ dvijāḥ |

BRP057.001.2 yat phalaṃ snānadānena devatāprekṣaṇena ca || 1 ||

BRP057.002.1 mārkaṇḍeyahradaṃ gatvā naraś codaṅmukhaḥ śuciḥ |

BRP057.002.2 nimajjet tatra vārāṃs trīn imaṃ mantram udīrayet || 2 ||

BRP057.003.1 saṃsārasāgare magnaṃ pāpagrastam acetanam |

BRP057.003.2 trāhi māṃ bhaganetraghna tripurāre namo 'stu te || 3 ||

BRP057.004.1 namaḥ śivāya śāntāya sarvapāpaharāya ca |

BRP057.004.2 snānaṃ karomi deveśa mama naśyatu pātakam || 4 ||

BRP057.005.1 nābhimātre jale snātvā vidhivad devatā ṛṣīn |

BRP057.005.2 tilodakena matimān pitṝṃś cānyāṃś ca tarpayet || 5 ||

BRP057.006.1 snātvā tathaiva cācamya tato gacchec chivālayam |

BRP057.006.2 praviśya devatāgāraṃ kṛtvā taṃ triḥ pradakṣiṇam || 6 ||

BRP057.007.1 mūlamantreṇa sampūjya mārkaṇḍeyasya ceśvaram |

BRP057.007.2 aghoreṇa ca bho viprāḥ praṇipatya prasādayet || 7 ||

BRP057.008.1 trilocana namas te 'stu namas te śaśibhūṣaṇa |

BRP057.008.2 trāhi māṃ tvaṃ virūpākṣa mahādeva namo 'stu te || 8 ||

BRP057.009.1 mārkaṇḍeyahrade tv evaṃ snātvā dṛṣṭvā ca śaṅkaram |

BRP057.009.2 daśānām aśvamedhānāṃ phalaṃ prāpnoti mānavaḥ || 9 ||

BRP057.010.1 pāpaiḥ sarvair vinirmuktaḥ śivalokaṃ sa gacchati |

BRP057.010.2 tatra bhuktvā varān bhogān yāvad ābhūtasamplavam || 10 ||

[p. 223 ]

BRP057.011.1 ihalokaṃ samāsādya bhaved vipro bahuśrutaḥ |

BRP057.011.2 śāṅkaraṃ yogam āsādya tato mokṣam avāpnuyāt || 11 ||

BRP057.012.1 kalpavṛkṣaṃ tato gatvā kṛtvā taṃ triḥ pradakṣiṇam |

BRP057.012.2 pūjayet parayā bhaktyā mantreṇānena taṃ vaṭam || 12 ||

BRP057.013.1 oṃ namo vyaktarūpāya mahāpralayakāriṇe |

BRP057.013.2 mahadrasopaviṣṭāya nyagrodhāya namo 'stu te || 13 ||

BRP057.014.1 amaras tvaṃ sadā kalpe hareś cāyatanaṃ vaṭa |

BRP057.014.2 nyagrodha hara me pāpaṃ kalpavṛkṣa namo 'stu te || 14 ||

BRP057.015.1 bhaktyā pradakṣiṇaṃ kṛtvā natvā kalpavaṭaṃ naraḥ |

BRP057.015.2 sahasā mucyate pāpāj jīrṇatvaca ivoragaḥ || 15 ||

BRP057.016.1 chāyāṃ tasya samākramya kalpavṛkṣasya bho dvijāḥ |

BRP057.016.2 brahmahatyāṃ naro jahyāt pāpeṣv anyeṣu kā kathā || 16 ||

BRP057.017.1 dṛṣṭvā kṛṣṇāṅgasambhūtaṃ brahmatejomayaṃ param |

BRP057.017.2 nyagrodhākṛtikaṃ viṣṇuṃ praṇipatya ca bho dvijāḥ || 17 ||

BRP057.018.1 rājasūyāśvamedhābhyāṃ phalaṃ prāpnoti cādhikam |

BRP057.018.2 tathā svavaṃśam uddhṛtya viṣṇulokaṃ sa gacchati || 18 ||

BRP057.019.1 vainateyaṃ namaskṛtya kṛṣṇasya purataḥ sthitam |

BRP057.019.2 sarvapāpavinirmuktas tato viṣṇupuraṃ vrajet || 19 ||

BRP057.020.1 dṛṣṭvā vaṭaṃ vainateyaṃ yaḥ paśyet puruṣottamam |

BRP057.020.2 saṅkarṣaṇaṃ subhadrāṃ ca sa yāti paramāṃ gatim || 20 ||

BRP057.021.1 praviśyāyatanaṃ viṣṇoḥ kṛtvā taṃ triḥ pradakṣiṇam |

BRP057.021.2 saṅkarṣaṇaṃ svamantreṇa bhaktyāpūjya prasādayet || 21 ||

BRP057.022.1 namas te haladhṛg rāma namas te muśalāyudha |

BRP057.022.2 namas te revatīkānta namas te bhaktavatsala || 22 ||

BRP057.023.1 namas te balināṃ śreṣṭha namas te dharaṇīdhara |

BRP057.023.2 pralambāre namas te 'stu trāhi māṃ kṛṣṇapūrvaja || 23 ||

BRP057.024.1 evaṃ prasādya cānantam ajeyaṃ tridaśārcitam |

BRP057.024.2 kailāsaśikharākāraṃ candrāt kāntatarānanam || 24 ||

BRP057.025.1 nīlavastradharaṃ devaṃ phaṇāvikaṭamastakam |

BRP057.025.2 mahābalaṃ haladharaṃ kuṇḍalaikavibhūṣitam || 25 ||

BRP057.026.1 rauhiṇeyaṃ naro bhaktyā labhed abhimataṃ phalam |

BRP057.026.2 sarvapāpair vinirmukto viṣṇulokaṃ sa gacchati || 26 ||

BRP057.027.1 ābhūtasamplavaṃ yāvad bhuktvā tatra sukhaṃ naraḥ |

BRP057.027.2 puṇyakṣayād ihāgatya pravare yogināṃ kule || 27 ||

BRP057.028.1 brāhmaṇapravaro bhūtvā sarvaśāstrārthapāragaḥ |

BRP057.028.2 jñānaṃ tatra samāsādya muktiṃ prāpnoti durlabhām || 28 ||

BRP057.029.1 evam abhyarcya halinaṃ tataḥ kṛṣṇaṃ vicakṣaṇaḥ |

BRP057.029.2 dvādaśākṣaramantreṇa pūjayet susamāhitaḥ || 29 ||

BRP057.030.1 dviṣaṭkavarṇamantreṇa bhaktyā ye puruṣottamam |

BRP057.030.2 pūjayanti sadā dhīrās te mokṣaṃ prāpnuvanti vai || 30 ||

BRP057.031.1 na tāṃ gatiṃ surā yānti yogino naiva somapāḥ |

BRP057.031.2 yāṃ gatiṃ yānti bho viprā dvādaśākṣaratatparāḥ || 31 ||

[p. 224 ]

BRP057.032.1 tasmāt tenaiva mantreṇa bhaktyā kṛṣṇaṃ jagadgurum |

BRP057.032.2 sampūjya gandhapuṣpādyaiḥ praṇipatya prasādayet || 32 ||

BRP057.033.1 jaya kṛṣṇa jagannātha jaya sarvāghanāśana |

BRP057.033.2 jaya cāṇūrakeśighna jaya kaṃsaniṣūdana || 33 ||

BRP057.034.1 jaya padmapalāśākṣa jaya cakragadādhara |

BRP057.034.2 jaya nīlāmbudaśyāma jaya sarvasukhaprada || 34 ||

BRP057.035.1 jaya deva jagatpūjya jaya saṃsāranāśana |

BRP057.035.2 jaya lokapate nātha jaya vāñchāphalaprada || 35 ||

BRP057.036.1 saṃsārasāgare ghore niḥsāre duḥkhaphenile |

BRP057.036.2 krodhagrāhākule raudre viṣayodakasamplave || 36 ||

BRP057.037.1 nānārogormikalile mohāvartasudustare |

BRP057.037.2 nimagno 'haṃ suraśreṣṭha trāhi māṃ puruṣottama || 37 ||

BRP057.038.1 evaṃ prasādya deveśaṃ varadaṃ bhaktavatsalam |

BRP057.038.2 sarvapāpaharaṃ devaṃ sarvakāmaphalapradam || 38 ||

BRP057.039.1 pīnāṃsaṃ dvibhujaṃ kṛṣṇaṃ padmapattrāyatekṣaṇam |

BRP057.039.2 mahoraskaṃ mahābāhuṃ pītavastraṃ śubhānanam || 39 ||

BRP057.040.1 śaṅkhacakragadāpāṇiṃ mukuṭāṅgadabhūṣaṇam |

BRP057.040.2 sarvalakṣaṇasaṃyuktaṃ vanamālāvibhūṣitam || 40 ||

BRP057.041.1 dṛṣṭvā naro 'ñjaliṃ kṛtvā daṇḍavat praṇipatya ca |

BRP057.041.2 aśvamedhasahasrāṇāṃ phalaṃ prāpnoti vai dvijāḥ || 41 ||

BRP057.042.1 yat phalaṃ sarvatīrtheṣu snāne dāne prakīrtitam |

BRP057.042.2 naras tat phalam āpnoti dṛṣṭvā kṛṣṇaṃ praṇamya ca || 42 ||

BRP057.043.1 yat phalaṃ sarvaratnādyair iṣṭe bahusuvarṇake |

BRP057.043.2 naras tat phalam āpnoti dṛṣṭvā kṛṣṇaṃ praṇamya ca || 43 ||

BRP057.044.1 yat phalaṃ sarvavedeṣu sarvayajñeṣu yat phalam |

BRP057.044.2 tat phalaṃ samavāpnoti naraḥ kṛṣṇaṃ praṇamya ca || 44 ||

BRP057.045.1 yat phalaṃ sarvadānena vratena niyamena ca |

BRP057.045.2 naras tat phalam āpnoti dṛṣṭvā kṛṣṇaṃ praṇamya ca || 45 ||

BRP057.046.1 tapobhir vividhair ugrair yat phalaṃ samudāhṛtam |

BRP057.046.2 naras tat phalam āpnoti dṛṣṭvā kṛṣṇaṃ praṇamya ca || 46 ||

BRP057.047.1 yat phalaṃ brahmacaryeṇa samyak cīrṇena tatkṛtam |

BRP057.047.2 naras tat phalam āpnoti dṛṣṭvā kṛṣṇaṃ praṇamya ca || 47 ||

BRP057.048.1 yat phalaṃ ca gṛhasthasya yathoktācāravartinaḥ |

BRP057.048.2 naras tat phalam āpnoti dṛṣṭvā kṛṣṇaṃ praṇamya ca || 48 ||

BRP057.049.1 yat phalaṃ vanavāsena vānaprasthasya kīrtitam |

BRP057.049.2 naras tat phalam āpnoti dṛṣṭvā kṛṣṇaṃ praṇamya ca || 49 ||

BRP057.050.1 sannyāsena yathoktena yat phalaṃ samudāhṛtam |

BRP057.050.2 naras tat phalam āpnoti dṛṣṭvā kṛṣṇaṃ praṇamya ca || 50 ||

BRP057.051.1 kiṃ cātra bahunoktena māhātmye tasya bho dvijāḥ |

BRP057.051.2 dṛṣṭvā kṛṣṇaṃ naro bhaktyā mokṣaṃ prāpnoti durlabham || 51 ||

[p. 225 ]

BRP057.052.1 pāpair vimuktaḥ śuddhātmā kalpakoṭisamudbhavaiḥ |

BRP057.052.2 śriyā paramayā yuktaḥ sarvaiḥ samudito guṇaiḥ || 52 ||

BRP057.053.1 sarvakāmasamṛddhena vimānena suvarcasā |

BRP057.053.2 trisaptakulam uddhṛtya naro viṣṇupuraṃ vrajet || 53 ||

BRP057.054.1 tatra kalpaśataṃ yāvad bhuktvā bhogān manoramān |

BRP057.054.2 gandharvāpsarasaiḥ sārdhaṃ yathā viṣṇuś caturbhujaḥ || 54 ||

BRP057.055.1 cyutas tasmād ihāyāto viprāṇāṃ pravare kule |

BRP057.055.2 sarvajñaḥ sarvavedī ca jāyate gatamatsaraḥ || 55 ||

BRP057.056.1 svadharmanirataḥ śānto dātā bhūtahite rataḥ |

BRP057.056.2 āsādya vaiṣṇavaṃ jñānaṃ tato muktim avāpnuyāt || 56 ||

BRP057.057.1 tataḥ sampūjya mantreṇa subhadrāṃ bhaktavatsalām |

BRP057.057.2 prasādayet tato viprāḥ praṇipatya kṛtāñjaliḥ || 57 ||

BRP057.058.1 namas te sarvage devi namas te śubhasaukhyade |

BRP057.058.2 trāhi māṃ padmapattrākṣi kātyāyani namo 'stu te || 58 ||

BRP057.059.1 evaṃ prasādya tāṃ devīṃ jagaddhātrīṃ jagaddhitām |

BRP057.059.2 baladevasya bhaginīṃ subhadrāṃ varadāṃ śivām || 59 ||

BRP057.060.1 kāmagena vimānena naro viṣṇupuraṃ vrajet |

BRP057.060.2 ābhūtasamplavaṃ yāvat krīḍitvā tatra devavat || 60 ||

BRP057.061.1 iha mānuṣatāṃ prāpto brāhmaṇo vedavid bhavet |

BRP057.061.2 prāpya yogaṃ hares tatra mokṣaṃ ca labhate dhruvam || 61 ||

Chapter 58: Narasiṃha-Māhātmya

58 SS 113-115

brahmovāca:

BRP058.001.1 evaṃ dṛṣṭvā balaṃ kṛṣṇaṃ subhadrāṃ praṇipatya ca |

BRP058.001.2 dharmaṃ cārthaṃ ca kāmaṃ ca mokṣaṃ ca labhate dhruvam || 1 ||

BRP058.002.1 niṣkramya devatāgārāt kṛtakṛtyo bhaven naraḥ |

BRP058.002.2 praṇamyāyatanaṃ paścād vrajet tatra samāhitaḥ || 2 ||

BRP058.003.1 indranīlamayo viṣṇur yatrāste vālukāvṛtaḥ |

BRP058.003.2 antardhānagataṃ natvā tato viṣṇupuraṃ vrajet || 3 ||

BRP058.004.1 sarvadevamayo yo 'sau hatavān asurottamam |

BRP058.004.2 sa āste tatra bho viprāḥ siṃhārdhakṛtavigrahaḥ || 4 ||

BRP058.005.1 bhaktyā dṛṣṭvā tu taṃ devaṃ praṇamya narakesarīm |

BRP058.005.2 mucyate pātakair martyaḥ samastair nātra saṃśayaḥ || 5 ||

BRP058.006.1 narasiṃhasya ye bhaktā bhavanti bhuvi mānavāḥ |

BRP058.006.2 na teṣāṃ duṣkṛtaṃ kiñcit phalaṃ syād yad yad īpsitam || 6 ||

BRP058.007.1 tasmāt sarvaprayatnena narasiṃhaṃ samāśrayet |

BRP058.007.2 dharmārthakāmamokṣāṇāṃ phalaṃ yasmāt prayacchati || 7 ||

munaya ūcuḥ:

BRP058.008.1 māhātmyaṃ narasiṃhasya sukhadaṃ bhuvi durlabham |

BRP058.008.2 yathā kathayase deva tena no vismayo mahān || 8 ||

[p. 226 ]

BRP058.009.1 prabhāvaṃ tasya devasya vistareṇa jagatpate |

BRP058.009.2 śrotum icchāmahe brūhi paraṃ kautūhalaṃ hi naḥ || 9 ||

BRP058.010.1 yathā prasīded devo 'sau narasiṃho mahābalaḥ |

BRP058.010.2 bhaktānām upakārāya brūhi deva namo 'stu te || 10 ||

BRP058.011.1 prasādān narasiṃhasya yā bhavanty atra siddhayaḥ |

BRP058.011.2 brūhi tāḥ kuru cāsmākaṃ prasādaṃ prapitāmaha || 11 ||

brahmovāca:

BRP058.012.1 śṛṇudhvaṃ tasya bho viprāḥ prabhāvaṃ gadato mama |

BRP058.012.2 ajitasyāprameyasya bhuktimuktipradasya ca || 12 ||

BRP058.013.1 kaḥ śaknoti guṇān vaktuṃ samastāṃs tasya bho dvijāḥ |

BRP058.013.2 siṃhārdhakṛtadehasya pravakṣyāmi samāsataḥ || 13 ||

BRP058.014.1 yāḥ kāścit siddhayaś cātra śrūyante daivamānuṣāḥ |

BRP058.014.2 prasādāt tasya tāḥ sarvāḥ sidhyanti nātra saṃśayaḥ || 14 ||

BRP058.015.1 svarge martye ca pātāle dikṣu toye pure nage |

BRP058.015.2 prasādāt tasya devasya bhavaty avyāhatā gatiḥ || 15 ||

BRP058.016.1 asādhyaṃ tasya devasya nāsty atra sacarācare |

BRP058.016.2 narasiṃhasya bho viprāḥ sadā bhaktānukampinaḥ || 16 ||

BRP058.017.1 vidhānaṃ tasya vakṣyāmi bhaktānām upakārakam |

BRP058.017.2 yena prasīdec caivāsau siṃhārdhakṛtavigrahaḥ || 17 ||

BRP058.018.1 śṛṇudhvaṃ muniśārdūlāḥ kalparājaṃ sanātanam |

BRP058.018.2 narasiṃhasya tattvaṃ ca yan na jñātaṃ surāsuraiḥ || 18 ||

BRP058.019.1 śākayāvakamūlais tu phalapiṇyākasaktukaiḥ |

BRP058.019.2 payobhakṣeṇa viprendrā vartayet sādhakottamaḥ || 19 ||

BRP058.020.1 kośakaupīnavāsāś ca dhyānayukto jitendriyaḥ |

BRP058.020.2 araṇye vijane deśe parvate sindhusaṅgame || 20 ||

BRP058.021.1 ūṣare siddhakṣetre ca narasiṃhāśrame tathā |

BRP058.021.2 pratiṣṭhāpya svayaṃ vāpi pūjāṃ kṛtvā vidhānataḥ || 21 ||

BRP058.022.1 dvādaśyāṃ śuklapakṣasya upoṣya munipuṅgavāḥ |

BRP058.022.2 japel lakṣāṇi vai viṃśan manasā saṃyatendriyaḥ || 22 ||

BRP058.023.1 upapātakayuktaś ca mahāpātakasaṃyutaḥ |

BRP058.023.2 mukto bhavet tato viprāḥ sādhako nātra saṃśayaḥ || 23 ||

BRP058.024.1 kṛtvā pradakṣiṇaṃ tatra narasiṃhaṃ prapūjayet |

BRP058.024.2 puṇyagandhādibhir dhūpaiḥ praṇamya śirasā prabhum || 24 ||

BRP058.025.1 karpūracandanāktāni jātīpuṣpāṇi mastake |

BRP058.025.2 pradadyān narasiṃhasya tataḥ siddhiḥ prajāyate || 25 ||

BRP058.026.1 bhagavān sarvakāryeṣu na kvacit pratihanyate |

BRP058.026.2 tejaḥ soḍhuṃ na śaktāḥ syur brahmarudrādayaḥ surāḥ || 26 ||

BRP058.027.1 kiṃ punar dānavā loke siddhagandharvamānuṣāḥ |

BRP058.027.2 vidyādharā yakṣagaṇāḥ sakinnaramahoragāḥ || 27 ||

BRP058.028.1 mantraṃ yān āsurān hantuṃ japanty eke 'nyasādhakāḥ |

BRP058.028.2 te sarve pralayaṃ yānti dṛṣṭvādityāgnivarcasaḥ || 28 ||

BRP058.029.1 sakṛjjaptaṃ tu kavacaṃ rakṣet sarvam upadravam |

BRP058.029.2 dvirjaptaṃ kavacaṃ divyaṃ rakṣate devadānavāt || 29 ||

[p. 227 ]

BRP058.030.1 gandharvāḥ kinnarā yakṣā vidyādharamahoragāḥ |

BRP058.030.2 bhūtāḥ piśācā rakṣāṃsi ye cānye paripanthinaḥ || 30 ||

BRP058.031.1 trirjaptaṃ kavacaṃ divyam abhedyaṃ ca surāsuraiḥ |

BRP058.031.2 dvādaśābhyantare caiva yojanānāṃ dvijottamāḥ || 31 ||

BRP058.032.1 rakṣate bhagavān devo narasiṃho mahābalaḥ |

BRP058.032.2 tato gatvā biladvāram upoṣya rajanītrayam || 32 ||

BRP058.033.1 palāśakāṣṭhaiḥ prajvālya bhagavantaṃ hutāśanam |

BRP058.033.2 palāśasamidhas tatra juhuyāt trimadhuplutāḥ || 33 ||

BRP058.034.1 dve śate dvijaśārdūlā vaṣaṭkāreṇa sādhakaḥ |

BRP058.034.2 tato vivaradvāraṃ tu prakaṭaṃ jāyate kṣaṇāt || 34 ||

BRP058.035.1 tato viśet tu niḥśaṅkaṃ kavacī vivaraṃ budhaḥ |

BRP058.035.2 gacchataḥ saṅkaṭaṃ tasya tamomohaś ca naśyati || 35 ||

BRP058.036.1 rājamārgaḥ suvistīrṇo dṛśyate bhramarājitaḥ |

BRP058.036.2 narasiṃhaṃ smaraṃs tatra pātālaṃ viśate dvijāḥ || 36 ||

BRP058.037.1 gatvā tatra japet tattvaṃ narasiṃhākhyam avyayam |

BRP058.037.2 tataḥ strīṇāṃ sahasrāṇi vīṇāvādanakarmaṇām || 37 ||

BRP058.038.1 nirgacchanti puro viprāḥ svāgataṃ tā vadanti ca |

BRP058.038.2 praveśayanti tā haste gṛhītvā sādhakeśvaram || 38 ||

BRP058.039.1 tato rasāyanaṃ divyaṃ pāyayanti dvijottamāḥ |

BRP058.039.2 pītamātre divyadeho jāyate sumahābalaḥ || 39 ||

BRP058.040.1 krīḍate saha kanyābhir yāvad ābhūtasamplavam |

BRP058.040.2 bhinnadeho vāsudeve līyate nātra saṃśayaḥ || 40 ||

BRP058.041.1 yadā na rocate vāsas tasmān nirgacchate punaḥ |

BRP058.041.2 paṭṭaṃ śūlaṃ ca khaḍgaṃ ca rocanāṃ ca maṇiṃ tathā || 41 ||

BRP058.042.1 rasaṃ rasāyanaṃ caiva pādukāñjanam eva ca |

BRP058.042.2 kṛṣṇājinaṃ muniśreṣṭhā guṭikāṃ ca manoharām || 42 ||

BRP058.043.1 kamaṇḍaluṃ cākṣasūtraṃ yaṣṭiṃ sañjīvanīṃ tathā |

BRP058.043.2 siddhavidyāṃ ca śāstrāṇi gṛhītvā sādhakeśvaraḥ || 43 ||

BRP058.044.1 jvaladvahnisphuliṅgormiveṣṭitaṃ triśikhaṃ hṛdi |

BRP058.044.2 sakṛn nyastaṃ dahet sarvaṃ vṛjinaṃ janmakoṭijam || 44 ||

BRP058.045.1 viṣe nyastaṃ viṣaṃ hanyāt kuṣṭhaṃ hanyāt tanau sthitam |

BRP058.045.2 svadehe bhrūṇahatyādi kṛtvā divyena śudhyati || 45 ||

BRP058.046.1 mahāgrahagṛhīteṣu jvalamānaṃ vicintayet |

BRP058.046.2 hṛdante vai tataḥ śīghraṃ naśyeyur dāruṇā grahāḥ || 46 ||

BRP058.047.1 bālānāṃ kaṇṭhake baddhaṃ rakṣā bhavati nityaśaḥ |

BRP058.047.2 gaṇḍapiṇḍakalūtānāṃ nāśanaṃ kurute dhruvam || 47 ||

BRP058.048.1 vyādhijāte samidbhiś ca ghṛtakṣīreṇa homayet |

BRP058.048.2 trisandhyaṃ māsam ekaṃ tu sarvarogān vināśayet || 48 ||

[p. 228 ]

BRP058.049.1 asādhyaṃ tu na paśyāmi trailokye sacarācare |

BRP058.049.2 yāṃ yāṃ kāmayate siddhiṃ tāṃ tāṃ prāpnoti sa dhruvam || 49 ||

BRP058.050.1 aṣṭottaraśataṃ tv eke pūjayitvā mṛgādhipam |

BRP058.050.2 mṛttikāḥ sapta valmīke śmaśāne ca catuṣpathe || 50 ||

BRP058.051.1 raktacandanasammiśrā gavāṃ kṣīreṇa loḍayet |

BRP058.051.2 siṃhasya pratimāṃ kṛtvā pramāṇena ṣaḍaṅgulām || 51 ||

BRP058.052.1 limpet tathā bhūrjapattre rocanayā samālikhet |

BRP058.052.2 narasiṃhasya kaṇṭhe tu baddhvā caiva hi mantravit || 52 ||

BRP058.053.1 japet saṅkhyāvihīnaṃ tu pūjayitvā jalāśaye |

BRP058.053.2 yāvat saptāhamātraṃ tu japet saṃyamitendriyaḥ || 53 ||

BRP058.054.1 jalākīrṇā muhūrtena jāyate sarvamedinī |

BRP058.054.2 athavā śuṣkavṛkṣāgre narasiṃhaṃ tu pūjayet || 54 ||

BRP058.055.1 japtvā cāṣṭaśataṃ tattvaṃ varṣantaṃ vinivārayet |

BRP058.055.2 tam evaṃ piñjake baddhvā bhrāmayet sādhakottamaḥ || 55 ||

BRP058.056.1 mahāvāto muhūrtena āgacchen nātra saṃśayaḥ |

BRP058.056.2 punaś ca dhārayet kṣipraṃ saptasaptena vāriṇā || 56 ||

BRP058.057.1 atha tāṃ pratimāṃ dvāri nikhaned yasya sādhakaḥ |

BRP058.057.2 gotrotsādo bhavet tasya uddhṛte caiva śāntidaḥ || 57 ||

BRP058.058.1 tasmāt taṃ muniśārdūlā bhaktyā sampūjayet sadā |

BRP058.058.2 mṛgarājaṃ mahāvīryaṃ sarvakāmaphalapradam || 58 ||

BRP058.059.1 vimuktaḥ sarvapāpebhyo viṣṇulokaṃ sa gacchati |

BRP058.059.2 brāhmaṇāḥ kṣatriyā vaiśyāḥ striyaḥ śūdrāntyajātayaḥ || 59 ||

BRP058.060.1 sampūjya taṃ suraśreṣṭhaṃ bhaktyā siṃhavapurdharam |

BRP058.060.2 mucyante cāśubhair duḥkhair janmakoṭisamudbhavaiḥ || 60 ||

BRP058.061.1 sampūjya taṃ suraśreṣṭhaṃ prāpnuvanty abhivāñchitam |

BRP058.061.2 devatvam amareśatvaṃ gandharvatvaṃ ca bho dvijāḥ || 61 ||

BRP058.062.1 yakṣavidyādharatvaṃ ca tathānyac cābhivāñchitam |

BRP058.062.2 dṛṣṭvā stutvā namaskṛtvā sampūjya narakesarīm || 62 ||

BRP058.063.1 prāpnuvanti narā rājyaṃ svargaṃ mokṣaṃ ca durlabham |

BRP058.063.2 narasiṃhaṃ naro dṛṣṭvā labhed abhimataṃ phalam || 63 ||

BRP058.064.1 nirmuktaḥ sarvapāpebhyo viṣṇulokaṃ sa gacchati |

BRP058.064.2 sakṛd dṛṣṭvā tu taṃ devaṃ bhaktyā siṃhavapurdharam || 64 ||

BRP058.065.1 mucyate cāśubhair duḥkhair janmakoṭisamudbhavaiḥ |

BRP058.065.2 saṅgrāme saṅkaṭe durge coravyāghrādipīḍite || 65 ||

BRP058.066.1 kāntāre prāṇasandehe viṣavahnijaleṣu ca |

BRP058.066.2 rājādibhyaḥ samudrebhyo graharogādipīḍite || 66 ||

BRP058.067.1 smṛtvā taṃ puruṣaḥ sarvai rājagrāmair vimucyate |

BRP058.067.2 sūryodaye yathā nāśaṃ tamo 'bhyeti mahattaram || 67 ||

BRP058.068.1 tathā sandarśane tasya vināśaṃ yānty upadravāḥ |

BRP058.068.2 guṭikāñjanapātālapāduke ca rasāyanam || 68 ||

[p. 229 ]

BRP058.069.1 narasiṃhe prasanne tu prāpnoty anyāṃś ca vāñchitān |

BRP058.069.2 yān yān kāmān abhidhyāyan bhajate narakesarīm || 69 ||

BRP058.070.1 tāṃs tān kāmān avāpnoti naro nāsty atra saṃśayaḥ |

BRP058.070.2 dṛṣṭvā taṃ devadeveśaṃ bhaktyāpūjya praṇamya ca || 70 ||

BRP058.071.1 daśānām aśvamedhānāṃ phalaṃ daśaguṇaṃ labhet |

BRP058.071.2 pāpaiḥ sarvair vinirmukto guṇaiḥ sarvair alaṅkṛtaḥ || 71 ||

BRP058.072.1 sarvakāmasamṛddhātmā jarāmaraṇavarjitaḥ |

BRP058.072.2 sauvarṇena vimānena kiṅkiṇījālamālinā || 72 ||

BRP058.073.1 sarvakāmasamṛddhena kāmagena suvarcasā |

BRP058.073.2 taruṇādityavarṇena muktāhārāvalambinā || 73 ||

BRP058.074.1 divyastrīśatayuktena divyagandharvanādinā |

BRP058.074.2 kulaikaviṃśam uddhṛtya devavan muditaḥ sukhī || 74 ||

BRP058.075.1 stūyamāno 'psarobhiś ca viṣṇulokaṃ vrajen naraḥ |

BRP058.075.2 bhuktvā tatra varān bhogān viṣṇuloke dvijottamāḥ || 75 ||

BRP058.076.1 gandharvair apsarair yuktaḥ kṛtvā rūpaṃ caturbhujam |

BRP058.076.2 manohlādakaraṃ saukhyaṃ yāvad ābhūtasamplavam || 76 ||

BRP058.077.1 puṇyakṣayād ihāyātaḥ pravare yogināṃ kule |

BRP058.077.2 caturvedī bhaved vipro vedavedāṅgapāragaḥ |

BRP058.077.3 vaiṣṇavaṃ yogam āsthāya tato mokṣam avāpnuyāt || 77 ||

Chapter 59: Śvetamādhava-Māhātmya

59 SS 115-117

brahmovāca:

BRP059.001.1 anantākhyaṃ vāsudevaṃ dṛṣṭvā bhaktyā praṇamya ca |

BRP059.001.2 sarvapāpavinirmukto naro yāti paraṃ padam || 1 ||

BRP059.002.1 mayā cārādhitaś cāsau śakreṇa tadanantaram |

BRP059.002.2 vibhīṣaṇena rāmeṇa kas taṃ nārādhayet pumān || 2 ||

BRP059.003.1 śvetagaṅgāṃ naraḥ snātvā yaḥ paśyec chvetamādhavam |

BRP059.003.2 matsyākhyaṃ mādhavaṃ caiva śvetadvīpaṃ sa gacchati || 3 ||

munaya ūcuḥ:

BRP059.004.1 śvetamādhavamāhātmyaṃ vaktum arhasy aśeṣataḥ |

BRP059.004.2 vistareṇa jagannātha pratimāṃ tasya vai hareḥ || 4 ||

BRP059.005.1 tasmin kṣetravare puṇye vikhyāte jagatītale |

BRP059.005.2 śvetākhyaṃ mādhavaṃ devaṃ kas taṃ sthāpitavān purā || 5 ||

brahmovāca:

BRP059.006.1 abhūt kṛtayuge viprāḥ śveto nāma nṛpo balī |

BRP059.006.2 matimān dharmavic chūraḥ satyasandho dṛḍhavrataḥ || 6 ||

BRP059.007.1 yasya rājye tu varṣāṇāṃ sahasraṃ daśa mānavāḥ |

BRP059.007.2 bhavanty āyuṣmanto lokā bālas tasmin na sīdati || 7 ||

[p. 230 ]

BRP059.008.1 vartamāne tadā rājye kiñcit kāle gate dvijāḥ |

BRP059.008.2 kapālagautamo nāma ṛṣiḥ paramadhārmikaḥ || 8 ||

BRP059.009.1 suto 'syājātadantaś ca mṛtaḥ kālavaśād dvijāḥ |

BRP059.009.2 tam ādāya ṛṣir dhīmān nṛpasyāntikam ānayat || 9 ||

BRP059.010.1 dṛṣṭvaivaṃ nṛpatiḥ suptaṃ kumāraṃ gatacetasam |

BRP059.010.2 pratijñām akarod viprā jīvanārthaṃ śiśos tadā || 10 ||

rājovāca:

BRP059.011.1 yāvad bālam ahaṃ tv enaṃ yamasya sadane gatam |

BRP059.011.2 nānaye saptarātreṇa citāṃ dīptāṃ samāruhe || 11 ||

brahmovāca:

BRP059.012.1 evam uktvāsitaiḥ padmaiḥ śatair daśaśatādikaiḥ |

BRP059.012.2 sampūjya ca mahādevaṃ rājā vidyāṃ punar japet || 12 ||

BRP059.013.1 atibhaktiṃ tu sañcintya nṛpasya jagadīśvaraḥ |

BRP059.013.2 sānnidhyam agamat tuṣṭo 'smīty uvāca sahomayā || 13 ||

BRP059.014.1 śrutvaivaṃ giram īśasya vilokya sahasā haram |

BRP059.014.2 bhasmadigdhaṃ virūpākṣaṃ śaratkundenduvarcasam || 14 ||

BRP059.015.1 śārdūlacarmavasanaṃ śaśāṅkāṅkitamūrdhajam |

BRP059.015.2 mahīṃ nipatya sahasā praṇamya sa tadābravīt || 15 ||

śveta uvāca:

BRP059.016.1 kāruṇyaṃ yadi me dṛṣṭvā prasanno 'si prabho yadi |

BRP059.016.2 kālasya vaśam āpanno bālako dvijaputrakaḥ || 16 ||

BRP059.017.1 jīvatv eṣa punar bāla ity evaṃ vratam āhitam |

BRP059.017.2 akasmāc ca mṛtaṃ bālaṃ niyamya bhagavan svayam |

BRP059.017.3 yathoktāyuṣyasaṃyuktaṃ kṣemaṃ kuru maheśvara || 17 ||

brahmovāca:

BRP059.018.1 śvetasyaitad vacaḥ śrutvā mudaṃ prāpa haras tadā |

BRP059.018.2 kālam ājñāpayām āsa sarvabhūtabhayaṅkaram || 18 ||

BRP059.019.1 niyamya kālaṃ durdharṣaṃ yamasyājñākaraṃ dvijāḥ |

BRP059.019.2 bālaṃ sañjīvayām āsa mṛtyor mukhagataṃ punaḥ || 19 ||

BRP059.020.1 kṛtvā kṣemaṃ jagat sarvaṃ muneḥ putraṃ sa taṃ dvijāḥ |

BRP059.020.2 devyā sahomayā devas tatraivāntaradhīyata || 20 ||

BRP059.021.1 evaṃ sañjīvayām āsa muneḥ putraṃ nṛpottamaḥ || 21 ||

munaya ūcuḥ:

BRP059.022.1 devadeva jagannātha trailokyaprabhavāvyaya |

BRP059.022.2 brūhi naḥ paramaṃ tathyaṃ śvetākhyasya ca sāmpratam || 22 ||

brahmovāca:

BRP059.023.1 śṛṇudhvaṃ muniśārdūlāḥ sarvasattvahitāvaham |

BRP059.023.2 pravakṣyāmi yathātathyaṃ yat pṛcchatha mamānaghāḥ || 23 ||

BRP059.024.1 mādhavasya ca māhātmyaṃ sarvapāpapraṇāśanam |

BRP059.024.2 yac chrutvābhimatān kāmān dhruvaṃ prāpnoti mānavaḥ || 24 ||

[p. 231 ]

BRP059.025.1 śrutavān ṛṣibhiḥ pūrvaṃ mādhavākhyasya bho dvijāḥ |

BRP059.025.2 śṛṇudhvaṃ tāṃ kathāṃ divyāṃ bhayaśokārtināśinīm || 25 ||

BRP059.026.1 sa kṛtvā rājyam ekāgryaṃ varṣāṇāṃ ca sahasraśaḥ |

BRP059.026.2 vicārya laukikān dharmān vaidikān niyamāṃs tathā || 26 ||

BRP059.027.1 keśavārādhane viprā niścitaṃ vratam āsthitaḥ |

BRP059.027.2 sa gatvā paramaṃ kṣetraṃ sāgaraṃ dakṣiṇāśrayam || 27 ||

BRP059.028.1 taṭe tasmiñ śubhe ramye deśe kṛṣṇasya cāntike |

BRP059.028.2 śveto 'tha kārayām āsa prāsādaṃ śubhalakṣaṇam || 28 ||

BRP059.029.1 dhanvantaraśataṃ caikaṃ devadevasya dakṣiṇe |

BRP059.029.2 tataḥ śvetena viprendrāḥ śvetaśailamayena ca || 29 ||

BRP059.030.1 kṛtaḥ sa bhagavāñ śveto mādhavaś candrasannibhaḥ |

BRP059.030.2 pratiṣṭhāṃ vidhivac cakre yathoddiṣṭāṃ svayaṃ tu saḥ || 30 ||

BRP059.031.1 dattvā dānaṃ dvijātibhyo dīnānāthatapasvinām |

BRP059.031.2 athānantarato rājā mādhavasya ca sannidhau || 31 ||

BRP059.032.1 mahīṃ nipatya sahasā oṅkāraṃ dvādaśākṣaram |

BRP059.032.2 japan sa maunam āsthāya māsam ekaṃ samādhinā || 32 ||

BRP059.033.1 nirāhāro mahābhāgaḥ samyag viṣṇupade sthitaḥ |

BRP059.033.2 japānte sa tu deveśaṃ saṃstotum upacakrame || 33 ||

śveta uvāca:

BRP059.034.1 oṃ namo vāsudevāya namaḥ saṅkarṣaṇāya ca |

BRP059.034.2 pradyumnāyāniruddhāya namo nārāyaṇāya ca || 34 ||

BRP059.035.1 namo 'stu bahurūpāya viśvarūpāya vedhase |

BRP059.035.2 nirguṇāyāpratarkyāya śucaye śuklakarmaṇe || 35 ||

BRP059.036.1 oṃ namaḥ padmanābhāya padmagarbhodbhavāya ca |

BRP059.036.2 namo 'stu padmavarṇāya padmahastāya te namaḥ || 36 ||

BRP059.037.1 oṃ namaḥ puṣkarākṣāya sahasrākṣāya mīḍhuṣe |

BRP059.037.2 namaḥ sahasrapādāya sahasrabhujamanyave || 37 ||

BRP059.038.1 oṃ namo 'stu varāhāya varadāya sumedhase |

BRP059.038.2 variṣṭhāya vareṇyāya śaraṇyāyācyutāya ca || 38 ||

BRP059.039.1 oṃ namo bālarūpāya bālapadmaprabhāya ca |

BRP059.039.2 bālārkasomanetrāya muñjakeśāya dhīmate || 39 ||

BRP059.040.1 keśavāya namo nityaṃ namo nārāyaṇāya ca |

BRP059.040.2 mādhavāya variṣṭhāya govindāya namo namaḥ || 40 ||

BRP059.041.1 oṃ namo viṣṇave nityaṃ devāya vasuretase |

BRP059.041.2 madhusūdanāya namaḥ śuddhāyāṃśudharāya ca || 41 ||

BRP059.042.1 namo anantāya sūkṣmāya namaḥ śrīvatsadhāriṇe |

BRP059.042.2 trivikramāya ca namo divyapītāmbarāya ca || 42 ||

BRP059.043.1 sṛṣṭikartre namas tubhyaṃ goptre dhātre namo namaḥ |

BRP059.043.2 namo 'stu guṇabhūtāya nirguṇāya namo namaḥ || 43 ||

[p. 232 ]

BRP059.044.1 namo vāmanarūpāya namo vāmanakarmaṇe |

BRP059.044.2 namo vāmananetrāya namo vāmanavāhine || 44 ||

BRP059.045.1 namo ramyāya pūjyāya namo 'stv avyaktarūpiṇe |

BRP059.045.2 apratarkyāya śuddhāya namo bhayaharāya ca || 45 ||

BRP059.046.1 saṃsārārṇavapotāya praśāntāya svarūpiṇe |

BRP059.046.2 śivāya saumyarūpāya rudrāyottāraṇāya ca || 46 ||

BRP059.047.1 bhavabhaṅgakṛte caiva bhavabhogapradāya ca |

BRP059.047.2 bhavasaṅghātarūpāya bhavasṛṣṭikṛte namaḥ || 47 ||

BRP059.048.1 oṃ namo divyarūpāya somāgniśvasitāya ca |

BRP059.048.2 somasūryāṃśukeśāya gobrāhmaṇahitāya ca || 48 ||

BRP059.049.1 oṃ nama ṛksvarūpāya padakramasvarūpiṇe |

BRP059.049.2 ṛkstutāya namas tubhyaṃ nama ṛksādhanāya ca || 49 ||

BRP059.050.1 oṃ namo yajuṣāṃ dhātre yajūrūpadharāya ca |

BRP059.050.2 yajuryājyāya juṣṭāya yajuṣāṃ pataye namaḥ || 50 ||

BRP059.051.1 oṃ namaḥ śrīpate deva śrīdharāya varāya ca |

BRP059.051.2 śriyaḥ kāntāya dāntāya yogicintyāya yogine || 51 ||

BRP059.052.1 oṃ namaḥ sāmarūpāya sāmadhvanivarāya ca |

BRP059.052.2 oṃ namaḥ sāmasaumyāya sāmayogavide namaḥ || 52 ||

BRP059.053.1 sāmne ca sāmagītāya oṃ namaḥ sāmadhāriṇe |

BRP059.053.2 sāmayajñavide caiva namaḥ sāmakarāya ca || 53 ||

BRP059.054.1 namas tv atharvaśirase namo 'tharvasvarūpiṇe |

BRP059.054.2 namo 'stv atharvapādāya namo 'tharvakarāya ca || 54 ||

BRP059.055.1 oṃ namo vajraśīrṣāya madhukaiṭabhaghātine |

BRP059.055.2 mahodadhijalasthāya vedāharaṇakāriṇe || 55 ||

BRP059.056.1 namo dīptasvarūpāya hṛṣīkeśāya vai namaḥ |

BRP059.056.2 namo bhagavate tubhyaṃ vāsudevāya te namaḥ || 56 ||

BRP059.057.1 nārāyaṇa namas tubhyaṃ namo lokahitāya ca |

BRP059.057.2 oṃ namo mohanāśāya bhavabhaṅgakarāya ca || 57 ||

BRP059.058.1 gatipradāya ca namo namo bandhaharāya ca |

BRP059.058.2 trailokyatejasāṃ kartre namas tejaḥsvarūpiṇe || 58 ||

BRP059.059.1 yogīśvarāya śuddhāya rāmāyottaraṇāya ca |

BRP059.059.2 sukhāya sukhanetrāya namaḥ sukṛtadhāriṇe || 59 ||

BRP059.060.1 vāsudevāya vandyāya vāmadevāya vai namaḥ |

BRP059.060.2 dehināṃ dehakartre ca bhedabhaṅgakarāya ca || 60 ||

BRP059.061.1 devair vanditadehāya namas te divyamauline |

BRP059.061.2 namo vāsanivāsāya vāsavyavaharāya ca || 61 ||

BRP059.062.1 oṃ namo vasukartre ca vasuvāsapradāya ca |

BRP059.062.2 namo yajñasvarūpāya yajñeśāya ca yogine || 62 ||

BRP059.063.1 yatiyogakareśāya namo yajñāṅgadhāriṇe |

BRP059.063.2 saṅkarṣaṇāya ca namaḥ pralambamathanāya ca || 63 ||

BRP059.064.1 meghaghoṣasvanottīrṇavegalāṅgaladhāriṇe |

BRP059.064.2 namo 'stu jñānināṃ jñāna nārāyaṇaparāyaṇa || 64 ||

[p. 233 ]

BRP059.065.1 na me 'sti tvām ṛte bandhur narakottāraṇe prabho |

BRP059.065.2 atas tvāṃ sarvabhāvena praṇato natavatsala || 65 ||

BRP059.066.1 malaṃ yat kāyajaṃ vāpi mānasaṃ caiva keśava |

BRP059.066.2 na tasyānyo 'sti deveśa kṣālakas tvām ṛte 'cyuta || 66 ||

BRP059.067.1 saṃsargāṇi samastāni vihāya tvām upasthitaḥ |

BRP059.067.2 saṅgo me 'stu tvayā sārdham ātmalābhāya keśava || 67 ||

BRP059.068.1 kaṣṭam āpat suduṣpāraṃ saṃsāraṃ vedmi keśava |

BRP059.068.2 tāpatrayaparikliṣṭas tena tvāṃ śaraṇaṃ gataḥ || 68 ||

BRP059.069.1 eṣaṇābhir jagat sarvaṃ mohitaṃ māyayā tava |

BRP059.069.2 ākarṣitaṃ ca lobhādyair atas tvām aham āśritaḥ || 69 ||

BRP059.070.1 nāsti kiñcit sukhaṃ viṣṇo saṃsārasthasya dehinaḥ |

BRP059.070.2 yathā yathā hi yajñeśa tvayi cetaḥ pravartate || 70 ||

BRP059.071.1 tathā phalavihīnaṃ tu sukham ātyantikaṃ labhet |

BRP059.071.2 naṣṭo vivekaśūnyo 'smi dṛśyate jagad āturam || 71 ||

BRP059.072.1 govinda trāhi saṃsārān mām uddhartuṃ tvam arhasi |

BRP059.072.2 magnasya mohasalile niruttāre bhavārṇave |

BRP059.072.3 uddhartā puṇḍarīkākṣa tvām ṛte 'nyo na vidyate || 72 ||

brahmovāca:

BRP059.073.1 itthaṃ stutas tatas tena rājñā śvetena bho dvijāḥ |

BRP059.073.2 tasmin kṣetravare divye vikhyāte puruṣottame || 73 ||

BRP059.074.1 bhaktiṃ tasya tu sañcintya devadevo jagadguruḥ |

BRP059.074.2 ājagāma nṛpasyāgre sarvair devair vṛto hariḥ || 74 ||

BRP059.075.1 nīlajīmūtasaṅkāśaḥ padmapattrāyatekṣaṇaḥ |

BRP059.075.2 dadhat sudarśanaṃ dhīmān karāgre dīptamaṇḍalam || 75 ||

BRP059.076.1 kṣīrodajalasaṅkāśo vimalaś candrasannibhaḥ |

BRP059.076.2 rarāja vāmahaste 'sya pāñcajanyo mahādyutiḥ || 76 ||

BRP059.077.1 pakṣirājadhvajaḥ śrīmān gadāśārṅgāsidhṛk prabhuḥ |

BRP059.077.2 uvāca sādhu bho rājan yasya te matir uttamā |

BRP059.077.3 yad iṣṭaṃ vara bhadraṃ te prasanno 'smi tavānagha || 77 ||

brahmovāca:

BRP059.078.1 śrutvaivaṃ devadevasya vākyaṃ tat paramāmṛtam |

BRP059.078.2 praṇamya śirasovāca śvetas tadgatamānasaḥ || 78 ||

śveta uvāca:

BRP059.079.1 yady ahaṃ bhagavan bhaktaḥ prayaccha varam uttamam |

BRP059.079.2 ābrahmabhavanād ūrdhvaṃ vaiṣṇavaṃ padam avyayam || 79 ||

BRP059.080.1 vimalaṃ virajaṃ śuddhaṃ saṃsārāsaṅgavarjitam |

BRP059.080.2 tat padaṃ gantum icchāmi tvatprasādāj jagatpate || 80 ||

śrībhagavān uvāca:

BRP059.081.1 yat padaṃ vibudhāḥ sarve munayaḥ siddhayoginaḥ |

BRP059.081.2 nābhigacchanti yad ramyaṃ paraṃ padam anāmayam || 81 ||

BRP059.082.1 yāsyasi paramaṃ sthānaṃ rājyāmṛtam upāsya ca |

BRP059.082.2 sarvāṃl lokān atikramya mama lokaṃ gamiṣyasi || 82 ||

[p. 234 ]

BRP059.083.1 kīrtis tavātra rājendra trīṃl lokāṃś ca gamiṣyati |

BRP059.083.2 sānnidhyaṃ mama caivātra sarvadaiva bhaviṣyati || 83 ||

BRP059.084.1 śvetagaṅgeti gāsyanti sarve te devadānavāḥ |

BRP059.084.2 kuśāgreṇāpi rājendra śvetagāṅgeyam ambu ca || 84 ||

BRP059.085.1 spṛṣṭvā svargaṃ gamiṣyanti madbhaktā ye samāhitāḥ |

BRP059.085.2 yas tv imāṃ pratimāṃ gacchen mādhavākhyāṃ śaśiprabhām || 85 ||

BRP059.086.1 śaṅkhagokṣīrasaṅkāśām aśeṣāghavināśinīm |

BRP059.086.2 tāṃ praṇamya sakṛd bhaktyā puṇḍarīkanibhekṣaṇām || 86 ||

BRP059.087.1 vihāya sarvalokān vai mama loke mahīyate |

BRP059.087.2 manvantarāṇi tatraiva devakanyābhir āvṛtaḥ || 87 ||

BRP059.088.1 gīyamānaś ca madhuraṃ siddhagandharvasevitaḥ |

BRP059.088.2 bhunakti vipulān bhogān yatheṣṭaṃ māmakaiḥ saha || 88 ||

BRP059.089.1 cyutas tasmād ihāgatya manuṣyo brāhmaṇo bhavet |

BRP059.089.2 vedavedāṅgavic chrīmān bhogavāṃś cirajīvitaḥ || 89 ||

BRP059.090.1 gajāśvarathayānāḍhyo dhanadhānyāvṛtaḥ śuciḥ |

BRP059.090.2 rūpavān bahubhāgyaś ca putrapautrasamanvitaḥ || 90 ||

BRP059.091.1 puruṣottamaṃ punaḥ prāpya vaṭamūle 'tha sāgare |

BRP059.091.2 tyaktvā dehaṃ hariṃ smṛtvā tataḥ śāntapadaṃ vrajet || 91 ||

Chapter 60: Matsyamādhava-Māhātmya; rules for bathing in the ocean

60 SS 117-118

brahmovāca:

BRP060.001.1 śvetamādhavam ālokya samīpe matsyamādhavam |

BRP060.001.2 ekārṇavajale pūrvaṃ rohitaṃ rūpam āsthitam || 1 ||

BRP060.002.1 vedānāṃ haraṇārthāya rasātalatale sthitam |

BRP060.002.2 cintayitvā kṣitiṃ samyak tasmin sthāne pratiṣṭhitam || 2 ||

BRP060.003.1 ādyāvataraṇaṃ rūpaṃ mādhavaṃ matsyarūpiṇam |

BRP060.003.2 praṇamya praṇato bhūtvā sarvaduḥkhād vimucyate || 3 ||

BRP060.004.1 prayāti paramaṃ sthānaṃ yatra devo hariḥ svayam |

BRP060.004.2 kāle punar ihāyāto rājā syāt pṛthivītale || 4 ||

BRP060.005.1 vatsamādhavam āsādya durādharṣo bhaven naraḥ |

BRP060.005.2 dātā bhoktā bhaved yajvā vaiṣṇavaḥ satyasaṅgaraḥ || 5 ||

BRP060.006.1 yogaṃ prāpya hareḥ paścāt tato mokṣam avāpnuyāt |

BRP060.006.2 matsyamādhavamāhātmyaṃ mayā samparikīrtitam |

BRP060.006.3 yaṃ dṛṣṭvā muniśārdūlāḥ sarvān kāmān avāpnuyāt || 6 ||

munaya ūcuḥ:

BRP060.007.1 bhagavañ śrotum icchāmo mārjanaṃ varuṇālaye |

BRP060.007.2 kriyate snānadānādi tasyāśeṣaphalaṃ vada || 7 ||

brahmovāca:

BRP060.008.1 śṛṇudhvaṃ muniśārdūlā mārjanasya yathāvidhi |

BRP060.008.2 bhaktyā tu tanmanā bhūtvā samprāpya puṇyam uttamam || 8 ||

[p. 235 ]

BRP060.009.1 mārkaṇḍeyahrade snānaṃ pūrvakāle praśasyate |

BRP060.009.2 caturdaśyāṃ viśeṣeṇa sarvapāpapraṇāśanam || 9 ||

BRP060.010.1 tadvat snānaṃ samudrasya sarvakālaṃ praśasyate |

BRP060.010.2 paurṇamāsyāṃ viśeṣeṇa hayamedhaphalaṃ labhet || 10 ||

BRP060.011.1 mārkaṇḍeyaṃ vaṭaṃ kṛṣṇaṃ rauhiṇeyaṃ mahodadhim |

BRP060.011.2 indradyumnasaraś caiva pañcatīrthīvidhiḥ smṛtaḥ || 11 ||

BRP060.012.1 pūrṇimā jyeṣṭhamāsasya jyeṣṭhā ṛkṣaṃ yadā bhavet |

BRP060.012.2 tadā gacched viśeṣeṇa tīrtharājaṃ paraṃ śubham || 12 ||

BRP060.013.1 kāyavāṅmānasaiḥ śuddhas tadbhāvo nānyamānasaḥ |

BRP060.013.2 sarvadvandvavinirmukto vītarāgo vimatsaraḥ || 13 ||

BRP060.014.1 kalpavṛkṣavaṭaṃ ramyaṃ tatra snātvā janārdanam |

BRP060.014.2 pradakṣiṇaṃ prakurvīta trivāraṃ susamāhitaḥ || 14 ||

BRP060.015.1 yaṃ dṛṣṭvā mucyate pāpāt saptajanmasamudbhavāt |

BRP060.015.2 puṇyaṃ cāpnoti vipulaṃ gatim iṣṭāṃ ca bho dvijāḥ || 15 ||

BRP060.016.1 tasya nāmāni vakṣyāmi pramāṇaṃ ca yuge yuge |

BRP060.016.2 yathāsaṅkhyaṃ ca bho viprāḥ kṛtādiṣu yathākramam || 16 ||

BRP060.017.1 vaṭaṃ vaṭeśvaraṃ kṛṣṇaṃ purāṇapuruṣaṃ dvijāḥ |

BRP060.017.2 vaṭasyaitāni nāmāni kīrtitāni kṛtādiṣu || 17 ||

BRP060.018.1 yojanaṃ pādahīnaṃ ca yojanārdhaṃ tadardhakam |

BRP060.018.2 pramāṇaṃ kalpavṛkṣasya kṛtādau parikīrtitam || 18 ||

BRP060.019.1 yathoktena tu mantreṇa namaskṛtvā tu taṃ vaṭam |

BRP060.019.2 dakṣiṇābhimukho gacched dhanvantaraśatatrayam || 19 ||

BRP060.020.1 yatrāsau dṛśyate viṣṇuḥ svargadvāraṃ manoramam |

BRP060.020.2 sāgarāmbhaḥsamākṛṣṭaṃ kāṣṭhaṃ sarvaguṇānvitam || 20 ||

BRP060.021.1 praṇipatya tatas taṃ bhoḥ paripūjya tataḥ punaḥ |

BRP060.021.2 mucyate sarvarogādyais tathā pāpair grahādibhiḥ || 21 ||

BRP060.022.1 ugrasenaṃ purā dṛṣṭvā svargadvāreṇa sāgaram |

BRP060.022.2 gatvācamya śucis tatra dhyātvā nārāyaṇaṃ param || 22 ||

BRP060.023.1 nyased aṣṭākṣaraṃ mantraṃ paścād dhastaśarīrayoḥ |

BRP060.023.2 oṃ namo nārāyaṇāyeti yaṃ vadanti manīṣiṇaḥ || 23 ||

BRP060.024.1 kiṃ kāryaṃ bahubhir mantrair manovibhramakārakaiḥ |

BRP060.024.2 oṃ namo nārāyaṇāyeti mantraḥ sarvārthasādhakaḥ || 24 ||

BRP060.025.1 āpo narasya sūnutvān nārā itīha kīrtitāḥ |

BRP060.025.2 viṣṇos tās tv ayanaṃ pūrvaṃ tena nārāyaṇaḥ smṛtaḥ || 25 ||

BRP060.026.1 nārāyaṇaparā vedā nārāyaṇaparā dvijāḥ |

BRP060.026.2 nārāyaṇaparā yajñā nārāyaṇaparāḥ kriyāḥ || 26 ||

BRP060.027.1 nārāyaṇaparā pṛthvī nārāyaṇaparaṃ jalam |

BRP060.027.2 nārāyaṇaparo vahnir nārāyaṇaparaṃ nabhaḥ || 27 ||

BRP060.028.1 nārāyaṇaparo vāyur nārāyaṇaparaṃ manaḥ |

BRP060.028.2 ahaṅkāraś ca buddhiś ca ubhe nārāyaṇātmake || 28 ||

[p. 236 ]

BRP060.029.1 bhūtaṃ bhavyaṃ bhaviṣyaṃ ca yat kiñcij jīvasañjñitam |

BRP060.029.2 sthūlaṃ sūkṣmaṃ paraṃ caiva sarvaṃ nārāyaṇātmakam || 29 ||

BRP060.030.1 śabdādyā viṣayāḥ sarve śrotrādīnīndriyāṇi ca |

BRP060.030.2 prakṛtiḥ puruṣaś caiva sarve nārāyaṇātmakāḥ || 30 ||

BRP060.031.1 jale sthale ca pātāle svargaloke 'mbare nage |

BRP060.031.2 avaṣṭabhya idaṃ sarvam āste nārāyaṇaḥ prabhuḥ || 31 ||

BRP060.032.1 kiṃ cātra bahunoktena jagad etac carācaram |

BRP060.032.2 brahmādistambaparyantaṃ sarvaṃ nārāyaṇātmakam || 32 ||

BRP060.033.1 nārāyaṇāt paraṃ kiñcin neha paśyāmi bho dvijāḥ |

BRP060.033.2 tena vyāptam idaṃ sarvaṃ dṛśyādṛśyaṃ carācaram || 33 ||

BRP060.034.1 āpo hy āyatanaṃ viṣṇoḥ sa ca evāmbhasāṃ patiḥ |

BRP060.034.2 tasmād apsu smaren nityaṃ nārāyaṇam aghāpaham || 34 ||

BRP060.035.1 snānakāle viśeṣeṇa copasthāya jale śuciḥ |

BRP060.035.2 smaren nārāyaṇaṃ dhyāyed dhaste kāye ca vinyaset || 35 ||

BRP060.036.1 oṅkāraṃ ca nakāraṃ ca aṅguṣṭhe hastayor nyaset |

BRP060.036.2 śeṣair hastatalaṃ yāvat tarjanyādiṣu vinyaset || 36 ||

BRP060.037.1 oṅkāraṃ vāmapāde tu nakāraṃ dakṣiṇe nyaset |

BRP060.037.2 mokāraṃ vāmakaṭyāṃ tu nākāraṃ dakṣiṇe nyaset || 37 ||

BRP060.038.1 rākāraṃ nābhideśe tu yakāraṃ vāmabāhuke |

BRP060.038.2 ṇākāraṃ dakṣiṇe nyasya yakāraṃ mūrdhni vinyaset || 38 ||

BRP060.039.1 adhaś cordhvaṃ ca hṛdaye pārśvataḥ pṛṣṭhato 'grataḥ |

BRP060.039.2 dhyātvā nārāyaṇaṃ paścād ārabhet kavacaṃ budhaḥ || 39 ||

BRP060.040.1 pūrve māṃ pātu govindo dakṣiṇe madhusūdanaḥ |

BRP060.040.2 paścime śrīdharo devaḥ keśavas tu tathottare || 40 ||

BRP060.041.1 pātu viṣṇus tathāgneye nairṛte mādhavo 'vyayaḥ |

BRP060.041.2 vāyavye tu hṛṣīkeśas tatheśāne ca vāmanaḥ || 41 ||

BRP060.042.1 bhūtale pātu vārāhas tathordhvaṃ ca trivikramaḥ |

BRP060.042.2 kṛtvaivaṃ kavacaṃ paścād ātmānaṃ cintayet tataḥ || 42 ||

BRP060.043.1 ahaṃ nārāyaṇo devaḥ śaṅkhacakragadādharaḥ |

BRP060.043.2 evaṃ dhyātvā tadātmānam imaṃ mantram udīrayet || 43 ||

BRP060.044.1 tvam agnir dvipadāṃ nātha retodhāḥ kāmadīpanaḥ |

BRP060.044.2 pradhānaḥ sarvabhūtānāṃ jīvānāṃ prabhur avyayaḥ || 44 ||

BRP060.045.1 amṛtasyāraṇis tvaṃ hi devayonir apāṃ pate |

BRP060.045.2 vṛjinaṃ hara me sarvaṃ tīrtharāja namo 'stu te || 45 ||

BRP060.046.1 evam uccārya vidhivat tataḥ snānaṃ samācaret |

BRP060.046.2 anyathā bho dvijaśreṣṭhāḥ snānaṃ tatra na śasyate || 46 ||

BRP060.047.1 kṛtvā tu vaidikair mantrair abhiṣekaṃ ca mārjanam |

BRP060.047.2 antar jale japet paścāt trir āvṛttyāghamarṣaṇam || 47 ||

BRP060.048.1 hayamedho yathā viprāḥ sarvapāpaharaḥ kratuḥ |

BRP060.048.2 tathāghamarṣaṇaṃ cātra sūktaṃ sarvāghanāśanam || 48 ||

[p. 237 ]

BRP060.049.1 uttīrya vāsasī dhaute nirmale paridhāya vai |

BRP060.049.2 prāṇān āyamya cācamya sandhyāṃ copāsya bhāskaram || 49 ||

BRP060.050.1 upatiṣṭhet tataś cordhvaṃ kṣiptvā puṣpajalāñjalim |

BRP060.050.2 upasthāyordhvabāhuś ca talliṅgair bhāskaraṃ tataḥ || 50 ||

BRP060.051.1 gāyatrīṃ pāvanīṃ devīṃ japed aṣṭottaraṃ śatam |

BRP060.051.2 anyāṃś ca sauramantrāṃś ca japtvā tiṣṭhan samāhitaḥ || 51 ||

BRP060.052.1 kṛtvā pradakṣiṇaṃ sūryaṃ namaskṛtyopaviśya ca |

BRP060.052.2 svādhyāyaṃ prāṅmukhaḥ kṛtvā tarpayed daivatāny ṛṣīn || 52 ||

BRP060.053.1 manuṣyāṃś ca pitṝṃś cānyān nāmagotreṇa mantravit |

BRP060.053.2 toyena tilamiśreṇa vidhivat susamāhitaḥ || 53 ||

BRP060.054.1 tarpaṇaṃ devatānāṃ ca pūrvaṃ kṛtvā samāhitaḥ |

BRP060.054.2 adhikārī bhavet paścāt pitṝṇāṃ tarpaṇe dvijaḥ || 54 ||

BRP060.055.1 śrāddhe havanakāle ca pāṇinaikena nirvapet |

BRP060.055.2 tarpaṇe tūbhayaṃ kuryād eṣa eva vidhiḥ sadā || 55 ||

BRP060.056.1 anvārabdhena savyena pāṇinā dakṣiṇena tu |

BRP060.056.2 tṛpyatām iti siñcet tu nāmagotreṇa vāgyataḥ || 56 ||

BRP060.057.1 kāyasthair yas tilair mohāt karoti pitṛtarpaṇam |

BRP060.057.2 tarpitās tena pitaras tvaṅmāṃsarudhirāsthibhiḥ || 57 ||

BRP060.058.1 aṅgasthair na tilaiḥ kuryād devatāpitṛtarpaṇam |

BRP060.058.2 rudhiraṃ tad bhavet toyaṃ pradātā kilbiṣī bhavet || 58 ||

BRP060.059.1 bhūmyāṃ yad dīyate toyaṃ dātā caiva jale sthitaḥ |

BRP060.059.2 vṛthā tan muniśārdūlā nopatiṣṭhati kasyacit || 59 ||

BRP060.060.1 sthale sthitvā jale yas tu prayacched udakaṃ naraḥ |

BRP060.060.2 pitṝṇāṃ nopatiṣṭheta salilaṃ tan nirarthakam || 60 ||

BRP060.061.1 udake nodakaṃ kuryāt pitṛbhyaś ca kadācana |

BRP060.061.2 uttīrya tu śucau deśe kuryād udakatarpaṇam || 61 ||

BRP060.062.1 nodakeṣu na pātreṣu na kruddho naikapāṇinā |

BRP060.062.2 nopatiṣṭhati tat toyaṃ yad bhūmyāṃ na pradīyate || 62 ||

BRP060.063.1 pitṝṇām akṣayaṃ sthānaṃ mahī dattā mayā dvijāḥ |

BRP060.063.2 tasmāt tatraiva dātavyaṃ pitṝṇāṃ prītim icchatā || 63 ||

BRP060.064.1 bhūmipṛṣṭhe samutpannā bhūmyāṃ caiva ca saṃsthitāḥ |

BRP060.064.2 bhūmyāṃ caiva layaṃ yātā bhūmau dadyāt tato jalam || 64 ||

BRP060.065.1 āstīrya ca kuśān sāgrāṃs tān āvāhya svamantrataḥ |

BRP060.065.2 prācīnāgreṣu vai devān yāmyāgreṣu tathā pitṝn || 65 ||

[p. 238 ]

Chapter 61: Prescriptions concerning worship

61 SS 119-121

brahmovāca:

BRP061.001.1 devān pitṝṃs tathā cānyān santarpyācamya vāgyataḥ |

BRP061.001.2 hastamātraṃ catuṣkoṇaṃ caturdvāraṃ suśobhanam || 1 ||

BRP061.002.1 puraṃ vilikhya bho viprās tīre tasya mahodadheḥ |

BRP061.002.2 madhye tatra likhet padmam aṣṭapattraṃ sakarṇikam || 2 ||

BRP061.003.1 evaṃ maṇḍalam ālikhya pūjayet tatra bho dvijāḥ |

BRP061.003.2 aṣṭākṣaravidhānena nārāyaṇam ajaṃ vibhum || 3 ||

BRP061.004.1 ataḥ paraṃ pravakṣyāmi kāyaśodhanam uttamam |

BRP061.004.2 akāraṃ hṛdaye dhyātvā cakrarekhāsamanvitam || 4 ||

BRP061.005.1 jvalantaṃ triśikhaṃ caiva dahantaṃ pāpanāśanam |

BRP061.005.2 candramaṇḍalamadhyasthaṃ rākāraṃ mūrdhni cintayet || 5 ||

BRP061.006.1 śuklavarṇaṃ pravarṣantam amṛtaṃ plāvayan mahīm |

BRP061.006.2 evaṃ nirdhūtapāpas tu divyadehas tato bhavet || 6 ||

BRP061.007.1 aṣṭākṣaraṃ tato mantraṃ nyased evātmano budhaḥ |

BRP061.007.2 vāmapādaṃ samārabhya kramaśaś caiva vinyaset || 7 ||

BRP061.008.1 pañcāṅgaṃ vaiṣṇavaṃ caiva caturvyūhaṃ tathaiva ca |

BRP061.008.2 karaśuddhiṃ prakurvīta mūlamantreṇa sādhakaḥ || 8 ||

BRP061.009.1 ekaikaṃ caiva varṇaṃ tu aṅgulīṣu pṛthak pṛthak |

BRP061.009.2 oṅkāraṃ pṛthivīṃ śuklāṃ vāmapāde tu vinyaset || 9 ||

BRP061.010.1 nakāraḥ śāmbhavaḥ śyāmo dakṣiṇe tu vyavasthitaḥ |

BRP061.010.2 mokāraṃ kālam evāhur vāmakaṭyāṃ nidhāpayet || 10 ||

BRP061.011.1 nākāraḥ sarvabījaṃ tu dakṣiṇasyāṃ vyavasthitaḥ |

BRP061.011.2 rākāras teja ity āhur nābhideśe vyavasthitaḥ || 11 ||

BRP061.012.1 vāyavyo 'yaṃ yakāras tu vāmaskandhe samāśritaḥ |

BRP061.012.2 ṇākāraḥ sarvago jñeyo dakṣiṇāṃse vyavasthitaḥ |

BRP061.012.3 yakāro 'yaṃ śirasthaś ca yatra lokāḥ pratiṣṭhitāḥ || 12 ||

BRP061.013.1 oṃ viṣṇave namaḥ śiraḥ oṃ jvalanāya namaḥ śikhā |

BRP061.013.2 oṃ viṣṇave namaḥ kavacam oṃ viṣṇave namaḥ sphuraṇaṃ diśobandhāya |

BRP061.013.3 oṃ humphaḍastram oṃ śirasi śuklo vāsudeva iti |

BRP061.013.4 oṃ āṃ lalāṭe raktaḥ saṅkarṣaṇo garutmān vahnis teja āditya iti |

BRP061.013.5 oṃ āṃ grīvāyāṃ pītaḥ pradyumno vāyumegha iti |

BRP061.013.6 oṃ āṃ hṛdaye kṛṣṇo 'niruddhaḥ sarvaśaktisamanvita iti |

BRP061.013.7 evaṃ caturvyūham ātmānaṃ kṛtvā tataḥ karma samācaret || 13 ||

BRP061.014.1 mamāgre 'vasthito viṣṇuḥ pṛṣṭhataś cāpi keśavaḥ |

BRP061.014.2 govindo dakṣiṇe pārśve vāme tu madhusūdanaḥ || 14 ||

BRP061.015.1 upariṣṭāt tu vaikuṇṭho vārāhaḥ pṛthivītale |

BRP061.015.2 avāntaradiśo yās tu tāsu sarvāsu mādhavaḥ || 15 ||

[p. 239 ]

BRP061.016.1 gacchatas tiṣṭhato vāpi jāgrataḥ svapato 'pi vā |

BRP061.016.2 narasiṃhakṛtā guptir vāsudevamayo hy aham || 16 ||

BRP061.017.1 evaṃ viṣṇumayo bhūtvā tataḥ karma samārabhet |

BRP061.017.2 yathā dehe tathā deve sarvatattvāni yojayet || 17 ||

BRP061.018.1 tataś caiva prakurvīta prokṣaṇaṃ praṇavena tu |

BRP061.018.2 phaṭkārāntaṃ samuddiṣṭaṃ sarvavighnaharaṃ śubham || 18 ||

BRP061.019.1 tatrārkacandravahnīnāṃ maṇḍalāni vicintayet |

BRP061.019.2 padmamadhye nyased viṣṇuṃ pavanasyāmbarasya ca || 19 ||

BRP061.020.1 tato vicintya hṛdaya oṅkāraṃ jyotīrūpiṇam |

BRP061.020.2 karṇikāyāṃ samāsīnaṃ jyotīrūpaṃ sanātanam || 20 ||

BRP061.021.1 aṣṭākṣaraṃ tato mantraṃ vinyasec ca yathākramam |

BRP061.021.2 tena vyastasamastena pūjanaṃ paramaṃ smṛtam || 21 ||

BRP061.022.1 dvādaśākṣaramantreṇa yajed devaṃ sanātanam |

BRP061.022.2 tato 'vadhārya hṛdaye karṇikāyāṃ bahir nyaset || 22 ||

BRP061.023.1 caturbhujaṃ mahāsattvaṃ sūryakoṭisamaprabham |

BRP061.023.2 cintayitvā mahāyogaṃ jyotīrūpaṃ sanātanam |

BRP061.023.3 tataś cāvāhayen mantraṃ krameṇācintya mānase || 23 ||

āvāhanamantraḥ:

BRP061.024.1 mīnarūpo varāhaś ca narasiṃho 'tha vāmanaḥ |

BRP061.024.2 āyātu devo varado mama nārāyaṇo 'grataḥ |

BRP061.024.3 oṃ namo nārāyaṇāya namaḥ || 24 ||

sthāpanamantraḥ:

BRP061.025.1 karṇikāyāṃ supīṭhe 'tra padmakalpitam āsanam |

BRP061.025.2 sarvasattvahitārthāya tiṣṭha tvaṃ madhusūdana |

BRP061.025.3 oṃ namo nārāyaṇāya namaḥ || 25 ||

arghamantraḥ:

BRP061.026.1 oṃ trailokyapatīnāṃ pataye devadevāya hṛṣīkeśāya viṣṇave namaḥ |

BRP061.026.2 oṃ namo nārāyaṇāya namaḥ || 26 ||

pādyamantraḥ:

BRP061.027.1 oṃ pādyaṃ pādayor deva padmanābha sanātana |

BRP061.027.2 viṣṇo kamalapattrākṣa gṛhāṇa madhusūdana |

BRP061.027.3 oṃ namo nārāyaṇāya namaḥ || 27 ||

madhuparkamantraḥ:

BRP061.028.1 madhuparkaṃ mahādeva brahmādyaiḥ kalpitaṃ tava |

BRP061.028.2 mayā niveditaṃ bhaktyā gṛhāṇa puruṣottama |

BRP061.028.3 oṃ namo nārāyaṇāya namaḥ || 28 ||

ācamanīyamantraḥ:

BRP061.029.1 mandākinyāḥ sitaṃ vāri sarvapāpaharaṃ śivam |

[p. 240 ]

BRP061.029.2 gṛhāṇācamanīyaṃ tvaṃ mayā bhaktyā niveditam |

BRP061.029.3 oṃ namo nārāyaṇāya namaḥ || 29 ||

snānamantraḥ:

BRP061.030.1 tvam āpaḥ pṛthivī caiva jyotis tvaṃ vāyur eva ca |

BRP061.030.2 lokeśa vṛttimātreṇa vāriṇā snāpayāmy aham |

BRP061.030.3 oṃ namo nārāyaṇāya namaḥ || 30 ||

vastramantraḥ:

BRP061.031.1 devatattvasamāyukta yajñavarṇasamanvita |

BRP061.031.2 svarṇavarṇaprabhe deva vāsasī tava keśava |

BRP061.031.3 oṃ namo nārāyaṇāya namaḥ || 31 ||

vilepanamantraḥ:

BRP061.032.1 śarīraṃ te na jānāmi ceṣṭāṃ caiva ca keśava |

BRP061.032.2 mayā nivedito gandhaḥ pratigṛhya vilipyatām |

BRP061.032.3 oṃ namo nārāyaṇāya namaḥ || 32 ||

upavītamantraḥ:

BRP061.033.1 ṛgyajuḥsāmamantreṇa trivṛtaṃ padmayoninā |

BRP061.033.2 sāvitrīgranthisaṃyuktam upavītaṃ tavārpaye |

BRP061.033.3 oṃ namo nārāyaṇāya namaḥ || 33 ||

alaṅkāramantraḥ:

BRP061.034.1 divyaratnasamāyukta vahnibhānusamaprabha |

BRP061.034.2 gātrāṇi tava śobhantu sālaṅkārāṇi mādhava |

BRP061.034.3 oṃ namo nārāyaṇāya namaḥ || 34 ||

BRP061.035.1 oṃ nama iti pratyakṣaraṃ samastena mūlamantreṇa vā pūjayet || 35 ||

dhūpamantraḥ:

BRP061.036.1 vanaspatiraso divyo gandhāḍhyaḥ surabhiś ca te |

BRP061.036.2 mayā nivedito bhaktyā dhūpo 'yaṃ pratigṛhyatām |

BRP061.036.3 oṃ namo nārāyaṇāya namaḥ || 36 ||

dīpamantraḥ:

BRP061.037.1 sūryacandrasamo jyotir vidyudagnyos tathaiva ca |

BRP061.037.2 tvam eva jyotiṣāṃ deva dīpo 'yaṃ pratigṛhyatām |

BRP061.037.3 oṃ namo nārāyaṇāya namaḥ || 37 ||

naivedyamantraḥ:

BRP061.038.1 annaṃ caturvidhaṃ caiva rasaiḥ ṣaḍbhiḥ samanvitam |

BRP061.038.2 mayā niveditaṃ bhaktyā naivedyaṃ tava keśava |

BRP061.038.3 oṃ namo nārāyaṇāya namaḥ || 38 ||

BRP061.039.1 pūrve dale vāsudevaṃ yāmye saṅkarṣaṇaṃ nyaset |

BRP061.039.2 pradyumnaṃ paścime kuryād aniruddhaṃ tathottare || 39 ||

BRP061.040.1 vārāhaṃ ca tathāgneye narasiṃhaṃ ca nairṛte |

BRP061.040.2 vāyavye mādhavaṃ caiva tathaiśāne trivikramam || 40 ||

[p. 241 ]

BRP061.041.1 tathāṣṭākṣaradevasya garuḍaṃ purato nyaset |

BRP061.041.2 vāmapārśve tathā cakraṃ śaṅkhaṃ dakṣiṇato nyaset || 41 ||

BRP061.042.1 tathā mahāgadāṃ caiva nyased devasya dakṣiṇe |

BRP061.042.2 tataḥ śārṅgaṃ dhanur vidvān nyased devasya vāmataḥ || 42 ||

BRP061.043.1 dakṣiṇeneṣudhī divye khaḍgaṃ vāme ca vinyaset |

BRP061.043.2 śriyaṃ dakṣiṇataḥ sthāpya puṣṭim uttarato nyaset || 43 ||

BRP061.044.1 vanamālāṃ ca puratas tataḥ śrīvatsakaustubhau |

BRP061.044.2 vinyased dhṛdayādīni pūrvādiṣu caturdiśam || 44 ||

BRP061.045.1 tato 'straṃ devadevasya koṇe caiva tu vinyaset |

BRP061.045.2 indram agniṃ yamaṃ caiva nairṛtaṃ varuṇaṃ tathā || 45 ||

BRP061.046.1 vāyuṃ dhanadam īśānam anantaṃ brahmaṇā saha |

BRP061.046.2 pūjayet tāntrikair mantrair adhaś cordhvaṃ tathaiva ca || 46 ||

BRP061.047.1 evaṃ sampūjya deveśaṃ maṇḍalasthaṃ janārdanam |

BRP061.047.2 labhed abhimatān kāmān naro nāsty atra saṃśayaḥ || 47 ||

BRP061.048.1 anenaiva vidhānena maṇḍalasthaṃ janārdanam |

BRP061.048.2 pūjitaṃ yaḥ sampaśyeta sa viśed viṣṇum avyayam || 48 ||

BRP061.049.1 sakṛd apy arcito yena vidhinānena keśavaḥ |

BRP061.049.2 janmamṛtyujarāṃ tīrtvā sa viṣṇoḥ padam āpnuyāt || 49 ||

BRP061.050.1 yaḥ smaret satataṃ bhaktyā nārāyaṇam atandritaḥ |

BRP061.050.2 anvahaṃ tasya vāsāya śvetadvīpaḥ prakalpitaḥ || 50 ||

BRP061.051.1 oṅkārādisamāyuktaṃ namaḥkārāntadīpitam |

BRP061.051.2 tannāma sarvatattvānāṃ mantra ity abhidhīyate || 51 ||

BRP061.052.1 anenaiva vidhānena gandhapuṣpaṃ nivedayet |

BRP061.052.2 ekaikasya prakurvīta yathoddiṣṭaṃ krameṇa tu || 52 ||

BRP061.053.1 mudrās tato nibadhnīyād yathoktakramacoditāḥ |

BRP061.053.2 japaṃ caiva prakurvīta mūlamantreṇa mantravit || 53 ||

BRP061.054.1 aṣṭāviṃśatim aṣṭau vā śatam aṣṭottaraṃ tathā |

BRP061.054.2 kāmeṣu ca yathāproktaṃ yathāśakti samāhitaḥ || 54 ||

BRP061.055.1 padmaṃ śaṅkhaś ca śrīvatso gadā garuḍa eva ca |

BRP061.055.2 cakraṃ khaḍgaś ca śārṅgaṃ ca aṣṭau mudrāḥ prakīrtitāḥ || 55 ||

visarjanamantraḥ:

BRP061.056.1 gaccha gaccha paraṃ sthānaṃ purāṇapuruṣottama |

BRP061.056.2 yatra brahmādayo devā vindanti paramaṃ padam |

BRP061.056.3 [oṃ namo nārāyaṇāyeti visarjanam] || 56 ||

BRP061.057.1 arcanaṃ ye na jānanti harer mantrair yathoditam |

BRP061.057.2 te tatra mūlamantreṇa pūjayantv acyutaṃ sadā || 57 ||

[p. 242 ]

Chapter 62: The ocean as holy place (Samudrasnānamāhātmya)

62 SS 121

brahmovāca:

BRP062.001.1 evaṃ sampūjya vidhivad bhaktyā taṃ puruṣottamam |

BRP062.001.2 praṇamya śirasā paścāt sāgaraṃ ca prasādayet || 1 ||

BRP062.002.1 prāṇas tvaṃ sarvabhūtānāṃ yoniś ca saritāṃ pate |

BRP062.002.2 tīrtharāja namas te 'stu trāhi mām acyutapriya || 2 ||

BRP062.003.1 snātvaivaṃ sāgare samyak tasmin kṣetravare dvijāḥ |

BRP062.003.2 tīre cābhyarcya vidhivan nārāyaṇam anāmayam || 3 ||

BRP062.004.1 rāmaṃ kṛṣṇaṃ subhadrāṃ ca praṇipatya ca sāgaram |

BRP062.004.2 śatānām aśvamedhānāṃ phalaṃ prāpnoti mānavaḥ || 4 ||

BRP062.005.1 sarvapāpavinirmuktaḥ sarvaduḥkhavivarjitaḥ |

BRP062.005.2 vṛndāraka iva śrīmān rūpayauvanagarvitaḥ || 5 ||

BRP062.006.1 vimānenārkavarṇena divyagandharvanādinā |

BRP062.006.2 kulaikaviṃśam uddhṛtya viṣṇulokaṃ sa gacchati || 6 ||

BRP062.007.1 bhuktvā tatra varān bhogān krīḍitvā cāpsaraiḥ saha |

BRP062.007.2 manvantaraśataṃ sāgraṃ jarāmṛtyuvivarjitaḥ || 7 ||

BRP062.008.1 puṇyakṣayād ihāyātaḥ kule sarvaguṇānvite |

BRP062.008.2 rūpavān subhagaḥ śrīmān satyavādī jitendriyaḥ || 8 ||

BRP062.009.1 vedaśāstrārthavid vipro bhaved yajvā tu vaiṣṇavaḥ |

BRP062.009.2 yogaṃ ca vaiṣṇavaṃ prāpya tato mokṣam avāpnuyāt || 9 ||

BRP062.010.1 grahoparāge saṅkrāntyām ayane viṣuve tathā |

BRP062.010.2 yugādiṣu ṣaḍaśītyāṃ vyatīpāte dinakṣaye || 10 ||

BRP062.011.1 āṣāḍhyāṃ caiva kārttikyāṃ māghyāṃ vānye śubhe tithau |

BRP062.011.2 ye tatra dānaṃ viprebhyaḥ prayacchanti sumedhasaḥ || 11 ||

BRP062.012.1 phalaṃ sahasraguṇitam anyatīrthāl labhanti te |

BRP062.012.2 pitṝṇāṃ ye prayacchanti piṇḍaṃ tatra vidhānataḥ || 12 ||

BRP062.013.1 akṣayāṃ pitaras teṣāṃ tṛptiṃ samprāpnuvanti vai |

BRP062.013.2 evaṃ snānaphalaṃ samyak sāgarasya mayoditam || 13 ||

BRP062.014.1 dānasya ca phalaṃ viprāḥ piṇḍadānasya caiva hi |

BRP062.014.2 dharmārthamokṣaphaladam āyuṣkīrtiyaśaskaram || 14 ||

BRP062.015.1 bhuktimuktiphalaṃ nṝṇāṃ dhanyaṃ duḥsvapnanāśanam |

BRP062.015.2 sarvapāpaharaṃ puṇyaṃ sarvakāmaphalapradam || 15 ||

BRP062.016.1 nāstikāya na vaktavyaṃ purāṇaṃ ca dvijottamāḥ |

BRP062.016.2 tāvad garjanti tīrthāni māhātmyaiḥ svaiḥ pṛthak pṛthak || 16 ||

BRP062.017.1 yāvan na tīrtharājasya māhātmyaṃ varṇyate dvijāḥ |

BRP062.017.2 puṣkarādīni tīrthāni prayacchanti svakaṃ phalam || 17 ||

BRP062.018.1 tīrtharājas tu sa punaḥ sarvatīrthaphalapradaḥ |

BRP062.018.2 bhūtale yāni tīrthāni saritaś ca sarāṃsi ca || 18 ||

BRP062.019.1 viśanti sāgare tāni tenāsau śreṣṭhatāṃ gataḥ |

BRP062.019.2 rājā samastatīrthānāṃ sāgaraḥ saritāṃ patiḥ || 19 ||

BRP062.020.1 tasmāt samastatīrthebhyaḥ śreṣṭho 'sau sarvakāmadaḥ |

BRP062.020.2 tamo nāśaṃ yathābhyeti bhāskare 'bhyudite dvijāḥ || 20 ||

BRP062.021.1 snānena tīrtharājasya tathā pāpasya saṅkṣayaḥ |

BRP062.021.2 tīrtharājasamaṃ tīrthaṃ na bhūtaṃ na bhaviṣyati || 21 ||

[p. 243 ]

BRP062.022.1 adhiṣṭhānaṃ yadā yatra prabhor nārāyaṇasya vai |

BRP062.022.2 kaḥ śaknoti guṇān vaktuṃ tīrtharājasya bho dvijāḥ || 22 ||

BRP062.023.1 koṭyo navanavatyas tu yatra tīrthāni santi vai |

BRP062.023.2 tasmāt snānaṃ ca dānaṃ ca homaṃ japyaṃ surārcanam |

BRP062.023.3 yat kiñcit kriyate tatra cākṣayaṃ kriyate dvijāḥ || 23 ||

Chapter 63: Pañcatīrtha-Māhātmya (concluded). On auspicious dates

63 SS 121-122

brahmovāca:

BRP063.001.1 tato gacched dvijaśreṣṭhās tīrthaṃ yajñāṅgasambhavam |

BRP063.001.2 indradyumnasaro nāma yatrāste pāvanaṃ śubham || 1 ||

BRP063.002.1 gatvā tatra śucir dhīmān ācamya manasā harim |

BRP063.002.2 dhyātvopasthāya ca jalam imaṃ mantram udīrayet || 2 ||

BRP063.003.1 aśvamedhāṅgasambhūta tīrtha sarvāghanāśana |

BRP063.003.2 snānaṃ tvayi karomy adya pāpaṃ hara namo 'stu te || 3 ||

BRP063.004.1 evam uccārya vidhivat snātvā devān ṛṣīn pitṝn |

BRP063.004.2 tilodakena cānyāṃś ca santarpyācamya vāgyataḥ || 4 ||

BRP063.005.1 dattvā pitṝṇāṃ piṇḍāṃś ca sampūjya puruṣottamam |

BRP063.005.2 daśāśvamedhikaṃ samyak phalaṃ prāpnoti mānavaḥ || 5 ||

BRP063.006.1 saptāvarān sapta parān vaṃśān uddhṛtya devavat |

BRP063.006.2 kāmagena vimānena viṣṇulokaṃ sa gacchati || 6 ||

BRP063.007.1 bhuktvā tatra sukhān bhogān yāvac candrārkatārakam |

BRP063.007.2 cyutas tasmād ihāyāto mokṣaṃ ca labhate dhruvam || 7 ||

BRP063.008.1 evaṃ kṛtvā pañcatīrthīm ekādaśyām upoṣitaḥ |

BRP063.008.2 jyeṣṭhaśuklapañcadaśyāṃ yaḥ paśyet puruṣottamam || 8 ||

BRP063.009.1 sa pūrvoktaṃ phalaṃ prāpya krīḍitvā vācyutālaye |

BRP063.009.2 prayāti paramaṃ sthānaṃ yasmān nāvartate punaḥ || 9 ||

munaya ūcuḥ:

BRP063.010.1 māsān anyān parityajya māghādīn prapitāmaha |

BRP063.010.2 praśaṃsasi kathaṃ jyeṣṭhaṃ brūhi tatkāraṇaṃ prabho || 10 ||

brahmovāca:

BRP063.011.1 śṛṇudhvaṃ muniśārdūlāḥ pravakṣyāmi samāsataḥ |

BRP063.011.2 jyeṣṭhaṃ māsaṃ yathā tebhyaḥ praśaṃsāmi punaḥ punaḥ || 11 ||

BRP063.012.1 pṛthivyāṃ yāni tīrthāni saritaś ca sarāṃsi ca |

BRP063.012.2 puṣkariṇyas taḍāgāni vāpyaḥ kūpās tathā hradāḥ || 12 ||

BRP063.013.1 nānānadyaḥ samudrāś ca saptāhaṃ puruṣottame |

BRP063.013.2 jyeṣṭhaśukladaśamyādi pratyakṣaṃ yānti sarvadā || 13 ||

BRP063.014.1 snānadānādikaṃ tasmād devatāprekṣaṇaṃ dvijāḥ |

BRP063.014.2 yat kiñcit kriyate tatra tasmin kāle 'kṣayaṃ bhavet || 14 ||

BRP063.015.1 śuklapakṣasya daśamī jyeṣṭhe māsi dvijottamāḥ |

BRP063.015.2 harate daśa pāpāni tasmād daśaharā smṛtā || 15 ||

[p. 244 ]

BRP063.016.1 yas tasyāṃ halinaṃ kṛṣṇaṃ paśyed bhadrāṃ susaṃyataḥ |

BRP063.016.2 sarvapāpavinirmukto viṣṇulokaṃ vrajen naraḥ || 16 ||

BRP063.017.1 uttare dakṣiṇe viprās tv ayane puruṣottamam |

BRP063.017.2 dṛṣṭvā rāmaṃ subhadrāṃ ca viṣṇulokaṃ vrajen naraḥ || 17 ||

BRP063.018.1 naro dolāgataṃ dṛṣṭvā govindaṃ puruṣottamam |

BRP063.018.2 phālgunyāṃ prayato bhūtvā govindasya puraṃ vrajet || 18 ||

BRP063.019.1 viṣuvaddivase prāpte pañcatīrthīṃ vidhānataḥ |

BRP063.019.2 kṛtvā saṅkarṣaṇaṃ kṛṣṇaṃ dṛṣṭvā bhadrāṃ ca bho dvijāḥ || 19 ||

BRP063.020.1 naraḥ samastayajñānāṃ phalaṃ prāpnoti durlabham |

BRP063.020.2 vimuktaḥ sarvapāpebhyo viṣṇulokaṃ ca gacchati || 20 ||

BRP063.021.1 yaḥ paśyati tṛtīyāyāṃ kṛṣṇaṃ candanarūṣitam |

BRP063.021.2 vaiśākhasyāsite pakṣe sa yāty acyutamandiram || 21 ||

BRP063.022.1 jyaiṣṭhyāṃ jyeṣṭharkṣayuktāyāṃ yaḥ paśyet puruṣottamam |

BRP063.022.2 kulaikaviṃśam uddhṛtya viṣṇulokaṃ sa gacchati || 22 ||

Chapter 64: On the importance of the month Jyeṣṭha

64 SS 122-123

brahmovāca:

BRP064.001.1 yadā bhaven mahājyaiṣṭhī rāśinakṣatrayogataḥ |

BRP064.001.2 prayatnena tadā martyair gantavyaṃ puruṣottamam || 1 ||

BRP064.002.1 kṛṣṇaṃ dṛṣṭvā mahājyaiṣṭhyāṃ rāmaṃ bhadrāṃ ca bho dvijāḥ |

BRP064.002.2 naro dvādaśayātrāyāḥ phalaṃ prāpnoti cādhikam || 2 ||

BRP064.003.1 prayāge ca kurukṣetre naimiṣe puṣkare gaye |

BRP064.003.2 gaṅgādvāre kuśāvarte gaṅgāsāgarasaṅgame || 3 ||

BRP064.004.1 kokāmukhe śūkare ca mathurāyāṃ marusthale |

BRP064.004.2 śālagrāme vāyutīrthe mandare sindhusāgare || 4 ||

BRP064.005.1 piṇḍārake citrakūṭe prabhāse kanakhale dvijāḥ |

BRP064.005.2 śaṅkhoddhāre dvārakāyāṃ tathā badarikāśrame || 5 ||

BRP064.006.1 lohakuṇḍe cāśvatīrthe sarvapāpapramocane |

BRP064.006.2 kāmālaye koṭitīrthe tathā cāmarakaṇṭake || 6 ||

BRP064.007.1 lohārgale jambumārge somatīrthe pṛthūdake |

BRP064.007.2 utpalāvartake caiva pṛthutuṅge sukubjake || 7 ||

BRP064.008.1 ekāmrake ca kedāre kāśyāṃ ca viraje dvijāḥ |

BRP064.008.2 kālañjare ca gokarṇe śrīśaile gandhamādane || 8 ||

BRP064.009.1 mahendre malaye vindhye pāriyātre himālaye |

BRP064.009.2 sahye ca śuktimante ca gomante cārbude tathā || 9 ||

BRP064.010.1 gaṅgāyāṃ sarvatīrtheṣu yāmuneṣu ca bho dvijāḥ |

BRP064.010.2 sārasvateṣu gomatyāṃ brahmaputreṣu saptasu || 10 ||

[p. 245 ]

BRP064.011.1 godāvarī bhīmarathī tuṅgabhadrā ca narmadā |

BRP064.011.2 tāpī payouṣṇī kāverī śiprā carmaṇvatī dvijāḥ || 11 ||

BRP064.012.1 vitastā candrabhāgā ca śatadrur bāhudā tathā |

BRP064.012.2 ṛṣikulyā kumārī ca vipāśā ca dṛṣadvatī || 12 ||

BRP064.013.1 śarayūr nākagaṅgā ca gaṇḍakī ca mahānadī |

BRP064.013.2 kauśikī karatoyā ca trisrotā madhuvāhinī || 13 ||

BRP064.014.1 mahānadī vaitaraṇī yāś cānyā nānukīrtitāḥ |

BRP064.014.2 athavā kiṃ bahūktena bhāṣitena dvijottamāḥ || 14 ||

BRP064.015.1 pṛthivyāṃ sarvatīrtheṣu sarveṣv āyataneṣu ca |

BRP064.015.2 sāgareṣu ca śaileṣu nadīṣu ca saraḥsu ca || 15 ||

BRP064.016.1 yat phalaṃ snānadānena rāhugraste divākare |

BRP064.016.2 tat phalaṃ kṛṣṇam ālokya mahājyaiṣṭhyāṃ labhen naraḥ || 16 ||

BRP064.017.1 tasmāt sarvaprayatnena gantavyaṃ puruṣottame |

BRP064.017.2 mahājyaiṣṭhyāṃ muniśreṣṭhā sarvakāmaphalepsubhiḥ || 17 ||

BRP064.018.1 dṛṣṭvā rāmaṃ mahājyeṣṭhaṃ kṛṣṇaṃ subhadrayā saha |

BRP064.018.2 viṣṇulokaṃ naro yāti samuddhṛtya samaṃ kulam || 18 ||

BRP064.019.1 bhuktvā tatra varān bhogān yāvad ābhūtasamplavam |

BRP064.019.2 puṇyakṣayād ihāgatya caturvedī dvijo bhavet || 19 ||

BRP064.020.1 svadharmanirataḥ śāntaḥ kṛṣṇabhakto jitendriyaḥ |

BRP064.020.2 vaiṣṇavaṃ yogam āsthāya tato mokṣam avāpnuyāt || 20 ||

Chapter 65: Bathing festival of Kṛṣṇa, Balarāma, and Subhadrā

65 SS 123-125

munaya ūcuḥ:

BRP065.001.1 kasmin kāle bhavet snānaṃ kṛṣṇasya kamalodbhava |

BRP065.001.2 vidhinā kena tad brūhi tato vidhividāṃ vara || 1 ||

brahmovāca:

BRP065.002.1 śṛṇudhvaṃ munayaḥ snānaṃ kṛṣṇasya vadato mama |

BRP065.002.2 rāmasya ca subhadrāyāḥ puṇyaṃ sarvāghanāśanam || 2 ||

BRP065.003.1 māsi jyeṣṭhe ca samprāpte nakṣatre candradaivate |

BRP065.003.2 paurṇamāsyāṃ tadā snānaṃ sarvakālaṃ harer dvijāḥ || 3 ||

BRP065.004.1 sarvatīrthamayaḥ kūpas tatrāste nirmalaḥ śuciḥ |

BRP065.004.2 tadā bhogavatī tatra pratyakṣā bhavati dvijāḥ || 4 ||

BRP065.005.1 tasmāj jyaiṣṭhyāṃ samuddhṛtya haimāḍhyaiḥ kalaśair jalam |

BRP065.005.2 kṛṣṇarāmābhiṣekārthaṃ subhadrāyāś ca bho dvijāḥ || 5 ||

BRP065.006.1 kṛtvā suśobhanaṃ mañcaṃ patākābhir alaṅkṛtam |

BRP065.006.2 sudṛḍhaṃ sukhasañcāraṃ vastraiḥ puṣpair alaṅkṛtam || 6 ||

BRP065.007.1 vistīrṇaṃ dhūpitaṃ dhūpaiḥ snānārthaṃ rāmakṛṣṇayoḥ |

BRP065.007.2 sitavastraparicchannaṃ muktāhārāvalambitam || 7 ||

[p. 246 ]

BRP065.008.1 tatra nānāvidhair vādyaiḥ kṛṣṇaṃ nīlāmbaraṃ dvijāḥ |

BRP065.008.2 madhye subhadrāṃ cāsthāpya jayamaṅgalanisvanaiḥ || 8 ||

BRP065.009.1 brāhmaṇaiḥ kṣatriyair vaiśyaiḥ śūdraiś cānyaiś ca jātibhiḥ |

BRP065.009.2 anekaśatasāhasrair vṛtaṃ strīpuruṣair dvijāḥ || 9 ||

BRP065.010.1 gṛhasthāḥ snātakāś caiva yatayo brahmacāriṇaḥ |

BRP065.010.2 snāpayanti tadā kṛṣṇaṃ mañcasthaṃ sahalāyudham || 10 ||

BRP065.011.1 tathā samastatīrthāni pūrvoktāni dvijottamāḥ |

BRP065.011.2 svodakaiḥ puṣpamiśraiś ca snāpayanti pṛthak pṛthak || 11 ||

BRP065.012.1 paścāt paṭahaśaṅkhādyair bherīmurajanisvanaiḥ |

BRP065.012.2 kāhalais tālaśabdaiś ca mṛdaṅgair jharjharais tathā || 12 ||

BRP065.013.1 anyaiś ca vividhair vādyair ghaṇṭāsvanavibhūṣitaiḥ |

BRP065.013.2 strīṇāṃ maṅgalaśabdaiś ca stutiśabdair manoharaiḥ || 13 ||

BRP065.014.1 jayaśabdais tathā stotrair vīṇāveṇunināditaiḥ |

BRP065.014.2 śrūyate sumahāñ śabdaḥ sāgarasyeva garjataḥ || 14 ||

BRP065.015.1 munīnāṃ vedaśabdena mantraśabdais tathāparaiḥ |

BRP065.015.2 nānāstotraravaiḥ puṇyaiḥ sāmaśabdopabṛṃhitaiḥ || 15 ||

BRP065.016.1 yatibhiḥ snātakaiś caiva gṛhasthair brahmacāribhiḥ |

BRP065.016.2 snānakāle suraśreṣṭha stuvanti parayā mudā || 16 ||

BRP065.017.1 śyāmair veśyājanaiś caiva kucabhārāvanāmibhiḥ |

BRP065.017.2 pītaraktāmbarābhiś ca mālyadāmāvanāmibhiḥ || 17 ||

BRP065.018.1 saratnakuṇḍalair divyaiḥ suvarṇastabakānvitaiḥ |

BRP065.018.2 cāmarai ratnadaṇḍaiś ca vījyete rāmakeśavau || 18 ||

BRP065.019.1 yakṣavidyādharaiḥ siddhaiḥ kinnaraiś cāpsarogaṇaiḥ |

BRP065.019.2 parivāryāmbaragatair devagandharvacāraṇaiḥ || 19 ||

BRP065.020.1 ādityā vasavo rudrāḥ sādhyā viśve marudgaṇāḥ |

BRP065.020.2 lokapālās tathā cānye stuvanti puruṣottamam || 20 ||

BRP065.021.1 namas te devadeveśa purāṇa puruṣottama |

BRP065.021.2 sargasthityantakṛd deva lokanātha jagatpate || 21 ||

BRP065.022.1 trailokyadhāriṇaṃ devaṃ brahmaṇyaṃ mokṣakāraṇam |

BRP065.022.2 taṃ namasyāmahe bhaktyā sarvakāmaphalapradam || 22 ||

BRP065.023.1 stutvaivaṃ vibudhāḥ kṛṣṇaṃ rāmaṃ caiva mahābalam |

BRP065.023.2 subhadrāṃ ca muniśreṣṭhās tadākāśe vyavasthitāḥ || 23 ||

BRP065.024.1 gāyanti devagandharvā nṛtyanty apsarasas tathā |

BRP065.024.2 devatūryāṇy avādyanta vātā vānti suśītalāḥ || 24 ||

BRP065.025.1 puṣpamiśraṃ tadā meghā varṣanty ākāśagocarāḥ |

BRP065.025.2 jayaśabdaṃ ca kurvanti munayaḥ siddhacāraṇāḥ || 25 ||

BRP065.026.1 śakrādyā vibudhāḥ sarva ṛṣayaḥ pitaras tathā |

BRP065.026.2 prajānāṃ patayo nāgā ye cānye svargavāsinaḥ || 26 ||

BRP065.027.1 tato maṅgalasambhārair vidhimantrapuraskṛtam |

BRP065.027.2 ābhiṣecanikaṃ dravyaṃ gṛhītvā devatāgaṇāḥ || 27 ||

[p. 247 ]

BRP065.028.1 indro viṣṇur mahāvīryaḥ sūryācandramasau tathā |

BRP065.028.2 dhātā caiva vidhātā ca tathā caivānilānalau || 28 ||

BRP065.029.1 pūṣā bhago 'ryamā tvaṣṭā aṃśunaiva vivasvatā |

BRP065.029.2 patnībhyāṃ sahito dhīmān mitreṇa varuṇena ca || 29 ||

BRP065.030.1 rudrair vasubhir ādityair aśvibhyāṃ ca vṛtaḥ prabhuḥ |

BRP065.030.2 viśvair devair marudbhiś ca sādhyaiś ca pitṛbhiḥ saha || 30 ||

BRP065.031.1 gandharvair apsarobhiś ca yakṣarākṣasapannagaiḥ |

BRP065.031.2 devarṣibhir asaṅkhyeyais tathā brahmarṣibhir varaiḥ || 31 ||

BRP065.032.1 vaikhānasair vālakhilyair vāyvāhārair marīcipaiḥ |

BRP065.032.2 bhṛgubhiś cāṅgirobhiś ca sarvavidyāsuniṣṭhitaiḥ || 32 ||

BRP065.033.1 sarvavidyādharaiḥ puṇyair yogasiddhibhir āvṛtaḥ |

BRP065.033.2 pitāmahaḥ pulastyaś ca pulahaś ca mahātapāḥ || 33 ||

BRP065.034.1 aṅgirāḥ kaśyapo 'triś ca marīcir bhṛgur eva ca |

BRP065.034.2 kratur haraḥ pracetāś ca manur dakṣas tathaiva ca || 34 ||

BRP065.035.1 ṛtavaś ca grahāś caiva jyotīṃṣi ca dvijottamāḥ |

BRP065.035.2 mūrtimatyaś ca sarito devāś caiva sanātanāḥ || 35 ||

BRP065.036.1 samudrāś ca hradāś caiva tīrthāni vividhāni ca |

BRP065.036.2 pṛthivī dyaur diśaś caiva pādapāś ca dvijottamāḥ || 36 ||

BRP065.037.1 aditir devamātā ca hrīḥ śrīḥ svāhā sarasvatī |

BRP065.037.2 umā śacī sinīvālī tathā cānumatiḥ kuhūḥ || 37 ||

BRP065.038.1 rākā ca dhiṣaṇā caiva patnyaś cānyā divaukasām |

BRP065.038.2 himavāṃś caiva vindhyaś ca meruś cānekaśṛṅgavān || 38 ||

BRP065.039.1 airāvataḥ sānucaraḥ kalākāṣṭhās tathaiva ca |

BRP065.039.2 māsārdhaṃ māsartavas tathā rātryahanī samāḥ || 39 ||

BRP065.040.1 uccaiḥśravā hayaśreṣṭho nāgarājaś ca vāmanaḥ |

BRP065.040.2 aruṇo garuḍaś caiva vṛkṣāś cauṣadhibhiḥ saha || 40 ||

BRP065.041.1 dharmaś ca bhagavān devaḥ samājagmur hi saṅgatāḥ |

BRP065.041.2 kālo yamaś ca mṛtyuś ca yamasyānucarāś ca ye || 41 ||

BRP065.042.1 bahulatvāc ca noktā ye vividhā devatāgaṇāḥ |

BRP065.042.2 te devasyābhiṣekārthaṃ samāyānti tatas tataḥ || 42 ||

BRP065.043.1 gṛhītvā te tadā viprāḥ sarve devā divaukasaḥ |

BRP065.043.2 ābhiṣecanikaṃ dravyaṃ maṅgalāni ca sarvaśaḥ || 43 ||

BRP065.044.1 divyasambhārasaṃyuktaiḥ kalaśaiḥ kāñcanair dvijāḥ |

BRP065.044.2 sārasvatībhiḥ puṇyābhir divyatoyābhir eva ca || 44 ||

BRP065.045.1 toyenākāśagaṅgāyāḥ kṛṣṇaṃ rāmeṇa saṅgatam |

BRP065.045.2 sapuṣpaiḥ kāñcanaiḥ kumbhaiḥ snāpayanty avanisthitāḥ || 45 ||

BRP065.046.1 sañcaranti vimānāni devānām ambare tathā |

BRP065.046.2 uccāvacāni divyāni kāmagāni sthirāṇi ca || 46 ||

BRP065.047.1 divyaratnavicitrāṇi sevitāny apsarogaṇaiḥ |

BRP065.047.2 gītair vādyaiḥ patākābhiḥ śobhitāni samantataḥ || 47 ||

[p. 248 ]

BRP065.048.1 evaṃ tadā muniśreṣṭhāḥ kṛṣṇaṃ rāmeṇa saṅgatam |

BRP065.048.2 snāpayitvā subhadrāṃ ca saṃstuvanti mudānvitāḥ || 48 ||

BRP065.049.1 jaya jaya lokapāla bhaktarakṣaka jaya jaya praṇatavatsala jaya jaya bhūtacaraṇa jaya jayādideva bahukāraṇa jaya jaya vāsudeva jaya jayāsurasaṃharaṇa jaya jaya divyamīna jaya jaya tridaśavara jaya jaya jaladhiśayana |

BRP065.049.2 jaya jaya yogivara jaya jaya sūryanetra jaya jaya devarāja jaya jaya kaiṭabhāre jaya jaya vedavara jaya jaya kūrmarūpa jaya jaya yajñavara jaya jaya kamalanābha jaya jaya śailacara |

BRP065.049.3 jaya jaya yogaśāyiñ jaya jaya vegadhara jaya jaya viśvamūrte jaya jaya cakradhara jaya jaya bhūtanātha jaya jaya dharaṇīdhara jaya jaya śeṣaśāyiñ jaya jaya pītavāso jaya jaya somakānta |

BRP065.049.4 jaya jaya yogavāsa jaya jaya dahanavaktra jaya jaya dharmavāsa jaya jaya guṇanidhāna jaya jaya śrīnivāsa jaya jaya garuḍagamana jaya jaya sukhanivāsa jaya jaya dharmaketo jaya jaya mahīnivāsa |

BRP065.049.5 jaya jaya gahanacaritra jaya jaya yogigamya jaya jaya makhanivāsa jaya jaya vedavedya jaya śāntikara jaya jaya yogicintya jaya jaya puṣṭikara jaya jaya jñānamūrte jaya jaya kamalākara |

BRP065.049.6 jaya jaya bhāvavedya jaya jaya muktikara jaya jaya vimaladeha jaya jaya sattvanilaya jaya jaya guṇasamṛddha jaya jaya yajñakara jaya jaya guṇavihīna jaya jaya mokṣakara jaya jaya bhūśaraṇya |

BRP065.049.7 jaya jaya kāntiyuta jaya jaya lokaśaraṇa jaya jaya lakṣmīyuta jaya jaya paṅkajākṣa jaya jaya sṛṣṭikara jaya jaya yogayuta jaya jayātasīkusumaśyāmadeha jaya jaya samudrāviṣṭadeha jaya jaya lakṣmīpaṅkajaṣaṭcaraṇa |

BRP065.049.8 jaya jaya bhaktavaśa jaya jaya lokakānta jaya jaya paramaśānta jaya jaya paramasāra jaya jaya cakradhara jaya jaya bhogiyuta jaya jaya nīlāmbara jaya jaya śāntikara jaya jaya mokṣakara jaya jaya kaluṣahara || 49 ||

BRP065.050.1 jaya kṛṣṇa jagannātha jaya saṅkarṣaṇānuja |

BRP065.050.2 jaya padmapalāśākṣa jaya vāñchāphalaprada || 50 ||

BRP065.051.1 jaya mālāvṛtoraska jaya cakragadādhara |

BRP065.051.2 jaya padmālayākānta jaya viṣṇo namo 'stu te || 51 ||

brahmovāca:

BRP065.053.1 evaṃ stutvā tadā devāḥ śakrādyā hṛṣṭamānasāḥ |

BRP065.053.2 siddhacāraṇasaṅghāś ca ye cānye svargavāsinaḥ munayo vālakhilyāś ca kṛṣṇaṃ rāmeṇa saṅgatam |

BRP065.053.3 subhadrāṃ ca muniśreṣṭhāḥ praṇipatyāmbare sthitāḥ || 53 ||

[p. 249 ]

BRP065.054.1 dṛṣṭvā stutvā namaskṛtvā tadā te tridivaukasaḥ |

BRP065.054.2 kṛṣṇaṃ rāmaṃ subhadrāṃ ca yānti svaṃ svaṃ niveśanam || 54 ||

BRP065.055.1 sañcaranti vimānāni devānām ambare tadā |

BRP065.055.2 uccāvacāni divyāni kāmagāni sthirāṇi ca || 55 ||

BRP065.056.1 divyaratnavicitrāṇi sevitāny apsarogaṇaiḥ |

BRP065.056.2 gītair vādyaiḥ patākābhiḥ śobhitāni samantataḥ || 56 ||

BRP065.057.1 tasmin kāle tu ye martyāḥ paśyanti puruṣottamam |

BRP065.057.2 balabhadraṃ subhadrāṃ ca te yānti padam avyayam || 57 ||

BRP065.058.1 subhadrārāmasahitaṃ mañcasthaṃ puruṣottamam |

BRP065.058.2 dṛṣṭvā nirāmayaṃ sthānaṃ yānti nāsty atra saṃśayaḥ || 58 ||

BRP065.059.1 kapilāśatadānena yat phalaṃ puṣkare smṛtam |

BRP065.059.2 tat phalaṃ kṛṣṇam ālokya mañcasthaṃ sahalāyudham |

BRP065.059.3 subhadrāṃ ca muniśreṣṭhāḥ prāpnoti śubhakṛn naraḥ || 59 ||

BRP065.060.1 kanyāśatapradānena yat phalaṃ samudāhṛtam |

BRP065.060.2 tat phalaṃ kṛṣṇam ālokya mañcasthaṃ labhate naraḥ || 60 ||

BRP065.061.1 suvarṇaśataniṣkāṇāṃ dānena yat phalaṃ smṛtam |

BRP065.061.2 tat phalaṃ kṛṣṇam ālokya mañcasthaṃ labhate naraḥ || 61 ||

BRP065.062.1 gosahasrapradānena yat phalaṃ parikīrtitam |

BRP065.062.2 tat phalaṃ kṛṣṇam ālokya mañcasthaṃ labhate naraḥ || 62 ||

BRP065.063.1 bhūmidānena vidhivad yat phalaṃ samudāhṛtam |

BRP065.063.2 tat phalaṃ kṛṣṇam ālokya mañcasthaṃ labhate naraḥ || 63 ||

BRP065.064.1 yat phalaṃ cānnadānena arghātithyena kīrtitam |

BRP065.064.2 tat phalaṃ kṛṣṇam ālokya mañcasthaṃ labhate naraḥ || 64 ||

BRP065.065.1 vṛṣotsargeṇa vidhivad yat phalaṃ samudāhṛtam |

BRP065.065.2 tat phalaṃ kṛṣṇam ālokya mañcasthaṃ labhate naraḥ || 65 ||

BRP065.066.1 yat phalaṃ toyadānena grīṣme vānyatra kīrtitam |

BRP065.066.2 tat phalaṃ kṛṣṇam ālokya mañcasthaṃ labhate naraḥ || 66 ||

BRP065.067.1 tiladhenupradānena yat phalaṃ samprakīrtitam |

BRP065.067.2 tat phalaṃ kṛṣṇam ālokya mañcasthaṃ labhate naraḥ || 67 ||

BRP065.068.1 gajāśvarathadānena yat phalaṃ samudāhṛtam |

BRP065.068.2 tat phalaṃ kṛṣṇam ālokya mañcasthaṃ labhate naraḥ || 68 ||

BRP065.069.1 suvarṇaśṛṅgīdānena yat phalaṃ samudāhṛtam |

BRP065.069.2 tat phalaṃ kṛṣṇam ālokya mañcasthaṃ labhate naraḥ || 69 ||

BRP065.070.1 jaladhenupradānena yat phalaṃ samudāhṛtam |

BRP065.070.2 tat phalaṃ kṛṣṇam ālokya mañcasthaṃ labhate naraḥ || 70 ||

BRP065.071.1 dānena ghṛtadhenvāś ca phalaṃ yat samudāhṛtam |

BRP065.071.2 tat phalaṃ kṛṣṇam ālokya mañcasthaṃ labhate naraḥ || 71 ||

BRP065.072.1 cāndrāyaṇena cīrṇena yat phalaṃ samudāhṛtam |

BRP065.072.2 tat phalaṃ kṛṣṇam ālokya mañcasthaṃ labhate naraḥ || 72 ||

BRP065.073.1 māsopavāsair vidhivad yat phalaṃ samudāhṛtam |

BRP065.073.2 tat phalaṃ kṛṣṇam ālokya mañcasthaṃ labhate naraḥ || 73 ||

[p. 250 ]

BRP065.074.1 atha kiṃ bahunoktena bhāṣitena punaḥ punaḥ |

BRP065.074.2 tasya devasya māhātmyaṃ mañcasthasya dvijottamāḥ || 74 ||

BRP065.075.1 yat phalaṃ sarvatīrtheṣu vratair dānaiś ca kīrtitam |

BRP065.075.2 tat phalaṃ kṛṣṇam ālokya mañcasthaṃ sahalāyudham || 75 ||

BRP065.076.1 subhadrāṃ ca muniśreṣṭhāḥ prāpnoti śubhakṛn naraḥ |

BRP065.076.2 tasmān naro 'thavā nārī paśyet taṃ puruṣottamam || 76 ||

BRP065.077.1 tataḥ samastatīrthānāṃ labhet snānādikaṃ phalam |

BRP065.077.2 snānaśeṣeṇa kṛṣṇasya toyenātmābhiṣicyate || 77 ||

BRP065.078.1 vandhyā mṛtaprajā yā tu durbhagā grahapīḍitā |

BRP065.078.2 rākṣasādyair gṛhītā vā tathā rogaiś ca saṃhatāḥ || 78 ||

BRP065.079.1 sadyas tāḥ snānaśeṣeṇa udakenābhiṣecitāḥ |

BRP065.079.2 prāpnuvantīpsitān kāmān yān yān vāñchanti cepsitān || 79 ||

BRP065.080.1 putrārthinī labhet putrān saubhāgyaṃ ca sukhārthinī |

BRP065.080.2 rogārtā mucyate rogād dhanaṃ ca dhanakāṅkṣiṇī || 80 ||

BRP065.081.1 puṇyāni yāni toyāni tiṣṭhanti dharaṇītale |

BRP065.081.2 tāni snānāvaśeṣasya kalāṃ nārhanti ṣoḍaśīm || 81 ||

BRP065.082.1 tasmāt snānāvaśeṣaṃ yat kṛṣṇasya salilaṃ dvijāḥ |

BRP065.082.2 tenābhiṣiñced gātrāṇi sarvakāmapradaṃ hi tat || 82 ||

BRP065.083.1 snātaṃ paśyanti ye kṛṣṇaṃ vrajantaṃ dakṣiṇāmukham |

BRP065.083.2 brahmahatyādibhiḥ pāpair mucyante te na saṃśayaḥ || 83 ||

BRP065.084.1 śāstreṣu yat phalaṃ proktaṃ pṛthivyas tripradakṣiṇaiḥ |

BRP065.084.2 dṛṣṭvā naro labhet kṛṣṇaṃ vrajantaṃ dakṣiṇāmukham || 84 ||

BRP065.085.1 tīrthayātrāphalaṃ yat tu pṛthivyāṃ samudāhṛtam |

BRP065.085.2 dṛṣṭvā naro labhet kṛṣṇaṃ tat phalaṃ dakṣiṇāmukham || 85 ||

BRP065.086.1 badaryāṃ yat phalaṃ proktaṃ dṛṣṭvā nārāyaṇaṃ naram |

BRP065.086.2 dṛṣṭvā naro labhet kṛṣṇaṃ tat phalaṃ dakṣiṇāmukham || 86 ||

BRP065.087.1 gaṅgādvāre kurukṣetre snānadānena yat phalam |

BRP065.087.2 dṛṣṭvā naro labhet kṛṣṇaṃ tat phalaṃ dakṣiṇāmukham || 87 ||

BRP065.088.1 prayāge ca mahāmāghyāṃ yat phalaṃ samudāhṛtam |

BRP065.088.2 dṛṣṭvā naro labhet kṛṣṇaṃ tat phalaṃ dakṣiṇāmukham || 88 ||

BRP065.089.1 śālagrāme mahācaitryāṃ snānadānena yat phalam |

BRP065.089.2 dṛṣṭvā naro labhet kṛṣṇaṃ tat phalaṃ dakṣiṇāmukham || 89 ||

BRP065.090.1 mahābhidhānakārttikyāṃ puṣkare yat phalaṃ smṛtam |

BRP065.090.2 dṛṣṭvā naro labhet kṛṣṇaṃ tat phalaṃ dakṣiṇāmukham || 90 ||

BRP065.091.1 yat phalaṃ snānadānena gaṅgāsāgarasaṅgame |

BRP065.091.2 dṛṣṭvā naro labhet kṛṣṇaṃ tat phalaṃ dakṣiṇāmukham || 91 ||

BRP065.092.1 graste sūrye kurukṣetre snānadānena yat phalam |

BRP065.092.2 dṛṣṭvā naro labhet kṛṣṇaṃ tat phalaṃ dakṣiṇāmukham || 92 ||

BRP065.093.1 gaṅgāyāṃ sarvatīrtheṣu yāmuneṣu ca bho dvijāḥ |

BRP065.093.2 sārasvateṣu tīrtheṣu tathānyeṣu saraḥsu ca || 93 ||

BRP065.094.1 yat phalaṃ snānadānena vidhivat samudāhṛtam |

BRP065.094.2 dṛṣṭvā naro labhet kṛṣṇaṃ tat phalaṃ dakṣiṇāmukham || 94 ||

[p. 251 ]

BRP065.095.1 puṣkare cātha tīrtheṣu gaye cāmarakaṇṭake |

BRP065.095.2 naimiṣādiṣu tīrtheṣu kṣetreṣv āyataneṣu ca || 95 ||

BRP065.096.1 yat phalaṃ snānadānena rāhugraste divākare |

BRP065.096.2 dṛṣṭvā naro labhet kṛṣṇaṃ tat phalaṃ dakṣiṇāmukham || 96 ||

BRP065.097.1 atha kiṃ punar uktena bhāṣitena punaḥ punaḥ |

BRP065.097.2 yat kiñcit kathitaṃ cātra phalaṃ puṇyasya karmaṇaḥ || 97 ||

BRP065.098.1 vedaśāstre purāṇe ca bhārate ca dvijottamāḥ |

BRP065.098.2 dharmaśāstreṣu sarveṣu tathānyatra manīṣibhiḥ || 98 ||

BRP065.099.1 dṛṣṭvā naro labhet kṛṣṇaṃ tat phalaṃ sahalāyudham |

BRP065.099.2 sakalaṃ bhadrayā sārdhaṃ vrajantaṃ dakṣiṇāmukham || 99 ||

Chapter 66: Description of the car festival

66 SS 125

brahmovāca:

BRP066.001.1 guḍivāmaṇḍapaṃ yāntaṃ ye paśyanti rathe sthitam |

BRP066.001.2 kṛṣṇaṃ balaṃ subhadrāṃ ca te yānti bhavanaṃ hareḥ || 1 ||

BRP066.002.1 ye paśyanti tadā kṛṣṇaṃ saptāhaṃ maṇḍape sthitam |

BRP066.002.2 halinaṃ ca subhadrāṃ ca viṣṇulokaṃ vrajanti te || 2 ||

munaya ūcuḥ:

BRP066.003.1 kena sā nirmitā yātrā dakṣiṇasyāṃ jagatpate |

BRP066.003.2 yātrāphalaṃ ca kiṃ tatra prāpyate brūhi mānavaiḥ || 3 ||

BRP066.004.1 kimarthaṃ sarasas tīre rājñas tasya jagatpate |

BRP066.004.2 pavitre vijane deśe gatvā tatra ca maṇḍape || 4 ||

BRP066.005.1 kṛṣṇaḥ saṅkarṣaṇaś caiva subhadrā ca rathena te |

BRP066.005.2 svasthānaṃ samparityajya saptarātraṃ vasanti vai || 5 ||

brahmovāca:

BRP066.006.1 indradyumnena bho viprāḥ purā vai prārthito hariḥ |

BRP066.006.2 saptāhaṃ sarasas tīre mama yātrā bhavatv iti || 6 ||

BRP066.007.1 guḍivā nāma deveśa bhuktimuktiphalapradā |

BRP066.007.2 tasmai kila varaṃ cāsau dadau sa puruṣottamaḥ || 7 ||

śrībhagavān uvāca:

BRP066.008.1 saptāhaṃ sarasas tīre tava rājan bhaviṣyati |

BRP066.008.2 guḍivā nāma yātrā me sarvakāmaphalapradā || 8 ||

BRP066.009.1 ye māṃ tatrārcayiṣyanti śraddhayā maṇḍape sthitam |

BRP066.009.2 saṅkarṣaṇaṃ subhadrāṃ ca vidhivat susamāhitāḥ || 9 ||

BRP066.010.1 brāhmaṇāḥ kṣatriyā vaiśyāḥ striyaḥ śūdrāś ca vai nṛpa |

BRP066.010.2 puṣpair gandhais tathā dhūpair dīpair naivedyakair varaiḥ || 10 ||

BRP066.011.1 upahārair bahuvidhaiḥ praṇipātaiḥ pradakṣiṇaiḥ |

BRP066.011.2 jayaśabdais tathā stotrair gītair vādyair manoharaiḥ || 11 ||

[p. 252 ]

BRP066.012.1 na teṣāṃ durlabhaṃ kiñcit phalaṃ yasya yad īpsitam |

BRP066.012.2 bhaviṣyati nṛpaśreṣṭha matprasādād asaṃśayam || 12 ||

brahmovāca:

BRP066.013.1 evam uktvā tu taṃ devas tatraivāntaradhīyata |

BRP066.013.2 sa tu rājavaraḥ śrīmān kṛtakṛtyo 'bhavat tadā || 13 ||

BRP066.014.1 tasmāt sarvaprayatnena guḍivāyāṃ dvijottamāḥ |

BRP066.014.2 sarvakāmapradaṃ devaṃ paśyet taṃ puruṣottamam || 14 ||

BRP066.015.1 aputro labhate putrān nirdhano labhate dhanam |

BRP066.015.2 rogāc ca mucyate rogī kanyā prāpnoti satpatim || 15 ||

BRP066.016.1 āyuḥ kīrtiṃ yaśo medhāṃ balaṃ vidyāṃ dhṛtiṃ paśūn |

BRP066.016.2 naraḥ santatim āpnoti rūpayauvanasampadam || 16 ||

BRP066.017.1 yān yān samīhate bhogān dṛṣṭvā taṃ puruṣottamam |

BRP066.017.2 naro vāpy athavā nārī tāṃs tān prāpnoty asaṃśayam || 17 ||

BRP066.018.1 yātrāṃ kṛtvā guḍivākhyāṃ vidhivat susamāhitaḥ |

BRP066.018.2 āṣāḍhasya site pakṣe naro yoṣid athāpi vā || 18 ||

BRP066.019.1 dṛṣṭvā kṛṣṇaṃ ca rāmaṃ ca subhadrāṃ ca dvijottamāḥ |

BRP066.019.2 daśapañcāśvamedhānāṃ phalaṃ prāpnoti cādhikam || 19 ||

BRP066.020.1 saptāvarān sapta parān vaṃśān uddhṛtya cātmanaḥ |

BRP066.020.2 kāmagena vimānena sarvaratnair alaṅkṛtaḥ || 20 ||

BRP066.021.1 gandharvair apsarobhiś ca sevyamāno yathottaraiḥ |

BRP066.021.2 rūpavān subhagaḥ śūro naro viṣṇupuraṃ vrajet || 21 ||

BRP066.022.1 tatra bhuktvā varān bhogān yāvad ābhūtasamplavam |

BRP066.022.2 sarvakāmasamṛddhātmā jarāmaraṇavarjitaḥ || 22 ||

BRP066.023.1 puṇyakṣayād ihāgatya caturvedī dvijo bhavet |

BRP066.023.2 vaiṣṇavaṃ yogam āsthāya tato mokṣam avāpnuyāt || 23 ||

Chapter 67: The installation-ceremony and its merit

67 SS 125-127

munaya ūcuḥ:

BRP067.001.1 ekaikasyās tu yātrāyāḥ phalaṃ brūhi pṛthak pṛthak |

BRP067.001.2 yat prāpnoti naraḥ kṛtvā nārī vā tatra saṃyatā || 1 ||

brahmovāca:

BRP067.002.1 pratiyātrāphalaṃ viprāḥ śṛṇudhvaṃ gadato mama |

BRP067.002.2 yat prāpnoti naraḥ kṛtvā tasmin kṣetre susaṃyataḥ || 2 ||

BRP067.003.1 guḍivāyāṃ tathotthāne phālgunyāṃ viṣuve tathā |

BRP067.003.2 yātrāṃ kṛtvā vidhānena dṛṣṭvā kṛṣṇaṃ praṇamya ca || 3 ||

BRP067.004.1 saṅkarṣaṇaṃ subhadrāṃ ca labhet sarvatra vai phalam |

BRP067.004.2 naro gacched viṣṇuloke yāvad indrāś caturdaśa || 4 ||

[p. 253 ]

BRP067.005.1 yāvad yātrāṃ jyeṣṭhamāse karoti vidhivan naraḥ |

BRP067.005.2 tāvat kalpaṃ viṣṇuloke sukhaṃ bhuṅkte na saṃśayaḥ || 5 ||

BRP067.006.1 tasmin kṣetravare puṇye ramye śrīpuruṣottame |

BRP067.006.2 bhuktimuktiprade nṝṇāṃ sarvasattvasukhāvahe || 6 ||

BRP067.007.1 jyeṣṭhe yātrāṃ naraḥ kṛtvā nārī vā saṃyatendriyaḥ |

BRP067.007.2 yathoktena vidhānena daśa dve ca samāhitaḥ || 7 ||

BRP067.008.1 pratiṣṭhāṃ kurute yas tu śāṭhyadambhavivarjitaḥ |

BRP067.008.2 sa bhuktvā vividhān bhogān mokṣaṃ cānte labhed dhruvam || 8 ||

munaya ūcuḥ:

BRP067.009.1 śrotum icchāmahe deva pratiṣṭhāṃ vadatas tava |

BRP067.009.2 vidhānaṃ cārcanaṃ dānaṃ phalaṃ tatra jagatpateḥ || 9 ||

brahmovāca:

BRP067.010.1 śṛṇudhvaṃ muniśārdūlāḥ pratiṣṭhāṃ vidhicoditām |

BRP067.010.2 yāṃ kṛtvā tu naro bhaktyā nārī vā labhate phalam || 10 ||

BRP067.011.1 yātrā dvādaśa sampūrṇā yadā syāt tu dvijottamāḥ |

BRP067.011.2 tadā kurvīta vidhivat pratiṣṭhāṃ pāpanāśinīm || 11 ||

BRP067.012.1 jyeṣṭhe māsi site pakṣe tv ekādaśyāṃ samāhitaḥ |

BRP067.012.2 gatvā jalāśayaṃ puṇyam ācamya prayataḥ śuciḥ || 12 ||

BRP067.013.1 āvāhya sarvatīrthāni dhyātvā nārāyaṇaṃ tathā |

BRP067.013.2 tataḥ snānaṃ prakurvīta vidhivat susamāhitaḥ || 13 ||

BRP067.014.1 yasya yo vidhir uddiṣṭa ṛṣibhiḥ snānakarmaṇi |

BRP067.014.2 tenaiva tu vidhānena snānaṃ tasya vidhīyate || 14 ||

BRP067.015.1 snātvā samyag vidhānena tato devān ṛṣīn pitṝn |

BRP067.015.2 santarpayet tathānyāṃś ca nāmagotravidhānavit || 15 ||

BRP067.016.1 uttīrya vāsasī dhaute nirmale paridhāya vai |

BRP067.016.2 upaspṛśya vidhānena bhāskarābhimukhas tataḥ || 16 ||

BRP067.017.1 gāyatrīṃ pāvanīṃ devīṃ manasā vedamātaram |

BRP067.017.2 sarvapāpaharāṃ puṇyāṃ japed aṣṭottaraṃ śatam || 17 ||

BRP067.018.1 puṇyāṃś ca sauramantrāṃś ca śraddhayā susamāhitaḥ |

BRP067.018.2 triḥ pradakṣiṇam āvṛtya bhāskaraṃ praṇamet tataḥ || 18 ||

BRP067.019.1 vedoktaṃ triṣu varṇeṣu snānaṃ jāpyam udāhṛtam |

BRP067.019.2 strīśūdrayoḥ snānajāpyaṃ vedoktavidhivarjitam || 19 ||

BRP067.020.1 tato gacched gṛhaṃ maunī pūjayet puruṣottamam |

BRP067.020.2 prakṣālya hastau pādau ca upaspṛśya yathāvidhi || 20 ||

BRP067.021.1 ghṛtena snāpayed devaṃ kṣīreṇa tadanantaram |

BRP067.021.2 madhugandhodakenaiva tīrthacandanavāriṇā || 21 ||

BRP067.022.1 tato vastrayugaṃ śreṣṭhaṃ bhaktyā taṃ paridhāpayet |

BRP067.022.2 candanāgarukarpūraiḥ kuṅkumena vilepayet || 22 ||

BRP067.023.1 pūjayet parayā bhaktyā padmaiś ca puruṣottamam |

BRP067.023.2 anyaiś ca vaiṣṇavaiḥ puṣpair arcayen mallikādibhiḥ || 23 ||

[p. 254 ]

BRP067.024.1 sampūjyaivaṃ jagannāthaṃ bhuktimuktipradaṃ harim |

BRP067.024.2 dhūpaṃ cāgurusaṃyuktaṃ dahed devasya cāgrataḥ || 24 ||

BRP067.025.1 guggulaṃ ca muniśreṣṭhā dahed gandhasamanvitam |

BRP067.025.2 dīpaṃ prajvālayed bhaktyā yathāśaktyā ghṛtena vai || 25 ||

BRP067.026.1 anyāṃś ca dīpakān dadyād dvādaśaiva samāhitaḥ |

BRP067.026.2 ghṛtena ca muniśreṣṭhās tilatailena vā punaḥ || 26 ||

BRP067.027.1 naivedye pāyasāpūpaśaṣkulīvaṭakaṃ tathā |

BRP067.027.2 modakaṃ phāṇitaṃ vālpaṃ phalāni ca nivedayet || 27 ||

BRP067.028.1 evaṃ pañcopacāreṇa sampūjya puruṣottamam |

BRP067.028.2 namaḥ puruṣottamāyeti japed aṣṭottaraṃ śatam || 28 ||

BRP067.029.1 tataḥ prasādayed devaṃ bhaktyā taṃ puruṣottamam |

BRP067.029.2 namas te sarvalokeśa bhaktānām abhayaprada || 29 ||

BRP067.030.1 saṃsārasāgare magnaṃ trāhi māṃ puruṣottama |

BRP067.030.2 yās te mayā kṛtā yātrā dvādaśaiva jagatpate || 30 ||

BRP067.031.1 prasādāt tava govinda sampūrṇās tā bhavantu me |

BRP067.031.2 evaṃ prasādya taṃ devaṃ daṇḍavat praṇipatya ca || 31 ||

BRP067.032.1 tato 'rcayed guruṃ bhaktyā puṣpavastrānulepanaiḥ |

BRP067.032.2 nānayor antaraṃ yasmād vidyate munisattamāḥ || 32 ||

BRP067.033.1 devasyopari kurvīta śraddhayā susamāhitaḥ |

BRP067.033.2 nānāpuṣpair muniśreṣṭhā vicitraṃ puṣpamaṇḍapam || 33 ||

BRP067.034.1 kṛtvāvadhāraṇaṃ paścāj jāgaraṃ kārayen niśi |

BRP067.034.2 kathāṃ ca vāsudevasya gītikāṃ cāpi kārayet || 34 ||

BRP067.035.1 dhyāyan paṭhan stuvan devaṃ praṇayed rajanīṃ budhaḥ |

BRP067.035.2 tataḥ prabhāte vimale dvādaśyāṃ dvādaśaiva tu || 35 ||

BRP067.036.1 nimantrayed vratasnātān brāhmaṇān vedapāragān |

BRP067.036.2 itihāsapurāṇajñāñ śrotriyān saṃyatendriyān || 36 ||

BRP067.037.1 snātvā samyag vidhānena dhautavāsā jitendriyaḥ |

BRP067.037.2 snāpayet pūrvavat tatra pūjayet puruṣottamam || 37 ||

BRP067.038.1 gandhaiḥ puṣpair upahārair naivedyair dīpakais tathā |

BRP067.038.2 upacārair bahuvidhaiḥ praṇipātaiḥ pradakṣiṇaiḥ || 38 ||

BRP067.039.1 jāpyaiḥ stutinamaskārair gītavādyair manoharaiḥ |

BRP067.039.2 sampūjyaivaṃ jagannāthaṃ brāhmaṇān pūjayet tataḥ || 39 ||

BRP067.040.1 dvādaśaiva tu gās tebhyo dattvā kanakam eva ca |

BRP067.040.2 chattropānadyugaṃ caiva śraddhābhaktisamanvitaḥ || 40 ||

BRP067.041.1 bhaktyā tu sadhanaṃ tebhyo dadyād vastrādikaṃ dvijāḥ |

BRP067.041.2 sadbhāvena tu govindas toṣyate pūjito yataḥ || 41 ||

BRP067.042.1 ācāryāya tato dadyād govastraṃ kanakaṃ tathā |

BRP067.042.2 chattropānadyugaṃ cānyat kāṃsyapātraṃ ca bhaktitaḥ || 42 ||

BRP067.043.1 tatas tān bhojayed viprān bhojyaṃ pāyasapūrvakam |

BRP067.043.2 pakvānnaṃ bhakṣyabhojyaṃ ca guḍasarpiḥsamanvitam || 43 ||

[p. 255 ]

BRP067.044.1 tatas tān annatṛptāṃś ca brāhmaṇān svasthamānasān |

BRP067.044.2 dvādaśaivodakumbhāṃś ca dadyāt tebhyaḥ samodakān || 44 ||

BRP067.045.1 dakṣiṇāṃ ca yathāśaktyā dadyāt tebhyo vimatsaraḥ |

BRP067.045.2 kumbhaṃ ca dakṣiṇāṃ caiva ācāryāya nivedayet || 45 ||

BRP067.046.1 evaṃ sampūjya tān viprān guruṃ jñānapradāyakam |

BRP067.046.2 pūjayet parayā bhaktyā viṣṇutulyaṃ dvijottamāḥ || 46 ||

BRP067.047.1 suvarṇavastragodhānyair dravyaiś cānyair varair budhaḥ |

BRP067.047.2 sampūjya taṃ namaskṛtya imaṃ mantram udīrayet || 47 ||

BRP067.048.1 sarvavyāpī jagannāthaḥ śaṅkhacakragadādharaḥ |

BRP067.048.2 anādinidhano devaḥ prīyatāṃ puruṣottamaḥ || 48 ||

BRP067.049.1 ity uccārya tato viprāṃs triḥ kṛtvā ca pradakṣiṇām |

BRP067.049.2 praṇamya śirasā bhaktyā ācāryaṃ tu visarjayet || 49 ||

BRP067.050.1 tatas tān brāhmaṇān bhaktyā cāsīmāntam anuvrajet |

BRP067.050.2 anuvrajya tu tān sarvān namaskṛtya nivartayet || 50 ||

BRP067.051.1 bāndhavaiḥ svajanair yuktas tato bhuñjīta vāgyataḥ |

BRP067.051.2 anyaiś copāsakair dīnair bhikṣukaiś cānnakāṅkṣibhiḥ || 51 ||

BRP067.052.1 evaṃ kṛtvā naraḥ samyaṅ nārī vā labhate phalam |

BRP067.052.2 aśvamedhasahasrāṇāṃ rājasūyaśatasya ca || 52 ||

BRP067.053.1 atītaṃ śatam ādāya puruṣāṇāṃ narottamāḥ |

BRP067.053.2 bhaviṣyaṃ ca śataṃ viprāḥ svargatyā divyarūpadhṛk || 53 ||

BRP067.054.1 sarvalakṣaṇasampannaḥ sarvālaṅkārabhūṣitaḥ |

BRP067.054.2 sarvakāmasamṛddhātmā devavad vigatajvaraḥ || 54 ||

BRP067.055.1 rūpayauvanasampanno guṇaiḥ sarvair alaṅkṛtaḥ |

BRP067.055.2 stūyamāno 'psarobhiś ca gandharvaiḥ samalaṅkṛtaḥ || 55 ||

BRP067.056.1 vimānenārkavarṇena kāmagena sthireṇa ca |

BRP067.056.2 patākādhvajayuktena sarvaratnair alaṅkṛtaḥ || 56 ||

BRP067.057.1 udyotayan diśaḥ sarvā ākāśe vigataklamaḥ |

BRP067.057.2 yuvā mahābalo dhīmān viṣṇulokaṃ sa gacchati || 57 ||

BRP067.058.1 tatra kalpaśataṃ yāvad bhuṅkte bhogān yathepsitān |

BRP067.058.2 siddhāpsarobhir gandharvaiḥ suravidyādharoragaiḥ || 58 ||

BRP067.059.1 stūyamāno munivarais tiṣṭhate vigatajvaraḥ |

BRP067.059.2 yathā devo jagannāthaḥ śaṅkhacakragadādharaḥ || 59 ||

BRP067.060.1 tathāsau mudito viprāḥ kṛtvā rūpaṃ caturbhujam |

BRP067.060.2 bhuktvā tatra varān bhogān krīḍāṃ kṛtvā suraiḥ saha || 60 ||

BRP067.061.1 tadante brahmasadanam āyāti sarvakāmadam |

BRP067.061.2 siddhavidyādharaiś cāpi śobhitaṃ surakinnaraiḥ || 61 ||

BRP067.062.1 kālaṃ navatikalpaṃ tu tatra bhuktvā sukhaṃ naraḥ |

BRP067.062.2 tasmād āyāti viprendrāḥ sarvakāmaphalapradam || 62 ||

BRP067.063.1 rudralokaṃ suragaṇaiḥ sevitaṃ sukhamokṣadam |

BRP067.063.2 anekaśatasāhasrair vimānaiḥ samalaṅkṛtam || 63 ||

[p. 256 ]

BRP067.064.1 siddhavidyādharair yakṣair bhūṣitaṃ daityadānavaiḥ |

BRP067.064.2 aśītikalpakālaṃ tu tatra bhuktvā sukhaṃ naraḥ || 64 ||

BRP067.065.1 tadante yāti golokaṃ sarvabhogasamanvitam |

BRP067.065.2 surasiddhāpsarobhiś ca śobhitaṃ sumanoharam || 65 ||

BRP067.066.1 tatra saptatikalpāṃs tu bhuktvā bhogam anuttamam |

BRP067.066.2 durlabhaṃ triṣu lokeṣu svasthacitto yathāmaraḥ || 66 ||

BRP067.067.1 tasmād āgacchate lokaṃ prājāpatyam anuttamam |

BRP067.067.2 gandharvāpsarasaiḥ siddhair munividyādharair vṛtaḥ || 67 ||

BRP067.068.1 ṣaṣṭikalpān sukhaṃ tatra bhuktvā nānāvidhaṃ mudā |

BRP067.068.2 tadante śakrabhavanaṃ nānāścaryasamanvitam || 68 ||

BRP067.069.1 gandharvaiḥ kinnaraiḥ siddhaiḥ suravidyādharoragaiḥ |

BRP067.069.2 guhyakāpsarasaiḥ sādhyair vṛtaiś cānyaiḥ surottamaiḥ || 69 ||

BRP067.070.1 āgatya tatra pañcāśat kalpān bhuktvā sukhaṃ naraḥ |

BRP067.070.2 suralokaṃ tato gatvā vimānaiḥ samalaṅkṛtaḥ || 70 ||

BRP067.071.1 catvāriṃśat tu kalpāṃs tu bhuktvā bhogān sudurlabhān |

BRP067.071.2 āgacchate tato lokaṃ nakṣatrākhyaṃ sudurlabham || 71 ||

BRP067.072.1 tato bhogān varān bhuṅkte triṃśat kalpān yathepsitān |

BRP067.072.2 tasmād āgacchate lokaṃ śaśāṅkasya dvijottamāḥ || 72 ||

BRP067.073.1 yatrāsau tiṣṭhate somaḥ sarvair devair alaṅkṛtaḥ |

BRP067.073.2 tatra viṃśatikalpāṃs tu bhuktvā bhogaṃ sudurlabham || 73 ||

BRP067.074.1 ādityasya tato lokam āyāti surapūjitam |

BRP067.074.2 nānāścaryamayaṃ puṇyaṃ gandharvāpsaraḥsevitam || 74 ||

BRP067.075.1 tatra bhuktvā śubhān bhogān daśa kalpān dvijottamāḥ |

BRP067.075.2 tasmād āyāti bhuvanaṃ gandharvāṇāṃ sudurlabham || 75 ||

BRP067.076.1 tatra bhogān samastāṃś ca kalpam ekaṃ yathāsukham |

BRP067.076.2 bhuktvā cāyāti medinyāṃ rājā bhavati dhārmikaḥ || 76 ||

BRP067.077.1 cakravartī mahāvīryo guṇaiḥ sarvair alaṅkṛtaḥ |

BRP067.077.2 kṛtvā rājyaṃ svadharmeṇa yajñair iṣṭvā sudakṣiṇaiḥ || 77 ||

BRP067.078.1 tadante yogināṃ lokaṃ gatvā mokṣapradaṃ śivam |

BRP067.078.2 tatra bhuktvā varān bhogān yāvad ābhūtasamplavam || 78 ||

BRP067.079.1 tasmād āgacchate cātra jāyate yogināṃ kule |

BRP067.079.2 pravare vaiṣṇave viprā durlabhe sādhusammate || 79 ||

BRP067.080.1 caturvedī vipravaro yajñair iṣṭvāptadakṣiṇaiḥ |

BRP067.080.2 vaiṣṇavaṃ yogam āsthāya tato mokṣam avāpnuyāt || 80 ||

BRP067.081.1 evaṃ yātrāphalaṃ viprā mayā samyag udāhṛtam |

BRP067.081.2 bhuktimuktipradaṃ nṝṇāṃ kim anyac chrotum icchatha || 81 ||

[p. 257 ]

Chapter 68: Description of Viṣṇu's world

68 SS 127-129

munaya ūcuḥ:

BRP068.001.1 śrotum icchāmahe deva viṣṇulokam anāmayam |

BRP068.001.2 lokānandakaraṃ kāntaṃ sarvāścaryasamanvitam || 1 ||

BRP068.002.1 pramāṇaṃ tasya lokasya bhogaṃ kāntiṃ balaṃ prabho |

BRP068.002.2 karmaṇā kena gacchanti tatra dharmaparāyaṇāḥ || 2 ||

BRP068.003.1 darśanāt sparśanād vāpi tīrthasnānādināpi vā |

BRP068.003.2 vistarād brūhi tattvena paraṃ kautūhalaṃ hi naḥ || 3 ||

brahmovāca:

BRP068.004.1 śṛṇudhvaṃ munayaḥ sarve yat paraṃ paramaṃ padam |

BRP068.004.2 bhaktānām īhitaṃ dhanyaṃ puṇyaṃ saṃsāranāśanam || 4 ||

BRP068.005.1 pravaraṃ sarvalokānāṃ viṣṇvākhyaṃ vadato mama |

BRP068.005.2 sarvāścaryamayaṃ puṇyaṃ sthānaṃ trailokyapūjitam || 5 ||

BRP068.006.1 aśokaiḥ pārijātaiś ca mandāraiś campakadrumaiḥ |

BRP068.006.2 mālatīmallikākundair bakulair nāgakesaraiḥ || 6 ||

BRP068.007.1 punnāgair atimuktaiś ca priyaṅgutagarārjunaiḥ |

BRP068.007.2 pāṭalācūtakhadiraiḥ karṇikāravanojjvalaiḥ || 7 ||

BRP068.008.1 nāraṅgaiḥ panasair lodhrair nimbadāḍimasarjakaiḥ |

BRP068.008.2 drākṣālakucakharjūrair madhukendraphalair drumaiḥ || 8 ||

BRP068.009.1 kapitthair nārikeraiś ca tālaiḥ śrīphalasambhavaiḥ |

BRP068.009.2 kalpavṛkṣair asaṅkhyaiś ca vanyair anyaiḥ suśobhanaiḥ || 9 ||

BRP068.010.1 saralaiś candanair nīpair devadāruśubhāñjanaiḥ |

BRP068.010.2 jātīlavaṅgakaṅkolaiḥ karpūrāmodavāsibhiḥ || 10 ||

BRP068.011.1 tāmbūlapattranicayais tathā pūgīphaladrumaiḥ |

BRP068.011.2 anyaiś ca vividhair vṛkṣaiḥ sarvartuphalaśobhitaiḥ || 11 ||

BRP068.012.1 puṣpair nānāvidhaiś caiva latāgucchasamudbhavaiḥ |

BRP068.012.2 nānājalāśayaiḥ puṇyair nānāpakṣirutair varaiḥ || 12 ||

BRP068.013.1 dīrghikāśatasaṅghātais toyapūrṇair manoharaiḥ |

BRP068.013.2 kumudaiḥ śatapattraiś ca puṣpaiḥ kokanadair varaiḥ || 13 ||

BRP068.014.1 raktanīlotpalaiḥ kāntaiḥ kahlāraiś ca sugandhibhiḥ |

BRP068.014.2 anyaiś ca jalajaiḥ puṣpair nānāvarṇaiḥ suśobhanaiḥ || 14 ||

BRP068.015.1 haṃsakāraṇḍavākīrṇaiś cakravākopaśobhitaiḥ |

BRP068.015.2 koyaṣṭikaiś ca dātyūhaiḥ kāraṇḍavaravākulaiḥ || 15 ||

BRP068.016.1 cātakaiḥ priyaputraiś ca jīvañjīvakajātibhiḥ |

BRP068.016.2 anyair divyair jalacarair vihāramadhurasvanaiḥ || 16 ||

BRP068.017.1 evaṃ nānāvidhair divyair nānāścaryasamanvitaiḥ |

BRP068.017.2 vṛkṣair jalāśayaiḥ puṇyair bhūṣitaṃ sumanoharaiḥ || 17 ||

BRP068.018.1 tatra divyair vimānaiś ca nānāratnavibhūṣitaiḥ |

BRP068.018.2 kāmagaiḥ kāñcanaiḥ śubhrair divyagandharvanāditaiḥ || 18 ||

BRP068.019.1 taruṇādityasaṅkāśair apsarobhir alaṅkṛtaiḥ |

BRP068.019.2 hemaśayyāsanayutair nānābhogasamanvitaiḥ || 19 ||

[p. 258 ]

BRP068.020.1 khecaraiḥ sapatākaiś ca muktāhārāvalambibhiḥ |

BRP068.020.2 nānāvarṇair asaṅkhyātair jātarūpaparicchadaiḥ || 20 ||

BRP068.021.1 nānākusumagandhāḍhyaiś candanāgurubhūṣitaiḥ |

BRP068.021.2 sukhapracārabahulair nānāvāditraniḥsvanaiḥ || 21 ||

BRP068.022.1 manomārutatulyaiś ca kiṅkiṇīstabakākulaiḥ |

BRP068.022.2 viharanti pure tasmin vaiṣṇave lokapūjite || 22 ||

BRP068.023.1 nānāṅganābhiḥ satataṃ gandharvāpsarasādibhiḥ |

BRP068.023.2 candrānanābhiḥ kāntābhir yoṣidbhiḥ sumanoharaiḥ || 23 ||

BRP068.024.1 pīnonnatakucāgrābhiḥ sumadhyābhiḥ samantataḥ |

BRP068.024.2 śyāmāvadātavarṇābhir mattamātaṅgagāmibhiḥ || 24 ||

BRP068.025.1 parivārya naraśreṣṭhaṃ vījayanti sma tāḥ striyaḥ |

BRP068.025.2 cāmarai rukmadaṇḍaiś ca nānāratnavibhūṣitaiḥ || 25 ||

BRP068.026.1 gītanṛtyais tathā vādyair modamānair madālasaiḥ |

BRP068.026.2 yakṣavidyādharaiḥ siddhair gandharvair apsarogaṇaiḥ || 26 ||

BRP068.027.1 surasaṅghaiś ca ṛṣibhiḥ śuśubhe bhuvanottamam |

BRP068.027.2 tatra prāpya mahābhogān prāpnuvanti manīṣiṇaḥ || 27 ||

BRP068.028.1 vaṭarājasamīpe tu dakṣiṇasyodadhes taṭe |

BRP068.028.2 dṛṣṭo yair bhagavān kṛṣṇaḥ puṣkarākṣo jagatpatiḥ || 28 ||

BRP068.029.1 krīḍanty apsarasaiḥ sārdhaṃ yāvad dyauś candratārakam |

BRP068.029.2 prataptahemasaṅkāśā jarāmaraṇavarjitāḥ || 29 ||

BRP068.030.1 sarvaduḥkhavihīnāś ca tṛṣṇāglānivivarjitāḥ |

BRP068.030.2 caturbhujā mahāvīryā vanamālāvibhūṣitāḥ || 30 ||

BRP068.031.1 śrīvatsalāñchanair yuktāḥ śaṅkhacakragadādharāḥ |

BRP068.031.2 kecin nīlotpalaśyāmāḥ kecit kāñcanasannibhāḥ || 31 ||

BRP068.032.1 kecin marakataprakhyāḥ kecid vaidūryasannibhāḥ |

BRP068.032.2 śyāmavarṇāḥ kuṇḍalinas tathānye vajrasannibhāḥ || 32 ||

BRP068.033.1 na tādṛk sarvadevānāṃ bhānti lokā dvijottamāḥ |

BRP068.033.2 yādṛg bhāti harer lokaḥ sarvāścaryasamanvitaḥ || 33 ||

BRP068.034.1 na tatra punarāvṛttir gamanāj jāyate dvijāḥ |

BRP068.034.2 prabhāvāt tasya devasya yāvad ābhūtasamplavam || 34 ||

BRP068.035.1 vicaranti pure divye rūpayauvanagarvitāḥ |

BRP068.035.2 kṛṣṇaṃ rāmaṃ subhadrāṃ ca paśyanti puruṣottame || 35 ||

BRP068.036.1 prataptahemasaṅkāśaṃ taruṇādityasannibham |

BRP068.036.2 puramadhye harer bhāti mandiraṃ ratnabhūṣitam || 36 ||

BRP068.037.1 anekaśatasāhasraiḥ patākaiḥ samalaṅkṛtam |

BRP068.037.2 yojanāyutavistīrṇaṃ hemaprākāraveṣṭitam || 37 ||

BRP068.038.1 nānāvarṇair dhvajaiś citraiḥ kalpitaiḥ sumanoharaiḥ |

BRP068.038.2 vibhāti śārado yadvan nakṣatraiḥ saha candramāḥ || 38 ||

BRP068.039.1 caturdvāraṃ suvistīrṇaṃ kañcukibhiḥ surakṣitam |

BRP068.039.2 purasaptakasaṃyuktaṃ mahotsekaṃ manoharam || 39 ||

BRP068.040.1 prathamaṃ kāñcanaṃ tatra dvitīyaṃ marakatair yutam |

BRP068.040.2 indranīlaṃ tṛtīyaṃ tu mahānīlaṃ tataḥ param || 40 ||

[p. 259 ]

BRP068.041.1 puraṃ tu pañcamaṃ dīptaṃ padmarāgamayaṃ puram |

BRP068.041.2 ṣaṣṭhaṃ vajramayaṃ viprā vaidūryaṃ saptamaṃ puram || 41 ||

BRP068.042.1 nānāratnamayair hemapravālāṅkurabhūṣitaiḥ |

BRP068.042.2 stambhair adbhutasaṅkāśair bhāti tad bhavanaṃ mahat || 42 ||

BRP068.043.1 dṛśyante tatra siddhāś ca bhāsayanti diśo daśa |

BRP068.043.2 paurṇamāsyāṃ sanakṣatro yathā bhāti niśākaraḥ || 43 ||

BRP068.044.1 ārūḍhas tatra bhagavān salakṣmīko janārdanaḥ |

BRP068.044.2 pītāmbaradharaḥ śyāmaḥ śrīvatsalakṣmasaṃyutaḥ || 44 ||

BRP068.045.1 jvalat sudarśanaṃ cakraṃ ghoraṃ sarvāstranāyakam |

BRP068.045.2 dadhāra dakṣiṇe haste sarvatejomayaṃ hariḥ || 45 ||

BRP068.046.1 kundendurajataprakhyaṃ hāragokṣīrasannibham |

BRP068.046.2 ādāya taṃ muniśreṣṭhāḥ savyahastena keśavaḥ || 46 ||

BRP068.047.1 yasya śabdena sakalaṃ saṅkṣobhaṃ jāyate jagat |

BRP068.047.2 viśrutaṃ pāñcajanyeti sahasrāvartabhūṣitam || 47 ||

BRP068.048.1 duṣkṛtāntakarīṃ raudrāṃ daityadānavanāśinīm |

BRP068.048.2 jvaladvahniśikhākārāṃ duḥsahāṃ tridaśair api || 48 ||

BRP068.049.1 kaumodakīṃ gadāṃ cāsau dhṛtavān dakṣiṇe kare |

BRP068.049.2 vāme visphurati hy asya śārṅgaṃ sūryasamaprabham || 49 ||

BRP068.050.1 śarair ādityasaṅkāśair jvālāmālākulair varaiḥ |

BRP068.050.2 yo 'sau saṃharate devas trailokyaṃ sacarācaram || 50 ||

BRP068.051.1 sarvānandakaraḥ śrīmān sarvaśāstraviśāradaḥ |

BRP068.051.2 sarvalokagurur devaḥ sarvair devair namaskṛtaḥ || 51 ||

BRP068.052.1 sahasramūrdhā deveśaḥ sahasracaraṇekṣaṇaḥ |

BRP068.052.2 sahasrākhyaḥ sahasrāṅgaḥ sahasrabhujavān prabhuḥ || 52 ||

BRP068.053.1 siṃhāsanagato devaḥ padmapattrāyatekṣaṇaḥ |

BRP068.053.2 vidyudvispaṣṭasaṅkāśo jagannātho jagadguruḥ || 53 ||

BRP068.054.1 parītaḥ surasiddhaiś ca gandharvāpsarasāṃ gaṇaiḥ |

BRP068.054.2 yakṣavidyādharair nāgair munisiddhaiḥ sacāraṇaiḥ || 54 ||

BRP068.055.1 suparṇair dānavair daityai rākṣasair guhyakinnaraiḥ |

BRP068.055.2 anyair devagaṇair divyaiḥ stūyamāno virājate || 55 ||

BRP068.056.1 tatrasthā satataṃ kīrtiḥ prajñā medhā sarasvatī |

BRP068.056.2 buddhir matis tathā kṣāntiḥ siddhimūrtis tathā dyutiḥ || 56 ||

BRP068.057.1 gāyatrī caiva sāvitrī maṅgalā sarvamaṅgalā |

BRP068.057.2 prabhā matis tathā kāntis tatra nārāyaṇī sthitā || 57 ||

BRP068.058.1 śraddhā ca kauśikī devī vidyut saudāminī tathā |

BRP068.058.2 nidrā rātris tathā māyā tathānyāmarayoṣitaḥ || 58 ||

BRP068.059.1 vāsudevasya sarvās tā bhavane sampratiṣṭhitāḥ |

BRP068.059.2 atha kiṃ bahunoktena sarvaṃ tatra pratiṣṭhitam || 59 ||

BRP068.060.1 ghṛtācī menakā rambhā sahajanyā tilottamā |

BRP068.060.2 urvaśī caiva nimlocā tathānyā vāmanā parā || 60 ||

[p. 260 ]

BRP068.061.1 mandodarī ca subhagā viśvācī vipulānanā |

BRP068.061.2 bhadrāṅgī citrasenā ca pramlocā sumanoharā || 61 ||

BRP068.062.1 munisammohinī rāmā candramadhyā śubhānanā |

BRP068.062.2 sukeśī nīlakeśā ca tathā manmathadīpinī || 62 ||

BRP068.063.1 alambuṣā miśrakeśī tathānyā muñjikasthalā |

BRP068.063.2 kratusthalā varāṅgī ca pūrvacittis tathā parā || 63 ||

BRP068.064.1 parāvatī mahārūpā śaśilekhā śubhānanā |

BRP068.064.2 haṃsalīlānugāminyo mattavāraṇagāminī || 64 ||

BRP068.065.1 bimbauṣṭhī navagarbhā ca vikhyātāḥ surayoṣitaḥ |

BRP068.065.2 etāś cānyā apsaraso rūpayauvanagarvitāḥ || 65 ||

BRP068.066.1 sumadhyāś cāruvadanāḥ sarvālaṅkārabhūṣitāḥ |

BRP068.066.2 gītamādhuryasaṃyuktāḥ sarvalakṣaṇasaṃyutāḥ || 66 ||

BRP068.067.1 gītavādye ca kuśalāḥ suragandharvayoṣitaḥ |

BRP068.067.2 nṛtyanty anudinaṃ tatra yatrāsau puruṣottamaḥ || 67 ||

BRP068.068.1 na tatra rogo no glānir na mṛtyur na himātapau |

BRP068.068.2 na kṣut pipāsā na jarā na vairūpyaṃ na cāsukham || 68 ||

BRP068.069.1 paramānandajananaṃ sarvakāmaphalapradam |

BRP068.069.2 viṣṇulokāt paraṃ lokaṃ nātra paśyāmi bho dvijāḥ || 69 ||

BRP068.070.1 ye lokāḥ svargaloke tu śrūyante puṇyakarmaṇām |

BRP068.070.2 viṣṇulokasya te viprāḥ kalāṃ nārhanti ṣoḍaśīm || 70 ||

BRP068.071.1 evaṃ hareḥ purasthānaṃ sarvabhogaguṇānvitam |

BRP068.071.2 sarvasaukhyakaraṃ puṇyaṃ sarvāścaryamayaṃ dvijāḥ || 71 ||

BRP068.072.1 na tatra nāstikā yānti puruṣā viṣayātmakāḥ |

BRP068.072.2 na kṛtaghnā na piśunā no stenā nājitendriyāḥ || 72 ||

BRP068.073.1 ye 'rcayanti sadā bhaktyā vāsudevaṃ jagadgurum |

BRP068.073.2 te tatra vaiṣṇavā yānti viṣṇulokaṃ na saṃśayaḥ || 73 ||

BRP068.074.1 dakṣiṇasyodadhes tīre kṣetre paramadurlabhe |

BRP068.074.2 dṛṣṭvā kṛṣṇaṃ ca rāmaṃ ca subhadrāṃ ca dvijottamāḥ || 74 ||

BRP068.075.1 kalpavṛkṣasamīpe tu ye tyajanti kalevaram |

BRP068.075.2 te tatra manujā yānti mṛtā ye puruṣottame || 75 ||

BRP068.076.1 vaṭasāgarayor madhye yaḥ smaret puruṣottamam |

BRP068.076.2 te 'pi tatra narā yānti ye mṛtāḥ puruṣottame || 76 ||

BRP068.077.1 te 'pi tatra paraṃ sthānaṃ yānti nāsty atra saṃśayaḥ |

BRP068.077.2 evaṃ mayā muniśreṣṭhā viṣṇulokaḥ sanātanaḥ |

BRP068.077.3 sarvānandakaraḥ prokto bhuktimuktiphalapradaḥ || 77 ||

[p. 261 ]

Chapter 69: Puruṣottamakṣetra-Māhātmya

69 SS 129

munaya ūcuḥ:

BRP069.001.1 bahvāścaryas tvayā prokto viṣṇuloko jagatpate |

BRP069.001.2 nityānandakaraḥ śrīmān bhuktimuktiphalapradaḥ || 1 ||

BRP069.002.1 kṣetraṃ ca durlabhaṃ loke kīrtitaṃ puruṣottamam |

BRP069.002.2 tyaktvā yatra naro dehaṃ yāti sālokyatāṃ hareḥ || 2 ||

BRP069.003.1 samyak kṣetrasya māhātmyaṃ tvayā samyak prakīrtitam |

BRP069.003.2 yatra svadehasantyāgād viṣṇulokaṃ vrajen naraḥ || 3 ||

BRP069.004.1 aho mokṣasya mārgo 'yaṃ dehatyāgas tvayoditaḥ |

BRP069.004.2 narāṇām upakārāya puruṣākhye na saṃśayaḥ || 4 ||

BRP069.005.1 anāyāsena deveśa dehaṃ tyaktvā narottamāḥ |

BRP069.005.2 tasmin kṣetre paraṃ viṣṇoḥ padaṃ yānti nirāmayam || 5 ||

BRP069.006.1 śrutvā kṣetrasya māhātmyaṃ vismayo no mahān abhūt |

BRP069.006.2 prayāgapuṣkarādīni kṣetrāṇy āyatanāni ca || 6 ||

BRP069.007.1 pṛthivyāṃ sarvatīrthāni saritaś ca sarāṃsi ca |

BRP069.007.2 na tathā tāni sarvāṇi praśaṃsasi surottama || 7 ||

BRP069.008.1 yathā praśaṃsasi kṣetraṃ puruṣākhyaṃ punaḥ punaḥ |

BRP069.008.2 jñāto 'smābhir abhiprāyas tavedānīṃ pitāmaha || 8 ||

BRP069.009.1 yena praśaṃsasi kṣetraṃ muktidaṃ puruṣottamam |

BRP069.009.2 puruṣākhyasamaṃ nūnaṃ kṣetraṃ nāsti mahītale |

BRP069.009.3 tena tvaṃ vibudhaśreṣṭha praśaṃsasi punaḥ punaḥ || 9 ||

brahmovāca:

BRP069.010.1 satyaṃ satyaṃ muniśreṣṭhā bhavadbhiḥ samudāhṛtam |

BRP069.010.2 puruṣākhyasamaṃ kṣetraṃ nāsty atra pṛthivītale || 10 ||

BRP069.011.1 santi yāni tu tīrthāni puṇyāny āyatanāni ca |

BRP069.011.2 tāni śrīpuruṣākhyasya kalāṃ nārhanti ṣoḍaśīm || 11 ||

BRP069.012.1 yathā sarveśvaro viṣṇuḥ sarvalokottamottamaḥ |

BRP069.012.2 tathā samastatīrthānāṃ variṣṭhaṃ puruṣottamam || 12 ||

BRP069.013.1 ādityānāṃ yathā viṣṇuḥ śreṣṭhatve samudāhṛtaḥ |

BRP069.013.2 tathā samastatīrthānāṃ variṣṭhaṃ puruṣottamam || 13 ||

BRP069.014.1 nakṣatrāṇāṃ yathā somaḥ sarasāṃ sāgaro yathā |

BRP069.014.2 tathā samastatīrthānāṃ variṣṭhaṃ puruṣottamam || 14 ||

BRP069.015.1 vasūnāṃ pāvako yadvad rudrāṇāṃ śaṅkaro yathā |

BRP069.015.2 tathā samastatīrthānāṃ variṣṭhaṃ puruṣottamam || 15 ||

BRP069.016.1 varṇānāṃ brāhmaṇo yadvad vainateyaś ca pakṣiṇām |

BRP069.016.2 tathā samastatīrthānāṃ variṣṭhaṃ puruṣottamam || 16 ||

BRP069.017.1 śikhariṇāṃ yathā meruḥ parvatānāṃ himālayaḥ |

BRP069.017.2 tathā samastatīrthānāṃ variṣṭhaṃ puruṣottamam || 17 ||

BRP069.018.1 pramadānāṃ yathā lakṣmīḥ saritāṃ jāhnavī yathā |

BRP069.018.2 tathā samastatīrthānāṃ variṣṭhaṃ puruṣottamam || 18 ||

BRP069.019.1 airāvato gajendrāṇāṃ maharṣīṇāṃ bhṛgur yathā |

BRP069.019.2 tathā samastatīrthānāṃ variṣṭhaṃ puruṣottamam || 19 ||

[p. 262 ]

BRP069.020.1 senānīnāṃ yathā skandaḥ siddhānāṃ kapilo yathā |

BRP069.020.2 tathā samastatīrthānāṃ variṣṭhaṃ puruṣottamam || 20 ||

BRP069.021.1 uccaiḥśravā yathāśvānāṃ kavīnām uśanā kaviḥ |

BRP069.021.2 tathā samastatīrthānāṃ variṣṭhaṃ puruṣottamam || 21 ||

BRP069.022.1 munīnāṃ ca yathā vyāsaḥ kubero yakṣarakṣasām |

BRP069.022.2 tathā samastatīrthānāṃ variṣṭhaṃ puruṣottamam || 22 ||

BRP069.023.1 indriyāṇāṃ mano yadvad bhūtānām avanī yathā |

BRP069.023.2 tathā samastatīrthānāṃ variṣṭhaṃ puruṣottamam || 23 ||

BRP069.024.1 aśvatthaḥ sarvavṛkṣāṇāṃ pavanaḥ plavatāṃ yathā |

BRP069.024.2 tathā samastatīrthānāṃ variṣṭhaṃ puruṣottamam || 24 ||

BRP069.025.1 bhūṣaṇānāṃ tu sarveṣāṃ yathā cūḍāmaṇir dvijāḥ |

BRP069.025.2 tathā samastatīrthānāṃ variṣṭhaṃ puruṣottamam || 25 ||

BRP069.026.1 gandharvāṇāṃ citrarathaḥ śastrāṇāṃ kuliśo yathā |

BRP069.026.2 tathā samastatīrthānāṃ variṣṭhaṃ puruṣottamam || 26 ||

BRP069.027.1 akāraḥ sarvavarṇānāṃ gāyatrī chandasāṃ yathā |

BRP069.027.2 tathā samastatīrthānāṃ variṣṭhaṃ puruṣottamam || 27 ||

BRP069.028.1 sarvāṅgebhyo yathā śreṣṭham uttamāṅgaṃ dvijottamāḥ |

BRP069.028.2 tathā samastatīrthānāṃ variṣṭhaṃ puruṣottamam || 28 ||

BRP069.029.1 arundhatī yathā strīṇāṃ satīnāṃ śreṣṭhatāṃ gatā |

BRP069.029.2 tathā samastatīrthānāṃ śreṣṭhaṃ tat puruṣottamam || 29 ||

BRP069.030.1 yathā samastavidyānāṃ mokṣavidyā parā smṛtā |

BRP069.030.2 tathā samastatīrthānāṃ śreṣṭhaṃ tat puruṣottamam || 30 ||

BRP069.031.1 manuṣyāṇāṃ yathā rājā dhenūnām api kāmadhuk |

BRP069.031.2 tathā samastatīrthānāṃ variṣṭhaṃ puruṣottamam || 31 ||

BRP069.032.1 suvarṇaṃ sarvaratnānāṃ sarpāṇāṃ vāsukir yathā |

BRP069.032.2 tathā samastatīrthānāṃ variṣṭhaṃ puruṣottamam || 32 ||

BRP069.033.1 prahlādaḥ sarvadaityānāṃ rāmaḥ śastrabhṛtāṃ yathā |

BRP069.033.2 tathā samastatīrthānāṃ variṣṭhaṃ puruṣottamam || 33 ||

BRP069.034.1 jhaṣāṇāṃ makaro yadvan mṛgāṇāṃ mṛgarāḍ yathā |

BRP069.034.2 tathā samastatīrthānāṃ variṣṭhaṃ puruṣottamam || 34 ||

BRP069.035.1 samudrāṇāṃ yathā śreṣṭhaḥ kṣīrodaḥ saritāṃ patiḥ |

BRP069.035.2 tathā samastatīrthānāṃ variṣṭhaṃ puruṣottamam || 35 ||

BRP069.036.1 varuṇo yādasāṃ yadvad yamaḥ saṃyamināṃ yathā |

BRP069.036.2 tathā samastatīrthānāṃ variṣṭhaṃ puruṣottamam || 36 ||

BRP069.037.1 devarṣīṇāṃ yathā śreṣṭho nārado munisattamāḥ |

BRP069.037.2 tathā samastatīrthānāṃ variṣṭhaṃ puruṣottamam || 37 ||

BRP069.038.1 dhātūnāṃ kāñcanaṃ yadvat pavitrāṇāṃ ca dakṣiṇā |

BRP069.038.2 tathā samastatīrthānāṃ variṣṭhaṃ puruṣottamam || 38 ||

BRP069.039.1 prajāpatir yathā dakṣa ṛṣīṇāṃ kaśyapo yathā |

BRP069.039.2 tathā samastatīrthānāṃ variṣṭhaṃ puruṣottamam || 39 ||

BRP069.040.1 grahāṇāṃ bhāskaro yadvan mantrāṇāṃ praṇavo yathā |

BRP069.040.2 tathā samastatīrthānāṃ variṣṭhaṃ puruṣottamam || 40 ||

BRP069.041.1 aśvamedhas tu yajñānāṃ yathā śreṣṭhaḥ prakīrtitaḥ |

BRP069.041.2 tathā samastatīrthānāṃ kṣetraṃ ca tad dvijottamāḥ || 41 ||

[p. 263 ]

BRP069.042.1 oṣadhīnāṃ yathā dhānyaṃ tṛṇeṣu tṛṇarāḍ yathā |

BRP069.042.2 tathā samastatīrthānām uttamaṃ puruṣottamam || 42 ||

BRP069.043.1 yathā samastatīrthānāṃ dharmaḥ saṃsāratārakaḥ |

BRP069.043.2 tathā samastatīrthānāṃ śreṣṭhaṃ tat puruṣottamam || 43 ||

Chapter 70: Puruṣottamakṣetra-Māhātmya; Gautamī-Māhātmya

70 SS 130-131

brahmovāca:

BRP070.001.1 sarveṣāṃ caiva tīrthānāṃ kṣetrāṇāṃ ca dvijottamāḥ |

BRP070.001.2 japahomavratānāṃ ca tapodānaphalāni ca || 1 ||

BRP070.002.1 na tat paśyāmi bho viprā yat tena sadṛśaṃ bhuvi |

BRP070.002.2 kiṃ cātra bahunoktena bhāṣitena punaḥ punaḥ || 2 ||

BRP070.003.1 satyaṃ satyaṃ punaḥ satyaṃ kṣetraṃ tat paramaṃ mahat |

BRP070.003.2 puruṣākhyaṃ sakṛd dṛṣṭvā sāgarāmbhaḥsamāplutam || 3 ||

BRP070.004.1 brahmavidyāṃ sakṛj jñātvā garbhavāso na vidyate |

BRP070.004.2 hareḥ sannihite sthāna uttame puruṣottame || 4 ||

BRP070.005.1 saṃvatsaram upāsīta māsamātram athāpi vā |

BRP070.005.2 tena japtaṃ hutaṃ tena tena taptaṃ tapo mahat || 5 ||

BRP070.006.1 sa yāti paramaṃ sthānaṃ yatra yogeśvaro hariḥ |

BRP070.006.2 bhuktvā bhogān vicitrāṃś ca devayoṣitsamanvitaḥ || 6 ||

BRP070.007.1 kalpānte punar āgatya martyaloke narottamaḥ |

BRP070.007.2 jāyate yogināṃ viprā jñānajñeyodyato gṛhe || 7 ||

BRP070.008.1 samprāpya vaiṣṇavaṃ yogaṃ hareḥ svacchandatāṃ vrajet |

BRP070.008.2 kalpavṛkṣasya rāmasya kṛṣṇasya bhadrayā saha || 8 ||

BRP070.009.1 mārkaṇḍeyendradyumnasya māhātmyaṃ mādhavasya ca |

BRP070.009.2 svargadvārasya māhātmyaṃ sāgarasya vidhiḥ kramāt || 9 ||

BRP070.010.1 mārjanasya yathākāle bhāgīrathyāḥ samāgamam |

BRP070.010.2 sarvam etan mayā khyātaṃ yat paraṃ śrotum icchatha || 10 ||

BRP070.011.1 indradyumnasya māhātmyam etac ca kathitaṃ mayā |

BRP070.011.2 sarvāścaryaṃ samākhyātaṃ rahasyaṃ puruṣottamam |

BRP070.011.3 purāṇaṃ paramaṃ guhyaṃ dhanyaṃ saṃsāramocanam || 11 ||

[p. 264 ]

munaya ūcuḥ:

BRP070.012.1 nahi nas tṛptir astīha śṛṇvatāṃ tīrthavistaram |

BRP070.012.2 punar eva paraṃ guhyaṃ vaktum arhasy aśeṣataḥ |

BRP070.012.3 paraṃ tīrthasya māhātmyaṃ sarvatīrthottamottamam || 12 ||

brahmovāca:

BRP070.013.1 imam eva purā praśnaṃ pṛṣṭo 'smi dvijasattamāḥ |

BRP070.013.2 nāradena prayatnena tadā taṃ proktavān aham || 13 ||

nārada uvāca:

BRP070.014.1 tapaso yajñadānānāṃ tīrthānāṃ pāvanaṃ smṛtam |

BRP070.014.2 sarvaṃ śrutaṃ mayā tvatto jagadyone jagatpate || 14 ||

BRP070.015.1 kiyanti santi tīrthāni svargamartyarasātale |

BRP070.015.2 sarveṣām eva tīrthānāṃ sarvadā kiṃ viśiṣyate || 15 ||

brahmovāca:

BRP070.016.1 caturvidhāni tīrthāni svarge martye rasātale |

BRP070.016.2 daivāni muniśārdūla āsurāṇy ārṣāṇi ca || 16 ||

BRP070.017.1 mānuṣāṇi trilokeṣu vikhyātāni surādibhiḥ |

BRP070.017.2 mānuṣebhyaś ca tīrthebhya ārṣaṃ tīrtham anuttamam || 17 ||

BRP070.018.1 ārṣebhyaś caiva tīrthebhya āsuraṃ bahupuṇyadam |

BRP070.018.2 āsurebhyas tathā puṇyaṃ daivaṃ tat sārvakāmikam || 18 ||

BRP070.019.1 brahmaviṣṇuśivaiś caiva nirmitaṃ daivam ucyate |

BRP070.019.2 tribhyo yad ekaṃ jāyeta tasmān nātaḥ paraṃ viduḥ || 19 ||

BRP070.020.1 trayāṇām api lokānāṃ tīrthaṃ medhyam udāhṛtam |

BRP070.020.2 tatrāpi jāmbavaṃ dvīpaṃ tīrthaṃ bahuguṇodayam || 20 ||

BRP070.021.1 jāmbave bhārataṃ varṣaṃ tīrthaṃ trailokyaviśrutam |

BRP070.021.2 karmabhūmir yataḥ putra tasmāt tīrthaṃ tad ucyate || 21 ||

BRP070.022.1 tatraiva yāni tīrthāni yāny uktāni mayā tava |

BRP070.022.2 himavadvindhyayor madhye ṣaṇnadyo devasambhavāḥ || 22 ||

BRP070.023.1 tathaiva devajā brahman dakṣiṇārṇavavindhyayoḥ |

BRP070.023.2 etā dvādaśa nadyas tu prādhānyena prakīrtitāḥ || 23 ||

BRP070.024.1 abhisampūjitaṃ yasmād bhārataṃ bahupuṇyadam |

BRP070.024.2 karmabhūmir ato devair varṣaṃ tasmāt prakīrtitam || 24 ||

BRP070.025.1 ārṣāṇi caiva tīrthāni devajāni kvacit kvacit |

BRP070.025.2 āsurair āvṛtāny āsaṃs tad evāsuram ucyate || 25 ||

[p. 265 ]

BRP070.026.1 daiveṣv eva pradeśeṣu tapas taptvā maharṣayaḥ |

BRP070.026.2 daivaprabhāvāt tapasa ārṣāṇy api ca tāny api || 26 ||

BRP070.027.1 ātmanaḥ śreyase muktyai pūjāyai bhūtaye 'thavā |

BRP070.027.2 ātmanaḥ phalabhūtyarthaṃ yaśaso 'vāptaye punaḥ || 27 ||

BRP070.028.1 mānuṣaiḥ kāritāny āhur mānuṣāṇīti nārada |

BRP070.028.2 evaṃ caturvidho bhedas tīrthānāṃ munisattama || 28 ||

BRP070.029.1 bhedaṃ na kaścij jānāti śrotuṃ yukto 'si nārada |

BRP070.029.2 bahavaḥ paṇḍitammanyāḥ śṛṇvanti kathayanti ca |

BRP070.029.3 sukṛtī ko 'pi jānāti vaktuṃ śrotuṃ nijair guṇaiḥ || 29 ||

nārada uvāca:

BRP070.030.1 teṣāṃ svarūpaṃ bhedaṃ ca śrotum icchāmi tattvataḥ |

BRP070.030.2 yac chrutvā sarvapāpebhyo mucyate nātra saṃśayaḥ || 30 ||

BRP070.031.1 brahman kṛtayugādau tu upāyo 'nyo na vidyate |

BRP070.031.2 tīrthasevāṃ vinā svalpaāyāsenābhīṣṭadāyinīm || 31 ||

BRP070.032.1 na tvayā sadṛśo dhātar vaktā jñātāthavā kvacit |

BRP070.032.2 tvaṃ nābhikamale viṣṇoḥ sañjāto 'khilapūrvajaḥ || 32 ||

brahmovāca:

BRP070.033.1 godāvarī bhīmarathī tuṅgabhadrā ca veṇikā |

BRP070.033.2 tāpī payouṣṇī vindhyasya dakṣiṇe tu prakīrtitāḥ || 33 ||

BRP070.034.1 bhāgīrathī narmadā tu yamunā ca sarasvatī |

BRP070.034.2 viśokā ca vitastā ca himavatparvatāśritāḥ || 34 ||

BRP070.035.1 etā nadyaḥ puṇyatamā devatīrthāny udāhṛtāḥ |

BRP070.035.2 gayaḥ kollāsuro vṛtras tripuro hy andhakas tathā || 35 ||

BRP070.036.1 hayamūrdhā ca lavaṇo namuciḥ śṛṅgakas tathā |

BRP070.036.2 yamaḥ pātālaketuś ca mayaḥ puṣkara eva ca || 36 ||

BRP070.037.1 etair āvṛtatīrthāni āsurāṇi śubhāni ca |

BRP070.037.2 prabhāso bhārgavo 'gastir naranārāyaṇau tathā || 37 ||

BRP070.038.1 vasiṣṭhaś ca bharadvājo gotamaḥ kaśyapo manuḥ |

BRP070.038.2 ityādimunijuṣṭāni ṛṣitīrthāni nārada || 38 ||

BRP070.039.1 ambarīṣo hariścandro māndhātā manur eva ca |

BRP070.039.2 kuruḥ kanakhalaś caiva bhadrāśvaḥ sagaras tathā || 39 ||

BRP070.040.1 aśvayūpo nāciketā vṛṣākapir arindamaḥ |

BRP070.040.2 ityādimānuṣair vipra nirmitāni śubhāni ca || 40 ||

BRP070.041.1 yaśasaḥ phalabhūtyarthaṃ nirmitānīha nārada |

BRP070.041.2 svatoudbhūtāni daivāni yatra kvāpi jagattraye |

BRP070.041.3 puṇyatīrthāni tāny āhus tīrthabhedo mayoditaḥ || 41 ||

[p. 266 ]

Chapter 71: Prehistory of Śiva's marriage with Pārvatī

71 SS 131-132

nārada uvāca:

BRP071.001.1 tridaivatyaṃ tu yat tīrthaṃ sarvebhyo hy uktam uttamam |

BRP071.001.2 tasya svarūpabhedaṃ ca vistareṇa bravītu me || 1 ||

brahmovāca:

BRP071.002.1 tāvad anyāni tīrthāni tāvat tāḥ puṇyabhūmayaḥ |

BRP071.002.2 tāvad yajñādayo yāvat tridaivatyaṃ na dṛśyate || 2 ||

BRP071.003.1 gaṅgeyaṃ saritāṃ śreṣṭhā sarvakāmapradāyinī |

BRP071.003.2 tridaivatyā muniśreṣṭha tadutpattim ataḥ śṛṇu || 3 ||

BRP071.004.1 varṣāṇām ayutāt pūrvaṃ devakārya upasthite |

BRP071.004.2 tārako balavān āsīn madvarād atigarvitaḥ || 4 ||

BRP071.005.1 devānāṃ paramaiśvaryaṃ hṛtaṃ tena balīyasā |

BRP071.005.2 tatas te śaraṇaṃ jagmur devāḥ sendrapurogamāḥ || 5 ||

BRP071.006.1 kṣīrodaśāyinaṃ devaṃ jagatāṃ prapitāmaham |

BRP071.006.2 kṛtāñjalipuṭā devā viṣṇum ūcur ananyagāḥ || 6 ||

devā ūcuḥ:

BRP071.007.1 tvaṃ trātā jagatāṃ nātha devānāṃ kīrtivardhana |

BRP071.007.2 sarveśvara jagadyone trayīmūrte namo 'stu te || 7 ||

BRP071.008.1 lokasraṣṭāsurān hantā tvam eva jagatāṃ patiḥ |

BRP071.008.2 sthityutpattivināśānāṃ kāraṇaṃ tvaṃ jaganmaya || 8 ||

BRP071.009.1 trātā na kopy asti jagattraye 'pi |

BRP071.009.2 śarīriṇāṃ sarvavipadgatānām |

BRP071.009.3 tvayā vinā vārijapattranetra |

BRP071.009.4 tāpatrayāṇāṃ śaraṇaṃ na cānyat || 9 ||

BRP071.010.1 pitā ca mātā jagato 'khilasya |

BRP071.010.2 tvam eva sevāsulabho 'si viṣṇo |

BRP071.010.3 prasīda pāhīśa mahābhayebhyo |

BRP071.010.4 'smadārtihantā vada kas tvadanyaḥ || 10 ||

BRP071.011.1 ādikartā varāhas tvaṃ matsyaḥ kūrmas tathaiva ca |

BRP071.011.2 ityādirūpabhedair no rakṣase bhaya āgate || 11 ||

BRP071.012.1 hṛtasvāmyān suragaṇān hṛtadārān gatāpadaḥ |

BRP071.012.2 kasmān na rakṣase deva ananyaśaraṇān hare || 12 ||

[p. 267 ]

brahmovāca:

BRP071.013.1 tataḥ provāca bhagavāñ śeṣaśāyī jagatpatiḥ |

BRP071.013.2 kasmāc ca bhayam āpannaṃ tad bruvantu gatajvarāḥ |

BRP071.013.3 tataḥ śriyaḥ patiṃ prāhus taṃ tārakavadhaṃ prati || 13 ||

devā ūcuḥ:

BRP071.014.1 tārakād bhayam āpannaṃ bhīṣaṇaṃ romaharṣaṇam |

BRP071.014.2 na yuddhais tapasā śāpair hantuṃ naiva kṣamā vayam || 14 ||

BRP071.015.1 arvāgdaśāhād yo bālas tasmān mṛtyum avāpsyati |

BRP071.015.2 tasmād deva na cānyebhyas tatra nītir vidhīyatām || 15 ||

brahmovāca:

BRP071.016.1 punar nārāyaṇaḥ prāha nāhaṃ balotkaṭaḥ surāḥ |

BRP071.016.2 na matto madapatyāc ca na devebhyo vadho bhavet || 16 ||

BRP071.017.1 īśvarād yadi jāyeta apatyaṃ bahuśaktikam |

BRP071.017.2 tasmād vadham avāpnoti tārako lokadāruṇaḥ || 17 ||

BRP071.018.1 tad gacchāmaḥ surāḥ sarve yatitum ṛṣibhiḥ saha |

BRP071.018.2 bhāryārthaṃ prathamo yatnaḥ kartavyaḥ prabhaviṣṇubhiḥ || 18 ||

BRP071.019.1 tathety uktvā suragaṇā jagmus te ca nagottamam |

BRP071.019.2 himavantaṃ ratnamayaṃ menāṃ ca himavatpriyām || 19 ||

BRP071.020.1 idam ūcuḥ sarva eva sabhāryaṃ tuhinaṃ girim || 20 ||

devā ūcuḥ:

BRP071.021.1 dākṣāyaṇī lokamātā yā śaktiḥ saṃsthitā girau |

BRP071.021.2 buddhiḥ prajñā dhṛtir medhā lajjā puṣṭiḥ sarasvatī || 21 ||

BRP071.022.1 evaṃ tv anekadhā loke yā sthitā lokapāvanī |

BRP071.022.2 devānāṃ kāryasiddhyarthaṃ yuvayor garbham āviśat || 22 ||

BRP071.023.1 samutpannā jaganmātā śambhoḥ patnī bhaviṣyati |

BRP071.023.2 asmākaṃ bhavatāṃ cāpi pālanī ca bhaviṣyati || 23 ||

brahmovāca:

BRP071.024.1 himavān api tad vākyaṃ surāṇām abhinandya ca |

BRP071.024.2 menā cāpi mahotsāhā astv ity evaṃ vaco 'bravīt || 24 ||

BRP071.025.1 tadotpannā jagaddhātrī gaurī himavato gṛhe |

BRP071.025.2 śivadhyānaratā nityaṃ tanniṣṭhā tanmanogatā || 25 ||

BRP071.026.1 tāṃ vai procuḥ suragaṇā īśārthe tapa āviśa |

BRP071.026.2 tathā himavataḥ pṛṣṭhe gaurī tepe tapo mahat || 26 ||

BRP071.027.1 punaḥ sammantrayām āsur īśo dhyāyati tāṃ śivām |

BRP071.027.2 ātmānaṃ vā tathānyad vā na jānīmaḥ kathaṃ bhavaḥ || 27 ||

BRP071.028.1 menakāyāḥ sutāyāṃ tu cittaṃ dadhyāt sureśvaraḥ |

BRP071.028.2 tatra nītir vidhātavyā tataḥ śraiṣṭhyam avāpsyatha |

BRP071.028.3 tataḥ prāha mahābuddhir vācaspatir udāradhīḥ || 28 ||

bṛhaspatir uvāca:

BRP071.029.1 yas tv ayaṃ madano dhīmān kandarpaḥ puṣpacāpadhṛk |

BRP071.029.2 sa vidhyatu śivaṃ śāntaṃ bāṇaiḥ puṣpamayaiḥ śubhaiḥ || 29 ||

[p. 268 ]

BRP071.030.1 tena viddhas trinetro 'pi īśāyāṃ buddhim ādadhet |

BRP071.030.2 pariṇeṣyaty asau nūnaṃ tadā tāṃ girijāṃ haraḥ || 30 ||

BRP071.031.1 jayinaḥ pañcabāṇasya na bāṇāḥ kvāpi kuṇṭhitāḥ |

BRP071.031.2 tathoḍhāyāṃ jagaddhātryāṃ śambhoḥ putro bhaviṣyati || 31 ||

BRP071.032.1 jātaḥ putras trinetrasya tārakaṃ sa haniṣyati |

BRP071.032.2 vasantaṃ ca sahāyārthaṃ śobhiṣṭhaṃ kusumākaram || 32 ||

BRP071.033.1 āhlādanaṃ ca manasā kāmāyainaṃ prayacchatha || 33 ||

brahmovāca:

BRP071.034.1 tathety uktvā suragaṇā madanaṃ kusumākaram |

BRP071.034.2 preṣayām āsur avyagrāḥ śivāntikam arindamāḥ || 34 ||

BRP071.035.1 sa jagāma tvarā kāmo dhṛtacāpo samādhavaḥ |

BRP071.035.2 ratyā ca sahitaḥ kāmaḥ kartuṃ karma suduṣkaram || 35 ||

BRP071.036.1 gṛhītvā saśaraṃ cāpam idaṃ tasya mano 'bhavat |

BRP071.036.2 mayā vedhyas tv avedhyo vai śambhur lokaguruḥ prabhuḥ || 36 ||

BRP071.037.1 trailokyajayino bāṇāḥ śambhau me kiṃ dṛḍhā na vā |

BRP071.037.2 tenāsau cāgninetreṇa bhasmaśeṣas tadā kṛtaḥ || 37 ||

BRP071.038.1 tad eva karma sudṛḍham īkṣituṃ surasattamāḥ |

BRP071.038.2 ājagmus tatra yad vṛttaṃ śṛṇu vismayakārakam || 38 ||

BRP071.039.1 śambhuṃ dṛṣṭvā suragaṇā yāvat paśyanti manmatham |

BRP071.039.2 tāvac ca bhasmasādbhūtaṃ kāmaṃ dṛṣṭvā bhayāturāḥ |

BRP071.039.3 tuṣṭuvus tridaśeśānaṃ kṛtāñjalipuṭāḥ surāḥ || 39 ||

devā ūcuḥ:

BRP071.040.1 tārakād bhayam āpannaṃ kuru patnīṃ gireḥ sutām || 40 ||

brahmovāca:

BRP071.041.1 viddhacitto haro 'py āśu mene vākyaṃ suroditam |

BRP071.041.2 arundhatīṃ vasiṣṭhaṃ ca māṃ tu cakradharaṃ tathā || 41 ||

BRP071.042.1 preṣayām āsur amarā vivāhāya parasparam |

BRP071.042.2 sambandho 'pi tathāpy āsīd dhimavallokanāthayoḥ || 42 ||

Chapter 72: Account of the events at the wedding-ceremony

72 SS 132-133

brahmovāca:

BRP072.001.1 himavatparvate śreṣṭhe nānāratnavicitrite |

BRP072.001.2 nānāvṛkṣalatākīrṇe nānādvijaniṣevite || 1 ||

BRP072.002.1 nadīnadasaraḥkūpataḍāgādibhir āvṛte |

BRP072.002.2 devagandharvayakṣādisiddhacāraṇasevite || 2 ||

BRP072.003.1 śubhamārutasampanne harṣotkarṣaikakāraṇe |

BRP072.003.2 merumandarakailāsamainākādinagair vṛte || 3 ||

BRP072.004.1 vasiṣṭhāgastyapaulastyalomaśādibhir āvṛte |

BRP072.004.2 mahotsave vartamāne vivāhaḥ samajāyata || 4 ||

[p. 269 ]

BRP072.005.1 tatra vedī ratnamayī śobhitā svarṇabhūṣitā |

BRP072.005.2 vajramāṇikyavaidūryatanmayastambhaśobhitā || 5 ||

BRP072.006.1 jayālakṣmīśubhākṣāntikīrtipuṣṭyādisaṃvṛtā |

BRP072.006.2 merumandarakailāsaraivataiḥ pariśobhitaiḥ || 6 ||

BRP072.007.1 pūjito lokanāthena viṣṇunā prabhaviṣṇunā |

BRP072.007.2 mainākaḥ parvataśreṣṭho reje 'tīva hiraṇmayaḥ || 7 ||

BRP072.008.1 ṛṣayo lokapālāś ca ādityāḥ samarudgaṇāḥ |

BRP072.008.2 vivāhe vedikāṃ cakrur devadevasya śūlinaḥ || 8 ||

BRP072.009.1 viśvakarmā svayaṃ tvaṣṭā vedīṃ cakre satoraṇām |

BRP072.009.2 surabhī nandinī nandā sunandā kāmadohinī || 9 ||

BRP072.010.1 ābhis tu śobhiteśānyā vivāhaḥ samajāyata |

BRP072.010.2 samudrāḥ sarito nāgā oṣadhyo lokamātaraḥ || 10 ||

BRP072.011.1 savanaspatibījāś ca sarve tatra samāyayuḥ |

BRP072.011.2 bhuvaḥ karma ilā cakre oṣadhyas tv annakarma ca || 11 ||

BRP072.012.1 varuṇaḥ pānakarmāṇi dānakarma dhanādhipaḥ |

BRP072.012.2 agniś cakāra tatrānnaṃ yac ceṣṭaṃ lokanāthayoḥ || 12 ||

BRP072.013.1 tatra tatra pṛthak pūjāṃ cakre viṣṇuḥ sanātanaḥ |

BRP072.013.2 vedāś ca sarahasyā vai gāyanti ca hasanti || 13 ||

BRP072.014.1 nṛtyanty apsarasaḥ sarvā jagur gandharvakinnarāḥ |

BRP072.014.2 lājādhṛk cāpi maināko babhūva munisattama || 14 ||

BRP072.015.1 puṇyāhavācanaṃ vṛttam antarveśmani nārada |

BRP072.015.2 vedikāyām upāviṣṭau dampatī surasattamau || 15 ||

BRP072.016.1 pratiṣṭhāpyāgniṃ vidhivad aśmānaṃ cāpi putraka |

BRP072.016.2 hutvā lājāṃś ca vidhivat pradakṣiṇam athākarot || 16 ||

BRP072.017.1 aśmanaḥ sparśahetoś ca devyaṅguṣṭhaṃ kare 'spṛśat |

BRP072.017.2 viṣṇunā preritaḥ śambhur dakṣiṇasya padasya ca || 17 ||

BRP072.018.1 tām adarśam ahaṃ tatra homaṃ kurvan harāntike |

BRP072.018.2 dṛṣṭe 'ṅguṣṭhe duṣṭabuddhyā vīryaṃ susrāva me tadā || 18 ||

BRP072.019.1 lajjayā kaluṣībhūtaḥ skannaṃ vīryam acūrṇayam |

BRP072.019.2 madvīryāc cūrṇitāt sūkṣmād vālakhilyās tu jajñire || 19 ||

BRP072.020.1 tato mahān abhūt tatra hāhākāraḥ suroditaḥ |

BRP072.020.2 lajjayā paribhūto 'haṃ nirgatas tu tadāsanāt || 20 ||

BRP072.021.1 paśyatsu devasaṅgheṣu tūṣṇīmbhūteṣu nārada |

BRP072.021.2 gacchantaṃ māṃ mahādevo dṛṣṭvā nandinam abravīt || 21 ||

śiva uvāca:

BRP072.022.1 brahmāṇam āhvayasveha gatapāpaṃ karomy aham |

BRP072.022.2 kṛtāparādhe 'pi jane santaḥ sakṛpamānasāḥ |

BRP072.022.3 mohayanty api vidvāṃsaṃ viṣayāṇām iyaṃ sthitiḥ || 22 ||

[p. 270 ]

brahmovāca:

BRP072.023.1 evam uktvā sa bhagavān umayā sahitaḥ śivaḥ |

BRP072.023.2 mamānukampayā caiva lokānāṃ hitakāmyayā || 23 ||

BRP072.024.1 etac cakāra lokeśaḥ śṛṇu nārada yatnataḥ |

BRP072.024.2 pāpināṃ pāpamokṣāya bhūmir āpo bhaviṣyati || 24 ||

BRP072.025.1 tayoś ca sārasarvasvam āhariṣyāmi pāvanam |

BRP072.025.2 evaṃ niścitya bhagavāṃs tayoḥ sāraṃ samāharat || 25 ||

BRP072.026.1 bhūmiṃ kamaṇḍaluṃ kṛtvā tatrāpaḥ sanniveśya ca |

BRP072.026.2 pāvamānyādibhiḥ sūktair abhimantrya ca yatnataḥ || 26 ||

BRP072.027.1 trijagatpāvanīṃ śaktiṃ tatra sasmāra pāpahā |

BRP072.027.2 mām uvāca sa lokeśo gṛhāṇemaṃ kamaṇḍalum || 27 ||

BRP072.028.1 āpo vai mātaro devyo bhūmir mātā tathāparā |

BRP072.028.2 sthityutpattivināśānāṃ hetutvam ubhayoḥ sthitam || 28 ||

BRP072.029.1 atra pratiṣṭhito dharmo hy atra yajñaḥ sanātanaḥ |

BRP072.029.2 atra bhuktiś ca muktiś ca sthāvaraṃ jaṅgamaṃ tathā || 29 ||

BRP072.030.1 smaraṇān mānasaṃ pāpaṃ vacanād vācikaṃ tathā |

BRP072.030.2 snānapānābhiṣekāc ca praṇaśyaty api kāyikam || 30 ||

BRP072.031.1 etad evāmṛtaṃ loke naitasmāt pāvanaṃ param |

BRP072.031.2 mayābhimantritaṃ brahman gṛhāṇemaṃ kamaṇḍalum || 31 ||

BRP072.032.1 atratyaṃ vāri yaḥ kaścit smared api paṭhed api |

BRP072.032.2 sa sarvakāmān āpnoti gṛhāṇemaṃ kamaṇḍalum || 32 ||

BRP072.033.1 bhūtebhyaś cāpi pañcabhya āpo bhūtaṃ mahoditam |

BRP072.033.2 tāsām utkṛṣṭam etasmād gṛhāṇemaṃ kamaṇḍalum || 33 ||

BRP072.034.1 atra yad vāri śobhiṣṭhaṃ puṇyaṃ pāvanam eva ca |

BRP072.034.2 spṛṣṭvā smṛtvā ca dṛṣṭvā ca brahman pāpād vimokṣyase || 34 ||

BRP072.035.1 evam uktvā mahādevaḥ prādān mama kamaṇḍalum |

BRP072.035.2 tataḥ suragaṇāḥ sarve bhaktyā procuḥ sureśvaram |

BRP072.035.3 āhlādaś ca mahāṃs tatra jayaśabdo vyavartata || 35 ||

BRP072.038.1 devotsave mātur ajaḥ padāgraṃ |

BRP072.038.2 samīkṣya pāpāt patitatvam āpa |

BRP072.038.3 prādāt kṛpāluḥ smaraṇāt pavitrāṃ |

BRP072.038.4 gaṅgāṃ pitā puṇyakamaṇḍalusthām || 38 ||

[p. 271 ]

Chapter 73: Story fo Bali and Viṣṇu's three steps (Vāmana-Avatāra)

73 SS 134-135

nārada uvāca:

BRP073.001.1 kamaṇḍalusthitā devī tava puṇyavivardhinī |

BRP073.001.2 yathā martyaṃ gatā nātha tan me vistarato vada || 1 ||

brahmovāca:

BRP073.002.1 balir nāma mahādaityo devārir aparājitaḥ |

BRP073.002.2 dharmeṇa yaśasā caiva prajāsaṃrakṣaṇena ca || 2 ||

BRP073.003.1 gurubhaktyā ca satyena vīryeṇa ca balena ca |

BRP073.003.2 tyāgena kṣamayā caiva trailokye nopamīyate || 3 ||

BRP073.004.1 tasyarddhim unnatāṃ dṛṣṭvā devāś cintāparāyaṇāḥ |

BRP073.004.2 mithaḥ samūcur amarā jeṣyāmo vai kathaṃ balim || 4 ||

BRP073.005.1 tasmiñ śāsati rājyaṃ tu trailokyaṃ hatakaṇṭakam |

BRP073.005.2 nārayo vyādhayo vāpi nādhayo vā kathañcana || 5 ||

BRP073.006.1 anāvṛṣṭir adharmo vā nāstiśabdo na durjanaḥ |

BRP073.006.2 svapne 'pi naiva dṛśyeta balau rājyaṃ praśāsati || 6 ||

BRP073.007.1 tasyonnatiśarair bhagnāḥ kīrtikhaḍgadvidhākṛtāḥ |

BRP073.007.2 tasyājñāśaktibhinnāṅgā devāḥ śarma na lebhire || 7 ||

BRP073.008.1 tataḥ sammantrayām āsuḥ kṛtvā mātsaryam agrataḥ |

BRP073.008.2 tadyaśognipradīptāṅgā viṣṇuṃ jagmuḥ suvihvalāḥ || 8 ||

devā ūcuḥ:

BRP073.009.1 ārtāḥ sma gatasattvāḥ sma śaṅkhacakragadādhara |

BRP073.009.2 asmadarthe bhavān nityam āyudhāni bibharti ca || 9 ||

BRP073.010.1 tvayi nāthe jagannātha asmākaṃ duḥkham īdṛśam |

BRP073.010.2 tvāṃ tu praṇamatī vāṇī kathaṃ daityaṃ namasyati || 10 ||

BRP073.011.1 manasā karmaṇā vācā tvām eva śaraṇaṃ gatāḥ |

BRP073.011.2 tvadaṅghriśaraṇāḥ santaḥ kathaṃ daityaṃ namemahi || 11 ||

BRP073.012.1 yajāmas tvāṃ mahāyajñair vadāmo vāgbhir acyuta |

BRP073.012.2 tvadekaśaraṇāḥ santaḥ kathaṃ daityaṃ namemahi || 12 ||

BRP073.013.1 tvadvīryam āśritā nityaṃ devāḥ sendrapurogamāḥ |

BRP073.013.2 tvayā dattaṃ padaṃ prāpya kathaṃ daityaṃ namemahi || 13 ||

BRP073.014.1 sraṣṭā tvaṃ brahmamūrtyā tu viṣṇur bhūtvā tu rakṣasi |

BRP073.014.2 saṃhartā rudraśaktyā tvaṃ kathaṃ daityaṃ namemahi || 14 ||

BRP073.015.1 aiśvaryaṃ kāraṇaṃ loke vinaiśvaryaṃ tu kiṃ phalam |

BRP073.015.2 hataiśvaryāḥ sureśāna kathaṃ daityaṃ namemahi || 15 ||

BRP073.016.1 anādis tvaṃ jagaddhātar anantas tvaṃ jagadguruḥ |

BRP073.016.2 antavantam amuṃ śatruṃ kathaṃ daityaṃ namemahi || 16 ||

BRP073.017.1 tavaiśvaryeṇa puṣṭāṅgā jitvā trailokyam ojasā |

BRP073.017.2 sthirāḥ syāmaḥ sureśāna kathaṃ daityaṃ namemahi || 17 ||

brahmovāca:

BRP073.018.1 ity etad eva vacanaṃ śrutvā daiteyasūdanaḥ |

BRP073.018.2 uvāca sarvān amarān devānāṃ kāryasiddhaye || 18 ||

[p. 272 ]

śrībhagavān uvāca:

BRP073.019.1 madbhakto 'sau balir daityo hy avadhyo 'sau surāsuraiḥ |

BRP073.019.2 yathā bhavanto matpoṣyās tathā poṣyo balir mama || 19 ||

BRP073.020.1 vinā tu saṅgaraṃ devā hatvā rājyaṃ triviṣṭape |

BRP073.020.2 baliṃ nibadhya mantroktyā rājyaṃ vaḥ pradadāmy aham || 20 ||

brahmovāca:

BRP073.021.1 tathety uktvā suragaṇāḥ sañjagmur divam eva hi |

BRP073.021.2 bhagavān api deveśo hy adityā garbham āviśat || 21 ||

BRP073.022.1 tasminn utpadyamāne tu utsavāś ca babhūvire |

BRP073.022.2 jāto 'sau vāmano brahman yajñeśo yajñapūruṣaḥ || 22 ||

BRP073.023.1 etasminn antare brahman hayamedhāya dīkṣitaḥ |

BRP073.023.2 balir balavatāṃ śreṣṭha ṛṣimukhyaiḥ samāhitaḥ || 23 ||

BRP073.024.1 purodhasā ca śukreṇa vedavedāṅgavedinā |

BRP073.024.2 makhe tasmin vartamāne yajamāne balau tathā || 24 ||

BRP073.025.1 ārtvijya ṛṣimukhye tu śukre tatra purodhasi |

BRP073.025.2 havirbhāgārtham āsannadevagandharvapannage || 25 ||

BRP073.026.1 dīyatāṃ bhujyatāṃ pūjā kriyatāṃ ca pṛthak pṛthak |

BRP073.026.2 paripūrṇaṃ punaḥ pūrṇam evaṃ vākye pravartati || 26 ||

BRP073.027.1 śanais taddeśam abhyāgād vāmanaḥ sāmagāyanaḥ |

BRP073.027.2 yajñavāṭam anuprāpto vāmanaś citrakuṇḍalaḥ || 27 ||

BRP073.028.1 praśaṃsamānas taṃ yajñaṃ vāmanaṃ prekṣya bhārgavaḥ |

BRP073.028.2 brahmarūpadharaṃ devaṃ vāmanaṃ daityasūdanam || 28 ||

BRP073.029.1 dātāraṃ yajñatapasāṃ phalaṃ hantāraṃ rakṣasām |

BRP073.029.2 jñātvā tvarann athovāca rājānaṃ bhūritejasam || 29 ||

BRP073.030.1 jetāraṃ kṣatradharmeṇa dātāraṃ bhaktito dhanam |

BRP073.030.2 baliṃ balavatāṃ śreṣṭhaṃ sabhāryaṃ dīkṣitaṃ makhe || 30 ||

BRP073.031.1 dhyāyantaṃ yajñapuruṣam utsṛjantaṃ haviḥ pṛthak |

BRP073.031.2 tam āha bhṛguśārdūlaḥ śukraḥ paramabuddhimān || 31 ||

śukra uvāca:

BRP073.032.1 yo 'sau tava makhaṃ prāpto brāhmaṇo vāmanākṛtiḥ |

BRP073.032.2 nāsau vipro bale satyaṃ yajñeśo yajñavāhanaḥ || 32 ||

BRP073.033.1 śiśus tvāṃ yācituṃ prāpto nūnaṃ devahitāya hi |

BRP073.033.2 mayā ca saha sammantrya paścād deyaṃ tvayā prabho || 33 ||

brahmovāca:

BRP073.034.1 balis tu bhārgavaṃ prāha purodhasam arindamaḥ || 34 ||

balir uvāca:

BRP073.035.1 dhanyo 'haṃ mama yajñeśo gṛham āyāti mūrtimān |

BRP073.035.2 āgatya yācate kiñcit kiṃ mantryam avaśiṣyate || 35 ||

brahmovāca:

BRP073.036.1 evam uktvā sabhāryo 'sau śukreṇa ca purodhasā |

BRP073.036.2 jagāma yatra viprendro vāmano 'ditinandanaḥ || 36 ||

[p. 273 ]

BRP073.037.1 kṛtāñjalipuṭo bhūtvā kenārthitvaṃ tad ucyatām |

BRP073.037.2 vāmano 'pi tadā prāha padatrayamitāṃ bhuvam || 37 ||

BRP073.038.1 dehi rājendra nānyena kāryam asti dhanena kim |

BRP073.038.2 tathety uktvā tu kalaśān nānāratnavibhūṣitāt || 38 ||

BRP073.039.1 vāridhārāṃ puraskṛtya vāmanāya bhuvaṃ dadau |

BRP073.039.2 paśyatsu ṛṣimukhyeṣu śukre caiva purodhasi || 39 ||

BRP073.040.1 paśyatsu lokanātheṣu vāmanāya bhuvaṃ dadau |

BRP073.040.2 paśyatsu daityasaṅgheṣu jayaśabde pravartati || 40 ||

BRP073.041.1 śanais tu vāmanaḥ prāha svasti rājan sukhī bhava |

BRP073.041.2 dehi me sammitāṃ bhūmiṃ tripadām āśu gamyate || 41 ||

BRP073.042.1 tathety uvāca daityeśo yāvat paśyati vāmanam |

BRP073.042.2 yajñeśo yajñapuruṣaś candrādityau stanāntare || 42 ||

BRP073.043.1 yathā syātāṃ surā mūrdhni vavṛdhe vikramākṛtiḥ |

BRP073.043.2 anantaś cācyuto devo vikrānto vikramākṛtiḥ |

BRP073.043.3 taṃ dṛṣṭvā daityarāṭ prāha sabhāryo vinayānvitaḥ || 43 ||

balir uvāca:

BRP073.044.1 kramasva viṣṇo lokeśa yāvacchaktyā jaganmaya |

BRP073.044.2 jitaṃ mayā sureśāna sarvabhāvena viśvakṛt || 44 ||

brahmovāca:

BRP073.045.1 tadvākyasamakālaṃ tu viṣṇuḥ prāha mahākratuḥ || 45 ||

viṣṇur uvāca:

BRP073.046.1 daityeśvara mahābāho kramiṣye paśya daityarāṭ || 46 ||

brahmovāca:

BRP073.047.1 evaṃ vadantaṃ sa prāha krama viṣṇo punaḥ punaḥ || 47 ||

brahmovāca:

BRP073.048.1 kūrmapṛṣṭhe padaṃ nyasya baliyajñe padaṃ nyasat |

BRP073.048.2 dvitīyaṃ tu padaṃ prāpa brahmalokaṃ sanātanam || 48 ||

BRP073.049.1 tṛtīyasya padasyātra sthānaṃ nāsty asureśvara |

BRP073.049.2 kva kramiṣye bhuvaṃ dehi baliṃ taṃ harir abravīt |

BRP073.049.3 vihasya balir apy āha sabhāryaḥ sa kṛtāñjaliḥ || 49 ||

balir uvāca:

BRP073.050.1 tvayā sṛṣṭaṃ jagat sarvaṃ na sraṣṭāhaṃ sureśvara |

BRP073.050.2 tvaddoṣād alpam abhavat kiṃ karomi jaganmaya || 50 ||

BRP073.051.1 tathāpi nānṛtapūrvaṃ kadācid vacmi keśava |

BRP073.051.2 satyavākyaṃ ca māṃ kurvan matpṛṣṭhe hi padaṃ nyasa || 51 ||

[p. 274 ]

brahmovāca:

BRP073.052.1 tataḥ prasanno bhagavāṃs trayīmūrtiḥ surārcitaḥ || 52 ||

bhagavān uvāca:

BRP073.053.1 varaṃ vṛṇīṣva bhadraṃ te bhaktyā prīto 'smi daityarāṭ || 53 ||

brahmovāca:

BRP073.054.1 sa tu prāha jagannāthaṃ na yāce tvāṃ trivikramam |

BRP073.054.2 sa tu prādāt svayaṃ viṣṇuḥ prītaḥ san manasepsitam || 54 ||

BRP073.055.1 rasātalapatitvaṃ ca bhāvi cendrapadaṃ punaḥ |

BRP073.055.2 ātmādhipatyaṃ ca harir avināśi yaśo vibhuḥ || 55 ||

BRP073.056.1 evaṃ dattvā baleḥ sarvaṃ sasutaṃ bhāryayānvitam |

BRP073.056.2 rasātale hariḥ sthāpya baliṃ tv amaravairiṇam || 56 ||

BRP073.057.1 śatakratos tathā prādāt surarājyaṃ yathābhavam |

BRP073.057.2 etasminn antare tatra padaṃ prāgāt surārcitam || 57 ||

BRP073.058.1 dvitīyaṃ tat padaṃ viṣṇoḥ pitur mama mahāmate |

BRP073.058.2 yat padaṃ samanuprāptaṃ gṛhaṃ dṛṣṭvāpy acintayam || 58 ||

BRP073.059.1 kiṃ kṛtyaṃ yac chubhaṃ me syāt pade viṣṇoḥ samāgate |

BRP073.059.2 sarvasvaṃ ca samālokya śreṣṭho me syāt kamaṇḍaluḥ || 59 ||

BRP073.060.1 tad vāri yat puṇyatamaṃ dattaṃ ca tripurāriṇā |

BRP073.060.2 varaṃ vareṇyaṃ varadaṃ varaṃ śāntikaraṃ param || 60 ||

BRP073.061.1 śubhaṃ ca śubhadaṃ nityaṃ bhuktimuktipradāyakam |

BRP073.061.2 mātṛsvarūpaṃ lokānām amṛtaṃ bheṣajaṃ śuci || 61 ||

BRP073.062.1 pavitraṃ pāvanaṃ pūjyaṃ jyeṣṭhaṃ śreṣṭhaṃ guṇānvitam |

BRP073.062.2 smaraṇād eva lokānāṃ pāvanaṃ kiṃ nu darśanāt || 62 ||

BRP073.063.1 tādṛg vāri śucir bhūtvā kalpaye 'rghāya me pituḥ |

BRP073.063.2 iti sañcintya tad vāri gṛhītvārghāya kalpitam || 63 ||

BRP073.064.1 viṣṇoḥ pāde tu patitam arghavāri sumantritam |

BRP073.064.2 tad vāri patitaṃ merau caturdhā vyagamad bhuvam || 64 ||

BRP073.065.1 pūrve tu dakṣiṇe caiva paścime cottare tathā |

BRP073.065.2 dakṣiṇe yat tu patitaṃ jaṭābhiḥ śaṅkaro mune || 65 ||

BRP073.066.1 jagrāha paścime yat tu punaḥ prāyāt kamaṇḍalum |

BRP073.066.2 uttare patitaṃ yat tu viṣṇur jagrāha taj jalam || 66 ||

BRP073.067.1 pūrvasminn ṛṣayo devā pitaro lokapālakāḥ |

BRP073.067.2 jagṛhuḥ śubhadaṃ vāri tasmāc chreṣṭhaṃ tad ucyate || 67 ||

BRP073.068.1 yā dakṣiṇāṃ diśaṃ prāptā āpo vai lokamātaraḥ |

BRP073.068.2 viṣṇupādaprasūtās tā brahmaṇyā lokamātaraḥ || 68 ||

BRP073.069.1 maheśvarajaṭāsaṃsthāḥ parvajātaśubhodayāḥ |

BRP073.069.2 tāsāṃ prabhāvasmaraṇāt sarvakāmān avāpnuyāt || 69 ||

[p. 275 ]

Chapter 74: Gaṇeśa's device to make Gautama bring down the Gaṅgā

74 SS 135-138

nārada uvāca:

BRP074.001.1 kamaṇḍalusthitā devī maheśvarajaṭāgatā |

BRP074.001.2 śrutā deva yathā martyam āgatā tad bravītu me || 1 ||

brahmovāca:

BRP074.002.1 maheśvarajaṭāsthā yā āpo devyo mahāmate |

BRP074.002.2 tāsāṃ ca dvividho bheda āhartur dvayakāraṇāt || 2 ||

BRP074.003.1 ekāṃśo brāhmaṇenātra vratadānasamādhinā |

BRP074.003.2 gotamena śivaṃ pūjya āhṛto lokaviśrutaḥ || 3 ||

BRP074.004.1 aparas tu mahāprājña kṣatriyeṇa balīyasā |

BRP074.004.2 ārādhya śaṅkaraṃ devaṃ tapobhir niyamais tathā || 4 ||

BRP074.005.1 bhagīrathena bhūpena āhṛto 'ṃśo aparas tathā |

BRP074.005.2 evaṃ dvairūpyam abhavad gaṅgāyā munisattama || 5 ||

nārada uvāca:

BRP074.006.1 maheśvarajaṭāsthā yā hetunā kena gautamaḥ |

BRP074.006.2 āhartā kṣatriyeṇāpi āhṛtā kena tad vada || 6 ||

brahmovāca:

BRP074.007.1 yathānītā purā vatsa brāhmaṇenetareṇa vā |

BRP074.007.2 tat sarvaṃ vistareṇāhaṃ vadiṣye prītaye tava || 7 ||

BRP074.008.1 yasmin kāle sureśasya umā patny abhavat priyā |

BRP074.008.2 tasminn evābhavad gaṅgā priyā śambhor mahāmate || 8 ||

BRP074.009.1 mama doṣāpanodāya cintayānaḥ śivas tadā |

BRP074.009.2 umayā sahitaḥ śrīmān devīṃ prekṣya viśeṣataḥ || 9 ||

BRP074.010.1 rasavṛttau sthito yasmān nirmame rasam uttamam |

BRP074.010.2 rasikatvāt priyatvāc ca straiṇatvāt pāvanatvataḥ || 10 ||

BRP074.012.1 sarvābhyo hy adhikaprītir gaṅgābhūd dvijasattama |

BRP074.012.2 saivodbhūtā jaṭāmārgāt kasmiṃścit kāraṇāntare |

BRP074.012.3 sa tu saṅgopayām āsa gaṅgāṃ śambhur jaṭāgatām || 12 ||

BRP074.013.1 śirasā ca dhṛtāṃ jñātvā na śaśāka umā tadā |

BRP074.013.2 soḍhuṃ brahmañ jaṭājūṭe sthitāṃ dṛṣṭvā punaḥ punaḥ || 13 ||

BRP074.014.1 amarṣeṇa bhavaṃ gorī prerayasvety abhāṣata |

BRP074.014.2 naivāsau prairayac chambhū rasiko rasam uttamam || 14 ||

BRP074.015.1 jaṭāsv eva tadā devīṃ gopāyantaṃ vimṛśya sā |

BRP074.015.2 vināyakaṃ jayāṃ skandaṃ raho vacanam abravīt || 15 ||

BRP074.016.1 naivāyaṃ tridaśeśāno gaṅgāṃ tyajati kāmukaḥ |

BRP074.016.2 sāpi priyā śivasyādya kathaṃ tyajati tāṃ priyām || 16 ||

BRP074.017.1 evaṃ vimṛśya bahuśo gaurī cāha vināyakam || 17 ||

[p. 276 ]

pārvaty uvāca:

BRP074.018.1 na devair nāsurair yakṣair na siddhair bhavatāpi ca |

BRP074.018.2 na rājabhir athānyair vā na gaṅgāṃ tyajati prabhuḥ || 18 ||

BRP074.019.1 punas tapsyāmi vā gatvā himavantaṃ nagottamam |

BRP074.019.2 athavā brāhmaṇaiḥ puṇyais tapobhir hatakalmaṣaiḥ || 19 ||

BRP074.020.1 tair vā jaṭāsthitā gaṅgā prārthitā bhuvam āpnuyāt || 20 ||

brahmovāca:

BRP074.021.1 etac chrutvā mātṛvākyaṃ mātaraṃ prāha vighnarāṭ |

BRP074.021.2 bhrātrā skandena jayayā sammantryeha ca yujyate || 21 ||

BRP074.022.1 tat kurmo mastakād gaṅgāṃ yathā tyajati me pitā |

BRP074.022.2 etasminn antare brahmann anāvṛṣṭir ajāyata || 22 ||

BRP074.023.1 dvir dvādaśa samā martye sarvaprāṇibhayāvahā |

BRP074.023.2 tato vinaṣṭam abhavaj jagat sthāvarajaṅgamam || 23 ||

BRP074.024.1 vinā tu gautamaṃ puṇyam āśramaṃ sarvakāmadam |

BRP074.024.2 sraṣṭukāmaḥ purā putra sthāvaraṃ jaṅgamaṃ tathā || 24 ||

BRP074.025.1 kṛto yajño mayā pūrvaṃ sa devayajano giriḥ |

BRP074.025.2 mannāmā tatra vikhyātas tato brahmagiriḥ sadā || 25 ||

BRP074.026.1 tam āśritya nagaśreṣṭhaṃ sarvadāste sa gautamaḥ |

BRP074.026.2 tasyāśrame mahāpuṇye śreṣṭhe brahmagirau śubhe || 26 ||

BRP074.027.1 ādhayo vyādhayo vāpi durbhikṣaṃ vāpy avarṣaṇam |

BRP074.027.2 bhayaśokau ca dāridryaṃ na śrūyante kadācana || 27 ||

BRP074.028.1 tadāśramaṃ vinānyatra havyaṃ vā kavyam eva ca |

BRP074.028.2 nāsti putra tathā dātā hotā yaṣṭā tathaiva ca || 28 ||

BRP074.029.1 yadaiva gautamo vipro dadāti ca juhoti ca |

BRP074.029.2 tadaivāpy ayanaṃ svarge surāṇām api nānyataḥ || 29 ||

BRP074.030.1 devaloke 'pi martye vā śrūyate gautamo muniḥ |

BRP074.030.2 hotā dātā ca bhoktā ca sa eveti janā viduḥ || 30 ||

BRP074.031.1 tac chrutvā munayaḥ sarve nānāśramanivāsinaḥ |

BRP074.031.2 gautamāśramam āpṛcchann āgacchantas tapodhanāḥ || 31 ||

BRP074.032.1 teṣāṃ munīnāṃ sarveṣām āgatānāṃ sa gautamaḥ |

BRP074.032.2 śiṣyavat putravad bhaktyā pitṛvat poṣako 'bhavat || 32 ||

BRP074.033.1 yasya yathepsitaṃ kāmaṃ yathāyogyaṃ yathākramam |

BRP074.033.2 yathānurūpaṃ sarveṣāṃ śuśrūṣām akaron muniḥ || 33 ||

BRP074.034.1 ājñayā gautamasyāsann oṣadhyo lokamātaraḥ |

BRP074.034.2 ārādhitāḥ punas tena brahmaviṣṇumaheśvarāḥ || 34 ||

BRP074.035.1 jāyante ca tadauṣadhyo lūyante ca tadaiva hi |

BRP074.035.2 sampatsyante tadopyante gautamasya tapobalāt || 35 ||

BRP074.036.1 sarvāḥ samṛddhayas tasya saṃsidhyante manogatāḥ |

BRP074.036.2 pratyahaṃ vakti vinayād gautamas tv āgatān munīn || 36 ||

[p. 277 ]

BRP074.037.1 putravac chiṣyavac caiva preṣyavat karavāṇi kim |

BRP074.037.2 pitṛvat poṣayām āsa saṃvatsaragaṇān bahūn || 37 ||

BRP074.038.1 evaṃ vasatsu muniṣu trailokye khyātir āśrayāt |

BRP074.038.2 tato vināyakaḥ prāha mātaraṃ bhrātaraṃ jayām || 38 ||

vināyaka uvāca:

BRP074.039.1 devānāṃ sadane mātar gīyate gautamo dvijaḥ |

BRP074.039.2 yan na sādhyaṃ suragaṇair gautamaḥ kṛtavān iti || 39 ||

BRP074.040.1 evaṃ śrutaṃ mayā devi brāhmaṇasya tapobalam |

BRP074.040.2 sa vipraś cālayed enāṃ mātar gaṅgāṃ jaṭāgatām || 40 ||

BRP074.041.1 tapasā vānyato vāpi pūjayitvā trilocanam |

BRP074.041.2 sa eva cyāvayed enāṃ jaṭāsthāṃ me pitṛpriyām || 41 ||

BRP074.042.1 tatra nītir vidhātavyā tāṃ vipro yācayed yathā |

BRP074.042.2 tatprabhāvāt saricchreṣṭhā śiraso 'vataraty api || 42 ||

brahmovāca:

BRP074.043.1 ity uktvā mātaraṃ bhrātrā jayayā saha vighnarāṭ |

BRP074.043.2 jagāma gautamo yatra brahmasūtradharaḥ kṛśaḥ || 43 ||

BRP074.044.1 vasan katipayāhaḥsu gautamāśramamaṇḍale |

BRP074.044.2 uvāca brāhmaṇān sarvāṃs tatra tatra ca vighnarāṭ || 44 ||

BRP074.045.1 gacchāmaḥ svam adhiṣṭhānam āśramāṇi śucīni ca |

BRP074.045.2 puṣṭāḥ sma gautamānnena pṛcchāmo gautamaṃ munim || 45 ||

BRP074.046.1 iti sammantrya pṛcchanti munayo munisattamāḥ |

BRP074.046.2 sa tān nivārayām āsa snehabuddhyā munīn pṛthak || 46 ||

gautama uvāca:

BRP074.047.1 kṛtāñjaliḥ savinayam āsadhvam iha caiva hi |

BRP074.047.2 yuṣmaccaraṇaśuśrūṣāṃ karomi munipuṅgavāḥ || 47 ||

BRP074.048.1 śuśrūṣau putravan nityaṃ mayi tiṣṭhati nocitam |

BRP074.048.2 bhavatāṃ bhūmidevānām āśramāntarasevanam || 48 ||

BRP074.049.1 idam evāśramaṃ puṇyaṃ sarveṣām iti me matiḥ |

BRP074.049.2 alam anyena munaya āśrameṇa gatena vā || 49 ||

brahmovāca:

BRP074.050.1 iti śrutvā muner vākyaṃ vighnakṛtyam anusmaran |

BRP074.050.2 uvāca prāñjalir bhūtvā brāhmaṇān sa gaṇādhipaḥ || 50 ||

gaṇādhipa uvāca:

BRP074.051.1 annakrītā vayaṃ kiṃ no nivārayata gautamaḥ |

BRP074.051.2 sāmnā naiva vayaṃ śaktā gantuṃ svaṃ svaṃ niveśanam || 51 ||

BRP074.052.1 nāyam arhati daṇḍaṃ vā upakārī dvijottamaḥ |

BRP074.052.2 tasmād buddhyā vyavasyāmi tat sarvair anumanyatām || 52 ||

brahmovāca:

BRP074.053.1 tataḥ sarve dvijaśreṣṭhāḥ kriyatām ity anubruvan |

BRP074.053.2 etasya tūpakārāya lokānāṃ hitakāmyayā || 53 ||

BRP074.054.1 brāhmaṇānāṃ ca sarveṣāṃ śreyo yat syāt tathā kuru |

BRP074.054.2 brāhmaṇānāṃ vacaḥ śrutvā mene vākyaṃ gaṇādhipaḥ || 54 ||

[p. 278 ]

vināyaka uvāca:

BRP074.055.1 kriyate guṇarūpaṃ yad gautamasya viśeṣataḥ || 55 ||

brahmovāca:

BRP074.056.1 anumānya dvijān sarvān punaḥ punar udāradhīḥ |

BRP074.056.2 svayaṃ ca brāhmaṇo bhūtvā praṇamya brāhmaṇān punaḥ |

BRP074.056.3 mātur mate sthito vidvāñ jayāṃ prāha gaṇeśvaraḥ || 56 ||

vināyaka uvāca:

BRP074.057.1 yathā nānyo vijānīte tathā kuru śubhānane |

BRP074.057.2 gorūpadhāriṇī gaccha gautamo yatra tiṣṭhati || 57 ||

BRP074.058.1 śālīn khāda vināśyātha vikāraṃ kuru bhāmini |

BRP074.058.2 kṛte prahāre huṅkāre prekṣite cāpi kiñcana |

BRP074.058.3 pata dīnaṃ svanaṃ kṛtvā na mriyasva na jīva ca || 58 ||

brahmovāca:

BRP074.059.1 tathā cakāra vijayā vighneśvaramate sthitā |

BRP074.059.2 yatrāsīd gautamo vipro jayā gorūpadhāriṇī || 59 ||

BRP074.060.1 jagāma śālīn khādantī tāṃ dadarśa sa gautamaḥ |

BRP074.060.2 gāṃ dṛṣṭvā vikṛtāṃ vipras tāṃ tṛṇena nyavārayat || 60 ||

BRP074.061.1 nivāryamāṇā sā tena svanaṃ kṛtvā papāta gauḥ |

BRP074.061.2 tasyāṃ tu patitāyāṃ ca hāhākāro mahān abhūt || 61 ||

BRP074.062.1 svanaṃ śrutvā ca dṛṣṭvā ca gautamasya viceṣṭitam |

BRP074.062.2 vyathitā brāhmaṇāḥ prāhur vighnarājapuraskṛtāḥ || 62 ||

brāhmaṇā ūcuḥ:

BRP074.063.1 ito gacchāmahe sarve na sthātavyaṃ tavāśrame |

BRP074.063.2 putravat poṣitāḥ sarve pṛṣṭo 'si munipuṅgava || 63 ||

brahmovāca:

BRP074.064.1 iti śrutvā munir vākyaṃ viprāṇāṃ gacchatāṃ tadā |

BRP074.064.2 vajrāhata ivāsīt sa viprāṇāṃ purato 'patat || 64 ||

BRP074.065.1 tam ūcur brāhmaṇāḥ sarve paśyemāṃ patitāṃ bhuvi |

BRP074.065.2 rudrāṇāṃ mātaraṃ devīṃ jagatāṃ pāvanīṃ priyām || 65 ||

BRP074.066.1 tīrthadevasvarūpiṇyām asyāṃ gavi vidher balāt |

BRP074.066.2 patitāyāṃ muniśreṣṭha gantavyam avaśiṣyate || 66 ||

BRP074.067.1 cīrṇaṃ vrataṃ kṣayaṃ yāti yathā vāsas tvadāśrame |

BRP074.067.2 vayaṃ nānyadhanā brahman kevalaṃ tu tapodhanāḥ || 67 ||

brahmovāca:

BRP074.068.1 viprāṇāṃ purataḥ sthitvā vinītaḥ prāha gautamaḥ || 68 ||

gautama uvāca:

BRP074.069.1 bhavanta eva śaraṇaṃ pūtaṃ māṃ kartum arhatha || 69 ||

brahmovāca:

BRP074.070.1 tataḥ provāca bhagavān vighnarāḍ brāhmaṇair vṛtaḥ || 70 ||

vighnarāja uvāca:

BRP074.071.1 naiveyaṃ mriyate tatra naiva jīvati tatra kim |

BRP074.071.2 vadāmo 'smin susandigdhe niṣkṛtiṃ gatim eva vā || 71 ||

[p. 279 ]

gautama uvāca:

BRP074.072.1 katham utthāsyatīyaṃ gaur atha cāsmiṃś ca niṣkṛtim |

BRP074.072.2 vaktum arhatha tat sarvaṃ kariṣye 'ham asaṃśayam || 72 ||

brāhmaṇā ūcuḥ:

BRP074.073.1 sarveṣāṃ ca matenāyaṃ vadiṣyati ca buddhimān |

BRP074.073.2 etad vākyam athāsmākaṃ pramāṇaṃ tava gautama || 73 ||

brahmovāca:

BRP074.074.1 brāhmaṇaiḥ preryamāṇo 'sau gautamena balīyasā |

BRP074.074.2 vighnakṛd brahmavapuṣā prāha sarvān idaṃ vacaḥ || 74 ||

vighnarāja uvāca:

BRP074.075.1 sarveṣāṃ ca matenāhaṃ vadiṣyāmi yathārthavat |

BRP074.075.2 anumanyantu munayo madvākyaṃ gautamo 'pi ca || 75 ||

BRP074.076.1 maheśvarajaṭājūṭe brahmaṇo 'vyaktajanmanaḥ |

BRP074.076.2 kamaṇḍalusthitaṃ vāri tiṣṭhatīti hi śuśruma || 76 ||

BRP074.077.1 tad ānayasva tarasā tapasā niyamena ca |

BRP074.077.2 tenābhiṣiñca gām etāṃ bhagavan bhuvam āśritām |

BRP074.077.3 tato vatsyāmahe sarve pūrvavat tava veśmani || 77 ||

brahmovāca:

BRP074.078.1 ity uktavati viprendre brāhmaṇānāṃ ca saṃsadi |

BRP074.078.2 tatrāpatat puṣpavṛṣṭir jayaśabdo vyavardhata |

BRP074.078.3 tataḥ kṛtāñjalir namro gautamo vākyam abravīt || 78 ||

gautama uvāca:

BRP074.079.1 tapasāgniprasādena devabrahmaprasādataḥ |

BRP074.079.2 bhavatāṃ ca prasādena matsaṅkalpo 'nusidhyatām || 79 ||

brahmovāca:

BRP074.080.1 evam astv iti taṃ viprā āpṛcchan munipuṅgavam |

BRP074.080.2 svāni sthānāni te jagmuḥ samṛddhāny annavāribhiḥ || 80 ||

BRP074.081.1 yāteṣu teṣu vipreṣu bhrātrā saha gaṇeśvaraḥ |

BRP074.081.2 jayayā saha suprītaḥ kṛtakṛtyo nyavartata || 81 ||

BRP074.082.1 gateṣu brahmavṛndeṣu gaṇeśe ca gate tathā |

BRP074.082.2 gautamo 'pi muniśreṣṭhas tapasā hatakalmaṣaḥ || 82 ||

BRP074.083.1 dhyāyaṃs tadarthaṃ sa muniḥ kim idaṃ mama saṃsthitam |

BRP074.083.2 ity evaṃ bahuśo dhyāyañ jñānena jñātavān dvija || 83 ||

BRP074.084.1 niścitya devakāryārtham ātmanaḥ kilbiṣāṃ gatim |

BRP074.084.2 lokānām upakāraṃ ca śambhoḥ prīṇanam eva ca || 84 ||

BRP074.085.1 umāyāḥ prīṇanaṃ cāpi gaṅgānayanam eva ca |

BRP074.085.2 sarvaṃ śreyaskaraṃ manye mayi naiva ca kilbiṣam || 85 ||

BRP074.086.1 ity evaṃ manasā dhyāyan suprīto 'bhūd dvijottamaḥ |

BRP074.086.2 ārādhya jagatām īśaṃ trinetraṃ vṛṣabhadhvajam || 86 ||

[p. 280 ]

BRP074.087.1 ānayiṣye saricchreṣṭhāṃ prītā 'stu girijā mama |

BRP074.087.2 sapatnī jagadambāyā maheśvarajaṭāsthitā || 87 ||

BRP074.088.1 evaṃ hi saṅkalpya munipravīraḥ |

BRP074.088.2 sa gautamo brahmagirer jagāma |

BRP074.088.3 kailāsam ādhiṣṭhitam ugradhanvanā |

BRP074.088.4 surārcitaṃ priyayā brahmavṛndaiḥ || 88 ||

Chapter 75: Gautama's hymn to Śiva

75 SS 138-139

nārada uvāca:

BRP075.001.1 kailāsaśikharaṃ gatvā gautamo bhagavān ṛṣiḥ |

BRP075.001.2 kiṃ cakāra tapo vāpi kāṃ cakre stutim uttamām || 1 ||

brahmovāca:

BRP075.002.1 giriṃ gatvā tato vatsa vācaṃ saṃyamya gautamaḥ |

BRP075.002.2 āstīrya sa kuśān prājñaḥ kailāse parvatottame || 2 ||

BRP075.003.1 upaviśya śucir bhūtvā stotraṃ cedaṃ tato jagau |

BRP075.003.2 apatat puṣpavṛṣṭiś ca stūyamāne maheśvare || 3 ||

gautama uvāca:

BRP075.004.1 bhogārthināṃ bhogam abhīpsitaṃ ca |

BRP075.004.2 dātuṃ mahānty aṣṭavapūṃṣi dhatte |

BRP075.004.3 somo janānāṃ guṇavanti nityaṃ |

BRP075.004.4 devaṃ mahādevam iti stuvanti || 4 ||

BRP075.005.1 kartuṃ svakīyair viṣayaiḥ sukhāni |

BRP075.005.2 bhartuṃ samastaṃ sacarācaraṃ ca |

BRP075.005.3 sampattaye hy asya vivṛddhaye ca |

BRP075.005.4 mahīmayaṃ rūpam itīśvarasya || 5 ||

BRP075.006.1 sṛṣṭeḥ sthiteḥ saṃharaṇāya bhūmer |

BRP075.006.2 ādhāram ādhātum apāṃ svarūpam |

BRP075.006.3 bheje śivaḥ śāntatanur janānāṃ |

BRP075.006.4 sukhāya dharmāya jagat pratiṣṭhitam || 6 ||

BRP075.007.1 kālavyavasthām amṛtasravaṃ ca |

BRP075.007.2 jīvasthitiṃ sṛṣṭim atho vināśanam |

BRP075.007.3 mudaṃ prajānāṃ sukham unnatiṃ ca |

BRP075.007.4 cakre 'rkacandrāgnimayaṃ śarīram || 7 ||

BRP075.008.1 vṛddhiṃ gatiṃ śaktim athākṣarāṇi |

BRP075.008.2 jīvavyavasthāṃ mudam apy anekām |

BRP075.008.3 sraṣṭuṃ kṛtaṃ vāyur itīśarūpaṃ |

BRP075.008.4 tvaṃ vetsi nūnaṃ bhagavan bhavantam || 8 ||

[p. 281 ]

BRP075.009.1 bhedair vinā naiva kṛtir na dharmo |

BRP075.009.2 nātmīyam anyan na diśo 'ntarikṣam |

BRP075.009.3 dyāvāpṛthivyau na ca bhuktimuktī |

BRP075.009.4 tasmād idaṃ vyomavapus taveśa || 9 ||

BRP075.010.1 dharmaṃ vyavasthāpayituṃ vyavasya |

BRP075.010.2 ṛksāmaśāstrāṇi yajuś ca śākhāḥ |

BRP075.010.3 loke ca gāthāḥ smṛtayaḥ purāṇam |

BRP075.010.4 ityādiśabdātmakatām upaiti || 10 ||

BRP075.011.1 yaṣṭā kratur yāny api sādhanāni |

BRP075.011.2 ṛtvikpradeśaṃ phaladeśakālāḥ |

BRP075.011.3 tvam eva śambho paramārthatattvaṃ |

BRP075.011.4 vadanti yajñāṅgamayaṃ vapus te || 11 ||

BRP075.012.1 kartā pradātā pratibhūḥ pradānaṃ |

BRP075.012.2 sarvajñasākṣī puruṣaḥ paraś ca |

BRP075.012.3 pratyātmabhūtaḥ paramārtharūpas |

BRP075.012.4 tvam eva sarvaṃ kim u vāgvilāsaiḥ || 12 ||

BRP075.013.1 na vedaśāstrair gurubhiḥ pradiṣṭo |

BRP075.013.2 na nāsi buddhyādibhir apradhṛṣyaḥ |

BRP075.013.3 ajo 'prameyaḥ śivaśabdavācyas |

BRP075.013.4 tvam asti satyaṃ bhagavan namas te || 13 ||

BRP075.014.1 ātmaikatāṃ svaprakṛtiṃ kadācid |

BRP075.014.2 aikṣac chivaḥ sampad iyaṃ mameti |

BRP075.014.3/ pṛthak tadaivābhavad apratarkya BRP075.014.4 acintyaprabhāvo bahuviśvamūrtiḥ || 14 ||

BRP075.015.1 bhāve 'bhivṛddhā ca bhave bhave ca |

BRP075.015.2 svakāraṇaṃ kāraṇam āsthitā ca |

BRP075.015.3 nityā śivā sarvasulakṣaṇā vā |

BRP075.015.4 vilakṣaṇā viśvakarasya śaktiḥ || 15 ||

BRP075.016.1/ utpādanaṃ saṃsthitir annavṛddhi BRP075.016.2 layāḥ satāṃ yatra sanātanās te |

BRP075.016.3 ekaiva mūrtir na samasti kiñcid |

BRP075.016.4 asādhyam asyā dayitā harasya || 16 ||

BRP075.017.1 yadartham annāni dhanāni jīvā |

BRP075.017.2 yacchanti kurvanti tapāṃsi dharmān |

BRP075.017.3 sāpīyam ambā jagato janitrī |

BRP075.017.4 priyā tu somasya mahāsukīrtiḥ || 17 ||

BRP075.018.1 yad īkṣitaṃ kāṅkṣati vāsavo 'pi |

BRP075.018.2 yannāmato maṅgalam āpnuyāc ca |

BRP075.018.3 yā vyāpya viśvaṃ vimalīkaroti |

BRP075.018.4 somā sadā somasamānarūpā || 18 ||

[p. 282 ]

BRP075.019.1 brahmādijīvasya carācarasya |

BRP075.019.2 buddhyakṣicaitanyamanaḥsukhāni |

BRP075.019.3 yasyāḥ prasādāt phalavanti nityaṃ |

BRP075.019.4 vāgīśvarī lokaguroḥ suramyā || 19 ||

BRP075.020.1 caturmukhasyāpi mano malīnaṃ |

BRP075.020.2 kim anyajantor iti cintya mātā |

BRP075.020.3 gaṅgāvatāraṃ vividhair upāyaiḥ |

BRP075.020.4 sarvaṃ jagat pāvayituṃ cakāra || 20 ||

BRP075.021.1 śrutīḥ samālakṣya haraprabhutvaṃ |

BRP075.021.2 viśvasya lokaḥ sakalaiḥ pramāṇaiḥ |

BRP075.021.3 kṛtvā ca dharmān bubhuje ca bhogān |

BRP075.021.4 vibhūtir eṣā tu sadāśivasya || 21 ||

BRP075.022.1 kāryakriyākārakasādhanānāṃ |

BRP075.022.2 vedoditānām atha laukikānām |

BRP075.022.3 yat sādhyam utkṛṣṭatamaṃ priyaṃ ca |

BRP075.022.4 proktā ca sā siddhir anādikartuḥ || 22 ||

BRP075.023.1 dhyātvā varaṃ brahma paraṃ pradhānaṃ |

BRP075.023.2 yat sārabhūtaṃ yad upāsitavyam |

BRP075.023.3 yat prāpya muktā na punar bhavanti |

BRP075.023.4 sadyogino muktir umāpatiḥ saḥ || 23 ||

BRP075.024.1/ yathā yathā śambhur ameyamāyā BRP075.024.2 rūpāṇi dhatte jagato hitāya |

BRP075.024.3 tadyogayogyāni tathaiva dhatse |

BRP075.024.4 pativratātvaṃ tvayi mātar evam || 24 ||

brahmovāca:

BRP075.025.1 ity evaṃ stuvatas tasya purastād vṛṣabhadhvajaḥ |

BRP075.025.2 umayā sahitaḥ śrīmān gaṇeśādigaṇair vṛtaḥ || 25 ||

BRP075.026.1 sākṣād āgatya taṃ śambhuḥ prasanno vākyam abravīt || 26 ||

śiva uvāca:

BRP075.027.1 kiṃ te gautama dāsyāmi bhaktistotravrataiḥ śubhaiḥ |

BRP075.027.2 parituṣṭo 'smi yācasva devānām api duṣkaram || 27 ||

brahmovāca:

BRP075.028.1 iti śrutvā jaganmūrter vākyaṃ vākyaviśāradaḥ |

BRP075.028.2 harṣabāṣpaparītāṅgo gautamaḥ paryacintayat || 28 ||

BRP075.029.1 aho daivam aho dharmo hy aho vai viprapūjanam |

BRP075.029.2 aho lokagatiś citrā aho dhātar namo 'stu te || 29 ||

gautama uvāca:

BRP075.030.1 jaṭāsthitāṃ śubhāṃ gaṅgāṃ dehi me tridaśārcita |

BRP075.030.2 yadi tuṣṭo 'si deveśa trayīdhāma namo 'stu te || 30 ||

īśvara uvāca:

BRP075.031.1 trayāṇām upakārārthaṃ lokānāṃ yācitaṃ tvayā |

BRP075.031.2 ātmanas tūpakārāya tad yācasvākutobhayaḥ || 31 ||

[p. 283 ]

gautama uvāca:

BRP075.032.1 stotreṇānena ye bhaktās tvāṃ ca devīṃ stuvanti vai |

BRP075.032.2 sarvakāmasamṛddhāḥ syur etad dhi varayāmy aham || 32 ||

brahmovāca:

BRP075.033.1 evam astv iti deveśaḥ parituṣṭo 'bravīd vacaḥ |

BRP075.033.2 anyān api varān matto yācasva vigatajvaraḥ || 33 ||

BRP075.034.1 evam uktas tu harṣeṇa gautamaḥ prāha śaṅkaram || 34 ||

gautama uvāca:

BRP075.035.1 imāṃ devīṃ jaṭāsaṃsthāṃ pāvanīṃ lokapāvanīm |

BRP075.035.2 tava priyāṃ jagannātha utsṛja brahmaṇo girau || 35 ||

BRP075.036.1 sarvāsāṃ tīrthabhūtā tu yāvad gacchati sāgaram |

BRP075.036.2 brahmahatyādipāpāni manovākkāyikāni ca || 36 ||

BRP075.037.1 snānamātreṇa sarvāṇi vilayaṃ yāntu śaṅkara |

BRP075.037.2 candrasūryoparāge ca ayane viṣuve tathā || 37 ||

BRP075.038.1 saṅkrāntau vaidhṛtau puṇyatīrtheṣv anyeṣu yat phalam |

BRP075.038.2 asyās tu smaraṇād eva tat puṇyaṃ jāyatāṃ hara || 38 ||

BRP075.039.1 ślāghyaṃ kṛte tapaḥ proktaṃ tretāyāṃ yajñakarma ca |

BRP075.039.2 dvāpare yajñadāne ca dānam eva kalau yuge || 39 ||

BRP075.040.1 yugadharmāś ca ye sarve deśadharmās tathaiva ca |

BRP075.040.2 deśakālādisaṃyoge yo dharmo yatra śasyate || 40 ||

BRP075.041.1 yad anyatra kṛtaṃ puṇyaṃ snānadānādisaṃyamaiḥ |

BRP075.041.2 asyās tu smaraṇād eva tat puṇyaṃ jāyatāṃ hara || 41 ||

BRP075.042.1 yatra yatra tv iyaṃ yāti yāvat sāgaragāminī |

BRP075.042.2 tatra tatra tvayā bhāvyam eṣa cāstu varo varaḥ || 42 ||

BRP075.043.1 yojanānāṃ tūpari tu daśa yāvac ca saṅkhyayā |

BRP075.043.2 tadantarapraviṣṭānāṃ mahāpātakinām api || 43 ||

BRP075.044.1 tat pitṝṇāṃ ca teṣāṃ ca snānāyāgacchatāṃ śiva |

BRP075.044.2 snāne cāpy antare mṛtyor muktibhājo bhavantu vai || 44 ||

BRP075.045.1 ekataḥ sarvatīrthāni svargamartyarasātale |

BRP075.045.2 eṣā tebhyo viśiṣṭā tu alaṃ śambho namo 'stu te || 45 ||

brahmovāca:

BRP075.046.1 tad gautamavacaḥ śrutvā tathāstv ity abravīc chivaḥ |

BRP075.046.2 asyāḥ parataraṃ tīrthaṃ na bhūtaṃ na bhaviṣyati || 46 ||

BRP075.047.1 satyaṃ satyaṃ punaḥ satyaṃ vede ca pariniṣṭhitam |

BRP075.047.2 sarveṣāṃ gautamī puṇyā ity uktvāntaradhīyata || 47 ||

BRP075.048.1 tato gate bhagavati lokapūjite |

BRP075.048.2 tadājñayā pūrṇabalaḥ sa gautamaḥ |

BRP075.048.3 jaṭāṃ samādāya saridvarāṃ tāṃ |

BRP075.048.4 surair vṛto brahmagiriṃ viveśa || 48 ||

BRP075.049.1 tatas tu gautame prāpte jaṭām ādāya nārada |

BRP075.049.2 puṣpavṛṣṭir abhūt tatra samājagmuḥ sureśvarāḥ || 49 ||

BRP075.050.1 ṛṣayaś ca mahābhāgā brāhmaṇāḥ kṣatriyās tathā |

BRP075.050.2 jayaśabdena taṃ vipraṃ pūjayanto mudānvitāḥ || 50 ||

[p. 284 ]

Chapter 76: The Gautamī Gaṅgā on earth

76 SS 139-140

nārada uvāca:

BRP076.001.1 maheśvarajaṭājuṭād gaṅgām ādāya gautamaḥ |

BRP076.001.2 āgatya brahmaṇaḥ puṇye tataḥ kim akarod girau || 1 ||

brahmovāca:

BRP076.002.1 ādāya gautamo gaṅgāṃ śuciḥ prayatamānasaḥ |

BRP076.002.2 pūjito devagandharvais tathā girinivāsibhiḥ || 2 ||

BRP076.003.1 girer mūrdhni jaṭāṃ sthāpya smaran devaṃ trilocanam |

BRP076.003.2 uvāca prāñjalir bhūtvā gaṅgāṃ sa dvijasattamaḥ || 3 ||

gautama uvāca:

BRP076.004.1 trilocanajaṭodbhūte sarvakāmapradāyini |

BRP076.004.2 kṣamasva mātaḥ śāntāsi sukhaṃ yāhi hitaṃ kuru || 4 ||

brahmovāca:

BRP076.005.1 evam uktā gautamena gaṅgā provāca gautamam |

BRP076.005.2 divyarūpadharā devī divyasraganulepanā || 5 ||

gaṅgovāca:

BRP076.006.1 gaccheyaṃ devasadanam athavāpi kamaṇḍalum |

BRP076.006.2 rasātalaṃ vā gaccheyaṃ jātas tvaṃ satyavāg asi || 6 ||

gautama uvāca:

BRP076.007.1 trayāṇām upakārārthaṃ lokānāṃ yācitā mayā |

BRP076.007.2 śambhunā ca tathā dattā devi tan nānyathā bhavet || 7 ||

brahmovāca:

BRP076.008.1 tad gautamavacaḥ śrutvā gaṅgā mene dvijeritam |

BRP076.008.2 tredhātmānaṃ vibhajyātha svargamartyarasātale || 8 ||

BRP076.009.1 svarge caturdhā vyagamat saptadhā martyamaṇḍale |

BRP076.009.2 rasātale caturdhaiva saivaṃ pañcadaśākṛtiḥ || 9 ||

BRP076.010.1 sarvatra sarvabhūtaiva sarvapāpavināśinī |

BRP076.010.2 sarvakāmapradā nityaṃ saiva vede pragīyate || 10 ||

BRP076.011.1 martyā martyagatām eva paśyanti na talaṃ gatām |

BRP076.011.2 naiva svargagatāṃ martyāḥ paśyanty ajñānabuddhayaḥ || 11 ||

BRP076.012.1 yāvat sāgaragā devī tāvad devamayī smṛtā |

BRP076.012.2 utsṛṣṭā gautamenaiva prāyāt pūrvārṇavaṃ prati || 12 ||

BRP076.013.1 tato devarṣibhir juṣṭāṃ mātaraṃ jagataḥ śubhām |

BRP076.013.2 gautamo muniśārdūlaḥ pradakṣiṇam athākarot || 13 ||

BRP076.014.1 trilocanaṃ sureśānaṃ prathamaṃ pūjya gautamaḥ |

BRP076.014.2 ubhayos tīrayoḥ snānaṃ karomīti dadhe matim || 14 ||

BRP076.015.1 smṛtamātras tadā tatra āvirāsīt karuṇārṇavaḥ |

BRP076.015.2 tatra snānaṃ kathaṃ sidhyed ity evaṃ śarvam abravīt || 15 ||

[p. 285 ]

BRP076.016.1 kṛtāñjalipuṭo bhūtvā bhaktinamras trilocanam || 16 ||

gautama uvāca:

BRP076.017.1 devadeva maheśāna tīrthasnānavidhiṃ mama |

BRP076.017.2 brūhi samyaṅ maheśāna lokānāṃ hitakāmyayā || 17 ||

śiva uvāca:

BRP076.018.1 maharṣe śṛṇu sarvaṃ ca vidhiṃ godāvarībhavam |

BRP076.018.2 pūrvaṃ nāndīmukhaṃ kṛtvā dehaśuddhiṃ vidhāya ca || 18 ||

BRP076.019.1 brāhmaṇān bhojayitvā ca teṣām ājñāṃ pragṛhya ca |

BRP076.019.2 brahmacaryeṇa gacchanti patitālāpavarjitāḥ || 19 ||

BRP076.020.1 yasya hastau ca pādau ca manaś caiva susaṃyatam |

BRP076.020.2 vidyā tapaś ca kīrtiś ca sa tīrthaphalam aśnute || 20 ||

BRP076.021.1 bhāvaduṣṭiṃ parityajya svadharmapariniṣṭhitaḥ |

BRP076.021.2 śrāntasaṃvāhanaṃ kurvan dadyād annaṃ yathocitam || 21 ||

BRP076.022.1 akiñcanebhyaḥ sādhubhyo dadyād vastrāṇi kambalān |

BRP076.022.2 śṛṇvan harikathāṃ divyāṃ tathā gaṅgāsamudbhavām |

BRP076.022.3 anena vidhinā gacchan samyak tīrthaphalaṃ labhet || 22 ||

Chapter 77: Śiva's account of the Gautamī Gaṅgā

77 SS 140-141

brahmovāca:

BRP077.001.1 tryambakaś ca iti prāha gautamaṃ munibhir vṛtam || 1 ||

śiva uvāca:

BRP077.002.1 dvihastamātre tīrthāni sambhaviṣyanti gautama |

BRP077.002.2 sarvatrāhaṃ sannihitaḥ sarvakāmapradas tathā || 2 ||

brahmovāca:

BRP077.003.1 gaṅgādvāre prayāge ca tathā sāgarasaṅgame |

BRP077.003.2 eteṣu puṇyadā puṃsāṃ muktidā sā bhagīrathī || 3 ||

BRP077.004.1 narmadā tu saricchreṣṭhā parvate 'marakaṇṭake |

BRP077.004.2 yamunā saṅgatā tatra prabhāse tu sarasvatī || 4 ||

BRP077.005.1 kṛṣṇā bhīmarathī caiva tuṅgabhadrā tu nārada |

BRP077.005.2 tisṛṇāṃ saṅgamo yatra tat tīrthaṃ muktidaṃ nṛṇām || 5 ||

BRP077.006.1 payouṣṇī saṅgatā yatra tatratyā tac ca muktidam |

BRP077.006.2 iyaṃ tu gautamī vatsa yatra kvāpi mamājñayā || 6 ||

BRP077.007.1 sarveṣāṃ sarvadā nṝṇāṃ snānān muktiṃ pradāsyati |

BRP077.007.2 kiñcitkāle puṇyatamaṃ kiñcittīrthaṃ surāgame || 7 ||

BRP077.008.1 sarveṣāṃ sarvadā tīrthaṃ gautamī nātra saṃśayaḥ |

[p. 286 ]

BRP077.008.2 tisraḥ koṭyo 'rdhakoṭī ca yojanānāṃ śatadvaye || 8 ||

BRP077.009.1 tīrthāni muniśārdūla sambhaviṣyanti gautama |

BRP077.009.2 iyaṃ māheśvarī gaṅgā gautamī vaiṣṇavīti ca || 9 ||

BRP077.010.1 brāhmī godāvarī nandā sunandā kāmadāyinī |

BRP077.010.2 brahmatejaḥsamānītā sarvapāpapraṇāśanī || 10 ||

BRP077.011.1 smaraṇād eva pāpaughahantrī mama sadā priyā |

BRP077.011.2 pañcānām api bhūtānām āpaḥ śreṣṭhatvam āgatāḥ || 11 ||

BRP077.012.1 tatrāpi tīrthabhūtās tu tasmād āpaḥ parāḥ smṛtāḥ |

BRP077.012.2 tāsāṃ bhāgīrathī śreṣṭhā tābhyo 'pi gautamī tathā || 12 ||

BRP077.013.1 ānītā sajaṭā gaṅgā asyā nānyac chubhāvaham |

BRP077.013.2 svarge bhuvi tale vāpi tīrthaṃ sarvārthadaṃ mune || 13 ||

brahmovāca:

BRP077.014.1 ity etat kathitaṃ putra gautamāya mahātmane |

BRP077.014.2 sākṣād dhareṇa tuṣṭena mayā tava niveditam || 14 ||

BRP077.015.1 evaṃ sā gautamī gaṅgā sarvebhyo 'py adhikā matā |

BRP077.015.2 tatsvarūpaṃ ca kathitaṃ kuto 'nyā śravaṇaspṛhā || 15 ||

Chapter 78: Descent of the Bhāgīrathī Gaṅgā

78 SS 141-143

nārada uvāca:

BRP078.001.1 dvividhā saiva gaditā ekāpi surasattama |

BRP078.001.2 eko bhedas tu kathito brāhmaṇenāhṛto yataḥ || 1 ||

BRP078.002.1 kṣatriyeṇāparo 'py aṃśo jaṭāsv eva vyavasthitaḥ |

BRP078.002.2 bhavasya devadevasya āhṛtas tad vadasva me || 2 ||

brahmovāca:

BRP078.003.1 vaivasvatānvaye jāta ikṣvākukulasambhavaḥ |

BRP078.003.2 purā vai sagaro nāma rājāsīd atidhārmikaḥ || 3 ||

BRP078.004.1 yajvā dānaparo nityaṃ dharmācāravicāravān |

BRP078.004.2 tasya bhāryādvayaṃ cāsīt patibhaktiparāyaṇam || 4 ||

BRP078.005.1 tasya vai santatir nābhūd iti cintāparo 'bhavat |

BRP078.005.2 vasiṣṭhaṃ gṛham āhūya sampūjya vidhivat tataḥ || 5 ||

BRP078.006.1 uvāca vacanaṃ rājā santateḥ kāraṇaṃ prati |

BRP078.006.2 iti tadvacanaṃ śrutvā dhyātvā rājānam abravīt || 6 ||

vasiṣṭha uvāca:

BRP078.007.1 sapatnīkaḥ sadā rājann ṛṣipūjāparo bhava || 7 ||

[p. 287 ]

brahmovāca:

BRP078.008.1 ity uktvā sa munir vipra yathāsthānaṃ jagāma ha |

BRP078.008.2 ekadā tasya rājarṣer gṛham āgāt taponidhiḥ || 8 ||

BRP078.009.1 tasyarṣeḥ pūjanaṃ cakre sa santuṣṭo 'bravīd vacam |

BRP078.009.2 varaṃ brūhi mahābhāgety ukte putrān sa cāvṛṇot || 9 ||

BRP078.010.1 sa muniḥ prāha rājānam ekasyāṃ vaṃśadhārakaḥ |

BRP078.010.2 putro bhūyāt tathānyasyāṃ ṣaṣṭisāhasrakaṃ sutāḥ || 10 ||

BRP078.011.1 varaṃ dattvā munau yāte putrā jātāḥ sahasraśaḥ |

BRP078.011.2 sa yajñān subahūṃś cakre hayamedhān sudakṣiṇān || 11 ||

BRP078.012.1 ekasmin hayamedhe vai dīkṣito vidhivan nṛpaḥ |

BRP078.012.2 putrān nyayojayad rājā sasainyān hayarakṣaṇe || 12 ||

BRP078.013.1 kvacid antaram āsādya hayaṃ jahre śatakratuḥ |

BRP078.013.2 mārgamāṇāś ca te putrā naivāpaśyan hayaṃ tadā || 13 ||

BRP078.014.1 sahasrāṇāṃ tathā ṣaṣṭir nānāyuddhaviśāradāḥ |

BRP078.014.2 teṣu paśyatsu rakṣāṃsi putreṣu sagarasya hi || 14 ||

BRP078.015.1 prokṣitaṃ tad dhayaṃ nītvā te rasātalam āgaman |

BRP078.015.2 rākṣasān māyayā yuktān naivāpaśyanta sāgarāḥ || 15 ||

BRP078.016.1 na dṛṣṭvā te hayaṃ putrāḥ sagarasya balīyasaḥ |

BRP078.016.2 itaś cetaś carantas te naivāpaśyan hayaṃ tadā || 16 ||

BRP078.017.1 devalokaṃ tadā jagmuḥ parvatāṃś ca sarāṃsi ca |

BRP078.017.2 vanāni ca vicinvanto naivāpaśyan hayaṃ tadā || 17 ||

BRP078.018.1 kṛtasvastyayano rājā ṛtvigbhiḥ kṛtamaṅgalaḥ |

BRP078.018.2 adṛṣṭvā tu paśuṃ ramyaṃ rājā cintām upeyivān || 18 ||

BRP078.019.1 aṭantaḥ sāgarāḥ sarve devalokam upāgaman |

BRP078.019.2 hayaṃ tam anucinvantas tatrāpi na hayo 'bhavat || 19 ||

BRP078.020.1 tato mahīṃ samājagmuḥ parvatāṃś ca vanāni ca |

BRP078.020.2 tatrāpi ca hayaṃ naiva dṛṣṭavanto nṛpātmajāḥ || 20 ||

BRP078.021.1 etasminn antare tatra daivī vāg abhavat tadā |

BRP078.021.2 rasātale hayo baddha āste nānyatra sāgarāḥ || 21 ||

BRP078.022.1 iti śrutvā tato vākyaṃ gantukāmā rasātalam |

BRP078.022.2 akhanan pṛthivīṃ sarvāṃ paritaḥ sāgarās tataḥ || 22 ||

BRP078.023.1 te kṣudhārtā mṛdaṃ śuṣkāṃ bhakṣayantas tv aharniśam |

BRP078.023.2 nyakhanaṃś cāpi jagmuś ca satvarās te rasātalam || 23 ||

BRP078.024.1 tān āgatān bhūpasutān sāgarān balinaḥ kṛtīn |

BRP078.024.2 śrutvā rakṣāṃsi santrastā vyagaman kapilāntikam || 24 ||

BRP078.025.1 kapilo 'pi mahāprājñas tatra śete rasātale |

BRP078.025.2 purā ca sādhitaṃ tena devānāṃ kāryam uttamam || 25 ||

BRP078.026.1 vinidreṇa tataḥ śrāntaḥ siddhe kārye surān prati |

BRP078.026.2 abravīt kapilaḥ śrīmān nidrāsthānaṃ prayacchatha || 26 ||

BRP078.027.1 rasātalaṃ dadus tasmai punar āha surān muniḥ |

BRP078.027.2 yo mām utthāpayen mando bhasmī bhūyāc ca satvaram || 27 ||

BRP078.028.1 tataḥ śaye talagato no cen na svapna eva hi |

BRP078.028.2 tathety uktaḥ suragaṇais tatra śete rasātale || 28 ||

[p. 288 ]

BRP078.029.1 tasya prabhāvaṃ te jñātvā rākṣasā māyayā yutāḥ |

BRP078.029.2 sāgarāṇāṃ ca sarveṣāṃ vadhopāyaṃ pracakrire || 29 ||

BRP078.030.1 vinā yuddhena te bhītā rākṣasāḥ satvarās tadā |

BRP078.030.2 āgatya yatra sa muniḥ kapilaḥ kopano mahān || 30 ||

BRP078.031.1 śirodeśe hayaṃ te vai baddhvātha tvarayānvitāḥ |

BRP078.031.2 dūre sthitvā mauninaś ca prekṣantaḥ kiṃ bhaved iti || 31 ||

BRP078.032.1 tatas tu sāgarāḥ sarve nirviśanto rasātalam |

BRP078.032.2 dadṛśus te hayaṃ baddhaṃ śayānaṃ puruṣaṃ tathā || 32 ||

BRP078.033.1 taṃ menire ca hartāraṃ kratuhantāram eva ca |

BRP078.033.2 enaṃ hatvā mahāpāpaṃ nayāmo 'śvaṃ nṛpāntikam || 33 ||

BRP078.034.1 kecid ūcuḥ paśuṃ baddhaṃ nayāmo 'nena kiṃ phalam |

BRP078.034.2 tadāhur apare śūrā rājānaḥ śāsakā vayam || 34 ||

BRP078.035.1 utthāpyainaṃ mahāpāpaṃ hanmaḥ kṣātreṇa varcasā |

BRP078.035.2 te taṃ jaghnur muniṃ pādair bruvanto niṣṭhurāṇi ca || 35 ||

BRP078.036.1 tataḥ kopena mahatā kapilo munisattamaḥ |

BRP078.036.2 sāgarān īkṣayām āsa tān kopād bhasmasāt karot || 36 ||

BRP078.037.1 jajvalus te tatas tatra sāgarāḥ sarva eva hi |

BRP078.037.2 tat tu sarvaṃ na jānāti dīkṣitaḥ sagaro nṛpaḥ || 37 ||

BRP078.038.1 nāradaḥ kathayām āsa sagarāya mahātmane |

BRP078.038.2 kapilasya tu saṃsthānaṃ hayasyāpi tu saṃsthitim || 38 ||

BRP078.039.1 rākṣasānāṃ tu vikṛtiṃ sāgarāṇāṃ ca nāśanam |

BRP078.039.2 tataś cintāparo rājā kartavyaṃ nāvabudhyata || 39 ||

BRP078.040.1 aparo 'pi sutaś cāsīd asamañjā iti śrutaḥ |

BRP078.040.2 sa tu bālāṃs tathā paurān maurkhyāt kṣipati cāmbhasi || 40 ||

BRP078.041.1 sagaro 'py atha vijñaptaḥ pauraiḥ sammilitais tadā |

BRP078.041.2 durnayaṃ tasya taṃ jñātvā tataḥ kruddho 'bravīn nṛpaḥ || 41 ||

BRP078.042.1 svān amātyāṃs tadā rājā deśatyāgaṃ karotv ayam |

BRP078.042.2 asamañjāḥ kṣatradharmatyāgī vai bālaghātakaḥ || 42 ||

BRP078.043.1 sagarasya tu tad vākyaṃ śrutvāmātyās tvarānvitāḥ |

BRP078.043.2 tatyajur nṛpateḥ putram asamañjā gato vanam || 43 ||

BRP078.044.1 sāgarā brahmaśāpena naṣṭāḥ sarve rasātale |

BRP078.044.2 eko 'pi ca vanaṃ prāpta idānīṃ kā gatir mama || 44 ||

BRP078.045.1 aṃśumān iti vikhyātaḥ putras tasyāsamañjasaḥ |

BRP078.045.2 ānāyya bālakaṃ rājā kāryaṃ tasmai nyavedayat || 45 ||

BRP078.046.1 kapilaṃ ca samārādhya aṃśumān api bālakaḥ |

BRP078.046.2 sagarāya hayaṃ prādāt tataḥ pūrṇo 'bhavat kratuḥ || 46 ||

BRP078.047.1 tasyāpi putras tejasvī dilīpa iti dhārmikaḥ |

BRP078.047.2 tasyāpi putro matimān bhagīratha iti śrutaḥ || 47 ||

BRP078.048.1 pitāmahānāṃ sarveṣāṃ gatiṃ śrutvā suduḥkhitaḥ |

BRP078.048.2 sagaraṃ nṛpaśārdūlaṃ papraccha vinayānvitaḥ || 48 ||

BRP078.049.1 sāgarāṇāṃ tu sarveṣāṃ niṣkṛtis tu kathaṃ bhavet |

BRP078.049.2 bhagīrathaṃ nṛpaḥ prāha kapilo vetti putraka || 49 ||

[p. 289 ]

BRP078.050.1 tasya tad vacanaṃ śrutvā bālaḥ prāyād rasātalam |

BRP078.050.2 kapilaṃ ca namaskṛtvā sarvaṃ tasmai nyavedayat || 50 ||

BRP078.051.1 sa munis tu ciraṃ dhyātvā tapasārādhya śaṅkaram |

BRP078.051.2 jaṭājalena svapitṝn āplāvya nṛpasattama || 51 ||

BRP078.052.1 tataḥ kṛtārtho bhavitā tvaṃ ca te pitaras tathā |

BRP078.052.2 tathā karomīti muniṃ praṇamya punar abravīt || 52 ||

BRP078.053.1 kva gacche 'haṃ muniśreṣṭha kartavyaṃ cāpi tad vada || 53 ||

kapila uvāca:

BRP078.054.1 kailāsaṃ taṃ naraśreṣṭha gatvā stuhi maheśvaram |

BRP078.054.2 tapaḥ kuru yathāśakti tataś cepsitam āpsyasi || 54 ||

brahmovāca:

BRP078.055.1 tac chrutvā sa muner vākyaṃ muniṃ natvā tv agān nagam |

BRP078.055.2 kailāsaṃ sa śucir bhūtvā bālo bālakriyānvitaḥ |

BRP078.055.3 tapase niścayaṃ kṛtvā uvāca sa bhagīrathaḥ || 55 ||

bhagīratha uvāca:

BRP078.056.1 bālo 'haṃ bālabuddhiś ca bālacandradhara prabho |

BRP078.056.2 nāhaṃ kimapi jānāmi tataḥ prīto bhava prabho || 56 ||

BRP078.057.1 vāgbhir manobhiḥ kṛtibhiḥ kadācin |

BRP078.057.2 mamopakurvanti hite ratā ye |

BRP078.057.3 tebhyo hitārthaṃ tv iha cāmareśa |

BRP078.057.4 somaṃ namasyāmi surādipūjyam || 57 ||

BRP078.058.1 utpādito yair abhivardhitaś ca |

BRP078.058.2 samānagotraś ca samānadharmā |

BRP078.058.3 teṣām abhīṣṭāni śivaḥ karotu |

BRP078.058.4 bālendumauliṃ praṇato 'smi nityam || 58 ||

brahmovāca:

BRP078.059.1 evaṃ tu bruvatas tasya purastād abhavac chivaḥ |

BRP078.059.2 vareṇa cchandayāno vai bhagīratham uvāca ha || 59 ||

śiva uvāca:

BRP078.060.1 yan na sādhyaṃ suragaṇair deyaṃ tat te mayā dhruvam |

BRP078.060.2 vadasva nirbhayo bhūtvā bhagīratha mahāmate || 60 ||

brahmovāca:

BRP078.061.1 bhagīrathaḥ praṇamyeśaṃ hṛṣṭaḥ provāca śaṅkaram || 61 ||

bhagīratha uvāca:

BRP078.062.1 jaṭāsthitāṃ pitṝṇāṃ me pāvanāya saridvarām |

BRP078.062.2 tām eva dehi deveśa sarvam āptaṃ tato bhavet || 62 ||

brahmovāca:

BRP078.063.1 maheśo 'pi vihasyātha bhagīratham uvāca ha || 63 ||

śiva uvāca:

BRP078.064.1 dattā mayeyaṃ te putra punas tāṃ stuhi suvrata || 64 ||

brahmovāca:

BRP078.065.1 tad devavacanaṃ śrutvā tadarthaṃ tu tapo mahat |

BRP078.065.2 stutiṃ cakāra gaṅgāyā bhaktyā prayatamānasaḥ || 65 ||

[p. 290 ]

BRP078.066.1 tasyā api prasādaṃ ca prāpya bālo 'py abālavat |

BRP078.066.2 gaṅgāṃ maheśvarāt prāptām ādāyāgād rasātalam || 66 ||

BRP078.067.1 nyavedayat sa munaye kapilāya mahātmane |

BRP078.067.2 yathoditaprakāreṇa gaṅgāṃ saṃsthāpya yatnataḥ || 67 ||

BRP078.068.1 pradakṣiṇam athāvartya kṛtāñjalipuṭo 'bravīt || 68 ||

bhagīratha uvāca:

BRP078.069.1 devi me pitaraḥ śāpāt kapilasya mahāmuneḥ |

BRP078.069.2 prāptās te vigatiṃ mātas tasmāt tān pātum arhasi || 69 ||

brahmovāca:

BRP078.070.1 tathety uktvā suranadī sarveṣām upakārikā |

BRP078.070.2 lokānām upakārārthaṃ pitṝṇāṃ pāvanāya ca || 70 ||

BRP078.071.1 agastyapītasyāmbhodheḥ pūraṇāya viśeṣataḥ |

BRP078.071.2 smaraṇād eva pāpānāṃ nāśāya suranimnagā || 71 ||

BRP078.072.1 bhagīrathoditaṃ cakre rasātalatale sthitān |

BRP078.072.2 bhasmībhūtān nṛpasutān sāgarāṃś ca viśeṣataḥ || 72 ||

BRP078.073.1 vinirdagdhān athāplāvya khātapūram athākarot |

BRP078.073.2 tato meruṃ samāplāvya sthitāṃ bālo 'bravīn nṛpaḥ || 73 ||

BRP078.074.1 karmabhūmau tvayā bhāvyaṃ tathety āgād dhimālayam |

BRP078.074.2 himavatparvatāt puṇyād bhārataṃ varṣam abhyagāt || 74 ||

BRP078.075.1 tanmadhyataḥ puṇyanadī prāyāt pūrvārṇavaṃ prati |

BRP078.075.2 evam eṣāpi te proktā gaṅgā kṣātrā mahāmune || 75 ||

BRP078.076.1 māheśvarī vaiṣṇavī ca saiva brāhmī ca pāvanī |

BRP078.076.2 bhāgīrathī devanadī himavacchikharāśrayā || 76 ||

BRP078.077.1 maheśvarajaṭāvāri evaṃ dvaividhyam āgatam |

BRP078.077.2 vindhyasya dakṣiṇe gaṅgā gautamī sā nigadyate |

BRP078.077.3 uttare sāpi vindhyasya bhāgīrathy abhidhīyate || 77 ||

Chapter 79: Story of Viṣṇu as boar lifting up the sacrifice

79 SS 143-144

nārada uvāca:

BRP079.001.1 na manas tṛptim ādhatte kathāḥ śṛṇvat tvayeritāḥ |

BRP079.001.2 pṛthak tīrthaphalaṃ śrotuṃ pravṛttaṃ mama mānasam || 1 ||

BRP079.002.1 kramaśo brāhmaṇānītāṃ gaṅgāṃ me prathamaṃ vada |

BRP079.002.2 pṛthak tīrthaphalaṃ puṇyaṃ setihāsaṃ yathākramam || 2 ||

brahmovāca:

BRP079.003.1 tīrthānāṃ ca pṛthag bhāvaṃ phalaṃ māhātmyam eva ca |

BRP079.003.2 sarvaṃ vaktuṃ na śaknomi na ca tvaṃ śravaṇe kṣamaḥ || 3 ||

BRP079.004.1 tathāpi kiñcid vakṣyāmi śṛṇu nārada yatnataḥ |

BRP079.004.2 yāny uktāni ca tīrthāni śrutivākyāni yāni ca || 4 ||

BRP079.005.1 tāni vakṣyāmi saṅkṣepān namaskṛtvā trilocanam |

BRP079.005.2 yatrāsau bhagavān āsīt pratyakṣas tryambako mune || 5 ||

[p. 291 ]

BRP079.006.1 tryambakaṃ nāma tat tīrthaṃ bhuktimuktipradāyakam |

BRP079.006.2 vārāham aparaṃ tīrthaṃ triṣu lokeṣu viśrutam || 6 ||

BRP079.007.1 tasya rūpaṃ pravakṣyāmi nāma viṣṇor yathābhavat |

BRP079.007.2 purā devān parābhūya yajñam ādāya rākṣasaḥ || 7 ||

BRP079.008.1 rasātalam anuprāptaḥ sindhusena iti śrutaḥ |

BRP079.008.2 yajñe talam anuprāpte niryajñā hy abhavan mahī || 8 ||

BRP079.009.1 nāyaṃ loko 'sti na paro yajñe naṣṭa itītvarāḥ |

BRP079.009.2 surās tam eva viviśū rasātalam anudviṣam || 9 ||

BRP079.010.1 nāśaknuvaṃs tu taṃ jetuṃ devā indrapurogamāḥ |

BRP079.010.2 viṣṇuṃ purāṇapuruṣaṃ gatvā tasmai nyavedayan || 10 ||

BRP079.011.1 rākṣasasya tu tat karma yajñabhraṃśam aśeṣataḥ |

BRP079.011.2 tataḥ provāca bhagavān vārāhaṃ vapur āsthitaḥ || 11 ||

BRP079.012.1 śaṅkhacakragadāpāṇir gatvā caiva rasātalam |

BRP079.012.2 ānayiṣye makhaṃ puṇyaṃ hatvā rākṣasapuṅgavān || 12 ||

BRP079.013.1 svaḥ prayāntu surāḥ sarve vyetu vo mānaso jvaraḥ |

BRP079.013.2 yena gaṅgā talaṃ prāptā pathā tenaiva cakradhṛk || 13 ||

BRP079.014.1 jagāma tarasā putra bhuvaṃ bhittvā rasātalam |

BRP079.014.2 sa varāhavapuḥ śrīmān rasātalanivāsinaḥ || 14 ||

BRP079.015.1 rākṣasān dānavān hatvā mukhe dhṛtvā mahādhvaram |

BRP079.015.2 vārāharūpī bhagavān makham ādāya yajñabhuk || 15 ||

BRP079.016.1 yena prāpa talaṃ viṣṇuḥ pathā tenaiva śatrujit |

BRP079.016.2 mukhe nyasya mahāyajñaṃ niścakrāma rasātalāt || 16 ||

BRP079.017.1 tatra brahmagirau devāḥ pratīkṣāṃ cakrire hareḥ |

BRP079.017.2 pathas tasmād viniḥsṛtya gaṅgāsravaṇam abhyagāt || 17 ||

BRP079.018.1 prākṣālayac ca svāṅgāni asṛgliptāni nārada |

BRP079.018.2 gaṅgāmbhasā tatra kuṇḍaṃ vārāham abhavat tataḥ || 18 ||

BRP079.019.1 mukhe nyastaṃ mahāyajñaṃ devānāṃ purato hariḥ |

BRP079.019.2 dattavāṃs tridaśaśreṣṭho mukhād yajño 'bhyajāyata || 19 ||

BRP079.020.1 tataḥ prabhṛti yajñāṅgaṃ pradhānaṃ sruva ucyate |

BRP079.020.2 vārāharūpam abhavad evaṃ vai kāraṇāntarāt || 20 ||

BRP079.021.1 tasmāt puṇyatamaṃ tīrthaṃ vārāhaṃ sarvakāmadam |

BRP079.021.2 tatra snānaṃ ca dānaṃ ca sarvakratuphalapradam || 21 ||

BRP079.022.1 tatra sthito 'pi yaḥ kaścit pitṝn smarati puṇyakṛt |

BRP079.022.2 vimuktāḥ sarvapāpebhyaḥ pitaraḥ svargam āpnuyuḥ || 22 ||

Chapter 80: Story of the pigeon couple and the hunter

80 SS 144-146

brahmovāca:

BRP080.001.1 kuśāvartasya māhātmyam ahaṃ vaktuṃ na te kṣamaḥ |

BRP080.001.2 tasya smaraṇamātreṇa kṛtakṛtyo bhaven naraḥ || 1 ||

BRP080.002.1 kuśāvartam iti khyātaṃ narāṇāṃ sarvakāmadam |

BRP080.002.2 kuśenāvartitaṃ yatra gautamena mahātmanā || 2 ||

[p. 292 ]

BRP080.003.1 kuśenāvartayitvā tu ānayām āsa tāṃ muniḥ |

BRP080.003.2 tatra snānaṃ ca dānaṃ ca pitṝṇāṃ tṛptidāyakam || 3 ||

BRP080.004.1 nīlagaṅgā saricchreṣṭhā niḥsṛtā nīlaparvatāt |

BRP080.004.2 tatra snānādi yat kiñcit karoti prayato naraḥ || 4 ||

BRP080.005.1 sarvaṃ tad akṣayaṃ vidyāt pitṝṇāṃ tṛptidāyakam |

BRP080.005.2 viśrutaṃ triṣu lokeṣu kapotaṃ tīrtham uttamam || 5 ||

BRP080.006.1 tasya rūpaṃ ca vakṣyāmi mune śṛṇu mahāphalam |

BRP080.006.2 tatra brahmagirau kaścid vyādhaḥ paramadāruṇaḥ || 6 ||

BRP080.007.1 hinasti brāhmaṇān sādhūn yatīn gopakṣiṇo mṛgān |

BRP080.007.2 evambhūtaḥ sa pāpātmā krodhano 'nṛtabhāṣaṇaḥ || 7 ||

BRP080.008.1 bhīṣaṇākṛtir atyugro nīlākṣo hrasvabāhukaḥ |

BRP080.008.2 danturo naṣṭanāsākṣo hrasvapāt pṛthukukṣikaḥ || 8 ||

BRP080.009.1 hrasvodaro hrasvabhujo vikṛto gardabhasvanaḥ |

BRP080.009.2 pāśahastaḥ pāpacittaḥ pāpiṣṭhaḥ sadhanuḥ sadā || 9 ||

BRP080.010.1 tasya bhāryā tathābhūtā apatyāny api nārada |

BRP080.010.2 tayā tu preryamāṇo 'sau viveśa gahanaṃ vanam || 10 ||

BRP080.011.1 sa jaghāna mṛgān pāpaḥ pakṣiṇo bahurūpiṇaḥ |

BRP080.011.2 pañjare prākṣipat kāṃścij jīvamānāṃs tathetarān || 11 ||

BRP080.012.1 kṣudhayā paritaptāṅgo vihvalas tṛṣayā tathā |

BRP080.012.2 bhrāntadeśo bahutaraṃ nyavartata gṛhaṃ prati || 12 ||

BRP080.013.1 tato 'parāhṇe samprāpte nivṛtte madhumādhave |

BRP080.013.2 kṣaṇāt taḍid garjitaṃ ca sābhraṃ caivābhavat tadā || 13 ||

BRP080.014.1 vavau vāyuḥ sāśmavarṣo vāridhārātibhīṣaṇaḥ |

BRP080.014.2 sa gacchaṃl lubdhakaḥ śrāntaḥ panthānaṃ nāvabudhyata || 14 ||

BRP080.015.1 jalaṃ sthalaṃ gartam atho panthānam athavā diśaḥ |

BRP080.015.2 na bubodha tadā pāpaḥ śrāntaḥ śaraṇam apy atha || 15 ||

BRP080.016.1 kva gacchāmi kva tiṣṭheyaṃ kiṃ karomīty acintayat |

BRP080.016.2 sarveṣāṃ prāṇināṃ prāṇān āhartāhaṃ yathāntakaḥ || 16 ||

BRP080.017.1 mamāpy antakaraṃ bhūtaṃ samprāptaṃ cāśmavarṣaṇam |

BRP080.017.2 trātāraṃ naiva paśyāmi śilāṃ vā vṛkṣam antike || 17 ||

BRP080.018.1 evaṃ bahuvidhaṃ vyādho vicintyāpaśyad antike |

BRP080.018.2 vane vanaspatim iva nakṣatrāṇāṃ yathātrijam || 18 ||

BRP080.019.1 mṛgāṇāṃ ca yathā siṃham āśramāṇāṃ gṛhādhipam |

BRP080.019.2 indriyāṇāṃ mana iva trātāraṃ prāṇināṃ nagam || 19 ||

BRP080.020.1 śreṣṭhaṃ viṭapinaṃ śubhraṃ śākhāpallavamaṇḍitam |

BRP080.020.2 tam āśrityopaviṣṭo 'bhūt klinnavāsā sa lubdhakaḥ || 20 ||

BRP080.021.1 smaran bhāryām apatyāni jīveyur athavā na vā |

BRP080.021.2 etasminn antare tatra cāstaṃ prāpto divākaraḥ || 21 ||

BRP080.022.1 tam eva nagam āśritya kapoto bhāryayā saha |

BRP080.022.2 putrapautraiḥ parivṛto hy āste tatra nagottame || 22 ||

BRP080.023.1 sukhena nirbhayo bhūtvā sutṛptaḥ prīta eva ca |

BRP080.023.2 bahavo vatsarā yātā vasatas tasya pakṣiṇaḥ || 23 ||

[p. 293 ]

BRP080.024.1 pativratā tasya bhāryā suprītā tena caiva hi |

BRP080.024.2 koṭare tannage śreṣṭhe jalavāyvagnivarjite || 24 ||

BRP080.025.1 bhāryāputraiḥ parivṛtaḥ sarvadāste kapotakaḥ |

BRP080.025.2 tasmin dine daivavaśāt kapotaś ca kapotakī || 25 ||

BRP080.026.1 bhakṣyārthaṃ tu ubhau yātau kapoto nagam abhyagāt |

BRP080.026.2 sāpi daivavaśāt putra pañjarasthaiva vartate || 26 ||

BRP080.027.1 gṛhītā lubdhakenātha jīvamāneva vartate |

BRP080.027.2 kapotako 'py apatyāni mātṛhīnāny udīkṣya ca || 27 ||

BRP080.028.1 varṣaṃ ca bhīṣaṇaṃ prāptam astaṃ yāto divākaraḥ |

BRP080.028.2 svakoṭaraṃ tayā hīnam ālokya vilalāpa saḥ || 28 ||

BRP080.029.1 tāṃ baddhāṃ pañjarasthāṃ vā na bubodha kapotarāṭ |

BRP080.029.2 anvārebhe kapoto vai priyāyā guṇakīrtanam || 29 ||

BRP080.030.1 nādyāpy āyāti kalyāṇī mama harṣavivardhinī |

BRP080.030.2 mama dharmasya jananī mama dehasya ceśvarī || 30 ||

BRP080.031.1 dharmārthakāmamokṣāṇāṃ saiva nityaṃ sahāyinī |

BRP080.031.2 tuṣṭe hasantī ruṣṭe ca mama duḥkhapramārjanī || 31 ||

BRP080.032.1 sakhī mantreṣu sā nityaṃ mama vākyaratā sadā |

BRP080.032.2 nādyāpy āyāti kalyāṇī samprayāte 'pi bhāskare || 32 ||

BRP080.033.1 na jānāti vrataṃ mantraṃ daivaṃ dharmārtham eva ca |

BRP080.033.2 pativratā patiprāṇā patimantrā patipriyā || 33 ||

BRP080.034.1 nādyāpy āyāti kalyāṇī kiṃ karomi kva yāmi vā |

BRP080.034.2 kiṃ me gṛhaṃ kānanaṃ ca tayā hīnaṃ hi dṛśyate || 34 ||

BRP080.035.1 tayā yuktaṃ śriyā yuktaṃ bhīṣaṇaṃ vāpi śobhanam |

BRP080.035.2 nādyāpy āyāti me kāntā yayā gṛham udīritam || 35 ||

BRP080.036.1 vinānayā na jīviṣye tyaje vāpi priyāṃ tanum |

BRP080.036.2 kiṃ kurvantu tv apatyāni luptadharmas tv ahaṃ punaḥ || 36 ||

BRP080.037.1 evaṃ vilapatas tasya bhartur vākyaṃ niśamya sā |

BRP080.037.2 pañjarasthaiva sā vākyaṃ bhartāram idam abravīt || 37 ||

kapotaky uvāca:

BRP080.038.1 atrāham asmi baddhaiva vivaśāsmi khagottama |

BRP080.038.2 ānītāhaṃ lubdhakena baddhā pāśair mahāmate || 38 ||

BRP080.039.1 dhanyāsmy anugṛhītāsmi patir vakti guṇān mama |

BRP080.039.2 sato vāpy asato vāpi kṛtārthāhaṃ na saṃśayaḥ || 39 ||

BRP080.040.1 tuṣṭe bhartari nārīṇāṃ tuṣṭāḥ syuḥ sarvadevatāḥ |

BRP080.040.2 viparyaye tu nārīṇām avaśyaṃ nāśam āpnuyāt || 40 ||

BRP080.041.1 tvaṃ daivaṃ tvaṃ prabhur mahyaṃ tvaṃ suhṛt tvaṃ parāyaṇam |

BRP080.041.2 tvaṃ vrataṃ tvaṃ paraṃ brahma svargo mokṣas tvam eva ca || 41 ||

BRP080.043.1 mā cintāṃ kuru kalyāṇa dharme buddhiṃ sthirāṃ kuru |

BRP080.043.2 tvatprasādāc ca bhuktā hi bhogāś ca vividhā mayā |

BRP080.043.3 alaṃ khedena majjena dharme buddhiṃ kuru sthirām || 43 ||

brahmovāca:

BRP080.044.1 iti śrutvā priyāvākyam uttatāra nagottamāt |

BRP080.044.2 yatra sā pañjarasthā tu kapotī vartate tvaram || 44 ||

[p. 294 ]

BRP080.045.1 tām āgatya priyāṃ dṛṣṭvā mṛtavac cāpi lubdhakam |

BRP080.045.2 mocayāmīti tām āha niśceṣṭo lubdhako 'dhunā || 45 ||

BRP080.046.1 mā muñcasva mahābhāga jñātvā sambandham asthiram |

BRP080.046.2 lubdhānāṃ khecarā hy annaṃ jīvo jīvasya cāśanam || 46 ||

BRP080.047.1 nāparādhaṃ smarāmy asya dharmabuddhiṃ sthirāṃ kuru |

BRP080.047.2 gurur agnir dvijātīnāṃ varṇānāṃ brāhmaṇo guruḥ || 47 ||

BRP080.048.1 patir eva guruḥ strīṇāṃ sarvasyābhyāgato guruḥ |

BRP080.048.2 abhyāgatam anuprāptaṃ vacanais toṣayanti ye || 48 ||

BRP080.049.1 teṣāṃ vāgīśvarī devī tṛptā bhavati niścitam |

BRP080.049.2 tasyānnasya pradānena śakras tṛptim avāpnuyāt || 49 ||

BRP080.050.1 pitaraḥ pādaśaucena annādyena prajāpatiḥ |

BRP080.050.2 tasyopacārād vai lakṣmīr viṣṇunā prītim āpnuyāt || 50 ||

BRP080.051.1 śayane sarvadevās tu tasmāt pūjyatamo 'tithiḥ |

BRP080.051.2 abhyāgatam anuśrāntaṃ sūryoḍhaṃ gṛham āgatam |

BRP080.051.3 taṃ vidyād devarūpeṇa sarvakratuphalo hy asau || 51 ||

BRP080.052.1 abhyāgataṃ śrāntam anuvrajanti |

BRP080.052.2 devāś ca sarve pitaro 'gnayaś ca |

BRP080.052.3 tasmin hi tṛpte mudam āpnuvanti |

BRP080.052.4 gate nirāśe 'pi ca te nirāśāḥ || 52 ||

BRP080.053.1 tasmāt sarvātmanā kānta duḥkhaṃ tyaktvā śamaṃ vraja |

BRP080.053.2 kṛtvā tiṣṭha śubhāṃ buddhiṃ dharmakṛtyaṃ samācara || 53 ||

BRP080.054.1 upakāro 'pakāraś ca pravarāv iti sammatau |

BRP080.054.2 upakāriṣu sarvo 'pi karoty upakṛtiṃ punaḥ || 54 ||

BRP080.055.1 apakāriṣu yaḥ sādhuḥ puṇyabhāk sa udāhṛtaḥ || 55 ||

kapota uvāca:

BRP080.056.1 āvayor anurūpaṃ ca tvayoktaṃ sādhu manyase |

BRP080.056.2 kintu vaktavyam apy asti tac chṛṇuṣva varānane || 56 ||

BRP080.057.1 sahasraṃ bharate kaścic chatam anyo daśāparaḥ |

BRP080.057.2 ātmānaṃ ca sukhenānyo vayaṃ kaṣṭodarambharāḥ || 57 ||

BRP080.058.1 gartadhānyadhanāḥ kecit kuśūladhanino 'pare |

BRP080.058.2 ghaṭakṣiptadhanāḥ kecic cañcukṣiptadhanā vayam || 58 ||

BRP080.059.1 pūjayāmi kathaṃ śrāntam abhyāgatam imaṃ śubhe || 59 ||

kapoty uvāca:

BRP080.060.1 agnir āpaḥ śubhā vāṇī tṛṇakāṣṭhādikaṃ ca yat |

BRP080.060.2 etad apy arthine deyaṃ śītārto lubdhakas tv ayam || 60 ||

brahmovāca:

BRP080.061.1 etac chrutvā priyāvākyaṃ vṛkṣam āruhya pakṣirāṭ |

BRP080.061.2 ālokayām āsa tadā vahniṃ dūraṃ dadarśa ha || 61 ||

BRP080.062.1 sa tu gatvā vahnideśaṃ cañcunolmukam āharat |

BRP080.062.2 puro 'gniṃ jvālayām āsa lubdhakasya kapotakaḥ || 62 ||

BRP080.063.1 śuṣkakāṣṭhāni parṇāni tṛṇāni ca punaḥ punaḥ |

BRP080.063.2 agnau nikṣepayām āsa niśīthe sa kapotarāṭ || 63 ||

BRP080.064.1 tam agniṃ jvalitaṃ dṛṣṭvā lubdhakaḥ śītaduḥkhitaḥ |

BRP080.064.2 avaśāni svakāṅgāni pratāpya sukham āptavān || 64 ||

BRP080.065.1 kṣudhāgninā dahyamānaṃ vyādhaṃ dṛṣṭvā kapotakī |

BRP080.065.2 mā muñcasva mahābhāga iti bhartāram abravīt || 65 ||

[p. 295 ]

BRP080.066.1 svaśarīreṇa duḥkhārtaṃ lubdhakaṃ prīṇayāmi tam |

BRP080.066.2 iṣṭātithīnāṃ ye lokās tāṃs tvaṃ prāpnuhi suvrata || 66 ||

kapota uvāca:

BRP080.067.1 mayi tiṣṭhati naivāyaṃ tava dharmo vidhīyate |

BRP080.067.2 iṣṭātithir bhavāmīha anujānīhi māṃ śubhe || 67 ||

brahmovāca:

BRP080.068.1 ity uktvāgniṃ trir āvartya smaran devaṃ caturbhujam |

BRP080.068.2 viśvātmakaṃ mahāviṣṇuṃ śaraṇyaṃ bhaktavatsalam || 68 ||

BRP080.069.1 yathāsukhaṃ juṣasveti vadann agniṃ tathāviśat |

BRP080.069.2 taṃ dṛṣṭvāgnau kṣiptajīvaṃ lubdhako vākyam abravīt || 69 ||

lubdhaka uvāca:

BRP080.070.1 aho mānuṣadehasya dhig jīvitam idaṃ mama |

BRP080.070.2 yad idaṃ pakṣirājena madarthe sāhasaṃ kṛtam || 70 ||

brahmovāca:

BRP080.071.1 evaṃ bruvantaṃ taṃ lubdhaṃ pakṣiṇī vākyam abravīt || 71 ||

kapotaky uvāca:

BRP080.072.1 māṃ tvaṃ muñca mahābhāga dūraṃ yāty eṣa me patiḥ || 72 ||

brahmovāca:

BRP080.073.1 tasyās tad vacanaṃ śrutvā pañjarasthāṃ kapotakīm |

BRP080.073.2 lubdhako mocayām āsa tarasā bhītavat tadā || 73 ||

BRP080.074.1 sāpi pradakṣiṇaṃ kṛtvā patim agniṃ tadā jagau || 74 ||

kapoty uvāca:

BRP080.075.1 strīṇām ayaṃ paro dharmo yad bhartur anuveśanam |

BRP080.075.2 vede ca vihito mārgaḥ sarvalokeṣu pūjitaḥ || 75 ||

BRP080.076.1 vyālagrāhī yathā vyālaṃ bilād uddharate balāt |

BRP080.076.2 evaṃ tv anugatā nārī saha bhartrā divaṃ vrajet || 76 ||

BRP080.077.1 tisraḥ koṭyo 'rdhakoṭī ca yāni romāṇi mānuṣe |

BRP080.077.2 tāvatkālaṃ vaset svarge bhartāraṃ yānugacchati || 77 ||

BRP080.078.1 namaskṛtvā bhuvaṃ devān gaṅgāṃ cāpi vanaspatīn |

BRP080.078.2 āśvāsya tāny apatyāni lubdhakaṃ vākyam abravīt || 78 ||

kapoty uvāca:

BRP080.079.1 tvatprasādān mahābhāga upapannaṃ mamedṛśam |

BRP080.079.2 apatyānāṃ kṣamasveha bhartrā yāmi triviṣṭapam || 79 ||

brahmovāca:

BRP080.080.1 ity uktvā pakṣiṇī sādhvī praviveśa hutāśanam |

BRP080.080.2 praviṣṭāyāṃ hutavahe jayaśabdo nyavartata || 80 ||

BRP080.081.1 gagane sūryasaṅkāśaṃ vimānam atiśobhanam |

BRP080.081.2 tadārūḍhau suranibhau dampatī dadṛśe tataḥ || 81 ||

[p. 296 ]

BRP080.082.1 harṣeṇa procatur ubhau lubdhakaṃ vismayānvitam || 82 ||

dampatī ūcatuḥ:

BRP080.083.1 gacchāvas tridaśasthānam āpṛṣṭo 'si mahāmate |

BRP080.083.2 āvayoḥ svargasopānam atithis tvaṃ namo 'stu te || 83 ||

brahmovāca:

BRP080.084.1 vimānavaram ārūḍhau tau dṛṣṭvā lubdhako 'pi saḥ |

BRP080.084.2 sadhanuḥ pañjaraṃ tyaktvā kṛtāñjalir abhāṣata || 84 ||

lubdhaka uvāca:

BRP080.085.1 na tyaktavyo mahābhāgau deyaṃ kiñcid ajānate |

BRP080.085.2 aham atrātithir mānyo niṣkṛtiṃ vaktum arhathaḥ || 85 ||

dampatī ūcatuḥ:

BRP080.086.1 gautamīṃ gaccha bhadraṃ te tasyāḥ pāpaṃ nivedaya |

BRP080.086.2 tatraivāplavanāt pakṣaṃ sarvapāpair vimokṣyase || 86 ||

BRP080.087.1 muktapāpaḥ punas tatra gaṅgāyām avagāhane |

BRP080.087.2 aśvamedhaphalaṃ puṇyaṃ prāpya puṇyo bhaviṣyasi || 87 ||

BRP080.088.1 saridvarāyāṃ gautamyāṃ brahmaviṣṇvīśasambhuvi |

BRP080.088.2 punar āplavanād eva tyaktvā dehaṃ malīmasam || 88 ||

BRP080.089.1 vimānavaram ārūḍhaḥ svargaṃ gantāsy asaṃśayam || 89 ||

brahmovāca:

BRP080.090.1 tac chrutvā vacanaṃ tābhyāṃ tathā cakre sa lubdhakaḥ |

BRP080.090.2 vimānavaram ārūḍho divyarūpadharo 'bhavat || 90 ||

BRP080.091.1 divyamālyāmbaradharaḥ pūjyamāno 'psarogaṇaiḥ |

BRP080.091.2 kapotaś ca kapotī ca tṛtīyo lubdhakas tathā |

BRP080.091.3 gaṅgāyāś ca prabhāveṇa sarve vai divam ākraman || 91 ||

BRP080.092.1 tataḥ prabhṛti tat tīrthaṃ kāpotam iti viśrutam |

BRP080.092.2 tatra snānaṃ ca dānaṃ ca pitṛpūjanam eva ca || 92 ||

BRP080.093.1 japayajñādikaṃ karma tad ānantyāya kalpate || 93 ||

Chapter 81: Story of Skanda's lust

81 SS 146

brahmovāca:

BRP081.001.1 kārttikeyaṃ paraṃ tīrthaṃ kaumāram iti viśrutam |

BRP081.001.2 yannāmaśravaṇād eva kulavān rūpavān bhavet || 1 ||

BRP081.002.1 nihate tārake daitye svasthe jāte triviṣṭape |

BRP081.002.2 kārttikeyaṃ sutaṃ jyeṣṭhaṃ prītyā provāca pārvatī || 2 ||

BRP081.003.1 yathāsukhaṃ bhuṅkṣva bhogāṃs trailokye manasaḥ priyān |

BRP081.003.2 mamājñayā prītamanāḥ pituś caiva prasādataḥ || 3 ||

BRP081.004.1 evam uktaḥ sa vai mātrā viśākho devatāstriyaḥ |

BRP081.004.2 yathāsukhaṃ balād reme devapatnyo 'pi remire || 4 ||

BRP081.005.1 tataḥ sambhujyamānāsu devapatnīṣu nārada |

BRP081.005.2 nāśaknuvan vārayituṃ kārttikeyaṃ divaukasaḥ || 5 ||

[p. 297 ]

BRP081.006.1 tato nivedayām āsuḥ pārvatyai putrakarma tat |

BRP081.006.2 asakṛd vāryamāṇo 'pi mātrā devaiḥ sa śaktidhṛk || 6 ||

BRP081.007.1 naivāsāv akarod vākyaṃ strīṣv āsaktas tu ṣaṇmukhaḥ |

BRP081.007.2 abhiśāpabhayād bhītā pārvatī paryacintayat || 7 ||

BRP081.008.1 putrasnehāt tathaiveśā devānāṃ kāryasiddhaye |

BRP081.008.2 devapatnyaś ciraṃ rakṣyā iti matvā punaḥ punaḥ || 8 ||

BRP081.009.1 yasyāṃ tu ramate skandaḥ pārvatī tv api tādṛśī |

BRP081.009.2 tadrūpam ātmanaḥ kṛtvā vartayām āsa pārvatī || 9 ||

BRP081.010.1 indrasya varuṇasyāpi bhāryām āhūya ṣaṇmukhaḥ |

BRP081.010.2 yāvat paśyati tasyāṃ tu mātṛrūpam apaśyata || 10 ||

BRP081.011.1 tām apāsya namasyātha punar anyām athāhvayat |

BRP081.011.2 tasyāṃ tu mātṛrūpaṃ sa prekṣya lajjām upeyivān || 11 ||

BRP081.012.1 evaṃ bahvīṣu tad rūpaṃ dṛṣṭvā mātṛmayaṃ jagat |

BRP081.012.2 iti sañcintya gāṅgeyo vairāgyam agamat tadā || 12 ||

BRP081.013.1 sa tu mātṛkṛtaṃ jñātvā pravṛttasya nivartanam |

BRP081.013.2 nivāryaś ced ahaṃ bhogāt kintu pūrvaṃ pravartitaḥ || 13 ||

BRP081.014.1 tasmān mātṛkṛtaṃ sarvaṃ mama hāsyāspadaṃ tv iti |

BRP081.014.2 lajjayā parayā yukto gautamīm agamat tadā || 14 ||

BRP081.015.1 iyaṃ ca mātṛrūpā me śṛṇotu mama bhāṣitam |

BRP081.015.2 itaḥ strīnāmadheyaṃ yan mama mātṛsamaṃ matam || 15 ||

BRP081.016.1 evaṃ jñātvā lokanāthaḥ pārvatyā saha śaṅkaraḥ |

BRP081.016.2 putraṃ nivārayām āsa vṛttam ity abravīd guruḥ || 16 ||

BRP081.017.1 tataḥ surapatiḥ prītaḥ kiṃ dadāmīti cintayan |

BRP081.017.2 kṛtāñjalipuṭaḥ skandaḥ pitaraṃ punar abravīt || 17 ||

skanda uvāca:

BRP081.018.1 senāpatiḥ surapatis tava putro 'ham ity api |

BRP081.018.2 alam etena deveśa kiṃ varaiḥ surapūjita || 18 ||

BRP081.019.1 athavā dātukāmo 'si lokānāṃ hitakāmyayā |

BRP081.019.2 yāce 'haṃ nātmanā deva tad anujñātum arhasi || 19 ||

BRP081.020.1 mahāpātakinaḥ kecid gurudārābhigāminaḥ |

BRP081.020.2 atrāplavanamātreṇa dhautapāpā bhavantu te || 20 ||

BRP081.021.1 āpnuvantūttamāṃ jātiṃ tiryañco 'pi sureśvara |

BRP081.021.2 kurūpo rūpasampattim atra snānād avāpnuyāt || 21 ||

brahmovāca:

BRP081.022.1 evam astv iti taṃ śambhuḥ pratyanandat suteritam |

BRP081.022.2 tataḥ prabhṛti tat tīrthaṃ kārttikeyam iti śrutam |

BRP081.022.3 tatra snānaṃ ca dānaṃ ca sarvakratuphalapradam || 22 ||

[p. 298 ]

Chapter 82: Story of the Kṛttikās and of Skanda's birth

82 SS 147

brahmovāca:

BRP082.001.1 yat khyātaṃ kṛttikātīrthaṃ kārttikeyād anantaram |

BRP082.001.2 tasya śravaṇamātreṇa somapānaphalaṃ labhet || 1 ||

BRP082.002.1 purā tārakanāśāya bhavareto 'pibat kaviḥ |

BRP082.002.2 retogarbhaṃ kaviṃ dṛṣṭvā ṛṣipatnyo 'spṛhan mune || 2 ||

BRP082.003.1 saptarṣīṇām ṛtusnātāṃ varjayitvā tv arundhatīm |

BRP082.003.2 tāsu garbhaḥ samabhavat ṣaṭsu strīṣu tadāgnitaḥ || 3 ||

BRP082.004.1 tapyamānās tu śobhiṣṭhā ṛtusnātās tu tā mune |

BRP082.004.2 kiṃ kurmaḥ kva nu gacchāmaḥ kiṃ kṛtvā sukṛtaṃ bhavet || 4 ||

BRP082.005.1 ity uktvā tā mitho gaṅgāṃ vyagrā gatvā vyapīḍayan |

BRP082.005.2 tābhyas te niḥsṛtā garbhāḥ phenarūpās tadāmbhasi || 5 ||

BRP082.006.1 ambhasā tv ekatāṃ prāptā vāyunā sarva eva hi |

BRP082.006.2 ekarūpas tadā tābhyaḥ ṣaṇmukhaḥ samajāyata || 6 ||

BRP082.007.1 srāvayitvā tu tān garbhān ṛṣipatnyo gṛhān yayuḥ |

BRP082.007.2 tāsāṃ vikṛtarūpāṇi dṛṣṭvā te ṛṣayo 'bruvan || 7 ||

BRP082.008.1 gamyatāṃ gamyatāṃ śīghraṃ svairī vṛttir na yujyate |

BRP082.008.2 strīṇām iti tato vatsa nirastāḥ patibhis tu tāḥ || 8 ||

BRP082.009.1 tato duḥkhaṃ samāviṣṭās tyaktāḥ svapatibhiś ca ṣaṭ |

BRP082.009.2 tā dṛṣṭvā nāradaḥ prāha kārttikeyo harodbhavaḥ || 9 ||

BRP082.010.1 gāṅgeyo 'gnibhavaś ceti vikhyātas tārakāntakaḥ |

BRP082.010.2 taṃ yāntu na cirād eva prīto bhogaṃ pradāsyati || 10 ||

BRP082.011.1 devarṣer vacanād eva samabhyetya ca ṣaṇmukham |

BRP082.011.2 kṛttikāḥ svayam evaitad yathāvṛttaṃ nyavedayat || 11 ||

BRP082.012.1 tābhyo vākyaṃ kṛttikābhyaḥ kārttikeyo 'numanya ca |

BRP082.012.2 gautamīṃ yāntu sarvāś ca snātvāpūjya maheśvaram || 12 ||

BRP082.013.1 eṣyāmi cāhaṃ tatraiva yāsyāmi suramandiram |

BRP082.013.2 tathety uktvā kṛttikāś ca snātvā gaṅgāṃ ca gautamīm || 13 ||

BRP082.014.1 deveśvaraṃ ca sampūjya kārttikeyānuśāsanāt |

BRP082.014.2 deveśvaraprasādena prayayuḥ suramandiram || 14 ||

BRP082.015.1 tataḥ prabhṛti tat tīrthaṃ kṛttikātīrtham ucyate |

BRP082.015.2 kārttikyāṃ kṛttikāyoge tatra yaḥ snānam ācaret || 15 ||

BRP082.016.1 sarvakratuphalaṃ prāpya rājā bhavati dhārmikaḥ |

BRP082.016.2 tattīrthasmaraṇaṃ vāpi yaḥ karoti śṛṇoti ca |

BRP082.016.3 sarvapāpavinirmukto dīrgham āyur avāpnuyāt || 16 ||

Chapter 83: The completion of Bhauvana's ten horse-sacrifices

83 SS 147-148

brahmovāca:

BRP083.001.1 daśāśvamedhikaṃ tīrthaṃ tac chṛṇuṣva mahāmune |

BRP083.001.2 yasya śravaṇamātreṇa hayamedhaphalaṃ labhet || 1 ||

BRP083.002.1 viśvakarmasutaḥ śrīmān viśvarūpo mahābalaḥ |

BRP083.002.2 tasyāpi prathamaḥ putras tatputro bhauvano vibhuḥ || 2 ||

[p. 299 ]

BRP083.003.1 purodhāḥ kaśyapas tasya sarvajñānaviśāradaḥ |

BRP083.003.2 tam apṛcchan mahābāhur bhauvanaḥ sārvabhauvanaḥ || 3 ||

BRP083.004.1 yakṣye 'haṃ hayamedhaiś ca yugapad daśabhir mune |

BRP083.004.2 ity apṛcchad guruṃ vipraṃ kva yakṣyāmi surān iti || 4 ||

BRP083.005.1 so 'vadad devayajanaṃ tatra tatra nṛpottama |

BRP083.005.2 yatra yatra dvijaśreṣṭhāḥ prāvartanta mahākratūn || 5 ||

BRP083.006.1 tatrābhavann ṛṣigaṇā ārtvijye makhamaṇḍale |

BRP083.006.2 yugapad daśamedhāni pravṛttāni purodhasā || 6 ||

BRP083.007.1 pūrṇatāṃ nāyayus tāni dṛṣṭvā cintāparo nṛpaḥ |

BRP083.007.2 vihāya devayajanaṃ punar anyatra tān kratūn || 7 ||

BRP083.008.1 upākrāmat tathā tatra vighnadoṣās tam āyayuḥ |

BRP083.008.2 dṛṣṭvāpūrṇāṃs tato yajñān rājā gurum abhāṣata || 8 ||

rājovāca:

BRP083.009.1 deśadoṣāt kāladoṣān mama doṣāt tavāpi vā |

BRP083.009.2 pūrṇatāṃ nāpnuvanti sma daśamedhāni vājinaḥ || 9 ||

brahmovāca:

BRP083.010.1 tataś ca duḥkhito rājā kaśyapena purodhasā |

BRP083.010.2 gīṣpater bhrātaraṃ jyeṣṭhaṃ gatvā saṃvartam ūcatuḥ || 10 ||

kaśyapabhauvanāv ūcatuḥ:

BRP083.011.1 bhagavan yugapat kāryāṇy aśvamedhāni mānada |

BRP083.011.2 daśa sampūrṇatāṃ yānti taṃ deśaṃ taṃ guruṃ vada || 11 ||

brahmovāca:

BRP083.012.1 tato dhyātvā ṛṣiśreṣṭhaḥ saṃvarto bhauvanaṃ tadā |

BRP083.012.2 abravīd gaccha brahmāṇaṃ guruṃ deśaṃ vadiṣyati || 12 ||

BRP083.013.1 bhauvano 'pi mahāprājñaḥ kaśyapena mahātmanā |

BRP083.013.2 āgatya mām abravīc ca guruṃ deśādikaṃ ca yat || 13 ||

BRP083.014.1 tato 'ham abravaṃ putra bhauvanaṃ kaśyapaṃ tathā |

BRP083.014.2 gautamīṃ gaccha rājendra sa deśaḥ kratupuṇyavān || 14 ||

BRP083.015.1 ayam eva guruḥ śreṣṭhaḥ kaśyapo vedapāragaḥ |

BRP083.015.2 guror asya prasādena gautamyāś ca prasādataḥ || 15 ||

BRP083.016.1 ekena hayamedhena tatra snānena vā punaḥ |

BRP083.016.2 setsyanti tatra yajñāś ca daśamedhāni vājinaḥ || 16 ||

BRP083.017.1 tac chrutvā bhauvano rājā gautamītīram abhyagāt |

BRP083.017.2 kaśyapena sahāyena hayamedhāya dīkṣitaḥ || 17 ||

BRP083.018.1 tataḥ pravṛtte yajñeśe hayamedhe mahākratau |

BRP083.018.2 sampūrṇe tu tadā rājā pṛthivīṃ dātum udyataḥ || 18 ||

BRP083.019.1 tato 'ntarikṣe vāg uccair uvāca nṛpasattamam |

BRP083.019.2 pūjayitvā sthitaṃ viprān ṛtvijo 'tha sadaspatīn || 19 ||

ākāśavāg uvāca:

BRP083.020.1 purodhase kaśyapāya saśailavanakānanām |

BRP083.020.2 pṛthivīṃ dātukāmena dattaṃ sarvaṃ tvayā nṛpa || 20 ||

BRP083.021.1 bhūmidānaspṛhāṃ tyaktvā annaṃ dehi mahāphalam |

BRP083.021.2 nānnadānasamaṃ puṇyaṃ triṣu lokeṣu vidyate || 21 ||

[p. 300 ]

BRP083.022.1 viśeṣatas tu gaṅgāyāḥ śraddhayā puline mune |

BRP083.022.2 tvayā tu hayamedho 'yaṃ kṛtaḥ sabahudakṣiṇaḥ |

BRP083.022.3 kṛtakṛtyo 'si bhadraṃ te nātra kāryā vicāraṇā || 22 ||

brahmovāca:

BRP083.023.1 tathāpi dātukāmaṃ taṃ mahī provāca bhauvanam || 23 ||

pṛthivy uvāca:

BRP083.024.1 viśvakarmaja sārvabhauma mā māṃ dehi punaḥ punaḥ |

BRP083.024.2 nimajje 'haṃ salilasya madhye tasmān na dīyatām || 24 ||

brahmovāca:

BRP083.025.1 tataś ca bhauvano bhītaḥ kiṃ deyam iti cābravīt |

BRP083.025.2 punaś covāca sā pṛthvī bhauvanaṃ brāhmaṇair vṛtam || 25 ||

bhūmy uvāca:

BRP083.026.1 tilā gāvo dhanaṃ dhānyaṃ yat kiñcid gautamītaṭe |

BRP083.026.2 sarvaṃ tad akṣayaṃ dānaṃ kiṃ māṃ bhauvana dāsyasi || 26 ||

BRP083.027.1 gaṅgātīraṃ samāśritya grāsam ekaṃ dadāti yaḥ |

BRP083.027.2 tenāhaṃ sakalā dattā kiṃ māṃ bhauvana dāsyasi || 27 ||

brahmovāca:

BRP083.028.1 tad bhuvo vacanaṃ śrutvā bhauvanaḥ sārvabhauvanaḥ |

BRP083.028.2 tatheti matvā viprebhyo hy annaṃ prādāt suvistaram || 28 ||

BRP083.029.1 tataḥ prabhṛti tat tīrthaṃ daśāśvamedhikaṃ viduḥ |

BRP083.029.2 daśānām aśvamedhānāṃ phalaṃ snānād avāpyate || 29 ||

Chapter 84: Birth of Hanumat and his half-brother

84 SS 149

brahmovāca:

BRP084.001.1 paiśācaṃ tīrtham aparaṃ pūjitaṃ brahmavādibhiḥ |

BRP084.001.2 tasya svarūpaṃ vakṣyāmi gautamyā dakṣiṇe taṭe || 1 ||

BRP084.002.1 girir brahmagireḥ pārśve añjano nāma nārada |

BRP084.002.2 tasmiñ śaile munivara śāpabhraṣṭā varāpsarā || 2 ||

BRP084.003.1 añjanā nāma tatrāsīd uttamāṅgena vānarī |

BRP084.003.2 kesarī nāma tadbhartā adriketi tathāparā || 3 ||

BRP084.004.1 sāpi kesariṇo bhāryā śāpabhraṣṭā varāpsarā |

BRP084.004.2 uttamāṅgena mārjārī sāpy āste 'ñjanaparvate || 4 ||

BRP084.005.1 dakṣiṇārṇavam abhyāgāt kesarī lokaviśrutaḥ |

BRP084.005.2 etasminn antare 'gastyo 'ñjanaṃ parvatam abhyagāt || 5 ||

BRP084.006.1 añjanā cādrikā caiva agastyam ṛṣisattamam |

BRP084.006.2 pūjayām āsatur ubhe yathānyāyaṃ yathāsukham || 6 ||

BRP084.007.1 tataḥ prasanno bhagavān āhobhe vriyatāṃ varaḥ |

BRP084.007.2 te āhatur ubhe 'gastyaṃ putrau dehi munīśvara || 7 ||

[p. 301 ]

BRP084.008.1 sarvebhyo balinau śreṣṭhau sarvalokopakārakau |

BRP084.008.2 tathety uktvā muniśreṣṭho jagāmāśāṃ sa dakṣiṇām || 8 ||

BRP084.009.1 tataḥ kadācit te kāle añjanā cādrikā tathā |

BRP084.009.2 gītaṃ nṛtyaṃ ca hāsyaṃ ca kurvatyau girimūrdhani || 9 ||

BRP084.010.1 vāyuś ca nirṛtiś cāpi te dṛṣṭvā sasmitau surau |

BRP084.010.2 kāmākrāntadhiyau cobhau tadā satvaram īyatuḥ || 10 ||

BRP084.011.1 bhārye bhavetām ubhayor āvāṃ devau varapradau |

BRP084.011.2 te apy ūcatur astv etad remāte girimūrdhani || 11 ||

BRP084.012.1 añjanāyāṃ tathā vāyor hanumān samajāyata |

BRP084.012.2 adrikāyāṃ ca nirṛter adrir nāma piśācarāṭ || 12 ||

BRP084.013.1 punas te āhatur ubhe putrau jātau muner varāt |

BRP084.013.2 āvayor vikṛtaṃ rūpam uttamāṅgena dūṣitam || 13 ||

BRP084.014.1 śāpāc chacīpates tatra yuvām ājñātum arhathaḥ |

BRP084.014.2 tataḥ provāca bhagavān vāyuś ca nirṛtis tathā || 14 ||

BRP084.015.1 gautamyāṃ snānadānābhyāṃ śāpamokṣo bhaviṣyati |

BRP084.015.2 ity uktvā tāv ubhau prītau tatraivāntaradhīyatām || 15 ||

BRP084.016.1 tato 'ñjanāṃ samādāya adriḥ paiśācamūrtimān |

BRP084.016.2 bhrātur hanumataḥ prītyai snāpayām āsa mātaram || 16 ||

BRP084.017.1 tathaiva hanumān gaṅgām ādāyādrim atitvaran |

BRP084.017.2 mārjārarūpiṇīṃ nītvā gautamyās tīram āptavān || 17 ||

BRP084.018.1 tataḥ prabhṛti tat tīrthaṃ paiśācaṃ cāñjanaṃ tathā |

BRP084.018.2 brahmaṇo girim āsādya sarvakāmapradaṃ śubham || 18 ||

BRP084.019.1 yojanānāṃ tripañcāśan mārjāraṃ pūrvato bhavet |

BRP084.019.2 mārjārasañjñitāt tasmād dhanūmantaṃ vṛṣākapim || 19 ||

BRP084.020.1 phenāsaṅgamam ākhyātaṃ sarvakāmapradaṃ śubham |

BRP084.020.2 tasya svarūpaṃ vyuṣṭiś ca tatraiva procyate śubhā || 20 ||

Chapter 85: Story of Kaṇva's hunger

85 SS 149-150

brahmovāca:

BRP085.001.1 kṣudhātīrtham iti khyātaṃ śṛṇu nārada tanmanāḥ |

BRP085.001.2 kathyamānaṃ mahāpuṇyaṃ sarvakāmapradaṃ nṛṇām || 1 ||

BRP085.002.1 ṛṣir āsīt purā kaṇvas tapasvī vedavittamaḥ |

BRP085.002.2 paribhramann āśramāṇi kṣudhayā paripīḍitaḥ || 2 ||

BRP085.003.1 gautamasyāśramaṃ puṇyaṃ samṛddhaṃ cānnavāriṇā |

BRP085.003.2 ātmānaṃ ca kṣudhāyuktaṃ samṛddhaṃ cāpi gautamam || 3 ||

BRP085.004.1 vīkṣya kaṇvo 'tha vaiṣamyaṃ vairāgyam agamat tadā |

BRP085.004.2 gautamo 'pi dvijaśreṣṭho hy ahaṃ tapasi niṣṭhitaḥ || 4 ||

BRP085.005.1 samena yācñāyuktā syāt tasmād gautamaveśmani |

BRP085.005.2 na bhokṣye 'haṃ kṣudhārto 'pi pīḍite 'pi kalevare || 5 ||

BRP085.006.1 gaccheyaṃ gautamīṃ gaṅgām arjayeyaṃ ca sampadam |

BRP085.006.2 iti niścitya medhāvī gatvā gaṅgāṃ ca pāvanīm || 6 ||

[p. 302 ]

BRP085.007.1 snātvā śucir yatamanā upaviśya kuśāsane |

BRP085.007.2 tuṣṭāva gautamīṃ gaṅgāṃ kṣudhāṃ ca paramāpadam || 7 ||

kaṇva uvāca:

BRP085.008.1 namo 'stu gaṅge paramārtihāriṇi |

BRP085.008.2 namaḥ kṣudhe sarvajanārtikāriṇi |

BRP085.008.3 namo maheśānajaṭodbhave śubhe |

BRP085.008.4 namo mahāmṛtyumukhād vinisṛte || 8 ||

BRP085.009.1 puṇyātmanāṃ śāntarūpe krodharūpe durātmanām |

BRP085.009.2 saridrūpeṇa sarveṣāṃ tāpapāpāpahāriṇi || 9 ||

BRP085.010.1 kṣudhārūpeṇa sarveṣāṃ tāpapāpaprade namaḥ |

BRP085.010.2 namaḥ śreyaskari devi namaḥ pāpapratardini |

BRP085.010.3 namaḥ śāntikari devi namo dāridryanāśini || 10 ||

brahmovāca:

BRP085.011.1 ity evaṃ stuvatas tasya purastād abhavad dvayam |

BRP085.011.2 ekaṃ gāṅgaṃ manohāri hy aparaṃ bhīṣaṇākṛti |

BRP085.011.3 punaḥ kṛtāñjalir bhūtvā namaskṛtvā dvijottamaḥ || 11 ||

kaṇva uvāca:

BRP085.012.1 sarvamaṅgalamāṅgalye brāhmi māheśvari śubhe |

BRP085.012.2 vaiṣṇavi tryambake devi godāvari namo 'stu te || 12 ||

BRP085.013.1 tryambakasya jaṭodbhūte gautamasyāghanāśini |

BRP085.013.2 saptadhā sāgaraṃ yānti godāvari namo 'stu te || 13 ||

BRP085.014.1 sarvapāpakṛtāṃ pāpe dharmakāmārthanāśini |

BRP085.014.2 duḥkhalobhamayi devi kṣudhe tubhyaṃ namo namaḥ || 14 ||

brahmovāca:

BRP085.015.1 tat kaṇvavacanaṃ śrutvā suprīte āhatur dvijam || 15 ||

gaṅgākṣudhe ūcatuḥ:

BRP085.016.1 abhīṣṭaṃ vada kalyāṇa varān varaya suvrata || 16 ||

brahmovāca:

BRP085.017.1 provāca praṇato gaṅgāṃ kaṇvaḥ kṣudhāṃ yathākramam || 17 ||

kaṇva uvāca:

BRP085.018.1 dehi devi manojñāni kāmāni vibhavaṃ mama |

BRP085.018.2 āyur vittaṃ ca bhuktiṃ ca muktiṃ gaṅge prayaccha me || 18 ||

brahmovāca:

BRP085.019.1 ity uktvā gautamīṃ gaṅgāṃ kṣudhāṃ cāha dvijottamaḥ || 19 ||

kaṇva uvāca:

BRP085.020.1 mayi madvaṃśaje cāpi kṣudhe tṛṣṇe daridriṇi |

BRP085.020.2 yāhi pāpatare rūkṣe na bhūyās tvaṃ kadācana || 20 ||

BRP085.021.1 anena stavena ye vai tvāṃ stuvanti kṣudhāturāḥ |

BRP085.021.2 teṣāṃ dāridryaduḥkhāni na bhaveyur varo 'paraḥ || 21 ||

BRP085.022.1 asmiṃs tīrthe mahāpuṇye snānadānajapādikam |

BRP085.022.2 ye kurvanti narā bhaktyā lakṣmībhājo bhavantu te || 22 ||

[p. 303 ]

BRP085.023.1 yas tv idaṃ paṭhate stotraṃ tīrthe vā yadi vā gṛhe |

BRP085.023.2 tasya dāridryaduḥkhebhyo na bhayaṃ syād varo 'paraḥ || 23 ||

brahmovāca:

BRP085.025.1 evam astv iti coktvā te kaṇvaṃ yāte svam ālayam |

BRP085.025.2 tataḥ prabhṛti tat tīrthaṃ kāṇvaṃ gāṅgaṃ kṣudhābhidham |

BRP085.025.3 sarvapāpaharaṃ vatsa pitṝṇāṃ prītivardhanam || 25 ||

Chapter 86: Story of Yama neglecting his duty

86 SS 150-151

brahmovāca:

BRP086.001.1 asti brahman mahātīrthaṃ cakratīrtham iti śrutam |

BRP086.001.2 tatra snānān naro bhaktyā harer lokam avāpnuyāt || 1 ||

BRP086.002.1 ekādaśyāṃ tu śuklāyām upoṣya pṛthivīpate |

BRP086.002.2 gaṇikāsaṅgame snātvā prāpnuyād akṣayaṃ padam || 2 ||

BRP086.003.1 purā tatra yathā vṛttaṃ tan me nigadataḥ śṛṇu |

BRP086.003.2 āsīd viśvadharo nāma vaiśyo bahudhanānvitaḥ || 3 ||

BRP086.004.1 uttare vayasi śreṣṭhas tasya putro 'bhavad ṛṣe |

BRP086.004.2 guṇavān rūpasampanno vilāsī śubhadarśanaḥ || 4 ||

BRP086.005.1 prāṇebhyo 'pi priyaḥ putraḥ kāle pañcatvam āgataḥ |

BRP086.005.2 tathā dṛṣṭvā tu taṃ putraṃ dampatī duḥkhapīḍitau || 5 ||

BRP086.006.1 kurvāte sma tadā tena sahaiva maraṇe matim |

BRP086.006.2 hā putra hanta kālena pāpena sudurātmanā || 6 ||

BRP086.007.1 yauvane vartamāno 'pi nīto 'si guṇasāgara |

BRP086.007.2 āvayoś ca tathaiva tvaṃ prāṇebhyo 'pi sudurlabhaḥ || 7 ||

BRP086.008.1 itthaṃ tu ruditaṃ śrutvā dampatyoḥ karuṇaṃ yamaḥ |

BRP086.008.2 tyaktvā nijapuraṃ tūrṇaṃ kṛpayāviṣṭamānasaḥ || 8 ||

BRP086.009.1 godāvaryāḥ śubhe tīre sthito dhyāyañ janārdanam |

BRP086.009.2 api svalpena kālena prajā vṛddhāḥ samantataḥ || 9 ||

BRP086.010.1 iyata iti me pṛthvī kathyatāṃ kena pūritā |

BRP086.010.2 na kaścin mriyate jantur bhārākrāntā vasundharā || 10 ||

BRP086.011.1 tato devī gatā tūrṇaṃ vasudhā munisattama |

BRP086.011.2 yatrāsti surasaṃyuktaḥ śakraḥ parapurañjayaḥ |

BRP086.011.3 dṛṣṭvā vasundharām indraḥ praṇipatyedam abravīt || 11 ||

indra uvāca:

BRP086.012.1 kim āgamanakāryaṃ ta iti me pṛthvi kathyatām || 12 ||

dharovāca:

BRP086.013.1 bhāreṇa guruṇā śakra pīḍitāhaṃ vinā vadham |

BRP086.013.2 kāraṇaṃ praṣṭum āyātā kim idaṃ kathyatāṃ mama || 13 ||

brahmovāca:

BRP086.014.1 iti śrutvā mahīvākyam indro vacanam abravīt || 14 ||

indra uvāca:

BRP086.015.1 kāraṇaṃ yadi nāma syāt tadānīṃ jñāyate mayā |

BRP086.015.2 surāṇāṃ hi patir yasmād ahaṃ sarvāsu medini || 15 ||

[p. 304 ]

brahmovāca:

BRP086.016.1 atha pṛthvī tadā vākyaṃ śrutvā cāha śacīpatim |

BRP086.016.2 yama ādiśyatāṃ tarhi yathā saṃharate prajāḥ || 16 ||

BRP086.017.1 iti śrutvā vaco mahyā ādiṣṭāḥ siddhakinnarāḥ |

BRP086.017.2 yamasyānayane śīghraṃ mahendreṇa mahāmune || 17 ||

BRP086.018.1 tatas te satvaraṃ yātāḥ sarve vaivasvataṃ puram |

BRP086.018.2 naivāpaśyan yamaṃ tatra te siddhāḥ saha kinnaraiḥ |

BRP086.018.3 tathāgatya punar vegād vārttā śakre niveditā || 18 ||

siddhakinnarā ūcuḥ:

BRP086.019.1 yamo yamapure nātha asmābhir nāvalokitaḥ |

BRP086.019.2 mahatāpi suyatnena vīkṣyamāṇaḥ samantataḥ || 19 ||

brahmovāca:

BRP086.020.1 iti śrutvā vacas teṣāṃ pṛṣṭaḥ śakreṇa vai tadā |

BRP086.020.2 savitā sa pitā tasya yamaḥ kutrāsta ity atha || 20 ||

sūrya uvāca:

BRP086.021.1 śakra godāvarītīre kṛtānto vartate 'dhunā |

BRP086.021.2 caraṃs tatra tapas tīvraṃ na jāne kiṃ nu kāraṇam || 21 ||

brahmovāca:

BRP086.022.1 iti śrutvā vaco bhānoḥ śakraḥ śaṅkām upāviśat || 22 ||

śakra uvāca:

BRP086.023.1 aho kaṣṭaṃ mahākaṣṭaṃ naṣṭā me suranāthatā |

BRP086.023.2 godāvaryāṃ tapaḥ kuryād yamo vai duṣṭaceṣṭitaḥ |

BRP086.023.3 jighṛkṣur matpadaṃ nūnaṃ devā iti matir mama || 23 ||

brahmovāca:

BRP086.024.1 ity uktvā sahasendreṇa āhūtaś cāpsarogaṇaḥ || 24 ||

indra uvāca:

BRP086.025.1 kā bhavatīṣu kālasya sthitasya tapasi dviṣaḥ |

BRP086.025.2 tapaḥpraṇāśane śaktā iti me śīghram ucyatām || 25 ||

brahmovāca:

BRP086.026.1 iti śakravacaḥ śrutvā noce kāpi mahāmune |

BRP086.026.2 atha śakraḥ prakopeṇa pratyuvācāpsarogaṇam || 26 ||

indra uvāca:

BRP086.027.1 uttaraṃ nābravīt kiñcid yāmas tarhi vayaṃ svayam |

BRP086.027.2 sajjā bhavantu vibudhāḥ sainyair āyāntu mā ciram |

BRP086.027.3 ghātayāmo vayaṃ śatruṃ tapasā svargakāmukam || 27 ||

brahmovāca:

BRP086.028.1 ity ukte sati devānāṃ senā prādurbabhūva ha |

BRP086.028.2 itīndrahṛdayaṃ jñātvā hariṇā lokadhāriṇā || 28 ||

BRP086.029.1 preṣitaṃ cakriṇā cakraṃ rakṣaṇāya yamasya hi |

BRP086.029.2 cakraṃ yatrābhavat tatra cakratīrtham anuttamam || 29 ||

BRP086.030.1 athendraṃ menakā prāha śaṅkiteti vacas tadā || 30 ||

menakovāca:

BRP086.031.1 kālāvalokane nālaṃ kācid asti sureśvara |

BRP086.031.2 maraṇaṃ ca varaṃ deva bhavato na yamāt punaḥ || 31 ||

BRP086.032.1 rūpayauvanamatteyaṃ gaṇikāyācanaṃ prabho |

BRP086.032.2 preṣaṇaṃ tat prayacchaiṣā svāmitvaṃ manyate tvayā || 32 ||

[p. 305 ]

brahmovāca:

BRP086.033.1 iti śrutvā vacas tasyāḥ śakraḥ suravareśvaraḥ |

BRP086.033.2 ādideśābalāṃ kṣāmāṃ satkṛtya gaṇikāṃ tathā || 33 ||

śakra uvāca:

BRP086.034.1 gaṇike gaccha me kāryaṃ kuru sundari mā ciram |

BRP086.034.2 kṛtakṛtyāgatā bhūyo vallabhā me yathā śacī || 34 ||

brahmovāca:

BRP086.035.1 ity ākarṇya vacaḥ śakrād utpatya gaṇikā diśaḥ |

BRP086.035.2 kṣaṇena yamasānnidhyam āyātā cārurūpiṇī || 35 ||

BRP086.036.1 yamāntikam anuprāptā dyotayantī diśo daśa |

BRP086.036.2 salīlaṃ lalitaṃ bālā jagau hindolakaṅkalam || 36 ||

BRP086.037.1 tataś cacāla kālasya mano lolaṃ calācalam |

BRP086.037.2 athonmīlya yamo netre kāmapāvakapūrite || 37 ||

BRP086.038.1 tasyāṃ vyāpārayām āsa śreyaḥśatrau mahāmune |

BRP086.038.2 tato vilīya sā sadyaḥ sarittvam agamat tadā || 38 ||

BRP086.039.1 gautamyāṃ tu samāgamya gaṇikāgaṇakiṅkaraiḥ |

BRP086.039.2 gīyamānā gatā svarge tasya tīrthaprabhāvataḥ || 39 ||

BRP086.040.1 gacchantīṃ gaṇikāṃ dṛṣṭvā vimānasthāṃ divaṃ prati |

BRP086.040.2 vismayaṃ paramaṃ prāptaḥ kālas taralalocanaḥ |

BRP086.040.3 athādityena cāgatya evam ukto yamas tadā || 40 ||

sūrya uvāca:

BRP086.041.1 kuru putra nijaṃ karma prajānāṃ tvaṃ parikṣayam |

BRP086.041.2 paśya vātaṃ sadā vāntaṃ sṛjantaṃ vedhasaṃ prajāḥ |

BRP086.041.3 paryaṭantaṃ trilokīṃ māṃ vahantīṃ vasudhāṃ prajāḥ || 41 ||

brahmovāca:

BRP086.042.1 iti śrutvā yamo vākyaṃ pitur vacanam abravīt || 42 ||

yama uvāca:

BRP086.043.1 etan na garhitaṃ karma kuryām aham idaṃ dhruvam |

BRP086.043.2 karmaṇy asmin mahākrūre samādeṣṭuṃ na vārhasi || 43 ||

BRP086.044.1 iti śrutvā ca tad vākyaṃ bhānur vacanam abravīt |

BRP086.044.2 kiṃ nāma garhitaṃ karma tava kartum alaṃ yama || 44 ||

BRP086.045.1 kiṃ na dṛṣṭā tvayā yāntī gaṇikā gaṇakiṅkaraiḥ |

BRP086.045.2 gīyamānā divaṃ sadyo gautamītoyam āplutā || 45 ||

BRP086.046.1 tvayā cātra tapas tīvraṃ kṛtaṃ putra suduṣkaram |

BRP086.046.2 naivāntaṃ tasya paśyāmi tasmād gaccha nijaṃ puram || 46 ||

BRP086.047.1 ity uktvā bhagavān bhānus tatra snātvā gato divam |

BRP086.047.2 yamo 'pi saṅgame snātvā tato nijapuraṃ yayau || 47 ||

BRP086.048.1 bhūtahāpi tataḥ śaṅkāṃ tatyāja ca mahāmune |

BRP086.048.2 tathā dṛṣṭvā yamaṃ yāntaṃ cakre cakraṃ prayāṇakam || 48 ||

BRP086.049.1 bhagavān yatra govindo vanamālāvibhūṣitaḥ |

BRP086.049.2 iti yaḥ śṛṇuyān martyaḥ paṭhed vāpi samāhitaḥ || 49 ||

BRP086.050.1 āpadas tasya naśyanti dīrgham āyur avāpnuyāt || 50 ||

[p. 306 ]

Chapter 87: Story of Indra and Ahalyā

87 SS 151-153

brahmovāca:

BRP087.001.1 ahalyāsaṅgamaṃ ceha tīrthaṃ trailokyapāvanam |

BRP087.001.2 śṛṇu samyaṅ muniśreṣṭha tatra vṛttam idaṃ yathā || 1 ||

BRP087.002.1 kautukenātimahatā mayā pūrvaṃ munīśvara |

BRP087.002.2 sṛṣṭā kanyā bahuvidhā rūpavatyo guṇānvitāḥ || 2 ||

BRP087.003.1 tāsām ekāṃ śreṣṭhatamāṃ nirmame śubhalakṣaṇām |

BRP087.003.2 tāṃ bālāṃ cārusarvāṅgīṃ dṛṣṭvā rūpaguṇānvitām || 3 ||

BRP087.004.1 ko vāsyāḥ poṣaṇe śakta iti me buddhir āviśat |

BRP087.004.2 na daityānāṃ surāṇāṃ ca na munīnāṃ tathaiva ca || 4 ||

BRP087.005.1 nāsty asyāḥ poṣaṇe śaktir iti me buddhir anvabhūt |

BRP087.005.2 guṇajyeṣṭhāya viprāya tapoyuktāya dhīmate || 5 ||

BRP087.006.1 sarvalakṣaṇayuktāya vedavedāṅgavedine |

BRP087.006.2 gautamāya mahāprājñām adadāṃ poṣaṇāya tām || 6 ||

BRP087.007.1 pālayasva muniśreṣṭha yāvad āpsyati yauvanam |

BRP087.007.2 yauvanasthāṃ punaḥ sādhvīm ānayethā mamāntikam || 7 ||

BRP087.008.1 evam uktvā gautamāya prādāṃ kanyāṃ sumadhyamām |

BRP087.008.2 tām ādāya muniśreṣṭha tapasā hatakalmaṣaḥ || 8 ||

BRP087.009.1 tāṃ poṣayitvā vidhivad alaṅkṛtya mamāntikam |

BRP087.009.2 nirvikāro muniśreṣṭho hy ahalyām ānayat tadā || 9 ||

BRP087.010.1 tāṃ dṛṣṭvā vibudhāḥ sarve śakrāgnivaruṇādayaḥ |

BRP087.010.2 mama deyā sureśāna ity ūcus te pṛthak pṛthak || 10 ||

BRP087.011.1 tathaiva munayaḥ sādhyā dānavā yakṣarākṣasāḥ |

BRP087.011.2 tān sarvān āgatān dṛṣṭvā kanyārtham atha saṅgatān || 11 ||

BRP087.012.1 indrasya tu viśeṣeṇa mahāṃś cābhūt tadā grahaḥ |

BRP087.012.2 gautamasya tu māhātmyaṃ gāmbhīryaṃ dhairyam eva ca || 12 ||

BRP087.013.1 smṛtvā suvismito bhūtvā mamaivam abhavat sudhīḥ |

BRP087.013.2 deyeyaṃ gautamāyaiva nānyayogyā śubhānanā || 13 ||

BRP087.014.1 tasmāai eva tu tāṃ dāsye tathāpy evam acintayam |

BRP087.014.2 sarveṣāṃ ca matir dhairyaṃ mathitaṃ bālayānayā || 14 ||

BRP087.015.1 ahalyeti suraiḥ proktaṃ mayā ca ṛṣibhis tadā |

BRP087.015.2 devān ṛṣīṃs tadā vīkṣya mayā tatroktam uccakaiḥ || 15 ||

BRP087.016.1 tasmai sā dīyate subhrūr yaḥ pṛthivyāḥ pradakṣiṇām |

BRP087.016.2 kṛtvopatiṣṭhate pūrvaṃ na cānyasmai punaḥ punaḥ || 16 ||

BRP087.017.1 tataḥ sarve suragaṇāḥ śrutvā vākyaṃ mayeritam |

BRP087.017.2 ahalyārthaṃ surā jagmuḥ pṛthivyāś ca pradakṣiṇe || 17 ||

BRP087.018.1 gateṣu surasaṅgheṣu gautamo 'pi munīśvara |

BRP087.018.2 prayatnam akarot kiñcid ahalyārtham imaṃ tathā || 18 ||

[p. 307 ]

BRP087.019.1 etasminn antare brahman surabhiḥ sarvakāmadhuk |

BRP087.019.2 ardhaprasūtā hy abhavat tāṃ dadarśa sa gautamaḥ || 19 ||

BRP087.020.1 tasyāḥ pradakṣiṇaṃ cakre iyam urvīti saṃsmaran |

BRP087.020.2 liṅgasya ca sureśasya pradakṣiṇam athākarot || 20 ||

BRP087.021.1 tayoḥ pradakṣiṇaṃ kṛtvā gautamo munisattamaḥ |

BRP087.021.2 sarveṣāṃ caiva devānām ekaṃ cāpi pradakṣiṇam || 21 ||

BRP087.022.1 naivābhavad bhuvo gantuḥ sañjātaṃ dvitayaṃ mama |

BRP087.022.2 evaṃ niścitya sa munir mamāntikam athābhyagāt || 22 ||

BRP087.023.1 namaskṛtvābravīd vākyaṃ gautamo māṃ mahāmatiḥ |

BRP087.023.2 kamalāsana viśvātman namas te 'stu punaḥ punaḥ || 23 ||

BRP087.024.1 pradakṣiṇīkṛtā brahman mayeyaṃ vasudhākhilā |

BRP087.024.2 yad atra yuktaṃ deveśa jānīte tad bhavān svayam || 24 ||

BRP087.025.1 mayā tu dhyānayogena jñātvā gautamam abravam |

BRP087.025.2 tavaiva dīyate subhrūḥ pradakṣiṇam idaṃ kṛtam || 25 ||

BRP087.026.1 dharmaṃ jānīhi viprarṣe durjñeyaṃ nigamair api |

BRP087.026.2 ardhaprasūtā surabhiḥ saptadvīpavatī mahī || 26 ||

BRP087.027.1 kṛtā pradakṣiṇā tasyāḥ pṛthivyāḥ sā kṛtā bhavet |

BRP087.027.2 liṅgaṃ pradakṣiṇīkṛtya tad eva phalam āpnuyāt || 27 ||

BRP087.028.1 tasmāt sarvaprayatnena mune gautama suvrata |

BRP087.028.2 tuṣṭo 'haṃ tava dhairyeṇa jñānena tapasā tathā || 28 ||

BRP087.029.1 datteyam ṛṣiśārdūla kanyā lokavarā mayā |

BRP087.029.2 ity uktvāhaṃ gautamāya ahalyām adadāṃ mune || 29 ||

BRP087.030.1 jāte vivāhe te devāḥ kṛtvelāyāḥ pradakṣiṇam |

BRP087.030.2 śanaiḥ śanair athāgatya dadṛśuḥ sarva eva te || 30 ||

BRP087.031.1 taṃ gautamam ahalyāṃ ca dāmpatyaṃ prītivardhanam |

BRP087.031.2 te cāgatyātha paśyanto vismitāś cābhavan surāḥ || 31 ||

BRP087.032.1 atikrānte vivāhe tu surāḥ sarve divaṃ yayuḥ |

BRP087.032.2 samatsaraḥ śacībhartā tām īkṣya ca divaṃ yayau || 32 ||

BRP087.033.1 tataḥ prītamanās tasmai gautamāya mahātmane |

BRP087.033.2 prādāṃ brahmagiriṃ puṇyaṃ sarvakāmapradaṃ śubham || 33 ||

BRP087.034.1 ahalyāyāṃ muniśreṣṭho reme tatra sa gautamaḥ |

BRP087.034.2 gautamasya kathāṃ puṇyāṃ śrutvā śakras triviṣṭape || 34 ||

BRP087.035.1 tam āśramaṃ taṃ ca muniṃ tasya bhāryām aninditām |

BRP087.035.2 bhūtvā brāhmaṇaveṣeṇa draṣṭum āgāc chatakratuḥ || 35 ||

BRP087.036.1 sa dṛṣṭvā bhavanaṃ tasya bhāryāṃ ca vibhavaṃ tathā |

BRP087.036.2 pāpīyasīṃ matiṃ kṛtvā ahalyāṃ samudaikṣata || 36 ||

BRP087.037.1 nātmānaṃ na paraṃ deśaṃ kālaṃ śāpād ṛṣer bhayam |

BRP087.037.2 na bubodha tadā vatsa kāmākṛṣṭaḥ śatakratuḥ || 37 ||

BRP087.038.1 taddhyānaparamo nityaṃ surarājyena garvitaḥ |

BRP087.038.2 santaptāṅgaḥ kathaṃ kuryāṃ praveśo me kathaṃ bhavet || 38 ||

BRP087.039.1 evaṃ vasan viprarūpo nāntaraṃ tv adhyagacchata |

BRP087.039.2 sa kadācin mahāprājñaḥ kṛtvā paurvāhṇikīṃ kriyām || 39 ||

[p. 308 ]

BRP087.040.1 sahito gautamaḥ śiṣyair nirgataś cāśramād bahiḥ |

BRP087.040.2 āśramaṃ gautamīṃ viprān dhānyāni vividhāni ca || 40 ||

BRP087.041.1 draṣṭuṃ gato munivara indras taṃ samudaikṣata |

BRP087.041.2 idam antaram ity uktvā cakre kāryaṃ manaḥpriyam || 41 ||

BRP087.042.1 rūpaṃ kṛtvā gautamasya priyepsuḥ sa śatakratuḥ |

BRP087.042.2 tāṃ dṛṣṭvā cārusarvāṅgīm ahalyāṃ vākyam abravīt || 42 ||

indra uvāca:

BRP087.043.1 ākṛṣṭo 'haṃ tava guṇai rūpaṃ smṛtvā skhalatpadaḥ |

BRP087.043.2 iti bruvan hasan hastam ādāyāntaḥ samāviśat || 43 ||

BRP087.044.1 na bubodha tv ahalyā taṃ jāraṃ mene tu gautamam |

BRP087.044.2 ramamāṇā yathāsaukhyaṃ prāgāc chiṣyaiḥ sa gautamaḥ || 44 ||

BRP087.045.1 āgacchantaṃ nityam eva ahalyā priyavādinī |

BRP087.045.2 pratiyāti priyaṃ vakti toṣayantī ca taṃ guṇaiḥ || 45 ||

BRP087.046.1 tām adṛṣṭvā mahāprājño mene tan mahad adbhutam |

BRP087.046.2 dvārasthitaṃ muniśreṣṭhaṃ sarve paśyanti nārada || 46 ||

BRP087.047.1 agnihotrasya śālāyā rakṣiṇo gṛhakarmiṇaḥ |

BRP087.047.2 ūcur munivaraṃ bhītā gautamaṃ vismayānvitāḥ || 47 ||

rakṣiṇa ūcuḥ:

BRP087.048.1 bhagavan kim idaṃ citraṃ bahir antaś ca dṛśyase |

BRP087.048.2 priyayāntaḥ praviṣṭo 'si tathaiva ca bahir bhavān |

BRP087.048.3 aho tapaḥprabhāvo 'yaṃ nānārūpadharo bhavān || 48 ||

brahmovāca:

BRP087.050.1 tac chrutvā vismitas tv antaḥ praviṣṭaḥ ko nu tiṣṭhati |

BRP087.050.2 priye ahalye bhavati kiṃ māṃ na pratibhāṣase |

BRP087.050.3 ity ṛṣer vacanaṃ śrutvā ahalyā jāram abravīt || 50 ||

ahalyovāca:

BRP087.051.1 ko bhavān munirūpeṇa pāpaṃ tvaṃ kṛtavān asi |

BRP087.051.2 iti bruvatī śayanād utthitā satvaraṃ bhayāt || 51 ||

BRP087.052.1 sa cāpi pāpakṛc chakro biḍālo 'bhūn muner bhayāt |

BRP087.052.2 trastāṃ ca vikṛtāṃ dṛṣṭvā svapriyāṃ dūṣitāṃ tadā || 52 ||

BRP087.053.1 uvāca sa muniḥ kopāt kim idaṃ sāhasaṃ kṛtam |

BRP087.053.2 iti bruvantaṃ bhartāraṃ sāpi novāca lajjitā || 53 ||

BRP087.054.1 anveṣayaṃs tu taṃ jāraṃ biḍālaṃ dadṛśe muniḥ |

BRP087.054.2 ko bhavān iti taṃ prāha bhasmīkuryāṃ mṛṣāvadan || 54 ||

indra uvāca:

BRP087.055.1 kṛtāñjalipuṭo bhūtvā caivam āha śacīpatiḥ |

BRP087.055.2 śacībhartā purāṃ bhettā tapodhana puruṣṭutaḥ || 55 ||

BRP087.056.1 mamedaṃ pāpam āpannaṃ satyam uktaṃ mayānagha |

BRP087.056.2 mahadvigarhitaṃ karma kṛtavān asmy ahaṃ mune || 56 ||

BRP087.057.1 smarasāyakanirbhinnahṛdayāḥ kiṃ na kurvate |

BRP087.057.2 brahman mayi mahāpāpe kṣamasva karuṇānidhe || 57 ||

[p. 309 ]

BRP087.058.1 santaḥ kṛtāparādhe 'pi na raukṣyaṃ jātu kurvate |

BRP087.058.2 niśamya tad vaco vipro harim āha ruṣānvitaḥ || 58 ||

gautama uvāca:

BRP087.059.1 bhagabhaktyā kṛtaṃ pāpaṃ sahasrabhagavān bhava |

BRP087.059.2 tām apy āha muniḥ kopāt tvaṃ ca śuṣkanadī bhava || 59 ||

BRP087.060.1 tataḥ prasādayām āsa kathayantī tadākṛtim || 60 ||

ahalyovāca:

BRP087.061.1 manasāpy anyapuruṣaṃ pāpiṣṭhāḥ kāmayanti yāḥ |

BRP087.061.2 akṣayān yānti narakāṃs tāsāṃ sarve 'pi pūrvajāḥ || 61 ||

BRP087.062.1 bhūtvā prasanno bhagavann avadhāraya madvacaḥ |

BRP087.062.2 tava rūpeṇa cāgatya mām agāt sākṣiṇas tv ime || 62 ||

BRP087.063.1 tatheti rakṣiṇaḥ procur ahalyā satyavādinī |

BRP087.063.2 dhyānenāpi munir jñātvā śāntaḥ prāha pativratām || 63 ||

gautama uvāca:

BRP087.064.1 yadā tu saṅgatā bhadre gautamyā saridīśayā |

BRP087.064.2 nadī bhūtvā punā rūpaṃ prāpsyase priyakṛn mama || 64 ||

BRP087.065.1 ity ṛṣer vacanaṃ śrutvā tathā cakre pativratā |

BRP087.065.2 tayā tu saṅgatā devyā ahalyā gautamapriyā || 65 ||

BRP087.066.1 punas tad rūpam abhavad yan mayā nirmitaṃ purā |

BRP087.066.2 tataḥ kṛtāñjalipuṭaḥ surarāṭ prāha gautamam || 66 ||

indra uvāca:

BRP087.067.1 māṃ pāhi muniśārdūla pāpiṣṭhaṃ gṛham āgatam |

BRP087.067.2 pādayoḥ patitaṃ dṛṣṭvā kṛpayā prāha gautamaḥ || 67 ||

gautama uvāca:

BRP087.068.1 gautamīṃ gaccha bhadraṃ te snānaṃ kuru purandara |

BRP087.068.2 kṣaṇān nirdhūtapāpas tvaṃ sahasrākṣo bhaviṣyasi || 68 ||

BRP087.069.1 ubhayaṃ vismayakaraṃ dṛṣṭavān asmi nārada |

BRP087.069.2 ahalyāyāḥ punarbhāvaṃ śacībhartā sahasradṛk || 69 ||

BRP087.070.1 tataḥ prabhṛti tat tīrtham ahalyāsaṅgamaṃ śubham |

BRP087.070.2 indratīrtham iti khyātaṃ sarvakāmapradaṃ nṛṇām || 70 ||

Chapter 88: Varuṇa as teacher of Janaka and Yājñavalkya

88 SS 153-154

brahmovāca:

BRP088.001.1 tasmād apy aparaṃ tīrthaṃ janasthānam iti śrutam |

BRP088.001.2 caturyojanavistīrṇaṃ smaraṇān muktidaṃ nṛṇām || 1 ||

BRP088.002.1 vaivasvatānvaye jāto rājābhūj janakaḥ purā |

BRP088.002.2 so 'pāmpates tu tanujām upayeme guṇārṇavām || 2 ||

[p. 310 ]

BRP088.003.1 dharmārthakāmamokṣāṇāṃ janakāṃ janako nṛpaḥ |

BRP088.003.2 anurūpaguṇatvāc ca tasya bhāryā guṇārṇavā || 3 ||

BRP088.004.1 yājñavalkyaś ca viprendras tasya rājñaḥ purohitaḥ |

BRP088.004.2 tam apṛcchan nṛpaśreṣṭho yājñavalkyaṃ purohitam || 4 ||

janaka uvāca:

BRP088.005.1 bhuktimuktī ubhe śreṣṭhe nirṇīte munisattamaiḥ |

BRP088.005.2 dāsīdāsebhaturagarathādyair bhuktir uttamā || 5 ||

BRP088.006.1 kintv antavirasā bhuktir muktir ekā niratyayā |

BRP088.006.2 bhukter muktiḥ śreṣṭhatamā bhuktyā muktiṃ kathaṃ vrajet || 6 ||

BRP088.007.1 sarvasaṅgaparityāgān muktiprāptiḥ suduḥkhataḥ |

BRP088.007.2 tad brūhi dvijaśārdūla sukhān muktiḥ kathaṃ bhavet || 7 ||

yājñavalkya uvāca:

BRP088.008.1 apāmpatis tava guruḥ śvaśuraḥ priyakṛt tathā |

BRP088.008.2 taṃ gatvā pṛccha nṛpate upadekṣyati te hitam || 8 ||

BRP088.009.1 yājñavalkyaś ca janako rājānaṃ varuṇaṃ tadā |

BRP088.009.2 gatvā cocatur avyagrau muktimārgaṃ yathākramam || 9 ||

varuṇa uvāca:

BRP088.010.1 dvidhā tu saṃsthitā muktiḥ karmadvāre 'py akarmaṇi |

BRP088.010.2 vede ca niścito mārgaḥ karma jyāyo hy akarmaṇaḥ || 10 ||

BRP088.011.1 sarvaṃ ca karmaṇā baddhaṃ puruṣārthacatuṣṭayam |

BRP088.011.2 akarmaṇaivāpyata iti muktimārgo mṛṣocyate || 11 ||

BRP088.012.1 karmaṇā sarvadhānyāni setsyanti nṛpasattama |

BRP088.012.2 tasmāt sarvātmanā karma kartavyaṃ vaidikaṃ nṛbhiḥ || 12 ||

BRP088.013.1 tena bhuktiṃ ca muktiṃ ca prāpnuvantīha mānavāḥ |

BRP088.013.2 akarmaṇaḥ karma puṇyaṃ karma cāpy āśrameṣu ca || 13 ||

BRP088.014.1 jātyāśritaṃ ca rājendra tatrāpi śṛṇu dharmavit |

BRP088.014.2 āśramāṇi ca catvāri karmadvārāṇi mānada || 14 ||

BRP088.015.1 caturṇām āśramāṇāṃ ca gārhasthyaṃ puṇyadaṃ smṛtam |

BRP088.015.2 tasmād bhuktiś ca muktiś ca bhavatīti matir mama || 15 ||

brahmovāca:

BRP088.016.1 etac chrutvā tu janako yājñavalkyaś ca buddhimān |

BRP088.016.2 varuṇaṃ pūjayitvā tu punar vacanam ūcatuḥ || 16 ||

BRP088.017.1 ko deśaḥ kiṃ ca tīrthaṃ syād bhuktimuktipradāyakam |

BRP088.017.2 tad vadasva suraśreṣṭha sarvajño 'si namo 'stu te || 17 ||

varuṇa uvāca:

BRP088.018.1 pṛthivyāṃ bhārataṃ varṣaṃ daṇḍakaṃ tatra puṇyadam |

BRP088.018.2 tasmin kṣetre kṛtaṃ karma bhuktimuktipradaṃ nṛṇām || 18 ||

BRP088.019.1 tīrthānāṃ gautamī gaṅgā śreṣṭhā muktipradā nṛṇām |

BRP088.019.2 tatra yajñena dānena bhogān muktim avāpsyati || 19 ||

brahmovāca:

BRP088.020.1 yājñavalkyaś ca janako vācaṃ śrutvā hy apāmpateḥ |

BRP088.020.2 varuṇena hy anujñātau svapurīṃ jagmatus tadā || 20 ||

[p. 311 ]

BRP088.021.1 aśvamedhādikaṃ karma cakāra janako nṛpaḥ |

BRP088.021.2 yājayām āsa viprendro yājñavalkyaś ca taṃ nṛpam || 21 ||

BRP088.022.1 gaṅgātīraṃ samāśritya yajñān muktim avāpa rāṭ |

BRP088.022.2 tathā janakarājāno bahavas tatra karmaṇā || 22 ||

BRP088.023.1 muktiṃ prāpur mahābhāgā gautamyāś ca prasādataḥ |

BRP088.023.2 tataḥ prabhṛti tat tīrthaṃ janasthāneti viśrutam || 23 ||

BRP088.024.1 janakānāṃ yajñasado janasthānaṃ prakīrtitam |

BRP088.024.2 caturyojanavistīrṇaṃ smaraṇāt sarvapāpanut || 24 ||

BRP088.025.1 tatra snānena dānena pitṝṇāṃ tarpaṇena tu |

BRP088.025.2 tīrthasya smaraṇād vāpi gamanād bhaktisevanāt || 25 ||

BRP088.026.1 sarvān kāmān avāpnoti muktiṃ ca samavāpnuyāt || 26 ||

Chapter 89: Story of Vivasvat, the surrogated Chāyā, and the birth of the Aśvins

89 SS 154-155

brahmovāca:

BRP089.001.1 aruṇā varuṇā caiva nadyau puṇyatare śubhe |

BRP089.001.2 tayoś ca saṅgamaḥ puṇyo gaṅgāyāṃ munisattama || 1 ||

BRP089.002.1 tadutpattiṃ śṛṇuṣveha sarvapāpavināśinīm |

BRP089.002.2 kaśyapasya suto jyeṣṭha ādityo lokaviśrutaḥ || 2 ||

BRP089.003.1 trailokyacakṣus tīkṣṇāṃśuḥ saptāśvo lokapūjitaḥ |

BRP089.003.2 tasya patnī uṣā khyātā tvāṣṭrī trailokyasundarī || 3 ||

BRP089.004.1 bhartuḥ pratāpatīvratvam asahantī sumadhyamā |

BRP089.004.2 cintayām āsa kiṃ kṛtyaṃ mama syād iti bhāminī || 4 ||

BRP089.005.1 tasyāḥ putrau mahārājñau manur vaivasvato yamaḥ |

BRP089.005.2 yamunā ca nadī puṇyā śṛṇu vismayakāraṇam || 5 ||

BRP089.006.1 sākarod ātmanaś chāyām ātmarūpeṇa yatnataḥ |

BRP089.006.2 tām abravīt tataś coṣā tvaṃ ca matsadṛśī bhava || 6 ||

BRP089.007.1 bhartāraṃ tvam apatyāni pālayasva mamājñayā |

BRP089.007.2 yāvad āgamanaṃ me syāt patyus tāvat priyā bhava || 7 ||

BRP089.008.1 nākhyātavyaṃ tvayā kvāpi apatyānāṃ tathā priye |

BRP089.008.2 tathety āha ca sā chāyā nirjagāma gṛhād uṣā || 8 ||

BRP089.009.1 ity uktvā sā jagāmāśu śāntaṃ rūpam abhīpsatī |

BRP089.009.2 sā gatvoṣā gṛhaṃ tvaṣṭuḥ pitre sarvaṃ nyavedayat |

BRP089.009.3 tvaṣṭāpi cakitaḥ prāha tāṃ sutāṃ sutavatsalaḥ || 9 ||

tvaṣṭovāca:

BRP089.010.1 naitad yuktaṃ bhartṛmatyā yat svaireṇa pravartanam |

BRP089.010.2 apatyānāṃ kathaṃ vṛttir bhartur vā savitus tava |

BRP089.010.3 bibhemi bhadre śiṣṭo 'haṃ bhartur gehaṃ punar vraja || 10 ||

brahmovāca:

BRP089.011.1 evam uktā tu pitrā sā nety uktvā vai punaḥ punaḥ |

BRP089.011.2 uttaraṃ ca kuror deśaṃ jagāma tapase tvarā || 11 ||

[p. 312 ]

BRP089.012.1 tatra tepe tapas tīvraṃ vaḍavārūpadhāriṇī |

BRP089.012.2 duṣprekṣaṃ taṃ svakaṃ kāntaṃ dhyāyantī niścalā uṣā || 12 ||

BRP089.013.1 etasminn antare tāta chāyā coṣāsvarūpiṇī |

BRP089.013.2 patyau sā vartayām āsa apatyāny atha jajñire || 13 ||

BRP089.014.1 sāvarṇiś ca śaniś caiva viṣṭir yā duṣṭakanyakā |

BRP089.014.2 sā chāyā vartayām āsa vaiṣamyeṇaiva nityaśaḥ || 14 ||

BRP089.015.1 sveṣv apatyeṣu coṣāyā yamas tatra cukopa ha |

BRP089.015.2 vaiṣamyeṇātha vartantīṃ chāyāṃ tāṃ mātaraṃ tadā || 15 ||

BRP089.016.1 tāḍayām āsa pādena dakṣiṇāśāpatir yamaḥ |

BRP089.016.2 putradaurjanyasaṅkṣobhāc chāyā vaivasvataṃ yamam || 16 ||

BRP089.017.1 śaśāpa pāpa te pādo viśīryatu mamājñayā |

BRP089.017.2 viśīrṇacaraṇo duḥkhād rudan pitaram abhyagāt |

BRP089.017.3 savitre taṃ tu vṛttāntaṃ nyavedayad aśeṣataḥ || 17 ||

yama uvāca:

BRP089.018.1 neyaṃ mātā suraśreṣṭha yayā śapto 'ham īdṛśaḥ |

BRP089.018.2 apatyeṣu viruddheṣu jananī naiva kupyate || 18 ||

BRP089.019.1 yad bālyād abravaṃ kiñcid athavā duṣkṛtaṃ kṛtam |

BRP089.019.2 naiva kupyati sā mātā tasmān neyaṃ mamāmbikā || 19 ||

BRP089.020.1 yad apatyakṛtaṃ kiñcit sādhv asādhu yathā tathā |

BRP089.020.2 māty asyāṃ sarvam apy etat tasmān māteti gīyate || 20 ||

BRP089.021.1 pradhakṣyantīva māṃ tāta nityaṃ paśyati cakṣuṣā |

BRP089.021.2 vakty agnikālasadṛśā vācā neyaṃ madambikā || 21 ||

brahmovāca:

BRP089.022.1 tat putravacanaṃ śrutvā savitācintayat tataḥ |

BRP089.022.2 iyaṃ chāyā nāsya mātā uṣā mātā tu sānyataḥ || 22 ||

BRP089.023.1 mama śāntim abhīpsantī deśe 'nyasmiṃs taporatā |

BRP089.023.2 uttare ca kurau tvāṣṭrī vaḍavārūpadhāriṇī || 23 ||

BRP089.024.1 tatrāste sā iti jñātvā jagāmeśo divākaraḥ |

BRP089.024.2 yatra sā vartate kāntā aśvarūpaḥ svayaṃ tadā || 24 ||

BRP089.025.1 tāṃ dṛṣṭvā vaḍavārūpāṃ paryadhāvad dhayākṛtiḥ |

BRP089.025.2 kāmāturaṃ hayaṃ dṛṣṭvā śrutvā vai heṣitasvanam || 25 ||

BRP089.026.1 uṣā pativratopetā patidhyānaparāyaṇā |

BRP089.026.2 hayadharṣaṇasambhītā ko nv ayaṃ cety ajānatī || 26 ||

BRP089.027.1 apalāyat patau prāpte dakṣiṇābhimukhī tvarā |

BRP089.027.2 ko nu me rakṣako 'tra syād ṛṣayo vāthavā surāḥ || 27 ||

BRP089.028.1 dhāvantīṃ tāṃ priyām aśvām aśvarūpadharaḥ svayam |

BRP089.028.2 paryadhāvad yato yāti uṣā bhānus tatas tataḥ || 28 ||

BRP089.029.1 smaragrahavaśe jātaḥ ko duśceṣṭaṃ na ceṣṭate |

BRP089.029.2 bhāgīrathīṃ nadīś cānyā vanāny upavanāni ca || 29 ||

BRP089.030.1 narmadāṃ cātha vindhyaṃ ca dakṣiṇābhimukhāv ubhau |

BRP089.030.2 atikramya bhayodvignā tvāṣṭry abhyagāc ca gautamīm || 30 ||

BRP089.031.1 trātāraḥ santi munayo janasthāna iti śrutam |

BRP089.031.2 ṛṣīṇām āśramaṃ sāśvā praviṣṭā gautamīṃ tathā || 31 ||

[p. 313 ]

BRP089.032.1 anuprāptas tathā cāśvo bhānus tadrūpavāṃs tataḥ |

BRP089.032.2 aśvaṃ nivārayām āsur janasthā munidārakāḥ |

BRP089.032.3 tataḥ kopād ṛṣīṃs tāṃś ca śaśāpoṣāpatiḥ prabhuḥ || 32 ||

bhānur uvāca:

BRP089.033.1 nivārayatha māṃ yasmād vaṭā yūyaṃ bhaviṣyatha || 33 ||

brahmovāca:

BRP089.034.1 jñānadṛṣṭyā tu munayo menire 'śvam uṣāpatim |

BRP089.034.2 stuvanto devadeveśaṃ bhānuṃ taṃ munayo mudā || 34 ||

BRP089.035.1 stūyamāno munigaṇair aśvāṃ bhānur athāgamat |

BRP089.035.2 vaḍavāyā mukhe lagnaṃ mukhaṃ cāśvasvarūpiṇam || 35 ||

BRP089.036.1 jñātvā tvāṣṭrī ca bhartāraṃ mukhād vīryaṃ prasusruve |

BRP089.036.2 tayor vīryeṇa gaṅgāyām aśvinau samajāyatām || 36 ||

BRP089.037.1 tatrāgacchan suragaṇāḥ siddhāś ca munayas tathā |

BRP089.037.2 nadyo gāvas tathauṣadhyo devā jyotirgaṇās tathā || 37 ||

BRP089.038.1 saptāśvaś ca rathaḥ puṇyo hy aruṇo bhānusārathiḥ |

BRP089.038.2 yamo manuś ca varuṇaḥ śanir vaivasvatas tathā || 38 ||

BRP089.039.1 yamunā ca nadī puṇyā tāpī caiva mahānadī |

BRP089.039.2 tattadrūpaṃ samāsthāya nadyas tā vismayān mune || 39 ||

BRP089.040.1 draṣṭuṃ te vismayāviṣṭā ājagmuḥ śvaśuras tathā |

BRP089.040.2 abhiprāyaṃ viditvā tu śvaśuraṃ bhānur abravīt || 40 ||

bhānur uvāca:

BRP089.041.1 uṣāyāḥ prītaye tvaṣṭaḥ kurvatyās tapa uttamam |

BRP089.041.2 yantrārūḍhaṃ ca māṃ kṛtvā chindhi tejāṃsy anekaśaḥ |

BRP089.041.3 yāvat saukhyaṃ bhaved asyās tāvac chindhi prajāpate || 41 ||

brahmovāca:

BRP089.042.1 tathety uktvā tatas tvaṣṭā somanāthasya sannidhau |

BRP089.042.2 tejasāṃ chedanaṃ cakre prabhāsaṃ tu tato viduḥ || 42 ||

BRP089.043.1 bhartrā ca saṅgatā yatra gautamyām aśvarūpiṇī |

BRP089.043.2 aśvinor yatra cotpattir aśvatīrthaṃ tad ucyate || 43 ||

BRP089.044.1 bhānutīrthaṃ tad ākhyātaṃ tathā pañcavaṭāśramaḥ |

BRP089.044.2 tāpī ca yamunā caiva pitaraṃ draṣṭum āgate || 44 ||

BRP089.045.1 aruṇāvaruṇānadyor gaṅgāyāṃ saṅgamaḥ śubhaḥ |

BRP089.045.2 devānāṃ tatra tīrthānām āgatānāṃ pṛthak pṛthak || 45 ||

BRP089.046.1 nava trīṇi sahasrāṇi tīrthāni guṇavanti ca |

BRP089.046.2 tatra snānaṃ ca dānaṃ ca sarvam akṣayapuṇyadam || 46 ||

BRP089.047.1 smaraṇāt paṭhanād vāpi śravaṇād api nārada |

BRP089.047.2 sarvapāpavinirmukto dharmavān sa sukhī bhavet || 47 ||

[p. 314 ]

Chapter 90: Story of Garuḍa and the snake Maṇināga

90 SS 155-156

brahmovāca:

BRP090.001.1 gāruḍaṃ nāma yat tīrthaṃ sarvavighnapraśāntidam |

BRP090.001.2 tasya prabhāvaṃ vakṣyāmi śṛṇu nārada yatnataḥ || 1 ||

BRP090.002.1 maṇināga iti tv āsīc cheṣaputro mahābalaḥ |

BRP090.002.2 garuḍasya bhayād bhaktyā toṣayām āsa śaṅkaram || 2 ||

BRP090.003.1 tataḥ prasanno bhagavān parameṣṭhī maheśvaraḥ |

BRP090.003.2 tam uvāca mahānāgaṃ varaṃ varaya pannaga || 3 ||

BRP090.004.1 nāgaḥ prāha prabho mahyaṃ dehi me garuḍābhayam |

BRP090.004.2 tathety āha ca taṃ śambhur garuḍād abhayaṃ bhavet || 4 ||

BRP090.005.1 nirgato nirbhayo nāgo garuḍād aruṇānujāt |

BRP090.005.2 kṣīrodaśāyī yatrāste kṣīrārṇavasamīpataḥ || 5 ||

BRP090.006.1 itaś cetaś ca carati nāgo 'sau sukhaśītale |

BRP090.006.2 garuḍo 'pi ca yatrāste taṃ deśam api yāty asau || 6 ||

BRP090.007.1 garuḍaḥ pannagaṃ dṛṣṭvā carantaṃ nirbhayena tu |

BRP090.007.2 taṃ gṛhītvā mahānāgaṃ prākṣipat svasya veśmani || 7 ||

BRP090.008.1 taṃ baddhvā gāruḍaiḥ pāśair garuḍo nāgasattamam |

BRP090.008.2 etasminn antare nandī provāceśaṃ jagatprabhum || 8 ||

nandikeśvara uvāca:

BRP090.009.1 nūnaṃ nāgo na cāyāti bhakṣito baddha eva vā |

BRP090.009.2 garuḍena sureśāna jīvan nāgo na saṃvrajet || 9 ||

brahmovāca:

BRP090.010.1 nandino vacanaṃ śrutvā jñātvā śambhur athābravīt || 10 ||

śiva uvāca:

BRP090.011.1 garuḍasya gṛhe nāgo baddhas tiṣṭhati satvaram |

BRP090.011.2 gatvā taṃ jagatām īśaṃ viṣṇuṃ stuhi janārdanam || 11 ||

BRP090.012.1 baddhaṃ nāgaṃ kāśyapena madvākyād ānaya svayam |

BRP090.012.2 tat prabhor vacanaṃ śrutvā nandī gatvā śriyaḥ patim || 12 ||

BRP090.013.1 vyajñāpayat svayaṃ vākyaṃ viṣṇuṃ lokaparāyaṇam |

BRP090.013.2 nārāyaṇaḥ prītamanā garuḍaṃ vākyam abravīt || 13 ||

viṣṇur uvāca:

BRP090.014.1 vinatātmaja me vākyān nandine dehi pannagam |

BRP090.014.2 kampamānas tad ākarṇya nety uvāca vihaṅgamaḥ |

BRP090.014.3 viṣṇum apy abravīt kopāt suparṇo nandino 'ntike || 14 ||

garuḍa uvāca:

BRP090.015.1 yad yat priyatamaṃ kiñcid bhṛtyebhyaḥ prabhaviṣṇavaḥ |

BRP090.015.2 dāsyanty anye bhavān naiva mayānītaṃ hariṣyati || 15 ||

BRP090.016.1 paśya devaṃ trinayanaṃ nāgaṃ mokṣyati nandinā |

BRP090.016.2 mayopapāditaṃ nāgaṃ tvaṃ tu dāsyasi nandine || 16 ||

BRP090.017.1 tvāṃ vahāmi sadā svāmin mama deyaṃ sadā tvayā |

BRP090.017.2 mayopapāditaṃ nāgaṃ vaktuṃ dehīti nocitam || 17 ||

BRP090.018.1 satāṃ prabhūṇāṃ neyaṃ syād vṛttiḥ sadvṛttikāriṇām |

BRP090.018.2 santo dāsyanti bhṛtyebhyo madupāttaharo bhavān || 18 ||

[p. 315 ]

BRP090.019.1 daityāñ jayasi saṅgrāme madbalenaiva keśava |

BRP090.019.2 ahaṃ mahābalīty evaṃ mudhaiva ślāghate bhavān || 19 ||

brahmovāca:

BRP090.020.1 garuḍasyeti tad vākyaṃ śrutvā cakragadādharaḥ |

BRP090.020.2 vihasya nandinaḥ pārśve paśyadbhir lokapālakaiḥ || 20 ||

BRP090.021.1 idam āha mahābuddhir māṃ samuhya kṛśo bhavān |

BRP090.021.2 tvadbalād asurān sarvāñ jeṣye 'haṃ khagasattama || 21 ||

BRP090.022.1 ity uktvā śrīpatir brahmañ śāntakopo 'bravīd idam |

BRP090.022.2 vahāṅguliṃ karasyāśu kaniṣṭhāṃ nandino 'ntike || 22 ||

BRP090.023.1 garuḍasya tato mūrdhni nyasyedaṃ punar abravīt |

BRP090.023.2 satyaṃ māṃ vahase nityaṃ paśya dharmaṃ vihaṅgama || 23 ||

BRP090.024.1 nyastāyāṃ ca tato 'ṅgulyāṃ śiraḥ kukṣau samāviśat |

BRP090.024.2 kukṣiś ca caraṇasyāntaḥ prāviśac cūrṇito 'bhavat |

BRP090.024.3 tataḥ kṛtāñjalir dīno vyathito lajjayānvitaḥ || 24 ||

garuḍa uvāca:

BRP090.025.1 trāhi trāhi jagannātha bhṛtyaṃ mām aparādhinam |

BRP090.025.2 tvaṃ prabhuḥ sarvalokānāṃ dhartā dhāryas tvam eva ca || 25 ||

BRP090.026.1 aparādhasahasrāṇi kṣamante prabhaviṣṇavaḥ |

BRP090.026.2 kṛtāparādhe 'pi jane mahatī yasya vai kṛpā || 26 ||

BRP090.027.1 vadanti munayaḥ sarve tvām eva karuṇākaram |

BRP090.027.2 rakṣasvārtaṃ jaganmātar mām ambujanivāsini |

BRP090.027.3 kamale bālakaṃ dīnam ārtaṃ tanayavatsale || 27 ||

brahmovāca:

BRP090.028.1 tataḥ kṛpānvitā devī śrīr apy āha janārdanam || 28 ||

kamalovāca:

BRP090.029.1 rakṣa nātha svakaṃ bhṛtyaṃ garuḍaṃ vipadaṃ gatam |

BRP090.029.2 janārdana uvācedaṃ nandinaṃ śambhuvāhanam || 29 ||

viṣṇur uvāca:

BRP090.030.1 naya nāgaṃ sagaruḍaṃ śambhor antikam eva ca |

BRP090.030.2 tatprasādāc ca garuḍo maheśvaranirīkṣitaḥ |

BRP090.030.3 ātmīyaṃ ca punā rūpaṃ garuḍaḥ samavāpsyati || 30 ||

brahmovāca:

BRP090.031.1 tathety uktvā ca vṛṣabho nāgena garuḍena ca |

BRP090.031.2 śanaiḥ sa śaṅkaraṃ gatvā sarvaṃ tasmai nyavedayat |

BRP090.031.3 śaṅkaro 'pi garutmantaṃ provāca śaśiśekharaḥ || 31 ||

śiva uvāca:

BRP090.032.1 yāhi gaṅgāṃ mahābāho gautamīṃ lokapāvanīm |

BRP090.032.2 sarvakāmapradāṃ śāntāṃ tām āplutya punar vapuḥ || 32 ||

BRP090.033.1 prāpsyase sarvakāmāṃś ca śatadhātha sahasradhā |

BRP090.033.2 sarvapāpopataptā ye durdaivonmūlitodyamāḥ |

BRP090.033.3 prāṇino 'bhīṣṭadā teṣāṃ śaraṇaṃ khaga gautamī || 33 ||

brahmovāca:

BRP090.034.1 tadvākyaṃ praṇato bhūtvā śrutvā tu garuḍo 'bhyagāt |

BRP090.034.2 gaṅgām āplutya garuḍaḥ śivaṃ viṣṇuṃ nanāma saḥ || 34 ||

[p. 316 ]

BRP090.035.1 tataḥ svarṇamayaḥ pakṣī vajradeho mahābalaḥ |

BRP090.035.2 vegī bhavan muniśreṣṭha punar viṣṇum iyāt sudhīḥ || 35 ||

BRP090.036.1 tataḥ prabhṛti tat tīrthaṃ gāruḍaṃ sarvakāmadam |

BRP090.036.2 tatra snānādi yat kiñcit karoti prayato naraḥ |

BRP090.036.3 sarvaṃ tad akṣayaṃ vatsa śivaviṣṇupriyāvaham || 36 ||

Chapter 91: Story of Jābāli and the cows

91 SS 156

brahmovāca:

BRP091.001.1 tato govardhanaṃ tīrthaṃ sarvapāpapraṇāśanam |

BRP091.001.2 pitṝṇāṃ puṇyajananaṃ smaraṇād api pāpanut || 1 ||

BRP091.002.1 tasya prabhāva eṣa syān mayā dṛṣṭas tu nārada |

BRP091.002.2 brāhmaṇaḥ karṣakaḥ kaścij jābālir iti viśrutaḥ || 2 ||

BRP091.003.1 na vimuñcaty anaḍvāhau madhyaṃ yāte 'pi bhāskare |

BRP091.003.2 pratodena pratudati pṛṣṭhato 'pi ca pārśvayoḥ || 3 ||

BRP091.004.1 tau gāvāv aśrupūrṇākṣau dṛṣṭvā gauḥ kāmadohinī |

BRP091.004.2 surabhir jagatāṃ mātā nandine sarvam abravīt || 4 ||

BRP091.005.1 sa cāpi vyathito bhūtvā śambhave tan nyavedayat |

BRP091.005.2 śambhuś ca vṛṣabhaṃ prāha sarvaṃ sidhyatu te vacaḥ || 5 ||

BRP091.006.1 śivājñāsahito nandī gojātaṃ sarvam āharat |

BRP091.006.2 naṣṭeṣu goṣu sarveṣu svarge martye tatas tvarā || 6 ||

BRP091.007.1 mām avocan suragaṇā vinā gobhir na jīvyate |

BRP091.007.2 tān avocaṃ surān sarvāñ śaṅkaraṃ yāta yācata || 7 ||

BRP091.008.1 tathaiveśaṃ tu te sarve stutvā kāryaṃ nyavedayan |

BRP091.008.2 īśo 'pi vibudhān āha jānāti vṛṣabho mama || 8 ||

BRP091.009.1 te vṛṣaṃ procur amarā dehi gā upakāriṇaḥ |

BRP091.009.2 vṛṣo 'pi vibudhān āha gosavaḥ kriyatāṃ kratuḥ || 9 ||

BRP091.010.1 tataḥ prāpsyatha gāḥ sarvā yā divyā yāś ca mānuṣāḥ |

BRP091.010.2 tataḥ pravartate yajño gosavo devanirmitaḥ || 10 ||

BRP091.011.1 gautamyāś ca śubhe pārśve gāvo vavṛdhire tataḥ |

BRP091.011.2 govardhanaṃ tu tat tīrthaṃ devānāṃ prītivardhanam || 11 ||

BRP091.012.1 tatra snānaṃ muniśreṣṭha gosahasraphalapradam |

BRP091.012.2 kiñcid dānādinā yat syāt phalaṃ tat tu na vidmahe || 12 ||

[p. 317 ]

Chapter 92: Story of Sanājjāta and his mother Mahī

92 SS 157

brahmovāca:

BRP092.001.1 pāpapraṇāśanaṃ nāma tīrthaṃ pāpabhayāpaham |

BRP092.001.2 nāmadheyaṃ pravakṣyāmi śṛṇu nārada yatnataḥ || 1 ||

BRP092.002.1 dhṛtavrata iti khyāto brāhmaṇo lokaviśrutaḥ |

BRP092.002.2 tasya bhāryā mahī nāma taruṇī lokasundarī || 2 ||

BRP092.003.1 tasya putraḥ sūryanibhaḥ sanājjāta iti śrutaḥ |

BRP092.003.2 dhṛtavrataṃ tathākarṣan mṛtyuḥ kālerito mune || 3 ||

BRP092.004.1 tataḥ sā bālavidhavā bālaputrā surūpiṇī |

BRP092.004.2 trātāraṃ naiva paśyantī gālavāśramam abhyagāt || 4 ||

BRP092.005.1 tasmai putraṃ nivedyātha svairiṇī pāpamohitā |

BRP092.005.2 sā babhrāma bahūn deśān puṃskāmā kāmacāriṇī || 5 ||

BRP092.006.1 tatputro gālavagṛhe vedavedāṅgapāragaḥ |

BRP092.006.2 jāto 'pi mātṛdoṣeṇa veśyeritamatis tv abhūt || 6 ||

BRP092.007.1 janasthānam iti khyātaṃ nānājātisamāvṛtam |

BRP092.007.2 tatrāsau paṇyaveṣeṇa adhyāste ca mahī tathā || 7 ||

BRP092.008.1 tatsuto 'pi bahūn deśān paribabhrāma kāmukaḥ |

BRP092.008.2 so 'pi kālavaśāt tatra janasthāne 'vasat tadā || 8 ||

BRP092.009.1 striyam ākāṅkṣate veśyāṃ dhṛtavratasuto dvijaḥ |

BRP092.009.2 mahī cāpi dhanaṃ dātṝn puruṣān samapekṣate || 9 ||

BRP092.010.1 mene na putram ātmīyaṃ sa cāpi na tu mātaram |

BRP092.010.2 tayoḥ samāgamaś cāsīd vidhinā mātṛputrayoḥ || 10 ||

BRP092.011.1 evaṃ bahutithe kāle putre mātari gacchati |

BRP092.011.2 tayoḥ parasparaṃ jñānaṃ naivāsīn mātṛputrayoḥ || 11 ||

BRP092.012.1 evaṃ pravartamānasya pitṛdharmeṇa sanmatiḥ |

BRP092.012.2 āsīt tasyāpy asadvṛtteḥ śṛṇu nārada citravat || 12 ||

BRP092.013.1 svairasthityā vartamāno nedaṃ sa parihātavān |

BRP092.013.2 brāhmīṃ sandhyām anuṣṭhāya tad ūrdhvaṃ tu dhanārjanam || 13 ||

BRP092.014.1 vidyābalena vittāni bahūny ārjya dadāty asau |

BRP092.014.2 tathā sa prātar utthāya gaṅgāṃ gatvā yathāvidhi || 14 ||

BRP092.015.1 śaucādi snānasandhyādi sarvaṃ kāryaṃ yathākramam |

BRP092.015.2 kṛtvā tu brāhmaṇān natvā tato 'bhyeti svakarmasu || 15 ||

BRP092.016.1 prātaḥkāle gautamīṃ tu yadā yāti virūpavān |

BRP092.016.2 kuṣṭhasarvāṅgaśithilaḥ pūyaśoṇitaniḥsravaḥ || 16 ||

BRP092.017.1 snātvā tu gautamīṃ gaṅgāṃ yadā yāti surūpadhṛk |

BRP092.017.2 śāntaḥ sūryāgnisadṛśo mūrtimān iva bhāskaraḥ || 17 ||

BRP092.018.1 etad rūpadvayaṃ svasya naiva paśyati sa dvijaḥ |

BRP092.018.2 gālavo yatra bhagavāṃs tapojñānaparāyaṇaḥ || 18 ||

BRP092.019.1 āśritya gautamīṃ devīṃ āste ca munibhir vṛtaḥ |

BRP092.019.2 brāhmaṇo 'pi ca tatraiva nityaṃ tīrthaṃ sametya ca || 19 ||

BRP092.020.1 gālavaṃ ca namasyātha tato yāti svamandiram |

BRP092.020.2 gaṅgāyāḥ sevanāt pūrvaṃ sanājjātasya yad vapuḥ || 20 ||

BRP092.021.1 snānasandhyottare kāle punar yad api tad dvije |

BRP092.021.2 ubhayaṃ tasya tad rūpaṃ gālavo nityam eva ca || 21 ||

[p. 318 ]

BRP092.022.1 dṛṣṭvā savismayo mene kiñcid asty atra kāraṇam |

BRP092.022.2 evaṃ savismayo bhūtvā gālavaḥ prāha taṃ dvijam || 22 ||

BRP092.023.1 gacchantaṃ tu namasyātha sanājjātaṃ gurur gṛham |

BRP092.023.2 āhūya yatnato dhīmān kṛpayā vismayena ca || 23 ||

gālava uvāca:

BRP092.024.1 ko bhavān kva ca gantāsi kiṃ karoṣi kva bhokṣyasi |

BRP092.024.2 kinnāmā tvaṃ kva śayyā te kā te bhāryā vadasva me || 24 ||

brahmovāca:

BRP092.025.1 gālavasya vacaḥ śrutvā brāhmaṇo 'py āha taṃ munim || 25 ||

brāhmaṇa uvāca:

BRP092.026.1 śvaḥ kathyate mayā sarvaṃ jñātvā kāryavinirṇayam || 26 ||

brahmovāca:

BRP092.027.1 evam uktvā gālavaṃ taṃ sanājjāto gṛhaṃ yayau |

BRP092.027.2 bhuktvā rātrau tayā samyak śayyām āsādya bandhakīm |

BRP092.027.3 uvāca cakitaḥ smṛtvā gālavasya tu yad vacaḥ || 27 ||

brāhmaṇa uvāca:

BRP092.028.1 tvaṃ tu sarvaguṇopetā bandhaky api pativratā |

BRP092.028.2 āvayoḥ sadṛśī prītir yāvajjīvaṃ pravartatām || 28 ||

BRP092.029.1 tathāpi kiñcit pṛcchāmi kinnāmnī tvaṃ kva vā kulam |

BRP092.029.2 kiṃ nu sthānaṃ kva vā bandhur mama sarvaṃ nivedyatām || 29 ||

bandhaky uvāca:

BRP092.030.1 dhṛtavrata iti khyāto brāhmaṇo dīkṣitaḥ śuciḥ |

BRP092.030.2 tasya bhāryā mahī cāhaṃ matputro gālavāśrame || 30 ||

BRP092.031.1 utsṛṣṭo matimān bālaḥ sanājjāta iti śrutaḥ |

BRP092.031.2 ahaṃ tu pūrvadoṣeṇa tyaktvā dharmaṃ kulāgatam |

BRP092.031.3 svairiṇī tv iha varte 'haṃ viddhi māṃ brāhmaṇīṃ dvija || 31 ||

brahmovāca:

BRP092.032.1 tasyās tad vacanaṃ śrutvā marmaviddha ivābhavat |

BRP092.032.2 papāta sahasā bhūmau veśyā taṃ vākyam abravīt || 32 ||

veśyovāca:

BRP092.033.1 kiṃ tu jātaṃ dvijaśreṣṭha kva ca prītir gatā tava |

BRP092.033.2 kiṃ tu vākyaṃ mayā coktaṃ tava cittavirodhakṛt || 33 ||

BRP092.034.1 ātmānam ātmanāśvāsya brāhmaṇo vākyam abravīt || 34 ||

brāhmaṇa uvāca:

BRP092.035.1 dhṛtavrataḥ pitā vipras tatputro 'haṃ sanādyataḥ |

BRP092.035.2 mātā mahī mama iyaṃ mama daivād upāgatā || 35 ||

brahmovāca:

BRP092.036.1 etac chrutvā tasya vākyaṃ sāpy abhūd atiduḥkhitā |

BRP092.036.2 tayos tu śocatoḥ paścāt prabhāte vimale ravau |

BRP092.036.3 gālavaṃ muniśārdūlaṃ gatvā vipro nyavedayat || 36 ||

brāhmaṇa uvāca:

BRP092.037.1 dhṛtavratasuto brahmaṃs tvayā pūrvaṃ tu pālitaḥ |

BRP092.037.2 upanītas tvayā caiva mahī mātā mama prabho || 37 ||

[p. 319 ]

BRP092.038.1 kiṃ karomi ca kiṃ kṛtvā niṣkṛtir mama vai bhavet || 38 ||

brahmovāca:

BRP092.039.1 tad vipravacanaṃ śrutvā gālavaḥ prāha mā śucaḥ |

BRP092.039.2 tavedaṃ dvividhaṃ rūpaṃ nityaṃ paśyāmy apūrvavat || 39 ||

BRP092.040.1 tataḥ pṛṣṭo 'si vṛttāntaṃ śrutaṃ jñātaṃ mayā yathā |

BRP092.040.2 yat kṛtyaṃ tava tat sarvaṃ gaṅgāyāṃ pratyagāt kṣayam || 40 ||

BRP092.041.1 asya tīrthasya māhātmyād asyā devyāḥ prasādataḥ |

BRP092.041.2 pūto 'si pratyahaṃ vatsa nātra kāryā vicāraṇā || 41 ||

BRP092.042.1 prabhāte tava rūpāṇi sapāpāni tv aharniśam |

BRP092.042.2 paśye 'haṃ punar apy eva rūpaṃ tava guṇottamam || 42 ||

BRP092.043.1 āgacchantaṃ tv āgoyuktaṃ gacchantaṃ tvām anāgasam |

BRP092.043.2 paśyāmi nityaṃ tasmāt tvaṃ pūto devyā kṛto 'dhunā || 43 ||

BRP092.044.1 tasmān na kāryaṃ te kiñcid avaśiṣṭaṃ bhaviṣyati |

BRP092.044.2 iyaṃ ca mātā te vipra jñātā yā caiva bandhakī || 44 ||

BRP092.045.1 paścāttāpaṃ gatātyantaṃ nivṛttā tv atha pātakāt |

BRP092.045.2 bhūtānāṃ viṣaye prītir vatsa svābhāvikī yataḥ || 45 ||

BRP092.046.1 satsaṅgato mahāpuṇyān nivṛttir daivato bhavet |

BRP092.046.2 atyartham anutapteyaṃ prāgācaritapuṇyataḥ || 46 ||

BRP092.047.1 snānaṃ kṛtvā cātra tīrthe tataḥ pūtā bhaviṣyati |

BRP092.047.2 tathā tau cakratur ubhau mātāputrau ca nārada || 47 ||

BRP092.048.1 snānād babhūvatur ubhau gatapāpāv asaṃśayam |

BRP092.048.2 tataḥ prabhṛti tat tīrthaṃ dhautapāpaṃ pracakṣate || 48 ||

BRP092.049.1 pāpapraṇāśanaṃ nāma gālavaṃ ceti viśrutam |

BRP092.049.2 mahāpātakam alpaṃ vā tathā yac copapātakam |

BRP092.049.3 tat sarvaṃ nāśayed etad dhautapāpaṃ supuṇyadam || 49 ||

Chapter 93: Story of Viśvāmitra and Indra

93 SS 158

brahmovāca:

BRP093.001.1 yatra dāśarathī rāmaḥ sītayā sahito dvija |

BRP093.001.2 pitṝn santarpayām āsa pitṛtīrthaṃ tato viduḥ || 1 ||

BRP093.002.1 tatra snānaṃ ca dānaṃ ca pitṝṇāṃ tarpaṇaṃ tathā |

BRP093.002.2 sarvam akṣayatām eti nātra kāryā vicāraṇā || 2 ||

BRP093.003.1 yatra dāśarathī rāmo viśvāmitraṃ mahāmunim |

BRP093.003.2 pūjayām āsa rājendro munibhis tattvadarśibhiḥ || 3 ||

BRP093.004.1 viśvāmitraṃ tu tat tīrtham ṛṣijuṣṭaṃ supuṇyadam |

BRP093.004.2 tatsvarūpaṃ ca vakṣyāmi paṭhitaṃ vedavādibhiḥ || 4 ||

BRP093.005.1 anāvṛṣṭir abhūt pūrvaṃ prajānām atibhīṣaṇā |

BRP093.005.2 viśvāmitro mahāprājñaḥ saśiṣyo gautamīm agāt || 5 ||

[p. 320 ]

BRP093.006.1 śiṣyān putrāṃś ca jāyāṃ ca kṛśān dṛṣṭvā kṣudhāturān |

BRP093.006.2 vyathitaḥ kauśikaḥ śrīmāñ śiṣyān idam uvāca ha || 6 ||

viśvāmitra uvāca:

BRP093.007.1 yathā kathañcid yat kiñcid yatra kvāpi yathā tathā |

BRP093.007.2 ānīyatāṃ kintu bhakṣyaṃ bhojyaṃ vā mā vilambyatām |

BRP093.007.3 idānīm eva gantavyam ānetavyaṃ kṣaṇena tu || 7 ||

brahmovāca:

BRP093.008.1 ṛṣes tad vacanāc chiṣyāḥ kṣudhitās tvarayā yayuḥ |

BRP093.008.2 aṭamānā itaś ceto mṛtaṃ dadṛśire śunam || 8 ||

BRP093.009.1 tam ādāya tvarāyuktā ācāryāya nyavedayan |

BRP093.009.2 so 'pi taṃ bhadram ity uktvā pratijagrāha pāṇinā || 9 ||

BRP093.010.1 viśasadhvaṃ śvamāṃsaṃ ca kṣālayadhvaṃ ca vāriṇā |

BRP093.010.2 pacadhvaṃ mantravac cāpi hutvāgnau tu yathāvidhi || 10 ||

BRP093.011.1 devān ṛṣīn pitṝn anyāṃs tarpayitvātithīn gurūn |

BRP093.011.2 sarve bhokṣyāmahe śeṣam ity uvāca sa kauśikaḥ || 11 ||

BRP093.012.1 viśvāmitravacaḥ śrutvā śiṣyāś cakrus tathaiva tat |

BRP093.012.2 pacyamāne śvamāṃse tu devadūto 'gnir abhyagāt |

BRP093.012.3 devānāṃ sadane sarvaṃ devebhyas tan nyavedayat || 12 ||

agnir uvāca:

BRP093.013.1 devaiḥ śvamāṃsaṃ bhoktavyam āpannam ṛṣikalpitam || 13 ||

brahmovāca:

BRP093.014.1 agnes tadvacanād indraḥ śyeno bhūtvā vihāyasi |

BRP093.014.2 sthālīm athāharat pūrṇāṃ māṃsena pihitāṃ tadā || 14 ||

BRP093.015.1 tat karma dṛṣṭvā śiṣyās te ṛṣeḥ śyenaṃ nyavedayan |

BRP093.015.2 hṛtā sthālī muniśreṣṭha śyenenākṛtabuddhinā || 15 ||

BRP093.016.1 tataś cukopa bhagavāñ śaptukāmas tadā harim |

BRP093.016.2 tato jñātvā surapatiḥ sthālīṃ cakre madhuplutām || 16 ||

BRP093.017.1 punar niveśayām āsa ulkāsv eva khago hariḥ |

BRP093.017.2 madhunā tu samāyuktāṃ viśvāmitraś cukopa ha |

BRP093.017.3 sthālīṃ vīkṣya tataḥ kopād idam āha sa kauśikaḥ || 17 ||

viśvāmitra uvāca:

BRP093.018.1 śvamāṃsam eva no dehi tvaṃ harāmṛtam uttamam |

BRP093.018.2 no cet tvāṃ bhasmasāt kuryām indro bhītas tadābravīt || 18 ||

indra uvāca:

BRP093.019.1 madhu hutvā yathānyāyaṃ piba putraiḥ samanvitaḥ |

BRP093.019.2 kim anena śvamāṃsena amedhyena mahāmune || 19 ||

brahmovāca:

BRP093.020.1 viśvāmitro 'pi nety āha bhuktenaikena kiṃ phalam |

BRP093.020.2 prajāḥ sarvāś ca sīdanti kiṃ tena madhunā hare || 20 ||

BRP093.021.1 sarveṣām amṛtaṃ cet syād bhokṣye 'ham amṛtaṃ śuci |

BRP093.021.2 athavā devapitaro bhokṣyantīdaṃ śvamāṃsakam || 21 ||

[p. 321 ]

BRP093.022.1 paścād ahaṃ tac ca māṃsaṃ bhokṣye nānṛtam asti me |

BRP093.022.2 tato bhītaḥ sahasrākṣo meghān āhūya tatkṣaṇāt || 22 ||

BRP093.023.1 vavarṣa cāmṛtaṃ vāri hy amṛtenārpitāḥ prajāḥ |

BRP093.023.2 paścāt tad amṛtaṃ puṇyaṃ haridattaṃ yathāvidhi || 23 ||

BRP093.024.1 tarpayitvā surān ādau tarpayitvā jagattrayam |

BRP093.024.2 vipraḥ sambhuktavāñ śiṣyair viśvāmitraḥ svabhāryayā || 24 ||

BRP093.025.1 tataḥ prabhṛti tat tīrtham ākhyātaṃ cātipuṇyadam |

BRP093.025.2 yatrāgataḥ surapatir lokānām amṛtārpaṇam || 25 ||

BRP093.026.1 sañjātaṃ māṃsavarjaṃ tu tat tīrthaṃ puṇyadaṃ nṛṇām |

BRP093.026.2 tatra snānaṃ ca dānaṃ ca sarvakratuphalapradam || 26 ||

BRP093.027.1 tataḥ prabhṛti tat tīrthaṃ viśvāmitram iti smṛtam |

BRP093.027.2 madhutīrtham athaindraṃ ca śyenaṃ parjanyam eva ca || 27 ||

Chapter 94: Story of Śiva's devotee Śveta, who could not be taken away by Death

94 SS 159-160

brahmovāca:

BRP094.001.1 śvetatīrtham iti khyātaṃ trailokye viśrutaṃ śubham |

BRP094.001.2 tasya śravaṇamātreṇa sarvapāpaiḥ pramucyate || 1 ||

BRP094.002.1 śveto nāma purā vipro gautamasya priyaḥ sakhā |

BRP094.002.2 ātithyapūjānirato gautamītīram āśritaḥ || 2 ||

BRP094.003.1 manasā karmaṇā vācā śivabhaktiparāyaṇaḥ |

BRP094.003.2 dhyāyantaṃ taṃ dvijaśreṣṭhaṃ pūjayantaṃ sadā śivam || 3 ||

BRP094.004.1 pūrṇāyuṣaṃ dvijavaraṃ śivabhaktiparāyaṇam |

BRP094.004.2 netuṃ dūtāḥ samājagmur dakṣiṇāśāpates tadā || 4 ||

BRP094.005.1 nāśaknuvan gṛhaṃ tasya praveṣṭum api nārada |

BRP094.005.2 tadā kāle vyatikrānte citrako mṛtyum abravīt || 5 ||

citraka uvāca:

BRP094.006.1 kiṃ nāyāti kṣīṇajīvo mṛtyo śvetaḥ kathaṃ tv iti |

BRP094.006.2 nādyāpy āyānti dūtās te mṛtyor naivocitaṃ tu te || 6 ||

brahmovāca:

BRP094.007.1 tataś ca kupito mṛtyuḥ prāyāc chvetagṛhaṃ svayam |

BRP094.007.2 bahiḥsthitāṃs tadā paśyan mṛtyur dūtān bhayārditān |

BRP094.007.3 provāca kim idaṃ dūtā mṛtyum ūcuś ca dūtakāḥ || 7 ||

dūtā ūcuḥ:

BRP094.008.1 śivena rakṣitaṃ śvetaṃ vayaṃ no vīkṣituṃ kṣamāḥ |

BRP094.008.2 yeṣāṃ prasanno giriśas teṣāṃ kā nāma bhītayaḥ || 8 ||

brahmovāca:

BRP094.009.1 pāśapāṇis tadā mṛtyuḥ prāviśad yatra sa dvijaḥ |

BRP094.009.2 nāsau vipro vijānāti mṛtyuṃ vā yamakiṅkarān || 9 ||

BRP094.010.1 śivaṃ pūjayate bhaktyā śvetasya tu samīpataḥ |

BRP094.010.2 mṛtyuṃ pāśadharaṃ dṛṣṭvā daṇḍī provāca vismitaḥ || 10 ||

[p. 322 ]

daṇḍy uvāca:

BRP094.011.1 kim atra vīkṣase mṛtyo daṇḍinaṃ mṛtyur abravīt || 11 ||

mṛtyur uvāca:

BRP094.012.1 śvetaṃ netum ihāyātas tasmād vīkṣe dvijottamam || 12 ||

brahmovāca:

BRP094.013.1 tvaṃ gacchety abravīd daṇḍī mṛtyuḥ pāśān athākṣipat |

BRP094.013.2 śvetāya muniśārdūla tato daṇḍī cukopa ha || 13 ||

BRP094.014.1 śivadattena daṇḍena daṇḍī mṛtyum atāḍayat |

BRP094.014.2 tataḥ pāśadharo mṛtyuḥ papāta dharaṇītale || 14 ||

BRP094.015.1 tatas te satvaraṃ dūtā hataṃ mṛtyum avekṣya ca |

BRP094.015.2 yamāya sarvam avadan vadhaṃ mṛtyos tu daṇḍinā || 15 ||

BRP094.016.1 tataś ca kupito dharmo yamo mahiṣavāhanaḥ |

BRP094.016.2 citraguptaṃ bahubalaṃ yamadaṇḍaṃ ca rakṣakam || 16 ||

BRP094.017.1 mahiṣaṃ bhūtavetālān ādhivyādhīṃs tathaiva ca |

BRP094.017.2 akṣirogān kukṣirogān karṇaśūlaṃ tathaiva ca || 17 ||

BRP094.018.1 jvaraṃ ca trividhaṃ pāpaṃ narakāṇi pṛthak pṛthak |

BRP094.018.2 tvarantām iti tān uktvā jagāma tvarito yamaḥ || 18 ||

BRP094.019.1 etair anyaiḥ parivṛto yatra śveto dvijottamaḥ |

BRP094.019.2 tam āyāntaṃ yamaṃ dṛṣṭvā nandī provāca sāyudhaḥ || 19 ||

BRP094.020.1 vināyakaṃ tathā skandaṃ bhūtanāthaṃ tu daṇḍinam |

BRP094.020.2 tatra tad yuddham abhavat sarvalokabhayāvaham || 20 ||

BRP094.021.1 kārttikeyaḥ svayaṃ śaktyā bibheda yamakiṅkarān |

BRP094.021.2 dakṣiṇāśāpatiṃ cāpi nijaghāna balānvitam || 21 ||

BRP094.022.1 hatāvaśiṣṭā yāmyās te ādityāya nyavedayan |

BRP094.022.2 ādityo 'pi suraiḥ sārdhaṃ śrutvā tan mahad adbhutam || 22 ||

BRP094.023.1 lokapālair anuvṛto mamāntikam upāgamat |

BRP094.023.2 ahaṃ viṣṇuś ca bhagavān indro 'gnir varuṇas tathā || 23 ||

BRP094.024.1 candrādityāv aśvinau ca lokapālā marudgaṇāḥ |

BRP094.024.2 ete cānye ca bahavo vayaṃ yātā yamāntikam || 24 ||

BRP094.025.1 mṛta āste dakṣiṇeśo gaṅgātīre balānvitaḥ |

BRP094.025.2 samudrāś ca nadā nāgā nānābhūtāny anekaśaḥ || 25 ||

BRP094.026.1 tatrājagmuḥ sureśānaṃ draṣṭuṃ vaivasvataṃ yamam |

BRP094.026.2 taṃ dṛṣṭvā hatasainyaṃ ca yamaṃ devā bhayārditāḥ |

BRP094.026.3 kṛtāñjalipuṭāḥ śambhum ūcuḥ sarve punaḥ punaḥ || 26 ||

devā ūcuḥ:

BRP094.027.1 bhaktipriyatvaṃ te nityaṃ duṣṭahantṛtvam eva ca |

BRP094.027.2 ādikartar namas tubhyaṃ nīlakaṇṭha namo 'stu te |

BRP094.027.3 brahmapriya namas te 'stu devapriya namo 'stu te || 27 ||

BRP094.028.1 śvetaṃ dvijaṃ bhaktam anāyuṣaṃ te |

BRP094.028.2 netuṃ yamādiḥ sakalo 'samarthaḥ |

BRP094.028.3 santoṣam āptāḥ paramaṃ samīkṣya |

BRP094.028.4 bhaktapriyatvaṃ tvayi nātha satyam || 28 ||

[p. 323 ]

BRP094.029.1 ye tvāṃ prapannāḥ śaraṇaṃ kṛpāluṃ |

BRP094.029.2 nālaṃ kṛtānto 'py anuvīkṣituṃ tān |

BRP094.029.3 evaṃ viditvā śiva eva sarve |

BRP094.029.4 tvām eva bhaktyā parayā bhajante || 29 ||

BRP094.030.1 tvam eva jagatāṃ nātha kiṃ na smarasi śaṅkara |

BRP094.030.2 tvāṃ vinā kaḥ samartho 'tra vyavasthāṃ kartum īśvaraḥ || 30 ||

brahmovāca:

BRP094.031.1 evaṃ tu stuvatāṃ teṣāṃ purastād abhavac chivaḥ |

BRP094.031.2 kiṃ dadāmīti tān āha idam ūcuḥ surā api || 31 ||

devā ūcuḥ:

BRP094.032.1 ayaṃ vaivasvato dharmo niyantā sarvadehinām |

BRP094.032.2 dharmādharmavyavasthāyāṃ sthāpito lokapālakaḥ || 32 ||

BRP094.033.1 nāyaṃ vadham avāpnoti nāparādhī na pāpakṛt |

BRP094.033.2 vinā tena jagaddhātur naiva kiñcid bhaviṣyati || 33 ||

BRP094.034.1 tasmāj jīvaya deveśa yamaṃ sabalavāhanam |

BRP094.034.2 prārthanā saphalā nātha mahatsu na vṛthā bhavet || 34 ||

brahmovāca:

BRP094.035.1 tataḥ provāca bhagavāñ jīvayeyam asaṃśayam |

BRP094.035.2 yamaṃ yadi vaco me 'dya anumanyanti devatāḥ || 35 ||

BRP094.036.1 tataḥ procuḥ surāḥ sarve kurmo vākyaṃ tvayoditam |

BRP094.036.2 haribrahmādisahitaṃ vaśe yasyākhilaṃ jagat || 36 ||

BRP094.037.1 tataḥ provāca bhagavān amarān samupāgatān |

BRP094.037.2 madbhakto na mṛtiṃ yātu nety ūcur amarāḥ punaḥ || 37 ||

BRP094.038.1 amarāḥ syus tato deva sarvalokāś carācarāḥ |

BRP094.038.2 amartyamartyabhedo 'yaṃ na syād deva jaganmaya || 38 ||

BRP094.039.1 punar apy āha tāñ śambhuḥ śṛṇvantu mama bhāṣitam |

BRP094.039.2 madbhaktānāṃ vaiṣṇavānāṃ gautamīm anusevatām || 39 ||

BRP094.040.1 vayaṃ tu svāmino nityaṃ na mṛtyuḥ svāmyam arhati |

BRP094.040.2 vārttāpy eṣāṃ na kartavyā yamena tu kadācana || 40 ||

BRP094.041.1 ādhivyādhyādibhir jātu kāryo nābhibhavaḥ kvacit |

BRP094.041.2 ye śivaṃ śaraṇaṃ yātās te muktās tatkṣaṇād api || 41 ||

BRP094.042.1 sānugasya yamasyāto namasyāḥ sarva eva te |

BRP094.042.2 tathety ūcuḥ suragaṇā devadevaṃ śivaṃ prati || 42 ||

BRP094.043.1 tataś ca bhagavān nātho nandinaṃ prāha vāhanam || 43 ||

śiva uvāca:

BRP094.044.1 gautamyā udakena tvam abhiṣiñca mṛtaṃ yamam || 44 ||

brahmovāca:

BRP094.045.1 tato yamādayaḥ sarve abhiṣiktās tu nandinā |

BRP094.045.2 utthitāś ca sajīvās te dakṣiṇāśāṃ tato gatāḥ || 45 ||

BRP094.046.1 uttare gautamītīre viṣṇvādyāḥ sarvadaivatāḥ |

BRP094.046.2 sthitā āsan pūjayanto devadevaṃ maheśvaram || 46 ||

BRP094.047.1 tatrāsann ayutāny aṣṭa sahasrāṇi caturdaśa |

BRP094.047.2 tathā ṣaṭ ca sahasrāṇi punaḥ ṣaṭ ca tathaiva ca || 47 ||

[p. 324 ]

BRP094.048.1 ṣaḍ dakṣiṇe tathā tīre tīrthānām ayutatrayam |

BRP094.048.2 puṇyam ākhyānam etad dhi śvetatīrthasya nārada || 48 ||

BRP094.049.1 yatrāsau patito mṛtyur mṛtyutīrthaṃ tad ucyate |

BRP094.049.2 tasya śravaṇamātreṇa sahasraṃ jīvate samāḥ || 49 ||

BRP094.050.1 tatra snānaṃ ca dānaṃ ca sarvapāpapraṇāśanam |

BRP094.050.2 śravaṇaṃ paṭhanaṃ cāpi smaraṇaṃ ca malakṣayam |

BRP094.050.3 karoti sarvalokānāṃ bhuktimuktipradāyakam || 50 ||

Chapter 95: Śukra (Uśanas) and the science of reviving the dead

95 SS 160

brahmovāca:

BRP095.001.1 śukratīrtham iti khyātaṃ sarvasiddhikaraṃ nṛṇām |

BRP095.001.2 sarvapāpapraśamanaṃ sarvavyādhivināśanam || 1 ||

BRP095.002.1 aṅgirāś ca bhṛguś caiva ṛṣī paramadhārmikau |

BRP095.002.2 tayoḥ putrau mahāprājñau rūpabuddhivilāsinau || 2 ||

BRP095.003.1 jīvaḥ kavir iti khyātau mātāpitror vaśe ratau |

BRP095.003.2 upanītau sutau dṛṣṭvā pitarāv ūcatur mithaḥ || 3 ||

ṛṣī ūcatuḥ:

BRP095.004.1 āvayor eka evāstu śāstā nityaṃ ca putrayoḥ |

BRP095.004.2 tasmād ekaḥ śāsitā syāt tiṣṭhatv eko yathāsukham || 4 ||

brahmovāca:

BRP095.005.1 etac chrutvā tataḥ śīghram aṅgirāḥ prāha bhārgavam |

BRP095.005.2 adhyāpayiṣye sadṛśaṃ sukhaṃ tiṣṭhatu bhārgavaḥ || 5 ||

BRP095.006.1 etac chrutvā cāṅgiraso vākyaṃ bhṛgukulodvahaḥ |

BRP095.006.2 tatheti matvāṅgirase śukraṃ tasmai nyavedayat || 6 ||

BRP095.007.1 ubhāv api sutau nityam adhyāpayati vai pṛthak |

BRP095.007.2 vaiṣamyabuddhyā tau bālau cirāc chukro 'bravīd idam || 7 ||

śukra uvāca:

BRP095.008.1 vaiṣamyeṇa guro māṃ tvam adhyāpayasi nityaśaḥ |

BRP095.008.2 gurūṇāṃ nedam ucitaṃ vaiṣamyaṃ putraśiṣyayoḥ || 8 ||

BRP095.009.1 vaiṣamyeṇa ca vartante mūḍhāḥ śiṣyeṣu deśikāḥ |

BRP095.009.2 naiṣā viṣamabuddhīnāṃ saṅkhyā pāpasya vidyate || 9 ||

BRP095.010.1 ācārya samyag jñāto 'si namasye 'haṃ punaḥ punaḥ |

BRP095.010.2 gaccheyaṃ gurum anyaṃ vai mām anujñātum arhasi || 10 ||

BRP095.011.1 gaccheyaṃ pitaraṃ brahman yady asau viṣamo bhavet |

BRP095.011.2 tato vānyatra gacchāmi svāmin pṛṣṭo 'si gamyate || 11 ||

brahmovāca:

BRP095.012.1 guruṃ bṛhaspatiṃ dṛṣṭvā anujñātas tv agāt tataḥ |

BRP095.012.2 avāptavidyaḥ pitaraṃ gaccheyaṃ cety acintayat || 12 ||

BRP095.013.1 tasmāt kam anupṛccheyam utkṛṣṭaḥ ko gurur bhavet |

BRP095.013.2 iti smaran mahāprājñam apṛcchad vṛddhagautamam || 13 ||

[p. 325 ]

śukra uvāca:

BRP095.014.1 ko guruḥ syān muniśreṣṭha mama brūhi gurur bhavet |

BRP095.014.2 trayāṇām api lokānāṃ yo gurus taṃ vrajāmy aham || 14 ||

brahmovāca:

BRP095.015.1 sa prāha jagatām īśaṃ śambhuṃ devaṃ jagadgurum |

BRP095.015.2 kvārādhayāmi giriśam ity uktaḥ prāha gautamaḥ || 15 ||

gautama uvāca:

BRP095.016.1 gautamyāṃ tu śucir bhūtvā stotrais toṣaya śaṅkaram |

BRP095.016.2 tatas tuṣṭo jagannāthaḥ sa te vidyāṃ pradāsyati || 16 ||

brahmovāca:

BRP095.017.1 gautamasya tu tadvākyāt prāgād gaṅgāṃ sa bhārgavaḥ |

BRP095.017.2 snātvā bhūtvā śuciḥ samyak stutiṃ cakre sa bālakaḥ || 17 ||

śukra uvāca:

BRP095.018.1 bālo 'haṃ bālabuddhiś ca bālacandradhara prabho |

BRP095.018.2 nāhaṃ jānāmi te kiñcit stutiṃ kartuṃ namo 'stu te || 18 ||

BRP095.019.1 parityaktasya guruṇā na mamāsti suhṛt sakhā |

BRP095.019.2 tvaṃ prabhuḥ sarvabhāvena jagannātha namo 'stu te || 19 ||

BRP095.020.1 gurur gurumatāṃ deva mahatāṃ ca mahān asi |

BRP095.020.2 aham alpataro bālo jaganmaya namo 'stu te || 20 ||

BRP095.021.1 vidyārthaṃ hi sureśāna nāhaṃ vedmi bhavadgatim |

BRP095.021.2 māṃ tvaṃ ca kṛpayā paśya lokasākṣin namo 'stu te || 21 ||

brahmovāca:

BRP095.022.1 evaṃ tu stuvatas tasya prasanno 'bhūt sureśvaraḥ || 22 ||

śiva uvāca:

BRP095.023.1 kāmaṃ varaya bhadraṃ te yac cāpi suradurlabham || 23 ||

brahmovāca:

BRP095.024.1 kavir apy āha deveśaṃ kṛtāñjalir udāradhīḥ || 24 ||

śukra uvāca:

BRP095.025.1 brahmādibhiś ca ṛṣibhir yā vidyā naiva gocarā |

BRP095.025.2 tāṃ vidyāṃ nātha yāciṣye tvaṃ gurur mama daivatam || 25 ||

brahmovāca:

BRP095.026.1 mṛtasañjīvinīṃ vidyām ajñātāṃ tridaśair api |

BRP095.026.2 tāṃ dattavān suraśreṣṭhas tasmai śukrāya yācate || 26 ||

BRP095.027.1 itarā laukikī vidyā vaidikī cānyagocarā |

BRP095.027.2 kiṃ punaḥ śaṅkare tuṣṭe vicāryam avaśiṣyate || 27 ||

BRP095.028.1 sa tu labdhvā mahāvidyāṃ prāyāt svapitaraṃ gurum |

BRP095.028.2 daityānāṃ ca guruś cāsīd vidyayā pūjitaḥ kaviḥ || 28 ||

BRP095.029.1 tataḥ kadācit tāṃ vidyāṃ kasmiṃścit kāraṇāntare |

BRP095.029.2 kaco bṛhaspatisuto vidyāṃ prāptaḥ kaves tu tām || 29 ||

[p. 326 ]

BRP095.030.1 kacād bṛhaspatiś cāpi tato devāḥ pṛthak pṛthak |

BRP095.030.2 avāpur mahatīṃ vidyāṃ yām āhur mṛtajīvinīm || 30 ||

BRP095.031.1 yatra sā kavinā prāptā vidyāpūjya maheśvaram |

BRP095.031.2 gautamyā uttare pāre śukratīrthaṃ tad ucyate || 31 ||

BRP095.032.1 mṛtasañjīvinītīrtham āyurārogyavardhanam |

BRP095.032.2 snānaṃ dānaṃ ca yat kiñcit sarvam akṣayapuṇyadam || 32 ||

Chapter 96: Indra and Brahmin-murder

96 SS 161

brahmovāca:

BRP096.001.1 indratīrtham iti khyātaṃ brahmahatyāvināśanam |

BRP096.001.2 smaraṇād api pāpaughakleśasaṅghavināśanam || 1 ||

BRP096.002.1 purā vṛtravadhe vṛtte brahmahatyā tu nārada |

BRP096.002.2 śacīpatiṃ cānugatā tāṃ dṛṣṭvā bhītavad dhariḥ || 2 ||

BRP096.003.1 indras tato vṛtrahantā itaś cetaś ca dhāvati |

BRP096.003.2 yatra yatra tv asau yāti hatyā sāpīndragāminī || 3 ||

BRP096.004.1 sa mahat sara āviśya padmanālam upāgamat |

BRP096.004.2 tatrāsau tantuvad bhūtvā vāsaṃ cakre śacīpatiḥ || 4 ||

BRP096.005.1 sarastīre 'pi hatyāsīd divyaṃ varṣasahasrakam |

BRP096.005.2 etasminn antare devā nirindrā hy abhavan mune || 5 ||

BRP096.006.1 mantrayām āsur avyagrāḥ katham indro bhaved iti |

BRP096.006.2 tatrāham avadaṃ devān hatyāsthānaṃ prakalpya ca || 6 ||

BRP096.007.1 indrasya pāvanārthāya gautamyām abhiṣicyatām |

BRP096.007.2 yatrābhiṣiktaḥ pūtātmā punar indro bhaviṣyati || 7 ||

BRP096.008.1 tathā te niścayaṃ kṛtvā gautamīṃ śīghram āgaman |

BRP096.008.2 tatra snātaṃ surapatiṃ devāś ca ṛṣayas tathā || 8 ||

BRP096.009.1 abhiṣektukāmās te sarve śacīkāntaṃ ca tasthire |

BRP096.009.2 abhiṣicyamānam indraṃ taṃ prakopād gautamo 'bravīt || 9 ||

gautama uvāca:

BRP096.010.1 abhiṣekṣyanti pāpiṣṭhaṃ mahendraṃ gurutalpagam |

BRP096.010.2 tān sarvān bhasmasāt kuryāṃ śīghraṃ yāntv asurārayaḥ || 10 ||

brahmovāca:

BRP096.011.1 tad ṛṣer vacanaṃ śrutvā parihṛtya ca gautamīm |

BRP096.011.2 narmadām agaman sarva indram ādāya satvarāḥ || 11 ||

BRP096.012.1 uttare narmadātīre abhiṣekāya tasthire |

BRP096.012.2 abhiṣekṣyamāṇam indraṃ taṃ māṇḍavyo bhagavān ṛṣiḥ || 12 ||

BRP096.013.1 abravīd bhasmasāt kuryāṃ yadi syād abhiṣecanam |

BRP096.013.2 pūjayām āsur amarā māṇḍavyaṃ yuktibhiḥ stavaiḥ || 13 ||

devā ūcuḥ:

BRP096.014.1 ayam indraḥ sahasrākṣo yasmin deśe 'bhiṣicyate |

BRP096.014.2 tatrātidāruṇaṃ vighnaṃ mune samupajāyate || 14 ||

[p. 327 ]

BRP096.015.1 tacchāntiṃ kuru kalyāṇa prasīda varado bhava |

BRP096.015.2 malaniryātanaṃ yasmin kurmas tasmin varān bahūn || 15 ||

BRP096.016.1 deśe dāsyāmahe sarve tad anujñātum arhasi |

BRP096.016.2 yasmin deśe surendrasya abhiṣeko bhaviṣyati || 16 ||

BRP096.017.1 sa sarvakāmadaḥ puṃsāṃ dhānyavṛkṣaphalair yutaḥ |

BRP096.017.2 nānāvṛṣṭir na durbhikṣaṃ bhaved atra kadācana || 17 ||

brahmovāca:

BRP096.018.1 mene tato muniśreṣṭho māṇḍavyo lokapūjitaḥ |

BRP096.018.2 abhiṣekaḥ kṛtas tatra malaniryātanaṃ tathā || 18 ||

BRP096.019.1 devais tadokto munibhiḥ sa deśo mālavas tataḥ |

BRP096.019.2 abhiṣikte surapatau jāte ca vimale tadā || 19 ||

BRP096.020.1 ānīya gautamīṃ gaṅgāṃ taṃ puṇyāyābhiṣecire |

BRP096.020.2 surāś ca ṛṣayaś caiva ahaṃ viṣṇus tathaiva ca || 20 ||

BRP096.021.1 vasiṣṭho gautamaś cāpi agastyo 'triś ca kaśyapaḥ |

BRP096.021.2 ete cānye ca ṛṣayo devā yakṣāḥ sapannagāḥ || 21 ||

BRP096.022.1 snānaṃ tatpuṇyatoyena akurvann abhiṣecanam |

BRP096.022.2 mayā punaḥ śacībhartā kamaṇḍalubhavena ca || 22 ||

BRP096.023.1 vāriṇāpy abhiṣiktaś ca tatra puṇyābhavan nadī |

BRP096.023.2 siktā ceti ca tatrāsīt te gaṅgāyāṃ ca saṅgate || 23 ||

BRP096.024.1 saṅgamau tatra vikhyātau sarvadā munisevitau |

BRP096.024.2 tataḥ prabhṛti tat tīrthaṃ puṇyāsaṅgamam ucyate || 24 ||

BRP096.025.1 siktāyāḥ saṅgame puṇyam aindraṃ tad abhidhīyate |

BRP096.025.2 tatra sapta sahasrāṇi tīrthāny āsañ śubhāni ca || 25 ||

BRP096.026.1 teṣu snānaṃ ca dānaṃ ca viśeṣeṇa tu saṅgame |

BRP096.026.2 sarvaṃ tad akṣayaṃ vidyān nātra kāryā vicāraṇā || 26 ||

BRP096.027.1 yad etat puṇyam ākhyānaṃ yaḥ paṭhec ca śṛṇoti vā |

BRP096.027.2 sarvapāpaiḥ sa mucyeta manovākkāyakarmajaiḥ || 27 ||

Chapter 97: How Kubera lost his kingdom and became lord of the north

97 SS 162-163

brahmovāca:

BRP097.001.1 paulastyaṃ tīrtham ākhyātaṃ sarvasiddhipradaṃ nṛṇām |

BRP097.001.2 prabhāvaṃ tasya vakṣyāmi bhraṣṭarājyapradāyakam || 1 ||

BRP097.002.1 uttarāśāpatiḥ pūrvam ṛddhisiddhisamanvitaḥ |

BRP097.002.2 purā laṅkāpatiś cāsīj jyeṣṭho viśravasaḥ sutaḥ || 2 ||

BRP097.003.1 tasyaite bhrātaraś cāsan balavanto 'mitaprabhāḥ |

BRP097.003.2 sāpatnā rāvaṇaś caiva kumbhakarṇo vibhīṣaṇaḥ || 3 ||

BRP097.004.1 te 'pi viśravasaḥ putrā rākṣasyāṃ rākṣasās tu te |

BRP097.004.2 maddattena vimānena dhanado bhrātṛbhiḥ saha || 4 ||

BRP097.005.1 mamāntikaṃ bhaktiyukto nityam eti tu yāti ca |

BRP097.005.2 rāvaṇasya tu yā mātā kupitā sābravīt sutān || 5 ||

[p. 328 ]

rāvaṇamātovāca:

BRP097.006.1 mariṣye na ca jīviṣye putrā vairūpyakāraṇāt |

BRP097.006.2 devāś ca dānavāś cāsan sāpatnā bhrātaro mithaḥ || 6 ||

BRP097.007.1 anyonyavadham īpsante jayaiśvaryavaśānugāḥ |

BRP097.007.2 tadbhavanto na puruṣā na śaktā na jayaiṣiṇaḥ |

BRP097.007.3 sāpatnyaṃ yo 'numanyate tasya jīvo nirarthakaḥ || 7 ||

brahmovāca:

BRP097.008.1 tan mātṛvacanaṃ śrutvā bhrātaras te trayo mune |

BRP097.008.2 jagmus te tapase 'raṇyaṃ kṛtavantas tapo mahat || 8 ||

BRP097.009.1 matto varān avāpuś ca traya ete ca rākṣasāḥ |

BRP097.009.2 mātulena marīcena tathā mātāmahena tu || 9 ||

BRP097.010.1 tanmātṛvacanāc cāpi tato laṅkām ayācata |

BRP097.010.2 rakṣobhāvān mātṛdoṣād bhrātror vairam abhūn mahat || 10 ||

BRP097.011.1 tatas tad abhavad yuddhaṃ devadānavayor iva |

BRP097.011.2 yuddhe jitvāgrajaṃ śāntaṃ dhanadaṃ bhrātaraṃ tathā || 11 ||

BRP097.012.1 puṣpakaṃ ca purīṃ laṅkāṃ sarvaṃ caiva vyapāharat |

BRP097.012.2 rāvaṇo ghoṣayām āsa trailokye sacarācare || 12 ||

BRP097.013.1 yo dadyād āśrayaṃ bhrātuḥ sa ca vadhyo bhaven mama |

BRP097.013.2 bhrātrā nirasto vaiśravaṇo naiva prāpāśrayaṃ kvacit |

BRP097.013.3 pitāmahaṃ pulastyaṃ taṃ gatvā natvābravīd vacaḥ || 13 ||

dhanada uvāca:

BRP097.014.1 bhrātrā nirasto duṣṭena kiṃ karomi vadasva me |

BRP097.014.2 āśrayaḥ śaraṇaṃ yat syād daivaṃ vā tīrtham eva ca || 14 ||

brahmovāca:

BRP097.015.1 tat pautravacanaṃ śrutvā pulastyo vākyam abravīt || 15 ||

pulastya uvāca:

BRP097.016.1 gautamīṃ gaccha putra tvaṃ stuhi devaṃ maheśvaram |

BRP097.016.2 tatra nāsya praveśaḥ syād gaṅgāyā jalamadhyataḥ || 16 ||

BRP097.017.1 siddhiṃ prāpsyasi kalyāṇīṃ tathā kuru mayā saha || 17 ||

brahmovāca:

BRP097.018.1 tathety uktvā jagāmāsau sabhāryo dhanadas tathā |

BRP097.018.2 pitrā mātrā ca vṛddhena pulastyena dhaneśvaraḥ || 18 ||

BRP097.019.1 gatvā tu gautamīṃ gaṅgāṃ śuciḥ snātvā yatavrataḥ |

BRP097.019.2 tuṣṭāva devadeveśaṃ bhuktimuktipradaṃ śivam || 19 ||

dhanada uvāca:

BRP097.020.1 svāmī tvam evāsya carācarasya |

BRP097.020.2 viśvasya śambho na paro 'sti kaścit |

BRP097.020.3 tvām apy avajñāya yadīha mohāt |

BRP097.020.4 pragalbhate kopi sa śocya eva || 20 ||

BRP097.021.1 tvam aṣṭamūrtyā sakalaṃ bibharṣi |

BRP097.021.2 tvadājñayā vartata eva sarvam |

BRP097.021.3 tathāpi vedeti budho bhavantaṃ |

BRP097.021.4 na jātv avidvān mahimā purātanam || 21 ||

[p. 329 ]

BRP097.022.1 malaprasūtaṃ yad avocad ambā |

BRP097.022.2 hāsyāt suto 'yaṃ tava deva śūraḥ |

BRP097.022.3 tvatprekṣitād yaḥ sa ca vighnarājo |

BRP097.022.4 jajñe tv aho ceṣṭitam īśadṛṣṭeḥ || 22 ||

BRP097.023.1 aśruplutāṅgī girijā samīkṣya |

BRP097.023.2 viyuktadāmpatyam itīśam ūce |

BRP097.023.3 manobhavo 'bhūn madano ratiś ca |

BRP097.023.4 saubhāgyapūrvatvam avāpa somāt || 23 ||

brahmovāca:

BRP097.024.1 ityādi stuvatas tasya purato 'bhūt trilocanaḥ |

BRP097.024.2 vareṇa cchandayām āsa harṣān novāca kiñcana || 24 ||

BRP097.025.1 tūṣṇīmbhūte tu dhanade pulastye ca maheśvare |

BRP097.025.2 punaḥ punar varasveti śive vādini harṣite || 25 ||

BRP097.026.1 etasminn antare tatra vāg uvācāśarīriṇī |

BRP097.026.2 prāptavyaṃ dhanapālatvaṃ vadantīdaṃ maheśvaram || 26 ||

BRP097.027.1 pulastyasya tu yac cittaṃ pitur vaiśravaṇasya tu |

BRP097.027.2 viditveva tadā vāṇī śubham artham udīrayat || 27 ||

BRP097.028.1 bhūtavad bhavitavyaṃ syād dāsyamānaṃ tu dattavat |

BRP097.028.2 prāptavyaṃ prāptavat tatra daivī vāg abhavac chubhā || 28 ||

BRP097.029.1 prabhūtaśatruḥ paribhūtaduḥkhaḥ |

BRP097.029.2 sampūjya someśvaram āpa liṅgam |

BRP097.029.3 digīśvaratvaṃ draviṇaprabhutvam |

BRP097.029.4 apāradātṛtvakalatraputrān || 29 ||

BRP097.030.1 tāṃ vācaṃ dhanadaḥ śrutvā devadevaṃ triśūlinam |

BRP097.030.2 evaṃ bhavatu nāmeti dhanado vākyam abravīt || 30 ||

BRP097.031.1 tathaivāstv iti deveśo daivīṃ vācam amanyata |

BRP097.031.2 pulastyaṃ ca varaiḥ puṇyais tathā viśravasaṃ munim || 31 ||

BRP097.032.1 dhanapālaṃ ca deveśo hy abhinandya yayau śivaḥ |

BRP097.032.2 tataḥ prabhṛti tat tīrthaṃ paulastyaṃ dhanadaṃ viduḥ || 32 ||

BRP097.033.1 tathā vaiśravasaṃ puṇyaṃ sarvakāmapradaṃ śubham |

BRP097.033.2 teṣu snānādi yat kiñcit tat sarvaṃ bahupuṇyadam || 33 ||

Chapter 98: Story of Agni and Jātavedas

98 SS 163-164

brahmovāca:

BRP098.001.1 agnitīrtham iti khyātaṃ sarvakratuphalapradam |

BRP098.001.2 sarvavighnopaśamanaṃ tattīrthasya phalaṃ śṛṇu || 1 ||

BRP098.002.1 jātavedā iti khyāto agner bhrātā sa havyavāṭ |

BRP098.002.2 havyaṃ vahantaṃ devānāṃ gautamyās tīra eva tu || 2 ||

BRP098.003.1 ṛṣīṇāṃ sattrasadane agner bhrātaram uttamam |

BRP098.003.2 bhrātuḥ priyaṃ tathā dakṣaṃ madhur ditisuto balī || 3 ||

[p. 330 ]

BRP098.004.1 jaghāna ṛṣimukhyeṣu paśyatsu ca sureṣv api |

BRP098.004.2 havyaṃ devā naiva cāpur mṛte vai jātavedasi || 4 ||

BRP098.005.1 mṛte bhrātari sa tv agniḥ priye vai jātavedasi |

BRP098.005.2 kopena mahatāviṣṭo gāṅgam ambhaḥ samāviśat || 5 ||

BRP098.006.1 gaṅgāmbhasi samāviṣṭe hy agnau devāś ca mānuṣāḥ |

BRP098.006.2 jīvam utsarjayām āsur agnijīvā yato matāḥ || 6 ||

BRP098.007.1 yatrāgnir jalam āviṣṭas taṃ deśaṃ sarva eva te |

BRP098.007.2 ājagmur vibudhāḥ sarva ṛṣayaḥ pitaras tathā || 7 ||

BRP098.008.1 vināgninā na jīvāmaḥ stuvanto 'gniṃ viśeṣataḥ |

BRP098.008.2 agniṃ jalagataṃ dṛṣṭvā priyaṃ cocur divaukasaḥ || 8 ||

devā ūcuḥ:

BRP098.009.1 devāñ jīvaya havyena kavyena ca pitṝṃs tathā |

BRP098.009.2 mānuṣān annapākena bījānāṃ kledanena ca || 9 ||

brahmovāca:

BRP098.010.1 agnir apy āha tān devāñ śakto yo me gato 'nujaḥ |

BRP098.010.2 kriyamāṇe bhavatkārye yā gatir jātavedasaḥ || 10 ||

BRP098.011.1 sā vāpi syān mama surā notsahe kāryasādhane |

BRP098.011.2 kāryaṃ tu sarvatas tasya bhavatāṃ jātavedasaḥ || 11 ||

BRP098.012.1 imāṃ sthitim anuprāpto na jāne me kathaṃ bhavet |

BRP098.012.2 iha cāmutra ca vyāptau śaktir apy atra no bhavet || 12 ||

BRP098.013.1 athāpi kriyamāṇe vai kārye saiva gatir mama |

BRP098.013.2 devās tam ūcur bhāvena sarveṇa ṛṣayas tathā || 13 ||

BRP098.014.1 āyuḥ karmaṇi ca prītir vyāptau śaktiś ca dīyate |

BRP098.014.2 prayājān anuyājāṃś ca dāsyāmo havyavāhana || 14 ||

BRP098.015.1 devānāṃ tvaṃ mukhaṃ śreṣṭham āhutyaḥ prathamās tava |

BRP098.015.2 tvayā dattaṃ tu yad dravyaṃ bhokṣyāmaḥ surasattama || 15 ||

brahmovāca:

BRP098.016.1 tatas tuṣṭo 'bhavad vahnir devavākyād yathākramam |

BRP098.016.2 iha cāmutra ca vyāptau havye vā laukike tathā || 16 ||

BRP098.017.1 sarvatra vahnir abhayaḥ samartho 'bhūt surājñayā |

BRP098.017.2 jātavedā bṛhadbhānuḥ saptārcir nīlalohitaḥ || 17 ||

BRP098.018.1 jalagarbhaḥ śamīgarbho yajñagarbhaḥ sa ucyate |

BRP098.018.2 jalād ākṛṣya vibudhā abhiṣicya vibhāvasum || 18 ||

BRP098.019.1 ubhayatra pade vāsaḥ sarvago 'gnis tato 'bhavat |

BRP098.019.2 yathāgataṃ surā jagmur vahnitīrthaṃ tad ucyate || 19 ||

BRP098.020.1 tatra sapta śatāny āsaṃs tīrthāni guṇavanti ca |

BRP098.020.2 teṣu snānaṃ ca dānaṃ ca yaḥ karoti jitātmavān || 20 ||

BRP098.021.1 aśvamedhaphalaṃ sāgraṃ prāpnoty avikalaṃ śubham |

BRP098.021.2 devatīrthaṃ ca tatraiva āgneyaṃ jātavedasam || 21 ||

BRP098.022.1 agnipratiṣṭhitaṃ liṅgaṃ tatrāste 'nekavarṇavat |

BRP098.022.2 taddevadarśanād eva sarvakratuphalaṃ labhet || 22 ||

[p. 331 ]

Chapter 99: Story of Pṛthuśravas and his younger brother

99 SS 164

brahmovāca:

BRP099.001.1 ṛṇapramocanaṃ nāma tīrthaṃ vedavido viduḥ |

BRP099.001.2 tasya svarūpaṃ vakṣyāmi śṛṇu nārada tanmanāḥ || 1 ||

BRP099.002.1 āsīt pṛthuśravā nāma priyaḥ kakṣīvataḥ sutaḥ |

BRP099.002.2 na dārasaṅgrahaṃ lebhe vairāgyān nāgnipūjanam || 2 ||

BRP099.003.1 kanīyāṃs tu samartho 'pi parivittibhayān mune |

BRP099.003.2 nākarod dārakarmādi naivāgnīnām upāsanam || 3 ||

BRP099.004.1 tataḥ procuḥ pitṛgaṇāḥ putraṃ kakṣīvataḥ śubham |

BRP099.004.2 jyeṣṭhaṃ caiva kaniṣṭhaṃ ca pṛthak pṛthag idaṃ vacaḥ || 4 ||

pitara ūcuḥ:

BRP099.005.1 ṛṇatrayāpanodāya kriyatāṃ dārasaṅgrahaḥ || 5 ||

brahmovāca:

BRP099.006.1 nety uvāca tato jyeṣṭhaḥ kim ṛṇaṃ kena yujyate |

BRP099.006.2 kanīyāṃs tu pitṝn prāha na yogyo dārasaṅgrahaḥ || 6 ||

BRP099.007.1 jyeṣṭhe sati mahāprājñaḥ parivittibhayād iti |

BRP099.007.2 tāv ubhau punar apy evam ūcus te vai pitāmahāḥ || 7 ||

pitara ūcuḥ:

BRP099.008.1 yātām ubhau gautamīṃ tu puṇyāṃ kakṣīvataḥ sutau |

BRP099.008.2 kurutāṃ gautamīsnānaṃ sarvābhīṣṭapradāyakam || 8 ||

BRP099.009.1 gacchatāṃ gautamīṃ gaṅgāṃ lokatritayapāvanīm |

BRP099.009.2 snānaṃ ca tarpaṇaṃ tasyāṃ kurutāṃ śraddhayānvitau || 9 ||

BRP099.010.1 dṛṣṭāvanāmitā dhyātā gautamī sarvakāmadā |

BRP099.010.2 na deśakālajātyādiniyamo 'trāvagāhane |

BRP099.010.3 jyeṣṭho 'nṛṇas tato bhūyāt parivittir na cetaraḥ || 10 ||

brahmovāca:

BRP099.011.1 tataḥ pṛthuśravā jyeṣṭhaḥ kṛtvā snānaṃ satarpaṇam |

BRP099.011.2 trayāṇām api lokānāṃ kākṣīvato 'nṛṇo 'bhavat || 11 ||

BRP099.012.1 tataḥ prabhṛti tat tīrtham ṛṇamocanam ucyate |

BRP099.012.2 śrautasmārtarṇebhyaś ca itarebhyaś ca nārada |

BRP099.012.3 tatra snānena dānena ṛṇī muktaḥ sukhī bhavet || 12 ||

Chapter 100: Story of Kaśyapa and his two wives Suparṇā and Kadrū

100 SS 164-165

brahmovāca:

BRP100.001.1 suparṇāsaṅgamaṃ nāma kādravāsaṅgamaṃ tathā |

BRP100.001.2 maheśvaro yatra devo gaṅgāpulinam āśritaḥ || 1 ||

BRP100.002.1 agnikuṇḍaṃ ca tatraiva raudraṃ vaiṣṇavam eva ca |

BRP100.002.2 sauraṃ saumyaṃ tathā brāhmaṃ kaumāraṃ vāruṇaṃ tathā || 2 ||

[p. 332 ]

BRP100.003.1 apsarā ca nadī yatra saṅgatā gaṅgayā tathā |

BRP100.003.2 tattīrthasmaraṇād eva kṛtakṛtyo bhaven naraḥ || 3 ||

BRP100.004.1 sarvapāpapraśamanaṃ śṛṇu yatnena nārada |

BRP100.004.2 indreṇa hiṃsitāḥ pūrvaṃ vālakhilyā maharṣayaḥ |

BRP100.004.3 dattārdhatapasaḥ sarve procus te kāśyapaṃ munim || 4 ||

vālakhilyā ūcuḥ:

BRP100.005.1 putram utpādayānena indradarpaharaṃ śubham |

BRP100.005.2 tapaso 'rdhaṃ tu dāsyāmas tathety āha munis tu tān || 5 ||

BRP100.006.1 suparṇāyāṃ tato garbham ādadhe sa prajāpatiḥ |

BRP100.006.2 kadrvāṃ caiva śanair brahman sarpāṇāṃ sarpamātari || 6 ||

BRP100.007.1 te garbhiṇyāv ubhe āha gantukāmaḥ prajāpatiḥ |

BRP100.007.2 aparādho na ca kvāpi kāryo gamanam eva ca || 7 ||

BRP100.008.1 anyatra gamanāc chāpo bhaviṣyati na saṃśayaḥ || 8 ||

brahmovāca:

BRP100.009.1 ity uktvā sa yayau patnyau gate bhartari te ubhe |

BRP100.009.2 tadaiva jagmatuḥ sattram ṛṣīṇāṃ bhāvitātmanām || 9 ||

BRP100.010.1 brahmavṛndasamākīrṇaṃ gaṅgātīrasamāśritam |

BRP100.010.2 unmatte te ubhe nityaṃ vayaḥsampattigarvite || 10 ||

BRP100.011.1 nivāryamāṇe bahuśo munibhis tattvadarśibhiḥ |

BRP100.011.2 vikurvatyau tatra sattre samāni ca havīṃṣi ca || 11 ||

BRP100.012.1 yoṣitāṃ durvilasitaṃ kaḥ saṃvaritum īśvaraḥ |

BRP100.012.2 te dṛṣṭvā cukṣubhur viprā apamārgarate ubhe || 12 ||

BRP100.013.1 apamārgasthite yasmād āpage hi bhaviṣyathaḥ |

BRP100.013.2 suparṇā caiva kadrūś ca nadyau te sambabhūvatuḥ || 13 ||

BRP100.014.1 sa kadācid gṛhaṃ prāyāt kaśyapo 'tha prajāpatiḥ |

BRP100.014.2 ṛṣibhyas tatra vṛttāntaṃ śāpaṃ tābhyāṃ savistaram || 14 ||

BRP100.015.1 śrutvā tu vismayāviṣṭaḥ kiṃ karomīty acintayat |

BRP100.015.2 ṛṣibhyaḥ kathayām āsa vālakhilyā iti śrutāḥ || 15 ||

BRP100.016.1 ta ūcuḥ kaśyapaṃ vipraṃ gatvā gaṅgāṃ tu gautamīm |

BRP100.016.2 tatra stuhi maheśānaṃ punar bhārye bhaviṣyataḥ || 16 ||

BRP100.017.1 brahmahatyābhayād eva yatra devo maheśvaraḥ |

BRP100.017.2 gaṅgāmadhye sadā hy āste madhyameśvarasañjñayā || 17 ||

BRP100.018.1 tathety uktvā kaśyapo 'pi snātvā gaṅgāṃ jitavrataḥ |

BRP100.018.2 tuṣṭāva stavanaiḥ puṇyair devadevaṃ maheśvaram || 18 ||

kaśyapa uvāca:

BRP100.019.1 lokatrayaikādhipater na yasya |

BRP100.019.2 kutrāpi vastuny abhimānaleśaḥ |

BRP100.019.3 sa siddhanātho 'khilaviśvakartā |

BRP100.019.4 bhartā śivāyā bhavatu prasannaḥ || 19 ||

BRP100.020.1 tāpatrayoṣṇadyutitāpitānām |

BRP100.020.2 itas tato vai paridhāvatāṃ ca |

BRP100.020.3 śarīriṇāṃ sthāvarajaṅgamānāṃ |

BRP100.020.4 tvam eva duḥkhavyapanodadakṣaḥ || 20 ||

[p. 333 ]

BRP100.021.1 sattvādiyogas trividho 'pi yasya |

BRP100.021.2 śakrādibhir vaktum aśakya eva |

BRP100.021.3 vicitravṛttiṃ paricintya somaṃ |

BRP100.021.4 sukhī sadā dānaparo vareṇyaḥ || 21 ||

brahmovāca:

BRP100.022.1 ityādistutibhir devaḥ stuto gaurīpatiḥ śivaḥ |

BRP100.022.2 prasanno hy adadāc chambhuḥ kaśyapāya varān bahūn || 22 ||

BRP100.023.1 bhāryārthinaṃ tu taṃ prāha syātāṃ bhārye ubhe tu te |

BRP100.023.2 nadīsvarūpe patnyau ye gaṅgāṃ prāpya saridvarām || 23 ||

BRP100.024.1 tatsaṅgamanamātreṇa tābhyāṃ bhūyāt svakaṃ vapuḥ |

BRP100.024.2 te garbhiṇyau punar jāte gaṅgāyāś ca prasādataḥ || 24 ||

BRP100.025.1 tataḥ prajāpatiḥ prīto bhārye prāpya mahāmanāḥ |

BRP100.025.2 āhvayām āsa tān viprān gautamītīram āśritān || 25 ||

BRP100.026.1 sīmantonnayanaṃ cakre tābhyāṃ prītaḥ prajāpatiḥ |

BRP100.026.2 brāhmaṇān pūjayām āsa vidhidṛṣṭena karmaṇā || 26 ||

BRP100.027.1 bhuktavatsv atha vipreṣu kaśyapasyātha mandire |

BRP100.027.2 bhartṛsamīpopaviṣṭā kadrūr viprān nirīkṣya ca || 27 ||

BRP100.028.1 tataḥ kadrūr ṛṣīn akṣṇā prāhasat te ca cukṣubhuḥ |

BRP100.028.2 yenākṣṇā hasitā pāpe bhajyatāṃ te 'kṣi pāpavat || 28 ||

BRP100.029.1 kāṇābhavat tataḥ kadrūḥ sarpamāteti yocyate |

BRP100.029.2 tataḥ prasādayām āsa kaśyapo bhagavān ṛṣīn || 29 ||

BRP100.030.1 tataḥ prasannās te procur gautamī saritāṃ varā |

BRP100.030.2 aparādhasahasrebhyo rakṣiṣyati ca sevanāt || 30 ||

BRP100.031.1 bhāryānvitas tathā cakre kaśyapo munisattamaḥ |

BRP100.031.2 tataḥ prabhṛti tat tīrtham ubhayoḥ saṅgamaṃ viduḥ |

BRP100.031.3 sarvapāpapraśamanaṃ sarvakratuphalapradam || 31 ||

Chapter 101: Purūravas and Sarasvatī

101 SS 165-166

brahmovāca:

BRP101.001.1 purūravasam ākhyātaṃ tīrthaṃ vedavido viduḥ |

BRP101.001.2 smaraṇād eva pāpānāṃ nāśanaṃ kiṃ tu darśanāt || 1 ||

BRP101.002.1 purūravā brahmasadaḥ prāpya tatra sarasvatīm |

BRP101.002.2 yadṛcchayā devanadīṃ hasantīṃ brahmaṇo 'ntike |

BRP101.002.3 tāṃ dṛṣṭvā rūpasampannām urvaśīṃ prāha bhūpatiḥ || 2 ||

rājovāca:

BRP101.003.1 keyaṃ rūpavatī sādhvī sthiteyaṃ brahmaṇo 'ntike |

BRP101.003.2 sarvāsām uttamā yoṣid dīpayantī sabhām imām || 3 ||

[p. 334 ]

brahmovāca:

BRP101.004.1 urvaśī prāha rājānam iyaṃ devanadī śubhā |

BRP101.004.2 sarasvatī brahmasutā nityam eti ca yāti ca |

BRP101.004.3 tac chrutvā vismito rājā ānayemāṃ mamāntikam || 4 ||

brahmovāca:

BRP101.005.1 urvaśī punar apy āha rājānaṃ bhūridakṣiṇam || 5 ||

urvaśy uvāca:

BRP101.006.1 ānīyate mahārāja tasyāḥ sarvaṃ nivedya ca || 6 ||

brahmovāca:

BRP101.007.1 tatas tāṃ prāhiṇot tatra rājā prītyā tadorvaśīm |

BRP101.007.2 sā gatvā rājavacanaṃ nyavedayad athorvaśī || 7 ||

BRP101.008.1 sarasvaty api tan mene urvaśyā yan niveditam |

BRP101.008.2 sā tatheti pratijñāya prāyād yatra purūravāḥ || 8 ||

BRP101.009.1 sarasvatyās tatas tīre sa reme bahulāḥ samāḥ |

BRP101.009.2 sarasvān abhavat putro yasya putro bṛhadrathaḥ || 9 ||

BRP101.010.1 tāṃ gacchantīṃ nṛpagṛhaṃ nityam eva sarasvatīm |

BRP101.010.2 sarasvantaṃ tato lakṣma jñātvānyeṣu tathā kṛtam || 10 ||

BRP101.011.1 tasyai dadāv ahaṃ śāpaṃ bhūyā iti mahānadī |

BRP101.011.2 macchāpabhītā vāgīśā prāgād devīṃ ca gautamīm || 11 ||

BRP101.012.1 kamaṇḍalubhavāṃ pūtāṃ mātaraṃ lokapāvanīm |

BRP101.012.2 tāpatrayopaśamanīm aihikāmuṣmikapradām || 12 ||

BRP101.013.1 sā gatvā gautamīṃ devīṃ prāha macchāpam āditaḥ |

BRP101.013.2 gaṅgāpi mām uvācedaṃ viśāpāṃ kartum arhasi || 13 ||

BRP101.014.1 na yuktaṃ yat sarasvatyāḥ śāpaṃ tvaṃ dattavān asi |

BRP101.014.2 strīṇām eṣa svabhāvo vai puṃskāmā yoṣito yataḥ || 14 ||

BRP101.015.1 svabhāvacapalā brahman yoṣitaḥ sakalā api |

BRP101.015.2 tvaṃ kathaṃ tu na jānīṣe jagatsraṣṭāmbujāsana || 15 ||

BRP101.016.1 viḍambayati kaṃ vā na kāmo vāpi svabhāvataḥ |

BRP101.016.2 tato viśāpam avadaṃ dṛśyāpi syāt sarasvatī || 16 ||

BRP101.017.1 tasmāc chāpān nadī martye dṛśyādṛśyā sarasvatī |

BRP101.017.2 yatraiṣā saṅgatā devī gaṅgāyāṃ śāpavihvalā || 17 ||

BRP101.018.1 tatra prāyān nṛpavaro dhārmikaḥ sa purūravāḥ |

BRP101.018.2 tapas taptvā samārādhya devaṃ siddheśvaraṃ haram || 18 ||

BRP101.019.1 sarvān kāmān athāvāpa gaṅgāyāś ca prasādataḥ |

BRP101.019.2 tataḥ prabhṛti tat tīrthaṃ purūravasam ucyate || 19 ||

BRP101.020.1 sarasvatīsaṅgamaṃ ca brahmatīrthaṃ tad ucyate |

BRP101.020.2 siddheśvaro yatra devaḥ sarvakāmapradaṃ tu tat || 20 ||

[p. 335 ]

Chapter 102: Brahman's incest

102 SS 166-167

brahmovāca:

BRP102.001.1 sāvitrī caiva gāyatrī śraddhā medhā sarasvatī |

BRP102.001.2 etāni pañca tīrthāni puṇyāni munayo viduḥ || 1 ||

BRP102.002.1 tatra snātvā tu pītvā tu mucyate sarvakalmaṣāt |

BRP102.002.2 sāvitrī caiva gāyatrī śraddhā medhā sarasvatī || 2 ||

BRP102.003.1 etā mama sutā jyeṣṭhā dharmasaṃsthānahetavaḥ |

BRP102.003.2 sarvāsām uttamāṃ kāñcin nirmame lokasundarīm || 3 ||

BRP102.004.1 tāṃ dṛṣṭvā vikṛtā buddhir mamāsīn munisattama |

BRP102.004.2 gṛhyamāṇā mayā bālā sā māṃ dṛṣṭvā palāyitā || 4 ||

BRP102.005.1 mṛgībhūtā tu sā bālā mṛgo 'ham abhavaṃ tadā |

BRP102.005.2 mṛgavyādho 'bhavac chambhur dharmasaṃrakṣaṇāya ca || 5 ||

BRP102.006.1 tā madbhītāḥ pañca sutā gaṅgām īyur mahānadīm |

BRP102.006.2 tato maheśvaraḥ prāyād dharmasaṃrakṣaṇāya saḥ || 6 ||

BRP102.007.1 dhanur gṛhītvā saśaram īśo 'pi mṛgarūpiṇam |

BRP102.007.2 mām uvāca vadhiṣye tvāṃ mṛgavyādhas tadā haraḥ || 7 ||

BRP102.008.1 tatkarmaṇo nivṛtto 'haṃ prādāṃ kanyāṃ vivasvate |

BRP102.008.2 sāvitryādyāḥ pañca sutā nadīrūpeṇa saṅgatāḥ || 8 ||

BRP102.009.1 tā āgatāḥ punaś cāpi svargaṃ lokaṃ mamāntikam |

BRP102.009.2 yatra tāḥ saṅgatā devyā pañca tīrthāni nārada || 9 ||

BRP102.010.1 saṅgatāni ca puṇyāni pañca nadyaḥ sarasvatī |

BRP102.010.2 teṣu snānaṃ tathā dānaṃ yat kiñcit kurute naraḥ || 10 ||

BRP102.011.1 sarvakāmapradaṃ tat syān naiṣkarmyān muktidaṃ smṛtam |

BRP102.011.2 tatrābhavan mṛgavyādhaṃ tīrthaṃ sarvārthadaṃ nṛṇām |

BRP102.011.3 svargamokṣaphalaṃ cānyad brahmatīrthaphalaṃ smṛtam || 11 ||

Chapter 103: Disturbance of Priyavrata's horse-sacrifice

103 SS 167-168

brahmovāca:

BRP103.001.1 śamītīrtham iti khyātaṃ sarvapāpopaśāntidam |

BRP103.001.2 tasyākhyānaṃ pravakṣyāmi śṛṇu yatnena nārada || 1 ||

BRP103.002.1 āsīt priyavrato nāma kṣatriyo jayatāṃ varaḥ |

BRP103.002.2 gautamyā dakṣiṇe tīre dīkṣāṃ cakre purodhasā || 2 ||

BRP103.003.1 hayamedha upakrānte ṛtvigbhir ṛṣibhir vṛte |

BRP103.003.2 tasya rājño mahābāhor vasiṣṭhas tu purohitaḥ || 3 ||

BRP103.004.1 tadyajñavāṭam agamad dānavo 'tha hiraṇyakaḥ |

BRP103.004.2 taṃ dānavam abhiprekṣya devās tv indrapurogamāḥ || 4 ||

BRP103.005.1 bhītāḥ kecid divaṃ jagmur havyavāṭ śamim āviśat |

BRP103.005.2 aśvatthaṃ viṣṇur agamad bhānur arkaṃ vaṭaṃ śivaḥ || 5 ||

BRP103.006.1 somaḥ palāśam agamad gaṅgāmbho havyavāhanaḥ |

BRP103.006.2 aśvinau tu hayaṃ gṛhya vāyaso 'bhūd yamaḥ svayam || 6 ||

BRP103.007.1 etasminn antare tatra vasiṣṭho bhagavān ṛṣiḥ |

BRP103.007.2 yaṣṭim ādāya daiteyān nyavārayad athājñayā || 7 ||

[p. 336 ]

BRP103.008.1 tataḥ pravṛttaḥ punar eva yajño |

BRP103.008.2 daityo gataḥ svena balena yuktaḥ |

BRP103.008.3 imāni tīrthāni tataḥ śubhāni |

BRP103.008.4 daśāśvamedhasya phalāni dadyuḥ || 8 ||

BRP103.009.1 prathamaṃ tu śamītīrthaṃ dvitīyaṃ vaiṣṇavaṃ viduḥ |

BRP103.009.2 ārkaṃ śaivaṃ ca saumyaṃ ca vāsiṣṭhaṃ sarvakāmadam || 9 ||

BRP103.010.1 devāś ca ṛṣayaḥ sarve nivṛtte makhavistare |

BRP103.010.2 tuṣṭāḥ procur vasiṣṭhaṃ taṃ yajamānaṃ priyavratam || 10 ||

BRP103.011.1 tāṃś ca vṛkṣāṃs tāṃ ca gaṅgāṃ mudā yuktāḥ punaḥ punaḥ |

BRP103.011.2 hayamedhasya niṣpattyai ete yātā itas tataḥ || 11 ||

BRP103.012.1 hayamedhaphalaṃ dadyus tīrthānīty avadan surāḥ |

BRP103.012.2 tasmāt snānena dānena teṣu tīrtheṣu nārada |

BRP103.012.3 hayamedhaphalaṃ puṇyaṃ prāpnoti na mṛṣā vacaḥ || 12 ||

Chapter 104: Story of Hariścandra, Rohita, and Śunaḥśepa

104 SS 168-170

brahmovāca:

BRP104.001.1 viśvāmitraṃ hariścandraṃ śunaḥśepaṃ ca rohitam |

BRP104.001.2 vāruṇaṃ brāhmam āgneyam aindram aindavam aiśvaram || 1 ||

BRP104.002.1 maitraṃ ca vaiṣṇavaṃ caiva yāmyam āśvinam auśanam |

BRP104.002.2 eteṣāṃ puṇyatīrthānāṃ nāmadheyaṃ śṛṇuṣva me || 2 ||

BRP104.003.1 hariścandra iti tv āsīd ikṣvākuprabhavo nṛpaḥ |

BRP104.003.2 tasya gṛhe munī prāptau nāradaḥ parvatas tathā |

BRP104.003.3 kṛtvātithyaṃ tayoḥ samyag ghariścandro 'bravīd ṛṣī || 3 ||

hariścandra uvāca:

BRP104.004.1 putrārthaṃ kliśyate lokaḥ kiṃ putreṇa bhaviṣyati |

BRP104.004.2 jñānī vāpy athavājñānī uttamo madhyamo 'thavā |

BRP104.004.3 etaṃ me saṃśayaṃ nityaṃ brūtām ṛṣivarāv ubhau || 4 ||

brahmovāca:

BRP104.005.1 tāv ūcatur hariścandraṃ parvato nāradas tathā || 5 ||

nāradaparvatāv ūcatuḥ:

BRP104.006.1 ekadhā daśadhā rājañ śatadhā ca sahasradhā |

BRP104.006.2 uttaraṃ vidyate samyak tathāpy etad udīryate || 6 ||

BRP104.007.1 nāputrasya paro loko vidyate nṛpasattama |

BRP104.007.2 jāte putre pitā snānaṃ yaḥ karoti janādhipa || 7 ||

BRP104.008.1 daśānām aśvamedhānām abhiṣekaphalaṃ labhet |

BRP104.008.2 ātmapratiṣṭhā putrāt syāj jāyate cāmarottamaḥ || 8 ||

BRP104.009.1 amṛtenāmarā devāḥ putreṇa brāhmaṇādayaḥ |

BRP104.009.2 triṛṇān mocayet putraḥ pitaraṃ ca pitāmahān || 9 ||

BRP104.010.1 kiṃ tu mūlaṃ kim u jalaṃ kiṃ tu śmaśrūṇi kiṃ tapaḥ |

BRP104.010.2 vinā putreṇa rājendra svargo muktiḥ sutāt smṛtāḥ || 10 ||

[p. 337 ]

BRP104.011.1 putra eva paro loko dharmaḥ kāmo 'rtha eva ca |

BRP104.011.2 putro muktiḥ paraṃ jyotis tārakaḥ sarvadehinām || 11 ||

BRP104.012.1 vinā putreṇa rājendra svargamokṣau sudurlabhau |

BRP104.012.2 putra eva paro loke dharmakāmārthasiddhaye || 12 ||

BRP104.013.1 vinā putreṇa yad dattaṃ vinā putreṇa yad dhutam |

BRP104.013.2 vinā putreṇa yaj janma vyarthaṃ tad avabhāti me || 13 ||

BRP104.014.1 tasmāt putrasamaṃ kiñcit kāmyaṃ nāsti jagattraye |

BRP104.014.2 tac chrutvā vismayavāṃs tāv uvāca nṛpaḥ punaḥ || 14 ||

hariścandra uvāca:

BRP104.015.1 kathaṃ me syāt suto brūtāṃ yatra kvāpi yathātatham |

BRP104.015.2 yena kenāpy upāyena kṛtvā kiñcit tu pauruṣam |

BRP104.015.3 mantreṇa yāgadānābhyām utpādyo 'sau suto mayā || 15 ||

brahmovāca:

BRP104.016.1 tāv ūcatur nṛpaśreṣṭhaṃ hariścandraṃ sutārthinam |

BRP104.016.2 dhyātvā kṣaṇaṃ tathā samyag gautamīṃ yāhi mānada || 16 ||

BRP104.017.1 tatrāpāmpatir utkṛṣṭaṃ dadāti manasīpsitam |

BRP104.017.2 varuṇaḥ sarvadātā vai munibhiḥ parikīrtitaḥ || 17 ||

BRP104.018.1 sa tu prītaḥ śanaiḥ kāle tava putraṃ pradāsyati |

BRP104.018.2 etac chrutvā nṛpaśreṣṭho munivākyaṃ tathākarot || 18 ||

BRP104.019.1 toṣayām āsa varuṇaṃ gautamītīram āśritaḥ |

BRP104.019.2 tataś ca tuṣṭo varuṇo hariścandram uvāca ha || 19 ||

varuṇa uvāca:

BRP104.020.1 putraṃ dāsyāmi te rājaṃl lokatrayavibhūṣaṇam |

BRP104.020.2 yadi yakṣyasi tenaiva tava putro bhaved dhruvam || 20 ||

brahmovāca:

BRP104.021.1 hariścandro 'pi varuṇaṃ yakṣye tenety avocata |

BRP104.021.2 tato gatvā hariścandraś caruṃ kṛtvā tu vāruṇam || 21 ||

BRP104.022.1 bhāryāyai nṛpatiḥ prādāt tato jātaḥ suto nṛpāt |

BRP104.022.2 jāte putre apām īśaḥ provāca vadatāṃ varaḥ || 22 ||

varuṇa uvāca:

BRP104.023.1 adyaiva putro yaṣṭavyaḥ smarase vacanaṃ purā || 23 ||

brahmovāca:

BRP104.024.1 hariścandro 'pi varuṇaṃ provācedaṃ kramāgatam || 24 ||

hariścandra uvāca:

BRP104.025.1 nirdaśo medhyatāṃ yāti paśur yakṣye tato hy aham || 25 ||

brahmovāca:

BRP104.026.1 tac chrutvā vacanaṃ rājño varuṇo 'gāt svam ālayam |

BRP104.026.2 nirdaśe punar abhyetya yajasvety āha taṃ nṛpam || 26 ||

[p. 338 ]

BRP104.027.1 rājāpi varuṇaṃ prāha nirdanto niṣphalaḥ paśuḥ |

BRP104.027.2 paśor danteṣu jāteṣu ehi gacchādhunāppate || 27 ||

BRP104.028.1 tac chrutvā rājavacanaṃ punaḥ prāyād apāmpatiḥ |

BRP104.028.2 jāteṣu caiva danteṣu saptavarṣeṣu nārada || 28 ||

BRP104.029.1 punar apy āha rājānaṃ yajasveti tato 'bravīt |

BRP104.029.2 rājāpi varuṇaṃ prāha patsyantīme apāmpate || 29 ||

BRP104.030.1 sampatsyanti tathā cānye tato yakṣye vrajādhunā |

BRP104.030.2 punaḥ prāyāt sa varuṇaḥ punardanteṣu nārada |

BRP104.030.3 yajasveti nṛpaṃ prāha rājā prāha tv apāmpatim || 30 ||

rājovāca:

BRP104.031.1 yadā tu kṣatriyo yajñe paśur bhavati vāripa |

BRP104.031.2 dhanurvedaṃ yadā vetti tadā syāt paśur uttamaḥ || 31 ||

brahmovāca:

BRP104.032.1 tac chrutvā rājavacanaṃ varuṇo 'gāt svam ālayam |

BRP104.032.2 yadāstreṣu ca śastreṣu samartho 'bhūt sa rohitaḥ || 32 ||

BRP104.033.1 sarvavedeṣu śāstreṣu vettābhūt sa tv arindamaḥ |

BRP104.033.2 yuvarājyam anuprāpte rohite ṣoḍaśābdike || 33 ||

BRP104.034.1 prītimān agamat tatra yatra rājā sarohitaḥ |

BRP104.034.2 āgatya varuṇaḥ prāha yajasvādya sutaṃ svakam || 34 ||

BRP104.035.1 om ity uktvā nṛpavara ṛtvijaḥ prāha bhūpatiḥ |

BRP104.035.2 rohitaṃ ca sutaṃ jyeṣṭhaṃ śṛṇvato varuṇasya ca || 35 ||

hariścandra uvāca:

BRP104.036.1 ehi putra mahāvīra yakṣye tvāṃ varuṇāya hi || 36 ||

brahmovāca:

BRP104.037.1 kim etad ity athovāca rohitaḥ pitaraṃ prati |

BRP104.037.2 pitāpi tad yathāvṛttam ācacakṣe savistaram |

BRP104.037.3 rohitaḥ pitaraṃ prāha śṛṇvato varuṇasya ca || 37 ||

rohita uvāca:

BRP104.038.1 ahaṃ pūrvaṃ mahārāja ṛtvigbhiḥ sapurohitaḥ |

BRP104.038.2 viṣṇave lokanāthāya yakṣye 'haṃ tvaritaṃ śuciḥ |

BRP104.038.3 paśunā varuṇenātha tad anujñātum arhasi || 38 ||

brahmovāca:

BRP104.039.1 rohitasya tu tad vākyaṃ śrutvā vārīśvaras tadā |

BRP104.039.2 kopena mahatāviṣṭo jalodaram athākarot || 39 ||

BRP104.040.1 hariścandrasya nṛpate rohitaḥ sa vanaṃ yayau |

BRP104.040.2 gṛhītvā sa dhanur divyaṃ rathārūḍho gatavyathaḥ || 40 ||

BRP104.041.1 yatra cārādhya varuṇaṃ hariścandro janeśvaraḥ |

BRP104.041.2 gaṅgāyāṃ prāptavān putraṃ tatrāgāt so 'pi rohitaḥ || 41 ||

BRP104.042.1 vyatītāny atha varṣāṇi pañca ṣaṣṭhe pravartati |

BRP104.042.2 tatra sthitvā nṛpasutaḥ śuśrāva nṛpate rujam || 42 ||

BRP104.043.1 mayā putreṇa jātena pitur vai kleśakāriṇā |

BRP104.043.2 kiṃ phalaṃ kiṃ nu kṛtyaṃ syād ity evaṃ paryacintayat || 43 ||

BRP104.044.1 tasyās tīre ṛṣīn puṇyān apaśyan nṛpateḥ sutaḥ |

BRP104.044.2 gaṅgātīre vartamānam apaśyad ṛṣisattamam || 44 ||

[p. 339 ]

BRP104.045.1 ajīgartam iti khyātam ṛṣes tu vayasaḥ sutam |

BRP104.045.2 tribhiḥ putrair anuvṛtaṃ bhāryayā kṣīṇavṛttikam |

BRP104.045.3 taṃ dṛṣṭvā nṛpateḥ putro namasyedaṃ vaco 'bravīt || 45 ||

rohita uvāca:

BRP104.046.1 kṣīṇavṛttiḥ kṛśaḥ kasmād durmanā iva lakṣyase || 46 ||

brahmovāca:

BRP104.047.1 ajīgarto 'pi covāca rohitaṃ nṛpateḥ sutam || 47 ||

ajīgarta uvāca:

BRP104.048.1 vartanaṃ nāsti dehasya bhoktāro bahavaś ca me |

BRP104.048.2 vinānnena mariṣyāmo brūhi kiṃ karavāmahe || 48 ||

brahmovāca:

BRP104.049.1 tac chrutvā punar apy āha nṛpaputra ṛṣiṃ tadā || 49 ||

rohita uvāca:

BRP104.050.1 tava kiṃ vartate citte tad brūhi vadatāṃ vara || 50 ||

ajīgarta uvāca:

BRP104.051.1 hiraṇyaṃ rajataṃ gāvo dhānyaṃ vastrādikaṃ na me |

BRP104.051.2 vidyate nṛpaśārdūla vartanaṃ nāsti me tataḥ || 51 ||

BRP104.052.1 sutā me santi bhāryā ca ahaṃ vai pañcamas tathā |

BRP104.052.2 naiteṣāṃ katamasyāpi kretānnena nṛpottama || 52 ||

rohita uvāca:

BRP104.053.1 kiṃ krīṇāsi mahābuddhe 'jīgarta satyam eva me |

BRP104.053.2 vada nānyac ca vaktavyaṃ viprā vai satyavādinaḥ || 53 ||

ajīgarta uvāca:

BRP104.054.1 trayāṇām api putrāṇām ekaṃ vā māṃ tathaiva ca |

BRP104.054.2 bhāryāṃ vāpi gṛhāṇemāṃ krītvā jīvāmahe vayam || 54 ||

rohita uvāca:

BRP104.055.1 kiṃ bhāryayā mahābuddhe kiṃ tvayā vṛddharūpiṇā |

BRP104.055.2 yuvānaṃ dehi putraṃ me putrāṇāṃ yaṃ tvam icchasi || 55 ||

ajīgarta uvāca:

BRP104.056.1 jyeṣṭhaputraṃ śunaḥpucchaṃ nāhaṃ krīṇāmi rohita |

BRP104.056.2 mātā kanīyasaṃ cāpi na krīṇāti tato 'nayoḥ |

BRP104.056.3 madhyamaṃ tu śunaḥśepaṃ krīṇāmi vada taddhanam || 56 ||

rohita uvāca:

BRP104.057.1 varuṇāya paśuḥ kalpyaḥ puruṣo guṇavattaraḥ |

BRP104.057.2 yadi krīṇāsi mūlyaṃ tvaṃ vada satyaṃ mahāmune || 57 ||

brahmovāca:

BRP104.058.1 tathety uktvā tv ajīgartaḥ putramūlyam akalpayat |

BRP104.058.2 gavāṃ sahasraṃ dhānyānāṃ niṣkānāṃ cāpi vāsasām |

BRP104.058.3 rājaputra varaṃ dehi dāsyāmi svasutaṃ tava || 58 ||

brahmovāca:

BRP104.059.1 tathety uktvā rohito 'pi prādāt savasanaṃ dhanam |

BRP104.059.2 dattvā jagāma pitaram ṛṣiputreṇa rohitaḥ |

BRP104.059.3 pitre nivedayām āsa krayakrītam ṛṣeḥ sutam || 59 ||

[p. 340 ]

rohita uvāca:

BRP104.060.1 varuṇāya yajasva tvaṃ paśunā tvam arug bhava || 60 ||

brahmovāca:

BRP104.061.1 tathovāca hariścandraḥ putravākyād anantaram || 61 ||

hariścandra uvāca:

BRP104.062.1 brāhmaṇāḥ kṣatriyā vaiśyā rājñā pālyā iti śrutiḥ |

BRP104.062.2 viśeṣatas tu varṇānāṃ guravo hi dvijottamāḥ || 62 ||

BRP104.063.1 viṣṇor api hi ye pūjyā mādṛśāḥ kuta eva hi |

BRP104.063.2 avajñayāpi yeṣāṃ syān nṛpāṇāṃ svakulakṣayaḥ || 63 ||

BRP104.064.1 tān paśūn kṛtvā kṛpaṇaṃ kathaṃ rakṣitum utsahe |

BRP104.064.2 ahaṃ ca brāhmaṇaṃ kuryāṃ paśuṃ naitad dhi yujyate || 64 ||

BRP104.065.1 varaṃ hi jātu maraṇaṃ na kathañcid dvijaṃ paśum |

BRP104.065.2 karomi tasmāt putra tvaṃ brāhmaṇena sukhaṃ vraja || 65 ||

brahmovāca:

BRP104.066.1 etasminn antare tatra vāg uvācāśarīriṇī || 66 ||

ākāśavāg uvāca:

BRP104.067.1 gautamīṃ gaccha rājendra ṛtvigbhiḥ sapurohitaḥ |

BRP104.067.2 paśunā vipraputreṇa rohitena sutena ca || 67 ||

BRP104.068.1 tvayā kāryaḥ kratuś caiva śunaḥśepavadhaṃ vinā |

BRP104.068.2 kratuḥ pūrṇo bhavet tatra tasmād yāhi mahāmate || 68 ||

brahmovāca:

BRP104.069.1 tac chrutvā vacanaṃ śīghraṃ gaṅgām agān nṛpottamaḥ |

BRP104.069.2 viśvāmitreṇa ṛṣiṇā vasiṣṭhena purodhasā || 69 ||

BRP104.070.1 vāmadevena ṛṣiṇā tathānyair munibhiḥ saha |

BRP104.070.2 prāpya gaṅgāṃ gautamīṃ tāṃ naramedhāya dīkṣitaḥ || 70 ||

BRP104.071.1 vedimaṇḍapakuṇḍādi yūpapaśvādi cākarot |

BRP104.071.2 kṛtvā sarvaṃ yathānyāyaṃ tasmin yajñe pravartite || 71 ||

BRP104.072.1 śunaḥśepaṃ paśuṃ yūpe nibadhyātha samantrakam |

BRP104.072.2 vāribhiḥ prokṣitaṃ dṛṣṭvā viśvāmitro 'bravīd idam || 72 ||

viśvāmitra uvāca:

BRP104.073.1 devān ṛṣīn hariścandraṃ rohitaṃ ca viśeṣataḥ |

BRP104.073.2 anujānantv imaṃ sarve śunaḥśepaṃ dvijottamam || 73 ||

BRP104.074.1 yebhyas tv ayaṃ havir deyo devebhyo 'yaṃ pṛthak pṛthak |

BRP104.074.2 anujānantu te sarve śunaḥśepaṃ viśeṣataḥ || 74 ||

BRP104.075.1 vasābhir lomabhis tvagbhir māṃsaiḥ sanmantritair makhe |

BRP104.075.2 agnau hoṣyaḥ paśuś cāyaṃ śunaḥśepo dvijottamaḥ || 75 ||

BRP104.076.1 upāsitāḥ syur viprendrās te sarve tv anumanya mām |

BRP104.076.2 gautamīṃ yāntu viprendrāḥ snātvā devān pṛthak pṛthak || 76 ||

BRP104.077.1 mantraiḥ stotraiḥ stuvantas te mudaṃ yāntu śive ratāḥ |

BRP104.077.2 enaṃ rakṣantu munayo devāś ca haviṣo bhujaḥ || 77 ||

[p. 341 ]

brahmovāca:

BRP104.078.1 tathety ūcuś ca munayo mene ca nṛpasattamaḥ |

BRP104.078.2 tato gatvā śunaḥśepo gaṅgāṃ trailokyapāvanīm || 78 ||

BRP104.079.1 snātvā tuṣṭāva tān devān ye tatra haviṣo bhujaḥ |

BRP104.079.2 tatas tuṣṭāḥ suragaṇāḥ śunaḥśepaṃ ca te mune |

BRP104.079.3 avadanta surāḥ sarve viśvāmitrasya śṛṇvataḥ || 79 ||

surā ūcuḥ:

BRP104.080.1 kratuḥ pūrṇo bhavatv eṣa śunaḥśepavadhaṃ vinā || 80 ||

brahmovāca:

BRP104.081.1 viśeṣeṇātha varuṇaś cāvadan nṛpasattamam |

BRP104.081.2 tataḥ pūrṇo 'bhavad rājño nṛmedho lokaviśrutaḥ || 81 ||

BRP104.082.1 devānāṃ ca prasādena munīnāṃ ca prasādataḥ |

BRP104.082.2 tīrthasya tu prasādena rājñaḥ pūrṇo 'bhavat kratuḥ || 82 ||

BRP104.083.1 viśvāmitraḥ śunaḥśepaṃ pūjayām āsa saṃsadi |

BRP104.083.2 akarod ātmanaḥ putraṃ pūjayitvā surāntike || 83 ||

BRP104.084.1 jyeṣṭhaṃ cakāra putrāṇām ātmanaḥ sa tu kauśikaḥ |

BRP104.084.2 na menire ye ca putrā viśvāmitrasya dhīmataḥ || 84 ||

BRP104.085.1 śunaḥśepasya ca jyaiṣṭhyaṃ tāñ śaśāpa sa kauśikaḥ |

BRP104.085.2 jyaiṣṭhyaṃ ye menire putrāḥ pūjayām āsa tān sutān || 85 ||

BRP104.086.1 vareṇa muniśārdūlas tad etat kathitaṃ mayā |

BRP104.086.2 etat sarvaṃ yatra jātaṃ gautamyā dakṣiṇe taṭe || 86 ||

BRP104.087.1 tatra tīrthāni puṇyāni vikhyātāni surādibhiḥ |

BRP104.087.2 bahūni teṣāṃ nāmāni mattaḥ śṛṇu mahāmate || 87 ||

BRP104.088.1 hariścandraṃ śunaḥśepaṃ viśvāmitraṃ sarohitam |

BRP104.088.2 ityādy aṣṭa sahasrāṇi tīrthāny atha caturdaśa || 88 ||

BRP104.089.1 teṣu snānaṃ ca dānaṃ ca naramedhaphalapradam |

BRP104.089.2 ākhyātaṃ cāsya māhātmyaṃ tīrthasya munisattama || 89 ||

BRP104.090.1 yaḥ paṭhet pāṭhayed vāpi śṛṇuyād vāpi bhaktitaḥ |

BRP104.090.2 aputraḥ putram āpnoti yac cānyan manasaḥ priyam || 90 ||

Chapter 105: Story of the (first) purchase of Soma

105 SS 170-171

brahmovāca:

BRP105.001.1 somatīrtham iti khyātaṃ pitṝṇāṃ prītivardhanam |

BRP105.001.2 tatra vṛttaṃ mahāpuṇyaṃ śṛṇu yatnena nārada || 1 ||

BRP105.002.1 somo rājāmṛtamayo gandharvāṇāṃ purābhavat |

BRP105.002.2 na devānāṃ tadā devā mām abhyetyedam abruvan || 2 ||

devā ūcuḥ:

BRP105.003.1 gandharvair āhṛtaḥ somo devānāṃ prāṇadaḥ purā |

BRP105.003.2 tam adhyāyan suragaṇā ṛṣayas tv atiduḥkhitāḥ |

BRP105.003.3 yathā syāt somo hy asmākaṃ tathā nītir vidhīyatām || 3 ||

[p. 342 ]

brahmovāca:

BRP105.004.1 tatra vāg vibudhān āha gandharvāḥ strīṣu kāmukāḥ |

BRP105.004.2 tebhyo dattvātha māṃ devāḥ somam āhartum arhatha || 4 ||

BRP105.005.1 vācaṃ pratyūcur amarās tvāṃ dātuṃ na kṣamā vayam |

BRP105.005.2 vinā tenāpi na sthātuṃ śakyaṃ naiva tvayā vinā || 5 ||

BRP105.006.1 punar vāg abravīd devān punar eṣyāmy ahaṃ tv iha |

BRP105.006.2 atra buddhir vidhātavyā kriyatāṃ kratur uttamaḥ || 6 ||

BRP105.007.1 gautamyā dakṣiṇe tīre bhaved devāgamo yadi |

BRP105.007.2 makhaṃ tu viṣayaṃ kṛtvā āyāntu surasattamāḥ || 7 ||

BRP105.008.1 gandharvāḥ strīpriyā nityaṃ paṇadhvaṃ taṃ mayā saha |

BRP105.008.2 tathety uktvā suragaṇāḥ sarasvatyā vacaḥsthitāḥ || 8 ||

BRP105.009.1 devadūtaiḥ pṛthag devān yakṣān gandharvapannagān |

BRP105.009.2 āhvānaṃ cakrire tatra puṇye devagirau tadā || 9 ||

BRP105.010.1 tato devagirir nāma parvatasyābhavan mune |

BRP105.010.2 tatrāgaman suragaṇā gandharvā yakṣakinnarāḥ || 10 ||

BRP105.011.1 devāḥ siddhāś ca ṛṣayas tathāṣṭau devayonayaḥ |

BRP105.011.2 ṛṣibhir gautamītīre kriyamāṇe mahādhvare || 11 ||

BRP105.012.1 tatra devaiḥ parivṛtaḥ sahasrākṣo 'bhyabhāṣata || 12 ||

indra uvāca:

BRP105.013.1 gandharvān atha sampūjya sarasvatyāḥ samīpataḥ |

BRP105.013.2 sarasvatyā paṇadhvaṃ no yuṣmākam amṛtātmanā || 13 ||

brahmovāca:

BRP105.014.1 tac chakravacanāt te vai gandharvāḥ strīṣu kāmukāḥ |

BRP105.014.2 somaṃ dattvā surebhyas tu jagṛhus tāṃ sarasvatīm || 14 ||

BRP105.015.1 somo 'bhavac cāmarāṇāṃ gandharvāṇāṃ sarasvatī |

BRP105.015.2 avasat tatra vāgīśā tathāpi ca surāntike || 15 ||

BRP105.016.1 āyāti ca raho nityam upāṃśu kriyatām iti |

BRP105.016.2 ata eva hi somasya krayo bhavati nārada || 16 ||

BRP105.017.1 upāṃśunā vartitavyaṃ somakrayaṇa eva hi |

BRP105.017.2 tato 'bhavad devatānāṃ somaś cāpi sarasvatī || 17 ||

BRP105.018.1 gandharvāṇāṃ naiva somo naivāsīc ca sarasvatī |

BRP105.018.2 tatrāgaman sarva eva somārthaṃ gautamītaṭam || 18 ||

BRP105.019.1 gāvo devāḥ parvatā yakṣarakṣāḥ |

BRP105.019.2 siddhāḥ sādhyā munayo guhyakāś ca |

BRP105.019.3 gandharvās te marutaḥ pannagāś ca |

BRP105.019.4 sarvauṣadhyo mātaro lokapālāḥ |

BRP105.019.5 rudrādityā vasavaś cāśvinau ca |

BRP105.019.6 ye 'nye devā yajñabhāgasya yogyāḥ || 19 ||

BRP105.020.1 pañcaviṃśatinadyas tu gaṅgāyāṃ saṅgatā mune |

BRP105.020.2 pūrṇāhutir yatra dattā pūrṇākhyānaṃ tad ucyate || 20 ||

BRP105.021.1 gautamyāṃ saṅgatā yās tu sarvāś cāpi yathoditāḥ |

BRP105.021.2 tannāmadheyatīrthāni saṅkṣepāc chṛṇu nārada || 21 ||

[p. 343 ]

BRP105.022.1 somatīrthaṃ ca gāndharvaṃ devatīrtham ataḥ param |

BRP105.022.2 pūrṇātīrthaṃ tataḥ śālaṃ śrīparṇāsaṅgamaṃ tathā || 22 ||

BRP105.023.1 svāgatāsaṅgamaṃ puṇyaṃ kusumāyāś ca saṅgamam |

BRP105.023.2 puṣṭisaṅgamam ākhyātaṃ karṇikāsaṅgamaṃ śubham || 23 ||

BRP105.024.1 vaiṇavīsaṅgamaś caiva kṛśarāsaṅgamas tathā |

BRP105.024.2 vāsavīsaṅgamaś caiva śivaśaryā tathā śikhī || 24 ||

BRP105.025.1 kusumbhikā upārathyā śāntijā devajā tadā |

BRP105.025.2 ajo vṛddhaḥ suro bhadro gautamyā saha saṅgatāḥ || 25 ||

BRP105.026.1 ete cānye ca bahavo nadīnadasahāyagāḥ |

BRP105.026.2 pṛthivyāṃ yāni tīrthāni hy agaman devaparvate || 26 ||

BRP105.027.1 somārthaṃ vai tathā cānye 'py āgaman makhamaṇḍapam |

BRP105.027.2 tāni tīrthāni gaṅgāyāṃ saṅgatāni yathākramam || 27 ||

BRP105.028.1 nadīrūpeṇa kāny eva nadarūpeṇa kānicit |

BRP105.028.2 sarorūpeṇa kāny atra stavarūpeṇa kānicit || 28 ||

BRP105.029.1 tāny eva sarvatīrthāni vikhyātāni pṛthak pṛthak |

BRP105.029.2 teṣu snānaṃ japo homaḥ pitṛtarpaṇam eva ca || 29 ||

BRP105.030.1 sarvakāmapradaṃ puṃsāṃ bhuktidaṃ muktibhājanam |

BRP105.030.2 eteṣāṃ paṭhanaṃ cāpi smaraṇaṃ vā karoti yaḥ |

BRP105.030.3 sarvapāpavinirmukto yāti viṣṇupuraṃ janaḥ || 30 ||

Chapter 106: Story of the origin and distribution of the nectar of immortality

106 SS 172-173

brahmovāca:

BRP106.001.1 pravarāsaṅgamo nāma śreṣṭhā caiva mahānadī |

BRP106.001.2 yatra siddheśvaro devaḥ sarvalokopakārakṛt || 1 ||

BRP106.002.1 devānāṃ dānavānāṃ ca saṅgamo 'bhūt sudāruṇaḥ |

BRP106.002.2 teṣāṃ parasparaṃ vāpi prītiś cābhūn mahāmune || 2 ||

BRP106.003.1 te 'py evaṃ mantrayām āsur devā vai dānavā mithaḥ |

BRP106.003.2 meruparvatam āsādya parasparahitaiṣiṇaḥ || 3 ||

devadaityā ūcuḥ:

BRP106.004.1 amṛtenāmaratvaṃ syād utpādyāmṛtam uttamam |

BRP106.004.2 pibāmaḥ sarva evaite bhavāmaś cāmarā vayam || 4 ||

[p. 344 ]

BRP106.005.1 ekībhūtvā vayaṃ lokān pālayāmaḥ sukhāni ca |

BRP106.005.2 prāpsyāmaḥ saṅgaraṃ hitvā saṅgaro duḥkhakāraṇam || 5 ||

BRP106.006.1 prītyā caivārjitān arthān bhokṣyāmo gatamatsarāḥ |

BRP106.006.2 yataḥ snehena vṛttir yā sāsmākaṃ sukhadā sadā || 6 ||

BRP106.007.1 vaiparītyaṃ tu yad vṛttaṃ na smartavyaṃ kadācana |

BRP106.007.2 na ca trailokyarājye 'pi kaivalye vā sukhaṃ manāk |

BRP106.007.3 tad ūrdhvam api vā yat tu nirvairatvād avāpyate || 7 ||

brahmovāca:

BRP106.008.1 evaṃ parasparaṃ prītāḥ santo devāś ca dānavāḥ |

BRP106.008.2 ekībhūtāś ca suprītā vimathya varuṇālayam || 8 ||

BRP106.009.1 manthānaṃ mandaraṃ kṛtvā rajjuṃ kṛtvā tu vāsukim |

BRP106.009.2 devāś ca dānavāḥ sarve mamanthur varuṇālayam || 9 ||

BRP106.010.1 utpannaṃ ca tataḥ puṇyam amṛtaṃ suravallabham |

BRP106.010.2 niṣpanne cāmṛte puṇye te ca procuḥ parasparam || 10 ||

BRP106.011.1 yāmaḥ svaṃ svam adhiṣṭhānaṃ kṛtakāryāḥ śramaṃ gatāḥ |

BRP106.011.2 sarve samaṃ ca sarvebhyo yathāyogyaṃ vibhajyatām || 11 ||

BRP106.012.1 yadā sarvāgamo yatra yasmiṃl lagne śubhāvahe |

BRP106.012.2 vibhajyatām idaṃ puṇyam amṛtaṃ surasattamāḥ || 12 ||

BRP106.013.1 ity uktvā te yayuḥ sarve daityadānavarākṣasāḥ |

BRP106.013.2 gateṣu daityasaṅgheṣu devāḥ sarve 'nvamantrayan || 13 ||

devā ūcuḥ:

BRP106.014.1 gatās te ripavo 'smākaṃ daivayogād arindamāḥ |

BRP106.014.2 ripūṇām amṛtaṃ naiva deyaṃ bhavati sarvathā || 14 ||

brahmovāca:

BRP106.015.1 bṛhaspatis tathety āha punar āha surān idam || 15 ||

bṛhaspatir uvāca:

BRP106.016.1 na jānanti yathā pāpā pibadhvaṃ ca tathāmṛtam |

BRP106.016.2 ayam evocito mantro yac chatrūṇāṃ parābhavaḥ || 16 ||

BRP106.017.1 dveṣyāḥ sarvātmanā dveṣyā iti nītivido viduḥ |

BRP106.017.2 na viśvāsyā na cākhyeyā naiva mantryāś ca śatravaḥ || 17 ||

BRP106.018.1 tebhyo na deyam amṛtaṃ bhaveyur amarās tataḥ |

BRP106.018.2 amareṣu ca jāteṣu teṣu daityeṣu śatruṣu |

BRP106.018.3 tāñ jetuṃ naiva śakṣyāmo na deyam amṛtaṃ tataḥ || 18 ||

brahmovāca:

BRP106.019.1 iti sammantrya te devā vācaspatim athābruvan || 19 ||

devā ūcuḥ:

BRP106.020.1 kva yāmaḥ kutra mantraḥ syāt kva pibāmaḥ kva saṃsthitiḥ |

BRP106.020.2 kurmas tad eva prathamaṃ vada vācaspate tathā || 20 ||

bṛhaspatir uvāca:

BRP106.021.1 yāntu brahmāṇam amarāḥ pṛcchantv atra gatiṃ parām |

BRP106.021.2 sa tu jñātā ca vaktā ca dātā caiva pitāmahaḥ || 21 ||

brahmovāca:

BRP106.022.1 bṛhaspater vacaḥ śrutvā madantikam athāgaman |

BRP106.022.2 namasya māṃ surāḥ sarve yad vṛttaṃ tan nyavedayan || 22 ||

[p. 345 ]

BRP106.023.1 tad devavacanāt putra taiḥ surair agamaṃ harim |

BRP106.023.2 viṣṇave kathitaṃ sarvaṃ śambhave viṣahāriṇe || 23 ||

BRP106.024.1 ahaṃ viṣṇuś ca śambhuś ca devagandharvakinnaraiḥ |

BRP106.024.2 merukandaram āgatya na jānanti yathāsurāḥ || 24 ||

BRP106.025.1 rakṣakaṃ ca hariṃ kṛtvā somapānāya tasthire |

BRP106.025.2 ādityas tatra vijñātā somabhojyān athetarān || 25 ||

BRP106.026.1 somo dātāmṛtaṃ bhāgaṃ cakradhṛg rakṣakas tathā |

BRP106.026.2 naiva jānanti tad daityā danujā rākṣasās tathā || 26 ||

BRP106.027.1 vinā rāhuṃ mahāprājñaṃ saiṃhikeyaṃ ca somapam |

BRP106.027.2 kāmarūpadharo rāhur marutāṃ madhyam āviśat || 27 ||

BRP106.028.1 marudrūpaṃ samāsthāya pānapātradharas tathā |

BRP106.028.2 jñātvā divākaro daityaṃ taṃ somāya nyavedayat || 28 ||

BRP106.029.1 tadā tad amṛtaṃ tasmai daityāyādaityarūpiṇe |

BRP106.029.2 dattvā somaṃ tadā somo viṣṇave tan nyavedayat || 29 ||

BRP106.030.1 viṣṇuḥ pītāmṛtaṃ daityaṃ cakreṇodyamya tacchiraḥ |

BRP106.030.2 ciccheda tarasā vatsa tacchiras tv amaraṃ tv abhūt || 30 ||

BRP106.031.1 śiromātravihīnaṃ yad dehaṃ tad apatad bhuvi |

BRP106.031.2 dehaṃ tad amṛtaspṛṣṭaṃ patitaṃ dakṣiṇe taṭe || 31 ||

BRP106.032.1 gautamyā muniśārdūla kampayad vasudhātalam |

BRP106.032.2 dehaṃ cāpy amaraṃ putra tad adbhutam ivābhavat || 32 ||

BRP106.033.1 dehaṃ ca śiraso 'pekṣi śiro deham apekṣate |

BRP106.033.2 ubhayaṃ cāmaraṃ jātaṃ daityaś cāyaṃ mahābalaḥ || 33 ||

BRP106.034.1 śiraḥ kāye samāviṣṭaṃ sarvān bhakṣayate surān |

BRP106.034.2 tasmād deham idaṃ pūrvaṃ nāśayāmo mahīgatam |

BRP106.034.3 tatas te śaṅkaraṃ prāhur devāḥ sarve sasambhramāḥ || 34 ||

devā ūcuḥ:

BRP106.035.1 mahīgataṃ daityadehaṃ nāśayasva surottama |

BRP106.035.2 tvaṃ deva karuṇāsindhuḥ śaraṇāgatarakṣakaḥ || 35 ||

BRP106.036.1 śirasā naiva yujyeta daityadehaṃ tathā kuru || 36 ||

brahmovāca:

BRP106.037.1 preṣayām āsa ceśo 'pi śreṣṭhāṃ śaktiṃ tadātmanaḥ |

BRP106.037.2 mātṛbhiḥ sahitāṃ devīṃ mātaraṃ lokapālinīm || 37 ||

BRP106.038.1 īśāyudhadharā devī īśaśaktisamanvitā |

BRP106.038.2 mahīgataṃ yatra dehaṃ tatrāgād bhakṣyakāṅkṣiṇī || 38 ||

BRP106.039.1 śiromātraṃ surāḥ sarve merau tatraiva sāntvayan |

BRP106.039.2 deho devyā punas tatra yuyudhe bahavaḥ samāḥ || 39 ||

BRP106.040.1 rāhus tatra surān āha bhittvā dehaṃ purā mama |

BRP106.040.2 atrāste rasam utkṛṣṭaṃ tad ākṛṣya śarīrataḥ || 40 ||

BRP106.041.1 pṛthakbhūte rase dehaṃ pravare 'mṛtam uttamam |

BRP106.041.2 bhasmībhūyāt kṣaṇenaiva tasmāt kurvantu tat purā || 41 ||

brahmovāca:

BRP106.042.1 etad rāhuvacaḥ śrutvā prītāḥ sarve 'surārayaḥ |

BRP106.042.2 abhyaṣiñcan grahāṇāṃ tvaṃ graho bhūyā mudānvitaḥ || 42 ||

[p. 346 ]

BRP106.043.1 taddevavacanāc chaktir īśvarī yā nigadyate |

BRP106.043.2 dehaṃ bhittvā daityapateḥ suraśaktisamanvitā || 43 ||

BRP106.044.1 ākṛṣya śīghram utkṛṣṭaṃ pravaraṃ cāmṛtaṃ bahiḥ |

BRP106.044.2 sthāpayitvā tu tad dehaṃ bhakṣayām āsa cāmbikā || 44 ||

BRP106.045.1 kālarātrir bhadrakālī procyate yā mahābalā |

BRP106.045.2 sthāpitaṃ rasam utkṛṣṭaṃ rasānāṃ pravaraṃ rasam || 45 ||

BRP106.046.1 vyasravat sthāpitaṃ tat tu pravarā sābhavan nadī |

BRP106.046.2 ākṛṣṭam amṛtaṃ caiva sthāpitaṃ sāpy abhakṣayat || 46 ||

BRP106.047.1 tataḥ śreṣṭhā nadī jātā pravarā cāmṛtā śubhā |

BRP106.047.2 rāhudehasamudbhūtā rudraśaktisamanvitā || 47 ||

BRP106.048.1 nadīnāṃ pravarā ramyā cāmṛtā preritā tahā |

BRP106.048.2 tatra pañca sahasrāṇi tīrthāni guṇavanti ca || 48 ||

BRP106.049.1 tatra śambhuḥ svayaṃ tasthau sarvadā surapūjitaḥ |

BRP106.049.2 tasyai tuṣṭāḥ surāḥ sarve devyai nadyai pṛthak pṛthak || 49 ||

BRP106.050.1 varān dadur mudā yuktā yathā pūjām avāpsyati |

BRP106.050.2 śambhuḥ surapatir loke tathā pūjām avāpsyasi || 50 ||

BRP106.051.1 nivāsaṃ kuru devi tvaṃ lokānāṃ hitakāmyayā |

BRP106.051.2 sadā tiṣṭha raseśāni sarveṣāṃ sarvasiddhidā || 51 ||

BRP106.052.1 stavanāt kīrtanād dhyānāt sarvakāmapradāyinī |

BRP106.052.2 tvāṃ namasyanti ye bhaktyā kiñcid āpekṣya sarvadā || 52 ||

BRP106.053.1 teṣāṃ sarvāṇi kāryāṇi bhaveyur devatājñayā |

BRP106.053.2 śivaśaktyor yatas tasmin nivāso 'bhūt sanātanaḥ || 53 ||

BRP106.054.1 ato vadanti munayo nivāsapuram ity adaḥ |

BRP106.054.2 pravarāyāḥ purā devāḥ suprītās te varān daduḥ || 54 ||

BRP106.055.1 gaṅgāyāḥ saṅgamo yas te vikhyātaḥ suravallabhaḥ |

BRP106.055.2 tatrāplutānāṃ sarveṣāṃ bhuktir vā muktir eva ca || 55 ||

BRP106.056.1 yad vāpi manasaḥ kāmyaṃ devānām api durlabham |

BRP106.056.2 syāt teṣāṃ sarvam eveha evaṃ dattvā surā yayuḥ || 56 ||

BRP106.057.1 tataḥ prabhṛti tat tīrthaṃ pravarāsaṅgamaṃ viduḥ |

BRP106.057.2 preritā devadevena śaktir yā preritā tu sā || 57 ||

BRP106.058.1 amṛtā saiva vikhyātā pravaraivaṃ mahānadī || 58 ||

Chapter 107: Story of Vṛddhagautama and the old maid

107 SS 174-176

brahmovāca:

BRP107.001.1 vṛddhāsaṅgamam ākhyātaṃ yatra vṛddheśvaraḥ śivaḥ |

BRP107.001.2 tasyākhyānaṃ pravakṣyāmi śṛṇu pāpapraṇāśanam || 1 ||

BRP107.002.1 gautamo vṛddha ity ukto munir āsīn mahātapāḥ |

BRP107.002.2 yadā purābhavad bālo gautamasya suto dvijaḥ || 2 ||

BRP107.003.1 anāsaḥ sa purotpannas tasmād vikṛtarūpadhṛk |

BRP107.003.2 sa vairāgyāj jagāmātha deśaṃ tīrtham itas tataḥ || 3 ||

[p. 347 ]

BRP107.004.1 upādhyāyena naivāsīl lajjitasya samāgamaḥ |

BRP107.004.2 śiṣyair anyaiḥ sahādhyāyo lajjitasya ca nābhavat || 4 ||

BRP107.005.1 upanītaḥ kathañcic ca pitrā vai gautamena saḥ |

BRP107.005.2 etāvatā gautamo 'pi vyagamac carituṃ bahiḥ || 5 ||

BRP107.006.1 evaṃ bahutithe kāle brahmamātrā dhṛte dvije |

BRP107.006.2 naiva cādhyayanaṃ tasya sañjātaṃ gautamasya hi || 6 ||

BRP107.007.1 naiva śāstrasya cābhyāso gautamasyābhavat tadā |

BRP107.007.2 agnikāryaṃ tataś cakre nityam eva yatavrataḥ || 7 ||

BRP107.008.1 gāyatryabhyāsamātreṇa brāhmaṇo nāmadhārakaḥ |

BRP107.008.2 agnyupāsanamātraṃ ca gāyatryabhyasanaṃ tathā || 8 ||

BRP107.009.1 etāvatā brāhmaṇatvaṃ gautamasyābhavan mune |

BRP107.009.2 upāsato 'gniṃ vidhivad gāyatrīṃ ca mahātmanaḥ || 9 ||

BRP107.010.1 tasyāyur vavṛdhe putra gautamasya cirāyuṣaḥ |

BRP107.010.2 na dārasaṅgrahaṃ lebhe naiva dātāsti kanyakām || 10 ||

BRP107.011.1 tathā caraṃs tīrthadeśe vaneṣu vividheṣu ca |

BRP107.011.2 āśrameṣu ca puṇyeṣu aṭann āste sa gautamaḥ || 11 ||

BRP107.012.1 evaṃ bhramañ śītagirim āśrityāste sa gautamaḥ |

BRP107.012.2 tatrāpaśyad guhāṃ ramyāṃ vallīviṭapamālinīm || 12 ||

BRP107.013.1 tatropaviśya viprendro vastuṃ samakaron matim |

BRP107.013.2 cintayaṃs tu praviṣṭo 'sāv apaśyat striyam uttamām || 13 ||

BRP107.014.1 śithilāṅgīm atha kṛśāṃ vṛddhāṃ ca tapasi sthitām |

BRP107.014.2 brahmacaryeṇa vartantīṃ virāgāṃ rahasi sthitām || 14 ||

BRP107.015.1 sa tāṃ dṛṣṭvā muniśreṣṭho namaskārāya tasthivān |

BRP107.015.2 namasyantaṃ muniśreṣṭhaṃ taṃ gautamam avārayat || 15 ||

vṛddhovāca:

BRP107.016.1 gurus tvaṃ bhavitā mahyaṃ na māṃ vanditum arhasi |

BRP107.016.2 āyur vidyā dhanaṃ kīrtir dharmaḥ svargādikaṃ ca yat |

BRP107.016.3 tasya naśyati vai sarvaṃ yaṃ namasyati vai guruḥ || 16 ||

brahmovāca:

BRP107.017.1 kṛtāñjalipuṭas tāṃ vai gautamaḥ prāha vismitaḥ || 17 ||

gautama uvāca:

BRP107.018.1 tapasvinī tvaṃ vṛddhā ca guṇajyeṣṭhā ca bhāminī |

BRP107.018.2 alpavidyas tv alpavayā ahaṃ tava guruḥ katham || 18 ||

vṛddhovāca:

BRP107.019.1 ārṣṭiṣeṇapriyaputra ṛtadhvaja iti śrutaḥ |

BRP107.019.2 guṇavān matimāñ śūraḥ kṣatradharmaparāyaṇaḥ || 19 ||

BRP107.020.1 sa kadācid vanaṃ prāyān mṛgayākṛṣṭacetanaḥ |

BRP107.020.2 viśrāmam akarod asyāṃ guhāyāṃ sa ṛtadhvajaḥ || 20 ||

BRP107.021.1 yuvā sa matimān dakṣo balena mahatā vṛtaḥ |

BRP107.021.2 taṃ viśrāntaṃ nṛpavaram apsarā dadṛśe tataḥ || 21 ||

[p. 348 ]

BRP107.022.1 gandharvarājasya sutā suśyāmā iti viśrutā |

BRP107.022.2 tāṃ dṛṣṭvā cakame rājā rājānaṃ cakame ca sā || 22 ||

BRP107.023.1 iti krīḍā samabhavat tayā rājño mahāmate |

BRP107.023.2 nivṛttakāmo rājendras tām āpṛcchyāgamad gṛham || 23 ||

BRP107.024.1 utpannāhaṃ tatas tasyāṃ suśyāmāyāṃ mahāmate |

BRP107.024.2 gacchantī māṃ tadā mātā idam āha tapodhana || 24 ||

suśyāmovāca:

BRP107.025.1 yas tv asyāṃ praviśed bhadre sa te bhartā bhaviṣyati || 25 ||

vṛddhovāca:

BRP107.026.1 ity uktvā sā jagamātha mātā mama mahāmate |

BRP107.026.2 tasmād atra praviṣṭas tvaṃ pumān nānyaḥ kadācana || 26 ||

BRP107.027.1 sahasrāṇi tathāśītiṃ kṛtvā rājyaṃ pitā mama |

BRP107.027.2 atraiva ca tapas taptvā tataḥ svargam upeyivān || 27 ||

BRP107.028.1 svargaṃ yāte 'pi pitari sahasrāṇi tathā daśa |

BRP107.028.2 varṣāṇi muniśārdūla rājyaṃ kṛtvā tathā paraḥ || 28 ||

BRP107.029.1 svarge yāto mama bhrātā aham atraiva saṃsthitā |

BRP107.029.2 ahaṃ brahman nānyavṛttā na mātā na pitā mama || 29 ||

BRP107.030.1 aham ātmeśvarī brahman niviṣṭā kṣatrakanyakā |

BRP107.030.2 tasmād bhajasva māṃ brahman vratasthāṃ puruṣārthinīm || 30 ||

gautama uvāca:

BRP107.031.1 sahasrāyur ahaṃ bhadre mattas tvaṃ vayasādhikā |

BRP107.031.2 ahaṃ bālas tvaṃ tu vṛddhā naivāyaṃ ghaṭate mithaḥ || 31 ||

vṛddhovāca:

BRP107.032.1 tvaṃ bhartā me purā diṣṭo nānyo bhartā mato mama |

BRP107.032.2 dhātrā dattas tatas tvaṃ māṃ na nirākartum arhasi || 32 ||

BRP107.033.1 athavā necchasi māṃ tvam apraduṣṭām anuvratām |

BRP107.033.2 tatas tyakṣyāmi jīvaṃ me idānīṃ tava paśyataḥ || 33 ||

BRP107.034.1 apekṣitāprāptito hi dehināṃ maraṇaṃ varam |

BRP107.034.2 anuraktajanatyāge pātakānto na vidyate || 34 ||

brahmovāca:

BRP107.035.1 vṛddhāyās tad vacaḥ śrutvā gautamo vākyam abravīt || 35 ||

gautama uvāca:

BRP107.036.1 ahaṃ tapovirahito vidyāhīno hy akiñcanaḥ |

BRP107.036.2 nāhaṃ varo hi yogyas te kurūpo bhogavarjitaḥ || 36 ||

BRP107.037.1 anāso 'haṃ kiṃ karomi atapovidya eva ca |

BRP107.037.2 tasmāt surūpaṃ suvidyām āpādya prathamaṃ śubhe |

BRP107.037.3 paścāt te vacanaṃ kāryaṃ tato vṛddhābravīd dvijam || 37 ||

vṛddhovāca:

BRP107.038.1 mayā sarasvatī devī toṣitā tapasā dvija |

BRP107.038.2 tathaivāpo rūpavatyo rūpadātāgnir eva ca || 38 ||

BRP107.039.1 tasmād vāgīśvarī devī sā te vidyāṃ pradāsyati |

BRP107.039.2 agniś ca rūpavān devas tava rūpaṃ pradāsyati || 39 ||

[p. 349 ]

brahmovāca:

BRP107.040.1 evam uktvā gautamaṃ taṃ vṛddhovāca vibhāvasum |

BRP107.040.2 prārthayitvā suvidyaṃ taṃ surūpaṃ cākaron munim || 40 ||

BRP107.041.1 tataḥ suvidyaḥ subhagaḥ sukānto |

BRP107.041.2 vṛddhāṃ sa patnīm akarot prītiyuktaḥ |

BRP107.041.3 tayā sa reme bahulā manojñayā |

BRP107.041.4 samāḥ sukhaṃ prītamanā guhāyām || 41 ||

BRP107.042.1 kadācit tatra vasator dampatyor mudator girau |

BRP107.042.2 guhāyāṃ muniśārdūla ājagmur munayo 'malāḥ || 42 ||

BRP107.043.1 vasiṣṭhavāmadevādyā ye cānye ca maharṣayaḥ |

BRP107.043.2 bhramantaḥ puṇyatīrthāni prāpnuvaṃs tasya tāṃ guhām || 43 ||

BRP107.044.1 āgatāṃs tān ṛṣīñ jñātvā gautamaḥ saha bhāryayā |

BRP107.044.2 satkāram akarot teṣāṃ jahasus taṃ ca kecana || 44 ||

BRP107.045.1 ye bālā yauvanonmattā vayasā ye ca madhyamāḥ |

BRP107.045.2 vṛddhāṃ ca gautamaṃ prekṣya jahasus tatra kecana || 45 ||

ṛṣaya ūcuḥ:

BRP107.046.1 putro 'yaṃ tava pautro vā vṛddhe ko gautamo 'bhavat |

BRP107.046.2 satyaṃ vadasva kalyāṇi ity evaṃ jahasur dvijāḥ || 46 ||

[p. 350 ]

BRP107.047.1 viṣaṃ vṛddhasya yuvatī vṛddhāyā amṛtaṃ yuvā |

BRP107.047.2 iṣṭāniṣṭasamāyogo dṛṣṭo 'smābhir aho cirāt || 47 ||

brahmovāca:

BRP107.048.1 ity evam ūcire kecid dampatyoḥ śṛṇvatos tadā |

BRP107.048.2 evam uktvā kṛtātithyā yayuḥ sarve maharṣayaḥ || 48 ||

BRP107.049.1 ṛṣīṇāṃ vacanaṃ śrutvā ubhāv api suduḥkhitau |

BRP107.049.2 lajjitau ca mahāprājñau gautamo bhāryayā saha |

BRP107.049.3 papraccha muniśārdūlam agastyam ṛṣisattamam || 49 ||

gautama uvāca:

BRP107.050.1 ko deśaḥ kim u tīrthaṃ vā yatra śreyaḥ samāpyate |

BRP107.050.2 śīghram eva mahāprājña bhuktimuktipradāyakam || 50 ||

agastya uvāca:

BRP107.051.1 vadadbhir munibhir brahman mayā śrutam idaṃ vacaḥ |

BRP107.051.2 sarve kāmās tatra pūrṇā gautamyāṃ nātra saṃśayaḥ || 51 ||

BRP107.052.1 tasmād gaccha mahābuddhe gautamīṃ pāpanāśinīm |

BRP107.052.2 ahaṃ tvām anuyāsyāmi yathecchasi tathā kuru || 52 ||

brahmovāca:

BRP107.053.1 etac chrutvāgastyavākyaṃ vṛddhayā gautamo 'bhyagāt |

BRP107.053.2 tatra tepe tapas tīvraṃ patnyā sa bhagavān ṛṣiḥ || 53 ||

BRP107.054.1 stutiṃ cakāra devasya śambhor viṣṇos tathaiva ca |

BRP107.054.2 gaṅgāṃ ca toṣayām āsa bhāryārthaṃ bhagavān ṛṣiḥ || 54 ||

gautama uvāca:

BRP107.055.1 khinnātmanām atra bhave tvam eva śaraṇaṃ śivaḥ |

BRP107.055.2 marubhūmāv adhvagānāṃ viṭapīva priyāyutaḥ || 55 ||

BRP107.056.1 uccāvacānāṃ bhūtānāṃ sarvathā pāpanodanaḥ |

BRP107.056.2 sasyānāṃ ghanavat kṛṣṇa tvam avagrahaśoṣiṇām || 56 ||

BRP107.057.1 vaikuṇṭhadurganiḥśreṇis tvaṃ pīyūṣataraṅgiṇī |

BRP107.057.2 adhogatānāṃ taptānāṃ śaraṇaṃ bhava gautami || 57 ||

brahmovāca:

BRP107.058.1 tatas tuṣṭāvadad vākyaṃ gautamaṃ vṛddhayā yutam |

BRP107.058.2 śaraṇāgatadīnārtaṃ śaraṇyā gautamī mudā || 58 ||

[p. 351 ]

gautamy uvāca:

BRP107.059.1 abhiṣiñcasva bhāryāṃ tvaṃ majjalair mantrasaṃyutaiḥ |

BRP107.059.2 kalaśair upacāraiś ca tataḥ patnī tava priyā || 59 ||

BRP107.060.1 surūpā cārusarvāṅgī subhagā cārulocanā |

BRP107.060.2 sarvalakṣaṇasampūrṇā ramyarūpam avāpsyati || 60 ||

BRP107.061.1 rūpavatyā punas tvaṃ vai bhāryayā cābhiṣecitaḥ |

BRP107.061.2 sarvalakṣaṇasampūrṇaḥ kāntaṃ rūpam avāpsyasi || 61 ||

brahmovāca:

BRP107.062.1 tatheti gāṅgavacanād yathoktaṃ tau ca cakratuḥ |

BRP107.062.2 surūpatām ubhau prāptau gautamyāś ca prasādataḥ || 62 ||

BRP107.063.1 abhiṣekodakaṃ yac ca sā nadī samajāyata |

BRP107.063.2 tasyā nāmnā tu vikhyātā vṛddhāyā munisattama || 63 ||

BRP107.064.1 vṛddhā nadīti vikhyātā gautamo 'pi tathocyate |

BRP107.064.2 vṛddhagautama ity ukta ṛṣibhiḥ samavāsibhiḥ |

BRP107.064.3 vṛddhā tu gautamīṃ prāha gaṅgāṃ pratyakṣarūpiṇīm || 64 ||

vṛddhovāca:

BRP107.065.1 mannāmnīyaṃ nadī devi vṛddhā cety abhidhīyatām |

BRP107.065.2 tvayā ca saṅgamas tasyās tasyās tīrtham anuttamam || 65 ||

BRP107.066.1 rūpasaubhāgyasampattiputrapautrapravardhanam |

BRP107.066.2 āyurārogyakalyāṇaṃ jayaprītivivardhanam |

BRP107.066.3 snānadānādihomaiś ca pitṝṇāṃ pāvanaṃ param || 66 ||

brahmovāca:

BRP107.067.1 astv ity āha ca tāṃ gaṅgā suvṛddhāṃ gautamapriyām |

BRP107.067.2 gautamasthāpitaṃ liṅgaṃ vṛddhānāmnaiva kīrtitam || 67 ||

BRP107.068.1 tatraiva ca mudaṃ prāpto vṛddhayā munisattamaḥ |

BRP107.068.2 tatra snānaṃ ca dānaṃ ca sarvābhīṣṭapradāyakam || 68 ||

BRP107.069.1 tataḥ prabhṛti tat tīrthaṃ vṛddhāsaṅgamam ucyate || 69 ||

Chapter 108: Story of King Ila who became Ilā, the mother of Purūravas

108 SS 176-179

brahmovāca:

BRP108.001.1 ilātīrtham iti khyātaṃ sarvasiddhikaraṃ nṛṇām |

BRP108.001.2 brahmahatyādipāpānāṃ pāvanaṃ sarvakāmadam || 1 ||

BRP108.002.1 vaivasvatānvaye jāta ilo nāma janeśvaraḥ |

BRP108.002.2 mahatyā senayā sārdhaṃ jagāma mṛgayāvanam || 2 ||

BRP108.003.1 paribabhrāma gahanaṃ bahuvyālasamākulam |

BRP108.003.2 nānākāradvijayutaṃ viṭapaiḥ pariśobhitam || 3 ||

BRP108.004.1 vanecaraṃ nṛpaśreṣṭho mṛgayāgatamānasaḥ |

BRP108.004.2 tatraiva matim ādhatta ilo 'mātyān athābravīt || 4 ||

ila uvāca:

BRP108.005.1 gacchantu nagaraṃ sarve mama putreṇa pālitam |

BRP108.005.2 deśaṃ kośaṃ balaṃ rājyaṃ pālayantu punaś ca tam || 5 ||

[p. 352 ]

BRP108.006.1 vasiṣṭho 'pi tathā yātu ādāyāgnīn piteva naḥ |

BRP108.006.2 patnībhiḥ sahito dhīmān araṇye 'haṃ vasāmy atha || 6 ||

BRP108.007.1 araṇyabhogabhugbhiś ca vājivāraṇamānuṣaiḥ |

BRP108.007.2 mṛgayāśīlibhiḥ kaiścid yāntu sarva itaḥ purīm || 7 ||

brahmovāca:

BRP108.008.1 tathety uktvā yayus te 'pi svayaṃ prāyāc chanair girim |

BRP108.008.2 himavantaṃ ratnamayaṃ vasaṃs tatra ilo nṛpaḥ || 8 ||

BRP108.009.1 dadarśa kandaraṃ tatra nānāratnavicitritam |

BRP108.009.2 tatra yakṣeśvaraḥ kaścit samanyur iti viśrutaḥ || 9 ||

BRP108.010.1 tasya bhāryā samānāmnī bhartṛvrataparāyaṇā |

BRP108.010.2 tasmin vasaty asau yakṣo ramaṇīye nagottame || 10 ||

BRP108.011.1 mṛgarūpeṇa vyacarad bhāryayā sa mahāmatiḥ |

BRP108.011.2 svecchayā svavane yakṣaḥ krīḍate nṛtyagītakaiḥ || 11 ||

BRP108.012.1 itthaṃ sa yakṣo jānāti mṛgarūpadharo 'pi ca |

BRP108.012.2 ilas tu taṃ na jānāti kandaraṃ yakṣapālitam || 12 ||

BRP108.013.1 yakṣasya gehaṃ vipulaṃ nānāratnavicitritam |

BRP108.013.2 tatropaviṣṭo nṛpatir mahatyā senayā vṛtaḥ || 13 ||

BRP108.014.1 vāsaṃ cakre sa tatraiva gehe yakṣasya dhīmataḥ |

BRP108.014.2 sa yakṣo 'dharmakopena bhāryayā mṛgarūpadhṛk || 14 ||

BRP108.015.1 ilaṃ jetuṃ na śaknomi yācito na dadāti ca |

BRP108.015.2 hṛtaṃ gehaṃ mamānena kiṃ karomīty acintayat || 15 ||

BRP108.016.1 yudhi mattaṃ kathaṃ hanyāṃ ceti sthitvā sa yakṣarāṭ |

BRP108.016.2 ātmīyān preṣayām āsa yakṣāñ śūrān dhanurdharān || 16 ||

yakṣa uvāca:

BRP108.017.1 yuddhe jitvā ca rājānam ilam uddhatadantinam |

BRP108.017.2 gṛhād yathānyato yāti mama tat kartum arhatha || 17 ||

brahmovāca:

BRP108.018.1 yakṣeśvarasya tad vākyād yakṣās te yuddhadurmadāḥ |

BRP108.018.2 ilaṃ gatvābruvan sarve nirgacchāsmād guhālayāt || 18 ||

BRP108.019.1 na ced yuddhāt paribhraṣṭaḥ palāyya kva gamiṣyasi |

BRP108.019.2 tad yakṣavacanāt kopād yuddhaṃ cakre sa rājarāṭ || 19 ||

BRP108.020.1 jitvā yakṣān bahuvidhān uvāsa daśa śarvarīḥ |

BRP108.020.2 yakṣeśvaro mṛgo bhūtvā bhāryayāpi vane vasan || 20 ||

BRP108.021.1 hṛtageho vanaṃ prāpto hṛtabhṛtyaḥ sa yakṣiṇīm |

BRP108.021.2 prāha cintāparo bhūtvā mṛgīrūpadharāṃ priyām || 21 ||

[p. 353 ]

yakṣa uvāca:

BRP108.022.1 rājā 'yaṃ durmanāḥ kānte vyasanāsaktamānasaḥ |

BRP108.022.2 katham āyāti vipadaṃ tatropāyo vicintyatām || 22 ||

BRP108.023.1 pāparddhivyasanāntāni rājyāny akhilabhūbhujām |

BRP108.023.2 prāpayomāvanaṃ subhrūr mṛgī bhūtvā manoharā || 23 ||

BRP108.024.1 praviśet tatra rājāyaṃ strī bhaviṣyaty asaṃśayam |

BRP108.024.2 karaṇīyaṃ tvayā bhadre na caitad yujyate mama |

BRP108.024.3 ahaṃ tu puruṣo yena tvaṃ punaḥ strī ca yakṣiṇī || 24 ||

yakṣiṇy uvāca:

BRP108.025.1 kathaṃ tvayā na gantavyam umāvanam anuttamam |

BRP108.025.2 gate 'pi tvayi ko doṣas tan me kathaya tattvataḥ || 25 ||

yakṣa uvāca:

BRP108.026.1 himavatparvataśreṣṭha umayā sahitaḥ śivaḥ |

BRP108.026.2 devair gaṇair anuvṛto vicacāra yathāsukham |

BRP108.026.3 pārvatī śaṅkaraṃ prāha kadācid rahasi sthitam || 26 ||

pārvaty uvāca:

BRP108.027.1 strīṇām eṣa svabhāvo 'sti rataṃ gopāyitaṃ bhavet |

BRP108.027.2 tasmān me niyataṃ deśam ājñayā rakṣitaṃ tava || 27 ||

BRP108.028.1 dehi me tridaśeśāna umāvanam iti śrutam |

BRP108.028.2 vinā tvayā gaṇeśena kārttikeyena nandinā || 28 ||

BRP108.029.1 yas tv atra praviśen nātha strītvaṃ tasya bhaved iti || 29 ||

yakṣa uvāca:

BRP108.030.1 ity ājñomāvane dattā prasannenendumaulinā |

BRP108.030.2 kiṃ karomi pumān kānte tvayā praṇayanārditaḥ |

BRP108.030.3 tasmān mayā na gantavyam umāyā vanam uttamam || 30 ||

brahmovāca:

BRP108.031.1 tad bhartṛvacanaṃ śrutvā yakṣiṇī kāmarūpiṇī |

BRP108.031.2 mṛgī bhūtvā viśālākṣī ilasya purato 'bhavat || 31 ||

BRP108.032.1 yakṣas tu saṃsthitas tatra dadarśelo mṛgīṃ tadā |

BRP108.032.2 mṛgayāsaktacitto vai mṛgīṃ dṛṣṭvā viśeṣataḥ || 32 ||

BRP108.033.1 eka eva hayārūḍho niryayau tāṃ mṛgīm anu |

BRP108.033.2 sākarṣata śanais taṃ tu rājānaṃ mṛgayākulam || 33 ||

BRP108.034.1 śanair jagāma sā tatra yad umāvanam ucyate |

BRP108.034.2 adṛśyā tu mṛgī tasmai darśayantī kvacit kvacit || 34 ||

[p. 354 ]

BRP108.035.1 tiṣṭhantī caiva gacchantī dhāvantī ca vibhītavat |

BRP108.035.2 hariṇī capalākṣī sā tam ākarṣad umāvanam || 35 ||

BRP108.036.1 anuprāpto hayārūḍhas tat prāpa sa umāvanam |

BRP108.036.2 umāvanaṃ praviṣṭaṃ taṃ jñātvā sā yakṣiṇī tadā || 36 ||

BRP108.037.1 mṛgīrūpaṃ parityajya yakṣiṇī kāmarūpiṇī |

BRP108.037.2 divyarūpaṃ samāsthāya cāśokatarusannidhau || 37 ||

BRP108.038.1 tacchākhālambitakarā divyagandhānulepanā |

BRP108.038.2 divyarūpadharā tanvī kṛtakāryā samā tadā || 38 ||

BRP108.039.1 hasantī nṛpatiṃ prekṣya śrāntaṃ hayagataṃ tadā |

BRP108.039.2 mṛgīm ālokayantaṃ taṃ capalākṣam ilaṃ tadā || 39 ||

BRP108.040.1 bhartṛvākyam aśeṣeṇa smarantī prāha bhūmipam || 40 ||

samovāca:

BRP108.041.1 hayārūḍhābalā tanvi kva ekaiva tu gacchasi |

BRP108.041.2 puruṣasya ca veṣeṇa ile kam anuyāsyasi || 41 ||

brahmovāca:

BRP108.042.1 ileti vacanaṃ śrutvā rājāsau krodhamūrchitaḥ |

BRP108.042.2 yakṣiṇīṃ bhartsayitvāsau tām apṛcchan mṛgīṃ punaḥ || 42 ||

BRP108.043.1 tathāpi yakṣiṇī prāha ile kim anuvīkṣase |

BRP108.043.2 ileti vacanaṃ śrutvā dhṛtacāpo hayasthitaḥ || 43 ||

BRP108.044.1 kupito darśayām āsa trailokyavijayī dhanuḥ |

BRP108.044.2 punaḥ sā prāha nṛpatiṃ mahātmānam ile svayam || 44 ||

BRP108.045.1 prekṣasva paścān māṃ brūhi asatyāṃ satyavādinīm |

BRP108.045.2 tadā cālokayad rājā stanau tuṅgau bhujāntare || 45 ||

BRP108.046.1 kim idaṃ mama sañjātam ity evaṃ cakito 'bhavat || 46 ||

ilovāca:

BRP108.047.1 kim idaṃ mama sañjātaṃ jānīte bhavatī sphuṭam |

BRP108.047.2 vada sarvaṃ yathātathyaṃ tvaṃ kā vā vada suvrate || 47 ||

yakṣiṇy uvāca:

BRP108.048.1 himavatkandaraśreṣṭhe samanyur vasate patiḥ |

BRP108.048.2 yakṣāṇām adhipaḥ śrīmāṃs tadbhāryāhaṃ tu yakṣiṇī || 48 ||

BRP108.049.1 yatkandare bhavān rājā tūpaviṣṭaḥ suśītale |

BRP108.049.2 yasya yakṣā hatā mohāt tvayā hi saṅgaraṃ vinā || 49 ||

BRP108.050.1 tato 'haṃ nirgamārthaṃ te mṛgī bhūtvā umāvanam |

BRP108.050.2 praviṣṭā tvaṃ praviṣṭo 'si purā prāha maheśvaraḥ || 50 ||

BRP108.051.1 yas tv atra praviśen mandaḥ pumān strītvam avāpsyati |

BRP108.051.2 tasmāt strītvam avāpto 'si na tvaṃ duḥkhitum arhasi |

BRP108.051.3 prauḍho 'pi ko 'tra jānāti vicitrabhavitavyatām || 51 ||

brahmovāca:

BRP108.052.1 yakṣiṇīvacanaṃ śrutvā hayārūḍhas tadāpatat |

BRP108.052.2 tam āśvāsya punaḥ saiva yakṣiṇī vākyam abravīt || 52 ||

yakṣiṇy uvāca:

BRP108.053.1 strītvaṃ jātaṃ jātam eva na puṃstvaṃ kartum arhasi |

BRP108.053.2 gṛhāṇa vidyāṃ strīyogyāṃ nṛtyaṃ gītam alaṅkṛtim |

BRP108.053.3 strīlālityaṃ strīvilāsaṃ strīkṛtyaṃ sarvam eva tat || 53 ||

[p. 355 ]

brahmovāca:

BRP108.054.1 ilā sarvam athāvāpya yakṣiṇīṃ vākyam abravīt || 54 ||

ilovāca:

BRP108.055.1 ko vā bhartā kiṃ tu kṛtyaṃ punaḥ puṃstvaṃ kathaṃ bhavet |

BRP108.055.2 etad vadasva kalyāṇī duḥkhārtāyā viśeṣataḥ |

BRP108.055.3 ārtānām ārtiśamanāc chreyo nābhyadhikaṃ kvacit || 55 ||

yakṣiṇy uvāca:

BRP108.056.1 budhaḥ somasuto nāma vanād asmāc ca pūrvataḥ |

BRP108.056.2 āśramas tasya subhage pitaraṃ nityam eṣyati || 56 ||

BRP108.057.1 anenaiva pathā somaṃ pitaraṃ sa budho grahaḥ |

BRP108.057.2 draṣṭuṃ yāti tato nityaṃ namaskartuṃ tathaiva ca || 57 ||

BRP108.058.1 yadā yāti budhaḥ śāntas tadātmānaṃ ca darśaya |

BRP108.058.2 taṃ dṛṣṭvā tvaṃ tu subhage sarvakāmān avāpsyasi || 58 ||

brahmovāca:

BRP108.059.1 tām āśvāsya tataḥ subhrūr yakṣiṇy antaradhīyata |

BRP108.059.2 yakṣiṇī sā tam ācaṣṭa yakṣo 'pi sukham āptavān || 59 ||

BRP108.060.1 ilasainyaṃ ca tatrāsīt tad gataṃ ca yathāsukham |

BRP108.060.2 umāvanasthitā celā gāyantī nṛtyatī punaḥ || 60 ||

BRP108.061.1 strībhāvam anuceṣṭantī smarantī karmaṇo gatim |

BRP108.061.2 kadācit kriyamāṇe tu ilayā nṛtyakarmaṇi || 61 ||

BRP108.062.1 tām apaśyad budho dhīmān pitaraṃ gantum udyataḥ |

BRP108.062.2 ilāṃ dṛṣṭvā gatiṃ tyaktvā tām āgatyābravīd budhaḥ || 62 ||

budha uvāca:

BRP108.063.1 bhāryā bhava mama svasthā sarvābhyas tvaṃ priyā bhava || 63 ||

brahmovāca:

BRP108.064.1 budhavākyam ilā bhaktyā tv abhinandya tathākarot |

BRP108.064.2 smṛtvā ca yakṣiṇīvākyaṃ tatas tuṣṭābhavan mune || 64 ||

BRP108.065.1 budho reme tayā prītyā nītvā svasthānam uttamam |

BRP108.065.2 sā cāpi sarvabhāvena toṣayām āsa taṃ patim |

BRP108.065.3 tato bahutithe kāle budhas tuṣṭo 'vadat priyām || 65 ||

budha uvāca:

BRP108.066.1 kiṃ te deyaṃ mayā bhadre priyaṃ yan manasi sthitam || 66 ||

brahmovāca:

BRP108.067.1 tadvākyasamakālaṃ tu putraṃ dehīty abhāṣata |

BRP108.067.2 ilā budhaṃ somasutaṃ prītimantaṃ priyaṃ tathā || 67 ||

budha uvāca:

BRP108.068.1 amogham etan madvīryaṃ tathā prītisamudbhavam |

BRP108.068.2 putras te bhavitā tasmāt kṣatriyo lokaviśrutaḥ || 68 ||

BRP108.069.1 somavaṃśakaraḥ śrīmān āditya iva tejasā |

BRP108.069.2 buddhyā bṛhaspatisamaḥ kṣamayā pṛthivīsamaḥ || 69 ||

BRP108.070.1 vīryeṇājau harir iva kopena hutabhug yathā || 70 ||

brahmovāca:

BRP108.071.1 tasminn utpadyamāne tu budhaputre mahātmani |

BRP108.071.2 jayaśabdaś ca sarvatra tv āsīc ca suraveśmani || 71 ||

[p. 356 ]

BRP108.072.1 budhaputre samutpanne tatrājagmuḥ sureśvarāḥ |

BRP108.072.2 aham apy āgamaṃ tatra mudā yukto mahāmate || 72 ||

BRP108.073.1 jātamātraḥ suto rāvam akarot sa pṛthusvaram |

BRP108.073.2 tena sarve 'py avocan vai saṅgatā ṛṣayaḥ surāḥ || 73 ||

BRP108.074.1 yasmāt purū ravo 'syeti tasmād eṣa purūravāḥ |

BRP108.074.2 syād ity evaṃ nāma cakruḥ sarve santuṣṭamānasāḥ || 74 ||

BRP108.075.1 budho 'py adhyāpayām āsa kṣātravidyāṃ sutaṃ śubhām |

BRP108.075.2 dhanurvedaṃ saprayogaṃ budhaḥ prādāt tadātmaje || 75 ||

BRP108.076.1 sa śīghraṃ vṛddhim agamac chuklapakṣe yathā śaśī |

BRP108.076.2 sa mātaraṃ duḥkhayutāṃ samīkṣyelāṃ mahāmatiḥ |

BRP108.076.3 namasyātha vinītātmā ilām ailo 'bravīd idam || 76 ||

aila uvāca:

BRP108.077.1 budho mātar mama pitā tava bhartā priyas tathā |

BRP108.077.2 ahaṃ ca putraḥ karmaṇyaḥ kasmāt te mānaso jvaraḥ || 77 ||

ilovāca:

BRP108.078.1 satyaṃ putra budho bhartā tvaṃ ca putro guṇākaraḥ |

BRP108.078.2 bhartṛputrakṛtā cintā na mamāsti kadācana || 78 ||

BRP108.079.1 tathāpi pūrvajaṃ kiñcid duḥkhaṃ smṛtvā punaḥ punaḥ |

BRP108.079.2 cintayeyaṃ mahābuddhe tato mātaram abravīt || 79 ||

aila uvāca:

BRP108.080.1 nivedayasva me mātas tad eva prathamaṃ mama || 80 ||

brahmovāca:

BRP108.081.1 ilā cainam uvācedaṃ rahovācaṃ kathaṃ vade |

BRP108.081.2 tathāpi putra te vacmi pitroḥ putro yato gatiḥ |

BRP108.081.3 magnānāṃ duḥkhapāthobdhau putraḥ pravahaṇaṃ param || 81 ||

brahmovāca:

BRP108.082.1 tan mātṛvacanaṃ śrutvā vinītaḥ prāha mātaram |

BRP108.082.2 pādayoḥ patitaś cāpi vada mātar yathā tathā || 82 ||

brahmovāca:

BRP108.083.1 sā purūravasaṃ prāha ikṣvākūṇāṃ tathā kulam |

BRP108.083.2 tatrotpattiṃ svasya nāma rājyaprāptiṃ priyān sutān || 83 ||

BRP108.084.1 purodhasaṃ vasiṣṭhaṃ ca priyāṃ bhāryāṃ svakaṃ padam |

BRP108.084.2 vananiryāṇam evātha amātyānāṃ purodhasaḥ || 84 ||

BRP108.085.1 preṣaṇaṃ ca nagaryāṃ tāṃ mṛgayāsaktim eva ca |

BRP108.085.2 himavatkandaragatiṃ yakṣeśvaragṛhe gatim || 85 ||

[p. 357 ]

BRP108.086.1 umāvanapraveśaṃ ca strītvaprāptim aśeṣataḥ |

BRP108.086.2 maheśvarājñayā tatra cāpraveśaṃ narasya tu || 86 ||

BRP108.087.1 yakṣiṇīvākyam apy asya varadānaṃ tathaiva ca |

BRP108.087.2 budhaprāptiṃ tathā prītiṃ putrotpattyādy aśeṣataḥ || 87 ||

BRP108.088.1 kathayām āsa tat sarvaṃ śrutvā mātaram abravīt |

BRP108.088.2 purūravāḥ kiṃ karomi kiṃ kṛtvā sukṛtaṃ bhavet || 88 ||

BRP108.089.1 etāvatā te tṛptiś ced alam etena cāmbike |

BRP108.089.2 yad apy anyan manovarti tad apy ājñāpayasva me || 89 ||

ilovāca:

BRP108.090.1 iccheyaṃ puṃstvam utkṛṣṭam iccheyaṃ rājyam uttamam |

BRP108.090.2 abhiṣekaṃ ca putrāṇāṃ tava cāpi viśeṣataḥ || 90 ||

BRP108.091.1 dānaṃ dātuṃ ca yaṣṭuṃ ca muktimārgasya vīkṣaṇam |

BRP108.091.2 sarvaṃ ca kartum icchāmi tava putra prasādataḥ || 91 ||

putra uvāca:

BRP108.092.1 upāyaṃ tvā tu pṛcchāmi yena puṃstvam avāpsyasi |

BRP108.092.2 tapaso vānyato vāpi vadasva mama tattvataḥ || 92 ||

ilovāca:

BRP108.093.1 budhaṃ tvaṃ pitaraṃ pṛccha gatvā putra yathārthavat |

BRP108.093.2 sa tu sarvaṃ tu jānāti upadekṣyati te hitam || 93 ||

brahmovāca:

BRP108.094.1 tanmātṛvacanād ailo gatvā pitaram añjasā |

BRP108.094.2 uvāca praṇato bhūtvā mātuḥ kṛtyaṃ tathātmanaḥ || 94 ||

budha uvāca:

BRP108.095.1 ilaṃ jāne mahāprājña ilāṃ jātāṃ punas tathā |

BRP108.095.2 umāvanapraveśaṃ ca śambhor ājñāṃ tathaiva ca || 95 ||

BRP108.096.1 tasmāc chambhuprasādena umāyāś ca prasādataḥ |

BRP108.096.2 viśāpo bhavitā putra tāv ārādhya na cānyathā || 96 ||

purūravā uvāca:

BRP108.097.1 paśyeyaṃ taṃ kathaṃ devaṃ kathaṃ vā mātaraṃ śivām |

BRP108.097.2 tīrthād vā tapaso vāpi tat pitaḥ prathamaṃ vada || 97 ||

budha uvāca:

BRP108.098.1 gautamīṃ gaccha putra tvaṃ tatrāste sarvadā śivaḥ |

BRP108.098.2 umayā sahitaḥ śrīmāñ śāpahantā varapradaḥ || 98 ||

brahmovāca:

BRP108.099.1 purūravāḥ pitur vākyaṃ śrutvā tu mudito 'bhavat |

BRP108.099.2 gautamīṃ tapase dhīmān gaṅgāṃ trailokyapāvanīm || 99 ||

BRP108.100.1 puṃstvam icchaṃs tathā mātur jagāma tapase tvaran |

BRP108.100.2 himavantaṃ giriṃ natvā mātaraṃ pitaraṃ gurum || 100 ||

BRP108.101.1 gacchantam anvagāt putram ilā somasutas tathā |

BRP108.101.2 te sarve gautamīṃ prāptā himavatparvatottamāt || 101 ||

BRP108.102.1 tatra snātvā tapaḥ kiñcit kṛtvā cakruḥ stutiṃ parām |

BRP108.102.2 bhavasya devadevasya stutikramam imaṃ śṛṇu || 102 ||

[p. 358 ]

BRP108.103.1 budhas tuṣṭāva prathamam ilā ca tadanantaram |

BRP108.103.2 tataḥ purūravāḥ putro gaurīṃ devīṃ ca śaṅkaram || 103 ||

budha uvāca:

BRP108.104.1 yau kuṅkumena svaśarīrajena |

BRP108.104.2 svabhāvahemapratimau sarūpau |

BRP108.104.3 yāv arcitau skandagaṇeśvarābhyāṃ |

BRP108.104.4 tau me śaraṇyau śaraṇaṃ bhavetām || 104 ||

ilovāca:

BRP108.105.1 saṃsāratāpatrayadāvadagdhāḥ |

BRP108.105.2 śarīriṇo yau paricintayantaḥ |

BRP108.105.3 sadyaḥ parāṃ nirvṛtim āpnuvanti |

BRP108.105.4 tau śaṅkarau me śaraṇaṃ bhavetām || 105 ||

BRP108.106.1 ārtā hy ahaṃ pīḍitamānasā te |

BRP108.106.2 kleśādigoptā na paro 'sti kaścit |

BRP108.106.3 deva tvadīyau caraṇau supuṇyau |

BRP108.106.4 tau me śaraṇyau śaraṇaṃ bhavetām || 106 ||

purūravā uvāca:

BRP108.107.1 yayoḥ sakāśād idam abhyudaiti |

BRP108.107.2 prayāti cānte layam eva sarvam |

BRP108.107.3 jagaccharaṇyau jagadātmakau tu |

BRP108.107.4 gaurīharau me śaraṇaṃ bhavetām || 107 ||

BRP108.108.1 yau devavṛndeṣu mahotsave tu |

BRP108.108.2 pādau gṛhāṇeśa girīśaputryāḥ |

BRP108.108.3 proktaṃ dhṛtau prītivaśāc chivena |

BRP108.108.4 tau me śaraṇyau śaraṇaṃ bhavetām || 108 ||

śrīdevy uvāca:

BRP108.109.1 kim abhīṣṭaṃ pradāsyāmi yuṣmabhyaṃ tad vadantu me |

BRP108.109.2 kṛtakṛtyāḥ stha bhadraṃ vo devānām api duṣkaram || 109 ||

purūravā uvāca:

BRP108.110.1 ilo rājā tavājñātvā vanaṃ prāviśad ambike |

BRP108.110.2 tat kṣamasva sureśāni puṃstvaṃ dātuṃ tvam arhasi || 110 ||

brahmovāca:

BRP108.111.1 tathety uvāca tān sarvān bhavasya tu mate sthitā |

BRP108.111.2 tataḥ sa bhagavān āha devīvākyarataḥ sadā || 111 ||

śiva uvāca:

BRP108.112.1 atrābhiṣekamātreṇa puṃstvaṃ prāpnotv ayaṃ nṛpaḥ || 112 ||

brahmovāca:

BRP108.113.1 snātāyā budhabhāryāyāḥ śarīrād vāri susruve |

BRP108.113.2 nṛtyaṃ gītaṃ ca lāvaṇyaṃ yakṣiṇyā yad upārjitam || 113 ||

BRP108.114.1 tat sarvaṃ vāridhārābhir gaṅgāmbhasi samāviśat |

BRP108.114.2 nṛtyā gītā ca saubhāgyā imā nadyo babhūvire || 114 ||

BRP108.115.1 tāś cāpi saṅgatā gaṅgāṃ te puṇyāḥ saṅgamās trayaḥ |

BRP108.115.2 teṣu snānaṃ ca dānaṃ ca surarājyaphalapradam || 115 ||

[p. 359 ]

BRP108.116.1 ilā puṃstvam avāpyātha gaurīśambhoḥ prasādataḥ |

BRP108.116.2 mahābhyudayasiddhyarthaṃ vājimedham athākarot || 116 ||

BRP108.117.1 purodhasaṃ vasiṣṭhaṃ ca bhāryāṃ putrāṃs tathaiva ca |

BRP108.117.2 amātyāṃś ca balaṃ kośam ānīya sa nṛpottamaḥ || 117 ||

BRP108.118.1 caturaṅgaṃ balaṃ rājyaṃ daṇḍake 'sthāpayat tadā |

BRP108.118.2 ilasya nāmnā vikhyātaṃ tatra tat puram ucyate || 118 ||

BRP108.119.1 pūrvajātān atho putrān sūryavaṃśakramāgate |

BRP108.119.2 rājye 'bhiṣicya paścāt tam ailaṃ snehād asiñcayat || 119 ||

BRP108.120.1 somavaṃśakaraḥ śrīmān ayaṃ rājā bhaved iti |

BRP108.120.2 sarvebhyo matimānebhyo jyeṣṭhaḥ śreṣṭho 'bhavan mune || 120 ||

BRP108.121.1 yatra ca kratavo vṛttā ilasya nṛpateḥ śubhāḥ |

BRP108.121.2 yatra puṃstvam avāpyātha yatra putrāḥ samāgatāḥ || 121 ||

BRP108.122.1 yakṣiṇīdattanṛtyādigītasaubhāgyamaṅgalāḥ |

BRP108.122.2 nadyo bhūtvā yatra gaṅgāṃ saṅgatās tāni nārada || 122 ||

BRP108.123.1 tīrthāni śubhadāny āsan sahasrāṇy atha ṣoḍaśa |

BRP108.123.2 ubhayos tīrayos tāta tatra śambhur ileśvaraḥ |

BRP108.123.3 teṣu snānaṃ ca dānaṃ ca sarvakratuphalapradam || 123 ||

Chapter 109: The destruction of Dakṣa's sacrifice; Viṣṇu's discus swallowed by Śiva

109 SS 179-181

brahmovāca:

BRP109.001.1 cakratīrtham iti khyātaṃ brahmahatyādināśanam |

BRP109.001.2 yatra cakreśvaro devaś cakram āpa yato hariḥ || 1 ||

BRP109.002.1 yatra viṣṇuḥ svayaṃ sthitvā cakrārthaṃ śaṅkaraṃ prabhuḥ |

BRP109.002.2 pūjayām āsa tat tīrthaṃ cakratīrtham udāhṛtam || 2 ||

BRP109.003.1 yasya śravaṇamātreṇa sarvapāpaiḥ pramucyate |

BRP109.003.2 dakṣakratau pravṛtte tu devānāṃ ca samāgame || 3 ||

BRP109.004.1 dakṣeṇa dūṣite deve śive śarve maheśvare |

BRP109.004.2 anāhvāne sureśasya dakṣacitte malīmase || 4 ||

BRP109.005.1 dākṣāyaṇyā śrute vākye anāhvānasya kāraṇe |

BRP109.005.2 ahalyāyāṃ coktavatyāṃ kupitābhūt sureśvarī || 5 ||

BRP109.006.1 pitaraṃ nāśaye pāpaṃ kṣameyaṃ na kathañcana |

BRP109.006.2 śṛṇvatī doṣavākyāni pitrā coktāni bhartari || 6 ||

BRP109.007.1 patyuḥ śṛṇvanti yā nindāṃ tāsāṃ pāpāvadhiḥ kutaḥ |

BRP109.007.2 yādṛśas tādṛśo vāpi patiḥ strīṇāṃ parā gatiḥ || 7 ||

BRP109.008.1 kiṃ punaḥ sakalādhīśo mahādevo jagadguruḥ |

BRP109.008.2 śrutaṃ tannindanaṃ tarhi dhārayāmi na dehakam || 8 ||

BRP109.009.1 tasmāt tyakṣya imaṃ deham ity uktvā sā mahāsatī |

BRP109.009.2 kopena mahatāviṣṭā prajajvāla sureśvarī || 9 ||

[p. 360 ]

BRP109.010.1 śivaikacetanā dehaṃ balād yogāc ca tatyaje |

BRP109.010.2 maheśvaro 'pi sakalaṃ vṛttam ākarṇya nāradāt || 10 ||

BRP109.011.1 dṛṣṭvā cukopa papraccha jayāṃ ca vijayāṃ tathā |

BRP109.011.2 te ūcatur ubhe devaṃ dakṣakratuvināśanam || 11 ||

BRP109.012.1 dākṣāyaṇyā iti śrutvā makhaṃ prāyān maheśvaraḥ |

BRP109.012.2 bhīmair gaṇaiḥ parivṛto bhūtanāthaiḥ samaṃ yayau || 12 ||

BRP109.013.1 makhas tair veṣṭitaḥ sarvo devabrahmapuraskṛtaḥ |

BRP109.013.2 dakṣeṇa yajamānena śuddhabhāvena rakṣitaḥ || 13 ||

BRP109.014.1 vasiṣṭhādibhir atyugrair munibhiḥ parivāritaḥ |

BRP109.014.2 indrādityādyair vasubhiḥ sarvataḥparipālitaḥ || 14 ||

BRP109.015.1 ṛgyajuḥsāmavedaiś ca svāhāśabdair alaṅkṛtaḥ |

BRP109.015.2 śraddhā puṣṭis tathā tuṣṭiḥ śāntir lajjā sarasvatī || 15 ||

BRP109.016.1 bhūmir dyauḥ śarvarī kṣāntir uṣā āśā jayā matiḥ |

BRP109.016.2 etābhiś ca tathānyābhiḥ sarvataḥ samalaṅkṛtaḥ || 16 ||

BRP109.017.1 tvaṣṭrā mahātmanā cāpi kārito viśvakarmaṇā |

BRP109.017.2 surabhir nandinī dhenuḥ kāmadhuk kāmadohinī || 17 ||

BRP109.018.1 etābhiḥ kāmavarṣābhiḥ sarvakāmasamṛddhimān |

BRP109.018.2 kalpavṛkṣaḥ pārijāto latāḥ kalpalatādikāḥ || 18 ||

BRP109.019.1 yad yad iṣṭatamaṃ kiñcit tatra tasmin makhe sthitam |

BRP109.019.2 svayaṃ maghavatā pūṣṇā hariṇā parirakṣitaḥ || 19 ||

BRP109.020.1 dīyatāṃ bhujyatāṃ vāpi kriyatāṃ sthīyatāṃ sukham |

BRP109.020.2 etaiś ca sarvato vākyair dakṣasya pūjitaṃ makham || 20 ||

BRP109.021.1 ādau tu vīrabhadro 'sau bhadrakālyā yuto yayau |

BRP109.021.2 śokakopaparītātmā paścāc chūlapinākadhṛk || 21 ||

BRP109.022.1 abhyāyayau mahādevo mahābhūtair alaṅkṛtaḥ |

BRP109.022.2 tāni bhūtāni parito makhe veṣṭya maheśvaram || 22 ||

BRP109.023.1 kratuṃ vidhvaṃsayām āsus tatra kṣobho mahān abhūt |

BRP109.023.2 palāyanta tataḥ kecit kecid gatvā tataḥ śivam || 23 ||

BRP109.024.1 kecit stuvanti deveśaṃ kecit kupyanti śaṅkaram |

BRP109.024.2 evaṃ vidhvaṃsitaṃ yajñaṃ dṛṣṭvā pūṣā samabhyagāt || 24 ||

BRP109.025.1 pūṣṇo dantān athotpāṭya indraṃ vyadrāvayat kṣaṇāt |

BRP109.025.2 bhagasya cakṣuṣī vipra vīrabhadro vyapāṭayat || 25 ||

BRP109.026.1 divākaraṃ punar dorbhyāṃ paribhrāmya samākṣipat |

BRP109.026.2 tataḥ suragaṇāḥ sarve viṣṇuṃ te śaraṇaṃ yayuḥ || 26 ||

devā ūcuḥ:

BRP109.027.1 trāhi trāhi gadāpāṇe bhūtanāthakṛtād bhayāt |

BRP109.027.2 maheśvaragaṇaḥ kaścit pramathānāṃ tu nāyakaḥ |

BRP109.027.3 tena dagdho makhaḥ sarvo vaiṣṇavaḥ paśyato hareḥ || 27 ||

brahmovāca:

BRP109.028.1 hariṇā cakram utsṛṣṭaṃ bhūtanāthavadhaṃ prati |

BRP109.028.2 bhūtanātho 'pi tac cakram āpatac ca tadāgrasat || 28 ||

BRP109.029.1 graste cakre tato viṣṇor lokapālā bhayād yayuḥ |

BRP109.029.2 tathā sthitān avekṣyātha dakṣo yajñaṃ surān api |

BRP109.029.3 tuṣṭāva śaṅkaraṃ devaṃ dakṣo bhaktyā prajāpatiḥ || 29 ||

[p. 361 ]

dakṣa uvāca:

BRP109.030.1 jaya śaṅkara someśa jaya sarvajña śambhave |

BRP109.030.2 jaya kalyāṇabhṛc chambho jaya kālātmane namaḥ || 30 ||

BRP109.031.1 ādikartar namas te 'stu nīlakaṇṭha namo 'stu te |

BRP109.031.2 brahmapriya namas te 'stu brahmarūpa namo 'stu te || 31 ||

BRP109.032.1 trimūrtaye namo deva tridhāma parameśvara |

BRP109.032.2 sarvamūrte namas te 'stu trailokyādhāra kāmada || 32 ||

BRP109.033.1 namo vedāntavedyāya namas te paramātmane |

BRP109.033.2 yajñarūpa namas te 'stu yajñadhāma namo 'stu te || 33 ||

BRP109.034.1 yajñadāna namas te 'stu havyavāha namo 'stu te |

BRP109.034.2 yajñahartre namas te 'stu phaladāya namo 'stu te || 34 ||

BRP109.035.1 trāhi trāhi jagannātha śaraṇāgatavatsala |

BRP109.035.2 bhaktānām apy abhaktānāṃ tvam eva śaraṇaṃ prabho || 35 ||

brahmovāca:

BRP109.036.1 evaṃ tu stuvatas tasya prasanno 'bhūn maheśvaraḥ |

BRP109.036.2 kiṃ dadāmīti taṃ prāha kratuḥ pūrṇo 'stu me prabho || 36 ||

BRP109.037.1 tathety uvāca bhagavān devadevo maheśvaraḥ |

BRP109.037.2 śaṅkaraḥ sarvabhūtātmā karuṇāvaruṇālayaḥ || 37 ||

BRP109.038.1 kratuṃ kṛtvā tataḥ pūrṇaṃ tasya dakṣasya vai mune |

BRP109.038.2 evam uktvā sa bhagavān bhūtair antaradhīyata || 38 ||

BRP109.039.1 yathāgataṃ surā jagmuḥ svam eva sadanaṃ prati |

BRP109.039.2 tataḥ kadācid devānāṃ daityānāṃ vigraho mahān || 39 ||

BRP109.040.1 babhūva tatra daityebhyo bhītā devāḥ śriyaḥ patim |

BRP109.040.2 tuṣṭuvuḥ sarvabhāvena vacobhis taṃ janārdanam || 40 ||

devā ūcuḥ:

BRP109.041.1 śakrādayo 'pi tridaśāḥ kaṭākṣam |

BRP109.041.2 avekṣya yasyās tapa ācaranti |

BRP109.041.3 sā cāpi yatpādaratā ca lakṣmīs |

BRP109.041.4 taṃ brahmabhūtaṃ śaraṇaṃ prapadye || 41 ||

BRP109.042.1 yasmāt trilokyāṃ na paraḥ samāno |

BRP109.042.2 na cādhikas tārkṣyarathān nṛsiṃhāt |

BRP109.042.3 sa devadevo 'vatu naḥ samastān |

BRP109.042.4 mahābhayebhyaḥ kṛpayā prapannān || 42 ||

brahmovāca:

BRP109.043.1 tataḥ prasanno bhagavāñ śaṅkhacakragadādharaḥ |

BRP109.043.2 kimartham āgatāḥ sarve tatkartāsmīty uvāca tān || 43 ||

devā ūcuḥ:

BRP109.044.1 bhayaṃ ca tīvraṃ daityebhyo devānāṃ madhusūdana |

BRP109.044.2 tatas trāṇāya devānāṃ matiṃ kuru janārdana || 44 ||

brahmovāca:

BRP109.046.1 tān āgatān hariḥ prāha grastaṃ cakraṃ hareṇa me |

BRP109.046.2 kiṃ karomi gataṃ cakraṃ bhavantaś cārtim āgatāḥ |

BRP109.046.3 yāntu sarve devagaṇā rakṣā vaḥ kriyate mayā || 46 ||

[p. 362 ]

brahmovāca:

BRP109.047.1 tato gateṣu deveṣu viṣṇuś cakrārtham udyataḥ |

BRP109.047.2 godāvarīṃ tato gatvā śambhoḥ pūjāṃ pracakrame || 47 ||

BRP109.048.1 suvarṇakamalair divyaiḥ sugandhair daśabhiḥ śataiḥ |

BRP109.048.2 bhaktito nityavat pūjāṃ cakre viṣṇur umāpateḥ || 48 ||

BRP109.049.1 evaṃ sampūjyamāne tu tayos tattvam idaṃ śṛṇu |

BRP109.049.2 kamalānāṃ sahasre tu yadaikaṃ naiva pūryate || 49 ||

BRP109.050.1 tadāsurāriḥ svaṃ netram utpāṭyārghyam akalpayat |

BRP109.050.2 arghyapātraṃ kare gṛhya sahasrakamalānvitam |

BRP109.050.3 dhyātvā śambhuṃ dadāv arghyam ananyaśaraṇo hariḥ || 50 ||

viṣṇur uvāca:

BRP109.051.1 tvam eva deva jānīṣe bhāvam antargataṃ nṛṇām |

BRP109.051.2 tvam eva śaraṇo 'dhīśo 'tra kā bhaved vicāraṇā || 51 ||

brahmovāca:

BRP109.052.1 vadann udaśrunayano nililye 'sāv itīśvare |

BRP109.052.2 bhavānīsahitaḥ śambhuḥ purastād abhavat tadā || 52 ||

BRP109.053.1 gāḍham āliṅgya vividhair varair āpūrayad dharim |

BRP109.053.2 tad eva cakram abhavan netraṃ cāpi yathā purā || 53 ||

BRP109.054.1 tataḥ suragaṇāḥ sarve tuṣṭuvur hariśaṅkarau |

BRP109.054.2 gaṅgāṃ cāpi saricchreṣṭhāṃ devaṃ ca vṛṣabhadhvajam || 54 ||

BRP109.055.1 tataḥ prabhṛti tat tīrthaṃ cakratīrtham iti smṛtam |

BRP109.055.2 yasyānuśravaṇenaiva mucyate sarvakilbiṣaiḥ || 55 ||

BRP109.056.1 tatra snānaṃ ca dānaṃ ca yaḥ kuryāt pitṛtarpaṇam |

BRP109.056.2 sarvapāpavinirmuktaḥ pitṛbhiḥ svargabhāg bhavet |

BRP109.056.3 tat tu cakrāṅkitaṃ tīrtham adyāpi paridṛśyate || 56 ||

Chapter 110: Story of Dadhīci and his son Pippalāda

110 SS 181-187

brahmovāca:

BRP110.001.1 pippalaṃ tīrtham ākhyātaṃ cakratīrthād anantaram |

BRP110.001.2 yatra cakreśvaro devaś cakram āpa yato hariḥ || 1 ||

BRP110.002.1 yatra viṣṇuḥ svayaṃ sthitvā cakrārthaṃ śaṅkaraṃ vibhum |

BRP110.002.2 pūjayām āsa tat tīrthaṃ cakratīrtham udāhṛtam || 2 ||

BRP110.003.1 yatra prīto 'bhavad viṣṇoḥ śambhus tat pippalaṃ viduḥ |

BRP110.003.2 mahimānaṃ yasya vaktuṃ na kṣamo 'py ahināyakaḥ || 3 ||

BRP110.004.1 cakreśvaro pippaleśo nāmadheyasya kāraṇam |

BRP110.004.2 śṛṇu nārada tad bhaktyā sākṣād vedoditaṃ mayā || 4 ||

[p. 363 ]

BRP110.005.1 dadhīcir iti vikhyāto munir āsīd guṇānvitaḥ |

BRP110.005.2 tasya bhāryā mahāprājñā kulīnā ca pativratā || 5 ||

BRP110.006.1 lopāmudreti yā khyātā svasā tasyā gabhastinī |

BRP110.006.2 iti nāmnā ca vikhyātā vaḍaveti prakīrtitā || 6 ||

BRP110.007.1 dadhīceḥ sā priyā nityaṃ tapas tepe tayā mahat |

BRP110.007.2 dadhīcir agnimān nityaṃ gṛhadharmaparāyaṇaḥ || 7 ||

BRP110.008.1 bhāgīrathīṃ samāśritya devātithiparāyaṇaḥ |

BRP110.008.2 svakalatrarataḥ śāntaḥ kumbhayonir ivāparaḥ || 8 ||

BRP110.009.1 tasya prabhāvāt taṃ deśaṃ nārayo daityadānavāḥ |

BRP110.009.2 ājagmur muniśārdūla yatrāgastyasya cāśramaḥ || 9 ||

BRP110.010.1 tatra devāḥ samājagmū rudrādityās tathāśvinau |

BRP110.010.2 indro viṣṇur yamo 'gniś ca jitvā daityān upāgatān || 10 ||

BRP110.011.1 jayena jātasaṃharṣāḥ stutāś caiva marudgaṇaiḥ |

BRP110.011.2 dadhīciṃ muniśārdūlaṃ dṛṣṭvā nemuḥ sureśvarāḥ || 11 ||

BRP110.012.1 dadhīcir jātasaṃharṣaḥ surān pūjya pṛthak pṛthak |

BRP110.012.2 gṛhakṛtyaṃ tataś cakre surebhyo bhāryayā saha || 12 ||

BRP110.013.1 pṛṣṭāś ca kuśalaṃ tena kathāś cakruḥ surā api |

BRP110.013.2 dadhīcim abruvan devā bhāryayā sukhitaṃ punaḥ || 13 ||

BRP110.014.1 āsīnaṃ hṛṣṭamanasa ṛṣiṃ natvā punaḥ punaḥ || 14 ||

devā ūcuḥ:

BRP110.015.1 kim adya durlabhaṃ loke ṛṣe 'smākaṃ bhaviṣyati |

BRP110.015.2 tvādṛśaḥ sakṛpo yeṣu munir bhūkalpapādapaḥ || 15 ||

BRP110.016.1 etad eva phalaṃ puṃsāṃ jīvatāṃ munisattama |

BRP110.016.2 tīrthāplutir bhūtadayā darśanaṃ ca bhavādṛśām || 16 ||

BRP110.017.1 yat snehād ucyate 'smābhir avadhāraya tan mune |

BRP110.017.2 jitvā daityān iha prāptā hatvā rākṣasapuṅgavān || 17 ||

BRP110.018.1 vayaṃ ca sukhino brahmaṃs tvayi dṛṣṭe viśeṣataḥ |

BRP110.018.2 nāyudhaiḥ phalam asmākaṃ voḍhuṃ naiva kṣamā vayam || 18 ||

BRP110.019.1 sthāpyadeśaṃ na paśyāma āyudhānāṃ munīśvara |

BRP110.019.2 svarge suradviṣo jñātvā sthāpitāni haranti ca || 19 ||

BRP110.020.1 nayeyur āyudhānīti tathaiva ca rasātale |

BRP110.020.2 tasmāt tavāśrame puṇye sthāpyante 'strāṇi mānada || 20 ||

BRP110.021.1 naivātra kiñcid bhayam asti vipra |

BRP110.021.2 na dānavebhyo rākṣasebhyaś ca ghoram |

BRP110.021.3 tvadājñayā rakṣitapuṇyadeśo |

BRP110.021.4 na vidyate tapasā te samānaḥ || 21 ||

BRP110.022.1 jitārayo brahmavidāṃ variṣṭhaṃ |

BRP110.022.2 vayaṃ ca pūrvaṃ nihatā daityasaṅghāḥ |

BRP110.022.3 astrair alaṃ bhārabhūtaiḥ kṛtārthaiḥ |

BRP110.022.4 sthāpyaṃ sthānaṃ te samīpe munīśa || 22 ||

BRP110.023.1 divyān bhogān kāminībhiḥ sametān |

BRP110.023.2 devodyāne nandane sambhajāmaḥ |

BRP110.023.3 tato yāmaḥ kṛtakāryāḥ sahendrāḥ |

BRP110.023.4 svaṃ svaṃ sthānaṃ cāyudhānāṃ ca rakṣā || 23 ||

BRP110.024.1 tvayā kṛtā jāyatāṃ tat praśādhi |

BRP110.024.2 samarthas tvaṃ rakṣaṇe dhāraṇe ca || 24 ||

[p. 364 ]

brahmovāca:

BRP110.025.1 tadvākyam ākarṇya dadhīcir evaṃ |

BRP110.025.2 vākyaṃ jagau vibudhān evam astu |

BRP110.025.3 nivāryamāṇaḥ priyaśīlayā striyā |

BRP110.025.4 kiṃ devakāryeṇa viruddhakāriṇā || 25 ||

BRP110.026.1 ye jñātaśāstrāḥ paramārthaniṣṭhāḥ |

BRP110.026.2 saṃsāraceṣṭāsu gatānurāgāḥ |

BRP110.026.3 teṣāṃ parārthavyasanena kiṃ mune |

BRP110.026.4 yenātra vāmutra sukhaṃ na kiñcit || 26 ||

BRP110.027.1 devadviṣo dveṣam anuprayānti |

BRP110.027.2 datte sthāne vipravarya śṛṇuṣva |

BRP110.027.3 naṣṭe hṛte cāyudhānāṃ munīśa |

BRP110.027.4 kupyanti devā ripavas te bhavanti || 27 ||

BRP110.028.1 tasmān nedaṃ vedavidāṃ variṣṭha |

BRP110.028.2 yuktaṃ dravye parakīye mamatvam |

BRP110.028.3 tāvac ca maitrī dravyabhāvaś ca tāvan |

BRP110.028.4 naṣṭe hṛte ripavas te bhavanti || 28 ||

BRP110.029.1 ced asti śaktir dravyadāne tatas te |

BRP110.029.2 dātavyam evārthine kiṃ vicāryam |

BRP110.029.3 no cet santaḥ parakāryāṇi kuryur |

BRP110.029.4 vāgbhir manobhiḥ kṛtibhis tathaiva || 29 ||

BRP110.030.1 parasvasandhāraṇam etad eva |

BRP110.030.2 sadbhir nirastaṃ tyaja kānta sadyaḥ || 30 ||

brahmovāca:

BRP110.031.1 evaṃ priyāyā vacanaṃ sa vipro |

BRP110.031.2 niśamya bhāryām idam āha subhrūm || 31 ||

dadhīcir uvāca:

BRP110.032.1 purā surāṇām anumānya bhadre |

BRP110.032.2 netīti vāṇī na sukhaṃ mamaiti || 32 ||

brahmovāca:

BRP110.033.1 śrutveritaṃ patyur iti priyāyāṃ |

BRP110.033.2 daivaṃ vinānyan na nṛṇāṃ samartham |

BRP110.033.3 tūṣṇīṃ sthitāyāṃ surasattamās te |

BRP110.033.4 saṃsthāpya cāstrāṇy atidīptimanti || 33 ||

BRP110.034.1 natvā munīndraṃ yayur eva lokān |

BRP110.034.2 daityadviṣo nyastaśastrāḥ kṛtārthāḥ |

BRP110.034.3 gateṣu deveṣu munipravaryo |

BRP110.034.4 hṛṣṭo 'vasad bhāryayā dharmayuktaḥ || 34 ||

BRP110.035.1 gate ca kāle hy ativiprayukte |

BRP110.035.2 daive varṣe saṅkhyayā vai sahasre |

BRP110.035.3 na te surā āyudhānāṃ munīśa |

BRP110.035.4 vācaṃ manaś cāpi tathaiva cakruḥ || 35 ||

[p. 365 ]

BRP110.036.1 dadhīcir apy āha gabhastim ojasā |

BRP110.036.2 devārayo māṃ dviṣatīha bhadre |

BRP110.036.3 na te surā netukāmā bhavanti |

BRP110.036.4 saṃsthāpitāny atra vadasva yuktam || 36 ||

BRP110.037.1 sā cāha kāntaṃ vinayād uktam eva |

BRP110.037.2 tvaṃ jānīṣe nātha yad atra yuktam |

BRP110.037.3 daityā hariṣyanti mahāpravṛddhās |

BRP110.037.4 tapoyuktā balinaḥ svāyudhāni || 37 ||

BRP110.038.1 tadastrarakṣārtham idaṃ sa cakre |

BRP110.038.2 mantrais tu saṅkṣālya jalaiś ca puṇyaiḥ |

BRP110.038.3 tad vāri sarvāstramayaṃ supuṇyaṃ |

BRP110.038.4 tejoyuktaṃ tac ca papau dadhīciḥ || 38 ||

BRP110.039.1 nirvīryarūpāṇi tadāyudhāni |

BRP110.039.2 kṣayaṃ jagmuḥ kramaśaḥ kālayogāt |

BRP110.039.3 surāḥ samāgatya dadhīcim ūcur |

BRP110.039.4 mahābhayaṃ hy āgataṃ śātravaṃ naḥ || 39 ||

BRP110.040.1 dadasva cāstrāṇi munipravīra |

BRP110.040.2 yāni tvadante nihitāni devaiḥ |

BRP110.040.3 dadhīcir apy āha surāribhītyā |

BRP110.040.4 anāgatyā bhavatāṃ cācireṇa || 40 ||

BRP110.041.1 astrāṇi pītāni śarīrasaṃsthāny |

BRP110.041.2 uktāni yuktaṃ mama tad vadantu |

BRP110.041.3 śrutvā taduktaṃ vacanaṃ tu devāḥ |

BRP110.041.4 procus tam itthaṃ vinayāvanamrāḥ || 41 ||

BRP110.042.1 astrāṇi dehīti ca vaktum etac |

BRP110.042.2 chakyaṃ na vānyat prativaktuṃ munīndra |

BRP110.042.3 vinā ca taiḥ paribhūyema nityaṃ |

BRP110.042.4 puṣṭārayaḥ kva prayāmo munīśa || 42 ||

BRP110.043.1 na martyaloke na tale na nāke |

BRP110.043.2 vāsaḥ surāṇāṃ bhavitādya tāta |

BRP110.043.3 tvaṃ vipravaryas tapasā caiva yukto |

BRP110.043.4 nānyad vaktuṃ yujyate te purastāt || 43 ||

[p. 366 ]

BRP110.044.1 vipras tadovāca madasthisaṃsthāny |

BRP110.044.2 astrāṇi gṛhṇantu na saṃśayo 'tra |

BRP110.044.3 devās tam apy āhur anena kiṃ no hy |

BRP110.044.4 astrair hīnāḥ strītvam āptāḥ surendrāḥ || 44 ||

BRP110.045.1 punas tadā cāha munipravīras |

BRP110.045.2 tyakṣye jīvān daihikān yogayuktaḥ |

BRP110.045.3 astrāṇi kurvantu madasthibhūtāny |

BRP110.045.4 anuttamāny uttamarūpavanti || 45 ||

BRP110.046.1 kuruṣva cety āhur adīnasattvaṃ |

BRP110.046.2 dadhīcim ity uttaram agnikalpam |

BRP110.046.3 tadā tu tasya priyam īrayantī |

BRP110.046.4 na sānnidhye prātitheyī munīśa || 46 ||

BRP110.047.1 te cāpi devās tām adṛṣṭvaiva śīghraṃ |

BRP110.047.2 tasyā bhītā vipram ūcuḥ kuruṣva |

BRP110.047.3 tatyāja jīvān dustyajān prītiyukto |

BRP110.047.4 yathāsukhaṃ deham imaṃ juṣadhvam || 47 ||

BRP110.048.1 madasthibhiḥ prītimanto bhavantu |

BRP110.048.2 surāḥ sarve kiṃ tu dehena kāryam || 48 ||

brahmovāca:

BRP110.049.1 ity uktvāsau baddhapadmāsanastho |

BRP110.049.2 nāsāgradattākṣiprakāśaprasannaḥ |

BRP110.049.3 vāyuṃ savahniṃ madhyamodghāṭayogān |

BRP110.049.4 nītvā śanair daharākāśagarbham || 49 ||

BRP110.050.1 yad aprameyaṃ paramaṃ padaṃ yad |

BRP110.050.2 yad brahmarūpaṃ yad upāsitavyam |

BRP110.050.3 tatraiva vinyasya dhiyaṃ mahātmā |

BRP110.050.4 sāyujyatāṃ brahmaṇo 'sau jagāma || 50 ||

BRP110.051.1 nirjīvatāṃ prāptam abhīkṣya devāḥ |

BRP110.051.2 kalevaraṃ tasya surāś ca samyak |

BRP110.051.3 tvaṣṭāram apy ūcur atitvarantaḥ |

BRP110.051.4 kuruṣva cāstrāṇi bahūni sadyaḥ || 51 ||

BRP110.052.1 sa cāpi tān āha kathaṃ nu kāryaṃ |

BRP110.052.2 kalevaraṃ brāhmaṇasyeha devāḥ |

BRP110.052.3 bibhemi kartuṃ dāruṇaṃ cākṣamo 'haṃ |

BRP110.052.4 vidāritāny āyudhāny uttamāni || 52 ||

BRP110.053.1 tadasthibhūtāni karomi sadyas |

BRP110.053.2 tato devā gāḥ samūcus tvarantaḥ || 53 ||

devā ūcuḥ:

BRP110.054.1 vajraṃ mukhaṃ vaḥ kriyate hitārthaṃ |

BRP110.054.2 gāvo devair āyudhārthaṃ kṣaṇena |

BRP110.054.3 dadhīcidehaṃ tu vidārya yūyam |

BRP110.054.4 asthīni śuddhāni prayacchatādya || 54 ||

brahmovāca:

BRP110.055.1 tā devavākyāc ca tathaiva cakruḥ |

[p. 367 ]

BRP110.055.2 saṃlihya cāsthīni daduḥ surāṇām |

BRP110.055.3 surās tvarā jagmur adīnasattvāḥ |

BRP110.055.4 svam ālayaṃ cāpi tathaiva gāvaḥ || 55 ||

BRP110.056.1 kṛtvā tathāstrāṇi ca devatānāṃ |

BRP110.056.2 tvaṣṭā jagāmātha surājñayā tadā |

BRP110.056.3 tataś cirāc chīlavatī subhadrā |

BRP110.056.4 bhartuḥ priyā bālagarbhā tvarantī || 56 ||

BRP110.057.1 kare gṛhītvā kalaśaṃ vāripūrṇam |

BRP110.057.2 umāṃ natvā phalapuṣpaiḥ sametya |

BRP110.057.3 agniṃ ca bhartāram athāśramaṃ ca |

BRP110.057.4 sandraṣṭukāmā hy ājagāmātha śīghram || 57 ||

BRP110.058.1 āgacchantīṃ tāṃ prātitheyīṃ tadānīṃ |

BRP110.058.2 nivārayām āsa tadolkapātaḥ |

BRP110.058.3 sā sambhramād āgatā cāśramaṃ svaṃ |

BRP110.058.4 naivāpaśyat tatra bhartāram agre || 58 ||

BRP110.059.1 kva vā gataś ceti savismayā sā |

BRP110.059.2 papraccha cāgniṃ prātitheyī tadānīm |

BRP110.059.3 agnis tadovāca savistaraṃ tāṃ |

BRP110.059.4 devāgamaṃ yācanaṃ vai śarīre || 59 ||

BRP110.060.1 asthnām upādānam atha prayāṇaṃ |

BRP110.060.2 śrutvā sarvaṃ duḥkhitā sā babhūva |

BRP110.060.3 duḥkhodvegāt sā papātātha pṛthvyāṃ |

BRP110.060.4 mandaṃ mandaṃ vahnināśvāsitā ca || 60 ||

prātitheyy uvāca:

BRP110.061.1 śāpe 'marāṇāṃ tu nāhaṃ samarthā |

BRP110.061.2 agniṃ prāpsye kiṃ nu kāryaṃ bhaven me || 61 ||

brahmovāca:

BRP110.062.1 kopaṃ ca duḥkhaṃ ca niyamya sādhvī |

BRP110.062.2 tadāvādīd dharmayuktaṃ ca bhartuḥ || 62 ||

prātitheyy uvāca:

BRP110.063.1 utpadyate yat tu vināśi sarvaṃ |

BRP110.063.2 na śocyam astīti manuṣyaloke |

BRP110.063.3 govipradevārtham iha tyajanti |

BRP110.063.4 prāṇān priyān puṇyabhājo manuṣyāḥ || 63 ||

BRP110.064.1 saṃsāracakre parivartamāne |

BRP110.064.2 dehaṃ samarthaṃ dharmayuktaṃ tv avāpya |

BRP110.064.3 priyān prāṇān devaviprārthahetos |

BRP110.064.4 te vai dhanyāḥ prāṇino ye tyajanti || 64 ||

[p. 368 ]

BRP110.065.1 prāṇāḥ sarve 'syāpi dehānvitasya |

BRP110.065.2 yātāro vai nātra sandehaleśaḥ |

BRP110.065.3/ evaṃ jñātvā vipragodevadīnādy BRP110.065.4 arthaṃ cainān utsṛjantīśvarās te || 65 ||

BRP110.066.1 nivāryamāṇo 'pi mayā prapannayā |

BRP110.066.2 cakāra devāstraparigrahaṃ saḥ |

BRP110.066.3 manogataṃ vetty athavā vidhātuḥ |

BRP110.066.4 ko martyalokātigaceṣṭitasya || 66 ||

brahmovāca:

BRP110.067.1 ity evam uktvāpūjya cāgnīn yathāvad |

BRP110.067.2 bhartus tvacā lomabhiḥ sā viveśa |

BRP110.067.3 garbhasthitaṃ bālakaṃ prātitheyī |

BRP110.067.4 kukṣiṃ vidāryātha kare gṛhītvā || 67 ||

BRP110.068.1 natvā ca gaṅgāṃ bhuvam āśramaṃ ca |

BRP110.068.2 vanaspatīn oṣadhīr āśramasthān || 68 ||

prātitheyy uvāca:

BRP110.069.1 pitrā hīno bandhubhir gotrajaiś ca |

BRP110.069.2 mātrā hīno bālakaḥ sarva eva |

BRP110.069.3 rakṣantu sarve 'pi ca bhūtasaṅghās |

BRP110.069.4 tathauṣadhyo bālakaṃ lokapālāḥ || 69 ||

BRP110.070.1 ye bālakaṃ mātṛpitṛprahīṇaṃ |

BRP110.070.2 sanirviśeṣaṃ svatanuprarūḍhaiḥ |

BRP110.070.3 paśyanti rakṣanti ta eva nūnaṃ |

BRP110.070.4 brahmādikānām api vandanīyāḥ || 70 ||

brahmovāca:

BRP110.071.1 ity uktvā cātyajad bālaṃ bhartṛcittaparāyaṇā |

BRP110.071.2 pippalānāṃ samīpe tu nyasya bālaṃ namasya ca || 71 ||

BRP110.072.1 agniṃ pradakṣiṇīkṛtya yajñapātrasamanvitā |

BRP110.072.2 viveśāgniṃ prātitheyī bhartrā saha divaṃ yayau || 72 ||

BRP110.073.1 ruruduś cāśramasthā ye vṛkṣāś ca vanavāsinaḥ |

BRP110.073.2 putravat poṣitā yena ṛṣiṇā ca dadhīcinā || 73 ||

BRP110.074.1 vinā tena na jīvāmas tayā mātrā vinā tathā |

BRP110.074.2 mṛgāś ca pakṣiṇaḥ sarve vṛkṣāḥ procuḥ parasparam || 74 ||

vṛkṣā ūcuḥ:

BRP110.075.1 svargam āseduṣoḥ pitros tadapatyeṣv akṛtrimam |

BRP110.075.2 ye kurvanty aniśaṃ snehaṃ ta eva kṛtino narāḥ || 75 ||

BRP110.076.1 dadhīciḥ prātitheyī vā vīkṣate 'smān yathā purā |

BRP110.076.2 tathā pitā na mātā vā dhig asmān pāpino vayam || 76 ||

BRP110.077.1 asmākam api sarveṣām ataḥ prabhṛti niścitam |

BRP110.077.2 bālo dadhīciḥ prātitheyī bālo dharmaḥ sanātanaḥ || 77 ||

brahmovāca:

BRP110.078.1 evam uktvā tadauṣadhyo vanaspatisamanvitāḥ |

BRP110.078.2 somaṃ rājānam abhyetya yācire 'mṛtam uttamam || 78 ||

[p. 369 ]

BRP110.079.1 sa cāpi dattavāṃs tebhyaḥ somo 'mṛtam anuttamam |

BRP110.079.2 dadur bālāya te cāpi amṛtaṃ suravallabham || 79 ||

BRP110.080.1 sa tena tṛpto vavṛdhe śuklapakṣe yathā śaśī |

BRP110.080.2 pippalaiḥ pālito yasmāt pippalādaḥ sa bālakaḥ |

BRP110.080.3 pravṛddhaḥ pippalān evam uvāca tv ativismitaḥ || 80 ||

pippalāda uvāca:

BRP110.081.1 mānuṣebhyo mānuṣās tu jāyante pakṣibhiḥ khagāḥ |

BRP110.081.2 bījebhyo vīrudho loke vaiṣamyaṃ naiva dṛśyate |

BRP110.081.3 vārkṣas tv ahaṃ kathaṃ jāto hastapādādijīvavān || 81 ||

brahmovāca:

BRP110.082.1 vṛkṣās tadvacanaṃ śrutvā sarvam ūcur yathākramam |

BRP110.082.2 dadhīcer maraṇaṃ sādhvyās tathā cāgnipraveśanam || 82 ||

BRP110.083.1 asthnāṃ saṃharaṇaṃ devair etat sarvaṃ savistaram |

BRP110.083.2 śrutvā duḥkhasamāviṣṭo nipapāta tadā bhuvi || 83 ||

BRP110.084.1 āśvāsitaḥ punar vṛkṣair vākyair dharmārthasaṃhitaiḥ |

BRP110.084.2 āśvastaḥ sa punaḥ prāha tadauṣadhivanaspatīn || 84 ||

pippalāda uvāca:

BRP110.085.1 pitṛhantṝn haniṣye 'haṃ nānyathā jīvituṃ kṣamaḥ |

BRP110.085.2 pitur mitrāṇi śatrūṃś ca tathā putro 'nuvartate || 85 ||

BRP110.086.1 sa eva putro yo 'nyas tu putrarūpo ripuḥ smṛtaḥ |

BRP110.086.2 vadanti pitṛmitrāṇi tārayanty ahitān api || 86 ||

brahmovāca:

BRP110.087.1 vṛkṣās taṃ bālam ādāya somāntikam athāyayuḥ |

BRP110.087.2 bālavākyaṃ tu te vṛkṣāḥ somāyātha nyavedayan |

BRP110.087.3 śrutvā somo 'pi taṃ bālaṃ pippalādam abhāṣata || 87 ||

soma uvāca:

BRP110.088.1 gṛhāṇa vidyāṃ vidhivat samagrāṃ |

BRP110.088.2 tapaḥsamṛddhiṃ ca śubhāṃ ca vācam |

BRP110.088.3 śauryaṃ ca rūpaṃ ca balaṃ ca buddhiṃ |

BRP110.088.4 samprāpsyase putra madājñayā tvam || 88 ||

brahmovāca:

BRP110.089.1 pippalādas tam apy āha oṣadhīśaṃ vinītavat || 89 ||

pippalāda uvāca:

BRP110.090.1 sarvam etad vṛthā manye pitṛhantṛviniṣkṛtim |

BRP110.090.2 na karomy atra yāvac ca tasmāt tat prathamaṃ vada || 90 ||

BRP110.091.1 yasmin deśe yatra kāle yasmin deve ca mantrake |

BRP110.091.2 yatra tīrthe ca sidhyeta matsaṅkalpaḥ surottama || 91 ||

brahmovāca:

BRP110.092.1 candraḥ prāha ciraṃ dhyātvā bhuktir vā muktir eva vā |

BRP110.092.2 sarvaṃ maheśvarād devāj jāyate nātra saṃśayaḥ || 92 ||

BRP110.093.1 sa somaṃ punar apy āha kathaṃ drakṣye maheśvaram |

BRP110.093.2 bālo 'haṃ bālabuddhiś ca na sāmarthyaṃ tapas tathā || 93 ||

candra uvāca:

BRP110.094.1 gautamīṃ gaccha bhadra tvaṃ stuhi cakreśvaraṃ haram |

BRP110.094.2 prasannas tu taveśāno hy alpāyāsena vatsaka || 94 ||

[p. 370 ]

BRP110.095.1 prīto bhaven mahādevaḥ sākṣāt kāruṇikaḥ śivaḥ |

BRP110.095.2 āste sākṣātkṛtaḥ śambhur viṣṇunā prabhaviṣṇunā || 95 ||

BRP110.096.1 varaṃ ca dattavān viṣṇoś cakraṃ ca tridaśārcitam |

BRP110.096.2 gaccha tatra mahābuddhe daṇḍake gautamīṃ nadīm || 96 ||

BRP110.097.1 cakreśvaraṃ nāma tīrthaṃ jānanty oṣadhayas tu tat |

BRP110.097.2 taṃ gatvā stuhi deveśaṃ sarvabhāvena śaṅkaram |

BRP110.097.3 sa te prītamanās tāta sarvān kāmān pradāsyati || 97 ||

brahmovāca:

BRP110.098.1 tad rājavacanād brahman pippalādo mahāmuniḥ |

BRP110.098.2 ājagāma jagannātho yatra rudraḥ sa cakradaḥ || 98 ||

BRP110.099.1 taṃ bālaṃ kṛpayāviṣṭāḥ pippalāḥ svāśramān yayuḥ |

BRP110.099.2 godāvaryāṃ tataḥ snātvā natvā tribhuvaneśvaram |

BRP110.099.3 tuṣṭāva sarvabhāvena pippalādaḥ śivaṃ śuciḥ || 99 ||

pippalāda uvāca:

BRP110.100.1 sarvāṇi karmāṇi vihāya dhīrās |

BRP110.100.2 tyaktaiṣaṇā nirjitacittavātāḥ |

BRP110.100.3 yaṃ yānti muktyai śaraṇaṃ prayatnāt |

BRP110.100.4 tam ādidevaṃ praṇamāmi śambhum || 100 ||

BRP110.101.1 yaḥ sarvasākṣī sakalāntarātmā |

BRP110.101.2 sarveśvaraḥ sarvakalānidhānam |

BRP110.101.3 vijñāya maccittagataṃ samastaṃ |

BRP110.101.4 sa me smarāriḥ karuṇāṃ karotu || 101 ||

BRP110.102.1 digīśvarāñ jitya surārcitasya |

BRP110.102.2 kailāsam āndolayataḥ purāreḥ |

BRP110.102.3/ aṅguṣṭhakṛtyaiva rasātalād adho BRP110.102.4 gatasya tasyaiva daśānanasya || 102 ||

BRP110.103.1 ālūnakāyasya giraṃ niśamya |

BRP110.103.2 vihasya devyā saha dattam iṣṭam |

BRP110.103.3 tasmai prasannaḥ kupito 'pi tadvad |

BRP110.103.4 ayuktadātāsi maheśvara tvam || 103 ||

BRP110.104.1 sautrāmaṇīm ṛddhim adhaḥ sa cakre |

BRP110.104.2 yo 'rcāṃ harau nityam atīva kṛtvā |

BRP110.104.3 bāṇaḥ praśasyaḥ kṛtavān uccapūjāṃ |

BRP110.104.4 ramyāṃ manojñāṃ śaśikhaṇḍamauleḥ || 104 ||

BRP110.105.1 jitvā ripūn devagaṇān prapūjya |

BRP110.105.2 guruṃ namaskartum agād viśākhaḥ |

BRP110.105.3 cukopa dṛṣṭvā gaṇanātham ūḍham |

BRP110.105.4 aṅke tam āropya jahāsa somaḥ || 105 ||

BRP110.106.1 īśāṅkarūḍho 'pi śiśusvabhāvān |

BRP110.106.2 na mātur aṅkaṃ pramumoca bālaḥ |

BRP110.106.3 kruddhaṃ sutaṃ bodhitum apy aśaktas |

BRP110.106.4 tato 'rdhanāritvam avāpa somaḥ || 106 ||

[p. 371 ]

brahmovāca:

BRP110.107.1 tataḥ svayambhūḥ suprītaḥ pippalādam abhāṣata || 107 ||

śiva uvāca:

BRP110.108.1 varaṃ varaya bhadraṃ te pippalāda yathepsitam || 108 ||

pippalāda uvāca:

BRP110.109.1 hato devair mahādeva pitā mama mahāyaśāḥ |

BRP110.109.2 adāmbhikaḥ satyavādī tathā mātā pativratā || 109 ||

BRP110.110.1 devebhyaś ca tayor nāśaṃ śrutvā nātha savistaram |

BRP110.110.2 duḥkhakopasamāviṣṭo nāhaṃ jīvitum utsahe || 110 ||

BRP110.111.1 tasmān me dehi sāmarthyaṃ nāśayeyaṃ surān yathā |

BRP110.111.2 avadhyasevyas trailokye tvam eva śaśiśekhara || 111 ||

īśvara uvāca:

BRP110.112.1 tṛtīyaṃ nayanaṃ draṣṭuṃ yadi śaknoṣi me 'nagha |

BRP110.112.2 tataḥ samartho bhavitā devāṃś chedayituṃ bhavān || 112 ||

brahmovāca:

BRP110.113.1 tato draṣṭuṃ manaś cakre tṛtīyaṃ locanaṃ vibhoḥ |

BRP110.113.2 na śaśāka tadovāca na śakto 'smīti śaṅkaram || 113 ||

īśvara uvāca:

BRP110.114.1 kiñcit kuru tapo bāla yadā drakṣyasi locanam |

BRP110.114.2 tṛtīyaṃ tvaṃ tadābhīṣṭaṃ prāpsyase nātra saṃśayaḥ || 114 ||

brahmovāca:

BRP110.115.1 etac chrutveśānavākyaṃ tapase kṛtaniścayaḥ |

BRP110.115.2 dadhīcisūnur dharmātmā tatraiva bahulāḥ samāḥ || 115 ||

BRP110.116.1 śivadhyānaikanirato bālo 'pi balavān iva |

BRP110.116.2 pratyahaṃ prātar utthāya snātvā natvā gurūn kramāt || 116 ||

BRP110.117.1 sukhāsīno manaḥ kṛtvā suṣumnāyām ananyadhīḥ |

BRP110.117.2 hastasvastikam āropya nābhau vismṛtasaṃsṛtiḥ || 117 ||

BRP110.118.1 sthānāt sthānāntarotkarṣān vidadhyau śāmbhavaṃ mahaḥ |

BRP110.118.2 dadarśa cakṣur devasya tṛtīyaṃ pippalāśanaḥ |

BRP110.118.3 kṛtāñjalipuṭo bhūtvā vinīta idam abravīt || 118 ||

pippalāda uvāca:

BRP110.119.1 śambhunā devadevena varo dattaḥ purā mama |

BRP110.119.2 tārtīyacakṣuṣo jyotir yadā paśyasi tatkṣaṇāt || 119 ||

BRP110.120.1 sarvaṃ te prārthitaṃ sidhyed ity āha tridaśeśvaraḥ |

BRP110.120.2 tasmād ripuvināśāya hetubhūtāṃ prayaccha me || 120 ||

BRP110.121.1 tadaiva pippalāḥ procur vaḍavāpi mahādyute |

BRP110.121.2 mātā tava prātitheyī vadanty evaṃ divaṃ gatā || 121 ||

BRP110.122.1 parābhidrohaniratā vismṛtātmahitā narāḥ |

BRP110.122.2 itas tato bhrāntacittāḥ patanti narakāvaṭe || 122 ||

BRP110.123.1 tan mātṛvacanaṃ śrutvā kupitaḥ pippalāśanaḥ |

BRP110.123.2 abhimāne jvalaty antaḥ sādhuvādo nirarthakaḥ || 123 ||

BRP110.124.1 dehi dehīti taṃ prāha kṛtyā netravinirgatā |

BRP110.124.2 vaḍaveti smaran vipraḥ kṛtyāpi vaḍavākṛtiḥ || 124 ||

[p. 372 ]

BRP110.125.1 sarvasattvavināśāya prabhūtānalagarbhiṇī |

BRP110.125.2 gabhastinī bālagarbhā yā mātā pippalāśinaḥ || 125 ||

BRP110.126.1 taddhyānayogāt tu jātā kṛtyā sānalagarbhiṇī |

BRP110.126.2 utpannā sā mahāraudrā mṛtyujihveva bhīṣaṇā || 126 ||

BRP110.127.1 avocat pippalādaṃ taṃ kiṃ kṛtyaṃ me vadasva tat |

BRP110.127.2 pippalādo 'pi tāṃ prāha devān khāda ripūn mama || 127 ||

BRP110.128.1 jagrāha sā tathety uktvā pippalādaṃ purasthitam |

BRP110.128.2 sa prāha kim idaṃ kṛtye sā cāpy āha tvayoditam || 128 ||

BRP110.129.1 devaiś ca nirmitaṃ dehaṃ tato bhītaḥ śivaṃ yayau |

BRP110.129.2 tuṣṭāva devaṃ sa muniḥ kṛtyāṃ prāha tadā śivaḥ || 129 ||

śiva uvāca:

BRP110.130.1 yojanāntaḥsthitāñ jīvān na gṛhāṇa madājñayā |

BRP110.130.2 tasmād yāhi tato dūraṃ kṛtye kṛtyaṃ tataḥ kuru || 130 ||

brahmovāca:

BRP110.131.1 tīrthāt tu pippalāt pūrvaṃ yāvad yojanasaṅkhyayā |

BRP110.131.2 prātiṣṭhad vaḍavārūpā kṛtyā sā ṛṣinirmitā || 131 ||

BRP110.132.1 tasyāṃ jāto mahān agnir lokasaṃharaṇakṣamaḥ |

BRP110.132.2 taṃ dṛṣṭvā vibudhāḥ sarve trastāḥ śambhum upāgaman || 132 ||

BRP110.133.1 cakreśvaraṃ pippaleśaṃ pippalādena toṣitam |

BRP110.133.2 stuvanto bhītamanasaḥ śambhum ūcur divaukasaḥ || 133 ||

devā ūcuḥ:

BRP110.134.1 rakṣasva śambho kṛtyāsmān bādhate tadbhavānalaḥ |

BRP110.134.2 śaraṇaṃ bhava sarveśa bhītānām abhayaprada || 134 ||

BRP110.135.1 sarvataḥ paribhūtānām ārtānāṃ śrāntacetasām |

BRP110.135.2 sarveṣām eva jantūnāṃ tvam eva śaraṇaṃ śiva || 135 ||

BRP110.136.1 ṛṣiṇābhyarthitā kṛtyā tvaccakṣurvahninirgatā |

BRP110.136.2 sā jighāṃsati lokāṃs trīṃs tvaṃ nas trātā na cetaraḥ || 136 ||

brahmovāca:

BRP110.137.1 tān abravīj jagannātho yojanāntarnivāsinaḥ |

BRP110.137.2 na bādhate tv asau kṛtyā tasmād yūyam aharniśam |

BRP110.137.3 ihaivāsadhvam amarās tasyā vo na bhayaṃ bhavet || 137 ||

brahmovāca:

BRP110.138.1 punar ūcuḥ sureśānaṃ tvayā dattaṃ triviṣṭapam |

BRP110.138.2 tat tyaktvātra kathaṃ nātha vatsyāmas tridaśārcita || 138 ||

brahmovāca:

BRP110.140.1 devānāṃ vacanaṃ śrutvā śivo vākyam athābravīt || 140 ||

śiva uvāca:

BRP110.141.1 devo 'sau viśvataścakṣur yo devo viśvatomukhaḥ |

BRP110.141.2 yo raśmibhis tu dhamate nityaṃ yo janako mataḥ || 141 ||

BRP110.142.1 sa sūrya eka evātra sākṣād rūpeṇa sarvadā |

BRP110.142.2 sthitiṃ karotu tanmūrtau bhaviṣyanty akhilāḥ sthitāḥ || 142 ||

brahmovāca:

BRP110.143.1 tatheti śambhuvacanāt pārijātataros tadā |

BRP110.143.2 devā divākaraṃ cakrus tvaṣṭā bhāskaram abravīt || 143 ||

[p. 373 ]

tvaṣṭovāca:

BRP110.144.1 ihaivāssva jagatsvāmin rakṣemān vibudhān svayam |

BRP110.144.2 svāṃśaiś ca vayam apy atra tiṣṭhāmaḥ śambhusannidhau || 144 ||

BRP110.145.1 cakreśvarasya parito yāvad yojanasaṅkhyayā |

BRP110.145.2 gaṅgāyā ubhayaṃ tīram āsādyāsan surottamāḥ || 145 ||

BRP110.146.1 aṅgulyardhārdhamātraṃ tu gaṅgātīraṃ samāśritāḥ |

BRP110.146.2 tisraḥ koṭyas tathā pañca śatāni munisattama |

BRP110.146.3 tīrthānāṃ tatra vyuṣṭiṃ ca kaḥ śṛṇoti bravīti vā || 146 ||

brahmovāca:

BRP110.147.1 tataḥ suragaṇāḥ sarve vinītāḥ śivam abruvan || 147 ||

devā ūcuḥ:

BRP110.148.1 pippalādaṃ sureśāna śamaṃ naya jaganmaya || 148 ||

brahmovāca:

BRP110.149.1 om ity uktvā jagannāthaḥ pippalādam avocata || 149 ||

śiva uvāca:

BRP110.150.1 nāśiteṣv api deveṣu pitā te nāgamiṣyati |

BRP110.150.2 dattāḥ pitrā tava prāṇā devānāṃ kāryasiddhaye || 150 ||

BRP110.151.1 dīnārtakaruṇābandhuḥ ko hi tādṛgbhave bhavet |

BRP110.151.2 tathā yātā divaṃ tāta tava mātā pativratā || 151 ||

BRP110.152.1 samā kāpy atra matayā lopāmudrāpy arundhatī |

BRP110.152.2 yad asthibhiḥ surāḥ sarve jayinaḥ sukhinaḥ sadā || 152 ||

BRP110.153.1 tenāvāptaṃ yaśaḥ sphītaṃ tava mātrākṣayaṃ kṛtam |

BRP110.153.2 tvayā putreṇa sarvatra nātaḥ parataraṃ kṛtam || 153 ||

BRP110.154.1 tvatpratāpabhayāt svargāc cyutāṃs tvaṃ pātum arhasi |

BRP110.154.2 kāndiśīkāṃs tava bhayād amarāṃs trātum arhasi |

BRP110.154.3 nārtatrāṇād abhyadhikaṃ sukṛtaṃ kvāpi vidyate || 154 ||

BRP110.155.1 yāvad yaśaḥ sphurati cāru manuṣyaloke |

BRP110.155.2 ahāni tāvanti divaṃ gatasya |

BRP110.155.3 dine dine varṣasaṅkhyā parasmiṃl |

BRP110.155.4 loke vāso jāyate nirvikāraḥ || 155 ||

BRP110.156.1 mṛtās ta evātra yaśo na yeṣām |

BRP110.156.2 andhās ta eva śrutavarjitā ye |

BRP110.156.3 ye dānaśīlā na napuṃsakās te |

BRP110.156.4 ye dharmaśīlā na ta eva śocyāḥ || 156 ||

brahmovāca:

BRP110.157.1 bhāṣitaṃ devadevasya śrutvā śānto 'bhavan muniḥ |

BRP110.157.2 kṛtāñjalipuṭo bhūtvā natvā nātham athābravīt || 157 ||

pippalāda uvāca:

BRP110.158.1 vāgbhir manobhiḥ kṛtibhiḥ kadācin |

BRP110.158.2 mamopakurvanti hite ratā ye |

BRP110.158.3 tebhyo hitārthaṃ tv iha cāpareṣāṃ |

BRP110.158.4 somaṃ namasyāmi surādipūjyam || 158 ||

[p. 374 ]

BRP110.159.1 saṃrakṣito yair abhivardhitaś ca |

BRP110.159.2 samānagotraś ca samānadharmā |

BRP110.159.3 teṣām abhīṣṭāni śivaḥ karotu |

BRP110.159.4 bālendumauliṃ praṇato 'smi nityam || 159 ||

BRP110.160.1 yair ahaṃ vardhito nityaṃ mātṛvat pitṛvat prabho |

BRP110.160.2 tannāmnā jāyatāṃ tīrthaṃ devadeva jagattraye || 160 ||

BRP110.161.1 yaśas tu teṣāṃ bhavitā tebhyo 'ham anṛṇas tataḥ |

BRP110.161.2 yāni kṣetrāṇi devānāṃ yāni tīrthāni bhūtale || 161 ||

BRP110.162.1 tebhyo yad idam adhikam anumanyantu devatāḥ |

BRP110.162.2 tataḥ kṣame 'haṃ devānām aparādhaṃ nirañjanaḥ || 162 ||

brahmovāca:

BRP110.163.1 tataḥ samakṣaṃ surasākṣarāṃ giraṃ |

BRP110.163.2 sahasracakṣuḥpramukhāṃs tathāgrataḥ |

BRP110.163.3 uvāca devā api menire vaco |

BRP110.163.4 dadhīciputroditam ādareṇa || 163 ||

BRP110.164.1 bālasya buddhiṃ vinayaṃ ca vidyāṃ |

BRP110.164.2 śauryaṃ balaṃ sāhasaṃ satyavācam |

BRP110.164.3 pitror bhaktiṃ bhāvaśuddhiṃ viditvā |

BRP110.164.4 tadāvādīc chaṅkaraḥ pippalādam || 164 ||

śaṅkara uvāca:

BRP110.165.1 vatsa yad vai priyaṃ kāmaṃ yac cāpi suravallabham |

BRP110.165.2 prāpsyase vada kalyāṇaṃ nānyathā tvaṃ manaḥ kṛthāḥ || 165 ||

pippalāda uvāca:

BRP110.166.1 ye gaṅgāyām āplutā dharmaniṣṭhāḥ |

BRP110.166.2 sampaśyanti tvatpadābjaṃ maheśa |

BRP110.166.3 sarvān kāmān āpnuvantu prasahya |

BRP110.166.4 dehānte te padam āyāntu śaivam || 166 ||

BRP110.167.1 tātaḥ prāptas tvatpadaṃ cāmbikā me |

BRP110.167.2 nātha prāptā pippalaś cāmarāś ca |

BRP110.167.3 sukhaṃ prāptā nāthanāthaṃ vilokya |

BRP110.167.4 tvāṃ paśyeyus tvatpadaṃ te prayāntu || 167 ||

brahmovāca:

BRP110.168.1 tathety uktvā pippalādaṃ devadevo maheśvaraḥ |

BRP110.168.2 abhinandya ca taṃ devaiḥ sārdhaṃ vākyam athābravīt || 168 ||

BRP110.169.1 devā api mudā yuktā nirbhayās tatkṛtād bhayāt |

BRP110.169.2 idam ūcuḥ sarva eva dādhīcaṃ śivasannidhau || 169 ||

devā ūcuḥ:

BRP110.170.1 surāṇāṃ yad abhīṣṭaṃ ca tvayā kṛtam asaṃśayam |

BRP110.170.2 pālitā devadevasya ājñā trailokyamaṇḍanī || 170 ||

BRP110.171.1 yācitaṃ ca tvayā pūrvaṃ parārthaṃ nātmane dvija |

BRP110.171.2 tasmād anyatamaṃ brūhi kiñcid dāsyāmahe vayam || 171 ||

brahmovāca:

BRP110.172.1 punaḥ punas tad evocuḥ surasaṅghā dvijottamam |

[p. 375 ]

BRP110.172.2 kṛtāñjalipuṭaḥ pūrvaṃ natvā śambhusurān idam |

BRP110.172.3 uvāca pippalādaś ca umāṃ natvā ca pippalān || 172 ||

pippalāda uvāca:

BRP110.173.1 pitarau draṣṭukāmo 'smi sadā me śabdagocarau |

BRP110.173.2 te dhanyāḥ prāṇino loke mātāpitror vaśe sthitāḥ || 173 ||

BRP110.174.1 śuśrūṣaṇaparā nityaṃ tatpādājñāpratīkṣakāḥ |

BRP110.174.2 indriyāṇi śarīraṃ ca kulaṃ śaktiṃ dhiyaṃ vapuḥ || 174 ||

BRP110.175.1 parilabhya tayoḥ kṛtye kṛtakṛtyo bhavet svayam |

BRP110.175.2 paśūnāṃ pakṣiṇāṃ cāpi sulabhaṃ mātṛdarśanam || 175 ||

BRP110.176.1 durlabhaṃ mama tac cāpi pṛcche pāpaphalaṃ nu kim |

BRP110.176.2 durlabhaṃ ca tathā cet syāt sarveṣāṃ yasya kasyacit || 176 ||

BRP110.177.1 nopapadyeta sulabhaṃ matto nānyo 'sti pāpakṛt |

BRP110.177.2 tayor darśanamātraṃ ca yadi prāpsye surottamāḥ || 177 ||

BRP110.178.1 manovākkāyakarmabhyaḥ phalaṃ prāptaṃ bhaviṣyati |

BRP110.178.2 pitarau ye na paśyanti samutpannā na saṃsṛtau |

BRP110.178.3 teṣāṃ mahāpātakānāṃ kaḥ saṅkhyāṃ kartum īśvaraḥ || 178 ||

brahmovāca:

BRP110.179.1 tad ṛṣer vacanaṃ śrutvā mithaḥ sammantrya te surāḥ |

BRP110.179.2 vimānavaram ārūḍhau pitarau dampatī śubhau || 179 ||

BRP110.180.1 tava sandarśanākāṅkṣau drakṣyase vādya niścitam |

BRP110.180.2 viṣādaṃ lobhamohau ca tyaktvā cittaṃ śamaṃ naya || 180 ||

BRP110.181.1 paśya paśyeti taṃ prāhur dādhīcaṃ surasattamāḥ |

BRP110.181.2 vimānavaram ārūḍhau svargiṇau svarṇabhūṣaṇau || 181 ||

BRP110.182.1 tava sandarśanākāṅkṣau pitarau dampatī śubhau |

BRP110.182.2 vījyamānau surastrībhiḥ stūyamānau ca kinnaraiḥ || 182 ||

BRP110.183.1 dṛṣṭvā sa mātāpitarau nanāma śivasannidhau |

BRP110.183.2 harṣabāṣpāśrunayanau sa kathañcid uvāca tau || 183 ||

putra uvāca:

BRP110.184.1 tārayanty eva pitarāv anye putrāḥ kulodvahāḥ |

BRP110.184.2 ahaṃ tu mātur udare kevalaṃ bhedakāraṇam |

BRP110.184.3 evambhūto 'pi tau mohāt paśyeyam atidurmatiḥ || 184 ||

brahmovāca:

BRP110.185.1 tāv ālokya tato duḥkhād vaktuṃ naiva śaśāka saḥ |

BRP110.185.2 devāś ca mātāpitarau pippalādam athābruvan || 185 ||

BRP110.186.1 dhanyas tvaṃ putra lokeṣu yasya kīrtir gatā divam |

BRP110.186.2 sākṣātkṛtas tvayā tryakṣo devāś cāśvāsitās tvayā |

BRP110.186.3 tvayā putreṇa sallokā na kṣīyante kadācana || 186 ||

brahmovāca:

BRP110.187.1 puṣpavṛṣṭis tadā svargāt papāta tasya mūrdhani |

BRP110.187.2 jayaśabdaḥ surair uktaḥ prādurbhūto mahāmune || 187 ||

[p. 376 ]

BRP110.188.1 āśiṣaṃ tu sute dattvā dadhīciḥ saha bhāryayā |

BRP110.188.2 śambhuṃ gaṅgāṃ surān natvā putraṃ vākyam athābravīt || 188 ||

dadhīcir uvāca:

BRP110.189.1 prāpya bhāryāṃ śive bhaktiṃ kuru gaṅgāṃ ca sevaya |

BRP110.189.2 putrān utpādya vidhivad yajñān iṣṭvā sadakṣiṇān |

BRP110.189.3 kṛtakṛtyas tato vatsa ākramasva ciraṃ divam || 189 ||

brahmovāca:

BRP110.190.1 karomy evam iti prāha dadhīciṃ pippalāśanaḥ |

BRP110.190.2 dadhīciḥ putram āśvāsya bhāryayā ca punaḥ punaḥ || 190 ||

BRP110.191.1 anujñātaḥ suragaṇaiḥ punaḥ sa divam ākramat |

BRP110.191.2 devā apy ūcire sarve pippalādaṃ sasambhramāḥ || 191 ||

devā ūcuḥ:

BRP110.192.1 kṛtyāṃ śamaya bhadraṃ te tad utpannaṃ mahānalam || 192 ||

brahmovāca:

BRP110.193.1 pippalādas tu tān āha na śakto 'haṃ nivāraṇe |

BRP110.193.2 asatyaṃ naiva vaktāhaṃ yūyaṃ kṛtyāṃ tu brūta tām || 193 ||

BRP110.194.1 māṃ dṛṣṭvā sā mahāraudrā viparītaṃ kariṣyati |

BRP110.194.2 tām eva gatvā vibudhāḥ procus te śāntikāraṇam || 194 ||

BRP110.195.1 analaṃ ca yathāprīti te ubhe nety avocatām |

BRP110.195.2 sarveṣāṃ bhakṣaṇāyaiva sṛṣṭā cāhaṃ dvijanmanā || 195 ||

BRP110.196.1 tathā ca matprasūto 'gnir anyathā tat kathaṃ bhavet |

BRP110.196.2 mahābhūtāni pañcāpi sthāvaraṃ jaṅgamaṃ tathā || 196 ||

BRP110.197.1 sarvam asmanmukhe vidyād vaktavyaṃ nāvaśiṣyate |

BRP110.197.2 mayā sammantrya te devāḥ punar ūcur ubhāv api || 197 ||

BRP110.198.1 bhakṣayetām ubhau sarvaṃ yathānukramatas tathā |

BRP110.198.2 vaḍavāpi surān evam uvāca śṛṇu nārada || 198 ||

vaḍavovāca:

BRP110.199.1 bhavatām icchayā sarvaṃ bhakṣyaṃ me surasattamāḥ || 199 ||

brahmovāca:

BRP110.200.1 vaḍavā sā nadī jātā gaṅgayā saṅgatā mune |

BRP110.200.2 tadbhavas tu mahān agnir ya āsīd atibhīṣaṇaḥ |

BRP110.200.3 tam āhur amarā vahniṃ bhūtānām ādito viduḥ || 200 ||

surā ūcuḥ:

BRP110.201.1 āpo jyeṣṭhatamā jñeyās tathaiva prathamaṃ bhavān |

BRP110.201.2 tatrāpy apāmpatiṃ jyeṣṭhaṃ samudram aśanaṃ kuru |

BRP110.201.3 yathaiva tu vayaṃ brūmo gaccha bhuṅkṣva yathāsukham || 201 ||

brahmovāca:

BRP110.202.1 analas tv amarān āha āpas tatra kathaṃ tv aham |

BRP110.202.2 vrajeyaṃ yadi māṃ tatra prāpayanty udakaṃ mahat || 202 ||

BRP110.203.1 bhavanta eva te 'py āhuḥ kathaṃ te 'gne gatir bhavet |

BRP110.203.2 agnir apy āha tān devān kanyā māṃ guṇaśālinī || 203 ||

BRP110.204.1 hiraṇyakalaśe sthāpya nayed yatra gatir mama |

BRP110.204.2 tasya tad vacanaṃ śrutvā kanyām ūcuḥ sarasvatīm || 204 ||

[p. 377 ]

devā ūcuḥ:

BRP110.205.1 nayainam analaṃ śīghraṃ śirasā varuṇālayam || 205 ||

brahmovāca:

BRP110.206.1 sarasvatī surān āha naikā śaktā ca dhāraṇe |

BRP110.206.2 yuktā catasṛbhiḥ śīghraṃ vaheyaṃ varuṇālayam || 206 ||

BRP110.207.1 sarasvatyā vacaḥ śrutvā gaṅgāṃ ca yamunāṃ tathā |

BRP110.207.2 narmadāṃ tapatīṃ caiva surāḥ procuḥ pṛthak pṛthak || 207 ||

BRP110.208.1 tābhiḥ samanvitovāha hiraṇyakalaśe 'nalam |

BRP110.208.2 saṃsthāpya śirasādhārya tā jagmur varuṇālayam || 208 ||

BRP110.209.1 saṃsthāpya yatra deveśaḥ somanātho jagatpatiḥ |

BRP110.209.2 adhyāste vibudhaiḥ sārdhaṃ prabhāse śaśibhūṣaṇaḥ || 209 ||

BRP110.210.1 prāpayām āsur analaṃ pañcanadyaḥ sarasvatī |

BRP110.210.2 adhyāste ca mahān agniḥ piban vāri śanaiḥ śanaiḥ || 210 ||

BRP110.211.1 tataḥ suragaṇāḥ sarve śivam ūcuḥ surottamam || 211 ||

devā ūcuḥ:

BRP110.212.1 asthnāṃ ca pāvanaṃ brūhi asmākaṃ ca gavāṃ tathā || 212 ||

brahmovāca:

BRP110.213.1 śivaḥ prāha tadā sarvān gaṅgām āplutya yatnataḥ |

BRP110.213.2 devāś ca gāvas tatpāpān mucyante nātra saṃśayaḥ || 213 ||

BRP110.214.1 prakṣālitāni cāsthīni ṛṣidehabhavāny atha |

BRP110.214.2 tāni prakṣālanād eva tatra prāptāni pūtatām || 214 ||

BRP110.215.1 yatra devā muktapāpās tat tīrthaṃ pāpanāśanam |

BRP110.215.2 tatra snānaṃ ca dānaṃ ca brahmahatyāvināśanam || 215 ||

BRP110.216.1 gavāṃ ca pāvanaṃ yatra gotīrthaṃ tad udāhṛtam |

BRP110.216.2 tatra snānān mahābuddhir gomedhaphalam āpnuyāt || 216 ||

BRP110.217.1 yatra tadbrāhmaṇāsthīni āsan puṇyāni nārada |

BRP110.217.2 pitṛtīrthaṃ tu vai jñeyaṃ pitṝṇāṃ prītivardhanam || 217 ||

BRP110.218.1 bhasmāsthinakharomāṇi prāṇino yasya kasyacit |

BRP110.218.2 tatra tīrthe saṅkrameran yāvac candrārkatārakam || 218 ||

BRP110.219.1 svarge vāso bhavet tasya api duṣkṛtakarmaṇaḥ |

BRP110.219.2 tathā cakreśvarāt tīrthāt trīṇi tīrthāni nārada |

BRP110.219.3 tataḥ pūtāḥ suragaṇā gāvaḥ śambhum athābruvan || 219 ||

gosurā ūcuḥ:

BRP110.220.1 yāmaḥ svaṃ svam adhiṣṭhānam atra sūryaḥ pratiṣṭhitaḥ |

BRP110.220.2 asmin sthite dinakare surāḥ sarve pratiṣṭhitāḥ || 220 ||

BRP110.221.1 bhaveyur jagatām īśa tad anujñātum arhasi |

BRP110.221.2 sūryo hy ātmāsya jagatas tasthuṣaś ca sanātanaḥ || 221 ||

BRP110.222.1 divākaro devamayas tatrāsmābhiḥ pratiṣṭhitaḥ |

BRP110.222.2 yatra gaṅgā jagaddhātrī yatra vai tryambakaḥ svayam |

BRP110.222.3 suravāsaṃ pratiṣṭhānaṃ bhaved yatra ca tryambakam || 222 ||

brahmovāca:

BRP110.223.1 āpṛcchya pippalādaṃ taṃ surāḥ svaṃ sadanaṃ yayuḥ |

BRP110.223.2 pippalāḥ kālaparyāye svargaṃ jagmur athākṣayam || 223 ||

[p. 378 ]

BRP110.224.1 pādapānāṃ padaṃ vipraḥ pippalādaḥ pratāpavān |

BRP110.224.2 kṣetrādhipatye saṃsthāpya pūjayām āsa śaṅkaram || 224 ||

BRP110.225.1 dadhīcisūnur munir ugratejā |

BRP110.225.2 avāpya bhāryāṃ gautamasyātmajāṃ ca |

BRP110.225.3 putrān athāvāpya śriyaṃ yaśaś ca |

BRP110.225.4 suhṛjjanaiḥ svargam avāpa dhīraḥ || 225 ||

BRP110.226.1 tataḥ prabhṛti tat tīrthaṃ pippaleśvaram ucyate |

BRP110.226.2 sarvakratuphalaṃ puṇyaṃ smaraṇād aghanāśanam || 226 ||

BRP110.227.1 kiṃ punaḥ snānadānābhyām ādityasya tu darśanāt |

BRP110.227.2 cakreśvaraḥ pippaleśo devadevasya nāmanī || 227 ||

BRP110.228.1 sarahasyaṃ viditvā tu sarvakāmān avāpnuyāt |

BRP110.228.2 sūryasya ca pratiṣṭhānāt suravāse pratiṣṭhite |

BRP110.228.3 pratiṣṭhānaṃ tu tat kṣetraṃ surāṇām api vallabham || 228 ||

BRP110.229.1 itīdam ākhyānam atīva puṇyaṃ |

BRP110.229.2 paṭheta vā yaḥ śṛṇuyāt smared vā |

BRP110.229.3 sa dīrghajīvī dhanavān dharmayuktaś |

BRP110.229.4 cānte smarañ śambhum upaiti nityam || 229 ||

Chapter 111: The Prince as Serpent

111 SS 187-189

brahmovāca:

BRP111.001.1 nāgatīrtham iti khyātaṃ sarvakāmapradaṃ śubham |

BRP111.001.2 yatra nāgeśvaro devaḥ śṛṇu tasyāpi vistaram || 1 ||

BRP111.002.1 pratiṣṭhānapure rājā śūrasena iti śrutaḥ |

BRP111.002.2 somavaṃśabhavaḥ śrīmān matimān guṇasāgaraḥ || 2 ||

BRP111.003.1 putrārthaṃ sa mahāyatnam akarot priyayā saha |

BRP111.003.2 tasya putraś cirād āsīt sarpo vai bhīṣaṇākṛtiḥ || 3 ||

BRP111.004.1 putraṃ taṃ gopayām āsa śūraseno mahīpatiḥ |

BRP111.004.2 rājñaḥ putraḥ sarpa iti na kaścid vindate janaḥ || 4 ||

BRP111.005.1 antarvartī paro vāpi mātaraṃ pitaraṃ vinā |

BRP111.005.2 dhātreyy api na jānāti nāmātyo na purohitaḥ || 5 ||

BRP111.006.1 taṃ dṛṣṭvā bhīṣaṇaṃ sarpaṃ sabhāryo nṛpasattamaḥ |

BRP111.006.2 santāpaṃ nityam āpnoti sarpād varam aputratā || 6 ||

BRP111.007.1 etad asti mahāsarpo vakti nityaṃ manuṣyavat |

BRP111.007.2 sa sarpaḥ pitaraṃ prāha kuru cūḍām api kriyām || 7 ||

BRP111.008.1 tathopanayanaṃ cāpi vedādhyayanam eva ca |

BRP111.008.2 yāvad vedaṃ na cādhīte tāvac chūdrasamo dvijaḥ || 8 ||

brahmovāca:

BRP111.009.1 etac chrutvā putravacaḥ śūraseno 'tiduḥkhitaḥ |

[p. 379 ]

BRP111.009.2 brāhmaṇaṃ kañcanānīya saṃskārādi tadākarot |

BRP111.009.3 adhītavedaḥ sarpo 'pi pitaraṃ cābravīd idam || 9 ||

sarpa uvāca:

BRP111.010.1 vivāhaṃ kuru me rājan strīkāmo 'haṃ nṛpottama |

BRP111.010.2 anyathāpi ca kṛtyaṃ te na sidhyed iti me matiḥ || 10 ||

BRP111.011.1 janayitvātmajān vedavidhinākhilasaṃskṛtīḥ |

BRP111.011.2 na kuryād yaḥ pitā tasya narakān nāsti niṣkṛtiḥ || 11 ||

brahmovāca:

BRP111.012.1 vismitaḥ sa pitā prāha sutaṃ tam uragākṛtim || 12 ||

śūrasena uvāca:

BRP111.013.1 yasya śabdād api trāsaṃ yānti śūrāś ca pūruṣāḥ |

BRP111.013.2 tasmai kanyāṃ tu ko dadyād vada putra karomi kim || 13 ||

brahmovāca:

BRP111.014.1 tat pitur vacanaṃ śrutvā sarpaḥ prāha vicakṣaṇaḥ || 14 ||

sarpa uvāca:

BRP111.015.1 vivāhā bahavo rājan rājñāṃ santi janeśvara |

BRP111.015.2 prasahyāharaṇaṃ cāpi śastrair vaivāha eva ca || 15 ||

BRP111.016.1 jāte vivāhe putrasya pitāsau kṛtakṛd bhavet |

BRP111.016.2 no ced atraiva gaṅgāyāṃ mariṣye nātra saṃśayaḥ || 16 ||

brahmovāca:

BRP111.017.1 tat putraniścayaṃ jñātvā aputro nṛpasattamaḥ |

BRP111.017.2 vivāhārtham amātyāṃs tān āhūyedaṃ vaco 'bravīt || 17 ||

śūrasena uvāca:

BRP111.018.1 nāgeśvaro mama suto yuvarājo guṇākaraḥ |

BRP111.018.2 guṇavān matimāñ śūro durjayaḥ śatrutāpanaḥ || 18 ||

BRP111.019.1 rathe nāge sa dhanuṣi pṛthivyāṃ nopamīyate |

BRP111.019.2 vivāhas tasya kartavyo hy ahaṃ vṛddhas tathaiva ca || 19 ||

BRP111.020.1 rājyabhāraṃ sute nyasya niścinto 'haṃ bhavāmy ataḥ |

BRP111.020.2 na dārasaṅgraho yāvat tāvat putro mama priyaḥ || 20 ||

BRP111.021.1 bālabhāvaṃ no jahāti tasmāt sarve 'numanya ca |

BRP111.021.2 vivāhāyātha kurvantu yatnaṃ mama hite ratāḥ || 21 ||

BRP111.022.1 na me kācit tadā cintā kṛtodvāho yadātmajaḥ |

BRP111.022.2 sute nyastabharā yānti kṛtinas tapase vanam || 22 ||

brahmovāca:

BRP111.023.1 amātyā rājavacanaṃ śrutvā sarve vinītavat |

BRP111.023.2 ūcuḥ prāñjalayo harṣād rājānaṃ bhūritejasam || 23 ||

amātyā ūcuḥ:

BRP111.024.1 tava putro guṇajyeṣṭhas tvaṃ ca sarvatra viśrutaḥ |

BRP111.024.2 vivāhe tava putrasya kiṃ mantryaṃ kiṃ tu cintyate || 24 ||

brahmovāca:

BRP111.025.1 amātyeṣu tathokteṣu gambhīro nṛpasattamaḥ |

BRP111.025.2 putraṃ sarpaṃ tv amātyānāṃ na cākhyāti na te viduḥ || 25 ||

[p. 380 ]

BRP111.026.1 rājā punas tān uvāca kā syāt kanyā guṇādhikā |

BRP111.026.2 mahāvaṃśabhavaḥ śrīmān ko rājā syād guṇāśrayaḥ || 26 ||

BRP111.027.1 sambandhayogyaḥ śūraś ca yatsambandhaḥ praśasyate |

BRP111.027.2 tad rājavacanaṃ śrutvā amātyānāṃ mahāmatiḥ || 27 ||

BRP111.028.1 kulīnaḥ sādhur atyantaṃ rājakāryahite rataḥ |

BRP111.028.2 rājño matiṃ viditvā tu iṅgitajño 'bravīd idam || 28 ||

amātya uvāca:

BRP111.029.1 pūrvadeśe mahārāja vijayo nāma bhūpatiḥ |

BRP111.029.2 vājivāraṇaratnānāṃ yasya saṅkhyā na vidyate || 29 ||

BRP111.030.1 aṣṭau putrā maheṣvāsā mahārājasya dhīmataḥ |

BRP111.030.2 teṣāṃ svasā bhogavatī sākṣāl lakṣmīr ivāparā |

BRP111.030.3 tava putrasya yogyā sā bhāryā rājan mayoditā || 30 ||

brahmovāca:

BRP111.031.1 vṛddhāmātyavacaḥ śrutvā rājā taṃ pratyabhāṣata || 31 ||

rājovāca:

BRP111.032.1 sutā tasya kathaṃ me 'sya sutasya syād vadasva tat || 32 ||

vṛddhāmātya uvāca:

BRP111.033.1 lakṣito 'si mahārāja yat te manasi vartate |

BRP111.033.2 yac chūrasena kṛtyaṃ syād anujānīhi māṃ tataḥ || 33 ||

brahmovāca:

BRP111.034.1 vṛddhāmātyavacaḥ śrutvā bhūṣaṇācchādanoktibhiḥ |

BRP111.034.2 sampūjya preṣayām āsa mahatyā senayā saha || 34 ||

BRP111.035.1 sa pūrvadeśam āgatya mahārājaṃ sametya ca |

BRP111.035.2 sampūjya vividhair vākyair upāyair nītisambhavaiḥ || 35 ||

BRP111.036.1 mahārājasutāyāś ca bhogavatyā mahāmatiḥ |

BRP111.036.2 śūrasenasya nṛpateḥ sūnor nāgasya dhīmataḥ || 36 ||

BRP111.037.1 vivāhāyākarot sandhiṃ mithyāmithyāvacouktibhiḥ |

BRP111.037.2 pūjayām āsa nṛpatiṃ bhūṣaṇācchādanādibhiḥ || 37 ||

BRP111.038.1 avāpya pūjāṃ nṛpatir dadāmīty avadat tadā |

BRP111.038.2 tata āgatya rājñe 'sau vṛddhāmātyo mahāmatiḥ || 38 ||

BRP111.039.1 śūrasenāya tad vṛttaṃ vaivāhikam avedayat |

BRP111.039.2 tato bahutithe kāle vṛddhāmātyo mahāmatiḥ || 39 ||

BRP111.040.1 punar balena mahatā vastrālaṅkārabhūṣitaḥ |

BRP111.040.2 jagāma tarasā sarvair anyaiś ca sacivair vṛtaḥ || 40 ||

BRP111.041.1 vivāhāya mahāmātyo mahārājāya buddhimān |

BRP111.041.2 sarvaṃ provāca vṛddho 'sāv amātyaḥ sacivair vṛtaḥ || 41 ||

vṛddhāmātya uvāca:

BRP111.042.1 atrāgantuṃ na cāyāti śūrasenasya bhūpateḥ |

BRP111.042.2 putro nāga iti khyāto buddhimān guṇasāgaraḥ || 42 ||

BRP111.043.1 kṣatriyāṇāṃ vivāhāś ca bhaveyur bahudhā nṛpa |

BRP111.043.2 tasmāc chastrair alaṅkārair vivāhaḥ syān mahāmate || 43 ||

BRP111.044.1 kṣatriyā brāhmaṇāś caiva satyāṃ vācaṃ vadanti hi |

BRP111.044.2 tasmāc chastrair alaṅkārair vivāhas tv anumanyatām || 44 ||

[p. 381 ]

brahmovāca:

BRP111.045.1 vṛddhāmātyavacaḥ śrutvā vijayo rājasattamaḥ |

BRP111.045.2 mene vākyaṃ tathā satyam amātyaṃ bhūpatiṃ tadā || 45 ||

BRP111.046.1 vivāham akarod rājā bhogavatyāḥ savistaram |

BRP111.046.2 śastreṇa ca yathāśāstraṃ preṣayām āsa tāṃ punaḥ || 46 ||

BRP111.047.1 svān amātyāṃs tathā gāś ca hiraṇyaturagādikam |

BRP111.047.2 bahu dattvātha vijayo harṣeṇa mahatā yutaḥ || 47 ||

BRP111.048.1 tām ādāyātha sacivā vṛddhāmātyapurogamāḥ |

BRP111.048.2 pratiṣṭhānam athābhyetya śūrasenāya tāṃ snuṣām || 48 ||

BRP111.049.1 nyavedayaṃs tathocus te vijayasya vaco bahu |

BRP111.049.2 bhūṣaṇāni vicitrāṇi dāsyo vastrādikaṃ ca yat || 49 ||

BRP111.050.1 nivedya śūrasenāya kṛtakṛtyā babhūvire |

BRP111.050.2 vijayasya tu ye 'mātyā bhogavatyā sahāgatāḥ || 50 ||

BRP111.051.1 tān pūjayitvā rājāsau bahumānapuraḥsaram |

BRP111.051.2 vijayāya yathā prītis tathā kṛtvā vyasarjayat || 51 ||

BRP111.052.1 vijayasya sutā bālā rūpayauvanaśālinī |

BRP111.052.2 śvaśrūśvaśurayor nityaṃ śuśrūṣantī sumadhyamā || 52 ||

BRP111.053.1 bhogavatyāś ca yo bhartā mahāsarpo 'tibhīṣaṇaḥ |

BRP111.053.2 ekāntadeśe vijane gṛhe ratnasuśobhite || 53 ||

BRP111.054.1 sugandhakusumākīrṇe tatrāste sukhaśītale |

BRP111.054.2 sa sarpo mātaraṃ prāha pitaraṃ ca punaḥ punaḥ || 54 ||

BRP111.055.1 mama bhāryā rājaputrī kiṃ māṃ naivopasarpati |

BRP111.055.2 tat putravacanaṃ śrutvā sarpamātedam abravīt || 55 ||

rājapatny uvāca:

BRP111.056.1 dhātrike gaccha subhage śīghraṃ bhogavatīṃ vada |

BRP111.056.2 tava bhartā sarpa iti tataḥ sā kiṃ vadiṣyati || 56 ||

brahmovāca:

BRP111.057.1 dhātrikā ca tathety uktvā gatvā bhogavatīṃ tadā |

BRP111.057.2 rahogatā uvācedaṃ vinītavad apūrvavat || 57 ||

dhātrikovāca:

BRP111.058.1 jāne 'haṃ subhage bhadre bhartāraṃ tava daivatam |

BRP111.058.2 na cākhyeyaṃ tvayā kvāpi sarpo na puruṣo dhruvam || 58 ||

brahmovāca:

BRP111.059.1 tasyās tad vacanaṃ śrutvā bhogavaty abravīd idam || 59 ||

bhogavaty uvāca:

BRP111.060.1 mānuṣīṇāṃ manuṣyo hi bhartā sāmānyato bhavet |

BRP111.060.2 kiṃ punar devajātis tu bhartā puṇyena labhyate || 60 ||

brahmovāca:

BRP111.061.1 bhogavatyās tu tad vākyaṃ sā ca sarvaṃ nyavedayat |

BRP111.061.2 sarpāya sarpamātre ca rājñe caiva yathākramam || 61 ||

BRP111.062.1 ruroda rājā tadvākyāt smṛtvā tāṃ karmaṇo gatim |

BRP111.062.2 bhogavaty api tāṃ prāha uktapūrvāṃ punaḥ sakhīm || 62 ||

[p. 382 ]

bhogavaty uvāca:

BRP111.063.1 kāntaṃ darśaya bhadraṃ te vṛthā yāti vayo mama || 63 ||

brahmovāca:

BRP111.064.1 tataḥ sā darśayām āsa sarpaṃ tam atibhīṣaṇam |

BRP111.064.2 sugandhakusumākīrṇe śayane sā rahogatā || 64 ||

BRP111.065.1 taṃ dṛṣṭvā bhīṣaṇaṃ sarpaṃ bhartāraṃ ratnabhūṣitam |

BRP111.065.2 kṛtāñjalipuṭā vākyam avadat kāntam añjasā || 65 ||

bhogavaty uvāca:

BRP111.066.1 dhanyāsmy anugṛhītāsmi yasyā me daivataṃ patiḥ || 66 ||

brahmovāca:

BRP111.067.1 ity uktvā śayane sthitvā taṃ sarpaṃ sarpabhāvanaiḥ |

BRP111.067.2 khelayām āsa tanvaṅgī gītaiś caivāṅgasaṅgamaiḥ || 67 ||

BRP111.068.1 sugandhakusumaiḥ pānais toṣayām āsa taṃ patim |

BRP111.068.2 tasyāś caiva prasādena sarpasyābhūt smṛtir mune |

BRP111.068.3 smṛtvā sarvaṃ daivakṛtaṃ rātrau sarpo 'bravīt priyām || 68 ||

sarpa uvāca:

BRP111.069.1 rājakanyāpi māṃ dṛṣṭvā na bhītāsi kathaṃ priye |

BRP111.069.2 sovāca daivavihitaṃ ko 'tikramitum īśvaraḥ |

BRP111.069.3 patir eva gatiḥ strīṇāṃ sarvadaiva viśeṣataḥ || 69 ||

brahmovāca:

BRP111.070.1 śrutveti hṛṣṭas tām āha nāgaḥ prahasitānanaḥ || 70 ||

sarpa uvāca:

BRP111.071.1 tuṣṭo 'smi tava bhaktyāhaṃ kiṃ dadāmi tavepsitam |

BRP111.071.2 tava prasādāc cārvaṅgi sarvasmṛtir abhūd iyam || 71 ||

BRP111.072.1 śapto 'haṃ devadevena kupitena pinākinā |

BRP111.072.2 maheśvarakare nāgaḥ śeṣaputro mahābalaḥ || 72 ||

BRP111.073.1 so 'haṃ patis tvaṃ ca bhāryā nāmnā bhogavatī purā |

BRP111.073.2 umāvākyāj jahāsoccaiḥ śambhuḥ prīto rahogataḥ || 73 ||

BRP111.074.1 mamāpi cāgataṃ bhadre hāsyaṃ taddevasannidhau |

BRP111.074.2 tatas tu kupitaḥ śambhuḥ prādāc chāpaṃ mamedṛśam || 74 ||

śiva uvāca:

BRP111.075.1 manuṣyayonau tvaṃ sarpo bhavitā jñānavān iti || 75 ||

sarpa uvāca:

BRP111.076.1 tataḥ prasāditaḥ śambhus tvayā bhadre mayā saha |

BRP111.076.2 tataś coktaṃ tena bhadre gautamyāṃ mama pūjanam || 76 ||

BRP111.077.1 kurvato jñānam ādhāsye yadā sarpākṛtes tava |

BRP111.077.2 tadā viśāpo bhavitā bhogavatyāḥ prasādataḥ || 77 ||

BRP111.078.1 tasmād idaṃ mamāpannaṃ tava cāpi śubhānane |

BRP111.078.2 tasmān nītvā gautamīṃ māṃ pūjāṃ kuru mayā saha || 78 ||

[p. 383 ]

BRP111.079.1 tato viśāpo bhavitā āvāṃ yāvaḥ śivaṃ punaḥ |

BRP111.079.2 sarveṣāṃ sarvadārtānāṃ śiva eva parā gatiḥ || 79 ||

brahmovāca:

BRP111.080.1 tac chrutvā bhartṛvacanaṃ sā bhartrā gautamīṃ yayau |

BRP111.080.2 tataḥ snātvā tu gautamyāṃ pūjāṃ cakre śivasya tu || 80 ||

BRP111.081.1 tataḥ prasanno bhagavān divyarūpaṃ dadau mune |

BRP111.081.2 āpṛcchya pitarau sarpo bhāryayā gantum udyataḥ |

BRP111.081.3 śivalokaṃ tato jñātvā pitā prāha mahāmatiḥ || 81 ||

pitovāca:

BRP111.082.1 yuvarājyadharo jyeṣṭhaḥ putra eko bhavān iti |

BRP111.082.2 tasmād rājyam aśeṣeṇa kṛtvotpādya sutān bahūn |

BRP111.082.3 yāte mayi paraṃ dhāma tato yāhi śivaṃ puram || 82 ||

brahmovāca:

BRP111.083.1 etac chrutvā pitṛvacas tathety āha sa nāgarāṭ |

BRP111.083.2 kāmarūpam avāpyātha bhāryayā saha suvrataḥ || 83 ||

BRP111.084.1 pitrā mātrā tathā putrai rājyaṃ kṛtvā suvistaram |

BRP111.084.2 yāte pitari svarlokaṃ putrān sthāpya svake pade || 84 ||

BRP111.085.1 bhāryāmātyādisahitas tataḥ śivapuraṃ yayau |

BRP111.085.2 tataḥ prabhṛti tat tīrthaṃ nāgatīrtham iti śrutam || 85 ||

BRP111.086.1 yatra nāgeśvaro devo bhogavatyā pratiṣṭhitaḥ |

BRP111.086.2 tatra snānaṃ ca dānaṃ ca sarvakratuphalapradam || 86 ||

Chapter 112: Śiva and the Mothers fighting against the demons

112 SS 189-190

brahmovāca:

BRP112.001.1 mātṛtīrtham iti khyātaṃ sarvasiddhikaraṃ nṛṇām |

BRP112.001.2 ādhibhir mucyate jantus tattīrthasmaraṇād api || 1 ||

BRP112.002.1 devānām asurāṇāṃ ca saṅgaro 'bhūt sudāruṇaḥ |

BRP112.002.2 nāśaknuvaṃs tadā jetuṃ devā dānavasaṅgaram || 2 ||

BRP112.003.1 tadāham agamaṃ devais tiṣṭhantaṃ śūlapāṇinam |

BRP112.003.2 astavaṃ vividhair vākyaiḥ kṛtāñjalipuṭaḥ śanaiḥ || 3 ||

BRP112.004.1 sammantrya devair asuraiś ca sarvair |

BRP112.004.2 yadāhṛtaṃ sammathituṃ samudram |

BRP112.004.3 yat kālakūṭaṃ samabhūn maheśa |

BRP112.004.4 tat tvāṃ vinā ko grasituṃ samarthaḥ || 4 ||

[p. 384 ]

BRP112.005.1 puṣpaprahāreṇa jagattrayaṃ yaḥ |

BRP112.005.2 svādhīnam āpādayituṃ samarthaḥ |

BRP112.005.3 māro hare 'py anyasurādivandyo |

BRP112.005.4 vitāyamāno vilayaṃ prayātaḥ || 5 ||

BRP112.006.1 vimathya vārīśam anaṅgaśatro |

BRP112.006.2 yad uttamaṃ tat tu divaukasebhyaḥ |

BRP112.006.3 dattvā viṣaṃ saṃharan nīlakaṇṭha |

BRP112.006.4 ko vā dhartuṃ tvām ṛte vai samarthaḥ || 6 ||

BRP112.007.1 tataś ca tuṣṭo bhagavān ādikartā trilocanaḥ || 7 ||

śiva uvāca:

BRP112.008.1 dāsye 'haṃ yad abhīṣṭaṃ vo bruvantu surasattamāḥ || 8 ||

devā ūcuḥ:

BRP112.009.1 dānavebhyo bhayaṃ ghoraṃ tatraihi vṛṣabhadhvaja |

BRP112.009.2 jahi śatrūn surān pāhi nāthavantas tvayā prabho || 9 ||

BRP112.010.1 niṣkāraṇaḥ suhṛc chambho nābhaviṣyad bhavān yadi |

BRP112.010.2 tadākariṣyan kim iva duḥkhārtāḥ sarvadehinaḥ || 10 ||

brahmovāca:

BRP112.011.1 ity uktas tatkṣaṇāt prāyād yatra te devaśatravaḥ |

BRP112.011.2 tatra tad yuddham abhavac chaṅkareṇa suradviṣām || 11 ||

BRP112.012.1 tatas trilocanaḥ śrāntas tamorūpadharaḥ śivaḥ |

BRP112.012.2 lalāṭād vyapataṃs tasya yudhyataḥ svedabindavaḥ || 12 ||

BRP112.013.1 sa saṃharan daityagaṇāṃs tāmasīṃ mūrtim āśritaḥ |

BRP112.013.2 tāṃ mūrtim asurā dṛṣṭvā merupṛṣṭhād bhuvaṃ yayuḥ || 13 ||

BRP112.014.1 sa saṃharan sarvadaityāṃs tadāgacchad bhuvaṃ haraḥ |

BRP112.014.2 itaś cetaś ca bhītās te 'dhāvan sarvāṃ mahīm imām || 14 ||

BRP112.015.1 tathaiva kopād rudro 'pi śatrūṃs tān anudhāvati |

BRP112.015.2 tathaiva yudhyataḥ śambhoḥ patitāḥ svedabindavaḥ || 15 ||

BRP112.016.1 yatra yatra bhuvaṃ prāpto bindur māheśvaro mune |

BRP112.016.2 tatra tatra śivākārā mātaro jajñire tataḥ || 16 ||

BRP112.017.1 procur maheśvaraṃ sarvāḥ khādāmas tv asurān iti |

BRP112.017.2 tataḥ provāca bhagavān sarvaiḥ suragaṇair vṛtaḥ || 17 ||

śiva uvāca:

BRP112.018.1 svargād bhuvam anuprāptā rākṣasās te rasātalam |

BRP112.018.2 anuprāptās tataḥ sarvāḥ śṛṇvantu mama bhāṣitam || 18 ||

BRP112.019.1 yatra yatra dviṣo yānti tatra gacchantu mātaraḥ |

BRP112.019.2 rasātalam anuprāptā idānīṃ madbhayād dviṣaḥ |

BRP112.019.3 bhavatyo 'py anugacchantu rasātalam anu dviṣaḥ || 19 ||

[p. 385 ]

brahmovāca:

BRP112.020.1 tāś ca jagmur bhuvaṃ bhittvā yatra te daityadānavāḥ |

BRP112.020.2 tān hatvā mātaraḥ sarvān devārīn atibhīṣaṇān || 20 ||

BRP112.021.1 punar devān upājagmuḥ pathā tenaiva mātaraḥ |

BRP112.021.2 gatāś ca mātaro yāvad yāvac ca punar āgatāḥ || 21 ||

BRP112.022.1 tāvad devāḥ sthitā āsan gautamītīram āśritāḥ |

BRP112.022.2 prasthānāt tatra mātṝṇāṃ surāṇāṃ ca pratiṣṭhiteḥ || 22 ||

BRP112.023.1 pratiṣṭhānaṃ tu tat kṣetraṃ puṇyaṃ vijayavardhanam |

BRP112.023.2 mātṝṇāṃ yatra cotpattir mātṛtīrthaṃ pṛthak pṛthak || 23 ||

BRP112.024.1 tatra tatra bilāny āsan rasātalagatāni ca |

BRP112.024.2 surās tābhyo varān procur loke pūjāṃ yathā śivaḥ || 24 ||

BRP112.025.1 prāpnoti tadvan mātṛbhyaḥ pūjā bhavatu sarvadā |

BRP112.025.2 ity uktvāntardadhur devā āsaṃs tatraiva mātaraḥ || 25 ||

BRP112.026.1 yatra yatra sthitā devyo mātṛtīrthaṃ tato viduḥ |

BRP112.026.2 surāṇām api sevyāni kiṃ punar mānuṣādibhiḥ || 26 ||

BRP112.027.1 teṣu snānam atho dānaṃ pitṝṇāṃ caiva tarpaṇam |

BRP112.027.2 sarvaṃ tad akṣayaṃ jñeyaṃ śivasya vacanaṃ yathā || 27 ||

BRP112.028.1 yas tv idaṃ śṛṇuyān nityaṃ smared api paṭhet tathā |

BRP112.028.2 ākhyānaṃ mātṛtīrthānām āyuṣmān sa sukhī bhavet || 28 ||

Chapter 113: The treacherous fifth head of Brahman

113 SS 190-191

brahmovāca:

BRP113.001.1 idam apy aparaṃ tīrthaṃ devānām api durlabham |

BRP113.001.2 brahmatīrtham iti khyātaṃ bhuktimuktipradaṃ nṛṇām || 1 ||

BRP113.002.1 sthiteṣu devasainyeṣu praviṣṭeṣu rasātalam |

BRP113.002.2 daityeṣu ca muniśreṣṭha tathā mātṛṣu tān anu || 2 ||

BRP113.003.1 madīyaṃ pañcamaṃ vaktraṃ gardabhākṛti bhīṣaṇam |

BRP113.003.2 tad vaktraṃ devasainyeṣu mayi tiṣṭhaty uvāca ha || 3 ||

BRP113.004.1 he daityāḥ kiṃ palāyante na bhayaṃ vo 'stu satvaram |

BRP113.004.2 āgacchantu surān sarvān bhakṣayiṣye kṣaṇād iti || 4 ||

BRP113.005.1 nivārayantaṃ mām evaṃ bhakṣaṇāyodyataṃ tathā |

BRP113.005.2 taṃ dṛṣṭvā vibudhāḥ sarve vitrastā viṣṇum abruvan || 5 ||

BRP113.006.1 trāhi viṣṇo jagannātha brahmaṇo 'sya mukhaṃ luna |

BRP113.006.2 cakradhṛg vibudhān āha cchedmi cakreṇa vai śiraḥ || 6 ||

BRP113.007.1 kiṃ tu tac chinnam evedaṃ saṃharet sacarācaram |

BRP113.007.2 mantraṃ brūmo 'tra vibudhāḥ śrūyatāṃ sarvam eva hi || 7 ||

[p. 386 ]

BRP113.008.1 trinetraḥ kaśiraś chettā sa ca dhatte na saṃśayaḥ |

BRP113.008.2 mayā ca śambhuḥ sarvaiś ca stutaḥ proktas tathaiva ca || 8 ||

BRP113.009.1 yāgaḥ kṣaṇī dṛṣṭaphale 'samarthaḥ |

BRP113.009.2 sa naiva kartuḥ phalatīti matvā |

BRP113.009.3 phalasya dāne pratibhūr jaṭīti |

BRP113.009.4 niścitya lokaḥ pratikarma yātaḥ || 9 ||

BRP113.010.1 tataḥ sureśaḥ santuṣṭo devānāṃ kāryasiddhaye |

BRP113.010.2 lokānām upakārārthaṃ tathety āha surān prati || 10 ||

BRP113.011.1 tadvaktraṃ pāparūpaṃ yad bhīṣaṇaṃ lomaharṣaṇam |

BRP113.011.2 nikṛtya nakhaśastraiś ca kva sthāpyaṃ cety athābravīt || 11 ||

BRP113.012.1 tatrelā vibudhān āha nāhaṃ voḍhuṃ śiraḥ kṣamā |

BRP113.012.2 rasātalam atho yāsye udadhiś cāpy athābravīt || 12 ||

BRP113.013.1 śoṣaṃ yāsye kṣaṇād eva punaś cocuḥ śivaṃ surāḥ |

BRP113.013.2 tvayaivaitad brahmaśiro dhāryaṃ lokānukampayā || 13 ||

BRP113.014.1 acchede jagatāṃ nāśaś chede doṣaś ca tādṛśaḥ |

BRP113.014.2 evaṃ vimṛśya someśo dadhāra kaśiras tadā || 14 ||

BRP113.015.1 tad dṛṣṭvā duṣkaraṃ karma gautamīṃ prāpya pāvanīm |

BRP113.015.2 astuvañ jagatām īśaṃ praṇayād bhaktitaḥ surāḥ || 15 ||

BRP113.016.1 deveṣv amitraṃ kaśiro 'tibhīmaṃ |

BRP113.016.2 tān bhakṣaṇāyopagataṃ nikṛtya |

BRP113.016.3 nakhāgrasūcyā śakalendumaulis |

BRP113.016.4 tyāge 'pi doṣāt kṛpayānudhatte || 16 ||

BRP113.017.1 tatra te vibudhāḥ sarve sthitā ye brahmaṇo 'ntike |

BRP113.017.2 tuṣṭuvur vibudheśānaṃ karma dṛṣṭvātidaivatam || 17 ||

BRP113.018.1 tataḥ prabhṛti tat tīrthaṃ brahmatīrtham iti śrutam |

BRP113.018.2 adyāpi brahmaṇo rūpaṃ caturmukham avasthitam || 18 ||

BRP113.019.1 śiromātraṃ tu yaḥ paśyet sa gacched brahmaṇaḥ padam |

BRP113.019.2 yatra sthitvā svayaṃ rudro lūnavān brahmaṇaḥ śiraḥ || 19 ||

BRP113.020.1 rudratīrthaṃ tad eva syāt tatra sākṣād divākaraḥ |

BRP113.020.2 devānāṃ ca svarūpeṇa sthito yasmāt tad uttamam || 20 ||

BRP113.021.1 sauryaṃ tīrthaṃ tad ākhyātaṃ sarvakratuphalapradam |

BRP113.021.2 tatra snātvā raviṃ dṛṣṭvā punarjanma na vidyate || 21 ||

BRP113.022.1 mahādevena yac chinnaṃ brahmaṇaḥ pañcamaṃ śiraḥ |

BRP113.022.2 kṣetre 'vimukte saṃsthāpya devatānāṃ hitaṃ kṛtam || 22 ||

BRP113.023.1 brahmatīrthe śiromātraṃ yo dṛṣṭvā gautamītaṭe |

BRP113.023.2 kṣetre 'vimukte tasyaiva sthāpitaṃ yo 'nupaśyati |

BRP113.023.3 kapālaṃ brahmaṇaḥ puṇyaṃ brahmahā pūtatāṃ vrajet || 23 ||

[p. 387 ]

Chapter 114: Gaṇeśa and the obstacle at the Sattra-rite of the gods

114 SS 191

brahmovāca:

BRP114.001.1 avighnaṃ tīrtham ākhyātaṃ sarvavighnavināśanam |

BRP114.001.2 tatrāpi vṛttam ākhyāsye śṛṇu nārada bhaktitaḥ || 1 ||

BRP114.002.1 devasattre pravṛtte tu gautamyāś cottare taṭe |

BRP114.002.2 samāptir naiva sattrasya sañjātā vighnadoṣataḥ || 2 ||

BRP114.003.1 tataḥ suragaṇāḥ sarve mām avocan hariṃ tadā |

BRP114.003.2 tato dhyānagato 'haṃ tān avocaṃ vīkṣya kāraṇam || 3 ||

BRP114.004.1 vināyakakṛtair vighnair naitat sattraṃ samāpyate |

BRP114.004.2 tasmāt stuvantu te sarve ādidevaṃ vināyakam || 4 ||

BRP114.005.1 tathety uktvā suragaṇāḥ snātvā te gautamītaṭe |

BRP114.005.2 astuvan bhaktito devā ādidevaṃ gaṇeśvaram || 5 ||

devā ūcuḥ:

BRP114.006.1 yaḥ sarvakāryeṣu sadā surāṇām |

BRP114.006.2 apīśaviṣṇvambujasambhavānām |

BRP114.006.3 pūjyo namasyaḥ paricintanīyas |

BRP114.006.4 taṃ vighnarājaṃ śaraṇaṃ vrajāmaḥ || 6 ||

BRP114.007.1 na vighnarājena samo 'sti kaścid |

BRP114.007.2 devo manovāñchitasampradātā |

BRP114.007.3 niścitya caitat tripurāntako 'pi |

BRP114.007.4 taṃ pūjayām āsa vadhe purāṇām || 7 ||

BRP114.008.1 karotu so 'smākam avighnam asmin |

BRP114.008.2 mahākratau satvaram āmbikeyaḥ |

BRP114.008.3 dhyātena yenākhiladehabhājāṃ |

BRP114.008.4 pūrṇā bhaviṣyanti manobhilāṣāḥ || 8 ||

BRP114.009.1 mahotsavo 'bhūd akhilasya devyā |

BRP114.009.2 jātaḥ sutaś cintitamātra eva |

BRP114.009.3 ato 'vadan surasaṅghāḥ kṛtārthāḥ |

BRP114.009.4 sadyojātaṃ vighnarājaṃ namantaḥ || 9 ||

BRP114.010.1 yo mātur utsaṅgagato 'tha mātrā |

BRP114.010.2 nivāryamāṇo 'pi balāc ca candram |

BRP114.010.3 saṅgopayām āsa pitur jaṭāsu |

BRP114.010.4 gaṇādhināthasya vinoda eṣaḥ || 10 ||

BRP114.011.1 papau stanaṃ mātur athāpi tṛpto |

BRP114.011.2 yo bhrātṛmātsaryakaṣāyabuddhiḥ |

BRP114.011.3 lambodaras tvaṃ bhava vighnarājo |

BRP114.011.4 lambodaraṃ nāma cakāra śambhuḥ || 11 ||

BRP114.012.1 saṃveṣṭito devagaṇair maheśaḥ |

BRP114.012.2 pravartatāṃ nṛtyam itīty uvāca |

BRP114.012.3 santoṣito nūpurarāvamātrād |

BRP114.012.4 gaṇeśvaratve 'bhiṣiṣeca putram || 12 ||

BRP114.013.1 yo vighnapāśaṃ ca kareṇa bibhrat |

BRP114.013.2 skandhe kuṭhāraṃ ca tathā pareṇa |

BRP114.013.3 apūjito vighnam atho 'pi mātuḥ |

BRP114.013.4 karoti ko vighnapateḥ samo 'nyaḥ || 13 ||

[p. 388 ]

BRP114.014.1 dharmārthakāmādiṣu pūrvapūjyo |

BRP114.014.2 devāsuraiḥ pūjyata eva nityam |

BRP114.014.3 yasyārcanaṃ naiva vināśam asti |

BRP114.014.4 taṃ pūrvapūjyaṃ prathamaṃ namāmi || 14 ||

BRP114.015.1 yasyārcanāt prārthanayānurūpāṃ |

BRP114.015.2 dṛṣṭvā tu sarvasya phalasya siddhim |

BRP114.015.3 svatantrasāmarthyakṛtātigarvaṃ |

BRP114.015.4 bhrātṛpriyaṃ tv ākhurathaṃ tam īḍe || 15 ||

BRP114.016.1 yo mātaraṃ sarasair nṛtyagītais |

BRP114.016.2 tathābhilāṣair akhilair vinodaiḥ |

BRP114.016.3 santoṣayām āsa tadātituṣṭaṃ |

BRP114.016.4 taṃ śrīgaṇeśaṃ śaraṇaṃ prapadye || 16 ||

BRP114.017.1 suropakārair asuraiś ca yuddhaiḥ |

BRP114.017.2 stotrair namaskāraparaiś ca mantraiḥ |

BRP114.017.3 pitṛprasādena sadā samṛddhaṃ |

BRP114.017.4 taṃ śrīgaṇeśaṃ śaraṇaṃ prapadye || 17 ||

BRP114.018.1 jaye purāṇām akarot pratīpaṃ |

BRP114.018.2 pitrāpi harṣāt pratipūjito yaḥ |

BRP114.018.3 nirvighnatāṃ cāpi punaś cakāra |

BRP114.018.4 tasmai gaṇeśāya namaskaromi || 18 ||

brahmovāca:

BRP114.019.1 iti stutaḥ suragaṇair vighneśaḥ prāha tān punaḥ || 19 ||

gaṇeśa uvāca:

BRP114.020.1 ito nirvighnatā sattre mattaḥ syād asurāriṇaḥ || 20 ||

brahmovāca:

BRP114.021.1 devasattre nivṛtte tu gaṇeśaḥ prāha tān surān || 21 ||

gaṇeśa uvāca:

BRP114.022.1 stotreṇānena ye bhaktyā māṃ stoṣyanti yatavratāḥ |

BRP114.022.2 teṣāṃ dāridryaduḥkhāni na bhaveyuḥ kadācana || 22 ||

BRP114.023.1 atra ye bhaktitaḥ snānaṃ dānaṃ kuryur atandritāḥ |

BRP114.023.2 teṣāṃ sarvāṇi kāryāṇi bhaveyur iti manyatām || 23 ||

brahmovāca:

BRP114.024.1 tadvākyasamakālaṃ tu tathety ūcuḥ surā api |

BRP114.024.2 nivṛtte tu makhe tasmin surā jagmuḥ svam ālayam || 24 ||

BRP114.025.1 tataḥ prabhṛti tat tīrtham avighnam iti gadyate |

BRP114.025.2 sarvakāmapradaṃ puṃsāṃ sarvavighnavināśanam || 25 ||

[p. 389 ]

Chapter 115: Śiva's help to Śeṣa against the demons

115 SS 192

brahmovāca:

BRP115.001.1 śeṣatīrtham iti khyātaṃ sarvakāmapradāyakam |

BRP115.001.2 tasya rūpaṃ pravakṣyāmi yan mayā paribhāṣitam || 1 ||

BRP115.002.1 śeṣo nāma mahānāgo rasātalapatiḥ prabhuḥ |

BRP115.002.2 sarvanāgaiḥ parivṛto rasātalam athābhyagāt || 2 ||

BRP115.003.1 rākṣasā daityadanujāḥ praviṣṭā ye rasātalam |

BRP115.003.2 tair nirasto bhogipatir mām uvācātha vihvalaḥ || 3 ||

śeṣa uvāca:

BRP115.004.1 rasātalaṃ tvayā dattaṃ rākṣasānāṃ mamāpi ca |

BRP115.004.2 te me sthānaṃ na dāsyanti tasmāt tvāṃ śaraṇaṃ gataḥ || 4 ||

BRP115.005.1 tato 'ham abravaṃ nāgaṃ gautamīṃ yāhi pannaga |

BRP115.005.2 tatra stutvā mahādevaṃ lapsyase tvaṃ manoratham || 5 ||

BRP115.006.1 nānyo 'sti lokatritaye manorathasamarpakaḥ |

BRP115.006.2 madvākyaprerito nāgo gaṅgām āplutya yatnataḥ |

BRP115.006.3 kṛtāñjalipuṭo bhūtvā tuṣṭāva tridaśeśvaram || 6 ||

śeṣa uvāca:

BRP115.007.1 namas trailokyanāthāya dakṣayajñavibhedine |

BRP115.007.2 ādikartre namas tubhyaṃ namas trailokyarūpiṇe || 7 ||

BRP115.008.1 namaḥ sahasraśirase namaḥ saṃhārakāriṇe |

BRP115.008.2 somasūryāgnirūpāya jalarūpāya te namaḥ || 8 ||

BRP115.009.1 sarvadā sarvarūpāya kālarūpāya te namaḥ |

BRP115.009.2 pāhi śaṅkara sarveśa pāhi someśa sarvaga |

BRP115.009.3 jagannātha namas tubhyaṃ dehi me manasepsitam || 9 ||

brahmovāca:

BRP115.010.1 tato maheśvaraḥ prītaḥ prādān nāgepsitān varān |

BRP115.010.2 vināśāya surārīṇāṃ daityadānavarakṣasām || 10 ||

BRP115.011.1 śeṣāya pradadau śūlaṃ jahy anenāripuṅgavān |

BRP115.011.2 tataḥ proktaḥ śivenāsau śeṣaḥ śūlena bhogibhiḥ || 11 ||

BRP115.012.1 rasātalam atho gatvā nijaghāna ripūn raṇe |

BRP115.012.2 nihatya nāgaḥ śūlena daityadānavarākṣasān || 12 ||

BRP115.013.1 nyavartata punar devo yatra śeṣeśvaro haraḥ |

BRP115.013.2 pathā yena samāyāto devaṃ draṣṭuṃ sa nāgarāṭ || 13 ||

BRP115.014.1 rasātalād yatra devo bilaṃ tatra vyajāyata |

BRP115.014.2 tasmād bilatalād yātaṃ gāṅgaṃ vāry atipuṇyadam || 14 ||

BRP115.015.1 tad vāri gaṅgām agamad gaṅgāyāḥ saṅgamas tataḥ |

BRP115.015.2 devasya purataś cāpi kuṇḍaṃ tatra suvistaram || 15 ||

BRP115.016.1 nāgas tatrākarod dhomaṃ yatra cāgniḥ sadā sthitaḥ |

BRP115.016.2 soṣṇaṃ tad abhavad vāri gaṅgāyās tatra saṅgamaḥ || 16 ||

BRP115.017.1 devadevaṃ samārādhya nāgaḥ prīto mahāyaśāḥ |

BRP115.017.2 rasātalaṃ tato 'bhīṣṭaṃ śivāt prāpya talaṃ yayau || 17 ||

BRP115.018.1 tataḥ prabhṛti tat tīrthaṃ nāgatīrtham udāhṛtam |

BRP115.018.2 sarvakāmapradaṃ puṇyaṃ rogadāridryanāśanam || 18 ||

[p. 390 ]

BRP115.019.1 āyurlakṣmīkaraṃ puṇyaṃ snānadānāc ca muktidam |

BRP115.019.2 śṛṇuyād vā paṭhed bhaktyā yo vāpi smarate tu tat || 19 ||

BRP115.020.1 tīrthaṃ śeṣeśvaro yatra yatra śaktipradaḥ śivaḥ |

BRP115.020.2 ekaviṃśatitīrthānām ubhayos tatra tīrayoḥ |

BRP115.020.3 śatāni muniśārdūla sarvasampatpradāyinām || 20 ||

Chapter 116: Death as slaughterer at a sacrifice of sages

116 SS 192-193

brahmovāca:

BRP116.001.1 mahānalam iti khyātaṃ vaḍavānalam ucyate |

BRP116.001.2 mahānalo yatra devo vaḍavā yatra sā nadī || 1 ||

BRP116.002.1 tat tīrthaṃ putra vakṣyāmi mṛtyudoṣajarāpaham |

BRP116.002.2 purāsan naimiṣāraṇye ṛṣayaḥ sattrakāriṇaḥ || 2 ||

BRP116.003.1 śamitāraṃ ca ṛṣayo mṛtyuṃ cakrus tapasvinaḥ |

BRP116.003.2 vartamāne sattrayāge mṛtyau śamitari sthite || 3 ||

BRP116.004.1 na mamāra tadā kaścid ubhayaṃ sthāsnu jaṅgamam |

BRP116.004.2 vinā paśūn muniśreṣṭha martyaṃ cāmartyatāṃ gatam || 4 ||

BRP116.005.1 tatas triviṣṭape śūnye martye caivātisambhṛte |

BRP116.005.2 mṛtyunopekṣite devā rākṣasān ūcire tadā || 5 ||

devā ūcuḥ:

BRP116.006.1 gacchadhvam ṛṣisattraṃ tan nāśayadhvaṃ mahādhvaram |

brahmovāca:

BRP116.006.2 iti devavacaḥ śrutvā procus te rākṣasāḥ surān || 6 ||

asurā ūcuḥ:

BRP116.007.1 vidhvaṃsayāmas taṃ yajñam asmākaṃ kiṃ phalaṃ tataḥ |

BRP116.007.2 pravartate vinā hetuṃ na kopi kvāpi jātucit || 7 ||

brahmovāca:

BRP116.008.1 devā apy asurān ūcur yajñārdhaṃ bhavatām api |

BRP116.008.2 bhaved eva tato yāntu ṛṣīṇāṃ sattram uttamam || 8 ||

BRP116.009.1 te śrutvā tvaritāḥ sarve yatra yajñaḥ pravartate |

BRP116.009.2 jagmus tatra vināśāya devavākyād viśeṣataḥ || 9 ||

BRP116.010.1 taj jñātvā ṛṣayo mṛtyum āhuḥ kiṃ kurmahe vayam |

BRP116.010.2 āgatā devavacanād rākṣasā yajñanāśinaḥ || 10 ||

BRP116.011.1 mṛtyunā saha sammantrya naimiṣāraṇyavāsinaḥ |

BRP116.011.2 sarve tyaktvā svāśramaṃ taṃ śamitrā saha nārada || 11 ||

BRP116.012.1 agnimātram upādāya tyaktvā pātrādikaṃ tu yat |

BRP116.012.2 kratuniṣpattaye jagmur gautamīṃ prati satvarāḥ || 12 ||

BRP116.013.1 tatra snātvā maheśānaṃ rakṣaṇāyopatasthire |

BRP116.013.2 kṛtāñjalipuṭās te tu tuṣṭuvus tridaśeśvaram || 13 ||

ṛṣaya ūcuḥ:

BRP116.014.1 yo līlayā viśvam idaṃ cakāra |

[p. 391 ]

BRP116.014.2 dhātā vidhātā bhuvanatrayasya |

BRP116.014.3 yo viśvarūpaḥ sadasatparo yaḥ |

BRP116.014.4 someśvaraṃ taṃ śaraṇaṃ vrajāmaḥ || 14 ||

mṛtyur uvāca:

BRP116.015.1 icchāmātreṇa yaḥ sarvaṃ hanti pāti karoti ca |

BRP116.015.2 tam ahaṃ tridaśeśānaṃ śaraṇaṃ yāmi śaṅkaram || 15 ||

BRP116.016.1 mahānalaṃ mahākāyaṃ mahānāgavibhūṣaṇam |

BRP116.016.2 mahāmūrtidharaṃ devaṃ śaraṇaṃ yāmi śaṅkaram || 16 ||

brahmovāca:

BRP116.017.1 tataḥ provāca bhagavān mṛtyo kā prītir astu te || 17 ||

mṛtyur uvāca:

BRP116.018.1 rākṣasebhyo bhayaṃ ghoram āpannaṃ tridaśeśvara |

BRP116.018.2 yajñam asmāṃś ca rakṣasva yāvat sattraṃ samāpyate || 18 ||

brahmovāca:

BRP116.019.1 tathā cakāra bhagavāṃs trinetro vṛṣabhadhvajaḥ |

BRP116.019.2 śamitrā mṛtyunā sattram ṛṣīṇāṃ pūrṇatāṃ yayau || 19 ||

BRP116.020.1 haviṣāṃ bhāgadheyāya ājagmur amarāḥ kramāt |

BRP116.020.2 tān avocan munigaṇāḥ saṅkṣubdhā mṛtyunā saha || 20 ||

ṛṣaya ūcuḥ:

BRP116.021.1 asmanmakhavināśāya rākṣasāḥ preṣitā yataḥ |

BRP116.021.2 tasmād bhavadbhyaḥ pāpiṣṭhā rākṣasāḥ santu śatravaḥ || 21 ||

brahmovāca:

BRP116.022.1 tataḥ prabhṛti devānāṃ rākṣasā vairiṇo 'bhavan |

BRP116.022.2 kṛtyāṃ ca vaḍavāṃ tatra devāś ca ṛṣayo 'malāḥ || 22 ||

BRP116.023.1 mṛtyor bhāryā bhava tvaṃ tām ity uktvā te 'bhyaṣecayan |

BRP116.023.2 abhiṣekodakaṃ yat tu sā nadī vaḍavābhavat || 23 ||

BRP116.024.1 mṛtyunā sthāpitaṃ liṅgaṃ mahānalam iti śrutam |

BRP116.024.2 tataḥ prabhṛti tat tīrthaṃ vaḍavāsaṅgamaṃ viduḥ || 24 ||

BRP116.025.1 mahānalo yatra devas tat tīrthaṃ bhuktimuktidam |

BRP116.025.2 sahasraṃ tatra tīrthānāṃ sarvābhīṣṭapradāyinām |

BRP116.025.3 ubhayos tīrayos tatra smaraṇād aghaghātinām || 25 ||

Chapter 117: Datta Ātreya and Śiva

117 SS 194

brahmovāca:

BRP117.001.1 ātmatīrtham iti khyātaṃ bhuktimuktipradaṃ nṛṇām |

BRP117.001.2 tasya prabhāvaṃ vakṣyāmi yatra jñāneśvaraḥ śivaḥ || 1 ||

BRP117.002.1 datta ity api vikhyātaḥ so 'triputro harapriyaḥ |

BRP117.002.2 durvāsasaḥ priyo bhrātā sarvajñānaviśāradaḥ |

BRP117.002.3 sa gatvā pitaraṃ prāha vinayena praṇamya ca || 2 ||

datta uvāca:

BRP117.003.1 brahmajñānaṃ kathaṃ me syāt kaṃ pṛcchāmi kva yāmi ca || 3 ||

[p. 392 ]

brahmovāca:

BRP117.004.1 tac chrutvātriḥ putravākyaṃ dhyātvā vacanam abravīt || 4 ||

atrir uvāca:

BRP117.005.1 gautamīṃ putra gaccha tvaṃ tatra stuhi maheśvaram |

BRP117.005.2 sa tu prīto yadaiva syāt tadā jñānam avāpsyasi || 5 ||

brahmovāca:

BRP117.006.1 tathety uktvā tadātreyo gaṅgāṃ gatvā śucir yataḥ |

BRP117.006.2 kṛtāñjalipuṭo bhūtvā bhaktyā tuṣṭāva śaṅkaram || 6 ||

datta uvāca:

BRP117.007.1 saṃsārakūpe patito 'smi daivān |

BRP117.007.2 mohena gupto bhavaduḥkhapaṅke |

BRP117.007.3 ajñānanāmnā tamasāvṛto 'haṃ |

BRP117.007.4 paraṃ na vindāmi surādhinātha || 7 ||

BRP117.008.1 bhinnas triśūlena balīyasāhaṃ |

BRP117.008.2 pāpena cintākṣurapāṭitaś ca |

BRP117.008.3 tapto 'smi pañcendriyatīvratāpaiḥ |

BRP117.008.4 śrānto 'smi santāraya somanātha || 8 ||

BRP117.009.1 baddho 'smi dāridryamayaiś ca bandhair |

BRP117.009.2 hato 'smi rogānalatīvratāpaiḥ |

BRP117.009.3 krānto 'smy ahaṃ mṛtyubhujaṅgamena |

BRP117.009.4 bhīto bhṛśaṃ kiṃ karavāṇi śambho || 9 ||

BRP117.010.1 bhavābhavābhyām atipīḍito 'haṃ |

BRP117.010.2 tṛṣṇākṣudhābhyāṃ ca rajastamobhyām |

BRP117.010.3 īdṛkṣayā jarayā cābhibhūtaḥ |

BRP117.010.4 paśyāvasthāṃ kṛpayā me 'dya nātha || 10 ||

BRP117.011.1 kāmena kopena ca matsareṇa |

BRP117.011.2 dambhena darpādibhir apy anekaiḥ |

BRP117.011.3 ekaikaśaḥ kaṣṭagato 'smi viddhas |

BRP117.011.4 tvaṃ nāthavad vāraya nātha śatrūn || 11 ||

BRP117.012.1 kasyāpi kaścit patitasya puṃso |

BRP117.012.2 duḥkhapraṇodī bhavatīti satyam |

BRP117.012.3 vinā bhavantaṃ mama somanātha |

BRP117.012.4 kutrāpi kāruṇyavaco 'pi nāsti || 12 ||

BRP117.013.1 tāvat sa kopo bhayamohaduḥkhāny |

BRP117.013.2 ajñānadāridryarujas tathaiva |

BRP117.013.3 kāmādayo mṛtyur apīha yāvan |

BRP117.013.4 namaḥ śivāyeti na vacmi vākyam || 13 ||

BRP117.014.1 na me 'sti dharmo na ca me 'sti bhaktir |

BRP117.014.2 nāhaṃ vivekī karuṇā kuto me |

BRP117.014.3 dātāsi tenāśu śaraṇya citte |

BRP117.014.4 nidhehi someti padaṃ madīye || 14 ||

[p. 393 ]

BRP117.015.1 yāce na cāhaṃ surabhūpatitvaṃ |

BRP117.015.2 hṛtpadmamadhye mama somanātha |

BRP117.015.3 śrīsomapādāmbujasannidhānaṃ |

BRP117.015.4 yāce vicāryaiva ca tat kuruṣva || 15 ||

BRP117.016.1 yathā tavāhaṃ vidito 'smi pāpas |

BRP117.016.2 tathāpi vijñāpanam āśṛṇuṣva |

BRP117.016.3 saṃśrūyate yatra vacaḥ śiveti |

BRP117.016.4 tatra sthitiḥ syān mama somanātha || 16 ||

BRP117.017.1 gaurīpate śaṅkara somanātha |

BRP117.017.2 viśveśa kāruṇyanidhe 'khilātman |

BRP117.017.3 saṃstūyate yatra sadeti tatra |

BRP117.017.4 keṣām api syāt kṛtināṃ nivāsaḥ || 17 ||

brahmovāca:

BRP117.018.1 ity ātreyastutiṃ śrutvā tutoṣa bhagavān haraḥ |

BRP117.018.2 varado 'smīti taṃ prāha yoginaṃ viśvakṛd bhavaḥ || 18 ||

ātreya uvāca:

BRP117.019.1 ātmajñānaṃ ca muktiṃ ca bhuktiṃ ca vipulāṃ tvayi |

BRP117.019.2 tīrthasyāpi ca māhātmyaṃ varo 'yaṃ tridaśārcita || 19 ||

brahmovāca:

BRP117.020.1 evam astv iti taṃ śambhur uktvā cāntaradhīyata |

BRP117.020.2 tataḥ prabhṛti tat tīrtham ātmatīrthaṃ vidur budhāḥ |

BRP117.020.3 tatra snānena dānena muktiḥ syād iha nārada || 20 ||

Chapter 118: Story of the Rākṣasas Aśvattha and Pippala

118 SS 194-195

brahmovāca:

BRP118.001.1 aśvatthatīrtham ākhyātaṃ pippalaṃ ca tataḥ param |

BRP118.001.2 uttare mandatīrthaṃ tu tatra vyuṣṭim itaḥ śṛṇu || 1 ||

BRP118.002.1 purā tv agastyo bhagavān dakṣiṇāśāpatiḥ prabhuḥ |

BRP118.002.2 devais tu preritaḥ pūrvaṃ vindhyasya prārthanaṃ prati || 2 ||

BRP118.003.1 sa śanair vindhyam abhyāgāt sahasramunibhir vṛtaḥ |

BRP118.003.2 tam āgatya nagaśreṣṭhaṃ bahuvṛkṣasamākulam || 3 ||

BRP118.004.1 spardhinaṃ merubhānubhyāṃ vindhyaṃ śṛṅgaśatair vṛtam |

BRP118.004.2 atyunnataṃ nagaṃ dhīro lopāmudrāpatir muniḥ || 4 ||

BRP118.005.1 kṛtātithyo dvijaiḥ sārdhaṃ praśasya ca nagaṃ punaḥ |

BRP118.005.2 idam āha muniśreṣṭho devakāryārthasiddhaye || 5 ||

agastya uvāca:

BRP118.006.1 ahaṃ yāmi nagaśreṣṭha munibhis tattvadarśibhiḥ |

BRP118.006.2 tīrthayātrāṃ karomīti dakṣiṇāśāṃ vrajāmy aham || 6 ||

BRP118.007.1 dehi mārgaṃ nagapate ātithyaṃ dehi yācate |

BRP118.007.2 yāvad āgamanaṃ me syāt sthātavyaṃ tāvad eva hi || 7 ||

[p. 394 ]

BRP118.008.1 nānyathā bhavitavyaṃ te tathety āha nagottamaḥ |

BRP118.008.2 ākrāman dakṣiṇām āśāṃ tair vṛto munibhir muniḥ || 8 ||

BRP118.009.1 śanaiḥ sa gautamīm āgāt sattrayāgāya dīkṣitaḥ |

BRP118.009.2 yāvat saṃvatsaraṃ sattram akarod ṛṣibhir vṛtaḥ || 9 ||

BRP118.010.1 kaiṭabhasya sutau pāpau rākṣasau dharmakaṇṭakau |

BRP118.010.2 aśvatthaḥ pippalaś ceti vikhyātau tridaśālaye || 10 ||

BRP118.011.1 aśvattho 'śvattharūpeṇa pippalo brahmarūpadhṛk |

BRP118.011.2 tāv ubhāv antaraṃ prepsū yajñavidhvaṃsanāya tu || 11 ||

BRP118.012.1 kurutāṃ kāṅkṣitaṃ rūpaṃ dānavau pāpacetasau |

BRP118.012.2 aśvattho vṛkṣarūpeṇa pippalo brāhmaṇākṛtiḥ || 12 ||

BRP118.013.1 ubhau tau brāhmaṇān nityaṃ pīḍayetāṃ tapodhana |

BRP118.013.2 ālabhante ca ye 'śvatthaṃ tāṃs tān aśnāty asau taruḥ || 13 ||

BRP118.014.1 pippalaḥ sāmago bhūtvā śiṣyān aśnāti rākṣasaḥ |

BRP118.014.2 tasmād adyāpi vipreṣu sāmago 'tīva niṣkṛpaḥ || 14 ||

BRP118.015.1 kṣīyamāṇān dvijān dṛṣṭvā munayo rākṣasāv imau |

BRP118.015.2 iti buddhvā mahāprājñā dakṣiṇaṃ tīram āśritam || 15 ||

BRP118.016.1 sauriṃ śanaiścaraṃ mandaṃ tapasyantaṃ dhṛtavratam |

BRP118.016.2 gatvā munigaṇāḥ sarve rakṣaḥkarma nyavedayan || 16 ||

BRP118.017.1 saurir munigaṇān āha pūrṇe tapasi me dvijāḥ |

BRP118.017.2 rākṣasau hanmy apūrṇe tu tapasy akṣama eva hi || 17 ||

BRP118.018.1 punaḥ procur munigaṇā dāsyāmas te tapo mahat |

BRP118.018.2 ity ukto brāhmaṇaiḥ sauriḥ kṛtam ity āha tān api || 18 ||

BRP118.019.1 saurir brāhmaṇaveṣeṇa prāyād aśvattharūpiṇam |

BRP118.019.2 rākṣasaṃ brāhmaṇo bhūtvā pradakṣiṇam athākarot || 19 ||

BRP118.020.1 pradakṣiṇaṃ tu kurvāṇaṃ mene brāhmaṇam eva tam |

BRP118.020.2 nityavad rākṣasaḥ pāpo bhakṣayām āsa māyayā || 20 ||

BRP118.021.1 tasya kāyaṃ samāviśya cakṣuṣāntrāṇy apaśyata |

BRP118.021.2 dṛṣṭaḥ sa rākṣasaḥ pāpo mandena ravisūnunā || 21 ||

BRP118.022.1 bhasmībhūtaḥ kṣaṇenaiva girir vajrahato yathā |

BRP118.022.2 aśvatthaṃ bhasmasāt kṛtvā anyaṃ brāhmaṇarūpiṇam || 22 ||

BRP118.023.1 rākṣasaṃ pāpanilayam eka eva tam abhyagāt |

BRP118.023.2 adhīyāno vipra iva śiṣyarūpo vinītavat || 23 ||

BRP118.024.1 pippalaḥ pūrvavac cāpi bhakṣayām āsa bhānujam |

BRP118.024.2 sa bhakṣitaḥ pūrvavac ca kukṣāv antrāṇy avaikṣata || 24 ||

BRP118.025.1 tenālokitamātro 'sau rākṣaso bhasmasād abhūt |

BRP118.025.2 ubhau hatvā bhānusutaḥ kiṃ kṛtyaṃ me vadantv atha || 25 ||

BRP118.026.1 munayo jātasaṃharṣāḥ sarva eva tapasvinaḥ |

BRP118.026.2 tataḥ prasannā hy abhavann ṛṣayo 'gastyapūrvakāḥ || 26 ||

BRP118.027.1 varān dadur yathākāmaṃ sauraye mandagāmine |

BRP118.027.2 sa prīto brāhmaṇān āha śaniḥ sūryasuto balī || 27 ||

saurir uvāca:

BRP118.028.1 maddvāre niyatā ye ca kurvanty aśvatthalambhanam |

BRP118.028.2 teṣāṃ sarvāṇi kāryāṇi syuḥ pīḍā madbhavā na ca || 28 ||

[p. 395 ]

BRP118.029.1 tīrthe cāśvatthasañjñe vai snānaṃ kurvanti ye narāḥ |

BRP118.029.2 teṣāṃ sarvāṇi kāryāṇi bhaveyur aparo varaḥ || 29 ||

BRP118.030.1 mandavāre tu ye 'śvatthaṃ prātar utthāya mānavāḥ |

BRP118.030.2 ālabhante ca teṣāṃ vai grahapīḍā vyapohatu || 30 ||

brahmovāca:

BRP118.031.1 tataḥ prabhṛti tat tīrtham aśvatthaṃ pippalaṃ viduḥ |

BRP118.031.2 tīrthaṃ śanaiścaraṃ tatra tatrāgastyaṃ ca sāttrikam || 31 ||

BRP118.032.1 yājñikaṃ cāpi tat tīrthaṃ sāmagaṃ tīrtham eva ca |

BRP118.032.2 ityādyaṣṭottarāṇy āsan sahasrāṇy atha ṣoḍaśa |

BRP118.032.3 teṣu snānaṃ ca dānaṃ ca sattrayāgaphalapradam || 32 ||

Chapter 119: The plants and Soma

119 SS 195-196

brahmovāca:

BRP119.001.1 somatīrtham iti khyātaṃ tad apy uktaṃ mahātmabhiḥ |

BRP119.001.2 tatra snānena dānena somapānaphalaṃ labhet || 1 ||

BRP119.002.1 jagatāṃ mātaraḥ pūrvam oṣadhyo jīvasammatāḥ |

BRP119.002.2 mamāpi mātaro devyaḥ pūrvāsāṃ pūrvavattarāḥ || 2 ||

BRP119.003.1 āsu pratiṣṭhito dharmaḥ svādhyāyo yajñakarma ca |

BRP119.003.2 ābhir eva dhṛtaṃ sarvaṃ trailokyaṃ sacarācaram || 3 ||

BRP119.004.1 aśeṣarogopaśamo bhavaty ābhir asaṃśayam |

BRP119.004.2 annam etābhir eva syād aśeṣaprāṇarakṣaṇam |

BRP119.004.3 atrauṣadhyo jagadvandyā mām ūcur anahaṅkṛtāḥ || 4 ||

oṣadhya ūcuḥ:

BRP119.005.1 asmākaṃ tvaṃ patiṃ dehi rājānaṃ surasattama || 5 ||

brahmovāca:

BRP119.006.1 tac chrutvā vacanaṃ tāsāṃ mayoktā oṣadhīr idam |

BRP119.006.2 patiṃ prāpsyatha sarvāś ca rājānaṃ prītivardhanam || 6 ||

BRP119.007.1 rājānam iti tac chrutvā tā mām ūcuḥ punar mune |

BRP119.007.2 gantavyaṃ kva punaś coktā gautamīṃ yāntu mātaraḥ || 7 ||

BRP119.008.1 tuṣṭāyām atha tasyāṃ vo rājā syāl lokapūjitaḥ |

BRP119.008.2 tāś ca gatvā muniśreṣṭha tuṣṭuvur gautamīṃ nadīm || 8 ||

oṣadhya ūcuḥ:

BRP119.009.1 kiṃ vākariṣyan bhavavartino janā |

BRP119.009.2 nānāghasaṅghābhibhavāc ca duḥkhitāḥ |

[p. 396 ]

BRP119.009.3 na cāgamiṣyad bhavatī bhuvaṃ cet |

BRP119.009.4 puṇyodake gautami śambhukānte || 9 ||

BRP119.010.1 ko vetti bhāgyaṃ naradehabhājāṃ |

BRP119.010.2 mahīgatānāṃ saritām adhīśe |

BRP119.010.3 eṣāṃ mahāpātakasaṅghahantrī |

BRP119.010.4 tvam amba gaṅge sulabhā sadaiva || 10 ||

BRP119.011.1 na te vibhūtiṃ nanu vetti ko 'pi |

BRP119.011.2 trailokyavandye jagadamba gaṅge |

BRP119.011.3 gaurīsamāliṅgitavigraho 'pi |

BRP119.011.4 dhatte smarāriḥ śirasāpi yat tvām || 11 ||

BRP119.012.1 namo 'stu te mātar abhīṣṭadāyini |

BRP119.012.2 namo 'stu te brahmamaye 'ghanāśini |

BRP119.012.3 namo 'stu te viṣṇupadābjaniḥsṛte |

BRP119.012.4 namo 'stu te śambhujaṭāviniḥsṛte || 12 ||

brahmovāca:

BRP119.013.1 ity evaṃ stuvatām īśā kiṃ dadāmīty avocata || 13 ||

oṣadhya ūcuḥ:

BRP119.014.1 patiṃ dehi jaganmātā rājānam atitejasam || 14 ||

brahmovāca:

BRP119.015.1 tadovāca nadī gaṅgā oṣadhīs tā idaṃ vacaḥ || 15 ||

gaṅgovāca:

BRP119.016.1 ahaṃ cāmṛtarūpāsmi oṣadhyo mātaro 'mṛtāḥ |

BRP119.016.2 tādṛśaṃ cāmṛtātmānaṃ patiṃ somaṃ dadāmi vaḥ || 16 ||

brahmovāca:

BRP119.017.1 devāś ca ṛṣayo vākyaṃ menire soma eva ca |

BRP119.017.2 oṣadhyaś cāpi tad vākyaṃ tato jagmuḥ svam ālayam || 17 ||

BRP119.018.1 yatra cāpur mahauṣadhyo rājānam amṛtātmakam |

BRP119.018.2 somaṃ samastasantāpapāpasaṅghanivārakam || 18 ||

BRP119.019.1 somatīrthaṃ tu tat khyātaṃ somapānaphalapradam |

BRP119.019.2 tatra snānena dānena pitaraḥ svargam āpnuyuḥ || 19 ||

BRP119.020.1 ya idaṃ śṛṇuyān nityaṃ paṭhed vā bhaktitaḥ smaret |

BRP119.020.2 dīrgham āyur avāpnoti sa putrī dhanavān bhavet || 20 ||

Chapter 120: The plants and Soma (cont.)

120 SS 196-197

brahmovāca:

BRP120.001.1 dhānyatīrtham iti khyātaṃ sarvakāmapradaṃ nṛṇām |

BRP120.001.2 subhikṣaṃ kṣemadaṃ puṃsāṃ sarvāpadvinivāraṇam || 1 ||

BRP120.002.1 oṣadhyaḥ somarājānaṃ patiṃ prāpya mudānvitāḥ |

BRP120.002.2 ūcuḥ sarvasya lokasya gaṅgāyāś cepsitaṃ vacaḥ || 2 ||

oṣadhya ūcuḥ:

BRP120.003.1 vaidikī puṇyagāthāsti yāṃ vai vedavido viduḥ |

BRP120.003.2 bhūmiṃ sasyavatīṃ kaścin mātaraṃ mātṛsammitām || 3 ||

[p. 397 ]

BRP120.004.1 gaṅgāsamīpe yo dadyāt sarvakāmān avāpnuyāt |

BRP120.004.2 bhūmiṃ sasyavatīṃ gāś ca oṣadhīś ca mudānvitaḥ || 4 ||

BRP120.005.1 viṣṇubrahmeśarūpāya yo dadyād bhaktimān naraḥ |

BRP120.005.2 sarvaṃ tad akṣayaṃ vidyāt sarvakāmān avāpnuyāt || 5 ||

BRP120.006.1 oṣadhyaḥ somarājanyāḥ somaś cāpy oṣadhīpatiḥ |

BRP120.006.2 iti jñātvā brahmavida oṣadhīr yaḥ pradāsyati || 6 ||

BRP120.007.1 sarvān kāmān avāpnoti brahmaloke mahīyate |

BRP120.007.2 tā eva somarājanyāḥ prītāḥ procuḥ punaḥ punaḥ || 7 ||

oṣadhya ūcuḥ:

BRP120.008.1 yo 'smān dadāti gaṅgāyāṃ taṃ rājan pārayāmasi |

BRP120.008.2 tvam uttamaś cauṣadhīśa tvadadhīnaṃ carācaram || 8 ||

BRP120.009.1 oṣadhayaḥ saṃvadante somena saha rājñā |

BRP120.009.2 yo 'smān dadāti viprebhyas taṃ rājan pārayāmasi || 9 ||

BRP120.010.1 vayaṃ ca brahmarūpiṇyaḥ prāṇarūpiṇya eva ca |

BRP120.010.2 yo 'smān dadāti viprebhyas taṃ rājan pārayāmasi || 10 ||

BRP120.011.1 asmān dadāti yo nityaṃ brāhmaṇebhyo jitavrataḥ |

BRP120.011.2 upāstir asti sāsmākaṃ taṃ rājan pārayāmasi || 11 ||

BRP120.012.1 sthāvaraṃ jaṅgamaṃ kiñcid asmābhir vyāpṛtaṃ jagat |

BRP120.012.2 yo 'smān dadāti viprebhyas taṃ rājan pārayāmasi || 12 ||

BRP120.013.1 havyaṃ kavyaṃ yad amṛtaṃ yat kiñcid upabhujyate |

BRP120.013.2 tadgarīyaś ca yo dadyāt taṃ rājan pārayāmasi || 13 ||

BRP120.014.1 ity etāṃ vaidikīṃ gāthāṃ yaḥ śṛṇoti smareta vā |

BRP120.014.2 paṭhate bhaktim āpannas taṃ rājan pārayāmasi || 14 ||

brahmovāca:

BRP120.015.1 yatraiṣā paṭhitā gāthā somena saha rājñā |

BRP120.015.2 gaṅgātīre cauṣadhībhir dhānyatīrthaṃ tad ucyate || 15 ||

BRP120.016.1 tataḥ prabhṛti tat tīrtham auṣadhyaṃ saumyam eva ca |

BRP120.016.2 amṛtaṃ vedagāthaṃ ca mātṛtīrthaṃ tathaiva ca || 16 ||

BRP120.017.1 eṣu snānaṃ japo homo dānaṃ ca pitṛtarpaṇam |

BRP120.017.2 annadānaṃ tu yaḥ kuryāt tad ānantyāya kalpate || 17 ||

BRP120.018.1 ṣaṭśatādhikasāhasraṃ tīrthānāṃ tīrayor dvayoḥ |

BRP120.018.2 sarvapāpanihantṝṇāṃ sarvasampadvivardhanam || 18 ||

Chapter 121: Kaṭha and his special gift to his teacher Bharadvāja

121 SS 197-198

brahmovāca:

BRP121.001.1 vidarbhāsaṅgamaṃ puṇyaṃ revatīsaṅgamaṃ tathā |

BRP121.001.2 tatra yad vṛttam ākhyāsye yat purāṇavido viduḥ || 1 ||

BRP121.002.1 bharadvāja iti khyāta ṛṣir āsīt tapodhikaḥ |

BRP121.002.2 tasya svasā revatīti kurūpā vikṛtasvarā || 2 ||

BRP121.003.1 tāṃ dṛṣṭvā vikṛtāṃ bhrātā bharadvājaḥ pratāpavān |

BRP121.003.2 cintayā parayā yukto gaṅgāyā dakṣiṇe taṭe || 3 ||

[p. 398 ]

BRP121.004.1 kasmai dadyām imāṃ kanyāṃ svasāraṃ bhīṣaṇākṛtim |

BRP121.004.2 na kaścit pratigṛhṇāti dātavyā ca svasā tathā || 4 ||

BRP121.005.1 aho bhūyān na kasyāpi kanyā duḥkhaikakāraṇam |

BRP121.005.2 maraṇaṃ jīvato 'py asya prāṇinas tu pade pade || 5 ||

BRP121.006.1 evaṃ vimṛśatas tasya svāśrame cātiśobhane |

BRP121.006.2 draṣṭuṃ munivaraḥ prāyād bharadvājaṃ yatavratam || 6 ||

BRP121.007.1 dvyaṣṭavarṣaḥ śubhavapuḥ śānto dānto guṇākaraḥ |

BRP121.007.2 nāmnā kaṭha iti khyāto bharadvājaṃ nanāma saḥ || 7 ||

BRP121.008.1 vidhivat pūjya taṃ vipraṃ bharadvājaḥ kaṭhaṃ tadā |

BRP121.008.2 tasyāgamanakāryaṃ ca papraccha purataḥ sthitaḥ || 8 ||

BRP121.009.1 kaṭho 'py āha bharadvājaṃ vidyārthy aham upāgataḥ |

BRP121.009.2 tathā ca darśanākāṅkṣī yad yuktaṃ tad vidhīyatām || 9 ||

BRP121.010.1 bharadvājaḥ kaṭhaṃ prāha adhīṣva yad abhīpsitam |

BRP121.010.2 purāṇaṃ smṛtayo vedā dharmasthānāny anekaśaḥ || 10 ||

BRP121.011.1 sarvaṃ vedmi mahāprājña ruciraṃ vada mā ciram |

BRP121.011.2 kulīno dharmanirato guruśuśrūṣaṇe rataḥ |

BRP121.011.3 abhimānī śrutadharaḥ śiṣyaḥ puṇyair avāpyate || 11 ||

kaṭha uvāca:

BRP121.012.1 adhyāpayasva bho brahmañ śiṣyaṃ māṃ vītakalmaṣam |

BRP121.012.2 śuśrūṣaṇarataṃ bhaktaṃ kulīnaṃ satyavādinam || 12 ||

brahmovāca:

BRP121.013.1 tathety uktvā bharadvājaḥ prādād vidyām aśeṣataḥ |

BRP121.013.2 prāptavidyaḥ kaṭhaḥ prīto bharadvājam athābravīt || 13 ||

kaṭha uvāca:

BRP121.014.1 iccheyaṃ dakṣiṇāṃ dātuṃ guro tava manaḥpriyām |

BRP121.014.2 vadasva durlabhaṃ vāpi guro tubhyaṃ namo 'stu te || 14 ||

BRP121.015.1 vidyāṃ prāpyāpi ye mohāt svaguroḥ pāritoṣikam |

BRP121.015.2 na prayacchanti nirayaṃ te yānty ācandratārakam || 15 ||

bharadvāja uvāca:

BRP121.016.1 gṛhāṇa kanyāṃ vidhivad bhāryāṃ kuru mama svasām |

BRP121.016.2 asyāṃ prītyā vartitavyaṃ yāceyaṃ dakṣiṇām imām || 16 ||

kaṭha uvāca:

BRP121.017.1 bhrātṛvat putravac cāpi śiṣyaḥ syāt tu guroḥ sadā |

BRP121.017.2 guruś ca pitṛvac ca syāt sambandho 'tra kathaṃ bhavet || 17 ||

bharadvāja uvāca:

BRP121.018.1 madvākyaṃ kuru satyaṃ tvaṃ mamājñā tava dakṣiṇā |

BRP121.018.2 sarvaṃ smṛtvā kaṭhādya tvaṃ revatīṃ bhara tanmanāḥ || 18 ||

brahmovāca:

BRP121.019.1 tathety uktvā guror vākyāt kaṭho jagrāha pāṇinā |

BRP121.019.2 revatīṃ vidhivad dattāṃ tāṃ samīkṣya kaṭhas tv atha || 19 ||

BRP121.020.1 tatraiva pūjayām āsa deveśaṃ śaṅkaraṃ tadā |

BRP121.020.2 revatyā rūpasampattyai śivaprītyai ca revatī || 20 ||

BRP121.021.1 surūpā cārusarvāṅgī na rūpeṇopamīyate |

BRP121.021.2 abhiṣekodakaṃ tatra revatyā yad viniḥsṛtam || 21 ||

BRP121.022.1 sābhavat tatra gaṅgāyāṃ tasmāt tannāmato nadī |

BRP121.022.2 revatīti samākhyātā rūpasaubhāgyadāyinī || 22 ||

[p. 399 ]

BRP121.023.1 punar darbhaiś ca vividhair abhiṣekaṃ cakāra saḥ |

BRP121.023.2 puṇyarūpatvasaṃsiddhyai vidarbhā tad abhūn nadī || 23 ||

BRP121.024.1 śraddhayā saṅgame snātvā revatīgaṅgayor naraḥ |

BRP121.024.2 sarvapāpavinirmukto viṣṇuloke mahīyate || 24 ||

BRP121.025.1 tathā vidarbhāgautamyoḥ saṅgame śraddhayā mune |

BRP121.025.2 snānaṃ karoty asau yāti bhuktiṃ muktiṃ ca tatkṣaṇāt || 25 ||

BRP121.026.1 ubhayos tīrayos tatra tīrthānāṃ śatam uttamam |

BRP121.026.2 sarvapāpakṣayakaraṃ sarvasiddhipradāyakam || 26 ||

Chapter 122: Stories of Dhanvantari and of Indra regaining his kingdom

122 SS 198-201

brahmovāca:

BRP122.001.1 pūrṇatīrtham iti khyātaṃ gaṅgāyā uttare taṭe |

BRP122.001.2 tatra snātvā naro 'jñānāt tathāpi śubham āpnuyāt || 1 ||

BRP122.002.1 pūrṇatīrthasya māhātmyaṃ varṇyate kena jantunā |

BRP122.002.2 svayaṃ saṃsthīyate yatra cakriṇā ca pinākinā || 2 ||

BRP122.003.1 purā dhanvantarir nāma kalpādāv āyuṣaḥ sutaḥ |

BRP122.003.2 iṣṭvā bahuvidhair yajñair aśvamedhapuraḥsaraiḥ || 3 ||

BRP122.004.1 dattvā dānāny anekāni bhuktvā bhogāṃś ca puṣkalān |

BRP122.004.2 vijñāya bhogavaiṣamyaṃ paraṃ vairāgyam āśritaḥ || 4 ||

BRP122.005.1 giriśṛṅge 'mbudheḥ pāre tathā gaṅgānadītaṭe |

BRP122.005.2 śivaviṣṇvor gṛhe vāpi viśeṣāt puṇyasaṅgame || 5 ||

BRP122.006.1 taptaṃ hutaṃ ca japtaṃ ca sarvam akṣayatāṃ vrajet |

BRP122.006.2 dhanvantarir iti jñātvā tatra tepe tapo mahat || 6 ||

BRP122.007.1 jñānavairāgyasampanno bhīmeśacaraṇāśrayaḥ |

BRP122.007.2 tapaś cakāra vipulaṃ gaṅgāsāgarasaṅgame || 7 ||

BRP122.008.1 purā ca nikṛto rājñā raṇaṃ hitvā mahāsuraḥ |

BRP122.008.2 sahasram ekaṃ varṣāṇāṃ samudraṃ prāviśad bhayāt || 8 ||

BRP122.009.1 dhanvantarau vanaṃ prāpte rājyaṃ prāpte tu tatsute |

BRP122.009.2 virāgaṃ ca gate rājñi tataḥ prāyād athārṇavāt || 9 ||

BRP122.010.1 tapasyantaṃ tamo nāma balavān asuro mune |

BRP122.010.2 gaṅgātīraṃ samāśritya rājā dhanvantarir yataḥ || 10 ||

BRP122.011.1 japahomarato nityaṃ brahmajñānaparāyaṇaḥ |

BRP122.011.2 taṃ ripuṃ nāśayāmīti tamaḥ prāyād athārṇavāt || 11 ||

BRP122.012.1 nāśito bahuśo 'nena rājñā balavatā tv aham |

BRP122.012.2 taṃ ripuṃ nāśayāmīti tamaḥ prāyād athārṇavāt || 12 ||

BRP122.013.1 māyayā pramadārūpaṃ kṛtvā rājānam abhyagāt |

BRP122.013.2 nṛtyagītavatī subhrūr hasantī cārudarśanā || 13 ||

BRP122.014.1 tāṃ dṛṣṭvā cārusarvāṅgīṃ bahukālaṃ nayānvitām |

BRP122.014.2 śāntām anuvratāṃ bhaktāṃ kṛpayā cābravīn nṛpaḥ || 14 ||

nṛpa uvāca:

BRP122.015.1 kāsi tvaṃ kasya hetor vā vartase gahane vane |

BRP122.015.2 kaṃ dṛṣṭvā harṣasīva tvaṃ vada kalyāṇi pṛcchate || 15 ||

[p. 400 ]

brahmovāca:

BRP122.016.1 pramadā cāpi tadvākyaṃ śrutvā rājānam abravīt || 16 ||

pramadovāca:

BRP122.017.1 tvayi tiṣṭhati ko loke hetur harṣasya me bhavet |

BRP122.017.2 aham indrasya yā lakṣmīs tvāṃ dṛṣṭvā kāmasambhṛtam || 17 ||

BRP122.018.1 harṣāc carāmi purato rājaṃs tava punaḥ punaḥ |

BRP122.018.2 agaṇyapuṇyavirahād ahaṃ sarvasya durlabhā || 18 ||

brahmovāca:

BRP122.019.1 etad vaco niśamyāśu tapas tyaktvā suduṣkaram |

BRP122.019.2 tām eva manasā dhyāyaṃs tanniṣṭhas tatparāyaṇaḥ || 19 ||

BRP122.020.1 tadekaśaraṇo rājā babhūva sa yadā tamaḥ |

BRP122.020.2 antardhānaṃ gato brahman nāśayitvā tapo bṛhat || 20 ||

BRP122.021.1 etasminn antare 'haṃ vai varān dātuṃ samabhyagām |

BRP122.021.2 taṃ dṛṣṭvā vihvalībhūtaṃ tapobhraṣṭaṃ yathā mṛtam || 21 ||

BRP122.022.1 tam āśvāsyātha vividhair hetubhir nṛpasattamam |

BRP122.022.2 tava śatrus tamo nāma kṛtvā tāṃ tapasaś cyutim || 22 ||

BRP122.023.1 caritārtho gato rājan na tvaṃ śocitum arhasi |

BRP122.023.2 ānandayanti pramadās tāpayanti ca mānavam || 23 ||

BRP122.024.1 sarvā eva viśeṣeṇa kim u māyāmayī tu sā |

BRP122.024.2 tataḥ kṛtāñjalī rājā mām āha vigatabhramaḥ || 24 ||

rājovāca:

BRP122.025.1 kiṃ karomi kathaṃ brahmaṃs tapasaḥ pāram āpnuyām || 25 ||

brahmovāca:

BRP122.026.1 tatas tasyottaraṃ prādāṃ devadevaṃ janārdanam |

BRP122.026.2 stuhi sarvaprayatnena tataḥ siddhim avāpsyasi || 26 ||

BRP122.027.1 sa hy aśeṣajagatsraṣṭā vedavedyaḥ purātanaḥ |

BRP122.027.2 sarvārthasiddhidaḥ puṃsāṃ nānyo 'sti bhuvanatraye || 27 ||

BRP122.028.1 sa jagāma nagaśreṣṭhaṃ himavantaṃ nṛpottamaḥ |

BRP122.028.2 kṛtāñjalipuṭo bhūtvā viṣṇuṃ tuṣṭāva bhaktitaḥ || 28 ||

dhanvantarir uvāca:

BRP122.029.1 jaya viṣṇo jayācintya jaya jiṣṇo jayācyuta |

BRP122.029.2 jaya gopāla lakṣmīśa jaya kṛṣṇa jaganmaya || 29 ||

BRP122.030.1 jaya bhūtapate nātha jaya pannagaśāyine |

BRP122.030.2 jaya sarvaga govinda jaya viśvakṛte namaḥ || 30 ||

BRP122.031.1 jaya viśvabhuje deva jaya viśvadhṛte namaḥ |

BRP122.031.2 jayeśa sadasat tvaṃ vai jaya mādhava dharmiṇe || 31 ||

BRP122.032.1 jaya kāmada kāma tvaṃ jaya rāma guṇārṇava |

BRP122.032.2 jaya puṣṭida puṣṭīśa jaya kalyāṇadāyine || 32 ||

BRP122.033.1 jaya bhūtapa bhūteśa jaya mānavidhāyine |

BRP122.033.2 jaya karmada karma tvaṃ jaya pītāmbaracchada || 33 ||

BRP122.034.1 jaya sarveśa sarvas tvaṃ jaya maṅgalarūpiṇe |

BRP122.034.2 jaya sattvādhināthāya jaya vedavide namaḥ || 34 ||

BRP122.035.1 jaya janmada janmistha paramātman namo 'stu te |

BRP122.035.2 jaya muktida muktis tvaṃ jaya bhuktida keśava || 35 ||

BRP122.036.1 jaya lokada lokeśa jaya pāpavināśana |

BRP122.036.2 jaya vatsala bhaktānāṃ jaya cakradhṛte namaḥ || 36 ||

[p. 401 ]

BRP122.037.1 jaya mānada mānas tvaṃ jaya lokanamaskṛta |

BRP122.037.2 jaya dharmada dharmas tvaṃ jaya saṃsārapāraga || 37 ||

BRP122.038.1 jaya annada annaṃ tvaṃ jaya vācaspate namaḥ |

BRP122.038.2 jaya śaktida śaktis tvaṃ jaya jaitravaraprada || 38 ||

BRP122.039.1 jaya yajñada yajñas tvaṃ jaya padmadalekṣaṇa |

BRP122.039.2 jaya dānada dānaṃ tvaṃ jaya kaiṭabhasūdana || 39 ||

BRP122.040.1 jaya kīrtida kīrtis tvaṃ jaya mūrtida mūrtidhṛk |

BRP122.040.2 jaya saukhyada saukhyātmañ jaya pāvanapāvana || 40 ||

BRP122.041.1 jaya śāntida śāntis tvaṃ jaya śaṅkarasambhava |

BRP122.041.2 jaya pānada pānas tvaṃ jaya jyotiḥsvarūpiṇe || 41 ||

BRP122.042.1 jaya vāmana vitteśa jaya dhūmapatākine |

BRP122.042.2 jaya sarvasya jagato dātṛmūrte namo 'stu te || 42 ||

BRP122.043.1/ tvam eva lokatrayavartijīva BRP122.043.2 nikāyasaṅkleśavināśadakṣa |

BRP122.043.3 śrīpuṇḍarīkākṣa kṛpānidhe tvaṃ |

BRP122.043.4 nidhehi pāṇiṃ mama mūrdhni viṣṇo || 43 ||

brahmovāca:

BRP122.044.1 evaṃ stuvantaṃ bhagavāñ śaṅkhacakragadādharaḥ |

BRP122.044.2 vareṇa cchandayām āsa sarvakāmasamṛddhidaḥ || 44 ||

BRP122.045.1 dhanvantariḥ prītamanā varadānena cakriṇaḥ |

BRP122.045.2 varadānāya deveśaṃ govindaṃ saṃsthitaṃ puraḥ || 45 ||

BRP122.046.1 tam āha nṛpatiḥ prahvaḥ surarājyaṃ mamepsitam |

BRP122.046.2 tac ca dattaṃ tvayā viṣṇo prāpto 'smi kṛtakṛtyatām || 46 ||

BRP122.047.1 stutaḥ sampūjito viṣṇus tatraivāntaradhīyata |

BRP122.047.2 tathaiva tridaśeśatvam avāpa nṛpatiḥ kramāt || 47 ||

BRP122.048.1 prāgarjitānekakarmaparipākavaśāt tataḥ |

BRP122.048.2 triḥkṛtvo nāśam agamat sahasrākṣaḥ svakāt padāt || 48 ||

BRP122.049.1 nahuṣād vṛtrahatyāyāḥ sindhusenavadhāt tataḥ |

BRP122.049.2 ahalyāyāṃ ca gamanād yena kena ca hetunā || 49 ||

BRP122.050.1 smāraṃ smāraṃ tat tad indraś cintāsantāpadurmanāḥ |

BRP122.050.2 tataḥ surapatiḥ prāha vācaspatim idaṃ vacaḥ || 50 ||

indra uvāca:

BRP122.051.1 hetunā kena vāgīśa bhraṣṭarājyo bhavāmy aham |

BRP122.051.2 madhye madhye padabhraṃśād varaṃ niḥśrīkatā nṛṇām || 51 ||

BRP122.052.1 gahanāṃ karmaṇāṃ jīvagatiṃ ko vetti tattvataḥ |

BRP122.052.2 rahasyaṃ sarvabhāvānāṃ jñātuṃ nānyaḥ pragalbhate || 52 ||

brahmovāca:

BRP122.053.1 bṛhaspatir hariṃ prāha brahmāṇaṃ pṛccha gaccha tam |

BRP122.053.2 sa tu jānāti yad bhūtaṃ bhaviṣyac cāpi vartanam || 53 ||

BRP122.054.1 sa tu vakṣyati yenedaṃ jātaṃ tac ca mahāmate |

BRP122.054.2 tāv āgatya mahāprājñau namaskṛtya mamāntikam |

BRP122.054.3 kṛtāñjalipuṭo bhūtvā mām ūcatur idaṃ vacaḥ || 54 ||

indrabṛhaspatī ūcatuḥ:

BRP122.055.1 bhagavan kena doṣeṇa śacībhartā udāradhīḥ |

BRP122.055.2 rājyāt prabhraśyate nātha saṃśayaṃ chettum arhasi || 55 ||

[p. 402 ]

brahmovāca:

BRP122.056.1 tadāham abravaṃ brahmaṃś ciraṃ dhyātvā bṛhaspatim |

BRP122.056.2 khaṇḍadharmākhyadoṣeṇa tena rājyapadāc cyutaḥ || 56 ||

BRP122.057.1 deśakālādidoṣeṇa śraddhāmantraviparyayāt |

BRP122.057.2 yathāvaddakṣiṇādānād asaddravyapradānataḥ || 57 ||

BRP122.058.1 devabhūdevatāvajñāpātakāc ca viśeṣataḥ |

BRP122.058.2 yat khaṇḍatvaṃ svadharmasya dehinām upajāyate || 58 ||

BRP122.059.1 tenātimānasas tāpaḥ padahāniś ca dustyajā |

BRP122.059.2 kṛto 'pi dharmo 'niṣṭāya jāyate kṣubdhacetasā || 59 ||

BRP122.060.1 kāryasya na bhavet siddhyai tasmād avyākulāya ca |

BRP122.060.2 asampūrṇe svadharme hi kim aniṣṭaṃ na jāyate || 60 ||

BRP122.061.1 tābhyāṃ yat pūrvavṛttāntaṃ tad apy uktaṃ mayānagha |

BRP122.061.2 āyuṣas tu sutaḥ śrīmān dhanvantarir udāradhīḥ || 61 ||

BRP122.062.1 tamasā ca kṛtaṃ vighnaṃ viṣṇunā tac ca nāśitam |

BRP122.062.2 pūrvajanmasu vṛttāntam ityādi parikīrtitam || 62 ||

BRP122.063.1 tac chrutvā vismitau cobhau mām eva punar ūcatuḥ || 63 ||

indrabṛhaspatī ūcatuḥ:

BRP122.064.1 taddoṣapratibandhas tu kena syāt surasattama || 64 ||

brahmovāca:

BRP122.065.1 punar dhyātvā tāv avadaṃ śrūyatāṃ doṣakārakam |

BRP122.065.2 kāraṇaṃ sarvasiddhīnāṃ duḥkhasaṃsāratāraṇam || 65 ||

BRP122.066.1 śaraṇaṃ taptacittānāṃ nirvāṇaṃ jīvatām api |

BRP122.066.2 gatvā tu gautamīṃ devīṃ stūyetāṃ hariśaṅkarau || 66 ||

BRP122.067.1 nopāyo 'nyo 'sti saṃśuddhyai tau tāṃ hitvā jagattraye |

BRP122.067.2 tadaiva jagmatur ubhau gautamīṃ munisattama |

BRP122.067.3 snātau kṛtakṣaṇau cobhau devau tuṣṭuvatur mudā || 67 ||

indra uvāca:

BRP122.068.1 namo matsyāya kūrmāya varāhāya namo namaḥ |

BRP122.068.2 narasiṃhāya devāya vāmanāya namo namaḥ || 68 ||

BRP122.069.1 namo 'stu hayarūpāya trivikrama namo 'stu te |

BRP122.069.2 namo 'stu buddharūpāya rāmarūpāya kalkine || 69 ||

BRP122.070.1 anantāyācyutāyeśa jāmadagnyāya te namaḥ |

BRP122.070.2 varuṇendrasvarūpāya yamarūpāya te namaḥ || 70 ||

BRP122.071.1 parameśāya devāya namas trailokyarūpiṇe |

BRP122.071.2 bibhratsarasvatīṃ vaktre sarvajño 'si namo 'stu te || 71 ||

BRP122.072.1 lakṣmīvān asy ato lakṣmīṃ bibhrad vakṣasi cānagha |

BRP122.072.2 bahubāhūrupādas tvaṃ bahukarṇākṣiśīrṣakaḥ |

BRP122.072.3 tvām eva sukhinaṃ prāpya bahavaḥ sukhino 'bhavan || 72 ||

BRP122.073.1 tāvan niḥśrīkatā puṃsāṃ mālinyaṃ dainyam eva vā |

BRP122.073.2 yāvan na yānti śaraṇaṃ hare tvāṃ karuṇārṇavam || 73 ||

bṛhaspatir uvāca:

BRP122.074.1 sūkṣmaṃ paraṃ jotir anantarūpam |

BRP122.074.2 oṅkāramātraṃ prakṛteḥ paraṃ yat |

BRP122.074.3 cidrūpam ānandamayaṃ samastam |

BRP122.074.4 evaṃ vadantīśa mumukṣavas tvām || 74 ||

[p. 403 ]

BRP122.075.1 ārādhayanty atra bhavantam īśaṃ |

BRP122.075.2 mahāmakhaiḥ pañcabhir apy akāmāḥ |

BRP122.075.3 saṃsārasindhoḥ param āptakāmā |

BRP122.075.4 viśanti divyaṃ bhuvanaṃ vapus te || 75 ||

BRP122.076.1 sarveṣu sattveṣu samatvabuddhyā |

BRP122.076.2 saṃvīkṣya ṣaṭsūrmiṣu śāntabhāvāḥ |

BRP122.076.3 jñānena te karmaphalāni hitvā |

BRP122.076.4 dhyānena te tvāṃ praviśanti śambho || 76 ||

BRP122.077.1 na jātidharmāṇi na vedaśāstraṃ |

BRP122.077.2 na dhyānayogo na samādhidharmaḥ |

BRP122.077.3 rudraṃ śivaṃ śaṅkaraṃ śānticittaṃ |

BRP122.077.4 bhaktyā devaṃ somam ahaṃ namasye || 77 ||

BRP122.078.1 mūrkho 'pi śambho tava pādabhaktyā |

BRP122.078.2 samāpnuyān muktimayīṃ tanuṃ te |

BRP122.078.3 jñāneṣu yajñeṣu tapaḥsu caiva |

BRP122.078.4 dhyāneṣu homeṣu mahāphaleṣu || 78 ||

BRP122.079.1 sampannam etat phalam uttamaṃ yat |

BRP122.079.2 someśvare bhaktir aharniśaṃ yat |

BRP122.079.3 sarvasya jīvasya sadā priyasya |

BRP122.079.4 phalasya dṛṣṭasya tathā śrutasya || 79 ||

BRP122.080.1 svargasya mokṣasya jagannivāsa |

BRP122.080.2 sopānapaṅktis tava bhaktir eṣā |

BRP122.080.3 tvatpādasamprāptiphalāptaye tu |

BRP122.080.4 sopānapaṅktiṃ na vadanti dhīrāḥ || 80 ||

BRP122.081.1 tasmād dayālo mama bhaktir astu |

BRP122.081.2 naivāsty upāyas tava rūpasevā |

BRP122.081.3 ātmīyam ālokya mahattvam īśa |

BRP122.081.4 pāpeṣu cāsmāsu kuru prasādam || 81 ||

BRP122.082.1 sthūlaṃ ca sūkṣmaṃ tvam anādi nityaṃ |

BRP122.082.2 pitā ca mātā yad asac ca sac ca |

BRP122.082.3 evaṃ stuto yaḥ śrutibhiḥ purāṇair |

BRP122.082.4 namāmi someśvaram īśitāram || 82 ||

brahmovāca:

BRP122.083.1 tataḥ prītau hariharāv ūcatus tridaśeśvarau || 83 ||

hariharāv ūcatuḥ:

BRP122.084.1 vriyatāṃ yan manobhīṣṭaṃ yad varaṃ cātidurlabham || 84 ||

brahmovāca:

BRP122.085.1 indraḥ prāha sureśānaṃ madrājyaṃ tu punaḥ punaḥ |

BRP122.085.2 jāyate bhraśyate caiva tat pāpam upaśāmyatām || 85 ||

BRP122.086.1 yathā sthiro 'haṃ rājye syāṃ sarvaṃ syān niścalaṃ mama |

BRP122.086.2 suprītau yadi deveśau sarvaṃ syān niścalaṃ sadā || 86 ||

BRP122.087.1 tatheti harivākyaṃ tāv abhinandyedam ūcatuḥ |

BRP122.087.2 paraṃ prasādam āpannau tāv ālokya smitānanau || 87 ||

BRP122.088.1 nirapāyanirādhāranirvikārasvarūpiṇau |

BRP122.088.2 śaraṇyau sarvalokānāṃ bhuktimuktipradāv ubhau || 88 ||

[p. 404 ]

hariharāv ūcatuḥ:

BRP122.089.1 tridaivatyaṃ mahātīrthaṃ gautamī vāñchitapradā |

BRP122.089.2 tasyām anena mantreṇa kurutāṃ snānam ādarāt || 89 ||

BRP122.090.1 abhiṣekaṃ mahendrasya maṅgalāya bṛhaspatiḥ |

BRP122.090.2 karotu saṃsmarann āvāṃ sampadāṃ sthairyasiddhaye || 90 ||

BRP122.091.1 iha janmani pūrvasmin yat kiñcit sukṛtaṃ kṛtam |

BRP122.091.2 tat sarvaṃ pūrṇatām etu godāvari namo 'stu te || 91 ||

BRP122.092.1 evaṃ smṛtvā tu yaḥ kaścid gautamyāṃ snānam ācaret |

BRP122.092.2 āvābhyāṃ tu prasādena dharmaḥ sampūrṇatām iyāt |

BRP122.092.3 pūrvajanmakṛtād doṣāt sa muktaḥ puṇyavān bhavet || 92 ||

brahmovāca:

BRP122.093.1 tatheti cakratuḥ prītau surendradhiṣaṇau tataḥ |

BRP122.093.2 mahābhiṣekam indrasya cakāra dyusadāṃ guruḥ || 93 ||

BRP122.094.1 tenābhūd yā nadī puṇyā maṅgalety uditā tu sā |

BRP122.094.2 tayā ca saṅgamaḥ puṇyo gaṅgāyāḥ śubhadas tv asau || 94 ||

BRP122.095.1 indreṇa saṃstuto viṣṇuḥ pratyakṣo 'bhūj jaganmayaḥ |

BRP122.095.2 trilokasammitāṃ śakro bhūmiṃ lebhe jagatpateḥ || 95 ||

BRP122.096.1 tannāmnā cāpi vikhyāto govinda iti tatra ca |

BRP122.096.2 trilokasammitā labdhā tena gaur vajradhāriṇā || 96 ||

BRP122.097.1 dattā ca hariṇā tatra govindas tad abhūd dhariḥ |

BRP122.097.2 trailokyarājyaṃ yat prāptaṃ hariṇā ca harer mune || 97 ||

BRP122.098.1 niścalaṃ yena sañjātaṃ devadevān maheśvarāt |

BRP122.098.2 bṛhaspatir devagurur yatrāstauṣīn maheśvaram || 98 ||

BRP122.099.1 rājyasya sthirabhāvāya devendrasya mahātmanaḥ |

BRP122.099.2 siddheśvaras tatra devo liṅgaṃ tu tridaśārcitam || 99 ||

BRP122.100.1 tataḥ prabhṛti tat tīrthaṃ govindam iti viśrutam |

BRP122.100.2 maṅgalāsaṅgamaṃ caiva pūrṇatīrthaṃ tataḥ param || 100 ||

BRP122.101.1 indratīrtham iti khyātaṃ bārhaspatyaṃ ca viśrutam |

BRP122.101.2 yatra siddheśvaro devo viṣṇur govinda eva ca || 101 ||

BRP122.102.1 teṣu snānaṃ ca dānaṃ ca yat kiñcit sukṛtārjanam |

BRP122.102.2 sarvaṃ tad akṣayaṃ vidyāt pitṝṇām ativallabham || 102 ||

BRP122.103.1 śṛṇoti yaś cāpi paṭhed yaś ca smarati nityaśaḥ |

BRP122.103.2 tasya tīrthasya māhātmyaṃ bhraṣṭarājyapradāyakam || 103 ||

BRP122.104.1 saptatriṃśat sahasrāṇi tīrthānāṃ tīrayor dvayoḥ |

BRP122.104.2 ubhayor muniśārdūla sarvasiddhipradāyinām || 104 ||

BRP122.105.1 na pūrṇatīrthasadṛśaṃ tīrtham asti mahāphalam |

BRP122.105.2 niṣphalaṃ tasya janmādi yo na seveta tan naraḥ || 105 ||

[p. 405 ]

Chapter 123: Story of Daśaratha and his dutiful son Rāma

123 SS 201-206

brahmovāca:

BRP123.001.1 rāmatīrtham iti khyātaṃ bhrūṇahatyāvināśanam |

BRP123.001.2 tasya śravaṇamātreṇa sarvapāpaiḥ pramucyate || 1 ||

BRP123.002.1 ikṣvākuvaṃśaprabhavaḥ kṣatriyo lokaviśrutaḥ |

BRP123.002.2 balavān matimāñ śūro yathā śakraḥ purandaraḥ || 2 ||

BRP123.003.1 pitṛpaitāmahaṃ rājyaṃ kurvann āste yathā baliḥ |

BRP123.003.2 tasya tisro mahiṣyaḥ syū rājño daśarathasya hi || 3 ||

BRP123.004.1 kauśalyā ca sumitrā ca kaikeyī ca mahāmate |

BRP123.004.2 etāḥ kulīnāḥ subhagā rūpalakṣaṇasaṃyutāḥ || 4 ||

BRP123.005.1 tasmin rājani rājye tu sthite 'yodhyāpatau mune |

BRP123.005.2 vasiṣṭhe brahmavicchreṣṭhe purodhasi viśeṣataḥ || 5 ||

BRP123.006.1 na ca vyādhir na durbhikṣaṃ na cāvṛṣṭir na cādhayaḥ |

BRP123.006.2 brahmakṣatraviśāṃ nityaṃ śūdrāṇāṃ ca viśeṣataḥ || 6 ||

BRP123.007.1 āśramāṇāṃ tu sarveṣām ānando 'bhūt pṛthak pṛthak |

BRP123.007.2 tasmiñ śāsati rājendra ikṣvākūṇāṃ kulodvahe || 7 ||

BRP123.008.1 devānāṃ dānavānāṃ tu rājyārthe vigraho 'bhavat |

BRP123.008.2 kvāpi tatra jayaṃ prāpur devāḥ kvāpi tathetare || 8 ||

BRP123.009.1 evaṃ pravartamāne tu trailokyam atipīḍitam |

BRP123.009.2 abhūn nārada tatrāham avadaṃ daityadānavān || 9 ||

BRP123.010.1 devāṃś cāpi viśeṣeṇa na kṛtaṃ tair madīritam |

BRP123.010.2 punaś ca saṅgaras teṣāṃ babhūva sumahān mithaḥ || 10 ||

BRP123.011.1 viṣṇuṃ gatvā surāḥ procus tatheśānaṃ jaganmayam |

BRP123.011.2 tāv ūcatur ubhau devān asurān daityadānavān || 11 ||

BRP123.012.1 tapasā balino yāntu punaḥ kurvantu saṅgaram |

BRP123.012.2 tathety āhur yayuḥ sarve tapase niyatavratāḥ || 12 ||

BRP123.013.1 yayus tu rākṣasān devāḥ punas te matsarānvitāḥ |

BRP123.013.2 devānāṃ dānavānāṃ ca saṅgaro 'bhūt sudāruṇaḥ || 13 ||

BRP123.014.1 na tatra devā jetāro naiva daityāś ca dānavāḥ |

BRP123.014.2 saṃyuge vartamāne tu vāg uvācāśarīriṇī || 14 ||

ākāśavāg uvāca:

BRP123.015.1 yeṣāṃ daśaratho rājā te jetāro na cetare || 15 ||

brahmovāca:

BRP123.016.1 iti śrutvā jayāyobhau jagmatur devadānavau |

BRP123.016.2 tatra vāyus tvaran prāpto rājānam avadat tadā || 16 ||

vāyur uvāca:

BRP123.017.1 āgantavyaṃ tvayā rājan devadānavasaṅgare |

BRP123.017.2 yatra rājā daśaratho jayas tatreti viśrutam || 17 ||

BRP123.018.1 tasmāt tvaṃ devapakṣe syā bhaveyur jayinaḥ surāḥ || 18 ||

brahmovāca:

BRP123.019.1 tad vāyuvacanaṃ śrutvā rājā daśaratho nṛpaḥ |

BRP123.019.2 āgamyate mayā satyaṃ gaccha vāyo yathāsukham || 19 ||

BRP123.020.1 gate vāyau tadā daityā ājagmur bhūpatiṃ prati |

BRP123.020.2 te 'py ūcur bhagavann asmatsāhāyyaṃ kartum arhasi || 20 ||

BRP123.021.1 rājan daśaratha śrīman vijayas tvayi saṃsthitaḥ |

BRP123.021.2 tasmāt tvaṃ vai daityapateḥ sāhāyyaṃ kartum arhasi || 21 ||

[p. 406 ]

BRP123.022.1 tataḥ provāca nṛpatir vāyunā prārthitaḥ purā |

BRP123.022.2 pratijñātaṃ mayā tac ca yāntu daityāś ca dānavāḥ || 22 ||

BRP123.023.1 sa tu rājā tathā cakre gatvā caiva triviṣṭapam |

BRP123.023.2 yuddhaṃ cakre tathā daityair dānavaiḥ saha rākṣasaiḥ || 23 ||

BRP123.024.1 paśyatsu devasaṅgheṣu namucer bhrātaras tadā |

BRP123.024.2 vividhur niśitair bāṇair athākṣaṃ nṛpates tathā || 24 ||

BRP123.025.1 bhinnākṣaṃ taṃ rathaṃ rājā na jānāti sa sambhramāt |

BRP123.025.2 rājāntike sthitā subhrūḥ kaikeyyājñāyi nārada || 25 ||

BRP123.026.1 na jñāpitaṃ tayā rājñe svayam ālokya suvratā |

BRP123.026.2 bhagnam akṣaṃ samālakṣya cakre hastaṃ tadā svakam || 26 ||

BRP123.027.1 akṣavan muniśārdūla tad etan mahad adbhutam |

BRP123.027.2 rathena rathināṃ śreṣṭhas tayā dattakareṇa ca || 27 ||

BRP123.028.1 jitavān daityadanujān devaiḥ prāpya varān bahūn |

BRP123.028.2 tato devair anujñātas tv ayodhyāṃ punar abhyagāt || 28 ||

BRP123.029.1 sa tu madhye mahārājo mārge vīkṣya tadā priyām |

BRP123.029.2 kaikeyyāḥ karma tad dṛṣṭvā vismayaṃ paramaṃ gataḥ || 29 ||

BRP123.030.1 tatas tasyai varān prādāt trīṃs tu nārada sā api |

BRP123.030.2 anumānya nṛpaproktaṃ kaikeyī vākyam abravīt || 30 ||

kaikeyy uvāca:

BRP123.031.1 tvayi tiṣṭhantu rājendra tvayā dattā varā amī || 31 ||

brahmovāca:

BRP123.032.1 vibhūṣaṇāni rājendro dattvā sa priyayā saha |

BRP123.032.2 rathena vijayī rājā yayau svanagaraṃ sukhī || 32 ||

BRP123.033.1 yoṣitāṃ kim adeyaṃ hi priyāṇām ucitāgame |

BRP123.033.2 sa kadācid daśaratho mṛgayāśīlibhir vṛtaḥ || 33 ||

BRP123.034.1 aṭann araṇye śarvaryāṃ vāribandham athākarot |

BRP123.034.2 saptavyasanahīnena bhavitavyaṃ tu bhūbhujā || 34 ||

BRP123.035.1 iti jānann api ca tac cakāra tu vidher vaśāt |

BRP123.035.2 gartaṃ praviśya pānārtham āgatān niśitaiḥ śaraiḥ || 35 ||

BRP123.036.1 mṛgān hanti mahābāhuḥ śṛṇu kālaviparyayam |

BRP123.036.2 gartaṃ praviṣṭe nṛpatau tasminn eva nagottame || 36 ||

BRP123.037.1 vṛddho vaiśravaṇo nāma na śṛṇoti na paśyati |

BRP123.037.2 tasya bhāryā tathābhūtā tāv abrūtāṃ tadā sutam || 37 ||

mātāpitarāv ūcatuḥ:

BRP123.038.1 āvāṃ tṛṣārtau rātriś ca kṛṣṇā cāpi pravartate |

BRP123.038.2 vṛddhānāṃ jīvitaṃ kṛtsnaṃ bālas tvam asi putraka || 38 ||

BRP123.039.1 andhānāṃ badhirāṇāṃ ca vṛddhānāṃ dhik ca jīvitam |

BRP123.039.2 jarājarjaradehānāṃ dhig dhik putraka jīvitam || 39 ||

BRP123.040.1 tāvat pumbhir jīvitavyaṃ yāval lakṣmīr dṛḍhaṃ vapuḥ |

BRP123.040.2 yāvad ājñāpratihatā tīrthādāv anyathā mṛtiḥ || 40 ||

brahmovāca:

BRP123.041.1 ity etad vacanaṃ śrutvā vṛddhayor guruvatsalaḥ |

BRP123.041.2 putraḥ provāca tad duḥkhaṃ girā madhurayā haran || 41 ||

putra uvāca:

BRP123.042.1 mayi jīvati kiṃ nāma yuvayor duḥkham īdṛśam |

BRP123.042.2 na haraty ātmajaḥ pitror yaś caritrair manorujam || 42 ||

[p. 407 ]

BRP123.043.1 tena kiṃ tanujeneha kulodvegavidhāyinā || 43 ||

brahmovāca:

BRP123.044.1 ity uktvā pitarau natvā tāv āśvāsya mahāmanāḥ |

BRP123.044.2 taruskandhe samāropya vṛddhau ca pitarau tadā || 44 ||

BRP123.045.1 haste gṛhītvā kalaśaṃ jagāma ṛṣiputrakaḥ |

BRP123.045.2 sa ṛṣir na tu rājānaṃ jānāti nṛpatir dvijam || 45 ||

BRP123.046.1 ubhau sarabhasau tatra dvijo vāri samāviśat |

BRP123.046.2 satvaraṃ kalaśe nyubje vāri gṛhṇantam āśugaiḥ || 46 ||

BRP123.047.1 dvijaṃ rājā dvipaṃ matvā vivyādha niśitaiḥ śaraiḥ |

BRP123.047.2 vanadvipo 'pi bhūpānām avadhyas tad vidann api || 47 ||

BRP123.048.1 vivyādha taṃ nṛpaḥ kuryān na kiṃ kiṃ vidhivañcitaḥ |

BRP123.048.2 sa viddho marmadeśe tu duḥkhito vākyam abravīt || 48 ||

dvija uvāca:

BRP123.049.1 kenedaṃ duḥkhadaṃ karma kṛtaṃ sadbrāhmaṇasya me |

BRP123.049.2 maitro brāhmaṇa ity ukto nāparādho 'sti kaścana || 49 ||

brahmovāca:

BRP123.050.1 tad etad vacanaṃ śrutvā muner ārtasya bhūpatiḥ |

BRP123.050.2 niśceṣṭaś ca nirutsāho śanais taṃ deśam abhyagāt || 50 ||

BRP123.051.1 taṃ tu dṛṣṭvā dvijavaraṃ jvalantam iva tejasā |

BRP123.051.2 asāv apy abhavat tatra saśalya iva mūrcchitaḥ || 51 ||

BRP123.052.1 ātmānam ātmanā kṛtvā sthiraṃ rājābravīd idam || 52 ||

rājovāca:

BRP123.053.1 ko bhavān dvijaśārdūla kimartham iha cāgataḥ |

BRP123.053.2 vada pāpakṛte mahyaṃ vada me niṣkṛtiṃ parām || 53 ||

BRP123.054.1 brahmahā varṇibhiḥ kintu śvapacair api jātucit |

BRP123.054.2 na spraṣṭavyo mahābuddhe draṣṭavyo na kadācana || 54 ||

brahmovāca:

BRP123.055.1 tad rājavacanaṃ śrutvā muniputro 'bravīd vacaḥ || 55 ||

muniputra uvāca:

BRP123.056.1 utkramiṣyanti me prāṇā ato vakṣyāmi kiñcana |

BRP123.056.2 svacchandavṛttitājñāne viddhi pākaṃ ca karmaṇām || 56 ||

BRP123.057.1 ātmārthaṃ tu na śocāmi vṛddhau tu pitarau mama |

BRP123.057.2 tayoḥ śuśrūṣakaḥ kaḥ syād andhayor ekaputrayoḥ || 57 ||

BRP123.058.1 vinā mayā mahāraṇye kathaṃ tau jīvayiṣyataḥ |

BRP123.058.2 mamābhāgyam aho kīdṛk pitṛśuśrūṣaṇe kṣatiḥ || 58 ||

BRP123.059.1 jātā me 'dya vinā prāṇair hā vidhe kiṃ kṛtaṃ tvayā |

BRP123.059.2 tathāpi gaccha tatra tvaṃ gṛhītakalaśas tvaran || 59 ||

BRP123.060.1 tābhyāṃ dehy udapānaṃ tvaṃ yathā tau na mariṣyataḥ || 60 ||

brahmovāca:

BRP123.061.1 ity evaṃ bruvatas tasya gatāḥ prāṇā mahāvane |

BRP123.061.2 visṛjya saśaraṃ cāpam ādāya kalaśaṃ nṛpaḥ || 61 ||

BRP123.062.1 tatrāgāt sa tu vegena yatra vṛddhau mahāvane |

BRP123.062.2 vṛddhau cāpi tadā rātrau tāv anyonyaṃ samūcatuḥ || 62 ||

vṛddhāv ūcatuḥ:

BRP123.063.1 udvignaḥ kupito vā syād athavā bhakṣitaḥ katham |

BRP123.063.2 na prāptaś cāvayor yaṣṭiḥ kiṃ kurmaḥ kā gatir bhavet || 63 ||

[p. 408 ]

BRP123.064.1 na kopi tādṛśaḥ putro vidyate sacarācare |

BRP123.064.2 yaḥ pitror anyathā vākyaṃ na karoty api ninditaḥ || 64 ||

BRP123.065.1 vajrād api kaṭhoraṃ vā jīvitaṃ tam apaśyatoḥ |

BRP123.065.2 śīghraṃ na yānti yat prāṇās tadekāyattajīvayoḥ || 65 ||

brahmovāca:

BRP123.066.1 evaṃ bahuvidhā vāco vṛddhayor vadator vane |

BRP123.066.2 tadā daśaratho rājā śanais taṃ deśam abhyagāt || 66 ||

BRP123.067.1 pādasañcāraśabdena menāte sutam āgatam || 67 ||

vṛddhāv ūcatuḥ:

BRP123.068.1 kuto vatsa cirāt prāptas tvaṃ dṛṣṭis tvaṃ parāyaṇam |

BRP123.068.2 na brūṣe kintu ruṣṭo 'si vṛddhayor andhayoḥ sutaḥ || 68 ||

brahmovāca:

BRP123.069.1 saśalya iva duḥkhārtaḥ śocan duṣkṛtam ātmanaḥ |

BRP123.069.2 sa bhīta iva rājendras tāv uvācātha nārada || 69 ||

BRP123.070.1 udapānaṃ ca kurutāṃ tac chrutvā nṛpabhāṣitam |

BRP123.070.2 nāyaṃ vaktā suto 'smākaṃ ko bhavāṃs tat purā vada || 70 ||

BRP123.071.1 paścāt pibāvaḥ pānīyaṃ tato rājābravīc ca tau || 71 ||

rājovāca:

BRP123.072.1 tatra tiṣṭhati vāṃ putro yatra vārisamāśrayaḥ || 72 ||

brahmovāca:

BRP123.073.1 tac chrutvocatur ārtau tau satyaṃ brūhi na cānyathā |

BRP123.073.2 ācacakṣe tato rājā sarvam eva yathātatham || 73 ||

BRP123.074.1 tatas tu patitau vṛddhau tatrāvāṃ naya mā spṛśa |

BRP123.074.2 brahmaghnasparśanaṃ pāpaṃ na kadācid vinaśyati || 74 ||

BRP123.075.1 ninye vai śravaṇaṃ vṛddhaṃ sabhāryaṃ nṛpasattamaḥ |

BRP123.075.2 yatrāsau patitaḥ putras taṃ spṛṣṭvā tau vilepatuḥ || 75 ||

vṛddhāv ūcatuḥ:

BRP123.076.1 yathā putraviyogena mṛtyur nau vihitas tathā |

BRP123.076.2 tvaṃ cāpi pāpa putrasya viyogān mṛtyum āpsyasi || 76 ||

brahmovāca:

BRP123.077.1 evaṃ tu jalpator brahman gatāḥ prāṇās tato nṛpaḥ |

BRP123.077.2 agninā yojayām āsa vṛddhau ca ṛṣiputrakam || 77 ||

BRP123.078.1 tato jagāma nagaraṃ duḥkhito nṛpatir mune |

BRP123.078.2 vasiṣṭhāya ca tat sarvaṃ nyavedayad aśeṣataḥ || 78 ||

BRP123.079.1 nṛpāṇāṃ sūryavaṃśyānāṃ vasiṣṭho hi parā gatiḥ |

BRP123.079.2 vasiṣṭho 'pi dvijaśreṣṭhaiḥ sammantryāha ca niṣkṛtim || 79 ||

vasiṣṭha uvāca:

BRP123.080.1 gālavaṃ vāmadevaṃ ca jābālim atha kaśyapam |

BRP123.080.2 etān anyān samāhūya hayamedhāya yatnataḥ || 80 ||

BRP123.081.1 yajasva hayamedhaiś ca bahubhir bahudakṣiṇaiḥ || 81 ||

brahmovāca:

BRP123.082.1 akarod dhayamedhāṃś ca rājā daśaratho dvijaiḥ |

BRP123.082.2 etasminn antare tatra vāg uvācāśarīriṇī || 82 ||

ākāśavāṇy uvāca:

BRP123.083.1 pūtaṃ śarīram abhavad rājño daśarathasya hi |

[p. 409 ]

BRP123.083.2 vyavahāryaś ca bhavitā bhaviṣyanti tathā sutāḥ |

BRP123.083.3 jyeṣṭhaputraprasādena rājāpāpo bhaviṣyati || 83 ||

brahmovāca:

BRP123.084.1 tato bahutithe kāle ṛṣyaśṛṅgān munīśvarāt |

BRP123.084.2 devānāṃ kāryasiddhyarthaṃ sutā āsan suropamāḥ || 84 ||

BRP123.085.1 kauśalyāyāṃ tathā rāmaḥ sumitrāyāṃ ca lakṣmaṇaḥ |

BRP123.085.2 śatrughnaś cāpi kaikeyyāṃ bharato matimattaraḥ || 85 ||

BRP123.086.1 te sarve matimantaś ca priyā rājño vaśe sthitāḥ |

BRP123.086.2 taṃ rājānam ṛṣiḥ prāpya viśvāmitraḥ prajāpatiḥ || 86 ||

BRP123.087.1 rāmaṃ ca lakṣmaṇaṃ cāpi ayācata mahāmate |

BRP123.087.2 yajñasaṃrakṣaṇārthāya jñātatanmahimā muniḥ || 87 ||

BRP123.088.1 ciraprāptasuto vṛddho rājā naivety abhāṣata || 88 ||

rājovāca:

BRP123.089.1 mahatā daivayogena kathañcid vārdhake mune |

BRP123.089.2 jātāv ānandasandohadāyakau mama bālakau || 89 ||

BRP123.090.1 saśarīram idaṃ rājyaṃ dāsye naiva sutāv imau || 90 ||

brahmovāca:

BRP123.091.1 vasiṣṭhena tadā prokto rājā daśarathas tv iti || 91 ||

vasiṣṭha uvāca:

BRP123.092.1 raghavaḥ prārthanābhaṅgaṃ na rājan kvāpi śikṣitāḥ || 92 ||

brahmovāca:

BRP123.093.1 rāmaṃ ca lakṣmaṇaṃ caiva kathañcid avadan nṛpaḥ || 93 ||

rājovāca:

BRP123.094.1 viśvāmitrasya brahmarṣeḥ kurutāṃ yajñarakṣaṇam || 94 ||

brahmovāca:

BRP123.095.1 vadann iti sutau soṣṇaṃ niśvasan glapitādharaḥ |

BRP123.095.2 putrau samarpayām āsa viśvāmitrasya śāstrakṛt || 95 ||

BRP123.096.1 tathety uktvā daśarathaṃ namasya ca punaḥ punaḥ |

BRP123.096.2 jagmatū rakṣaṇārthāya viśvāmitreṇa tau mudā || 96 ||

BRP123.097.1 tataḥ prahṛṣṭaḥ sa munir mudā prādāt tadobhayoḥ |

BRP123.097.2 māheśvarīṃ mahāvidyāṃ dhanurvidyāpuraḥsarām || 97 ||

BRP123.098.1 śāstrīm āstrīṃ laukikīṃ ca rathavidyāṃ gajodbhavām |

BRP123.098.2 aśvavidyāṃ gadāvidyāṃ mantrāhvānavisarjane || 98 ||

BRP123.099.1 sarvavidyām athāvāpya ubhau tau rāmalakṣmaṇau |

BRP123.099.2 vanaukasāṃ hitārthāya jaghnatus tāṭakāṃ vane || 99 ||

BRP123.100.1 ahalyāṃ śāpanirmuktāṃ pādasparśāc ca cakratuḥ |

BRP123.100.2 yajñavidhvaṃsanāyātāñ jaghnatus tatra rākṣasān || 100 ||

BRP123.101.1 kṛtavidyau dhanuṣpāṇī cakratur yajñarakṣaṇam |

BRP123.101.2 tato mahāmakhe vṛtte viśvāmitro munīśvaraḥ || 101 ||

BRP123.102.1 putrābhyāṃ sahito rājño janakaṃ draṣṭum abhyagāt |

BRP123.102.2 citrām adarśayat tatra rājamadhye nṛpātmajaḥ || 102 ||

BRP123.103.1 rāmaḥ saumitrisahito dhanurvidyāṃ guror matām |

BRP123.103.2 tatprīto janakaḥ prādāt sītāṃ lakṣmīm ayonijām || 103 ||

BRP123.104.1 tathaiva lakṣmaṇasyāpi bharatasyānujasya ca |

BRP123.104.2 śatrughnabharatādīnāṃ vasiṣṭhādimate sthitaḥ || 104 ||

[p. 410 ]

BRP123.105.1 rājā daśarathaḥ śrīmān vivāham akaron mune |

BRP123.105.2 tato bahutithe kāle rājyaṃ tasya prayacchati || 105 ||

BRP123.106.1 nṛpatau sarvalokānām anumatyā guror api |

BRP123.106.2 mantharātmakadurdaivapreritā matsarākulā || 106 ||

BRP123.107.1 kaikeyī vighnam ātasthe vanapravrājanaṃ tathā |

BRP123.107.2 bharatasya ca tad rājyaṃ rājā naiva ca dattavān || 107 ||

BRP123.108.1 pitaraṃ satyavākyaṃ taṃ kurvan rāmo mahāvanam |

BRP123.108.2 viveśa sītayā sārdhaṃ tathā saumitriṇā saha || 108 ||

BRP123.109.1 satāṃ ca mānasaṃ śuddhaṃ sa viveśa svakair guṇaiḥ |

BRP123.109.2 tasmin vinirgate rāme vanavāsāya dīkṣite || 109 ||

BRP123.110.1 samaṃ lakṣmaṇasītābhyāṃ rājyatṛṣṇāvivarjite |

BRP123.110.2 taṃ rāmaṃ cāpi saumitriṃ sītāṃ ca guṇaśālinīm || 110 ||

BRP123.111.1 duḥkhena mahatāviṣṭo brahmaśāpaṃ ca saṃsmaran |

BRP123.111.2 tadā daśaratho rājā prāṇāṃs tatyāja duḥkhitaḥ || 111 ||

BRP123.112.1 kṛtakarmavipākena rājā nīto yamānugaiḥ |

BRP123.112.2 tasmai rājñe mahāprājña yāvat sthāvarajaṅgame || 112 ||

BRP123.113.1 yamasadmany anekāni tāmisrādīni nārada |

BRP123.113.2 narakāṇy atha ghorāṇi bhīṣaṇāni bahūni ca || 113 ||

BRP123.114.1 tatra kṣiptas tadā rājā narakeṣu pṛthak pṛthak |

BRP123.114.2 pacyate chidyate rājā piṣyate cūrṇyate tathā || 114 ||

BRP123.115.1 śoṣyate daśyate bhūyo dahyate ca nimajjyate |

BRP123.115.2 evamādiṣu ghoreṣu narakeṣu sa pacyate || 115 ||

BRP123.116.1 rāmo 'pi gacchann adhvānaṃ citrakūṭam athāgamat |

BRP123.116.2 tatraiva trīṇi varṣāṇi vyatītāni mahāmate || 116 ||

BRP123.117.1 punaḥ sa dakṣiṇām āśām ākrāmad daṇḍakaṃ vanam |

BRP123.117.2 vikhyātaṃ triṣu lokeṣu deśānāṃ tad dhi puṇyadam || 117 ||

BRP123.118.1 prāviśat tan mahāraṇyaṃ bhīṣaṇaṃ daityasevitam |

BRP123.118.2 tadbhayād ṛṣibhis tyaktaṃ hatvā daityāṃs tu rākṣasān || 118 ||

BRP123.119.1 vicaran daṇḍakāraṇye ṛṣisevyam athākarot |

BRP123.119.2 tatredaṃ vṛttam ākhyāsye śṛṇu nārada yatnataḥ || 119 ||

BRP123.120.1 tāvac chanais tv agād rāmo yāvad yojanapañcakam |

BRP123.120.2 gautamīṃ samanuprāpto rājāpi narake sthitaḥ || 120 ||

BRP123.121.1 yamaḥ svakiṅkarān āha rāmo daśarathātmajaḥ |

BRP123.121.2 gautamīm abhito yāti pitaraṃ tasya dhīmataḥ || 121 ||

BRP123.122.1 ākarṣantv atha rājānaṃ narakān nātra saṃśayaḥ |

BRP123.122.2 uttīrya gautamīṃ yāti yāvad yojanapañcakam || 122 ||

BRP123.123.1 rāmas tāvat tasya pitā narake naiva pacyatām |

BRP123.123.2 yad etan madvacaḥ puṇyaṃ na kuryur yadi dūtakāḥ || 123 ||

BRP123.124.1 tataś ca narake ghore yūyaṃ sarve nimajjatha |

BRP123.124.2 yā kāpy uktā parā śaktiḥ śivasya samavāyinī || 124 ||

BRP123.125.1 tām eva gautamīṃ santo vadanty ambhaḥsvarūpiṇīm |

BRP123.125.2 haribrahmamaheśānāṃ mānyā vandyā ca saiva yat || 125 ||

BRP123.126.1 nistīryate na kenāpi tad atikramajaṃ tv agham |

BRP123.126.2 pāpino 'py ātmajaḥ kaścid yaś ca gaṅgām anusmaret || 126 ||

BRP123.127.1 so 'nekadurganirayān nirgato muktatāṃ vrajet |

BRP123.127.2 kiṃ punas tādṛśaḥ putro gautamīnikaṭe sthitaḥ || 127 ||

[p. 411 ]

BRP123.128.1 yasyāsau narake paktuṃ na kairapi hi śakyate |

BRP123.128.2 dakṣiṇāśāpater vākyaṃ niśamya yamakiṅkarāḥ || 128 ||

BRP123.129.1 narake pacyamānaṃ tam ayodhyādhipatiṃ nṛpam |

BRP123.129.2 uttārya ghoranarakād vacanaṃ cedam abruvan || 129 ||

yamakiṅkarā ūcuḥ:

BRP123.130.1 dhanyo 'si nṛpaśārdūla yasya putraḥ sa tādṛśaḥ |

BRP123.130.2 iha cāmutra viśrāntiḥ suputraḥ kena labhyate || 130 ||

brahmovāca:

BRP123.131.1 sa viśrāntaḥ śanai rājā kiṅkarān vākyam abravīt || 131 ||

rājovāca:

BRP123.132.1 narakeṣv atha ghoreṣu pacyamānaḥ punaḥ punaḥ |

BRP123.132.2 kathaṃ tv ākarṣitaḥ śīghraṃ tan me vaktum ihārhatha || 132 ||

brahmovāca:

BRP123.133.1 tatra kaścic chāntamanā rājānam idam abravīt || 133 ||

yamadūta uvāca:

BRP123.134.1 vedaśāstrapurāṇādāv etad gopyaṃ prayatnataḥ |

BRP123.134.2 prakāśyate tad api te sāmarthyaṃ putratīrthayoḥ || 134 ||

BRP123.135.1 rāmas tava sutaḥ śrīmān gautamītīram āgataḥ |

BRP123.135.2 tasmāt tvaṃ narakād ghorād ākṛṣṭo 'si narottama || 135 ||

BRP123.136.1 yadi tvāṃ tatra gautamyāṃ smared rāmaḥ salakṣmaṇaḥ |

BRP123.136.2 snānaṃ kṛtvātha piṇḍādi te dadyāt sa nṛpottama |

BRP123.136.3 tatas tvaṃ sarvapāpebhyo mukto yāsi triviṣṭapam || 136 ||

rājovāca:

BRP123.137.1 tatra gatvā bhavadvākyam ākhyāsye svasutau prati |

BRP123.137.2 bhavanta eva śaraṇam anujñāṃ dātum arhatha || 137 ||

brahmovāca:

BRP123.138.1 tad rājavacanaṃ śrutvā kṛpayā yamakiṅkarāḥ |

BRP123.138.2 ājñāṃ ca pradadus tasmai rājā prāgāt sutau prati || 138 ||

BRP123.139.1 bhīṣaṇaṃ yātanādeham āpanno niḥśvasan muhuḥ |

BRP123.139.2 nirīkṣya svaṃ lajjamānaḥ kṛtaṃ karma ca saṃsmaran || 139 ||

BRP123.140.1 svecchayā viharan gaṅgām āsasāda ca rāghavaḥ |

BRP123.140.2 gautamyās taṭam āśritya rāmo lakṣmaṇa eva ca || 140 ||

BRP123.141.1 sītayā saha vaidehyā sasnau caiva yathāvidhi |

BRP123.141.2 naiva tatrābhavad bhojyaṃ bhakṣyaṃ vā gautamītaṭe || 141 ||

BRP123.142.1 taddine tatra vasatāṃ gautamītīravāsinām |

BRP123.142.2 tad dṛṣṭvā duḥkhito bhrātā lakṣmaṇo rāmam abravīt || 142 ||

lakṣmaṇa uvāca:

BRP123.143.1 putrau daśarathasyāvāṃ tavāpi balam īdṛśam |

BRP123.143.2 nāsti bhojyam athāsmākaṃ gaṅgātīranivāsinām || 143 ||

rāma uvāca:

BRP123.144.1 bhrātar yad vihitaṃ karma naiva tac cānyathā bhavet |

BRP123.144.2 pṛthivyām annapūrṇāyāṃ vayam annābhilāṣiṇaḥ || 144 ||

BRP123.145.1 saumitre nūnam asmābhir na brāhmaṇamukhe hutam |

BRP123.145.2 avajñayā mahīdevāṃs tarpayanty arcayanti na || 145 ||

BRP123.146.1 te ye lakṣmaṇa jāyante sarvadaiva bubhukṣitāḥ |

BRP123.146.2 snātvā devān athābhyarcya hotavyaś ca hutāśanaḥ |

BRP123.146.3 tataḥ svasamaye devo vidhāsyaty aśanaṃ tu nau || 146 ||

[p. 412 ]

brahmovāca:

BRP123.147.1 bhrātroḥ sañjalpator evaṃ paśyatoḥ karmaṇo gatim |

BRP123.147.2 śanair daśaratho rājā taṃ deśam upajagmivān || 147 ||

BRP123.148.1 taṃ dṛṣṭvā lakṣmaṇaḥ śīghraṃ tiṣṭha tiṣṭheti cābravīt |

BRP123.148.2 dhanur ākṛṣya kopena rakṣas tvaṃ dānavo 'thavā || 148 ||

BRP123.149.1 āsannaṃ ca punar dṛṣṭvā yāhi yāhy atra puṇyabhāk |

BRP123.149.2 rāmo dāśarathī rājā dharmabhāk paśya vartate || 149 ||

BRP123.150.1 gurubhaktaḥ satyasandho devabrāhmaṇasevakaḥ |

BRP123.150.2 trailokyarakṣādakṣo 'sau vartate yatra rāghavaḥ || 150 ||

BRP123.151.1 na tatra tvādṛśām asti praveśaḥ pāpakarmaṇām |

BRP123.151.2 yadi praviśase pāpa tato vadham avāpsyasi || 151 ||

BRP123.152.1 tat putravacanaṃ śrutvā śanair āhūya vācayā |

BRP123.152.2 uvācādhomukho bhūtvā snuṣāṃ putrau kṛtāñjaliḥ |

BRP123.152.3 muhur antar vinidhyāyan gatiṃ duṣkṛtakarmaṇaḥ || 152 ||

rājovāca:

BRP123.153.1 ahaṃ daśaratho rājā putrau me śṛṇutaṃ vacaḥ |

BRP123.153.2 tisṛbhir brahmahatyābhir vṛto 'haṃ duḥkham āgataḥ |

BRP123.153.3 chinnaṃ paśyata me dehaṃ narakeṣu ca pātitam || 153 ||

brahmovāca:

BRP123.154.1 tataḥ kṛtāñjalī rāmaḥ sītayā lakṣmaṇena ca |

BRP123.154.2 bhūmau praṇemus te sarve vacanaṃ caitad abruvan || 154 ||

sītārāmalakṣmaṇā ūcuḥ:

BRP123.155.1 kasyedaṃ karmaṇas tāta phalaṃ nṛpatisattama || 155 ||

brahmovāca:

BRP123.156.1 sa ca prāha yathāvṛttaṃ brahmahatyātrayaṃ tathā || 156 ||

rājovāca:

BRP123.157.1 niṣkṛtir brahmahantṝṇāṃ putrau kvāpi na vidyate || 157 ||

brahmovāca:

BRP123.158.1 tato duḥkhena mahatā āvṛtāḥ sarve bhuvaṃ gatāḥ |

BRP123.158.2 rājānaṃ vanavāsaṃ ca mātaraṃ pitaraṃ tathā || 158 ||

BRP123.159.1 duḥkhāgamaṃ karmagatiṃ narake pātanaṃ tathā |

BRP123.159.2 evamādy atha saṃsmṛtya mumoha nṛpateḥ sutaḥ |

BRP123.159.3 visañjñaṃ nṛpatiṃ dṛṣṭvā sītā vākyam athābravīt || 159 ||

sītovāca:

BRP123.160.1 na śocanti mahātmānas tvādṛśā vyasanāgame |

BRP123.160.2 cintayanti pratīkāraṃ daivyam apy atha mānuṣam || 160 ||

BRP123.161.1 śocadbhir yugasāhasraṃ vipattir naiva tīryate |

BRP123.161.2 vyāmoham āpnuvantīha na kadācid vicakṣaṇāḥ || 161 ||

BRP123.162.1 kim anenātra duḥkhena niṣphalena janeśvara |

BRP123.162.2 dehi hatyāṃ prathamato yā jātā hy atibhīṣaṇā || 162 ||

BRP123.163.1 pitṛbhaktaḥ puṇyaśīlo vedavedāṅgapāragaḥ |

BRP123.163.2 anāgā yo hato vipras tatpāpasyātra niṣkṛtim || 163 ||

BRP123.164.1 ācarāmi yathāśāstraṃ mā śokaṃ kurutaṃ yuvām |

BRP123.164.2 dvitīyāṃ lakṣmaṇo hatyāṃ gṛhṇātu tv aparāṃ bhavān || 164 ||

brahmovāca:

BRP123.165.1 etad dharmayutaṃ vākyaṃ sītayā bhāṣitaṃ dṛḍham |

BRP123.165.2 tatheti cāhatur ubhau tato daśaratho 'bravīt || 165 ||

[p. 413 ]

daśaratha uvāca:

BRP123.166.1 tvaṃ hi brahmavidaḥ kanyā janakasya tv ayonijā |

BRP123.166.2 bhāryā rāmasya kiṃ citraṃ yad yuktam anubhāṣase || 166 ||

BRP123.167.1 na kopi bhavatāṃ kintu śramaḥ svalpo 'pi vidyate |

BRP123.167.2 gautamyāṃ snānadānena piṇḍanirvapaṇena ca || 167 ||

BRP123.168.1 tisṛbhir brahmahatyābhir mukto yāmi triviṣṭapam |

BRP123.168.2 tvayā janakasambhūte svakulocitam īritam || 168 ||

BRP123.169.1 prāpayanti paraṃ pāraṃ bhavābdheḥ kulayoṣitaḥ |

BRP123.169.2 godāvaryāḥ prasādena kiṃ nāmāsty atra durlabham || 169 ||

brahmovāca:

BRP123.170.1 tatheti kriyamāṇe tu piṇḍadānāya śatruhā |

BRP123.170.2 naivāpaśyad bhakṣyabhojyaṃ tato lakṣmaṇam abravīt || 170 ||

BRP123.171.1 lakṣmaṇaḥ prāha vinayād iṅgudyāś ca phalāni ca |

BRP123.171.2 santi teṣāṃ ca piṇyākam ānītaṃ tatkṣaṇād iva || 171 ||

BRP123.172.1 piṇyākenātha gaṅgāyāṃ piṇḍaṃ dātuṃ tathā pituḥ |

BRP123.172.2 manaḥ kurvaṃs tato rāmo mando 'bhūd duḥkhitas tadā || 172 ||

BRP123.173.1 daivī vāg abhavat tatra duḥkhaṃ tyaja nṛpātmaja |

BRP123.173.2 rājyabhraṣṭo vanaṃ prāptaḥ kiṃ vai niṣkiñcano bhavān || 173 ||

BRP123.174.1 aśaṭho dharmanirato na śocitum ihārhasi |

BRP123.174.2 vittaśāṭhyena yo dharmaṃ karoti sa tu pātakī || 174 ||

BRP123.175.1 śrūyate sarvaśāstreṣu yad rāma śṛṇu yatnataḥ |

BRP123.175.2 yadannaḥ puruṣo rājaṃs tadannās tasya devatāḥ || 175 ||

BRP123.176.1 piṇḍe nipatite bhūmau nāpaśyat pitaraṃ tadā |

BRP123.176.2 śavaṃ ca patitaṃ yatra śavatīrtham anuttamam || 176 ||

BRP123.177.1 mahāpātakasaṅghātavighātakṛd anusmṛtiḥ |

BRP123.177.2 tatrāgacchaṃl lokapālā rudrādityās tathāśvinau || 177 ||

BRP123.178.1 svaṃ svaṃ vimānam ārūḍhās teṣāṃ madhye 'tidīptimān |

BRP123.178.2 vimānavaram ārūḍhaḥ stūyamānaś ca kinnaraiḥ || 178 ||

BRP123.179.1 ādityasadṛśākāras teṣāṃ madhye babhau pitā |

BRP123.179.2 tam adṛṣṭvā svapitaraṃ devān dṛṣṭvā vimāninaḥ || 179 ||

BRP123.180.1 kṛtāñjalipuṭo rāmaḥ pitā me kvety abhāṣata |

BRP123.180.2 iti divyābhavad vāṇī rāmaṃ sambodhya sītayā || 180 ||

BRP123.181.1 tisṛbhir brahmahatyābhir mukto daśaratho nṛpaḥ |

BRP123.181.2 vṛtaṃ paśya surais tāta devā apy ūcire ca tam || 181 ||

devā ūcuḥ:

BRP123.182.1 dhanyo 'si kṛtakṛtyo 'si rāma svargaṃ gataḥ pitā |

BRP123.182.2 nānānirayasaṅghātāt pūrvajān uddharet tu yaḥ || 182 ||

BRP123.183.1 sa dhanyo 'laṅkṛtaṃ tena kṛtinā bhuvanatrayam |

BRP123.183.2 enaṃ paśya mahābāho muktapāpaṃ raviprabham || 183 ||

BRP123.184.1 sarvasampattiyukto 'pi pāpī dagdhadrumopamaḥ |

BRP123.184.2 niṣkiñcano 'pi sukṛtī dṛśyate candramaulivat || 184 ||

brahmovāca:

BRP123.185.1 dṛṣṭvābravīt sutaṃ rājā āśīrbhir abhinandya ca || 185 ||

rājovāca:

BRP123.186.1 kṛtakṛtyo 'si bhadraṃ te tārito 'haṃ tvayānagha |

BRP123.186.2 dhanyaḥ sa putro loke 'smin pitṝṇāṃ yas tu tārakaḥ || 186 ||

[p. 414 ]

brahmovāca:

BRP123.187.1 tataḥ suragaṇāḥ procur devānāṃ kāryasiddhaye |

BRP123.187.2 rāmaṃ ca puruṣaśreṣṭhaṃ gaccha tāta yathāsukham |

BRP123.187.3 tatas tadvacanaṃ śrutvā rāmas tān abravīt surān || 187 ||

rāma uvāca:

BRP123.188.1 gurau pitari me devāḥ kiṃ kṛtyam avaśiṣyate || 188 ||

devā ūcuḥ:

BRP123.189.1 nadī na gaṅgayā tulyā na tvayā sadṛśaḥ sutaḥ |

BRP123.189.2 na śivena samo devo na tāreṇa samo manuḥ || 189 ||

BRP123.190.1 tvayā rāma gurūṇāṃ ca kāryaṃ sarvam anuṣṭhitam |

BRP123.190.2 tāritāḥ pitaro rāma tvayā putreṇa mānada |

BRP123.190.3 gacchantu sarve svasthānaṃ tvaṃ ca gaccha yathāsukham || 190 ||

brahmovāca:

BRP123.191.1 tad devavacanād dhṛṣṭaḥ sītayā lakṣmaṇāgrajaḥ |

BRP123.191.2 tad dṛṣṭvā gaṅgāmāhātmyaṃ vismito vākyam abravīt || 191 ||

rāma uvāca:

BRP123.192.1 aho gaṅgāprabhāvo 'yaṃ trailokye nopamīyate |

BRP123.192.2 vayaṃ dhanyā yato gaṅgā dṛṣṭāsmābhis tripāvanī || 192 ||

brahmovāca:

BRP123.193.1 harṣeṇa mahatā yukto devaṃ sthāpya maheśvaram |

BRP123.193.2 taṃ ṣoḍaśabhir īśānam upacāraiḥ prayatnataḥ || 193 ||

BRP123.194.1 sampūjyāvaraṇair yuktaṃ ṣaṭtriṃśatkalam īśvaram |

BRP123.194.2 kṛtāñjalipuṭo bhūtvā rāmas tuṣṭāva śaṅkaram || 194 ||

rāma uvāca:

BRP123.195.1 namāmi śambhuṃ puruṣaṃ purāṇaṃ |

BRP123.195.2 namāmi sarvajñam apārabhāvam |

BRP123.195.3 namāmi rudraṃ prabhum akṣayaṃ taṃ |

BRP123.195.4 namāmi śarvaṃ śirasā namāmi || 195 ||

BRP123.196.1 namāmi devaṃ param avyayaṃ tam |

BRP123.196.2 umāpatiṃ lokaguruṃ namāmi |

BRP123.196.3 namāmi dāridryavidāraṇaṃ taṃ |

BRP123.196.4 namāmi rogāpaharaṃ namāmi || 196 ||

BRP123.197.1 namāmi kalyāṇam acintyarūpaṃ |

BRP123.197.2 namāmi viśvodbhavabījarūpam |

BRP123.197.3 namāmi viśvasthitikāraṇaṃ taṃ |

BRP123.197.4 namāmi saṃhārakaraṃ namāmi || 197 ||

BRP123.198.1 namāmi gaurīpriyam avyayaṃ taṃ |

BRP123.198.2 namāmi nityaṃ kṣaram akṣaraṃ tam |

BRP123.198.3 namāmi cidrūpam ameyabhāvaṃ |

BRP123.198.4 trilocanaṃ taṃ śirasā namāmi || 198 ||

BRP123.199.1 namāmi kāruṇyakaraṃ bhavasya |

BRP123.199.2 bhayaṅkaraṃ vāpi sadā namāmi |

BRP123.199.3 namāmi dātāram abhīpsitānāṃ |

BRP123.199.4 namāmi someśam umeśam ādau || 199 ||

BRP123.200.1 namāmi vedatrayalocanaṃ taṃ |

BRP123.200.2 namāmi mūrtitrayavarjitaṃ tam |

[p. 415 ]

BRP123.200.3 namāmi puṇyaṃ sadasadvyatītaṃ |

BRP123.200.4 namāmi taṃ pāpaharaṃ namāmi || 200 ||

BRP123.201.1 namāmi viśvasya hite rataṃ taṃ |

BRP123.201.2 namāmi rūpāṇi bahūni dhatte |

BRP123.201.3 yo viśvagoptā sadasatpraṇetā |

BRP123.201.4 namāmi taṃ viśvapatiṃ namāmi || 201 ||

BRP123.202.1 yajñeśvaraṃ samprati havyakavyaṃ |

BRP123.202.2 tathā gatiṃ lokasadāśivo yaḥ |

BRP123.202.3 ārādhito yaś ca dadāti sarvaṃ |

BRP123.202.4 namāmi dānapriyam iṣṭadevam || 202 ||

BRP123.203.1 namāmi someśvaram asvatantram |

BRP123.203.2 umāpatiṃ taṃ vijayaṃ namāmi |

BRP123.203.3 namāmi vighneśvaranandināthaṃ |

BRP123.203.4 putrapriyaṃ taṃ śirasā namāmi || 203 ||

BRP123.204.1/ namāmi devaṃ bhavaduḥkhaśoka BRP123.204.2 vināśanaṃ candradharaṃ namāmi |

BRP123.204.3 namāmi gaṅgādharam īśam īḍyam |

BRP123.204.4 umādhavaṃ devavaraṃ namāmi || 204 ||

BRP123.205.1/ namāmy ajādīśapurandarādi BRP123.205.2 surāsurair arcitapādapadmam |

BRP123.205.3 namāmi devīmukhavādanānām |

BRP123.205.4 īkṣārtham akṣitritayaṃ ya aicchat || 205 ||

BRP123.206.1 pañcāmṛtair gandhasudhūpadīpair |

BRP123.206.2 vicitrapuṣpair vividhaiś ca mantraiḥ |

BRP123.206.3 annaprakāraiḥ sakalopacāraiḥ |

BRP123.206.4 sampūjitaṃ somam ahaṃ namāmi || 206 ||

brahmovāca:

BRP123.207.1 tataḥ sa bhagavān āha rāmaṃ śambhuḥ salakṣmaṇam |

BRP123.207.2 varān vṛṇīṣva bhadraṃ te rāmaḥ prāha vṛṣadhvajam || 207 ||

rāma uvāca:

BRP123.208.1 stotreṇānena ye bhaktyā toṣyanti tvāṃ surottama |

BRP123.208.2 teṣāṃ sarvāṇi kāryāṇi siddhiṃ yāntu maheśvara || 208 ||

BRP123.209.1 yeṣāṃ ca pitaraḥ śambho patitā narakārṇave |

BRP123.209.2 teṣāṃ piṇḍādidānena pūtā yāntu triviṣṭapam || 209 ||

BRP123.210.1 janmaprabhṛti pāpāni manovākkāyikaṃ tv agham |

BRP123.210.2 atra tu snānamātreṇa tat sadyo nāśam āpnuyāt || 210 ||

BRP123.211.1 atra ye bhaktitaḥ śambho dadaty arthibhya aṇv api |

BRP123.211.2 sarvaṃ tad akṣayaṃ śambho dātṝṇāṃ phalakṛd bhavet || 211 ||

brahmovāca:

BRP123.212.1 evam astv iti taṃ rāmaṃ śaṅkaro hṛṣito 'bravīt |

BRP123.212.2 gate tasmin suraśreṣṭhe rāmo 'py anucaraiḥ saha || 212 ||

BRP123.213.1 gautamī yatra cotpannā śanais taṃ deśam abhyagāt |

BRP123.213.2 tataḥ prabhṛti tat tīrthaṃ rāmatīrtham udāhṛtam || 213 ||

BRP123.214.1 dayālor apatat tatra lakṣmaṇasya karāc charaḥ |

BRP123.214.2 tad bāṇatīrtham abhavat sarvāpadvinivāraṇam || 214 ||

[p. 416 ]

BRP123.215.1 yatra saumitriṇā snānaṃ śaṅkarasyārcanaṃ kṛtam |

BRP123.215.2 tat tīrthaṃ lakṣmaṇaṃ jātaṃ tathā sītāsamudbhavam || 215 ||

BRP123.216.1 nānāvidhāśeṣapāpasaṅghanirmūlanakṣamam |

BRP123.216.2 yad aṅghrisaṅgād abhavad gaṅgā trailokyapāvanī || 216 ||

BRP123.217.1 sa yatra snānam akarot tad vaiśiṣṭyaṃ kim ucyate |

BRP123.217.2 tad rāmatīrthasadṛśaṃ tīrthaṃ kvāpi na vidyate || 217 ||

Chapter 124: Story of Indra and Diti

124 SS 206-210

brahmovāca:

BRP124.001.1 putratīrtham iti khyātaṃ puṇyatīrthaṃ tad ucyate |

BRP124.001.2 sarvān kāmān avāpnoti yanmahimnaḥ śruter api || 1 ||

BRP124.002.1 tasya svarūpaṃ vakṣyāmi śṛṇu yatnena nārada |

BRP124.002.2 diteḥ putrāś ca danujāḥ parikṣīṇā yadābhavan |

BRP124.002.3 adites tu sutā jyeṣṭhāḥ sarvabhāvena nārada || 2 ||

BRP124.003.1 tadā ditiḥ putraviyogaduḥkhāt |

BRP124.003.2 saṃspardhamānā danum ājagāma || 3 ||

ditir uvāca:

BRP124.004.1 kṣīṇāḥ sutā āvayor eva bhadre |

BRP124.004.2 kiṃ kurmahe karma loke garīyaḥ |

BRP124.004.3 paśyāditer vaṃśam abhinnam uttamaṃ |

BRP124.004.4 saurājyayuktaṃ yaśasā jayaśriyā || 4 ||

BRP124.005.1 jitārim abhyunnatakīrtidharmaṃ |

BRP124.005.2 maccittasaṃharṣavināśadakṣam |

BRP124.005.3 samānabhartṛtvasamānadharme |

BRP124.005.4 samānagotre 'pi samānarūpe || 5 ||

BRP124.006.1 na jīvayeyaṃ śriyam unnatiṃ ca |

BRP124.006.2 jīrṇāsmi dṛṣṭvā tv aditiprasūtān |

BRP124.006.3 kām apy avasthām anuyāmi duḥsthā |

BRP124.006.4 'diter vilokyātha parāṃ samṛddhim |

BRP124.006.5 dāvapraveśo 'pi sukhāya nūnaṃ |

BRP124.006.6 svapne 'py avekṣyā na sapatnalakṣmīḥ || 6 ||

brahmovāca:

BRP124.007.1 evaṃ bruvāṇām atidīnavaktrāṃ |

BRP124.007.2 viniśvasantīṃ parameṣṭhiputraḥ |

BRP124.007.3 kṛtābhipūjo vigataśramas tāṃ |

BRP124.007.4 sa sāntvayann āha manobhirāmām || 7 ||

parameṣṭhiputra uvāca:

BRP124.008.1 khedo na kāryaḥ samabhīpsitaṃ yat |

BRP124.008.2 tat prāpyate puṇyata eva bhadre |

BRP124.008.3 tatsādhanaṃ vetti mahānubhāvaḥ |

BRP124.008.4 prajāpatis te sa tu vakṣyatīti || 8 ||

[p. 417 ]

BRP124.009.1 sādhvy etat sarvabhāvena praśrayāvanatā satī || 9 ||

brahmovāca:

BRP124.010.1 evaṃ bruvāṇāṃ ca ditiṃ danuḥ provāca nārada || 10 ||

danur uvāca:

BRP124.011.1 bhartāraṃ kaśyapaṃ bhadre toṣayasva nijair guṇaiḥ |

BRP124.011.2 tuṣṭo yadi bhaved bhartā tataḥ kāmān avāpsyasi || 11 ||

brahmovāca:

BRP124.012.1 tathety uktvā sarvabhāvais toṣayām āsa kaśyapam |

BRP124.012.2 ditiṃ provāca bhagavān kaśyapo 'tha prajāpatiḥ || 12 ||

kaśyapa uvāca:

BRP124.013.1 kiṃ dadāmi vadābhīṣṭaṃ dite varaya suvrate || 13 ||

brahmovāca:

BRP124.014.1 ditir apy āha bhartāraṃ putraṃ bahuguṇānvitam |

BRP124.014.2 jetāraṃ sarvalokānāṃ sarvalokanamaskṛtam || 14 ||

BRP124.015.1 yena jātena loke 'smin bhaveyaṃ vīraputriṇī |

BRP124.015.2 taṃ vareyaṃ surapitar ity āha vinayānvitā || 15 ||

kaśyapa uvāca:

BRP124.016.1 upadekṣye vrataṃ śreṣṭhaṃ dvādaśābdaphalapradam |

BRP124.016.2 tata āgatya te garbham ādhāsye yan manogatam |

BRP124.016.3 niṣpāpatāyāṃ jātāyāṃ sidhyanti hi manorathāḥ || 16 ||

brahmovāca:

BRP124.017.1 bhartṛvākyād ditiḥ prītā taṃ namasyāyatekṣaṇā |

BRP124.017.2 upadiṣṭaṃ vrataṃ cakre bhartrādiṣṭaṃ yathāvidhi || 17 ||

BRP124.018.1 tīrthasevāpātradānavratacaryādivarjitāḥ |

BRP124.018.2 katham āsādayiṣyanti prāṇino 'tra manorathān || 18 ||

BRP124.019.1 tataś cīrṇe vrate tasyāṃ dityāṃ garbham adhārayat |

BRP124.019.2 punaḥ kāntām athovāca kaśyapas tāṃ ditiṃ rahaḥ || 19 ||

kaśyapa uvāca:

BRP124.020.1 na prāpnuvanti yatkāmān munayo 'pi tapassthitāḥ |

BRP124.020.2 yathāvihitakarmāṅgaavajñayā tac chucismite || 20 ||

BRP124.021.1 ninditaṃ ca na kartavyaṃ sandhyayor ubhayor api |

BRP124.021.2 na svaptavyaṃ na gantavyaṃ muktakeśī ca no bhava || 21 ||

BRP124.022.1 bhoktavyaṃ subhage naiva kṣutaṃ vā jṛmbhaṇaṃ tathā |

BRP124.022.2 sandhyākāle na kartavyaṃ bhūtasaṅghasamākule || 22 ||

BRP124.023.1 sāntardhānaṃ sadā kāryaṃ hasitaṃ tu viśeṣataḥ |

BRP124.023.2 gṛhāntadeśe sandhyāsu na sthātavyaṃ kadācana || 23 ||

BRP124.024.1 muśalolūkhalādīni śūrpapīṭhapidhānakam |

BRP124.024.2 naivātikramaṇīyāni divā rātrau sadā priye || 24 ||

BRP124.025.1 udakśīrṣaṃ tu śayanaṃ na sandhyāsu viśeṣataḥ |

BRP124.025.2 vaktavyaṃ nānṛtaṃ kiñcin nānyagehāṭanaṃ tathā || 25 ||

BRP124.026.1 kāntād anyo na vīkṣyas tu prayatnena naraḥ kvacit |

BRP124.026.2 ityādiniyamair yuktā yadi tvam anuvartase |

BRP124.026.3 tatas te bhavitā putras trailokyaiśvaryabhājanam || 26 ||

[p. 418 ]

brahmovāca:

BRP124.027.1 tatheti pratijajñe sā bhartāraṃ lokapūjitam |

BRP124.027.2 gataś ca kaśyapo brahmann itaś cetaḥ surān prati || 27 ||

BRP124.028.1 diter garbho 'pi vavṛdhe balavān puṇyasambhavaḥ |

BRP124.028.2 etat sarvaṃ mayo daityo māyayā vetti tattvataḥ || 28 ||

BRP124.029.1 indrasya sakhyam abhavan mayena prītipūrvakam |

BRP124.029.2 mayo gatvā rahaḥ prāha indraṃ sa vinayānvitaḥ || 29 ||

BRP124.030.1 diter danor abhiprāyaṃ vrataṃ garbhasya vardhanam |

BRP124.030.2 tasya vīryaṃ ca vividhaṃ prītyendrāya nyavedayat || 30 ||

BRP124.031.1 viśvāsaikagṛhaṃ mitram apāyatrāsavarjitam |

BRP124.031.2 arjitaṃ sukṛtaṃ nānāvidhaṃ cet tad avāpyate || 31 ||

nārada uvāca:

BRP124.032.1 namuceś ca priyo bhrātā mayo daityo mahābalaḥ |

BRP124.032.2 bhrātṛhantrā kathaṃ maitryaṃ mayasyāsīt sureśvara || 32 ||

brahmovāca:

BRP124.033.1 daityānām adhipaś cāsīd balavān namuciḥ purā |

BRP124.033.2 indreṇa vairam abhavad bhīṣaṇaṃ lomaharṣaṇam || 33 ||

BRP124.034.1 yuddhaṃ hitvā kadācid bho gacchantaṃ tu śatakratum |

BRP124.034.2 dṛṣṭvā daityapatiḥ śūro namuciḥ pṛṣṭhato 'nvagāt || 34 ||

BRP124.035.1 tam āyāntam abhiprekṣya śacībhartā bhayāturaḥ |

BRP124.035.2 airāvataṃ gajaṃ tyaktvā indraḥ phenam athāviśat || 35 ||

BRP124.036.1 sa vajrapāṇis tarasā phenenaivāhanad ripum |

BRP124.036.2 namucir nāśam agamat tasya bhrātā mayo 'nujaḥ || 36 ||

BRP124.037.1 bhrātṛhantṛvināśāya tapas tepe mayo mahat |

BRP124.037.2 māyāṃ ca vividhām āpa devānām atibhīṣaṇām || 37 ||

BRP124.038.1 varāṃś cāvāpya tapasā viṣṇor lokaparāyaṇāt |

BRP124.038.2 dānaśauṇḍaḥ priyālāpī tadābhavad asau mayaḥ || 38 ||

BRP124.039.1 agnīṃś ca brāhmaṇān pūjya jetum indraṃ kṛtakṣaṇaḥ |

BRP124.039.2 dātāraṃ ca tadārthibhyaḥ stūyamānaṃ ca bandibhiḥ || 39 ||

BRP124.040.1 viditvā maghavā vāyor mayaṃ māyāvinaṃ ripum |

BRP124.040.2 upakrāntaṃ suyuddhāya vipro bhūtvā tam abhyagāt |

BRP124.040.3 śacībhartā mayaṃ daityaṃ provācedaṃ punaḥ punaḥ || 40 ||

indra uvāca:

BRP124.041.1 dehi daityapate mahyam arthine 'pekṣitaṃ varam |

BRP124.041.2 tvāṃ śrutvā dātṛtilakam āgato 'haṃ dvijottamaḥ || 41 ||

brahmovāca:

BRP124.042.1 mayo 'pi brāhmaṇaṃ matvā 'vadad dattaṃ mayā tava |

BRP124.042.2 vicārayanti kṛtino bahv alpaṃ vā puro 'rthini || 42 ||

BRP124.043.1 ity ukte tu hariḥ prāha sakhyam icche hy ahaṃ tvayā |

BRP124.043.2 indraṃ mayaḥ punaḥ prāha kim anena dvijottama || 43 ||

BRP124.044.1 na tvayā mama vairaṃ bhoḥ svastīty āha harir mayam |

BRP124.044.2 tattvaṃ vadeti sa harir daityenoktaḥ svakaṃ vapuḥ || 44 ||

[p. 419 ]

BRP124.045.1 darśayām āsa daityāya sahasrākṣaṃ yad ucyate |

BRP124.045.2 tataḥ savismayo daityo mayo harim uvāca ha || 45 ||

maya uvāca:

BRP124.046.1 kim idaṃ vajrapāṇis tvaṃ tavāyogyā kṛtiḥ sakhe || 46 ||

brahmovāca:

BRP124.047.1 pariṣvajya vihasyātha vṛttam ity abravīd dhariḥ |

BRP124.047.2 kenāpi sādhayanty atra paṇḍitāś ca samīhitam || 47 ||

BRP124.048.1 tataḥ prabhṛti śakrasya mayena mahatī hy abhūt |

BRP124.048.2 suprītir muniśārdūla mayo harihitaḥ sadā || 48 ||

BRP124.049.1 indrasya bhavanaṃ gatvā tasmai sarvaṃ nyavedayat |

BRP124.049.2 kiṃ me kṛtyam iti prāha mayaṃ māyāvinaṃ hariḥ || 49 ||

BRP124.050.1 haraye ca mayo māyāṃ prādāt prītyā tathā hariḥ |

BRP124.050.2 prāptaḥ samprītimān āha kiṃ kṛtyaṃ maya tad vada || 50 ||

maya uvāca:

BRP124.051.1 agastyasyāśramaṃ gaccha tatrāste garbhiṇī ditiḥ |

BRP124.051.2 tasyāḥ śuśrūṣaṇaṃ kurvann āssva tatra kiyanti ca || 51 ||

BRP124.052.1 ahāni maghavaṃs tasyā garbham āviśya vajradhṛk |

BRP124.052.2 vardhamānaṃ ca taṃ chindhi yāvad vaśyo 'thavā mṛtim |

BRP124.052.3 prāpnoti tāvad vajreṇa tato na bhavitā ripuḥ || 52 ||

brahmovāca:

BRP124.053.1 tathety uktvā mayaṃ pūjya maghavān eka eva hi |

BRP124.053.2 vinītavat tadā prāyād ditiṃ mātaram añjasā |

BRP124.053.3 śuśrūṣamāṇas tāṃ devīṃ śakro daiteyamātaram |

BRP124.053.4 sā na jānāti tac cittaṃ śakrasya dviṣato ditiḥ || 53 ||

BRP124.054.1 garbhe sthitaṃ tu yad bhūtaṃ devendrasya viceṣṭitam |

BRP124.054.2 amoghaṃ tan munes tejaḥ kaśyapasya durāsadam || 54 ||

BRP124.055.1 tataḥ pragṛhya kuliśaṃ sahasrākṣaḥ purandaraḥ |

BRP124.055.2 antaḥpraveśakāmo 'sau bahukālaṃ samāvasan || 55 ||

BRP124.056.1 sandhyodakśīrṣanidrāṃ tām avekṣya kuliśāyudhaḥ |

BRP124.056.2 idam antaram ity uktvā dityāḥ kukṣiṃ samāviśat || 56 ||

BRP124.057.1 antarvarti ca yad bhūtam indraṃ dṛṣṭvā dhṛtāyudham |

BRP124.057.2 hantukāmaṃ tadovāca punaḥ punar abhītavat || 57 ||

garbhastha uvāca:

BRP124.058.1 kiṃ māṃ na rakṣase vajrin bhrātaraṃ tvaṃ jighāṃsasi |

BRP124.058.2 nāraṇe māraṇād anyat pātakaṃ vidyate mahat || 58 ||

BRP124.059.1 ṛte yuddhān mahābāho śakra yudhyasva nirgate |

BRP124.059.2 mayi tasmān naitad evaṃ tava yuktaṃ bhaviṣyati || 59 ||

BRP124.060.1 śatakratuḥ sahasrākṣaḥ śacībhartā purandaraḥ |

BRP124.060.2 vajrapāṇiḥ surendras tvaṃ te na yuktaṃ bhavet prabho || 60 ||

BRP124.061.1 athavā yuddhakāmas tvaṃ mama niṣkramaṇaṃ yathā |

BRP124.061.2 tathā kuru mahābāho mārgād asmād apāsara || 61 ||

[p. 420 ]

BRP124.062.1 kumārge na pravartante mahānto 'pi vipadgatāḥ |

BRP124.062.2 avidyaś cāpy aśastraś ca naiva cāyudhasaṅgrahaḥ || 62 ||

BRP124.063.1 tvaṃ vidyāvān vajrapāṇe māṃ nighnan kiṃ na lajjase |

BRP124.063.2 kurvanti garhitaṃ karma na kulīnāḥ kadācana || 63 ||

BRP124.064.1 hatvā vā kiṃ tu jāyeta yaśo vā puṇyam eva vā |

BRP124.064.2 vadhyante bhrātaraḥ kāmād garbhasthāḥ kiṃ nu pauruṣam || 64 ||

BRP124.065.1 yadi vā yuddhabhaktis te mayi bhrātar asaṃśayam |

BRP124.065.2 tato muṣṭiṃ puraskṛtya vajriṇe 'sau vyavasthitaḥ || 65 ||

BRP124.066.1 bālaghātī brahmaghātī tathā viśvāsaghātakaḥ |

BRP124.066.2 evambhūtaṃ phalaṃ śakra kasmān māṃ hantum udyataḥ || 66 ||

BRP124.067.1 yasyājñayā sarvam idaṃ vartate sacarācaram |

BRP124.067.2 sa hantā bālakaṃ māṃ vai kiṃ yaśaḥ kiṃ tu pauruṣam || 67 ||

brahmovāca:

BRP124.068.1 evaṃ bruvantaṃ taṃ garbhaṃ ciccheda kuliśena saḥ |

BRP124.068.2 krodhāndhānāṃ lobhināṃ ca na ghṛṇā kvāpi vidyate || 68 ||

BRP124.069.1 na mamāra tato duḥkhād āhus te bhrātaro vayam |

BRP124.069.2 punaś ciccheda tān khaṇḍān mā vadhīr iti cābruvan || 69 ||

BRP124.070.1 viśvastān mātṛgarbhasthān nijabhrātṝñ śatakrato |

BRP124.070.2 dveṣavidhvastabuddhīnāṃ na citte karuṇākaṇaḥ || 70 ||

BRP124.071.1 evaṃ tu khaṇḍitaṃ khaṇḍaṃ hastapādādijīvavat |

BRP124.071.2 nirvikāraṃ tato dṛṣṭvā saptasapta suvismitaḥ || 71 ||

BRP124.072.1 ekavad bahurūpāṇi garbhasthāni śubhāni ca |

BRP124.072.2 rudanti bahurūpāṇi mā rutety abravīd dhariḥ || 72 ||

BRP124.073.1 tatas te maruto jātā balavanto mahaujasaḥ |

BRP124.073.2 garbhasthā eva te 'nyonyam ūcuḥ śakraṃ gatabhramāḥ || 73 ||

BRP124.074.1 agastyaṃ muniśārdūlaṃ mātā yasyāśrame sthitā |

BRP124.074.2 asmatpitā tava bhrātā sakhyaṃ te bahu manyate || 74 ||

BRP124.075.1 asmān upari sasnehaṃ manas te vidmahe mune |

BRP124.075.2 na yat karoti śvapacaḥ pravṛttas tatra vajradhṛk || 75 ||

BRP124.076.1 ity etad vacanaṃ śrutvā agastyo 'gāt sasambhramaḥ |

BRP124.076.2 ditiṃ sambodhayām āsa vyathitāṃ garbhavedanāt || 76 ||

BRP124.077.1 tatrāgastyaḥ śacīkāntam aśapat kupito bhṛśam || 77 ||

agastya uvāca:

BRP124.078.1 saṅgrāme ripavaḥ pṛṣṭhaṃ paśyeyus te sadā hare |

BRP124.078.2 jīvatām eva maraṇam etad eva hi māninām |

BRP124.078.3 pṛṣṭhaṃ palāyamānānāṃ yat paśyanty ahitā raṇe || 78 ||

brahmovāca:

BRP124.079.1 sāpi taṃ garbhasaṃsthaṃ ca śaśāpendraṃ ruṣā ditiḥ || 79 ||

ditir uvāca:

BRP124.080.1 na pauruṣaṃ kṛtaṃ tasmāc chāpo 'yaṃ bhavitā tava |

BRP124.080.2 strībhiḥ paribhavaṃ prāpya rājyāt prabhraśyase hare || 80 ||

brahmovāca:

BRP124.081.1 etasminn antare tatra kaśyapo vai prajāpatiḥ |

[p. 421 ]

BRP124.081.2 prāyāc ca vyathito 'gastyāc chrutvā śakraviceṣṭitam |

BRP124.081.3 garbhāntaragataḥ śakraḥ pitaraṃ prāha bhītavat || 81 ||

śakra uvāca:

BRP124.082.1 agastyāc ca diteś caiva bibhemi kramituṃ bahiḥ || 82 ||

brahmovāca:

BRP124.083.1 etasminn antare prāpya kaśyapo 'pi prajāpatiḥ |

BRP124.083.2 putrakarma ca tad dṛṣṭvā garbhāntaḥsthitim eva ca |

BRP124.083.3 ditiśāpam agastyasya śrutvāsau duḥkhito 'bhavat || 83 ||

kaśyapa uvāca:

BRP124.084.1 nirgaccha śakra putraitat pāpaṃ kiṃ kṛtavān asi |

BRP124.084.2 na nirmalakulotpannā manaḥ kurvanti pātake || 84 ||

brahmovāca:

BRP124.085.1 sa nirgato vajrapāṇiḥ savrīḍo 'dhomukho 'bravīt |

BRP124.085.2 tanmūrtir eva vadati sadasacceṣṭitaṃ nṛṇām || 85 ||

śakra uvāca:

BRP124.086.1 yad uktam atra śreyaḥ syāt tatkartāham asaṃśayam || 86 ||

brahmovāca:

BRP124.087.1 tato mamāntikaṃ prāyāl lokapālaiḥ sa kaśyapaḥ |

BRP124.087.2 sarvaṃ vṛttam athovāca punaḥ papraccha māṃ suraiḥ || 87 ||

BRP124.088.1 ditigarbhasya vai śāntiṃ sahasrākṣaviśāpatām |

BRP124.088.2 garbhasthānāṃ ca sarveṣām indreṇa saha mitratām || 88 ||

BRP124.089.1 teṣām ārogyatāṃ cāpi śacībhartur adoṣatām |

BRP124.089.2 agastyadattaśāpasya viśāpatvam api kramāt || 89 ||

BRP124.090.1 tato 'ham abravaṃ vākyaṃ kaśyapaṃ vinayānvitam |

BRP124.090.2 prajāpate kaśyapa tvaṃ vasubhir lokapālakaiḥ || 90 ||

BRP124.091.1 indreṇa sahitaḥ śīghraṃ gautamīṃ yāhi mānada |

BRP124.091.2 tatra snātvā maheśānaṃ stuhi sarvaiḥ samanvitaḥ || 91 ||

BRP124.092.1 tataḥ śivaprasādena sarvaṃ śreyo bhaved iti |

BRP124.092.2 tathety uktvā jagāmāsau kaśyapo gautamīṃ tadā || 92 ||

BRP124.093.1 snātvā tuṣṭāva deveśam ebhir eva padakramaiḥ |

BRP124.093.2 sarvaduḥkhāpanodāya dvayam eva prakīrtitam |

BRP124.093.3 gautamī vā puṇyanadī śivo vā karuṇākaraḥ || 93 ||

kaśyapa uvāca:

BRP124.094.1 pāhi śaṅkara deveśa pāhi lokanamaskṛta |

BRP124.094.2 pāhi pāvana vāgīśa pāhi pannagabhūṣaṇa || 94 ||

BRP124.095.1 pāhi dharma vṛṣārūḍha pāhi vedatrayekṣaṇa |

BRP124.095.2 pāhi godhara lakṣmīśa pāhi śarva gajāmbara || 95 ||

BRP124.096.1 pāhi tripurahan nātha pāhi somārdhabhūṣaṇa |

BRP124.096.2 pāhi yajñeśa someśa pāhy abhīṣṭapradāyaka || 96 ||

BRP124.097.1 pāhi kāruṇyanilaya pāhi maṅgaladāyaka |

BRP124.097.2 pāhi prabhava sarvasya pāhi pālaka vāsava || 97 ||

BRP124.098.1 pāhi bhāskara vitteśa pāhi brahmanamaskṛta |

BRP124.098.2 pāhi viśveśa siddheśa pāhi pūrṇa namo 'stu te || 98 ||

[p. 422 ]

BRP124.099.1 ghorasaṃsārakāntārasañcārodvignacetasām |

BRP124.099.2 śarīriṇāṃ kṛpāsindho tvam eva śaraṇaṃ śiva || 99 ||

brahmovāca:

BRP124.100.1 evaṃ saṃstuvatas tasya purato 'bhūd vṛṣadhvajaḥ |

BRP124.100.2 vareṇa cchandayām āsa kaśyapaṃ taṃ prajāpatim || 100 ||

BRP124.101.1 kaśyapo 'pi śivaṃ prāha vinītavad idaṃ vacaḥ |

BRP124.101.2 sa prāha vistareṇātha indrasya tu viceṣṭitam || 101 ||

BRP124.102.1 śāpaṃ nāśaṃ ca putrāṇāṃ parasparam amitratām |

BRP124.102.2 pāpaprāptiṃ tu śakrasya śāpaprāptiṃ tathaiva ca |

BRP124.102.3 tato vṛṣākapiḥ prāha ditiṃ cāgastyam eva ca || 102 ||

śiva uvāca:

BRP124.103.1 maruto ye bhavatputrāḥ pañcāśac caikavarjitāḥ |

BRP124.103.2 sarve bhaveyuḥ subhagā bhaveyur yajñabhāginaḥ || 103 ||

BRP124.104.1 indreṇa sahitā nityaṃ vartayeyur mudānvitāḥ || 104 ||

BRP124.105.1 indrasya tu havirbhāgo yatra yatra makhe bhavet |

BRP124.105.2 ādau tu marutas tatra bhaveyur nātra saṃśayaḥ || 105 ||

BRP124.106.1 marudbhiḥ sahitaṃ śakraṃ na jayeyuḥ kadācana |

BRP124.106.2 jetā bhavet sarvadaiva sukhaṃ tiṣṭha prajāpate || 106 ||

BRP124.107.1 adyaprabhṛti ye kuryur anayād bhrātṛghātanam |

BRP124.107.2 vaṃśacchedo vipattiś ca nityaṃ teṣāṃ bhaviṣyati || 107 ||

brahmovāca:

BRP124.108.1 agastyam ṛṣiśārdūlaṃ śambhur apy āha yatnataḥ || 108 ||

śambhur uvāca:

BRP124.109.1 na kuryās tvaṃ ca kopaṃ ca śacībhartari vai mune |

BRP124.109.2 śamaṃ vraja mahāprājña marutas tv amarā bhavan || 109 ||

brahmovāca:

BRP124.110.1 ditiṃ cāpi śivaḥ prāha prasanno vṛṣabhadhvajaḥ || 110 ||

śiva uvāca:

BRP124.111.1 eko bhūyān mama sutas trailokyaiśvaryamaṇḍitaḥ |

BRP124.111.2 ity evaṃ cintayantī tvaṃ tapase niyatābhavaḥ || 111 ||

BRP124.112.1 tad etat saphalaṃ te 'dya putrā bahuguṇāḥ śubhāḥ |

BRP124.112.2 abhavan balinaḥ śūrās tasmāj jahi manorujam |

BRP124.112.3 anyān api varān subhrūr yācasva gatasambhramā || 112 ||

brahmovāca:

BRP124.113.1 tad etad vacanaṃ śrutvā devadevasya sā ditiḥ |

BRP124.113.2 kṛtāñjalipuṭā natvā śambhuṃ vākyam athābravīt || 113 ||

ditir uvāca:

BRP124.114.1 loke yad etat paramaṃ yat pitroḥ putradarśanam |

BRP124.114.2 viśeṣeṇa tu tan mātuḥ priyaṃ syāt surapūjita || 114 ||

BRP124.115.1 tatrāpi rūpasampattiśauryavikramavān bhavet |

BRP124.115.2 eko 'pi tanayaḥ kintu bahavaś cet kim ucyate || 115 ||

BRP124.116.1 matputrās te prabhāvāc ca jetāro balino dhruvam |

BRP124.116.2 indrasya bhrātaraḥ satyaṃ putrāś caiva prajāpateḥ || 116 ||

[p. 423 ]

BRP124.117.1 agastyasya prasādāc ca gaṅgāyāś ca prasādataḥ |

BRP124.117.2 yatra deva prasādas te tac chubhaṃ ko 'tra saṃśayaḥ || 117 ||

BRP124.118.1 kṛtārthāhaṃ tathāpi tvāṃ bhaktyā vijñāpayāmy aham |

BRP124.118.2 śṛṇuṣva deva vacanaṃ kuruṣva ca jagaddhitam || 118 ||

brahmovāca:

BRP124.119.1 vadety uktā jagaddhātrā ditir namrābravīd idam || 119 ||

ditir uvāca:

BRP124.120.1 santatiprāpaṇaṃ loke durlabhaṃ suravandita |

BRP124.120.2 viśeṣeṇa priyaṃ mātuḥ putraś cet kiṃ nu varṇyate || 120 ||

BRP124.121.1 sa cāpi guṇavāñ śrīmān āyuṣmān yadi jāyate |

BRP124.121.2 kiṃ tu svargeṇa deveśa pārameṣṭhyapadena vā || 121 ||

BRP124.122.1 sarveṣām api bhūtānām ihāmutra phalaiṣiṇām |

BRP124.122.2 guṇavatputrasamprāptir abhīṣṭā sarvadaiva ca |

BRP124.122.3 tasmād āplavanād atra kriyatāṃ samanugrahaḥ || 122 ||

śaṅkara uvāca:

BRP124.123.1 mahāpāpaphalaṃ cedaṃ yad etad anapatyatā |

BRP124.123.2 striyā vā puruṣasyāpi vandhyatvaṃ yadi jāyate || 123 ||

BRP124.124.1 tad atra snānamātreṇa taddoṣo nāśam āpnuyāt |

BRP124.124.2 snātvā tatra phalaṃ dadyāt stotram etac ca yaḥ paṭhet || 124 ||

BRP124.125.1 sa tu putram avāpnoti trimāsasnānadānataḥ |

BRP124.125.2 aputriṇī tv atra snānaṃ kṛtvā putram avāpnuyāt || 125 ||

BRP124.126.1 ṛtusnātā tu yā kācit tatra snātā sutāṃl labhet |

BRP124.126.2 trimāsābhyantaraṃ yā tu gurviṇī bhaktitas tv iha || 126 ||

BRP124.127.1 phalaiḥ snātvā tu māṃ paśyet stotreṇa stauti māṃ tathā |

BRP124.127.2 tasyāḥ śakrasamaḥ putro jāyate nātra saṃśayaḥ || 127 ||

BRP124.128.1 pitṛdoṣaiś ca ye putraṃ na labhante dite śṛṇu |

BRP124.128.2 dhanāpahāradoṣaiś ca tatraiṣā niṣkṛtiḥ parā || 128 ||

BRP124.129.1 tatraiṣāṃ piṇḍadānena pitṝṇāṃ prīṇanena ca |

BRP124.129.2 kiñcit suvarṇadānena tataḥ putro bhaved dhruvam || 129 ||

BRP124.130.1 ye nyāsādyapahartāro ratnāpahnavakārakāḥ |

BRP124.130.2 śrāddhakarmavihīnāś ca teṣāṃ vaṃśo na vardhate || 130 ||

BRP124.131.1 doṣiṇāṃ tu paretānāṃ gatir eṣā bhaved iti |

BRP124.131.2 santatir jāyatāṃ ślāghyā jīvatāṃ tīrthasevanāt || 131 ||

BRP124.132.1 saṅgame ditigaṅgāyāḥ snātvā siddheśvaraṃ prabhum |

BRP124.132.2 anādyapāram ajaraṃ citsadānandavigraham || 132 ||

BRP124.133.1 devarṣisiddhagandharvayogīśvaraniṣevitam |

BRP124.133.2 liṅgātmakaṃ mahādevaṃ jyotirmayam anāmayam || 133 ||

BRP124.134.1 pūjayitvopacāraiś ca nityaṃ bhaktyā yatavrataḥ |

BRP124.134.2 stotreṇānena yaḥ stauti caturdaśyaṣṭamīṣu ca || 134 ||

BRP124.135.1 yathāśaktyā svarṇadānaṃ brāhmaṇānāṃ ca bhojanam |

BRP124.135.2 yaḥ karoty atra gaṅgāyāṃ sa putraśatam āpnuyāt || 135 ||

[p. 424 ]

BRP124.136.1 samprāpya sakalān kāmān ante śivapuraṃ vrajet |

BRP124.136.2 stotreṇānena yaḥ kaścid yatra kvāpi stavīti mām |

BRP124.136.3 ṣaṇmāsāt putram āpnoti api vandhyāpy aśaṅkitam || 136 ||

brahmovāca:

BRP124.137.1 tataḥ prabhṛti tat tīrthaṃ putratīrtham udāhṛtam |

BRP124.137.2 tatra tu snānadānādyaiḥ sarvakāmān avāpnuyāt || 137 ||

BRP124.138.1 marudbhiḥ saha maitryeṇa mitratīrthaṃ tad ucyate |

BRP124.138.2 niṣpāpatvena cendrasya śakratīrthaṃ tad ucyate || 138 ||

BRP124.139.1 aindrīṃ śriyaṃ yatra lebhe tat tīrthaṃ kamalābhidham |

BRP124.139.2 etāni sarvatīrthāni sarvābhīṣṭapradāni hi || 139 ||

BRP124.140.1 sarvaṃ bhaviṣyatīty uktvā śivaś cāntaradhīyata |

BRP124.140.2 kṛtakṛtyāś ca te jagmuḥ sarva eva yathāgatam |

BRP124.140.3 tīrthānāṃ puṇyadaṃ tatra lakṣam ekaṃ prakīrtitam || 140 ||

Chapter 125: The emnity between Anuhrāda and Ulūka

125 SS 210-211

brahmovāca:

BRP125.001.1 yamatīrtham iti khyātaṃ pitṝṇāṃ prītivardhanam |

BRP125.001.2 dṛṣṭādṛṣṭeṣṭadaṃ sarvadevarṣigaṇasevitam || 1 ||

BRP125.002.1 tasya prabhāvaṃ vakṣyāmi sarvapāpapraṇāśanam |

BRP125.002.2 anuhrāda iti khyātaḥ kapoto balavān abhūt || 2 ||

BRP125.003.1 tasya bhāryā hetināmnī pakṣiṇī kāmarūpiṇī |

BRP125.003.2 mṛtyoḥ pautro hy anuhrādo dauhitrī hetir eva ca || 3 ||

BRP125.004.1 kālenātha tayoḥ putrāḥ pautrāś caiva babhūvire |

BRP125.004.2 tasya śatruś ca balavān ulūko nāma pakṣirāṭ || 4 ||

BRP125.005.1 tasya putrāś ca pautrāś ca āgneyās te balotkaṭāḥ |

BRP125.005.2 tayoś ca vairam abhavad bahukālaṃ dvijanmanoḥ || 5 ||

BRP125.006.1 gaṅgāyā uttare tīre kapotasyāśramo 'bhavat |

BRP125.006.2 tasyāś ca dakṣiṇe kūla ulūko nāma pakṣirāṭ || 6 ||

BRP125.007.1 vāsaṃ cakre tatra putraiḥ pautraiś ca dvijasattama |

BRP125.007.2 tayoś ca yuddham abhavad bahukālaṃ viruddhayoḥ || 7 ||

BRP125.008.1 putraiḥ pautraiś ca vṛtayor balinor balibhiḥ saha |

BRP125.008.2 ulūko vā kapoto vā naivāpnoti jayājayau || 8 ||

BRP125.009.1 kapoto yamam ārādhya mṛtyuṃ paitāmahaṃ tathā |

BRP125.009.2 yāmyam astram avāpyātha sarvebhyo 'py adhiko 'bhavat || 9 ||

BRP125.010.1 tatholūko 'gnim ārādhya balavān abhavad bhṛśam |

BRP125.010.2 varair unmattayor yuddham abhavac cātibhīṣaṇam || 10 ||

BRP125.011.1 tatrāgneyam ulūko 'pi kapotāyāstram ākṣipat |

BRP125.011.2 kapoto 'py atha pāśān vai yāmyān ākṣipya śatrave || 11 ||

[p. 425 ]

BRP125.012.1 ulūkāyātha daṇḍaṃ ca mṛtyupāśān avāsṛjat |

BRP125.012.2 punas tad abhavad yuddhaṃ purāḍibakayor yathā || 12 ||

BRP125.013.1 hetiḥ kapotakī dṛṣṭvā jvalanaṃ prāptam antike |

BRP125.013.2 pativratā mahāyuddhe bhartuḥ sā duḥkhavihvalā || 13 ||

BRP125.014.1 agninā veṣṭyamānāṃś ca putrān dṛṣṭvā viśeṣataḥ |

BRP125.014.2 sā gatvā jvalanaṃ hetis tuṣṭāva vividhoktibhiḥ || 14 ||

hetir uvāca:

BRP125.015.1 rūpaṃ na dānaṃ na parokṣam asti |

BRP125.015.2 yasyātmabhūtaṃ ca padārthajātam |

BRP125.015.3 aśnanti havyāni ca yena devāḥ |

BRP125.015.4 svāhāpatiṃ yajñabhujaṃ namasye || 15 ||

BRP125.016.1 mukhabhūtaṃ ca devānāṃ devānāṃ havyavāhanam |

BRP125.016.2 hotāraṃ cāpi devānāṃ devānāṃ dūtam eva ca || 16 ||

BRP125.017.1 taṃ devaṃ śaraṇaṃ yāmi ādidevaṃ vibhāvasum |

BRP125.017.2 antaḥ sthitaḥ prāṇarūpo bahiś cānnaprado hi yaḥ |

BRP125.017.3 yo yajñasādhanaṃ yāmi śaraṇaṃ taṃ dhanañjayam || 17 ||

agnir uvāca:

BRP125.018.1 amogham etad astraṃ me nyastaṃ yuddhe kapotaki |

BRP125.018.2 yatra viśramayed astraṃ tan me brūhi pativrate || 18 ||

kapoty uvāca:

BRP125.019.1 mayi viśramyatām astraṃ na putre na ca bhartari |

BRP125.019.2 satyavāg bhava havyeśa jātavedo namo 'stu te || 19 ||

jātavedā uvāca:

BRP125.020.1 tuṣṭo 'smi tava vākyena bhartṛbhaktyā pativrate |

BRP125.020.2 tavāpi bhartṛputrāṇāṃ heti kṣemaṃ dadāmy aham || 20 ||

BRP125.021.1 āgneyam etad astraṃ me na bhartāraṃ sutān api |

BRP125.021.2 na tvāṃ dahet tato yāhi sukhena tvaṃ kapotaki || 21 ||

brahmovāca:

BRP125.022.1 etasminn antare tatra ulūkī dadṛśe patim |

BRP125.022.2 veṣṭyamānaṃ yāmyapāśair yamadaṇḍena tāḍitam |

BRP125.022.3 ulūkī duḥkhitā bhūtvā yamaṃ prāyād bhayāturā || 22 ||

ulūky uvāca:

BRP125.023.1 tvadbhītā anudravante janās |

BRP125.023.2 tvadbhītā brahmacaryaṃ caranti |

BRP125.023.3 tvadbhītāḥ sādhu caranti dhīrās |

BRP125.023.4 tvadbhītāḥ karmaniṣṭhā bhavanti || 23 ||

BRP125.024.1 tvadbhītā anāśakam ācaranti |

BRP125.024.2 grāmād araṇyam abhi yac caranti |

BRP125.024.3 tvadbhītāḥ saumyatām āśrayante |

BRP125.024.4 tvadbhītāḥ somapānaṃ bhajante |

BRP125.024.5 tvadbhītāś cānnagodānaniṣṭhās |

BRP125.024.6 tvadbhītā brahmavādaṃ vadanti || 24 ||

[p. 426 ]

brahmovāca:

BRP125.025.1 evaṃ bruvatyāṃ tasyāṃ tām āha dakṣiṇadikpatiḥ || 25 ||

yama uvāca:

BRP125.026.1 varaṃ varaya bhadraṃ te dāsye 'haṃ manasaḥ priyam || 26 ||

brahmovāca:

BRP125.027.1 yamasyeti vacaḥ śrutvā sā tam āha pativratā || 27 ||

ulūky uvāca:

BRP125.028.1 bhartā me veṣṭitaḥ pāśair daṇḍenābhihatas tava |

BRP125.028.2 tasmād rakṣa suraśreṣṭha putrān bhartāram eva ca || 28 ||

brahmovāca:

BRP125.029.1 tadvākyāt kṛpayā yukto yamaḥ prāha punaḥ punaḥ || 29 ||

yama uvāca:

BRP125.030.1 pāśānāṃ cāpi daṇḍasya sthānaṃ vada śubhānane || 30 ||

brahmovāca:

BRP125.031.1 sā provāca yamaṃ devaṃ mayi pāśās tvayeritāḥ |

BRP125.031.2 āviśantu jagannātha daṇḍo mayy eva saṃviśet |

BRP125.031.3 tataḥ provāca bhagavān yamas tāṃ kṛpayā punaḥ || 31 ||

yama uvāca:

BRP125.032.1 tava bhartā ca putrāś ca sarve jīvantu vijvarāḥ || 32 ||

brahmovāca:

BRP125.033.1 nyavārayad yamaḥ pāśān āgneyāstraṃ tu havyavāṭ |

BRP125.033.2 kapotolūkayoś cāpi prītiṃ vai cakratuḥ surau |

BRP125.033.3 āhatuś ca dvijanmānau vriyatāṃ vara īpsitaḥ || 33 ||

pakṣiṇāv ūcatuḥ:

BRP125.034.1 bhavator darśanaṃ labdhaṃ vairavyājena duṣkaram |

BRP125.034.2 vayaṃ ca pakṣiṇaḥ pāpāḥ kiṃ vareṇa surottamau || 34 ||

BRP125.035.1 atha deyo varo 'smākaṃ bhavadbhyāṃ prītipūrvakam |

BRP125.035.2 nātmārtham anuyācāvo dīyamānaṃ varaṃ śubham || 35 ||

BRP125.036.1 ātmārthaṃ yas tu yāceta sa śocyo hi sureśvarau |

BRP125.036.2 jīvitaṃ saphalaṃ tasya yaḥ parārthodyataḥ sadā || 36 ||

BRP125.037.1 agnir āpo raviḥ pṛthvī dhānyāni vividhāni ca |

BRP125.037.2 parārthaṃ vartanaṃ teṣāṃ satāṃ cāpi viśeṣataḥ || 37 ||

BRP125.038.1 brahmādayo 'pi hi yato yujyante mṛtyunā saha |

BRP125.038.2 evaṃ jñātvā tu deveśau vṛthā svārthapariśramaḥ || 38 ||

BRP125.039.1 janmanā saha yat puṃsāṃ vihitaṃ parameṣṭhinā |

BRP125.039.2 kadācin nānyathā tad vai vṛthā kliśyanti jantavaḥ || 39 ||

BRP125.040.1 tasmād yācāvahe kiñcid dhitāya jagatāṃ śubham |

BRP125.040.2 guṇadāyi tu sarveṣāṃ tad yuvām anumanyatām || 40 ||

brahmovāca:

BRP125.041.1 tāv āhatur ubhau devau pakṣiṇau lokaviśrutau |

BRP125.041.2 dharmasya yaśaso 'vāptye lokānāṃ hitakāmyayā || 41 ||

pakṣiṇāv ūcatuḥ:

BRP125.042.1 āvābhyām āśramau tīrthe gaṅgāyā ubhaye taṭe |

BRP125.042.2 bhavetāṃ jagatāṃ nāthāv eṣa eva paro varaḥ || 42 ||

[p. 427 ]

BRP125.043.1 snānaṃ dānaṃ japo homaḥ pitṝṇāṃ cāpi pūjanam |

BRP125.043.2 sukṛtī duṣkṛtī vāpi yaḥ karoti yathā tathā |

BRP125.043.3 sarvaṃ tad akṣayaṃ puṇyaṃ syād ity eṣa paro varaḥ || 43 ||

devāv ūcatuḥ:

BRP125.044.1 evam astu tathā cānyat suprītau tu bravāvahai || 44 ||

yama uvāca:

BRP125.045.1 uttare gautamītīre yamastotraṃ paṭhanti ye |

BRP125.045.2 teṣāṃ saptasu vaṃśeṣu nākāle mṛtyum āpnuyāt || 45 ||

BRP125.046.1 puruṣo bhājanaṃ ca syāt sarvadā sarvasampadām |

BRP125.046.2 yas tv idaṃ paṭhate nityaṃ mṛtyustotraṃ jitātmavān || 46 ||

BRP125.047.1 aṣṭāśītisahasraiś ca vyādhibhir na sa bādhyate |

BRP125.047.2 asmiṃs tīrthe dvijaśreṣṭhau trimāsād gurviṇī satī || 47 ||

BRP125.048.1 arvāgvandhyā ca ṣaṇmāsāt saptāhaṃ snānam ācaret |

BRP125.048.2 vīrasūḥ sā bhaven nārī śatāyuḥ sa suto bhavet || 48 ||

BRP125.049.1 lakṣmīvān matimāñ śūraḥ putrapautravivardhanaḥ |

BRP125.049.2 tatra piṇḍādidānena pitaro muktim āpnuyuḥ |

BRP125.049.3 manovākkāyajāt pāpāt snānān mukto bhaven naraḥ || 49 ||

brahmovāca:

BRP125.050.1 yamavākyād anu tathā havyavāḍ āha pakṣiṇau || 50 ||

agnir uvāca:

BRP125.051.1 matstotraṃ dakṣiṇe tīre ye paṭhanti yatavratāḥ |

BRP125.051.2 teṣām ārogyam aiśvaryaṃ lakṣmīṃ rūpaṃ dadāmy aham || 51 ||

BRP125.052.1 idaṃ stotraṃ tu yaḥ kaścid yatra kvāpi paṭhen naraḥ |

BRP125.052.2 naivāgnito bhayaṃ tasya likhite 'pi gṛhe sthite || 52 ||

BRP125.053.1 snānaṃ dānaṃ ca yaḥ kuryād agnitīrthe śucir naraḥ |

BRP125.053.2 agniṣṭomaphalaṃ tasya bhaved eva na saṃśayaḥ || 53 ||

brahmovāca:

BRP125.054.1 tataḥ prabhṛti tat tīrthaṃ yāmyam āgneyam eva ca |

BRP125.054.2 kapotaṃ ca tatholūkaṃ hetyulūkaṃ vidur budhāḥ || 54 ||

BRP125.055.1 tatra trīṇi sahasrāṇi tāvanty eva śatāni ca |

BRP125.055.2 punar navatitīrthāni pratyekaṃ muktibhājanam || 55 ||

BRP125.056.1 teṣu snānena dānena pretībhūtāś ca ye narāḥ |

BRP125.056.2 pūtās te putravittāḍhyā ākrameyur divaṃ śubhāḥ || 56 ||

Chapter 126: Competition between Agni and the waters

126 SS 212-213

brahmovāca:

BRP126.001.1 tapastīrtham iti khyātaṃ tapovṛddhikaraṃ mahat |

BRP126.001.2 sarvakāmapradaṃ puṇyaṃ pitṝṇāṃ prītivardhanam || 1 ||

BRP126.002.1 tasmiṃs tīrthe tu yad vṛttaṃ śṛṇu pāpapraṇāśanam |

BRP126.002.2 apām agneś ca saṃvādam ṛṣīṇāṃ ca parasparam || 2 ||

[p. 428 ]

BRP126.003.1 apo jyeṣṭhatamāḥ kecin menire 'gniṃ tathāpare |

BRP126.003.2 evaṃ bruvanto munayaḥ saṃvādaṃ cāgnivāriṇoḥ || 3 ||

BRP126.004.1 vināgniṃ jīvanaṃ kva syāj jīvabhūto yato 'nalaḥ |

BRP126.004.2 ātmabhūto havyabhūtaś cāgninā jāyate 'khilam || 4 ||

BRP126.005.1 agninā dhriyate loko hy agnir jyotirmayaṃ jagat |

BRP126.005.2 tasmād agneḥ paraṃ nāsti pāvanaṃ daivataṃ mahat || 5 ||

BRP126.006.1 antarjyotiḥ sa evoktaḥ paraṃ jyotiḥ sa eva hi |

BRP126.006.2 vināgninā kiñcid asti yasya dhāma jagattrayam || 6 ||

BRP126.007.1 tasmād agneḥ paraṃ nāsti bhūtānāṃ jyaiṣṭhyabhājanam |

BRP126.007.2 yoṣitkṣetre 'rpitaṃ bījaṃ puruṣeṇa yathā tathā || 7 ||

BRP126.008.1 tasya dehādikā śaktiḥ kṛśānor eva nānyathā |

BRP126.008.2 devānāṃ hi mukhaṃ vahnis tasmān nātaḥ paraṃ viduḥ || 8 ||

BRP126.009.1 apare tu hy apāṃ jyaiṣṭhyaṃ menire vedavādinaḥ |

BRP126.009.2 adbhiḥ sampatsyate hy annaṃ śucir adbhiḥ prajāyate || 9 ||

BRP126.010.1 adbhir eva dhṛtaṃ sarvam āpo vai mātaraḥ smṛtāḥ |

BRP126.010.2 trailokyajīvanaṃ vāri vadantīti purāvidaḥ || 10 ||

BRP126.011.1 utpannam amṛtaṃ hy adbhyas tābhyaś cauṣadhisambhavaḥ |

BRP126.011.2 agnir jyeṣṭha iti prāhur āpo jyeṣṭhatamāḥ pare || 11 ||

BRP126.012.1 evaṃ mīmāṃsamānās te ṛṣayo vedavādinaḥ |

BRP126.012.2 viruddhavādino māṃ ca samabhyetyedam abruvan || 12 ||

ṛṣaya ūcuḥ:

BRP126.013.1 agner apāṃ vada jyaiṣṭhyaṃ trailokyasya bhavān prabhuḥ || 13 ||

brahmovāca:

BRP126.014.1 aham apy abravaṃ prāptān ṛṣīn sarvān yatavratān |

BRP126.014.2 ubhau pūjyatamau loka ubhābhyāṃ jāyate jagat || 14 ||

BRP126.015.1 ubhābhyāṃ jāyate havyaṃ kavyaṃ cāmṛtam eva ca |

BRP126.015.2 ubhābhyāṃ jīvanaṃ loke śarīrasya ca dhāraṇam || 15 ||

BRP126.016.1 nānayoś ca viśeṣo 'sti tato jyaiṣṭhyaṃ samaṃ matam |

BRP126.016.2 tato madvacanāj jyaiṣṭhyam ubhayor naiva kasyacit || 16 ||

BRP126.017.1 jyaiṣṭhyam anyatarasyeti menire ṛṣisattamāḥ |

BRP126.017.2 na tṛptā mama vākyena jagmur vāyuṃ tapasvinaḥ || 17 ||

munaya ūcuḥ:

BRP126.018.1 kasya jyaiṣṭhyaṃ bhavān prāṇo vāyo satyaṃ tvayi sthitam || 18 ||

brahmovāca:

BRP126.019.1 vāyur āhānalo jyeṣṭhaḥ sarvam agnau pratiṣṭhitam |

BRP126.019.2 nety uktvānyonyam ṛṣayo jagmus te 'pi vasundharām || 19 ||

munaya ūcuḥ:

BRP126.020.1 satyaṃ bhūme vada jyaiṣṭhyam ādhārāsi carācare || 20 ||

brahmovāca:

BRP126.021.1 bhūmir apy āha vinayād āgatāṃs tān ṛṣīn idam || 21 ||

bhūmir uvāca:

BRP126.022.1 mamāpy ādhārabhūtāḥ syur āpo devyaḥ sanātanāḥ |

BRP126.022.2 adbhyas tu jāyate sarvaṃ jyaiṣṭhyam apsu pratiṣṭhitam || 22 ||

[p. 429 ]

brahmovāca:

BRP126.023.1 nety uktvānyonyam ṛṣayo jagmuḥ kṣīrodaśāyinam |

BRP126.023.2 tuṣṭuvur vividhaiḥ stotraiḥ śaṅkhacakragadādharam || 23 ||

ṛṣaya ūcuḥ:

BRP126.024.1 yo veda sarvaṃ bhuvanaṃ bhaviṣyad |

BRP126.024.2 yaj jāyamānaṃ ca guhāniviṣṭam |

BRP126.024.3 lokatrayaṃ citravicitrarūpam |

BRP126.024.4 ante samastaṃ ca yam āviveśa || 24 ||

BRP126.025.1 yad akṣaraṃ śāśvatam aprameyaṃ |

BRP126.025.2 yaṃ vedavedyam ṛṣayo vadanti |

BRP126.025.3 yam āśritāḥ svepsitam āpnuvanti |

BRP126.025.4 tad vastu satyaṃ śaraṇaṃ vrajāmaḥ || 25 ||

BRP126.026.1 bhūtaṃ mahābhūtajagatpradhānaṃ |

BRP126.026.2 na vindate yogino viṣṇurūpam |

BRP126.026.3 tad vaktum ete ṛṣayo 'tra yātāḥ |

BRP126.026.4 satyaṃ vadasveha jagannivāsa || 26 ||

BRP126.027.1 tvam antarātmākhiladehabhājāṃ |

BRP126.027.2 tvam eva sarvaṃ tvayi sarvam īśa |

BRP126.027.3 tathāpi jānanti na keapi kutrāpi |

BRP126.027.4 aho bhavantaṃ prakṛtiprabhāvāt |

BRP126.027.5 antar bahiḥ sarvata eva santaṃ |

BRP126.027.6 viśvātmanā samparivartamānam || 27 ||

brahmovāca:

BRP126.028.1 tataḥ prāha jagaddhātrī daivī vāg aśarīriṇī || 28 ||

daivī vāg uvāca:

BRP126.029.1 ubhāv ārādhya tapasā bhaktyā ca niyamena ca |

BRP126.029.2 yasya syāt prathamaṃ siddhis tad bhūtaṃ jyeṣṭham ucyate || 29 ||

brahmovāca:

BRP126.030.1 tathety tathā yayuḥ sarve ṛṣayo lokapūjitāḥ |

BRP126.030.2 śrāntāḥ khinnāntarātmānaḥ paraṃ vairāgyam āśritāḥ || 30 ||

BRP126.031.1 sarvalokaikajananīṃ bhuvanatrayapāvanīm |

BRP126.031.2 gautamīm agaman sarve tapas taptuṃ yatavratāḥ || 31 ||

BRP126.032.1 abdaivataṃ tathāgniṃ ca pūjanāyodyatās tadā |

BRP126.032.2 agneś ca pūjakā ye ca apāṃ vai pūjane sthitāḥ |

BRP126.032.3 tatra vāg abravīd daivī vedamātā sarasvatī || 32 ||

daivī vāg uvāca:

BRP126.033.1 agner āpas tathā yonir adbhiḥ śaucam avāpyate |

BRP126.033.2 agneś ca pūjakā ye ca vinādbhiḥ pūjanaṃ katham || 33 ||

BRP126.034.1 apsu jātāsu sarvatra karmaṇy adhikṛto bhavet |

BRP126.034.2 tāvat karmaṇy anarho 'yam aśucir malino naraḥ || 34 ||

BRP126.035.1 na magnaḥ śraddhayā yāvad apsu śītāsu vedavit |

BRP126.035.2 tasmād āpo variṣṭhāḥ syur mātṛbhūtā yataḥ smṛtāḥ |

BRP126.035.3 tasmāj jyaiṣṭhyam apām eva jananyo 'gner viśeṣataḥ || 35 ||

[p. 430 ]

brahmovāca:

BRP126.036.1 etad vacaḥ śuśruvus te ṛṣayo vedavādinaḥ |

BRP126.036.2 niścayaṃ ca tataś cakrur bhavej jyaiṣṭhyam apām iti || 36 ||

BRP126.037.1 yatra tīrthe vṛttam idam ṛṣisattre ca nārada |

BRP126.037.2 tapastīrthaṃ tu tat proktaṃ sattratīrthaṃ tad ucyate || 37 ||

BRP126.038.1 agnitīrthaṃ ca tat proktaṃ tathā sārasvataṃ viduḥ |

BRP126.038.2 teṣu snānaṃ ca dānaṃ ca sarvakāmapradaṃ śubham || 38 ||

BRP126.039.1 caturdaśa śatāny atra tīrthānāṃ puṇyadāyinām |

BRP126.039.2 teṣu snānaṃ ca dānaṃ ca svargamokṣapradāyakam || 39 ||

BRP126.040.1 kṛtaṃ sandehaharaṇam ṛṣīṇāṃ yatra bhāṣayā |

BRP126.040.2 sarasvaty abhavat tatra gaṅgayā saṅgatā nadī |

BRP126.040.3 māhātmyaṃ tasya ko vaktuṃ saṅgamasya kṣamo naraḥ || 40 ||

Chapter 127: The sacrificer kidnapped by a demon

127 SS 213-214

brahmovāca:

BRP127.001.1 devatīrtham iti khyātaṃ gaṅgāyā uttare taṭe |

BRP127.001.2 tasya prabhāvaṃ vakṣyāmi sarvapāpapraṇāśanam || 1 ||

BRP127.002.1 ārṣṭiṣeṇa iti khyāto rājā sarvaguṇānvitaḥ |

BRP127.002.2 tasya bhāryā jayā nāma sākṣāl lakṣmīr ivāparā || 2 ||

BRP127.003.1 tasya putro bharo nāma matimān pitṛvatsalaḥ |

BRP127.003.2 dhanurvede ca vede ca niṣṇāto dakṣa eva ca || 3 ||

BRP127.004.1 tasya bhāryā rūpavatī suprabhety abhiviśrutā |

BRP127.004.2 ārṣṭiṣeṇas tato rājā putre rājyaṃ niveśya saḥ || 4 ||

BRP127.005.1 purodhasā ca mukhyena dīkṣāṃ cakre nareśvaraḥ |

BRP127.005.2 sarasvatyās tatas tīre hayamedhāya yatnavān || 5 ||

BRP127.006.1 ṛtvigbhir ṛṣimukhyaiś ca vedaśāstraparāyaṇaiḥ |

BRP127.006.2 dīkṣitaṃ taṃ nṛpaśreṣṭhaṃ brāhmaṇāgnisamīpataḥ || 6 ||

BRP127.007.1 mithur dānavarāṭ śūraḥ pāpabuddhiḥ pratāpavān |

BRP127.007.2 makhaṃ vidhvasya nṛpatiṃ sabhāryaṃ sapurohitam || 7 ||

BRP127.008.1 ādāya vegāt sa prāgād rasātalatalaṃ mune |

BRP127.008.2 nīte tasmin nṛpavare yajñe naṣṭe tato 'marāḥ || 8 ||

BRP127.009.1 ṛtvijaś ca yayuḥ sarve svaṃ svaṃ sthānaṃ makhāt tataḥ |

BRP127.009.2 purohitasuto rājño devāpir iti viśrutaḥ || 9 ||

BRP127.010.1 bālas tāṃ mātaraṃ dṛṣṭvā ātmanaḥ pitaraṃ na ca |

BRP127.010.2 dṛṣṭvā savismayo bhūtvā duḥkhito 'tīva cābhavat || 10 ||

BRP127.011.1 sa mātaraṃ tu papraccha pitā me kva gato 'mbike |

BRP127.011.2 pitṛhīno na jīveyaṃ mātaḥ satyaṃ vadasva me || 11 ||

BRP127.012.1 dhig dhik pitṛvihīnānāṃ jīvitaṃ pāpakarmaṇām |

BRP127.012.2 na vakṣi yadi me mātar jalam agnim athāviśe || 12 ||

BRP127.013.1 putraṃ provāca sā mātā rājño bhāryā purodhasaḥ |

BRP127.013.2 dānavena talaṃ nīto rājñā saha pitā tava || 13 ||

[p. 431 ]

devāpir uvāca:

BRP127.014.1 kva nītaḥ kena vā nītaḥ kathaṃ nītaḥ kva karmaṇi |

BRP127.014.2 keṣu paśyatsu kiṃ sthānaṃ dānavasya vadasva me || 14 ||

mātovāca:

BRP127.015.1 dīkṣitaṃ yajñasadasi sabhāryaṃ sapurodhasam |

BRP127.015.2 rājānaṃ taṃ mithur daityo nītavān sa rasātalam |

BRP127.015.3 paśyatsu devasaṅgheṣu vahnibrāhmaṇasannidhau || 15 ||

brahmovāca:

BRP127.016.1 tan mātṛvacanaṃ śrutvā devāpiḥ kṛtyam asmarat |

BRP127.016.2 devān paśye 'thavāgniṃ vā ṛtvijo vāsurāṃs tathā || 16 ||

BRP127.017.1 eteṣv eva pitānveṣyo nānyatreti matir mama |

BRP127.017.2 iti niścitya devāpir bharaṃ prāha nṛpātmajam || 17 ||

devāpir uvāca:

BRP127.018.1 tapasā brahmacaryeṇa vratena niyamena ca |

BRP127.018.2 ānetavyā mayā sarve nītā ye ca rasātalam || 18 ||

BRP127.019.1 jāte parābhave ghore yo na kuryāt pratikriyām |

BRP127.019.2 narādhamena kiṃ tena jīvatā vā mṛtena vā || 19 ||

BRP127.020.1 tvaṃ praśādhi mahīṃ kṛtsnām ārṣṭiṣeṇaḥ pitā yathā |

BRP127.020.2 mātā mama tvayā pālyā rājan yāvan mamāgatiḥ |

BRP127.020.3 bhavec ca kṛtakāryasya anujānīhi māṃ bhara || 20 ||

brahmovāca:

BRP127.021.1 bhareṇoktaḥ sa devāpiḥ sarvaṃ niścitya yatnataḥ || 21 ||

bhara uvāca:

BRP127.022.1 siddhiṃ kuru sukhaṃ yāhi mā cintām alpikāṃ bhaja || 22 ||

brahmovāca:

BRP127.023.1 tato devāpir amararājāṅghridhyānatatparaḥ |

BRP127.023.2 ṛtvijo 'nveṣya yatnena natvā tān ṛtvijaḥ pṛthak |

BRP127.023.3 kṛtāñjalipuṭo bālo devāpir vākyam abravīt || 23 ||

devāpir uvāca:

BRP127.024.1 bhavadbhiś ca makho rakṣyo yajamānaś ca dīkṣitaḥ |

BRP127.024.2 purodhāś ca tathā rakṣyaḥ patnī yā dīkṣitasya tu || 24 ||

BRP127.025.1 bhavatsu tatra paśyatsu yajñaṃ vidhvasya daityarāṭ |

BRP127.025.2 rājādayas tena nītās tan na yuktatamaṃ bhavet || 25 ||

BRP127.026.1 athāpy etad ahaṃ manye bhavantas tān arogiṇaḥ |

BRP127.026.2 dātum arhanti tān sarvān anyathā śāpam arhatha || 26 ||

ṛtvija ūcuḥ:

BRP127.027.1 makhe 'gniḥ prathamaṃ pūjyo hy agnir evātra daivatam |

BRP127.027.2 tasmād vayaṃ na jānīmo hy agnīnāṃ paricārakāḥ || 27 ||

BRP127.028.1 sa eva dātā bhoktā ca hartā kartā ca havyavāṭ || 28 ||

brahmovāca:

BRP127.029.1 ṛtvijaḥ pṛṣṭhataḥ kṛtvā devāpir jātavedasam |

BRP127.029.2 pūjayitvā yathānyāyam agnaye tan nyavedayat || 29 ||

[p. 432 ]

agnir uvāca:

BRP127.030.1 yathartvijas tathā cāhaṃ devānāṃ paricārakaḥ |

BRP127.030.2 havyaṃ vahāmi devānāṃ bhoktāro rakṣakāś ca te || 30 ||

devāpir uvāca:

BRP127.031.1 devān āhūya yatnena havirbhāgān pṛthak pṛthak |

BRP127.031.2 dāsye 'ham eṣa doṣo me tasmād yāhi surān prati || 31 ||

brahmovāca:

BRP127.032.1 devāpiḥ sa surān prāpya natvā tebhyaḥ pṛthak pṛthak |

BRP127.032.2 ṛtvigvākyaṃ cāgnivākyaṃ śāpaṃ cāpi nyavedayat || 32 ||

devā ūcuḥ:

BRP127.033.1 āhūtā vaidikair mantrair ṛtvigbhiś ca yathākramam |

BRP127.033.2 bhokṣyāmahe havirbhāgān na svatantrā dvijottama || 33 ||

BRP127.034.1 tasmād vedānugā nityaṃ vayaṃ vedena coditāḥ |

BRP127.034.2 paratantrās tato vipra vedebhyas tan nivedaya || 34 ||

brahmovāca:

BRP127.035.1 sa devāpiḥ śucir bhūtvā vedān āhūya yatnataḥ |

BRP127.035.2 dhyānena tapasā yukto vedāś cāpi puro 'bhavan || 35 ||

BRP127.036.1 vedān uvāca devāpir namasya tu punaḥ punaḥ |

BRP127.036.2 ṛtvigvākyaṃ cāgnivākyaṃ devavākyaṃ nyavedayat || 36 ||

vedā ūcuḥ:

BRP127.037.1 paratantrā vayaṃ tāta īśvarasya vaśānugāḥ |

BRP127.037.2 aśeṣajagadādhāro nirādhāro nirañjanaḥ || 37 ||

BRP127.038.1 sarvaśaktyaikasadanaṃ nidhānaṃ sarvasampadām |

BRP127.038.2 sa tu kartā mahādevaḥ saṃhartā sa maheśvaraḥ || 38 ||

BRP127.039.1 vayaṃ śabdamayā brahman vadāmo vidma eva ca |

BRP127.039.2 asmākam etat kṛtyaṃ syād vadāmo yat tu pṛcchasi || 39 ||

BRP127.040.1 kena nītās tasya nāma tatpuraṃ tadbalaṃ tathā |

BRP127.040.2 bhakṣitāḥ kiṃ tu no naṣṭā etaj jānīmahe vayam || 40 ||

BRP127.041.1 yathā ca tava sāmarthyaṃ yam ārādhya ca yatra ca |

BRP127.041.2 syād ity etac ca jānīmo yathā prāpsyasi tān puraḥ || 41 ||

brahmovāca:

BRP127.042.1 etac chrutvāvadad vedān vicārya suciraṃ hṛdi || 42 ||

devāpir uvāca:

BRP127.043.1 vedā vadantv etad eva sarvam eva yathārthataḥ |

BRP127.043.2 sarvān prāpsye talaṃ nītān alaṃ tebhyo namo 'stu vaḥ || 43 ||

vedā ūcuḥ:

BRP127.044.1 gautamīṃ gaccha devāpe tatra stuhi maheśvaram |

BRP127.044.2 suprasannas tavābhīṣṭaṃ dāsyaty eva kṛpākaraḥ || 44 ||

BRP127.045.1 bhaved devaḥ śivaḥ prītaḥ stutaḥ satyaṃ mahāmate |

BRP127.045.2 ārṣṭiṣeṇaś ca nṛpatis tasya jāyā jayā satī || 45 ||

BRP127.046.1 pitā tavāpy upamanyus tale tiṣṭhanty arogiṇaḥ |

BRP127.046.2 varadānān maheśasya mithuṃ hatvā ca rākṣasam |

BRP127.046.3 yaśaḥ prāpsyasi dharmaṃ ca etac chakyaṃ na cetarat || 46 ||

[p. 433 ]

brahmovāca:

BRP127.047.1 tad vedavacanād bālo devāpir gautamīṃ gataḥ |

BRP127.047.2 snātvā kṛtakṣaṇo vipras tuṣṭāva ca maheśvaram || 47 ||

devāpir uvāca:

BRP127.048.1 bālo 'haṃ devadeveśa gurūṇāṃ tvaṃ gurur mama |

BRP127.048.2 na me śaktis tvatstavane tubhyaṃ śambho namo 'stu te || 48 ||

BRP127.049.1 na tvāṃ jānanti nigamā na devā munayo na ca |

BRP127.049.2 na brahmā nāpi vaikuṇṭho yo 'si so 'si namo 'stu te || 49 ||

BRP127.050.1 ye 'nāthā ye ca kṛpaṇā ye daridrāś ca rogiṇaḥ |

BRP127.050.2 pāpātmāno ye ca loke tāṃs tvaṃ pāsi maheśvara || 50 ||

BRP127.051.1 tapasā niyamair mantraiḥ pūjitās tridivaukasaḥ |

BRP127.051.2 tvayā dattaṃ phalaṃ tebhyo dāsyanti jagatāṃ pate || 51 ||

BRP127.052.1 yācitāraś ca dātāras tebhyo yad yan manīṣitam |

BRP127.052.2 bhavatīti na citraṃ syāt tvaṃ viparyayakārakaḥ || 52 ||

BRP127.053.1 ye 'jñānino ye ca pāpā ye magnā narakārṇave |

BRP127.053.2 śiveti vacanān nātha tān pāsi tvaṃ jagadguro || 53 ||

brahmovāca:

BRP127.054.1 evaṃ tu stuvatas tasya puraḥ prāha trilocanaḥ || 54 ||

śiva uvāca:

BRP127.055.1 varaṃ brūhy atha devāpe alaṃ dainyena bālaka || 55 ||

devāpir uvāca:

BRP127.056.1 rājānaṃ rājapatnīṃ ca pitaraṃ ca guruṃ mama |

BRP127.056.2 prāptum icche jagannātha nidhanaṃ ca ripor mama || 56 ||

brahmovāca:

BRP127.057.1 devāpivacanaṃ śrutvā tathety āhākhileśvaraḥ |

BRP127.057.2 devāpeḥ sarvam abhavad ājñayā śaṅkarasya tat || 57 ||

BRP127.058.1 punar apy āha taṃ śambhur devāpikaruṇākaraḥ |

BRP127.058.2 nandinaṃ preṣayām āsa śambhuḥ śūlena nārada || 58 ||

BRP127.059.1 rasātalaṃ mithuṃ nandī hatvā cāsurapuṅgavān |

BRP127.059.2 tatpitrādīn samānīya tasmai tān sa nyavedayat || 59 ||

BRP127.060.1 hayamedhaś ca tatrāsīd ārṣṭiṣeṇasya dhīmataḥ |

BRP127.060.2 agniś ca ṛtvijo devā vedāś ca ṛṣayo 'bruvan || 60 ||

agnyādaya ūcuḥ:

BRP127.061.1 yatra sākṣād abhūc chambhur devāpe bhaktavatsalaḥ |

BRP127.061.2 devadevo jagannātho devatīrtham abhūc ca tat || 61 ||

BRP127.062.1 sarvapāpakṣayakaraṃ sarvasiddhipradaṃ nṛṇām |

BRP127.062.2 puṇyadaṃ tīrtham etat syāt tava kīrtiś ca śāśvatī || 62 ||

brahmovāca:

BRP127.063.1 aśvamedhe nivṛtte tu surās tebhyo varān daduḥ |

BRP127.063.2 snātvā kṛtārthā gaṅgāyāṃ tatas te divam ākraman || 63 ||

BRP127.064.1 tataḥ prabhṛti tatrāsaṃs tīrthāni daśa pañca ca |

BRP127.064.2 sahasrāṇi śatāny aṣṭāv ubhayor api tīrayoḥ |

BRP127.064.3 teṣu snānaṃ ca dānaṃ ca hy atīva phaladaṃ viduḥ || 64 ||

[p. 434 ]

Chapter 128: Story of Agni and Śiva's semen; the abuduction of Suvarṇā

128 SS 215-217

brahmovāca:

BRP128.001.1 tapovanam iti khyātaṃ nandinīsaṅgamaṃ tathā |

BRP128.001.2 siddheśvaraṃ tatra tīrthaṃ gautamyā dakṣiṇe taṭe || 1 ||

BRP128.002.1 śārdūlaṃ ceti vikhyātaṃ teṣāṃ vṛttam idaṃ śṛṇu |

BRP128.002.2 yasyākarṇanamātreṇa sarvapāpaiḥ pramucyate || 2 ||

BRP128.003.1 agnir hotā purā tv āsīd devānāṃ havyavāhanaḥ |

BRP128.003.2 bhāryāṃ prāpto dakṣasutāṃ svāhānāmnīṃ surūpiṇīm || 3 ||

BRP128.004.1 sānapatyā purā cāsīt putrārthaṃ tapa āviśat |

BRP128.004.2 tapaś carantīṃ vipulaṃ toṣayantīṃ hutāśanam |

BRP128.004.3 sa bhartā hutabhuk prāha bhāryāṃ svāhām aninditām || 4 ||

agnir uvāca:

BRP128.005.1 apatyāni bhaviṣyanti mā tapaḥ kuru śobhane || 5 ||

brahmovāca:

BRP128.006.1 etac chrutvā bhartṛvākyaṃ nivṛttā tapaso 'bhavat |

BRP128.006.2 strīṇām abhīṣṭadaṃ nānyad bhartṛvākyaṃ vinā kvacit || 6 ||

BRP128.007.1 tataḥ katipaye kāle tārakād bhaya āgate |

BRP128.007.2 anutpanne kārttikeye cirakālarahogate || 7 ||

BRP128.008.1 maheśvare bhavānyā ca trastā devāḥ samāgatāḥ |

BRP128.008.2 devānāṃ kāryasiddhyartham agniṃ procur divaukasaḥ || 8 ||

devā ūcuḥ:

BRP128.009.1 deva gaccha mahābhāga śambhuṃ trailokyapūjitam |

BRP128.009.2 tārakād bhayam utpannaṃ śambhave tvaṃ nivedaya || 9 ||

agnir uvāca:

BRP128.010.1 na gantavyaṃ tatra deśe dampatyoḥ sthitayo rahaḥ |

BRP128.010.2 sāmānyamātrato nyāyaḥ kiṃ punaḥ śūlapāṇini || 10 ||

BRP128.011.1 ekāntasthitayoḥ svairaṃ jalpator yaḥ sarāgayoḥ |

BRP128.011.2 dampatyoḥ śṛṇuyād vākyaṃ nirayāt tasya noddhṛtiḥ || 11 ||

BRP128.012.1 sa svāmy akhilalokānāṃ mahākālas triśūlavān |

BRP128.012.2 nirīkṣaṇīyaḥ kena syād bhavānyā rahasi sthitaḥ || 12 ||

devā ūcuḥ:

BRP128.013.1 mahābhaye cānugate nyāyaḥ ko 'nv atra varṇyate |

BRP128.013.2 tārakād bhaya utpanne gaccha tvaṃ tārako bhavān || 13 ||

BRP128.014.1 mahābhayābdhau sādhūnāṃ yat parārthāya jīvitam |

BRP128.014.2 rūpeṇānyena vā gaccha vācaṃ vada yathā tathā || 14 ||

BRP128.015.1 viśrāvya devavacanaṃ śambhum āgaccha satvaraḥ |

BRP128.015.2 tato dāsyāmahe pūjām ubhayor lokayoḥ kave || 15 ||

[p. 435 ]

brahmovāca:

BRP128.016.1 śuko bhūtvā jagāmāśu devavākyād dhutāśanaḥ |

BRP128.016.2 yatrāsīj jagatāṃ nātho ramamāṇas tadomayā || 16 ||

BRP128.017.1 sa bhītavad atha prāyāc chuko bhūtvā tadānalaḥ |

BRP128.017.2 nāśakad dvāradeśe tu praveṣṭuṃ havyavāhanaḥ || 17 ||

BRP128.018.1 tato gavākṣadeśe tu tasthau dhunvann adhomukhaḥ |

BRP128.018.2 taṃ dṛṣṭvā prahasañ śambhur umāṃ prāha rahogataḥ || 18 ||

śambhur uvāca:

BRP128.019.1 paśya devi śukaṃ prāptaṃ devavākyād dhutāśanam || 19 ||

brahmovāca:

BRP128.020.1 lajjitā cāvadad devam alaṃ deveti pārvatī |

BRP128.020.2 puraścarantaṃ deveśo hy agniṃ taṃ dvijarūpiṇam || 20 ||

BRP128.021.1 āhūya bahuśaś cāpi jñāto 'sy agne 'tra mā vada |

BRP128.021.2 vidārayasva svamukhaṃ gṛhāṇedaṃ nayasva tat || 21 ||

BRP128.022.1 ity uktvā tasya cāsye 'gne retaḥ sa prākṣipad bahu |

BRP128.022.2 retogarbhas tadā cāgnir gantuṃ naiva ca śaktavān || 22 ||

BRP128.023.1 suranadyās tatas tīraṃ śrānto 'gnir upatasthivān |

BRP128.023.2 kṛttikāsu ca tad retaḥ prakṣepāt kārttiko 'bhavat || 23 ||

BRP128.024.1 avaśiṣṭaṃ ca yat kiñcid agner dehe ca śāmbhavam |

BRP128.024.2 tad eva reto vahnis tu svabhāryāyāṃ dvidhākṣipat || 24 ||

BRP128.025.1 svāhāyāṃ priyabhūtāyāṃ putrārthinyāṃ viśeṣataḥ |

BRP128.025.2 purā sāśvāsitā tena santatis te bhaviṣyati || 25 ||

BRP128.026.1 tad vahninātha saṃsmṛtya tat kṣiptaṃ śāmbhavaṃ mahaḥ |

BRP128.026.2 tad agne retasas tasyāṃ jajñe mithunam uttamam || 26 ||

BRP128.027.1 suvarṇaś ca suvarṇā ca rūpeṇāpratimaṃ bhuvi |

BRP128.027.2 agneḥ prītikaraṃ nityaṃ lokānāṃ prītivardhanam || 27 ||

BRP128.028.1 agniḥ prītyā suvarṇāṃ tāṃ prādād dharmāya dhīmate |

BRP128.028.2 suvarṇasyātha putrasya saṅkalpām akarot priyām |

BRP128.028.3 evaṃ putrasya putryāś ca vivāham akarot kaviḥ || 28 ||

BRP128.029.1 anyonyaretovyatiṣaṅgadoṣād |

BRP128.029.2 agner apatyam ubhayaṃ tathaiva |

BRP128.029.3 putraḥ suvarṇo bahurūparūpī |

BRP128.029.4 rūpāṇi kṛtvā surasattamānām || 29 ||

BRP128.030.1 indrasya vāyor dhanadasya bhāryāṃ |

BRP128.030.2 jaleśvarasyāpi munīśvarāṇām |

BRP128.030.3 bhāryās tu gacchaty aniśaṃ suvarṇo |

BRP128.030.4 yasyāḥ priyaṃ yac ca vapuḥ sa kṛtvā || 30 ||

BRP128.031.1 yāti kvacic cāpi kaves tanūjas |

BRP128.031.2 tadbhartṛrūpaṃ ca pativratāsu |

BRP128.031.3 kṛtvāniśaṃ tābhir udārabhāvaḥ |

BRP128.031.4 kurvan kṛtārthaṃ madanaṃ sa reme || 31 ||

BRP128.032.1 kṛtvā gatā kvāpi caivaṃ suvarṇā |

BRP128.032.2 dharmasya bhāryāpi suvarṇanāmnī |

[p. 436 ]

BRP128.032.3 svāhāsutā svairiṇī sā babhūva |

BRP128.032.4 yasyāpi yasyāpi manogatā yā || 32 ||

BRP128.033.1 bhāryāsvarūpā saiva bhūtvā suvarṇā |

BRP128.033.2 reme patīn mānuṣān āsurāṃś ca |

BRP128.033.3 devān ṛṣīn pitṛrūpāṃs tathānyān |

BRP128.033.4 rūpaudāryasthairyagāmbhīryayuktān || 33 ||

BRP128.034.1 yābhipretā yasya devasya bhāryā |

BRP128.034.2 tadrūpā sā ramate tena sārdham |

BRP128.034.3 nānābhedaiḥ karaṇaiś cāpy anekair |

BRP128.034.4 ākarṣantī tanmanaḥ kāmasiddhim || 34 ||

BRP128.035.1 evaṃ suvarṇasya nirīkṣya ceṣṭām |

BRP128.035.2 agneḥ sūnoḥ putrikāyās tathāgneḥ |

BRP128.035.3 sarve ca śepuḥ kupitās tadāgneḥ |

BRP128.035.4 putraṃ ca putrīṃ ca surāsurās te || 35 ||

surāsurā ūcuḥ:

BRP128.036.1 kṛtaṃ yad etad vyabhicārarūpaṃ |

BRP128.036.2 yac chadmanā vartanaṃ pāparūpam |

BRP128.036.3 tasmāt sutas te vyabhicāravāṃś ca |

BRP128.036.4 sarvatra gāmī jāyatāṃ havyavāha || 36 ||

BRP128.037.1 tathā suvarṇāpi na caikaniṣṭhā |

BRP128.037.2 bhūyād agne naikatṛptā bahūṃś ca |

BRP128.037.3 nānājātīn ninditān dehabhājo |

BRP128.037.4 bhajitrī syād eṣa doṣaś ca putryāḥ || 37 ||

brahmovāca:

BRP128.038.1 ity etac chāpavacanaṃ śrutvāgnir atibhītavat |

BRP128.038.2 mām abhyetya tadovāca niṣkṛtiṃ vada putrayoḥ || 38 ||

BRP128.039.1 tadāham abravaṃ vahne gautamīṃ gaccha śaṅkaram |

BRP128.039.2 stutvā tatra mahābāho nivedaya jagatpateḥ || 39 ||

BRP128.040.1 māheśvareṇa vīryeṇa tava dehasthitena ca |

BRP128.040.2 evaṃvidhaṃ tv apatyaṃ te jātaṃ vahne tato bhavān || 40 ||

BRP128.041.1 nivedayasva devāya devānāṃ śāpam īdṛśam |

BRP128.041.2 svāpatyarakṣaṇāyāsau śambhuḥ śreyaḥ kariṣyati || 41 ||

BRP128.042.1 stuhi devaṃ ca devīṃ ca bhaktyā prīto bhavec chivaḥ |

BRP128.042.2 tatas tv apatyaviṣaye priyān kāmān avāpsyasi || 42 ||

BRP128.043.1 tato madvacanād agnir gaṅgāṃ gatvā maheśvaram |

BRP128.043.2 tuṣṭāva niyato vākyaiḥ stutibhir vedasammitaiḥ || 43 ||

agnir uvāca:

BRP128.044.1 viśvasya jagato dhātā viśvamūrtir nirañjanaḥ |

BRP128.044.2 ādikartā svayambhūś ca taṃ namāmi jagatpatim || 44 ||

BRP128.045.1 yo 'gnir bhūtvā saṃharati sraṣṭā vai jalarūpataḥ |

BRP128.045.2 sūryarūpeṇa yaḥ pāti taṃ namāmi ca tryambakam || 45 ||

[p. 437 ]

brahmovāca:

BRP128.046.1 tataḥ prasanno bhagavān anantaḥ śambhur avyayaḥ |

BRP128.046.2 vareṇa cchandayām āsa pāvakaṃ surapūjitam || 46 ||

BRP128.047.1 sa vinītaḥ śivaṃ prāha tava vīryaṃ mayi sthitam |

BRP128.047.2 tena jātaḥ suto ramyaḥ suvarṇo lokaviśrutaḥ || 47 ||

BRP128.048.1 tathā suvarṇā putrī ca tasmād eva jagatprabho |

BRP128.048.2 anyonyavīryasaṅgāc ca taddoṣād ubhayaṃ tv idam || 48 ||

BRP128.049.1 vyabhicārāt sadoṣaṃ ca apatyam abhavac chiva |

BRP128.049.2 śāpaṃ daduḥ surāḥ sarve tayoḥ śāntiṃ kuru prabho || 49 ||

BRP128.050.1 tadagnivacanāc chambhuḥ provācedaṃ śubhodayam || 50 ||

śambhur uvāca:

BRP128.051.1 madvīryād abhavat tvattaḥ suvarṇo bhūrivikramaḥ |

BRP128.051.2 samagrā ṛddhayaḥ sarvāḥ suvarṇe 'smin samāhitāḥ || 51 ||

BRP128.052.1 bhaviṣyanti na sandeho vahne śṛṇu vaco mama |

BRP128.052.2 trayāṇām api lokānāṃ pāvanaḥ sa bhaviṣyati || 52 ||

BRP128.053.1 sa eva cāmṛtaṃ loke sa eva suravallabhaḥ |

BRP128.053.2 sa eva bhuktimuktī ca sa eva makhadakṣiṇā || 53 ||

BRP128.054.1 sa eva rūpaṃ sarvasya gurūṇām apy asau guruḥ |

BRP128.054.2 vīryaṃ śreṣṭhatamaṃ vidyād vīryaṃ matto yad uttamam || 54 ||

BRP128.055.1 viśeṣatas tvayi kṣiptaṃ tasya kā syād vicāraṇā |

BRP128.055.2 hīnaṃ tena vinā sarvaṃ sampūrṇās tena sampadaḥ || 55 ||

BRP128.056.1 jīvanto 'pi mṛtāḥ sarve suvarṇena vinā narāḥ |

BRP128.056.2 nirguṇo 'pi dhanī mānyaḥ saguṇo 'py adhano nahi || 56 ||

BRP128.057.1 tasmān nātaḥ paraṃ kiñcit suvarṇād dhi bhaviṣyati |

BRP128.057.2 tathā caiṣā suvarṇāpi syād utkṛṣṭāpi cañcalā || 57 ||

BRP128.058.1 anayā vīkṣitaṃ sarvaṃ nyūnaṃ pūrṇaṃ bhaviṣyati |

BRP128.058.2 tapasā japahomaiś ca yeyaṃ prāpyā jagattraye || 58 ||

BRP128.059.1 tasyāḥ prabhāvaṃ prāśastyam agne kiñcic ca kīrtyate |

BRP128.059.2 sarvatra yā tu santiṣṭhed āyātu vicariṣyati || 59 ||

BRP128.060.1 suvarṇā kamalā sākṣāt pavitrā ca bhaviṣyati |

BRP128.060.2 adya prabhṛty ātmajayos tathā svairaṃ viceṣṭatoḥ || 60 ||

BRP128.061.1 tathāpi caitayoḥ puṇyaṃ na bhūtaṃ na bhaviṣyati || 61 ||

brahmovāca:

BRP128.062.1 evam uktvā tataḥ śambhuḥ sākṣāt tatrābhavac chivaḥ |

BRP128.062.2 liṅgarūpeṇa sarveṣāṃ lokānāṃ hitakāmyayā || 62 ||

BRP128.063.1 varān prāpya sutābhyāṃ sa agnis tuṣṭo 'bhavat tataḥ |

BRP128.063.2 svabhartrā ca suvarṇā sā dharmeṇāgnisutā mudā || 63 ||

BRP128.064.1 vartayām āsa putro 'pi vahneḥ saṅkalpayā mudā |

BRP128.064.2 etasminn antare svarṇām agner duhitaraṃ mune || 64 ||

BRP128.065.1 paribhūya ca dharmaṃ taṃ śārdūlo dānaveśvaraḥ |

BRP128.065.2 aharad bhāgyasaubhāgyavilāsavasatiṃ chalāt || 65 ||

[p. 438 ]

BRP128.066.1 nītā rasātalaṃ tena suvarṇā lokaviśrutā |

BRP128.066.2 jāmātāgneḥ sa dharmaś ca agniś caiva sa havyavāṭ || 66 ||

BRP128.067.1 viṣṇave lokanāthāya stutvā caiva punaḥ punaḥ |

BRP128.067.2 kāryavijñāpanaṃ cobhau cakratuḥ prabhaviṣṇave || 67 ||

BRP128.068.1 tataś cakreṇa ciccheda śārdūlasya śiro hariḥ |

BRP128.068.2 sānītā viṣṇunā devī suvarṇā lokasundarī || 68 ||

BRP128.069.1 maheśvarasutā caiva agneś caiva tathā priyā |

BRP128.069.2 maheśvarāya tāṃ viṣṇur darśayām āsa nārada || 69 ||

BRP128.070.1 prīto 'bhavan maheśo 'pi sasvaje tāṃ punaḥ punaḥ |

BRP128.070.2 cakraṃ prakṣālitaṃ yatra śārdūlacchedi dīptimat || 70 ||

BRP128.071.1 cakratīrthaṃ tu vikhyātaṃ śārdūlaṃ ceti tad viduḥ |

BRP128.071.2 yatra nītā suvarṇā sā viṣṇunā śaṅkarāntikam || 71 ||

BRP128.072.1 tat tīrthaṃ śāṅkaraṃ jñeyaṃ vaiṣṇavaṃ siddham eva tu |

BRP128.072.2 yatrānandam anuprāpto hy agnir dharmaś ca śāśvataḥ || 72 ||

BRP128.073.1 ānandāśrūṇi nyapatan yatrāgner munisattama |

BRP128.073.2 ānandeti nadī jātā tathā vai nandinīti ca || 73 ||

BRP128.074.1 tasyāś ca saṅgamaḥ puṇyo gaṅgāyāṃ tatra vai śivaḥ |

BRP128.074.2 tatraiva saṅgame sākṣāt suvarṇādyāpi saṃsthitā || 74 ||

BRP128.075.1 dākṣāyaṇī saiva śivā āgneyī ceti viśrutā |

BRP128.075.2 ambikā jagadādhārā śivā kātyāyanīśvarī || 75 ||

BRP128.076.1 bhaktābhīṣṭapradā nityam alaṅkṛtyobhayaṃ taṭam |

BRP128.076.2 tapas tepe yatra cāgnis tat tīrthaṃ tu tapovanam || 76 ||

BRP128.077.1 evamādīni tīrthāni tīrayor ubhayor mune |

BRP128.077.2 teṣu snānaṃ ca dānaṃ ca sarvakāmapradaṃ śubham || 77 ||

BRP128.078.1 uttare caiva pāre ca sahasrāṇi caturdaśa |

BRP128.078.2 dakṣiṇe ca tathā pāre sahasrāṇy atha ṣoḍaśa || 78 ||

BRP128.079.1 tatra tatra ca tīrthāni sābhijñānāni santi vai |

BRP128.079.2 nāmāni ca pṛthak santi saṅkṣepāt tan mayocyate || 79 ||

BRP128.080.1 etāni yaś ca śṛṇuyād yaś ca vā paṭhati smaret |

BRP128.080.2 sarveṣu tatra kāmyeṣu paripūrṇo bhaven naraḥ || 80 ||

BRP128.081.1 etad vṛttaṃ tu yo jñātvā tatra snānādikaṃ caret |

BRP128.081.2 lakṣmīvāñ jāyate nityaṃ dharmavāṃś ca viśeṣataḥ || 81 ||

BRP128.082.1 abjakāt paścime tīrthaṃ tac chārdūlam udāhṛtam |

BRP128.082.2 vārāṇasyāditīrthebhyaḥ sarvebhyo hy adhikaṃ bhavet || 82 ||

BRP128.083.1 tatra snātvā pitṝn devān vandate tarpayaty api |

BRP128.083.2 sarvapāpavinirmukto viṣṇuloke mahīyate || 83 ||

BRP128.084.1 tapovanāc ca śārdūlān madhye tīrthāny aśeṣataḥ |

BRP128.084.2 tasyaikaikasya māhātmyaṃ na kenāpy atra varṇyate || 84 ||

[p. 439 ]

Chapter 129: Stories about Indra

129 SS 217-220

brahmovāca:

BRP129.001.1 indratīrtham iti khyātaṃ tatraiva ca vṛṣākapam |

BRP129.001.2 phenāyāḥ saṅgamo yatra hanūmataṃ tathaiva ca || 1 ||

BRP129.002.1 abjakaṃ cāpi yat proktaṃ yatra devas trivikramaḥ |

BRP129.002.2 tatra snānaṃ ca dānaṃ ca punarāvṛttidurlabham || 2 ||

BRP129.003.1 tatra vṛttāny athākhyāsye gaṅgāyā dakṣiṇe taṭe |

BRP129.003.2 indreśvaraṃ cottare ca śṛṇu bhaktyā yatavrataḥ || 3 ||

BRP129.004.1 namucir balavān āsīd indraśatrur madotkaṭaḥ |

BRP129.004.2 tasyendreṇābhavad yuddhaṃ phenenendro 'harac chiraḥ || 4 ||

BRP129.005.1 apāṃ ca namuceḥ śatros tatphenavajrarūpadhṛk |

BRP129.005.2 śiraś chittvā tac ca phenaṃ gaṅgāyā dakṣiṇe taṭe || 5 ||

BRP129.006.1 nyapatad bhūmiṃ bhittvā tu rasātalam athāviśat |

BRP129.006.2 rasātalabhavaṃ gāṅgaṃ vāri yad viśvapāvanam || 6 ||

BRP129.007.1 vajrādiṣṭena mārgeṇa vyagamad bhūmimaṇḍalam |

BRP129.007.2 taj jalaṃ phenanāmnā tu nadī pheneti gadyate || 7 ||

BRP129.008.1 tasyās tu saṅgamaḥ puṇyo gaṅgayā lokaviśrutaḥ |

BRP129.008.2 sarvapāpakṣayakaro gaṅgāyamunayor iva || 8 ||

BRP129.009.1 hanūmadupamātā vai yatrāplavanamātrataḥ |

BRP129.009.2 mārjāratvād abhūn muktā viṣṇugaṅgāprasādataḥ || 9 ||

BRP129.010.1 mārjāraṃ ceti tat tīrthaṃ purā proktaṃ mayā tava |

BRP129.010.2 hanūmataṃ ca tat proktaṃ tatrākhyānaṃ puroditam || 10 ||

BRP129.011.1 vṛṣākapaṃ cābjakaṃ ca tatredaṃ prayataḥ śṛṇu |

BRP129.011.2 hiraṇya iti vikhyāto daityānāṃ pūrvajo balī || 11 ||

BRP129.012.1 tapas taptvā suraiḥ sarvair ajeyo 'bhūt sudāruṇaḥ |

BRP129.012.2 tasyāpi balavān putro devānāṃ durjayaḥ sadā || 12 ||

BRP129.013.1 mahāśanir iti khyātas tasya bhāryā parājitā |

BRP129.013.2 tenendrasyābhavad yuddhaṃ bahukālaṃ nirantaram || 13 ||

BRP129.014.1 mahāśanir mahāvīryaḥ satataṃ raṇamūrdhani |

BRP129.014.2 jitvā nāgena sahitaṃ śakraṃ pitre nyavedayat || 14 ||

BRP129.015.1 baddhvā hastisamāyuktaṃ svasāraṃ vīkṣya tāṃ tadā |

BRP129.015.2 vihāya krūratāṃ daityo hiraṇyāya nyavedayat || 15 ||

BRP129.016.1 mahāśanipitā daityaḥ pūrveṣāṃ pūrvavattaraḥ |

BRP129.016.2 śacīkāntaṃ tale sthāpya tasya rakṣām athākarot || 16 ||

BRP129.017.1 mahāśanir hariṃ jitvā jetuṃ varuṇam abhyagāt |

BRP129.017.2 varuṇo 'pi mahābuddhiḥ prādāt kanyāṃ mahāśaneḥ || 17 ||

BRP129.018.1 udadhiṃ svālayaṃ prādād varuṇas tu mahāśaneḥ |

BRP129.018.2 tayoś ca sakhyam abhavad varuṇasya mahāśaneḥ || 18 ||

BRP129.019.1 vāruṇī cāpi yā kanyā sā priyābhūn mahāśaneḥ |

BRP129.019.2 vīryeṇa yaśasā cāpi śauryeṇa ca balena ca || 19 ||

BRP129.020.1 mahāśanir mahādaityas trailokye nopamīyate |

BRP129.020.2 nirindratvaṃ gate loke devāḥ sarve nyamantrayan || 20 ||

[p. 440 ]

devā ūcuḥ:

BRP129.021.1 viṣṇur evendradātā syād daityahantā sa eva ca |

BRP129.021.2 mantradṛg vā sa eva syād indraṃ cānyaṃ kariṣyati || 21 ||

brahmovāca:

BRP129.022.1 evaṃ sammantrya te devā viṣṇor mantraṃ nyavedayan |

BRP129.022.2 mamāvadhyo mahādaityo mahāśanir iti bruvan || 22 ||

BRP129.023.1 prāyād vārīśvaraṃ viṣṇuḥ śvaśuraṃ varuṇaṃ tadā |

BRP129.023.2 keśavo varuṇaṃ gatvā prāhendrasya parābhavam || 23 ||

BRP129.024.1 tathā tvayaitat kartavyaṃ yathāyāti purandaraḥ |

BRP129.024.2 tadviṣṇuvacanāc chīghraṃ yayau jalapatir mune || 24 ||

BRP129.025.1 sutāpatiṃ hiraṇyasutaṃ vikrāntaṃ taṃ mahāśanim |

BRP129.025.2 atisammānitas tena jāmātrā varuṇaḥ prabhuḥ || 25 ||

BRP129.026.1 papracchāgamanaṃ daityo vinayāc chvaśuraṃ tadā |

BRP129.026.2 varuṇaḥ prāha taṃ daityaṃ yad āgamanakāraṇam || 26 ||

varuṇa uvāca:

BRP129.027.1 indraṃ dehi mahābāho yas tvayā nirjitaḥ purā |

BRP129.027.2 baddhaṃ rasātalasthaṃ taṃ devānām adhipaṃ sakhe || 27 ||

BRP129.028.1 asmākaṃ sarvadā mānyaṃ dehi tvaṃ mama śatruhan |

BRP129.028.2 baddhvā vimokṣaṇaṃ śatror mahate yaśase satām || 28 ||

brahmovāca:

BRP129.029.1 tathety uktvā kathañcit sa daityeśo varuṇāya tam |

BRP129.029.2 prādād indraṃ śacīkāntaṃ vāraṇena samanvitam || 29 ||

BRP129.030.1 sa daityamadhye 'tivirājamāno |

BRP129.030.2 hariṃ tadovāca jaleśasannidhau |

BRP129.030.3 sampūjya caivātha mahopacārair |

BRP129.030.4 mahāśanir maghavantaṃ babhāṣe || 30 ||

mahāśanir uvāca:

BRP129.031.1 kena tvam indro 'dya kṛto 'si kena |

BRP129.031.2 vīryaṃ tavedṛg bahu bhāṣase ca |

BRP129.031.3 tvaṃ saṅgare śatrubhir bādhyase ca |

BRP129.031.4 tathāpi cendro bhavasīti citram || 31 ||

BRP129.032.1 athāpi baddhā puruṣeṇa kācit |

BRP129.032.2 tasyāḥ patis tāṃ mocayatīti yuktam |

BRP129.032.3 striyo 'svatantrāḥ puruṣapradhānās |

BRP129.032.4 tvaṃ vai pumān bhavitā śakra sādho || 32 ||

BRP129.033.1 baddho mayā saṅgare vāhanena |

BRP129.033.2 kvāpy astraṃ te vajram uddāmaśakti |

BRP129.033.3 cintāratnaṃ nandanaṃ yoṣitas tā |

BRP129.033.4 yaśo balaṃ devarājopabhogyam |

[p. 441 ]

BRP129.033.5 sarvaṃ hi tvā kiṃ tu mukto jaleśād |

BRP129.033.6 ākāṅkṣase jīvitaṃ dhik tavedam || 33 ||

BRP129.034.1 taj jīvanaṃ yat tu yaśonidhānaṃ |

BRP129.034.2 sa eva mṛtyur yaśaso yad virodhi |

BRP129.034.3 evaṃ jānañ śakra kathaṃ jaleśān |

BRP129.034.4 muktiṃ prāpto naiva lajjāṃ bhajethāḥ || 34 ||

BRP129.035.1 triviṣṭapasthaḥ pariveṣṭitaḥ san |

BRP129.035.2 sarvaiḥ suraiḥ kāntayā vījyamānaḥ |

BRP129.035.3 saṃstūyamānaś ca tathāpsarobhir |

BRP129.035.4 nūnaṃ lajjā te bibhetīti manye || 35 ||

BRP129.036.1 tvaṃ vṛtrahā namuceś cāpi hantā |

BRP129.036.2 purāṃ bhettā gotrabhid vajrabāhuḥ |

BRP129.036.3 evaṃ surās tvāṃ paripūjayantīty |

BRP129.036.4 ato jiṣṇo sarvam etat tyajasva || 36 ||

BRP129.037.1 vikāram āpyāpy ahitodbhavaṃ ye |

BRP129.037.2 jīvanti lokān anusaṃviśanti |

BRP129.037.3 bhavādṛśāṃ duścyavanābjajanmā |

BRP129.037.4 kathaṃ na hṛdbhedam avāpa kartā || 37 ||

brahmovāca:

BRP129.038.1 evam uktvā tu daityeśo varuṇāya mahātmane |

BRP129.038.2 prādād indraṃ punaś cedaṃ vacanaṃ tad abhāṣata || 38 ||

mahāśanir uvāca:

BRP129.039.1 adya prabhṛty asau śiṣya indraḥ syād varuṇo guruḥ |

BRP129.039.2 śvaśuro mama yena tvaṃ muktim āpto 'si vāsava || 39 ||

BRP129.040.1 tathā tvaṃ bhṛtyabhāvena vartethā varuṇaṃ prati |

BRP129.040.2 no ced baddhvā punas tvāṃ vai kṣepsye caiva rasātalam || 40 ||

brahmovāca:

BRP129.041.1 evaṃ nirbhartsya taṃ śakraṃ hasaṃś cāpi punaḥ punaḥ |

BRP129.041.2 abravīd gaccha gaccheti varuṇaṃ cānumanya tu || 41 ||

BRP129.042.1 sa tu prāptaḥ svanilayaṃ lajjayā kaluṣīkṛtaḥ |

BRP129.042.2 paulomyāṃ prāha tat sarvaṃ yat tac chatruparābhavam || 42 ||

indra uvāca:

BRP129.043.1 evam uktaḥ kṛtaś caiva śatruṇāhaṃ varānane |

BRP129.043.2 nirvāpayāmi yena svam ātmānaṃ subhage vada || 43 ||

indrāṇy uvāca:

BRP129.044.1 dānavānām athodbhūtiṃ śakra māyāṃ parābhavam |

BRP129.044.2 varadānaṃ tathā mṛtyuṃ jāne 'haṃ balasūdana || 44 ||

BRP129.045.1 tasmād yasmāt tasya mṛtyur athavāpi parābhavaḥ |

BRP129.045.2 jāyeta śṛṇu tat sarvaṃ vakṣye 'haṃ prītaye tava || 45 ||

BRP129.046.1 hiraṇyasya suto vīraḥ pitṛvyasya suto balī |

BRP129.046.2 tasmān mama syāt sa bhrātā varadānāc ca darpitaḥ || 46 ||

[p. 442 ]

BRP129.047.1 brahmāṇaṃ toṣayām āsa tapasā niyamena ca |

BRP129.047.2 īdṛśaṃ balam āpannaṃ tapasā kiṃ na sidhyati || 47 ||

BRP129.048.1 tasmāt tvayā cittarāgo vismayo vā kathañcana |

BRP129.048.2 na kāryaḥ śṛṇu tatredaṃ kāryaṃ yat tu kramāgatam || 48 ||

brahmovāca:

BRP129.049.1 evam uktvā tu paulomī prāhendraṃ vinayānvitā || 49 ||

indrāṇy uvāca:

BRP129.050.1 nāsādhyam asti tapaso nāsādhyaṃ yajñakarmaṇaḥ |

BRP129.050.2 nāsādhyaṃ lokanāthasya viṣṇor bhaktyā harasya ca || 50 ||

BRP129.051.1 punaś cedaṃ mayā kānta śrutam asty atiśobhanam |

BRP129.051.2 strīṇāṃ svabhāvaṃ jānanti striya eva surādhipa || 51 ||

BRP129.052.1 tasmād bhūmes tathā cāpāṃ nāsādhyaṃ vidyate prabho |

BRP129.052.2 tapo vā yajñakarmādi tābhyām eva yato bhavet || 52 ||

BRP129.053.1 tatrāpi tīrthabhūtā tu yā bhūmis tāṃ vrajed bhavān |

BRP129.053.2 tatra viṣṇuṃ śivaṃ pūjya sarvān kāmān avāpsyasi || 53 ||

BRP129.054.1 śrutam asti punaś cedaṃ striyo yāś ca pativratāḥ |

BRP129.054.2 tā eva sarvaṃ jānanti dhṛtaṃ tābhiś carācaram || 54 ||

BRP129.055.1 pṛthivyāṃ sārabhūtaṃ syāt tanmadhye daṇḍakaṃ vanam |

BRP129.055.2 tatra gaṅgā jagaddhātrī tatreśaṃ pūjaya prabho || 55 ||

BRP129.056.1 viṣṇuṃ vā jagatām īśaṃ dīnārtārtiharaṃ vibhum |

BRP129.056.2 anāthānām iha nṛṇāṃ majjatāṃ duḥkhasāgare || 56 ||

BRP129.057.1 haro harir vā gaṅgā vā kvāpy anyac charaṇaṃ nahi |

BRP129.057.2 tasmāt sarvaprayatnena toṣayaitān samāhitaḥ || 57 ||

BRP129.058.1 bhaktyā stotraiś ca tapasā kuru caiva mayā saha |

BRP129.058.2 tataḥ prāpsyasi kalyāṇam īśaviṣṇuprasādajam || 58 ||

BRP129.059.1 ajñātvaikaguṇaṃ karma phalaṃ dāsyati karmiṇaḥ |

BRP129.059.2 jñātvā śataguṇaṃ tat syād bhāryayā ca tad akṣayam || 59 ||

BRP129.060.1 puṃsaḥ sarveṣu kāryeṣu bhāryaiveha sahāyinī |

BRP129.060.2 svalpānām api kāryāṇāṃ nahi siddhis tayā vinā || 60 ||

BRP129.061.1 ekena yat kṛtaṃ karma tasmād ardhaphalaṃ bhavet |

BRP129.061.2 jāyayā tu kṛtaṃ nātha puṣkalaṃ puruṣo labhet || 61 ||

BRP129.062.1 tasmād etat suviditam ardho jāyā iti śruteḥ |

BRP129.062.2 śrūyate daṇḍakāraṇye saricchreṣṭhāsti gautamī || 62 ||

BRP129.063.1 aśeṣāghapraśamanī sarvābhīṣṭapradāyinī |

BRP129.063.2 tasmād gaccha mayā tatra kuru puṇyaṃ mahāphalam || 63 ||

BRP129.064.1 tataḥ śatrūn nihatyājau mahat sukham avāpsyasi || 64 ||

brahmovāca:

BRP129.065.1 tathety uktvā sa guruṇā bhāryayā ca śatakratuḥ |

BRP129.065.2 yayau gaṅgāṃ jagaddhātrīṃ gautamīṃ ceti viśrutām || 65 ||

BRP129.066.1 daṇḍakāraṇyamadhyasthāṃ yayau sa prītimān hariḥ |

BRP129.066.2 tapaḥ kartuṃ manaś cakre devadevāya śambhave || 66 ||

[p. 443 ]

BRP129.067.1 gaṅgāṃ natvā tu prathamaṃ snātvā ca sa kṛtāñjaliḥ |

BRP129.067.2 śivaikaśaraṇo bhūtvā stotraṃ cedaṃ tato 'bravīt || 67 ||

indra uvāca:

BRP129.068.1 svamāyayā yo hy akhilaṃ carācaraṃ |

BRP129.068.2 sṛjaty avaty atti na sajjate 'smin |

BRP129.068.3 ekaḥ svatantro 'dvayacit sukhātmakaḥ |

BRP129.068.4 sa naḥ prasanno 'stu pinākapāṇiḥ || 68 ||

BRP129.069.1 na yasya tattvaṃ sanakādayo 'pi |

BRP129.069.2 jānanti vedāntarahasyavijñāḥ |

BRP129.069.3/ sa pārvatīśaḥ sakalābhilāṣa BRP129.069.4 dātā prasanno 'stu mamāndhakāriḥ || 69 ||

BRP129.070.1 sṛṣṭvā svayambhūr bhagavān viriñciṃ |

BRP129.070.2 bhayaṅkaraṃ cāsya śiro 'nvapaśyat |

BRP129.070.3 chittvā nakhāgrair nakhasaktam etac |

BRP129.070.4 cikṣepa tasmād abhavat trivargaḥ || 70 ||

BRP129.071.1 pāpaṃ daridraṃ tv atha lobhayācñe |

BRP129.071.2 moho vipac ceti tato 'py anantam |

BRP129.071.3 jātaprabhāvaṃ bhavaduḥkharūpaṃ |

BRP129.071.4 babhūva tair vyāptam idaṃ samastam || 71 ||

BRP129.072.1 avekṣya sarvaṃ cakitaḥ sureśo |

BRP129.072.2 devīm avocaj jagad astam eti |

BRP129.072.3 tvaṃ pāhi lokeśvari lokamātar |

BRP129.072.4 ume śaraṇye subhage subhadre || 72 ||

BRP129.073.1 jagatpratiṣṭhe varade jaya tvaṃ |

BRP129.073.2 bhuktiḥ samādhiḥ paramā ca muktiḥ |

BRP129.073.3 svāhā svadhā svastir anādisiddhir |

BRP129.073.4 gīr buddhir āsīr ajarāmare tvam || 73 ||

BRP129.074.1 vidyādirūpeṇa jagattraye tvaṃ |

BRP129.074.2 rakṣāṃ karoṣy eva madājñayā ca |

BRP129.074.3 tvayaiva sṛṣṭaṃ bhuvanatrayaṃ syād |

BRP129.074.4 yataḥ prakṛtyaiva tathaiva citram || 74 ||

BRP129.075.1 ity evam uktā dayitā hareṇa |

BRP129.075.2 saṃśleṣasaṃlāpaparā babhūva |

BRP129.075.3 śrāntā bhavasyārdhatanau sulagnā |

BRP129.075.4 cikṣepa ca svedajalaṃ karāgraiḥ || 75 ||

BRP129.076.1 tasmād babhūva prathamaṃ sa dharmo |

BRP129.076.2 lakṣmīr atho dānam atho suvṛṣṭiḥ |

BRP129.076.3 sattvaṃ susampannadharaṃ sarāṃsi |

BRP129.076.4 dhānyāni puṣpāṇi phalāni caiva || 76 ||

BRP129.077.1 saubhāgyavastūni vapuḥ suveṣaḥ |

BRP129.077.2 śṛṅgārabhājīni mahauṣadhāni |

BRP129.077.3 nṛtyāni gītāny amṛtaṃ purāṇaṃ |

BRP129.077.4 śrutismṛtī nītir athānnapāne || 77 ||

[p. 444 ]

BRP129.078.1 śastrāṇi śāstrāṇi gṛhopayogyāny |

BRP129.078.2 astrāṇi tīrthāni ca kānanāni |

BRP129.078.3 iṣṭāni pūrtāni ca maṅgalāni |

BRP129.078.4 yānāni śubhrābharaṇāsanāni || 78 ||

BRP129.079.1/ bhavāṅgasaṃsargasusamprahāsa BRP129.079.2 susvedasaṃlāparahaḥprakāraiḥ |

BRP129.079.3 tathaiva jātaṃ sacarācaraṃ ca |

BRP129.079.4 apāpakaṃ devi tataś ca jātam || 79 ||

BRP129.080.1 sukhaṃ prabhūtaṃ ca śubhaṃ ca nityaṃ |

BRP129.080.2 virāji caitat tava devi bhāvāt |

BRP129.080.3 tasmāt tu māṃ rakṣa jagajjanitri |

BRP129.080.4 bhītaṃ bhayebhyo jagatāṃ pradhāne || 80 ||

BRP129.081.1 eke tarkair vimuhyanti līyante tatra cāpare |

BRP129.081.2 śivaśaktyos tadādvaitaṃ sundaraṃ naumi vigraham || 81 ||

brahmovāca:

BRP129.082.1 evaṃ tu stuvatas tasya purastād abhavac chivaḥ || 82 ||

śiva uvāca:

BRP129.083.1 kim abhīṣṭaṃ varayase hare vada parāyaṇam || 83 ||

indra uvāca:

BRP129.084.1 balavān me ripuś cāsīd darśanaiś ca śanir yathā |

BRP129.084.2 tena baddhas talaṃ nītaḥ paribhūtas tv anekadhā || 84 ||

BRP129.085.1 vāksāyakais tathā viddhas tadvadhāya tv iyaṃ kṛtiḥ |

BRP129.085.2 tadarthaṃ jagatām īśa yena jeṣye ripuṃ prabho || 85 ||

BRP129.086.1 tad eva dehi vīryaṃ me yac cānyad ripunāśanam |

BRP129.086.2 jātaḥ parābhavo yasmāt tadvināśe kṛte sati |

BRP129.086.3 punarjātam ahaṃ manye varaṃ kīrtir jayaśriyoḥ || 86 ||

brahmovāca:

BRP129.087.1 sa śivaḥ śakram āhedaṃ na mayaikena te ripuḥ |

BRP129.087.2 vadham āpnoti tasmāt tvaṃ viṣṇum apy avyayaṃ harim || 87 ||

BRP129.088.1 ārādhayasva paulomyā saha devaṃ janārdanam |

BRP129.088.2 lokatrayaikaśaraṇaṃ nārāyaṇam ananyadhīḥ || 88 ||

BRP129.089.1 tataḥ prāpsyasi tasmāc ca mattaś cāpi priyaṃ hare |

BRP129.089.2 punaś covāca bhagavān ādikartā maheśvaraḥ || 89 ||

BRP129.090.1 mantrābhyāsas tapo vāpi yogābhyasanam eva ca |

BRP129.090.2 saṅgame yatra kutrāpi siddhidaṃ munayo viduḥ || 90 ||

BRP129.091.1 kiṃ punaḥ saṅgame vipra gautamīsindhuphenayoḥ |

BRP129.091.2 girīṇāṃ gahvare yad vā saritām atha saṅgame || 91 ||

BRP129.092.1 vipro dhiyaiva bhavati mukundāṅghriniviṣṭayā |

BRP129.092.2 gaṅgāyā dakṣiṇe tīra āpastambo munīśvaraḥ || 92 ||

BRP129.093.1 āste tasyāpy ahaṃ toṣam agamaṃ balasūdana |

BRP129.093.2 tena tvaṃ bhāryayā caiva toṣayasva gadādharam || 93 ||

brahmovāca:

BRP129.094.1 āpastambena sahito gaṅgāyā dakṣiṇe taṭe |

BRP129.094.2 tuṣṭāva devaṃ prayataḥ snātvā puṇye 'tha saṅgame || 94 ||

[p. 445 ]

BRP129.095.1 phenāyāś caiva gaṅgāyās tatra devaṃ janārdanam |

BRP129.095.2 vaidikair vividhair mantrais tapasātoṣayat tadā || 95 ||

BRP129.096.1 tatas tuṣṭo 'bhavad viṣṇuḥ kiṃ deyaṃ cety abhāṣata |

BRP129.096.2 dehi me śatruhantāram ity āha bhagavān hariḥ || 96 ||

BRP129.097.1 dattam ity eva jānīhi tam uvāca janārdanaḥ |

BRP129.097.2 tatrābhavac chivasyaiva gaṅgāviṣṇvoḥ prasādataḥ || 97 ||

BRP129.098.1 ambhasā puruṣo jātaḥ śivaviṣṇusvarūpadhṛk |

BRP129.098.2 cakrapāṇiḥ śūladharaḥ sa gatvā tu rasātalam || 98 ||

BRP129.099.1 nijaghāna tadā daityam indraśatruṃ mahāśanim |

BRP129.099.2 sakhābhavat sa cendrasya abjakaḥ sa vṛṣākapiḥ || 99 ||

BRP129.100.1 divistho 'pi sadā cendras tam anveti vṛṣākapim |

BRP129.100.2 kupitā praṇayenābhūd anyāsaktaṃ vilokya tam |

BRP129.100.3 śacīṃ tāṃ sāntvayann āha śatamanyur hasann idam || 100 ||

indra uvāca:

BRP129.101.1 nāham indrāṇi śaraṇam ṛte sakhyur vṛṣākapeḥ |

BRP129.101.2 vāri vāpi havir yasya agneḥ priyakaraṃ sadā || 101 ||

BRP129.102.1 nāham anyatra gantāsmi priye cāṅgena te śape |

BRP129.102.2 tasmān nārhasi māṃ vaktuṃ śaṅkayānyatra bhāmini || 102 ||

BRP129.103.1 pativratā priyā me tvaṃ dharme mantre sahāyinī |

BRP129.103.2 sāpatyā ca kulīnā ca tvatto 'nyā kā priyā mama || 103 ||

BRP129.104.1 tasmāt tavopadeśena gaṅgāṃ prāpya mahānadīm |

BRP129.104.2 prasādād devadevasya viṣṇor vai cakrapāṇinaḥ || 104 ||

BRP129.105.1 tathā śivasya devasya prasādāc ca vṛṣākapeḥ |

BRP129.105.2 jalodbhavāc ca me mitrād abjakāl lokaviśrutāt || 105 ||

BRP129.106.1 uttīrṇaduḥkhaḥ subhage ita indro 'ham acyutaḥ |

BRP129.106.2 kiṃ na sādhyaṃ yatra bhāryā bhartṛcittānugāminī || 106 ||

BRP129.107.1 duṣkarā tatra no muktiḥ kintv arthāditrayaṃ śubhe |

BRP129.107.2 jāyaiva paramaṃ mitraṃ lokadvayahitaiṣiṇī || 107 ||

BRP129.108.1 sā cet kulīnā priyabhāṣiṇī ca |

BRP129.108.2 pativratā rūpavatī guṇāḍhyā |

BRP129.108.3 sampatsu cāpatsu samānarūpā |

BRP129.108.4 tayā hy asādhyaṃ kim iha trilokyām || 108 ||

BRP129.109.1 tasmāt tava dhiyā kānte mamedaṃ śubham āgatam |

BRP129.109.2 itas tavoditaṃ caiva kartavyaṃ nānyad asti me || 109 ||

BRP129.110.1 paraloke ca dharme ca satputrasadṛśaṃ na ca |

BRP129.110.2 ārtasya puruṣasyeha bhāryāvad bheṣajaṃ nahi || 110 ||

BRP129.111.1 niḥśreyasapadaprāptyai tathā pāpasya muktaye |

BRP129.111.2 gaṅgayā sadṛśaṃ nāsti śṛṇu cānyad varānane || 111 ||

BRP129.112.1 dharmārthakāmamokṣāṇāṃ prāptaye pāpamuktaye |

BRP129.112.2 śivaviṣṇvor ananyatvajñānān nāsty atra muktaye || 112 ||

BRP129.113.1 tasmāt tava dhiyā sādhvi sarvam etan manogatam |

BRP129.113.2 avāptaṃ ca śivād viṣṇor gaṅgāyāś ca prasādataḥ || 113 ||

[p. 446 ]

BRP129.114.1 indratvaṃ me sthiraṃ ceto manye mitrabalāt punaḥ |

BRP129.114.2 vṛṣākapir mama sakhā yo jātas tv apsu bhāmini || 114 ||

BRP129.115.1 tvaṃ ca priyasakhī nityaṃ nānyat priyataraṃ mama |

BRP129.115.2 tīrthānāṃ gautamī gaṅgā devānāṃ hariśaṅkarau || 115 ||

BRP129.116.1 tasmād ebhyaḥ prasādena sarvaṃ cepsitam āptavān |

BRP129.116.2 mama prītikaraṃ cedaṃ tīrthaṃ trailokyaviśrutam || 116 ||

BRP129.117.1 tasmād etad dhi yāciṣye devān sarvān anukramāt |

BRP129.117.2 anumanyantu ṛṣayo gaṅgā ca hariśaṅkarau || 117 ||

BRP129.118.1 indreśvare cābjake ca ubhayos tīrayoḥ surāḥ |

BRP129.118.2 ekatra śaṅkaro devo hy aparatra janārdanaḥ || 118 ||

BRP129.119.1 pāvayan daṇḍakāraṇyaṃ sākṣād viṣṇus trivikramaḥ |

BRP129.119.2 antare yāni tīrthāni sarvapuṇyapradāni ca || 119 ||

BRP129.120.1 atra tu snānamātreṇa sarve te muktim āpnuyuḥ |

BRP129.120.2 pāpiṣṭhāḥ pāpato muktim āpnuyur ye ca dharmiṇaḥ || 120 ||

BRP129.121.1 teṣāṃ tu paramā muktiḥ pitṛbhiḥ pañcapañcabhiḥ |

BRP129.121.2 atra kiñcic ca ye dadyur arthibhyas tilamātrakam || 121 ||

BRP129.122.1 dātṛbhyo hy akṣayaṃ tat syāt kāmadaṃ mokṣadaṃ tathā |

BRP129.122.2 dhanyaṃ yaśasyam āyuṣyam ārogyaṃ puṇyavardhanam || 122 ||

BRP129.123.1 ākhyānaṃ viṣṇuśambhvoś ca jñātvā snānāc ca muktidam |

BRP129.123.2 asya tīrthasya māhātmyaṃ ye śṛṇvanti paṭhanti ca || 123 ||

BRP129.124.1 puṇyabhājo bhaveyus te tebhyo 'traiva smṛtir bhavet |

BRP129.124.2 śivaviṣṇvor aśeṣāghasaṅghavicchedakāriṇī |

BRP129.124.3 yāṃ prārthayanti munayo vijitendriyamānasāḥ || 124 ||

brahmovāca:

BRP129.125.1 bhaviṣyaty evam eveti taṃ devā ṛṣayo 'bruvan |

BRP129.125.2 gautamyā uttare pāre tīrthānāṃ mokṣadāyinām || 125 ||

BRP129.126.1 devarṣisiddhasevyānāṃ sahasrāṇy atha sapta vai |

BRP129.126.2 tathaiva dakṣiṇe tīre tīrthāny ekādaśaiva tu || 126 ||

BRP129.127.1 abjakaṃ hṛdayaṃ proktaṃ godāvaryā munīśvaraiḥ |

BRP129.127.2 viśrāmasthānam īśasya viṣṇor brahmaṇa eva ca || 127 ||

Chapter 130: Story of Agastya teaching Āpastamba

130 SS 221-222

brahmovāca:

BRP130.001.1 āpastambam iti khyātaṃ tīrthaṃ trailokyaviśrutam |

BRP130.001.2 smaraṇād apy aśeṣāghasaṅghavidhvaṃsanakṣamam || 1 ||

BRP130.002.1 āpastambo mahāprājño munir āsīn mahāyaśāḥ |

BRP130.002.2 tasya bhāryākṣasūtreti patidharmaparāyaṇā || 2 ||

BRP130.003.1 tasya putro mahāprājñaḥ karkināmātha tattvavit |

BRP130.003.2 tasyāśramam anuprāpto hy agastyo munisattamaḥ || 3 ||

BRP130.004.1 tam agastyaṃ pūjayitvā āpastambo munīśvaraḥ |

BRP130.004.2 śiṣyair anugato dhīmāṃs taṃ praṣṭum upacakrame || 4 ||

[p. 447 ]

āpastamba uvāca:

BRP130.005.1 trayāṇāṃ ko nu pūjyaḥ syād devānāṃ munisattama |

BRP130.005.2 bhuktir muktiś ca kasmād vā syād anādiś ca ko bhavet || 5 ||

BRP130.006.1 anantaś cāpi ko vipra devānām api daivatam |

BRP130.006.2 yajñaiḥ ka ijyate devaḥ ko vedeṣv anugīyate |

BRP130.006.3 etaṃ me saṃśayaṃ chettuṃ vadāgastya mahāmune || 6 ||

agastya uvāca:

BRP130.007.1 dharmārthakāmamokṣāṇāṃ pramāṇaṃ śabda ucyate |

BRP130.007.2 tatrāpi vaidikaḥ śabdaḥ pramāṇaṃ paramaṃ mataḥ || 7 ||

BRP130.008.1 vedena gīyate yas tu puruṣaḥ sa parāt paraḥ |

BRP130.008.2 mṛto 'paraḥ sa vijñeyo hy amṛtaḥ para ucyate || 8 ||

BRP130.009.1 yo 'mūrtaḥ sa paro jñeyo hy aparo mūrta ucyate |

BRP130.009.2 guṇābhivyāptibhedena mūrto 'sau trividho bhavet || 9 ||

BRP130.010.1 brahmā viṣṇuḥ śivaś ceti eka eva tridhocyate |

BRP130.010.2 trayāṇām api devānāṃ vedyam ekaṃ paraṃ hi tat || 10 ||

BRP130.011.1 ekasya bahudhā vyāptir guṇakarmavibhedataḥ |

BRP130.011.2 lokānām upakārārtham ākṛtitritayaṃ bhavet || 11 ||

BRP130.012.1 yas tattvaṃ vetti paramaṃ sa ca vidvān na cetaraḥ |

BRP130.012.2 tatra yo bhedam ācaṣṭe liṅgabhedī sa ucyate || 12 ||

BRP130.013.1 prāyaścittaṃ na tasyāsti yaś caiṣāṃ vyāhared bhidam |

BRP130.013.2 trayāṇām api devānāṃ mūrtibhedaḥ pṛthak pṛthak || 13 ||

BRP130.014.1 vedāḥ pramāṇaṃ sarvatra sākāreṣu pṛthak pṛthak |

BRP130.014.2 nirākāraṃ ca yat tv ekaṃ tat tebhyaḥ paramaṃ matam || 14 ||

āpastamba uvāca:

BRP130.015.1 nānena nirṇayaḥ kaścin mayātra vidito bhavet |

BRP130.015.2 tatrāpy atra rahasyaṃ yat tad vimṛśyāśu kīrtyatām |

BRP130.015.3 niḥsaṃśayaṃ nirvikalpaṃ bhājanaṃ sarvasampadām || 15 ||

brahmovāca:

BRP130.016.1 etad ākarṇya bhagavān agastyo vākyam abravīt || 16 ||

agastya uvāca:

BRP130.017.1 yadyapy eṣāṃ na bhedo 'sti devānāṃ tu parasparam |

BRP130.017.2 tathāpi sarvasiddhiḥ syāc chivād eva sukhātmanaḥ || 17 ||

BRP130.018.1 prapañcasya nimittaṃ yat taj jyotiś ca paraṃ śivaḥ |

BRP130.018.2 tam eva sādhaya haraṃ bhaktyā paramayā mune |

BRP130.018.3 gautamyāṃ sakalāghaughasaṃhartā daṇḍake vane || 18 ||

brahmovāca:

BRP130.019.1 etac chrutvā muner vākyaṃ parāṃ prītim upāgataḥ |

BRP130.019.2 bhuktido muktidaḥ puṃsāṃ sākāro 'tha nirākṛtiḥ || 19 ||

BRP130.020.1 sṛṣṭyākāras tataḥ śaktaḥ pālanākāra eva ca |

BRP130.020.2 dātā ca hanti sarvaṃ yo yasmād etat samāpyate || 20 ||

agastya uvāca:

BRP130.021.1 brahmākṛtiḥ kartṛrūpā vaiṣṇavī pālanī tathā |

BRP130.021.2 rudrākṛtir nihantrī sā sarvavedeṣu paṭhyate || 21 ||

[p. 448 ]

brahmovāca:

BRP130.022.1 āpastambas tadā gaṅgāṃ gatvā snātvā yatavrataḥ |

BRP130.022.2 tuṣṭāva śaṅkaraṃ devaṃ stotreṇānena nārada || 22 ||

āpastamba uvāca:

BRP130.023.1 kāṣṭheṣu vahniḥ kusumeṣu gandho |

BRP130.023.2 bījeṣu vṛkṣādi dṛṣatsu hema |

BRP130.023.3 bhūteṣu sarveṣu tathāsti yo vai |

BRP130.023.4 taṃ somanāthaṃ śaraṇaṃ vrajāmi || 23 ||

BRP130.024.1 yo līlayā viśvam idaṃ cakāra |

BRP130.024.2 dhātā vidhātā bhuvanatrayasya |

BRP130.024.3 yo viśvarūpaḥ sadasatparo yaḥ |

BRP130.024.4 someśvaraṃ taṃ śaraṇaṃ vrajāmi || 24 ||

BRP130.025.1/ yaṃ smṛtya dāridryamahābhiśāpa BRP130.025.2 rogādibhir na spṛśyate śarīrī |

BRP130.025.3 yam āśritāś cepsitam āpnuvanti |

BRP130.025.4 someśvaraṃ taṃ śaraṇaṃ vrajāmi || 25 ||

BRP130.026.1 yena trayīdharmam avekṣya pūrvaṃ |

BRP130.026.2 brahmādayas tatra samīhitāś ca |

BRP130.026.3 evaṃ dvidhā yena kṛtaṃ śarīraṃ |

BRP130.026.4 someśvaraṃ taṃ śaraṇaṃ vrajāmi || 26 ||

BRP130.027.1 yasmai namo gacchati mantrapūtaṃ |

BRP130.027.2 hutaṃ havir yā ca kṛtā ca pūjā |

BRP130.027.3 dattaṃ havir yena surā bhajante |

BRP130.027.4 someśvaraṃ taṃ śaraṇaṃ vrajāmi || 27 ||

BRP130.028.1 yasmāt paraṃ nānyad asti praśastaṃ |

BRP130.028.2 yasmāt paraṃ naiva susūkṣmam anyat |

BRP130.028.3 yasmāt paraṃ no mahatāṃ mahac ca |

BRP130.028.4 someśvaraṃ taṃ śaraṇaṃ vrajāmi || 28 ||

BRP130.029.1 yasyājñayā viśvam idaṃ vicitram |

BRP130.029.2 acintyarūpaṃ vividhaṃ mahac ca |

BRP130.029.3 ekakriyaṃ yadvad anuprayāti |

BRP130.029.4 someśvaraṃ taṃ śaraṇaṃ vrajāmi || 29 ||

BRP130.030.1 yasmin vibhūtiḥ sakalādhipatyaṃ |

BRP130.030.2 kartṛtvadātṛtvamahattvam eva |

BRP130.030.3 prītir yaśaḥ saukhyam anādidharmaḥ |

BRP130.030.4 someśvaraṃ taṃ śaraṇaṃ vrajāmi || 30 ||

BRP130.031.1 nityaṃ śaraṇyaḥ sakalasya pūjyo |

BRP130.031.2 nityaṃ priyo yaḥ śaraṇāgatasya |

BRP130.031.3 nityaṃ śivo yaḥ sakalasya rūpaṃ |

BRP130.031.4 someśvaraṃ taṃ śaraṇaṃ vrajāmi || 31 ||

brahmovāca:

BRP130.032.1 tataḥ prasanno bhagavān āha nārada taṃ munim |

BRP130.032.2 ātmārthaṃ ca parārthaṃ ca āpastambo 'bravīc chivam || 32 ||

[p. 449 ]

BRP130.033.1 sarvān kāmān āpnuyus te ye snātvā devam īśvaram |

BRP130.033.2 paśyeyur jagatām īśam astv ity āha śivo munim || 33 ||

BRP130.034.1 tataḥ prabhṛti tat tīrtham āpastambam udāhṛtam |

BRP130.034.2 anādy avidyātimiravrātanirmūlanakṣamam || 34 ||

Chapter 131: Saramā and the Paṇis

131 SS 222-224

brahmovāca:

BRP131.001.1 yamatīrtham iti khyātaṃ pitṝṇāṃ prītivardhanam |

BRP131.001.2 aśeṣapāpaśamanaṃ tatra vṛttam idaṃ śṛṇu || 1 ||

BRP131.002.1 tatrākhyānam idaṃ tv āsīd itihāsaṃ purātanam |

BRP131.002.2 sarameti prasiddhāsti nāmnā devaśunī mune || 2 ||

BRP131.003.1 tasyāḥ putrau mahāśreṣṭhau śvānau nityaṃ janān anu |

BRP131.003.2 gāminau pavanāhārau caturakṣau yamapriyau || 3 ||

BRP131.004.1 gā rakṣati sma devānāṃ yajñārthaṃ kalpitān paśūn |

BRP131.004.2 rakṣantīm anujagmus te rākṣasā daityadānavāḥ || 4 ||

BRP131.005.1 rakṣantīṃ tāṃ mahāprājñāḥ śvānayor mātaraṃ śunīm |

BRP131.005.2 pralobhayitvā vividhair vākyair dānaiś ca yatnataḥ || 5 ||

BRP131.006.1 hṛtā gā rākṣasaiḥ pāpaiḥ paśvarthe kalpitāḥ śubhāḥ |

BRP131.006.2 tata āgatya sā devān idam āha kramāc chunī || 6 ||

saramovāca:

BRP131.007.1 māṃ baddhvā rākṣasaiḥ pāśais tāḍayitvā prahārakaiḥ |

BRP131.007.2 nītā gā yajñasiddhyarthaṃ kalpitāḥ paśavaḥ surāḥ || 7 ||

brahmovāca:

BRP131.008.1 tasyā vācaṃ niśamyāśu surān prāha bṛhaspatiḥ || 8 ||

bṛhaspatir uvāca:

BRP131.009.1 iyaṃ vikṛtarūpāste asyāḥ pāpaṃ ca lakṣaye |

BRP131.009.2 asyā matena tā gāvo nītā nānyena hetunā |

BRP131.009.3 pāpeyaṃ sukṛtīveti lakṣyate dehaceṣṭitaiḥ || 9 ||

brahmovāca:

BRP131.010.1 tad guror vacanāc chakraḥ padā tāṃ prāharac chunīm |

BRP131.010.2 padāghātāt tadā tasyā mukhāt kṣīraṃ prasusruve || 10 ||

BRP131.011.1 punaḥ prāha śacībhartā kṣīraṃ pītaṃ tvayā śuni |

BRP131.011.2 rākṣasaiś ca tadā dattaṃ tasmān nītās tu gā mama || 11 ||

saramovāca:

BRP131.012.1 nāparādho 'sti me nātha na cānyasyāpi kasyacit |

BRP131.012.2 nāparādho na copekṣā mamāsti tridaśeśvara |

BRP131.012.3 tasmād ruṣṭo 'si kiṃ nātha ripavo balinas tu te || 12 ||

brahmovāca:

BRP131.013.1 tato dhyātvā devagurur jñātvā tasyā viceṣṭitam |

BRP131.013.2 satyaṃ śakra tv iyaṃ duṣṭā ripūṇāṃ pakṣakāriṇī || 13 ||

[p. 450 ]

BRP131.014.1 tataḥ śaśāpa tāṃ śakraḥ pāpiṣṭhe tvaṃ śunī bhava |

BRP131.014.2 martyaloke pāpabhūtā ajñānāt pāpakāriṇī || 14 ||

BRP131.015.1 tadendrasya tu śāpena mānuṣe sā vyajāyata |

BRP131.015.2 yathā śaptā maghavatā pāpāt sā hy atibhīṣaṇā || 15 ||

BRP131.016.1 gāvo yā rākṣasair nītās tāsām ānayanāya ca |

BRP131.016.2 yatnaṃ kurvan surapatir viṣṇave tan nyavedayat || 16 ||

BRP131.017.1 viṣṇur daityāṃś ca danujān gohartṝṃś caiva rākṣasān |

BRP131.017.2 hantuṃ prayatnam akaroj jagṛhe ca mahad dhanuḥ || 17 ||

BRP131.018.1 śārṅgaṃ yal lokavikhyātaṃ daityanāśanam eva ca |

BRP131.018.2 jitāriḥ pūjito devaiḥ svayaṃ sthitvā janārdanaḥ || 18 ||

BRP131.019.1 yatra vai daṇḍakāraṇye śārṅgapāṇir jagatprabhuḥ |

BRP131.019.2 tatrasthān daityadanujān rākṣasāṃś ca balīyasaḥ || 19 ||

BRP131.020.1 punar jaghne sa vai viṣṇur gā yair nītāś ca rākṣasaiḥ |

BRP131.020.2 tatra vai daṇḍakāraṇye śārṅgapāṇir iti śrutaḥ || 20 ||

BRP131.021.1 yudhyamānas tato viṣṇur ditijai rākṣasaiḥ saha |

BRP131.021.2 te jagmur dakṣiṇām āśāṃ viṣṇos trāsān mahāmune || 21 ||

BRP131.022.1 anvagacchat tato viṣṇus tān eva parameśvaraḥ |

BRP131.022.2 garutmatā tān avāpya śārṅgamuktair manojavaiḥ || 22 ||

BRP131.023.1 bāṇais tān vyāhanad viṣṇur gaṅgāyā uttare taṭe |

BRP131.023.2 devārayaḥ kṣayaṃ nītā viṣṇunā prabhaviṣṇunā || 23 ||

BRP131.024.1 śārṅgamuktair mahāvegaiḥ susvanaiś ca sumantritaiḥ |

BRP131.024.2 kṣayaṃ prāptā viṣṇubāṇais tatas te devaśatravaḥ || 24 ||

BRP131.025.1 gāvo labdhā yatra devair bāṇatīrthaṃ tad ucyate |

BRP131.025.2 vaiṣṇavaṃ lokaviditaṃ gotīrthaṃ ceti viśrutam || 25 ||

BRP131.026.1 paśvarthe kalpitā gāvo gaṅgāyā dakṣiṇe taṭe |

BRP131.026.2 pradrutās te surāḥ sarve gaṅgāyāṃ sannyaveśayan || 26 ||

BRP131.027.1 tanmadhye kārayām āsur dvīpaṃ caivāśrayaṃ gavām |

BRP131.027.2 tair gobhis tatra gaṅgāyāṃ surayajño vyajāyata || 27 ||

BRP131.028.1 yajñatīrthaṃ tu tat proktaṃ godvīpaṃ gāṅgamadhyataḥ |

BRP131.028.2 devānāṃ yajanaṃ tac ca sarvakāmapradaṃ śubham || 28 ||

BRP131.029.1 svayaṃ mūrtimatī bhūtvā gaṅgāśaktir mahādyute |

BRP131.029.2 asārāpārasaṃsārasāgarottaraṇe tariḥ || 29 ||

BRP131.030.1 viśveśvarī yogamāyā sadbhaktābhayadāyinī |

BRP131.030.2 gorakṣaṃ tu tatas tīrthaṃ gaṅgāyā dakṣiṇe taṭe || 30 ||

BRP131.031.1 tau śvānau saramāputrau caturakṣau yamapriyau |

BRP131.031.2 mātuḥ śāpaṃ cāparādhaṃ sarvaṃ cāpi savistaram || 31 ||

BRP131.032.1 nivedya tu yathānyāyaṃ kāryaṃ cāpi sukhapradam |

BRP131.032.2 viśāpakaraṇaṃ cāpi papracchatur ubhau yamam || 32 ||

BRP131.033.1 sa tābhyāṃ sahitaḥ sauriḥ pitre sūryāya cābravīt |

BRP131.033.2 śrutvā sūryaḥ sutaṃ prāha gaṅgāyāṃ surasattama || 33 ||

BRP131.034.1 lokatrayaikapāvanyāṃ gautamyāṃ daṇḍake vane |

BRP131.034.2 śraddhayā parayā vatsa susnātaḥ susamāhitaḥ || 34 ||

[p. 451 ]

BRP131.035.1 brahmāṇaṃ caiva viṣṇuṃ ca mām īśaṃ ca yathākramam |

BRP131.035.2 stuhi tvaṃ sarvabhāvena bhṛtyau prītim avāpsyataḥ || 35 ||

BRP131.036.1 tat pitur vacanaṃ śrutvā yamaḥ prītamanās tadā |

BRP131.036.2 tayoś ca prītaye prāyād devatarpaṇayor yamaḥ || 36 ||

BRP131.037.1 gautamyām aghahāriṇyāṃ susamāhitamānasaḥ |

BRP131.037.2 tathaiva toṣayām āsa gaṅgāyāṃ surasattamān || 37 ||

BRP131.038.1 śvabhyāṃ ca sahitaḥ śrīmān dakṣiṇāśāpatiḥ prabhuḥ |

BRP131.038.2 brahmāṇaṃ toṣayām āsa bhānuṃ vai dakṣiṇe taṭe || 38 ||

BRP131.039.1 īśānam uttare viṣṇuṃ svayaṃ dharmaḥ pratāpavān |

BRP131.039.2 dattavanto varaṃ śreṣṭhaṃ saramāyā viśāpakam |

BRP131.039.3 varān ayācata bahūṃl lokānām upakārakān || 39 ||

yama uvāca:

BRP131.040.1 eṣu snānaṃ tu ye kuryur brahmaviṣṇumaheśvarāḥ |

BRP131.040.2 ātmārthaṃ ca parārthaṃ ca te kāmān āpnuyuḥ śubhān || 40 ||

BRP131.041.1 bāṇatīrthe tu ye snātvā śārṅgapāṇiṃ smaranti vai |

BRP131.041.2 tebhyo dāridryaduḥkhāni na bhaveyur yuge yuge || 41 ||

BRP131.042.1 gotīrthe brahmatīrthe vā yas tu snātvā yatavrataḥ |

BRP131.042.2 brahmāṇaṃ taṃ namasyātha dvīpasyāpi pradakṣiṇam || 42 ||

BRP131.043.1 yaḥ kuryāt tena pṛthivī saptadvīpā vasundharā |

BRP131.043.2 pradakṣiṇīkṛtā tatra kiñcid dattvā vasu dvijam || 43 ||

BRP131.044.1 tad devayajanaṃ prāpya kiñcid dhutvā hutāśane |

BRP131.044.2 aśvamedhādiyajñānāṃ phalaṃ prāpnoti puṣkalam || 44 ||

BRP131.045.1 yaḥ sakṛt tatra paṭhati gāyatrīṃ vedamātaram |

BRP131.045.2 adhītās tena vedā vai niṣkāmo muktibhājanam || 45 ||

BRP131.046.1 snātvā tu dakṣiṇe kūle śaktiṃ devīṃ tu bhaktitaḥ |

BRP131.046.2 pūjayitvā yathānyāyaṃ sarvān kāmān avāpnuyāt || 46 ||

BRP131.047.1 brahmaviṣṇumaheśānāṃ śaktir mātā trayīmayī |

BRP131.047.2 sarvān kāmān avāpnoti putravān dhanavān bhavet || 47 ||

BRP131.048.1 ādityaṃ bhaktito yas tu dakṣiṇe niyato naraḥ |

BRP131.048.2 snātvā paśyeta teneṣṭā yajñā vividhadakṣiṇāḥ || 48 ||

BRP131.049.1 kūle yaś cottare caiva gaṅgāyā daityasūdanam |

BRP131.049.2 snātvā paśyeta taṃ natvā tasya viṣṇoḥ paraṃ padam || 49 ||

BRP131.050.1 yameśvaraṃ tato yas tu yamatīrthe tu pūjitam |

BRP131.050.2 snātaḥ paśyati yuktātmā sa karoty acireṇa hi || 50 ||

BRP131.051.1 pitṝṇām akṣayaṃ puṇyaṃ phaladaṃ kīrtivardhanam |

BRP131.051.2 tatra snānena dānena japena stavanena ca |

BRP131.051.3 api duṣkṛtakarmāṇaḥ pitaro mokṣam āpnuyuḥ || 51 ||

brahmovāca:

BRP131.052.1 ityādy aṣṭa sahasrāṇi tīrthāni trīṇi nārada |

BRP131.052.2 teṣu snānaṃ ca dānaṃ ca sarvam akṣayapuṇyadam || 52 ||

BRP131.053.1 eteṣāṃ smaraṇaṃ puṇyaṃ nānājanmāghanāśanam |

BRP131.053.2 śravaṇāt pitṛbhiḥ sārdhaṃ paṭhanāt svakulaiḥ saha || 53 ||

[p. 452 ]

BRP131.054.1 teṣām apy atipāpāni nāśaṃ yānti mamājñayā |

BRP131.054.2 tatra snānādi yaḥ kṛtvā kiñcid dattvā yatātmavān || 54 ||

BRP131.055.1 pitṝṇāṃ piṇḍadānādi kṛtvā natvā surān imān |

BRP131.055.2 dhanaṃ dhānyaṃ yaśo vīryam āyur ārogyasampadaḥ || 55 ||

BRP131.056.1 putrān pautrān priyāṃ bhāryāṃ labdhvā cānyan manīṣitam |

BRP131.056.2 aviyuktaḥ prītamanā bandhubhiś cātimānitaḥ || 56 ||

BRP131.057.1 narakasthān api pitṝṃs tārayitvā kulāni ca |

BRP131.057.2 pāvayitvā priyair yukto hy ante viṣṇuṃ śivaṃ smaret |

BRP131.057.3 tato muktipadaṃ gacched devānāṃ vacanaṃ yathā || 57 ||

Chapter 132: Story of Pippalā, Viśvāvasu's sister

132 SS 224

brahmovāca:

BRP132.001.1 yakṣiṇīsaṅgamaṃ nāma tīrthaṃ sarvaphalapradam |

BRP132.001.2 tatra snānena dānena sarvān kāmān avāpnuyāt || 1 ||

BRP132.002.1 yatra yakṣeśvaro devo darśanād bhuktimuktidaḥ |

BRP132.002.2 tatra ca snānamātreṇa sattrayāgaphalaṃ labhet || 2 ||

BRP132.003.1 viśvāvasoḥ svasā nāmnā pippalā guruhāsinī |

BRP132.003.2 ṛṣīṇāṃ sattram agamad gautamītīravartinām || 3 ||

BRP132.004.1 dṛṣṭvā tatra ṛṣīn kṣāmān sā jahāsātigarvitā |

BRP132.004.2 yā gatvāśrāvaya vauṣaḍ astu śrauṣaḍ iti sthiram || 4 ||

BRP132.005.1 visvareṇa bruvatī tāṃ te śepuḥ srāviṇī bhava |

BRP132.005.2 tato nady abhavat tatra yakṣiṇīti suviśrutā || 5 ||

BRP132.006.1 tato viśvāvasuḥ pūjya ṛṣīn devaṃ trilocanam |

BRP132.006.2 saṅgamya caiva gautamyā tāṃ viśāpām athākarot || 6 ||

BRP132.007.1 tataḥ prabhṛti tat tīrthaṃ yakṣiṇīsaṅgamaṃ smṛtam |

BRP132.007.2 tatra snānādidānena sarvān kāmān avāpnuyāt || 7 ||

BRP132.008.1 viśvāvasoḥ prasanno 'bhūd yatra śambhuḥ śivānvitaḥ |

BRP132.008.2 śaivaṃ tat paramaṃ tīrthaṃ durgātīrthaṃ ca viśrutam || 8 ||

BRP132.009.1 sarvapāpaughaharaṇaṃ sarvadurgatināśanam |

BRP132.009.2 sarveṣāṃ tīrthamukhyānāṃ tad dhi sāraṃ mahāmune |

BRP132.009.3 tīrthaṃ munivaraiḥ khyātaṃ sarvasiddhipradaṃ nṛṇām || 9 ||

[p. 453 ]

Chapter 133: The demon born of the smoke at Bharadvāja's sacrifice

133 SS 224-225

brahmovāca:

BRP133.001.1 śuklatīrtham iti khyātaṃ sarvasiddhikaraṃ nṛṇām |

BRP133.001.2 yasya smaraṇamātreṇa sarvakāmān avāpnuyāt || 1 ||

BRP133.002.1 bharadvāja iti khyāto muniḥ paramadhārmikaḥ |

BRP133.002.2 tasya paiṭhīnasī nāma bhāryā sukalabhūṣaṇā || 2 ||

BRP133.003.1 gautamītīram adhyāste pativrataparāyaṇā |

BRP133.003.2 agnīṣomīyam aindrāgnaṃ puroḍāśam akalpayat || 3 ||

BRP133.004.1 puroḍāśe śrapyamāṇe dhūmāt kaścid ajāyata |

BRP133.004.2 puroḍāśaṃ bhakṣayitvā lokatritayabhīṣaṇaḥ || 4 ||

BRP133.005.1 yajñaṃ me hy atra ko haṃsi kopāt tvam iti taṃ muniḥ |

BRP133.005.2 provāca satvaraṃ kruddho bharadvājo dvijottamaḥ |

BRP133.005.3 tad ṛṣer vacanaṃ śrutvā rākṣasaḥ pratyuvāca tam || 5 ||

rākṣasa uvāca:

BRP133.006.1 havyaghna iti vikhyātaṃ bharadvāja nibodha mām |

BRP133.006.2 sandhyāsuto 'haṃ jyeṣṭhaś ca sutaḥ prācīnabarhiṣaḥ || 6 ||

BRP133.007.1 brahmaṇā me varo datto yajñān khāda yathāsukham |

BRP133.007.2 mamānujaḥ kaliś cāpi balavān atibhīṣaṇaḥ || 7 ||

BRP133.008.1 ahaṃ kṛṣṇaḥ pitā kṛṣṇo mātā kṛṣṇā tathānujaḥ |

BRP133.008.2 ahaṃ makhaṃ haniṣyāmi yūpaṃ chedmi kṛtāntakaḥ || 8 ||

bharadvāja uvāca:

BRP133.009.1 rakṣyatāṃ me tvayā yajñaḥ priyo dharmaḥ sanātanaḥ |

BRP133.009.2 jāne tvāṃ yajñahantāraṃ saddvijaṃ rakṣa me kratum || 9 ||

yajñaghna uvāca:

BRP133.010.1 bharadvāja nibodhedaṃ vākyaṃ mama samāsataḥ |

BRP133.010.2 brahmaṇāhaṃ purā śapto devadānavasannidhau || 10 ||

BRP133.011.1 tataḥ prasādito devo mayā lokapitāmahaḥ |

BRP133.011.2 amṛtaiḥ prokṣayiṣyanti yadā tvāṃ munisattamāḥ || 11 ||

BRP133.012.1 tadā viśāpo bhavitā havyaghna tvaṃ na cānyathā |

BRP133.012.2 evaṃ kariṣyasi yadā tataḥ sarvaṃ bhaviṣyati || 12 ||

brahmovāca:

BRP133.013.1 bharadvājaḥ punaḥ prāha sakhā me 'si mahāmate |

BRP133.013.2 makhasaṃrakṣaṇaṃ yena syān me vada karomi tat || 13 ||

BRP133.014.1 sambhūya devā daiteyā mamanthuḥ kṣīrasāgaram |

BRP133.014.2 alabhantāmṛtaṃ kaṣṭāt tad asmatsulabhaṃ katham || 14 ||

BRP133.015.1 prītyā yadi prasanno 'si sulabhaṃ yad vadasva tat |

BRP133.015.2 tad ṛṣer vacanaṃ śrutvā rakṣaḥ prāha tadā mudā || 15 ||

rakṣa uvāca:

BRP133.016.1 amṛtaṃ gautamīvāri amṛtaṃ svarṇam ucyate |

BRP133.016.2 amṛtaṃ gobhavaṃ cājyam amṛtaṃ soma eva ca || 16 ||

BRP133.017.1 etair mām abhiṣiñcasva athavaitais tathā tribhiḥ |

BRP133.017.2 gaṅgāyā vāriṇājyena hiraṇyena tathaiva ca |

BRP133.017.3 sarvebhyo 'py adhikaṃ divyam amṛtaṃ gautamījalam || 17 ||

[p. 454 ]

brahmovāca:

BRP133.018.1 etad ākarṇya sa ṛṣiḥ paraṃ santoṣam āgataḥ |

BRP133.018.2 pāṇāv ādāya gaṅgāyāḥ salilāmṛtam ādarāt || 18 ||

BRP133.019.1 tenākarod ṛṣī rakṣo hy abhiṣiktaṃ tadā makhe |

BRP133.019.2 punaś ca yūpe ca paśāv ṛtvikṣu makhamaṇḍale || 19 ||

BRP133.020.1 sarvam evābhavac chuklam abhiṣekān mahātmanaḥ |

BRP133.020.2 tad rakṣo 'pi tadā śuklo bhūtvotpanno mahābalaḥ || 20 ||

BRP133.021.1 yaḥ purā kṛṣṇarūpo 'bhūt sa tu śuklo 'bhavat kṣaṇāt |

BRP133.021.2 yajñaṃ sarvaṃ samāpyātha bharadvājaḥ pratāpavān || 21 ||

BRP133.022.1 ṛtvijo 'pi visṛjyātha yūpaṃ gaṅgodake 'kṣipat |

BRP133.022.2 gaṅgāmadhye tad dhi yūpam adyāpy āste mahāmate || 22 ||

BRP133.023.1 abhiṣiktaṃ cāmṛtena abhijñānaṃ tu tan mahat |

BRP133.023.2 tatra tīrthe punā rakṣo bharadvājam uvāca ha || 23 ||

rakṣa uvāca:

BRP133.024.1 ahaṃ yāmi bharadvāja kṛtaḥ śuklas tvayā punaḥ |

BRP133.024.2 tasmāt tavātra tīrthe ye snānadānādipūjanam || 24 ||

BRP133.025.1 kuryus teṣām abhīṣṭāni bhaveyur yat phalaṃ makhe |

BRP133.025.2 smaraṇād api pāpāni nāśaṃ yāntu sadā mune || 25 ||

BRP133.026.1 tataḥ prabhṛti tat tīrthaṃ śuklatīrtham iti smṛtam |

BRP133.026.2 gautamyāṃ daṇḍakāraṇye svargadvāram apāvṛtam || 26 ||

BRP133.027.1 ubhayos tīrayoḥ sapta sahasrāṇy aparāṇi ca |

BRP133.027.2 tīrthānāṃ muniśārdūla sarvasiddhipradāyinām || 27 ||

Chapter 134: The Rākṣasas and the magic woman Ajaikā Muktakeśī

134 SS 225-226

brahmovāca:

BRP134.001.1 cakratīrtham iti khyātaṃ smaraṇāt pāpanāśanam |

BRP134.001.2 tasya prabhāvaṃ vakṣyāmi śṛṇu yatnena nārada || 1 ||

BRP134.002.1 ṛṣayaḥ sapta vikhyātā vasiṣṭhapramukhā mune |

BRP134.002.2 gautamyās tīram āśritya sattrayajñam upāsate || 2 ||

BRP134.003.1 tatra vighna upakrānte rakṣobhir atibhīṣaṇe |

BRP134.003.2 mām abhyetyātha munayo rakṣaḥkṛtyaṃ nyavedayan || 3 ||

BRP134.004.1 tadāhaṃ pramadārūpaṃ māyayāsṛjya nārada |

BRP134.004.2 yasyāś ca darśanād eva nāśaṃ yānty atha rākṣasāḥ || 4 ||

BRP134.005.1 evam uktvā tu tāṃ prādām ṛṣibhyaḥ pramadāṃ mune |

BRP134.005.2 madvākyād ṛṣayo māyām ādāya punar āgaman || 5 ||

BRP134.006.1 ajaikā yā samākhyātā kṛṣṇalohitarūpiṇī |

BRP134.006.2 muktakeśīty abhidhayā sāste 'dyāpi svarūpiṇī || 6 ||

BRP134.007.1 lokatritayasammohadāyinī kāmarūpiṇī |

BRP134.007.2 tadbalāt svasthamanasaḥ sarve ca munipuṅgavaḥ || 7 ||

[p. 455 ]

BRP134.008.1 gautamīṃ saritāṃ śreṣṭhāṃ punar yajñāya dīkṣitāḥ |

BRP134.008.2 punas tanmakhanāśāya rākṣasāḥ samupāgaman || 8 ||

BRP134.009.1 yakṣavāṭāntike māyāṃ dṛṣṭvā rākṣasapuṅgavāḥ |

BRP134.009.2 tato nṛtyanti gāyanti hasanti ca rudanti ca || 9 ||

BRP134.010.1 māheśvarī mahāmāyā prabhāveṇātidarpitā |

BRP134.010.2 teṣāṃ madhye daityapatiḥ śambaro nāma vīryavān || 10 ||

BRP134.011.1 māyārūpāṃ tu pramadāṃ bhakṣayām āsa nārada |

BRP134.011.2 tad adbhutam atīvāsīt tanmāyābaladarśinām || 11 ||

BRP134.012.1 makhe vidhvaṃsyamāne tu te viṣṇuṃ śaraṇaṃ yayuḥ |

BRP134.012.2 prādād viṣṇuś cakram atho munīnāṃ rakṣaṇāya tu || 12 ||

BRP134.013.1 cakraṃ tad rākṣasān ājau daityāṃś ca danujāṃs tathā |

BRP134.013.2 ciccheda tadbhayād eva mṛtā rākṣasapuṅgavāḥ || 13 ||

BRP134.014.1 ṛṣibhis tan mahāsattraṃ sampūrṇam abhavat tadā |

BRP134.014.2 viṣṇoḥ prakṣālitaṃ cakraṃ gaṅgāmbhobhiḥ sudarśanam || 14 ||

BRP134.015.1 tataḥ prabhṛti tat tīrthaṃ cakratīrtham udāhṛtam |

BRP134.015.2 tatra snānena dānena sattrayāgaphalaṃ labhet || 15 ||

BRP134.016.1 tatra pañca śatāny āsaṃs tīrthānāṃ pāpahāriṇām |

BRP134.016.2 teṣu snānaṃ tathā dānaṃ pratyekaṃ muktidāyakam || 16 ||

Chapter 135: Story of Brahman, Viṣṇu, and Śiva's Liṅga

135 SS 226-227

brahmovāca:

BRP135.001.1 vāṇīsaṅgamam ākhyātaṃ yatra vāgīśvaro haraḥ |

BRP135.001.2 tat tīrthaṃ sarvapāpānāṃ mocanaṃ sarvakāmadam || 1 ||

BRP135.002.1 tatra snānena dānena brahmahatyādināśanam |

BRP135.002.2 brahmaviṣṇvoś ca saṃvāde mahattve ca parasparam || 2 ||

BRP135.003.1 tayor madhye mahādevo jyotirmūrtir abhūt kila |

BRP135.003.2 tatraiva vāg uvācedaṃ daivī putra tayoḥ śubhā || 3 ||

BRP135.004.1 aham asmi mahāṃs tatra aham asmīti vai mithaḥ |

BRP135.004.2 daivī vāk tāv ubhau prāha yas tv asyāntaṃ tu paśyati || 4 ||

BRP135.005.1 sa tu jyeṣṭho bhavet tasmān mā vādaṃ kartum arhathaḥ |

BRP135.005.2 tadvākyād viṣṇur agamad adho 'haṃ cordhvam eva ca || 5 ||

BRP135.006.1 tato viṣṇuḥ śīghram etya jyotiḥpārśva upāviśat |

BRP135.006.2 aprāpyāntam ahaṃ prāyāṃ dūrād dūrataraṃ mune || 6 ||

BRP135.007.1 tataḥ śrānto nivṛtto 'haṃ draṣṭum īśaṃ tu taṃ prabhum |

BRP135.007.2 tadaivaṃ mama dhīr āsīd dṛṣṭaś cānto mayā bhṛśam || 7 ||

BRP135.008.1 asya devasya tad viṣṇor mama jyaiṣṭhyaṃ sphuṭaṃ bhavet |

BRP135.008.2 punaś cāpi mama tv evaṃ matir āsīn mahāmate || 8 ||

BRP135.009.1 satyair vaktraiḥ kathaṃ vakṣye pīḍito 'py anṛtaṃ vacaḥ |

BRP135.009.2 nānāvidheṣu pāpeṣu nānṛtāt pātakaṃ param || 9 ||

BRP135.010.1 satyair vaktrair asatyāṃ vā vācaṃ vakṣye kathaṃ tv iti |

BRP135.010.2 tato 'haṃ pañcamaṃ vaktraṃ gardabhākṛtibhīṣaṇam || 10 ||

[p. 456 ]

BRP135.011.1 kṛtvā tenānṛtaṃ vakṣya iti dhyātvā ciraṃ tadā |

BRP135.011.2 abravaṃ taṃ hariṃ tatra āsīnaṃ jagatāṃ prabhum || 11 ||

BRP135.012.1 asya cānto mayā dṛṣṭas tena jyaiṣṭhyaṃ janārdana |

BRP135.012.2 mameti vadataḥ pārśve ubhau tau hariśaṅkarau || 12 ||

BRP135.013.1 ekarūpatvam āpannau sūryācandramasāv iva |

BRP135.013.2 tau dṛṣṭvā vismito bhītaś cāstavaṃ tāv ubhāv api |

BRP135.013.3 tataḥ kruddhau jagannāthau vācaṃ tām idam ūcatuḥ || 13 ||

hariharāv ūcatuḥ:

BRP135.014.1 duṣṭe tvaṃ nimnagā bhūyā nānṛtād asti pātakam || 14 ||

brahmovāca:

BRP135.015.1 tataḥ sā vihvalā bhūtvā nadībhāvam upāgatā |

BRP135.015.2 tad dṛṣṭvā vismito bhītas tām abravam ahaṃ tadā || 15 ||

BRP135.016.1 yasmād asatyam uktāsi brahmavāci sthitā satī |

BRP135.016.2 tasmād adṛśyā tvaṃ bhūyāḥ pāparūpāsy asaṃśayam || 16 ||

BRP135.017.1 etac chāpaṃ viditvā tu tau devau praṇatā tadā |

BRP135.017.2 viśāpatvaṃ prārthayantī tuṣṭāva ca punaḥ punaḥ || 17 ||

BRP135.018.1 tatas tuṣṭau devadevau prārthitau tridaśārcitau |

BRP135.018.2 prītyā hariharāv evaṃ vācaṃ vācam athocatuḥ || 18 ||

hariharāv ūcatuḥ:

BRP135.019.1 gaṅgayā saṅgatā bhadre yadā tvaṃ lokapāvanī |

BRP135.019.2 tadā punar vapus te syāt pavitraṃ hi suśobhane || 19 ||

brahmovāca:

BRP135.020.1 tathety uktvā sāpi devī gaṅgayā saṅgatābhavat |

BRP135.020.2 bhāgīrathī gautamī ca tataś cāpi svakaṃ vapuḥ || 20 ||

BRP135.021.1 devī sā vyagamad brahman devānām api durlabham |

BRP135.021.2 gautamyāṃ saiva vikhyātā nāmnā vāṇīti puṇyadā || 21 ||

BRP135.022.1 bhāgīrathyāṃ saiva devī sarasvaty abhidhīyate |

BRP135.022.2 ubhayatrāpi vikhyātaḥ saṅgamo lokapūjitaḥ || 22 ||

BRP135.023.1 sarasvatīsaṅgamaś ca vāṇīsaṅgama eva ca |

BRP135.023.2 gautamyā saṅgatā devī vāṇī vācā sarasvatī || 23 ||

BRP135.024.1 sarvatra pūjitaṃ tīrthaṃ tatra vācā śivaṃ prabhum |

BRP135.024.2 deveśvaraṃ pūjayitvā viśāpam agamad yataḥ || 24 ||

BRP135.025.1 brahmā vidhūya vāgdauṣṭyaṃ svaṃ ca dhāmāgamat punaḥ |

BRP135.025.2 tasmāt tatra śucir bhūtvā snātvā tatra ca saṅgame || 25 ||

BRP135.026.1 vāgīśvaraṃ tato dṛṣṭvā tāvatā muktim āpnuyāt |

BRP135.026.2 dānahomādikaṃ kiñcid upavāsādikāṃ kriyām || 26 ||

BRP135.027.1 yaḥ kuryāt saṅgame puṇye saṃsāre na bhavet punaḥ |

BRP135.027.2 ekonaviṃśatiśataṃ tīrthānāṃ tīrayor dvayoḥ |

BRP135.027.3 nānājanmārjitāśeṣapāpakṣayavidhāyinām || 27 ||

[p. 457 ]

Chapter 136: Maudgalya and Viṣṇu

136 SS 227-228

brahmovāca:

BRP136.001.1 viṣṇutīrtham iti khyātaṃ tatra vṛttam idaṃ śṛṇu |

BRP136.001.2 maudgalya iti vikhyāto mudgalasya suto ṛṣiḥ || 1 ||

BRP136.002.1 tasya bhāryā tu jābālā nāmnā khyātā suputriṇī |

BRP136.002.2 pitā ṛṣis tathā vṛddho mudgalo lokaviśrutaḥ || 2 ||

BRP136.003.1 tasya bhāryā tathā khyātā nāmnā bhāgīrathī śubhā |

BRP136.003.2 sa maudgalyaḥ prātar eva gaṅgāṃ snāti yatavrataḥ || 3 ||

BRP136.004.1 nityam eva tv idaṃ karma tasyāsīn munisattama |

BRP136.004.2 gaṅgātīre kuśair mṛdbhiḥ śamīpuṣpair aharniśam || 4 ||

BRP136.005.1 gurūditena mārgeṇa svamānasasaroruhe |

BRP136.005.2 āvāhanaṃ nityam eva viṣṇoś cakre sa maudgaliḥ || 5 ||

BRP136.006.1 tenāhūtas tvarann eti lakṣmībhartā jagatpatiḥ |

BRP136.006.2 vainateyam athāruhya śaṅkhacakragadādharaḥ || 6 ||

BRP136.007.1 pūjitas tena ṛṣiṇā sa maudgalyena yatnataḥ |

BRP136.007.2 prabrūte ca kathāś citrā maudgalyāya jagatprabhuḥ || 7 ||

BRP136.008.1 tato 'parāhṇasamaye viṣṇuḥ prāha sa maudgalim |

BRP136.008.2 yāhi vatsa svabhavanaṃ śrānto 'sīti punaḥ punaḥ || 8 ||

BRP136.009.1 evam uktaḥ sa devena viṣṇunā yāti sa dvijaḥ |

BRP136.009.2 jagatprabhus tato yāti devair yuktaḥ svamandiram || 9 ||

BRP136.010.1 maudgalyo 'pi tathābhyetya kiñcid ādāya nityaśaḥ |

BRP136.010.2 svam eva bhavanaṃ vidvān bhāryāyai svārjitaṃ dhanam || 10 ||

BRP136.011.1 dadāti sa mahāviṣṇucaraṇābjaparāyaṇaḥ |

BRP136.011.2 maudgalyasya priyā sāpi pativrataparāyaṇā || 11 ||

BRP136.012.1 śākaṃ mūlaṃ phalaṃ vāpi bhartrānītaṃ tu yatnataḥ |

BRP136.012.2 susaṃskṛtyāpy atithīnāṃ bālānāṃ bhartur eva ca || 12 ||

BRP136.013.1 dattvā tu bhojanaṃ tebhyaḥ paścād bhuṅkte yatavratā |

BRP136.013.2 bhuktavatsv atha sarveṣu rātrau nityaṃ sa maudgaliḥ || 13 ||

BRP136.014.1 viṣṇoḥ śrutāḥ kathāś citrās tebhyo vakty atha harṣitaḥ |

BRP136.014.2 evaṃ bahutithe kāle vyatīte cātivismitā |

BRP136.014.3 maudgalyasya raho bhāryā bhartāraṃ vākyam abravīt || 14 ||

jābālovāca:

BRP136.015.1 yadi te viṣṇur abhyeti samīpaṃ tridaśārcitaḥ |

BRP136.015.2 tathāpi kaṣṭam asmākaṃ kasmād iti jagatprabhum || 15 ||

BRP136.016.1 tat pṛccha tvaṃ mahāprājña yadāsau viṣṇur eti ca |

BRP136.016.2 yasmiṃś ca smṛtamātre tu jarājanmarujo mṛtiḥ |

BRP136.016.3 nāśaṃ yānti kuto dṛṣṭe tasmāt pṛccha jagatpatim || 16 ||

brahmovāca:

BRP136.017.1 tathety uktvā priyāvākyān maudgalyo nityavad dharim |

BRP136.017.2 pūjayitvā vinītaś ca papraccha sa kṛtāñjaliḥ || 17 ||

maudgalya uvāca:

BRP136.018.1 tvayi smṛte jagannātha śokadāridryaduṣkṛtam |

BRP136.018.2 nāśaṃ yāti vipattir me tvayi dṛṣṭe kathaṃ sthitā || 18 ||

[p. 458 ]

śrīviṣṇur uvāca:

BRP136.019.1 svakṛtaṃ bhujyate bhūtaiḥ sarvaiḥ sarvatra sarvadā |

BRP136.019.2 na kopi kasyacit kiñcit karoty atra hitāhite || 19 ||

BRP136.020.1 yādṛśaṃ copyate bījaṃ phalaṃ bhavati tādṛśam |

BRP136.020.2 rasālaḥ syān na nimbasya bījāj jātv api kutracit || 20 ||

BRP136.021.1 na kṛtā gautamīsevā nārcitau hariśaṅkarau |

BRP136.021.2 na dattaṃ yaiś ca viprebhyas te kathaṃ bhājanaṃ śriyaḥ || 21 ||

BRP136.022.1 tvayā na dattaṃ kiñcic ca brāhmaṇebhyo mamāpi ca |

BRP136.022.2 yad dīyate tad eveha parasmiṃś copatiṣṭhati || 22 ||

BRP136.023.1 mṛdbhir vārbhiḥ kuśair mantraiḥ śucikarma sadaiva yat |

BRP136.023.2 karoti tasmāt pūtātmā śarīrasya ca śoṣaṇāt || 23 ||

BRP136.024.1 vinā dānena na kvāpi bhogāvāptir nṛṇāṃ bhavet |

BRP136.024.2 satkarmācaraṇāc chuddho viraktaḥ syāt tato naraḥ || 24 ||

BRP136.025.1 tato 'pratihatajñāno jīvanmuktas tato bhavet |

BRP136.025.2 sarveṣāṃ sulabhā muktir madbhaktyā ceha pūrtataḥ || 25 ||

BRP136.026.1 bhuktir dānādinā sarvabhūtaduḥkhanibarhaṇāt |

BRP136.026.2 athavā lapsyase muktiṃ bhaktyā bhuktiṃ na lapsyase || 26 ||

maudgalya uvāca:

BRP136.027.1 bhaktyā muktiḥ kathaṃ bhūyād bhukter muktiḥ sudurlabhā |

BRP136.027.2 jātā ced dehināṃ muktiḥ kim anyena prayojanam || 27 ||

BRP136.028.1 bhaktyā muktiḥ sarvapūjyā tām iccheyaṃ jaganmaya || 28 ||

viṣṇur uvāca:

BRP136.029.1 etad evāntaraṃ brahman dīyate mām anusmaran |

BRP136.029.2 brāhmaṇāyāthavārthibhyas tad evākṣayatāṃ vrajet || 29 ||

BRP136.030.1 mām adhyātvātha yad dadyāt tat tanmātraphalapradam |

BRP136.030.2 tat punar dattam eveha na bhogāyātra kalpate || 30 ||

BRP136.031.1 tasmād dehi mahābuddhe bhojyaṃ kiñcin mama dhruvam |

BRP136.031.2 athavā vipramukhyāya gautamītīram āśritaḥ || 31 ||

brahmovāca:

BRP136.032.1 maudgalyaḥ prāha taṃ viṣṇuṃ deyaṃ mama na vidyate |

BRP136.032.2 nānyat kiñcana dehādi yat tat tvayi samarpitam || 32 ||

BRP136.033.1 tato viṣṇur garutmantaṃ prāha śīghraṃ jagatpatiḥ |

BRP136.033.2 ihānayasva kaṇiśaṃ mamāyaṃ cārpayiṣyati || 33 ||

BRP136.034.1 tato yogyān ayaṃ bhogān prāpsyate manasaḥ priyān |

BRP136.034.2 ākarṇya svāminādiṣṭaṃ tathā cakre sa pakṣirāṭ || 34 ||

BRP136.035.1 viṣṇuhaste kaṇān prādāt sa maudgalyo yatavrataḥ |

BRP136.035.2 etasminn antare viṣṇur viśvakarmāṇam abravīt || 35 ||

viṣṇur uvāca:

BRP136.036.1 yāvac cāsya kule sapta puruṣās tāvad eva tu |

BRP136.036.2 bhavitāro mahābuddhe tāvat kāmā manīṣitāḥ |

BRP136.036.3 gāvo hiraṇyaṃ dhānyāni vastrāṇy ābharaṇāni ca || 36 ||

brahmovāca:

BRP136.037.1 yac ca kiñcin manaḥprītyai loke bhavati bhūṣaṇam |

BRP136.037.2 tat sarvam āpa maudgalyo viṣṇugaṅgāprabhāvataḥ || 37 ||

[p. 459 ]

BRP136.038.1 gṛhaṃ gaccheti maudgalyo viṣṇunoktas tato yayau |

BRP136.038.2 āśrame svasya sarvarddhiṃ dṛṣṭvā ṛṣir abhāṣata || 38 ||

ṛṣir uvāca:

BRP136.039.1 aho dānaprabhāvo 'yam aho viṣṇor anusmṛtiḥ |

BRP136.039.2 aho gaṅgāprabhāvaś ca kair vicāryo mahān ayam || 39 ||

brahmovāca:

BRP136.040.1 maudgalyo bhāryayā sārdhaṃ putraiḥ pautraiś ca bandhubhiḥ |

BRP136.040.2 pitṛbhyāṃ bubhuje bhogān bhuktiṃ muktim avāpa ca || 40 ||

BRP136.041.1 tataḥ prabhṛti tat tīrthaṃ maudgalyaṃ vaiṣṇavaṃ tathā |

BRP136.041.2 tatra snānaṃ ca dānaṃ ca bhuktimuktiphalapradam || 41 ||

BRP136.042.1 tatra śrutiḥ smṛtir vāpi tīrthasya syāt kathañcana |

BRP136.042.2 tasya viṣṇur bhavet prītaḥ pāpair muktaḥ sukhī bhavet || 42 ||

BRP136.043.1 ekādaśa sahasrāṇi tīrthānāṃ tīrayor dvayoḥ |

BRP136.043.2 sarvārthadāyināṃ tatra snānadānajapādibhiḥ || 43 ||

Chapter 137: Dispute between Lakṣmī and Poverty

137 SS 228-230

brahmovāca:

BRP137.001.1 lakṣmītīrtham iti khyātaṃ sākṣāl lakṣmīvivardhanam |

BRP137.001.2 alakṣmīnāśanaṃ puṇyam ākhyānaṃ śṛṇu nārada || 1 ||

BRP137.002.1 saṃvādaś ca purā tv āsīl lakṣmyāḥ putra daridrayā |

BRP137.002.2 parasparavirodhinyāv ubhe viśvaṃ samīyatuḥ || 2 ||

BRP137.003.1 tābhyām avyāpṛtaṃ vastu tan nāsti bhuvanatraye |

BRP137.003.2 mama jyaiṣṭhyaṃ mama jyaiṣṭhyam ity ūcatur ubhe mithaḥ |

BRP137.003.3 ahaṃ pūrvaṃ samudbhūtā ity āha śriyam ojasā || 3 ||

śrīlakṣmīr uvāca:

BRP137.004.1 kulaṃ śīlaṃ jīvitaṃ vā dehinām aham eva tu |

BRP137.004.2 mayā vinā dehabhājo jīvanto 'pi mṛtā iva || 4 ||

brahmovāca:

BRP137.005.1 daridrayā ca sā proktā sarvebhyo hy adhikā hy aham |

BRP137.005.2 muktir madāśritā nityaṃ daridraivaṃ vaco 'bravīt || 5 ||

BRP137.006.1 kāmaḥ krodhaś ca lobhaś ca mado mātsaryam eva ca |

BRP137.006.2 yatrāham asmi tatraite na tiṣṭhanti kadācana || 6 ||

BRP137.007.1 na bhayodbhūtir unmāda īrṣyā uddhatavṛttitā |

BRP137.007.2 yatrāham asmi tatraite na tiṣṭhanti kadācana || 7 ||

BRP137.008.1 daridrāyā vacaḥ śrutvā lakṣmīs tāṃ pratyabhāṣata || 8 ||

lakṣmīr uvāca:

BRP137.009.1 alaṅkṛto mayā jantuḥ sarvo bhavati pūjitaḥ |

BRP137.009.2 nirdhanaḥ śivatulyo 'pi sarvair apy abhibhūyate || 9 ||

BRP137.010.1 dehīti vacanadvārā dehasthāḥ pañca devatāḥ |

BRP137.010.2 sadyo nirgatya gacchanti dhīśrīhrīśāntikīrtayaḥ || 10 ||

BRP137.011.1 tāvad guṇā gurutvaṃ ca yāvan nārthayate param |

BRP137.011.2 arthī cet puruṣo jātaḥ kva guṇāḥ kva ca gauravam || 11 ||

[p. 460 ]

BRP137.012.1 tāvat sarvottamo jantus tāvat sarvaguṇālayaḥ |

BRP137.012.2 namasyaḥ sarvalokānāṃ yāvan nārthayate param || 12 ||

BRP137.013.1 kaṣṭam etan mahāpāpaṃ nirdhanatvaṃ śarīriṇām |

BRP137.013.2 na mānayati no vakti na spṛśaty adhanaṃ janaḥ || 13 ||

BRP137.014.1 aham eva tataḥ śreṣṭhā daridre śṛṇu me vacaḥ || 14 ||

brahmovāca:

BRP137.015.1 tal lakṣmīvacanaṃ śrutvā daridrā vākyam abravīt || 15 ||

daridrovāca:

BRP137.016.1 vaktuṃ na lakṣmīr jyeṣṭhāham iti vai lajjase muhuḥ |

BRP137.016.2 pāpeṣu ramase nityaṃ vihāya puruṣottamam || 16 ||

BRP137.017.1 viśvastavañcakā nityaṃ bhavatī ślāghase katham |

BRP137.017.2 sukhaṃ na tādṛk tvatprāptau paścāttāpo yathā guruḥ || 17 ||

BRP137.018.1 na tathā jāyate puṃsāṃ surayā dāruṇo madaḥ |

BRP137.018.2 tvatsannidhānamātreṇa yathā vai viduṣām api || 18 ||

BRP137.019.1 sadaiva ramase lakṣmīḥ prāyas tvaṃ pāpakāriṣu |

BRP137.019.2 ahaṃ vasāmi yogyeṣu dharmaśīleṣu sarvadā || 19 ||

BRP137.020.1 śivaviṣṇvanurakteṣu kṛtajñeṣu mahatsu ca |

BRP137.020.2 sadācāreṣu śānteṣu gurusevodyateṣu ca || 20 ||

BRP137.021.1 satsu vidvatsu śūreṣu kṛtabuddhiṣu sādhuṣu |

BRP137.021.2 nivasāmi sadā lakṣmīs tasmāj jyaiṣṭhyaṃ mayi sthitam || 21 ||

BRP137.022.1 brāhmaṇeṣu śuciṣmatsu vratacāriṣu bhikṣuṣu |

BRP137.022.2 nirbhayeṣu vasiṣyāmi lakṣmīs tvaṃ śṛṇu te sthitim || 22 ||

BRP137.023.1 rājavartiṣu pāpeṣu niṣṭhureṣu khaleṣu ca |

BRP137.023.2 piśuneṣu ca lubdheṣu vikṛteṣu śaṭheṣu ca || 23 ||

BRP137.024.1 anāryeṣu kṛtaghneṣu dharmaghātiṣu sarvadā |

BRP137.024.2 mitradrohiṣv aniṣṭeṣu bhagnacitteṣu vartase || 24 ||

brahmovāca:

BRP137.025.1 evaṃ vivadamāne te jagmatur mām ubhe api |

BRP137.025.2 tayor vākyam upaśrutya mayokte te ubhe api || 25 ||

BRP137.026.1 mattaḥ pūrvatarā pṛthvī āpaḥ pūrvatarās tataḥ |

BRP137.026.2 strīṇāṃ vivādaṃ tā eva striyo jānanti netare || 26 ||

BRP137.027.1 viśeṣataḥ punas tābhyaḥ kamaṇḍalubhavāś ca yāḥ |

BRP137.027.2 tatrāpi gautamī devī niścayaṃ kathayiṣyati || 27 ||

BRP137.028.1 saiva sarvārtisaṃhartrī saiva sandehakartarī |

BRP137.028.2 te madvākyād bhuvaṃ gatvā bhūmyā ca sahite api || 28 ||

BRP137.029.1 adbhiś ca sahitāḥ sarvā gautamīṃ yayur āpagām |

BRP137.029.2 bhūmir āpas tayor vākyaṃ gautamyai kramaśaḥ sphuṭam || 29 ||

BRP137.030.1 sarvaṃ nivedayām āsur yathāvṛttaṃ praṇamya tām |

BRP137.030.2 daridrāyāś ca lakṣmyāś ca vākyaṃ madhyasthavat tadā || 30 ||

BRP137.031.1 śṛṇvatsu lokapāleṣu śṛṇvatyāṃ bhuvi nārada |

BRP137.031.2 śṛṇvatīṣv apsu sā gaṅgā daridrāṃ vākyam abravīt |

BRP137.031.3 sampraśasya tathā lakṣmīṃ gautamī vākyam abravīt || 31 ||

[p. 461 ]

gautamy uvāca:

BRP137.032.1 brahmaśrīś ca tapaḥśrīś ca yajñaśrīḥ kīrtisañjñitā |

BRP137.032.2 dhanaśrīś ca yaśaśrīś ca vidyā prajñā sarasvatī || 32 ||

BRP137.033.1 bhuktiśrīś cātha muktiś ca smṛtir lajjā dhṛtiḥ kṣamā |

BRP137.033.2 siddhis tuṣṭis tathā puṣṭiḥ śāntir āpas tathā mahī || 33 ||

BRP137.034.1 ahaṃśaktir athauṣadhyaḥ śrutiḥ śuddhir vibhāvarī |

BRP137.034.2 dyaur jyotsnā āśiṣaḥ svastir vyāptir māyā uṣā śivā || 34 ||

BRP137.035.1 yat kiñcid vidyate loke lakṣmyā vyāptaṃ carācaram |

BRP137.035.2 brāhmaṇeṣv atha dhīreṣu kṣamāvatsv atha sādhuṣu || 35 ||

BRP137.036.1 vidyāyukteṣu cānyeṣu bhuktimuktyanusāriṣu |

BRP137.036.2 yad yad ramyaṃ sundaraṃ vā tat tal lakṣmīvijṛmbhitam || 36 ||

BRP137.037.1 kim atra bahunoktena sarvaṃ lakṣmīmayaṃ jagat |

BRP137.037.2 yasmin kasmiṃś ca yat kiñcid utkṛṣṭaṃ paridṛśyate || 37 ||

BRP137.038.1 lakṣmīmayaṃ tu tat sarvaṃ tayā hīnaṃ na kiñcana |

BRP137.038.2 atremāṃ sundarīṃ devīṃ spardhayantī na lajjase || 38 ||

BRP137.039.1 gaccha gaccheti tāṃ gaṅgā daridrāṃ vākyam abravīt |

BRP137.039.2 tataḥ prabhṛti gaṅgāmbho daridrāvairakāry abhūt || 39 ||

BRP137.040.1 tāvad daridrābhibhavo gaṅgā yāvan na sevyate |

BRP137.040.2 tataḥ prabhṛti tat tīrtham alakṣmīnāśanaṃ śubham || 40 ||

BRP137.041.1 tatra snānena dānena lakṣmīvān puṇyavān bhavet |

BRP137.041.2 tīrthānāṃ ṣaṭ sahasrāṇi tasmiṃs tīrthe mahāmate |

BRP137.041.3 devarṣimunijuṣṭānāṃ sarvasiddhipradāyinām || 41 ||

Chapter 138: Story of Madhuchandas, family-priest of King Śaryāti

138 SS 230-231

brahmovāca:

BRP138.001.1 bhānutīrtham iti khyātaṃ sarvasiddhikaraṃ nṛṇām |

BRP138.001.2 tatredaṃ vṛttam ākhyāsye mahāpātakanāśanam || 1 ||

BRP138.002.1 śaryātir iti vikhyāto rājā paramadhārmikaḥ |

BRP138.002.2 tasya bhāryā sthaviṣṭheti rūpeṇāpratimā bhuvi || 2 ||

BRP138.003.1 madhucchandā iti khyāto vaiśvāmitro dvijottamaḥ |

BRP138.003.2 purodhās tasya nṛpater brahmarṣiḥ śamināṃ prabhuḥ || 3 ||

BRP138.004.1 diśo vijetuṃ sa jagāma rājā |

BRP138.004.2 purodhasā tena nṛpapravīraḥ |

BRP138.004.3 purodhasaṃ prāha mahānubhāvaṃ |

BRP138.004.4 jitvā diśaś cādhvani sanniviṣṭaḥ || 4 ||

BRP138.005.1 papracchedaṃ kena khedaṃ gato 'si |

BRP138.005.2 hetuṃ vadasveti mahānubhāva |

BRP138.005.3 tvam eva rājye mama sarvamānyaḥ |

BRP138.005.4 samastavidyāniravadyabodhaḥ || 5 ||

BRP138.006.1 vidhūtapāpaḥ paritāpaśūnyaḥ |

BRP138.006.2 kim anyacetā iva lakṣyase tvam |

[p. 462 ]

BRP138.006.3 jiteyam urvī vijitā narendrā |

BRP138.006.4 harṣasya hetau mahatīha jāte || 6 ||

BRP138.007.1 kiṃ tvaṃ kṛśo me vada satyam eva |

BRP138.007.2 dvijātivaryātimahānubhāva |

BRP138.007.3 sambodhya śaryātim uvāca vipraś |

BRP138.007.4 chandomadhuḥ premamayīṃ priyoktim || 7 ||

madhucchandā uvāca:

BRP138.008.1 śṛṇu bhūpāla madvākyaṃ bhāryayā yad udīritam |

BRP138.008.2 sthite yāme vayaṃ yāmo yāminī cārdhagāminī || 8 ||

BRP138.009.1 svāminī cāsya dehasya kāminī māṃ pratīkṣate |

BRP138.009.2 smṛtvā tat kāminīvākyaṃ śoṣaṃ yāti kalevaram |

BRP138.009.3 vikāre smarasañjāte jīvātur nalinānanā || 9 ||

brahmovāca:

BRP138.010.1 vihasya cābravīd rājā purodhasam arindamaḥ || 10 ||

rājovāca:

BRP138.011.1 tvaṃ gurur mama mitraṃ ca kim ātmānaṃ viḍambase |

BRP138.011.2 kim anena mahāprājña mama vākyena mānada |

BRP138.011.3 kṣaṇavidhvaṃsini sukhe kā nāmāsthā mahātmanām || 11 ||

brahmovāca:

BRP138.012.1 etad ākarṇya matimān madhucchandā vaco 'bravīt || 12 ||

madhucchandā uvāca:

BRP138.013.1 yatrānukūlyaṃ dampatyos trivargas tatra vardhate |

BRP138.013.2 na cedaṃ dūṣaṇaṃ rājan bhūṣaṇaṃ cātimanyatām || 13 ||

brahmovāca:

BRP138.014.1 ājagāma svakaṃ deśaṃ mahatyā senayā vṛtaḥ |

BRP138.014.2 parīkṣārthaṃ ca tatprema puryāṃ vārttām adīdiśat || 14 ||

BRP138.015.1 diśo vijetuṃ śaryātau yāte rākṣasapuṅgavaḥ |

BRP138.015.2 hatvā rasātalaṃ yāto rājānaṃ sapurodhasam || 15 ||

BRP138.016.1 rājño bhāryā niścayāya pravṛttā munisattama |

BRP138.016.2 vārttāṃ śrutvā dūtamukhān madhucchandaḥpriyā punaḥ || 16 ||

BRP138.017.1 tadaivābhūd gataprāṇā tad vicitram ivābhavat |

BRP138.017.2 tasyā vṛttaṃ tu te dṛṣṭvā dūtā rājñe nyavedayan || 17 ||

BRP138.018.1 yat kṛtaṃ rājapatnībhiḥ priyayā ca purodhasaḥ |

BRP138.018.2 vismito duḥkhito rājā punar dūtān abhāṣata || 18 ||

rājovāca:

BRP138.019.1 śīghraṃ gacchantu he dūtā brāhmaṇyā yat kalevaram |

BRP138.019.2 rakṣantu vārttāṃ kuruta rājāgantā purodhasā || 19 ||

brahmovāca:

BRP138.020.1 iti cintāture rājñi vāg uvācāśarīriṇī || 20 ||

ākāśavāg uvāca:

BRP138.021.1 vidhāsyaty akhilaṃ gaṅgā rājaṃs tava samīhitam |

BRP138.021.2 sarvābhiṣaṅgaśamanī pāvanī bhuvi gautamī || 21 ||

[p. 463 ]

brahmovāca:

BRP138.022.1 etac chrutvā sa śaryātir gautamītaṭam āśritaḥ |

BRP138.022.2 brāhmaṇebhyo dhanaṃ dattvā tarpayitvā pitṝn dvijān || 22 ||

BRP138.023.1 purohitaṃ dvijaśreṣṭhaṃ preṣayitvā dhanānvitam |

BRP138.023.2 anyatra tīrthe sārtheṣu dānaṃ dehi prayatnataḥ || 23 ||

BRP138.024.1 etat sarvaṃ na jānāti rājñaḥ kṛtyaṃ purohitaḥ |

BRP138.024.2 gate tasmin gurau rājā vaiśvāmitre mahātmani || 24 ||

BRP138.025.1 sarvaṃ balaṃ preṣayitvā gaṅgātīre 'gnim āviśat |

BRP138.025.2 ity uktvā sa tu rājendro gaṅgāṃ bhānuṃ surān api || 25 ||

BRP138.026.1 yadi dattaṃ yadi hutaṃ yadi trātā prajā mayā |

BRP138.026.2 tena satyena sā sādhvī mamāyuṣyeṇa jīvatu || 26 ||

BRP138.027.1 ity uktvāgnau praviṣṭe tu śaryātau nṛpasattame |

BRP138.027.2 tadaiva jīvitā bhāryā rājñas tasya purodhasaḥ || 27 ||

BRP138.028.1 agnipraviṣṭaṃ rājānaṃ śrutvā vismayakāraṇam |

BRP138.028.2 pativratāṃ tathā bhāryāṃ mṛtāṃ jīvānvitāṃ punaḥ || 28 ||

BRP138.029.1 tadarthaṃ cāpi rājānaṃ tyaktātmānaṃ viśeṣataḥ |

BRP138.029.2 ātmanaś ca punaḥ kṛtyam asmaran nṛpater guruḥ || 29 ||

BRP138.030.1 aham apy agnim āvekṣya uta yāsye priyāntikam |

BRP138.030.2 athaveha tapas tapsye tato niścayavān dvijaḥ || 30 ||

BRP138.031.1 etad evātmanaḥ kṛtyaṃ manye sukṛtam eva ca |

BRP138.031.2 jīvayāmi ca rājānaṃ tato yāmi priyāṃ punaḥ || 31 ||

BRP138.032.1 etad eva śubhaṃ me syāt tatas tuṣṭāva bhāskaram |

BRP138.032.2 na hy anyaḥ kopi devo 'sti sarvābhīṣṭaprado raveḥ || 32 ||

madhucchandā uvāca:

BRP138.033.1 namo 'stu tasmai sūryāya muktaye 'mitatejase |

BRP138.033.2 chandomayāya devāya oṅkārārthāya te namaḥ || 33 ||

BRP138.034.1 virūpāya surūpāya triguṇāya trimūrtaye |

BRP138.034.2 sthityutpattivināśānāṃ hetave prabhaviṣṇave || 34 ||

brahmovāca:

BRP138.035.1 tataḥ prasannaḥ sūryo 'bhūd varayasvety abhāṣata || 35 ||

madhucchandā uvāca:

BRP138.036.1 rājānaṃ dehi deveśa bhāryāṃ ca priyavādinīm |

BRP138.036.2 ātmanaś ca śubhān putrān rājñaś caiva śubhān varān || 36 ||

brahmovāca:

BRP138.037.1 tataḥ prādāj jagannāthaḥ śaryātiṃ ratnabhūṣitam |

BRP138.037.2 tāṃ ca bhāryāṃ varān anyān sarvaṃ kṣemamayaṃ tathā || 37 ||

BRP138.038.1 tato yātaḥ priyāviṣṭaḥ prītena ca purodhasā |

BRP138.038.2 yayau sukhī svakaṃ deśaṃ tat tu tīrthaṃ śubhaṃ smṛtam || 38 ||

BRP138.039.1 tatra trīṇi sahasrāṇi tīrthāni guṇavanti ca |

BRP138.039.2 tataḥ prabhṛti tat tīrthaṃ bhānutīrtham udāhṛtam || 39 ||

BRP138.040.1 mṛtasañjīvanaṃ caiva śāryātaṃ ceti viśrutam |

BRP138.040.2 mādhucchandasamākhyātaṃ smaraṇāt pāpanun mune || 40 ||

[p. 464 ]

BRP138.041.1 teṣu snānaṃ ca dānaṃ ca sarvakratuphalapradam |

BRP138.041.2 mṛtasañjīvanaṃ tat syād āyurārogyavardhanam || 41 ||

Chapter 139: Pailūṣa's `thirst' and the `sword of knowledge'

139 SS 231-232

brahmovāca:

BRP139.001.1 khaḍgatīrtham iti khyātaṃ gautamyā uttare taṭe |

BRP139.001.2 tatra snānena dānena muktibhāgī bhaven naraḥ || 1 ||

BRP139.002.1 tatra vṛttaṃ pravakṣyāmi śṛṇu nārada yatnataḥ |

BRP139.002.2 pailūṣa iti vikhyātaḥ kavaṣasya suto dvijaḥ || 2 ||

BRP139.003.1 kuṭumbabhārāt parito hy arthārthī paridhāvati |

BRP139.003.2 na kimapy āsasādāsau tato vairāgyam āsthitaḥ || 3 ||

BRP139.004.1 atyantavimukhe daive vyarthībhūte tu pauruṣe |

BRP139.004.2 na vairāgyād anyad asti paṇḍitasyāvalambanam || 4 ||

BRP139.005.1 iti sañcintayām āsa tadāsau niḥśvasan muhuḥ |

BRP139.005.2 kramāgataṃ dhanaṃ nāsti poṣyāś ca bahavo mama || 5 ||

BRP139.006.1 mānī cātmā na kaṣṭārho hā dhig durdaivaceṣṭitam |

BRP139.006.2 sa kadācid vṛttiyuto vṛttibhiḥ parivartayan || 6 ||

BRP139.007.1 na lebhe tad dhanaṃ vṛtter virāgam agamat tadā |

BRP139.007.2 sevā niṣiddhā yā kācid gahanā duṣkaraṃ tapaḥ || 7 ||

BRP139.008.1 balād ākarṣatīyaṃ māṃ tṛṣṇā sarvatra duṣkṛte |

BRP139.008.2 tvayāpakṛtam ajñānāt tasmāt tṛṣṇe namo 'stu te || 8 ||

BRP139.009.1 evaṃ vicintya medhāvī tṛṣṇāchedāya kiṃ bhavet |

BRP139.009.2 ity ālocya sa pailūṣaḥ pitaraṃ vākyam abravīt || 9 ||

pailūṣa uvāca:

BRP139.010.1 jñānāsinā krodhalobhau saṃsṛtiṃ cātidustarām |

BRP139.010.2 chedmīmāṃ kena he tāta tam upāyaṃ vada prabho || 10 ||

kavaṣa uvāca:

BRP139.011.1 īśvarāj jñānam anvicched ity eṣā vaidikī śrutiḥ |

BRP139.011.2 tasmād ārādhayeśānaṃ tato jñānam avāpsyasi || 11 ||

brahmovāca:

BRP139.012.1 tathety uktvā sa pailūṣo jñānāyeśvaram ārcayat |

BRP139.012.2 tatas tuṣṭo maheśāno jñānaṃ prādād dvijātaye |

BRP139.012.3 prāptajñāno mahābuddhir gāthāḥ provāca muktidāḥ || 12 ||

pailūṣa uvāca:

BRP139.013.1 krodhas tu prathamaṃ śatrur niṣphalo dehanāśanaḥ |

BRP139.013.2 jñānakhaḍgena taṃ chittvā paramaṃ sukham āpnuyāt || 13 ||

BRP139.014.1 tṛṣṇā bahuvidhā māyā bandhanī pāpakāriṇī |

BRP139.014.2 chittvaitāṃ jñānakhaḍgena sukhaṃ tiṣṭhati mānavaḥ || 14 ||

BRP139.015.1 saṅgas tu paramo 'dharmo devādīnām iti śrutiḥ |

BRP139.015.2 asaṅgasyātmano hy asya saṅgo 'yaṃ paramo ripuḥ || 15 ||

[p. 465 ]

BRP139.016.1 chittvainaṃ jñānakhaḍgena śivaikatvam avāpnuyāt |

BRP139.016.2 saṃśayaḥ paramo nāśo dharmārthānāṃ vināśakṛt || 16 ||

BRP139.017.1 chittvainaṃ saṃśayaṃ jantuḥ paramepsitam āpnuyāt |

BRP139.017.2 piśācīva viśaty āśā nirdahaty akhilaṃ sukham |

BRP139.017.3 pūrṇāhantāsinā chittvā jīvan muktim avāpnuyāt || 17 ||

brahmovāca:

BRP139.018.1 tato jñānam avāpyāsau gaṅgātīraṃ samāśritaḥ |

BRP139.018.2 jñānakhaḍgena nirmohas tato muktim avāpa saḥ || 18 ||

BRP139.019.1 tataḥ prabhṛti tat tīrthaṃ khaḍgatīrtham iti smṛtam |

BRP139.019.2 jñānatīrthaṃ ca kavaṣaṃ pailūṣaṃ sarvakāmadam || 19 ||

BRP139.020.1 ityādiṣaṭsahasrāṇi tīrthāny āhur maharṣayaḥ |

BRP139.020.2 aśeṣapāpatāpaughaharāṇīṣṭapradāni ca || 20 ||

Chapter 140: Ātreya as Indra

140 SS 232-234

brahmovāca:

BRP140.001.1 ātreyam iti vikhyātam anvindraṃ tīrtham uttamam |

BRP140.001.2 tasya prabhāvaṃ vakṣyāmi bhraṣṭarājyapradāyakam || 1 ||

BRP140.002.1 gautamyā uttare tīra ātreyo bhagavān ṛṣiḥ |

BRP140.002.2 anvārebhe 'tha sattrāṇi ṛtvigbhir munibhir vṛtaḥ || 2 ||

BRP140.003.1 tasya hotābhavat tv agnir havyavāhana eva ca |

BRP140.003.2 evaṃ sattre tu sampūrṇa iṣṭiṃ māheśvarīṃ punaḥ || 3 ||

BRP140.004.1 kṛtvaiśvaryam agād vipraḥ sarvatra gatim eva ca |

BRP140.004.2 indrasya bhavanaṃ ramyaṃ svargalokaṃ rasātalam || 4 ||

BRP140.005.1 svecchayā yāti viprendraḥ prabhāvāt tapasaḥ śubhāt |

BRP140.005.2 sa kadācid divaṃ gatvā indralokam agāt punaḥ || 5 ||

BRP140.006.1 tatrāpaśyat sahasrākṣaṃ suraiḥ parivṛtaṃ śubhaiḥ |

BRP140.006.2 stūyamānaṃ siddhasādhyaiḥ prekṣantaṃ nṛtyam uttamam |

BRP140.006.3 śṛṇvānaṃ madhuraṃ gītam apsarobhiś ca vījitam || 6 ||

BRP140.007.1 upopaviṣṭaiḥ suranāyakais taiḥ |

BRP140.007.2 sampūjyamānaṃ mahadāsanastham |

BRP140.007.3 jayantam aṅke vinidhāya sūnuṃ |

BRP140.007.4 śacyā yutaṃ prāptaratiṃ mahiṣṭham || 7 ||

BRP140.008.1 satāṃ śaraṇyaṃ varadaṃ mahendraṃ |

BRP140.008.2 samīkṣya viprādhipatir mahātmā |

BRP140.008.3 vimohito 'sau munir indralakṣmyā |

BRP140.008.4 samīhayām āsa tad indrarājyam || 8 ||

BRP140.009.1 sampūjito devagaṇair yathāvat |

BRP140.009.2 svam āśramaṃ vai punar ājagāma |

BRP140.009.3 samīkṣya tāṃ śakrapurīṃ suramyāṃ |

BRP140.009.4 ratnair yutāṃ puṇyaguṇaiḥ supūrṇām || 9 ||

[p. 466 ]

BRP140.010.1 svam āśramaṃ niṣprabhahemavarjyaṃ |

BRP140.010.2 samīkṣya vipro viramaṃ jagāma |

BRP140.010.3 samīhamānaḥ surarājyam āśu |

BRP140.010.4 priyāṃ tadovāca mahātriputraḥ || 10 ||

ātreya uvāca:

BRP140.011.1 bhoktuṃ na śakto 'smi phalāni mūlāny |

BRP140.011.2 anuttamāny apy atisaṃskṛtāni |

BRP140.011.3 smṛtvāmṛtaṃ puṇyatamaṃ ca tatra |

BRP140.011.4 bhakṣyaṃ ca bhojyaṃ ca varāsanāni |

BRP140.011.5 stutiṃ ca dānaṃ ca sabhāṃ śubhāṃ ca |

BRP140.011.6 astraṃ ca vāsāṃsi purīṃ vanāni || 11 ||

brahmovāca:

BRP140.012.1 tato mahātmā tapasaḥ prabhāvāt |

BRP140.012.2 tvaṣṭāram āhūya vaco babhāṣe || 12 ||

ātreya uvāca:

BRP140.013.1 iccheyam indratvam ahaṃ mahātman |

BRP140.013.2 kuruṣva śīghraṃ padam aindram atra |

BRP140.013.3 brūṣe 'nyathā cen madudīritaṃ tvaṃ |

BRP140.013.4 bhasmīkaromy eva na saṃśayo 'tra || 13 ||

brahmovāca:

BRP140.014.1 tadatrivākyāt tvaritaḥ prajānāṃ |

BRP140.014.2 sraṣṭā vibhur viśvakarmā tadaiva |

BRP140.014.3 cakāra meruṃ ca purīṃ surāṇāṃ |

BRP140.014.4 kalpadrumān kalpalatāṃ ca dhenum || 14 ||

BRP140.015.1 cakāra vajrādivibhūṣitāni |

BRP140.015.2 gṛhāṇi śubhrāṇy aticitritāni |

BRP140.015.3 cakāra sarvāvayavānavadyāṃ |

BRP140.015.4 śacīṃ smarasyeva vihāraśālām || 15 ||

BRP140.016.1 sabhāṃ sudharmāṇam aho kṣaṇena |

BRP140.016.2 tathā cakārāpsaraso manojñāḥ |

BRP140.016.3 cakāra coccaiḥśravasaṃ gajaṃ ca |

BRP140.016.4 vajrādi cāstrāṇi surān aśeṣān || 16 ||

BRP140.017.1 nivāryamāṇaḥ priyayātriputraḥ |

BRP140.017.2 śacīsamām ātmavadhūṃ cakāra |

BRP140.017.3 tadātriputro 'trimukhaiḥ sameto |

BRP140.017.4 vajrādirūpaṃ ca cakāra cāstram || 17 ||

BRP140.018.1 nṛtyādi gītādi ca sarvam eva |

BRP140.018.2 cakāra śakrasya pure ca dṛṣṭam |

BRP140.018.3 tat sarvam āsādya tadā munīndraḥ |

BRP140.018.4 prahṛṣṭacetāḥ sutarāṃ babhūva || 18 ||

BRP140.019.1 āpātaramyeṣv api kasya nāma |

BRP140.019.2 bhavaty apekṣā nahi gocareṣu |

BRP140.019.3 śrutvā ca daityā danujāḥ sametā |

BRP140.019.4 rakṣāṃsi kopena yutāni sadyaḥ || 19 ||

BRP140.020.1 svargaṃ parityajya kuto harir bhuvaṃ |

BRP140.020.2 samāgato nv eṣa mithaḥ sukhāya |

[p. 467 ]

BRP140.020.3 tasmād vayaṃ yāma ito nu yoddhuṃ |

BRP140.020.4 vṛtrasya hantāram adīrghasattram || 20 ||

BRP140.021.1 tataḥ samāgatya tadātriputraṃ |

BRP140.021.2 saṃveṣṭayām āsur athāsurās te |

BRP140.021.3/ saṃveṣṭayitvā puram atriputra BRP140.021.4 kṛtaṃ tathā cendrapurābhidhānam |

BRP140.021.5 tair vadhyamānaḥ śastrapātair mahadbhis |

BRP140.021.6 tato bhīto vākyam idaṃ jagāda || 21 ||

ātreya uvāca:

BRP140.022.1 yo jāta eva prathamo manasvān |

BRP140.022.2 devo devān kratunā paryabhūṣat |

BRP140.022.3 yasya śuṣmād rodasī abhyasetāṃ |

BRP140.022.4 nṛmṇasya mahnā sa janāsa indraḥ || 22 ||

brahmovāca:

BRP140.023.1 ityādisūktena ripūn uvāca |

BRP140.023.2 hariṃ ca tuṣṭāva tadātriputraḥ || 23 ||

ātreya uvāca:

BRP140.024.1 nāhaṃ harir naiva śacī madīyā |

BRP140.024.2 neyaṃ purī naiva vanaṃ tad aindram |

BRP140.024.3 sa eva cendro vṛtrahantā sa vajrī |

BRP140.024.4 sahasrākṣo gotrabhid vajrabāhuḥ || 24 ||

BRP140.025.1 ahaṃ tu vipro vedavid brahmavṛndaiḥ |

BRP140.025.2 samāviṣṭo gautamītīrasaṃsthaḥ |

BRP140.025.3 yatrāyatyāṃ nādya vā saukhyahetus |

BRP140.025.4 tac cākārṣaṃ karma durdaivayogāt || 25 ||

asurā ūcuḥ:

BRP140.026.1 saṃharasvedam ātreya yad indrasya viḍambanam |

BRP140.026.2 kṣemas te bhavitā satyaṃ nānyathā munisattama || 26 ||

brahmovāca:

BRP140.027.1 tadātreyo 'bravīd vākyaṃ yathā vakṣyanti mām iha |

BRP140.027.2 karomy eva mahābhāgāḥ satyenāgniṃ samālabhe || 27 ||

BRP140.028.1 evam uktvā sa daiteyāṃs tvaṣṭāraṃ punar abravīt || 28 ||

ātreya uvāca:

BRP140.029.1 yat kṛtaṃ tv atra matprītyāai aindraṃ tvaṣṭaḥ padaṃ tvayā |

BRP140.029.2 saṃharasva punaḥ śīghraṃ rakṣa māṃ brāhmaṇaṃ munim || 29 ||

BRP140.030.1 punar dehi padaṃ mahyam āśramaṃ mṛgapakṣiṇaḥ |

BRP140.030.2 vṛkṣāṃś ca vāri yatrāsīn na me divyaiḥ prayojanam |

BRP140.030.3 sarvam akramam āyātaṃ na sukhāya manīṣiṇām || 30 ||

brahmovāca:

BRP140.031.1 tathety uktvā prajānāthas tvaṣṭā saṃhṛtavāṃs tadā |

BRP140.031.2 daityāś ca jagmuḥ svasthānaṃ kṛtvā deśam akaṇṭakam || 31 ||

[p. 468 ]

BRP140.032.1 tvaṣṭā cāpi yayau sthānaṃ svakaṃ samprahasann iva |

BRP140.032.2 ātreyo 'pi tadā śiṣyaiḥ saṃvṛtaḥ saha bhāryayā || 32 ||

BRP140.033.1 gautamītīram āśritya taponiṣṭho 'khilair vṛtaḥ |

BRP140.033.2 vartamāne mahāyajñe lajjito vākyam abravīt || 33 ||

ātreya uvāca:

BRP140.034.1 aho mohasya mahimā mamāpi bhrāntacittatā |

BRP140.034.2 kiṃ mahendrapadaṃ labdhaṃ kiṃ mayātra purā kṛtam || 34 ||

brahmovāca:

BRP140.035.1 evaṃ vadantam ātreyaṃ lajjitaṃ prābruvan surāḥ || 35 ||

surā ūcuḥ:

BRP140.036.1 lajjāṃ jahi mahābāho bhavitā khyātir uttamā |

BRP140.036.2 ātreyatīrthe ye snānaṃ prāṇinaḥ kuryur añjasā || 36 ||

BRP140.037.1 indrās te bhavitāro vai smaraṇāt sukhabhāginaḥ |

BRP140.037.2 tatra pañca sahasrāṇi tīrthāny āhur manīṣiṇaḥ || 37 ||

BRP140.038.1 anvindrātreyadaiteyanāmabhiḥ kīrtitāni ca |

BRP140.038.2 teṣu snānaṃ ca dānaṃ ca sarvam akṣayapuṇyadam || 38 ||

brahmovāca:

BRP140.039.1 ity uktvā vibudhā yātāḥ santuṣṭaś cābhavan muniḥ || 39 ||

Chapter 141: Pṛthu and the earth

141 SS 234-235

brahmovāca:

BRP141.001.1 kapilāsaṅgamaṃ nāma tīrthaṃ trailokyaviśrutam |

BRP141.001.2 tatra nārada vakṣyāmi kathāṃ puṇyām anuttamām || 1 ||

BRP141.002.1 kapilo nāma tattvajño munir āsīn mahāyaśāḥ |

BRP141.002.2 krūraś cāpi prasannaś ca tapovrataparāyaṇaḥ || 2 ||

BRP141.003.1 tapasyantaṃ muniśreṣṭhaṃ gautamītīram āśritam |

BRP141.003.2 tam āgatya mahātmānaṃ vāmadevādayo 'bruvan || 3 ||

BRP141.004.1 hatvā venaṃ brahmaśāpair naṣṭadharme tv arājake |

BRP141.004.2 kapilaṃ siddham ācāryam ūcur munigaṇās tadā || 4 ||

munigaṇā ūcuḥ:

BRP141.005.1 gate vede gate dharme kiṃ kartavyaṃ munīśvara || 5 ||

brahmovāca:

BRP141.006.1 tato 'bravīn munir dhyātvā kapilas tv āgatān munīn || 6 ||

kapila uvāca:

BRP141.007.1 venasyorur vimathyo 'bhūt tataḥ kaścid bhaviṣyati || 7 ||

brahmovāca:

BRP141.008.1 tathaiva cakrur munayo venasyoruṃ vimathya vai |

BRP141.008.2 tatrotpanno mahāpāpaḥ kṛṣṇo raudraparākramaḥ || 8 ||

[p. 469 ]

BRP141.009.1 taṃ dṛṣṭvā munayo bhītā niṣīdasveti cābruvan |

BRP141.009.2 niṣādaḥ so 'bhavat tasmān niṣādāś cābhavaṃs tataḥ || 9 ||

BRP141.010.1 venabāhuṃ mamanthus te dakṣiṇaṃ dharmasaṃhitam |

BRP141.010.2 tataḥ pṛthusvaraś caiva sarvalakṣaṇalakṣitaḥ || 10 ||

BRP141.011.1 rājābhavat pṛthuḥ śrīmān brahmasāmarthyasaṃyutaḥ |

BRP141.011.2 tam āgatya surāḥ sarve abhinandya varāñ śubhān || 11 ||

BRP141.012.1 tasmai dadus tathāstrāṇi mantrāṇi guṇavanti ca |

BRP141.012.2 tato 'bruvan munigaṇās taṃ pṛthuṃ kapilena ca || 12 ||

munaya ūcuḥ:

BRP141.013.1 āhāraṃ dehi jīvebhyo bhuvā grastauṣadhīr api || 13 ||

brahmovāca:

BRP141.014.1 tataḥ sa dhanur ādāya bhuvam āha nṛpottamaḥ || 14 ||

pṛthur uvāca:

BRP141.015.1 oṣadhīr dehi yā grastāḥ prajānāṃ hitakāmyayā || 15 ||

brahmovāca:

BRP141.016.1 tam uvāca mahī bhītā pṛthuṃ taṃ pṛthulocanam || 16 ||

mahy uvāca:

BRP141.017.1 mayi jīrṇā mahauṣadhyaḥ kathaṃ dātum ahaṃ kṣamā || 17 ||

brahmovāca:

BRP141.018.1 tataḥ sakopo nṛpatis tām āha pṛthivīṃ punaḥ || 18 ||

pṛthur uvāca:

BRP141.019.1 no ced dadāsy adya tvāṃ vai hatvā dāsye mahauṣadhīḥ || 19 ||

bhūmir uvāca:

BRP141.020.1 kathaṃ haṃsi striyaṃ rājañ jñānī bhūtvā nṛpottama |

BRP141.020.2 vinā mayā kathaṃ cemāḥ prajāḥ sandhārayiṣyasi || 20 ||

pṛthur uvāca:

BRP141.021.1 yatropakāro 'nekānām ekanāśe bhaviṣyati |

BRP141.021.2 na doṣas tatra pṛthivi tapasā dhāraye prajāḥ || 21 ||

BRP141.022.1 na doṣam atra paśyāmi nācakṣe 'narthakaṃ vacaḥ |

BRP141.022.2 yasmin nipātite saukhyaṃ bahūnām upajāyate |

BRP141.022.3 munayas tadvadhaṃ prāhur aśvamedhaśatādhikam || 22 ||

brahmovāca:

BRP141.023.1 tato devāś ca ṛṣayaḥ sāntvayitvā nṛpottamam |

BRP141.023.2 mahīṃ ca mātaraṃ devīm ūcuḥ suragaṇās tadā || 23 ||

devā ūcuḥ:

BRP141.024.1 bhūme gorūpiṇī bhūtvā payorūpā mahauṣadhīḥ |

BRP141.024.2 dehi tvaṃ pṛthave rājñe tataḥ prīto bhaven nṛpaḥ |

BRP141.024.3 prajāsaṃrakṣaṇaṃ ca syāt tataḥ kṣemaṃ bhaviṣyati || 24 ||

brahmovāca:

BRP141.025.1 tato gorūpam āsthāya bhūmy āsīt kapilāntike |

BRP141.025.2 dudoha ca mahauṣadhyo rājā venakarodbhavaḥ || 25 ||

BRP141.026.1 yatra devāḥ sagandharvā ṛṣayaḥ kapilo muniḥ |

BRP141.026.2 mahīṃ gorūpam āpannāṃ narmadāyāṃ mahāmune || 26 ||

[p. 470 ]

BRP141.027.1 sarasvatyāṃ bhāgīrathyāṃ godāvaryāṃ viśeṣataḥ |

BRP141.027.2 mahānadīṣu sarvāsu duduhe 'sau payo mahat || 27 ||

BRP141.028.1 sā duhyamānā pṛthunā puṇyatoyābhavan nadī |

BRP141.028.2 gautamyā saṅgatā cābhūt tad adbhutam ivābhavat || 28 ||

BRP141.029.1 tataḥ prabhṛti tat tīrthaṃ kapilāsaṅgamaṃ viduḥ |

BRP141.029.2 tatrāṣṭāśītiḥ pūjyāni sahasrāṇi mahāmate || 29 ||

BRP141.030.1 tīrthāny āhur munigaṇāḥ smaraṇād api nārada |

BRP141.030.2 pāvanāni jagaty asmiṃs tāni sarvāṇy anukramāt || 30 ||

Chapter 142: Meghahāsa and the gods

142 SS 235-236

brahmovāca:

BRP142.001.1 devasthānam iti khyātaṃ tīrthaṃ trailokyaviśrutam |

BRP142.001.2 tasya prabhāvaṃ vakṣyāmi śṛṇu yatnena nārada || 1 ||

BRP142.002.1 purā kṛtayugasyādau devadānavasaṅgare |

BRP142.002.2 pravṛtte vā siṃhiketi vikhyātā daityasundarī || 2 ||

BRP142.003.1 tasyāḥ putro mahādaityo rāhur nāma mahābalaḥ |

BRP142.003.2 amṛte tu samutpanne saiṃhikeye ca bhedite || 3 ||

BRP142.004.1 tasya putro mahādaityo meghahāsa iti śrutaḥ |

BRP142.004.2 pitaraṃ ghātitaṃ śrutvā tapas tepe 'tiduḥkhitaḥ || 4 ||

BRP142.005.1 tapasyantaṃ rāhusutaṃ gautamītīram āśritam |

BRP142.005.2 devāś ca ṛṣayaḥ sarve tam ūcur atibhītavat || 5 ||

devarṣaya ūcuḥ:

BRP142.006.1 tapo jahi mahābāho yat te manasi saṃsthitam |

BRP142.006.2 sarvaṃ bhavatu nāmedaṃ śivagaṅgāprasādataḥ |

BRP142.006.3 śivagaṅgāprasādena kiṃ nāmāsty atra durlabham || 6 ||

meghahāsa uvāca:

BRP142.007.1 paribhūtaḥ pitā pūjyo yuṣmābhir mama daivatam |

BRP142.007.2 tasyāpi mama cātyantaṃ prītiś ca kriyate yadi || 7 ||

BRP142.008.1 bhavadbhis tapaso 'smāc ca ahaṃ vairān nivartaye |

BRP142.008.2 vairaniryātanaṃ kāryaṃ putreṇa pitur ādarāt |

BRP142.008.3 prārthayante bhavantaś cet pūrṇās tan me manorathāḥ || 8 ||

brahmovāca:

BRP142.009.1 tataḥ suragaṇāḥ sarve rāhuṃ cakrur grahānugam |

BRP142.009.2 taṃ cāpi meghahāsaṃ te cakrū rākṣasapuṅgavam || 9 ||

BRP142.010.1 tato 'bhavad rāhusuto nairṛtādhipatiḥ prabhuḥ |

BRP142.010.2 punaś cāha surān daityo mama khyātir yathā bhavet || 10 ||

BRP142.011.1 tīrthasyāsya prabhāvaś ca dātavya iti me matiḥ |

BRP142.011.2 tathety uktvā dadur devāḥ sarvam eva manogatam || 11 ||

BRP142.012.1 daityeśvarasya devarṣe tannāmnā tīrtham ucyate |

BRP142.012.2 devā yato 'bhavan sarve tatra sthāne mahāmate || 12 ||

[p. 471 ]

BRP142.013.1 devasthānaṃ tu tat tīrthaṃ devānām api durlabham |

BRP142.013.2 yatra deveśvaro devo devatīrthaṃ tataḥ smṛtam || 13 ||

BRP142.014.1 tatrāṣṭādaśa tīrthāni daityapūjyāni nārada |

BRP142.014.2 teṣu snānaṃ ca dānaṃ ca mahāpātakanāśanam || 14 ||

Chapter 143: Rāvaṇa and Śiva

143 SS 236-237

brahmovāca:

BRP143.001.1 siddhatīrtham iti khyātaṃ yatra siddheśvaro haraḥ |

BRP143.001.2 tasya prabhāvaṃ vakṣyāmi sarvasiddhikaraṃ nṛṇām || 1 ||

BRP143.002.1 pulastyavaṃśasambhūto rāvaṇo lokarāvaṇaḥ |

BRP143.002.2 diśo vijitya sarvāś ca somalokam ajīgamat || 2 ||

BRP143.003.1 somena saha yotsyantaṃ daśāsyam aham abravam |

BRP143.003.2 mantraṃ dāsye nivartasva somayuddhād daśānana || 3 ||

BRP143.004.1 ity uktvāṣṭottaraṃ mantraṃ śatanāmabhir anvitam |

BRP143.004.2 śivasya rākṣasendrāya prādāṃ nārada śāntaye || 4 ||

BRP143.005.1 niḥśrīkāṇāṃ vipannānāṃ nānākleśajuṣāṃ nṛṇām |

BRP143.005.2 śaraṇaṃ śiva evātra saṃsāre 'nyo na kaścana || 5 ||

BRP143.006.1 tato nivṛttaḥ sa ha mantriyuktas |

BRP143.006.2 tat somalokāj jayam āpya rakṣaḥ |

BRP143.006.3 sa puṣpakārūḍhagatiḥ sagarvo |

BRP143.006.4 lokān punaḥ prāpa javād daśāsyaḥ || 6 ||

BRP143.007.1 sa prekṣamāṇo devam antarikṣaṃ |

BRP143.007.2 bhuvaṃ ca nāgāṃś ca gajāṃś ca viprān |

BRP143.007.3 ālokayām āsa nagaṃ mahāntaṃ |

BRP143.007.4 kailāsam āvāsa umāpater yaḥ || 7 ||

BRP143.008.1 dṛṣṭvā smayotphulladṛg adrirājaṃ |

BRP143.008.2 sa mantriṇau rāvaṇa ity uvāca || 8 ||

rāvaṇa uvāca:

BRP143.009.1 ko vā girāv atra vasen mahātmā |

BRP143.009.2 giriṃ nayāmy enam athādhi bhūmeḥ |

BRP143.009.3 laṅkāgato 'yaṃ girir āśu śobhāṃ |

BRP143.009.4 laṅkāpi satyaṃ śriyam ātanoti || 9 ||

brahmovāca:

BRP143.010.1 itthaṃ vaco rākṣasamantriṇau tau |

BRP143.010.2 niśamya rakṣodhipateś ca bhāvam |

BRP143.010.3 na yuktam ity ūcatur iṣṭabuddhyā |

BRP143.010.4 niśācaras tadvacanaṃ na mene || 10 ||

BRP143.011.1 saṃsthāpya tat puṣpakam āśu rakṣaḥ |

BRP143.011.2 puplāva kailāsagireś ca mūle |

BRP143.011.3 hindolayām āsa giriṃ daśāsyo |

BRP143.011.4 jñātvā bhavaḥ kṛtyam idaṃ cakāra || 11 ||

[p. 472 ]

BRP143.012.1 jitvā digīśāṃś ca sagarvitasya |

BRP143.012.2 kailāsam āndolayataḥ surāreḥ |

BRP143.012.3/ aṅguṣṭhakṛtyaiva rasātalādi BRP143.012.4 lokāṃś ca yātasya daśānanasya || 12 ||

BRP143.013.1 ālūnakāyasya giraṃ niśamya |

BRP143.013.2 vihasya devyā saha dattam iṣṭam |

BRP143.013.3 tasmai prasannaḥ kupito 'pi śambhur |

BRP143.013.4 ayuktadāteti na saṃśayo 'tra || 13 ||

BRP143.014.1 tato 'yam āvāpya varān suvīro |

BRP143.014.2 bhavaprasādāt kusumaṃ jagāma |

BRP143.014.3 gacchan sa laṅkāṃ bhavapūjanāya |

BRP143.014.4 gaṅgām agāc chambhujaṭāprasūtām || 14 ||

BRP143.015.1 sampūjayitvā vividhaiś ca mantrair |

BRP143.015.2 gaṅgājalaiḥ śambhum adīnasattvaḥ |

BRP143.015.3 asiṃ sa lebhe śaśikhaṇḍabhūṣāt |

BRP143.015.4 siddhiṃ ca sarvarddhim abhīpsitāṃ ca || 15 ||

BRP143.016.1 maddattamantraṃ śaśirakṣaṇāya |

BRP143.016.2 sa sādhayām āsa bhavaṃ prapūjya |

BRP143.016.3 siddhe tu mantre punar eva laṅkām |

BRP143.016.4 ayāt sa rakṣodhipatiḥ sa tuṣṭaḥ || 16 ||

BRP143.017.1 tataḥ prabhṛty etad atiprabhāvaṃ |

BRP143.017.2 tīrthaṃ mahāsiddhidam iṣṭadaṃ ca |

BRP143.017.3 samastapāpaughavināśanaṃ ca |

BRP143.017.4 siddhair aśeṣaiḥ parisevitaṃ ca || 17 ||

Chapter 144: Ātreyī, Aṅgiras, and Agni (the fire)

144 SS 237-238

brahmovāca:

BRP144.001.1 paruṣṇīsaṅgamaṃ ceti tīrthaṃ trailokyaviśrutam |

BRP144.001.2 tasya svarūpaṃ vakṣyāmi śṛṇu pāpavināśanam || 1 ||

BRP144.002.1 atrir ārādhayām āsa brahmaviṣṇumaheśvarān |

BRP144.002.2 teṣu tuṣṭeṣu sa prāha putrā yūyaṃ bhaviṣyatha || 2 ||

BRP144.003.1 tathā caikā rūpavatī kanyā mama bhavet surāḥ |

BRP144.003.2 tathā putratvam āpus te brahmaviṣṇumaheśvarāḥ || 3 ||

BRP144.004.1 kanyāṃ ca janayām āsa śubhātreyīti nāmataḥ |

BRP144.004.2 dattaḥ somo 'tha durvāsāḥ putrās tasya mahātmanaḥ || 4 ||

BRP144.005.1 agner aṅgiraso jāto hy aṅgārair aṅgirā yataḥ |

BRP144.005.2 tasmād aṅgirase prādād ātreyīm atirociṣam || 5 ||

BRP144.006.1 agneḥ prabhāvāt paruṣam ātreyīṃ sarvadāvadat |

BRP144.006.2 ātreyy api ca śuśrūṣāṃ kurvatī sarvadābhavat || 6 ||

[p. 473 ]

BRP144.007.1 tasyām āṅgirasā jātā mahābalaparākramāḥ |

BRP144.007.2 aṅgirāḥ paruṣaṃ vādīd ātreyīṃ nityam eva ca || 7 ||

BRP144.008.1 putrās tv āṅgirasā nityaṃ pitaraṃ śamayanti te |

BRP144.008.2 sā kadācid bhartṛvākyād udvignā paruṣākṣarāt |

BRP144.008.3 kṛtāñjalipuṭā dīnā prābravīc chvaśuraṃ gurum || 8 ||

ātreyy uvāca:

BRP144.009.1 atrijāhaṃ havyavāha bhāryā tava sutasya vai |

BRP144.009.2 śuśrūṣaṇaparā nityaṃ putrāṇāṃ bhartur eva ca || 9 ||

BRP144.010.1 patir māṃ paruṣaṃ vakti vṛthaivodvīkṣate ruṣā |

BRP144.010.2 praśādhi māṃ surajyeṣṭha bhartāraṃ mama daivatam || 10 ||

jvalana uvāca:

BRP144.011.1 aṅgārebhyaḥ samudbhūto bhartā te hy aṅgirā ṛṣiḥ |

BRP144.011.2 yathā śānto bhaved bhadre tathā nītir vidhīyatām || 11 ||

BRP144.012.1 āgneyo 'gniṃ samāyāto tava bhartā varānane |

BRP144.012.2 tadā tvaṃ jalarūpeṇa plāvayethā madājñayā || 12 ||

ātreyy uvāca:

BRP144.013.1 saheyaṃ paruṣaṃ vākyaṃ mā bhartāgniṃ samāviśet |

BRP144.013.2 bhartari pratikūlānāṃ yoṣitāṃ jīvanena kim || 13 ||

BRP144.014.1 iccheyaṃ śāntivākyāni bhartāraṃ labhate tathā || 14 ||

jvalana uvāca:

BRP144.015.1 agnis tv apsu śarīreṣu sthāvare jaṅgame tathā |

BRP144.015.2 tava bhartur ahaṃ dhāma nityaṃ ca janako mataḥ || 15 ||

BRP144.016.1 yo 'haṃ so 'ham iti jñātvā na cintāṃ kartum arhasi |

BRP144.016.2 kiṃ cāpo mātaro devyo hy agniḥ śvaśura ity api |

BRP144.016.3 iti buddhyā viniścitya mā viṣaṇṇā bhava snuṣe || 16 ||

snuṣovāca:

BRP144.017.1 āpo jananya iti yad babhāṣe |

BRP144.017.2 agner ahaṃ tava putrasya bhāryā |

BRP144.017.3 kathaṃ bhūtvā jananī cāpi bhāryā |

BRP144.017.4 viruddham etaj jalarūpeṇa nātha || 17 ||

jvalana uvāca:

BRP144.018.1 ādau tu patnī bharaṇāt tu bhāryā |

BRP144.018.2 janes tu jāyā svaguṇaiḥ kalatram |

BRP144.018.3 ityādirūpāṇi bibharṣi bhadre |

BRP144.018.4 kuruṣva vākyaṃ madudīritaṃ yat || 18 ||

BRP144.019.1 yo 'syāṃ prajātaḥ sa tu putra eva |

BRP144.019.2 sā tasya mātaiva na saṃśayo 'tra |

BRP144.019.3 tasmād vadanti śrutitattvavijñāḥ |

BRP144.019.4 sā naiva yoṣit tanaye 'bhijāte || 19 ||

brahmovāca:

BRP144.020.1 śvaśurasya tu tad vākyaṃ śrutvātreyī tadaiva tat |

BRP144.020.2 āgneyaṃ rūpam āpannam ambhasāplāvayat patim || 20 ||

[p. 474 ]

BRP144.021.1 ubhau tau dampatī brahman saṅgatau gāṅgavāriṇā |

BRP144.021.2 śāntarūpadharau cobhau dampatī sambabhūvatuḥ || 21 ||

BRP144.022.1 lakṣmyā yukto yathā viṣṇur umayā śaṅkaro yathā |

BRP144.022.2 rohiṇyā ca yathā candras tathābhūn mithunaṃ tadā || 22 ||

BRP144.023.1 bhartāraṃ plāvayantī sā dadhārāmbumayaṃ vapuḥ |

BRP144.023.2 paruṣṇī ceti vikhyātā gaṅgayā saṅgatā nadī || 23 ||

BRP144.024.1 gośatārpaṇajaṃ puṇyaṃ paruṣṇīsnānato bhavet |

BRP144.024.2 tatra cāṅgirasāś cakrur yajñāṃś ca bahudakṣiṇān || 24 ||

BRP144.025.1 tatra trīṇi sahasrāṇi tīrthāny āhuḥ purāṇagāḥ |

BRP144.025.2 ubhayos tīrayos tāta pṛthag yāgaphalaṃ viduḥ || 25 ||

BRP144.026.1 teṣu snānaṃ ca dānaṃ ca vājapeyādhikaṃ matam |

BRP144.026.2 viśeṣatas tu gaṅgāyāḥ paruṣṇyā saha saṅgame || 26 ||

BRP144.027.1 snānadānādibhiḥ puṇyaṃ yat tad vaktuṃ na śakyate || 27 ||

Chapter 145: Discussion about the best way to liberation

145 SS 238

brahmovāca:

BRP145.001.1 mārkaṇḍeyaṃ nāma tīrthaṃ sarvapāpavimocanam |

BRP145.001.2 sarvakratuphalaṃ puṇyam aghaughavinivāraṇam || 1 ||

BRP145.002.1 tasya prabhāvaṃ vakṣyāmi śṛṇu nārada yatnataḥ |

BRP145.002.2 mārkaṇḍeyo bharadvājo vasiṣṭho 'triś ca gautamaḥ || 2 ||

BRP145.003.1 yājñavalkyaś ca jābālir munayo 'nye 'pi nārada |

BRP145.003.2 ete śāstrapraṇetāro vedavedāṅgapāragāḥ || 3 ||

BRP145.004.1 purāṇanyāyamīmāṃsākathāsu pariniṣṭhitāḥ |

BRP145.004.2 mithaḥ samūcur vidvāṃso muktiṃ prati yathāmati || 4 ||

BRP145.005.1 kecij jñānaṃ praśaṃsanti kecit karma tathobhayam |

BRP145.005.2 evaṃ vivadamānās te mām ūcur ubhayaṃ matam || 5 ||

BRP145.006.1 madīyaṃ tu mataṃ jñātvā yayuś cakragadādharam |

BRP145.006.2 tasya cāpi mataṃ jñātvā ṛṣayas te mahaujasaḥ || 6 ||

BRP145.007.1 punar vivadamānās te śaṅkaraṃ praṣṭum udyatāḥ |

BRP145.007.2 gaṅgāyāṃ ca bhavaṃ pūjya tam evārthaṃ śaśaṃsire || 7 ||

BRP145.008.1 karmaṇas tu pradhānatvam uvāca tripurāntakaḥ |

BRP145.008.2 kriyārūpaṃ ca taj jñānaṃ kriyā saiva tad ucyate || 8 ||

BRP145.009.1 tasmāt sarvāṇi bhūtāni karmaṇā siddhim āpnuyuḥ |

BRP145.009.2 karmaiva viśvatovyāpi tadṛte nāsti kiñcana || 9 ||

BRP145.010.1 vidyābhyāso yajñakṛtir yogābhyāsaḥ śivārcanam |

BRP145.010.2 sarvaṃ karmaiva nākarmī prāṇī kvāpy atra vidyate || 10 ||

BRP145.011.1 karmaiva kāraṇaṃ tasmād anyad unmattaceṣṭitam |

BRP145.011.2 ṛṣīṇāṃ yatra saṃvādo yatra devo maheśvaraḥ || 11 ||

[p. 475 ]

BRP145.012.1 cakāra nirṇayaṃ sarvaṃ karmaṇāvāpyate nṛbhiḥ |

BRP145.012.2 mārkaṇḍaṃ mukhyataḥ kṛtvā tato mārkaṇḍam ucyate || 12 ||

BRP145.013.1 tīrtham ṛṣigaṇākīrṇaṃ gaṅgāyā uttare taṭe |

BRP145.013.2 pitṝṇāṃ pāvanaṃ puṇyaṃ smaraṇād api sarvadā || 13 ||

BRP145.014.1 tatrāṣṭau navatis tāta tīrthāny āha jaganmayaḥ |

BRP145.014.2 vedena cāpi tat proktam ṛṣayo menire ca tat || 14 ||

Chapter 146: Story of Yayāti

146 SS 239-240

brahmovāca:

BRP146.001.1 yāyātam aparaṃ tīrthaṃ yatra kālañjaraḥ śivaḥ |

BRP146.001.2 sarvapāpapraśamanaṃ tadvṛttam ucyate mayā || 1 ||

BRP146.002.1 yayātir nāhuṣo rājā sākṣād indra ivāparaḥ |

BRP146.002.2 tasya bhāryādvayaṃ cāsīt kulalakṣaṇabhūṣitam || 2 ||

BRP146.003.1 jyeṣṭhā tu devayānīti nāmnā śukrasutā śubhā |

BRP146.003.2 śarmiṣṭheti dvitīyā sā sutā syād vṛṣaparvaṇaḥ || 3 ||

BRP146.004.1 brāhmaṇy api mahāprājñā devayānī sumadhyamā |

BRP146.004.2 yayāter abhavad bhāryā sā tu śukraprasādataḥ || 4 ||

BRP146.005.1 śarmiṣṭhā cāpi tasyaiva bhāryā yā vṛṣaparvajā |

BRP146.005.2 devayānī śukrasutā dvau putrau samajījanat || 5 ||

BRP146.006.1 yaduṃ ca turvasuṃ caiva devaputrasamāv ubhau |

BRP146.006.2 śarmiṣṭhā ca nṛpāl lebhe trīn putrān devasannibhān || 6 ||

BRP146.007.1 druhyuṃ cānuṃ ca pūruṃ ca yayāter nṛpasattamāt |

BRP146.007.2 devayānyāḥ sutau brahman sadṛśau śukrarūpataḥ || 7 ||

BRP146.008.1 śarmiṣṭhāyās tu tanayāḥ śakrāgnivaruṇaprabhāḥ |

BRP146.008.2 devayānī kadācit tu pitaraṃ prāha duḥkhitā || 8 ||

devayāny uvāca:

BRP146.009.1 mama tv apatyadvitayam abhāgyāyā bhṛgūdvaha |

BRP146.009.2 mama dāsyāḥ sabhāgyāyā apatyatritayaṃ pitaḥ || 9 ||

BRP146.010.1 tad etad anumṛśyāyaṃ duḥkham atyantam āgatā |

BRP146.010.2 mariṣye dānavaguro yayātikṛtavipriyāt |

BRP146.010.3 mānabhaṅgād varaṃ tāta maraṇaṃ hi manasvinām || 10 ||

brahmovāca:

BRP146.011.1 tad etat putrikāvākyaṃ śrutvā śukraḥ pratāpavān |

BRP146.011.2 kupito 'bhyāyayau śīghraṃ yayātim idam abravīt || 11 ||

śukra uvāca:

BRP146.012.1 yad idaṃ vipriyaṃ me tvaṃ sutāyāḥ kṛtavān asi |

BRP146.012.2 rūponmattena rājendra tasmād vṛddho bhaviṣyasi || 12 ||

BRP146.013.1 na ca bhoktuṃ na ca tyaktuṃ śaknoti viṣayāturaḥ |

BRP146.013.2 spṛhayan manasaivāste niḥśvāsocchvāsanaṣṭadhīḥ || 13 ||

[p. 476 ]

BRP146.014.1 vṛddhatvam eva maraṇaṃ jīvatām api dehinām |

BRP146.014.2 tasmāc chīghraṃ prayāhi tvaṃ jarāṃ bhūpātidurdharām || 14 ||

brahmovāca:

BRP146.015.1 etac chrutvā yayātis tu śāpaṃ śukrasya dhīmataḥ |

BRP146.015.2 kṛtāñjalipuṭo rājā yayātiḥ śukram abravīt || 15 ||

yayātir uvāca:

BRP146.016.1 nāparādhye na saṅkupye naivādharmaṃ pravartaye |

BRP146.016.2 adharmakāriṇaḥ pāpāḥ śāsyā eva mahātmanām || 16 ||

BRP146.017.1 dharmam eva carantaṃ vai kathaṃ māṃ śaptavān asi |

BRP146.017.2 devayānī dvijaśreṣṭha vṛthā māṃ vakti kiñcana || 17 ||

BRP146.018.1 tasmān na mama viprendra śāpaṃ dātuṃ tvam arhasi |

BRP146.018.2 vidvāṃso 'pi hi nirdoṣe yadi kupyanti mohitāḥ |

BRP146.018.3 tadā na doṣo mūrkhāṇāṃ dveṣāgnipluṣṭacetasām || 18 ||

brahmovāca:

BRP146.019.1 yayātivākyāc chukro 'pi sasmāra sutayā kṛtam |

BRP146.019.2 asakṛd vipriyaṃ tasya divā rātrau pracaṇḍayā || 19 ||

BRP146.020.1 gatakopo 'ham ity uktvā kāvyo rājānam abravīt || 20 ||

śukra uvāca:

BRP146.021.1 jñātaṃ mayānayākāri vipriyaṃ na vade 'nṛtam |

BRP146.021.2 śāpasyemaṃ kariṣyāmi śṛṇuṣvānugrahaṃ nṛpa || 21 ||

BRP146.022.1 yasmai putrāya sandātuṃ jarām icchasi mānada |

BRP146.022.2 tasya sā yātv iyaṃ rājañ jarā putrāya madvarāt || 22 ||

brahmovāca:

BRP146.023.1 punar yayātiḥ śvaśuraṃ śukraṃ prāha vinītavat || 23 ||

yayātir uvāca:

BRP146.024.1 yo gṛhṇāti mayā dattāṃ jarāṃ bhaktisamanvitaḥ |

BRP146.024.2 sa rājā syād daityaguro tad etad anumanyatām || 24 ||

BRP146.025.1 yo madvākyaṃ nābhinandet suto daityaguro dṛḍham |

BRP146.025.2 taṃ śapeyam anujñātra dātavyaiva tvayā guro || 25 ||

brahmovāca:

BRP146.026.1 evam astv iti rājānam uvāca bhṛgunandanaḥ |

BRP146.026.2 tato yayātiḥ svaṃ putram āhūyedaṃ vaco 'bravīt || 26 ||

yayātir uvāca:

BRP146.027.1 yado gṛhāṇa me śāpāj jarāṃ jātāṃ suto bhavān |

BRP146.027.2 jyeṣṭhaḥ sarvārthavit prauḍhaḥ putrāṇāṃ dhuri saṃsthitaḥ |

BRP146.027.3 putrī tenaiva janako yas tadājñāvaśe sthitaḥ || 27 ||

brahmovāca:

BRP146.028.1 nety uvāca yadus tātaṃ yayātiṃ bhūridakṣiṇam |

BRP146.028.2 yayātiś ca yaduṃ śaptvā turvasuṃ kāmam abravīt || 28 ||

BRP146.029.1 nāgṛhṇāt turvasuś cāpi pitrā dattāṃ jarāṃ tadā |

BRP146.029.2 taṃ śaptvā cābravīd druhyuṃ gṛhāṇemāṃ jarāṃ mama || 29 ||

BRP146.030.1 druhyuś ca naicchat tāṃ dattāṃ jarāṃ rūpavināśinīm |

BRP146.030.2 anum apy abravīd rājā gṛhāṇemāṃ jarāṃ mama || 30 ||

[p. 477 ]

BRP146.031.1 anur neti tadovāca śaptvā taṃ pūrum abravīt |

BRP146.031.2 abhinandya tadā pūrur jarāṃ tāṃ jagṛhe pituḥ || 31 ||

BRP146.032.1 sahasram ekaṃ varṣāṇāṃ yāvat prīto 'bhavat pitā |

BRP146.032.2 yauvane yāni bhogyāni vastūni vividhāni ca || 32 ||

BRP146.033.1 putrayauvanasantuṣṭo yayātir bubhuje sukham |

BRP146.033.2 tatas tṛpto 'bhavad rājā sarvabhogeṣu nāhuṣaḥ |

BRP146.033.3 tato harṣāt samāhūya pūruṃ putram athābravīt || 33 ||

yayātir uvāca:

BRP146.034.1 tṛpto 'smi sarvabhogeṣu yauvanena tavānagha |

BRP146.034.2 gṛhāṇa yauvanaṃ putra jarāṃ me dehi kaśmalām || 34 ||

brahmovāca:

BRP146.035.1 nety uvāca tadā pūrur jarayā kṣīyate mayā |

BRP146.035.2 vikārās tāta bhāvānāṃ durnivārāḥ śarīriṇām || 35 ||

BRP146.036.1 balāt kālāgatā sahyā jarāpy akhiladehibhiḥ |

BRP146.036.2 sā ced gurūpakārāya gṛhītā tyajyate katham || 36 ||

BRP146.037.1 svīkṛtatyāgapāpād dhi dehināṃ maraṇaṃ varam |

BRP146.037.2 athavā tu jarāṃ rājaṃs tapasā nāśayāmy aham || 37 ||

brahmovāca:

BRP146.038.1 evam uktvā tu pitaraṃ yayau gaṅgām anuttamām |

BRP146.038.2 gautamyā dakṣiṇe pāre tatas tepe tapo mahat || 38 ||

BRP146.039.1 tataḥ prīto 'bhavad devaḥ kālena mahatā śivaḥ |

BRP146.039.2 lokātītamahodāraguṇasanmaṇibhūṣitam |

BRP146.039.3 kiṃ dadāmīti taṃ prāha pūruṃ sa surasattamaḥ || 39 ||

pūrur uvāca:

BRP146.040.1 śāpaprāptāṃ jarāṃ nātha pitur mama surādhipa |

BRP146.040.2 tāṃ nāśayasva deveśa pitṛśaptāṃś ca kopataḥ |

BRP146.040.3 madbhrātṝñ śāpato muktān kuruṣva surapūjita || 40 ||

brahmovāca:

BRP146.041.1 tathety uktvā jagannāthaḥ śāpāj jātāṃ jarāṃ tathā |

BRP146.041.2 anāśayaj jagannātho bhrātṝṃś cakre viśāpinaḥ || 41 ||

BRP146.042.1 tataḥ prabhṛti tat tīrthaṃ jarārogavināśanam |

BRP146.042.2 akālajajarādīnāṃ smaraṇād api nāśanam || 42 ||

BRP146.043.1 tannāmnā cāpi vikhyātaṃ kālañjaram udāhṛtam |

BRP146.043.2 yāyātaṃ nāhuṣaṃ pauraṃ śaukraṃ śārmiṣṭham eva ca || 43 ||

BRP146.044.1 evamādīni tīrthāni tatrāṣṭottaram eva ca |

BRP146.044.2 śataṃ vidyān mahābuddhe sarvasiddhikaraṃ tathā || 44 ||

BRP146.045.1 teṣu snānaṃ ca dānaṃ ca śravaṇaṃ paṭhanaṃ tathā |

BRP146.045.2 sarvapāpapraśamanaṃ bhuktimuktipradaṃ bhavet || 45 ||

[p. 478 ]

Chapter 147: Viśvāmitra and the Apsarases

147 SS 240-241

brahmovāca:

BRP147.001.1 apsaroyugam ākhyātam apsarāsaṅgamaṃ tataḥ |

BRP147.001.2 tīre ca dakṣiṇe puṇyaṃ smaraṇāt subhago bhavet || 1 ||

BRP147.002.1 mukto bhavaty asandehaṃ tatra snānādinā naraḥ |

BRP147.002.2 strī satī saṅgame tasminn ṛtusnātā ca nārada || 2 ||

BRP147.003.1 vandhyāpi janayet putraṃ trimāsāt patinā saha |

BRP147.003.2 snānadānena vartantī nānyathā madvaco bhavet || 3 ||

BRP147.004.1 apsaroyugam ākhyātaṃ tīrthaṃ yena ca hetunā |

BRP147.004.2 tatredaṃ kāraṇaṃ vakṣye śṛṇu nārada yatnataḥ || 4 ||

BRP147.005.1 spardhāsīn mahatī brahman viśvāmitravasiṣṭhayoḥ |

BRP147.005.2 tapasyantaṃ gādhisutaṃ brāhmaṇyārthe yatavratam || 5 ||

BRP147.006.1 gaṅgādvāre samāsīnaṃ preritendreṇa menakā |

BRP147.006.2 taṃ gatvā tapaso bhraṣṭaṃ kuru bhadre mamājñayā || 6 ||

BRP147.007.1 tadoktendreṇa sā menā viśvāmitraṃ tapaścyutam |

BRP147.007.2 kṛtvā kanyāṃ tathā dattvā jagāmendrapuraṃ punaḥ || 7 ||

BRP147.008.1 tasyāṃ gatāyāṃ sasmāra gādhiputro 'khilaṃ kṛtam |

BRP147.008.2 taṃ tu deśaṃ parityajya tīrthaṃ tu suravallabham || 8 ||

BRP147.009.1 jagāma dakṣiṇāṃ gaṅgāṃ yatra kālañjaro haraḥ |

BRP147.009.2 tapasyantaṃ tadovāca punar indraḥ sahasradṛk || 9 ||

BRP147.010.1 urvaśīṃ ca tato menāṃ rambhāṃ cāpi tilottamām |

BRP147.010.2 naivety ūcur bhayatrastāḥ punar āha śacīpatiḥ || 10 ||

BRP147.011.1 gambhīrāṃ cātigambhīrām ubhe ye garvite tadā |

BRP147.011.2 te ūcatur ubhe devaṃ sahasrākṣaṃ purandaram || 11 ||

gambhīrātigambhīre ūcatuḥ:

BRP147.012.1 āvāṃ gatvā tapasyantaṃ gādhiputraṃ mahādyutim |

BRP147.012.2 cyāvayāvo nṛtyagītai rūpayauvanasampadā || 12 ||

BRP147.013.1 yāsām apāṅge hasite vāci vibhramasampadi |

BRP147.013.2 nityaṃ vasati pañceṣus tābhiḥ ko 'tra na jīyate || 13 ||

brahmovāca:

BRP147.014.1 tathety ukte sahasrākṣe te āgatya mahānadīm |

BRP147.014.2 dadṛśāte tapasyantaṃ viśvāmitraṃ mahāmunim || 14 ||

BRP147.015.1 mṛtyor api durādharṣaṃ bhūmistham iva dhūrjaṭim |

BRP147.015.2 sahasram ekaṃ varṣāṇām īkṣituṃ na ca śaknutaḥ || 15 ||

BRP147.016.1 dūre sthite nṛtyagītacāṭukārarate tadā |

BRP147.016.2 vilokya muniśārdūlas tataḥ kopākulo 'bhavat || 16 ||

BRP147.017.1 pratīpācaraṇaṃ dṛṣṭvā krodhaḥ kasya na jāyate |

BRP147.017.2 nispṛho 'pi mahābāhus tam indraṃ prahasann iva || 17 ||

BRP147.018.1 ābhyāṃ muktaḥ sahasrākṣo hy apsarobhyāṃ bruvann iva |

BRP147.018.2 śaśāpa te sa gādheyo dravarūpe bhaviṣyathaḥ || 18 ||

BRP147.019.1 dravituṃ māṃ samāyāte yatas tv iha tato laghu |

BRP147.019.2 tataḥ prasāditas tābhyāṃ śāpamokṣaṃ cakāra saḥ || 19 ||

BRP147.020.1 bhavetāṃ divyarūpe vāṃ gaṅgayā saṅgate yadā |

BRP147.020.2 tacchāpāt te nadīrūpe tatkṣaṇāt sambabhūvatuḥ || 20 ||

[p. 479 ]

BRP147.021.1 apsaroyugam ākhyātaṃ nadīdvayam ato 'bhavat |

BRP147.021.2 tābhyāṃ parasparaṃ cāpi tābhyāṃ gaṅgāsusaṅgamaḥ || 21 ||

BRP147.022.1 sarvalokeṣu vikhyāto bhuktimuktipradaḥ śivaḥ |

BRP147.022.2 tatrāste dṛṣṭa evāsau sarvasiddhipradāyakaḥ || 22 ||

BRP147.023.1 tatra snātvā tu taṃ dṛṣṭvā mucyate sarvabandhanāt || 23 ||

Chapter 148: Kāṇva's sarcrificial fire getting extinct during the offering

148 SS 241-242

brahmovāca:

BRP148.001.1 koṭitīrtham iti khyātaṃ gaṅgāyā dakṣiṇe taṭe |

BRP148.001.2 yasyānusmaraṇād eva sarvapāpaiḥ pramucyate || 1 ||

BRP148.002.1 yatra koṭīśvaro devaḥ sarvaṃ koṭiguṇaṃ bhavet |

BRP148.002.2 koṭidvayaṃ tatra pūrṇaṃ tīrthānāṃ śubhadāyinām || 2 ||

BRP148.003.1 tatra vyuṣṭiṃ pravakṣyāmi śṛṇu nārada tanmanāḥ |

BRP148.003.2 kaṇvasya tu suto jyeṣṭho bāhlīka iti viśrutaḥ || 3 ||

BRP148.004.1 kāṇvaś ceti janaiḥ khyāto vedavedāṅgapāragaḥ |

BRP148.004.2 iṣṭīḥ pārvāyaṇānīr yāḥ sabhāryo vedapāragaḥ || 4 ||

BRP148.005.1 kurvann āste sa gautamyās tīrastho lokapūjitaḥ |

BRP148.005.2 prātaḥkāle sabhāryo 'sau juhvad agnau samāhitaḥ || 5 ||

BRP148.006.1 sarvadāste kadācit tu havanāya samudyataḥ |

BRP148.006.2 ekāhutiṃ sa hutvā tu samiddhe havyavāhane || 6 ||

BRP148.007.1 āhutyantaradānāya havir dravyaṃ kare 'grahīt |

BRP148.007.2 etasminn antare vahnir upaśānto 'bhavat tadā || 7 ||

BRP148.008.1 tataś cintāparaḥ kāṇvaḥ kartavyaṃ kiṃ bhaved iti |

BRP148.008.2 antar vicārayām āsa viṣādaṃ paramaṃ gataḥ || 8 ||

BRP148.009.1 āhutyoś ca dvayor madhya upaśānto hutāśanaḥ |

BRP148.009.2 agnyantaram upādeyaṃ vaidikaṃ laukikaṃ tathā || 9 ||

BRP148.010.1 kva hoṣyaṃ syād dvitīyaṃ tu āhutyantaram eva ca |

BRP148.010.2 evaṃ mīmāṃsamāne tu daivī vāg abravīt tadā || 10 ||

BRP148.011.1 agnyantaraṃ naiva te 'tra upādeyaṃ bhaviṣyati |

BRP148.011.2 yāni tatra bhaviṣyanti śakalāni samīpataḥ || 11 ||

BRP148.012.1 ardhadagdheṣu kāṣṭheṣu viprarāja prahūyatām |

BRP148.012.2 nety uvāca tadā kāṇvaḥ saiva vāg abravīt punaḥ || 12 ||

BRP148.013.1 agneḥ putro hiraṇyas tu pitā putraḥ sa eva tu |

BRP148.013.2 putre dattaṃ priyāyaiva pituḥ prītyai bhaviṣyati || 13 ||

BRP148.014.1 pitre deyaṃ sute dadyāt koṭiprītiguṇaṃ bhavet |

BRP148.014.2 daivī vāg abravīd evaṃ tataḥ sarve maharṣayaḥ || 14 ||

BRP148.015.1 niścitya dharmasarvasvaṃ tathā cakrur yathoditam |

BRP148.015.2 etaj jñātvā jagaty atra putre dattaṃ pitur bhavet || 15 ||

BRP148.016.1 apatyādyupakāreṇa pitroḥ prītir yathā bhavet |

BRP148.016.2 tathā nānyena kenāpi jagaty etad dhi viśrutam || 16 ||

[p. 480 ]

BRP148.017.1 suprasiddhaṃ jagaty etat sarvalokeṣu pūjitam |

BRP148.017.2 tasmin datte bhavet puṇyaṃ sarvaṃ koṭiguṇaṃ suta || 17 ||

BRP148.018.1 manoglāninivṛttiś ca jāyate ca mahat sukham |

BRP148.018.2 punar apy āha sā vāṇī kāṇve 'smiṃs tīrtha uttame || 18 ||

BRP148.019.1 abhavat tan mahat tīrthaṃ kāṇva puṇyaprabhāvataḥ |

BRP148.019.2 lokatrayāśrayāśeṣatīrthebhyo 'pi mahāphalam || 19 ||

BRP148.020.1 snānadānādikaṃ kiñcid bhaktyā kurvan samāhitaḥ |

BRP148.020.2 phalaṃ prāpsyasy aśeṣeṇa sarvaṃ koṭiguṇaṃ mune || 20 ||

BRP148.021.1 yat kiñcit kriyate cātra snānadānādikaṃ naraiḥ |

BRP148.021.2 sarvaṃ koṭiguṇaṃ vidyāt koṭitīrthaṃ tato viduḥ || 21 ||

BRP148.022.1 yatraitad vṛttam āgneyaṃ kāṇvaṃ pautraṃ hiraṇyakam |

BRP148.022.2 vāṇīsañjñaṃ koṭitīrthaṃ koṭitīrthaphalaṃ yataḥ || 22 ||

BRP148.023.1 koṭitīrthasya māhātmyam atra vaktuṃ na śakyate |

BRP148.023.2 vācaspatiprabhṛtibhir athavānyaiḥ surair api || 23 ||

BRP148.024.1 yatrānuṣṭhīyamānaṃ hi sarvaṃ karma yathā tathā |

BRP148.024.2 godāvaryāḥ prasādena sarvaṃ koṭiguṇaṃ bhavet || 24 ||

BRP148.025.1 koṭitīrthe dvijāgryāya gām ekāṃ yaḥ prayacchati |

BRP148.025.2 tasya tīrthasya māhātmyād gokoṭiphalam aśnute || 25 ||

BRP148.026.1 tasmiṃs tīrthe śucir bhūtvā bhūmidānaṃ karoti yaḥ |

BRP148.026.2 śraddhāyuktena manasā syāt tatkoṭiguṇottaram || 26 ||

BRP148.027.1 sarvatra gautamītīre pitṝṇāṃ dānam uttamam |

BRP148.027.2 viśeṣataḥ koṭitīrthe tad anantaphalapradam |

BRP148.027.3 atraikanyūnapañcāśat tīrthāni munayo viduḥ || 27 ||

Chapter 149: Viṣṇu as Narasiṃha

149 SS 242-243

brahmovāca:

BRP149.001.1 nārasiṃham iti khyātaṃ gaṅgāyā uttare taṭe |

BRP149.001.2 tasyānubhāvaṃ vakṣyāmi sarvarakṣāvidhāyakam || 1 ||

BRP149.002.1 hiraṇyakaśipuḥ pūrvam abhavad balināṃ varaḥ |

BRP149.002.2 tapasā vikrameṇāpi devānām aparājitaḥ || 2 ||

BRP149.003.1 haribhaktātmajadveṣakaluṣīkṛtamānasaḥ |

BRP149.003.2 āvirbhūya sabhāstambhād viśvātmatvaṃ pradarśayan || 3 ||

BRP149.004.1 taṃ hatvā narasiṃhas tatsainyam adrāvayat tadā |

BRP149.004.2 sarvān hatvā mahādaityān krameṇājau mahāmṛgaḥ || 4 ||

BRP149.005.1 rasātalasthāñ śatrūṃś ca jitvā svarlokam īyivān |

BRP149.005.2 tatra jitvā bhuvaṃ gatvā daityān hatvā nagasthitān || 5 ||

BRP149.006.1 samudrasthān nadīsaṃsthān grāmasthān vanavāsinaḥ |

BRP149.006.2 nānārūpadharān daityān nijaghāna mṛgākṛtiḥ || 6 ||

BRP149.007.1 ākāśagān vāyusaṃsthāñ jyotirlokam upāgatān |

BRP149.007.2 vajrapātādhikanakhaḥ samuddhūtamahāsaṭaḥ || 7 ||

[p. 481 ]

BRP149.008.1 daityagarbhasrāvigarjī nirjitāśeṣarākṣasaḥ |

BRP149.008.2 mahānādair vīkṣitaiś ca pralayānalasannibhaiḥ || 8 ||

BRP149.009.1 capeṭair aṅgavikṣepair asurān paryacūrṇayat |

BRP149.009.2 evaṃ hatvā bahuvidhān gautamīm agamad dhariḥ || 9 ||

BRP149.010.1 svapadāmbujasambhūtāṃ manonayananandinīm |

BRP149.010.2 tatrāmbarya iti khyāto daṇḍakādhipate ripuḥ || 10 ||

BRP149.011.1 devānāṃ durjayo yoddhā balena mahatāvṛtaḥ |

BRP149.011.2 tenābhavan mahāraudraṃ bhīṣaṇaṃ lomaharṣaṇam || 11 ||

BRP149.012.1 śastrāstravarṣaṇaṃ yuddhaṃ hariṇā daityasūnunā |

BRP149.012.2 nijaghāna hariḥ śrīmāṃs taṃ ripuṃ hy uttare taṭe || 12 ||

BRP149.013.1 gaṅgāyāṃ nārasiṃhaṃ tu tīrthaṃ trailokyaviśrutam |

BRP149.013.2 snānadānādikaṃ tatra sarvapāpagrahārdanam || 13 ||

BRP149.014.1 sarvarakṣākaraṃ nityaṃ jarāmaraṇavāraṇam |

BRP149.014.2 yathā surāṇāṃ sarveṣāṃ na kopi hariṇā samaḥ || 14 ||

BRP149.015.1 tīrthānām apy aśeṣāṇāṃ tathā tat tīrtham uttamam |

BRP149.015.2 tatra tīrthe naraḥ snātvā kuryān nṛharipūjanam || 15 ||

BRP149.016.1 svarge martye tale vāpi tasya kiñcin na durlabham |

BRP149.016.2 ityādy aṣṭau mune tatra mahātīrthāni nārada || 16 ||

BRP149.017.1 pṛthak pṛthak tīrthakoṭiphalam āhur manīṣiṇaḥ |

BRP149.017.2 aśraddhayāpi yannāmni smṛte sarvāghasaṅkṣayaḥ || 17 ||

BRP149.018.1 bhavet sākṣān nṛsiṃho 'sau sarvadā yatra saṃsthitaḥ |

BRP149.018.2 tat tīrthasevāsañjātaṃ phalaṃ kair iha varṇyate || 18 ||

BRP149.019.1 yathā na devo nṛharer adhikaḥ kvāpi vartate |

BRP149.019.2 tathā nṛsiṃhatīrthena samaṃ tīrthaṃ na kutracit || 19 ||

Chapter 150: Jīgarti's life after death and his redemption by Śunaḥśepa

150 SS 243-244

brahmovāca:

BRP150.001.1 paiśācaṃ tīrtham ākhyātaṃ gaṅgāyā uttare taṭe |

BRP150.001.2 piśācatvāt purā vipro muktim āpa mahāmate || 1 ||

BRP150.002.1 suyavasyātmajo loke jīgartir iti viśrutaḥ |

BRP150.002.2 kuṭumbabhāraduḥkhārto durbhikṣeṇa tu pīḍitaḥ || 2 ||

BRP150.003.1 madhyamaṃ tu śunaḥśepaṃ putraṃ brahmavidāṃ varam |

BRP150.003.2 vikrītavān kṣatriyāya vadhāya bahulair dhanaiḥ || 3 ||

BRP150.004.1 kiṃ nāmāpadgataḥ pāpaṃ nācaraty api paṇḍitaḥ |

BRP150.004.2 śamitṛtve dhanaṃ cāpi jagṛhe bahulaṃ muniḥ || 4 ||

BRP150.005.1 vidāraṇārthaṃ ca dhanaṃ jagṛhe brāhmaṇādhamaḥ |

BRP150.005.2 tato 'pratisamādheyamahāroganipīḍitaḥ || 5 ||

BRP150.006.1 sa mṛtaḥ kālaparyāye narakeṣv atha pātitaḥ |

BRP150.006.2 bhogād ṛte na kṣayo 'sti prāktanānām ihāṃhasām || 6 ||

[p. 482 ]

BRP150.007.1 kiṅkarair yamavākyena bahuyonyantaraṃ gataḥ |

BRP150.007.2 tataḥ piśāco hy abhavad dāruṇo dāruṇākṛtiḥ || 7 ||

BRP150.008.1 śuṣkakāṣṭheṣv athāraṇye nirjale nirjane tathā |

BRP150.008.2 grīṣme grīṣmadavavyāpte kṣipyate yamakiṅkaraiḥ || 8 ||

BRP150.009.1 kanyāputramahīvājigavāṃ vikrayakāriṇaḥ |

BRP150.009.2 narakān na nivartante yāvad ābhūtasamplavam || 9 ||

BRP150.010.1 svakṛtāghavipākena dāruṇair yamakiṅkaraiḥ |

BRP150.010.2 saṅghāte pacyamāno 'sau rurodoccaiḥ kṛtaṃ smaran || 10 ||

BRP150.011.1 pathi gacchan kadācit sa jīgarter madhyamaḥ sutaḥ |

BRP150.011.2 śuśrāva rudato vāṇīṃ piśācasya muhur muhuḥ || 11 ||

BRP150.012.1 putrakretur brahmahantur jīgartes tu pitus tadā |

BRP150.012.2 pāpinaḥ putravikretur brahmahantuḥ pituś ca tām || 12 ||

BRP150.013.1 śunaḥśepas tadovāca ko bhavān atiduḥkhitaḥ |

BRP150.013.2 jīgartir abravīd duḥkhāc chunaḥśepapitā hy aham || 13 ||

BRP150.014.1 pāpīyasīṃ kriyāṃ kṛtvā yoniṃ prāpto 'smi dāruṇām |

BRP150.014.2 narakeṣv atha pakvaś ca punaḥ prāpto 'ntarālakam |

BRP150.014.3 ye ye duṣkṛtakarmāṇas teṣāṃ teṣām iyaṃ gatiḥ || 14 ||

BRP150.015.1 jīgartiputras tam uvāca duḥkhāt |

BRP150.015.2 so 'haṃ sutas te mama doṣeṇa tāta |

BRP150.015.3 vikrītvā māṃ narakān evam āptas |

BRP150.015.4 tataḥ kariṣye svargataṃ tvām idānīm || 15 ||

BRP150.016.1/ evaṃ pratijñāya sa gādhiputra BRP150.016.2 putratvam āpto 'tha munipravīraḥ |

BRP150.016.3 gaṅgām abhidhyāya pituś ca lokān |

BRP150.016.4 anuttamān īhamāno jagāma || 16 ||

BRP150.017.1 aśeṣaduḥkhānaladhūpitānāṃ |

BRP150.017.2 nimajjatāṃ mohamahāsamudre |

BRP150.017.3 śarīriṇāṃ nānyad aho trilokyām |

BRP150.017.4 ālambanaṃ viṣṇupadīṃ vihāya || 17 ||

BRP150.018.1 evaṃ viniścitya munir mahātmā |

BRP150.018.2 samuddidhīrṣuḥ pitaraṃ sa durgateḥ |

BRP150.018.3 śucis tato gautamīm āśu gatvā |

BRP150.018.4 tatra snātvā saṃsmarañ chambhuviṣṇū || 18 ||

BRP150.019.1 dadau jalaṃ pretarūpāya pitre |

BRP150.019.2 piśācarūpāya suduḥkhitāya |

BRP150.019.3 taddānamātreṇa tadaiva pūto |

BRP150.019.4 jīgartir āvāpa vapuḥ supuṇyam || 19 ||

BRP150.020.1 vimānayuktaḥ surasaṅghajuṣṭaṃ |

BRP150.020.2 viṣṇoḥ padaṃ prāpa sutaprabhāvāt |

BRP150.020.3 gaṅgāprabhāvāc ca hareś ca śambhor |

BRP150.020.4 vidhātur arkāyutatulyatejāḥ || 20 ||

BRP150.021.1 tataḥ prabhṛty etad atiprasiddhaṃ |

BRP150.021.2 paiśācanāśaṃ ca mahāgadaṃ ca |

[p. 483 ]

BRP150.021.3 mahānti pāpāni ca nāśam āśu |

BRP150.021.4 prayānti yasya smaraṇena puṃsām || 21 ||

BRP150.022.1 tīrthasya cedaṃ gaditaṃ tavādya |

BRP150.022.2 māhātmyam etat triśatāni yatra |

BRP150.022.3/ tīrthāny athānyāni bhavanti bhukti BRP150.022.4 muktipradāyīni kim anyad atra || 22 ||

BRP150.023.1 sarvasiddhidam ākhyātam ityādy atra śatatrayam |

BRP150.023.2 tīrthānāṃ munijuṣṭānāṃ smaraṇād apy abhīṣṭadam || 23 ||

Chapter 151: Purūravas and Urvaśī

151 SS 244-245

brahmovāca:

BRP151.001.1 nimnabhedam iti khyātaṃ sarvapāpapraṇāśanam |

BRP151.001.2 gaṅgāyā uttare pāre tīrthaṃ trailokyaviśrutam || 1 ||

BRP151.002.1 yasya saṃsmaraṇenāpi sarvapāpakṣayo bhavet |

BRP151.002.2 vedadvīpaś ca tatraiva darśanād vedavid bhavet || 2 ||

BRP151.003.1 urvaśīṃ cakame rājā ailaḥ paramadhārmikaḥ |

BRP151.003.2 ko na moham upāyāti vilokya madirekṣaṇām || 3 ||

BRP151.004.1 sā prāyād yatra rājāsau ghṛtaṃ stokaṃ samaśnute |

BRP151.004.2 ānagnadarśanāt kṛtvā tasyāḥ kālāvadhiṃ nṛpaḥ || 4 ||

BRP151.005.1 tāṃ svīcakāra lalanāṃ yūnāṃ ramyāṃ navāṃ navām |

BRP151.005.2 suptāyāṃ śayane tasyāṃ samuttasthau purūravāḥ || 5 ||

BRP151.006.1 vilokya taṃ vivasanaṃ tadaivāsau vinirgatā |

BRP151.006.2 vidyuccañcalacittānāṃ kva sthairyaṃ nanu yoṣitām || 6 ||

BRP151.007.1 īkṣāṃ cakre sa śarvaryāṃ vivastro vismito mahān |

BRP151.007.2 etasminn antare rājā yuddhāyāgād ripūn prati || 7 ||

BRP151.008.1 tāñ jitvā punar apy āgād devalokaṃ supūjitam |

BRP151.008.2 sa cāgatya mahārājo vasiṣṭhāc ca purodhasaḥ || 8 ||

BRP151.009.1 urvaśyā gamanaṃ śrutvā tato duḥkhasamanvitaḥ |

BRP151.009.2 na juhoti na cāśnāti na śṛṇoti na paśyati || 9 ||

BRP151.010.1 etasminn antare tatra mṛtāvasthaṃ nṛpottamam |

BRP151.010.2 bodhayām āsa vākyaiś ca hetubhūtaiḥ purohitaḥ || 10 ||

vasiṣṭha uvāca:

BRP151.011.1 sā mṛtādya mahārāja mā vyathasva mahāmate |

BRP151.011.2 evaṃ sthitaṃ tu mā tvāṃ vai aśivāḥ spṛśyur āśugāḥ || 11 ||

BRP151.012.1 na vai straiṇāni jānīṣe hṛdayāni mahāmate |

BRP151.012.2 śālāvṛkāṇāṃ yādṝṃśi tasmāt tvaṃ bhūpa mā śucaḥ || 12 ||

BRP151.013.1 ko nāma loke rājendra kāminībhir na vañcitaḥ |

BRP151.013.2 vañcakatvaṃ nṛśaṃsatvaṃ cañcalatvaṃ kuśīlatā || 13 ||

BRP151.014.1 iti svābhāvikaṃ yāsāṃ tāḥ kathaṃ sukhahetavaḥ |

BRP151.014.2 kālena ko na nihataḥ ko 'rthī gauravam āgataḥ || 14 ||

[p. 484 ]

BRP151.015.1 śriyā na bhrāmitaḥ ko vā yoṣidbhiḥ ko na khaṇḍitaḥ |

BRP151.015.2 svapnamāyopamā rājan madaviplutacetasaḥ || 15 ||

BRP151.016.1 sukhāya yoṣitaḥ kasya jñātvaitad vijvaro bhava |

BRP151.016.2 vihāya śaṅkaraṃ viṣṇuṃ gautamīṃ vā mahāmate |

BRP151.016.3 duḥkhināṃ śaraṇaṃ nānyad vidyate bhuvanatraye || 16 ||

brahmovāca:

BRP151.017.1 etac chrutvā tato rājā duḥkhaṃ saṃhṛtya yatnataḥ |

BRP151.017.2 gautamyā madhyasaṃstho 'sāv ailaḥ paramadhārmikaḥ || 17 ||

BRP151.018.1 tatra cārādhayām āsa śivaṃ devaṃ janārdanam |

BRP151.018.2 brahmāṇaṃ bhāskaraṃ gaṅgāṃ devān anyāṃś ca yatnataḥ || 18 ||

BRP151.019.1 yo vipanno na tīrthāni devatāś ca na sevate |

BRP151.019.2 sa kālavaśago jantuḥ kāṃ daśām anuyāsyati || 19 ||

BRP151.020.1 tadīśvaraikaśaraṇo gautamīsevanotsukaḥ |

BRP151.020.2 parāṃ śraddhām upagataḥ saṃsārāsthāparāṅmukhaḥ || 20 ||

BRP151.021.1 īje yajñāṃś ca bahulān ṛtvigbhir bahudakṣiṇān |

BRP151.021.2 vedadvīpo 'bhavat tena yajñadvīpaḥ sa ucyate || 21 ||

BRP151.022.1 paurṇamāsyāṃ tu śarvaryāṃ tatrāyāti sadorvaśī |

BRP151.022.2 tasya dīpasya yaḥ kuryāt pradakṣiṇam atho naraḥ || 22 ||

BRP151.023.1 pradakṣiṇīkṛtā tena pṛthivī sāgarāmbarā |

BRP151.023.2 vedānāṃ smaraṇaṃ tatra yajñānāṃ smaraṇaṃ tathā || 23 ||

BRP151.024.1 sukṛtī tatra yaḥ kuryād vedayajñaphalaṃ labhet |

BRP151.024.2 ailatīrthaṃ tu taj jñeyaṃ tad eva ca purūravam || 24 ||

BRP151.025.1 vāsiṣṭhaṃ cāpi tat tu syān nimnabhedaṃ tad ucyate |

BRP151.025.2 aile rājñi na kiñcit syān nimnaṃ sarveṣu karmasu || 25 ||

BRP151.026.1 yad etan nimnam urvaśyāṃ sarvabhāvena vartanam |

BRP151.026.2 tac cāpi bheditaṃ nimnaṃ vasiṣṭhena ca gaṅgayā || 26 ||

BRP151.027.1 nimnabhedam abhūt tena dṛṣṭādṛṣṭeṣṭasiddhidam |

BRP151.027.2 tatra sapta śatāny āhus tīrthāni guṇavanti ca || 27 ||

BRP151.028.1 teṣu snānaṃ ca dānaṃ ca sarvakratuphalapradam |

BRP151.028.2 snānaṃ kṛtvā nimnabhede yaḥ paśyati surān imān || 28 ||

BRP151.029.1 iha cāmutra vā nimnaṃ na kiñcit tasya vidyate |

BRP151.029.2 sarvonnatim avāpyāsau modate divi śakravat || 29 ||

Chapter 152: The abduction of Tārā

152 SS 245-247

brahmovāca:

BRP152.001.1 nandītaṭam iti khyātaṃ tīrthaṃ vedavido viduḥ |

BRP152.001.2 tasya prabhāvaṃ vakṣyāmi śṛṇu yatnena nārada || 1 ||

BRP152.002.1 atriputro mahātejāś candramā iti viśrutaḥ |

BRP152.002.2 sarvān vedāṃś ca vidhivad dhanurvedaṃ yathāvidhi || 2 ||

BRP152.003.1 adhītya jīvāt sarvāś ca vidyāś cānyā mahāmate |

BRP152.003.2 gurupūjāṃ karomīti jīvam āha sa candramāḥ |

BRP152.003.3 bṛhaspatis tadā prāha candraṃ śiṣyaṃ mudānvitaḥ || 3 ||

[p. 485 ]

bṛhaspatir uvāca:

BRP152.004.1 mama priyā tu jānīte tārā ratisamaprabhā || 4 ||

brahmovāca:

BRP152.005.1 praṣṭuṃ tāṃ ca tadā prāyād antar veśma sa candramāḥ |

BRP152.005.2 tārāṃ tārāmukhīṃ dṛṣṭvā jagṛhe tāṃ kareṇa saḥ || 5 ||

BRP152.006.1 svaveśma prati tāṃ lobhād balād ākarṣayat tadā |

BRP152.006.2 tāvad dhairyanidhir jñānī matimān vijitendriyaḥ || 6 ||

BRP152.007.1 yāvan na kāminīnetravāgurābhir nibadhyate |

BRP152.007.2 viśeṣato rahaḥsaṃsthāṃ kāminīm āyatekṣaṇām || 7 ||

BRP152.008.1 vilokya na mano yāti kasya kāmeṣu vaśyatām |

BRP152.008.2 ata evānyapuruṣadarśanaṃ na kadācana || 8 ||

BRP152.009.1 kulavadhvā rahaḥ kāryaṃ bhītayā śīlavipluteḥ |

BRP152.009.2 vijñāya tat parijanāt sahasotthāya nirgataḥ || 9 ||

BRP152.010.1 dṛṣṭvā tad duṣkṛtaṃ karma bṛhaspatir udāradhīḥ |

BRP152.010.2 śaśāpa kopāc cākṣipya vāgbhir vipriyakāribhiḥ || 10 ||

BRP152.011.1 parābhibhūtām ālokya kāntāṃ kaḥ soḍhum īśvaraḥ |

BRP152.011.2 yuyudhe tena jīvo 'pi devaś candramasā ruṣā || 11 ||

BRP152.012.1 na śāpair hanyate candro nāyudhaiḥ suramantritaiḥ |

BRP152.012.2 bṛhaspatipraṇītaiś ca na mantrair hanyate śaśī || 12 ||

BRP152.013.1 tadā candras tu tāṃ tārāṃ nītvā saṃsthāpya mandire |

BRP152.013.2 bubhuje bahuvarṣāṇi rohiṇīṃ cākutobhayaḥ || 13 ||

BRP152.014.1 na jīyeta tadā devair na kopaiḥ śāpamantrakaiḥ |

BRP152.014.2 na rājabhir na ṛṣibhir na sāmnā bhedadaṇḍanaiḥ || 14 ||

BRP152.015.1 yadā bhāryāṃ na lebhe 'sau guruḥ sarvaprayatnataḥ |

BRP152.015.2 sarvopāyakṣaye jīvas tadā nītim athāsmarat || 15 ||

BRP152.016.1 apamānaṃ puraskṛtya mānaṃ kṛtvā tu pṛṣṭhataḥ |

BRP152.016.2 svārtham uddharate prājñaḥ svārthabhraṃśo hi mūrkhatā || 16 ||

BRP152.017.1 sādhyaṃ kenāpy upāyena jānadbhiḥ puruṣaiḥ phalam |

BRP152.017.2 vṛthābhimāninaḥ śīghraṃ vipadyante vimohitāḥ || 17 ||

BRP152.018.1 evaṃ niścitya medhāvī śukraṃ gatvā nyavedayat |

BRP152.018.2 tam āgataṃ kavir jñātvā sammānenābhyanandayat || 18 ||

BRP152.019.1 upaviṣṭaṃ suviśrāntaṃ pūjitaṃ ca yathāvidhi |

BRP152.019.2 paryapṛcchad daityagurus tadāgamanakāraṇam || 19 ||

BRP152.020.1 gṛhāgatasya vimukhāḥ śatravo 'py uttamā nahi |

BRP152.020.2 tasmai sa vistareṇāha bhāryāharaṇam āditaḥ || 20 ||

BRP152.021.1 bṛhaspates tadā vākyaṃ śrutvā kopānvitaḥ kaviḥ |

BRP152.021.2 aparādhaṃ tu candrasya mene śiṣyasya nārada |

BRP152.021.3 atikramam imaṃ śrutvā kopāt kavir athābravīt || 21 ||

śukra uvāca:

BRP152.022.1 tadā bhokṣye tadā pāsye tadā svapsye tadā vade |

BRP152.022.2 yadānaye priyāṃ bhrātas tava bhāryāṃ parārditām || 22 ||

BRP152.023.1 tām ānīya bhavaṃ pūjya candraṃ śaptvā gurudruham |

BRP152.023.2 paścād bhokṣye mahābāho śṛṇu vācaṃ graheśvara || 23 ||

[p. 486 ]

brahmovāca:

BRP152.024.1 evam uktvā sa jīvena daityācāryo jagāma ha |

BRP152.024.2 śivam ārādhya yatnena paraṃ sāmarthyam āptavān || 24 ||

BRP152.025.1 varān avāpya vividhāñ śaṅkarād bhāvapūjitāt |

BRP152.025.2 śivaprasādāt kiṃ nāma dehinām iha durlabham || 25 ||

BRP152.026.1 jagāma śukro jīvena tārayā yatra candramāḥ |

BRP152.026.2 vartate taṃ śaśāpoccaiḥ śṛṇu tvaṃ candra me vacaḥ || 26 ||

BRP152.027.1 yasmāt pāpataraṃ karma tvayā pāpa madāt kṛtam |

BRP152.027.2 kuṣṭhī bhūyās tataś candraṃ śaśāpaivaṃ ruṣā kaviḥ || 27 ||

BRP152.028.1 kaviśāpapradagdho 'bhūt tadaiva mṛgalāñchanaḥ |

BRP152.028.2 prāpuḥ kṣayaṃ na ke nāma gurusvāmisakhidruhaḥ || 28 ||

BRP152.029.1 tatyāja tāṃ sa candro 'pi tāṃ tārāṃ jagṛhe kaviḥ |

BRP152.029.2 śukro 'pi devān āhūya ṛṣīn pitṛgaṇāṃs tathā || 29 ||

BRP152.030.1 nadīr nadāṃś ca vividhān oṣadhīś ca pativratāḥ |

BRP152.030.2 tataḥ sampraṣṭum ārebhe tārāvṛttaviniṣkrayam || 30 ||

BRP152.031.1 tataḥ śrutiḥ surān āha gautamyāṃ bhaktitas tv iyam |

BRP152.031.2 snānaṃ karotu jīvena tārā pūtā bhaviṣyati || 31 ||

BRP152.032.1 rahasyam etat paramaṃ na kathyaṃ yasya kasyacit |

BRP152.032.2 sarvāsv api daśāsv eha śaraṇaṃ gautamī nṛṇām || 32 ||

BRP152.033.1 tathākaroc caiva tārā bhartrā snānaṃ yathāvidhi |

BRP152.033.2 puṣpavṛṣṭir abhūt tatra jayaśabdo vyavartata || 33 ||

BRP152.034.1 punar vai devā adaduḥ punar manuṣyā uta |

BRP152.034.2 rājānaḥ satyaṃ kṛṇvānā brahmajāyāṃ punar daduḥ || 34 ||

BRP152.035.1 punar dattvā brahmajāyāṃ kṛtāṃ devair akalmaṣām |

BRP152.035.2 sarvaṃ kṣemam abhūt tatra tasmāt tīrthaṃ mahāmune || 35 ||

BRP152.036.1 punar dattvā brahmajāyāṃ kṛtāṃ devair akalmaṣām |

BRP152.036.2 sarvaṃ kṣemam abhūt tatra tasmāt tīrthaṃ mahāmune |

BRP152.036.3 tad abhūt sakalāghaughadhvaṃsanaṃ sarvakāmadam |

BRP152.036.4 ānandaṃ kṣemam abhavat surāṇām asurāriṇām || 36 ||

BRP152.037.1 bṛhaspateś ca śukrasya tārāyāś ca viśeṣataḥ |

BRP152.037.2 paramānandam āpanno gurur gaṅgām abhāṣata || 37 ||

gurur uvāca:

BRP152.038.1 tvaṃ gautami sadā pūjyā sarveṣām api muktidā |

BRP152.038.2 viśeṣatas tu siṃhasthe mayi trailokyapāvanī || 38 ||

BRP152.039.1 bhaviṣyasi saricchreṣṭhe sarvatīrthaiḥ samanvitā |

BRP152.039.2 yāni kāni ca tīrthāni svargamṛtyurasātale |

BRP152.039.3 tvāṃ snātuṃ tāni yāsyanti mayi siṃhasthite 'mbike || 39 ||

brahmovāca:

BRP152.040.1 dhanyaṃ yaśasyam āyuṣyam ārogyaśrīvivardhanam |

BRP152.040.2 saubhāgyaiśvaryajananaṃ tīrtham ānandanāmakam || 40 ||

BRP152.041.1 tatra pañca sahasrāṇi tīrthāny āha sa gautamaḥ |

BRP152.041.2 smaraṇāt paṭhanād vāpi iṣṭaiḥ saṃyujyate sadā || 41 ||

[p. 487 ]

BRP152.042.1 śivasyātra niviṣṭasya nandī gaṅgātaṭe 'niśam |

BRP152.042.2 sākṣāc caraty asau dharmas tasmān nandītaṭaṃ smṛtam |

BRP152.042.3 ānandam api tat tīrthaṃ sarvānandavivardhanāt || 42 ||

Chapter 153: Prācīnabarhis' long reign and his obtaining a son from Śiva

153 SS 247

brahmovāca:

BRP153.001.1 bhāvatīrtham iti proktaṃ yatra sākṣād bhavaḥ sthitaḥ |

BRP153.001.2 aśeṣajagadantastho bhūtātmā saccidākṛtiḥ || 1 ||

BRP153.002.1 tatremāṃ śṛṇu vakṣyāmi kathāṃ puṇyatamāṃ śubhām |

BRP153.002.2 sūryavaṃśakaraḥ śrīmān kṣatriyāṇāṃ dhurandharaḥ || 2 ||

BRP153.003.1 prācīnabarhir ākhyātaḥ sarvadharmeṣu pāragaḥ |

BRP153.003.2 tisraḥ koṭyo 'rdhakoṭiś ca varṣāṇāṃ rājya āsthitaḥ || 3 ||

BRP153.004.1 tasyedṛśaṃ vrataṃ cāsīd yad ahaṃ yauvanacyutaḥ |

BRP153.004.2 bhaveyaṃ priyayā vāpi putrair vā priyavastubhiḥ || 4 ||

BRP153.005.1 viyujyeyaṃ tato rājyaṃ tyakṣye 'haṃ nātra saṃśayaḥ |

BRP153.005.2 vivekināṃ kulīnānām idam evocitaṃ nṛṇām || 5 ||

BRP153.006.1 sthīyate vijane kvāpi viraktair vibhavakṣaye |

BRP153.006.2 tasmin praśāsati mahīṃ na viyogaḥ priyaiḥ kvacit || 6 ||

BRP153.007.1 nādhivyādhī na durbhikṣaṃ na bandhukalaho nṛṇām |

BRP153.007.2 tasmiñ śāsati rājyaṃ tu na ca kaścid viyujyate || 7 ||

BRP153.008.1 tataḥ putrārtham akarod yajñaṃ rājā mahāmatiḥ |

BRP153.008.2 tataḥ prasanno bhagavān varaṃ prādād yathepsitam || 8 ||

BRP153.009.1 gautamītīrasaṃsthāya rājñe devo maheśvaraḥ |

BRP153.009.2 putraṃ dehīti rājā vai bhavaṃ prāha sa bhāryayā || 9 ||

BRP153.010.1 bhavaḥ prāha nṛpaṃ prītyā paśya netraṃ tṛtīyakam |

BRP153.010.2 tataḥ paśyati rājendre bhavasyākṣi tu mānada || 10 ||

BRP153.011.1 cakṣurdīptyābhavat putro mahimā nāma viśrutaḥ |

BRP153.011.2 yenākāri stutiḥ puṇyā mahimna iti viśrutā || 11 ||

BRP153.012.1 kim alabhyaṃ bhagavati prasanne tripurāntake |

BRP153.012.2 yaṃ nityam anuvartante haribrahmādayaḥ surāḥ || 12 ||

BRP153.013.1 prāptaputraś ca nṛpatis tīrthaśraiṣṭhyam ayācata |

BRP153.013.2 mahāpāpamahārogamahāvyasanināṃ nṛṇām || 13 ||

BRP153.014.1 nānāvipadgaṇārtānāṃ sarvābhimatalabdhaye |

BRP153.014.2 prādāj jyaiṣṭhyaṃ bhavaś cāpi bhāvatīrthaṃ tad ucyate || 14 ||

BRP153.015.1 tatra snānena dānena sarvān kāmān avāpnuyāt |

BRP153.015.2 bhavaprasādād abhavat sutaḥ prācīnabarhiṣaḥ || 15 ||

BRP153.016.1 mahimā gautamītīre bhāvatīrthaṃ tad ucyate |

BRP153.016.2 tatra saptati tīrthāni puṇyāny akhiladāni ca || 16 ||

[p. 488 ]

Chapter 154: The repudiation of Sītā

154 SS 247-248

brahmovāca:

BRP154.001.1 sahasrakuṇḍam ākhyātaṃ tīrthaṃ vedavido viduḥ |

BRP154.001.2 yasya smaraṇamātreṇa sukhī sampadyate naraḥ || 1 ||

BRP154.002.1 purā dāśarathī rāmaḥ setuṃ baddhvā mahārṇave |

BRP154.002.2 laṅkāṃ dagdhvā ripūn hatvā rāvaṇādīn raṇe śaraiḥ || 2 ||

BRP154.003.1 vaidehīṃ ca samāsādya rāmo vacanam abravīt |

BRP154.003.2 paśyatsu lokapāleṣu tasyācārye puraḥ sthite || 3 ||

BRP154.004.1 agnau śuddhigatāṃ sītāṃ rāmo lakṣmaṇasannidhau |

BRP154.004.2 ehi vaidehi śuddhāsi aṅkam āroḍhum arhasi || 4 ||

BRP154.005.1 nety uvāca tadā śrīmān aṅgado hanumāṃs tathā |

BRP154.005.2 ayodhyāyāṃ tu vaidehi sārdhaṃ yāmaḥ suhṛjjanaiḥ || 5 ||

BRP154.006.1 tatra śuddhim avāpyātha punar bhrātṛṣu mātṛṣu |

BRP154.006.2 laukikeṣv api paśyatsu tataḥ śuddhā nṛpātmajā || 6 ||

BRP154.007.1 ayodhyāyāṃ supuṇye 'hni aṅkam āroḍhum arhasi |

BRP154.007.2 asyāś caritraviṣaye sandehaḥ kasya jāyate || 7 ||

BRP154.008.1 lokāpavādas tad api nirasyaḥ svajaneṣu hi |

BRP154.008.2 tayor vākyam anādṛtya lakṣmaṇaḥ savibhīṣaṇaḥ || 8 ||

BRP154.009.1 rāmaś ca jāmbavāṃś caiva tām āhvayan nṛpātmajām |

BRP154.009.2 svastīty uktā devatābhī rājño 'ṅkaṃ cāruroha sā || 9 ||

BRP154.010.1 muditās te yayuḥ śīghraṃ puṣpakeṇa virājatā |

BRP154.010.2 ayodhyāṃ nagarīṃ prāpya tathā rājyaṃ svakaṃ tu yat || 10 ||

BRP154.011.1 muditās te 'bhavan sarve sadā rāmānuvartinaḥ |

BRP154.011.2 tataḥ katipayāheṣu anāryebhyo virūpikām || 11 ||

BRP154.012.1 vācaṃ śrutvā sa tatyāja gurviṇīṃ tām ayonijām |

BRP154.012.2 mithyāpavādam api hi na sahante kulonnatāḥ || 12 ||

BRP154.013.1 vālmīker munimukhyasya āśramasya samīpataḥ |

BRP154.013.2 tatyāja lakṣmaṇaḥ sītām aduṣṭāṃ rudatīṃ rudan || 13 ||

BRP154.014.1 nollaṅghyājñā gurūṇām ity asau tad akarod bhiyā |

BRP154.014.2 tataḥ katipayāheṣu vyatīteṣu nṛpātmajaḥ || 14 ||

BRP154.015.1 rāmaḥ saumitriṇā sārdhaṃ hayamedhāya dīkṣitaḥ |

BRP154.015.2 tatraivājagmatur ubhau rāmaputrau yaśasvinau || 15 ||

BRP154.016.1 lavaḥ kuśaś ca vikhyātau nāradāv iva gāyakau |

BRP154.016.2 rāmāyaṇaṃ samagraṃ tad gandharvāv iva susvarau || 16 ||

BRP154.017.1 rāmasya caritaṃ sarvaṃ gāyamānau samīyatuḥ |

BRP154.017.2 yajñavāṭaṃ rājasutau hetubhir lakṣitau tadā || 17 ||

BRP154.018.1 rāmaputrāv ubhau śūrau vaidehyās tanayāv iti |

BRP154.018.2 tāv ānīya tataḥ putrāv abhiṣicya yathākramam || 18 ||

BRP154.019.1 aṅkārūḍhau tataḥ kṛtvā sasvaje tau punaḥ punaḥ |

BRP154.019.2 saṃsāraduḥkhakhinnānām agatīnāṃ śarīriṇām || 19 ||

BRP154.020.1 putrāliṅganam evātra paraṃ viśrāntikāraṇam |

BRP154.020.2 muhur āliṅgya tau putrau muhuḥ svajati cumbati || 20 ||

BRP154.021.1 kim apy antar dhyāyati ca niḥśvasaty api vai muhuḥ |

BRP154.021.2 etasminn antare prāptā rākṣasā laṅkavāsinaḥ || 21 ||

[p. 489 ]

BRP154.022.1 sugrīvo hanumāṃś caiva aṅgado jāmbavāṃs tathā |

BRP154.022.2 anye ca vānarāḥ sarve vibhīṣaṇapuraḥsarāḥ || 22 ||

BRP154.023.1 te cāgatya nṛpaṃ prāptāḥ siṃhāsanam upasthitam |

BRP154.023.2 sītām adṛṣṭvā hanumān aṅgadaḥ kanakāṅgadaḥ || 23 ||

BRP154.024.1 kva gatāyonijā mātā eko rāmo 'tra dṛśyate |

BRP154.024.2 rāmeṇa sā parityaktā ity ūcur dvārapālakāḥ || 24 ||

BRP154.025.1 paśyatsu lokapāleṣu ārye tatra pravādini |

BRP154.025.2 agnau śuddhigatāṃ sītāṃ kiṃ tu rājā niraṅkuśaḥ || 25 ||

BRP154.026.1 utpannair laukikair vākyai rāmas tyajati tāṃ priyām |

BRP154.026.2 mariṣyāva iti hy uktvā gautamīṃ punar īyatuḥ || 26 ||

BRP154.027.1 rāmas tau pṛṣṭhato 'bhyetya ayodhyāvāsibhiḥ saha |

BRP154.027.2 āgatya gautamīṃ tatra 'kurvaṃs te paramaṃ tapaḥ || 27 ||

BRP154.028.1 smāraṃ smāraṃ niśvasantas tāṃ sītāṃ lokamātaram |

BRP154.028.2 saṃsārāsthāvirahitā gautamīsevanotsukāḥ || 28 ||

BRP154.029.1 lokatrayapatiḥ sākṣād rāmo 'nujasamanvitaḥ |

BRP154.029.2 prāptaḥ snātvā ca gautamyāṃ śivārādhanatatparaḥ || 29 ||

BRP154.030.1 paritāpaṃ jahau sarvaṃ sahasraparivāritaḥ |

BRP154.030.2 yatra cāsīt sa vṛttāntaḥ sahasrakuṇḍam ucyate || 30 ||

BRP154.031.1 daśāparāṇi tīrthāni tatra sarvārthadāni ca |

BRP154.031.2 tatra snānaṃ ca dānaṃ ca sahasraphaladāyakam || 31 ||

BRP154.032.1 yatra śrīgautamītīre vasiṣṭhādimunīśvaraiḥ |

BRP154.032.2 sarvāpattārakaṃ homam akārayad aghāntakam || 32 ||

BRP154.033.1 sahasrasaṅkhyāyukteṣu kuṇḍeṣu vasudhārayā |

BRP154.033.2 sarvān apekṣitān kāmān avāpāsau mahātapāḥ || 33 ||

BRP154.034.1 gautamyāḥ saridambāyāḥ prasādād rākṣasāntakaḥ |

BRP154.034.2 sahasrakuṇḍābhidhaṃ tad abhūt tīrthaṃ mahāphalam || 34 ||

Chapter 155: The earth as sacrificial gift turning into a lioness and exchanged for a cow

155 SS 249

brahmovāca:

BRP155.001.1 kapilatīrtham ākhyātaṃ tad evāṅgirasaṃ smṛtam |

BRP155.001.2 tad evādityam ākhyātaṃ saiṃhikeyaṃ tad ucyate || 1 ||

BRP155.002.1 gautamyā dakṣiṇe pāre ādityān munisattama |

BRP155.002.2 ayājayann aṅgiraso dakṣiṇāṃ te bhuvaṃ daduḥ || 2 ||

BRP155.003.1 aṅgirobhyas tadādityās tapase 'ṅgiraso yayuḥ |

BRP155.003.2 sā bhūmiḥ saiṃhikī bhūtvā janān sarvān abhakṣayat || 3 ||

BRP155.004.1 tatrasus te janāḥ sarve aṅgirobhyo nyavedayan |

BRP155.004.2 vibhītā jñānato jñātvā bhuvaṃ tāṃ saiṃhikīm iti || 4 ||

BRP155.005.1 ādityān anugatvātha vācam aṅgiraso 'bruvan |

BRP155.005.2 bhuvaṃ gṛhṇantu yā dattā nety ādityās tadābruvan || 5 ||

[p. 490 ]

BRP155.006.1 nivṛttāṃ dakṣiṇāṃ naiva pratigṛhṇanti sūrayaḥ |

BRP155.006.2 svadattāṃ paradattāṃ vā yo hareta vasundharām || 6 ||

BRP155.007.1 ṣaṣṭir varṣasahasrāṇi viṣṭhāyāṃ jāyate kṛmiḥ |

BRP155.007.2 bhūmeḥ svaparadattāyā haraṇān nādhikaṃ kvacit || 7 ||

BRP155.008.1 pāpam asti mahāraudraṃ na svīkurmaḥ punas tu tām |

BRP155.008.2 evaṃ yadā svadattāyā haraṇe kiṃ tadā bhavet || 8 ||

BRP155.009.1 tathāpi krayarūpeṇa gṛhṇīmo dakṣiṇāṃ bhuvam |

BRP155.009.2 tathety ukte tu te devāḥ kapilāṃ śubhalakṣaṇām || 9 ||

BRP155.010.1 gaṅgāyā dakṣiṇe pāre bhuvaḥ sthāne tu tāṃ daduḥ |

BRP155.010.2 bhuktimuktipradaḥ sākṣād viṣṇus tiṣṭhati mūrtimān || 10 ||

BRP155.011.1 kapilāsaṅgamaṃ tac ca sarvāghaughavināśanam |

BRP155.011.2 tatrābhavad dānatoyād āpagā kapilābhidhā || 11 ||

BRP155.012.1 sasyavatyā api bhuvo dānād godānam uttamam |

BRP155.012.2 lokarakṣāṃ cakārāsau kṛtvā vinimayaṃ muniḥ || 12 ||

BRP155.013.1 yatra tīrthe ca tad vṛttaṃ gotīrthaṃ tad udāhṛtam |

BRP155.013.2 puṇyadaṃ tatra tīrthānāṃ śatam uktaṃ manīṣibhiḥ || 13 ||

BRP155.014.1 tatra snānena dānena bhūmidānaphalaṃ labhet |

BRP155.014.2 saṅgatā gaṅgayā tac ca kapilāsaṅgamaṃ viduḥ || 14 ||

Chapter 156: Viṣṇu's fight with the demons

156 SS 249-250

brahmovāca:

BRP156.001.1 śaṅkhahradaṃ nāma tīrthaṃ yatra śaṅkhagadādharaḥ |

BRP156.001.2 tatra snātvā ca taṃ dṛṣṭvā mucyate bhavabandhanāt || 1 ||

BRP156.002.1 tatredaṃ vṛttam ākhyāsye bhuktimuktipradāyakam |

BRP156.002.2 purā kṛtayugasyādau brahmaṇaḥ sāmagāyinaḥ || 2 ||

BRP156.003.1 brahmāṇḍāgārasambhūtā rākṣasā bahurūpiṇaḥ |

BRP156.003.2 brahmāṇaṃ khādituṃ prāptā balonmattā dhṛtāyudhāḥ || 3 ||

BRP156.004.1 tadāham abravaṃ viṣṇuṃ rakṣaṇāya jagadgurum |

BRP156.004.2 sa viṣṇus tāni rakṣāṃsi hantuṃ cakreṇa codyataḥ || 4 ||

BRP156.005.1 chittvā cakreṇa rakṣāṃsi śaṅkham āpūrayat tadā |

BRP156.005.2 niṣkaṇṭakaṃ talaṃ kṛtvā svargaṃ nirvairam eva ca || 5 ||

BRP156.006.1 tato harṣaprakarṣeṇa śaṅkham āpūrayad dhariḥ |

BRP156.006.2 tato rakṣāṃsi sarvāṇi hy anīnaśur aśeṣataḥ || 6 ||

BRP156.007.1 yatraitad vṛttam akhilaṃ viṣṇuśaṅkhaprabhāvataḥ |

BRP156.007.2 śaṅkhatīrthaṃ tu tat proktaṃ sarvakṣemakaraṃ nṛṇām || 7 ||

BRP156.008.1 sarvābhīṣṭapradaṃ puṇyaṃ smaraṇān maṅgalapradam |

BRP156.008.2 āyurārogyajananaṃ lakṣmīputrapravardhanam || 8 ||

BRP156.009.1 smaraṇāt paṭhanād vāpi sarvakāmān avāpnuyāt |

BRP156.009.2 tīrthānām ayutaṃ tatra sarvapāpanudaṃ mune || 9 ||

[p. 491 ]

BRP156.010.1 tīrthāny ayutasaṅkhyāni sarvapāpaharāṇi ca |

BRP156.010.2 yeṣāṃ prabhāvaṃ jānāti vaktuṃ devo maheśvaraḥ || 10 ||

BRP156.011.1 pāpakṣayapratinidhir naitebhyo 'sty aparaḥ kvacit || 11 ||

Chapter 157: Rāma and the Liṅgas

157 SS 250-251

brahmovāca:

BRP157.001.1 kiṣkindhātīrtham ākhyātaṃ sarvakāmapradaṃ nṛṇām |

BRP157.001.2 sarvapāpapraśamanaṃ yatra sannihito bhavaḥ || 1 ||

BRP157.002.1 tasya svarūpaṃ vakṣyāmi yatnena śṛṇu nārada |

BRP157.002.2 purā dāśarathī rāmo rāvaṇaṃ lokarāvaṇam || 2 ||

BRP157.003.1 kiṣkindhāvāsibhiḥ sārdhaṃ jaghāna raṇamūrdhani |

BRP157.003.2 saputraṃ sabalaṃ hatvā sītām ādāya śatruhā || 3 ||

BRP157.004.1 bhrātrā saumitriṇā sārdhaṃ vānaraiś ca mahābalaiḥ |

BRP157.004.2 vibhīṣaṇena balinā devaiḥ pratyāgato nṛpaḥ || 4 ||

BRP157.005.1 kṛtasvastyayanaḥ śrīmān puṣpakeṇa virājitaḥ |

BRP157.005.2 yad āsīd dhanarājasya kāmagenāśugāminā || 5 ||

BRP157.006.1 ayodhyām agaman sarve gacchan gaṅgām apaśyata |

BRP157.006.2 rāmo virāmaḥ śatrūṇāṃ śaraṇyaḥ śaraṇārthinām || 6 ||

BRP157.007.1 gautamīṃ tu jagatpuṇyāṃ sarvakāmapradāyinīm |

BRP157.007.2 manonayanasantāpanivāraṇaparāyaṇām || 7 ||

BRP157.008.1 tāṃ dṛṣṭvā nṛpatiḥ śrīmān gaṅgātīram athāviśat |

BRP157.008.2 tāṃ dṛṣṭvā prāha nṛpatir harṣagadgadayā girā |

BRP157.008.3 harīn sarvān athāmantrya hanumatpramukhān mune || 8 ||

rāma uvāca:

BRP157.009.1 asyāḥ prabhāvād dharayo yo 'sau mama pitā prabhuḥ |

BRP157.009.2 sarvapāpavinirmuktas tato yātas triviṣṭapam || 9 ||

BRP157.010.1 iyaṃ janitrī sakalasya jantor |

BRP157.010.2 bhuktipradā muktim athāpi dadyāt |

BRP157.010.3 pāpāni hanyād api dāruṇāni |

BRP157.010.4 kānyānayāsty atra nadī samānā || 10 ||

BRP157.011.1 hatāni śaśvad duritāni caiva |

BRP157.011.2 asyāḥ prabhāvād arayaḥ sakhāyaḥ |

BRP157.011.3 vibhīṣaṇo maitram upaiti nityaṃ |

BRP157.011.4 sītā ca labdhā hanumāṃś ca bandhuḥ || 11 ||

BRP157.012.1 laṅkā ca bhagnā sagaṇaṃ hi rakṣo |

BRP157.012.2 hataṃ hi yasyāḥ parisevanena |

BRP157.012.3 yāṃ gautamo devavaraṃ prapūjya |

BRP157.012.4 śivaṃ śaraṇyaṃ sajaṭām avāpa || 12 ||

BRP157.013.1 seyaṃ janitrī sakalepsitānām |

BRP157.013.2 amaṅgalānām api sannihantrī |

BRP157.013.3 jagatpavitrīkaraṇaikadakṣā |

BRP157.013.4 dṛṣṭādya sākṣāt saritāṃ savitrī || 13 ||

[p. 492 ]

BRP157.014.1 kāyena vācā manasā sadaināṃ |

BRP157.014.2 vrajāmi gaṅgāṃ śaraṇaṃ śaraṇyām || 14 ||

brahmovāca:

BRP157.015.1 etat samākarṇya vaco nṛpasya |

BRP157.015.2 tatrāplavan harayaḥ sarva eva |

BRP157.015.3 pūjāṃ cakrur vidhivat te pṛthak ca |

BRP157.015.4 puṣpair anekaiḥ sarvalokopahāraiḥ || 15 ||

BRP157.016.1 sampūjya śarvaṃ nṛpatir yathāvat |

BRP157.016.2 stutvā vākyaiḥ sarvabhāvopayuktaiḥ |

BRP157.016.3 te vānarā muditāḥ sarva eva |

BRP157.016.4 nṛtyaṃ ca gītaṃ ca tathaiva cakruḥ || 16 ||

BRP157.017.1 sukhoṣitas tāṃ rajanīṃ mahātmā |

BRP157.017.2 priyānuyuktaḥ saṃvṛtaḥ premavadbhiḥ |

BRP157.017.3 duḥkhaṃ jahau sarvam amitrasambhavaṃ |

BRP157.017.4 kiṃ nāpyate gautamīsevanena || 17 ||

BRP157.018.1 savismayaḥ paśyati bhṛtyavargaṃ |

BRP157.018.2 godāvarīṃ stauti ca samprahṛṣṭaḥ |

BRP157.018.3 sammānayan bhṛtyagaṇaṃ samagram |

BRP157.018.4 avāpa rāmaḥ kamapi pramodam |

BRP157.018.5 punaḥ prabhāte vimale tu sūrye |

BRP157.018.6 vibhīṣaṇo dāśarathiṃ babhāṣe || 18 ||

vibhīṣaṇa uvāca:

BRP157.019.1 nādyāpi tṛptās tu bhavāma tīrthe |

BRP157.019.2 kañcic ca kālaṃ nivasāma cātra |

BRP157.019.3 vatsyāma cātraiva parāś catasro |

BRP157.019.4 rātrīr atho yāma vṛtās tv ayodhyām || 19 ||

brahmovāca:

BRP157.020.1 tasyātha vākyaṃ harayo 'numenire |

BRP157.020.2 tathaiva rātrīr aparāś catasraḥ |

BRP157.020.3 sampūjya devaṃ sakaleśvaraṃ taṃ |

BRP157.020.4 bhrātṛpriyaṃ tīrtham atho jagāma || 20 ||

BRP157.021.1 siddheśvaraṃ nāma jagatprasiddhaṃ |

BRP157.021.2 yasya prabhāvāt prabalo daśāsyaḥ |

BRP157.021.3 evaṃ tu pañcāham athoṣire te |

BRP157.021.4 svaṃ svaṃ pratiṣṭhāpitaliṅgam arcya || 21 ||

BRP157.022.1 śuśrūṣaṇaṃ tatra karoti vāyoḥ |

BRP157.022.2 suto 'nugāmī hanumān nṛpasya |

BRP157.022.3 gacchan nṛpendro hanumantam āha |

BRP157.022.4 liṅgāni sarvāṇi visarjayasva || 22 ||

BRP157.023.1 matsthāpitāny uttamamantravidbhis |

BRP157.023.2 tathetaraiḥ śaṅkarakiṅkaraiś ca |

[p. 493 ]

BRP157.023.3 nodvāsya pūjāṃ paraśaṅkareṇa |

BRP157.023.4 bāhyaṃ samāyojyam aho bhavasya || 23 ||

BRP157.024.1 tiṣṭhanti susthās tadanādareṇa |

BRP157.024.2 te khaḍgapattrādiṣu sambhavanti |

BRP157.024.3 ye 'śraddadhānāḥ śivaliṅgapūjāṃ |

BRP157.024.4 vidhāya kṛtyaṃ na samācaranti || 24 ||

BRP157.025.1 yathocitaṃ te yamakiṅkarair hi |

BRP157.025.2 pacyanta evākhiladurgatīṣu |

BRP157.025.3 rāmājñayā vāyusuto jagāma |

BRP157.025.4 dorbhyāṃ na cotpāṭayituṃ śaśāka || 25 ||

BRP157.026.1 tataḥ svapucchena grahītukāmaḥ |

BRP157.026.2 saṃveṣṭya liṅgaṃ tu visṛṣṭakāmaḥ |

BRP157.026.3 naivāśakat tan mahad adbhutaṃ syāt |

BRP157.026.4 kapīśvarāṇāṃ nṛpates tathaiva || 26 ||

BRP157.027.1 kaś cālayel labdhamahānubhāvaṃ |

BRP157.027.2 maheśaliṅgaṃ puruṣo manasvī |

BRP157.027.3 tan niścalaṃ prekṣya mahānubhāvo |

BRP157.027.4 nṛpapravīraḥ sahasā jagāma || 27 ||

BRP157.028.1 viprān athāmantrya vidhāya pūjāṃ |

BRP157.028.2 pradakṣiṇīkṛtya ca rāmacandraḥ |

BRP157.028.3 śuddhātiśuddhena hṛdākhilais tair |

BRP157.028.4 liṅgāni sarvāṇi nanāma rāmaḥ || 28 ||

BRP157.029.1 kiṣkindhavāsipravarair aśeṣaiḥ |

BRP157.029.2 saṃsevitaṃ tīrtham ato babhūva |

BRP157.029.3 atrāplavād eva mahānti pāpāny |

BRP157.029.4 api kṣayaṃ yānti na saṃśayo 'tra || 29 ||

BRP157.030.1 punaś ca gaṅgāṃ praṇanāma bhaktyā |

BRP157.030.2 prasīda mātar mama gautamīti |

BRP157.030.3 jalpan muhur vismitacittavṛttir |

BRP157.030.4 vilokayan praṇaman gautamīṃ tām || 30 ||

BRP157.031.1 tataḥ prabhṛty etad atīva puṇyaṃ |

BRP157.031.2 kiṣkindhatīrthaṃ vibudhā vadanti |

BRP157.031.3 paṭhet smared vāpi śṛṇoti bhaktyā |

BRP157.031.4 pāpāpahaṃ kiṃ punaḥ snānadānaiḥ || 31 ||

Chapter 158: The Āṅgirasas and their mother's curse; Agastya's teaching

158 SS 251-253

brahmovāca:

BRP158.001.1 vyāsatīrtham iti khyātaṃ prācetasam ataḥ param |

BRP158.001.2 nātaḥ parataraṃ kiñcit pāvanaṃ sarvasiddhidam || 1 ||

BRP158.002.1 daśa me mānasāḥ putrāḥ sraṣṭāro jagatām api |

BRP158.002.2 antaṃ jijñāsavas te vai pṛthivyā jagmur ojasā || 2 ||

[p. 494 ]

BRP158.003.1 punaḥ sṛṣṭāḥ punas te 'pi yātās tān samavekṣitum |

BRP158.003.2 naiva te 'pi samāyātā ye gatās te gatā gatāḥ || 3 ||

BRP158.004.1 tadotpannā mahāprājñā divyā āṅgiraso mune |

BRP158.004.2 vedavedāṅgatattvajñāḥ sarvaśāstraviśāradāḥ || 4 ||

BRP158.005.1 te 'nujñātā aṅgirasā guruṃ natvā tapodhanāḥ |

BRP158.005.2 tapase niścitāḥ sarve naiva pṛṣṭvā tu mātaram || 5 ||

BRP158.006.1 sarvebhyo hy adhikā mātā gurubhyo gauraveṇa hi |

BRP158.006.2 tadā nārada kopena sā śaśāpa tadātmajān || 6 ||

mātovāca:

BRP158.007.1 mām anādṛtya ye putrāḥ pravṛttāś carituṃ tapaḥ |

BRP158.007.2 sarvair api prakārais tan na teṣāṃ siddhim eṣyati || 7 ||

brahmovāca:

BRP158.008.1 nānādeśāṃś ca cinvānās tapaḥsiddhiṃ na yānti ca |

BRP158.008.2 vighnam anveti tān sarvān itaś cetaś ca dhāvataḥ || 8 ||

BRP158.009.1 kvāpi tad rākṣasair vighnaṃ kvāpi tan mānuṣair abhūt |

BRP158.009.2 pramadābhiḥ kvacic cāpi kvāpi taddehadoṣataḥ || 9 ||

BRP158.010.1 evaṃ tu bhramamāṇās te yayuḥ sarve taponidhim |

BRP158.010.2 agastyaṃ tapatāṃ śreṣṭhaṃ kumbhayoniṃ jagadgurum || 10 ||

BRP158.011.1 namaskṛtvā hy āṅgirasā hy agnivaṃśasamudbhavāḥ |

BRP158.011.2 dakṣiṇāśāpatiṃ śāntaṃ vinītāḥ praṣṭum udyatāḥ || 11 ||

āṅgirasā ūcuḥ:

BRP158.012.1 bhagavan kena doṣeṇa tapo 'smākaṃ na sidhyati |

BRP158.012.2 nānāvidhair apy upāyaiḥ kurvatāṃ ca punaḥ punaḥ || 12 ||

BRP158.013.1 kiṃ kurmaḥ kaḥ prakāro 'tra tapasy eva bhavāma kim |

BRP158.013.2 upāyaṃ brūhi viprendra jyeṣṭho 'si tapasā dhruvam || 13 ||

BRP158.014.1 jñātāsi jñānināṃ brahman vaktāsi vadatāṃ varaḥ |

BRP158.014.2 śānto 'si yamināṃ nityaṃ dayāvān priyakṛt tathā || 14 ||

BRP158.015.1 akrodhanaś ca na dveṣṭā tasmād brūhi vivakṣitam |

BRP158.015.2 sāhaṅkārā dayāhīnā gurusevāvivarjitāḥ |

BRP158.015.3 asatyavādinaḥ krūrā na te tattvaṃ vijānate || 15 ||

brahmovāca:

BRP158.016.1 agastyaḥ prāha tān sarvān kṣaṇaṃ dhyātvā śanaiḥ śanaiḥ || 16 ||

agastya uvāca:

BRP158.017.1 śāntātmāno bhavanto vai sraṣṭāro brahmaṇā kṛtāḥ |

BRP158.017.2 na paryāptaṃ tapaś cābhūt smaradhvaṃ smayakāraṇam || 17 ||

BRP158.018.1 brahmaṇā nirmitāḥ pūrvaṃ ye gatāḥ sukham edhate |

BRP158.018.2 ye gatāḥ punar anveṣṭuṃ te ca tv āṅgiraso 'bhavan || 18 ||

BRP158.019.1 te yūyaṃ ca punaḥ kāle yātā yātāḥ śanaiḥ śanaiḥ |

BRP158.019.2 prajāpater apy adhikā bhavitāro na saṃśayaḥ || 19 ||

BRP158.020.1 ito yāntu tapas taptuṃ gaṅgāṃ trailokyapāvanīm |

BRP158.020.2 nopāyo 'nyo 'sti saṃsāre vinā gaṅgāṃ śivapriyām || 20 ||

[p. 495 ]

BRP158.021.1 tatrāśrame puṇyadeśe jñānadaṃ pūjayiṣyatha |

BRP158.021.2 sa cchedayiṣyaty akhilaṃ saṃśayaṃ vo mahāmatiḥ |

BRP158.021.3 na siddhiḥ kvāpi keṣāñcid vinā sadguruṇā yataḥ || 21 ||

brahmovāca:

BRP158.022.1 te tam ūcur munivaraṃ jñānadaḥ ko 'bhidhīyate |

BRP158.022.2 brahmā viṣṇur maheśo vā ādityo vāpi candramāḥ || 22 ||

BRP158.023.1 agniś ca varuṇaḥ kaḥ syāj jñānado munisattama |

BRP158.023.2 agastyaḥ punar apy āha jñānadaḥ śrūyatām ayam || 23 ||

BRP158.024.1 yā āpaḥ so 'gnir ity ukto yo 'gniḥ sūryaḥ sa ucyate |

BRP158.024.2 yaś ca sūryaḥ sa vai viṣṇur yaś ca viṣṇuḥ sa bhāskaraḥ || 24 ||

BRP158.025.1 yaś ca brahmā sa vai rudro yo rudraḥ sarvam eva tat |

BRP158.025.2 yasya sarvaṃ tu taj jñānaṃ jñānadaḥ so 'tra kīrtyate || 25 ||

BRP158.026.1 deśikaprerakavyākhyākṛdupādhyāyadehadāḥ |

BRP158.026.2 guravaḥ santi bahavas teṣāṃ jñānaprado mahān || 26 ||

BRP158.027.1 tad eva jñānam atroktaṃ yena bhedo vihanyate |

BRP158.027.2 eka evādvayaḥ śambhur indramitrāgnināmabhiḥ |

BRP158.027.3 vadanti bahudhā viprā bhrāntopakṛtihetave || 27 ||

brahmovāca:

BRP158.028.1 etac chrutvā muner vākyaṃ gāthā gāyanta eva te |

BRP158.028.2 jagmuḥ pañcottarāṃ gaṅgāṃ pañca jagmuś ca dakṣiṇām || 28 ||

BRP158.029.1 agastyenoditān devān pūjayanto yathāvidhi |

BRP158.029.2 āsaneṣu viśeṣeṇa hy āsīnās tattvacintakāḥ || 29 ||

BRP158.030.1 teṣāṃ sarve suragaṇāḥ prītimanto 'bhavan mune |

BRP158.030.2 sraṣṭṛtvaṃ tu yugādau yat kalpitaṃ viśvayoninā || 30 ||

BRP158.031.1 adharmāṇāṃ nivṛttyarthaṃ vedānāṃ sthāpanāya ca |

BRP158.031.2 lokānām upakārārthaṃ dharmakāmārthasiddhaye || 31 ||

BRP158.032.1 purāṇasmṛtivedārthadharmaśāstrārthaniścaye |

BRP158.032.2 sraṣṭṛtvaṃ jagatām iṣṭaṃ tādṛgrūpā bhaviṣyatha || 32 ||

BRP158.033.1 prajāpatitvaṃ teṣāṃ vai bhaviṣyati śanaiḥ kramāt |

BRP158.033.2 yadā hy adharmo bhavitā vedānāṃ ca parābhavaḥ || 33 ||

BRP158.034.1 vedānāṃ vyasanaṃ tebhyo bhāvivyāsās tatas tu te |

BRP158.034.2 yadā yadā tu dharmasya glānir vedasya dṛśyate || 34 ||

BRP158.035.1 tadā tadā tu te vyāsā bhaviṣyanty upakāriṇaḥ |

BRP158.035.2 teṣāṃ yat tapasaḥ sthānaṃ gaṅgāyās tīram uttamam || 35 ||

BRP158.036.1 tatra tatra śivo viṣṇur aham āditya eva ca |

BRP158.036.2 agnir āpaḥ sarvam iti tatra sannihitaṃ sadā || 36 ||

BRP158.037.1 naitebhyaḥ pāvanaṃ kiñcin naitebhyas tv adhikaṃ kvacit |

BRP158.037.2 tattadākāratāṃ prāptaṃ paraṃ brahmaiva kevalam || 37 ||

BRP158.038.1 sarvātmakaḥ śivo vyāpī sarvabhāvasvarūpadhṛk |

BRP158.038.2 viśeṣatas tatra tīrthe sarvaprāṇyanukampayā || 38 ||

BRP158.039.1 sarvair devair anuvṛtas tadanugrahakārakaḥ |

BRP158.039.2 dharmavyāsās tu te jñeyā vedavyāsās tathaiva ca || 39 ||

[p. 496 ]

BRP158.040.1 teṣāṃ tīrthaṃ tena nāmnā vyapadiṣṭaṃ jagattraye |

BRP158.040.2 pāpapaṅkakṣālanāmbho mohadhvāntamadāpaham |

BRP158.040.3 sarvasiddhipradaṃ puṃsāṃ vyāsatīrtham anuttamam || 40 ||

Chapter 159: Kadrū and Vinatā

159 SS 253-255

brahmovāca:

BRP159.001.1 vañjarāsaṅgamaṃ nāma tīrthaṃ trailokyaviśrutam |

BRP159.001.2 ṛṣibhiḥ sevitaṃ nityaṃ siddhai rājarṣibhis tathā || 1 ||

BRP159.002.1 dāsatvam agamat pūrvaṃ nāgānāṃ garuḍaḥ khagaḥ |

BRP159.002.2 mātṛdāsyāt tadā duḥkhaparisantaptamānasaḥ |

BRP159.002.3 kadācic cintayām āsa rahaḥ sthitvā viniśvasan || 2 ||

garuḍa uvāca:

BRP159.003.1 ta eva dhanyā loke 'smin kṛtapuṇyās ta eva hi |

BRP159.003.2 nānyasevā kṛtā yais tu na yeṣāṃ vyasanāgamaḥ || 3 ||

BRP159.004.1 sukhaṃ tiṣṭhanti gāyanti svapanti ca hasanti ca |

BRP159.004.2 svadehaprabhavo dhanyā dhig dhig anyavaśe sthitān || 4 ||

brahmovāca:

BRP159.005.1 iti cintāsamāviṣṭo jananīm etya duḥkhitaḥ |

BRP159.005.2 paryapṛcchad ameyātmā vainateyo 'tha mātaram || 5 ||

garuḍa uvāca:

BRP159.006.1 kasyāparādhān mātas tvaṃ pitur vā mama vānyataḥ |

BRP159.006.2 dāsītvam āptā vada tatkāraṇaṃ mama pṛcchataḥ || 6 ||

brahmovāca:

BRP159.007.1 sābravīt putram ātmīyam aruṇasyānujaṃ priyam || 7 ||

vinatovāca:

BRP159.008.1 naiva kasyāparādho 'sti svāparādho mayoditaḥ |

BRP159.008.2 yasyā vākyaṃ viparyeti sā dāsī syān mayoditam || 8 ||

BRP159.009.1 kadrūś cāpi tathaivāhaṃ sā mayā saṃyutā yayau |

BRP159.009.2 kadrvā mamābhavad vādaś chadmanāhaṃ tayā jitā || 9 ||

BRP159.010.1 vidhir hi balavāṃs tāta kāṃ kāṃ ceṣṭāṃ na ceṣṭate |

BRP159.010.2 evaṃ dāsītvam agamaṃ kadrvāḥ kaśyapanandana |

BRP159.010.3 yadā dāsī tu jātāhaṃ dāso 'bhūs tvaṃ dvijanmaja || 10 ||

brahmovāca:

BRP159.011.1 tūṣṇīṃ tadā babhūvāsau garuḍo 'tīva duḥkhitaḥ |

BRP159.011.2 na kiñcid ūce jananīṃ cintayan bhavitavyatām || 11 ||

BRP159.012.1 kadrūḥ kadācit sā prāha putrāṇāṃ hitam icchatī |

BRP159.012.2 ātmano bhūtim icchantī vinatāṃ khagamātaram || 12 ||

kadrūr uvāca:

BRP159.013.1 putraḥ sūryaṃ namaskartuṃ tava yāty anivāritaḥ |

BRP159.013.2 aho lokatraye 'py asmin dhanyāsi bata dāsy api || 13 ||

[p. 497 ]

brahmovāca:

BRP159.014.1 svaduḥkhaṃ gūhamānā sā kadrūṃ prāha suvismitā || 14 ||

vinatovāca:

BRP159.015.1 tava putrās tu kim iti raviṃ draṣṭuṃ na yānti ca || 15 ||

kadrūr uvāca:

BRP159.016.1 putrān madīyān subhage naya nāgālayaṃ prati |

BRP159.016.2 samudrasya samīpe tu tad āste śītalaṃ saraḥ || 16 ||

brahmovāca:

BRP159.017.1 suparṇas tv avahan nāgān kadrūṃ ca vinatā tathā |

BRP159.017.2 tataḥ provāca muditā vainateyasya mātaram || 17 ||

BRP159.018.1 surāṇāṃ netu nilayaṃ garuḍo matsutān iti |

BRP159.018.2 punaḥ prāha sarpamātā garuḍaṃ vinayānvitam || 18 ||

sarpamātovāca:

BRP159.019.1 putrā me draṣṭum icchanti haṃsaṃ trijagatāṃ gurum |

BRP159.019.2 namaskṛtvā tataḥ sūryam eṣyanti nilayaṃ mama |

BRP159.019.3 haṇḍe tvaṃ naya putrān me sūryamaṇḍalam anvaham || 19 ||

brahmovāca:

BRP159.020.1 sā vepamānā vinatā dīnā kadrūm abhāṣata || 20 ||

vinatovāca:

BRP159.021.1 nāhaṃ kṣamā sarpamātaḥ putro me neṣyate sutān |

BRP159.021.2 dṛṣṭvā dinakaraṃ devaṃ punar eva prayāntu te || 21 ||

brahmovāca:

BRP159.022.1 vinatā svasutaṃ prāha vihagānām adhīśvaram |

BRP159.022.2 namaskartum athecchanti nāgāḥ svāmitvam āgatāḥ || 22 ||

BRP159.023.1 bhāsvantam ity uvāceyaṃ māṃ sarpajananī haṭhāt |

BRP159.023.2 tathety uktvā sa garuḍo mām ārohantu pannagāḥ || 23 ||

BRP159.024.1 tadārūḍhaṃ sarpasainyaṃ garuḍaṃ vihagādhipam |

BRP159.024.2 śanaiḥ śanair upagamad yatra devo divākaraḥ |

BRP159.024.3 te dahyamānās tīkṣṇena bhānutāpena vivyathuḥ || 24 ||

sarpā ūcuḥ:

BRP159.025.1 nivartasva mahāprājña pataṅgāya namo namaḥ |

BRP159.025.2 alaṃ sūryasya sadanaṃ dagdhāḥ sūryasya tejasā |

BRP159.025.3 yāmas tvayā vā garuḍa vihāya tvām athāpi vā || 25 ||

brahmovāca:

BRP159.026.1 evaṃ nāgair ucyamāna ādityaṃ darśayāmi vaḥ |

BRP159.026.2 ity uktvā gaganaṃ śīghraṃ jagāmādityasammukhaḥ || 26 ||

BRP159.027.1 dagdhabhogā nipetus te dvīpaṃ taṃ vīraṇaṃ prati |

BRP159.027.2 bahavaḥ śatasāhasrāḥ pīḍitā dagdhavigrahāḥ || 27 ||

BRP159.028.1 putrāṇām ārtasannādaṃ patitānāṃ mahītale |

BRP159.028.2 āśvāsituṃ samāyātā tān sā kadrūḥ suvihvalā || 28 ||

BRP159.029.1 uvāca vinatāṃ kadrūs tava putro 'tiduṣkṛtam |

BRP159.029.2 kṛtavān atidurmedhā yeṣāṃ śāntir na vidyate || 29 ||

[p. 498 ]

BRP159.030.1 nānyathā kartum āyāti svāmivākyaṃ phaṇīśvaraḥ |

BRP159.030.2 sa kāśyapo bṛhattejā yady atra syād anāmayam || 30 ||

BRP159.031.1 bhavec caivaṃ kathaṃ śāntiḥ putrāṇāṃ mama bhāmini |

BRP159.031.2 kadrvās tad vacanaṃ śrutvā vinatā hy atibhītavat || 31 ||

BRP159.032.1 putram āha mahātmānaṃ garuḍaṃ vihagādhipam || 32 ||

vinatovāca:

BRP159.033.1 nedaṃ yuktataraṃ putra bhūṣaṇaṃ vinayena hi |

BRP159.033.2 vartituṃ yuktam ity uktaṃ vaiparītyaṃ na yujyate || 33 ||

BRP159.034.1 nāmitreṣv api kartavyaṃ sadbhir jihmaṃ kadācana |

BRP159.034.2 śrotriye cāntyaje vāpi samaṃ candraḥ prakāśate || 34 ||

BRP159.035.1 kurvanty aniṣṭaṃ kapaṭais ta eva mama putraka |

BRP159.035.2 prasahya kartuṃ ye sākṣād aśaktāḥ puruṣādhamāḥ || 35 ||

brahmovāca:

BRP159.036.1 vinatā ca tataḥ prāha kadrūṃ tāṃ sarpamātaram || 36 ||

vinatovāca:

BRP159.037.1 kiṃ kṛtvā śāntir abhyeti putrāṇāṃ te karomi tat |

BRP159.037.2 jarayā tu gṛhītās te vada śāntiṃ karomi tat || 37 ||

brahmovāca:

BRP159.038.1 kadrūr apy āha vinatāṃ rasātalagataṃ payaḥ |

BRP159.038.2 tenābhiṣecitānāṃ me putrāṇāṃ śāntir eṣyati || 38 ||

BRP159.039.1 kadrvās tad vacanaṃ śrutvā rasātalagataṃ payaḥ |

BRP159.039.2 kṣaṇenaiva samānīya nāgāṃs tān abhyaṣecayat |

BRP159.039.3 tataḥ provāca garuḍo maghavānaṃ śatakratum || 39 ||

garuḍa uvāca:

BRP159.040.1 meghāś cāpy atra varṣantu trailokyasyopakāriṇaḥ || 40 ||

brahmovāca:

BRP159.041.1 tathā vavarṣa parjanyo nāgānām abhavac chivam |

BRP159.041.2 rasātalabhavaṃ gāṅgaṃ nāgasañjīvanaṃ payaḥ || 41 ||

BRP159.042.1 jarāśokavināśārtham ānītaṃ garuḍena yat |

BRP159.042.2 yatrābhiṣecitā nāgās tan nāgālayam ucyate || 42 ||

BRP159.043.1 garuḍena yato vāri ānītaṃ tad rasātalāt |

BRP159.043.2 tad gāṅgaṃ vāri sarveṣāṃ sarvapāpapraṇāśanam || 43 ||

BRP159.044.1 jarāyā vāraṇaṃ yasmān nāgānām abhavac chivam |

BRP159.044.2 rasātalabhavaṃ gāṅgaṃ nāgasañjīvanaṃ yataḥ || 44 ||

BRP159.045.1 jarāśokavināśārthaṃ gaṅgāyā dakṣiṇe taṭe |

BRP159.045.2 sākṣād amṛtasaṃvāhā vañjarā sābhavan nadī || 45 ||

BRP159.046.1 jarādāridryasantāpahāriṇī kleśavāriṇī |

BRP159.046.2 rasātalabhavā gaṅgā martyalokabhavā tu yā || 46 ||

BRP159.047.1 tayoś ca saṅgamo yaḥ syāt kiṃ punas tatra varṇyate |

BRP159.047.2 yasyānusmaraṇād eva nāśaṃ yānty aghasañcayāḥ || 47 ||

BRP159.048.1 tatra ca snānadānānāṃ phalaṃ ko vaktum īśvaraḥ |

BRP159.048.2 sapādaṃ tatra tīrthānāṃ lakṣam āhur manīṣiṇaḥ || 48 ||

[p. 499 ]

BRP159.049.1 sarvasampattidātṝṇāṃ sarvapāpaughahāriṇām |

BRP159.049.2 vañjarāsaṅgamasamaṃ tīrthaṃ kvāpi na vidyate |

BRP159.049.3 yadanusmaraṇenāpi vipadyante vipattayaḥ || 49 ||

Chapter 160: Battle between gods and demons

160 SS 255-256

brahmovāca:

BRP160.001.1 devāgamaṃ nāma tīrthaṃ sarvakāmapradaṃ śivam |

BRP160.001.2 bhuktimuktipradaṃ nṝṇāṃ pitṝṇāṃ tṛptikārakam || 1 ||

BRP160.002.1 tatra vṛttaṃ samākhyāsye tava yatnena nārada |

BRP160.002.2 devānām asurāṇāṃ ca spardhābhūd dhanahetave || 2 ||

BRP160.003.1 svargaḥ surāṇām abhavad asurāṇām ilābhavat |

BRP160.003.2 karmabhūmim avaṣṭabhya asurāḥ sarvato 'bhavan || 3 ||

BRP160.004.1 devānāṃ yajñabhāgāṃś ca dātṝn ghnanty asurās tataḥ |

BRP160.004.2 tataḥ suragaṇāḥ sarve yajñabhāgair vinā kṛtāḥ || 4 ||

BRP160.005.1 vyathitā mām upājagmuḥ kiṃ kṛtyam iti cābruvan |

BRP160.005.2 mayā coktāḥ suragaṇā yuddhe jitvāsurān balāt || 5 ||

BRP160.006.1 bhuvaṃ prāpsyatha karmāṇi havīṃṣi ca yaśāṃsi ca |

BRP160.006.2 tathety uktvā gatā devā bhūmiṃ te samarārthinaḥ || 6 ||

BRP160.007.1 daityāś ca dānavāś caiva rākṣasā baladarpitāḥ |

BRP160.007.2 ekībhūtvā yayus te 'pi jayino yuddhakāṅkṣiṇaḥ || 7 ||

BRP160.008.1 ahir vṛtro balis tvāṣṭrir namuciḥ śambaro mayaḥ |

BRP160.008.2 ete cānye ca bahavo yoddhāro baladarpitāḥ || 8 ||

BRP160.009.1 agnir indro 'tha varuṇas tvaṣṭā pūṣā tathāśvinau |

BRP160.009.2 maruto lokapālāś ca nānāyuddhaviśāradāḥ || 9 ||

BRP160.010.1 te dānavāḥ sarva eva yāmyāṃ vai diśi saṅgare |

BRP160.010.2 akurvanta mahāyatnaṃ dakṣiṇārṇavasaṃsthitāḥ || 10 ||

BRP160.011.1 trikūṭaḥ parvataśreṣṭho rākṣasānāṃ purābhavat |

BRP160.011.2 tadvanena yayuḥ sarve taiḥ sārdhaṃ dakṣiṇārṇavam || 11 ||

BRP160.012.1 sarveṣāṃ melanaṃ yatra parvato malayas tu saḥ |

BRP160.012.2 malayasyāpi deśo 'sau devārīṇām abhūt tadā || 12 ||

BRP160.013.1 devānāṃ gautamītīre tatra sannihitaḥ śivaḥ |

BRP160.013.2 iti teṣāṃ samāyogo devānām abhavat kila || 13 ||

BRP160.014.1 devāḥ svaratham ārūḍhās tatra tatra samāgaman |

BRP160.014.2 gautamyāḥ saridambāyāḥ puline vimalāśayāḥ || 14 ||

BRP160.015.1 prasannābhīṣṭadā yā syāt pitṝṇām akhilasya tu |

BRP160.015.2 tato devagaṇāḥ sarve stutvā devaṃ maheśvaram |

BRP160.015.3 abhayaṃ cintayām āsus te sarve 'tha parasparam || 15 ||

devā ūcuḥ:

BRP160.016.1 atrāpy upāyaḥ ko 'smākaṃ nirjitānāṃ parair haṭhāt |

BRP160.016.2 ekam evātra naḥ śreyo vijayo vāthavā mṛtiḥ |

BRP160.016.3 sapatnair abhibhūtānāṃ jīvitaṃ dhiṅ manasvinām || 16 ||

[p. 500 ]

brahmovāca:

BRP160.017.1 etasminn antare putra vāg uvācāśarīriṇī || 17 ||

ākāśavāg uvāca:

BRP160.018.1 kleśenālaṃ suragaṇā gautamīm āśu gacchata |

BRP160.018.2 bhaktyā hariharau tatra samārādhayateśvarau || 18 ||

BRP160.019.1 godāvaryās tayoś caiva prasādāt kiṃ tu duṣkaram || 19 ||

brahmovāca:

BRP160.020.1 prasannābhyāṃ harīśābhyāṃ devā jayam abhīpsitam |

BRP160.020.2 avāpya sarvato jagmuḥ pālayanto divaukasaḥ || 20 ||

BRP160.021.1 yatra devāgamo jātas tat tīrthaṃ tena viśrutam |

BRP160.021.2 devāgamaṃ praśaṃsanti munayas tattvadarśinaḥ || 21 ||

BRP160.022.1 tatrāśītisahasrāṇi śivaliṅgāni nārada |

BRP160.022.2 devāgamaḥ parvato 'sau priya ity api kathyate |

BRP160.022.3 tataḥ prabhṛti tat tīrthaṃ devapriyam ato viduḥ || 22 ||

Chapter 161: Creation of the world from Brahman's primordial sacrifice

161 SS 256-260

brahmovāca:

BRP161.001.1 kuśatarpaṇam ākhyātaṃ praṇītāsaṅgamaṃ tathā |

BRP161.001.2 tīrthaṃ sarveṣu lokeṣu bhuktimuktipradāyakam || 1 ||

BRP161.002.1 tasya svarūpaṃ vakṣyāmi śṛṇu pāpaharaṃ śubham |

BRP161.002.2 vindhyasya dakṣiṇe pārśve sahyo nāma mahāgiriḥ || 2 ||

BRP161.003.1 yadaṅghribhyo 'bhavan nadyo godābhīmarathīmukhāḥ |

BRP161.003.2 yatrābhavat tad virajam ekavīrā ca yatra sā || 3 ||

BRP161.004.1 na tasya mahimā kaiścid api śakyo 'nuvarṇitum |

BRP161.004.2 tasmin girau puṇyadeśe śṛṇu nārada yatnataḥ || 4 ||

BRP161.005.1 guhyād guhyataraṃ vakṣye sākṣād vedoditaṃ śubham |

BRP161.005.2 yan na jānanti munayo devāś ca pitaro 'surāḥ || 5 ||

BRP161.006.1 tad ahaṃ prītaye vakṣye śravaṇāt sarvakāmadam |

BRP161.006.2 paraḥ sa puruṣo jñeyo hy avyakto 'kṣara eva tu || 6 ||

BRP161.007.1 aparaś ca kṣaras tasmāt prakṛtyanvita eva ca |

BRP161.007.2 nirākārāt sāvayavaḥ puruṣaḥ samajāyata || 7 ||

BRP161.008.1 tasmād āpaḥ samudbhūtā adbhyaś ca puruṣas tathā |

BRP161.008.2 tābhyām abjaṃ samudbhūtaṃ tatrāham abhavaṃ mune || 8 ||

BRP161.009.1 pṛthivī vāyur ākāśa āpo jyotis tathaiva ca |

BRP161.009.2 ete mattaḥ pūrvatarā ekadaivābhavan mune || 9 ||

BRP161.010.1 etān eva prapaśyāmi nānyat sthāvarajaṅgamam |

BRP161.010.2 naiva vedās tadā cāsan nāhaṃ draṣṭāsmi kiñcana || 10 ||

BRP161.011.1 yasmād ahaṃ samudbhūto na paśyeyaṃ tam apy atha |

BRP161.011.2 tūṣṇīṃ sthite mayi tadā aśrauṣaṃ vācam uttamām || 11 ||

ākāśavāg uvāca:

BRP161.012.1 brahman kuru jagatsṛṣṭiṃ sthāvarasya carasya ca || 12 ||

[p. 501 ]

brahmovāca:

BRP161.013.1 tato 'ham abravaṃ vācaṃ paruṣāṃ tatra nārada |

BRP161.013.2 kathaṃ srakṣye kva vā srakṣye kena srakṣya idaṃ jagat || 13 ||

BRP161.014.1 saiva vāg abravīd daivī prakṛtir yābhidhīyate |

BRP161.014.2 viṣṇunā preritā mātā jagadīśā jaganmayī || 14 ||

ākāśavāg uvāca:

BRP161.015.1 yajñaṃ kuru tataḥ śaktis te bhavitrī na saṃśayaḥ |

BRP161.015.2 yajño vai viṣṇur ity eṣā śrutir brahman sanātanī || 15 ||

BRP161.016.1 kiṃ yajvanām asādhyaṃ syād iha loke paratra ca || 16 ||

brahmovāca:

BRP161.017.1 punas tām abravaṃ devīṃ kva vā keneti tad vada |

BRP161.017.2 yajñaḥ kāryo mahābhāge tataḥ sovāca māṃ prati || 17 ||

ākāśavāg uvāca:

BRP161.018.1 oṅkārabhūtā yā devī mātṛkalpā jaganmayī |

BRP161.018.2 karmabhūmau yajasveha yajñeśaṃ yajñapūruṣam || 18 ||

BRP161.019.1 sa eva sādhanaṃ te syāt tena taṃ yaja suvrata |

BRP161.019.2 yajñaḥ svāhā svadhā mantrā brāhmaṇā havirādikam || 19 ||

BRP161.020.1 harir evākhilaṃ tena sarvaṃ viṣṇor avāpyate || 20 ||

brahmovāca:

BRP161.021.1 punas tām abravaṃ devīṃ karmabhūḥ kva vidhīyate |

BRP161.021.2 tadā nārada naivāsīd bhāgīrathy atha narmadā || 21 ||

BRP161.022.1 yamunā naiva tāpī sā sarasvaty atha gautamī |

BRP161.022.2 samudro vā nadaḥ kaścin na saraḥ sarito 'malāḥ |

BRP161.022.3 sā śaktiḥ punar apy evaṃ mām uvāca punaḥ punaḥ || 22 ||

daivī vāg uvāca:

BRP161.023.1 sumeror dakṣiṇe pārśve tathā himavato gireḥ |

BRP161.023.2 dakṣiṇe cāpi vindhyasya sahyāc caivātha dakṣiṇe |

BRP161.023.3 sarvasya sarvakāle tu karmabhūmiḥ śubhodayā || 23 ||

brahmovāca:

BRP161.024.1 tat tu vākyam atho śrutvā tyaktvā meruṃ mahāgirim |

BRP161.024.2 taṃ pradeśam athāgatya sthātavyaṃ kvety acintayam |

BRP161.024.3 tato mām abravīt saiva viṣṇor vāṇy aśarīriṇī || 24 ||

ākāśavāg uvāca:

BRP161.025.1 ito gaccha itas tiṣṭha tathopaviśa cātra hi |

BRP161.025.2 saṅkalpaṃ kuru yajñasya sa te yajñaḥ samāpyate || 25 ||

BRP161.026.1 kṛte caivātha saṅkalpe yajñārthe surasattama |

BRP161.026.2 yad vadanty akhilā vedā vidhe tat tat samācara || 26 ||

brahmovāca:

BRP161.027.1 itihāsapurāṇāni yad anyac chabdagocaram |

BRP161.027.2 svato mukhe mama prāyād abhūc ca smṛtigocaram || 27 ||

BRP161.028.1 vedārthaś ca mayā sarvo jñāto 'sau tatkṣaṇena ca |

BRP161.028.2 tataḥ puruṣasūktaṃ tad asmaraṃ lokaviśrutam || 28 ||

[p. 502 ]

BRP161.029.1 yajñopakaraṇaṃ sarvaṃ tad uktaṃ ca tv akalpayam |

BRP161.029.2 taduktena prakāreṇa yajñapātrāṇy akalpayam || 29 ||

BRP161.030.1 ahaṃ sthitvā yatra deśe śucir bhūtvā yatātmavān |

BRP161.030.2 dīkṣito vipradeśo 'sau mannāmnā tu prakīrtitaḥ || 30 ||

BRP161.031.1 maddevayajanaṃ puṇyaṃ nāmnā brahmagiriḥ smṛtaḥ |

BRP161.031.2 caturaśītiparyantaṃ yojanāni mahāmune || 31 ||

BRP161.032.1 maddevayajanaṃ puṇyaṃ pūrvato brahmaṇo gireḥ |

BRP161.032.2 tatra madhye vedikā syād gārhapatyo 'sya dakṣiṇe || 32 ||

BRP161.033.1 tatra cāhavanīyasya evam agnīṃs tv akalpayam |

BRP161.033.2 vinā patnyā na sidhyeta yajñaḥ śrutinidarśanāt || 33 ||

BRP161.034.1 śarīram ātmano 'haṃ vai dvedhā cākaravaṃ mune |

BRP161.034.2 pūrvārdhena tataḥ patnī mamābhūd yajñasiddhaye || 34 ||

BRP161.035.1 uttareṇa tv ahaṃ tadvad ardho jāyā iti śruteḥ |

BRP161.035.2 kālaṃ vasantam utkṛṣṭam ājyarūpeṇa nārada || 35 ||

BRP161.036.1 akalpayaṃ tathā cedhmaṃ grīṣmaṃ cāpi śarad dhaviḥ |

BRP161.036.2 ṛtuṃ ca prāvṛṣaṃ putra tadā barhir akalpayam || 36 ||

BRP161.037.1 chandāṃsi sapta vai tatra tadā paridhayo 'bhavan |

BRP161.037.2 kalākāṣṭhānimeṣā hi samitpātrakuśāḥ smṛtāḥ || 37 ||

BRP161.038.1 yo 'nādiś ca tv anantaś ca svayaṃ kālo 'bhavat tadā |

BRP161.038.2 yūparūpeṇa devarṣe yoktraṃ ca paśubandhanam || 38 ||

BRP161.039.1 sattvāditriguṇāḥ pāśā naiva tatrābhavat paśuḥ |

BRP161.039.2 tato 'ham abravaṃ vācaṃ vaiṣṇavīm aśarīriṇīm || 39 ||

BRP161.040.1 vinaiva paśunā nāyaṃ yajñaḥ parisamāpyate |

BRP161.040.2 tato mām avadad devī saiva nityāśarīriṇī || 40 ||

ākāśavāg uvāca:

BRP161.041.1 pauruṣeṇātha sūktena stuhi taṃ puruṣaṃ param || 41 ||

brahmovāca:

BRP161.042.1 tathety uktvā stūyamāne devadeve janārdane |

BRP161.042.2 mama cotpādake bhaktyā sūktena puruṣasya hi || 42 ||

BRP161.043.1 sā ca mām abravīd devī brahman māṃ tvaṃ paśuṃ kuru |

BRP161.043.2 tadā vijñāya puruṣaṃ janakaṃ mama cāvyayam || 43 ||

BRP161.044.1 kālayūpasya pārśve taṃ guṇapāśair niveśitam |

BRP161.044.2 barhisthitam ahaṃ praukṣaṃ puruṣaṃ jātam agrataḥ || 44 ||

BRP161.045.1 etasminn antare tatra tasmāt sarvam abhūd idam |

BRP161.045.2 brāhmaṇās tu mukhāt tasya 'bhavan bāhvoś ca kṣatriyāḥ || 45 ||

BRP161.046.1 mukhād indras tathāgniś ca śvasanaḥ prāṇato 'bhavat |

BRP161.046.2 diśaḥ śrotrāt tathā śīrṣṇaḥ sarvaḥ svargo 'bhavat tadā || 46 ||

BRP161.047.1 manasaś candramā jātaḥ sūryo 'bhūc cakṣuṣas tathā |

BRP161.047.2 antarikṣaṃ tathā nābher ūrubhyāṃ viśa eva ca || 47 ||

BRP161.048.1 padbhyāṃ śūdraś ca sañjātas tathā bhūmir ajāyata |

BRP161.048.2 ṛṣayo romakūpebhya oṣadhyaḥ keśato 'bhavan || 48 ||

[p. 503 ]

BRP161.049.1 grāmyāraṇyāś ca paśavo nakhebhyaḥ sarvato 'bhavan |

BRP161.049.2 kṛmikīṭapataṅgādi pāyūpasthād ajāyata || 49 ||

BRP161.050.1 sthāvaraṃ jaṅgamaṃ kiñcid dṛśyādṛśyaṃ ca kiñcana |

BRP161.050.2 tasmāt sarvam abhūd devā mattaś cāpy abhavan punaḥ |

BRP161.050.3 etasminn antare saiva viṣṇor vāg abravīc ca mām || 50 ||

ākāśavāg uvāca:

BRP161.051.1 sarvaṃ sampūrṇam abhavat sṛṣṭir jātā tathepsitā |

BRP161.051.2 idānīṃ juhudhi hy agnau pātrāṇi ca samāni ca || 51 ||

BRP161.052.1 visarjaya tathā yūpaṃ praṇītāṃ ca kuśāṃs tathā |

BRP161.052.2 ṛtvigrūpaṃ yajñarūpam uddeśyaṃ dhyeyam eva ca || 52 ||

BRP161.053.1 sruvaṃ ca puruṣaṃ pāśān sarvaṃ brahman visarjaya || 53 ||

brahmovāca:

BRP161.054.1 tadvākyasamakālaṃ tu kramaśo yajñayoniṣu |

BRP161.054.2 gārhapatye dakṣiṇāgnau tathā caiva mahāmune || 54 ||

BRP161.055.1 pūrvasminn api caivāgnau kramaśo juhvatas tadā |

BRP161.055.2 tatra tatra jagadyonim anusandhāya pūruṣam || 55 ||

BRP161.056.1 mantrapūtaṃ śuciḥ samyag yajñadevo jaganmayaḥ |

BRP161.056.2 lokanātho viśvakartā kuṇḍānāṃ tatra sannidhau || 56 ||

BRP161.057.1 śuklarūpadharo viṣṇur bhaved āhavanīyake |

BRP161.057.2 śyāmo viṣṇur dakṣiṇāgneḥ pīto gṛhapateḥ kaveḥ || 57 ||

BRP161.058.1 sarvakālaṃ teṣu viṣṇur ato deśeṣu saṃsthitaḥ |

BRP161.058.2 na tena rahitaṃ kiñcid viṣṇunā viśvayoninā || 58 ||

BRP161.059.1 praṇītāyāḥ praṇayanaṃ mantraiś cākaravaṃ tataḥ |

BRP161.059.2 praṇītodakam apy etat praṇīteti nadī śubhā || 59 ||

BRP161.060.1 vyasarjayaṃ praṇītāṃ tāṃ mārjayitvā kuśair atha |

BRP161.060.2 mārjane kriyamāṇe tu praṇītodakabindavaḥ || 60 ||

BRP161.061.1 patitās tatra tīrthāni jātāni guṇavanti ca |

BRP161.061.2 sañjātā muniśārdūla snānāt kratuphalapradā || 61 ||

BRP161.062.1 yālaṅkṛtā sarvakālaṃ devadevena śārṅgiṇā |

BRP161.062.2 sopānapaṅktiḥ sarveṣāṃ vaikuṇṭhārohaṇāya sā || 62 ||

BRP161.063.1 sammārjitāḥ kuśā yatra patitā bhūtale śubhe |

BRP161.063.2 kuśatarpaṇam ākhyātaṃ bahupuṇyaphalapradam || 63 ||

BRP161.064.1 kuśaiś ca tarpitāḥ sarve kuśatarpaṇam ucyate |

BRP161.064.2 paścāc ca saṅgatā tatra gautamī kāraṇāntarāt || 64 ||

BRP161.065.1 praṇītāyāṃ mahābuddhe praṇītāsaṅgamo 'bhavat |

BRP161.065.2 kuśatarpaṇadeśe tu tat tīrthaṃ kuśatarpaṇam || 65 ||

BRP161.066.1 tatraiva kalpito yūpo mayā vindhyasya cottare |

BRP161.066.2 visṛṣṭo lokapūjyo 'sau viṣṇor āsīt samāśrayaḥ || 66 ||

BRP161.067.1 akṣayaś cābhavac chrīmān akṣayo 'sau vaṭo 'bhavat |

BRP161.067.2 nityaś ca kālarūpo 'sau smaraṇāt kratupuṇyadaḥ || 67 ||

BRP161.068.1 maddevayajanaṃ cedaṃ daṇḍakāraṇyam ucyate |

BRP161.068.2 sampūrṇe tu kratau viṣṇur mayā bhaktyā prasāditaḥ || 68 ||

[p. 504 ]

BRP161.069.1 yo virāḍ ucyate vede yasmān mūrtam ajāyata |

BRP161.069.2 yasmāc ca mama cotpattir yasyedaṃ vikṛtaṃ jagat || 69 ||

BRP161.070.1 tam ahaṃ devadeveśam abhivandya vyasarjayam |

BRP161.070.2 yojanāni caturviṃśan maddevayajanaṃ śubham || 70 ||

BRP161.071.1 tasmād adyāpi kuṇḍāni santi ca trīṇi nārada |

BRP161.071.2 yajñeśvarasvarūpāṇi viṣṇor vai cakrapāṇinaḥ || 71 ||

BRP161.072.1 tataḥ prabhṛti cākhyātaṃ maddevayajanaṃ ca tat |

BRP161.072.2 tatrasthaḥ kṛmikīṭādiḥ so 'py ante muktibhājanam || 72 ||

BRP161.073.1 dharmabījaṃ muktibījaṃ daṇḍakāraṇyam ucyate |

BRP161.073.2 viśeṣād gautamīśliṣṭo deśaḥ puṇyatamo 'bhavat || 73 ||

BRP161.074.1 praṇītāsaṅgame cāpi kuśatarpaṇa eva vā |

BRP161.074.2 snānadānādi yaḥ kuryāt sa gacchet paramaṃ padam || 74 ||

BRP161.075.1 smaraṇaṃ paṭhanaṃ vāpi śravaṇaṃ cāpi bhaktitaḥ |

BRP161.075.2 sarvakāmapradaṃ puṃsāṃ bhuktimuktipradaṃ viduḥ || 75 ||

BRP161.076.1 ubhayos tīrayos tatra tīrthāny āhur manīṣiṇaḥ |

BRP161.076.2 ṣaḍaśītisahasrāṇi teṣu puṇyaṃ puroditam || 76 ||

BRP161.077.1 vārāṇasyā api mune kuśatarpaṇam uttamam |

BRP161.077.2 nānena sadṛśaṃ tīrthaṃ vidyate sacarācare || 77 ||

BRP161.078.1 brahmahatyādipāpānāṃ smaraṇād api nāśanam |

BRP161.078.2 tīrtham etan mune proktaṃ svargadvāraṃ mahītale || 78 ||

Chapter 162: Story of Manyu helping the gods against the demons

162 SS 260-261

brahmovāca:

BRP162.001.1 manyutīrtham iti khyātaṃ sarvapāpapraṇāśanam |

BRP162.001.2 sarvakāmapradaṃ nṝṇāṃ smaraṇād aghanāśanam || 1 ||

BRP162.002.1 tasya prabhāvaṃ vakṣyāmi śṛṇuṣvāvahito mune |

BRP162.002.2 devānāṃ dānavānāṃ ca saṅgaro 'bhūn mithaḥ purā || 2 ||

BRP162.003.1 tatrājayan naiva surā dānavā jayino 'bhavan |

BRP162.003.2 parāṅmukhāḥ suragaṇāḥ saṅgarād gatacetasaḥ || 3 ||

BRP162.004.1 mām abhyetya samūcus te dehi no 'bhayakāraṇam |

BRP162.004.2 tān ahaṃ pratyavocaṃ vai gaṅgāṃ gacchata sarvaśaḥ || 4 ||

BRP162.005.1 tatra vai gautamītīre stutvā devaṃ maheśvaram |

BRP162.005.2 anapāyanirāyāsasahajānandasundaram || 5 ||

BRP162.006.1 lapsyate sarvavibudhā jayahetur maheśvarāt |

BRP162.006.2 tathety uktvā suragaṇāḥ stuvanti sma maheśvaram || 6 ||

BRP162.007.1 tapo 'tapyanta kecid vai nanṛtuś ca tathāpare |

BRP162.007.2 asnāpayaṃś ca kecic ca 'pūjayaṃś ca tathāpare || 7 ||

BRP162.008.1 tataḥ prasanno bhagavāñ śūlapāṇir maheśvaraḥ |

BRP162.008.2 devān athābravīt tuṣṭo vriyatāṃ yad abhīpsitam || 8 ||

[p. 505 ]

BRP162.009.1 devā ūcuḥ surapatiṃ vijayāya dadasva naḥ |

BRP162.009.2 puruṣaṃ paramaślāghyaṃ raṇeṣu purataḥ sthitam || 9 ||

BRP162.010.1 yadbāhubalam āśritya bhavāmaḥ sukhino vayam |

BRP162.010.2 tathety uvāca bhagavān devān prati maheśvaraḥ || 10 ||

BRP162.011.1 ātmanas tejasā kaścin nirmitaḥ parameṣṭhinā |

BRP162.011.2 manyunāmānam atyugraṃ devasainyapurogamam || 11 ||

BRP162.012.1 taṃ natvā tridaśāḥ sarve śivaṃ natvā svam ālayam |

BRP162.012.2 manyunā saha cābhyetya punar yuddhāya tasthire || 12 ||

BRP162.013.1 yuddhe sthitvā tu danujair daiteyaiś ca mahābalaiḥ |

BRP162.013.2 vibudhā jātasannaddhā manyum ūcuḥ puraḥ sthitāḥ || 13 ||

devā ūcuḥ:

BRP162.014.1 sāmarthyaṃ tava paśyāmaḥ paścād yotsyāmahe paraiḥ |

BRP162.014.2 tasmād darśaya cātmānaṃ manyo 'smākaṃ yuyutsatām || 14 ||

brahmovāca:

BRP162.015.1 tad devavacanaṃ śrutvā manyur āha smayann iva || 15 ||

manyur uvāca:

BRP162.016.1 janitā mama deveśaḥ sarvajñaḥ sarvadṛk prabhuḥ |

BRP162.016.2 yaḥ sarvaṃ vetti sarveṣāṃ dhāmanāma manaḥsthitam || 16 ||

BRP162.017.1 naiva kaścic ca taṃ vetti yaḥ sarvaṃ vetti sarvadā |

BRP162.017.2 amūrtaṃ mūrtam apy etad vetti kartā jaganmayaḥ || 17 ||

BRP162.018.1 paro 'sau bhagavān sākṣāt tathā divy antarikṣagaḥ |

BRP162.018.2 kas tasya rūpaṃ yo veda kasya kartā jaganmayaḥ || 18 ||

BRP162.019.1 evaṃvidhād ahaṃ jāto māṃ kathaṃ vettum arhatha |

BRP162.019.2 athavā draṣṭukāmā vai bhavanto mānupaśyata || 19 ||

brahmovāca:

BRP162.020.1 ity uktvā darśayām āsa manyū rūpaṃ svakaṃ mahat |

BRP162.020.2 tārtīyacakṣuṣodbhūtaṃ bhavasya parameṣṭhinaḥ || 20 ||

BRP162.021.1 tejasā sambhṛtaṃ rūpaṃ yataḥ sarvaṃ tad ucyate |

BRP162.021.2 pauruṣaṃ puruṣeṣv eva ahaṅkāraś ca jantuṣu || 21 ||

BRP162.022.1 krodhaḥ sarvasya yo bhīma upasaṃhārakṛd bhavet |

BRP162.022.2 taṃ śaṅkarapratinidhiṃ jvalantaṃ nijatejasā || 22 ||

BRP162.023.1 sarvāyudhadharaṃ dṛṣṭvā praṇemuḥ sarvadevatāḥ |

BRP162.023.2 vitresur daityadanujāḥ kṛtāñjalipuṭāḥ surāḥ || 23 ||

BRP162.024.1 bhūtvā manyum athocus te tvaṃ senānīḥ prabho bhava |

BRP162.024.2 tvayā dattam idaṃ rājyaṃ manyo bhokṣyāmahe vayam || 24 ||

BRP162.025.1 tasmāt sarveṣu kāryeṣu jetā tvaṃ jayavardhanaḥ |

BRP162.025.2 tvam indras tvaṃ ca varuṇo lokapālās tvam eva ca || 25 ||

BRP162.026.1 asmāsu sarvadeveṣu praviśa tvaṃ jayāya vai |

BRP162.026.2 manyuḥ provāca tān sarvān vinā matto na kiñcana || 26 ||

BRP162.027.1 sarveṣv antaḥ praviṣṭo 'haṃ na māṃ jānāti kaścana |

BRP162.027.2 sa eva bhagavān manyus tato jātaḥ pṛthak pṛthak || 27 ||

BRP162.028.1 sa eva rudrarūpī syād rudro manyuḥ śivo 'bhavat |

BRP162.028.2 sthāvaraṃ jaṅgamaṃ caiva sarvaṃ vyāptaṃ hi manyunā || 28 ||

[p. 506 ]

BRP162.029.1 tam avāpya surāḥ sarve jayam āpuś ca saṅgare |

BRP162.029.2 jayo manyuś ca śauryaṃ ca īśatejaḥsamudbhavam || 29 ||

BRP162.030.1 manyunā jayam āpyātha kṛtvā daityaiś ca saṅgamam |

BRP162.030.2 yathāgataṃ yayuḥ sarve manyunā parirakṣitāḥ || 30 ||

BRP162.031.1 yatra vai gautamītīre śivam ārādhya te surāḥ |

BRP162.031.2 manyum āpur jayaṃ caiva manyutīrthaṃ tad ucyate || 31 ||

BRP162.032.1 utpattiṃ ca tathā manyor yo naraḥ prayataḥ smaret |

BRP162.032.2 vijayo jāyate tasya na kaiścit paribhūyate || 32 ||

BRP162.033.1 na manyutīrthasadṛśaṃ pāvanaṃ hi mahāmune |

BRP162.033.2 yatra sākṣān manyurūpī sarvadā śaṅkaraḥ sthitaḥ |

BRP162.033.3 tatra snānaṃ ca dānaṃ ca smaraṇaṃ sarvakāmadam || 33 ||

Chapter 163: Śākalya, a devotee of Viṣṇu, and the Rākṣasa Paraśu

163 SS 261-262

brahmovāca:

BRP163.001.1 sārasvataṃ nāma tīrthaṃ sarvakāmapradaṃ śubham |

BRP163.001.2 bhuktimuktipradaṃ nṝṇāṃ sarvapāpapraṇāśanam || 1 ||

BRP163.002.1 sarvarogapraśamanaṃ sarvasiddhipradāyakam |

BRP163.002.2 tatremaṃ śṛṇu vṛttāntaṃ vistareṇātha nārada || 2 ||

BRP163.003.1 puṣpotkaṭāt pūrvabhāge parvato lokaviśrutaḥ |

BRP163.003.2 śubhro nāma giriśreṣṭho gautamyā dakṣiṇe taṭe || 3 ||

BRP163.004.1 śākalya iti vikhyāto muniḥ paramanaiṣṭhikaḥ |

BRP163.004.2 tasmiñ śubhre puṇyagirau tapas tepe hy anuttamam || 4 ||

BRP163.005.1 tapasyantaṃ dvijaśreṣṭhaṃ gautamītīram āśritam |

BRP163.005.2 sarve bhūtagaṇā nityaṃ praṇamanti stuvanti tam || 5 ||

BRP163.006.1 agniśuśrūṣaṇaparaṃ vedādhyayanatatparam |

BRP163.006.2 ṛṣigandharvasumanaḥsevite tatra parvate || 6 ||

BRP163.007.1 tasmin girau mahāpuṇye devadvijabhayaṅkaraḥ |

BRP163.007.2 yajñadveṣī brahmahantā paraśur nāma rākṣasaḥ || 7 ||

BRP163.008.1 kāmarūpī vicarati nānārūpadharo vane |

BRP163.008.2 kṣaṇaṃ ca brahmarūpeṇa kadācid vyāghrarūpadhṛk || 8 ||

BRP163.009.1 kadācid devarūpeṇa kadācit paśurūpadhṛk |

BRP163.009.2 kadācit pramadārūpaḥ kadācin mṛgarūpataḥ || 9 ||

BRP163.010.1 kadācid bālarūpeṇa evaṃ carati pāpakṛt |

BRP163.010.2 yatrāste brāhmaṇo vidvāñ śākalyo munisattamaḥ || 10 ||

BRP163.011.1 tam āyāti mahāpāpī paraśū rākṣasādhamaḥ |

BRP163.011.2 śuciṣmantaṃ dvijaśreṣṭhaṃ paraśur nityam eva ca || 11 ||

BRP163.012.1 netuṃ hantuṃ pravṛtto 'pi na śaśāka sa pāpakṛt |

BRP163.012.2 sa kadācid dvijaśreṣṭho devān abhyarcya yatnataḥ || 12 ||

BRP163.013.1 bhoktukāmaḥ kilāyātas tatrāyāt paraśur mune |

BRP163.013.2 brahmarūpadharo bhūtvā śithilaḥ palito 'balī |

BRP163.013.3 kanyām ādāya kāñcic ca śākalyaṃ vākyam abravīt || 13 ||

[p. 507 ]

paraśur uvāca:

BRP163.014.1 bhojanasyārthinaṃ viddhi māṃ ca kanyām imāṃ dvija |

BRP163.014.2 ātithyakāle samprāptaṃ kṛtakṛtyo 'si mānada || 14 ||

BRP163.015.1 ta eva dhanyā loke 'smin yeṣām atithayo gṛhāt |

BRP163.015.2 pūrṇābhilāṣā niryānti jīvanto 'pi mṛtāḥ pare || 15 ||

BRP163.016.1 bhojane tūpaviṣṭe tu ātmārthaṃ kalpitaṃ tu yat |

BRP163.016.2 atithibhyas tu yo dadyād dattā tena vasundharā || 16 ||

brahmovāca:

BRP163.017.1 etac chrutvā tu śākalyo dadāmīty evam abravīt |

BRP163.017.2 āsane copaveśyāthājñānāt taṃ paraśuṃ dvijam || 17 ||

BRP163.018.1 yathānyāyaṃ pūjayitvā śākalyo bhojanaṃ dadau |

BRP163.018.2 āpośanaṃ kare kṛtvā paraśur vākyam abravīt || 18 ||

paraśur uvāca:

BRP163.019.1 dūrād abhyāgataṃ śrāntam anugacchanti devatāḥ |

BRP163.019.2 tasmiṃs tṛpte tu tṛptāḥ syur atṛpte tu viparyayaḥ || 19 ||

BRP163.020.1 atithiś cāpavādī ca dvāv etau viśvabāndhavau |

BRP163.020.2 apavādī haret pāpam atithiḥ svargasaṅkramaḥ || 20 ||

BRP163.021.1 abhyāgataṃ pathi śrāntaṃ sāvajñaṃ yo 'bhivīkṣate |

BRP163.021.2 tatkṣaṇād eva naśyanti tasya dharmayaśaḥśriyaḥ || 21 ||

BRP163.022.1 tasmād abhyāgataḥ śrānto yāce 'haṃ tvāṃ dvijottama |

BRP163.022.2 dāsyase yadi me kāmaṃ tad bhokṣye 'haṃ na cānyathā || 22 ||

brahmovāca:

BRP163.023.1 dattam ity eva śākalyo bhuṅkṣvety evāha rākṣasam |

BRP163.023.2 tataḥ provāca paraśur ahaṃ rākṣasasattamaḥ || 23 ||

BRP163.024.1 nāhaṃ dvijas tava ripur na vṛddhaḥ palitaḥ kṛśaḥ |

BRP163.024.2 bahūni me vyatītāni varṣāṇi tvāṃ prapaśyataḥ || 24 ||

BRP163.025.1 śuṣyanti mama gātrāṇi grīṣme svalpodakaṃ yathā |

BRP163.025.2 tasmān neṣye sānugaṃ tvāṃ bhakṣayiṣye dvijottama || 25 ||

brahmovāca:

BRP163.026.1 śrutvā paraśuvākyaṃ tac chākalyo vākyam abravīt || 26 ||

śākalya uvāca:

BRP163.027.1 ye mahākulasambhūtā vijñātasakalāgamāḥ |

BRP163.027.2 tat pratiśrutam abhyeti na jātv atra viparyayam || 27 ||

BRP163.028.1 yathocitaṃ kuru sakhe tathāpi śṛṇu me vacaḥ |

BRP163.028.2 nihantum apy udyateṣu vaktavyaṃ hitam uttamaiḥ || 28 ||

BRP163.029.1 brāhmaṇo 'haṃ vajratanuḥ sarvato rakṣako hariḥ |

BRP163.029.2 pādau rakṣatu me viṣṇuḥ śiro devo janārdanaḥ || 29 ||

BRP163.030.1 bāhū rakṣatu vārāhaḥ pṛṣṭhaṃ rakṣatu kūrmarāṭ |

BRP163.030.2 hṛdayaṃ rakṣatāt kṛṣṇo hy aṅgulī rakṣatān mṛgaḥ || 30 ||

BRP163.031.1 mukhaṃ rakṣatu vāgīśo netre rakṣatu pakṣigaḥ |

BRP163.031.2 śrotraṃ rakṣatu vitteśaḥ sarvato rakṣatād bhavaḥ |

BRP163.031.3 nānāpatsv ekaśaraṇaṃ devo nārāyaṇaḥ svayam || 31 ||

[p. 508 ]

brahmovāca:

BRP163.032.1 evam uktvā tu śākalyo naya vā bhakṣa vā sukham |

BRP163.032.2 māṃ rākṣasendra paraśo tvam idānīm atandritaḥ || 32 ||

BRP163.033.1 rākṣasas tasya vacanād bhakṣaṇāya samudyataḥ |

BRP163.033.2 nāsty eva hṛdaye nūnaṃ pāpināṃ karuṇākaṇaḥ || 33 ||

BRP163.034.1 daṃṣṭrākarālavadano gatvā tasyāntikaṃ tadā |

BRP163.034.2 brāhmaṇaṃ taṃ nirīkṣyaivaṃ paraśur vākyam abravīt || 34 ||

paraśur uvāca:

BRP163.035.1 śaṅkhacakragadāpāṇiṃ tvāṃ paśye 'haṃ dvijottama |

BRP163.035.2 sahasrapādaśirasaṃ sahasrākṣakaraṃ vibhum || 35 ||

BRP163.036.1 sarvabhūtaikanilayaṃ chandorūpaṃ jaganmayam |

BRP163.036.2 tvām adya vipra paśyāmi nāsti te pūrvakaṃ vapuḥ || 36 ||

BRP163.037.1 tasmāt prasādaye vipra tvam eva śaraṇaṃ bhava |

BRP163.037.2 jñānaṃ dehi mahābuddhe tīrthaṃ brūhy aghaniṣkṛtim || 37 ||

BRP163.038.1 mahatāṃ darśanaṃ brahmañ jāyate nahi niṣphalam |

BRP163.038.2 dveṣād ajñānato vāpi prasaṅgād vā pramādataḥ || 38 ||

BRP163.039.1 ayasaḥ sparśasaṃsparśo rukmatvāyaiva jāyate || 39 ||

brahmovāca:

BRP163.040.1 etad vākyaṃ samākarṇya rākṣasena samīritam |

BRP163.040.2 śākalyaḥ kṛpayā prāha varadā sā sarasvatī || 40 ||

BRP163.041.1 tavācirād daityapate tataḥ stuhi janārdanam |

BRP163.041.2 manorathaphalaprāptau nānyan nārāyaṇastuteḥ || 41 ||

BRP163.042.1 kiñcid apy asti loke 'smin kāraṇaṃ śṛṇu rākṣasa |

BRP163.042.2 prasannā tava sā devī madvākyāc ca bhaviṣyati || 42 ||

brahmovāca:

BRP163.043.1 tathety uktvā sa paraśur gaṅgāṃ trailokyapāvanīm |

BRP163.043.2 snātvā śucir yatamanā gaṅgām abhimukhaḥ sthitaḥ || 43 ||

BRP163.044.1 tatrāpaśyad divyarūpāṃ divyagandhānulepanām |

BRP163.044.2 sarasvatīṃ jagaddhātrīṃ śākalyavacane sthitām || 44 ||

BRP163.045.1 jagajjāḍyaharāṃ viśvajananīṃ bhuvaneśvarīm |

BRP163.045.2 tām uvāca vinītātmā paraśur gatakalmaṣaḥ || 45 ||

paraśur uvāca:

BRP163.046.1 guruḥ śākalya ity āha mākāntaṃ stuhi vidhvajam |

BRP163.046.2 tava prasādāt sā śaktir yathā me syāt tathā kuru || 46 ||

brahmovāca:

BRP163.047.1 tathāstv iti ca sā prāha paraśuṃ śrīsarasvatī |

BRP163.047.2 sarasvatyāḥ prasādena paraśus taṃ janārdanam || 47 ||

BRP163.048.1 tuṣṭāva vividhair vākyais tatas tuṣṭo 'bhavad dhariḥ |

BRP163.048.2 varaṃ prādād rākṣasāya kṛpāsindhur janārdanaḥ || 48 ||

janārdana uvāca:

BRP163.049.1 yad yan manogataṃ rakṣas tat tat sarvaṃ bhaviṣyati || 49 ||

brahmovāca:

BRP163.050.1 śākalyasya prasādena gautamyāś ca prasādataḥ |

BRP163.050.2 sarasvatyāḥ prasādena narasiṃhaprasādataḥ || 50 ||

[p. 509 ]

BRP163.051.1 pāpiṣṭho 'pi tadā rakṣaḥ paraśur divam eyivān |

BRP163.051.2 sarvatīrthāṅghripadmasya prasādāc chārṅgadhanvanaḥ || 51 ||

BRP163.052.1 tataḥ prabhṛti tat tīrthaṃ sārasvatam iti śrutam |

BRP163.052.2 tatra snānena dānena viṣṇuloke mahīyate || 52 ||

BRP163.053.1 vāgjavaiṣṇavaśākalyaparaśuprabhavāṇi hi |

BRP163.053.2 bahūny abhūvaṃs tīrthāni tasmin vai śvetaparvate || 53 ||

Chapter 164: Story of King Pavamāna and the Ciccika-bird

164 SS 262-264

brahmovāca:

BRP164.001.1 ciccikātīrtham ity uktaṃ sarvarogavināśanam |

BRP164.001.2 sarvacintāpraharaṇaṃ sarvaśāntikaraṃ nṛṇām || 1 ||

BRP164.002.1 tasya svarūpaṃ vakṣyāmi śubhre tasmin nagottame |

BRP164.002.2 gaṅgāyā uttare pāre yatra devo gadādharaḥ || 2 ||

BRP164.003.1 ciccikaḥ pakṣirāṭ tatra bheruṇḍo yo 'bhidhīyate |

BRP164.003.2 sadā vasati tatraiva māṃsāśī śvetaparvate || 3 ||

BRP164.004.1 nānāpuṣpaphalākīrṇaiḥ sarvartukusumair nagaiḥ |

BRP164.004.2 sevite dvijamukhyaiś ca gautamyā copaśobhite || 4 ||

BRP164.005.1 siddhacāraṇagandharvakinnarāmarasaṅkule |

BRP164.005.2 tatsamīpe nagaḥ kaścid dvipadāṃ ca catuṣpadām || 5 ||

BRP164.006.1 rogārtikṣuttṛṣācintāmaraṇānāṃ na bhājanam |

BRP164.006.2 evaṃ guṇānvite śaile nānāmunigaṇāvṛte || 6 ||

BRP164.007.1 pūrvadeśādhipaḥ kaścit pavamāna iti śrutaḥ |

BRP164.007.2 kṣatradharmarataḥ śrīmān devabrāhmaṇapālakaḥ || 7 ||

BRP164.008.1 balena mahatā yuktaḥ sapurodhā vanaṃ yayau |

BRP164.008.2 reme strībhir manojñābhir nṛtyavāditrajaiḥ sukhaiḥ || 8 ||

BRP164.009.1 sa ca evaṃ dhanuṣpāṇir mṛgayāśīlibhir vṛtaḥ |

BRP164.009.2 evaṃ bhraman kadācit sa śrānto drumam upāgataḥ || 9 ||

BRP164.010.1 gautamītīrasambhūtaṃ nānāpakṣigaṇair vṛtam |

BRP164.010.2 āśramāṇāṃ gṛhapatiṃ dharmajñam iva sevitam || 10 ||

BRP164.011.1 tam āśritya nagaśreṣṭhaṃ pavamāno nṛpottamaḥ |

BRP164.011.2 sa viśrānto janavṛta īkṣāṃ cakre nagottamam || 11 ||

BRP164.012.1 tatrāpaśyad dvijaṃ sthūlaṃ dvimukhaṃ śobhanākṛtim |

BRP164.012.2 cintāviṣṭaṃ tathā śrāntaṃ tam apṛcchan nṛpottamaḥ || 12 ||

rājovāca:

BRP164.013.1 ko bhavān dvimukhaḥ pakṣī cintāvān iva lakṣyase |

BRP164.013.2 naivātra kaścid duḥkhārtaḥ kasmāt tvaṃ duḥkham āgataḥ || 13 ||

brahmovāca:

BRP164.014.1 tataḥ provāca nṛpatiṃ pavamānaṃ śanaiḥ śanaiḥ |

BRP164.014.2 samāśvastamanāḥ pakṣī cicciko niḥśvasan muhuḥ || 14 ||

[p. 510 ]

ciccika uvāca:

BRP164.015.1 matto bhayaṃ na cānyeṣāṃ mama vānyopapāditam |

BRP164.015.2 nānāpuṣpaphalākīrṇaṃ munibhiḥ parisevitam || 15 ||

BRP164.016.1 paśyeyaṃ śūnyam evādriṃ tataḥ śocāmi mām aham |

BRP164.016.2 na labhāmi sukhaṃ kiñcin na tṛpyāmi kadācana |

BRP164.016.3 nidrāṃ prāpnomi na kvāpi na viśrāntiṃ na nirvṛtim || 16 ||

brahmovāca:

BRP164.017.1 dvimukhasya dvijasyoktaṃ śrutvā rājātivismitaḥ || 17 ||

rājovāca:

BRP164.018.1 ko bhavān kiṃ kṛtaṃ pāpaṃ kasmāc chūnyaś ca parvataḥ |

BRP164.018.2 ekenāsyena tṛpyanti prāṇino 'tra nagottame || 18 ||

BRP164.019.1 kim utāsyadvayena tvaṃ na tṛptim upayāsyasi |

BRP164.019.2 kiṃ vā te duṣkṛtaṃ prāptam iha janmany atho purā || 19 ||

BRP164.020.1 tat sarvaṃ śaṃsa me satyaṃ trāsye tvāṃ mahato bhayāt || 20 ||

brahmovāca:

BRP164.021.1 rājānaṃ taṃ dvijaḥ prāha niḥśvasann atha ciccikaḥ || 21 ||

ciccika uvāca:

BRP164.022.1 vakṣye 'haṃ tvāṃ pūrvavṛttaṃ pavamāna śṛṇuṣva tat |

BRP164.022.2 ahaṃ dvijātipravaro vedavedāṅgapāragaḥ || 22 ||

BRP164.023.1 kulīno viditaprājñaḥ kāryahantā kalipriyaḥ |

BRP164.023.2 vade puras tathā pṛṣṭhe anyad anyac ca jantuṣu || 23 ||

BRP164.024.1 paravṛddhyā sadā duḥkhī māyayā viśvavañcakaḥ |

BRP164.024.2 kṛtaghnaḥ satyarahitaḥ paranindāvicakṣaṇaḥ || 24 ||

BRP164.025.1 mitrasvāmigurudrohī dambhācāro 'tinirghṛṇaḥ |

BRP164.025.2 manasā karmaṇā vācā tāpayāmi janān bahūn || 25 ||

BRP164.026.1 ayam eva vinodo me sadā yat parahiṃsanam |

BRP164.026.2 yugmabhedaṃ gaṇocchedaṃ maryādābhedanaṃ sadā || 26 ||

BRP164.027.1 karomi nirvicāro 'haṃ vidvatsevāparāṅmukhaḥ |

BRP164.027.2 na mayā sadṛśaḥ kaścit pātakī bhavanatraye || 27 ||

BRP164.028.1 tenāhaṃ dvimukho jātas tāpanād duḥkhabhāgy aham |

BRP164.028.2 tasmād duḥkhena santaptaḥ śūnyo 'yaṃ parvato mama || 28 ||

BRP164.029.1 anyac ca śṛṇu bhūpāla vākyaṃ dharmārthasaṃhitam |

BRP164.029.2 brahmahatyāsamaṃ pāpaṃ tad vinā tad avāpyate || 29 ||

BRP164.030.1 kṣatriyaḥ saṅgaraṃ gatvā athavānyatra saṅgarāt |

BRP164.030.2 palāyantaṃ nyastaśastraṃ viśvastaṃ ca parāṅmukham || 30 ||

BRP164.031.1 avijñātaṃ copaviṣṭaṃ bibhemīti ca vādinam |

BRP164.031.2 taṃ yadi kṣatriyo hanyāt sa tu syād brahmaghātakaḥ || 31 ||

BRP164.032.1 adhītaṃ vismarati yas tvaṃ karoti tathottamam |

BRP164.032.2 anādaraṃ ca guruṣu tam āhur brahmaghātakam || 32 ||

BRP164.033.1 pratyakṣe ca priyaṃ vakti parokṣe paruṣāṇi ca |

BRP164.033.2 anyad dhṛdi vacasy anyat karoty anyat sadaiva yaḥ || 33 ||

BRP164.034.1 gurūṇāṃ śapathaṃ kartā dveṣṭā brāhmaṇanindakaḥ |

BRP164.034.2 mithyā vinītaḥ pāpātmā sa tu syād brahmaghātakaḥ || 34 ||

[p. 511 ]

BRP164.035.1 devaṃ vedam athādhyātmaṃ dharmabrāhmaṇasaṅgatim |

BRP164.035.2 etān nindati yo dveṣāt sa tu syād brahmaghātakaḥ || 35 ||

BRP164.036.1 evaṃ bhūto 'py ahaṃ rājan dambhārthaṃ lajjayā tathā |

BRP164.036.2 sadvṛtta iva varte 'haṃ tasmād rājan dvijo 'bhavam || 36 ||

BRP164.037.1 evaṃ bhūto 'pi satkarma kiñcit kartāsmi kutracit |

BRP164.037.2 tenāhaṃ karmaṇā rājan svataḥ smartā purā kṛtam || 37 ||

brahmovāca:

BRP164.038.1 tac ciccikavacaḥ śrutvā pavamānaḥ suvismitaḥ |

BRP164.038.2 karmaṇā kena te muktir ity āha nṛpatir dvijam || 38 ||

BRP164.039.1 iti tasya vacaḥ śrutvā nṛpatiṃ prāha pakṣirāṭ || 39 ||

ciccika uvāca:

BRP164.040.1 asminn eva nagaśreṣṭhe gautamyā uttare taṭe |

BRP164.040.2 gadādharaṃ nāma tīrthaṃ tatra māṃ naya suvrata || 40 ||

BRP164.041.1 tad dhi tīrthaṃ puṇyatamaṃ sarvapāpapraṇāśanam |

BRP164.041.2 sarvakāmapradaṃ ceti mahadbhir munibhiḥ śrutam || 41 ||

BRP164.042.1 na gautamyās tathā viṣṇor aparaṃ kleśanāśanam |

BRP164.042.2 sarvabhāvena tat tīrthaṃ paśyeyam iti me matiḥ || 42 ||

BRP164.043.1 matkṛtena prayatnena naitac chakyaṃ kadācana |

BRP164.043.2 katham ākāṅkṣitaprāptir bhaved duṣkṛtakarmaṇām || 43 ||

BRP164.044.1 saprayatno 'py ahaṃ vīra na paśye tat suduṣkaram |

BRP164.044.2 tasmāt tava prasādāc ca paśyeyaṃ hi gadādharam || 44 ||

BRP164.045.1 avijñāpitaduḥkhajñaṃ karuṇāvaruṇālayam |

BRP164.045.2 yasmin dṛṣṭe bhavakleśā na dṛśyante punar naraiḥ || 45 ||

BRP164.046.1 dṛṣṭvaiva taṃ divaṃ yāsye prasādāt tava suvrata || 46 ||

brahmovāca:

BRP164.047.1 evam uktaḥ sa nṛpatiś ciccikena dvijanmanā |

BRP164.047.2 darśayām āsa taṃ devaṃ tāṃ ca gaṅgāṃ dvijanmane || 47 ||

BRP164.048.1 tataḥ sa ciccikaḥ snātvā gaṅgāṃ trailokyapāvanīm || 48 ||

ciccika uvāca:

BRP164.049.1 gaṅge gautami yāvat tvāṃ trijagatpāvanīṃ naraḥ |

BRP164.049.2 na paśyaty ucyate tāvad ihāmutrāpi pātakī || 49 ||

BRP164.050.1 tasmāt sarvāgasam api mām uddhara saridvare |

BRP164.050.2 saṃsāre dehinām anyā na gatiḥ kāpi kutracit |

BRP164.050.3 tvāṃ vinā viṣṇucaraṇasaroruhasamudbhave || 50 ||

brahmovāca:

BRP164.051.1 iti śraddhāviśuddhātmā gaṅgaikaśaraṇo dvijaḥ |

BRP164.051.2 snānaṃ cakre smarann antar gaṅge trāyasva mām iti || 51 ||

BRP164.052.1 gadādharaṃ tato natvā paśyatsu nagavāsiṣu |

BRP164.052.2 pavamānābhyanujñātas tadaiva divam ākramat || 52 ||

BRP164.053.1 pavamānaḥ svanagaraṃ prayayau sānugas tataḥ |

BRP164.053.2 tataḥ prabhṛti tat tīrthaṃ pāvamānaṃ saciccikam || 53 ||

[p. 512 ]

BRP164.054.1 gadādharaṃ koṭitīrtham iti vedavido viduḥ |

BRP164.054.2 koṭikoṭiguṇaṃ karma kṛtaṃ tatra bhaven nṛṇām || 54 ||

Chapter 165: Marriage of the sun-god's ugly daughter Viṣṭi

165 SS 264-265

brahmovāca:

BRP165.001.1 bhadratīrtham iti proktaṃ sarvāniṣṭanivāraṇam |

BRP165.001.2 sarvapāpapraśamanaṃ mahāśāntipradāyakam || 1 ||

BRP165.002.1 ādityasya priyā bhāryā uṣā tvāṣṭrī pativratā |

BRP165.002.2 chāyāpi bhāryā savitus tasyāḥ putraḥ śanaiścaraḥ || 2 ||

BRP165.003.1 tasya svasā viṣṭir iti bhīṣaṇā pāparūpiṇī |

BRP165.003.2 tāṃ kanyāṃ savitā kasmai dadāmīti matiṃ dadhe || 3 ||

BRP165.004.1 yasmai yasmai dātukāmaḥ sūryo lokaguruḥ prabhuḥ |

BRP165.004.2 tac chrutvā bhīṣaṇā ceti kiṃ kurmo bhāryayānayā |

BRP165.004.3 evaṃ tu vartamāne sā pitaraṃ prāha duḥkhitā || 4 ||

BRP165.005.1 .............................. |

BRP165.005.2 .............................. || 5 ||

viṣṭir uvāca:

BRP165.006.1 bālām eva pitā yas tu dadyāt kanyāṃ surūpiṇe |

BRP165.006.2 sa kṛtārtho bhavel loke na ced duṣkṛtavān pitā || 6 ||

BRP165.007.1 caturthād vatsarād ūrdhvaṃ yāvan na daśamātyayaḥ |

BRP165.007.2 tāvad vivāhaḥ kanyāyāḥ pitrā kāryaḥ prayatnataḥ || 7 ||

BRP165.008.1 śrīmate viduṣe yūne kulīnāya yaśasvine |

BRP165.008.2 udārāya sanāthāya kanyā deyā varāya vai || 8 ||

BRP165.009.1 etac ced anyathā kuryāt pitā sa nirayī sadā |

BRP165.009.2 dharmasya sādhanaṃ kanyā viduṣām api bhāskara || 9 ||

BRP165.010.1 narakasyeva mūrkhāṇāṃ kāmopahatacetasām |

BRP165.010.2 ekataḥ pṛthivī kṛtsnā saśailavanakānanā || 10 ||

BRP165.011.1 svalaṅkṛtopādhihīnā sukanyā caikataḥ smṛtā |

BRP165.011.2 vikrīṇīte yaś ca kanyām aśvaṃ vā gāṃ tilān api || 11 ||

BRP165.012.1 na tasya rauravādibhyaḥ kadācin niṣkṛtir bhavet |

BRP165.012.2 vivāhātikramaḥ kāryo na kanyāyāḥ kadācana || 12 ||

BRP165.013.1 tasmin kṛte yat pituḥ syāt pāpaṃ tat kena kathyate |

BRP165.013.2 yāval lajjāṃ na jānāti yāvat krīḍati pāṃśubhiḥ || 13 ||

BRP165.014.1 tāvat kanyā pradātavyā no cet pitror adhogatiḥ |

BRP165.014.2 pituḥ svarūpaṃ putraḥ syād yaḥ pitā putra eva saḥ || 14 ||

BRP165.015.1 ātmanaḥ sukhitāṃ loke ko na kuryāt karoti ca |

BRP165.015.2 yat kanyāyāṃ pitā kuryād dānaṃ pūjanam īkṣaṇam || 15 ||

BRP165.016.1 yat kṛtaṃ tat kṛtaṃ vidyāt tāsu dattaṃ tad akṣayam |

BRP165.016.2 yad dattaṃ tāsu kanyāsu tad ānantyāya kalpate || 16 ||

BRP165.017.1 putreṣu caiva pautreṣu ko na kuryāt sukhaṃ rave |

BRP165.017.2 karoti yaḥ kanyakānāṃ sa sampadbhājanaṃ bhavet || 17 ||

[p. 513 ]

brahmovāca:

BRP165.018.1 evaṃ tāṃ vādinīṃ kanyāṃ viṣṭiṃ provāca bhāskaraḥ || 18 ||

sūrya uvāca:

BRP165.019.1 kiṃ karomi na gṛhṇāti tvāṃ kaścid bhīṣaṇākṛtim |

BRP165.019.2 kulaṃ rūpaṃ vayo vittaṃ vidyāṃ vṛttaṃ suśīlatām || 19 ||

BRP165.020.1 mithaḥ paśyanti sambandhe vivāhe strīṣu puṃsu ca |

BRP165.020.2 asmāsu sarvam apy asti vinā tava guṇaiḥ śubhe |

BRP165.020.3 kiṃ karomi kva dāsyāmi vṛthā māṃ dhik karoṣi kim || 20 ||

brahmovāca:

BRP165.021.1 evam uktvā punas tāṃ ca viṣṭiṃ provāca bhāskaraḥ || 21 ||

sūrya uvāca:

BRP165.022.1 yasmai kasmai ca dātavyā tvaṃ vai yady anumanyase |

BRP165.022.2 dīyase 'dya mayā viṣṭe anujānīhi māṃ tataḥ || 22 ||

brahmovāca:

BRP165.023.1 pitaraṃ prāha sā viṣṭir bhartā putrā dhanaṃ sukham |

BRP165.023.2 āyū rūpaṃ ca samprītir jāyate prāktanānugam || 23 ||

BRP165.024.1 yat purā vihitaṃ karma prāṇinā sādhv asādhu vā |

BRP165.024.2 phalaṃ tadanurodhena prāpyate 'pi bhavāntare || 24 ||

BRP165.025.1 svadoṣa eva tat pitrā parihartavya ādarāt |

BRP165.025.2 tādṛg eva phalaṃ tu syād yādṛg ācaritaṃ purā || 25 ||

BRP165.026.1 tasmāt taddānasambandhaṃ svavaṃśānugataṃ pitā |

BRP165.026.2 karoti śeṣaṃ daivena yad bhāvyaṃ tad bhaviṣyati || 26 ||

brahmovāca:

BRP165.027.1 tac chrutvā duhitur vākyaṃ tvaṣṭuḥ putrāya bhīṣaṇām |

BRP165.027.2 viśvarūpāya tāṃ prādād viṣṭiṃ lokabhayaṅkarīm || 27 ||

BRP165.028.1 viśvarūpo 'pi tadvac ca bhīṣaṇo bhīṣaṇākṛtiḥ |

BRP165.028.2 evaṃ mithaḥ sañcaratoḥ śīlarūpasamānayoḥ || 28 ||

BRP165.029.1 prītiḥ kadācid vaiṣamyaṃ dampatyor abhavan mithaḥ |

BRP165.029.2 gaṇḍo nāmābhavat putro hy atigaṇḍas tathaiva ca || 29 ||

BRP165.030.1 raktākṣaḥ krodhanaś caiva vyayo durmukha eva ca |

BRP165.030.2 tebhyaḥ kanīyān abhavad dharṣaṇo nāma puṇyabhāk || 30 ||

BRP165.031.1 sutaḥ suśīlaḥ subhagaḥ śāntaḥ śuddhamatiḥ śuciḥ |

BRP165.031.2 sa kadācid yamagṛhaṃ draṣṭuṃ mātulam abhyagāt || 31 ||

BRP165.032.1 sa dadarśa bahūñ jantūn svargasthān iva duḥkhinaḥ |

BRP165.032.2 sa mātulaṃ tu papraccha natvā dharmaṃ sanātanam || 32 ||

harṣaṇa uvāca:

BRP165.033.1 ka ime sukhinas tāta pacyante narake ca ke || 33 ||

brahmovāca:

BRP165.034.1 evaṃ pṛṣṭo dharmarājaḥ sarvaṃ prāha yathārthavat |

BRP165.034.2 tatkarmaṇāṃ gatiṃ sarvām aśeṣeṇa nyavedayat || 34 ||

yama uvāca:

BRP165.035.1 vihitasya na kurvanti ye kadācid atikramam |

BRP165.035.2 na te paśyanti nirayaṃ kadācid api mānavāḥ || 35 ||

[p. 514 ]

BRP165.036.1 na mānayanti ye śāstraṃ nācāraṃ na bahuśrutān |

BRP165.036.2 vihitātikramaṃ kuryur ye te narakagāminaḥ || 36 ||

brahmovāca:

BRP165.037.1 sa tu śrutvā dharmavākyaṃ harṣaṇaḥ punar abravīt || 37 ||

harṣaṇa uvāca:

BRP165.038.1 pitā tvāṣṭro bhīṣaṇaś ca mātā viṣṭiś ca bhīṣaṇā |

BRP165.038.2 bhrātaraś ca mahātmāno yena te śāntabuddhayaḥ || 38 ||

BRP165.039.1 surūpāś ca bhaviṣyanti nirdoṣā maṅgalapradāḥ |

BRP165.039.2 tan me karma vadasvādya tatkartāsmi surottama || 39 ||

BRP165.040.1 anyathā tān na gaccheyam ity uktaḥ prāha dharmarāṭ |

BRP165.040.2 harṣaṇaṃ śuddhabuddhiṃ taṃ harṣaṇo 'si na saṃśayaḥ || 40 ||

BRP165.041.1 bahavaḥ syuḥ sutāḥ kecin naiva te kulatantavaḥ |

BRP165.041.2 eka eva sutaḥ kaścid yena tad dhriyate kulam || 41 ||

BRP165.042.1 kulasyādhārabhūto yo yaḥ pitroḥ priyakārakaḥ |

BRP165.042.2 yaḥ pūrvajān uddharati sa putras tv itaro gadaḥ || 42 ||

BRP165.043.1 yasmāt tvayānurūpaṃ me proktaṃ mātāmaha priyam |

BRP165.043.2 tasmāt tvaṃ gautamīṃ gaccha snātvā niyatamānasaḥ || 43 ||

BRP165.044.1 stuhi viṣṇuṃ jagadyoniṃ śāntaṃ prītena cetasā |

BRP165.044.2 sa tu prīto yadi bhavet sarvam iṣṭaṃ pradāsyati || 44 ||

brahmovāca:

BRP165.045.1 iti śrutvā dharmavākyaṃ harṣaṇo gautamīṃ yayau |

BRP165.045.2 śucis tuṣṭāva deveśaṃ hariṃ prīto 'bhavad dhariḥ || 45 ||

BRP165.046.1 harṣaṇāya tataḥ prādāt kulabhadraṃ tatas tu saḥ |

BRP165.046.2 sarvābhadrapraśamanapūrvakaṃ bhadram astu te || 46 ||

BRP165.047.1 tad bhadrā procyate viṣṭiḥ pitā bhadras tathā sutāḥ |

BRP165.047.2 tataḥ prabhṛti tat tīrthaṃ bhadratīrthaṃ tad ucyate || 47 ||

BRP165.048.1 sarvamaṅgaladaṃ puṃsāṃ tatra bhadrapatir hariḥ |

BRP165.048.2 tattīrthasevināṃ puṃsāṃ sarvasiddhipradāyakam |

BRP165.048.3 maṅgalaikanidhiḥ sākṣād devadevo janārdanaḥ || 48 ||

Chapter 166: Story of Sampāti and Jaṭāyu

166 SS 266

brahmovāca:

BRP166.001.1 patatritīrtham ākhyātaṃ rogaghnaṃ pāpanāśanam |

BRP166.001.2 tasya śravaṇamātreṇa kṛtakṛtyo bhaven naraḥ || 1 ||

BRP166.002.1 babhūvatuḥ kaśyapasya sutāv aruṇāv īśvarau |

BRP166.002.2 sampātiś ca jaṭāyuś ca sambhavetāṃ tadanvaye || 2 ||

BRP166.003.1 tārkṣyaprajāpateḥ putrāv aruṇo garuḍas tathā |

BRP166.003.2 tadanvaye sambhūtaḥ ca sampātiḥ patagottamaḥ || 3 ||

BRP166.004.1 jaṭāyur iti vikhyāto hy aparaḥ sodaro 'nujaḥ |

BRP166.004.2 anyonyaspardhayā yuktāv unmattau svabalena tau || 4 ||

[p. 515 ]

BRP166.005.1 sañjagmatur dinakaraṃ namaskartuṃ vihāyasi |

BRP166.005.2 yāvat sūryasya sāmīpyaṃ prāptau tau vihagottamau || 5 ||

BRP166.006.1 dagdhapakṣāv ubhau śrāntau patitau girimūrdhani |

BRP166.006.2 bāndhavau patitau dṛṣṭvā niśceṣṭau gatacetasau || 6 ||

BRP166.007.1 tāvad duḥkhābhibhūto 'sāv aruṇaḥ prāha bhāskaram |

BRP166.007.2 tau dṛṣṭvā tv aruṇaḥ sūry.am prāhedaṃ patitau bhuvi |

BRP166.007.3 āśvāsayaitau tigmāṃśo yāvan naitau mariṣyataḥ || 7 ||

brahmovāca:

BRP166.008.1 tathety uktvā dinakaro jīvayām āsa tau khagau |

BRP166.008.2 garuḍo 'pi tayoḥ śrutvā avasthāṃ saha viṣṇunā || 8 ||

BRP166.009.1 āgatyāśvāsayām āsa sukhaṃ cakre ca nārada |

BRP166.009.2 sarva eva tadā jagmur gaṅgāṃ tāpāpanuttaye || 9 ||

BRP166.010.1 jaṭāyuś cāruṇaś caiva sampātir garuḍas tathā |

BRP166.010.2 sūryo viṣṇus tat prayayau tat tīrthaṃ bahupuṇyadam || 10 ||

BRP166.011.1 patatritīrtham ākhyātaṃ viṣaghnaṃ sarvakāmadam |

BRP166.011.2 svayaṃ sūryas tathā viṣṇuḥ suparṇenāruṇena ca || 11 ||

BRP166.012.1 āsate gautamītīre tathaiva vṛṣabhadhvajaḥ |

BRP166.012.2 trayāṇām api devānāṃ sthites tat tīrtham uttamam || 12 ||

BRP166.013.1 tatra snātvā śucir bhūtvā namaskuryāt surān imān |

BRP166.013.2 ādhivyādhivinirmuktaḥ sa paraṃ saukhyam āpnuyāt || 13 ||

Chapter 167: The young Brahmin and the Rākṣasī

167 SS 266-267

brahmovāca:

BRP167.001.1 vipratīrtham iti khyātaṃ tathā nārāyaṇaṃ viduḥ |

BRP167.001.2 tasyākhyānaṃ pravakṣyāmi śṛṇu vismayakārakam || 1 ||

BRP167.002.1 antarvedyāṃ dvijaḥ kaścid brāhmaṇo vedapāragaḥ |

BRP167.002.2 tasya putrā mahāprājñā guṇarūpadayānvitāḥ || 2 ||

BRP167.003.1 teṣāṃ kanīyān yo bhrātā śānto guṇagaṇair vṛtaḥ |

BRP167.003.2 āsandiva iti khyātaḥ sarvajñāno mahāmatiḥ || 3 ||

BRP167.004.1 vivāhāya pitā tasmāai āsandivāya yatnavān |

BRP167.004.2 etasminn antare rātrau suptaṃ taṃ dvijaputrakam || 4 ||

BRP167.005.1 aviṣṇusmaraṇaṃ saumyaśiraskam asamāhitam |

BRP167.005.2 āsandivaṃ krūrarūpā rākṣasī kāmarūpiṇī || 5 ||

BRP167.006.1 tam ādāyāgamac chīghraṃ gautamyā dakṣiṇe taṭe |

BRP167.006.2 śrīgirer uttare pāre bahubrāhmaṇasevitam || 6 ||

BRP167.007.1 nagaraṃ dharmanilayaṃ lakṣmyā nilayam eva ca |

BRP167.007.2 tatra rājā bṛhatkīrtiḥ sarvakṣatraguṇānvitaḥ || 7 ||

BRP167.008.1 tasyāmitakṣemasubhikṣayuktaṃ |

BRP167.008.2 niśāvasāne dvijaputrayuktā |

[p. 516 ]

BRP167.008.3 sā rākṣasī tat puram āsasāda |

BRP167.008.4 manojñarūpāṇi bibharti nityam || 8 ||

BRP167.009.1 sā kāmarūpeṇa caraty aśeṣāṃ |

BRP167.009.2 mahīm imāṃ tena samaṃ dvijena |

BRP167.009.3 godāvarīdakṣiṇatīrabhāge |

BRP167.009.4 vṛddhākṛtis taṃ dvijam āha bhīmā || 9 ||

rākṣasy uvāca:

BRP167.010.1 eṣā tu gaṅgā dvijamukhya sandhyā |

BRP167.010.2 upāsyatāṃ vipravaraiḥ sametya |

BRP167.010.3 yathocitaṃ vipravarās tu kāle |

BRP167.010.4 nopāsate yatnata eva sandhyām || 10 ||

BRP167.011.1 nīcās ta evābhihitāḥ sureśair |

BRP167.011.2 antyāvasāyipravarās ta ete |

BRP167.011.3 ahaṃ janitrī tava ceti vācyaṃ |

BRP167.011.4 no ced idānīṃ tvam upaiṣi nāśam || 11 ||

BRP167.012.1 madvākyakartāsi yadi dvijendra |

BRP167.012.2 sukhaṃ kariṣye tava yat priyaṃ ca |

BRP167.012.3 punaś ca deśaṃ nilayaṃ gurūṃś ca |

BRP167.012.4 samprāpayiṣye nanu satyam etat || 12 ||

brahmovāca:

BRP167.013.1 sa prāha kā tvaṃ dvijapuṅgavo 'pi |

BRP167.013.2 sovāca taṃ rākṣasī kāmarūpā |

BRP167.013.3 viśvāsayantī śapathair anekais |

BRP167.013.4 taṃ bhrāntacittaṃ munirājaputram || 13 ||

BRP167.014.1 kaṅkālinī nāma jagatprasiddhā |

BRP167.014.2 vipro 'pi tām āha niveditaṃ yat |

BRP167.014.3 tad eva kartāsmi na saṃśayo 'tra |

BRP167.014.4 yat tat priyaṃ vacmi karomi caiva || 14 ||

brahmovāca:

BRP167.015.1 tad vipravacanaṃ śrutvā rākṣasī kāmarūpiṇī |

BRP167.015.2 vṛddhā tathāpi cārvaṅgī divyālaṅkārabhūṣaṇā || 15 ||

BRP167.016.1 dvijam ādāya sarvatra matsuto 'yaṃ guṇākaraḥ |

BRP167.016.2 evaṃ vadantī sarvatra yāti vakti karoti ca || 16 ||

BRP167.017.1 taṃ vipraṃ rūpasaubhāgyavayovidyāvibhūṣitam |

BRP167.017.2 tāṃ ca vṛddhāṃ guṇopetām asya māteti menire || 17 ||

BRP167.018.1 tatra dvijavaraḥ kaścit svāṃ kanyāṃ bhūṣaṇānvitām |

BRP167.018.2 rākṣasīṃ tāṃ puraskṛtya prādāt tasmai dvijātaye || 18 ||

BRP167.019.1 sā kanyā taṃ patiṃ prāpya kṛtārthāsmīty acintayat |

BRP167.019.2 sa dvijo 'pi guṇair yuktāṃ patnīṃ dṛṣṭvā suduḥkhitaḥ || 19 ||

dvija uvāca:

BRP167.020.1 mām iyaṃ bhakṣayed eva rākṣasī pāparūpiṇī |

BRP167.020.2 kiṃ karomi kva gacchāmi kasyaitat kathayāmi vā || 20 ||

[p. 517 ]

BRP167.021.1 mahat saṅkaṭam āpannaṃ rakṣayiṣyati ko 'tra mām |

BRP167.021.2 bhāryā mameyaṃ kalyāṇī guṇarūpavayoyutā |

BRP167.021.3 enām apy aśubhākasmād bhakṣayiṣyati rākṣasī || 21 ||

brahmovāca:

BRP167.022.1 etasminn antare tatra bhāryā sā guṇaśālinī |

BRP167.022.2 vṛddhāpy atidurādharṣā sā gatā kutracit tadā || 22 ||

BRP167.023.1 praśrayāvanatā bhūtvā bālā cāpi pativratā |

BRP167.023.2 bhartāraṃ duḥkhitaṃ jñātvā patiṃ prāha rahaḥ śanaiḥ || 23 ||

bhāryovāca:

BRP167.024.1 kasmāt te duḥkham āpannaṃ svāmiṃs tattvaṃ vadasva me || 24 ||

brahmovāca:

BRP167.025.1 śanaiḥ provāca tāṃ bhāryāṃ yathāvat pūrvavistaram |

BRP167.025.2 kim akathyaṃ priye mitre kulīnāyāṃ ca yoṣiti || 25 ||

BRP167.026.1 bhartṛvākyaṃ niśamyedaṃ provāca vadatāṃ varā || 26 ||

bhāryovāca:

BRP167.027.1 anātmanaḥ sarvato 'pi bhayam asti gṛheṣv api |

BRP167.027.2 kuto bhayaṃ hy ātmavatāṃ kiṃ punar gautamītaṭe || 27 ||

BRP167.028.1 vasatāṃ viṣṇubhaktānāṃ viraktānāṃ vivekinām |

BRP167.028.2 atra snātvā śucir bhūtvā stuhi devam anāmayam || 28 ||

brahmovāca:

BRP167.029.1 etad ākarṇya gaṅgāyāṃ snātvā vigatakalmaṣaḥ |

BRP167.029.2 tuṣṭāva gautamītīre dvijo nārāyaṇaṃ tathā || 29 ||

dvija uvāca:

BRP167.030.1 tvam antarātmā jagato 'sya nātha |

BRP167.030.2 tvam eva kartāsya mukunda hartā |

BRP167.030.3 tvaṃ pālakaḥ pālayase na dīnam |

BRP167.030.4 anāthabandho narasiṃha kasmāt || 30 ||

BRP167.031.1 śrutvaitat prārthanaṃ tasya jagacchokanivāraṇaḥ |

BRP167.031.2 nārāyaṇo 'pi tāṃ pāpāṃ nijaghāna sa rākṣasīm || 31 ||

BRP167.032.1 sudarśanena cakreṇa sahasrāreṇa bhāsvatā |

BRP167.032.2 tasmai prādād varān iṣṭān prāpayac ca guruṃ prabhuḥ || 32 ||

BRP167.033.1 tataḥ prabhṛti tat tīrthaṃ vipraṃ nārāyaṇaṃ viduḥ |

BRP167.033.2 snānadānena pūjādyair yatra sidhyati vāñchitam || 33 ||

Chapter 168: The performance of King Abhiṣṭut's horse-sacrifice

168 SS 267-269

brahmovāca:

BRP168.001.1 bhānutīrtham iti khyātaṃ tvāṣṭraṃ māheśvaraṃ tathā |

BRP168.001.2 aindraṃ yāmyaṃ tathāgneyaṃ sarvapāpapraṇāśanam || 1 ||

BRP168.002.1 abhiṣṭuta iti khyāto rājāsīt priyadarśanaḥ |

BRP168.002.2 hayamedhena puṇyena yaṣṭum ārabdhavān surān || 2 ||

[p. 518 ]

BRP168.003.1 tatrartvijaḥ ṣoḍaśa syur vasiṣṭhātripurogamāḥ |

BRP168.003.2 kṣatriye yajamāne tu yajñabhūmiḥ kathaṃ bhavet || 3 ||

BRP168.004.1 brāhmaṇe dīkṣite rājā bhuvaṃ dāsyati yajñiyām |

BRP168.004.2 bhūpatau dīkṣite dātā ko bhavet ko nu yācate || 4 ||

BRP168.005.1 yācñeyam akhilāśarmajananī pāparūpiṇī |

BRP168.005.2 kenāpy ato na kāryaiva kṣatriyeṇa viśeṣataḥ || 5 ||

BRP168.006.1 evaṃ mīmāṃsamāneṣu brāhmaṇeṣu parasparam |

BRP168.006.2 tatra prāha mahāprājño vasiṣṭho dharmavittamaḥ || 6 ||

vasiṣṭha uvāca:

BRP168.007.1 rājñi dīkṣāyamāṇe tu sūryo yācyo bhuvaṃ prati |

BRP168.007.2 dehi me deva savitar yajanaṃ devatocitam || 7 ||

BRP168.008.1 daivaṃ kṣatram asi brahman bhūtanātha namo 'stu te |

BRP168.008.2 yācitaḥ savitā rājñā devānāṃ yajanaṃ śubham || 8 ||

BRP168.009.1 dadāty eva tato rājan prārthayeśaṃ divākaram || 9 ||

brahmovāca:

BRP168.010.1 tathety uktvābhiṣṭuto 'pi devadevaṃ divākaram |

BRP168.010.2 śraddhayā prārthayām āsa harīśājātmakaṃ ravim || 10 ||

rājovāca:

BRP168.011.1 devānāṃ yajanaṃ dehi savitas te namo 'stu te || 11 ||

brahmovāca:

BRP168.012.1 kṣatraṃ daivaṃ yataḥ sūryo dattā bhūr bhūpates tataḥ |

BRP168.012.2 savitā devadeveśo dadāmīty abhyabhāṣata || 12 ||

BRP168.013.1 evaṃ karoti yo yajñaṃ tasya riṣṭir na kācana |

BRP168.013.2 tathā vājimakhe sattre brāhmaṇair vedapāragaiḥ || 13 ||

BRP168.014.1 prārabdhe 'bhiṣṭutā rājñā yatrāgād bhūpatiṃ raviḥ |

BRP168.014.2 devānāṃ yajanaṃ dātuṃ bhānutīrthaṃ tad ucyate || 14 ||

BRP168.015.1 taṃ devakratum utkṛṣṭaṃ hayamedhaṃ surair yutam |

BRP168.015.2 daityāś ca danujāś caiva tathānye yajñaghātakāḥ || 15 ||

BRP168.016.1 brahmaveṣadharāḥ sarve gāyantaḥ sāmagā iva |

BRP168.016.2 te 'pi tatra mahāprājñāḥ prāviśann anivāritāḥ || 16 ||

BRP168.017.1 camasāni ca pātrāṇi somaṃ caṣālam eva ca |

BRP168.017.2 somapānaṃ havis tyāgam ṛtvijo bhūpatiṃ tathā || 17 ||

BRP168.018.1 nindanti nikṣipanty anye hasanty anye tathāsurāḥ |

BRP168.018.2 teṣāṃ ceṣṭāṃ na jānanti viśvarūpaṃ vinā mune || 18 ||

BRP168.019.1 viśvarūpo 'pi pitaraṃ prāha daityā ime iti |

BRP168.019.2 tat putravacanaṃ śrutvā tvaṣṭā prāha surān idam || 19 ||

tvaṣṭovāca:

BRP168.020.1 gṛhītvā vāridarbhāṃś ca prokṣayadhvaṃ samantataḥ |

BRP168.020.2 ye nindanti makhaṃ puṇyaṃ camasaṃ somam eva ca || 20 ||

BRP168.021.1 mayā tv apahatāḥ sarva ity uktvā pariṣiñcata || 21 ||

brahmovāca:

BRP168.022.1 tathā cakruḥ suragaṇās tvaṣṭā cāpi tathākarot |

BRP168.022.2 bhasmībhūtās tataḥ sarve kāndiśīkās tato 'bhavan || 22 ||

[p. 519 ]

BRP168.023.1 hatā mayā mahāpāpā ity uktvā vāry avākṣipat |

BRP168.023.2 tataḥ kṣīṇāyuṣo daityāḥ prātiṣṭhan kupitās tataḥ || 23 ||

BRP168.024.1 yatraitat prākṣipad vāri tvaṣṭā lokaprajāpatiḥ |

BRP168.024.2 tvāṣṭraṃ tīrthaṃ tad ākhyātaṃ sarvapāpapraṇāśanam || 24 ||

BRP168.025.1 tvaṣṭur vākyāc cyutān daityān nijaghāna yamas tadā |

BRP168.025.2 kāladaṇḍena cakreṇa kālapāśena manyunā || 25 ||

BRP168.026.1 yatra te nihatā daityās tat tīrthaṃ yāmyam ucyate |

BRP168.026.2 yatrābhavat kratuḥ pūrṇo hutvāgnau cāmṛtaṃ bahu || 26 ||

BRP168.027.1 dhārābhiḥ śaramānābhir akhaṇḍābhir mahādhvare |

BRP168.027.2 yatrābhavad dhavyavāhas tṛptas tasya hy abhiṣṭutaḥ || 27 ||

BRP168.028.1 agnitīrthaṃ tad ākhyātam aśvamedhaphalapradam |

BRP168.028.2 indro marudbhir nṛpatiṃ prāhedaṃ vacanaṃ śubham || 28 ||

BRP168.029.1 tvaṃ saṃrāḍ bhavitā rājann ubhayor api lokayoḥ |

BRP168.029.2 sakhā mama priyo nityaṃ bhavitā nātra saṃśayaḥ || 29 ||

BRP168.030.1 sa kṛtārtho martyaloka indratīrthe ca tarpaṇam |

BRP168.030.2 kuryāt pitṝṇāṃ prītyarthaṃ yamatīrthe viśeṣataḥ || 30 ||

BRP168.031.1 māheśvaraṃ tu tat tīrthaṃ pūjito 'bhiṣṭutaḥ śivaḥ |

BRP168.031.2 bhaktiyuktena vipraiś ca sarvakarmaviśāradaiḥ || 31 ||

BRP168.032.1 vaidikair laukikaiś caiva mantraiḥ pūjyaṃ maheśvaram |

BRP168.032.2 nṛtyair gītais tathā vādyair amṛtaiḥ pañcasambhavaiḥ || 32 ||

BRP168.033.1 upacāraiś ca bahubhir daṇḍapātapradakṣiṇaiḥ |

BRP168.033.2 dhūpair dīpaiś ca naivedyaiḥ puṣpair gandhaiḥ sugandhibhiḥ || 33 ||

BRP168.034.1 pūjayām āsa deveśaṃ viṣṇuṃ śambhuṃ dhiyaikayā |

BRP168.034.2 tataḥ prasannau deveśau varān dadatur ojasā || 34 ||

BRP168.035.1 abhiṣṭute narendrāya bhuktimuktī ubhe api |

BRP168.035.2 māhātmyam asya tīrthasya tathā dadatur uttamam || 35 ||

BRP168.036.1 tataḥprabhṛti tat tīrthaṃ śaivaṃ vaiṣṇavam ucyate |

BRP168.036.2 tatra snānaṃ ca dānaṃ ca sarvakāmapradaṃ viduḥ || 36 ||

BRP168.037.1 imāni sarvatīrthāni smared api paṭheta vā |

BRP168.037.2 vimuktaḥ sarvapāpebhyaḥ śivaviṣṇupuraṃ vrajet || 37 ||

BRP168.038.1 bhānutīrthe viśeṣeṇa snānaṃ sarvārthasiddhidam |

BRP168.038.2 tatra tīrthe mahāpuṇyaṃ tīrthānāṃ śatam atra hi || 38 ||

Chapter 169: The hunter and the Brahmin as devotees of Śiva

169 SS 269-270

brahmovāca:

BRP169.001.1 bhillatīrtham iti khyātaṃ rogaghnaṃ pāpanāśanam |

BRP169.001.2 mahādevapadāmbhojayugabhaktipradāyakam || 1 ||

BRP169.002.1 tatrāpy evaṃvidhāṃ puṇyāṃ kathāṃ śṛṇu mahāmate |

BRP169.002.2 gaṅgāyā dakṣiṇe tīre śrīgirer uttare taṭe || 2 ||

BRP169.003.1 ādikeśa iti khyāta ṛṣibhiḥ paripūjitaḥ |

BRP169.003.2 mahādevo liṅgarūpī sadāste sarvakāmadaḥ || 3 ||

[p. 520 ]

BRP169.004.1 sindhudvīpa iti khyāto muniḥ paramadhārmikaḥ |

BRP169.004.2 tasya bhrātā veda iti sa cāpi paramo ṛṣiḥ || 4 ||

BRP169.005.1 tam ādikeśaṃ vai devaṃ tripurāriṃ trilocanam |

BRP169.005.2 nityaṃ pūjayate bhaktyā prāpte madhyandine ravau || 5 ||

BRP169.006.1 bhikṣāṭanāya vedo 'pi yāti grāmaṃ vicakṣaṇaḥ |

BRP169.006.2 yāte tasmin dvijavare vyādhaḥ paramadhārmikaḥ || 6 ||

BRP169.007.1 tasmin girivare puṇye mṛgayāṃ yāti nityaśaḥ |

BRP169.007.2 aṭitvā vividhān deśān mṛgān hatvā yathāsukham || 7 ||

BRP169.008.1 mukhe gṛhītvā pānīyam abhiṣekāya śūlinaḥ |

BRP169.008.2 nyasya māṃsaṃ dhanuṣkoṭyāṃ śrānto vyādhaḥ śivaṃ prabhum || 8 ||

BRP169.009.1 ādikeśaṃ samāgatya nyasya māṃsaṃ tato bahiḥ |

BRP169.009.2 gaṅgāṃ gatvā mukhe vāri gṛhītvāgatya taṃ śivam || 9 ||

BRP169.010.1 yasya kasyāpi pattrāṇi kareṇādāya bhaktitaḥ |

BRP169.010.2 apareṇa ca māṃsāni naivedyārthaṃ ca tanmanāḥ || 10 ||

BRP169.011.1 ādikeśaṃ samāgatya vedenārcitam ojasā |

BRP169.011.2 pādenāhatya tāṃ pūjāṃ mukhānītena vāriṇā || 11 ||

BRP169.012.1 snāpayitvā śivaṃ devam arcayitvā tu pattrakaiḥ |

BRP169.012.2 kalpayitvā tu tan māṃsaṃ śivo me prīyatām iti || 12 ||

BRP169.013.1 naiva kiñcit sa jānāti śivabhaktiṃ vinā śubhām |

BRP169.013.2 tato yāti svakaṃ sthānaṃ māṃsena tu yathāgatam || 13 ||

BRP169.014.1 karoty etādṛg āgatya āgatya pratyaham eva saḥ |

BRP169.014.2 tathāpīśas tutoṣāsya vicitrā hīśvarasthitiḥ || 14 ||

BRP169.015.1 yāvan nāyāty asau bhillaḥ śivas tāvan na saukhyabhāk |

BRP169.015.2 bhaktānukampitāṃ śambhor mānātītāṃ tu vetti kaḥ || 15 ||

BRP169.016.1 sampūjayaty ādikeśam umayā pratyahaṃ śivam |

BRP169.016.2 evaṃ bahutithe kāle yāte vedaś cukopa ha || 16 ||

BRP169.017.1 pūjāṃ mantravatīṃ citrāṃ śivabhaktisamanvitām |

BRP169.017.2 ko nu vidhvaṃsate pāpo mattaḥ sa vadham āpnuyāt || 17 ||

BRP169.018.1 gurudevadvijasvāmidrohī vadhyo muner api |

BRP169.018.2 sarvasyāpi vadhārho 'sau śivasya drohakṛn naraḥ || 18 ||

BRP169.019.1 evaṃ niścitya medhāvī vedaḥ sindhos tathānujaḥ |

BRP169.019.2 kasyeyaṃ pāpaceṣṭā syāt pāpiṣṭhasya durātmanaḥ || 19 ||

BRP169.020.1 puṣpair vanyabhavair divyaiḥ kandair mūlaphalaiḥ śubhaiḥ |

BRP169.020.2 kṛtāṃ pūjāṃ sa vidhvasya hy anyāṃ pūjāṃ karoti yaḥ || 20 ||

BRP169.021.1 māṃsena tarupattraiś ca sa ca vadhyo bhaven mama |

BRP169.021.2 evaṃ sañcintya medhāvī gopayitvā tanuṃ tadā || 21 ||

BRP169.022.1 taṃ paśyeyam ahaṃ pāpaṃ pūjākartāram īśvare |

BRP169.022.2 etasminn antare prāyād vyādho devaṃ yathā purā || 22 ||

BRP169.023.1 nityavat pūjayantaṃ tam ādikeśas tadābravīt || 23 ||

ādikeśa uvāca:

BRP169.024.1 bho bho vyādha mahābuddhe śrānto 'sīti punaḥ punaḥ |

BRP169.024.2 cirāya katham āyātas tvāṃ vinā tāta duḥkhitaḥ |

BRP169.024.3 na vindāmi sukhaṃ kiñcit samāśvasihi putraka || 24 ||

[p. 521 ]

brahmovāca:

BRP169.025.1 tam evaṃvādinaṃ devaṃ vedaḥ śrutvā vilokya tu |

BRP169.025.2 cukopa vismayāviṣṭo na ca kiñcid uvāca ha || 25 ||

BRP169.026.1 vyādhaś ca nityavat pūjāṃ kṛtvā svabhavanaṃ yayau |

BRP169.026.2 vedaś ca kupito bhūtvā āgatyeśam uvāca ha || 26 ||

veda uvāca:

BRP169.027.1 ayaṃ vyādhaḥ pāparataḥ kriyājñānavivarjitaḥ |

BRP169.027.2 prāṇihiṃsārataḥ krūro nirdayaḥ sarvajantuṣu || 27 ||

BRP169.028.1 hīnajātir akiñcijjño gurukramavivarjitaḥ |

BRP169.028.2 sadānucitakārī cānirjitākhilagogaṇaḥ || 28 ||

BRP169.029.1 tasyātmānaṃ darśitavān na māṃ kiñcana vakṣyasi |

BRP169.029.2 pūjāṃ mantravidhānena karomīśa yatavrataḥ || 29 ||

BRP169.030.1 tvadekaśaraṇo nityaṃ bhāryāputravivarjitaḥ |

BRP169.030.2 vyādho māṃsena duṣṭena pūjāṃ tava karoty asau || 30 ||

BRP169.031.1 tasya prasanno bhagavān na mameti mahādbhutam |

BRP169.031.2 śāstim asya kariṣyāmi bhillasya hy apakāriṇaḥ || 31 ||

BRP169.032.1 mṛdoḥ kopi bhavet prītaḥ kopi tadvad durātmanaḥ |

BRP169.032.2 tasmād ahaṃ mūrdhni śilāṃ pātayeyam asaṃśayam || 32 ||

brahmovāca:

BRP169.033.1 ity uktavati vai vede vihasyeśo 'bravīd idam || 33 ||

ādikeśa uvāca:

BRP169.034.1 śvaḥ pratīkṣasva paścān me śilāṃ pātaya mūrdhani || 34 ||

brahmovāca:

BRP169.035.1 tathety uktvā sa vedo 'pi śilāṃ santyajya bāhunā |

BRP169.035.2 upasaṃhṛtya taṃ kopaṃ śvaḥ karomīty uvāca ha || 35 ||

BRP169.036.1 tataḥ prātaḥ samāgatya kṛtvā snānādikarma ca |

BRP169.036.2 vedo 'pi nityavat pūjāṃ kurvan paśyati mastake || 36 ||

BRP169.037.1 liṅgasya savraṇāṃ bhīmāṃ dhārāṃ ca rudhiraplutām |

BRP169.037.2 vedaḥ sa vismito bhūtvā kim idaṃ liṅgamūrdhani || 37 ||

BRP169.038.1 mahotpāto bhavet kasya sūcayed ity acintayat |

BRP169.038.2 mṛdbhiś ca gomayenāpi kuśais taṃ gāṅgavāribhiḥ || 38 ||

BRP169.039.1 prakṣālayitvā tāṃ pūjāṃ kṛtavān nityavat tadā |

BRP169.039.2 etasminn antare prāyād vyādho vigatakalmaṣaḥ || 39 ||

BRP169.040.1 mūrdhānaṃ vraṇasaṃyuktaṃ saraktaṃ liṅgamastake |

BRP169.040.2 śaṅkarasyādikeśasya dadṛśe 'ntargatas tadā || 40 ||

BRP169.041.1 dṛṣṭvaiva kim idaṃ citram ity uktvā niśitaiḥ śaraiḥ |

BRP169.041.2 ātmānaṃ bhedayām āsa śatadhā ca sahasradhā || 41 ||

BRP169.042.1 svāmino vaikṛtaṃ dṛṣṭvā kaḥ kṣametottamāśayaḥ |

BRP169.042.2 muhur nininda cātmānaṃ mayi jīvaty abhūd idam || 42 ||

BRP169.043.1 kaṣṭam āpatitaṃ kīdṛg aho durvidhivaiśasāt |

BRP169.043.2 tat karma tasya saṃvīkṣya mahādevo 'tivismitaḥ |

BRP169.043.3 tataḥ provāca bhagavān vedaṃ vedavidāṃ varam || 43 ||

[p. 522 ]

ādikeśa uvāca:

BRP169.044.1 paśya vyādhaṃ mahābuddhe bhaktaṃ bhāvena saṃyutam |

BRP169.044.2 tvaṃ tu mṛdbhiḥ kuśair vārbhir mūrdhānaṃ spṛṣṭavān asi || 44 ||

BRP169.045.1 anena sahasā brahman mamātmāpi niveditaḥ |

BRP169.045.2 bhaktiḥ premāthavā śaktir vicāro yatra vidyate |

BRP169.045.3 tasmād asmai varān dāsye paścāt tubhyaṃ dvijottama || 45 ||

brahmovāca:

BRP169.046.1 vareṇa cchandayām āsa vyādhaṃ devo maheśvaraḥ |

BRP169.046.2 vyādhaḥ provāca deveśaṃ nirmālyaṃ tava yad bhavet || 46 ||

BRP169.047.1 tad asmākaṃ bhaven nātha mannāmnā tīrtham ucyatām |

BRP169.047.2 sarvakratuphalaṃ tīrthaṃ smaraṇād eva jāyatām || 47 ||

brahmovāca:

BRP169.048.1 tathety uvāca deveśas tatas tat tīrtham uttamam |

BRP169.048.2 bhillatīrthaṃ samastāghasaṅghavicchedakāraṇam || 48 ||

BRP169.049.1 śrīmahādevacaraṇamahābhaktividhāyakam |

BRP169.049.2 abhavat snānadānādyair bhuktimuktipradāyakam |

BRP169.049.3 vedasyāpi varān prādāc chivo nānāvidhān bahūn || 49 ||

Chapter 170: The good merchant and the treacherous Brahmin

170 SS 270-273

brahmovāca:

BRP170.001.1 cakṣustīrtham iti khyātaṃ rūpasaubhāgyadāyakam |

BRP170.001.2 yatra yogeśvaro devo gautamyā dakṣiṇe taṭe || 1 ||

BRP170.002.1 puraṃ bhauvanam ākhyātaṃ girimūrdhny abhidhīyate |

BRP170.002.2 yatrāsau bhauvano rājā kṣatradharmaparāyaṇaḥ || 2 ||

BRP170.003.1 tasmin puravare kaścid brāhmaṇo vṛddhakauśikaḥ |

BRP170.003.2 tatputro gautama iti khyāto vedaviduttamaḥ || 3 ||

BRP170.004.1 tasya mātur manodoṣād viparīto 'bhavad dvijaḥ |

BRP170.004.2 sakhā tasya vaṇik kaścin maṇikuṇḍala ucyate || 4 ||

BRP170.005.1 tena sakhyaṃ dvijasyāsīd viṣamaṃ dvijavaiśyayoḥ |

BRP170.005.2 śrīmaddaridrayor nityaṃ parasparahitaiṣiṇoḥ || 5 ||

BRP170.006.1 kadācid gautamo vaiśyaṃ vitteśaṃ maṇikuṇḍalam |

BRP170.006.2 prāhedaṃ vacanaṃ prītyā rahaḥ sthitvā punaḥ punaḥ || 6 ||

gautama uvāca:

BRP170.007.1 gacchāmo dhanam ādātuṃ parvatān udadhīn api |

BRP170.007.2 yauvanaṃ tad vṛthā jñeyaṃ vinā saukhyānukūlyataḥ |

BRP170.007.3 dhanaṃ vinā tat kathaṃ syād aho dhiṅ nirdhanaṃ naram || 7 ||

brahmovāca:

BRP170.008.1 kuṇḍalo dvijam āhedaṃ matpitropārjitaṃ dhanam |

BRP170.008.2 bahv asti kiṃ dhanenādya kariṣye dvijasattama |

BRP170.008.3 dvijaḥ punar uvācedaṃ maṇikuṇḍalam ojasā || 8 ||

[p. 523 ]

gautama uvāca:

BRP170.009.1 dharmārthajñānakāmānāṃ ko nu tṛptaḥ praśasyate |

BRP170.009.2 utkarṣaprāptir evaiṣāṃ sakhe ślāghyā śarīriṇām || 9 ||

BRP170.010.1 svenaiva vyavasāyena dhanyā jīvanti jantavaḥ |

BRP170.010.2 paradattārthasantuṣṭāḥ kaṣṭajīvina eva te || 10 ||

BRP170.011.1 sa putraḥ śasyate loke pitṛbhiś cābhinandyate |

BRP170.011.2 yaḥ paitryam abhilipseta na vācāpi tu kuṇḍala || 11 ||

BRP170.012.1 svabāhubalam āśritya yo 'rthān arjayate sutaḥ |

BRP170.012.2 sa kṛtārtho bhavel loke paitryaṃ vittaṃ na tu spṛśet || 12 ||

BRP170.013.1 svayam ārjya suto vittaṃ pitre dāsyati bandhave |

BRP170.013.2 taṃ tu putraṃ vijānīyād itaro yonikīṭakaḥ || 13 ||

brahmovāca:

BRP170.014.1 etac chrutvā tu tad vākyaṃ brāhmaṇasyābhilāṣiṇaḥ |

BRP170.014.2 tatheti matvā tadvākyaṃ ratnāny ādāya satvaraḥ || 14 ||

BRP170.015.1 ātmakīyāni vittāni gautamāya nyavedayat |

BRP170.015.2 dhanenaitena deśāṃś ca paribhramya yathāsukham || 15 ||

BRP170.016.1 dhanāny ādāya vittāni punar eṣyāmahe gṛham |

BRP170.016.2 satyam eva vaṇig vakti sa tu vipraḥ pratārakaḥ || 16 ||

BRP170.017.1 pāpātmā pāpacittaṃ ca na bubodha vaṇig dvijam |

BRP170.017.2 tau parasparam āmantrya mātāpitror ajānatoḥ || 17 ||

BRP170.018.1 deśād deśāntaraṃ yātau dhanārthaṃ tau vaṇigdvijau |

BRP170.018.2 vaṇigghastasthitaṃ vittaṃ brāhmaṇo hartum icchati || 18 ||

brāhmaṇa uvāca:

BRP170.019.1 yena kenāpy upāyena tad dhanaṃ hi samāhare |

BRP170.019.2 aho pṛthivyāṃ ramyāṇi nagarāṇi sahasraśaḥ || 19 ||

BRP170.020.1 iṣṭapradātryaḥ kāmasya devatā iva yoṣitaḥ |

BRP170.020.2 manoharās tatra tatra santi kiṃ kriyate mayā || 20 ||

BRP170.021.1 dhanam āhṛtya yatnena yoṣidbhyo yadi dīyate |

BRP170.021.2 bhujyante tās tato nityaṃ saphalaṃ jīvitaṃ hi tat || 21 ||

BRP170.022.1 nṛtyagītarato nityaṃ paṇyastrībhir alaṅkṛtaḥ |

BRP170.022.2 bhokṣye kathaṃ tu tad vittaṃ vaiśyān maddhastam āgatam || 22 ||

brahmovāca:

BRP170.023.1 evaṃ cintayamāno 'sau gautamaḥ prahasann iva |

BRP170.023.2 maṇikuṇḍalam āhedam adharmād eva jantavaḥ || 23 ||

BRP170.024.1 vṛddhiṃ sukham abhīṣṭāni prāpnuvanti na saṃśayaḥ |

BRP170.024.2 dharmiṣṭhāḥ prāṇino loke dṛśyante duḥkhabhāginaḥ || 24 ||

BRP170.025.1 tasmād dharmeṇa kiṃ tena duḥkhaikaphalahetunā || 25 ||

brahmovāca:

BRP170.026.1 nety uvāca tato vaiśyaḥ sukhaṃ dharme pratiṣṭhitam |

BRP170.026.2 pāpe duḥkhaṃ bhayaṃ śoko dāridryaṃ kleśa eva ca |

BRP170.026.3 yato dharmas tato muktiḥ svadharmaḥ kiṃ vinaśyati || 26 ||

[p. 524 ]

brahmovāca:

BRP170.027.1 evaṃ vivadatos tatra samparāyas tayor abhūt |

BRP170.027.2 yasya pakṣo bhavej jyāyān sa parārtham avāpnuyāt || 27 ||

BRP170.028.1 pṛcchāvaḥ kasya prābalyaṃ dharmiṇo vāpy adharmiṇaḥ |

BRP170.028.2 vedāt tu laukikaṃ jyeṣṭhaṃ loke dharmāt sukhaṃ bhavet || 28 ||

BRP170.029.1 evaṃ vivadamānau tāv ūcatuḥ sakalāñ janān |

BRP170.029.2 dharmasya vāpy adharmasya prābalyam anayor bhuvi || 29 ||

BRP170.030.1 tad vadantu yathāvṛttam evam ūcatur ojasā |

BRP170.030.2 evaṃ tatrocire kecid ye dharmeṇānuvartinaḥ || 30 ||

BRP170.031.1 tair duḥkham anubhūyate pāpiṣṭhāḥ sukhino janāḥ |

BRP170.031.2 samparāye dhanaṃ sarvaṃ jitaṃ vipre nyavedayat || 31 ||

BRP170.032.1 maṇimān dharmavicchreṣṭhaḥ punar dharmaṃ praśaṃsati |

BRP170.032.2 maṇimantaṃ dvijaḥ prāha kiṃ dharmam anuśaṃsasi |

brahmovāca:

BRP170.032.3 tatheti cety āha vaiśyo brāhmaṇaḥ punar abravīt || 32 ||

brāhmaṇa uvāca:

BRP170.033.1 jitaṃ mayā dhanaṃ vaiśya nirlajjaḥ kiṃ nu bhāṣase |

BRP170.033.2 mayaiva vijito dharmo yatheṣṭacaraṇātmanā || 33 ||

brahmovāca:

BRP170.034.1 tad brāhmaṇavacaḥ śrutvā vaiśyaḥ sasmita ūcivān || 34 ||

vaiśya uvāca:

BRP170.035.1 pulākā iva dhānyeṣu puttikā iva pakṣiṣu |

BRP170.035.2 tathaiva tān sakhe manye yeṣāṃ dharmo na vidyate || 35 ||

BRP170.036.1 caturṇāṃ puruṣārthānāṃ dharmaḥ prathama ucyate |

BRP170.036.2 paścād arthaś ca kāmaś ca sa dharmo mayi tiṣṭhati |

BRP170.036.3 kathaṃ brūṣe dvijaśreṣṭha mayā vijitam ity adaḥ || 36 ||

brahmovāca:

BRP170.037.1 dvijo vaiśyaṃ punaḥ prāha hastābhyāṃ jāyatāṃ paṇaḥ |

BRP170.037.2 tatheti manyate vaiśyas tau gatvā punar ūcatuḥ || 37 ||

BRP170.038.1 pūrvaval laukikān gatvā jitam ity abravīd dvijaḥ |

BRP170.038.2 karau chittvā tataḥ prāha kathaṃ dharmaṃ tu manyase |

BRP170.038.3 ākṣipto brāhmaṇenaivaṃ vaiśyo vacanam abravīt || 38 ||

vaiśya uvāca:

BRP170.039.1 dharmam eva paraṃ manye prāṇaiḥ kaṇṭhagatair api |

BRP170.039.2 mātā pitā suhṛd bandhur dharma eva śarīriṇām || 39 ||

brahmovāca:

BRP170.040.1 evaṃ vivadamānau tāv arthavān brāhmaṇo 'bhavat |

BRP170.040.2 vimukto vaiśyakas tatra bāhubhyāṃ ca dhanena ca || 40 ||

BRP170.041.1 evaṃ bhramantau samprāptau gaṅgāṃ yogeśvaraṃ harim |

BRP170.041.2 yadṛcchayā muniśreṣṭha mithas tāv ūcatuḥ punaḥ || 41 ||

BRP170.042.1 vaiśyo gaṅgāṃ tu yogeśaṃ dharmam eva praśaṃsati |

BRP170.042.2 atikopād dvijo vaiśyam ākṣipan punar abravīt || 42 ||

[p. 525 ]

brāhmaṇa uvāca:

BRP170.043.1 gataṃ dhanaṃ karau chinnāv avaśiṣṭo 'subhir bhavān |

BRP170.043.2 tvam anyathā yadi brūṣa āhariṣye 'sinā śiraḥ || 43 ||

brahmovāca:

BRP170.044.1 vihasya punar āhedaṃ vaiśyo gautamam añjasā || 44 ||

vaiśya uvāca:

BRP170.045.1 dharmam eva paraṃ manye yathecchasi tathā kuru |

BRP170.045.2 brāhmaṇāṃś ca gurūn devān vedān dharmaṃ janārdanam || 45 ||

BRP170.046.1 yas tu nindayate pāpo nāsau spṛśyo 'tha pāpakṛt |

BRP170.046.2 upekṣaṇīyo durvṛttaḥ pāpātmā dharmadūṣakaḥ || 46 ||

brahmovāca:

BRP170.047.1 tataḥ prāha sa kopena dharmaṃ yady anuśaṃsasi |

BRP170.047.2 āvayoḥ prāṇayor atra paṇaḥ syād iti vai mune || 47 ||

BRP170.048.1 evam ukte gautamena tathety āha vaṇik tadā |

BRP170.048.2 punar apy ūcatur ubhau lokāṃl lokās tathocire || 48 ||

BRP170.049.1 yogeśvarasya purato gautamyā dakṣiṇe taṭe |

BRP170.049.2 taṃ nipātya viśaṃ vipraś cakṣur utpāṭya cābravīt || 49 ||

vipra uvāca:

BRP170.050.1 gato 'sīmāṃ daśāṃ vaiśya nityaṃ dharmapraśaṃsayā |

BRP170.050.2 gataṃ dhanaṃ gataṃ cakṣuś cheditau karapallavau |

BRP170.050.3 pṛṣṭo 'si mitra gacchāmi maivaṃ brūyāḥ kathāntare || 50 ||

brahmovāca:

BRP170.051.1 tasmin prayāte vaiśyo 'sau cintayām āsa cetasi |

BRP170.051.2 hā kaṣṭaṃ me kim abhavad dharmaikamanaso hare || 51 ||

BRP170.052.1 sa kuṇḍalo vaṇikśreṣṭho nirdhano gatabāhukaḥ |

BRP170.052.2 gatanetraḥ śucaṃ prāpto dharmam evānusaṃsmaran || 52 ||

BRP170.053.1 evaṃ bahuvidhāṃ cintāṃ kurvann āste mahītale |

BRP170.053.2 niśceṣṭo 'tha nirutsāhaḥ patitaḥ śokasāgare || 53 ||

BRP170.054.1 dināvasāne śarvaryām udite candramaṇḍale |

BRP170.054.2 ekādaśyāṃ śuklapakṣe tatrāyāti vibhīṣaṇaḥ || 54 ||

BRP170.055.1 sa tu yogeśvaraṃ devaṃ pūjayitvā yathāvidhi |

BRP170.055.2 snātvā tu gautamīṃ gaṅgāṃ saputro rākṣasair vṛtaḥ || 55 ||

BRP170.056.1 vibhīṣaṇasya hi suto vibhīṣaṇa ivāparaḥ |

BRP170.056.2 vaibhīṣaṇir iti khyātas tam apaśyad uvāca ha || 56 ||

BRP170.057.1 vaiśyasya vacanaṃ śrutvā yathāvṛttaṃ sa dharmavit |

BRP170.057.2 pitre nivedayām āsa laṅkeśāya mahātmane |

BRP170.057.3 sa tu laṅkeśvaraḥ prāha putraṃ prītyā guṇākaram || 57 ||

vibhīṣaṇa uvāca:

BRP170.058.1 śrīmān rāmo mama gurus tasya mānyaḥ sakhā mama |

BRP170.058.2 hanumān iti vikhyātas tenānīto girir mahān || 58 ||

BRP170.059.1 purā kāryāntare prāpte sarvauṣadhyāśrayo 'calaḥ |

BRP170.059.2 jāte kārye tam ādāya himavantam athāgamat || 59 ||

[p. 526 ]

BRP170.060.1 viśalyakaraṇī ceti mṛtasañjīvanīti ca |

BRP170.060.2 tadānīya mahābuddhī rāmāyākliṣṭakarmaṇe || 60 ||

BRP170.061.1 nivedayitvā tat sādhyaṃ tasmin vṛtte samāgataḥ |

BRP170.061.2 punar giriṃ samādāya āgacchad devaparvatam || 61 ||

BRP170.062.1 tām ānīyāsya hṛdaye niveśaya hariṃ smaran |

BRP170.062.2 tataḥ prāpsyaty ayaṃ sarvam apekṣitam udāradhīḥ || 62 ||

BRP170.063.1 gacchatas tasya vegena viśalyakaraṇī punaḥ |

BRP170.063.2 apatad gautamītīre yatra yogeśvaro hariḥ || 63 ||

vaibhīṣaṇir uvāca:

BRP170.064.1 tām oṣadhīṃ mama pitar darśayāśu vilamba mā |

BRP170.064.2 parārtiśamanād anyac chreyo na bhuvanatraye || 64 ||

brahmovāca:

BRP170.065.1 vibhīṣaṇas tathety uktvā tāṃ putrasyāpy adarśayat |

BRP170.065.2 iṣe tvety asya vṛkṣasya śākhāṃ ciccheda tatsutaḥ |

BRP170.065.3 vaiśyasya cāpi vai prītyā santaḥ parahite ratāḥ || 65 ||

vibhīṣaṇa uvāca:

BRP170.066.1 yatrāpatan nage cāsmin sa vṛkṣas tu pratāpavān |

BRP170.066.2 tasya śākhāṃ samādāya hṛdaye 'sya niveśaya |

BRP170.066.3 tatspṛṣṭamātra evāsau svakaṃ rūpam avāpnuyāt || 66 ||

brahmovāca:

BRP170.067.1 etac chrutvā pitur vākyaṃ vaibhīṣaṇir udāradhīḥ |

BRP170.067.2 tathā cakāra vai samyak kāṣṭhakhaṇḍaṃ nyaveśayat || 67 ||

BRP170.068.1 hṛdaye sa tu vaiśyo 'pi sacakṣuḥ sakaro 'bhavat |

BRP170.068.2 maṇimantrauṣadhīnāṃ hi vīryaṃ ko 'pi na budhyate || 68 ||

BRP170.069.1 tad eva kāṣṭham ādāya dharmam evānusaṃsmaran |

BRP170.069.2 snātvā tu gautamīṃ gaṅgāṃ tathā yogeśvaraṃ harim || 69 ||

BRP170.070.1 namaskṛtvā punar agāt kāṣṭhakhaṇḍena vaiśyakaḥ |

BRP170.070.2 paribhraman nṛpapuraṃ mahāpuram iti śrutam || 70 ||

BRP170.071.1 mahārāja iti khyātas tatra rājā mahābalaḥ |

BRP170.071.2 tasya nāsti sutaḥ kaścit putrikā naṣṭalocanā || 71 ||

BRP170.072.1 saiva tasya sutā putras tasyāpi vratam īdṛśam |

BRP170.072.2 devo vā dānavo vāpi brāhmaṇaḥ kṣatriyo bhavet || 72 ||

BRP170.073.1 vaiśyo vā śūdrayonir vā saguṇo nirguṇo 'pi vā |

BRP170.073.2 tasmai deyā iyaṃ putrī yo netre āhariṣyati || 73 ||

BRP170.074.1 rājyena saha deyeyam iti rājā hy aghoṣayat |

BRP170.074.2 aharniśam asau vaiśyaḥ śrutvā ghoṣam athābravīt || 74 ||

vaiśya uvāca:

BRP170.075.1 ahaṃ netre āhariṣye rājaputryā asaṃśayam || 75 ||

brahmovāca:

BRP170.076.1 taṃ vaiśyaṃ tarasādāya mahārājñe nyavedayat |

BRP170.076.2 tatkāṣṭhasparśamātreṇa sanetrābhūn nṛpātmajā || 76 ||

BRP170.077.1 tataḥ savismayo rājā ko bhavān iti cābravīt |

BRP170.077.2 vaiśyo rājñe yathāvṛttaṃ nyavedayad aśeṣataḥ || 77 ||

[p. 527 ]

vaiśya uvāca:

BRP170.078.1 brāhmaṇānāṃ prasādena dharmasya tapasas tathā |

BRP170.078.2 dānaprabhāvād yajñaiś ca vividhair bhūridakṣiṇaiḥ |

BRP170.078.3 divyauṣadhiprabhāvena mama sāmarthyam īdṛśam || 78 ||

brahmovāca:

BRP170.079.1 etad vaiśyavacaḥ śrutvā vismito 'bhūn mahīpatiḥ || 79 ||

rājovāca:

BRP170.080.1 aho mahānubhāvo 'yaṃ prāyo vṛndārako bhavet |

BRP170.080.2 anyathaitādṛg anyasya sāmarthyaṃ dṛśyate katham |

BRP170.080.3 tasmād asmai tu tāṃ kanyāṃ pradāsye rājyapūrvikām || 80 ||

brahmovāca:

BRP170.081.1 iti saṅkalpya manasi kanyāṃ rājyaṃ ca dattavān |

BRP170.081.2 vihārārthaṃ gataḥ svairaṃ paraṃ khedam upāgataḥ || 81 ||

BRP170.082.1 na mitreṇa vinā rājyaṃ na mitreṇa vinā sukham |

BRP170.082.2 tam eva satataṃ vipraṃ cintayan vaiśyanandanaḥ || 82 ||

BRP170.083.1 etad eva sujātānāṃ lakṣaṇaṃ bhuvi dehinām |

BRP170.083.2 kṛpārdraṃ yan mano nityaṃ teṣām apy ahiteṣu hi || 83 ||

BRP170.084.1 mahānṛpo vanaṃ prāyāt sa rājā maṇikuṇḍalaḥ |

BRP170.084.2 tasmiñ śāsati rājyaṃ tu kadācid gautamaṃ dvijam || 84 ||

BRP170.085.1 hṛtasvaṃ dyūtakaiḥ pāpair apaśyan maṇikuṇḍalaḥ |

BRP170.085.2 tam ādāya dvijaṃ mitraṃ pūjayām āsa dharmavit || 85 ||

BRP170.086.1 dharmāṇāṃ tu prabhāvaṃ taṃ tasmai sarvaṃ nyavedayat |

BRP170.086.2 snāpayām āsa gaṅgāyāṃ taṃ sarvāghanivṛttaye || 86 ||

BRP170.087.1 tena vipreṇa sarvais taiḥ svakīyair gotrajair vṛtaḥ |

BRP170.087.2 vaiśyaiḥ svadeśasambhūtair brāhmaṇasya tu bāndhavaiḥ || 87 ||

BRP170.088.1 vṛddhakauśikamukhyaiś ca tasmin yogeśvarāntike |

BRP170.088.2 yajñān iṣṭvā surān pūjya tataḥ svargam upeyivān || 88 ||

BRP170.089.1 tataḥ prabhṛti tat tīrthaṃ mṛtasañjīvanaṃ viduḥ |

BRP170.089.2 cakṣustīrthaṃ sayogeśaṃ smaraṇād api puṇyadam |

BRP170.089.3 manaḥprasādajananaṃ sarvadurbhāvanāśanam || 89 ||

Chapter 171: The game of dice between Indra and Pramati

171 SS 273-275

brahmovāca:

BRP171.001.1 urvaśītīrtham ākhyātam aśvamedhaphalapradam |

BRP171.001.2 snānadānamahādevavāsudevārcanādibhiḥ || 1 ||

BRP171.002.1 maheśvaro yatra devo yatra śārṅgadharo hariḥ |

BRP171.002.2 pramatir nāma rājāsīt sārvabhaumaḥ pratāpavān || 2 ||

BRP171.003.1 ripūñ jitvā jagāmāśu indralokaṃ surair vṛtam |

BRP171.003.2 tatrāpaśyat surapatiṃ marudbhiḥ saha nārada || 3 ||

[p. 528 ]

BRP171.004.1 jahāsendraṃ pāśahastaṃ pramatiḥ kṣatriyarṣabhaḥ |

BRP171.004.2 taṃ hasantam athālakṣya hariḥ pramatim abravīt || 4 ||

indra uvāca:

BRP171.005.1 devālaye mahābuddhe marudbhiḥ krīḍitair alam |

BRP171.005.2 diśo jitvā divaṃ prāptaḥ kuru krīḍāṃ mayā saha || 5 ||

brahmovāca:

BRP171.006.1 sakaṣāyaṃ harivaco niśamya pramatir nṛpaḥ |

BRP171.006.2 tathety uvāca devendraṃ niṣkṛtiṃ kāṃ tu manyase |

BRP171.006.3 tac chrutvā pramater vākyaṃ surarāṇ nṛpam abravīt || 6 ||

indra uvāca:

BRP171.007.1 urvaśy eva paṇo 'smākaṃ prāpyā yā nikhilair makhaiḥ || 7 ||

brahmovāca:

BRP171.008.1 etac chrutvendravacanaṃ pramatiḥ prāha garvitaḥ |

BRP171.008.2 urvaśīṃ niṣkṛtiṃ manye tvaṃ rājan kiṃ nu manyase || 8 ||

BRP171.009.1 yad bravīṣi sureśāna tan manye 'haṃ śatakrato |

BRP171.009.2 prāhendraṃ pramatis tadvan niṣkṛtyai dakṣiṇaṃ karam |

BRP171.009.3 savarma saśaraṃ dharmyaṃ dehi dīvyāmahe vayam || 9 ||

brahmovāca:

BRP171.010.1 tāv evaṃ saṃvidaṃ kṛtvā devanāyopatasthatuḥ |

BRP171.010.2 pramatir jitavāṃs tatra urvaśīṃ daivatastriyam |

BRP171.010.3 tāṃ jitvā pramatiḥ prāha saṃrambhāt taṃ śatakratum || 10 ||

pramatir uvāca:

BRP171.011.1 niṣkṛtyai punar anyan me paścād dīvye tvayā vibho || 11 ||

indra uvāca:

BRP171.012.1 devayogyam atho vajraṃ jaitraṃ saratham uttamam |

BRP171.012.2 dīvye 'haṃ tena nṛpate kareṇāpy avicārayan || 12 ||

brahmovāca:

BRP171.013.1 sa gṛhītvā tadā pāśān anyāṃś ca maṇibhūṣitān |

BRP171.013.2 jitam ity abravīc chakraṃ pramatiḥ prahasaṃs tadā || 13 ||

BRP171.014.1 etasminn antare prāyād akṣajñas tatra nārada |

BRP171.014.2 viśvāvasur iti khyāto gandharvāṇāṃ maheśvaraḥ || 14 ||

viśvāvasur uvāca:

BRP171.015.1 gandharvavidyayā rājaṃs tayā dīvyāmahe tvayā |

BRP171.015.2 tathety uktvā sa nṛpatir jitam ity abravīt tadā || 15 ||

BRP171.016.1 tau jitvā nṛpatir maurkhyād devendraṃ prāha kaśmalam || 16 ||

pramatir uvāca:

BRP171.017.1 raṇe vā devane vāpi na tvaṃ jetā kathañcana |

BRP171.017.2 mahendra satataṃ tasmād asmadārādhako bhava |

BRP171.017.3 vada kena prakāreṇa jātā devendratā tava || 17 ||

[p. 529 ]

brahmovāca:

BRP171.018.1 tathā prāhorvaśīṃ garvād gaccha karmakarī bhava |

BRP171.018.2 urvaśī prāha deveṣu yathā varte tathā tvayi |

BRP171.018.3 varteya sarvabhāvena na māṃ dhikkartum arhasi || 18 ||

brahmovāca:

BRP171.019.1 tatas tāṃ pramatiḥ prāha tvādṛśyaḥ santi cārikāḥ |

BRP171.019.2 tvaṃ kiṃ vilajjase bhadre gaccha karmakarī bhava || 19 ||

BRP171.020.1 etac chrutvā nṛpeṇoktaṃ gandharvādhipatis tadā |

BRP171.020.2 citrasena iti khyātaḥ suto viśvāvasor balī || 20 ||

citrasena uvāca:

BRP171.021.1 dīvye 'haṃ vai tvayā rājan sarveṇānena bhūpate |

BRP171.021.2 rājyena jīvitenāpi madīyena tavāpi ca || 21 ||

brahmovāca:

BRP171.022.1 tathety uktvā punar ubhau citrasenanṛpottamau |

BRP171.022.2 dīvyetām abhisaṃrabdhau citraseno 'jayat tadā || 22 ||

BRP171.023.1 gāndharvais taṃ mahāpāśair babandha nṛpatiṃ tadā |

BRP171.023.2 citraseno 'jayat sarvam urvaśīmukhyataḥ paṇaiḥ || 23 ||

BRP171.024.1 rājyaṃ kośaṃ balaṃ caiva yad anyad vasu kiñcana |

BRP171.024.2 citrasenasya taj jātaṃ yad āsīt pramater dhanam || 24 ||

BRP171.025.1 tasya putro bāla eva purodhasam uvāca ha |

BRP171.025.2 vaiśvāmitraṃ mahāprājñaṃ madhucchandasam ojasā || 25 ||

pramatiputra uvāca:

BRP171.026.1 kiṃ me pitrā kṛtaṃ pāpaṃ kva vā baddho mahāmatiḥ |

BRP171.026.2 katham eṣyati svaṃ sthānaṃ kathaṃ pāśair vimokṣyate || 26 ||

brahmovāca:

BRP171.027.1 sumater vacanaṃ śrutvā dhyātvā sa munisattamaḥ |

BRP171.027.2 madhucchandā jagādedaṃ pramater vartanaṃ tadā || 27 ||

madhucchandā uvāca:

BRP171.028.1 devaloke tava pitā baddha āste mahāmate |

BRP171.028.2 kaitavair bahudoṣaiś ca bhraṣṭarājyo babhūva ha || 28 ||

BRP171.029.1 yo yāti kaitavasabhāṃ sa cāpi kleśabhāg bhavet |

BRP171.029.2 dyūtamadyāmiṣādīni vyasanāni nṛpātmaja || 29 ||

BRP171.030.1 pāpinām eva jāyante sadā pāpātmakāni hi |

BRP171.030.2 ekaikam apy anarthāya pāpāya narakāya ca || 30 ||

BRP171.031.1 yānāsanābhilāpādyaiḥ kṛtaiḥ kaitavavartibhiḥ |

BRP171.031.2 kulīnāḥ kaluṣībhūtāḥ kiṃ punaḥ kitavo janaḥ || 31 ||

BRP171.032.1 kitavasya tu yā jāyā tapyate nityam eva sā |

BRP171.032.2 sa cāpi kitavaḥ pāpo yoṣitaṃ vīkṣya tapyate || 32 ||

BRP171.033.1 tāṃ dṛṣṭvā vigatānando nityaṃ vadati pāpakṛt |

BRP171.033.2 aho saṃsāracakre 'smin mayā tulyo na pātakī || 33 ||

BRP171.034.1 na kiñcid api yasyāste loke viṣayajaṃ sukham |

BRP171.034.2 lokadvaye 'pi na sukhī kitavaḥ kopi dṛśyate || 34 ||

[p. 530 ]

BRP171.035.1 vibhāti ca tathā nityaṃ lajjayā dagdhamānasaḥ |

BRP171.035.2 gatadharmo nirānando grastagarvas tathāṭati || 35 ||

BRP171.036.1 akaitavī ca yā vṛttiḥ sā praśastā dvijanmanām |

BRP171.036.2 kṛṣigorakṣyavāṇijyam api kuryān na kaitavam || 36 ||

BRP171.037.1 yas tu kaitavavṛttyā hi dhanam āhartum icchati |

BRP171.037.2 dharmārthakāmābhijanaiḥ sa vimucyeta pauruṣāt || 37 ||

BRP171.038.1 vede 'pi dūṣitaṃ karma tava pitrā tadādṛtam |

BRP171.038.2 tasmāt kiṃ kurmahe vatsa yad uktaṃ te vidhīyate || 38 ||

BRP171.039.1 vidhātṛvihitaṃ mārgaṃ ko nu vātyeti paṇḍitaḥ || 39 ||

brahmovāca:

BRP171.040.1 etat purodhaso vākyaṃ śrutvā sumatir abravīt || 40 ||

sumatir uvāca:

BRP171.041.1 kiṃ kṛtvā pramatis tātaḥ punā rājyam avāpnuyāt || 41 ||

brahmovāca:

BRP171.042.1 punar dhyātvā madhucchandāḥ sumatiṃ cedam abravīt || 42 ||

madhucchandā uvāca:

BRP171.043.1 gautamīṃ yāhi vatsa tvaṃ tatra pūjaya śaṅkaram |

BRP171.043.2 aditiṃ varuṇaṃ viṣṇuṃ tataḥ pāśād vimokṣyate || 43 ||

brahmovāca:

BRP171.044.1 tathety uktvā jagāmāśu gaṅgāṃ natvā janārdanam |

BRP171.044.2 pūjayām āsa śambhuṃ ca tapas tepe yatavrataḥ || 44 ||

BRP171.045.1 sahasram ekaṃ varṣāṇāṃ baddhaṃ pitaram ātmanaḥ |

BRP171.045.2 mocayām āsa devebhyaḥ punā rājyam avāpa saḥ || 45 ||

BRP171.046.1 śiveśābhyāṃ muktapāśo rājyaṃ prāpa sutāt svakāt |

BRP171.046.2 avāpya vidyāṃ gāndharvīṃ priyaś cāsīc chatakratoḥ || 46 ||

BRP171.047.1 śāmbhavaṃ vaiṣṇavaṃ caiva urvaśītīrtham eva ca |

BRP171.047.2 tataḥprabhṛti tat tīrthaṃ kaitavaṃ ceti viśrutam || 47 ||

BRP171.048.1 śivaviṣṇusarinmātuprasādād āpyate na kim |

BRP171.048.2 tatra snānaṃ ca dānaṃ ca bahupuṇyaphalapradam |

BRP171.048.3 pāpapāśavimokṣaṃ tu sarvadurgatināśanam || 48 ||

Chapter 172: Confluence of the Gautamī with the ocean

172 SS 275

brahmovāca:

BRP172.001.1 sāmudraṃ tīrtham ākhyātaṃ sarvatīrthaphalapradam |

BRP172.001.2 tasya svarūpaṃ vakṣyāmi śṛṇu nārada tanmanāḥ || 1 ||

BRP172.002.1 visṛṣṭā gautamenāsau gaṅgā pāpapraṇāśanī |

BRP172.002.2 lokānām upakārārthaṃ prāyāt pūrvārṇavaṃ prati || 2 ||

BRP172.003.1 āgacchantī devanadī kamaṇḍaludhṛtā mayā |

BRP172.003.2 śirasā ca dhṛtā devī śambhunā paramātmanā || 3 ||

[p. 531 ]

BRP172.004.1 viṣṇupādāt prasūtāṃ tāṃ brāhmaṇena mahātmanā |

BRP172.004.2 ānītāṃ martyabhavanaṃ smaraṇād aghanāśanīm || 4 ||

BRP172.005.1 guror gurutamāṃ sindhur dṛṣṭvā kṛtyam acintayat |

BRP172.005.2 yā vandyā jagatām īśā brahmeśādyair namaskṛtā || 5 ||

BRP172.006.1 tām ahaṃ pratigaccheyaṃ no cet syād dharmadūṣaṇam |

BRP172.006.2 āgacchantaṃ mahātmānaṃ yo mohān nopatiṣṭhate || 6 ||

BRP172.007.1 na tasya kopi trātāsti pāpino lokayor dvayoḥ |

BRP172.007.2 evaṃ vimṛśya ratneśo mūrtimān vinayānvitaḥ |

BRP172.007.3 kṛtāñjalipuṭo gaṅgām āhedaṃ saritāmpatiḥ || 7 ||

sindhur uvāca:

BRP172.008.1 rasātalagataṃ vāri pṛthivyāṃ yan nabhastale |

BRP172.008.2 tan mām evātra viśatu nāhaṃ vakṣyāmi kiñcana || 8 ||

BRP172.009.1 mayi ratnāni pīyūṣaṃ parvatā rākṣasāsurāḥ |

BRP172.009.2 etān apy akhilān anyān bhīmān sandhārayāmy aham || 9 ||

BRP172.010.1 mamāntaḥ kamalāyukto viṣṇuḥ svapiti nityadā |

BRP172.010.2 mamāśakyaṃ na kimapi vidyate sacarācare || 10 ||

BRP172.011.1 mahaty abhyāgate kuryāt pratyutthānaṃ na yo madāt |

BRP172.011.2 sa dharmādiparibhraṣṭo nirayaṃ tu samāpnuyāt || 11 ||

BRP172.012.1 na tān me bibhrataḥ khedo vināgastyaparābhavāt |

BRP172.012.2 kiṃ tu tvaṃ gauraveṇaiṣām atiriktā tatas tv aham || 12 ||

BRP172.013.1 bravīmi devi gaṅge māṃ tvaṃ sāmyāt saṅgatā bhava |

BRP172.013.2 naikarūpām ahaṃ śaktaḥ saṅgantuṃ bahudhā yadi || 13 ||

BRP172.014.1 saṅgam eṣyasi devi tvaṃ saṅgacche 'haṃ na cānyathā |

BRP172.014.2 gaṅge sameṣyasi yadi bahudhā tad vicāraye || 14 ||

brahmovāca:

BRP172.015.1 tam evaṃvādinaṃ sindhum apām īśaṃ tadābravīt |

BRP172.015.2 gaṅgā sā gautamī devī kuru caitad vaco mama || 15 ||

BRP172.016.1 saptarṣīṇāṃ ca yā bhāryā arundhatipurogamāḥ |

BRP172.016.2 bhartṛbhiḥ sahitāḥ sarvā ānaya tvaṃ tadā tv aham || 16 ||

BRP172.017.1 alpabhūtā bhaviṣyāmi tataḥ syāṃ tava saṅgatā |

BRP172.017.2 tathety uktvā saptarṣīṇāṃ bhāryābhir ṛṣibhir vṛtaḥ || 17 ||

BRP172.018.1 ānayām āsa tāṃ devī saptadhā sā vyabhajyata |

BRP172.018.2 sā ceyaṃ gautamī gaṅgā saptadhā sāgaraṃ gatā || 18 ||

BRP172.019.1 saptarṣīṇāṃ tu nāmnā tu sapta gaṅgās tato 'bhavan |

BRP172.019.2 tatra snānaṃ ca dānaṃ ca śravaṇaṃ paṭhanaṃ tathā || 19 ||

BRP172.020.1 smaraṇaṃ cāpi yad bhaktyā sarvakāmapradaṃ bhavet |

BRP172.020.2 nāsmād anyat paraṃ tīrthaṃ samudrād bhuvanatraye |

BRP172.020.3 pāpahānau bhuktimuktiprāptau ca manaso mude || 20 ||

[p. 532 ]

Chapter 173: Viśvarūpa's terrible sacrifice

173 SS 276-277

brahmovāca:

BRP173.001.1 ṛṣisattram iti khyātam ṛṣayaḥ sapta nārada |

BRP173.001.2 niṣedus tapase yatra yatra bhīmeśvaraḥ śivaḥ || 1 ||

BRP173.002.1 tatredaṃ vṛttam ākhyāsye devarṣipitṛbṛṃhitam |

BRP173.002.2 śṛṇu yatnena vakṣyāmi sarvakāmapradaṃ śubham || 2 ||

BRP173.003.1 saptadhā vyabhajan gaṅgām ṛṣayaḥ sapta nārada |

BRP173.003.2 vāsiṣṭhī dākṣiṇeyī syād vaiśvāmitrī taduttarā || 3 ||

BRP173.004.1 vāmadevy aparā jñeyā gautamī madhyataḥ śubhā |

BRP173.004.2 bhāradvājī smṛtā cānyā ātreyī cety athāparā || 4 ||

BRP173.005.1 jāmadagnī tathā cānyā vyapadiṣṭā tu saptadhā |

BRP173.005.2 taiḥ sarvair ṛṣibhis tatra yaṣṭum iṣṭair mahātmabhiḥ || 5 ||

BRP173.006.1 niṣpāditaṃ mahāsattram ṛṣibhiḥ pāradarśibhiḥ |

BRP173.006.2 etasminn antare tatra devānāṃ prabalo ripuḥ || 6 ||

BRP173.007.1 viśvarūpa iti khyāto munīnāṃ sattram abhyagāt |

BRP173.007.2 brahmacaryeṇa tapasā tān ārādhya yathāvidhi |

BRP173.007.3 vinayenātha papraccha ṛṣīn sarvān anukramāt || 7 ||

viśvarūpa uvāca:

BRP173.008.1 dhruvaṃ sarve yathākāmaṃ mama svāsthyena hetunā |

BRP173.008.2 yathā syād balavān putro devānām api durdharaḥ |

BRP173.008.3 yajñair vā tapasā vāpi munayo vaktum arhatha || 8 ||

brahmovāca:

BRP173.009.1 tatra prāha mahābuddhir viśvāmitro mahāmanāḥ || 9 ||

viśvāmitra uvāca:

BRP173.010.1 karmaṇā tāta labhyante phalāni vividhāni ca |

BRP173.010.2 trayāṇāṃ kāraṇānāṃ ca karma prathamakāraṇam || 10 ||

BRP173.011.1 tataś ca kāraṇaṃ kartā tataś cānyat prakīrtitam |

BRP173.011.2 upādānaṃ tathā bījaṃ na ca karma vidur budhāḥ || 11 ||

BRP173.012.1 karmaṇāṃ kāraṇatvaṃ ca kāraṇe puṣkale sati |

BRP173.012.2 bhāvābhāvau phale dṛṣṭau tasmāt karmāśritaṃ phalam || 12 ||

BRP173.013.1 karmāpi dvividhaṃ jñeyaṃ kriyamāṇaṃ tathā kṛtam |

BRP173.013.2 kartavyaṃ kriyamāṇasya sādhanaṃ yad yad ucyate || 13 ||

BRP173.014.1 tadbhāvāḥ karmasiddhau ca ubhayatrāpi kāraṇam |

BRP173.014.2 yad yad bhāvayate jantuḥ karma kurvan vicakṣaṇaḥ || 14 ||

BRP173.015.1 tadbhāvanānurūpeṇa phalaniṣpattir ucyate |

BRP173.015.2 karoti karma vidhivad vinā bhāvanayā yadi || 15 ||

BRP173.016.1 anyathā syāt phalaṃ sarvaṃ tasya bhāvānurūpataḥ |

BRP173.016.2 tasmāt tapo vrataṃ dānaṃ japayajñādikāḥ kriyāḥ || 16 ||

BRP173.017.1 karmaṇas tv anurūpeṇa phalaṃ dāsyanti bhāvataḥ |

BRP173.017.2 tasmād bhāvānurūpeṇa karma vai dāsyate phalam || 17 ||

BRP173.018.1 bhāvas tu trividho jñeyaḥ sāttviko rājasas tathā |

BRP173.018.2 tāmasas tu tathā jñeyaḥ phalaṃ karmānusārataḥ || 18 ||

[p. 533 ]

BRP173.019.1 bhāvanānuguṇaṃ ceti vicitrā karmaṇāṃ sthitiḥ |

BRP173.019.2 tasmād icchānusāreṇa bhāvaṃ kuryād vicakṣaṇaḥ || 19 ||

BRP173.020.1 paścāt karmāpi kartavyaṃ phaladātāpi tadvidham |

BRP173.020.2 phalaṃ dadāti phalināṃ phale yadi pravartate || 20 ||

BRP173.021.1 karmakāro na tatrāsti kuryāt karma svabhāvataḥ |

BRP173.021.2 tad eva copadānādi sattvādiguṇabhedataḥ || 21 ||

BRP173.022.1 bhāvāt prārabhate tadvad bhāvaiḥ phalam avāpyate |

BRP173.022.2 dharmārthakāmamokṣāṇāṃ karma caiva hi kāraṇam || 22 ||

BRP173.023.1 bhāvasthitaṃ bhavet karma muktidaṃ bandhakāraṇam |

BRP173.023.2 svabhāvānuguṇaṃ karma svasyaiveha paratra ca || 23 ||

BRP173.024.1 phalāni vividhāny āśu karoti samatānugam |

BRP173.024.2 eka eva padārtho 'sau bhāvair bhedaḥ pradṛśyate || 24 ||

BRP173.025.1 kriyate bhujyate vāpi tasmād bhāvo viśiṣyate |

BRP173.025.2 yathābhāvaṃ karma kuru yathepsitam avāpsyasi || 25 ||

brahmovāca:

BRP173.026.1 etac chrutvā ṛṣer vākyaṃ viśvāmitrasya dhīmataḥ |

BRP173.026.2 tapas taptvā bahukālaṃ tāmasaṃ bhāvam āśritaḥ || 26 ||

BRP173.027.1 viśvarūpaḥ karma bhīmaṃ cakāra surabhīṣaṇam |

BRP173.027.2 paśyatsu ṛṣimukhyeṣu vāryamāṇo 'pi nityaśaḥ || 27 ||

BRP173.028.1 ātmakopānusāreṇa bhīmaṃ karma tathākarot |

BRP173.028.2 bhīṣaṇe kuṇḍakhāte tu bhīṣaṇe jātavedasi || 28 ||

BRP173.029.1 bhīṣaṇaṃ raudrapuruṣaṃ dhyātvātmānaṃ guhāśayam |

BRP173.029.2 evaṃ tapantam ālakṣya vāg uvācāśarīriṇī || 29 ||

BRP173.030.1 jaṭājūṭaṃ vinātmānaṃ na ca vṛtro vyajīyata |

BRP173.030.2 vṛthātmānaṃ viśvarūpo juhuyāj jātavedasi || 30 ||

BRP173.031.1 sa evendraḥ sa varuṇaḥ sa ca syāt sarvam eva ca |

BRP173.031.2 tyaktvātmānaṃ jaṭāmātraṃ hutavān vṛjinodbhavaḥ || 31 ||

BRP173.032.1 vṛtra ity ucyate vede sa cāpi vṛjino 'bhavat |

BRP173.032.2 bhīmasya mahimānaṃ ko jānāti jagadīśituḥ || 32 ||

BRP173.033.1 sṛjaty aśeṣam api yo na ca saṅgena lipyate |

BRP173.033.2 virarāmeti saṅkīrtya sā vāṇy enaṃ munīśvarāḥ || 33 ||

BRP173.034.1 bhīmeśvaraṃ namaskṛtya jagmuḥ svaṃ svam athāśramam |

BRP173.034.2 viśvarūpo mahābhīmo bhīmakarmā tathākṛtiḥ || 34 ||

BRP173.035.1 bhīmabhāvo bhīmatanuṃ dhyātvātmānaṃ juhāva ha |

BRP173.035.2 tasmād bhīmeśvaro devaḥ purāṇe paripaṭhyate |

BRP173.035.3 tatra snānaṃ ca dānaṃ ca muktidaṃ nātra saṃśayaḥ || 35 ||

BRP173.036.1 iti paṭhati śṛṇoti yaś ca bhaktyā |

BRP173.036.2 vibudhapatiṃ śivam atra bhīmarūpam |

[p. 534 ]

BRP173.036.3/ jagati viditam aśeṣapāpahāri BRP173.036.4 smṛtipadaśaraṇena muktidaś ca || 36 ||

BRP173.037.1/ godāvarī tāvad aśeṣapāpa BRP173.037.2 samūhahantrī paramārthadātrī |

BRP173.037.3 sadaiva sarvatra viśeṣatas tu |

BRP173.037.4 yatrāmburāśiṃ samanupraviṣṭā || 37 ||

BRP173.038.1 snātvā tu tasmin sukṛtī śarīrī |

BRP173.038.2 godāvarīvāridhisaṅgame yaḥ |

BRP173.038.3 uddhṛtya tīvrān nirayād aśeṣāt |

BRP173.038.4 sa pūrvajān yāti puraṃ purāreḥ || 38 ||

BRP173.039.1 vedāntavedyaṃ yad upāsitavyaṃ |

BRP173.039.2 tad brahma sākṣāt khalu bhīmanāthaḥ |

BRP173.039.3 dṛṣṭe hi tasmin na punar viśanti |

BRP173.039.4 śarīriṇaḥ saṃsmṛtim ugraduḥkhām || 39 ||

Chapter 174: Completion of the sacrifice performed by the sages

174 SS 277-279

brahmovāca:

BRP174.001.1 sā saṅgatā pūrvam apāmpatiṃ taṃ |

BRP174.001.2 gaṅgā surāṇām api vandanīyā |

BRP174.001.3 devaiś ca sarvair anugamyamānā |

BRP174.001.4 saṃstūyamānā munibhir marudbhiḥ || 1 ||

BRP174.002.1/ vasiṣṭhajābālisayājñavalkya BRP174.002.2 kratvaṅgirodakṣamarīcivaiṣṇavāḥ |

BRP174.002.3/ śātātapaḥ śaunakadevarāta BRP174.002.4 bhṛgvagniveśyātrimarīcimukhyāḥ || 2 ||

BRP174.003.1 sudhūtapāpā manugautamādayaḥ |

BRP174.003.2 sakauśikās tumbaruparvatādyāḥ |

BRP174.003.3 agastyamārkaṇḍasapippalādyāḥ |

BRP174.003.4 sagālavā yogaparāyaṇāś ca || 3 ||

BRP174.004.1 savāmadevāṅgiraso 'tha bhārgavāḥ |

BRP174.004.2 smṛtipravīṇāḥ śrutibhir manojñāḥ |

BRP174.004.3 sarve purāṇārthavido bahujñās |

BRP174.004.4 te gautamīṃ devanadīṃ tu gatvā || 4 ||

BRP174.005.1 stoṣyanti mantraiḥ śrutibhiḥ prabhūtair |

BRP174.005.2 hṛdyaiś ca tuṣṭair muditair manobhiḥ |

BRP174.005.3 tāṃ saṅgatāṃ vīkṣya śivo hariś ca |

BRP174.005.4 ātmānam ādarśayatāṃ munibhyaḥ || 5 ||

BRP174.006.1 tathāmarās tau pitṛbhiś ca dṛṣṭau |

BRP174.006.2 stuvanti devau sakalārtihāriṇau || 6 ||

[p. 535 ]

BRP174.007.1 ādityā vasavo rudrā maruto lokapālakāḥ |

BRP174.007.2 kṛtāñjalipuṭāḥ sarve stuvanti hariśaṅkarau || 7 ||

BRP174.008.1 saṅgameṣu prasiddheṣu nityaṃ saptasu nārada |

BRP174.008.2 samudrasya ca gaṅgāyā nityaṃ devau pratiṣṭhitau || 8 ||

BRP174.009.1 gautameśvara ākhyāto yatra devo maheśvaraḥ |

BRP174.009.2 nityaṃ sannihitas tatra mādhavo ramayā saha || 9 ||

BRP174.010.1 brahmeśvara iti khyāto mayaiva sthāpitaḥ śivaḥ |

BRP174.010.2 lokānām upakārārtham ātmanaḥ kāraṇāntare || 10 ||

BRP174.011.1 cakrapāṇir iti khyātaḥ stuto devair mayā saha |

BRP174.011.2 tatra sannihito viṣṇur devaiḥ saha marudgaṇaiḥ || 11 ||

BRP174.012.1 aindratīrtham iti khyātaṃ tad eva hayamūrdhakam |

BRP174.012.2 hayamūrdhā tatra viṣṇus tanmūrdhani surā api |

BRP174.012.3 somatīrtham iti khyātaṃ yatra someśvaraḥ śivaḥ || 12 ||

BRP174.013.1 indrasya somaśravaso devaiś ca ṛṣibhis tathā |

BRP174.013.2 prārthitaḥ soma evādāv indrāyendo parisrava || 13 ||

BRP174.014.1 sapta diśo nānāsūryāḥ sapta hotāra ṛtvijaḥ |

BRP174.014.2 devā ādityā ye sapta tebhiḥ somābhirakṣa na |

BRP174.014.3 indrāyendo parisrava || 14 ||

BRP174.015.1 yat te rājañ chṛtaṃ havis tena somābhirakṣa naḥ |

BRP174.015.2 arātīvā mā nas tārīn mo ca naḥ kiñcanāmamad |

BRP174.015.3 indrāyendo parisrava || 15 ||

BRP174.016.1 ṛṣe mantrakṛtāṃ stomaiḥ kaśyapodvardhayan giraḥ |

BRP174.016.2 somaṃ namasya rājānaṃ yo jajñe vīrudhāṃ patir |

BRP174.016.3 indrāyendo parisrava || 16 ||

BRP174.017.1 kārur ahaṃ tato bhiṣag upalaprakṣiṇī nanā |

BRP174.017.2 nānādhiyo vasūyavo 'nu gā iva tasthima |

BRP174.017.3 indrāyendo parisrava || 17 ||

BRP174.018.1 evam uktvā ca ṛṣibhiḥ somaṃ prāpya ca vajriṇe |

BRP174.018.2 tebhyo dattvā tato yajñaḥ pūrṇo jātaḥ śatakratoḥ || 18 ||

BRP174.019.1 tat somatīrtham ākhyātam āgneyaṃ puratas tu tat |

BRP174.019.2 agnir iṣṭvā mahāyajñair mām ārādhya manīṣitam || 19 ||

BRP174.020.1 samprāptavān matprasādād ahaṃ tatraiva nityaśaḥ |

BRP174.020.2 sthito lokopakārārthaṃ tatra viṣṇuḥ śivas tathā || 20 ||

BRP174.021.1 tasmād āgneyam ākhyātam ādityaṃ tadanantaram |

BRP174.021.2 yatrādityo vedamayo nityam eti upāsitum || 21 ||

BRP174.022.1 rūpāntareṇa madhyāhne draṣṭuṃ māṃ śaṅkaraṃ harim |

BRP174.022.2 namaskāryas tatra sadā madhyāhne sakalo janaḥ || 22 ||

BRP174.023.1 rūpeṇa kena savitā samāyātīty aniścayāt |

BRP174.023.2 tasmād ādityam ākhyātaṃ bārhaspatyam anantaram || 23 ||

BRP174.024.1 bṛhaspatiḥ suraiḥ pūjāṃ tasmāt tīrthād avāpa ha |

BRP174.024.2 īje ca yajñān vividhān bārhaspatyaṃ tato viduḥ || 24 ||

BRP174.025.1 tattīrthasmaraṇād eva grahaśāntir bhaviṣyati |

BRP174.025.2 tasmād apy aparaṃ tīrtham indragope nagottame || 25 ||

[p. 536 ]

BRP174.026.1 pratiṣṭhitaṃ mahāliṅgaṃ kasmiṃścit kāraṇāntare |

BRP174.026.2 himālayena tat tīrtham adritīrthaṃ tad ucyate || 26 ||

BRP174.027.1 tatra snānaṃ ca dānaṃ ca sarvakāmapradaṃ śubham |

BRP174.027.2 evaṃ sā gautamī gaṅgā brahmādreś ca viniḥsṛtā || 27 ||

BRP174.028.1 yāvat sāgaragā devī tatra tīrthāni kānicit |

BRP174.028.2 saṅkṣepeṇa mayoktāni rahasyāni śubhāni ca || 28 ||

BRP174.029.1 vede purāṇe ṛṣibhiḥ prasiddhā |

BRP174.029.2 yā gautamī lokanamaskṛtā ca |

BRP174.029.3 vaktuṃ kathaṃ tām atisuprabhāvām |

BRP174.029.4 aśeṣato nārada kasya śaktiḥ || 29 ||

BRP174.030.1 bhaktyā pravṛttasya yathākathañcin |

BRP174.030.2 naivāparādho 'sti na saṃśayo 'tra |

BRP174.030.3 tasmāc ca diṅmātramatiprayāsāt |

BRP174.030.4 saṃsūcitaṃ lokahitāya tasyāḥ || 30 ||

BRP174.031.1 kas tasyāḥ pratitīrthaṃ tu prabhāvaṃ vaktum īśvaraḥ |

BRP174.031.2 api lakṣmīpatir viṣṇur alaṃ someśvaraḥ śivaḥ || 31 ||

BRP174.032.1 kvacit kasmiṃś ca tīrthāni kālayoge bhavanti hi |

BRP174.032.2 guṇavanti mahāprājña gautamī tu sadā nṛṇām || 32 ||

BRP174.033.1 sarvatra sarvadā puṇyā ko nv asyā guṇakīrtanam |

BRP174.033.2 vaktuṃ śaktas tatas tasyai nama ity eva yujyate || 33 ||

Chapter 175: Brahman's teachings about dharma; on the origin of the Gaṅgā

175 SS 279-282

nārada uvāca:

BRP175.001.1 tridaivatyāṃ sureśāna gaṅgāṃ brūṣe sureśvara |

BRP175.001.2 brāhmaṇenāhṛtāṃ puṇyāṃ jagataḥ pāvanīṃ śubhām || 1 ||

BRP175.002.1 ādimadhyāvasāne ca ubhayos tīrayor api |

BRP175.002.2 yā vyāptā viṣṇuneśena tvayā ca surasattama |

BRP175.002.3 punaḥ saṅkṣepato brūhi na me tṛptiḥ prajāyate || 2 ||

brahmovāca:

BRP175.003.1 kamaṇḍalusthitā pūrvaṃ tato viṣṇupadānugā |

BRP175.003.2 maheśvarajaṭājūṭe sthitā saiva namaskṛtā || 3 ||

BRP175.004.1 brahmatejaḥprabhāveṇa śivam ārādhya yatnataḥ |

BRP175.004.2 tataḥ prāptā giriṃ puṇyaṃ tataḥ pūrvārṇavaṃ prati || 4 ||

BRP175.005.1 āgatya saṅgatā devī sarvatīrthamayī nṛṇām |

BRP175.005.2 īpsitānāṃ tathā dātrī prabhāvo 'syā viśiṣyate || 5 ||

BRP175.006.1 etasyā nādhikaṃ manye kiñcit tīrthaṃ jagattraye |

BRP175.006.2 asyāś caiva prabhāveṇa bhāvyaṃ yac ca manaḥsthitam || 6 ||

BRP175.007.1 adyāpy asyā hi māhātmyaṃ vaktuṃ kaiścin na śakyate |

BRP175.007.2 bhaktito vakṣyate nityaṃ yā brahma paramārthataḥ || 7 ||

BRP175.008.1 tasyāḥ parataraṃ tīrthaṃ na syād iti matir mama |

BRP175.008.2 anyatīrthena sādharmyaṃ na yujyeta kathañcana || 8 ||

[p. 537 ]

BRP175.009.1 śrutvā madvākyapīyūṣair gaṅgāyā guṇakīrtanam |

BRP175.009.2 sarveṣāṃ na matiḥ kasmāt tatraivoparatiṃ gatā |

BRP175.009.3 iti bhāti vicitraṃ me mune khalu jagattraye || 9 ||

nārada uvāca:

BRP175.010.1 dharmārthakāmamokṣāṇāṃ tvaṃ vettā copadeśakaḥ |

BRP175.010.2 chandāṃsi sarahasyāni purāṇasmṛtayo 'pi ca || 10 ||

BRP175.011.1 dharmaśāstrāṇi yac cānyat tava vākye pratiṣṭhitam |

BRP175.011.2 tīrthānām atha dānānāṃ yajñānāṃ tapasāṃ tathā || 11 ||

BRP175.012.1 devatāmantrasevānām adhikaṃ kiṃ vada prabho |

BRP175.012.2 yad brūṣe bhagavan bhaktyā tathā bhāvyaṃ na cānyathā || 12 ||

BRP175.013.1 etaṃ me saṃśayaṃ brahman vākyāt tvaṃ chettum arhasi |

BRP175.013.2 iṣṭaṃ manogataṃ śrutvā tasmād vismayam āgataḥ || 13 ||

brahmovāca:

BRP175.014.1 śṛṇu nārada vakṣyāmi rahasyaṃ dharmam uttamam |

BRP175.014.2 caturvidhāni tīrthāni tāvanty eva yugāni ca || 14 ||

BRP175.015.1 guṇās trayaś ca puruṣās trayo devāḥ sanātanāḥ |

BRP175.015.2 vedāś ca smṛtibhir yuktāś catvāras te prakīrtitāḥ || 15 ||

BRP175.016.1 puruṣārthāś ca catvāro vāṇī cāpi caturvidhā |

BRP175.016.2 guṇā hy api tu catvāraḥ samatveneti nārada || 16 ||

BRP175.017.1 sarvatra dharmaḥ sāmānyo yato dharmaḥ sanātanaḥ |

BRP175.017.2 sādhyasādhanabhāvena sa eva bahudhā mataḥ || 17 ||

BRP175.018.1 tasyāśrayaś ca dvividho deśaḥ kālaś ca sarvadā |

BRP175.018.2 kālāśrayaś ca yo dharmo hīyate vardhate sadā || 18 ||

BRP175.019.1 yugānām anurūpeṇa pādaḥ pādo 'sya hīyate |

BRP175.019.2 dharmasyeti mahāprājña deśāpekṣā tathobhayam || 19 ||

BRP175.020.1 kālena cāśrito dharmo deśe nityaṃ pratiṣṭhitaḥ |

BRP175.020.2 yugeṣu kṣīyamāṇeṣu na deśeṣu sa hīyate || 20 ||

BRP175.021.1 ubhayatra vihīne ca dharmasya syād abhāvatā |

BRP175.021.2 tasmād deśāśrito dharmaś catuṣpāt supratiṣṭhitaḥ || 21 ||

BRP175.022.1 sa cāpi dharmo deśeṣu tīrtharūpeṇa tiṣṭhati |

BRP175.022.2 kṛte deśaṃ ca kālaṃ ca dharmo 'vaṣṭabhya tiṣṭhati || 22 ||

BRP175.023.1 tretāyāṃ pādahīnena sa tu pādaḥ pradeśataḥ |

BRP175.023.2 dvāpare cārdhataḥ kāle dharmo deśe samāsthitaḥ || 23 ||

BRP175.024.1 kalau pādena caikena dharmaś calati saṅkaṭam |

BRP175.024.2 evaṃvidhaṃ tu yo dharmaṃ vetti tasya na hīyate || 24 ||

BRP175.025.1 yugānām anubhāvena jātibhedāś ca saṃsthitāḥ |

BRP175.025.2 guṇebhyo guṇakartṛbhyo vicitrā dharmasaṃsthitiḥ || 25 ||

BRP175.026.1 guṇānām anubhāvena udbhavābhibhavau tathā |

BRP175.026.2 tīrthānām api varṇānāṃ vedānāṃ svargamokṣayoḥ || 26 ||

BRP175.027.1 tādṛgrūpapravṛttyā tu tad eva ca viśiṣyate |

BRP175.027.2 kālo 'bhivyañjakaḥ prokto deśo 'bhivyaṅgya ucyate || 27 ||

[p. 538 ]

BRP175.028.1 yadā yadā abhivyaktiṃ kālo dhatte tadā tadā |

BRP175.028.2 tad eva vyañjanaṃ brahmaṃs tasmān nāsty atra saṃśayaḥ || 28 ||

BRP175.029.1 yugānurūpā mūrtiḥ syād devānāṃ vaidikī tathā |

BRP175.029.2 karmaṇām api tīrthānāṃ jātīnām āśramasya tu || 29 ||

BRP175.030.1 tridaivatyaṃ satyayuge tīrthaṃ lokeṣu pūjyate |

BRP175.030.2 dvidaivatyaṃ yuge 'nyasmin dvāpare caikadaivikam || 30 ||

BRP175.031.1 kalau na kiñcid vijñeyam athānyad api tac chṛṇu |

BRP175.031.2 daivaṃ kṛtayuge tīrthaṃ tretāyām āsuraṃ viduḥ || 31 ||

BRP175.032.1 ārṣaṃ ca dvāpare proktaṃ kalau mānuṣam ucyate |

BRP175.032.2 athānyad api vakṣyāmi śṛṇu nārada kāraṇam || 32 ||

BRP175.033.1 gautamyāṃ yat tvayā pṛṣṭaṃ tat te vakṣyāmi vistarāt |

BRP175.033.2 yadā ceyaṃ haraśiraḥ prāptā gaṅgā mahāmune || 33 ||

BRP175.034.1 tadā prabhṛti sā gaṅgā śambhoḥ priyatarābhavat |

BRP175.034.2 tad devasya mataṃ jñātvā gajavaktram uvāca sā || 34 ||

BRP175.035.1 umā lokatrayeśānā mātā ca jagato hitā |

BRP175.035.2 śāntā śrutir iti khyātā bhuktimuktipradāyinī || 35 ||

brahmovāca:

BRP175.036.1 tan mātur vacanaṃ śrutvā gajavaktro 'bhyabhāṣata || 36 ||

gajavaktra uvāca:

BRP175.037.1 kiṃ kṛtyaṃ śādhi māṃ mātas tatkartāham asaṃśayam || 37 ||

brahmovāca:

BRP175.038.1 umā sutam uvācedaṃ maheśvarajaṭāsthitā |

BRP175.038.2 tvayāvatāryatāṃ gaṅgā satyam īśapriyā satī || 38 ||

BRP175.039.1 punaś ceśas tatra citram adhyāste sarvadā suta |

BRP175.039.2 śivo yatra surās tatra tatra vedāḥ sanātanāḥ || 39 ||

BRP175.040.1 tatraiva ṛṣayaḥ sarve manuṣyāḥ pitaras tathā |

BRP175.040.2 tasmān nivartayeśānaṃ devadevaṃ maheśvaram || 40 ||

BRP175.041.1 tasyā nivartite deve gaṅgāyāḥ sarva eva hi |

BRP175.041.2 nivṛttās te bhaviṣyanti śṛṇu cedaṃ vaco mama |

BRP175.041.3 nivartaya tatas tasyāḥ sarvabhāvena śaṅkaram || 41 ||

brahmovāca:

BRP175.042.1 mātus tad vacanaṃ śrutvā punar āha gaṇeśvaraḥ || 42 ||

gaṇeśvara uvāca:

BRP175.043.1 naiva śakyaḥ śivo devo mayā tasyā nivartitum |

BRP175.043.2 anivṛtte śive tasyā devā api nivartitum || 43 ||

BRP175.044.1 na śakyā jagatāṃ mātar athānyac cāpi kāraṇam |

BRP175.044.2 gaṅgāvatāritā pūrvaṃ gautamena mahātmanā || 44 ||

BRP175.045.1 ṛṣiṇā lokapūjyena trailokyahitakāriṇā |

BRP175.045.2 sāmopāyena tadvākyāt pūjyena brahmatejasā || 45 ||

BRP175.046.1 ārādhayitvā deveśaṃ tapobhiḥ stutibhir bhavam |

BRP175.046.2 tuṣṭena śaṅkareṇedam ukto 'sau gautamas tadā || 46 ||

[p. 539 ]

śaṅkara uvāca:

BRP175.047.1 varān varaya puṇyāṃś ca priyāṃś ca manasepsitān |

BRP175.047.2 yad yad icchasi tat sarvaṃ dātā te 'dya mahāmate || 47 ||

brahmovāca:

BRP175.048.1 evam uktaḥ śivenāsau gautamo mayi śṛṇvati |

BRP175.048.2 idam eva tadovāca sajaṭāṃ dehi śaṅkara |

BRP175.048.3 gaṅgāṃ me yācate puṇyāṃ kim anyena vareṇa me || 48 ||

brahmovāca:

BRP175.049.1 punaḥ provāca taṃ śambhuḥ sarvalokopakārakaḥ || 49 ||

śambhur uvāca:

BRP175.050.1 uktaṃ na cātmanaḥ kiñcit tasmād yācasva duṣkaram || 50 ||

brahmovāca:

BRP175.051.1 gautamo 'dīnasattvas taṃ bhavam āha kṛtāñjaliḥ || 51 ||

gautama uvāca:

BRP175.052.1 etad eva ca sarveṣāṃ duṣkaraṃ tava darśanam |

BRP175.052.2 mayā tad adya samprāptaṃ kṛpayā tava śaṅkara || 52 ||

BRP175.053.1 smaraṇād eva te padbhyāṃ kṛtakṛtyā manīṣiṇaḥ |

BRP175.053.2 bhavanti kiṃ punaḥ sākṣāt tvayi dṛṣṭe maheśvare || 53 ||

brahmovāca:

BRP175.054.1 evam ukte gautamena bhavo harṣasamanvitaḥ |

BRP175.054.2 trayāṇām upakārārthaṃ lokānāṃ yācitaṃ tvayā || 54 ||

BRP175.055.1 na cātmano mahābuddhe yācety āha śivo dvijam |

BRP175.055.2 evaṃ proktaḥ punar vipro dhyātvā prāha śivaṃ tathā || 55 ||

BRP175.056.1 vinītavad adīnātmā śivabhaktisamanvitaḥ |

BRP175.056.2 sarvalokopakārāya punar yācitavān idam |

BRP175.056.3 śṛṇvatsu lokapāleṣu jagādedaṃ sa gautamaḥ || 56 ||

gautama uvāca:

BRP175.057.1 yāvat sāgaragā devī nisṛṣṭā brahmaṇo gireḥ |

BRP175.057.2 sarvatra sarvadā tasyāṃ sthātavyaṃ vṛṣabhadhvaja || 57 ||

BRP175.058.1 phalepsūnāṃ phalaṃ dātā tvam eva jagataḥ prabho |

BRP175.058.2 tīrthāny anyāni deveśa kvāpi kvāpi śubhāni ca || 58 ||

BRP175.059.1 yatra te sannidhir nityaṃ tad eva śubhadaṃ viduḥ |

BRP175.059.2 yatra gaṅgā tvayā dattā jaṭāmukuṭasaṃsthitā |

BRP175.059.3 sarvatra tava sānnidhyāt sarvatīrthāni śaṅkara || 59 ||

brahmovāca:

BRP175.060.1 tad gautamavacaḥ śrutvā punar harṣāc chivo 'bravīt || 60 ||

śiva uvāca:

BRP175.061.1 yatra kvāpi ca yat kiñcid yo vā bhavati bhaktitaḥ |

BRP175.061.2 yātrāṃ snānam atho dānaṃ pitṝṇāṃ vāpi tarpaṇam || 61 ||

BRP175.062.1 śravaṇaṃ paṭhanaṃ vāpi smaraṇaṃ vāpi gautama |

BRP175.062.2 yaḥ karoti naro bhaktyā godāvaryā yatavrataḥ || 62 ||

[p. 540 ]

BRP175.063.1 saptadvīpavatī pṛthvī saśailavanakānanā |

BRP175.063.2 saratnā sauṣadhī ramyā sārṇavā dharmabhūṣitā || 63 ||

BRP175.064.1 dattvā bhavati yo dharmaḥ sa bhaved gautamīsmṛteḥ |

BRP175.064.2 evaṃvidhā ilā vipra godānād yābhidhīyate || 64 ||

BRP175.065.1 candrasūryagrahe kāle matsānnidhye yatavrataḥ |

BRP175.065.2 bhūbhṛte viṣṇave bhaktyā sarvakālaṃ kṛtā sudhīḥ || 65 ||

BRP175.066.1 gāḥ sundarāḥ savatsāś ca saṅgame lokaviśrute |

BRP175.066.2 yo dadāti dvijaśreṣṭha tatra yat puṇyam āpnuyāt || 66 ||

BRP175.067.1 tasmād varaṃ puṇyam eti snānadānādinā naraḥ |

BRP175.067.2 gautamyāṃ viśvavandyāyāṃ mahānadyāṃ tu bhaktitaḥ || 67 ||

BRP175.068.1 tasmād godāvarī gaṅgā tvayā nītā bhaviṣyati |

BRP175.068.2 sarvapāpakṣayakarī sarvābhīṣṭapradāyinī || 68 ||

gaṇeśvara uvāca:

BRP175.069.1 etac chrutaṃ mayā mātar vadato gautamaṃ śivāt |

BRP175.069.2 etasmāt kāraṇāc chambhur gaṅgāyāṃ niyataḥ sthitaḥ || 69 ||

BRP175.070.1 ko nivartayituṃ śaktas tam amba karuṇodadhim |

BRP175.070.2 athāpi mātar etat syān mānuṣā vighnapāśakaiḥ || 70 ||

BRP175.071.1 vinibaddhā na gacchanti godām apy antikasthitām |

BRP175.071.2 na namanti śivaṃ devaṃ na smaranti stuvanti na || 71 ||

BRP175.072.1 tathā mātaḥ kariṣyāmi tava santoṣahetave |

BRP175.072.2 sanniroddhum atho kleśas tava vākyaṃ kṣamasva me || 72 ||

brahmovāca:

BRP175.073.1 tataḥ prabhṛti vighneśo mānuṣān prati kiñcana |

BRP175.073.2 vighnam ācarate yas tu tam upāsya pravartate || 73 ||

BRP175.074.1 atho vighnam anādṛtya gautamīṃ yāti bhaktitaḥ |

BRP175.074.2 sa kṛtārtho bhavel loke na kṛtyam avaśiṣyate || 74 ||

BRP175.075.1 vighnāny anekāni bhavanti gehān |

BRP175.075.2 nirgantukāmasya narādhamasya |

BRP175.075.3 nidhāya tanmūrdhni padaṃ prayāti |

BRP175.075.4 gaṅgāṃ na kiṃ tena phalaṃ pralabdham || 75 ||

BRP175.076.1 asyāḥ prabhāvaṃ ko brūyād api sākṣāt sadāśivaḥ |

BRP175.076.2 saṅkṣepeṇa mayā proktam itihāsapadānugam || 76 ||

BRP175.077.1 dharmārthakāmamokṣāṇāṃ sādhanaṃ yac carācare |

BRP175.077.2 tad atra vidyate sarvam itihāse savistare || 77 ||

BRP175.078.1 vedoditaṃ śrutisakalarahasyam uktaṃ |

BRP175.078.2 satkāraṇaṃ samabhidhānam idaṃ sadaiva |

BRP175.078.3 samyak ca dṛṣṭaṃ jagatāṃ hitāya |

BRP175.078.4 proktaṃ purāṇaṃ bahudharmayuktam || 78 ||

BRP175.079.1 asya ślokaṃ padaṃ vāpi bhaktitaḥ śṛṇuyāt paṭhet |

BRP175.079.2 gaṅgā gaṅgeti vā vākyaṃ sa tu puṇyam avāpnuyāt || 79 ||

BRP175.080.1 kalikalaṅkavināśanadakṣam idaṃ |

BRP175.080.2 sakalasiddhikaraṃ śubhadaṃ śivam |

[p. 541 ]

BRP175.080.3 jagati pūjyam abhīṣṭaphalapradaṃ |

BRP175.080.4 gāṅgam etad udīritam uttamam || 80 ||

BRP175.081.1 sādhu gautama bhadraṃ te ko 'nyo 'sti sadṛśas tvayā |

BRP175.081.2 ya enāṃ gautamīṃ gaṅgāṃ daṇḍakāraṇyam āpnuyāt || 81 ||

BRP175.082.1 gaṅgā gaṅgeti yo brūyād yojanānāṃ śatair api |

BRP175.082.2 mucyate sarvapāpebhyo viṣṇulokaṃ sa gacchati || 82 ||

BRP175.083.1 tisraḥ koṭyo 'rdhakoṭī ca tīrthāni bhuvanatraye |

BRP175.083.2 tāni snātuṃ samāyānti gaṅgāyāṃ siṃhage gurau || 83 ||

BRP175.084.1 ṣaṣṭir varṣasahasrāṇi bhāgīrathyavagāhanam |

BRP175.084.2 sakṛd godāvarīsnānaṃ siṃhayukte bṛhaspatau || 84 ||

BRP175.085.1 iyaṃ tu gautamī putra yatra kvāpi mamājñayā |

BRP175.085.2 sarveṣāṃ sarvadā nṝṇāṃ snānān muktiṃ pradāsyati || 85 ||

BRP175.086.1 aśvamedhasahasrāṇi vājapeyaśatāni ca |

BRP175.086.2 kṛtvā yat phalam āpnoti tad asya śravaṇād bhavet || 86 ||

BRP175.087.1 yasyaitat tiṣṭhati gṛhe purāṇaṃ brahmaṇoditam |

BRP175.087.2 na bhayaṃ vidyate tasya kalikālasya nārada || 87 ||

BRP175.088.1 yasya kasyāpi nākhyeyaṃ purāṇam idam uttamam |

BRP175.088.2 śraddadhānāya śāntāya vaiṣṇavāya mahātmane || 88 ||

BRP175.089.1 idaṃ kīrtyaṃ bhuktimuktidāyakaṃ pāpanāśakam |

BRP175.089.2 etacchravaṇamātreṇa kṛtakṛtyo bhaven naraḥ || 89 ||

BRP175.090.1 likhitvā pustakam idaṃ brāhmaṇāya prayacchati |

BRP175.090.2 sarvapāpavinirmuktaḥ punar garbhaṃ na saṃviśet || 90 ||

Chapter 176: Prehistory of the image of Vāsudeva

176 SS 283-284

munaya ūcuḥ:

BRP176.001.1 nahi nas tṛptir astīha śṛṇvatāṃ bhagavatkathām |

BRP176.001.2 punar eva paraṃ guhyaṃ vaktum arhasy aśeṣataḥ || 1 ||

BRP176.002.1 anantavāsudevasya na samyag varṇitaṃ tvayā |

BRP176.002.2 śrotum icchāmahe deva vistareṇa vadasva naḥ || 2 ||

brahmovāca:

BRP176.003.1 pravakṣyāmi muniśreṣṭhāḥ sārāt sārataraṃ param |

BRP176.003.2 anantavāsudevasya māhātmyaṃ bhuvi durlabham || 3 ||

BRP176.004.1 ādikalpe purā viprās tv aham avyaktajanmavān |

BRP176.004.2 viśvakarmāṇam āhūya vacanaṃ proktavān idam || 4 ||

BRP176.005.1 variṣṭhaṃ devaśilpīndraṃ viśvakarmāgrakarmiṇam |

BRP176.005.2 pratimāṃ vāsudevasya kuru śailamayīṃ bhuvi || 5 ||

[p. 542 ]

BRP176.006.1 yāṃ prekṣya vidhivad bhaktāḥ sendrā vai mānuṣādayaḥ |

BRP176.006.2 yena dānavarakṣobhyo vijñāya sumahad bhayam || 6 ||

BRP176.007.1 tridivaṃ samanuprāpya sumeruśikharaṃ ciram |

BRP176.007.2 vāsudevaṃ samārādhya nirātaṅkā vasanti te || 7 ||

BRP176.008.1 mama tad vacanaṃ śrutvā viśvakarmā tu tatkṣaṇāt |

BRP176.008.2 cakāra pratimāṃ śuddhāṃ śaṅkhacakragadādharām || 8 ||

BRP176.009.1 sarvalakṣaṇasaṃyuktāṃ puṇḍarīkāyatekṣaṇām |

BRP176.009.2 śrīvatsalakṣmasaṃyuktām atyugrāṃ pratimottamām || 9 ||

BRP176.010.1 vanamālāvṛtoraskāṃ mukuṭāṅgadadhāriṇīm |

BRP176.010.2 pītavastrāṃ supīnāṃsāṃ kuṇḍalābhyām alaṅkṛtām || 10 ||

BRP176.011.1 evaṃ sā pratimā divyā guhyamantrais tadā svayam |

BRP176.011.2 pratiṣṭhākālam āsādya mayāsau nirmitā purā || 11 ||

BRP176.012.1 tasmin kāle tadā śakro devarāṭ khecaraiḥ saha |

BRP176.012.2 jagāma brahmasadanam āruhya gajam uttamam || 12 ||

BRP176.013.1 prasādya pratimāṃ śakraḥ snānadānaiḥ punaḥ punaḥ |

BRP176.013.2 pratimāṃ tāṃ samārādhya svapuraṃ punar āgamat || 13 ||

BRP176.014.1 tāṃ samārādhya suciraṃ yatavākkāyamānasaḥ |

BRP176.014.2 vṛtrādyān asurān krūrān namucipramukhān sa ca || 14 ||

BRP176.015.1 nihatya dānavān bhīmān bhuktavān bhuvanatrayam |

BRP176.015.2 dvitīye ca yuge prāpte tretāyāṃ rākṣasādhipaḥ || 15 ||

BRP176.016.1 babhūva sumahāvīryo daśagrīvaḥ pratāpavān |

BRP176.016.2 daśa varṣasahasrāṇi nirāhāro jitendriyaḥ || 16 ||

BRP176.017.1 cacāra vratam atyugraṃ tapaḥ paramaduścaram |

BRP176.017.2 tapasā tena tuṣṭo 'haṃ varaṃ tasmai pradattavān || 17 ||

BRP176.018.1 avadhyaḥ sarvadevānāṃ sa daityoragarakṣasām |

BRP176.018.2 śāpapraharaṇair ugrair avadhyo yamakiṅkaraiḥ || 18 ||

BRP176.019.1 varaṃ prāpya tadā rakṣo yakṣān sarvagaṇān imān |

BRP176.019.2 dhanādhyakṣaṃ vinirjitya śakraṃ jetuṃ samudyataḥ || 19 ||

BRP176.020.1 saṅgrāmaṃ sumahāghoraṃ kṛtvā devaiḥ sa rākṣasaḥ |

BRP176.020.2 devarājaṃ vinirjitya tadā indrajiteti vai || 20 ||

BRP176.021.1 rākṣasas tatsuto nāma meghanādaḥ pralabdhavān |

BRP176.021.2 amarāvatīṃ tataḥ prāpya devarājagṛhe śubhe || 21 ||

BRP176.022.1 dadarśāñjanasaṅkāśāṃ rāvaṇas tu balānvitaḥ |

BRP176.022.2 pratimāṃ vāsudevasya sarvalakṣaṇasaṃyutām || 22 ||

BRP176.023.1 śrīvatsalakṣmasaṃyuktāṃ padmapattrāyatekṣaṇām |

BRP176.023.2 vanamālāvṛtoraskāṃ mukuṭāṅgadabhūṣitām || 23 ||

BRP176.024.1 śaṅkhacakragadāhastāṃ pītavastrāṃ caturbhujām |

BRP176.024.2 sarvābharaṇasaṃyuktāṃ sarvakāmaphalapradām || 24 ||

BRP176.025.1 vihāya ratnasaṅghāṃś ca pratimāṃ śubhalakṣaṇām |

BRP176.025.2 puṣpakeṇa vimānena laṅkāṃ prāsthāpayad drutam || 25 ||

[p. 543 ]

BRP176.026.1 purādhyakṣaḥ sthitaḥ śrīmān dharmātmā sa vibhīṣaṇaḥ |

BRP176.026.2 rāvaṇasyānujo mantrī nārāyaṇaparāyaṇaḥ || 26 ||

BRP176.027.1 dṛṣṭvā tāṃ pratimāṃ divyāṃ devendrabhavanacyutām |

BRP176.027.2 romāñcitatanur bhūtvā vismayaṃ samapadyata || 27 ||

BRP176.028.1 praṇamya śirasā devaṃ prahṛṣṭenāntarātmanā |

BRP176.028.2 adya me saphalaṃ janma adya me saphalaṃ tapaḥ || 28 ||

BRP176.029.1 ity uktvā sa tu dharmātmā praṇipatya muhur muhuḥ |

BRP176.029.2 jyeṣṭhaṃ bhrātaram āsādya kṛtāñjalir abhāṣata || 29 ||

BRP176.030.1 rājan pratimayā tvaṃ me prasādaṃ kartum arhasi |

BRP176.030.2 yām ārādhya jagannātha nistareyaṃ bhavārṇavam || 30 ||

BRP176.031.1 bhrātur vacanam ākarṇya rāvaṇas taṃ tadābravīt |

BRP176.031.2 gṛhāṇa pratimāṃ vīra tv anayā kiṃ karomy aham || 31 ||

BRP176.032.1 svayambhuvaṃ samārādhya trailokyaṃ vijaye tv aham |

BRP176.032.2 nānāścaryamayaṃ devaṃ sarvabhūtabhavodbhavam || 32 ||

BRP176.033.1 vibhīṣaṇo mahābuddhis tadā tāṃ pratimāṃ śubhām |

BRP176.033.2 śatam aṣṭottaraṃ cābdaṃ samārādhya janārdanam || 33 ||

BRP176.034.1 ajarāmaraṇaṃ prāptam aṇimādiguṇair yutam |

BRP176.034.2 rājyaṃ laṅkādhipatyaṃ ca bhogān bhuṅkte yathepsitān || 34 ||

munaya ūcuḥ:

BRP176.035.1 aho no vismayo jātaḥ śrutvedaṃ paramāmṛtam |

BRP176.035.2 anantavāsudevasya sambhavaṃ bhuvi durlabham || 35 ||

BRP176.036.1 śrotum icchāmahe deva vistareṇa yathātatham |

BRP176.036.2 tasya devasya māhātmyaṃ vaktum arhasy aśeṣataḥ || 36 ||

brahmovāca:

BRP176.037.1 tadā sa rākṣasaḥ krūro devagandharvakinnarān |

BRP176.037.2 lokapālān samanujān munisiddhāṃś ca pāpakṛt || 37 ||

BRP176.038.1 vijitya samare sarvān ājahāra tadaṅganāḥ |

BRP176.038.2 saṃsthāpya nagarīṃ laṅkāṃ punaḥ sītārthamohitaḥ || 38 ||

BRP176.039.1 śaṅkito mṛgarūpeṇa sauvarṇena ca rāvaṇaḥ |

BRP176.039.2 tataḥ kruddhena rāmeṇa raṇe saumitriṇā saha || 39 ||

BRP176.040.1 rāvaṇasya vadhārthāya hatvā vāliṃ manojavam |

BRP176.040.2 abhiṣiktaś ca sugrīvo yuvarājo 'ṅgadas tathā || 40 ||

BRP176.041.1 hanumān nalanīlaś ca jāmbavān panasas tathā |

BRP176.041.2 gavayaś ca gavākṣaś ca pāṭhīnaḥ paramaujasaḥ || 41 ||

BRP176.042.1 etaiś cānyaiś ca bahubhir vānaraiḥ samahābalaiḥ |

BRP176.042.2 samāvṛto mahāghorai rāmo rājīvalocanaḥ || 42 ||

BRP176.043.1 girīṇāṃ sarvasaṅghātaiḥ setuṃ baddhvā mahodadhau |

BRP176.043.2 balena mahatā rāmaḥ samuttīrya mahodadhim || 43 ||

BRP176.044.1 saṅgrāmam atulaṃ cakre rakṣogaṇasamanvitaḥ |

BRP176.044.2 yamahastaṃ prahastaṃ ca nikumbhaṃ kumbham eva ca || 44 ||

[p. 544 ]

BRP176.045.1 narāntakaṃ mahāvīryaṃ tathā caiva yamāntakam |

BRP176.045.2 mālāḍhyaṃ mālikāḍhyaṃ ca hatvā rāmas tu vīryavān || 45 ||

BRP176.046.1 punar indrajitaṃ hatvā kumbhakarṇaṃ sarāvaṇam |

BRP176.046.2 vaidehīṃ cāgnināśodhya dattvā rājyaṃ vibhīṣaṇe || 46 ||

BRP176.047.1 vāsudevaṃ samādāya yānaṃ puṣpakam āruhat |

BRP176.047.2 līlayā samanuprāpad ayodhyāṃ pūrvapālitām || 47 ||

BRP176.048.1 kaniṣṭhaṃ bharataṃ snehāc chatrughnaṃ bhaktavatsalaḥ |

BRP176.048.2 abhiṣicya tadā rāmaḥ sarvarājye 'dhirājavat || 48 ||

BRP176.049.1 purātanīṃ svamūrtiṃ ca samārādhya tato hariḥ |

BRP176.049.2 daśa varṣasahasrāṇi daśa varṣaśatāni ca || 49 ||

BRP176.050.1 bhuktvā sāgaraparyantāṃ medinīṃ sa tu rāghavaḥ |

BRP176.050.2 rājyam āsādya sugatiṃ vaiṣṇavaṃ padam āviśat || 50 ||

BRP176.051.1 tāṃ cāpi pratimāṃ rāmaḥ samudreśāya dattavān |

BRP176.051.2 dhanyo rakṣayitāsi tvaṃ toyaratnasamanvitaḥ || 51 ||

BRP176.052.1 dvāparaṃ yugam āsādya yadā devo jagatpatiḥ |

BRP176.052.2 dharaṇyāś cānurodhena bhāvaśaithilyakāraṇāt || 52 ||

BRP176.053.1 avatīrṇaḥ sa bhagavān vasudevakule prabhuḥ |

BRP176.053.2 kaṃsādīnāṃ vadhārthāya saṅkarṣaṇasahāyavān || 53 ||

BRP176.054.1 tadā tāṃ pratimāṃ viprāḥ sarvavāñchāphalapradām |

BRP176.054.2 sarvalokahitārthāya kasyacit kāraṇāntare || 54 ||

BRP176.055.1 tasmin kṣetravare puṇye durlabhe puruṣottame |

BRP176.055.2 ujjahāra svayaṃ toyāt samudraḥ saritāṃ patiḥ || 55 ||

BRP176.056.1 tadā prabhṛti tatraiva kṣetre muktiprade dvijāḥ |

BRP176.056.2 āste sa devo devānāṃ sarvakāmaphalapradaḥ || 56 ||

BRP176.057.1 ye saṃśrayanti cānantaṃ bhaktyā sarveśvaraṃ prabhum |

BRP176.057.2 vāṅmanaḥkarmabhir nityaṃ te yānti paramaṃ padam || 57 ||

BRP176.058.1 dṛṣṭvānantaṃ sakṛd bhaktyā sampūjya praṇipatya ca |

BRP176.058.2 rājasūyāśvamedhābhyāṃ phalaṃ daśaguṇaṃ labhet || 58 ||

BRP176.059.1 sarvakāmasamṛddhena kāmagena suvarcasā |

BRP176.059.2 vimānenārkavarṇena kiṅkiṇījālamālinā || 59 ||

BRP176.060.1 triḥsaptakulam uddhṛtya divyastrīgaṇasevitaḥ |

BRP176.060.2 upagīyamāno gandharvair naro viṣṇupuraṃ vrajet || 60 ||

BRP176.061.1 tatra bhuktvā varān bhogāñ jarāmaraṇavarjitaḥ |

BRP176.061.2 divyarūpadharaḥ śrīmān yāvad ābhūtasamplavam || 61 ||

BRP176.062.1 puṇyakṣayād ihāyātaś caturvedī dvijottamaḥ |

BRP176.062.2 vaiṣṇavaṃ yogam āsthāya tato mokṣam avāpnuyāt || 62 ||

BRP176.063.1 evaṃ mayā tv ananto 'sau kīrtito munisattamāḥ |

BRP176.063.2 kaḥ śaknoti guṇān vaktuṃ tasya varṣaśatair api || 63 ||

[p. 545 ]

Chapter 177: On the greatness of Puruṣottamakṣetra and the merit obtained there

177 SS 284-285

brahmovāca:

BRP177.001.1 evaṃ vo 'nantamāhātmyaṃ kṣetraṃ ca puruṣottamam |

BRP177.001.2 bhuktimuktipradaṃ nṝṇāṃ mayā proktaṃ sudurlabham || 1 ||

BRP177.002.1 yatrāste puṇḍarīkākṣaḥ śaṅkhacakragadādharaḥ |

BRP177.002.2 pītāmbaradharaḥ kṛṣṇaḥ kaṃsakeśiniṣūdanaḥ || 2 ||

BRP177.003.1 ye tatra kṛṣṇaṃ paśyanti surāsuranamaskṛtam |

BRP177.003.2 saṅkarṣaṇaṃ subhadrāṃ ca dhanyās te nātra saṃśayaḥ || 3 ||

BRP177.004.1 trailokyādhipatiṃ devaṃ sarvakāmaphalapradam |

BRP177.004.2 ye dhyāyanti sadā kṛṣṇaṃ muktās te nātra saṃśayaḥ || 4 ||

BRP177.005.1 kṛṣṇe ratāḥ kṛṣṇam anusmaranti |

BRP177.005.2 rātrau ca kṛṣṇaṃ punar utthitā ye |

BRP177.005.3 te bhinnadehāḥ praviśanti kṛṣṇaṃ |

BRP177.005.4 havir yathā mantrahutaṃ hutāśam || 5 ||

BRP177.006.1 tasmāt sadā muniśreṣṭhāḥ kṛṣṇaḥ kamalalocanaḥ |

BRP177.006.2 tasmin kṣetre prayatnena draṣṭavyo mokṣakāṅkṣibhiḥ || 6 ||

BRP177.007.1 śayanotthāpane kṛṣṇaṃ ye paśyanti manīṣiṇaḥ |

BRP177.007.2 halāyudhaṃ subhadrāṃ ca hareḥ sthānaṃ vrajanti te || 7 ||

BRP177.008.1 sarvakāle 'pi ye bhaktyā paśyanti puruṣottamam |

BRP177.008.2 rauhiṇeyaṃ subhadrāṃ ca viṣṇulokaṃ vrajanti te || 8 ||

BRP177.009.1 āste yaś caturo māsān vārṣikān puruṣottame |

BRP177.009.2 pṛthivyās tīrthayātrāyāḥ phalaṃ prāpnoti cādhikam || 9 ||

BRP177.010.1 ye sarvakālaṃ tatraiva nivasanti manīṣiṇaḥ |

BRP177.010.2 jitendriyā jitakrodhā labhante tapasaḥ phalam || 10 ||

BRP177.011.1 tapas taptvānyatīrtheṣu varṣāṇām ayutaṃ naraḥ |

BRP177.011.2 yad āpnoti tad āpnoti māsena puruṣottame || 11 ||

BRP177.012.1 tapasā brahmacaryeṇa saṅgatyāgena yat phalam |

BRP177.012.2 tat phalaṃ satataṃ tatra prāpnuvanti manīṣiṇaḥ || 12 ||

BRP177.013.1 sarvatīrtheṣu yat puṇyaṃ snānadānena kīrtitam |

BRP177.013.2 tat phalaṃ satataṃ tatra prāpnuvanti manīṣiṇaḥ || 13 ||

BRP177.014.1 samyak tīrthena yat proktaṃ vratena niyamena ca |

BRP177.014.2 tat phalaṃ labhate tatra pratyahaṃ prayataḥ śuciḥ || 14 ||

BRP177.015.1 yas tu nānāvidhair yajñair yat phalaṃ labhate naraḥ |

BRP177.015.2 tat phalaṃ labhate tatra pratyahaṃ saṃyatendriyaḥ || 15 ||

BRP177.016.1 dehaṃ tyajanti puruṣās tatra ye puruṣottame |

BRP177.016.2 kalpavṛkṣaṃ samāsādya muktās te nātra saṃśayaḥ || 16 ||

BRP177.017.1 vaṭasāgarayor madhye ye tyajanti kalevaram |

BRP177.017.2 te durlabhaṃ paraṃ mokṣaṃ prāpnuvanti na saṃśayaḥ || 17 ||

[p. 546 ]

BRP177.018.1 anicchann api yas tatra prāṇāṃs tyajati mānavaḥ |

BRP177.018.2 so 'pi duḥkhavinirmukto muktiṃ prāpnoti durlabhām || 18 ||

BRP177.019.1 kṛmikīṭapataṅgādyās tiryagyonigatāś ca ye |

BRP177.019.2 tatra dehaṃ parityajya te yānti paramāṃ gatim || 19 ||

BRP177.020.1 bhrāntiṃ lokasya paśyadhvam anyatīrthaṃ prati dvijāḥ |

BRP177.020.2 puruṣākhyena yat prāptam anyatīrthaphalādikam || 20 ||

BRP177.021.1 sakṛt paśyati yo martyaḥ śraddhayā puruṣottamam |

BRP177.021.2 puruṣāṇāṃ sahasreṣu sa bhaved uttamaḥ pumān || 21 ||

BRP177.022.1 prakṛteḥ sa paro yasmāt puruṣād api cottamaḥ |

BRP177.022.2 tasmād vede purāṇe ca loke 'smin puruṣottamaḥ || 22 ||

BRP177.023.1 yo 'sau purāṇe vedānte paramātmety udāhṛtaḥ |

BRP177.023.2 āste viśvopakārāya tenāsau puruṣottamaḥ || 23 ||

BRP177.024.1 pāthe śmaśāne gṛhamaṇḍape vā |

BRP177.024.2 rathyāpradeśeṣv api yatra kutra |

BRP177.024.3 icchann anicchann api tatra dehaṃ |

BRP177.024.4 santyajya mokṣaṃ labhate manuṣyaḥ || 24 ||

BRP177.025.1 tasmāt sarvaprayatnena tasmin kṣetre dvijottamāḥ |

BRP177.025.2 dehatyāgo naraiḥ kāryaḥ samyaṅ mokṣābhikāṅkṣibhiḥ || 25 ||

BRP177.026.1 puruṣākhyasya māhātmyaṃ na bhūtaṃ na bhaviṣyati |

BRP177.026.2 tyaktvā yatra naro dehaṃ muktiṃ prāpnoti durlabhām || 26 ||

BRP177.027.1 guṇānām ekadeśo 'yaṃ mayā kṣetrasya kīrtitaḥ |

BRP177.027.2 kaḥ samastān guṇān vaktuṃ śakto varṣaśatair api || 27 ||

BRP177.028.1 yadi yūyaṃ muniśreṣṭhā mokṣam icchatha śāśvatam |

BRP177.028.2 tasmin kṣetravare puṇye nivasadhvam atandritāḥ || 28 ||

vyāsa uvāca:

BRP177.029.1 te tasya vacanaṃ śrutvā brahmaṇo 'vyaktajanmanaḥ |

BRP177.029.2 nivāsaṃ cakrire tatra avāpuḥ paramaṃ padam || 29 ||

BRP177.030.1 tasmād yūyaṃ prayatnena nivasadhvaṃ dvijottamāḥ |

BRP177.030.2 puruṣākhye vare kṣetre yadi muktim abhīpsatha || 30 ||

Chapter 178: Kaṇḍu-episode

178 SS 285-288

vyāsa uvāca:

BRP178.001.1 tasmin kṣetre muniśreṣṭhāḥ sarvasattvasukhāvahe |

BRP178.001.2 dharmārthakāmamokṣāṇāṃ phalade puruṣottame || 1 ||

BRP178.002.1 kaṇḍur nāma mahātejā ṛṣiḥ paramadhārmikaḥ |

BRP178.002.2 satyavādī śucir dāntaḥ sarvabhūtahite rataḥ || 2 ||

BRP178.003.1 jitendriyo jitakrodho vedavedāṅgapāragaḥ |

BRP178.003.2 avāpa paramāṃ siddhim ārādhya puruṣottamam || 3 ||

[p. 547 ]

BRP178.004.1 anye 'pi tatra saṃsiddhā munayaḥ saṃśitavratāḥ |

BRP178.004.2 sarvabhūtahitā dāntā jitakrodhā vimatsarāḥ || 4 ||

munaya ūcuḥ:

BRP178.005.1 ko 'sau kaṇḍuḥ kathaṃ tatra jagāma paramāṃ gatim |

BRP178.005.2 śrotum icchāmahe tasya caritaṃ brūhi sattama || 5 ||

vyāsa uvāca:

BRP178.006.1 śṛṇudhvaṃ muniśārdūlāḥ kathāṃ tasya manoharām |

BRP178.006.2 pravakṣyāmi samāsena munes tasya viceṣṭitam || 6 ||

BRP178.007.1 pavitre gomatītīre vijane sumanohare |

BRP178.007.2 kandamūlaphalaiḥ pūrṇe samitpuṣpakuśānvitaiḥ || 7 ||

BRP178.008.1 nānādrumalatākīrṇe nānāpuṣpopaśobhite |

BRP178.008.2 nānāpakṣirute ramye nānāmṛgagaṇānvite || 8 ||

BRP178.009.1 tatrāśramapadaṃ kaṇḍor babhūva munisattamāḥ |

BRP178.009.2 sarvartuphalapuṣpāḍhyaṃ kadalīkhaṇḍamaṇḍitam || 9 ||

BRP178.010.1 tapas tepe munis tatra sumahat paramādbhutam |

BRP178.010.2 vratopavāsair niyamaiḥ snānamaunasusaṃyamaiḥ || 10 ||

BRP178.011.1 grīṣme pañcatapā bhūtvā varṣāsu sthaṇḍileśayaḥ |

BRP178.011.2 ārdravāsās tu hemante sa tepe sumahat tapaḥ || 11 ||

BRP178.012.1 dṛṣṭvā tu tapaso vīryaṃ munes tasya suvismitāḥ |

BRP178.012.2 babhūvur devagandharvāḥ siddhavidyādharās tathā || 12 ||

BRP178.013.1 bhūmiṃ tathāntarikṣaṃ ca divaṃ ca munisattamāḥ |

BRP178.013.2 kaṇḍuḥ santāpayām āsa trailokyaṃ tapaso balāt || 13 ||

BRP178.014.1 aho 'sya paramaṃ dhairyam aho 'sya paramaṃ tapaḥ |

BRP178.014.2 ity abruvaṃs tadā dṛṣṭvā devās taṃ tapasi sthitam || 14 ||

BRP178.015.1 mantrayām āsur avyagrāḥ śakreṇa sahitās tadā |

BRP178.015.2 bhayāt tasya samudvignās tapovighnam abhīpsavaḥ || 15 ||

BRP178.016.1 jñātvā teṣām abhiprāyaṃ śakras tribhuvaneśvaraḥ |

BRP178.016.2 pramlocākhyāṃ varārohāṃ rūpayauvanagarvitām || 16 ||

BRP178.017.1 sumadhyāṃ cārujaṅghāṃ tāṃ pīnaśroṇipayodharām |

BRP178.017.2 sarvalakṣaṇasampannāṃ provāca phalasūdanaḥ || 17 ||

śakra uvāca:

BRP178.018.1 pramloce gaccha śīghraṃ tvaṃ yadāsau tapyate muniḥ |

BRP178.018.2 vighnārthaṃ tasya tapasaḥ kṣobhayasvāṃśu suprabhe || 18 ||

pramlocovāca:

BRP178.019.1 tava vākyaṃ suraśreṣṭha karomi satataṃ prabho |

BRP178.019.2 kintu śaṅkā mamaivātra jīvitasya ca saṃśayaḥ || 19 ||

BRP178.020.1 bibhemi taṃ munivaraṃ brahmacaryavrate sthitam |

BRP178.020.2 atyugraṃ dīptatapasaṃ jvalanārkasamaprabham || 20 ||

BRP178.021.1 jñātvā māṃ sa muniḥ krodhād vighnārthaṃ samupāgatām |

BRP178.021.2 kaṇḍuḥ paramatejasvī śāpaṃ dāsyati duḥsaham || 21 ||

[p. 548 ]

BRP178.022.1 urvaśī menakā rambhā ghṛtācī puñjikasthalā |

BRP178.022.2 viśvācī sahajanyā ca pūrvacittis tilottamā || 22 ||

BRP178.023.1 alambuṣā miśrakeśī śaśilekhā ca vāmanā |

BRP178.023.2 anyāś cāpsarasaḥ santi rūpayauvanagarvitāḥ || 23 ||

BRP178.024.1 sumadhyāś cāruvadanāḥ pīnonnatapayodharāḥ |

BRP178.024.2 kāmapradhānakuśalās tās tatra sanniyojaya || 24 ||

brahmovāca:

BRP178.025.1 tasyās tad vacanaṃ śrutvā punaḥ prāha śacīpatiḥ |

BRP178.025.2 tiṣṭhantu nāma cānyās tās tvaṃ cātra kuśalā śubhe || 25 ||

BRP178.026.1 kāmaṃ vasantaṃ vāyuṃ ca sahāyārthe dadāmi te |

BRP178.026.2 taiḥ sārdhaṃ gaccha suśroṇi yatrāste sa mahāmuniḥ || 26 ||

BRP178.027.1 śakrasya vacanaṃ śrutvā tadā sā cārulocanā |

BRP178.027.2 jagāmākāśamārgeṇa taiḥ sārdhaṃ cāśramaṃ muneḥ || 27 ||

BRP178.028.1 gatvā sā tatra ruciraṃ dadarśa vanam uttamam |

BRP178.028.2 muniṃ ca dīptatapasam āśramastham akalmaṣam || 28 ||

BRP178.029.1 apaśyat sā vanaṃ ramyaṃ taiḥ sārdhaṃ nandanopamam |

BRP178.029.2 sarvartuvarapuṣpāḍhyaṃ śākhāmṛgagaṇākulam || 29 ||

BRP178.030.1 puṇyaṃ padmabalopetaṃ sapallavamahābalam |

BRP178.030.2 śrotraramyān sumadhurāñ śabdān khagamukheritān || 30 ||

BRP178.031.1 sarvartuphalabhārāḍhyān sarvartukusumojjvalān |

BRP178.031.2 apaśyat pādapāṃś caiva vihaṅgair anunāditān || 31 ||

BRP178.032.1 āmrān āmrātakān bhavyān nārikerān satindukān |

BRP178.032.2 atha bilvāṃs tathā jīvān dāḍimān bījapūrakān || 32 ||

BRP178.033.1 panasāṃl lakucān nīpāñ śirīṣān sumanoharān |

BRP178.033.2 pārāvatāṃs tathā kolān arimedāmlavetasān || 33 ||

BRP178.034.1 bhallātakān āmalakāñ śataparṇāṃś ca kiṃśukān |

BRP178.034.2 iṅgudān karavīrāṃś ca harītakīvibhītakān || 34 ||

BRP178.035.1 etān anyāṃś ca sā vṛkṣān dadarśa pṛthulocanā |

BRP178.035.2 tathaivāśokapunnāgaketakībakulān atha || 35 ||

BRP178.036.1 pārijātān kovidārān mandārendīvarāṃs tathā |

BRP178.036.2 pāṭalāḥ puṣpitā ramyā devadārudrumāṃs tathā || 36 ||

BRP178.037.1 śālāṃs tālāṃs tamālāṃś ca niculāṃl lomakāṃs tathā |

BRP178.037.2 anyāṃś ca pādapaśreṣṭhān apaśyat phalapuṣpitān || 37 ||

BRP178.038.1 cakoraiḥ śatapattraiś ca bhṛṅgarājais tathā śukaiḥ |

BRP178.038.2 kokilaiḥ kalaviṅkaiś ca hārītair jīvajīvakaiḥ || 38 ||

BRP178.039.1 priyaputraiś cātakaiś ca tathānyair vividhaiḥ khagaiḥ |

BRP178.039.2 śrotraramyaṃ sumadhuraṃ kūjadbhiś cāpy adhiṣṭhitam || 39 ||

BRP178.040.1 sarāṃsi ca manojñāni prasannasalilāni ca |

BRP178.040.2 kumudaiḥ puṇḍarīkaiś ca tathā nīlotpalaiḥ śubhaiḥ || 40 ||

BRP178.041.1 kahlāraiḥ kamalaiś caiva ācitāni samantataḥ |

BRP178.041.2 kādambaiś cakravākaiś ca tathaiva jalakukkuṭaiḥ || 41 ||

[p. 549 ]

BRP178.042.1 kāraṇḍavair bakair haṃsaiḥ kūrmair madgubhir eva ca |

BRP178.042.2 etaiś cānyaiś ca kīrṇāni samantāj jalacāribhiḥ || 42 ||

BRP178.043.1 krameṇaiva tathā sā tu vanaṃ babhrāma taiḥ saha |

BRP178.043.2 evaṃ dṛṣṭvā vanaṃ ramyaṃ taiḥ sārdhaṃ paramādbhutam || 43 ||

BRP178.044.1 vismayotphullanayanā sā babhūva varāṅganā |

BRP178.044.2 provāca vāyuṃ kāmaṃ ca vasantaṃ ca dvijottamāḥ || 44 ||

pramlocovāca:

BRP178.045.1 kurudhvaṃ mama sāhāyyaṃ yūyaṃ sarve pṛthak pṛthak || 45 ||

brahmovāca:

BRP178.046.1 evam uktvā tadā sā tu tathety uktā surair dvijāḥ |

BRP178.046.2 pratyuvācādya yāsyāmi yatrāsau saṃsthito muniḥ || 46 ||

BRP178.047.1 adya taṃ dehayantāraṃ prayuktendriyavājinam |

BRP178.047.2 smaraśastragaladraśmiṃ kariṣyāmi kusārathim || 47 ||

BRP178.048.1 brahmā janārdano vāpi yadi vā nīlalohitaḥ |

BRP178.048.2 tathāpy adya kariṣyāmi kāmabāṇakṣatāntaram || 48 ||

BRP178.049.1 ity uktvā prayayau sātha yatrāsau tiṣṭhate muniḥ |

BRP178.049.2 munes tapaḥprabhāveṇa praśāntaśvāpadāśramam || 49 ||

BRP178.050.1 sā puṃskokilamādhurye nadītīre vyavasthitā |

BRP178.050.2 stokamātraṃ sthitā tasmād agāyata varāpsarāḥ || 50 ||

BRP178.051.1 tato vasantaḥ sahasā balaṃ samakarot tadā |

BRP178.051.2 kokilārāvamadhuram akālikamanoharam || 51 ||

BRP178.052.1 vavau gandhavahaś caiva malayādriniketanaḥ |

BRP178.052.2 puṣpān uccāvacān medhyān pātayaṃś ca śanaiḥ śanaiḥ || 52 ||

BRP178.053.1 puṣpabāṇadharaś caiva gatvā tasya samīpataḥ |

BRP178.053.2 muneś ca kṣobhayām āsa kāmas tasyāpi mānasam || 53 ||

BRP178.054.1 tato gītadhvaniṃ śrutvā munir vismitamānasaḥ |

BRP178.054.2 jagāma yatra sā subhrūḥ kāmabāṇaprapīḍitaḥ || 54 ||

BRP178.055.1 dṛṣṭvā tām āha sandṛṣṭo vismayotphullalocanaḥ |

BRP178.055.2 bhraṣṭottarīyo vikalaḥ pulakāñcitavigrahaḥ || 55 ||

ṛṣir uvāca:

BRP178.056.1 kāsi kasyāsi suśroṇi subhage cāruhāsini |

BRP178.056.2 mano harasi me subhru brūhi satyaṃ sumadhyame || 56 ||

pramlocovāca:

BRP178.057.1 tava karmakarā cāhaṃ puṣpārtham aham āgatā |

BRP178.057.2 ādeśaṃ dehi me kṣipraṃ kiṃ karomi tavājñayā || 57 ||

vyāsa uvāca:

BRP178.058.1 śrutvaivaṃ vacanaṃ tasyās tyaktvā dhairyaṃ vimohitaḥ |

BRP178.058.2 ādāya haste tāṃ bālāṃ praviveśa svam āśramam || 58 ||

BRP178.059.1 tataḥ kāmaś ca vāyuś ca vasantaś ca dvijottamāḥ |

BRP178.059.2 jagmur yathāgataṃ sarve kṛtakṛtyās triviṣṭapam || 59 ||

[p. 550 ]

BRP178.060.1 śaśaṃsuś ca hariṃ gatvā tasyās tasya ca ceṣṭitam |

BRP178.060.2 śrutvā śakras tadā devāḥ prītāḥ sumanaso 'bhavan || 60 ||

BRP178.061.1 sa ca kaṇḍus tayā sārdhaṃ praviśann eva cāśramam |

BRP178.061.2 ātmanaḥ paramaṃ rūpaṃ cakāra madanākṛti || 61 ||

BRP178.062.1 rūpayauvanasampannam atīva sumanoharam |

BRP178.062.2 divyālaṅkārasaṃyuktaṃ ṣoḍaśavatsarākṛti || 62 ||

BRP178.063.1 divyavastradharaṃ kāntaṃ divyasraggandhabhūṣitam |

BRP178.063.2 sarvopabhogasampannaṃ sahasā tapaso balāt || 63 ||

BRP178.064.1 dṛṣṭvā sā tasya tad vīryaṃ paraṃ vismayam āgatā |

BRP178.064.2 aho 'sya tapaso vīryam ity uktvā muditābhavat || 64 ||

BRP178.065.1 snānaṃ sandhyāṃ japaṃ homaṃ svādhyāyaṃ devatārcanam |

BRP178.065.2 vratopavāsaniyamaṃ dhyānaṃ ca munisattamāḥ || 65 ||

BRP178.066.1 tyaktvā sa reme muditas tayā sārdham aharniśam |

BRP178.066.2 manmathāviṣṭahṛdayo na bubodha tapaḥkṣayam || 66 ||

BRP178.067.1 sandhyārātridivāpakṣamāsartvayanahāyanam |

BRP178.067.2 na bubodha gataṃ kālaṃ viṣayāsaktamānasaḥ || 67 ||

BRP178.068.1 sā ca taṃ kāmajair bhāvair vidagdhā rahasi dvijāḥ |

BRP178.068.2 varayām āsa suśroṇiḥ pralāpakuśalā tadā || 68 ||

BRP178.069.1 evaṃ kaṇḍus tayā sārdhaṃ varṣāṇām adhikaṃ śatam |

BRP178.069.2 atiṣṭhan mandaradroṇyāṃ grāmyadharmarato muniḥ || 69 ||

BRP178.070.1 sā taṃ prāha mahābhāgaṃ gantum icchāmy ahaṃ divam |

BRP178.070.2 prasādasumukho brahmann anujñātuṃ tvam arhasi || 70 ||

BRP178.071.1 tayaivam uktaḥ sa munis tasyām āsaktamānasaḥ |

BRP178.071.2 dināni katicid bhadre sthīyatām ity abhāṣata || 71 ||

BRP178.072.1 evam uktā tatas tena sāgraṃ varṣaśataṃ punaḥ |

BRP178.072.2 bubhuje viṣayāṃs tanvī tena sārdhaṃ mahātmanā || 72 ||

BRP178.073.1 anujñāṃ dehi bhagavan vrajāmi tridaśālayam |

BRP178.073.2 uktas tayeti sa punaḥ sthīyatām ity abhāṣata || 73 ||

BRP178.074.1 punar gate varṣaśate sādhike sā śubhānanā |

BRP178.074.2 yāmy ahaṃ tridivaṃ brahman praṇayasmitaśobhanam || 74 ||

BRP178.075.1 uktas tayaivaṃ sa muniḥ punar āhāyatekṣaṇām |

BRP178.075.2 ihāsyatāṃ mayā subhru ciraṃ kālaṃ gamiṣyasi || 75 ||

BRP178.076.1 tacchāpabhītā suśroṇī saha tenarṣiṇā punaḥ |

BRP178.076.2 śatadvayaṃ kiñcid ūnaṃ varṣāṇāṃ samatiṣṭhata || 76 ||

BRP178.077.1 gamanāya mahābhāgo devarājaniveśanam |

BRP178.077.2 proktaḥ proktas tayā tanvyā sthīyatām ity abhāṣata || 77 ||

BRP178.078.1 tasya śāpabhayād bhīrur dākṣiṇyena ca dakṣiṇā |

BRP178.078.2 proktā praṇayabhaṅgārtivedinī na jahau munim || 78 ||

BRP178.079.1 tayā ca ramatas tasya paramarṣer aharniśam |

BRP178.079.2 navaṃ navam abhūt prema manmathāsaktacetasaḥ || 79 ||

BRP178.080.1 ekadā tu tvarāyukto niścakrāmoṭajān muniḥ |

BRP178.080.2 niṣkrāmantaṃ ca kutreti gamyate prāha sā śubhā || 80 ||

[p. 551 ]

BRP178.081.1 ity uktaḥ sa tayā prāha parivṛttam ahaḥ śubhe |

BRP178.081.2 sandhyopāstiṃ kariṣyāmi kriyālopo 'nyathā bhavet || 81 ||

BRP178.082.1 tataḥ prahasya muditā sā taṃ prāha mahāmunim |

BRP178.082.2 kim adya sarvadharmajña parivṛttam ahas tava |

BRP178.082.3 gatam etan na kurute vismayaṃ kasya kathyate || 82 ||

munir uvāca:

BRP178.083.1 prātas tvam āgatā bhadre nadītīram idaṃ śubham |

BRP178.083.2 mayā dṛṣṭāsi suśroṇi praviṣṭā ca mamāśramam || 83 ||

BRP178.084.1 iyaṃ ca vartate sandhyā pariṇāmam aho gatam |

BRP178.084.2 avahāsaḥ kimartho 'yaṃ sadbhāvaḥ kathyatāṃ mama || 84 ||

pramlocovāca:

BRP178.085.1 pratyūṣasy āgatā brahman satyam etan na me mṛṣā |

BRP178.085.2 kintv adya tasya kālasya gatāny abdaśatāni te || 85 ||

BRP178.086.1 tataḥ sasādhvaso vipras tāṃ papracchāyatekṣaṇām |

BRP178.086.2 kathyatāṃ bhīru kaḥ kālas tvayā me ramataḥ sadā || 86 ||

pramlocovāca:

BRP178.087.1 saptottarāṇy atītāni navavarṣaśatāni ca |

BRP178.087.2 māsāś ca ṣaṭ tathaivānyat samatītaṃ dinatrayam || 87 ||

ṛṣir uvāca:

BRP178.088.1 satyaṃ bhīru vadasy etat parihāso 'thavā śubhe |

BRP178.088.2 dinam ekam ahaṃ manye tvayā sārdham ihoṣitam || 88 ||

pramlocovāca:

BRP178.089.1 vadiṣyāmy anṛtaṃ brahman katham atra tavāntike |

BRP178.089.2 viśeṣād adya bhavatā pṛṣṭā mārgānugāminā || 89 ||

vyāsa uvāca:

BRP178.090.1 niśamya tad vacas tasyāḥ sa munir dvijasattamāḥ |

BRP178.090.2 dhig dhiṅ mām ity anācāraṃ vinindyātmānam ātmanā || 90 ||

munir uvāca:

BRP178.091.1 tapāṃsi mama naṣṭāni hataṃ brahmavidāṃ dhanam |

BRP178.091.2 hṛto vivekaḥ kenāpi yoṣin mohāya nirmitā || 91 ||

BRP178.092.1 ūrmiṣaṭkātigaṃ brahma jñeyam ātmajayena me |

BRP178.092.2 gatir eṣā kṛtā yena dhik taṃ kāmamahāgraham || 92 ||

BRP178.093.1 vratāni sarvavedāś ca kāraṇāny akhilāni ca |

BRP178.093.2 narakagrāmamārgeṇa kāmenādya hatāni me || 93 ||

BRP178.094.1 vinindyetthaṃ sa dharmajñaḥ svayam ātmānam ātmanā |

BRP178.094.2 tām apsarasam āsīnām idaṃ vacanam abravīt |

ṛṣir uvāca:

BRP178.094.3 gaccha pāpe yathākāmaṃ yat kāryaṃ tat tvayā kṛtam |

BRP178.094.4 devarājasya yat kṣobhaṃ kurvantyā bhāvaceṣṭitaiḥ || 94 ||

BRP178.095.1 na tvāṃ karomy ahaṃ bhasma krodhatīvreṇa vahninā |

BRP178.095.2 satāṃ sāptapadaṃ maitryam uṣito 'haṃ tvayā saha || 95 ||

[p. 552 ]

BRP178.096.1 athavā tava doṣaḥ kaḥ kiṃ vā kuryām ahaṃ tava |

BRP178.096.2 mamaiva doṣo nitarāṃ yenāham ajitendriyaḥ || 96 ||

BRP178.097.1 yathā śakrapriyārthinyā kṛto mattapaso vyayaḥ |

BRP178.097.2 tvayā dṛṣṭimahāmohamanunāhaṃ jugupsitaḥ || 97 ||

vyāsa uvāca:

BRP178.098.1 yāvad itthaṃ sa viprarṣis tāṃ bravīti sumadhyamām |

BRP178.098.2 tāvat skhalatsvedajalā sā babhūvātivepathuḥ || 98 ||

BRP178.099.1 pravepamānāṃ sa ca tāṃ svinnagātralatāṃ satīm |

BRP178.099.2 gaccha gaccheti sakrodham uvāca munisattamaḥ || 99 ||

BRP178.100.1 sā tu nirbhartsitā tena viniṣkramya tadāśramāt |

BRP178.100.2 ākāśagāminī svedaṃ mamārja tarupallavaiḥ || 100 ||

BRP178.101.1 vṛkṣād vṛkṣaṃ yayau bālā udagrāruṇapallavaiḥ |

BRP178.101.2 nirmamārja ca gātrāṇi galatsvedajalāni vai || 101 ||

BRP178.102.1 ṛṣiṇā yas tadā garbhas tasyā dehe samāhitaḥ |

BRP178.102.2 nirjagāma saromāñcasvedarūpī tadaṅgataḥ || 102 ||

BRP178.103.1 taṃ vṛkṣā jagṛhur garbham ekaṃ cakre ca mārutaḥ |

BRP178.103.2 somenāpyāyito gobhiḥ sa tadā vavṛddhe śanaiḥ || 103 ||

BRP178.104.1 māriṣā nāma kanyābhūd vṛkṣāṇāṃ cārulocanā |

BRP178.104.2 prācetasānāṃ sā bhāryā dakṣasya jananī dvijāḥ || 104 ||

BRP178.105.1 sa cāpi bhagavān kaṇḍuḥ kṣīṇe tapasi sattamaḥ |

BRP178.105.2 puruṣottamākhyaṃ bho viprā viṣṇor āyatanaṃ yayau || 105 ||

BRP178.106.1 dadarśa paramaṃ kṣetraṃ muktidaṃ bhuvi durlabham |

BRP178.106.2 dakṣiṇasyodadhes tīre sarvakāmaphalapradam || 106 ||

BRP178.107.1 suramyaṃ vālukākīrṇaṃ ketakīvanaśobhitam |

BRP178.107.2 nānādrumalatākīrṇaṃ nānāpakṣirutaṃ śivam || 107 ||

BRP178.108.1 sarvatra sukhasañcāraṃ sarvartukusumānvitam |

BRP178.108.2 sarvasaukhyapradaṃ nṝṇāṃ dhanyaṃ sarvaguṇākaram || 108 ||

BRP178.109.1 bhṛgvādyaiḥ sevitaṃ pūrvaṃ munisiddhavarais tathā |

BRP178.109.2 gandharvaiḥ kinnarair yakṣais tathānyair mokṣakāṅkṣibhiḥ || 109 ||

BRP178.110.1 dadarśa ca hariṃ tatra devaiḥ sarvair alaṅkṛtam |

BRP178.110.2 brāhmaṇādyais tathā varṇair āśramasthair niṣevitam || 110 ||

BRP178.111.1 dṛṣṭvaiva sa tadā kṣetraṃ devaṃ ca puruṣottamam |

BRP178.111.2 kṛtakṛtyam ivātmānaṃ mene sa munisattamaḥ || 111 ||

BRP178.112.1 tatraikāgramanā bhūtvā cakārārādhanaṃ hareḥ |

BRP178.112.2 brahmapāramayaṃ kurvañ japam ekāgramānasaḥ |

BRP178.112.3 ūrdhvabāhur mahāyogī sthitvāsau munisattamaḥ || 112 ||

munaya ūcuḥ:

BRP178.113.1 brahmapāraṃ mune śrotum icchāmaḥ paramaṃ śubham |

BRP178.113.2 japatā kaṇḍunā devo yenārādhyata keśavaḥ || 113 ||

vyāsa uvāca:

BRP178.114.1 pāraṃ paraṃ viṣṇur apārapāraḥ |

[p. 553 ]

BRP178.114.2 paraḥ parebhyaḥ paramātmarūpaḥ |

BRP178.114.3 sa brahmapāraḥ parapārabhūtaḥ |

BRP178.114.4 paraḥ parāṇām api pārapāraḥ || 114 ||

BRP178.115.1 sa kāraṇaṃ kāraṇasaṃśrito 'pi |

BRP178.115.2 tasyāpi hetuḥ parahetuhetuḥ |

BRP178.115.3/ kāryo 'pi caiṣa saha karmakartṛ BRP178.115.4 rūpair anekair avatīha sarvam || 115 ||

BRP178.116.1 brahma prabhur brahma sa sarvabhūto |

BRP178.116.2 brahma prajānāṃ patir acyuto 'sau |

BRP178.116.3 brahmāvyayaṃ nityam ajaṃ sa viṣṇur |

BRP178.116.4 apakṣayādyair akhilair asaṅgaḥ || 116 ||

BRP178.117.1 brahmākṣaram ajaṃ nityaṃ yathāsau puruṣottamaḥ |

BRP178.117.2 tathā rāgādayo doṣāḥ prayāntu praśamaṃ mama || 117 ||

vyāsa uvāca:

BRP178.118.1 śrutvā tasya muner jāpyaṃ brahmapāraṃ dvijottamāḥ |

BRP178.118.2 bhaktiṃ ca paramāṃ jñātvā sudṛḍhāṃ puruṣottamaḥ || 118 ||

BRP178.119.1 prītyā sa parayā devas tadāsau bhaktavatsalaḥ |

BRP178.119.2 gatvā tasya samīpaṃ tu provāca madhusūdanaḥ || 119 ||

BRP178.120.1 meghagambhīrayā vācā diśaḥ sannādayann iva |

BRP178.120.2 āruhya garuḍaṃ viprā vinatākulanandanam || 120 ||

śrībhagavān uvāca:

BRP178.121.1 mune brūhi paraṃ kāryaṃ yat te manasi vartate |

BRP178.121.2 varado 'ham anuprāpto varaṃ varaya suvrata || 121 ||

BRP178.122.1 śrutvaivaṃ vacanaṃ tasya devadevasya cakriṇaḥ |

BRP178.122.2 cakṣur unmīlya sahasā dadarśa purato harim || 122 ||

BRP178.123.1 atasīpuṣpasaṅkāśaṃ padmapattrāyatekṣaṇam |

BRP178.123.2 śaṅkhacakragadāpāṇiṃ mukuṭāṅgadadhāriṇam || 123 ||

BRP178.124.1 caturbāhum udārāṅgaṃ pītavastradharaṃ śubham |

BRP178.124.2 śrīvatsalakṣmasaṃyuktaṃ vanamālāvibhūṣitam || 124 ||

BRP178.125.1 sarvalakṣaṇasaṃyuktaṃ sarvaratnavibhūṣitam |

BRP178.125.2 divyacandanaliptāṅgaṃ divyamālyavibhūṣitam || 125 ||

BRP178.126.1 tataḥ sa vismayāviṣṭo romāñcitatanūruhaḥ |

BRP178.126.2 daṇḍavat praṇipatyorvyāṃ praṇāmam akarot tadā || 126 ||

BRP178.127.1 adya me saphalaṃ janma adya me saphalaṃ tapaḥ |

BRP178.127.2 ity uktvā muniśārdūlās taṃ stotum upacakrame || 127 ||

kaṇḍur uvāca:

BRP178.128.1 nārāyaṇa hare kṛṣṇa śrīvatsāṅka jagatpate |

BRP178.128.2 jagadbīja jagaddhāma jagatsākṣin namo 'stu te || 128 ||

BRP178.129.1 avyakta jiṣṇo prabhava pradhānapuruṣottama |

BRP178.129.2 puṇḍarīkākṣa govinda lokanātha namo 'stu te || 129 ||

[p. 554 ]

BRP178.130.1 hiraṇyagarbha śrīnātha padmanātha sanātana |

BRP178.130.2 bhūgarbha dhruva īśāna hṛṣīkeśa namo 'stu te || 130 ||

BRP178.131.1 anādyantāmṛtājeya jaya tvaṃ jayatāṃ vara |

BRP178.131.2 ajitākhaṇḍa śrīkṛṣṇa śrīnivāsa namo 'stu te || 131 ||

BRP178.132.1 parjanyadharmakartā ca duṣpāra duradhiṣṭhita |

BRP178.132.2 duḥkhārtināśana hare jalaśāyin namo 'stu te || 132 ||

BRP178.133.1 bhūtapāvyakta bhūteśa bhūtatattvair anākula |

BRP178.133.2 bhūtādhivāsa bhūtātman bhūtagarbha namo 'stu te || 133 ||

BRP178.134.1 yajñayajvan yajñadhara yajñadhātābhayaprada |

BRP178.134.2 yajñagarbha hiraṇyāṅga pṛśnigarbha namo 'stu te || 134 ||

BRP178.135.1 kṣetrajñaḥ kṣetrabhṛt kṣetrī kṣetrahā kṣetrakṛd vaśī |

BRP178.135.2 kṣetrātman kṣetrarahita kṣetrasraṣṭre namo 'stu te || 135 ||

BRP178.136.1 guṇālaya guṇāvāsa guṇāśraya guṇāvaha |

BRP178.136.2 guṇabhoktṛ guṇārāma guṇatyāgin namo 'stu te || 136 ||

BRP178.137.1 tvaṃ viṣṇus tvaṃ hariś cakrī tvaṃ jiṣṇus tvaṃ janārdanaḥ |

BRP178.137.2 tvaṃ bhūtas tvaṃ vaṣaṭkāras tvaṃ bhavyas tvaṃ bhavatprabhuḥ || 137 ||

BRP178.138.1 tvaṃ bhūtakṛt tvam avyaktas tvaṃ bhavo bhūtabhṛd bhavān |

BRP178.138.2 tvaṃ bhūtabhāvano devas tvām āhur ajam īśvaram || 138 ||

BRP178.139.1 tvam anantaḥ kṛtajñas tvaṃ prakṛtis tvaṃ vṛṣākapiḥ |

BRP178.139.2 tvaṃ rudras tvaṃ durādharṣas tvam amoghas tvam īśvaraḥ || 139 ||

BRP178.140.1 tvaṃ viśvakarmā jiṣṇus tvaṃ tvaṃ śambhus tvaṃ vṛṣākṛtiḥ |

BRP178.140.2 tvaṃ śaṅkaras tvam uśanā tvaṃ satyaṃ tvaṃ tapo janaḥ || 140 ||

BRP178.141.1 tvaṃ viśvajetā tvaṃ śarma tvaṃ śaraṇyas tvam akṣaram |

BRP178.141.2 tvaṃ śambhus tvaṃ svayambhūś ca tvaṃ jyeṣṭhas tvaṃ parāyaṇaḥ || 141 ||

BRP178.142.1 tvam ādityas tvam oṅkāras tvaṃ prāṇas tvaṃ tamisrahā |

BRP178.142.2 tvaṃ parjanyas tvaṃ prathitas tvaṃ vedhās tvaṃ sureśvaraḥ || 142 ||

BRP178.143.1 tvam ṛg yajuḥ sāma caiva tvam ātmā sammato bhavān |

BRP178.143.2 tvam agnis tvaṃ ca pavanas tvam āpo vasudhā bhavān || 143 ||

BRP178.144.1 tvaṃ sraṣṭā tvaṃ tathā bhoktā hotā tvaṃ ca haviḥ kratuḥ |

BRP178.144.2 tvaṃ prabhus tvaṃ vibhuḥ śreṣṭhas tvaṃ lokapatir acyutaḥ || 144 ||

BRP178.145.1 tvaṃ sarvadarśanaḥ śrīmāṃs tvaṃ sarvadamano 'rihā |

BRP178.145.2 tvam ahas tvaṃ tathā rātris tvām āhur vatsaraṃ budhāḥ || 145 ||

BRP178.146.1 tvaṃ kālas tvaṃ kalā kāṣṭhā tvaṃ muhūrtaḥ kṣaṇā lavāḥ |

BRP178.146.2 tvaṃ bālas tvaṃ tathā vṛddhas tvaṃ pumān strī napuṃsakaḥ || 146 ||

BRP178.147.1 tvaṃ viśvayonis tvaṃ cakṣus tvaṃ sthāṇus tvaṃ śuciśravāḥ |

BRP178.147.2 tvaṃ śāśvatas tvam ajitas tvam upendras tvam uttamaḥ || 147 ||

[p. 555 ]

BRP178.148.1 tvaṃ sarvaviśvasukhadas tvaṃ vedāṅgaṃ tvam avyayaḥ |

BRP178.148.2 tvaṃ vedavedas tvaṃ dhātā vidhātā tvaṃ samāhitaḥ || 148 ||

BRP178.149.1 tvaṃ jalanidhir āmūlaṃ tvaṃ dhātā tvaṃ punar vasuḥ |

BRP178.149.2 tvaṃ vaidyas tvaṃ dhṛtātmā ca tvam atīndriyagocaraḥ || 149 ||

BRP178.150.1 tvam agraṇīr grāmaṇīs tvaṃ tvaṃ suparṇas tvam ādimān |

BRP178.150.2 tvaṃ saṅgrahas tvaṃ sumahat tvaṃ dhṛtātmā tvam acyutaḥ || 150 ||

BRP178.151.1 tvaṃ yamas tvaṃ ca niyamas tvaṃ prāṃśus tvaṃ caturbhujaḥ |

BRP178.151.2 tvam evānnāntarātmā tvaṃ paramātmā tvam ucyate || 151 ||

BRP178.152.1 tvaṃ gurus tvaṃ gurutamas tvaṃ vāmas tvaṃ pradakṣiṇaḥ |

BRP178.152.2 tvaṃ pippalas tvam agamas tvaṃ vyaktas tvaṃ prajāpatiḥ || 152 ||

BRP178.153.1 hiraṇyanābhas tvaṃ devas tvaṃ śaśī tvaṃ prajāpatiḥ |

BRP178.153.2 anirdeśyavapus tvaṃ vai tvaṃ yamas tvaṃ surārihā || 153 ||

BRP178.154.1 tvaṃ ca saṅkarṣaṇo devas tvaṃ kartā tvaṃ sanātanaḥ |

BRP178.154.2 tvaṃ vāsudevo 'meyātmā tvam eva guṇavarjitaḥ || 154 ||

BRP178.155.1 tvaṃ jyeṣṭhas tvaṃ variṣṭhas tvaṃ tvaṃ sahiṣṇuś ca mādhavaḥ |

BRP178.155.2 sahasraśīrṣā tvaṃ devas tvam avyaktaḥ sahasradṛk || 155 ||

BRP178.156.1 sahasrapādas tvaṃ devas tvaṃ virāṭ tvaṃ suraprabhuḥ |

BRP178.156.2 tvam eva tiṣṭhase bhūyo devadeva daśāṅgulaḥ || 156 ||

BRP178.157.1 yad bhūtaṃ tat tvam evoktaḥ puruṣaḥ śakra uttamaḥ |

BRP178.157.2 yad bhāvyaṃ tat tvam īśānas tvam ṛtas tvaṃ tathāmṛtaḥ || 157 ||

BRP178.158.1 tvatto rohaty ayaṃ loko mahīyāṃs tvam anuttamaḥ |

BRP178.158.2 tvaṃ jyāyān puruṣas tvaṃ ca tvaṃ deva daśadhā sthitaḥ || 158 ||

BRP178.159.1 viśvabhūtaś caturbhāgo navabhāgo 'mṛto divi |

BRP178.159.2 navabhāgo 'ntarikṣasthaḥ pauruṣeyaḥ sanātanaḥ || 159 ||

BRP178.160.1 bhāgadvayaṃ ca bhūsaṃsthaṃ caturbhāgo 'py abhūd iha |

BRP178.160.2 tvatto yajñāḥ sambhavanti jagato vṛṣṭikāraṇam || 160 ||

BRP178.161.1 tvatto virāṭ samutpanno jagato hṛdi yaḥ pumān |

BRP178.161.2 so 'tiricyata bhūtebhyas tejasā yaśasā śriyā || 161 ||

BRP178.162.1 tvattaḥ surāṇām āhāraḥ pṛṣadājyam ajāyata |

BRP178.162.2 grāmyāraṇyāś cauṣadhayas tvattaḥ paśumṛgādayaḥ || 162 ||

BRP178.163.1 dhyeyadhyānaparas tvaṃ ca kṛtavān asi cauṣadhīḥ |

BRP178.163.2 tvaṃ devadeva saptāsya kālākhyo dīptavigrahaḥ || 163 ||

BRP178.164.1 jaṅgamājaṅgamaṃ sarvaṃ jagad etac carācaram |

BRP178.164.2 tvattaḥ sarvam idaṃ jātaṃ tvayi sarvaṃ pratiṣṭhitam || 164 ||

BRP178.165.1 aniruddhas tvaṃ mādhavas tvaṃ pradyumnaḥ surārihā |

BRP178.165.2 deva sarvasuraśreṣṭha sarvalokaparāyaṇa || 165 ||

BRP178.166.1 trāhi mām aravindākṣa nārāyaṇa namo 'stu te |

BRP178.166.2 namas te bhagavan viṣṇo namas te puruṣottama || 166 ||

BRP178.167.1 namas te sarvalokeśa namas te kamalālaya |

BRP178.167.2 guṇālaya namas te 'stu namas te 'stu guṇākara || 167 ||

[p. 556 ]

BRP178.168.1 vāsudeva namas te 'stu namas te 'stu surottama |

BRP178.168.2 janārdana namas te 'stu namas te 'stu sanātana || 168 ||

BRP178.169.1 namas te yogināṃ gamya yogāvāsa namo 'stu te |

BRP178.169.2 gopate śrīpate viṣṇo namas te 'stu marutpate || 169 ||

BRP178.170.1 jagatpate jagatsūte namas te jñānināṃ pate |

BRP178.170.2 divaspate namas te 'stu namas te 'stu mahīpate || 170 ||

BRP178.171.1 namas te madhuhantre ca namas te puṣkarekṣaṇa |

BRP178.171.2 kaiṭabhaghna namas te 'stu subrahmaṇya namo 'stu te || 171 ||

BRP178.172.1 namo 'stu te mahāmīna śrutipṛṣṭhadharācyuta |

BRP178.172.2 samudrasalilakṣobha padmajāhlādakāriṇe || 172 ||

BRP178.173.1 aśvaśīrṣa mahāghoṇa mahāpuruṣavigraha |

BRP178.173.2 madhukaiṭabhahantre ca namas te turagānana || 173 ||

BRP178.174.1 mahākamaṭhabhogāya pṛthivyuddharaṇāya ca |

BRP178.174.2 vidhṛtādrisvarūpāya mahākūrmāya te namaḥ || 174 ||

BRP178.175.1 namo mahāvarāhāya pṛthivyuddhārakāriṇe |

BRP178.175.2 namaś cādivarāhāya viśvarūpāya vedhase || 175 ||

BRP178.176.1 namo 'nantāya sūkṣmāya mukhyāya ca varāya ca |

BRP178.176.2 paramāṇusvarūpāya yogigamyāya te namaḥ || 176 ||

BRP178.177.1 tasmai namaḥ kāraṇakāraṇāya |

BRP178.177.2 yogīndravṛttanilayāya sudurvidāya |

BRP178.177.3 kṣīrārṇavāśritamahāhisutalpagāya |

BRP178.177.4 tubhyaṃ namaḥ kanakaratnasukuṇḍalāya || 177 ||

vyāsa uvāca:

BRP178.178.1 itthaṃ stutas tadā tena prītaḥ provāca mādhavaḥ |

BRP178.178.2 kṣipraṃ brūhi muniśreṣṭha matto yad abhivāñchasi || 178 ||

kaṇḍur uvāca:

BRP178.179.1 saṃsāre 'smiñ jagannātha dustare lomaharṣaṇe |

BRP178.179.2 anitye duḥkhabahule kadalīdalasannibhe || 179 ||

BRP178.180.1 nirāśraye nirālambe jalabudbudacañcale |

BRP178.180.2 sarvopadravasaṃyukte dustare cātibhairave || 180 ||

BRP178.181.1 bhramāmi suciraṃ kālaṃ māyayā mohitas tava |

BRP178.181.2 na cāntam abhigacchāmi viṣayāsaktamānasaḥ || 181 ||

BRP178.182.1 tvām ahaṃ cādya deveśa saṃsārabhayapīḍitaḥ |

BRP178.182.2 gato 'smi śaraṇaṃ kṛṣṇa mām uddhara bhavārṇavāt || 182 ||

BRP178.183.1 gantum icchāmi paramaṃ padaṃ yat te sanātanam |

BRP178.183.2 prasādāt tava deveśa punarāvṛttidurlabham || 183 ||

śrībhagavān uvāca:

BRP178.184.1 bhakto 'si me muniśreṣṭha mām ārādhaya nityaśaḥ |

BRP178.184.2 matprasādād dhruvaṃ mokṣaṃ prāpyasi tvaṃ samīhitam || 184 ||

BRP178.185.1 madbhaktāḥ kṣatriyā vaiśyāḥ striyaḥ śūdrāntyajātijāḥ |

BRP178.185.2 prāpnuvanti parāṃ siddhiṃ kiṃ punas tvaṃ dvijottama || 185 ||

[p. 557 ]

BRP178.186.1 śvapāko 'pi ca madbhaktaḥ samyak śraddhāsamanvitaḥ |

BRP178.186.2 prāpnoty abhimatāṃ siddhim anyeṣāṃ tatra kā kathā || 186 ||

vyāsa uvāca:

BRP178.187.1 evam uktvā tu taṃ viprāḥ sa devo bhaktavatsalaḥ |

BRP178.187.2 durvijñeyagatir viṣṇus tatraivāntaradhīyata || 187 ||

BRP178.188.1 gate tasmin muniśreṣṭhāḥ kaṇḍuḥ saṃhṛṣṭamānasaḥ |

BRP178.188.2 sarvān kāmān parityajya svasthacitto bhavat punaḥ || 188 ||

BRP178.189.1 sarvendriyāṇi saṃyamya nirmamo nirahaṅkṛtiḥ |

BRP178.189.2 ekāgramānasaḥ samyag dhyātvā taṃ puruṣottamam || 189 ||

BRP178.190.1 nirlepaṃ nirguṇaṃ śāntaṃ sattāmātravyavasthitam |

BRP178.190.2 avāpa paramaṃ mokṣaṃ surāṇām api durlabham || 190 ||

BRP178.191.1 yaḥ paṭhec chṛṇuyād vāpi kathāṃ kaṇḍor mahātmanaḥ |

BRP178.191.2 vimuktaḥ sarvapāpebhyaḥ svargalokaṃ sa gacchati || 191 ||

BRP178.192.1 evaṃ mayā muniśreṣṭhāḥ karmabhūmir udāhṛtā |

BRP178.192.2 mokṣakṣetraṃ ca paramaṃ devaṃ ca puruṣottamam || 192 ||

BRP178.193.1 ye paśyanti vibhuṃ stuvanti varadaṃ dhyāyanti muktipradaṃ |

BRP178.193.2 bhaktyā śrīpuruṣottamākhyam ajaraṃ saṃsāraduḥkhāpaham || 193 ||

BRP178.194.1 te bhuktvā manujendrabhogam amalāḥ svarge ca divyaṃ sukhaṃ |

BRP178.194.2 paścād yānti samastadoṣarahitāḥ sthānaṃ harer avyayam || 194 ||

Chapter 179: Introduction to Kṛṣṇacarita

179 SS 288-290

lomaharṣaṇa uvāca:

BRP179.001.1 vyāsasya vacanaṃ śrutvā munayaḥ saṃyatendriyāḥ |

BRP179.001.2 prītā babhūvuḥ saṃhṛṣṭā vismitāś ca punaḥ punaḥ || 1 ||

munaya ūcuḥ:

BRP179.002.1 aho bhāratavarṣasya tvayā saṅkīrtitā guṇāḥ |

BRP179.002.2 tadvac chrīpuruṣākhyasya kṣetrasya puruṣottama || 2 ||

BRP179.003.1 vismayo hi na caikasya śrutvā māhātmyam uttamam |

BRP179.003.2 puruṣākhyasya kṣetrasya prītiś ca vadatāṃ vara || 3 ||

BRP179.004.1 cirāt prabhṛti cāsmākaṃ saṃśayo hṛdi vartate |

BRP179.004.2 tvadṛte saṃśayasyāsya cchettā nānyo 'sti bhūtale || 4 ||

BRP179.005.1 utpattiṃ baladevasya kṛṣṇasya ca mahītale |

BRP179.005.2 bhadrāyāś caiva kārtsnyena pṛcchāmas tvāṃ mahāmune || 5 ||

BRP179.006.1 kimarthaṃ tau samutpannau kṛṣṇasaṅkarṣaṇāv ubhau |

BRP179.006.2 vasudevasutau vīrau sthitau nandagṛhe mune || 6 ||

BRP179.007.1 niḥsāre mṛtyuloke 'smin duḥkhaprāye 'ticañcale |

BRP179.007.2 jalabudbudasaṅkāśe bhairave lomaharṣaṇe || 7 ||

BRP179.008.1 viṇmūtrapicchalaṃ kaṣṭaṃ saṅkaṭaṃ duḥkhadāyakam |

BRP179.008.2 kathaṃ ghorataraṃ teṣāṃ garbhavāsam arocata || 8 ||

[p. 558 ]

BRP179.009.1 yāni karmāṇi cakrus te samutpannā mahītale |

BRP179.009.2 vistareṇa mune tāni brūhi no vadatāṃ vara || 9 ||

BRP179.010.1 samagraṃ caritaṃ teṣām adbhutaṃ cātimānuṣam |

BRP179.010.2 kathaṃ sa bhagavān devaḥ sureśaḥ surasattamaḥ || 10 ||

BRP179.011.1 vasudevakule dhīmān vāsudevatvam āgataḥ |

BRP179.011.2 amaraiś cāvṛtaṃ puṇyaṃ puṇyakṛdbhir alaṅkṛtam || 11 ||

BRP179.012.1 devalokaṃ kim utsṛjya martyaloka ihāgataḥ |

BRP179.012.2 devamānuṣayor netā dyor bhuvaḥ prabhavo 'vyayaḥ || 12 ||

BRP179.013.1 kimarthaṃ divyam ātmānaṃ mānuṣeṣu nyayojayat |

BRP179.013.2 yaś cakraṃ vartayaty eko mānuṣāṇām anāmayam || 13 ||

BRP179.014.1 sa mānuṣye kathaṃ buddhiṃ cakre cakragadādharaḥ |

BRP179.014.2 gopāyanaṃ yaḥ kurute jagataḥ sārvabhautikam || 14 ||

BRP179.015.1 sa kathaṃ gāṃ gato viṣṇur gopatvam akarot prabhuḥ |

BRP179.015.2 mahābhūtāni bhūtātmā yo dadhāra cakāra ca || 15 ||

BRP179.016.1 śrīgarbhaḥ sa kathaṃ garbhe striyā bhūcarayā dhṛtaḥ |

BRP179.016.2 yena lokān kramair jitvā tribhir vai tridaśepsayā || 16 ||

BRP179.017.1 sthāpitā jagato mārgās trivargāś cābhavaṃs trayaḥ |

BRP179.017.2 yo 'ntakāle jagat pītvā kṛtvā toyamayaṃ vapuḥ || 17 ||

BRP179.018.1 lokam ekārṇavaṃ cakre dṛśyādṛśyena cātmanā |

BRP179.018.2 yaḥ purāṇaḥ purāṇātmā vārāhaṃ rūpam āsthitaḥ || 18 ||

BRP179.019.1 viṣāṇāgreṇa vasudhām ujjahārārisūdanaḥ |

BRP179.019.2 yaḥ purā puruhūtārthe trailokyam idam avyayam || 19 ||

BRP179.020.1 dadau jitvā vasumatīṃ surāṇāṃ surasattamaḥ |

BRP179.020.2 yena saiṃhavapuḥ kṛtvā dvidhā kṛtvā ca tat punaḥ || 20 ||

BRP179.021.1 pūrvadaityo mahāvīryo hiraṇyakaśipur hataḥ |

BRP179.021.2 yaḥ purā hy analo bhūtvā aurvaḥ saṃvartako vibhuḥ || 21 ||

BRP179.022.1 pātālastho 'rṇavarasaṃ papau toyamayaṃ hariḥ |

BRP179.022.2 sahasracaraṇaṃ brahma sahasrāṃśusahasradam || 22 ||

BRP179.023.1 sahasraśirasaṃ devaṃ yam āhur vai yuge yuge |

BRP179.023.2 nābhyāṃ padmaṃ samudbhūtaṃ yasya paitāmahaṃ gṛham || 23 ||

BRP179.024.1 ekārṇave nāgaloke saddhiraṇmayapaṅkajam |

BRP179.024.2 yena te nihatā daityāḥ saṅgrāme tārakāmaye || 24 ||

BRP179.025.1 yena devamayaṃ kṛtvā sarvāyudhadharaṃ vapuḥ |

BRP179.025.2 guhāsaṃsthena cotsiktaḥ kālanemir nipātitaḥ || 25 ||

BRP179.026.1 uttarānte samudrasya kṣīrodasyāmṛtodadhau |

BRP179.026.2 yaḥ śete śāśvataṃ yogam āsthāya timiraṃ mahat || 26 ||

BRP179.027.1 surāraṇī garbham adhatta divyaṃ |

BRP179.027.2 tapaḥprakarṣād aditiḥ purāṇam |

BRP179.027.3 śakraṃ ca yo daityagaṇāvaruddhaṃ |

BRP179.027.4 garbhāvadhānena kṛtaṃ cakāra || 27 ||

[p. 559 ]

BRP179.028.1 padāni yo yogamayāni kṛtvā |

BRP179.028.2 cakāra daityān salileśayasthān |

BRP179.028.3 kṛtvā ca devāṃs tridaśeśvarāṃs tu |

BRP179.028.4 cakre sureśaṃ puruhūtam eva || 28 ||

BRP179.029.1 gārhapatyena vidhinā anvāhāryeṇa karmaṇā |

BRP179.029.2 agnim āhavanīyaṃ ca vedaṃ dīkṣāṃ samid dhruvam || 29 ||

BRP179.030.1 prokṣaṇīyaṃ sruvaṃ caiva āvabhṛthyaṃ tathaiva ca |

BRP179.030.2 avākpāṇis tu yaś cakre havyabhāgabhujas tathā || 30 ||

BRP179.031.1 havyādāṃś ca surāṃś cakre kavyādāṃś ca pitṝn atha |

BRP179.031.2 bhogārthe yajñavidhinā 'yojayad yajñakarmaṇi || 31 ||

BRP179.032.1 pātrāṇi dakṣiṇāṃ dīkṣāṃ carūṃś colūkhalāni ca |

BRP179.032.2 yūpaṃ samit sruvaṃ somaṃ pavitrān paridhīn api || 32 ||

BRP179.033.1 yajñiyāni ca dravyāṇi camasāṃś ca tathāparān |

BRP179.033.2 sadasyān yajamānāṃś ca medhādīṃś ca kratūttamān || 33 ||

BRP179.034.1 vibabhāja purā yas tu pārameṣṭhyena karmaṇā |

BRP179.034.2 yugānurūpaṃ yaḥ kṛtvā lokān anuparākramāt || 34 ||

BRP179.035.1 kṣaṇā nimeṣāḥ kāṣṭhāś ca kalās traikālyam eva ca |

BRP179.035.2 muhūrtās tithayo māsā dinaṃ saṃvatsaras tathā || 35 ||

BRP179.036.1 ṛtavaḥ kālayogāś ca pramāṇaṃ trividhaṃ triṣu |

BRP179.036.2 āyuḥkṣetrāṇy upacayo lakṣaṇaṃ rūpasauṣṭhavam || 36 ||

BRP179.037.1 trayo lokās trayo devās traividyaṃ pāvakās trayaḥ |

BRP179.037.2 traikālyaṃ trīṇi karmāṇi trayo varṇās trayo guṇāḥ || 37 ||

BRP179.038.1 sṛṣṭā lokāḥ purā sarve yenānantena karmaṇā |

BRP179.038.2 sarvabhūtagataḥ sraṣṭā sarvabhūtaguṇātmakaḥ || 38 ||

BRP179.039.1 nṛṇām indriyapūrveṇa yogena ramate ca yaḥ |

BRP179.039.2 gatāgatābhyāṃ yogena ya eva vidhir īśvaraḥ || 39 ||

BRP179.040.1 yo gatir dharmayuktānām agatiḥ pāpakarmaṇām |

BRP179.040.2 cāturvarṇyasya prabhavaś cāturvarṇyasya rakṣitā || 40 ||

BRP179.041.1 cāturvidyasya yo vettā cāturāśramyasaṃśrayaḥ |

BRP179.041.2 digantaraṃ nabho bhūmir vāyur vāpi vibhāvasuḥ || 41 ||

BRP179.042.1 candrasūryamayaṃ jyotir yugeśaḥ kṣaṇadācaraḥ |

BRP179.042.2 yaḥ paraṃ śrūyate jyotir yaḥ paraṃ śrūyate tapaḥ || 42 ||

BRP179.043.1 yaṃ paraṃ prāhur aparaṃ yaḥ paraḥ paramātmavān |

BRP179.043.2 ādityānāṃ tu yo devo yaś ca daityāntako vibhuḥ || 43 ||

BRP179.044.1 yugānteṣv antako yaś ca yaś ca lokāntakāntakaḥ |

BRP179.044.2 setur yo lokasetūnāṃ medhyo yo medhyakarmaṇām || 44 ||

BRP179.045.1 vedyo yo vedaviduṣāṃ prabhur yaḥ prabhavātmanām |

BRP179.045.2 somabhūtaś ca saumyānām agnibhūto 'gnivarcasām || 45 ||

BRP179.046.1 yaḥ śakrāṇām īśabhūtas tapobhūtas tapasvinām |

BRP179.046.2 vinayo nayavṛttīnāṃ tejas tejasvinām api || 46 ||

BRP179.047.1 vigraho vigrahārhāṇāṃ gatir gatimatām api |

BRP179.047.2 ākāśaprabhavo vāyur vāyoḥ prāṇād dhutāśanaḥ || 47 ||

[p. 560 ]

BRP179.048.1 divo hutāśanaḥ prāṇaḥ prāṇo 'gnir madhusūdanaḥ |

BRP179.048.2 rasāc choṇitasambhūtiḥ śoṇitān māṃsam ucyate || 48 ||

BRP179.049.1 māṃsāt tu medaso janma medaso 'sthi nirucyate |

BRP179.049.2 asthno majjā samabhavan majjātaḥ śukrasambhavaḥ || 49 ||

BRP179.050.1 śukrād garbhaḥ samabhavad rasamūlena karmaṇā |

BRP179.050.2 tatrāpāṃ prathamo bhāgaḥ sa saumyo rāśir ucyate || 50 ||

BRP179.051.1 garbhoṣmasambhavo jñeyo dvitīyo rāśir ucyate |

BRP179.051.2 śukraṃ somātmakaṃ vidyād ārtavaṃ pāvakātmakam || 51 ||

BRP179.052.1 bhāvā rasānugāś caiṣāṃ bīje ca śaśipāvakau |

BRP179.052.2 kaphavarge bhavec chukraṃ pittavarge ca śoṇitam || 52 ||

BRP179.053.1 kaphasya hṛdayaṃ sthānaṃ nābhyāṃ pittaṃ pratiṣṭhitam |

BRP179.053.2 dehasya madhye hṛdayaṃ sthānaṃ tan manasaḥ smṛtam || 53 ||

BRP179.054.1 nābhikoṣṭhāntaraṃ yat tu tatra devo hutāśanaḥ |

BRP179.054.2 manaḥ prajāpatir jñeyaḥ kaphaḥ somo vibhāvyate || 54 ||

BRP179.055.1 pittam agniḥ smṛtaṃ tv evam agnisomātmakaṃ jagat |

BRP179.055.2 evaṃ pravartite garbhe vardhite 'rbudasannibhe || 55 ||

BRP179.056.1 vāyuḥ praveśaṃ sañcakre saṅgataḥ paramātmanaḥ |

BRP179.056.2 sa pañcadhā śarīrastho bhidyate vartate punaḥ || 56 ||

BRP179.057.1 prāṇāpānau samānaś ca udāno vyāna eva ca |

BRP179.057.2 prāṇo 'sya paramātmānaṃ vardhayan parivartate || 57 ||

BRP179.058.1 apānaḥ paścimaṃ kāyam udāno 'rdhaṃ śarīriṇaḥ |

BRP179.058.2 vyānas tu vyāpyate yena samānaḥ sannivartate || 58 ||

BRP179.059.1 bhūtāvāptis tatas tasya jāyetendriyagocarā |

BRP179.059.2 pṛthivī vāyur ākāśam āpo jyotiś ca pañcamam || 59 ||

BRP179.060.1 tasyendriyaniviṣṭāni svaṃ svaṃ bhāgaṃ pracakrire |

BRP179.060.2 pārthivaṃ deham āhus tu prāṇātmānaṃ ca mārutam || 60 ||

BRP179.061.1 chidrāṇy ākāśayonīni jalāt srāvaḥ pravartate |

BRP179.061.2 jyotiś cakṣūṃṣi tejaś ca ātmā teṣāṃ manaḥ smṛtam || 61 ||

BRP179.062.1 grāmāś ca viṣayāś caiva yasya vīryāt pravartitāḥ |

BRP179.062.2 ity etān puruṣaḥ sarvān sṛjaṃl lokān sanātanaḥ || 62 ||

BRP179.063.1 naidhane 'smin kathaṃ loke naratvaṃ viṣṇur āgataḥ |

BRP179.063.2 eṣa naḥ saṃśayo brahmann eṣa no vismayo mahān || 63 ||

BRP179.064.1 kathaṃ gatir gatimatām āpanno mānuṣīṃ tanum |

BRP179.064.2 āścaryaṃ paramaṃ viṣṇur devair daityaiś ca kathyate || 64 ||

BRP179.065.1 viṣṇor utpattim āścaryaṃ kathayasva mahāmune |

BRP179.065.2 prakhyātabalavīryasya viṣṇor amitatejasaḥ || 65 ||

BRP179.066.1 karmaṇāścaryabhūtasya viṣṇos tattvam ihocyatām |

BRP179.066.2 kathaṃ sa devo devānām ārtihā puruṣottamaḥ || 66 ||

BRP179.067.1 sarvavyāpī jagannāthaḥ sarvalokamaheśvaraḥ |

BRP179.067.2 sargasthityantakṛd devaḥ sarvalokasukhāvahaḥ || 67 ||

[p. 561 ]

BRP179.068.1 akṣayaḥ śāśvato 'nantaḥ kṣayavṛddhivivarjitaḥ |

BRP179.068.2 nirlepo nirguṇaḥ sūkṣmo nirvikāro nirañjanaḥ || 68 ||

BRP179.069.1 sarvopādhivinirmuktaḥ sattāmātravyavasthitaḥ |

BRP179.069.2 avikārī vibhur nityaḥ paramātmā sanātanaḥ || 69 ||

BRP179.070.1 acalo nirmalo vyāpī nityatṛpto nirāśrayaḥ |

BRP179.070.2 viśuddhaṃ śrūyate yasya haritvaṃ ca kṛte yuge || 70 ||

BRP179.071.1 vaikuṇṭhatvaṃ ca deveṣu kṛṣṇatvaṃ mānuṣeṣu ca |

BRP179.071.2 īśvarasya hi tasyemāṃ gahanāṃ karmaṇo gatim || 71 ||

BRP179.072.1 samatītāṃ bhaviṣyaṃ ca śrotum icchā pravartate |

BRP179.072.2 avyakto vyaktaliṅgastho ya eṣa bhagavān prabhuḥ || 72 ||

BRP179.073.1 nārāyaṇo hy anantātmā prabhavo 'vyaya eva ca |

BRP179.073.2 eṣa nārāyaṇo bhūtvā harir āsīt sanātanaḥ || 73 ||

BRP179.074.1 brahmā śakraś ca rudraś ca dharmaḥ śukro bṛhaspatiḥ |

BRP179.074.2 pradhānātmā purā hy eṣa brahmāṇam asṛjat prabhuḥ || 74 ||

BRP179.075.1 so 'sṛjat pūrvapuruṣaḥ purā kalpe prajāpatīn |

BRP179.075.2 evaṃ sa bhagavān viṣṇuḥ sarvalokamaheśvaraḥ |

BRP179.075.3 kimarthaṃ martyaloke 'smin yāto yadukule hariḥ || 75 ||

Chapter 180: Manifestations and incarnations of Viṣṇu

180 SS 290-291

vyāsa uvāca:

BRP180.001.1 namaskṛtvā sureśāya viṣṇave prabhaviṣṇave |

BRP180.001.2 puruṣāya purāṇāya śāśvatāyāvyayāya ca || 1 ||

BRP180.002.1 caturvyūhātmane tasmai nirguṇāya guṇāya ca |

BRP180.002.2 variṣṭhāya gariṣṭhāya vareṇyāyāmitāya ca || 2 ||

BRP180.003.1 yajñāṅgāyākhilāṅgāya devādyair īpsitāya ca |

BRP180.003.2 yasmād aṇutaraṃ nāsti yasmān nāsti bṛhattaram || 3 ||

BRP180.004.1 yena viśvam idaṃ vyāptam ajena sacarācaram |

BRP180.004.2 āvirbhāvatirobhāvadṛṣṭādṛṣṭavilakṣaṇam || 4 ||

BRP180.005.1 vadanti yat sṛṣṭam iti tathaivāpy upasaṃhṛtam |

BRP180.005.2 brahmaṇe cādidevāya namaskṛtya samādhinā || 5 ||

BRP180.006.1 avikārāya śuddhāya nityāya paramātmane |

BRP180.006.2 sadaikarūparūpāya jiṣṇave viṣṇave namaḥ || 6 ||

BRP180.007.1 namo hiraṇyagarbhāya haraye śaṅkarāya ca |

BRP180.007.2 vāsudevāya tārāya sargasthityantakāriṇe || 7 ||

BRP180.008.1 ekānekasvarūpāya sthūlasūkṣmātmane namaḥ |

BRP180.008.2 avyaktavyaktabhūtāya viṣṇave muktihetave || 8 ||

BRP180.009.1 sargasthitivināśānāṃ jagato yo jaganmayaḥ |

BRP180.009.2 mūlabhūto namas tasmai viṣṇave paramātmane || 9 ||

[p. 562 ]

BRP180.010.1 ādhārabhūtaṃ viśvasyāpy aṇīyāṃsam aṇīyasām |

BRP180.010.2 praṇamya sarvabhūtastham acyutaṃ puruṣottamam || 10 ||

BRP180.011.1 jñānasvarūpam atyantaṃ nirmalaṃ paramārthataḥ |

BRP180.011.2 tam evārthasvarūpeṇa bhrāntidarśanataḥ sthitam || 11 ||

BRP180.012.1 viṣṇuṃ grasiṣṇuṃ viśvasya sthitisarge tathā prabhum |

BRP180.012.2 anādiṃ jagatām īśam ajam akṣayam avyayam || 12 ||

BRP180.013.1 kathayāmi yathā pūrvaṃ yakṣādyair munisattamaiḥ |

BRP180.013.2 pṛṣṭaḥ provāca bhagavān abjayoniḥ pitāmahaḥ || 13 ||

BRP180.014.1 ṛksāmāny udgiran vaktrair yaḥ punāti jagattrayam |

BRP180.014.2 praṇipatya tatheśānam ekārṇavavinirgatam || 14 ||

BRP180.015.1 yasyāsuragaṇā yajñān vilumpanti na yājinām |

BRP180.015.2 pravakṣyāmi mataṃ kṛtsnaṃ brahmaṇo 'vyaktajanmanaḥ || 15 ||

BRP180.016.1 yena sṛṣṭiṃ samuddiśya dharmādyāḥ prakaṭīkṛtāḥ |

BRP180.016.2 āpo nārā iti proktā munibhis tattvadarśibhiḥ || 16 ||

BRP180.017.1 ayanaṃ tasya tāḥ pūrvaṃ tena nārāyaṇaḥ smṛtaḥ |

BRP180.017.2 sa devo bhagavān sarvaṃ vyāpya nārāyaṇo vibhuḥ || 17 ||

BRP180.018.1 caturdhā saṃsthito brahmā saguṇo nirguṇas tathā |

BRP180.018.2 ekā mūrtir anuddeśyā śuklāṃ paśyanti tāṃ budhāḥ || 18 ||

BRP180.019.1 jvālāmālāvanaddhāṅgī niṣṭhā sā yogināṃ parā |

BRP180.019.2 dūrasthā cāntikasthā ca vijñeyā sā guṇātigā || 19 ||

BRP180.020.1 vāsudevābhidhānāsau nirmamatvena dṛśyate |

BRP180.020.2 rūpavarṇādayas tasyā na bhāvāḥ kalpanāmayāḥ || 20 ||

BRP180.021.1 āste ca sā sadā śuddhā supratiṣṭhaikarūpiṇī |

BRP180.021.2 dvitīyā pṛthivīṃ mūrdhnā śeṣākhyā dhārayaty adhaḥ || 21 ||

BRP180.022.1 tāmasī sā samākhyātā tiryaktvaṃ samupāgatā |

BRP180.022.2 tṛtīyā karma kurute prajāpālanatatparā || 22 ||

BRP180.023.1 sattvodriktā tu sā jñeyā dharmasaṃsthānakāriṇī |

BRP180.023.2 caturthī jalamadhyasthā śete pannagatalpagā || 23 ||

BRP180.024.1 rajas tasyā guṇaḥ sargaṃ sā karoti sadaiva hi |

BRP180.024.2 yā tṛtīyā harer mūrtiḥ prajāpālanatatparā || 24 ||

BRP180.025.1 sā tu dharmavyavasthānaṃ karoti niyataṃ bhuvi |

BRP180.025.2 proddhatān asurān hanti dharmavyucchittikāriṇaḥ || 25 ||

BRP180.026.1 pāti devān sagandharvān dharmarakṣāparāyaṇān |

BRP180.026.2 yadā yadā ca dharmasya glāniḥ samupajāyate || 26 ||

BRP180.027.1 abhyutthānam adharmasya tadātmānaṃ sṛjaty asau |

BRP180.027.2 bhūtvā purā varāheṇa tuṇḍenāpo nirasya ca || 27 ||

BRP180.028.1 ekayā daṃṣṭrayotkhātā nalinīva vasundharā |

BRP180.028.2 kṛtvā nṛsiṃharūpaṃ ca hiraṇyakaśipur hataḥ || 28 ||

BRP180.029.1 vipracittimukhāś cānye dānavā vinipātitāḥ |

BRP180.029.2 vāmanaṃ rūpam āsthāya baliṃ saṃyamya māyayā || 29 ||

[p. 563 ]

BRP180.030.1 trailokyaṃ krāntavān eva vinirjitya diteḥ sutān |

BRP180.030.2 bhṛgor vaṃśe samutpanno jāmadagnyaḥ pratāpavān || 30 ||

BRP180.031.1 jaghāna kṣatriyān rāmaḥ pitur vadham anusmaran |

BRP180.031.2 tathātritanayo bhūtvā dattātreyaḥ pratāpavān || 31 ||

BRP180.032.1 yogam aṣṭāṅgam ācakhyāv alarkāya mahātmane |

BRP180.032.2 rāmo dāśarathir bhūtvā sa tu devaḥ pratāpavān || 32 ||

BRP180.033.1 jaghāna rāvaṇaṃ saṅkhye trailokyasya bhayaṅkaram |

BRP180.033.2 yadā caikārṇave supto devadevo jagatpatiḥ || 33 ||

BRP180.034.1 sahasrayugaparyantaṃ nāgaparyaṅkago vibhuḥ |

BRP180.034.2 yoganidrāṃ samāsthāya sve mahimni vyavasthitaḥ || 34 ||

BRP180.035.1 trailokyam udare kṛtvā jagat sthāvarajaṅgamam |

BRP180.035.2 janalokagataiḥ siddhaiḥ stūyamāno maharṣibhiḥ || 35 ||

BRP180.036.1 tasya nābhau samutpannaṃ padmaṃ dikpattramaṇḍitam |

BRP180.036.2 marutkiñjalkasaṃyuktaṃ gṛhaṃ paitāmahaṃ varam || 36 ||

BRP180.037.1 yatra brahmā samutpanno devadevaś caturmukhaḥ |

BRP180.037.2 tadā karṇamalodbhūtau dānavau madhukaiṭabhau || 37 ||

BRP180.038.1 mahābalau mahāvīryau brahmāṇaṃ hantum udyatau |

BRP180.038.2 jaghāna tau durādharṣau utthāya śayanodadheḥ || 38 ||

BRP180.039.1 evamādīṃs tathaivānyān asaṅkhyātum ihotsahe |

BRP180.039.2 avatāro hy ajasyeha māthuraḥ sāmpratas tv ayam || 39 ||

BRP180.040.1 iti sā sāttvikī mūrtir avatāraṃ karoti ca |

BRP180.040.2 pradyumneti samākhyātā rakṣākarmaṇy avasthitā || 40 ||

BRP180.041.1 devatve 'tha manuṣyatve tiryagyonau ca saṃsthitā |

BRP180.041.2 gṛhṇāti tatsvabhāvaś ca vāsudevecchayā sadā || 41 ||

BRP180.042.1 dadāty abhimatān kāmān pūjitā sā dvijottamāḥ |

BRP180.042.2 evaṃ mayā samākhyātaḥ kṛtakṛtyo 'pi yaḥ prabhuḥ |

BRP180.042.3 mānuṣatvaṃ gato viṣṇuḥ śṛṇudhvaṃ cottaraṃ punaḥ || 42 ||

Chapter 181: Heavenly prelude to the incarnation of Viṣṇu as Kṛṣṇa

181 SS 292-293

vyāsa uvāca:

BRP181.001.1 śṛṇudhvaṃ muniśārdūlāḥ pravakṣyāmi samāsataḥ |

BRP181.001.2 avatāraṃ hareś cātra bhārāvataraṇecchayā || 1 ||

BRP181.002.1 yadā yadā tv adharmasya vṛddhir bhavati bho dvijāḥ |

BRP181.002.2 dharmaś ca hrāsam abhyeti tadā devo janārdanaḥ || 2 ||

BRP181.003.1 avatāraṃ karoty atra dvidhā kṛtvātmanas tanum |

BRP181.003.2 sādhūnāṃ rakṣaṇārthāya dharmasaṃsthāpanāya ca || 3 ||

[p. 564 ]

BRP181.004.1 duṣṭānāṃ nigrahārthāya anyeṣāṃ ca suradviṣām |

BRP181.004.2 prajānāṃ rakṣaṇārthāya jāyate 'sau yuge yuge || 4 ||

BRP181.005.1 purā kila mahī viprā bhūribhārāvapīḍitā |

BRP181.005.2 jagāma dharaṇī merau samāje tridivaukasām || 5 ||

BRP181.006.1 sabrahmakān surān sarvān praṇipatyātha medinī |

BRP181.006.2 kathayām āsa tat sarvaṃ khedāt karuṇabhāṣiṇī || 6 ||

dharaṇy uvāca:

BRP181.007.1 agniḥ suvarṇasya gurur gavāṃ sūryo 'paro guruḥ |

BRP181.007.2 mamāpy akhilalokānāṃ vandyo nārāyaṇo guruḥ || 7 ||

BRP181.008.1 tatsāmpratam ime daityāḥ kālanemipurogamāḥ |

BRP181.008.2 martyalokaṃ samāgamya bādhante 'harniśaṃ prajāḥ || 8 ||

BRP181.009.1 kālanemir hato yo 'sau viṣṇunā prabhaviṣṇunā |

BRP181.009.2 ugrasenasutaḥ kaṃsaḥ sambhūtaḥ sumahāsuraḥ || 9 ||

BRP181.010.1 ariṣṭo dhenukaḥ keśī pralambo narakas tathā |

BRP181.010.2 sundo 'suras tathātyugro bāṇaś cāpi baleḥ sutaḥ || 10 ||

BRP181.011.1 tathānye ca mahāvīryā nṛpāṇāṃ bhavaneṣu ye |

BRP181.011.2 samutpannā durātmānas tān na saṅkhyātum utsahe || 11 ||

BRP181.012.1 akṣauhiṇyo hi bahulā divyamūrtidhṛtāḥ surāḥ |

BRP181.012.2 mahābalānāṃ dṛptānāṃ daityendrāṇāṃ mamopari || 12 ||

BRP181.013.1 tadbhūribhārapīḍārtā na śaknomy amareśvarāḥ |

BRP181.013.2 vibhartum ātmānam aham iti vijñāpayāmi vaḥ || 13 ||

BRP181.014.1 kriyatāṃ tan mahābhāgā mama bhārāvatāraṇam |

BRP181.014.2 yathā rasātalaṃ nāhaṃ gaccheyam ativihvalā || 14 ||

vyāsa uvāca:

BRP181.015.1 ity ākarṇya dharāvākyam aśeṣais tridaśais tataḥ |

BRP181.015.2 bhuvo bhārāvatārārthaṃ brahmā prāha ca coditaḥ || 15 ||

brahmovāca:

BRP181.016.1 yad āha vasudhā sarvaṃ satyam etad divaukasaḥ |

BRP181.016.2 ahaṃ bhavo bhavantaś ca sarvaṃ nārāyaṇātmakam || 16 ||

BRP181.017.1 vibhūtayas tu yās tasya tāsām eva parasparam |

BRP181.017.2 ādhikyaṃ nyūnatā bādhyabādhakatvena vartate || 17 ||

BRP181.018.1 tad āgacchata gacchāmaḥ kṣīrābdhes taṭam uttamam |

BRP181.018.2 tatrārādhya hariṃ tasmai sarvaṃ vijñāpayāma vai || 18 ||

BRP181.019.1 sarvadaiva jagatyarthe sa sarvātmā jaganmayaḥ |

BRP181.019.2 svalpāṃśenāvatīryorvyāṃ dharmasya kurute sthitim || 19 ||

vyāsa uvāca:

BRP181.020.1 ity uktvā prayayau tatra saha devaiḥ pitāmahaḥ |

BRP181.020.2 samāhitamanā bhūtvā tuṣṭāva garuḍadhvajam || 20 ||

brahmovāca:

BRP181.021.1 namo namas te 'stu sahasramūrte |

BRP181.021.2 sahasrabāho bahuvaktrapāda |

BRP181.021.3/ namo namas te jagataḥ pravṛtti BRP181.021.4 vināśasaṃsthānaparāprameya || 21 ||

[p. 565 ]

BRP181.022.1 sūkṣmātisūkṣmaṃ ca bṛhatpramāṇaṃ |

BRP181.022.2 garīyasām apy atigauravātman |

BRP181.022.3/ pradhānabuddhīndriyavākpradhāna BRP181.022.4 mūlāparātman bhagavan prasīda || 22 ||

BRP181.023.1 eṣā mahī deva mahīprasūtair |

BRP181.023.2 mahāsuraiḥ pīḍitaśailabandhā |

BRP181.023.3 parāyaṇaṃ tvāṃ jagatām upaiti |

BRP181.023.4 bhārāvatārārtham apārapāram || 23 ||

BRP181.024.1 ete vayaṃ vṛtraripus tathāyaṃ |

BRP181.024.2 nāsatyadasrau varuṇas tathaiṣaḥ |

BRP181.024.3 ime ca rudrā vasavaḥ sasūryāḥ |

BRP181.024.4 samīraṇāgnipramukhās tathānye || 24 ||

BRP181.025.1 surāḥ samastāḥ suranātha kāryam |

BRP181.025.2 ebhir mayā yac ca tad īśa sarvam |

BRP181.025.3 ājñāpayājñāṃ pratipālayantas |

BRP181.025.4 tavaiva tiṣṭhāma sadāstadoṣāḥ || 25 ||

vyāsa uvāca:

BRP181.026.1 evaṃ saṃstūyamānas tu bhagavān parameśvaraḥ |

BRP181.026.2 ujjahārātmanaḥ keśau sitakṛṣṇau dvijottamāḥ || 26 ||

BRP181.027.1 uvāca ca surān etau matkeśau vasudhātale |

BRP181.027.2 avatīrya bhuvo bhārakleśahāniṃ kariṣyataḥ || 27 ||

BRP181.028.1 surāś ca sakalāḥ svāṃśair avatīrya mahītale |

BRP181.028.2 kurvantu yuddham unmattaiḥ pūrvotpannair mahāsuraiḥ || 28 ||

BRP181.029.1 tataḥ kṣayam aśeṣās te daiteyā dharaṇītale |

BRP181.029.2 prayāsyanti na sandeho nānāyudhavicūrṇitāḥ || 29 ||

BRP181.030.1 vasudevasya yā patnī devakī devatopamā |

BRP181.030.2 tasyā garbho 'ṣṭamo 'yaṃ tu matkeśo bhavitā surāḥ || 30 ||

BRP181.031.1 avatīrya ca tatrāyaṃ kaṃsaṃ ghātayitā bhuvi |

BRP181.031.2 kālanemisamudbhūtam ity uktvāntardadhe hariḥ || 31 ||

BRP181.032.1 adṛśyāya tatas te 'pi praṇipatya mahātmane |

BRP181.032.2 merupṛṣṭhaṃ surā jagmur avateruś ca bhūtale || 32 ||

BRP181.033.1 kaṃsāya cāṣṭamo garbho devakyā dharaṇītale |

BRP181.033.2 bhaviṣyatīty ācacakṣe bhagavān nārado muniḥ || 33 ||

BRP181.034.1 kaṃso 'pi tad upaśrutya nāradāt kupitas tataḥ |

BRP181.034.2 devakīṃ vasudevaṃ ca gṛhe guptāv adhārayat || 34 ||

BRP181.035.1 jātaṃ jātaṃ ca kaṃsāya tenaivoktaṃ yathā purā |

BRP181.035.2 tathaiva vasudevo 'pi putram arpitavān dvijāḥ || 35 ||

BRP181.036.1 hiraṇyakaśipoḥ putrāḥ ṣaḍgarbhā iti viśrutāḥ |

BRP181.036.2 viṣṇuprayuktā tān nidrā kramād garbhe nyayojayat || 36 ||

BRP181.037.1 yoganidrā mahāmāyā vaiṣṇavī mohitaṃ yayā |

BRP181.037.2 avidyayā jagat sarvaṃ tām āha bhagavān hariḥ || 37 ||

viṣṇur uvāca:

BRP181.038.1 gaccha nidre mamādeśāt pātālatalasaṃśrayān |

BRP181.038.2 ekaikaśyena ṣaḍgarbhān devakījaṭhare naya || 38 ||

[p. 566 ]

BRP181.039.1 hateṣu teṣu kaṃsena śeṣākhyo 'ṃśas tato 'naghaḥ |

BRP181.039.2 aṃśāṃśenodare tasyāḥ saptamaḥ sambhaviṣyati || 39 ||

BRP181.040.1 gokule vasudevasya bhāryā vai rohiṇī sthitā |

BRP181.040.2 tasyāḥ prasūtisamaye garbho neyas tvayodaram || 40 ||

BRP181.041.1 saptamo bhojarājasya bhayād rodhoparodhataḥ |

BRP181.041.2 devakyāḥ patito garbha iti loko vadiṣyati || 41 ||

BRP181.042.1 garbhasaṅkarṣaṇāt so 'tha loke saṅkarṣaṇeti vai |

BRP181.042.2 sañjñām avāpsyate vīraḥ śvetādriśikharopamaḥ || 42 ||

BRP181.043.1 tato 'haṃ sambhaviṣyāmi devakījaṭhare śubhe |

BRP181.043.2 garbhe tvayā yaśodāyā gantavyam avilambitam || 43 ||

BRP181.044.1 prāvṛṭkāle ca nabhasi kṛṣṇāṣṭamyām ahaṃ niśi |

BRP181.044.2 utpatsyāmi navamyāṃ ca prasūtiṃ tvam avāpsyasi || 44 ||

BRP181.045.1 yaśodāśayane māṃ tu devakyās tvām anindite |

BRP181.045.2 macchaktipreritamatir vasudevo nayiṣyati || 45 ||

BRP181.046.1 kaṃsaś ca tvām upādāya devi śailaśilātale |

BRP181.046.2 prakṣepsyaty antarikṣe ca tvaṃ sthānaṃ samavāpsyasi || 46 ||

BRP181.047.1 tatas tvāṃ śatadhā śakraḥ praṇamya mama gauravāt |

BRP181.047.2 praṇipātānataśirā bhaginītve grahīṣyati || 47 ||

BRP181.048.1 tataḥ śumbhaniśumbhādīn hatvā daityān sahasraśaḥ |

BRP181.048.2 sthānair anekaiḥ pṛthivīm aśeṣāṃ maṇḍayiṣyasi || 48 ||

BRP181.049.1 tvaṃ bhūtiḥ sannatiḥ kīrtiḥ kāntir vai pṛthivī dhṛtiḥ |

BRP181.049.2 lajjā puṣṭir uṣā yā ca kācid anyā tvam eva sā || 49 ||

BRP181.050.1 ye tvām āryeti durgeti vedagarbhe 'mbiketi ca |

BRP181.050.2 bhadreti bhadrakālīti kṣemyā kṣemaṅkarīti ca || 50 ||

BRP181.051.1 prātaś caivāparāhṇe ca stoṣyanty ānamramūrtayaḥ |

BRP181.051.2 teṣāṃ hi vāñchitaṃ sarvaṃ matprasādād bhaviṣyati || 51 ||

BRP181.052.1 surāmāṃsopahārais tu bhakṣyabhojyaiś ca pūjitā |

BRP181.052.2 nṛṇām aśeṣakāmāṃs tvaṃ prasannāyāṃ pradāsyasi || 52 ||

BRP181.053.1 te sarve sarvadā bhadrā matprasādād asaṃśayam |

BRP181.053.2 asandigdhaṃ bhaviṣyanti gaccha devi yathoditam || 53 ||

Chapter 182: Birth of Kṛṣṇa

182 SS 293-294

vyāsa uvāca:

BRP182.001.1 yathoktaṃ sā jagaddhātrī devadevena vai purā |

BRP182.001.2 ṣaḍgarbhagarbhavinyāsaṃ cakre cānyasya karṣaṇam || 1 ||

BRP182.002.1 saptame rohiṇīṃ prāpte garbhe garbhe tato hariḥ |

BRP182.002.2 lokatrayopakārāya devakyāḥ praviveśa vai || 2 ||

BRP182.003.1 yoganidrā yaśodāyās tasminn eva tato dine |

BRP182.003.2 sambhūtā jaṭhare tadvad yathoktaṃ parameṣṭhinā || 3 ||

[p. 567 ]

BRP182.004.1 tato grahagaṇaḥ samyak pracacāra divi dvijāḥ |

BRP182.004.2 viṣṇor aṃśe mahīṃ yāta ṛtavo 'py abhavañ śubhāḥ || 4 ||

BRP182.005.1 notsehe devakīṃ draṣṭuṃ kaścid apy atitejasā |

BRP182.005.2 jājvalyamānāṃ tāṃ dṛṣṭvā manāṃsi kṣobham āyayuḥ || 5 ||

BRP182.006.1 adṛṣṭāṃ puruṣaiḥ strībhir devakīṃ devatāgaṇāḥ |

BRP182.006.2 bibhrāṇāṃ vapuṣā viṣṇuṃ tuṣṭuvus tām aharniśam || 6 ||

devā ūcuḥ:

BRP182.007.1 tvaṃ svāhā tvaṃ svadhā vidyā sudhā tvaṃ jyotir eva ca |

BRP182.007.2 tvaṃ sarvalokarakṣārtham avatīrṇā mahītale || 7 ||

BRP182.008.1 prasīda devi sarvasya jagatas tvaṃ śubhaṃ kuru |

BRP182.008.2 prītyarthaṃ dhārayeśānaṃ dhṛtaṃ yenākhilaṃ jagat || 8 ||

vyāsa uvāca:

BRP182.009.1 evaṃ saṃstūyamānā sā devair devam adhārayat |

BRP182.009.2 garbheṇa puṇḍarīkākṣaṃ jagatāṃ trāṇakāraṇam || 9 ||

BRP182.010.1 tato 'khilajagatpadmabodhāyācyutabhānunā |

BRP182.010.2 devakyāḥ pūrvasandhyāyām āvirbhūtaṃ mahātmanā || 10 ||

BRP182.011.1 madhyarātre 'khilādhāre jāyamāne janārdane |

BRP182.011.2 mandaṃ jagarjur jaladāḥ puṣpavṛṣṭimucaḥ surāḥ || 11 ||

BRP182.012.1 phullendīvarapattrābhaṃ caturbāhum udīkṣya tam |

BRP182.012.2 śrīvatsavakṣasaṃ jātaṃ tuṣṭāvānakadundubhiḥ || 12 ||

BRP182.013.1 abhiṣṭūya ca taṃ vāgbhiḥ prasannābhir mahāmatiḥ |

BRP182.013.2 vijñāpayām āsa tadā kaṃsād bhīto dvijottamāḥ || 13 ||

vasudeva uvāca:

BRP182.014.1 jñāto 'si devadeveśa śaṅkhacakragadādhara |

BRP182.014.2 divyaṃ rūpam idaṃ deva prasādenopasaṃhara || 14 ||

BRP182.015.1 adyaiva deva kaṃso 'yaṃ kurute mama yātanām |

BRP182.015.2 avatīrṇam iti jñātvā tvām asmin mandire mama || 15 ||

devaky uvāca:

BRP182.016.1 yo 'nantarūpo 'khilaviśvarūpo |

BRP182.016.2 garbhe 'pi lokān vapuṣā bibharti |

BRP182.016.3 prasīdatām eṣa sa devadevaḥ |

BRP182.016.4 svamāyayāviṣkṛtabālarūpaḥ || 16 ||

BRP182.017.1 upasaṃhara sarvātman rūpam etac caturbhujam |

BRP182.017.2 jānātu māvatāraṃ te kaṃso 'yaṃ ditijāntaka || 17 ||

śrībhagavān uvāca:

BRP182.018.1 stuto 'haṃ yat tvayā pūrvaṃ putrārthinyā tad adya te |

BRP182.018.2 saphalaṃ devi sañjātaṃ jāto 'haṃ yat tavodarāt || 18 ||

vyāsa uvāca:

BRP182.019.1 ity uktvā bhagavāṃs tūṣṇīṃ babhūva munisattamāḥ |

BRP182.019.2 vasudevo 'pi taṃ rātrāv ādāya prayayau bahiḥ || 19 ||

BRP182.020.1 mohitāś cābhavaṃs tatra rakṣiṇo yoganidrayā |

BRP182.020.2 mathurādvārapālāś ca vrajaty ānakadundubhau || 20 ||

[p. 568 ]

BRP182.021.1 varṣatāṃ jaladānāṃ ca tat toyam ulbaṇaṃ niśi |

BRP182.021.2 sañchādya taṃ yayau śeṣaḥ phaṇair ānakadundubhim || 21 ||

BRP182.022.1 yamunāṃ cātigambhīrāṃ nānāvartaśatākulām |

BRP182.022.2 vasudevo vahan viṣṇuṃ jānumātravahāṃ yayau || 22 ||

BRP182.023.1 kaṃsasya karam ādāya tatraivābhyāgatāṃs taṭe |

BRP182.023.2 nandādīn gopavṛddhāṃś ca yamunāyāṃ dadarśa saḥ || 23 ||

BRP182.024.1 tasmin kāle yaśodāpi mohitā yoganidrayā |

BRP182.024.2 tām eva kanyāṃ munayaḥ prāsūta mohite jane || 24 ||

BRP182.025.1 vasudevo 'pi vinyasya bālam ādāya dārikām |

BRP182.025.2 yaśodāśayane tūrṇam ājagāmāmitadyutiḥ || 25 ||

BRP182.026.1 dadarśa ca vibuddhvā sā yaśodā jātam ātmajam |

BRP182.026.2 nīlotpaladalaśyāmaṃ tato 'tyarthaṃ mudaṃ yayau || 26 ||

BRP182.027.1 ādāya vasudevo 'pi dārikāṃ nijamandiram |

BRP182.027.2 devakīśayane nyasya yathāpūrvam atiṣṭhata || 27 ||

BRP182.028.1 tato bāladhvaniṃ śrutvā rakṣiṇaḥ sahasotthitāḥ |

BRP182.028.2 kaṃsam āvedayām āsur devakīprasavaṃ dvijāḥ || 28 ||

BRP182.029.1 kaṃsas tūrṇam upetyaināṃ tato jagrāha bālikām |

BRP182.029.2 muñca muñceti devakyā āsannakaṇṭhaṃ nivāritaḥ || 29 ||

BRP182.030.1 cikṣepa ca śilāpṛṣṭhe sā kṣiptā viyati sthitim |

BRP182.030.2 avāpa rūpaṃ ca mahat sāyudhāṣṭamahābhujam |

BRP182.030.3 prajahāsa tathaivoccaiḥ kaṃsaṃ ca ruṣitābravīt || 30 ||

yogamāyovāca:

BRP182.031.1 kiṃ mayākṣiptayā kaṃsa jāto yas tvāṃ haniṣyati |

BRP182.031.2 sarvasvabhūto devānām āsīn mṛtyuḥ purā sa te |

BRP182.031.3 tad etat sampradhāryāśu kriyatāṃ hitam ātmanaḥ || 31 ||

vyāsa uvāca:

BRP182.032.1 ity uktvā prayayau devī divyasraggandhabhūṣaṇā |

BRP182.032.2 paśyato bhojarājasya stutā siddhair vihāyasā || 32 ||

Chapter 183: Kaṃsa's plans and thoughts

183 SS 294

vyāsa uvāca:

BRP183.001.1 kaṃsas tv athodvignamanāḥ prāha sarvān mahāsurān |

BRP183.001.2 pralambakeśipramukhān āhūyāsurapuṅgavān || 1 ||

kaṃsa uvāca:

BRP183.002.1 he pralamba mahābāho keśin dhenuka pūtane |

BRP183.002.2 ariṣṭādyais tathā cānyaiḥ śrūyatāṃ vacanaṃ mama || 2 ||

BRP183.003.1 māṃ hantum amarair yatnaḥ kṛtaḥ kila durātmabhiḥ |

BRP183.003.2 madvīryatāpitān vīrān na tv etān gaṇayāmy aham || 3 ||

BRP183.004.1 āścaryaṃ kanyayā coktaṃ jāyate daityapuṅgavāḥ |

BRP183.004.2 hāsyaṃ me jāyate vīrās teṣu yatnapareṣv api || 4 ||

[p. 569 ]

BRP183.005.1 tathāpi khalu duṣṭānāṃ teṣām apy adhikaṃ mayā |

BRP183.005.2 apakārāya daityendrā yatanīyaṃ durātmanām || 5 ||

BRP183.006.1 utpannaś cāpi mṛtyur me bhūtabhavyabhavatprabhuḥ |

BRP183.006.2 ity etad bālikā prāha devakīgarbhasambhavā || 6 ||

BRP183.007.1 tasmād bāleṣu paramo yatnaḥ kāryo mahītale |

BRP183.007.2 yatrodriktaṃ balaṃ bāle sa hantavyaḥ prayatnataḥ || 7 ||

vyāsa uvāca:

BRP183.008.1 ity ājñāpyāsurān kaṃsaḥ praviśyātmagṛhaṃ tataḥ |

BRP183.008.2 uvāca vasudevaṃ ca devakīm avirodhataḥ || 8 ||

kaṃsa uvāca:

BRP183.009.1 yuvayor ghātitā garbhā vṛthaivaite mayādhunā |

BRP183.009.2 ko 'py anya eva nāśāya bālo mama samudgataḥ || 9 ||

BRP183.010.1 tad alaṃ paritāpena nūnaṃ yad bhāvino hi te |

BRP183.010.2 arbhakā yuvayoḥ ko vā āyuṣo 'nte na hanyate || 10 ||

vyāsa uvāca:

BRP183.011.1 ity āśvāsya vimucyaiva kaṃsas tau paritoṣya ca |

BRP183.011.2 antargṛhaṃ dvijaśreṣṭhāḥ praviveśa punaḥ svakam || 11 ||

Chapter 184: Adventures of the child Kṛṣṇa

184 SS 294-295

vyāsa uvāca:

BRP184.001.1 vimukto vasudevo 'pi nandasya śakaṭaṃ gataḥ |

BRP184.001.2 prahṛṣṭaṃ dṛṣṭavān nandaṃ putro jāto mameti vai || 1 ||

BRP184.002.1 vasudevo 'pi taṃ prāha diṣṭyā diṣṭyeti sādaram |

BRP184.002.2 vārdhake 'pi samutpannas tanayo 'yaṃ tavādhunā || 2 ||

BRP184.003.1 datto hi vārṣikaḥ sarvo bhavadbhir nṛpateḥ karaḥ |

BRP184.003.2 yadartham āgatas tasmān nātra stheyaṃ mahātmanā || 3 ||

BRP184.004.1 yadartham āgataḥ kāryaṃ tan niṣpannaṃ kim āsyate |

BRP184.004.2 bhavadbhir gamyatāṃ nanda tac chīghraṃ nijagokulam || 4 ||

BRP184.005.1 mamāpi bālakas tatra rohiṇīprasavo hi yaḥ |

BRP184.005.2 sa rakṣaṇīyo bhavatā yathāyaṃ tanayo nijaḥ || 5 ||

vyāsa uvāca:

BRP184.006.1 ity uktāḥ prayayur gopā nandagopapurogamāḥ |

BRP184.006.2 śakaṭāropitair bhāṇḍaiḥ karaṃ dattvā mahābalāḥ || 6 ||

BRP184.007.1 vasatāṃ gokule teṣāṃ pūtanā bālaghātinī |

BRP184.007.2 suptaṃ kṛṣṇam upādāya rātrau ca pradadau stanam || 7 ||

BRP184.008.1 yasmai yasmai stanaṃ rātrau pūtanā samprayacchati |

BRP184.008.2 tasya tasya kṣaṇenāṅgaṃ bālakasyopahanyate || 8 ||

BRP184.009.1 kṛṣṇas tasyāḥ stanaṃ gāḍhaṃ karābhyām atipīḍitam |

BRP184.009.2 gṛhītvā prāṇasahitaṃ papau krodhasamanvitaḥ || 9 ||

[p. 570 ]

BRP184.010.1 sā vimuktamahārāvā vicchinnasnāyubandhanā |

BRP184.010.2 papāta pūtanā bhūmau mriyamāṇātibhīṣaṇā || 10 ||

BRP184.011.1 tannādaśrutisantrāsād vibuddhās te vrajaukasaḥ |

BRP184.011.2 dadṛśuḥ pūtanotsaṅge kṛṣṇaṃ tāṃ ca nipātitām || 11 ||

BRP184.012.1 ādāya kṛṣṇaṃ santrastā yaśodā ca tato dvijāḥ |

BRP184.012.2 gopucchabhrāmaṇādyaiś ca bāladoṣam apākarot || 12 ||

BRP184.013.1 gopurīṣam upādāya nandagopo 'pi mastake |

BRP184.013.2 kṛṣṇasya pradadau rakṣāṃ kurvann idam udairayat || 13 ||

nandagopa uvāca:

BRP184.014.1 rakṣatu tvām aśeṣāṇāṃ bhūtānāṃ prabhavo hariḥ |

BRP184.014.2 yasya nābhisamudbhūtāt paṅkajād abhavaj jagat || 14 ||

BRP184.015.1 yena daṃṣṭrāgravidhṛtā dhārayaty avanī jagat |

BRP184.015.2 varāharūpadhṛg devaḥ sa tvāṃ rakṣatu keśavaḥ || 15 ||

BRP184.016.1 guhyaṃ sa jaṭharaṃ viṣṇur jaṅghāpādau janārdanaḥ |

BRP184.016.2 vāmano rakṣatu sadā bhavantaṃ yaḥ kṣaṇād abhūt || 16 ||

BRP184.017.1 trivikramakramākrāntatrailokyasphuradāyudhaḥ |

BRP184.017.2 śiras te pātu govindaḥ kaṇṭhaṃ rakṣatu keśavaḥ || 17 ||

BRP184.018.1 mukhabāhū prabāhū ca manaḥ sarvendriyāṇi ca |

BRP184.018.2 rakṣatv avyāhataiśvaryas tava nārāyaṇo 'vyayaḥ || 18 ||

BRP184.019.1 tvāṃ dikṣu pātu vaikuṇṭho vidikṣu madhusūdanaḥ |

BRP184.019.2 hṛṣīkeśo 'mbare bhūmau rakṣatu tvāṃ mahīdharaḥ || 19 ||

vyāsa uvāca:

BRP184.020.1 evaṃ kṛtasvastyayano nandagopena bālakaḥ |

BRP184.020.2 śāyitaḥ śakaṭasyādho bālaparyaṅkikātale || 20 ||

BRP184.021.1 te ca gopā mahad dṛṣṭvā pūtanāyāḥ kalevaram |

BRP184.021.2 mṛtāyāḥ paramaṃ trāsaṃ vismayaṃ ca tadā yayuḥ || 21 ||

BRP184.022.1 kadācic chakaṭasyādhaḥ śayāno madhusūdanaḥ |

BRP184.022.2 cikṣepa caraṇāv ūrdhvaṃ stanārthī praruroda ca || 22 ||

BRP184.023.1 tasya pādaprahāreṇa śakaṭaṃ parivartitam |

BRP184.023.2 vidhvastabhāṇḍakumbhaṃ tad viparītaṃ papāta vai || 23 ||

BRP184.024.1 tato hāhākṛtaḥ sarvo gopagopījano dvijāḥ |

BRP184.024.2 ājagāma tadā jñātvā bālam uttānaśāyinam || 24 ||

BRP184.025.1 gopāḥ keneti jagaduḥ śakaṭaṃ parivartitam |

BRP184.025.2 tatraiva bālakāḥ procur bālenānena pātitam || 25 ||

BRP184.026.1 rudatā dṛṣṭam asmābhiḥ pādavikṣepatāḍitam |

BRP184.026.2 śakaṭaṃ parivṛttaṃ vai naitad anyasya ceṣṭitam || 26 ||

BRP184.027.1 tataḥ punar atīvāsan gopā vismitacetasaḥ |

BRP184.027.2 nandagopo 'pi jagrāha bālam atyantavismitaḥ || 27 ||

BRP184.028.1 yaśodā vismayārūḍhā bhagnabhāṇḍakapālakam |

BRP184.028.2 śakaṭaṃ cārcayām āsa dadhipuṣpaphalākṣataiḥ || 28 ||

[p. 571 ]

BRP184.029.1 gargaś ca gokule tatra vasudevapracoditaḥ |

BRP184.029.2 pracchanna eva gopānāṃ saṃskāram akarot tayoḥ || 29 ||

BRP184.030.1 jyeṣṭhaṃ ca rāmam ity āha kṛṣṇaṃ caiva tathāparam |

BRP184.030.2 gargo matimatāṃ śreṣṭho nāma kurvan mahāmatiḥ || 30 ||

BRP184.031.1 alpenaiva hi kālena vijñātau tau mahābalau |

BRP184.031.2 ghṛṣṭajānukarau viprā babhūvatur ubhāv api || 31 ||

BRP184.032.1 karīṣabhasmadigdhāṅgau bhramamāṇāv itas tataḥ |

BRP184.032.2 na nivārayituṃ śaktā yaśodā tau na rohiṇī || 32 ||

BRP184.033.1 govāṭamadhye krīḍantau vatsavāṭagatau punaḥ |

BRP184.033.2 tadaharjātagovatsapucchākarṣaṇatatparau || 33 ||

BRP184.034.1 yadā yaśodā tau bālāv ekasthānacarāv ubhau |

BRP184.034.2 śaśāka no vārayituṃ krīḍantāv aticañcalau || 34 ||

BRP184.035.1 dāmnā baddhvā tadā madhye nibabandha ulūkhale |

BRP184.035.2 kṛṣṇam akliṣṭakarmāṇam āha cedam amarṣitā || 35 ||

yaśodovāca:

BRP184.036.1 yadi śakto 'si gaccha tvam aticañcalaceṣṭita || 36 ||

vyāsa uvāca:

BRP184.037.1 ity uktvā ca nijaṃ karma sā cakāra kuṭumbinī |

BRP184.037.2 vyagrāyām atha tasyāṃ sa karṣamāṇa ulūkhalam || 37 ||

BRP184.038.1 yamalārjunayor madhye jagāma kamalekṣaṇaḥ |

BRP184.038.2 karṣatā vṛkṣayor madhye tiryag evam ulūkhalam || 38 ||

BRP184.039.1 bhagnāv uttuṅgaśākhāgrau tena tau yamalārjunau |

BRP184.039.2 tataḥ kaṭakaṭāśabdasamākarṇanakātaraḥ || 39 ||

BRP184.040.1 ājagāma vrajajano dadṛśe ca mahādrumau |

BRP184.040.2 bhagnaskandhau nipātitau bhagnaśākhau mahītale || 40 ||

BRP184.041.1 dadarśa cālpadantāsyaṃ smitahāsaṃ ca bālakam |

BRP184.041.2 tayor madhyagataṃ baddhaṃ dāmnā gāḍhaṃ tathodare || 41 ||

BRP184.042.1 tataś ca dāmodaratāṃ sa yayau dāmabandhanāt |

BRP184.042.2 gopavṛddhās tataḥ sarve nandagopapurogamāḥ || 42 ||

BRP184.043.1 mantrayām āsur udvignā mahotpātātibhīravaḥ |

BRP184.043.2 sthāneneha na naḥ kāryaṃ vrajāmo 'nyan mahāvanam || 43 ||

BRP184.044.1 utpātā bahavo hy atra dṛśyante nāśahetavaḥ |

BRP184.044.2 pūtanāyā vināśaś ca śakaṭasya viparyayaḥ || 44 ||

BRP184.045.1 vinā vātādidoṣeṇa drumayoḥ patanaṃ tathā |

BRP184.045.2 vṛndāvanam itaḥ sthānāt tasmād gacchāma mā ciram || 45 ||

[p. 572 ]

BRP184.046.1 yāvad bhaumamahotpātadoṣo nābhibhaved vrajam |

BRP184.046.2 iti kṛtvā matiṃ sarve gamane te vrajaukasaḥ || 46 ||

BRP184.047.1 ūcuḥ svaṃ svaṃ kulaṃ śīghraṃ gamyatāṃ mā vilambyatām |

BRP184.047.2 tataḥ kṣaṇena prayayuḥ śakaṭair godhanais tathā || 47 ||

BRP184.048.1 yūthaśo vatsapālīś ca kālayanto vrajaukasaḥ |

BRP184.048.2 sarvāvayavanirdhūtaṃ kṣaṇamātreṇa tat tadā || 48 ||

BRP184.049.1 kākakākīsamākīrṇaṃ vrajasthānam abhūd dvijāḥ |

BRP184.049.2 vṛndāvanaṃ bhagavatā kṛṣṇenākliṣṭakarmaṇā || 49 ||

BRP184.050.1 śubhena manasā dhyātaṃ gavāṃ vṛddhim abhīpsatā |

BRP184.050.2 tatas tatrātirukṣe 'pi dharmakāle dvijottamāḥ || 50 ||

BRP184.051.1 prāvṛṭkāla ivābhūc ca navaśaṣpaṃ samantataḥ |

BRP184.051.2 sa samāvāsitaḥ sarvo vrajo vṛndāvane tataḥ || 51 ||

BRP184.052.1 śakaṭīvāṭaparyantacandrārdhākārasaṃsthitiḥ |

BRP184.052.2 vatsabālau ca saṃvṛttau rāmadāmodarau tataḥ || 52 ||

BRP184.053.1 tatra sthitau tau ca goṣṭhe ceratur bālalīlayā |

BRP184.053.2 barhipattrakṛtāpīḍau vanyapuṣpāvataṃsakau || 53 ||

BRP184.054.1 gopaveṇukṛtātodyapattravādyakṛtasvanau |

BRP184.054.2 kākapakṣadharau bālau kumārāv iva pāvakau || 54 ||

BRP184.055.1 hasantau ca ramantau ca ceratus tan mahad vanam |

BRP184.055.2 kvacid dhasantāv anyonyaṃ krīḍamānau tathā paraiḥ || 55 ||

BRP184.056.1 gopaputraiḥ samaṃ vatsāṃś cārayantau viceratuḥ |

BRP184.056.2 kālena gacchatā tau tu saptavarṣau babhūvatuḥ || 56 ||

BRP184.057.1 sarvasya jagataḥ pālau vatsapālau mahāvraje |

BRP184.057.2 prāvṛṭkālas tato 'tīva meghaughasthagitāmbaraḥ || 57 ||

BRP184.058.1 babhūva vāridhārābhir aikyaṃ kurvan diśām iva |

BRP184.058.2 prarūḍhanavapuṣpāḍhyā śakragopavṛtā mahī || 58 ||

BRP184.059.1 yathā mārakate vāsīt padmarāgavibhūṣitā |

BRP184.059.2 ūhur unmārgagāmīni nimnagāmbhāṃsi sarvataḥ || 59 ||

BRP184.060.1 manāṃsi durvinītānāṃ prāpya lakṣmīṃ navām iva |

BRP184.060.2 vikāle ca yathākāmaṃ vrajam etya mahābalau |

BRP184.060.3 gopaiḥ samānaiḥ sahitau cikrīḍāte 'marāv iva || 60 ||

Chapter 185: Kālīya-episode

185 SS 295-296

vyāsa uvāca:

BRP185.001.1 ekadā tu vinā rāmaṃ kṛṣṇo vṛndāvanaṃ yayau |

BRP185.001.2 vicacāra vṛto gopair vanyapuṣpasragujjvalaḥ || 1 ||

BRP185.002.1 sa jagāmātha kālindīṃ lolakallolaśālinīm |

BRP185.002.2 tīrasaṃlagnaphenaughair hasantīm iva sarvataḥ || 2 ||

[p. 573 ]

BRP185.003.1 tasyāṃ cātimahābhīmaṃ viṣāgnikaṇadūṣitam |

BRP185.003.2 hradaṃ kālīyanāgasya dadarśātivibhīṣaṇam || 3 ||

BRP185.004.1 viṣāgninā visaratā dagdhatīramahātarum |

BRP185.004.2 vātāhatāmbuvikṣepasparśadagdhavihaṅgamam || 4 ||

BRP185.005.1 tam atīva mahāraudraṃ mṛtyuvaktram ivāparam |

BRP185.005.2 vilokya cintayām āsa bhagavān madhusūdanaḥ || 5 ||

BRP185.006.1 asmin vasati duṣṭātmā kālīyo 'sau viṣāyudhaḥ |

BRP185.006.2 yo mayā nirjitas tyaktvā duṣṭo naṣṭaḥ payonidhau || 6 ||

BRP185.007.1 teneyaṃ dūṣitā sarvā yamunā sāgaraṅgamā |

BRP185.007.2 na narair godhanair vāpi tṛṣārtair upabhujyate || 7 ||

BRP185.008.1 tad asya nāgarājasya kartavyo nigraho mayā |

BRP185.008.2 nityatrastāḥ sukhaṃ yena careyur vrajavāsinaḥ || 8 ||

BRP185.009.1 etadarthaṃ nṛloke 'sminn avatāro mayā kṛtaḥ |

BRP185.009.2 yad eṣām utpathasthānāṃ kāryā śāstir durātmanām || 9 ||

BRP185.010.1 tad etan nātidūrasthaṃ kadambam uruśākhinam |

BRP185.010.2 adhiruhyotpatiṣyāmi hrade 'smiñ jīvanāśinaḥ || 10 ||

vyāsa uvāca:

BRP185.011.1 itthaṃ vicintya baddhvā ca gāḍhaṃ parikaraṃ tataḥ |

BRP185.011.2 nipapāta hrade tatra sarparājasya vegataḥ || 11 ||

BRP185.012.1 tenāpi patatā tatra kṣobhitaḥ sa mahāhradaḥ |

BRP185.012.2 atyarthadūrajātāṃś ca tāṃś cāsiñcan mahīruhān || 12 ||

BRP185.013.1 te 'hiduṣṭaviṣajvālātaptāmbutapanokṣitāḥ |

BRP185.013.2 jajvaluḥ pādapāḥ sadyo jvālāvyāptadigantarāḥ || 13 ||

BRP185.014.1 āsphoṭayām āsa tadā kṛṣṇo nāgahradaṃ bhujaiḥ |

BRP185.014.2 tacchabdaśravaṇāc cātha nāgarājo 'bhyupāgamat || 14 ||

BRP185.015.1 ātāmranayanaḥ kopād viṣajvālākulaiḥ phaṇaiḥ |

BRP185.015.2 vṛto mahāviṣaiś cānyair aruṇair anilāśanaiḥ || 15 ||

BRP185.016.1 nāgapatnyaś ca śataśo hārihāropaśobhitāḥ |

BRP185.016.2 prakampitatanūtkṣepacalatkuṇḍalakāntayaḥ || 16 ||

BRP185.017.1 tataḥ praveṣṭitaḥ sarpaiḥ sa kṛṣṇo bhogabandhanaiḥ |

BRP185.017.2 dadaṃśuś cāpi te kṛṣṇaṃ viṣajvālāvilair mukhaiḥ || 17 ||

BRP185.018.1 taṃ tatra patitaṃ dṛṣṭvā nāgabhoganipīḍitam |

BRP185.018.2 gopā vrajam upāgatya cukruśuḥ śokalālasāḥ || 18 ||

gopā ūcuḥ:

BRP185.019.1 eṣa kṛṣṇo gato mohamagno vai kāliye hrade |

BRP185.019.2 bhakṣyate sarparājena tad āgacchata mā ciram || 19 ||

vyāsa uvāca:

BRP185.020.1 etac chrutvā tato gopā vajrapātopamaṃ vacaḥ |

BRP185.020.2 gopyaś ca tvaritā jagmur yaśodāpramukhā hradam || 20 ||

BRP185.021.1 hā hā kvāsāv iti jano gopīnām ativihvalaḥ |

BRP185.021.2 yaśodayā samaṃ bhrānto drutaḥ praskhalito yayau || 21 ||

[p. 574 ]

BRP185.022.1 nandagopaś ca gopāś ca rāmaś cādbhutavikramaḥ |

BRP185.022.2 tvaritaṃ yamunāṃ jagmuḥ kṛṣṇadarśanalālasāḥ || 22 ||

BRP185.023.1 dadṛśuś cāpi te tatra sarparājavaśaṅgatam |

BRP185.023.2 niṣprayatnaṃ kṛtaṃ kṛṣṇaṃ sarpabhogena veṣṭitam || 23 ||

BRP185.024.1 nandagopaś ca niśceṣṭaḥ paśyan putramukhaṃ bhṛśam |

BRP185.024.2 yaśodā ca mahābhāgā babhūva munisattamāḥ || 24 ||

BRP185.025.1 gopyas tv anyā rudatyaś ca dadṛśuḥ śokakātarāḥ |

BRP185.025.2 procuś ca keśavaṃ prītyā bhayakātaragadgadam || 25 ||

BRP185.026.1 sarvā yaśodayā sārdhaṃ viśāmo 'tra mahāhrade |

BRP185.026.2 nāgarājasya no gantum asmākaṃ yujyate vraje || 26 ||

BRP185.027.1 divasaḥ ko vinā sūryaṃ vinā candreṇa kā niśā |

BRP185.027.2 vinā dugdhena kā gāvo vinā kṛṣṇena ko vrajaḥ |

BRP185.027.3 vinākṛtā na yāsyāmaḥ kṛṣṇenānena gokulam || 27 ||

vyāsa uvāca:

BRP185.028.1 iti gopīvacaḥ śrutvā rauhiṇeyo mahābalaḥ |

BRP185.028.2 uvāca gopān vidhurān vilokya stimitekṣaṇaḥ || 28 ||

BRP185.029.1 nandaṃ ca dīnam atyarthaṃ nyastadṛṣṭiṃ sutānane |

BRP185.029.2 mūrchākulāṃ yaśodāṃ ca kṛṣṇamāhātmyasañjñayā || 29 ||

balarāma uvāca:

BRP185.030.1 kim ayaṃ devadeveśa bhāvo 'yaṃ mānuṣas tvayā |

BRP185.030.2 vyajyate svaṃ tam ātmānaṃ kim anyaṃ tvaṃ na vetsi yat || 30 ||

BRP185.031.1 tvam asya jagato nābhiḥ surāṇām eva cāśrayaḥ |

BRP185.031.2 kartāpahartā pātā ca trailokyaṃ tvaṃ trayīmayaḥ || 31 ||

BRP185.032.1 atrāvatīrṇayoḥ kṛṣṇa gopā eva hi bāndhavāḥ |

BRP185.032.2 gopyaś ca sīdataḥ kasmāt tvaṃ bandhūn samupekṣase || 32 ||

BRP185.033.1 darśito mānuṣo bhāvo darśitaṃ bālaceṣṭitam |

BRP185.033.2 tad ayaṃ damyatāṃ kṛṣṇa durātmā daśanāyudhaḥ || 33 ||

vyāsa uvāca:

BRP185.034.1 iti saṃsmāritaḥ kṛṣṇaḥ smitabhinnauṣṭhasampuṭaḥ |

BRP185.034.2 āsphālya mocayām āsa svaṃ dehaṃ bhogabandhanāt || 34 ||

BRP185.035.1 ānāmya cāpi hastābhyām ubhābhyāṃ madhyamaṃ phaṇam |

BRP185.035.2 āruhya bhugnaśirasaḥ prananartoruvikramaḥ || 35 ||

BRP185.036.1 vraṇāḥ phaṇe 'bhavaṃs tasya kṛṣṇasyāṅghrivikuṭṭanaiḥ |

BRP185.036.2 yatronnatiṃ ca kurute nanāmāsya tataḥ śiraḥ || 36 ||

BRP185.037.1 mūrchām upāyayau bhrāntyā nāgaḥ kṛṣṇasya kuṭṭanaiḥ |

BRP185.037.2 daṇḍapātanipātena vavāma rudhiraṃ bahu || 37 ||

BRP185.038.1 taṃ nirbhugnaśirogrīvam āsyaprasrutaśoṇitam |

BRP185.038.2 vilokya śaraṇaṃ jagmus tatpatnyo madhusūdanam || 38 ||

nāgapatnya ūcuḥ:

BRP185.039.1 jñāto 'si devadeveśa sarveśas tvam anuttama |

BRP185.039.2 paraṃ jyotir acintyaṃ yat tadaṃśaḥ parameśvaraḥ || 39 ||

[p. 575 ]

BRP185.040.1 na samarthāḥ sura stotuṃ yam ananyabhavaṃ prabhum |

BRP185.040.2 svarūpavarṇanaṃ tasya kathaṃ yoṣit kariṣyati || 40 ||

BRP185.041.1 yasyākhilamahīvyomajalāgnipavanātmakam |

BRP185.041.2 brahmāṇḍam alpakāṃśāṃśaḥ stoṣyāmas taṃ kathaṃ vayam || 41 ||

BRP185.042.1 tataḥ kuru jagatsvāmin prasādam avasīdataḥ |

BRP185.042.2 prāṇāṃs tyajati nāgo 'yaṃ bhartṛbhikṣā pradīyatām || 42 ||

vyāsa uvāca:

BRP185.043.1 ity ukte tābhir āśvāsya klāntadeho 'pi pannagaḥ |

BRP185.043.2 prasīda devadeveti prāha vākyaṃ śanaiḥ śanaiḥ || 43 ||

kālīya uvāca:

BRP185.044.1 tavāṣṭaguṇam aiśvaryaṃ nātha svābhāvikaṃ param |

BRP185.044.2 nirastātiśayaṃ yasya tasya stoṣyāmi kiṃ nv aham || 44 ||

BRP185.045.1 tvaṃ paras tvaṃ parasyādyaḥ paraṃ tvaṃ tatparātmakam |

BRP185.045.2 parasmāt paramo yas tvaṃ tasya stoṣyāmi kiṃ nv aham || 45 ||

BRP185.046.1 yathāhaṃ bhavatā sṛṣṭo jātyā rūpeṇa ceśvaraḥ |

BRP185.046.2 svabhāvena ca saṃyuktas tathedaṃ ceṣṭitaṃ mayā || 46 ||

BRP185.047.1 yady anyathā pravarteya devadeva tato mayi |

BRP185.047.2 nyāyyo daṇḍanipātas te tavaiva vacanaṃ yathā || 47 ||

BRP185.048.1 tathāpi yaṃ jagatsvāmī daṇḍaṃ pātitavān mayi |

BRP185.048.2 sa soḍho 'yaṃ varo daṇḍas tvatto nānyo 'stu me varaḥ || 48 ||

BRP185.049.1 hatavīryo hataviṣo damito 'haṃ tvayācyuta |

BRP185.049.2 jīvitaṃ dīyatām ekam ājñāpaya karomi kim || 49 ||

śrībhagavān uvāca:

BRP185.050.1 nātra stheyaṃ tvayā sarpa kadācid yamunājale |

BRP185.050.2 sabhṛtyaparivāras tvaṃ samudrasalilaṃ vraja || 50 ||

BRP185.051.1 matpadāni ca te sarpa dṛṣṭvā mūrdhani sāgare |

BRP185.051.2 garuḍaḥ pannagaripus tvayi na prahariṣyati || 51 ||

vyāsa uvāca:

BRP185.052.1 ity uktvā sarparājānaṃ mumoca bhagavān hariḥ |

BRP185.052.2 praṇamya so 'pi kṛṣṇāya jagāma payasāṃ nidhim || 52 ||

BRP185.053.1 paśyatāṃ sarvabhūtānāṃ sabhṛtyāpatyabandhavaḥ |

BRP185.053.2 samastabhāryāsahitaḥ parityajya svakaṃ hradam || 53 ||

BRP185.054.1 gate sarpe pariṣvajya mṛtaṃ punar ivāgatam |

BRP185.054.2 gopā mūrdhani govindaṃ siṣicur netrajair jalaiḥ || 54 ||

BRP185.055.1 kṛṣṇam akliṣṭakarmāṇam anye vismitacetasaḥ |

BRP185.055.2 tuṣṭuvur muditā gopā dṛṣṭvā śivajalāṃ nadīm || 55 ||

BRP185.056.1 gīyamāno 'tha gopībhiś caritaiś cāruceṣṭitaiḥ |

BRP185.056.2 saṃstūyamāno gopālaiḥ kṛṣṇo vrajam upāgamat || 56 ||

[p. 576 ]

Chapter 186: Dhenuka-episode

186 SS 296-297

vyāsa uvāca:

BRP186.001.1 gāḥ pālayantau ca punaḥ sahitau rāmakeśavau |

BRP186.001.2 bhramamāṇau vane tatra ramyaṃ tālavanaṃ gatau || 1 ||

BRP186.002.1 tac ca tālavanaṃ nityaṃ dhenuko nāma dānavaḥ |

BRP186.002.2 nṛgomāṃsakṛtāhāraḥ sadādhyāste kharākṛtiḥ || 2 ||

BRP186.003.1 tatra tālavanaṃ ramyaṃ phalasampatsamanvitam |

BRP186.003.2 dṛṣṭvā spṛhānvitā gopāḥ phalādāne 'bruvan vacaḥ || 3 ||

gopā ūcuḥ:

BRP186.004.1 he rāma he kṛṣṇa sadā dhenukenaiva rakṣyate |

BRP186.004.2 bhūpradeśo yatas tasmāt tyaktānīmāni santi vai || 4 ||

BRP186.005.1 phalāni paśya tālānāṃ gandhamodayutāni vai |

BRP186.005.2 vayam etāny abhīpsāmaḥ pātyantāṃ yadi rocate || 5 ||

BRP186.006.1 iti gopakumārāṇāṃ śrutvā saṅkarṣaṇo vacaḥ |

BRP186.006.2 kṛṣṇaś ca pātayām āsa bhuvi tālaphalāni vai || 6 ||

BRP186.007.1 tālānāṃ patatāṃ śabdam ākarṇyāsurarāṭ tataḥ |

BRP186.007.2 ājagāma sa duṣṭātmā kopād daiteyagardabhaḥ || 7 ||

BRP186.008.1 padbhyām ubhābhyāṃ sa tadā paścimābhyāṃ ca taṃ balī |

BRP186.008.2 jaghānorasi tābhyāṃ ca sa ca tenāpy agṛhyata || 8 ||

BRP186.009.1 gṛhītvā bhrāmaṇenaiva cāmbare gatajīvitam |

BRP186.009.2 tasminn eva pracikṣepa vegena tṛṇarājani || 9 ||

BRP186.010.1 tataḥ phalāny anekāni tālāgrān nipatan kharaḥ |

BRP186.010.2 pṛthivyāṃ pātayām āsa mahāvāto 'mbudān iva || 10 ||

BRP186.011.1 anyān apy asya vai jñātīn āgatān daityagardabhān |

BRP186.011.2 kṛṣṇaś cikṣepa tālāgre balabhadraś ca līlayā || 11 ||

BRP186.012.1 kṣaṇenālaṅkṛtā pṛthvī pakvais tālaphalais tadā |

BRP186.012.2 daityagardabhadehaiś ca munayaḥ śuśubhe 'dhikam || 12 ||

BRP186.013.1 tato gāvo nirābādhās tasmiṃs tālavane dvijāḥ |

BRP186.013.2 navaśaṣpaṃ sukhaṃ cerur yatra bhuktam abhūt purā || 13 ||

Chapter 187: Pralamba-episode; institution of hill-worship by Kṛṣṇa

187 SS 297-298

vyāsa uvāca:

BRP187.001.1 tasmin rāsabhadaiteye sānuje vinipātite |

BRP187.001.2 sarvagopālagopīnāṃ ramyaṃ tālavanaṃ babhau || 1 ||

BRP187.002.1 tatas tau jātaharṣau tu vasudevasutāv ubhau |

BRP187.002.2 śuśubhāte mahātmānau bālaśṛṅgāv ivarṣabhau || 2 ||

[p. 577 ]

BRP187.003.1 cārayantau ca gā dūre vyāharantau ca nāmabhiḥ |

BRP187.003.2 niyogapāśaskandhau tau vanamālāvibhūṣitau || 3 ||

BRP187.004.1 suvarṇāñjanacūrṇābhyāṃ tadā tau bhūṣitāmbarau |

BRP187.004.2 mahendrāyudhasaṅkāśau śvetakṛṣṇāv ivāmbudau || 4 ||

BRP187.005.1 ceratur lokasiddhābhiḥ krīḍābhir itaretaram |

BRP187.005.2 samastalokanāthānāṃ nāthabhūtau bhuvaṃ gatau || 5 ||

BRP187.006.1 manuṣyadharmābhiratau mānayantau manuṣyatām |

BRP187.006.2 tajjātiguṇayuktābhiḥ krīḍābhiś ceratur vanam || 6 ||

BRP187.007.1 tatas tv āndolikābhiś ca niyuddhaiś ca mahābalau |

BRP187.007.2 vyāyāmaṃ cakratus tatra kṣepaṇīyais tathāśmabhiḥ || 7 ||

BRP187.008.1 tallipsur asuras tatra ubhayo ramamāṇayoḥ |

BRP187.008.2 ājagāma pralambākhyo gopaveṣatirohitaḥ || 8 ||

BRP187.009.1 so 'vagāhata niḥśaṅkaṃ teṣāṃ madhyamamānuṣaḥ |

BRP187.009.2 mānuṣaṃ rūpam āsthāya pralambo dānavottamaḥ || 9 ||

BRP187.010.1 tayoś chidrāntaraprepsur atiśīghram amanyata |

BRP187.010.2 kṛṣṇaṃ tato rauhiṇeyaṃ hantuṃ cakre manoratham || 10 ||

BRP187.011.1 hariṇā krīḍanaṃ nāma bālakrīḍanakaṃ tataḥ |

BRP187.011.2 prakrīḍitās tu te sarve dvau dvau yugapad utpatan || 11 ||

BRP187.012.1 śrīdāmnā saha govindaḥ pralambena tathā balaḥ |

BRP187.012.2 gopālair aparaiś cānye gopālāḥ saha pupluvuḥ || 12 ||

BRP187.013.1 śrīdāmānaṃ tataḥ kṛṣṇaḥ pralambaṃ rohiṇīsutaḥ |

BRP187.013.2 jitavān kṛṣṇapakṣīyair gopair anyaiḥ parājitāḥ || 13 ||

BRP187.014.1 te vāhayantas tv anyonyaṃ bhāṇḍīraskandham etya vai |

BRP187.014.2 punar nivṛttās te sarve ye ye tatra parājitāḥ || 14 ||

BRP187.015.1 saṅkarṣaṇaṃ tu skandhena śīghram utkṣipya dānavaḥ |

BRP187.015.2 na tasthau prajagāmaiva sacandra iva vāridaḥ || 15 ||

BRP187.016.1 aśakto vahane tasya saṃrambhād dānavottamaḥ |

BRP187.016.2 vavṛdhe sumahākāyaḥ prāvṛṣīva balāhakaḥ || 16 ||

BRP187.017.1 saṅkarṣaṇas tu taṃ dṛṣṭvā dagdhaśailopamākṛtim |

BRP187.017.2 sragdāmalambābharaṇaṃ mukuṭāṭopamastakam || 17 ||

BRP187.018.1 raudraṃ śakaṭacakrākṣaṃ pādanyāsacalatkṣitim |

BRP187.018.2 hriyamāṇas tataḥ kṛṣṇam idaṃ vacanam abravīt || 18 ||

balarāma uvāca:

BRP187.019.1 kṛṣṇa kṛṣṇa hriye tv eṣa parvatodagramūrtinā |

BRP187.019.2 kenāpi paśya daityena gopālacchadmarūpiṇā || 19 ||

BRP187.020.1 yad atra sāmprataṃ kāryaṃ mayā madhuniṣūdana |

BRP187.020.2 tat kathyatāṃ prayāty eṣa durātmātitvarānvitaḥ || 20 ||

vyāsa uvāca:

BRP187.021.1 tam āha rāmaṃ govindaḥ smitabhinnauṣṭhasampuṭaḥ |

BRP187.021.2 mahātmā rauhiṇeyasya balavīryapramāṇavit || 21 ||

kṛṣṇa uvāca:

BRP187.022.1 kim ayaṃ mānuṣo bhāvo vyaktam evāvalambyate |

BRP187.022.2 sarvātman sarvaguhyānāṃ guhyād guhyātmanā tvayā || 22 ||

[p. 578 ]

BRP187.023.1 smarāśeṣajagadīśa kāraṇaṃ kāraṇāgraja |

BRP187.023.2 ātmānam ekaṃ tadvac ca jagaty ekārṇave ca yaḥ || 23 ||

BRP187.024.1 bhavān ahaṃ ca viśvātmann ekam eva hi kāraṇam |

BRP187.024.2 jagato 'sya jagaty arthe bhedenāvāṃ vyavasthitau || 24 ||

BRP187.025.1 tat smaryatām ameyātmaṃs tvayātmā jahi dānavam |

BRP187.025.2 mānuṣyam evam ālambya bandhūnāṃ kriyatāṃ hitam || 25 ||

vyāsa uvāca:

BRP187.026.1 iti saṃsmārito viprāḥ kṛṣṇena sumahātmanā |

BRP187.026.2 vihasya pīḍayām āsa pralambaṃ balavān balaḥ || 26 ||

BRP187.027.1 muṣṭinā cāhan mūrdhni kopasaṃraktalocanaḥ |

BRP187.027.2 tena cāsya prahāreṇa bahir yāte vilocane || 27 ||

BRP187.028.1 sa niṣkāsitamastiṣko mukhāc choṇitam udvaman |

BRP187.028.2 nipapāta mahīpṛṣṭhe daityavaryo mamāra ca || 28 ||

BRP187.029.1 pralambaṃ nihataṃ dṛṣṭvā balenādbhutakarmaṇā |

BRP187.029.2 prahṛṣṭās tuṣṭuvur gopāḥ sādhu sādhv iti cābruvan || 29 ||

BRP187.030.1 saṃstūyamāno rāmas tu gopair daitye nipātite |

BRP187.030.2 pralambe saha kṛṣṇena punar gokulam āyayau || 30 ||

vyāsa uvāca:

BRP187.031.1 tayor viharator evaṃ rāmakeśavayor vraje |

BRP187.031.2 prāvṛḍvyatītā vikasatsarojā cābhavac charat || 31 ||

BRP187.032.1 vimalāmbaranakṣatre kāle cābhyāgate vrajam |

BRP187.032.2 dadarśendrotsavārambhapravṛttān vrajavāsinaḥ || 32 ||

BRP187.033.1 kṛṣṇas tān utsukān dṛṣṭvā gopān utsavalālasān |

BRP187.033.2 kautūhalād idaṃ vākyaṃ prāha vṛddhān mahāmatiḥ || 33 ||

kṛṣṇa uvāca:

BRP187.034.1 ko 'yaṃ śakramaho nāma yena vo harṣa āgataḥ |

BRP187.034.2 prāha taṃ nandagopaś ca pṛcchantam atisādaram || 34 ||

nanda uvāca:

BRP187.035.1 meghānāṃ payasām īśo devarājaḥ śatakratuḥ |

BRP187.035.2 yena sañcoditā meghā varṣanty ambumayaṃ rasam || 35 ||

BRP187.036.1 tadvṛṣṭijanitaṃ sasyaṃ vayam anye ca dehinaḥ |

BRP187.036.2 vartayāmopabhuñjānās tarpayāmaś ca devatāḥ || 36 ||

BRP187.037.1 kṣīravatya imā gāvo vatsavatyaś ca nirvṛtāḥ |

BRP187.037.2 tena saṃvardhitaiḥ sasyaiḥ puṣṭās tuṣṭā bhavanti vai || 37 ||

BRP187.038.1 nāsasyā nānṛṇā bhūmir na bubhukṣārdito janaḥ |

BRP187.038.2 dṛśyate yatra dṛśyante vṛṣṭimanto balāhakāḥ || 38 ||

BRP187.039.1 bhaumam etat payo gobhir dhatte sūryasya vāridaḥ |

BRP187.039.2 parjanyaḥ sarvalokasya bhavāya bhuvi varṣati || 39 ||

BRP187.040.1 tasmāt prāvṛṣi rājānaḥ śakraṃ sarve mudānvitāḥ |

BRP187.040.2 mahe sureśam arghanti vayam anye ca dehinaḥ || 40 ||

[p. 579 ]

vyāsa uvāca:

BRP187.041.1 nandagopasya vacanaṃ śrutvetthaṃ śakrapūjane |

BRP187.041.2 kopāya tridaśendrasya prāha dāmodaras tadā || 41 ||

kṛṣṇa uvāca:

BRP187.042.1 na vayaṃ kṛṣikartāro vaṇijyājīvino na ca |

BRP187.042.2 gāvo 'smaddaivataṃ tāta vayaṃ vanacarā yataḥ || 42 ||

BRP187.043.1 ānvīkṣikī trayī vārttā daṇḍanītis tathāparā |

BRP187.043.2 vidyācatuṣṭayaṃ tv etad vārttām atra śṛṇuṣva me || 43 ||

BRP187.044.1 kṛṣir vaṇijyā tadvac ca tṛtīyaṃ paśupālanam |

BRP187.044.2 vidyā hy etā mahābhāgā vārttā vṛttitrayāśrayā || 44 ||

BRP187.045.1 karṣakāṇāṃ kṛṣir vṛttiḥ paṇyaṃ tu paṇajīvinām |

BRP187.045.2 asmākaṃ gāḥ parā vṛttir vārttā bhedair iyaṃ tribhiḥ || 45 ||

BRP187.046.1 vidyayā yo yayā yuktas tasya sā daivataṃ mahat |

BRP187.046.2 saiva pūjyārcanīyā ca saiva tasyopakārikā || 46 ||

BRP187.047.1 yo 'nyasyāḥ phalam aśnan vai pūjayaty aparāṃ naraḥ |

BRP187.047.2 iha ca pretya caivāsau tāta nāpnoti śobhanam || 47 ||

BRP187.048.1 pūjyantāṃ prathitāḥ sīmāḥ sīmāntaṃ ca punar vanam |

BRP187.048.2 vanāntā girayaḥ sarve sā cāsmākaṃ parā gatiḥ || 48 ||

BRP187.049.1 giriyajñas tv ayaṃ tasmād goyajñaś ca pravartyatām |

BRP187.049.2 kim asmākaṃ mahendreṇa gāvaḥ śailāś ca devatāḥ || 49 ||

BRP187.050.1 mantrayajñaparā viprāḥ sīrayajñāś ca karṣakāḥ |

BRP187.050.2 girigoyajñaśīlāś ca vayam adrivanāśrayāḥ || 50 ||

BRP187.051.1 tasmād govardhanaḥ śailo bhavadbhir vividhārhaṇaiḥ |

BRP187.051.2 arcyatāṃ pūjyatāṃ medhyaṃ paśuṃ hatvā vidhānataḥ || 51 ||

BRP187.052.1 sarvaghoṣasya sandohā gṛhyantāṃ mā vicāryatām |

BRP187.052.2 bhojyantāṃ tena vai viprās tathānye cāpi vāñchakāḥ || 52 ||

BRP187.053.1 tam arcitaṃ kṛte home bhojiteṣu dvijātiṣu |

BRP187.053.2 śaratpuṣpakṛtāpīḍāḥ parigacchantu gogaṇāḥ || 53 ||

BRP187.054.1 etan mama mataṃ gopāḥ samprītyā kriyate yadi |

BRP187.054.2 tataḥ kṛtā bhavet prītir gavām adres tathā mama || 54 ||

vyāsa uvāca:

BRP187.055.1 iti tasya vacaḥ śrutvā nandādyās te vrajaukasaḥ |

BRP187.055.2 prītyutphullamukhā viprāḥ sādhu sādhv ity athābruvan || 55 ||

BRP187.056.1 śobhanaṃ te mataṃ vatsa yad etad bhavatoditam |

BRP187.056.2 tat kariṣyāmy ahaṃ sarvaṃ giriyajñaḥ pravartyatām || 56 ||

BRP187.057.1 tathā ca kṛtavantas te giriyajñaṃ vrajaukasaḥ |

BRP187.057.2 dadhipāyasamāṃsādyair daduḥ śailabaliṃ tataḥ || 57 ||

BRP187.058.1 dvijāṃś ca bhojayām āsuḥ śataśo 'tha sahasraśaḥ |

BRP187.058.2 gāvaḥ śailaṃ tataś cakrur arcitās taṃ pradakṣiṇam || 58 ||

BRP187.059.1 vṛṣabhāś cābhinardantaḥ satoyā jaladā iva |

BRP187.059.2 girimūrdhani govindaḥ śailo 'ham iti mūrtimān || 59 ||

[p. 580 ]

BRP187.060.1 bubhuje 'nnaṃ bahuvidhaṃ gopavaryāhṛtaṃ dvijāḥ |

BRP187.060.2 kṛṣṇas tenaiva rūpeṇa gopaiḥ saha gireḥ śiraḥ || 60 ||

BRP187.061.1 adhiruhyārcayām āsa dvitīyām ātmanas tanum |

BRP187.061.2 antardhānaṃ gate tasmin gopā labdhvā tato varān |

BRP187.061.3 kṛtvā girimahaṃ goṣṭhaṃ nijam abhyāyayuḥ punaḥ || 61 ||

Chapter 188: Govardhana-episode; encounter of Indra and Kṛṣṇa

188 SS 298-299

vyāsa uvāca:

BRP188.001.1 mahe pratihate śakro bhṛśaṃ kopasamanvitaḥ |

BRP188.001.2 saṃvartakaṃ nāma gaṇaṃ toyadānām athābravīt || 1 ||

indra uvāca:

BRP188.002.1 bho bho meghā niśamyaitad vadato vacanaṃ mama |

BRP188.002.2 ājñānantaram evāśu kriyatām avicāritam || 2 ||

BRP188.003.1 nandagopaḥ sudurbuddhir gopair anyaiḥ sahāyavān |

BRP188.003.2 kṛṣṇāśrayabalādhmāto mahabhaṅgam acīkarat || 3 ||

BRP188.004.1 ājīvo yaḥ paraṃ teṣāṃ gopatvasya ca kāraṇam |

BRP188.004.2 tā gāvo vṛṣṭipātena pīḍyantāṃ vacanān mama || 4 ||

BRP188.005.1 aham apy adriśṛṅgābhaṃ tuṅgam āruhya vāraṇam |

BRP188.005.2 sāhāyyaṃ vaḥ kariṣyāmi vāyūnāṃ saṅgamena ca || 5 ||

vyāsa uvāca:

BRP188.006.1 ity ājñaptāḥ surendreṇa mumucus te balāhakāḥ |

BRP188.006.2 vātavarṣaṃ mahābhīmam abhāvāya gavāṃ dvijāḥ || 6 ||

BRP188.007.1 tataḥ kṣaṇena dharaṇī kakubho 'mbaram eva ca |

BRP188.007.2 ekaṃ dhārāmahāsārapūraṇenābhavad dvijāḥ || 7 ||

BRP188.008.1 gāvas tu tena patatā varṣavātena veginā |

BRP188.008.2 dhutāḥ prāṇāñ jahuḥ sarvās tiryaṅmukhaśirodharāḥ || 8 ||

BRP188.009.1 kroḍena vatsān ākramya tasthur anyā dvijottamāḥ |

BRP188.009.2 gāvo vivatsāś ca kṛtā vāripūreṇa cāparāḥ || 9 ||

BRP188.010.1 vatsāś ca dīnavadanāḥ pavanākampikandharāḥ |

BRP188.010.2 trāhi trāhīty alpaśabdāḥ kṛṣṇam ūcur ivārtakāḥ || 10 ||

BRP188.011.1 tatas tad gokulaṃ sarvaṃ gogopīgopasaṅkulam |

BRP188.011.2 atīvārtaṃ harir dṛṣṭvā trāṇāyācintayat tadā || 11 ||

BRP188.012.1 etat kṛtaṃ mahendreṇa mahabhaṅgavirodhinā |

BRP188.012.2 tad etad akhilaṃ goṣṭhaṃ trātavyam adhunā mayā || 12 ||

BRP188.013.1 imam adrim ahaṃ vīryād utpāṭyoruśilātalam |

BRP188.013.2 dhārayiṣyāmi goṣṭhasya pṛthucchattram ivopari || 13 ||

vyāsa uvāca:

BRP188.014.1 iti kṛtvā matiṃ kṛṣṇo govardhanamahīdharam |

BRP188.014.2 utpāṭyaikakareṇaiva dhārayām āsa līlayā || 14 ||

[p. 581 ]

BRP188.015.1 gopāṃś cāha jagannāthaḥ samutpāṭitabhūdharaḥ |

BRP188.015.2 viśadhvam atra sahitāḥ kṛtaṃ varṣanivāraṇam || 15 ||

BRP188.016.1 sunirvāteṣu deśeṣu yathāyogyam ihāsyatām |

BRP188.016.2 praviśya nātra bhetavyaṃ giripātasya nirbhayaiḥ || 16 ||

BRP188.017.1 ity uktās tena te gopā viviśur godhanaiḥ saha |

BRP188.017.2 śakaṭāropitair bhāṇḍair gopyaś cāsārapīḍitāḥ || 17 ||

BRP188.018.1 kṛṣṇo 'pi taṃ dadhāraivaṃ śailam atyantaniścalam |

BRP188.018.2 vrajaukovāsibhir harṣavismitākṣair nirīkṣitaḥ || 18 ||

BRP188.019.1 gopagopījanair hṛṣṭaiḥ prītivistāritekṣaṇaiḥ |

BRP188.019.2 saṃstūyamānacaritaḥ kṛṣṇaḥ śailam adhārayat || 19 ||

BRP188.020.1 saptarātraṃ mahāmeghā vavarṣur nandagokule |

BRP188.020.2 indreṇa coditā meghā gopānāṃ nāśakāriṇā || 20 ||

BRP188.021.1 tato dhṛte mahāśaile paritrāte ca gokule |

BRP188.021.2 mithyāpratijño balabhid vārayām āsa tān ghanān || 21 ||

BRP188.022.1 vyabhre nabhasi devendre vitathe śakramantrite |

BRP188.022.2 niṣkramya gokulaṃ hṛṣṭaḥ svasthānaṃ punar āgamat || 22 ||

BRP188.023.1 mumoca kṛṣṇo 'pi tadā govardhanamahāgirim |

BRP188.023.2 svasthāne vismitamukhair dṛṣṭas tair vrajavāsibhiḥ || 23 ||

vyāsa uvāca:

BRP188.024.1 dhṛte govardhane śaile paritrāte ca gokule |

BRP188.024.2 rocayām āsa kṛṣṇasya darśanaṃ pākaśāsanaḥ || 24 ||

BRP188.025.1 so 'dhiruhya mahānāgam airāvatam amitrajit |

BRP188.025.2 govardhanagirau kṛṣṇaṃ dadarśa tridaśādhipaḥ || 25 ||

BRP188.026.1 cārayantaṃ mahāvīryaṃ gāś ca gopavapurdharam |

BRP188.026.2 kṛtsnasya jagato gopaṃ vṛtaṃ gopakumārakaiḥ || 26 ||

BRP188.027.1 garuḍaṃ ca dadarśoccair antardhānagataṃ dvijāḥ |

BRP188.027.2 kṛtacchāyaṃ harer mūrdhni pakṣābhyāṃ pakṣipuṅgavam || 27 ||

BRP188.028.1 avaruhya sa nāgendrād ekānte madhusūdanam |

BRP188.028.2 śakraḥ sasmitam āhedaṃ prītivisphāritekṣaṇaḥ || 28 ||

indra uvāca:

BRP188.029.1 kṛṣṇa kṛṣṇa śṛṇuṣvedaṃ yadartham aham āgataḥ |

BRP188.029.2 tvatsamīpaṃ mahābāho naitac cintyaṃ tvayānyathā || 29 ||

BRP188.030.1 bhārāvataraṇārdhāya pṛthivyāḥ pṛthivītalam |

BRP188.030.2 avatīrṇo 'khilādhāras tvam eva parameśvara || 30 ||

BRP188.031.1 mahabhaṅgaviruddhena mayā gokulanāśakāḥ |

BRP188.031.2 samādiṣṭā mahāmeghās taiś caitat kadanaṃ kṛtam || 31 ||

BRP188.032.1 trātās tāpāt tvayā gāvaḥ samutpāṭya mahāgirim |

BRP188.032.2 tenāhaṃ toṣito vīra karmaṇātyadbhutena te || 32 ||

BRP188.033.1 sādhitaṃ kṛṣṇa devānām adya manye prayojanam |

BRP188.033.2 tvayāyam adripravaraḥ kareṇaikena coddhṛtaḥ || 33 ||

BRP188.034.1 gobhiś ca noditaḥ kṛṣṇa tvatsamīpam ihāgataḥ |

BRP188.034.2 tvayā trātābhir atyarthaṃ yuṣmatkāraṇakāraṇāt || 34 ||

[p. 582 ]

BRP188.035.1 sa tvāṃ kṛṣṇābhiṣekṣyāmi gavāṃ vākyapracoditaḥ |

BRP188.035.2 upendratve gavām indro govindas tvaṃ bhaviṣyasi || 35 ||

BRP188.036.1 athopavāhyād ādāya ghaṇṭām airāvatād gajāt |

BRP188.036.2 abhiṣekaṃ tayā cakre pavitrajalapūrṇayā || 36 ||

BRP188.037.1 kriyamāṇe 'bhiṣeke tu gāvaḥ kṛṣṇasya tatkṣaṇāt |

BRP188.037.2 prasravodbhūtadugdhārdrāṃ sadyaś cakrur vasundharām || 37 ||

BRP188.038.1 abhiṣicya gavāṃ vākyād devendro vai janārdanam |

BRP188.038.2 prītyā sapraśrayaṃ kṛṣṇaṃ punar āha śacīpatiḥ || 38 ||

indra uvāca:

BRP188.039.1 gavām etat kṛtaṃ vākyāt tathānyad api me śṛṇu |

BRP188.039.2 yad bravīmi mahābhāga bhārāvataraṇecchayā || 39 ||

BRP188.040.1 mamāṃśaḥ puruṣavyāghraḥ pṛthivyāṃ pṛthivīdhara |

BRP188.040.2 avatīrṇo 'rjuno nāma sa rakṣyo bhavatā sadā || 40 ||

BRP188.041.1 bhārāvataraṇe sakhyaṃ sa te vīraḥ kariṣyati |

BRP188.041.2 sa rakṣaṇīyo bhavatā yathātmā madhusūdana || 41 ||

śrībhagavān uvāca:

BRP188.042.1 jānāmi bhārate vaṃśe jātaṃ pārthaṃ tavāṃśataḥ |

BRP188.042.2 tam ahaṃ pālayiṣyāmi yāvad asmi mahītale || 42 ||

BRP188.043.1 yāvan mahītale śakra sthāsyāmy aham arindama |

BRP188.043.2 na tāvad arjunaṃ kaścid devendra yudhi jeṣyati || 43 ||

BRP188.044.1 kaṃso nāma mahābāhur daityo 'riṣṭas tathā paraḥ |

BRP188.044.2 keśī kuvalayāpīḍo narakādyās tathāpare || 44 ||

BRP188.045.1 hateṣu teṣu devendra bhaviṣyati mahāhavaḥ |

BRP188.045.2 tatra viddhi sahasrākṣa bhārāvataraṇaṃ kṛtam || 45 ||

BRP188.046.1 sa tvaṃ gaccha na santāpaṃ putrārthe kartum arhasi |

BRP188.046.2 nārjunasya ripuḥ kaścin mamāgre prabhaviṣyati || 46 ||

BRP188.047.1 arjunārthe tv ahaṃ sarvān yudhiṣṭhirapurogamān |

BRP188.047.2 nivṛtte bhārate yuddhe kuntyai dāsyāmi vikṣatān || 47 ||

vyāsa uvāca:

BRP188.048.1 ity uktaḥ sampariṣvajya devarājo janārdanam |

BRP188.048.2 āruhyairāvataṃ nāgaṃ punar eva divaṃ yayau || 48 ||

BRP188.049.1 kṛṣṇo 'pi sahito gobhir gopālaiś ca punar vrajam |

BRP188.049.2 ājagāmātha gopīnāṃ dṛṣṭapūtena vartmanā || 49 ||

[p. 583 ]

Chapter 189: Kṛṣṇa and the cowherds; Ariṣṭa-episode

189 SS 299-300

vyāsa uvāca:

BRP189.001.1 gate śakre tu gopālāḥ kṛṣṇam akliṣṭakāriṇam |

BRP189.001.2 ūcuḥ prītyā dhṛtaṃ dṛṣṭvā tena govardhanācalam || 1 ||

gopā ūcuḥ:

BRP189.002.1 vayam asmān mahābhāga bhavatā mahato bhayāt |

BRP189.002.2 gāvaś ca bhavatā trātā giridhāraṇakarmaṇā || 2 ||

BRP189.003.1 bālakrīḍeyam atulā gopālatvaṃ jugupsitam |

BRP189.003.2 divyaṃ ca karma bhavataḥ kim etat tāta kathyatām || 3 ||

BRP189.004.1 kāliyo damitas toye pralambo vinipātitaḥ |

BRP189.004.2 dhṛto govardhanaś cāyaṃ śaṅkitāni manāṃsi naḥ || 4 ||

BRP189.005.1 satyaṃ satyaṃ hareḥ pādau śrayāmo 'mitavikrama |

BRP189.005.2 yathā tvadvīryam ālokya na tvāṃ manyāmahe naram || 5 ||

BRP189.006.1 devo vā dānavo vā tvaṃ yakṣo gandharva eva vā |

BRP189.006.2 kiṃ cāsmākaṃ vicāreṇa bāndhavo 'sti namo 'stu te || 6 ||

BRP189.007.1 prītiḥ sastrīkumārasya vrajasya tava keśava |

BRP189.007.2 karma cedam aśakyaṃ yat samastais tridaśair api || 7 ||

BRP189.008.1 bālatvaṃ cātivīryaṃ ca janma cāsmāsv aśobhanam |

BRP189.008.2 cintyamānam ameyātmañ śaṅkāṃ kṛṣṇa prayacchati || 8 ||

vyāsa uvāca:

BRP189.009.1 kṣaṇaṃ bhūtvā tv asau tūṣṇīṃ kiñcit praṇayakopavān |

BRP189.009.2 ity evam uktas tair gopair āha kṛṣṇo dvijottamāḥ || 9 ||

śrīkṛṣṇa uvāca:

BRP189.010.1 matsambandhena vo gopā yadi lajjā na jāyate |

BRP189.010.2 ślāghyo vāhaṃ tataḥ kiṃ vo vicāreṇa prayojanam || 10 ||

BRP189.011.1 yadi vo 'sti mayi prītiḥ ślāghyo 'haṃ bhavatāṃ yadi |

BRP189.011.2 tad arghā bandhusadṛśī bāndhavāḥ kriyatāṃ mayi || 11 ||

BRP189.012.1 nāhaṃ devo na gandharvo na yakṣo na ca dānavaḥ |

BRP189.012.2 ahaṃ vo bāndhavo jāto nātaś cintyam ato 'nyathā || 12 ||

vyāsa uvāca:

BRP189.013.1 iti śrutvā harer vākyaṃ baddhamaunās tato balam |

BRP189.013.2 yayur gopā mahābhāgās tasmin praṇayakopini || 13 ||

BRP189.014.1 kṛṣṇas tu vimalaṃ vyoma śaraccandrasya candrikām |

BRP189.014.2 tathā kumudinīṃ phullām āmoditadigantarām || 14 ||

BRP189.015.1 vanarājīṃ tathā kūjadbhṛṅgamālāmanoramām |

BRP189.015.2 vilokya saha gopībhir manaś cakre ratiṃ prati || 15 ||

BRP189.016.1 saha rāmeṇa madhuram atīva vanitāpriyam |

BRP189.016.2 jagau kamalapādo 'sau nāma tatra kṛtavrataḥ || 16 ||

BRP189.017.1 ramyaṃ gītadhvaniṃ śrutvā santyajyāvasathāṃs tadā |

BRP189.017.2 ājagmus tvaritā gopyo yatrāste madhusūdanaḥ || 17 ||

BRP189.018.1 śanaiḥ śanair jagau gopī kācit tasya padānugā |

BRP189.018.2 dattāvadhānā kācic ca tam eva manasāsmarat || 18 ||

[p. 584 ]

BRP189.019.1 kācit kṛṣṇeti kṛṣṇeti coktvā lajjām upāyayau |

BRP189.019.2 yayau ca kācit premāndhā tatpārśvam avilajjitā || 19 ||

BRP189.020.1 kācid āvasathasyāntaḥ sthitvā dṛṣṭvā bahir gurum |

BRP189.020.2 tanmayatvena govindaṃ dadhyau mīlitalocanā || 20 ||

BRP189.021.1 gopīparivṛto rātriṃ śaraccandramanoramām |

BRP189.021.2 mānayām āsa govindo rāsārambharasotsukaḥ || 21 ||

BRP189.022.1 gopyaś ca vṛndaśaḥ kṛṣṇaceṣṭābhyāyattamūrtayaḥ |

BRP189.022.2 anyadeśagate kṛṣṇe cerur vṛndāvanāntaram || 22 ||

BRP189.023.1 babhramus tās tato gopyaḥ kṛṣṇadarśanalālasāḥ |

BRP189.023.2 kṛṣṇasya caraṇaṃ rātrau dṛṣṭvā vṛndāvane dvijāḥ || 23 ||

BRP189.024.1 evaṃ nānāprakārāsu kṛṣṇaceṣṭāsu tāsu ca |

BRP189.024.2 gopyo vyagrāḥ samaṃ cerū ramyaṃ vṛndāvanaṃ vanam || 24 ||

BRP189.025.1 nivṛttās tās tato gopyo nirāśāḥ kṛṣṇadarśane |

BRP189.025.2 yamunātīram āgamya jagus taccaritaṃ dvijāḥ || 25 ||

BRP189.026.1 tato dadṛśur āyāntaṃ vikāśimukhapaṅkajam |

BRP189.026.2 gopyas trailokyagoptāraṃ kṛṣṇam akliṣṭakāriṇam || 26 ||

BRP189.027.1 kācid ālokya govindam āyāntam atiharṣitā |

BRP189.027.2 kṛṣṇa kṛṣṇeti kṛṣṇeti prāhotphullavilocanā || 27 ||

BRP189.028.1 kācid bhrūbhaṅguraṃ kṛtvā lalāṭaphalakaṃ harim |

BRP189.028.2 vilokya netrabhṛṅgābhyāṃ papau tanmukhapaṅkajam || 28 ||

BRP189.029.1 kācid ālokya govindaṃ nimīlitavilocanā |

BRP189.029.2 tasyaiva rūpaṃ dhyāyantī yogārūḍheva sā babhau || 29 ||

BRP189.030.1 tataḥ kāñcit priyālāpaiḥ kāñcid bhrūbhaṅgavīkṣitaiḥ |

BRP189.030.2 ninye 'nunayam anyāś ca karasparśena mādhavaḥ || 30 ||

BRP189.031.1 tābhiḥ prasannacittābhir gopībhiḥ saha sādaram |

BRP189.031.2 rarāma rāsagoṣṭhībhir udāracarito hariḥ || 31 ||

BRP189.032.1 rāsamaṇḍalabaddho 'pi kṛṣṇapārśvam anūdgatā |

BRP189.032.2 gopījano na caivābhūd ekasthānasthirātmanā || 32 ||

BRP189.033.1 haste pragṛhya caikaikāṃ gopikāṃ rāsamaṇḍalam |

BRP189.033.2 cakāra ca karasparśanimīlitadṛśaṃ hariḥ || 33 ||

BRP189.034.1 tataḥ pravavṛte ramyā caladvalayanisvanaiḥ |

BRP189.034.2 anuyātaśaratkāvyageyagītir anukramām || 34 ||

BRP189.035.1 kṛṣṇaḥ śaraccandramasaṃ kaumudīkumudākaram |

BRP189.035.2 jagau gopījanas tv ekaṃ kṛṣṇanāma punaḥ punaḥ || 35 ||

BRP189.036.1 parivṛttā śrameṇaikā caladvalayatāpinī |

BRP189.036.2 dadau bāhulatāṃ skandhe gopī madhuvighātinaḥ || 36 ||

BRP189.037.1 kācit pravilasadbāhuḥ parirabhya cucumba tam |

BRP189.037.2 gopī gītastutivyājanipuṇā madhusūdanam || 37 ||

[p. 585 ]

BRP189.038.1 gopīkapolasaṃśleṣam abhipadya harer bhujau |

BRP189.038.2 pulakodgamaśasyāya svedāmbughanatāṃ gatau || 38 ||

BRP189.039.1 rāsageyaṃ jagau kṛṣṇo yāvat tārataradhvaniḥ |

BRP189.039.2 sādhu kṛṣṇeti kṛṣṇeti tāvat tā dviguṇaṃ jaguḥ || 39 ||

BRP189.040.1 gate 'nugamanaṃ cakrur valane sammukhaṃ yayuḥ |

BRP189.040.2 pratilomānulomena bhejur gopāṅganā harim || 40 ||

BRP189.041.1 sa tadā saha gopībhī rarāma madhusūdanaḥ |

BRP189.041.2 sa varṣakoṭipratimaḥ kṣaṇas tena vinābhavat || 41 ||

BRP189.042.1 tā vāryamāṇāḥ pitṛbhiḥ patibhir bhrātṛbhis tathā |

BRP189.042.2 kṛṣṇaṃ gopāṅganā rātrau ramayanti ratipriyāḥ || 42 ||

BRP189.043.1 so 'pi kaiśorakavayā mānayan madhusūdanaḥ |

BRP189.043.2 reme tābhir ameyātmā kṣapāsu kṣapitāhitaḥ || 43 ||

BRP189.044.1 tadbhartṛṣu tathā tāsu sarvabhūteṣu ceśvaraḥ |

BRP189.044.2 ātmasvarūparūpo 'sau vyāpya sarvam avasthitaḥ || 44 ||

BRP189.045.1 yathā samastabhūteṣu nabho 'gniḥ pṛthivī jalam |

BRP189.045.2 vāyuś cātmā tathaivāsau vyāpya sarvam avasthitaḥ || 45 ||

vyāsa uvāca:

BRP189.046.1 pradoṣārdhe kadācit tu rāsāsakte janārdane |

BRP189.046.2 trāsayan samado goṣṭhān ariṣṭaḥ samupāgataḥ || 46 ||

BRP189.047.1 satoyatoyadākāras tīkṣṇaśṛṅgo 'rkalocanaḥ |

BRP189.047.2 khurāgrapātair atyarthaṃ dārayan dharaṇītalam || 47 ||

BRP189.048.1 lelihānaḥ saniṣpeṣaṃ jihvayauṣṭhau punaḥ punaḥ |

BRP189.048.2 saṃrambhākṣiptalāṅgūlaḥ kaṭhinaskandhabandhanaḥ || 48 ||

BRP189.049.1 udagrakakudābhogaḥ pramāṇād duratikramaḥ |

BRP189.049.2 viṇmūtrāliptapṛṣṭhāṅgo gavām udvegakārakaḥ || 49 ||

BRP189.050.1 pralambakaṇṭho 'bhimukhas tarughātāṅkitānanaḥ |

BRP189.050.2 pātayan sa gavāṃ garbhān daityo vṛṣabharūpadhṛk || 50 ||

BRP189.051.1 sūdayaṃs tarasā sarvān vanāny aṭati yaḥ sadā |

BRP189.051.2 tatas tam atighorākṣam avekṣyātibhayāturāḥ || 51 ||

BRP189.052.1 gopā gopastriyaś caiva kṛṣṇa kṛṣṇeti cukruśuḥ |

BRP189.052.2 siṃhanādaṃ tataś cakre talaśabdaṃ ca keśavaḥ || 52 ||

BRP189.053.1 tacchabdaśravaṇāc cāsau dāmodaramukhaṃ yayau |

BRP189.053.2 agranyastaviṣāṇāgraḥ kṛṣṇakukṣikṛtekṣaṇaḥ || 53 ||

BRP189.054.1 abhyadhāvata duṣṭātmā daityo vṛṣabharūpadhṛk |

BRP189.054.2 āyāntaṃ daityavṛṣabhaṃ dṛṣṭvā kṛṣṇo mahābalam || 54 ||

BRP189.055.1 na cacāla tataḥ sthānād avajñāsmitalīlayā |

BRP189.055.2 āsannaṃ caiva jagrāha grāhavan madhusūdanaḥ || 55 ||

BRP189.056.1 jaghāna jānunā kukṣau viṣāṇagrahaṇācalam |

BRP189.056.2 tasya darpabalaṃ hatvā gṛhītasya viṣāṇayoḥ || 56 ||

BRP189.057.1 āpīḍayad ariṣṭasya kaṇṭhaṃ klinnam ivāmbaram |

BRP189.057.2 utpāṭya śṛṅgam ekaṃ ca tenaivātāḍayat tataḥ || 57 ||

[p. 586 ]

BRP189.058.1 mamāra sa mahādaityo mukhāc choṇitam udvaman |

BRP189.058.2 tuṣṭuvur nihate tasmin gopā daitye janārdanam |

BRP189.058.3 jambhe hate sahasrākṣaṃ purā devagaṇā yathā || 58 ||

Chapter 190: Kaṃsa's plans against Kṛṣṇa; Keśin-episode

190 SS 301

vyāsa uvāca:

BRP190.001.1 kakudmini hate 'riṣṭe dhenuke ca nipātite |

BRP190.001.2 pralambe nidhanaṃ nīte dhṛte govardhanācale || 1 ||

BRP190.002.1 damite kāliye nāge bhagne tuṅgadrumadvaye |

BRP190.002.2 hatāyāṃ pūtanāyāṃ ca śakaṭe parivartite || 2 ||

BRP190.003.1 kaṃsāya nāradaḥ prāha yathāvṛttam anukramāt |

BRP190.003.2 yaśodādevakīgarbhaparivartādy aśeṣataḥ || 3 ||

BRP190.004.1 śrutvā tat sakalaṃ kaṃso nāradād devadarśanāt |

BRP190.004.2 vasudevaṃ prati tadā kopaṃ cakre sa durmatiḥ || 4 ||

BRP190.005.1 so 'tikopād upālabhya sarvayādavasaṃsadi |

BRP190.005.2 jagarhe yādavāṃś cāpi kāryaṃ caitad acintayat || 5 ||

BRP190.006.1 yāvan na balam ārūḍhau balakṛṣṇau subālakau |

BRP190.006.2 tāvad eva mayā vadhyāv asādhyau rūḍhayauvanau || 6 ||

BRP190.007.1 cāṇūro 'tra mahāvīryo muṣṭikaś ca mahābalaḥ |

BRP190.007.2 etābhyāṃ mallayuddhe tau ghātayiṣyāmi durmadau || 7 ||

BRP190.008.1 dhanurmahamahāyāgavyājenānīya tau vrajāt |

BRP190.008.2 tathā tathā kariṣyāmi yāsyataḥ saṅkṣayaṃ yathā || 8 ||

vyāsa uvāca:

BRP190.009.1 ity ālocya sa duṣṭātmā kaṃso rāmajanārdanau |

BRP190.009.2 hantuṃ kṛtamatir vīram akrūraṃ vākyam abravīt || 9 ||

kaṃsa uvāca:

BRP190.010.1 bho bho dānapate vākyaṃ kriyatāṃ prītaye mama |

BRP190.010.2 itaḥ syandanam āruhya gamyatāṃ nandagokulam || 10 ||

BRP190.011.1 vasudevasutau tatra viṣṇor aṃśasamudbhavau |

BRP190.011.2 nāśāya kila sambhūtau mama duṣṭau pravardhataḥ || 11 ||

BRP190.012.1 dhanurmahamahāyāgaś caturdaśyāṃ bhaviṣyati |

BRP190.012.2 āneyau bhavatā tau tu mallayuddhāya tatra vai || 12 ||

BRP190.013.1 cāṇūramuṣṭikau mallau niyuddhakuśalau mama |

BRP190.013.2 tābhyāṃ sahānayor yuddhaṃ sarvaloko 'tra paśyatu || 13 ||

BRP190.014.1 nāgaḥ kuvalayāpīḍo mahāmātrapracoditaḥ |

BRP190.014.2 sa tau nihaṃsyate pāpau vasudevātmajau śiśū || 14 ||

BRP190.015.1 tau hatvā vasudevaṃ ca nandagopaṃ ca durmatim |

BRP190.015.2 haniṣye pitaraṃ caiva ugrasenaṃ ca durmatim || 15 ||

[p. 587 ]

BRP190.016.1 tataḥ samastagopānāṃ godhanāny akhilāny aham |

BRP190.016.2 vittaṃ cāpahariṣyāmi duṣṭānāṃ madvadhaiṣiṇām || 16 ||

BRP190.017.1 tvām ṛte yādavāś ceme duṣṭā dānapate mama |

BRP190.017.2 eteṣāṃ ca vadhāyāhaṃ prayatiṣyāmy anukramāt || 17 ||

BRP190.018.1 tato niṣkaṇṭakaṃ sarvaṃ rājyam etad ayādavam |

BRP190.018.2 prasādhiṣye tvayā tasmān matprītyā vīra gamyatām || 18 ||

BRP190.019.1 yathā ca māhiṣaṃ sarpir dadhi cāpy upahārya vai |

BRP190.019.2 gopāḥ samānayanty āśu tvayā vācyās tathā tathā || 19 ||

vyāsa uvāca:

BRP190.020.1 ity ājñaptas tadākrūro mahābhāgavato dvijāḥ |

BRP190.020.2 prītimān abhavat kṛṣṇaṃ śvo drakṣyāmīti satvaraḥ || 20 ||

BRP190.021.1 tathety uktvā tu rājānaṃ ratham āruhya satvaraḥ |

BRP190.021.2 niścakrāma tadā puryā mathurāyā madhupriyaḥ || 21 ||

vyāsa uvāca:

BRP190.022.1 keśī cāpi balodagraḥ kaṃsadūtaḥ pracoditaḥ |

BRP190.022.2 kṛṣṇasya nidhanākāṅkṣī vṛndāvanam upāgamat || 22 ||

BRP190.023.1 sa khurakṣatabhūpṛṣṭhaḥ saṭākṣepadhutāmbudaḥ |

BRP190.023.2 punar vikrāntacandrārkamārgo gopāntam āgamat || 23 ||

BRP190.024.1 tasya hreṣitaśabdena gopālā daityavājinaḥ |

BRP190.024.2 gopyaś ca bhayasaṃvignā govindaṃ śaraṇaṃ yayuḥ || 24 ||

BRP190.025.1 trāhi trāhīti govindas teṣāṃ śrutvā tu tadvacaḥ |

BRP190.025.2 satoyajaladadhvānagambhīram idam uktavān || 25 ||

govinda uvāca:

BRP190.026.1 alaṃ trāsena gopālāḥ keśinaḥ kiṃ bhayāturaiḥ |

BRP190.026.2 bhavadbhir gopajātīyair vīravīryaṃ vilopyate || 26 ||

BRP190.027.1 kim anenālpasāreṇa hreṣitāropakāriṇā |

BRP190.027.2 daiteyabalavāhyena valgatā duṣṭavājinā || 27 ||

BRP190.028.1 ehy ehi duṣṭa kṛṣṇo 'haṃ pūṣṇas tv iva pinākadhṛk |

BRP190.028.2 pātayiṣyāmi daśanān vadanād akhilāṃs tava || 28 ||

vyāsa uvāca:

BRP190.029.1 ity uktvā sa tu govindaḥ keśinaḥ sammukhaṃ yayau |

BRP190.029.2 vivṛtāsyaś ca so 'py enaṃ daiteyaś ca upādravat || 29 ||

BRP190.030.1 bāhum ābhoginaṃ kṛtvā mukhe tasya janārdanaḥ |

BRP190.030.2 praveśayām āsa tadā keśino duṣṭavājinaḥ || 30 ||

BRP190.031.1 keśino vadanaṃ tena viśatā kṛṣṇabāhunā |

BRP190.031.2 śātitā daśanās tasya sitābhrāvayavā iva || 31 ||

BRP190.032.1 kṛṣṇasya vavṛdhe bāhuḥ keśidehagato dvijāḥ |

BRP190.032.2 vināśāya yathā vyādhir āptabhūtair upekṣitaḥ || 32 ||

BRP190.033.1 vipāṭitauṣṭho bahulaṃ saphenaṃ rudhiraṃ vaman |

BRP190.033.2 sṛkkaṇī vivṛte cakre viśliṣṭe muktabandhane || 33 ||

BRP190.034.1 jagāma dharaṇīṃ pādaiḥ śakṛnmūtraṃ samutsṛjan |

BRP190.034.2 svedārdragātraḥ śrāntaś ca niryatnaḥ so 'bhavat tataḥ || 34 ||

[p. 588 ]

BRP190.035.1 vyāditāsyo mahāraudraḥ so 'suraḥ kṛṣṇabāhunā |

BRP190.035.2 nipapāta dvidhābhūto vaidyutena yathā drumaḥ || 35 ||

BRP190.036.1 dvipādapṛṣṭhapucchārdhaśravaṇaikākṣanāsike |

BRP190.036.2 keśinas te dvidhā bhūte śakale ca virejatuḥ || 36 ||

BRP190.037.1 hatvā tu keśinaṃ kṛṣṇo muditair gopakair vṛtaḥ |

BRP190.037.2 anāyastatanuḥ svastho hasaṃs tatraiva saṃsthitaḥ || 37 ||

BRP190.038.1 tato gopāś ca gopyaś ca hate keśini vismitāḥ |

BRP190.038.2 tuṣṭuvuḥ puṇḍarīkākṣam anurāgamanoramam || 38 ||

BRP190.039.1 āyayau tvarito vipro nārado jaladasthitaḥ |

BRP190.039.2 keśinaṃ nihataṃ dṛṣṭvā harṣanirbharamānasaḥ || 39 ||

nārada uvāca:

BRP190.040.1 sādhu sādhu jagannātha līlayaiva yad acyuta |

BRP190.040.2 nihato 'yaṃ tvayā keśī kleśadas tridivaukasām || 40 ||

BRP190.041.1 sukarmāṇy avatāre tu kṛtāni madhusūdana |

BRP190.041.2 yāni vai vismitaṃ cetas toṣam etena me gatam || 41 ||

BRP190.042.1 turagasyāsya śakro 'pi kṛṣṇa devāś ca bibhyati |

BRP190.042.2 dhutakesarajālasya hreṣato 'bhrāvalokinaḥ || 42 ||

BRP190.043.1 yasmāt tvayaiṣa duṣṭātmā hataḥ keśī janārdana |

BRP190.043.2 tasmāt keśavanāmnā tvaṃ loke geyo bhaviṣyasi || 43 ||

BRP190.044.1 svasty astu te gamiṣyāmi kaṃsayuddhe 'dhunā punaḥ |

BRP190.044.2 paraśvo 'haṃ sameṣyāmi tvayā keśiniṣūdana || 44 ||

BRP190.045.1 ugrasenasute kaṃse sānuge vinipātite |

BRP190.045.2 bhārāvatārakartā tvaṃ pṛthivyā dharaṇīdhara || 45 ||

BRP190.046.1 tatrānekaprakāreṇa yuddhāni pṛthivīkṣitām |

BRP190.046.2 draṣṭavyāni mayā yuṣmatpraṇītāni janārdana || 46 ||

BRP190.047.1 so 'haṃ yāsyāmi govinda devakāryaṃ mahat kṛtam |

BRP190.047.2 tvayā sabhājitaś cāhaṃ svasti te 'stu vrajāmy aham || 47 ||

vyāsa uvāca:

BRP190.048.1 nārade tu gate kṛṣṇaḥ saha gopair avismitaḥ |

BRP190.048.2 viveśa gokulaṃ gopīnetrapānaikabhājanam || 48 ||

Chapter 191: Akrūra's devotion to Kṛṣṇa

191 SS 302

vyāsa uvāca:

BRP191.001.1 akrūro 'pi viniṣkramya syandanenāśugāminā |

BRP191.001.2 kṛṣṇasandarśanāsaktaḥ prayayau nandagokule || 1 ||

BRP191.002.1 cintayām āsa cākrūro nāsti dhanyataro mayā |

BRP191.002.2 yo 'ham aṃśāvatīrṇasya mukhaṃ drakṣyāmi cakriṇaḥ || 2 ||

[p. 589 ]

BRP191.003.1 adya me saphalaṃ janma suprabhātā ca me niśā |

BRP191.003.2 yad unnidrābjapattrākṣaṃ viṣṇor drakṣyāmy aham mukham || 3 ||

BRP191.004.1 pāpaṃ harati yat puṃsāṃ smṛtaṃ saṅkalpanāmayam |

BRP191.004.2 tat puṇḍarīkanayanaṃ viṣṇor drakṣyāmy ahaṃ mukham || 4 ||

BRP191.005.1 nirjagmuś ca yato vedā vedāṅgāny akhilāni ca |

BRP191.005.2 drakṣyāmi yat paraṃ dhāma devānāṃ bhagavanmukham || 5 ||

BRP191.006.1 yajñeṣu yajñapuruṣaḥ puruṣaiḥ puruṣottamaḥ |

BRP191.006.2 ijyate yo 'khilādhāras taṃ drakṣyāmi jagatpatim || 6 ||

BRP191.007.1 iṣṭvā yam indro yajñānāṃ śatenāmararājatām |

BRP191.007.2 avāpa tam anantādim ahaṃ drakṣyāmi keśavam || 7 ||

BRP191.008.1 na brahmā nendrarudrāśvivasvādityamarudgaṇāḥ |

BRP191.008.2 yasya svarūpaṃ jānanti spṛśaty adya sa me hariḥ || 8 ||

BRP191.009.1 sarvātmā sarvagaḥ sarvaḥ sarvabhūteṣu saṃsthitaḥ |

BRP191.009.2 yo bhavaty avyayo vyāpī sa vīkṣyate mayādya ha || 9 ||

BRP191.010.1 matsyakūrmavarāhādyaiḥ siṃharūpādibhiḥ sthitam |

BRP191.010.2 cakāra yogato yogaṃ sa mām ālāpayiṣyati || 10 ||

BRP191.011.1 sāmprataṃ ca jagatsvāmī kāryajāte vraje sthitim |

BRP191.011.2 kartuṃ manuṣyatāṃ prāptaḥ svecchādehadhṛg avyayaḥ || 11 ||

BRP191.012.1 yo 'nantaḥ pṛthivīṃ dhatte śikharasthitisaṃsthitām |

BRP191.012.2 so 'vatīrṇo jagatyarthe mām akrūreti vakṣyati || 12 ||

BRP191.013.1 pitṛbandhusuhṛdbhrātṛmātṛbandhumayīm imām |

BRP191.013.2 yanmāyāṃ nālam uddhartuṃ jagat tasmai namo namaḥ || 13 ||

BRP191.014.1 taranty avidyāṃ vitatāṃ hṛdi yasmin niveśite |

BRP191.014.2 yogamāyām imāṃ martyās tasmai vidyātmane namaḥ || 14 ||

BRP191.015.1 yajvabhir yajñapuruṣo vāsudevaś ca śāśvataiḥ |

BRP191.015.2 vedāntavedibhir viṣṇuḥ procyate yo nato 'smi tam || 15 ||

BRP191.016.1 tathā yatra jagad dhāmni dhāryate ca pratiṣṭhitam |

BRP191.016.2 sadasattvaṃ sa sattvena mayy asau yātu saumyatām || 16 ||

BRP191.017.1 smṛte sakalakalyāṇabhājanaṃ yatra jāyate |

BRP191.017.2 puruṣapravaraṃ nityaṃ vrajāmi śaraṇaṃ harim || 17 ||

vyāsa uvāca:

BRP191.018.1 itthaṃ sa cintayan viṣṇuṃ bhaktinamrātmamānasaḥ |

BRP191.018.2 akrūro gokulaṃ prāptaḥ kiñcit sūrye virājati || 18 ||

BRP191.019.1 sa dadarśa tadā tatra kṛṣṇam ādohane gavām |

BRP191.019.2 vatsamadhyagataṃ phullanīlotpaladalacchavim || 19 ||

BRP191.020.1 praphullapadmapattrākṣaṃ śrīvatsāṅkitavakṣasam |

BRP191.020.2 pralambabāhum āyāmatuṅgorasthalam unnasam || 20 ||

BRP191.021.1 savilāsasmitādhāraṃ bibhrāṇaṃ mukhapaṅkajam |

BRP191.021.2 tuṅgaraktanakhaṃ padbhyāṃ dharaṇyāṃ supratiṣṭhitam || 21 ||

BRP191.022.1 bibhrāṇaṃ vāsasī pīte vanyapuṣpavibhūṣitam |

BRP191.022.2 sāndranīlalatāhastaṃ sitāmbhojāvataṃsakam || 22 ||

[p. 590 ]

BRP191.023.1 haṃsendukundadhavalaṃ nīlāmbaradharaṃ dvijāḥ |

BRP191.023.2 tasyānu balabhadraṃ ca dadarśa yadunandanam || 23 ||

BRP191.024.1 prāṃśum uttuṅgabāhuṃ ca vikāśimukhapaṅkajam |

BRP191.024.2 meghamālāparivṛtaṃ kailāsādrim ivāparam || 24 ||

BRP191.025.1 tau dṛṣṭvā vikasadvaktrasarojaḥ sa mahāmatiḥ |

BRP191.025.2 pulakāñcitasarvāṅgas tadākrūro 'bhavad dvijāḥ || 25 ||

BRP191.026.1 ya etat paramaṃ dhāma etat tat paramaṃ padam |

BRP191.026.2 abhavad vāsudevo 'sau dvidhā yo 'yaṃ vyavasthitaḥ || 26 ||

BRP191.027.1 sāphalyam akṣṇor yugapan mamāstu |

BRP191.027.2 dṛṣṭe jagaddhātari hāsam uccaiḥ |

BRP191.027.3 apy aṅgam etad bhagavatprasādād |

BRP191.027.4 dattāṅgasaṅge phalavartma tat syāt || 27 ||

BRP191.028.1 adyaiva spṛṣṭvā mama hastapadmaṃ |

BRP191.028.2 kariṣyati śrīmadanantamūrtiḥ |

BRP191.028.3 yasyāṅgulisparśahatākhilāghair |

BRP191.028.4 avāpyate siddhir anuttamā naraiḥ || 28 ||

BRP191.029.1 tathāśvirudrendravasupraṇītā |

BRP191.029.2 devāḥ prayacchanti varaṃ prahṛṣṭāḥ |

BRP191.029.3 cakraṃ ghnatā daityapater hṛtāni |

BRP191.029.4 daityāṅganānāṃ nayanāntarāṇi || 29 ||

BRP191.030.1 yatrāmbu vinyasya balir manobhyām |

BRP191.030.2 avāpa bhogān vasudhātalasthaḥ |

BRP191.030.3 tathāmareśas tridaśādhipatyaṃ |

BRP191.030.4 manvantaraṃ pūrṇam avāpa śakraḥ || 30 ||

BRP191.031.1 atheśa māṃ kaṃsaparigraheṇa |

BRP191.031.2 doṣāspadībhūtam adoṣayuktam |

BRP191.031.3 kartā na mānopahitaṃ dhig astu |

BRP191.031.4 yasmān manaḥ sādhubahiṣkṛto yaḥ || 31 ||

[p. 591 ]

BRP191.032.1 jñānātmakasyākhilasattvarāśer |

BRP191.032.2 vyāvṛttadoṣasya sadāsphuṭasya |

BRP191.032.3 kiṃ vā jagaty atra samastapuṃsām |

BRP191.032.4 ajñātam asyāsti hṛdi sthitasya || 32 ||

BRP191.033.1 tasmād ahaṃ bhaktivinamragātro |

BRP191.033.2 vrajāmi viśveśvaram īśvarāṇām |

BRP191.033.3 aṃśāvatāraṃ puruṣottamasya |

BRP191.033.4 anādimadhyāntam ajasya viṣṇoḥ || 33 ||

Chapter 192: Encounter between Akrūra and Kṛṣṇa; Kṛṣṇa's journey to Mathurā

192 SS 302-303

vyāsa uvāca:

BRP192.001.1 cintayann iti govindam upagamya sa yādavaḥ |

BRP192.001.2 akrūro 'smīti caraṇau nanāma śirasā hareḥ || 1 ||

BRP192.002.1 so 'py enaṃ dhvajavajrābjakṛtacihnena pāṇinā |

BRP192.002.2 saṃspṛśyākṛṣya ca prītyā sugāḍhaṃ pariṣasvaje || 2 ||

BRP192.003.1 kṛtasaṃvadanau tena yathāvad balakeśavau |

BRP192.003.2 tataḥ praviṣṭau sahasā tam ādāyātmamandiram || 3 ||

BRP192.004.1 saha tābhyāṃ tadākrūraḥ kṛtasaṃvandanādikaḥ |

BRP192.004.2 bhuktabhojyo yathānyāyam ācacakṣe tatas tayoḥ || 4 ||

BRP192.005.1 yathā nirbhartsitas tena kaṃsenānakadundubhiḥ |

BRP192.005.2 yathā ca devakī devī dānavena durātmanā || 5 ||

BRP192.006.1 ugrasene yathā kaṃsaḥ sa durātmā ca vartate |

BRP192.006.2 yaṃ caivārthaṃ samuddiśya kaṃsena sa visarjitaḥ || 6 ||

BRP192.007.1 tat sarvaṃ vistarāc chrutvā bhagavān keśisūdanaḥ |

BRP192.007.2 uvācākhilam etat tu jñātaṃ dānapate mayā || 7 ||

BRP192.008.1 kariṣye ca mahābhāga yad atraupāyikaṃ matam |

BRP192.008.2 vicintyaṃ nānyathaitat te viddhi kaṃsaṃ hataṃ mayā || 8 ||

BRP192.009.1 ahaṃ rāmaś ca mathurāṃ śvo yāsyāvaḥ samaṃ tvayā |

BRP192.009.2 gopavṛddhāś ca yāsyanti ādāyopāyanaṃ bahu || 9 ||

BRP192.010.1 niśeyaṃ nīyatāṃ vīra na cintāṃ kartum arhasi |

BRP192.010.2 trirātrābhyantare kaṃsaṃ haniṣyāmi sahānugam || 10 ||

vyāsa uvāca:

BRP192.011.1 samādiśya tato gopān akrūro 'pi sakeśavaḥ |

BRP192.011.2 suṣvāpa balabhadraś ca nandagopagṛhe gataḥ || 11 ||

BRP192.012.1 tataḥ prabhāte vimale rāmakṛṣṇau mahābalau |

BRP192.012.2 akrūreṇa samaṃ gantum udyatau mathurāṃ purīm || 12 ||

BRP192.013.1 dṛṣṭvā gopījanaḥ sāsraḥ ślathadvalayabāhukaḥ |

BRP192.013.2 niśvasaṃś cātiduḥkhārtaḥ prāha cedaṃ parasparam || 13 ||

BRP192.014.1 mathurāṃ prāpya govindaḥ kathaṃ gokulam eṣyati |

BRP192.014.2 nāgarastrīkalālāpamadhu śrotreṇa pāsyati || 14 ||

[p. 592 ]

BRP192.015.1 vilāsivākyajāteṣu nāgarīṇāṃ kṛtāspadam |

BRP192.015.2 cittam asya kathaṃ grāmyagopagopīṣu yāsyati || 15 ||

BRP192.016.1 sāraṃ samastagoṣṭhasya vidhinā haratā harim |

BRP192.016.2 prahṛtaṃ gopayoṣitsu nighṛṇena durātmanā || 16 ||

BRP192.017.1 bhāvagarbhasmitaṃ vākyaṃ vilāsalalitā gatiḥ |

BRP192.017.2 nāgarīṇām atīvaitat kaṭākṣekṣitam eva tu || 17 ||

BRP192.018.1 grāmyo harir ayaṃ tāsāṃ vilāsanigaḍair yataḥ |

BRP192.018.2 bhavatīnāṃ punaḥ pārśvaṃ kayā yuktyā sameṣyati || 18 ||

BRP192.019.1 eṣo hi ratham āruhya mathurāṃ yāti keśavaḥ |

BRP192.019.2 akrūrakrūrakeṇāpi hatāśena pratāritaḥ || 19 ||

BRP192.020.1 kiṃ na vetti nṛśaṃso 'yam anurāgaparaṃ janam |

BRP192.020.2 yenemam akṣarāhlādaṃ nayaty anyatra no harim || 20 ||

BRP192.021.1 eṣa rāmeṇa sahitaḥ prayāty atyantanirghṛṇaḥ |

BRP192.021.2 ratham āruhya govindas tvaryatām asya vāraṇe || 21 ||

BRP192.022.1 gurūṇām agrato vaktuṃ kiṃ bravīṣi na naḥ kṣamam |

BRP192.022.2 guravaḥ kiṃ kariṣyanti dagdhānāṃ virahāgninā || 22 ||

BRP192.023.1 nandagopamukhā gopā gantum ete samudyatāḥ |

BRP192.023.2 nodyamaṃ kurute kaścid govindavinivartane || 23 ||

BRP192.024.1 suprabhātādya rajanī mathurāvāsiyoṣitām |

BRP192.024.2 yāsām acyutavaktrābje yāti netrālibhogyatām || 24 ||

BRP192.025.1 dhanyās te pathi ye kṛṣṇam ito yāntam avāritāḥ |

BRP192.025.2 udvahiṣyanti paśyantaḥ svadehaṃ pulakāñcitam || 25 ||

BRP192.026.1 mathurānagarīpauranayanānāṃ mahotsavaḥ |

BRP192.026.2 govindavadanālokād atīvādya bhaviṣyati || 26 ||

BRP192.027.1 ko nu svapnaḥ sabhāgyābhir dṛṣṭas tābhir adhokṣajam |

BRP192.027.2 vistārikāntanayanā yā drakṣyanty anivāritam || 27 ||

BRP192.028.1 aho gopījanasyāsya darśayitvā mahānidhim |

BRP192.028.2 uddhṛtāny adya netrāṇi vidhātrākaruṇātmanā || 28 ||

BRP192.029.1 anurāgeṇa śaithilyam asmāsu vrajato hareḥ |

BRP192.029.2 śaithilyam upayānty āśu kareṣu valayāny api || 29 ||

BRP192.030.1 akrūraḥ krūrahṛdayaḥ śīghraṃ prerayate hayān |

BRP192.030.2 evam ārtāsu yoṣitsu ghṛṇā kasya na jāyate || 30 ||

BRP192.031.1 he he kṛṣṇa rathasyoccaiś cakrareṇur nirīkṣyatām |

BRP192.031.2 dūrīkṛto harir yena so 'pi reṇur na lakṣyate || 31 ||

BRP192.032.1 ity evam atihārdena gopījananirīkṣitaḥ |

BRP192.032.2 tatyāja vrajabhūbhāgaṃ saha rāmeṇa keśavaḥ || 32 ||

BRP192.033.1 gacchanto javanāśvena rathena yamunātaṭam |

BRP192.033.2 prāptā madhyāhnasamaye rāmākrūrajanārdanāḥ || 33 ||

BRP192.034.1 athāha kṛṣṇam akrūro bhavadbhyāṃ tāvad āsyatām |

BRP192.034.2 yāvat karomi kālindyām āhnikārhaṇam ambhasi || 34 ||

[p. 593 ]

BRP192.035.1 tathety ukte tataḥ snātaḥ svācāntaḥ sa mahāmatiḥ |

BRP192.035.2 dadhyau brahma paraṃ viprāḥ praviśya yamunājale || 35 ||

BRP192.036.1 phaṇāsahasramālāḍhyaṃ balabhadraṃ dadarśa saḥ |

BRP192.036.2 kundāmalāṅgam unnidrapadmapattrāyatekṣaṇam || 36 ||

BRP192.037.1 vṛtaṃ vāsukiḍimbhaughair mahadbhiḥ pavanāśibhiḥ |

BRP192.037.2 saṃstūyamānam udgandhivanamālāvibhūṣitam || 37 ||

BRP192.038.1 dadhānam asite vastre cārurūpāvataṃsakam |

BRP192.038.2 cārukuṇḍalinaṃ mattam antarjalatale sthitam || 38 ||

BRP192.039.1 tasyotsaṅge ghanaśyāmam ātāmrāyatalocanam |

BRP192.039.2 caturbāhum udārāṅgaṃ cakrādyāyudhabhūṣaṇam || 39 ||

BRP192.040.1 pīte vasānaṃ vasane citramālyavibhūṣitam |

BRP192.040.2 śakracāpataḍinmālāvicitram iva toyadam || 40 ||

BRP192.041.1 śrīvatsavakṣasaṃ cārukeyūramukuṭojjvalam |

BRP192.041.2 dadarśa kṛṣṇam akliṣṭaṃ puṇḍarīkāvataṃsakam || 41 ||

BRP192.042.1 sanandanādyair munibhiḥ siddhayogair akalmaṣaiḥ |

BRP192.042.2 sañcintyamānaṃ manasā nāsāgranyastalocanaiḥ || 42 ||

BRP192.043.1 balakṛṣṇau tadākrūraḥ pratyabhijñāya vismitaḥ |

BRP192.043.2 acintayad atho śīghraṃ katham atrāgatāv iti || 43 ||

BRP192.044.1 vivakṣoḥ stambhayām āsa vācaṃ tasya janārdanaḥ |

BRP192.044.2 tato niṣkramya salilād ratham abhyāgataḥ punaḥ || 44 ||

BRP192.045.1 dadarśa tatra caivobhau rathasyopari saṃsthitau |

BRP192.045.2 rāmakṛṣṇau yathā pūrvaṃ manuṣyavapuṣānvitau || 45 ||

BRP192.046.1 nimagnaś ca punas toye dadṛśe sa tathaiva tau |

BRP192.046.2 saṃstūyamānau gandharvair munisiddhamahoragaiḥ || 46 ||

BRP192.047.1 tato vijñātasadbhāvaḥ sa tu dānapatis tadā |

BRP192.047.2 tuṣṭāva sarvavijñānamayam acyutam īśvaram || 47 ||

akrūra uvāca:

BRP192.048.1 tanmātrarūpiṇe 'cintyamahimne paramātmane |

BRP192.048.2 vyāpine naikarūpaikasvarūpāya namo namaḥ || 48 ||

BRP192.049.1 śabdarūpāya te 'cintyahavirbhūtāya te namaḥ |

BRP192.049.2 namo vijñānarūpāya parāya prakṛteḥ prabho || 49 ||

BRP192.050.1 bhūtātmā cendriyātmā ca pradhānātmā tathā bhavān |

BRP192.050.2 ātmā ca paramātmā ca tvam ekaḥ pañcadhā sthitaḥ || 50 ||

BRP192.051.1 prasīda sarvadharmātman kṣarākṣara maheśvara |

BRP192.051.2 brahmaviṣṇuśivādyābhiḥ kalpanābhir udīritaḥ || 51 ||

BRP192.052.1 anākhyeyasvarūpātmann anākhyeyaprayojana |

BRP192.052.2 anākhyeyābhidhāna tvāṃ nato 'smi parameśvaram || 52 ||

BRP192.053.1 na yatra nātha vidyante nāmajātyādikalpanāḥ |

BRP192.053.2 tad brahma paramaṃ nityam avikāri bhavān ajaḥ || 53 ||

BRP192.054.1 na kalpanām ṛte 'rthasya sarvasyādhigamo yataḥ |

BRP192.054.2 tataḥ kṛṣṇācyutānanta viṣṇusañjñābhir īḍyase || 54 ||

[p. 594 ]

BRP192.055.1 sarvātmaṃs tvam aja vikalpanābhir etair |

BRP192.055.2 devās tvaṃ jagad akhilaṃ tvam eva viśvam |

BRP192.055.3 viśvātmaṃs tvam ativikārabhedahīnaḥ |

BRP192.055.4 sarvasmin nahi bhavato 'sti kiñcid anyat || 55 ||

BRP192.056.1 tvaṃ brahmā paśupatir aryamā vidhātā |

BRP192.056.2 tvaṃ dhātā tridaśapatiḥ samīraṇo 'gniḥ |

BRP192.056.3 toyeśo dhanapatir antakas tvam eko |

BRP192.056.4 bhinnātmā jagad api pāsi śaktibhedaiḥ || 56 ||

BRP192.057.1 viśvaṃ bhavān sṛjati hanti gabhastirūpo |

BRP192.057.2 viśvaṃ ca te guṇamayo 'yam aja prapañcaḥ |

BRP192.057.3 rūpaṃ paraṃ saditivācakam akṣaraṃ yaj |

BRP192.057.4 jñānātmane sadasate praṇato 'smi tasmai || 57 ||

BRP192.058.1 oṃ namo vāsudevāya namaḥ saṅkarṣaṇāya ca |

BRP192.058.2 pradyumnāya namas tubhyam aniruddhāya te namaḥ || 58 ||

vyāsa uvāca:

BRP192.059.1 evam antar jale kṛṣṇam abhiṣṭūya sa yādavaḥ |

BRP192.059.2 arghayām āsa sarveśaṃ dhūpapuṣpair manomayaiḥ || 59 ||

BRP192.060.1 parityajyānyaviṣayaṃ manas tatra niveśya saḥ |

BRP192.060.2 brahmabhūte ciraṃ sthitvā virarāma samādhitaḥ || 60 ||

BRP192.061.1 kṛtakṛtyam ivātmānaṃ manyamāno dvijottamāḥ |

BRP192.061.2 ājagāma rathaṃ bhūyo nirgamya yamunāmbhasaḥ || 61 ||

BRP192.062.1 rāmakṛṣṇau dadarśātha yathāpūrvam avasthitau |

BRP192.062.2 vismitākṣaṃ tadākrūraṃ taṃ ca kṛṣṇo 'bhyabhāṣata || 62 ||

śrīkṛṣṇa uvāca:

BRP192.063.1 kiṃ tvayā dṛṣṭam āścaryam akrūra yamunājale |

BRP192.063.2 vismayotphullanayano bhavān saṃlakṣyate yataḥ || 63 ||

akrūra uvāca:

BRP192.064.1 antar jale yad āścaryaṃ dṛṣṭaṃ tatra mayācyuta |

BRP192.064.2 tad atraiva hi paśyāmi mūrtimat purataḥ sthitam || 64 ||

BRP192.065.1 jagad etan mahāścaryarūpaṃ yasya mahātmanaḥ |

BRP192.065.2 tenāścaryapareṇāhaṃ bhavatā kṛṣṇa saṅgataḥ || 65 ||

BRP192.066.1 tat kim etena mathurāṃ prayāmo madhusūdana |

BRP192.066.2 bibhemi kaṃsād dhig janma parapiṇḍopajīvinaḥ || 66 ||

vyāsa uvāca:

BRP192.067.1 ity uktvā codayām āsa tān hayān vātaraṃhasaḥ |

BRP192.067.2 samprāptaś cāpi sāyāhne so 'krūro mathurāṃ purīm |

BRP192.067.3 vilokya mathurāṃ kṛṣṇaṃ rāmaṃ cāha sa yādavaḥ || 67 ||

akrūra uvāca:

BRP192.068.1 padbhyāṃ yātaṃ mahāvīryau rathenaiko viśāmy aham |

BRP192.068.2 gantavyaṃ vasudevasya no bhavadbhyāṃ tathā gṛhe |

BRP192.068.3 yuvayor hi kṛte vṛddhaḥ kaṃsena sa nirasyate || 68 ||

[p. 595 ]

vyāsa uvāca:

BRP192.069.1 ity uktvā praviveśāsāv akrūro mathurāṃ purīm |

BRP192.069.2 praviṣṭau rāmakṛṣṇau ca rājamārgam upāgatau || 69 ||

BRP192.070.1 strībhir naraiś ca sānandalocanair abhivikṣitau |

BRP192.070.2 jagmatur līlayā vīrau prāptau bālagajāv iva || 70 ||

BRP192.071.1 bhramamāṇau tu tau dṛṣṭvā rajakaṃ raṅgakārakam |

BRP192.071.2 ayācetāṃ svarūpāṇi vāsāṃsi rucirāṇi tau || 71 ||

BRP192.072.1 kaṃsasya rajakaḥ so 'tha prasādārūḍhavismayaḥ |

BRP192.072.2 bahūny ākṣepavākyāni prāhoccai rāmakeśavau || 72 ||

BRP192.073.1 tatas talaprahāreṇa kṛṣṇas tasya durātmanaḥ |

BRP192.073.2 pātayām āsa kopena rajakasya śiro bhuvi || 73 ||

BRP192.074.1 hatvādāya ca vastrāṇi pītanīlāmbarau tataḥ |

BRP192.074.2 kṛṣṇarāmau mudāyuktau mālākāragṛhaṃ gatau || 74 ||

BRP192.075.1 vikāsinetrayugalo mālākāro 'tivismitaḥ |

BRP192.075.2 etau kasya kuto yātau manasācintayat tataḥ || 75 ||

BRP192.076.1 pītanīlāmbaradharau dṛṣṭvātisumanoharau |

BRP192.076.2 sa tarkayām āsa tadā bhuvaṃ devāv upāgatau || 76 ||

BRP192.077.1 vikāśimukhapadmābhyāṃ tābhyāṃ puṣpāṇi yācitaḥ |

BRP192.077.2 bhuvaṃ viṣṭabhya hastābhyāṃ pasparśa śirasā mahīm || 77 ||

BRP192.078.1 prasādasumukhau nāthau mama geham upāgatau |

BRP192.078.2 dhanyo 'ham arcayiṣyāmīty āha tau mālyajīvikaḥ || 78 ||

BRP192.079.1 tataḥ prahṛṣṭavadanas tayoḥ puṣpāṇi kāmataḥ |

BRP192.079.2 cārūṇy etāni caitāni pradadau sa vilobhayan || 79 ||

BRP192.080.1 punaḥ punaḥ praṇamyāsau mālākārottamo dadau |

BRP192.080.2 puṣpāṇi tābhyāṃ cārūṇi gandhavanty amalāni ca || 80 ||

BRP192.081.1 mālākārāya kṛṣṇo 'pi prasannaḥ pradadau varam |

BRP192.081.2 śrīs tvāṃ matsaṃśrayā bhadra na kadācit tyajiṣyati || 81 ||

BRP192.082.1 balahānir na te saumya dhanahānir athāpi vā |

BRP192.082.2 yāvad dharaṇisūryau ca santatiḥ putrapautrikī || 82 ||

BRP192.083.1 bhuktvā ca vipulān bhogāṃs tvam ante matprasādataḥ |

BRP192.083.2 mamānusmaraṇaṃ prāpya divyalokam avāpsyasi || 83 ||

BRP192.084.1 dharme manaś ca te bhadra sarvakālaṃ bhaviṣyati |

BRP192.084.2 yuṣmatsantatijātānāṃ dīrgham āyur bhaviṣyati || 84 ||

BRP192.085.1 nopasargādikaṃ doṣaṃ yuṣmatsantatisambhavaḥ |

BRP192.085.2 avāpsyati mahābhāga yāvat sūryo bhaviṣyati || 85 ||

vyāsa uvāca:

BRP192.086.1 ity uktvā tadgṛhāt kṛṣṇo baladevasahāyavān |

BRP192.086.2 nirjagāma muniśreṣṭhā mālākāreṇa pūjitaḥ || 86 ||

[p. 596 ]

Chapter 193: Kṛṣṇa's deeds in Mathurā; killing of Kaṃsa

193 SS 303-305

vyāsa uvāca:

BRP193.001.1 rājamārge tataḥ kṛṣṇaḥ sānulepanabhājanām |

BRP193.001.2 dadarśa kubjām āyāntīṃ navayauvanagocarām || 1 ||

BRP193.002.1 tām āha lalitaṃ kṛṣṇaḥ kasyedam anulepanam |

BRP193.002.2 bhavatyā nīyate satyaṃ vadendīvaralocane || 2 ||

BRP193.003.1 sakāmenaiva sā proktā sānurāgā hariṃ prati |

BRP193.003.2 prāha sā lalitaṃ kubjā dadarśa ca balāt tataḥ || 3 ||

kubjovāca:

BRP193.004.1 kānta kasmān na jānāsi kaṃsenāpi niyojitā |

BRP193.004.2 naikavakreti vikhyātām anulepanakarmaṇi || 4 ||

BRP193.005.1 nānyapiṣṭaṃ hi kaṃsasya prītaye hy anulepanam |

BRP193.005.2 bhavaty aham atīvāsya prasādadhanabhājanam || 5 ||

śrīkṛṣṇa uvāca:

BRP193.006.1 sugandham etad rājārhaṃ ruciraṃ rucirānane |

BRP193.006.2 āvayor gātrasadṛśaṃ dīyatām anulepanam || 6 ||

vyāsa uvāca:

BRP193.007.1 śrutvā tam āha sā kṛṣṇaṃ gṛhyatām iti sādaram |

BRP193.007.2 anulepaṃ ca pradadau gātrayogyam athobhayoḥ || 7 ||

BRP193.008.1 bhakticchedānuliptāṅgau tatas tau puruṣarṣabhau |

BRP193.008.2 sendracāpau virājantau sitakṛṣṇāv ivāmbudau || 8 ||

BRP193.009.1 tatas tāṃ cibuke śaurir ullāpanavidhānavit |

BRP193.009.2 ullāpya tolayām āsa dvyaṅgulenāgrapāṇinā || 9 ||

BRP193.010.1 cakarṣa padbhyāṃ ca tadā ṛjutvaṃ keśavo 'nayat |

BRP193.010.2 tataḥ sā ṛjutāṃ prāptā yoṣitām abhavad varā || 10 ||

BRP193.011.1 vilāsalalitaṃ prāha premagarbhabharālasam |

BRP193.011.2 vastre pragṛhya govindaṃ vraja gehaṃ mameti vai || 11 ||

BRP193.012.1 āyāsye bhavatīgeham iti tāṃ prāha keśavaḥ |

BRP193.012.2 visasarja jahāsoccai rāmasyālokya cānanam || 12 ||

BRP193.013.1 bhakticchedānuliptāṅgau nīlapītāmbarāv ubhau |

BRP193.013.2 dhanuḥśālāṃ tato yātau citramālyopaśobhitau || 13 ||

BRP193.014.1 adhyāsya ca dhanūratnaṃ tābhyāṃ pṛṣṭais tu rakṣibhiḥ |

BRP193.014.2 ākhyātaṃ sahasā kṛṣṇo gṛhītvāpūrayad dhanuḥ || 14 ||

BRP193.015.1 tataḥ pūrayatā tena bhajyamānaṃ balād dhanuḥ |

BRP193.015.2 cakārātimahāśabdaṃ mathurā tena pūritā || 15 ||

BRP193.016.1 anuyuktau tatas tau ca bhagne dhanuṣi rakṣibhiḥ |

BRP193.016.2 rakṣisainyaṃ nikṛtyobhau niṣkrāntau kārmukālayāt || 16 ||

BRP193.017.1 akrūrāgamavṛttāntam upalabhya tathā dhanuḥ |

BRP193.017.2 bhagnaṃ śrutvātha kaṃso 'pi prāha cāṇūramuṣṭikau || 17 ||

kaṃsa uvāca:

BRP193.018.1 gopāladārakau prāptau bhavadbhyāṃ tau mamāgrataḥ |

BRP193.018.2 mallayuddhena hantavyau mama prāṇaharau hi tau || 18 ||

[p. 597 ]

BRP193.019.1 niyuddhe tadvināśena bhavadbhyāṃ toṣito hy aham |

BRP193.019.2 dāsyāmy abhimatān kāmān nānyathaitan mahābalau || 19 ||

BRP193.020.1 nyāyato 'nyāyato vāpi bhavadbhyāṃ tau mamāhitau |

BRP193.020.2 hantavyau tadvadhād rājyaṃ sāmānyaṃ vo bhaviṣyati || 20 ||

vyāsa uvāca:

BRP193.021.1 ity ādiśya sa tau mallau tataś cāhūya hastipam |

BRP193.021.2 provācoccais tvayā mattaḥ samājadvāri kuñjaraḥ || 21 ||

BRP193.022.1 sthāpyaḥ kuvalayāpīḍas tena tau gopadārakau |

BRP193.022.2 ghātanīyau niyuddhāya raṅgadvāram upāgatau || 22 ||

BRP193.023.1 tam ājñāpyātha dṛṣṭvā ca mañcān sarvān upāhṛtān |

BRP193.023.2 āsannamaraṇaḥ kaṃsaḥ sūryodayam udaikṣata || 23 ||

BRP193.024.1 tataḥ samastamañceṣu nāgaraḥ sa tadā janaḥ |

BRP193.024.2 rājamañceṣu cārūḍhāḥ saha bhṛtyair mahībhṛtaḥ || 24 ||

BRP193.025.1 mallaprāśnikavargaś ca raṅgamadhye samīpagaḥ |

BRP193.025.2 kṛtaḥ kaṃsena kaṃso 'pi tuṅgamañce vyavasthitaḥ || 25 ||

BRP193.026.1 antaḥpurāṇāṃ mañcāś ca yathānye parikalpitāḥ |

BRP193.026.2 anye ca vāramukhyānām anye nagarayoṣitām || 26 ||

BRP193.027.1 nandagopādayo gopā mañceṣv anyeṣv avasthitāḥ |

BRP193.027.2 akrūravasudevau ca mañcaprānte vyavasthitau || 27 ||

BRP193.028.1 nagarīyoṣitāṃ madhye devakī putragardhinī |

BRP193.028.2 antakāle 'pi putrasya drakṣyāmīti mukhaṃ sthitā || 28 ||

BRP193.029.1 vādyamāneṣu tūryeṣu cāṇūre cātivalgati |

BRP193.029.2 hāhākārapare loka āsphoṭayati muṣṭike || 29 ||

BRP193.030.1 hatvā kuvalayāpīḍaṃ hastyārohapracoditam |

BRP193.030.2 madāsṛganuliptāṅgau gajadantavarāyudhau || 30 ||

BRP193.031.1 mṛgamadhye yathā siṃhau garvalīlāvalokinau |

BRP193.031.2 praviṣṭau sumahāraṅgaṃ baladevajanārdanau || 31 ||

BRP193.032.1 hāhākāro mahāñ jajñe sarvaraṅgeṣv anantaram |

BRP193.032.2 kṛṣṇo 'yaṃ balabhadro 'yam iti lokasya vismayāt || 32 ||

BRP193.033.1 so 'yaṃ yena hatā ghorā pūtanā sā niśācarī |

BRP193.033.2 prakṣiptaṃ śakaṭaṃ yena bhagnau ca yamalārjunau || 33 ||

BRP193.034.1 so 'yaṃ yaḥ kāliyaṃ nāgaṃ nanartāruhya bālakaḥ |

BRP193.034.2 dhṛto govardhano yena saptarātraṃ mahāgiriḥ || 34 ||

BRP193.035.1 ariṣṭo dhenukaḥ keśī līlayaiva mahātmanā |

BRP193.035.2 hato yena ca durvṛtto dṛśyate so 'yam acyutaḥ || 35 ||

BRP193.036.1 ayaṃ cāsya mahābāhur baladevo 'grajo 'grataḥ |

BRP193.036.2 prayāti līlayā yoṣinmanonayananandanaḥ || 36 ||

BRP193.037.1 ayaṃ sa kathyate prājñaiḥ purāṇārthāvalokibhiḥ |

BRP193.037.2 gopālo yādavaṃ vaṃśaṃ magnam abhyuddhariṣyati || 37 ||

BRP193.038.1 ayaṃ sa sarvabhūtasya viṣṇor akhilajanmanaḥ |

BRP193.038.2 avatīrṇo mahīm aṃśo nūnaṃ bhāraharo bhuvaḥ || 38 ||

[p. 598 ]

BRP193.039.1 ity evaṃ varṇite paurai rāme kṛṣṇe ca tatkṣaṇāt |

BRP193.039.2 uras tatāpa devakyāḥ snehasnutapayodharam || 39 ||

BRP193.040.1 mahotsavam ivālokya putrāv eva vilokayan |

BRP193.040.2 yuveva vasudevo 'bhūd vihāyābhyāgatāṃ jarām || 40 ||

BRP193.041.1 vistāritākṣiyugalā rājāntaḥpurayoṣitaḥ |

BRP193.041.2 nāgarastrīsamūhaś ca draṣṭuṃ na virarāma tau || 41 ||

striya ūcuḥ:

BRP193.042.1 sakhyaḥ paśyata kṛṣṇasya mukham apy ambujekṣaṇam |

BRP193.042.2 gajayuddhakṛtāyāsasvedāmbukaṇikāñcitam || 42 ||

BRP193.043.1 vikāsīva sarombhojam avaśyāyajalokṣitam |

BRP193.043.2 paribhūtākṣaraṃ janma saphalaṃ kriyatāṃ dṛśaḥ || 43 ||

BRP193.044.1 śrīvatsāṅkaṃ jagaddhāma bālasyaitad vilokyatām |

BRP193.044.2 vipakṣakṣapaṇaṃ vakṣo bhujayugmaṃ ca bhāmini || 44 ||

BRP193.045.1 valgatā muṣṭikenaiva cāṇūreṇa tathā paraiḥ |

BRP193.045.2 kriyate balabhadrasya hāsyam īṣad vilokyatām || 45 ||

BRP193.046.1 sakhyaḥ paśyata cāṇūraṃ niyuddhārtham ayaṃ hariḥ |

BRP193.046.2 samupaiti na santy atra kiṃ vṛddhā yuktakāriṇaḥ || 46 ||

BRP193.047.1 kva yauvanonmukhībhūtaḥ sukumāratanur hariḥ |

BRP193.047.2 kva vajrakaṭhinābhogaśarīro 'yaṃ mahāsuraḥ || 47 ||

BRP193.048.1 imau sulalitau raṅge vartete navayauvanau |

BRP193.048.2 daiteyamallāś cāṇūrapramukhās tv atidāruṇāḥ || 48 ||

BRP193.049.1 niyuddhaprāśnikānāṃ tu mahān eṣa vyatikramaḥ |

BRP193.049.2 yad bālabalinor yuddhaṃ madhyasthaiḥ samupekṣyate || 49 ||

vyāsa uvāca:

BRP193.050.1 itthaṃ purastrīlokasya vadataś cālayan bhuvam |

BRP193.050.2 vavarṣa harṣotkarṣaṃ ca janasya bhagavān hariḥ || 50 ||

BRP193.051.1 balabhadro 'pi cāsphoṭya vavalga lalitaṃ yadā |

BRP193.051.2 pade pade tadā bhūmir na śīrṇā yat tad adbhutam || 51 ||

BRP193.052.1 cāṇūreṇa tataḥ kṛṣṇo yuyudhe 'mitavikramaḥ |

BRP193.052.2 niyuddhakuśalo daityo baladevena muṣṭikaḥ || 52 ||

BRP193.053.1 sannipātāvadhūtaiś ca cāṇūreṇa samaṃ hariḥ |

BRP193.053.2 kṣepaṇair muṣṭibhiś caiva kīlāvajranipātanaiḥ || 53 ||

BRP193.054.1 pādodbhūtaiḥ pramṛṣṭābhis tayor yuddham abhūn mahat |

BRP193.054.2 aśastram atighoraṃ tat tayor yuddhaṃ sudāruṇam || 54 ||

BRP193.055.1 svabalaprāṇaniṣpādyaṃ samājotsavasannidhau |

BRP193.055.2 yāvad yāvac ca cāṇūro yuyudhe hariṇā saha || 55 ||

BRP193.056.1 prāṇahānim avāpāgryāṃ tāvat tāvan na bāndhavam |

BRP193.056.2 kṛṣṇo 'pi yuyudhe tena līlayaiva jaganmayaḥ || 56 ||

[p. 599 ]

BRP193.057.1 khedāc cālayatā kopān nijaśeṣakare karam |

BRP193.057.2 balakṣayaṃ vivṛddhiṃ ca dṛṣṭvā cāṇūrakṛṣṇayoḥ || 57 ||

BRP193.058.1 vārayām āsa tūryāṇi kaṃsaḥ kopaparāyaṇaḥ |

BRP193.058.2 mṛdaṅgādiṣu vādyeṣu pratiṣiddheṣu tatkṣaṇāt || 58 ||

BRP193.059.1 khasaṅgatāny avādyanta daivatūryāṇy anekaśaḥ |

BRP193.059.2 jaya govinda cāṇūraṃ jahi keśava dānavam || 59 ||

BRP193.060.1 ity antardhigatā devās tuṣṭuvus te praharṣitāḥ |

BRP193.060.2 cāṇūreṇa ciraṃ kālaṃ krīḍitvā madhusūdanaḥ || 60 ||

BRP193.061.1 utpāṭya bhrāmayām āsa tadvadhāya kṛtodyamaḥ |

BRP193.061.2 bhrāmayitvā śataguṇaṃ daityamallam amitrajit || 61 ||

BRP193.062.1 bhūmāv āsphoṭayām āsa gagane gatajīvitam |

BRP193.062.2 bhūmāv āsphoṭitas tena cāṇūraḥ śatadhā bhavan || 62 ||

BRP193.063.1 raktasrāvamahāpaṅkāṃ cakāra sa tadā bhuvam |

BRP193.063.2 baladevas tu tatkālaṃ muṣṭikena mahābalaḥ || 63 ||

BRP193.064.1 yuyudhe daityamallena cāṇūreṇa yathā hariḥ |

BRP193.064.2 so 'py enaṃ muṣṭinā mūrdhni vakṣasy āhatya jānunā || 64 ||

BRP193.065.1 pātayitvā dharāpṛṣṭhe niṣpipeṣa gatāyuṣam |

BRP193.065.2 kṛṣṇas tośalakaṃ bhūyo mallarājaṃ mahābalam || 65 ||

BRP193.066.1 vāmamuṣṭiprahāreṇa pātayām āsa bhūtale |

BRP193.066.2 cāṇūre nihate malle muṣṭike ca nipātite || 66 ||

BRP193.067.1 nīte kṣayaṃ tośalake sarve mallāḥ pradudruvuḥ |

BRP193.067.2 vavalgatus tadā raṅge kṛṣṇasaṅkarṣaṇāv ubhau || 67 ||

BRP193.068.1 samānavayaso gopān balād ākṛṣya harṣitau |

BRP193.068.2 kaṃso 'pi koparaktākṣaḥ prāhoccair vyāyatān narān || 68 ||

BRP193.069.1 gopāv etau samājaughān niṣkramyetāṃ balād itaḥ |

BRP193.069.2 nando 'pi gṛhyatāṃ pāpo nigaḍair āśu badhyatām || 69 ||

BRP193.070.1 avṛddhārheṇa daṇḍena vasudevo 'pi vadhyatām |

BRP193.070.2 valganti gopāḥ kṛṣṇena ye ceme sahitāḥ punaḥ || 70 ||

BRP193.071.1 gāvo hriyantām eṣāṃ ca yac cāsti vasu kiñcana |

BRP193.071.2 evam ājñāpayantaṃ taṃ prahasya madhusūdanaḥ || 71 ||

BRP193.072.1 utpatyāruhya tanmañcaṃ kaṃsaṃ jagrāha vegitaḥ |

BRP193.072.2 keśeṣv ākṛṣya vigalatkirīṭam avanītale || 72 ||

BRP193.073.1 sa kaṃsaṃ pātayām āsa tasyopari papāta ca |

BRP193.073.2 niḥśeṣajagadādhāraguruṇā patatopari || 73 ||

BRP193.074.1 kṛṣṇena tyājitaḥ prāṇānn ugrasenātmajo nṛpaḥ |

BRP193.074.2 mṛtasya keśeṣu tadā gṛhītvā madhusūdanaḥ || 74 ||

BRP193.075.1 cakarṣa dehaṃ kaṃsasya raṅgamadhye mahābalaḥ |

BRP193.075.2 gauraveṇātimahatā paripātena kṛṣyatā || 75 ||

BRP193.076.1 kṛtā kaṃsasya dehena vegitena mahātmanā |

BRP193.076.2 kaṃse gṛhīte kṛṣṇena tadbhrātābhyāgato ruṣā || 76 ||

[p. 600 ]

BRP193.077.1 sunāmā balabhadreṇa līlayaiva nipātitaḥ |

BRP193.077.2 tato hāhākṛtaṃ sarvam āsīt tad raṅgamaṇḍalam || 77 ||

BRP193.078.1 avajñayā hataṃ dṛṣṭvā kṛṣṇena mathureśvaram |

BRP193.078.2 kṛṣṇo 'pi vasudevasya pādau jagrāha satvaram || 78 ||

BRP193.079.1 devakyāś ca mahābāhur baladevasahāyavān |

BRP193.079.2 utthāpya vasudevas tu devakī ca janārdanam |

BRP193.079.3 smṛtajanmoktavacanau tāv eva praṇatau sthitau || 79 ||

vasudeva uvāca:

BRP193.080.1 prasīda devadeveśa devānāṃ pravara prabho |

BRP193.080.2 tathāvayoḥ prasādena kṛtābhyuddhāra keśava || 80 ||

BRP193.081.1 ārādhito yad bhagavān avatīrṇo gṛhe mama |

BRP193.081.2 durvṛttanidhanārthāya tena naḥ pāvitaṃ kulam || 81 ||

BRP193.082.1 tvam antaḥ sarvabhūtānāṃ sarvabhūteṣv avasthitaḥ |

BRP193.082.2 vartate ca samastātmaṃs tvatto bhūtabhaviṣyatī || 82 ||

BRP193.083.1 yajñe tvam ijyase 'cintya sarvadevamayācyuta |

BRP193.083.2 tvam eva yajño yajvā ca yajñānāṃ parameśvara || 83 ||

BRP193.084.1 sāpahnavaṃ mama mano yad etat tvayi jāyate |

BRP193.084.2 devakyāś cātmaja prītyā tad atyantaviḍambanā || 84 ||

BRP193.085.1 tvaṃ kartā sarvabhūtānām anādinidhano bhavān |

BRP193.085.2 kva ca me mānuṣasyaiṣā jihvā putreti vakṣyati || 85 ||

BRP193.086.1 jagad etaj jagannātha sambhūtam akhilaṃ yataḥ |

BRP193.086.2 kayā yuktyā vinā māyāṃ so 'smattaḥ sambhaviṣyati || 86 ||

BRP193.087.1 yasmin pratiṣṭhitaṃ sarvaṃ jagat sthāvarajaṅgamam |

BRP193.087.2 sa koṣṭhotsaṅgaśayano manuṣyāj jāyate katham || 87 ||

BRP193.088.1 sa tvaṃ prasīda parameśvara pāhi viśvam |

BRP193.088.2 aṃśāvatārakaraṇair na mamāsi putraḥ |

BRP193.088.3 ābrahmapādapamayaṃ jagad īśa sarvaṃ |

BRP193.088.4 citte vimohayasi kiṃ parameśvarātman || 88 ||

BRP193.089.1 māyāvimohitadṛśā tanayo mameti |

BRP193.089.2 kaṃsād bhayaṃ kṛtavatā tu mayātitīvram |

BRP193.089.3 nīto 'si gokulam arātibhayākulasya |

BRP193.089.4 vṛddhiṃ gato 'si mama caiva gavām adhīśa || 89 ||

BRP193.090.1 karmāṇi rudramarudaśviśatakratūnāṃ |

BRP193.090.2 sādhyāni yāni na bhavanti nirīkṣitāni |

BRP193.090.3 tvaṃ viṣṇur īśajagatām upakārahetoḥ |

BRP193.090.4 prāpto 'si naḥ parigataḥ paramo vimohaḥ || 90 ||

[p. 601 ]

Chapter 194: Kṛṣṇa's education; Pañcajana-episode

194 SS 305-306

vyāsa uvāca:

BRP194.001.1 tau samutpannavijñānau bhagavatkarmadarśanāt |

BRP194.001.2 devakīvasudevau tu dṛṣṭvā māyāṃ punar hariḥ || 1 ||

BRP194.002.1 mohāya yaducakrasya vitatāna sa vaiṣṇavīm |

BRP194.002.2 uvāca cāmba bhos tāta cirād utkaṇṭhitena tu || 2 ||

BRP194.003.1 bhavantau kaṃsabhītena dṛṣṭau saṅkarṣaṇena ca |

BRP194.003.2 kurvatāṃ yāti yaḥ kālo mātāpitror apūjanam || 3 ||

BRP194.004.1 sa vṛthā kleśakārī vai sādhūnām upajāyate |

BRP194.004.2 gurudevadvijātīnāṃ mātāpitroś ca pūjanam || 4 ||

BRP194.005.1 kurvataḥ saphalaṃ janma dehinas tāta jāyate |

BRP194.005.2 tat kṣantavyam idaṃ sarvam atikramakṛtaṃ pitaḥ |

BRP194.005.3 kaṃsavīryapratāpābhyām āvayoḥ paravaśyayoḥ || 5 ||

vyāsa uvāca:

BRP194.006.1 ity uktvātha praṇamyobhau yaduvṛddhān anukramāt |

BRP194.006.2 pādānatibhiḥ sasnehaṃ cakratuḥ pauramānasam || 6 ||

BRP194.007.1 kaṃsapatnyas tataḥ kaṃsaṃ parivārya hataṃ bhuvi |

BRP194.007.2 vilepur mātaraś cāsya śokaduḥkhapariplutāḥ || 7 ||

BRP194.008.1 bahuprakāram asvasthāḥ paścāttāpāturā hariḥ |

BRP194.008.2 tāḥ samāśvāsayām āsa svayam asrāvilekṣaṇaḥ || 8 ||

BRP194.009.1 ugrasenaṃ tato bandhān mumoca madhusūdanaḥ |

BRP194.009.2 abhyaṣiñcat tathaivainaṃ nijarājye hatātmajam || 9 ||

BRP194.010.1 rājye 'bhiṣiktaḥ kṛṣṇena yadusiṃhaḥ sutasya saḥ |

BRP194.010.2 cakāra pretakāryāṇi ye cānye tatra ghātitāḥ || 10 ||

BRP194.011.1 kṛtordhvadaihikaṃ cainaṃ siṃhāsanagataṃ hariḥ |

BRP194.011.2 uvācājñāpaya vibho yat kāryam aviśaṅkayā || 11 ||

BRP194.012.1 yayātiśāpād vaṃśo 'yam arājyārho 'pi sāmpratam |

BRP194.012.2 mayi bhṛtye sthite devān ājñāpayatu kiṃ nṛpaiḥ || 12 ||

BRP194.013.1 ity uktvā cograsenaṃ tu vāyuṃ prati jagāda ha |

BRP194.013.2 nṛvācā caiva bhagavān keśavaḥ kāryamānuṣaḥ || 13 ||

śrīkṛṣṇa uvāca:

BRP194.014.1 gacchendraṃ brūhi vāyo tvam alaṃ garveṇa vāsava |

BRP194.014.2 dīyatām ugrasenāya sudharmā bhavatā sabhā || 14 ||

BRP194.015.1 kṛṣṇo bravīti rājārham etad ratnam anuttamam |

BRP194.015.2 sudharmākhyā sabhā yuktam asyāṃ yadubhir āsitum || 15 ||

vyāsa uvāca:

BRP194.016.1 ity uktaḥ pavano gatvā sarvam āha śacīpatim |

BRP194.016.2 dadau so 'pi sudharmākhyāṃ sabhāṃ vāyoḥ purandaraḥ || 16 ||

BRP194.017.1 vāyunā cāhṛtāṃ divyāṃ te sabhāṃ yadupuṅgavāḥ |

BRP194.017.2 bubhujuḥ sarvaratnāḍhyāṃ govindabhujasaṃśrayāḥ || 17 ||

BRP194.018.1 viditākhilavijñānau sarvajñānamayāv api |

BRP194.018.2 śiṣyācāryakramaṃ vīrau khyāpayantau yadūttamau || 18 ||

[p. 602 ]

BRP194.019.1 tataḥ sāndīpaniṃ kāśyam avantipuravāsinam |

BRP194.019.2 astrārthaṃ jagmatur vīrau baladevajanārdanau || 19 ||

BRP194.020.1 tasya śiṣyatvam abhyetya guruvṛttiparau hi tau |

BRP194.020.2 darśayāṃ cakratur vīrāv ācāram akhile jane || 20 ||

BRP194.021.1 sarahasyaṃ dhanurvedaṃ sasaṅgraham adhīyatām |

BRP194.021.2 ahorātraiś catuḥṣaṣṭyā tad adbhutam abhūd dvijāḥ || 21 ||

BRP194.022.1 sāndīpanir asambhāvyaṃ tayoḥ karmātimānuṣam |

BRP194.022.2 vicintya tau tadā mene prāptau candradivākarau || 22 ||

BRP194.023.1 astragrāmam aśeṣaṃ ca proktamātram avāpya tau |

BRP194.023.2 ūcatur vriyatāṃ yā te dātavyā gurudakṣiṇā || 23 ||

BRP194.024.1 so 'py atīndriyam ālokya tayoḥ karma mahāmatiḥ |

BRP194.024.2 ayācata mṛtaṃ putraṃ prabhāse lavaṇārṇave || 24 ||

BRP194.025.1 gṛhītāstrau tatas tau tu gatvā taṃ lavaṇodadhim |

BRP194.025.2 ūcutuś ca guroḥ putro dīyatām iti sāgaram || 25 ||

BRP194.026.1 kṛtāñjalipuṭaś cābdhis tāv atha dvijasattamāḥ |

BRP194.026.2 uvāca na mayā putro hṛtaḥ sāndīpaner iti || 26 ||

BRP194.027.1 daityaḥ pañcajano nāma śaṅkharūpaḥ sa bālakam |

BRP194.027.2 jagrāha so 'sti salile mamaivāsurasūdana || 27 ||

BRP194.028.1 ity ukto 'ntar jalaṃ gatvā hatvā pañcajanaṃ tathā |

BRP194.028.2 kṛṣṇo jagrāha tasyāsthiprabhavaṃ śaṅkham uttamam || 28 ||

BRP194.029.1 yasya nādena daityānāṃ balahāniḥ prajāyate |

BRP194.029.2 devānāṃ vardhate tejo yāty adharmaś ca saṅkṣayam || 29 ||

BRP194.030.1 taṃ pāñcajanyam āpūrya gatvā yamapurīṃ hariḥ |

BRP194.030.2 baladevaś ca balavāñ jitvā vaivasvataṃ yamam || 30 ||

BRP194.031.1 taṃ bālaṃ yātanāsaṃsthaṃ yathāpūrvaśarīriṇam |

BRP194.031.2 pitre pradattavān kṛṣṇo balaś ca balināṃ varaḥ || 31 ||

BRP194.032.1 mathurāṃ ca punaḥ prāptāv ugrasenena pālitām |

BRP194.032.2 prahṛṣṭapuruṣastrīkāv ubhau rāmajanārdanau || 32 ||

Chapter 195: Jarāsandha-episode

195 SS 306

vyāsa uvāca:

BRP195.001.1 jarāsandhasute kaṃsa upayeme mahābalaḥ |

BRP195.001.2 astiḥ prāptiś ca bho viprās tayor bhartṛhaṇaṃ harim || 1 ||

BRP195.002.1 mahābalaparīvāro māgadhādhipatir balī |

BRP195.002.2 hantum abhyāyayau kopāj jarāsandhaḥ sayādavam || 2 ||

[p. 603 ]

BRP195.003.1 upetya mathurāṃ so 'tha rurodha magadheśvaraḥ |

BRP195.003.2 akṣauhiṇībhiḥ sainyasya trayoviṃśatibhir vṛtaḥ || 3 ||

BRP195.004.1 niṣkramyālpaparīvārāv ubhau rāmajanārdanau |

BRP195.004.2 yuyudhāte samaṃ tasya balinau balisainikaiḥ || 4 ||

BRP195.005.1 tato balaś ca kṛṣṇaś ca matiṃ cakre mahābalaḥ |

BRP195.005.2 āyudhānāṃ purāṇānām ādāne munisattamāḥ || 5 ||

BRP195.006.1 anantaraṃ cakraśārṅge tūṇau cāpy akṣayau śaraiḥ |

BRP195.006.2 ākāśād āgatau vīrau tadā kaumodakī gadā || 6 ||

BRP195.007.1 halaṃ ca balabhadrasya gaganād āgamat karam |

BRP195.007.2 balasyābhimataṃ viprāḥ sunandaṃ muśalaṃ tathā || 7 ||

BRP195.008.1 tato yuddhe parājitya svasainyaṃ magadhādhipam |

BRP195.008.2 purīṃ viviśatur vīrāv ubhau rāmajanārdanau || 8 ||

BRP195.009.1 jite tasmin sudurvṛtte jarāsandhe dvijottamāḥ |

BRP195.009.2 jīvamāne gate tatra kṛṣṇo mene na taṃ jitam || 9 ||

BRP195.010.1 punar apy ājagāmātha jarāsandho balānvitaḥ |

BRP195.010.2 jitaś ca rāmakṛṣṇābhyām apakṛtya dvijottamāḥ || 10 ||

BRP195.011.1 daśa cāṣṭau ca saṅgrāmān evam atyantadurmadaḥ |

BRP195.011.2 yadubhir māgadho rājā cakre kṛṣṇapurogamaiḥ || 11 ||

BRP195.012.1 sarveṣv eva ca yuddheṣu yadubhiḥ sa parājitaḥ |

BRP195.012.2 apakrānto jarāsandhaḥ svalpasainyair balādhikaḥ || 12 ||

BRP195.013.1 tad balaṃ yādavānāṃ vai rakṣitaṃ yad anekaśaḥ |

BRP195.013.2 tat tu sannidhimāhātmyaṃ viṣṇor aṃśasya cakriṇaḥ || 13 ||

BRP195.014.1 manuṣyadharmaśīlasya līlā sā jagataḥ pateḥ |

BRP195.014.2 astrāṇy anekarūpāṇi yad arātiṣu muñcati || 14 ||

BRP195.015.1 manasaiva jagatsṛṣṭisaṃhāraṃ tu karoti yaḥ |

BRP195.015.2 tasyāripakṣakṣapaṇe kiyān udyamavistaraḥ || 15 ||

BRP195.016.1 tathāpi ca manuṣyāṇāṃ dharmas tadanuvartanam |

BRP195.016.2 kurvan balavatā sandhiṃ hīnair yuddhaṃ karoty asau || 16 ||

BRP195.017.1 sāma copapradānaṃ ca tathā bhedaṃ ca darśayan |

BRP195.017.2 karoti daṇḍapātaṃ ca kvacid eva palāyanam || 17 ||

BRP195.018.1 manuṣyadehināṃ ceṣṭām ity evam anuvartate |

BRP195.018.2 līlā jagatpates tasya cchandataḥ sampravartate || 18 ||

Chapter 196: Kālayavana-episode; Mucukunda and Kṛṣṇa

196 SS 306-307

vyāsa uvāca:

BRP196.001.1 gārgyaṃ goṣṭhe dvijo śyālaḥ ṣaṇḍha ity uktavān dvijāḥ |

BRP196.001.2 yadūnāṃ sannidhau sarve jahasur yādavās tadā || 1 ||

BRP196.002.1 tataḥ kopasamāviṣṭo dakṣiṇāpatham etya saḥ |

BRP196.002.2 sutam icchaṃs tapas tepe yaducakrabhayāvaham || 2 ||

[p. 604 ]

BRP196.003.1 ārādhayan mahādevaṃ so 'yaś cūrṇam abhakṣayat |

BRP196.003.2 dadau varaṃ ca tuṣṭo 'sau varṣe dvādaśake haraḥ || 3 ||

BRP196.004.1 sambhāvayām āsa sa taṃ yavaneśo hy anātmajam |

BRP196.004.2 tadyoṣitsaṅgamāc cāsya putro 'bhūd alisaprabhaḥ || 4 ||

BRP196.005.1 taṃ kālayavanaṃ nāma rājye sve yavaneśvaraḥ |

BRP196.005.2 abhiṣicya vanaṃ yāto vajrāgrakaṭhinorasam || 5 ||

BRP196.006.1 sa tu vīryamadonmattaḥ pṛthivyāṃ balino nṛpān |

BRP196.006.2 papraccha nāradaś cāsmai kathayām āsa yādavān || 6 ||

BRP196.007.1 mlecchakoṭisahasrāṇāṃ sahasraiḥ so 'pi saṃvṛtaḥ |

BRP196.007.2 gajāśvarathasampannaiś cakāra paramodyamam || 7 ||

BRP196.008.1 prayayau cātavacchinnaiḥ prayāṇaiḥ sa dine dine |

BRP196.008.2 yādavān prati sāmarṣo munayo mathurāṃ purīm || 8 ||

BRP196.009.1 kṛṣṇo 'pi cintayām āsa kṣapitaṃ yādavaṃ balam |

BRP196.009.2 yavanena samālokya māgadhaḥ samprayāsyati || 9 ||

BRP196.010.1 māgadhasya balaṃ kṣīṇaṃ sa kālayavano balī |

BRP196.010.2 hantā tad idam āyātaṃ yadūnāṃ vyasanaṃ dvidhā || 10 ||

BRP196.011.1 tasmād durgaṃ kariṣyāmi yadūnām atidurjayam |

BRP196.011.2 striyo 'pi yatra yudhyeyuḥ kiṃ punar vṛṣṇiyādavāḥ || 11 ||

BRP196.012.1 mayi matte pramatte vā supte pravasite 'pi vā |

BRP196.012.2 yādavābhibhavaṃ duṣṭā mā kurvan vairiṇo 'dhikam || 12 ||

BRP196.013.1 iti sañcintya govindo yojanāni mahodadhim |

BRP196.013.2 yayāce dvādaśa purīṃ dvārakāṃ tatra nirmame || 13 ||

BRP196.014.1 mahodyānāṃ mahāvaprāṃ taḍāgaśataśobhitām |

BRP196.014.2 prākāraśatasambādhām indrasyevāmarāvatīm || 14 ||

BRP196.015.1 mathurāvāsinaṃ lokaṃ tatrānīya janārdanaḥ |

BRP196.015.2 āsanne kālayavane mathurāṃ ca svayaṃ yayau || 15 ||

BRP196.016.1 bahir āvāsite sainye mathurāyā nirāyudhaḥ |

BRP196.016.2 nirjagāma sa govindo dadarśa yavanaś ca tam || 16 ||

BRP196.017.1 sa jñātvā vāsudevaṃ taṃ bāhupraharaṇo nṛpaḥ |

BRP196.017.2 anuyāto mahāyogicetobhiḥ prāpyate na yaḥ || 17 ||

BRP196.018.1 tenānuyātaḥ kṛṣṇo 'pi praviveśa mahāguhām |

BRP196.018.2 yatra śete mahāvīryo mucukundo nareśvaraḥ || 18 ||

BRP196.019.1 so 'pi praviṣṭo yavano dṛṣṭvā śayyāgataṃ naram |

BRP196.019.2 pādena tāḍayām āsa kṛṣṇaṃ matvā sa durmatiḥ || 19 ||

BRP196.020.1 dṛṣṭamātraś ca tenāsau jajvāla yavano 'gninā |

BRP196.020.2 tatkrodhajena munayo bhasmībhūtaś ca tatkṣaṇāt || 20 ||

[p. 605 ]

BRP196.021.1 sa hi devāsure yuddhe gatvā jitvā mahāsurān |

BRP196.021.2 nidrārtaḥ sumahākālaṃ nidrāṃ vavre varaṃ surān || 21 ||

BRP196.022.1 proktaś ca devaiḥ saṃsuptaṃ yas tvām utthāpayiṣyati |

BRP196.022.2 dehajenāgninā sadyaḥ sa tu bhasmībhaviṣyati || 22 ||

BRP196.023.1 evaṃ dagdhvā sa taṃ pāpaṃ dṛṣṭvā ca madhusūdanam |

BRP196.023.2 kas tvam ity āha so 'py āha jāto 'haṃ śaśinaḥ kule || 23 ||

BRP196.024.1 vasudevasya tanayo yaduvaṃśasamudbhavaḥ |

BRP196.024.2 mucukundo 'pi tac chrutvā vṛddhagārgyavacaḥ smaran || 24 ||

BRP196.025.1 saṃsmṛtya praṇipatyainaṃ sarvaṃ sarveśvaraṃ harim |

BRP196.025.2 prāha jñāto bhavān viṣṇor aṃśas tvaṃ parameśvaraḥ || 25 ||

BRP196.026.1 purā gārgyeṇa kathitam aṣṭāviṃśatime yuge |

BRP196.026.2 dvāparānte harer janma yaduvaṃśe bhaviṣyati || 26 ||

BRP196.027.1 sa tvaṃ prāpto na sandeho martyānām upakārakṛt |

BRP196.027.2 tathā hi sumahat tejo nālaṃ soḍhum ahaṃ tava || 27 ||

BRP196.028.1 tathā hi sumahāmbhodadhvanidhīrataraṃ tataḥ |

BRP196.028.2 vākyaṃ tam iti hovāca yuṣmatpādasulālitam || 28 ||

BRP196.029.1 devāsure mahāyuddhe daityāś ca sumahābhaṭāḥ |

BRP196.029.2 na śekus te mahat tejas tat tejo na sahāmy aham || 29 ||

BRP196.030.1 saṃsārapatitasyaiko jantos tvaṃ śaraṇaṃ param |

BRP196.030.2 samprasīda prapannārtihartā hara mamāśubham || 30 ||

BRP196.031.1 tvaṃ payonidhayaḥ śailāḥ saritaś ca vanāni ca |

BRP196.031.2 medinī gaganaṃ vāyur āpo 'gnis tvaṃ tathā pumān || 31 ||

BRP196.032.1 puṃsaḥ parataraṃ sarvaṃ vyāpya janma vikalpavat |

BRP196.032.2 śabdādihīnam ajaraṃ vṛddhikṣayavivarjitam || 32 ||

BRP196.033.1 tvatto 'marās tu pitaro yakṣagandharvarākṣasāḥ |

BRP196.033.2 siddhāś cāpsarasas tvatto manuṣyāḥ paśavaḥ khagāḥ || 33 ||

BRP196.034.1 sarīsṛpā mṛgāḥ sarve tvattaś caiva mahīruhāḥ |

BRP196.034.2 yac ca bhūtaṃ bhaviṣyad vā kiñcid atra carācare || 34 ||

BRP196.035.1 amūrtaṃ mūrtam athavā sthūlaṃ sūkṣmataraṃ tathā |

BRP196.035.2 tat sarvaṃ tvaṃ jagatkartar nāsti kiñcit tvayā vinā || 35 ||

BRP196.036.1 mayā saṃsāracakre 'smin bhramatā bhagavan sadā |

BRP196.036.2 tāpatrayābhibhūtena na prāptā nirvṛtiḥ kvacit || 36 ||

BRP196.037.1 duḥkhāny eva sukhānīti mṛgatṛṣṇājalāśayaḥ |

BRP196.037.2 mayā nātha gṛhītāni tāni tāpāya me 'bhavan || 37 ||

BRP196.038.1 rājyam urvī balaṃ kośo mitrapakṣas tathātmajāḥ |

BRP196.038.2 bhāryā bhṛtyajanā ye ca śabdādyā viṣayāḥ prabho || 38 ||

BRP196.039.1 sukhabuddhyā mayā sarvaṃ gṛhītam idam avyaya |

BRP196.039.2 pariṇāme ca deveśa tāpātmakam abhūn mama || 39 ||

BRP196.040.1 devalokagatiṃ prāpto nātha devagaṇo 'pi hi |

BRP196.040.2 mattaḥ sāhāyyakāmo 'bhūc chāśvatī kutra nirvṛtiḥ || 40 ||

[p. 606 ]

BRP196.041.1 tvām anārādhya jagatāṃ sarveṣāṃ prabhavāspadam |

BRP196.041.2 śāśvatī prāpyate kena parameśvara nirvṛtiḥ || 41 ||

BRP196.042.1 tvanmāyāmūḍhamanaso janmamṛtyujarādikān |

BRP196.042.2 avāpya pāpān paśyanti pretarājānam antarā || 42 ||

BRP196.043.1 tataḥ pāśaśatair baddhā narakeṣv atidāruṇam |

BRP196.043.2 prāpnuvanti mahad duḥkhaṃ viśvarūpam idaṃ tava || 43 ||

BRP196.044.1 aham atyantaviṣayī mohitas tava māyayā |

BRP196.044.2 mamatvāgādhagartānte bhramāmi parameśvara || 44 ||

BRP196.045.1 so 'haṃ tvāṃ śaraṇam apāram īśam īḍyaṃ |

BRP196.045.2 samprāptaḥ paramapadaṃ yato na kiñcit |

BRP196.045.3 saṃsāraśramaparitāpataptacetā |

BRP196.045.4 nirviṇṇe pariṇatadhāmni sābhilāṣaḥ || 45 ||

Chapter 197: Kṛṣṇa and Mucukunda; Baladeva in Gokula

197 SS 307

vyāsa uvāca:

BRP197.001.1 itthaṃ stutas tadā tena mucukundena dhīmatā |

BRP197.001.2 prāheśaḥ sarvabhūtānām anādinidhano hariḥ || 1 ||

śrīkṛṣṇa uvāca:

BRP197.002.1 yathābhivāñchitāṃl lokān divyān gaccha nareśvara |

BRP197.002.2 avyāhataparaiśvaryo matprasādopabṛṃhitaḥ || 2 ||

BRP197.003.1 bhuktvā divyān mahābhogān bhaviṣyasi mahākule |

BRP197.003.2 jātismaro matprasādāt tato mokṣam avāpsyasi || 3 ||

vyāsa uvāca:

BRP197.004.1 ity uktaḥ praṇipatyeśaṃ jagatām acyutaṃ nṛpaḥ |

BRP197.004.2 guhāmukhād viniṣkrānto dadṛśe so 'lpakān narān || 4 ||

BRP197.005.1 tataḥ kaliyugaṃ jñātvā prāptaṃ taptuṃ tato nṛpaḥ |

BRP197.005.2 naranārāyaṇasthānaṃ prayayau gandhamādanam || 5 ||

BRP197.006.1 kṛṣṇo 'pi ghātayitvārim upāyena hi tadbalam |

BRP197.006.2 jagrāha mathurām etya hastyaśvasyandanojjvalam || 6 ||

BRP197.007.1 ānīya cograsenāya dvāravatyāṃ nyavedayat |

BRP197.007.2 parābhibhavaniḥśaṅkaṃ babhūva ca yadoḥ kulam || 7 ||

BRP197.008.1 baladevo 'pi viprendrāḥ praśāntākhilavigrahaḥ |

BRP197.008.2 jñātidarśanasotkaṇṭhaḥ prayayau nandagokulam || 8 ||

BRP197.009.1 tato gopāś ca gopyaś ca yathāpūrvam amitrajit |

BRP197.009.2 tathaivābhyavadat premṇā bahumānapuraḥsaram || 9 ||

BRP197.010.1 kaiś cāpi sampariṣvaktaḥ kāṃścit sa pariṣasvaje |

BRP197.010.2 hāsaṃ cakre samaṃ kaiścid gopagopījanais tathā || 10 ||

[p. 607 ]

BRP197.011.1 priyāṇy anekāny avadan gopās tatra halāyudham |

BRP197.011.2 gopyaś ca premamuditāḥ procuḥ serṣyam athāparāḥ || 11 ||

BRP197.012.1 gopyaḥ papracchur aparā nāgarījanavallabhaḥ |

BRP197.012.2 kaccid āste sukhaṃ kṛṣṇaś calatpremarasākulaḥ || 12 ||

BRP197.013.1 asmacceṣṭopahasanaṃ na kaccit purayoṣitām |

BRP197.013.2 saubhāgyamānam adhikaṃ karoti kṣaṇasauhṛdaḥ || 13 ||

BRP197.014.1 kaccit smarati naḥ kṛṣṇo gītānugamanaṃ kṛtam |

BRP197.014.2 apy asau mātaraṃ draṣṭuṃ sakṛd apy āgamiṣyati || 14 ||

BRP197.015.1 athavā kiṃ tadālāpaiḥ kriyantām aparāḥ kathāḥ |

BRP197.015.2 yad asmābhir vinā tena vināsmākaṃ bhaviṣyati || 15 ||

BRP197.016.1 pitā mātā tathā bhrātā bhartā bandhujanaś ca kaḥ |

BRP197.016.2 na tyaktas tatkṛte 'smābhir akṛtajñas tato hi saḥ || 16 ||

BRP197.017.1 tathāpi kaccid ātmīyam ihāgamanasaṃśrayam |

BRP197.017.2 karoti kṛṣṇo vaktavyaṃ bhavatā vacanāmṛtam || 17 ||

BRP197.018.1 dāmodaro 'sau govindaḥ purastrīsaktamānasaḥ |

BRP197.018.2 apetaprītir asmāsu durdarśaḥ pratibhāti naḥ || 18 ||

vyāsa uvāca:

BRP197.019.1 āmantritaḥ sa kṛṣṇeti punar dāmodareti ca |

BRP197.019.2 jahasuḥ susvaraṃ gopyo hariṇā kṛṣṭacetasaḥ || 19 ||

BRP197.020.1 sandeśaiḥ saumyamadhuraiḥ premagarbhair agarvitaiḥ |

BRP197.020.2 rāmeṇāśvāsitā gopyaḥ kṛṣṇasyātimadhusvaraiḥ || 20 ||

BRP197.021.1 gopaiś ca pūrvavad rāmaḥ parihāsamanoharaiḥ |

BRP197.021.2 kathāś cakāra premṇā ca saha tair vrajabhūmiṣu || 21 ||

Chapter 198: Balarāma forcing Yamunā to change her course

198 SS 308

vyāsa uvāca:

BRP198.001.1 vane viharatas tasya saha gopair mahātmanaḥ |

BRP198.001.2 mānuṣacchadmarūpasya śeṣasya dharaṇībhṛtaḥ || 1 ||

BRP198.002.1 niṣpāditorukāryasya kāryeṇaivāvatāriṇaḥ |

BRP198.002.2 upabhogārtham atyarthaṃ varuṇaḥ prāha vāruṇīm || 2 ||

varuṇa uvāca:

BRP198.003.1 abhīṣṭāṃ sarvadā hy asya madire tvaṃ mahaujasaḥ |

BRP198.003.2 anantasyopabhogāya tasya gaccha mude śubhe || 3 ||

vyāsa uvāca:

BRP198.004.1 ity uktā vāruṇī tena sannidhānam athākarot |

BRP198.004.2 vṛndāvanataṭotpannakadambatarukoṭare || 4 ||

[p. 608 ]

BRP198.005.1 vicaran baladevo 'pi madirāgandham uddhatam |

BRP198.005.2 āghrāya madirāharṣam avāpātha purātanam || 5 ||

BRP198.006.1 tataḥ kadambāt sahasā madyadhārāṃ sa lāṅgalī |

BRP198.006.2 patantīṃ vīkṣya munayaḥ prayayau paramāṃ mudam || 6 ||

BRP198.007.1 papau ca gopagopībhiḥ samaveto mudānvitaḥ |

BRP198.007.2 upagīyamāno lalitaṃ gītavādyaviśāradaiḥ || 7 ||

BRP198.008.1 śramato 'tyantagharmāmbhaḥkaṇikāmauktikojjvalaḥ |

BRP198.008.2 āgaccha yamune snātum icchāmīty āha vihvalaḥ || 8 ||

BRP198.009.1 tasya vācaṃ nadī sā tu mattoktām avamanya vai |

BRP198.009.2 nājagāma tataḥ kruddho halaṃ jagrāha lāṅgalī || 9 ||

BRP198.010.1 gṛhītvā tāṃ taṭenaiva cakarṣa madavihvalaḥ |

BRP198.010.2 pāpe nāyāsi nāyāsi gamyatām icchayānyataḥ || 10 ||

BRP198.011.1 sā kṛṣṭā tena sahasā mārgaṃ santyajya nimnagā |

BRP198.011.2 yatrāste baladevo 'sau plāvayām āsa tad vanam || 11 ||

BRP198.012.1 śarīriṇī tathopetya trāsavihvalalocanā |

BRP198.012.2 prasīdety abravīd rāmaṃ muñca māṃ muśalāyudha || 12 ||

BRP198.013.1 so 'bravīd avajānāsi mama śauryabalaṃ yadi |

BRP198.013.2 so 'haṃ tvāṃ halapātena nayiṣyāmi sahasradhā || 13 ||

vyāsa uvāca:

BRP198.014.1 ity uktayātisantrastas tayā nadyā prasāditaḥ |

BRP198.014.2 bhūbhāge plāvite tatra mumoca yamunāṃ balaḥ || 14 ||

BRP198.015.1 tataḥ snātasya vai kāntir ājagāma mahāvane |

BRP198.015.2 avataṃsotpalaṃ cāru gṛhītvaikaṃ ca kuṇḍalam || 15 ||

BRP198.016.1 varuṇaprahitāṃ cāsmai mālām amlānapaṅkajām |

BRP198.016.2 samudrārhe tathā vastre nīle lakṣmīr ayacchata || 16 ||

BRP198.017.1 kṛtāvataṃsaḥ sa tadā cārukuṇḍalabhūṣitaḥ |

BRP198.017.2 nīlāmbaradharaḥ sragvī śuśubhe kāntisaṃyutaḥ || 17 ||

BRP198.018.1 itthaṃ vibhūṣito reme tatra rāmas tadā vraje |

BRP198.018.2 māsadvayena yātaś ca punaḥ sa mathurāṃ purīm || 18 ||

BRP198.019.1 revatīṃ caiva tanayāṃ raivatasya mahīpateḥ |

BRP198.019.2 upayeme balas tasyāṃ jajñāte niśaṭholmukau || 19 ||

Chapter 199: Marriage of Kṛṣṇa and Rukmiṇī

199 SS 308

vyāsa uvāca:

BRP199.001.1 bhīṣmakaḥ kuṇḍine rājā vidarbhaviṣaye 'bhavat |

BRP199.001.2 rukmiṇī tasya duhitā rukmī caiva suto dvijāḥ || 1 ||

BRP199.002.1 rukmiṇīṃ cakame kṛṣṇaḥ sā ca taṃ cāruhāsinī |

BRP199.002.2 na dadau yācate caināṃ rukmī dveṣeṇa cakriṇe || 2 ||

[p. 609 ]

BRP199.003.1 dadau sa śiśupālāya jarāsandhapracoditaḥ |

BRP199.003.2 bhīṣmako rukmiṇā sārdhaṃ rukmiṇīm uruvikramaḥ || 3 ||

BRP199.004.1 vivāhārthaṃ tataḥ sarve jarāsandhamukhā nṛpāḥ |

BRP199.004.2 bhīṣmakasya puraṃ jagmuḥ śiśupālaś ca kuṇḍinam || 4 ||

BRP199.005.1 kṛṣṇo 'pi balabhadrādyair yadubhiḥ parivāritaḥ |

BRP199.005.2 prayayau kuṇḍinaṃ draṣṭuṃ vivāhaṃ caidyabhūpateḥ || 5 ||

BRP199.006.1 śvobhāvini vivāhe tu tāṃ kanyāṃ hṛtavān hariḥ |

BRP199.006.2 vipakṣabhāvam āsādya rāmādyeṣv eva bandhuṣu || 6 ||

BRP199.007.1 tataś ca pauṇḍrakaḥ śrīmān dantavaktro vidūrathaḥ |

BRP199.007.2 śiśupālo jarāsandhaḥ śālvādyāś ca mahībhṛtaḥ || 7 ||

BRP199.008.1 kupitās te hariṃ hantuṃ cakrur udyogam uttamam |

BRP199.008.2 nirjitāś ca samāgamya rāmādyair yadupuṅgavaiḥ || 8 ||

BRP199.009.1 kuṇḍinaṃ na pravekṣyāmi ahatvā yudhi keśavam |

BRP199.009.2 kṛtvā pratijñāṃ rukmī ca hantuṃ kṛṣṇam abhidrutaḥ || 9 ||

BRP199.010.1 hatvā balaṃ sa nāgāśvapattisyandanasaṅkulam |

BRP199.010.2 nirjitaḥ pātitaś corvyāṃ līlayaiva sa cakriṇā || 10 ||

BRP199.011.1 nirjitya rukmiṇaṃ samyag upayeme sa rukmiṇīm |

BRP199.011.2 rākṣasena vidhānena samprāpto madhusūdanaḥ || 11 ||

BRP199.012.1 tasyāṃ jajñe ca pradyumno madanāṃśaḥ sa vīryavān |

BRP199.012.2 jahāra śambaro yaṃ vai yo jaghāna ca śambaram || 12 ||

Chapter 200: Abduction of Pradyumna and his killing of Śambara

200 SS 308-309

munaya ūcuḥ:

BRP200.001.1 śambareṇa hṛto vīraḥ pradyumnaḥ sa kathaṃ punaḥ |

BRP200.001.2 śambaraś ca mahāvīryaḥ pradyumnena kathaṃ hataḥ || 1 ||

vyāsa uvāca:

BRP200.002.1 ṣaṣṭhe 'hni jātamātre tu pradyumnaṃ sūtikāgṛhāt |

BRP200.002.2 mamaiṣa hanteti dvijā hṛtavān kālaśambaraḥ || 2 ||

BRP200.003.1 nītvā cikṣepa caivainaṃ grāho 'gre lavaṇārṇave |

BRP200.003.2 kallolajanitāvarte sughore makarālaye || 3 ||

BRP200.004.1 patitaṃ caiva tatraiko matsyo jagrāha bālakam |

BRP200.004.2 na mamāra ca tasyāpi jaṭharānaladīpitaḥ || 4 ||

BRP200.005.1 matsyabandhaiś ca matsyo 'sau matsyair anyaiḥ saha dvijāḥ |

BRP200.005.2 ghātito 'suravaryāya śambarāya niveditaḥ || 5 ||

BRP200.006.1 tasya māyāvatī nāma patnī sarvagṛheśvarī |

BRP200.006.2 kārayām āsa sūdānām ādhipatyam aninditā || 6 ||

BRP200.007.1 dārite matsyajaṭhare dadṛśe sātiśobhanam |

BRP200.007.2 kumāraṃ manmathataror dagdhasya prathamāṅkuram || 7 ||

[p. 610 ]

BRP200.008.1 ko 'yaṃ katham ayaṃ matsyajaṭhare samupāgataḥ |

BRP200.008.2 ity evaṃ kautukāviṣṭāṃ tāṃ tanvīṃ prāha nāradaḥ || 8 ||

nārada uvāca:

BRP200.009.1 ayaṃ samastajagatāṃ sṛṣṭisaṃhārakāriṇā |

BRP200.009.2 śambareṇa hṛtaḥ kṛṣṇatanayaḥ sūtikāgṛhāt || 9 ||

BRP200.010.1 kṣiptaḥ samudre matsyena nigīrṇas te vaśaṃ gataḥ |

BRP200.010.2 nararatnam idaṃ subhru viśrabdhā paripālaya || 10 ||

vyāsa uvāca:

BRP200.011.1 nāradenaivam uktā sā pālayām āsa taṃ śiśum |

BRP200.011.2 bālyād evātirāgeṇa rūpātiśayamohitā || 11 ||

BRP200.012.1 sa yadā yauvanābhogabhūṣito 'bhūd dvijottamāḥ |

BRP200.012.2 sābhilāṣā tadā sā tu babhūva gajagāminī || 12 ||

BRP200.013.1 māyāvatī dadau cāsmai māyā sarvā mahātmane |

BRP200.013.2 pradyumnāyātmabhūtāya tannyastahṛdayekṣaṇā |

BRP200.013.3 prasajjantīṃ tu tām āha sa kārṣṇiḥ kamalalocanaḥ || 13 ||

pradyumna uvāca:

BRP200.014.1 mātṛbhāvaṃ vihāyaiva kimarthaṃ vartase 'nyathā || 14 ||

vyāsa uvāca:

BRP200.015.1 sā cāsmai kathayām āsa na putras tvaṃ mameti vai |

BRP200.015.2 tanayaṃ tvām ayaṃ viṣṇor hṛtavān kālaśambaraḥ || 15 ||

BRP200.016.1 kṣiptaḥ samudre matsyasya samprāpto jaṭharān mayā |

BRP200.016.2 sā tu roditi te mātā kāntādyāpy ativatsalā || 16 ||

vyāsa uvāca:

BRP200.017.1 ity uktaḥ śambaraṃ yuddhe pradyumnaḥ sa samāhvayat |

BRP200.017.2 krodhākulīkṛtamanā yuyudhe ca mahābalaḥ || 17 ||

BRP200.018.1 hatvā sainyam aśeṣaṃ tu tasya daityasya mādhaviḥ |

BRP200.018.2 sapta māyā vyatikramya māyāṃ saṃyuyuje 'ṣṭamīm || 18 ||

BRP200.019.1 tayā jaghāna taṃ daityaṃ māyayā kālaśambaram |

BRP200.019.2 utpatya ca tayā sārdham ājagāma pituḥ puram || 19 ||

BRP200.020.1 antaḥpure ca patitaṃ māyāvatyā samanvitam |

BRP200.020.2 taṃ dṛṣṭvā hṛṣṭasaṅkalpā babhūvuḥ kṛṣṇayoṣitaḥ |

BRP200.020.3 rukmiṇī cābravīt premṇā āsaktadṛṣṭir aninditā || 20 ||

rukmiṇy uvāca:

BRP200.021.1 dhanyāyāḥ khalv ayaṃ putro vartate navayauvane |

BRP200.021.2 asmin vayasi putro me pradyumno yadi jīvati || 21 ||

BRP200.022.1 sabhāgyā jananī vatsa tvayā kāpi vibhūṣitā |

BRP200.022.2 athavā yādṛśaḥ sneho mama yādṛg vapuś ca te |

BRP200.022.3 harer apatyaṃ suvyaktaṃ bhavān vatsa bhaviṣyati || 22 ||

vyāsa uvāca:

BRP200.023.1 etasminn antare prāptaḥ saha kṛṣṇena nāradaḥ |

BRP200.023.2 antaḥpuravarāṃ devīṃ rukmiṇīṃ prāha harṣitaḥ || 23 ||

[p. 611 ]

śrīkṛṣṇa uvāca:

BRP200.024.1 eṣa te tanayaḥ subhru hatvā śambaram āgataḥ |

BRP200.024.2 hṛto yenābhavat pūrvaṃ putras te sūtikāgṛhāt || 24 ||

BRP200.025.1 iyaṃ māyāvatī bhāryā tanayasyāsya te satī |

BRP200.025.2 śambarasya na bhāryeyaṃ śrūyatām atra kāraṇam || 25 ||

BRP200.026.1 manmathe tu gate nāśaṃ tadudbhavaparāyaṇā |

BRP200.026.2 śambaraṃ mohayām āsa māyārūpeṇa rukmiṇi || 26 ||

BRP200.027.1 vivāhādyupabhogeṣu rūpaṃ māyāmayaṃ śubham |

BRP200.027.2 darśayām āsa daityasya tasyeyaṃ madirekṣaṇā || 27 ||

BRP200.028.1 kāmo 'vatīrṇaḥ putras te tasyeyaṃ dayitā ratiḥ |

BRP200.028.2 viśaṅkā nātra kartavyā snuṣeyaṃ tava śobhanā || 28 ||

vyāsa uvāca:

BRP200.029.1 tato harṣasamāviṣṭau rukmiṇīkeśavau tadā |

BRP200.029.2 nagarī ca samastā sā sādhu sādhv ity abhāṣata || 29 ||

BRP200.030.1 ciraṃ naṣṭena putreṇa saṅgatāṃ prekṣya rukmiṇīm |

BRP200.030.2 avāpa vismayaṃ sarvo dvāravatyāṃ janas tadā || 30 ||

Chapter 201: Marriage of Aniruddha; killing of Rukmin

201 SS 309-310

vyāsa uvāca:

BRP201.001.1 cārudeṣṇaṃ sudeṣṇaṃ ca cārudehaṃ ca śobhanam |

BRP201.001.2 suṣeṇaṃ cāruguptaṃ ca bhadracāruṃ tathāparam || 1 ||

BRP201.002.1 cāruvindaṃ sucāruṃ ca cāruṃ ca balināṃ varam |

BRP201.002.2 rukmiṇy ajanayat putrān kanyāṃ cārumatīṃ tathā || 2 ||

BRP201.003.1 anyāś ca bhāryāḥ kṛṣṇasya babhūvuḥ sapta śobhanāḥ |

BRP201.003.2 kālindī mitravindā ca satyā nāgnajitī tathā || 3 ||

BRP201.004.1 devī jāmbavatī cāpi sadā tuṣṭā tu rohiṇī |

BRP201.004.2 madrarājasutā cānyā suśīlā śīlamaṇḍalā || 4 ||

BRP201.005.1 sātrājitī satyabhāmā lakṣmaṇā cāruhāsinī |

BRP201.005.2 ṣoḍaśātra sahasrāṇi strīṇām anyāni cakriṇaḥ || 5 ||

BRP201.006.1 pradyumno 'pi mahāvīryo rukmiṇas tanayāṃ śubhām |

BRP201.006.2 svayaṃvarasthāṃ jagrāha sāpi taṃ tanayaṃ hareḥ || 6 ||

BRP201.007.1 tasyām asyābhavat putro mahābalaparākramaḥ |

BRP201.007.2 aniruddho raṇe ruddho vīryodadhir arindamaḥ || 7 ||

BRP201.008.1 tasyāpi rukmiṇaḥ pautrīṃ varayām āsa keśavaḥ |

BRP201.008.2 dauhitrāya dadau rukmī spardhayann api śauriṇā || 8 ||

BRP201.009.1 tasyā vivāhe rāmādyā yādavā hariṇā saha |

BRP201.009.2 rukmiṇo nagaraṃ jagmur nāmnā bhojakaṭaṃ dvijāḥ || 9 ||

BRP201.010.1 vivāhe tatra nirvṛtte prādyumneḥ sumahātmanaḥ |

BRP201.010.2 kaliṅgarājapramukhā rukmiṇaṃ vākyam abruvan || 10 ||

kaliṅgādaya ūcuḥ:

BRP201.011.1 anakṣajño halī dyūte tathāsya vyasanaṃ mahat |

BRP201.011.2 tan nayāmo balaṃ tasmād dyūtenaiva mahādyute || 11 ||

[p. 612 ]

vyāsa uvāca:

BRP201.012.1 tatheti tān āha nṛpān rukmī balasamanvitaḥ |

BRP201.012.2 sabhāyāṃ saha rāmeṇa cakre dyūtaṃ ca vai tadā || 12 ||

BRP201.013.1 sahasram ekaṃ niṣkāṇāṃ rukmiṇā vijito balaḥ |

BRP201.013.2 dvitīye divase cānyat sahasraṃ rukmiṇā jitaḥ || 13 ||

BRP201.014.1 tato daśa sahasrāṇi niṣkāṇāṃ paṇam ādade |

BRP201.014.2 balabhadraprapannāni rukmī dyūtavidāṃ varaḥ || 14 ||

BRP201.015.1 tato jahāsātha balaṃ kaliṅgādhipatir dvijāḥ |

BRP201.015.2 dantān vidarśayan mūḍho rukmī cāha madoddhataḥ || 15 ||

rukmy uvāca:

BRP201.016.1 avidyo 'yaṃ mahādyūte balabhadraḥ parājitaḥ |

BRP201.016.2 mṛṣaivākṣāvalepatvād yo 'yaṃ mene 'kṣakovidam || 16 ||

BRP201.017.1 dṛṣṭvā kaliṅgarājaṃ tu prakāśadaśanānanam |

BRP201.017.2 rukmiṇaṃ cāpi durvākyaṃ kopaṃ cakre halāyudhaḥ || 17 ||

vyāsa uvāca:

BRP201.018.1 tataḥ kopaparītātmā niṣkakoṭiṃ halāyudhaḥ |

BRP201.018.2 glahaṃ jagrāha rukmī ca tatas tv akṣān apātayat || 18 ||

BRP201.019.1 ajayad baladevo 'tha prāhoccais taṃ jitaṃ mayā |

BRP201.019.2 mameti rukmī prāhoccair alīkoktair alaṃ balam || 19 ||

BRP201.020.1 tvayokto 'yaṃ glahaḥ satyaṃ na mamaiṣo 'numoditaḥ |

BRP201.020.2 evaṃ tvayā ced vijitaṃ na mayā vijitaṃ katham || 20 ||

BRP201.021.1 tato 'ntarikṣe vāg uccaiḥ prāha gambhīranādinī |

BRP201.021.2 baladevasya taṃ kopaṃ vardhayantī mahātmanaḥ || 21 ||

ākāśavāg uvāca:

BRP201.022.1 jitaṃ tu baladevena rukmiṇā bhāṣitaṃ mṛṣā |

BRP201.022.2 anuktvā vacanaṃ kiñcit kṛtaṃ bhavati karmaṇā || 22 ||

vyāsa uvāca:

BRP201.023.1 tato balaḥ samutthāya krodhasaṃraktalocanaḥ |

BRP201.023.2 jaghānāṣṭāpadenaiva rukmiṇaṃ sa mahābalaḥ || 23 ||

BRP201.024.1 kaliṅgarājaṃ cādāya visphurantaṃ balād balaḥ |

BRP201.024.2 babhañja dantān kupito yaiḥ prakāśaṃ jahāsa saḥ || 24 ||

BRP201.025.1 ākṛṣya ca mahāstambhaṃ jātarūpamayaṃ balaḥ |

BRP201.025.2 jaghāna ye tatpakṣās tān bhūbhṛtaḥ kupito balaḥ || 25 ||

BRP201.026.1 tato hāhākṛtaṃ sarvaṃ palāyanaparaṃ dvijāḥ |

BRP201.026.2 tad rājamaṇḍalaṃ sarvaṃ babhūva kupite bale || 26 ||

BRP201.027.1 balena nihataṃ śrutvā rukmiṇaṃ madhusūdanaḥ |

BRP201.027.2 novāca vacanaṃ kiñcid rukmiṇībalayor bhayāt || 27 ||

BRP201.028.1 tato 'niruddham ādāya kṛtodvāhaṃ dvijottamāḥ |

BRP201.028.2 dvārakām ājagāmātha yaducakraṃ sakeśavam || 28 ||

[p. 613 ]

Chapter 202: Naraka-episode

202 SS 310

vyāsa uvāca:

BRP202.001.1 dvāravatyāṃ tataḥ śauriṃ śakras tribhuvaneśvaraḥ |

BRP202.001.2 ājagāmātha munayo mattairāvatapṛṣṭhagaḥ || 1 ||

BRP202.002.1 praviśya dvārakāṃ so 'tha samīpe ca hares tadā |

BRP202.002.2 kathayām āsa daityasya narakasya viceṣṭitam || 2 ||

indra uvāca:

BRP202.003.1 tvayā nāthena devānāṃ manuṣyatve 'pi tiṣṭhatā |

BRP202.003.2 praśamaṃ sarvaduḥkhāni nītāni madhusūdana || 3 ||

BRP202.004.1 tapasvijanarakṣāyai so 'riṣṭo dhenukas tathā |

BRP202.004.2 pralambādyās tathā keśī te sarve nihatās tvayā || 4 ||

BRP202.005.1 kaṃsaḥ kuvalayāpīḍaḥ pūtanā bālaghātinī |

BRP202.005.2 nāśaṃ nītās tvayā sarve ye 'nye jagadupadravāḥ || 5 ||

BRP202.006.1 yuṣmaddordaṇḍasambuddhiparitrāte jagattraye |

BRP202.006.2 yajñe yajñahaviḥ prāśya tṛptiṃ yānti divaukasaḥ || 6 ||

BRP202.007.1 so 'haṃ sāmpratam āyāto yannimittaṃ janārdana |

BRP202.007.2 tac chrutvā tatpratīkāraprayatnaṃ kartum arhasi || 7 ||

BRP202.008.1 bhaumo 'yaṃ narako nāma prāgjyotiṣapureśvaraḥ |

BRP202.008.2 karoti sarvabhūtānām apaghātam arindama || 8 ||

BRP202.009.1 devasiddhasurādīnāṃ nṛpāṇāṃ ca janārdana |

BRP202.009.2 hatvā tu so 'suraḥ kanyā rurodha nijamandire || 9 ||

BRP202.010.1 chattraṃ yat salilasrāvi taj jahāra pracetasaḥ |

BRP202.010.2 mandarasya tathā śṛṅgaṃ hṛtavān maṇiparvatam || 10 ||

BRP202.011.1 amṛtasrāviṇī divye mātur me 'mṛtakuṇḍale |

BRP202.011.2 jahāra so 'suro 'dityā vāñchaty airāvataṃ dvipam || 11 ||

BRP202.012.1 durnītam etad govinda mayā tasya tavoditam |

BRP202.012.2 yad atra pratikartavyaṃ tat svayaṃ parimṛśyatām || 12 ||

vyāsa uvāca:

BRP202.013.1 iti śrutvā smitaṃ kṛtvā bhagavān devakīsutaḥ |

BRP202.013.2 gṛhītvā vāsavaṃ haste samuttasthau varāsanāt || 13 ||

BRP202.014.1 sañcintitam upāruhya garuḍaṃ gaganecaram |

BRP202.014.2 satyabhāmāṃ samāropya yayau prāgjyotiṣaṃ puram || 14 ||

BRP202.015.1 āruhyairāvataṃ nāgaṃ śakro 'pi tridaśālayam |

BRP202.015.2 tato jagāma sumanāḥ paśyatāṃ dvārakaukasām || 15 ||

BRP202.016.1 prāgjyotiṣapurasyāsya samantāc chatayojanam |

BRP202.016.2 ācitaṃ bhairavaiḥ pāśaiḥ parasainyanivāraṇe || 16 ||

BRP202.017.1 tāṃś ciccheda hariḥ pāśān kṣiptvā cakraṃ sudarśanam |

BRP202.017.2 tato muraḥ samuttasthau taṃ jaghāna ca keśavaḥ || 17 ||

BRP202.018.1 muros tu tanayān sapta sahasrās tāṃs tato hariḥ |

BRP202.018.2 cakradhārāgninirdagdhāṃś cakāra śalabhān iva || 18 ||

BRP202.019.1 hatvā muraṃ hayagrīvaṃ tathā pañcajanaṃ dvijāḥ |

BRP202.019.2 prāgjyotiṣapuraṃ dhīmāṃs tvarāvān samupādravat || 19 ||

[p. 614 ]

BRP202.020.1 narakenāsya tatrābhūn mahāsainyena saṃyugaḥ |

BRP202.020.2 kṛṣṇasya yatra govindo jaghne daityān sahasraśaḥ || 20 ||

BRP202.021.1 śastrāstravarṣaṃ muñcantaṃ sa bhaumaṃ narakaṃ balī |

BRP202.021.2 kṣiptvā cakraṃ dvidhā cakre cakrī daiteyacakrahā || 21 ||

BRP202.022.1 hate tu narake bhūmir gṛhītvāditikuṇḍale |

BRP202.022.2 upatasthe jagannāthaṃ vākyaṃ cedam athābravīt || 22 ||

dharaṇy uvāca:

BRP202.023.1 yadāham uddhṛtā nātha tvayā śūkaramūrtinā |

BRP202.023.2 tvatsaṃsparśabhavaḥ putras tadāyaṃ mayy ajāyata || 23 ||

BRP202.024.1 so 'yaṃ tvayaiva datto me tvayaiva vinipātitaḥ |

BRP202.024.2 gṛhāṇa kuṇḍale ceme pālayāsya ca santatim || 24 ||

BRP202.025.1 bhārāvataraṇārthāya mamaiva bhagavān imam |

BRP202.025.2 aṃśena lokam āyātaḥ prasādasumukha prabho || 25 ||

BRP202.026.1 tvaṃ kartā ca vikartā ca saṃhartā prabhavo 'vyayaḥ |

BRP202.026.2 jagatsvarūpo yaś ca tvaṃ stūyase 'cyuta kiṃ mayā || 26 ||

BRP202.027.1 vyāpī vyāpyaḥ kriyā kartā kāryaṃ ca bhagavān sadā |

BRP202.027.2 sarvabhūtātmabhūtātmā stūyase 'cyuta kiṃ mayā || 27 ||

BRP202.028.1 paramātmā tvam ātmā ca bhūtātmā cāvyayo bhavān |

BRP202.028.2 yadā tadā stutir nāsti kimarthaṃ te pravartatām || 28 ||

BRP202.029.1 prasīda sarvabhūtātman narakena kṛtaṃ ca yat |

BRP202.029.2 tat kṣamyatām adoṣāya matsutaḥ sa nipātitaḥ || 29 ||

vyāsa uvāca:

BRP202.030.1 tatheti coktvā dharaṇīṃ bhagavān bhūtabhāvanaḥ |

BRP202.030.2 ratnāni narakāvāsāj jagrāha munisattamāḥ || 30 ||

BRP202.031.1 kanyāpure sa kanyānāṃ ṣoḍaśātulavikramaḥ |

BRP202.031.2 śatādhikāni dadṛśe sahasrāṇi dvijottamāḥ || 31 ||

BRP202.032.1 caturdaṃṣṭrān gajāṃś cogrān ṣaṭ sahasrāṇi dṛṣṭavān |

BRP202.032.2 kāmbojānāṃ tathāśvānāṃ niyutāny ekaviṃśatim || 32 ||

BRP202.033.1 kanyās tāś ca tathā nāgāṃs tān aśvān dvārakāṃ purīm |

BRP202.033.2 prāpayām āsa govindaḥ sadyo narakakiṅkaraiḥ || 33 ||

BRP202.034.1 dadṛśe vāruṇaṃ chattraṃ tathaiva maṇiparvatam |

BRP202.034.2 āropayām āsa harir garuḍe patageśvare || 34 ||

BRP202.035.1 āruhya ca svayaṃ kṛṣṇaḥ satyabhāmāsahāyavān |

BRP202.035.2 adityāḥ kuṇḍale dātuṃ jagāma tridaśālayam || 35 ||

[p. 615 ]

Chapter 203: Kṛṣṇa and Satyabhāmā in the world of the gods

203 SS 311-312

vyāsa uvāca:

BRP203.001.1 garuḍo vāruṇaṃ chattraṃ tathaiva maṇiparvatam |

BRP203.001.2 sabhāryaṃ ca hṛṣīkeśaṃ līlayaiva vahan yayau || 1 ||

BRP203.002.1 tataḥ śaṅkham upādhmāya svargadvāraṃ gato hariḥ |

BRP203.002.2 upatasthus tato devāḥ sārghapātrā janārdanam || 2 ||

BRP203.003.1 sa devair arcitaḥ kṛṣṇo devamātur niveśanam |

BRP203.003.2 sitābhraśikharākāraṃ praviśya dadṛśe 'ditim || 3 ||

BRP203.004.1 sa tāṃ praṇamya śakreṇa sahitaḥ kuṇḍalottame |

BRP203.004.2 dadau narakanāśaṃ ca śaśaṃsāsyai janārdanaḥ || 4 ||

BRP203.005.1 tataḥ prītā jaganmātā dhātāraṃ jagatāṃ harim |

BRP203.005.2 tuṣṭāvāditir avyagraṃ kṛtvā tatpravaṇaṃ manaḥ || 5 ||

aditir uvāca:

BRP203.006.1 namas te puṇḍarīkākṣa bhaktānām abhayaṅkara |

BRP203.006.2 sanātanātman bhūtātman sarvātman bhūtabhāvana || 6 ||

BRP203.007.1 praṇetar manaso buddher indriyāṇāṃ guṇātmaka |

BRP203.007.2 sitadīrghādiniḥśeṣakalpanāparivarjita || 7 ||

BRP203.008.1 janmādibhir asaṃspṛṣṭasvapnādivārivarjitaḥ |

BRP203.008.2 sandhyā rātrir ahar bhūmir gaganaṃ vāyur ambu ca || 8 ||

BRP203.009.1 hutāśano mano buddhir bhūtādis tvaṃ tathācyuta |

BRP203.009.2 sṛṣṭisthitivināśānāṃ kartā kartṛpatir bhavān || 9 ||

BRP203.010.1 brahmaviṣṇuśivākhyābhir ātmamūrtibhir īśvaraḥ |

BRP203.010.2 māyābhir etad vyāptaṃ te jagat sthāvarajaṅgamam || 10 ||

BRP203.011.1 anātmany ātmavijñānaṃ sā te māyā janārdana |

BRP203.011.2 ahaṃ mameti bhāvo 'tra yayā samupajāyate || 11 ||

BRP203.012.1 saṃsāramadhye māyāyās tavaitan nātha ceṣṭitam |

BRP203.012.2 yaiḥ svadharmaparair nātha narair ārādhito bhavān || 12 ||

BRP203.013.1 te taranty akhilām etāṃ māyām ātmavimuktaye |

BRP203.013.2 brahmādyāḥ sakalā devā manuṣyāḥ paśavas tathā || 13 ||

BRP203.014.1 viṣṇumāyāmahāvarte mohāndhatamasāvṛtāḥ |

BRP203.014.2 ārādhya tvām abhīpsante kāmān ātmabhavakṣaye || 14 ||

BRP203.015.1 pade te puruṣā baddhā māyayā bhagavaṃs tava |

BRP203.015.2 mayā tvaṃ putrakāminyā vairipakṣakṣayāya ca || 15 ||

BRP203.016.1 ārādhito na mokṣāya māyāvilasitaṃ hi tat |

BRP203.016.2 kaupīnācchādanaprāyā vāñchā kalpadrumād api || 16 ||

BRP203.017.1 jāyate yad apuṇyānāṃ so 'parādhaḥ svadoṣajaḥ |

BRP203.017.2 tat prasīdākhilajaganmāyāmohakarāvyaya || 17 ||

BRP203.018.1 ajñānaṃ jñānasadbhāva bhūtabhūteśa nāśaya |

BRP203.018.2 namas te cakrahastāya śārṅgahastāya te namaḥ || 18 ||

BRP203.019.1 gadāhastāya te viṣṇo śaṅkhahastāya te namaḥ |

BRP203.019.2 etat paśyāmi te rūpaṃ sthūlacihnopaśobhitam |

BRP203.019.3 na jānāmi paraṃ yat te prasīda parameśvara || 19 ||

[p. 616 ]

vyāsa uvāca:

BRP203.020.1 adityaivaṃ stuto viṣṇuḥ prahasyāha surāraṇim || 20 ||

śrīkṛṣṇa uvāca:

BRP203.021.1 mātā devi tvam asmākaṃ prasīda varadā bhava || 21 ||

aditir uvāca:

BRP203.022.1 evam astu yathecchā te tvam aśeṣasurāsuraiḥ |

BRP203.022.2 ajeyaḥ puruṣavyāghra martyaloke bhaviṣyasi || 22 ||

vyāsa uvāca:

BRP203.023.1 tato 'nantaram evāsya śakrāṇīsahitāṃ ditim |

BRP203.023.2 satyabhāmā praṇamyāha prasīdeti punaḥ punaḥ || 23 ||

aditir uvāca:

BRP203.024.1 matprasādān na te subhru jarā vairūpyam eva ca |

BRP203.024.2 bhaviṣyaty anavadyāṅgi sarvakāmā bhaviṣyasi || 24 ||

vyāsa uvāca:

BRP203.025.1 adityā tu kṛtānujño devarājo janārdanam |

BRP203.025.2 yathāvat pūjayām āsa bahumānapuraḥsaram || 25 ||

BRP203.026.1 tato dadarśa kṛṣṇo 'pi satyabhāmāsahāyavān |

BRP203.026.2 devodyānāni sarvāṇi nandanādīni sattamāḥ || 26 ||

BRP203.027.1 dadarśa ca sugandhāḍhyaṃ mañjarīpuñjadhāriṇam |

BRP203.027.2 śaityāhlādakaraṃ divyaṃ tāmrapallavaśobhitam || 27 ||

BRP203.028.1 mathyamāne 'mṛte jātaṃ jātarūpasamaprabham |

BRP203.028.2 pārijātaṃ jagannāthaḥ keśavaḥ keśisūdanaḥ |

BRP203.028.3 taṃ dṛṣṭvā prāha govindaṃ satyabhāmā dvijottamāḥ || 28 ||

satyabhāmovāca:

BRP203.029.1 kasmān na dvārakām eṣa nīyate kṛṣṇa pādapaḥ |

BRP203.029.2 yadi te tad vacaḥ satyaṃ satyātyarthaṃ priyeti me || 29 ||

BRP203.030.1 madgṛhe niṣkuṭārthāya tad ayaṃ nīyatāṃ taruḥ |

BRP203.030.2 na me jāmbavatī tādṛg abhīṣṭā na ca rukmiṇī || 30 ||

BRP203.031.1 satye yathā tvam ity uktaṃ tvayā kṛṣṇāsakṛt priyam |

BRP203.031.2 satyaṃ tad yadi govinda nopacārakṛtaṃ vacaḥ || 31 ||

BRP203.032.1 tad astu pārijāto 'yaṃ mama gehavibhūṣaṇam |

BRP203.032.2 bibhratī pārijātasya keśapāśena mañjarīm |

BRP203.032.3 sapatnīnām ahaṃ madhye śobheyam iti kāmaye || 32 ||

vyāsa uvāca:

BRP203.033.1 ity uktaḥ sa prahasyainaṃ pārijātaṃ garutmati |

BRP203.033.2 āropayām āsa haris tam ūcur vanarakṣiṇaḥ || 33 ||

vanapālā ūcuḥ:

BRP203.034.1 bhoḥ śacī devarājasya mahiṣī tatparigraham |

BRP203.034.2 pārijātaṃ na govinda hartum arhasi pādapam || 34 ||

BRP203.035.1 śacīvibhūṣaṇārthāya devair amṛtamanthane |

BRP203.035.2 utpādito 'yaṃ na kṣemī gṛhītvainaṃ gamiṣyasi || 35 ||

BRP203.036.1 mauḍhyāt prārthayase kṣemī gṛhītvainaṃ ca ko vrajet |

BRP203.036.2 avaśyam asya devendro vikṛtiṃ kṛṣṇa yāsyati || 36 ||

[p. 617 ]

BRP203.037.1 vajrodyatakaraṃ śakram anuyāsyanti cāmarāḥ |

BRP203.037.2 tad alaṃ sakalair devair vigraheṇa tavācyuta |

BRP203.037.3 vipākakaṭu yat karma na tac chaṃsanti paṇḍitāḥ || 37 ||

vyāsa uvāca:

BRP203.038.1 ity ukte tair uvācaitān satyabhāmātikopinī || 38 ||

satyabhāmovāca:

BRP203.039.1 kā śacī pārijātasya ko vā śakraḥ surādhipaḥ |

BRP203.039.2 sāmānyaḥ sarvalokānāṃ yady eṣo 'mṛtamanthane || 39 ||

BRP203.040.1 samutpannaḥ purā kasmād eko gṛhṇāti vāsavaḥ |

BRP203.040.2 yathā surā yathā cendur yathā śrīr vanarakṣiṇaḥ || 40 ||

BRP203.041.1 sāmānyaḥ sarvalokasya pārijātas tathā drumaḥ |

BRP203.041.2 bhartṛbāhumahāgarvād ruṇaddhy enam atho śacī || 41 ||

BRP203.042.1 tat kathyatāṃ drutaṃ gatvā paulomyā vacanaṃ mama |

BRP203.042.2 satyabhāmā vadaty evaṃ bhartṛgarvoddhatākṣaram || 42 ||

BRP203.043.1 yadi tvaṃ dayitā bhartur yadi tasya priyā hy asi |

BRP203.043.2 madbhartur harato vṛkṣaṃ tat kāraya nivāraṇam || 43 ||

BRP203.044.1 jānāmi te patiṃ śakraṃ jānāmi tridaśeśvaram |

BRP203.044.2 pārijātaṃ tathāpy enaṃ mānuṣī hārayāmi te || 44 ||

vyāsa uvāca:

BRP203.045.1 ity uktā rakṣiṇo gatvā proccaiḥ procur yathoditam |

BRP203.045.2 śacī cotsāhayām āsa tridaśādhipatiṃ patim || 45 ||

BRP203.046.1 tataḥ samastadevānāṃ sainyaiḥ parivṛto harim |

BRP203.046.2 pravṛktaḥ pārijātārtham indro yodhayituṃ dvijāḥ || 46 ||

BRP203.047.1 tataḥ parighanistriṃśagadāśūladharāyudhāḥ |

BRP203.047.2 babhūvus tridaśāḥ sajjāḥ śakre vajrakare sthite || 47 ||

BRP203.048.1 tato nirīkṣya govindo nāgarājopari sthitam |

BRP203.048.2 śakraṃ devaparīvāraṃ yuddhāya samupasthitam || 48 ||

BRP203.049.1 cakāra śaṅkhanirghoṣaṃ diśaḥ śabdena pūrayan |

BRP203.049.2 mumoca ca śaravrātaṃ sahasrāyutasammitam || 49 ||

BRP203.050.1 tato diśo nabhaś caiva dṛṣṭvā śaraśatācitam |

BRP203.050.2 mumucus tridaśāḥ sarve śastrāṇy astrāṇy anekaśaḥ || 50 ||

BRP203.051.1 ekaikam astraṃ śastraṃ ca devair muktaṃ sahasradhā |

BRP203.051.2 ciccheda līlayaiveśo jagatāṃ madhusūdanaḥ || 51 ||

BRP203.052.1 pāśaṃ salilarājasya samākṛṣyoragāśanaḥ |

BRP203.052.2 cacāla khaṇḍaśaḥ kṛttvā bālapannagadehavat || 52 ||

BRP203.053.1 yamena prahitaṃ daṇḍaṃ gadāprakṣepakhaṇḍitam |

BRP203.053.2 pṛthivyāṃ pātayām āsa bhagavān devakīsutaḥ || 53 ||

BRP203.054.1 śibikāṃ ca dhaneśasya cakreṇa tilaśo vibhuḥ |

BRP203.054.2 cakāra śaurir arkendū dṛṣṭipātahataujasau || 54 ||

BRP203.055.1 nīto 'gniḥ śataśo bāṇair drāvitā vasavo diśaḥ |

BRP203.055.2 cakravicchinnaśūlāgrā rudrā bhuvi nipātitāḥ || 55 ||

[p. 618 ]

BRP203.056.1 sādhyā viśve ca maruto gandharvāś caiva sāyakaiḥ |

BRP203.056.2 śārṅgiṇā preritāḥ sarve vyomni śālmalitūlavat || 56 ||

BRP203.057.1 garuḍaś cāpi vaktreṇa pakṣābhyāṃ ca nakhāṅkuraiḥ |

BRP203.057.2 bhakṣayann ahanad devān dānavāṃś ca sadā khagaḥ || 57 ||

BRP203.058.1 tataḥ śarasahasreṇa devendramadhusūdanau |

BRP203.058.2 parasparaṃ vavarṣāte dhārābhir iva toyadau || 58 ||

BRP203.059.1 airāvatena garuḍo yuyudhe tatra saṅkule |

BRP203.059.2 devaiḥ sametair yuyudhe śakreṇa ca janārdanaḥ || 59 ||

BRP203.060.1 chinneṣu śīryamāṇeṣu śastreṣv astreṣu satvaram |

BRP203.060.2 jagrāha vāsavo vajraṃ kṛṣṇaś cakraṃ sudarśanam || 60 ||

BRP203.061.1 tato hāhākṛtaṃ sarvaṃ trailokyaṃ sacarācaram |

BRP203.061.2 vajracakradharau dṛṣṭvā devarājajanārdanau || 61 ||

BRP203.062.1 kṣiptaṃ vajram athendreṇa jagrāha bhagavān hariḥ |

BRP203.062.2 na mumoca tadā cakraṃ tiṣṭha tiṣṭheti cābravīt || 62 ||

BRP203.063.1 pranaṣṭavajraṃ devendraṃ garuḍakṣatavāhanam |

BRP203.063.2 satyabhāmābravīd vākyaṃ palāyanaparāyaṇam || 63 ||

satyabhāmovāca:

BRP203.064.1 trailokyeśvara no yuktaṃ śacībhartuḥ palāyanam |

BRP203.064.2 pārijātasragābhogāt tvām upasthāsyate śacī || 64 ||

BRP203.065.1 kīdṛśaṃ deva rājyaṃ te pārijātasragujjvalām |

BRP203.065.2 apaśyato yathāpūrvaṃ praṇayābhyāgatāṃ śacīm || 65 ||

BRP203.066.1 alaṃ śakra prayāsena na vrīḍāṃ yātum arhasi |

BRP203.066.2 nīyatāṃ pārijāto 'yaṃ devāḥ santu gatavyathāḥ || 66 ||

BRP203.067.1 patigarvāvalepena bahumānapuraḥsaram |

BRP203.067.2 na dadarśa gṛhāyātām upacāreṇa māṃ śacī || 67 ||

BRP203.068.1 strītvād agurucittāhaṃ svabhartuḥ ślāghanāparā |

BRP203.068.2 tataḥ kṛtavatī śakra bhavatā saha vigraham || 68 ||

BRP203.069.1 tad alaṃ pārijātena parasvena hṛtena vā |

BRP203.069.2 rūpeṇa yaśasā caiva bhavet strī kā na garvitā || 69 ||

vyāsa uvāca:

BRP203.070.1 ity ukte vai nivavṛte devarājas tayā dvijāḥ |

BRP203.070.2 prāha cainām alaṃ caṇḍi sakhi khedātivistaraiḥ || 70 ||

BRP203.071.1 na cāpi sargasaṃhārasthitikartākhilasya yaḥ |

BRP203.071.2 jitasya tena me vrīḍā jāyate viśvarūpiṇā || 71 ||

BRP203.072.1 yasmiñ jagat sakalam etad anādimadhye |

BRP203.072.2 yasmād yataś ca na bhaviṣyati sarvabhūtāt |

BRP203.072.3 tenodbhavapralayapālanakāraṇena |

BRP203.072.4 vrīḍā kathaṃ bhavati devi nirākṛtasya || 72 ||

BRP203.073.1 sakalabhuvanamūrtir alpā susūkṣmā |

BRP203.073.2 viditasakalavedair jñāyate yasya nānyaiḥ |

[p. 619 ]

BRP203.073.3 tam ajam akṛtam īśaṃ śāśvataṃ svecchayainaṃ |

BRP203.073.4 jagadupakṛtim ādyaṃ ko vijetuṃ samarthaḥ || 73 ||

Chapter 204: Reconciliation of Kṛṣṇa and Indra; the Pārijāta-tree on earth

204 SS 312

vyāsa uvāca:

BRP204.001.1 saṃstuto bhagavān itthaṃ devarājena keśavaḥ |

BRP204.001.2 prahasya bhāvagambhīram uvācedaṃ dvijottamāḥ || 1 ||

śrībhagavān uvāca:

BRP204.002.1 devarājo bhavān indro vayaṃ martyā jagatpate |

BRP204.002.2 kṣantavyaṃ bhavataivaitad aparādhakṛtaṃ mama || 2 ||

BRP204.003.1 pārijātataruś cāyaṃ nīyatām ucitāspadam |

BRP204.003.2 gṛhīto 'yaṃ mayā śakra satyāvacanakāraṇāt || 3 ||

BRP204.004.1 vajraṃ cedaṃ gṛhāṇa tvaṃ yaṣṭavyaṃ prahitaṃ tvayā |

BRP204.004.2 tavaivaitat praharaṇaṃ śakra vairividāraṇam || 4 ||

śakra uvāca:

BRP204.005.1 vimohayasi mām īśa martyo 'ham iti kiṃ vadan |

BRP204.005.2 jānīmas tvāṃ bhagavato 'nantasaukhyavido vayam || 5 ||

BRP204.006.1 yo 'si so 'si jagannātha pravṛttau nātha saṃsthitaḥ |

BRP204.006.2 jagataḥ śalyaniṣkarṣaṃ karoṣy asurasūdana || 6 ||

BRP204.007.1 nīyatāṃ pārijāto 'yaṃ kṛṣṇa dvāravatīṃ purīm |

BRP204.007.2 martyaloke tvayā mukte nāyaṃ saṃsthāsyate bhuvi || 7 ||

vyāsa uvāca:

BRP204.008.1 tathety uktvā tu devendram ājagāma bhuvaṃ hariḥ |

BRP204.008.2 prayuktaiḥ siddhagandharvaiḥ stūyamānas tv atharṣibhiḥ || 8 ||

BRP204.009.1 jagāma kṛṣṇaḥ sahasā gṛhītvā pādapottamam |

BRP204.009.2 tataḥ śaṅkham upādhmāya dvārakopari saṃsthitaḥ || 9 ||

BRP204.010.1 harṣam utpādayām āsa dvārakāvāsināṃ dvijāḥ |

BRP204.010.2 avatīryātha garuḍāt satyabhāmāsahāyavān || 10 ||

BRP204.011.1 niṣkuṭe sthāpayām āsa pārijātaṃ mahātarum |

BRP204.011.2 yam abhyetya janaḥ sarvo jātiṃ smarati paurvikīm || 11 ||

BRP204.012.1 vāsyate yasya puṣpāṇāṃ gandhenorvī triyojanam |

BRP204.012.2 tatas te yādavāḥ sarve devagandhān amānuṣān || 12 ||

BRP204.013.1 dadṛśuḥ pādape tasmin kurvato mukhadarśanam |

BRP204.013.2 kiṅkaraiḥ samupānītaṃ hastyaśvādi tato dhanam || 13 ||

BRP204.014.1 striyaś ca kṛṣṇo jagrāha narakasya parigrahāt |

BRP204.014.2 tataḥ kāle śubhe prāpta upayeme janārdanaḥ || 14 ||

BRP204.015.1 tāḥ kanyā narakāvāsāt sarvato yāḥ samāhṛtāḥ |

BRP204.015.2 ekasminn eva govindaḥ kālenāsāṃ dvijottamāḥ || 15 ||

[p. 620 ]

BRP204.016.1 jagrāha vidhivat pāṇīn pṛthagdehe svadharmataḥ |

BRP204.016.2 ṣoḍaśa strīsahasrāṇi śatam ekaṃ tathādhikam || 16 ||

BRP204.017.1 tāvanti cakre rūpāṇi bhagavān madhusūdanaḥ |

BRP204.017.2 ekaikaśaś ca tāḥ kanyā menire madhusūdanam || 17 ||

BRP204.018.1 mamaiva pāṇigrahaṇaṃ govindaḥ kṛtavān iti |

BRP204.018.2 niśāsu jagataḥ sraṣṭā tāsāṃ geheṣu keśavaḥ |

BRP204.018.3 uvāsa viprāḥ sarvāsāṃ viśvarūpadharo hariḥ || 18 ||

Chapter 205: Descendants of Kṛṣṇa; Bāṇa-episode: Uṣā's dream

205 SS 312-313

vyāsa uvāca:

BRP205.001.1 pradyumnādyā hareḥ putrā rukmiṇyāṃ kathitā dvijāḥ |

BRP205.001.2 bhānvādikāṃś ca vai putrān satyabhāmā vyajāyata || 1 ||

BRP205.002.1 dīptimantaḥ prapakṣādyā rohiṇyās tanayā hareḥ |

BRP205.002.2 babhūvur jāmbavatyāś ca sāmbādyā bāhuśālinaḥ || 2 ||

BRP205.003.1 tanayā bhadravindādyā nāgnajityāṃ mahābalāḥ |

BRP205.003.2 saṅgrāmajitpradhānās tu śaibyāyāṃ cābhavan sutāḥ || 3 ||

BRP205.004.1 vṛkādyās tu sutā mādrī gātravatpramukhān sutān |

BRP205.004.2 avāpa lakṣmaṇā putrān kālindyāś ca śrutādayaḥ || 4 ||

BRP205.005.1 anyāsāṃ caiva bhāryāṇāṃ samutpannāni cakriṇaḥ |

BRP205.005.2 aṣṭāyutāni putrāṇāṃ sahasrāṇi śataṃ tathā || 5 ||

BRP205.006.1 pradyumnaḥ pramukhas teṣāṃ rukmiṇyās tu sutas tataḥ |

BRP205.006.2 pradyumnād aniruddho 'bhūd vajras tasmād ajāyata || 6 ||

BRP205.007.1 aniruddho raṇe ruddho baleḥ pautrīṃ mahābalaḥ |

BRP205.007.2 bāṇasya tanayām ūṣām upayeme dvijottamāḥ || 7 ||

BRP205.008.1 yatra yuddham abhūd ghoraṃ hariśaṅkarayor mahat |

BRP205.008.2 chinnaṃ sahasraṃ bāhūnāṃ yatra bāṇasya cakriṇā || 8 ||

munaya ūcuḥ:

BRP205.009.1 kathaṃ yuddham abhūd brahmann uṣārthe harakṛṣṇayoḥ |

BRP205.009.2 kathaṃ kṣayaṃ ca bāṇasya bāhūnāṃ kṛtavān hariḥ || 9 ||

BRP205.010.1 etat sarvaṃ mahābhāga vaktum arhasi no 'khilam |

BRP205.010.2 mahat kautūhalaṃ jātaṃ śrotum etāṃ kathāṃ śubhām || 10 ||

vyāsa uvāca:

BRP205.011.1 uṣā bāṇasutā viprāḥ pārvatīṃ śambhunā saha |

BRP205.011.2 krīḍantīm upalakṣyoccaiḥ spṛhāṃ cakre tadā svayam |

BRP205.011.3 tataḥ sakalacittajñā gaurī tām āha bhāminīm || 11 ||

gaury uvāca:

BRP205.012.1 alam ity anutāpena bhartrā tvam api raṃsyase || 12 ||

vyāsa uvāca:

BRP205.013.1 ity uktā sā tadā cakre kadeti matim ātmanaḥ |

BRP205.013.2 ko vā bhartā mamety enāṃ punar apy āha pārvatī || 13 ||

[p. 621 ]

pārvaty uvāca:

BRP205.014.1 vaiśākhe śukladvādaśyāṃ svapne yo 'bhibhavaṃ tava |

BRP205.014.2 kariṣyati sa te bhartā rājaputri bhaviṣyati || 14 ||

vyāsa uvāca:

BRP205.015.1 tasyāṃ tithau pumān svapne yathā devyā udīritaḥ |

BRP205.015.2 tathaivābhibhavaṃ cakre rāgaṃ cakre ca tatra sā |

BRP205.015.3 tataḥ prabuddhā puruṣam apaśyantī tam utsukā || 15 ||

uṣovāca:

BRP205.016.1 kva gato 'sīti nirlajjā dvijāś coktavatī sakhīm |

BRP205.016.2 bāṇasya mantrī kumbhāṇḍaś citralekhā tu tatsutā || 16 ||

BRP205.017.1 tasyāḥ sakhy abhavat sā ca prāha ko 'yaṃ tvayocyate |

BRP205.017.2 yadā lajjākulā nāsya kathayām āsa sā sakhī || 17 ||

BRP205.018.1 tadā viśvāsam ānīya sarvam evānvavedayat |

BRP205.018.2 viditāyāṃ tu tām āha punar ūṣā yathoditam |

BRP205.018.3 devyā tathaiva tatprāptau yo 'bhyupāyaḥ kuruṣva tam || 18 ||

vyāsa uvāca:

BRP205.019.1 tataḥ paṭe surān daityān gandharvāṃś ca pradhānataḥ |

BRP205.019.2 manuṣyāṃś cābhilikhyāsau citralekhāpy adarśayat || 19 ||

BRP205.020.1 apāsya sā tu gandharvāṃs tathoragasurāsurān |

BRP205.020.2 manuṣyeṣu dadau dṛṣṭiṃ teṣv apy andhakavṛṣṇiṣu || 20 ||

BRP205.021.1 kṛṣṇarāmau vilokyāsīt subhrūr lajjāyatekṣaṇā |

BRP205.021.2 pradyumnadarśane vrīḍādṛṣṭiṃ ninye tato dvijāḥ || 21 ||

BRP205.022.1 dṛṣṭvāniruddhaṃ ca tato lajjā kvāpi nirākṛtā |

BRP205.022.2 so 'yaṃ so 'yaṃ mamety ukte tayā sā yogagāminī |

BRP205.022.3 yayau dvāravatīm ūṣāṃ samāśvāsya tataḥ sakhī || 22 ||

Chapter 206: Bāṇa-episode (cont.)

206 SS 313-314

vyāsa uvāca:

BRP206.001.1 bāṇo 'pi praṇipatyāgre tataś cāha trilocanam || 1 ||

bāṇa uvāca:

BRP206.002.1 deva bāhusahasreṇa nirviṇṇo 'haṃ vināhavam |

BRP206.002.2 kaccin mamaiṣāṃ bāhūnāṃ sāphalyakaraṇo raṇaḥ |

BRP206.002.3 bhaviṣyati vinā yuddhaṃ bhārāya mama kiṃ bhujaiḥ || 2 ||

śaṅkara uvāca:

BRP206.003.1 mayūradhvajabhaṅgas te yadā bāṇa bhaviṣyati |

BRP206.003.2 piśitāśijanānandaṃ prāpsyasi tvaṃ tadā raṇam || 3 ||

vyāsa uvāca:

BRP206.004.1 tataḥ praṇamya muditaḥ śambhum abhyāgato gṛhāt |

BRP206.004.2 bhagnaṃ dhvajam athālokya hṛṣṭo harṣaṃ paraṃ yayau || 4 ||

[p. 622 ]

BRP206.005.1 etasminn eva kāle tu yogavidyābalena tam |

BRP206.005.2 aniruddham athāninye citralekhā varā sakhī || 5 ||

BRP206.006.1 kanyāntaḥpuramadhye taṃ ramamāṇaṃ sahoṣayā |

BRP206.006.2 vijñāya rakṣiṇo gatvā śaśaṃsur daityabhūpateḥ || 6 ||

BRP206.007.1 vyādiṣṭaṃ kiṅkarāṇāṃ tu sainyaṃ tena mahātmanā |

BRP206.007.2 jaghāna parighaṃ lauham ādāya paravīrahā || 7 ||

BRP206.008.1 hateṣu teṣu bāṇo 'pi rathasthas tadvadhodyataḥ |

BRP206.008.2 yudhyamāno yathāśakti yadā vīreṇa nirjitaḥ || 8 ||

BRP206.009.1 māyayā yuyudhe tena sa tadā mantracoditaḥ |

BRP206.009.2 tataś ca pannagāstreṇa babandha yadunandanam || 9 ||

BRP206.010.1 dvāravatyāṃ kva yāto 'sāv aniruddheti jalpatām |

BRP206.010.2 yadūnām ācacakṣe taṃ baddhaṃ bāṇena nāradaḥ || 10 ||

BRP206.011.1 taṃ śoṇitapure śrutvā nītaṃ vidyāvidagdhayā |

BRP206.011.2 yoṣitā pratyayaṃ jagmur yādavā nāma vairiti || 11 ||

BRP206.012.1 tato garuḍam āruhya smṛtamātrāgataṃ hariḥ |

BRP206.012.2 balapradyumnasahito bāṇasya prayayau puram || 12 ||

BRP206.013.1 purīpraveśe pramathair yuddham āsīn mahābalaiḥ |

BRP206.013.2 yayau bāṇapurābhyāśaṃ nītvā tān saṅkṣayaṃ hariḥ || 13 ||

BRP206.014.1 tatas tripādas triśirā jvaro māheśvaro mahān |

BRP206.014.2 bāṇarakṣārtham atyarthaṃ yuyudhe śārṅgadhanvanā || 14 ||

BRP206.015.1 tadbhasmasparśasambhūtatāpaṃ kṛṣṇāṅgasaṅgamāt |

BRP206.015.2 avāpa baladevo 'pi samaṃ sammīlitekṣaṇaḥ || 15 ||

BRP206.016.1 tataḥ saṃyudhyamānas tu saha devena śārṅgiṇā |

BRP206.016.2 vaiṣṇavena jvareṇāśu kṛṣṇadehān nirākṛtaḥ || 16 ||

BRP206.017.1 nārāyaṇabhujāghātaparipīḍanavihvalam |

BRP206.017.2 taṃ vīkṣya kṣamyatām asyety āha devaḥ pitāmahaḥ || 17 ||

BRP206.018.1 tataś ca kṣāntam eveti procya taṃ vaiṣṇavaṃ jvaram |

BRP206.018.2 ātmany eva layaṃ ninye bhagavān madhusūdanaḥ || 18 ||

BRP206.019.1 mama tvayā samaṃ yuddhaṃ ye smariṣyanti mānavāḥ |

BRP206.019.2 vijvarās te bhaviṣyantīty uktvā cainaṃ yayau hariḥ || 19 ||

BRP206.020.1 tato 'gnīn bhagavān pañca jitvā nītvā kṣayaṃ tathā |

BRP206.020.2 dānavānāṃ balaṃ viṣṇuś cūrṇayām āsa līlayā || 20 ||

BRP206.021.1 tataḥ samastasainyena daiteyānāṃ baleḥ sutaḥ |

BRP206.021.2 yuyudhe śaṅkaraś caiva kārttikeyaś ca śauriṇā || 21 ||

BRP206.022.1 hariśaṅkarayor yuddham atīvāsīt sudāruṇam |

BRP206.022.2 cukṣubhuḥ sakalā lokāḥ śastrāstrair bahudhārditāḥ || 22 ||

BRP206.023.1 pralayo 'yam aśeṣasya jagato nūnam āgataḥ |

BRP206.023.2 menire tridaśā yatra vartamāne mahāhave || 23 ||

BRP206.024.1 jṛmbhaṇāstreṇa govindo jṛmbhayām āsa śaṅkaram |

BRP206.024.2 tataḥ praṇeśur daiteyāḥ pramathāś ca samantataḥ || 24 ||

[p. 623 ]

BRP206.025.1 jṛmbhābhibhūtaś ca haro rathopastham upāviśat |

BRP206.025.2 na śaśāka tadā yoddhuṃ kṛṣṇenākliṣṭakarmaṇā || 25 ||

BRP206.026.1 garuḍakṣatabāhuś ca pradyumnāstreṇa pīḍitaḥ |

BRP206.026.2 kṛṣṇahuṅkāranirdhūtaśaktiś cāpayayau guhaḥ || 26 ||

BRP206.027.1 jṛmbhite śaṅkare naṣṭe daityasainye guhe jite |

BRP206.027.2 nīte pramathasainye ca saṅkṣayaṃ śārṅgadhanvanā || 27 ||

BRP206.028.1 nandīśasaṅgṛhītāśvam adhirūḍho mahāratham |

BRP206.028.2 bāṇas tatrāyayau yoddhuṃ kṛṣṇakārṣṇibalaiḥ saha || 28 ||

BRP206.029.1 balabhadro mahāvīryo bāṇasainyam anekadhā |

BRP206.029.2 vivyādha bāṇaiḥ pradyumno dharmataś cāpalāyataḥ || 29 ||

BRP206.030.1 ākṛṣya lāṅgalāgreṇa muśalena ca pothitam |

BRP206.030.2 balaṃ balena dadṛśe bāṇo bāṇaiś ca cakriṇaḥ || 30 ||

BRP206.031.1 tataḥ kṛṣṇasya bāṇena yuddham āsīt samāsataḥ |

BRP206.031.2 parasparaṃ tu sandīptān kāyatrāṇavibhedinaḥ || 31 ||

BRP206.032.1 kṛṣṇaś ciccheda bāṇāṃs tān bāṇena prahitāñ śaraiḥ |

BRP206.032.2 bibheda keśavaṃ bāṇo bāṇaṃ vivyādha cakradhṛk || 32 ||

BRP206.033.1 mumucāte tathāstrāṇi bāṇakṛṣṇau jigīṣayā |

BRP206.033.2 parasparakṣatiparau parighāṃś ca tato dvijāḥ || 33 ||

BRP206.034.1 chidyamāneṣv aśeṣeṣu śastreṣv astre ca sīdati |

BRP206.034.2 prācuryeṇa harir bāṇaṃ hantuṃ cakre tato manaḥ || 34 ||

BRP206.035.1 tato 'rkaśatasambhūtatejasā sadṛśadyuti |

BRP206.035.2 jagrāha daityacakrārir hariś cakraṃ sudarśanam || 35 ||

BRP206.036.1 muñcato bāṇanāśāya tac cakraṃ madhuvidviṣaḥ |

BRP206.036.2 nagnā daiteyavidyābhūt koṭarī purato hareḥ || 36 ||

BRP206.037.1 tām agrato harir dṛṣṭvā mīlitākṣaḥ sudarśanam |

BRP206.037.2 mumoca bāṇam uddiśya chettuṃ bāhuvanaṃ ripoḥ || 37 ||

BRP206.038.1 krameṇāsya tu bāhūnāṃ bāṇasyācyutacoditam |

BRP206.038.2 chedaṃ cakre 'surasyāśu śastrāstrakṣepaṇād drutam || 38 ||

BRP206.039.1 chinne bāhuvane tat tu karasthaṃ madhusūdanaḥ |

BRP206.039.2 mumukṣur bāṇanāśāya vijñātas tripuradviṣā || 39 ||

BRP206.040.1 sa utpatyāha govindaṃ sāmapūrvam umāpatiḥ |

BRP206.040.2 vilokya bāṇaṃ dordaṇḍacchedāsṛksrāvavarṣiṇam || 40 ||

rudra uvāca:

BRP206.041.1 kṛṣṇa kṛṣṇa jagannātha jāne tvāṃ puruṣottamam |

BRP206.041.2 pareśaṃ paramātmānam anādinidhanaṃ param || 41 ||

BRP206.042.1 devatiryaṅmanuṣyeṣu śarīragrahaṇātmikā |

BRP206.042.2 līleyaṃ tava ceṣṭā hi daityānāṃ vadhalakṣaṇā || 42 ||

BRP206.043.1 tat prasīdābhayaṃ dattaṃ bāṇasyāsya mayā prabho |

BRP206.043.2 tat tvayā nānṛtaṃ kāryaṃ yan mayā vyāhṛtaṃ vacaḥ || 43 ||

BRP206.044.1 asmatsaṃśrayavṛddho 'yaṃ nāparādhas tavāvyaya |

BRP206.044.2 mayā dattavaro daityas tatas tvāṃ kṣamayāmy aham || 44 ||

vyāsa uvāca:

BRP206.045.1 ity uktaḥ prāha govindaḥ śūlapāṇim umāpatim |

BRP206.045.2 prasannavadano bhūtvā gatāmarṣo 'suraṃ prati || 45 ||

[p. 624 ]

śrībhagavān uvāca:

BRP206.046.1 yuṣmaddattavaro bāṇo jīvatād eṣa śaṅkara |

BRP206.046.2 tvadvākyagauravād etan mayā cakraṃ nivartitam || 46 ||

BRP206.047.1 tvayā yad abhayaṃ dattaṃ tad dattam abhayaṃ mayā |

BRP206.047.2 matto 'vibhinnam ātmānaṃ draṣṭum arhasi śaṅkara || 47 ||

BRP206.048.1 yo 'haṃ sa tvaṃ jagac cedaṃ sadevāsuramānuṣam |

BRP206.048.2 avidyāmohitātmānaḥ puruṣā bhinnadarśinaḥ || 48 ||

vyāsa uvāca:

BRP206.049.1 ity uktvā prayayau kṛṣṇaḥ prādyumnir yatra tiṣṭhati |

BRP206.049.2 tadbandhaphaṇino neśur garuḍānilaśoṣitāḥ || 49 ||

BRP206.050.1 tato 'niruddham āropya sapatnīkaṃ garutmati |

BRP206.050.2 ājagmur dvārakāṃ rāmakārṣṇidāmodarāḥ purīm || 50 ||

Chapter 207: Pauṇḍraka claiming to be Viṣṇu; the burning of Kāśi

207 SS 314-315

munaya ūcuḥ:

BRP207.001.1 cakre karma mahac chaurir bibhrad yo mānuṣīṃ tanum |

BRP207.001.2 jigāya śakraṃ śarvaṃ ca sarvadevāṃś ca līlayā || 1 ||

BRP207.002.1 yac cānyad akarot karma divyaceṣṭāvighātakṛt |

BRP207.002.2 kathyatāṃ tan muniśreṣṭha paraṃ kautūhalaṃ hi naḥ || 2 ||

vyāsa uvāca:

BRP207.003.1 gadato me muniśreṣṭhāḥ śrūyatām idam ādarāt |

BRP207.003.2 narāvatāre kṛṣṇena dagdhā vārāṇasī yathā || 3 ||

BRP207.004.1 pauṇḍrako vāsudevaś ca vāsudevo 'bhavad bhuvi |

BRP207.004.2 avatīrṇas tvam ity ukto janair ajñānamohitaiḥ || 4 ||

BRP207.005.1 sa mene vāsudevo 'ham avatīrṇo mahītale |

BRP207.005.2 naṣṭasmṛtis tataḥ sarvaṃ viṣṇucihnam acīkarat |

BRP207.005.3 dūtaṃ ca preṣayām āsa sa kṛṣṇāya dvijottamāḥ || 5 ||

dūta uvāca:

BRP207.006.1 tyaktvā cakrādikaṃ cihnaṃ madīyaṃ nāma mātmanaḥ |

BRP207.006.2 vāsudevātmakaṃ mūḍha muktvā sarvam aśeṣataḥ || 6 ||

BRP207.007.1 ātmano jīvitārthaṃ ca tathā me praṇatiṃ vraja || 7 ||

vyāsa uvāca:

BRP207.008.1 ity uktaḥ sa prahasyaiva dūtaṃ prāha janārdanaḥ || 8 ||

śrībhagavān uvāca:

BRP207.009.1 nijacihnam ahaṃ cakraṃ samutsrakṣye tvayīti vai |

BRP207.009.2 vācyaś ca pauṇḍrako gatvā tvayā dūta vaco mama || 9 ||

BRP207.010.1 jñātas tvadvākyasadbhāvo yat kāryaṃ tad vidhīyatām |

BRP207.010.2 gṛhītacihna evāham āgamiṣyāmi te puram || 10 ||

[p. 625 ]

BRP207.011.1 utsrakṣyāmi ca te cakraṃ nijacihnam asaṃśayam |

BRP207.011.2 ājñāpūrvaṃ ca yad idam āgaccheti tvayoditam || 11 ||

BRP207.012.1 sampādayiṣye śvas tubhyaṃ tad apy eṣo 'vilambitam |

BRP207.012.2 śaraṇaṃ te samabhyetya kartāsmi nṛpate tathā |

BRP207.012.3 yathā tvatto bhayaṃ bhūyo naiva kiñcid bhaviṣyati || 12 ||

vyāsa uvāca:

BRP207.013.1 ity ukte 'pagate dūte saṃsmṛtyābhyāgataṃ hariḥ |

BRP207.013.2 garutmantaṃ samāruhya tvaritaṃ tatpuraṃ yayau || 13 ||

BRP207.014.1 tasyāpi keśavodyogaṃ śrutvā kāśipatis tadā |

BRP207.014.2 sarvasainyaparīvārapārṣṇigrāham upāyayau || 14 ||

BRP207.015.1 tato balena mahatā kāśirājabalena ca |

BRP207.015.2 pauṇḍrako vāsudevo 'sau keśavābhimukhaṃ yayau || 15 ||

BRP207.016.1 taṃ dadarśa harir dūrād udārasyandane sthitam |

BRP207.016.2 cakraśaṅkhagadāpāṇiṃ pāṇinā vidhṛtāmbujam || 16 ||

BRP207.017.1 sragdharaṃ dhṛtaśārṅgaṃ ca suparṇaracanādhvajam |

BRP207.017.2 vakṣasthalakṛtaṃ cāsya śrīvatsaṃ dadṛśe hariḥ || 17 ||

BRP207.018.1 kirīṭakuṇḍaladharaṃ pītavāsaḥsamanvitam |

BRP207.018.2 dṛṣṭvā taṃ bhāvagambhīraṃ jahāsa madhusūdanaḥ || 18 ||

BRP207.019.1 yuyudhe ca balenāsya hastyaśvabalinā dvijāḥ |

BRP207.019.2 nistriṃśarṣṭigadāśūlaśaktikārmukaśālinā || 19 ||

BRP207.020.1 kṣaṇena śārṅganirmuktaiḥ śarair agnividāraṇaiḥ |

BRP207.020.2 gadācakrātipātaiś ca sūdayām āsa tadbalam || 20 ||

BRP207.021.1 kāśirājabalaṃ caiva kṣayaṃ nītvā janārdanaḥ |

BRP207.021.2 uvāca pauṇḍrakaṃ mūḍham ātmacihnopalakṣaṇam || 21 ||

śrībhagavān uvāca:

BRP207.022.1 pauṇḍrakoktaṃ tvayā yat tad dūtavaktreṇa māṃ prati |

BRP207.022.2 samutsṛjeti cihnāni tat te sampādayāmy aham || 22 ||

BRP207.023.1 cakram etat samutsṛṣṭaṃ gadeyaṃ te visarjitā |

BRP207.023.2 garutmān eṣa nirdiṣṭaḥ samārohatu te dhvajam || 23 ||

BRP207.024.1 ity uccārya vimuktena cakreṇāsau vidāritaḥ |

BRP207.024.2 pothito gadayā bhagno garutmāṃś ca garutmatā || 24 ||

BRP207.025.1 tato hāhākṛte loke kāśīnām adhipas tadā |

BRP207.025.2 yuyudhe vāsudevena mitrasyāpacitau sthitaḥ || 25 ||

BRP207.026.1 tataḥ śārṅgavinirmuktaiś chittvā tasya śaraiḥ śiraḥ |

BRP207.026.2 kāśipuryāṃ sa cikṣepa kurvaṃl lokasya vismayam || 26 ||

BRP207.027.1 hatvā tu pauṇḍrakaṃ śauriḥ kāśirājaṃ ca sānugam |

BRP207.027.2 reme dvāravatīṃ prāpto 'maraḥ svargagato yathā || 27 ||

BRP207.028.1 tacchiraḥ patitaṃ tatra dṛṣṭvā kāśipateḥ pure |

BRP207.028.2 janaḥ kim etad ity āha kenety atyantavismitaḥ || 28 ||

BRP207.029.1 jñātvā taṃ vāsudevena hataṃ tasya sutas tataḥ |

BRP207.029.2 purohitena sahitas toṣayām āsa śaṅkaram || 29 ||

BRP207.030.1 avimukte mahākṣetre toṣitas tena śaṅkaraḥ |

BRP207.030.2 varaṃ vṛṇīṣveti tadā taṃ provāca nṛpātmajam || 30 ||

[p. 626 ]

BRP207.031.1 sa vavre bhagavan kṛtyā pitur hantur vadhāya me |

BRP207.031.2 samuttiṣṭhatu kṛṣṇasya tvatprasādān maheśvara || 31 ||

vyāsa uvāca:

BRP207.032.1 evaṃ bhaviṣyatīty ukte dakṣiṇāgner anantaram |

BRP207.032.2 mahākṛtyā samuttasthau tasyaivāgniniveśanāt || 32 ||

BRP207.033.1 tato jvālākarālāsyā jvalatkeśakalāpikā |

BRP207.033.2 kṛṣṇa kṛṣṇeti kupitā kṛtvā dvāravatīṃ yayau || 33 ||

BRP207.034.1 tām avekṣya janaḥ sarvo raudrāṃ vikṛtalocanām |

BRP207.034.2 yayau śaraṇyaṃ jagatāṃ śaraṇaṃ madhusūdanam || 34 ||

janā ūcuḥ:

BRP207.035.1 kāśirājasuteneyam ārādhya vṛṣabhadhvajam |

BRP207.035.2 utpāditā mahākṛtyā vadhāya tava cakriṇaḥ |

BRP207.035.3 jahi kṛtyām imām ugrāṃ vahnijvālājaṭākulām || 35 ||

vyāsa uvāca:

BRP207.036.1 cakram utsṛṣṭam akṣeṣu krīḍāsaktena līlayā |

BRP207.036.2 tad agnimālājaṭilaṃ jvālodgārātibhīṣaṇam || 36 ||

BRP207.037.1 kṛtyām anujagāmāśu viṣṇucakraṃ sudarśanam |

BRP207.037.2 tataḥ sā cakravidhvastā kṛtyā māheśvarī tadā || 37 ||

BRP207.038.1 jagāma veginī vegāt tad apy anujagāma tām |

BRP207.038.2 kṛtyā vārāṇasīm eva praviveśa tvarānvitā || 38 ||

BRP207.039.1 viṣṇucakrapratihataprabhāvā munisattamāḥ |

BRP207.039.2 tataḥ kāśibalaṃ bhūri pramathānāṃ tathā balam || 39 ||

BRP207.040.1 samastaśastrāstrayutaṃ cakrasyābhimukhaṃ yayau |

BRP207.040.2 śastrāstramokṣabahulaṃ dagdhvā tad balam ojasā || 40 ||

BRP207.041.1 kṛtvākṣemām aśeṣāṃ tāṃ purīṃ vārāṇasīṃ yayau |

BRP207.041.2 prabhūtabhṛtyapaurāṃ tāṃ sāśvamātaṅgamānavām || 41 ||

BRP207.042.1 aśeṣadurgakoṣṭhāṃ tāṃ durnirīkṣyāṃ surair api |

BRP207.042.2 jvālāparivṛtāśeṣagṛhaprākāratoraṇām || 42 ||

BRP207.043.1 dadāha tāṃ purīṃ cakraṃ sakalām eva satvaram |

BRP207.043.2 akṣīṇāmarṣam atyalpasādhyasādhananispṛham |

BRP207.043.3 tac cakraṃ prasphuraddīpti viṣṇor abhyāyayau karam || 43 ||

Chapter 208: Balarāma's heroic deeds: Release of Sāmba

208 SS 315-316

munaya ūcuḥ:

BRP208.001.1 śrotum icchāmahe bhūyo balabhadrasya dhīmataḥ |

BRP208.001.2 mune parākramaṃ śauryaṃ tan no vyākhyātum arhasi || 1 ||

BRP208.002.1 yamunākarṣaṇādīni śrutāny asmābhir atra vai |

BRP208.002.2 tat kathyatāṃ mahābhāga yad anyat kṛtavān balaḥ || 2 ||

vyāsa uvāca:

BRP208.003.1 śṛṇudhvaṃ munayaḥ karma yad rāmeṇābhavat kṛtam |

BRP208.003.2 anantenāprameyena śeṣeṇa dharaṇībhṛtā || 3 ||

[p. 627 ]

BRP208.004.1 duryodhanasya tanayāṃ svayaṃvarakṛtekṣaṇām |

BRP208.004.2 balād ādattavān vīraḥ sāmbo jāmbavatīsutaḥ || 4 ||

BRP208.005.1 tataḥ kruddhā mahāvīryāḥ karṇaduryodhanādayaḥ |

BRP208.005.2 bhīṣmadroṇādayaś caiva babandhur yudhi nirjitam || 5 ||

BRP208.006.1 tac chrutvā yādavāḥ sarve krodhaṃ duryodhanādiṣu |

BRP208.006.2 munayaḥ praticakruś ca tān vihantuṃ mahodyamam || 6 ||

BRP208.007.1 tān nivārya balaḥ prāha madalolākulākṣaram |

BRP208.007.2 mokṣyanti te madvacanād yāsyāmy eko hi kauravān || 7 ||

BRP208.008.1 baladevas tato gatvā nagaraṃ nāgasāhvayam |

BRP208.008.2 bāhyopavanamadhye 'bhūn na viveśa ca tat puram || 8 ||

BRP208.009.1 balam āgatam ājñāya tadā duryodhanādayaḥ |

BRP208.009.2 gām argham udakaṃ caiva rāmāya pratyavedayan |

BRP208.009.3 gṛhītvā vidhivat sarvaṃ tatas tān āha kauravān || 9 ||

baladeva uvāca:

BRP208.010.1 ājñāpayaty ugrasenaḥ sāmbam āśu vimuñcata || 10 ||

vyāsa uvāca:

BRP208.011.1 tatas tadvacanaṃ śrutvā bhīṣmadroṇādayo dvijāḥ |

BRP208.011.2 karṇaduryodhanādyāś ca cukrudhur dvijasattamāḥ || 11 ||

BRP208.012.1 ūcuś ca kupitāḥ sarve bāhlikādyāś ca bhūmipāḥ |

BRP208.012.2 arājārhaṃ yador vaṃśam avekṣya muśalāyudham || 12 ||

kauravā ūcuḥ:

BRP208.013.1 bho bhoḥ kim etad bhavatā balabhadreritaṃ vacaḥ |

BRP208.013.2 ājñāṃ kurukulotthānāṃ yādavaḥ kaḥ pradāsyati || 13 ||

BRP208.014.1 ugraseno 'pi yady ājñāṃ kauravāṇāṃ pradāsyati |

BRP208.014.2 tad alaṃ pāṇḍuraiś chattrair nṛpayogyair alaṅkṛtaiḥ || 14 ||

BRP208.015.1 tad gaccha balabhadra tvaṃ sāmbam anyāyaceṣṭitam |

BRP208.015.2 vimokṣyāmo na bhavato nograsenasya śāsanāt || 15 ||

BRP208.016.1 praṇatir yā kṛtāsmākaṃ mānyānāṃ kukurāndhakaiḥ |

BRP208.016.2 na nāma sā kṛtā keyam ājñā svāmini bhṛtyataḥ || 16 ||

BRP208.017.1 garvam āropitā yūyaṃ samānāsanabhojanaiḥ |

BRP208.017.2 ko doṣo bhavatāṃ nītir yat prīṇāty anapekṣitā || 17 ||

BRP208.018.1 asmābhir arcyo bhavatā yo 'yaṃ bala niveditaḥ |

BRP208.018.2 premṇaiva na tad asmākaṃ kulād yuṣmatkulocitam || 18 ||

vyāsa uvāca:

BRP208.019.1 ity uktvā kuravaḥ sarve nāmuñcanta hareḥ sutam |

BRP208.019.2 kṛtaikaniścayāḥ sarve viviśur gajasāhvayam || 19 ||

BRP208.020.1 mattaḥ kopena cāghūrṇaṃ tato 'dhikṣepajanmanā |

BRP208.020.2 utthāya pārṣṇyā vasudhāṃ jaghāna sa halāyudhaḥ || 20 ||

BRP208.021.1 tato vidāritā pṛthvī pārṣṇighātān mahātmanaḥ |

BRP208.021.2 āsphoṭayām āsa tadā diśaḥ śabdena pūrayan |

BRP208.021.3 uvāca cātitāmrākṣo bhrukuṭīkuṭilānanaḥ || 21 ||

baladeva uvāca:

BRP208.022.1 aho mahāvalepo 'yam asārāṇāṃ durātmanām |

BRP208.022.2 kauravāṇām ādhipatyam asmākaṃ kila kālajam || 22 ||

[p. 628 ]

BRP208.023.1 ugrasenasya ye nājñāṃ manyante cāpy alaṅghanām |

BRP208.023.2 ājñāṃ pratīcched dharmeṇa saha devaiḥ śacīpatiḥ || 23 ||

BRP208.024.1 sadādhyāste sudharmāṃ tām ugrasenaḥ śacīpateḥ |

BRP208.024.2 dhiṅ manuṣyaśatocchiṣṭe tuṣṭir eṣāṃ nṛpāsane || 24 ||

BRP208.025.1 pārijātataroḥ puṣpamañjarīr vanitājanaḥ |

BRP208.025.2 bibharti yasya bhṛtyānāṃ so 'py eṣāṃ na mahīpatiḥ || 25 ||

BRP208.026.1 samastabhūbhujāṃ nātha ugrasenaḥ sa tiṣṭhatu |

BRP208.026.2 adya niṣkauravām urvīṃ kṛtvā yāsyāmi tāṃ purīm || 26 ||

BRP208.027.1 karṇaṃ duryodhanaṃ droṇam adya bhīṣmaṃ sabāhlikam |

BRP208.027.2 duḥśāsanādīn bhūriṃ ca bhūriśravasam eva ca || 27 ||

BRP208.028.1 somadattaṃ śalaṃ bhīmam arjunaṃ sayudhiṣṭhiram |

BRP208.028.2 yamajau kauravāṃś cānyān hanyāṃ sāśvarathadvipān || 28 ||

BRP208.029.1 vīram ādāya taṃ sāmbaṃ sapatnīkaṃ tataḥ purīm |

BRP208.029.2 dvārakām ugrasenādīn gatvā drakṣyāmi bāndhavān || 29 ||

BRP208.030.1 athavā kauravādīnāṃ samastaiḥ kurubhiḥ saha |

BRP208.030.2 bhārāvataraṇe śīghraṃ devarājena coditaḥ || 30 ||

BRP208.031.1 bhāgīrathyāṃ kṣipāmy āśu nagaraṃ nāgasāhvayam || 31 ||

vyāsa uvāca:

BRP208.032.1 ity uktvā krodharaktākṣas tālāṅko 'dhomukhaṃ halam |

BRP208.032.2 prākāravapre vinyasya cakarṣa muśalāyudhaḥ || 32 ||

BRP208.033.1 āghūrṇitaṃ tat sahasā tato vai hastināpuram |

BRP208.033.2 dṛṣṭvā saṅkṣubdhahṛdayāś cukruśuḥ sarvakauravāḥ || 33 ||

kauravā ūcuḥ:

BRP208.034.1 rāma rāma mahābāho kṣamyatāṃ kṣamyatāṃ tvayā |

BRP208.034.2 upasaṃhriyatāṃ kopaḥ prasīda muśalāyudha || 34 ||

BRP208.035.1 eṣa sāmbaḥ sapatnīkas tava niryātito bala |

BRP208.035.2 avijñātaprabhāvāṇāṃ kṣamyatām aparādhinām || 35 ||

vyāsa uvāca:

BRP208.036.1 tato niryātayām āsuḥ sāmbaṃ patnyā samanvitam |

BRP208.036.2 niṣkramya svapurīṃ tūrṇaṃ kauravā munisattamāḥ || 36 ||

BRP208.037.1 bhīṣmadroṇakṛpādīnāṃ praṇamya vadatāṃ priyam |

BRP208.037.2 kṣāntam eva mayety āha balo balavatāṃ varaḥ || 37 ||

BRP208.038.1 adyāpy āghūrṇitākāraṃ lakṣyate tat puraṃ dvijāḥ |

BRP208.038.2 eṣa prabhāvo rāmasya balaśauryavato dvijāḥ || 38 ||

BRP208.039.1 tatas tu kauravāḥ sāmbaṃ sampūjya halinā saha |

BRP208.039.2 preṣayām āsur udvāhadhanabhāryāsamanvitam || 39 ||

[p. 629 ]

Chapter 209: Balarāma's heroic deeds: Dvivida-episode

209 SS 316

vyāsa uvāca:

BRP209.001.1 śṛṇudhvaṃ munayaḥ sarve balasya balaśālinaḥ |

BRP209.001.2 kṛtaṃ yad anyad evābhūt tad api śrūyatāṃ dvijāḥ || 1 ||

BRP209.002.1 narakasyāsurendrasya devapakṣavirodhinaḥ |

BRP209.002.2 sakhābhavan mahāvīryo dvivido nāma vānaraḥ || 2 ||

BRP209.003.1 vairānubandhaṃ balavān sa cakāra surān prati || 3 ||

dvivida uvāca:

BRP209.004.1 narakaṃ hatavān kṛṣṇo baladarpasamanvitam |

BRP209.004.2 kariṣye sarvadevānāṃ tasmād eṣa pratikriyām || 4 ||

vyāsa uvāca:

BRP209.005.1 yajñavidhvaṃsanaṃ kurvan martyalokakṣayaṃ tathā |

BRP209.005.2 tato vidhvaṃsayām āsa yajñān ajñānamohitaḥ || 5 ||

BRP209.006.1 bibheda sādhumaryādāṃ kṣayaṃ cakre ca dehinām |

BRP209.006.2 dadāha capalo deśaṃ puragrāmāntarāṇi ca || 6 ||

BRP209.007.1 kvacic ca parvatakṣepād grāmādīn samacūrṇayat |

BRP209.007.2 śailān utpāṭya toyeṣu mumocāmbunidhau tathā || 7 ||

BRP209.008.1 punaś cārṇavamadhyasthaḥ kṣobhayām āsa sāgaram |

BRP209.008.2 tenātikṣobhitaś cābdhir udvelo jāyate dvijāḥ || 8 ||

BRP209.009.1 plāvayaṃs tīrajān grāmān purādīn ativegavān |

BRP209.009.2 kāmarūpaṃ mahārūpaṃ kṛtvā sasyāny anekaśaḥ || 9 ||

BRP209.010.1 luṭhan bhramaṇasammardaiḥ sañcūrṇayati vānaraḥ |

BRP209.010.2 tena viprakṛtaṃ sarvaṃ jagad etad durātmanā || 10 ||

BRP209.011.1 niḥsvādhyāyavaṣaṭkāraṃ dvijāś cāsīt suduḥkhitam |

BRP209.011.2 kadācid raivatodyāne papau pānaṃ halāyudhaḥ || 11 ||

BRP209.012.1 revatī ca mahābhāgā tathaivānyā varastriyaḥ |

BRP209.012.2 udgīyamāno vilasallalanāmaulimadhyagaḥ || 12 ||

BRP209.013.1 reme yaduvaraśreṣṭhaḥ kubera iva mandare |

BRP209.013.2 tataḥ sa vānaro 'bhyetya gṛhītvā sīriṇo halam || 13 ||

BRP209.014.1 muśalaṃ ca cakārāsya sammukhaḥ sa viḍambanām |

BRP209.014.2 tathaiva yoṣitāṃ tāsāṃ jahāsābhimukhaṃ kapiḥ || 14 ||

BRP209.015.1 pānapūrṇāṃś ca karakāṃś cikṣepāhatya vai tadā |

BRP209.015.2 tataḥ kopaparītātmā bhartsayām āsa taṃ balam || 15 ||

BRP209.016.1 tathāpi tam avajñāya cakre kilakilādhvanim |

BRP209.016.2 tataḥ samutthāya balo jagṛhe muśalaṃ ruṣā || 16 ||

BRP209.017.1 so 'pi śailaśilāṃ bhīmāṃ jagrāha plavagottamaḥ |

BRP209.017.2 cikṣepa ca sa tāṃ kṣiptāṃ muśalena sahasradhā || 17 ||

BRP209.018.1 bibheda yādavaśreṣṭhaḥ sā papāta mahītale |

BRP209.018.2 apatan muśalaṃ cāsau samullaṅghya plavaṅgamaḥ || 18 ||

BRP209.019.1 vegenāyamya roṣeṇa balenorasy atāḍayat |

BRP209.019.2 tato balena kopena muṣṭinā mūrdhni tāḍitaḥ || 19 ||

[p. 630 ]

BRP209.020.1 papāta rudhirodgārī dvividaḥ kṣīṇajīvitaḥ |

BRP209.020.2 patatā taccharīreṇa gireḥ śṛṅgam aśīryata || 20 ||

BRP209.021.1 munayaḥ śatadhā vajrivajreṇeva hi tāḍitam |

BRP209.021.2 puṣpavṛṣṭiṃ tato devā rāmasyopari cikṣipuḥ || 21 ||

BRP209.022.1 praśaśaṃsus tadābhyetya sādhv etat te mahat kṛtam |

BRP209.022.2 anena duṣṭakapinā daityapakṣopakāriṇā |

BRP209.022.3 jagan nirākṛtaṃ vīra diṣṭyā sa kṣayam āgataḥ || 22 ||

vyāsa uvāca:

BRP209.023.1 evaṃvidhāny anekāni baladevasya dhīmataḥ |

BRP209.023.2 karmāṇy aparimeyāni śeṣasya dharaṇībhṛtaḥ || 23 ||

Chapter 210: The destruction of the Yādavas

210 SS 316-317

vyāsa uvāca:

BRP210.001.1 evaṃ daityavadhaṃ kṛṣṇo baladevasahāyavān |

BRP210.001.2 cakre duṣṭakṣitīśānāṃ tathaiva jagataḥ kṛte || 1 ||

BRP210.002.1 kṣiteś ca bhāraṃ bhagavān phālgunena samaṃ vibhuḥ |

BRP210.002.2 avatārayām āsa hariḥ samastākṣauhiṇīvadhāt || 2 ||

BRP210.003.1 kṛtvā bhārāvataraṇaṃ bhuvo hatvākhilān nṛpān |

BRP210.003.2 śāpavyājena viprāṇām upasaṃhṛtavān kulam || 3 ||

BRP210.004.1 utsṛjya dvārakāṃ kṛṣṇas tyaktvā mānuṣyam ātmabhūḥ |

BRP210.004.2 svāṃśo viṣṇumayaṃ sthānaṃ praviveśa punar nijam || 4 ||

munaya ūcuḥ:

BRP210.005.1 sa vipraśāpavyājena sañjahre svakulaṃ katham |

BRP210.005.2 kathaṃ ca mānuṣaṃ deham utsasarja janārdanaḥ || 5 ||

vyāsa uvāca:

BRP210.006.1 viśvāmitras tathā kaṇvo nāradaś ca mahāmuniḥ |

BRP210.006.2 piṇḍārake mahātīrthe dṛṣṭā yadukumārakaiḥ || 6 ||

BRP210.007.1 tatas te yauvanonmattā bhāvikāryapracoditāḥ |

BRP210.007.2 sāmbaṃ jāmbavatīputraṃ bhūṣayitvā striyaṃ yathā |

BRP210.007.3 prasṛtās tān munīn ūcuḥ praṇipātapuraḥsaram || 7 ||

kumārā ūcuḥ:

BRP210.008.1 iyaṃ strī putrakāmā tu prabho kiṃ janayiṣyati || 8 ||

vyāsa uvāca:

BRP210.009.1 divyajñānopapannās te vipralabdhā kumārakaiḥ |

BRP210.009.2 śāpaṃ dadus tadā viprās teṣāṃ nāśāya suvratāḥ || 9 ||

BRP210.010.1 munayaḥ kupitāḥ procur muśalaṃ janayiṣyati |

BRP210.010.2 yenākhilakulotsādo yādavānāṃ bhaviṣyati || 10 ||

BRP210.011.1 ity uktās taiḥ kumārās ta ācacakṣur yathātatham |

BRP210.011.2 ugrasenāya muśalaṃ jajñe sāmbasya codarāt || 11 ||

[p. 631 ]

BRP210.012.1 tad ugraseno muśalam ayaścūrṇam akārayat |

BRP210.012.2 jajñe tac cairakā cūrṇaṃ prakṣiptaṃ vai mahodadhau || 12 ||

BRP210.013.1 musalasyātha lauhasya cūrṇitasyāndhakair dvijāḥ |

BRP210.013.2 khaṇḍaṃ cūrṇayituṃ śekur naiva te tomarākṛti || 13 ||

BRP210.014.1 tad apy ambunidhau kṣiptaṃ matsyo jagrāha jālibhiḥ |

BRP210.014.2 ghātitasyodarāt tasya lubdho jagrāha taj jarā || 14 ||

BRP210.015.1 vijñātaparamārtho 'pi bhagavān madhusūdanaḥ |

BRP210.015.2 naicchat tad anyathā kartuṃ vidhinā yat samāhṛtam || 15 ||

BRP210.016.1 devaiś ca prahito dūtaḥ praṇipatyāha keśavam |

BRP210.016.2 rahasy evam ahaṃ dūtaḥ prahito bhagavan suraiḥ || 16 ||

BRP210.017.1 vasvaśvimarudādityarudrasādhyādibhiḥ saha |

BRP210.017.2 vijñāpayati vaḥ śakras tad idaṃ śrūyatāṃ prabho || 17 ||

devā ūcuḥ:

BRP210.018.1 bhārāvataraṇārthāya varṣāṇām adhikaṃ śatam |

BRP210.018.2 bhagavān avatīrṇo 'tra tridaśaiḥ samprasāditaḥ || 18 ||

BRP210.019.1 durvṛttā nihatā daityā bhuvo bhāro 'vatāritaḥ |

BRP210.019.2 tvayā sanāthās tridaśā vrajantu tridiveśatām || 19 ||

BRP210.020.1 tad atītaṃ jagannātha varṣāṇām adhikaṃ śatam |

BRP210.020.2 idānīṃ gamyatāṃ svargo bhavatā yadi rocate || 20 ||

BRP210.021.1 devair vijñāpito devo 'py athātraiva ratis tava |

BRP210.021.2 tat sthīyatāṃ yathākālam ākhyeyam anujīvibhiḥ || 21 ||

śrībhagavān uvāca:

BRP210.022.1 yat tvam ātthākhilaṃ dūta vedmi caitad ahaṃ punaḥ |

BRP210.022.2 prārabdha eva hi mayā yādavānām api kṣayaḥ || 22 ||

BRP210.023.1 bhuvo nāmātibhāro 'yaṃ yādavair anibarhitaiḥ |

BRP210.023.2 avatāraṃ karomy asya saptarātreṇa satvaraḥ || 23 ||

BRP210.024.1 yathāgṛhītaṃ cāmbhodhau hṛtvāhaṃ dvārakāṃ punaḥ |

BRP210.024.2 yādavān upasaṃhṛtya yāsyāmi tridaśālayam || 24 ||

BRP210.025.1 manuṣyadeham utsṛjya saṅkarṣaṇasahāyavān |

BRP210.025.2 prāpta evāsmi mantavyo devendreṇa tathā suraiḥ || 25 ||

BRP210.026.1 jarāsandhādayo ye 'nye nihatā bhārahetavaḥ |

BRP210.026.2 kṣites tebhyaḥ sa bhāro hi yadūnāṃ samadhīyata || 26 ||

BRP210.027.1 tad etat sumahābhāram avatārya kṣiter aham |

BRP210.027.2 yāsyāmy amaralokasya pālanāya bravīhi tān || 27 ||

vyāsa uvāca:

BRP210.028.1 ity ukto vāsudevena devadūtaḥ praṇamya tam |

BRP210.028.2 dvijāḥ sa divyayā gatyā devarājāntikaṃ yayau || 28 ||

BRP210.029.1 bhagavān apy athotpātān divyān bhaumāntarikṣagān |

BRP210.029.2 dadarśa dvārakāpuryāṃ vināśāya divāniśam || 29 ||

[p. 632 ]

BRP210.030.1 tān dṛṣṭvā yādavān āha paśyadhvam atidāruṇān |

BRP210.030.2 mahotpātāñ śamāyaiṣāṃ prabhāsaṃ yāma mā ciram || 30 ||

vyāsa uvāca:

BRP210.031.1 mahābhāgavataḥ prāha praṇipatyoddhavo harim || 31 ||

uddhava uvāca:

BRP210.032.1 bhagavan yan mayā kāryaṃ tad ājñāpaya sāmpratam |

BRP210.032.2 manye kulam idaṃ sarvaṃ bhagavān saṃhariṣyati |

BRP210.032.3 nāśāyāsya nimittāni kulasyācyuta lakṣaye || 32 ||

śrībhagavān uvāca:

BRP210.033.1 gaccha tvaṃ divyayā gatyā matprasādasamutthayā |

BRP210.033.2 badarīm āśramaṃ puṇyaṃ gandhamādanaparvate || 33 ||

BRP210.034.1 naranārāyaṇasthāne pavitritamahītale |

BRP210.034.2 manmanā matprasādena tatra siddhim avāpsyasi || 34 ||

BRP210.035.1 ahaṃ svargaṃ gamiṣyāmi upasaṃhṛtya vai kulam |

BRP210.035.2 dvārakāṃ ca mayā tyaktāṃ samudraḥ plāvayiṣyati || 35 ||

vyāsa uvāca:

BRP210.036.1 ity uktaḥ praṇipatyainaṃ jagāma sa tadoddhavaḥ |

BRP210.036.2 naranārāyaṇasthānaṃ keśavenānumoditaḥ || 36 ||

BRP210.037.1 tatas te yādavāḥ sarve rathān āruhya śīghragān |

BRP210.037.2 prabhāsaṃ prayayuḥ sārdhaṃ kṛṣṇarāmādibhir dvijāḥ || 37 ||

BRP210.038.1 prāpya prabhāsaṃ prayatā prītās te kukkurāndhakāḥ |

BRP210.038.2 cakrus tatra surāpānaṃ vāsudevānumoditāḥ || 38 ||

BRP210.039.1 pibatāṃ tatra vai teṣāṃ saṅgharṣeṇa parasparam |

BRP210.039.2 yādavānāṃ tato jajñe kalahāgniḥ kṣayāvahaḥ || 39 ||

BRP210.040.1 jaghnuḥ parasparaṃ te tu śastrair daivabalāt kṛtāḥ |

BRP210.040.2 kṣīṇaśastrās tu jagṛhuḥ pratyāsannām athairakām || 40 ||

BRP210.041.1 erakā tu gṛhītā tair vajrabhūteva lakṣyate |

BRP210.041.2 tayā parasparaṃ jaghnuḥ samprahāraiḥ sudāruṇaiḥ || 41 ||

BRP210.042.1 pradyumnasāmbapramukhāḥ kṛtavarmātha sātyakiḥ |

BRP210.042.2 aniruddhādayaś cānye pṛthur vipṛthur eva ca || 42 ||

BRP210.043.1 cāruvarmā sucāruś ca tathākrūrādayo dvijāḥ |

BRP210.043.2 erakārūpibhir vajrais te nijaghnuḥ parasparam || 43 ||

BRP210.044.1 nivārayām āsa harir yādavās te ca keśavam |

BRP210.044.2 sahāyaṃ menire prāptaṃ te nijaghnuḥ parasparam || 44 ||

BRP210.045.1 kṛṣṇo 'pi kupitas teṣām erakāmuṣṭim ādade |

BRP210.045.2 vadhāya teṣāṃ muśalaṃ muṣṭiloham abhūt tadā || 45 ||

BRP210.046.1 jaghāna tena niḥśeṣān ātatāyī sa yādavān |

BRP210.046.2 jaghnuś ca sahasābhyetya tathānye tu parasparam || 46 ||

BRP210.047.1 tataś cārṇavamadhyena jaitro 'sau cakriṇo rathaḥ |

BRP210.047.2 paśyato dārukasyāśu hṛto 'śvair dvijasattamāḥ || 47 ||

[p. 633 ]

BRP210.048.1 cakraṃ gadā tathā śārṅgaṃ tūṇau śaṅkho 'sir eva ca |

BRP210.048.2 pradakṣiṇaṃ tataḥ kṛtvā jagmur ādityavartmanā || 48 ||

BRP210.049.1 kṣaṇamātreṇa vai tatra yādavānām abhūt kṣayaḥ |

BRP210.049.2 ṛte kṛṣṇaṃ mahābāhuṃ dārukaṃ ca dvijottamāḥ || 49 ||

BRP210.050.1 caṅkramyamāṇau tau rāmaṃ vṛkṣamūlakṛtāsanam |

BRP210.050.2 dadṛśāte mukhāc cāsya niṣkrāmantaṃ mahoragam || 50 ||

BRP210.051.1 niṣkramya sa mukhāt tasya mahābhogo bhujaṅgamaḥ |

BRP210.051.2 prayātaś cārṇavaṃ siddhaiḥ pūjyamānas tathoragaiḥ || 51 ||

BRP210.052.1 tam arghyam ādāya tadā jaladhiḥ sammukhaṃ yayau |

BRP210.052.2 praviveśa ca tattoyaṃ pūjitaḥ pannagottamaiḥ |

BRP210.052.3 dṛṣṭvā balasya niryāṇaṃ dārukaṃ prāha keśavaḥ || 52 ||

śrībhagavān uvāca:

BRP210.053.1 idaṃ sarvaṃ tvam ācakṣva vasudevograsenayoḥ |

BRP210.053.2 niryāṇaṃ baladevasya yādavānāṃ tathā kṣayam || 53 ||

BRP210.054.1 yoge sthitvāham apy etat parityajya kalevaram |

BRP210.054.2 vācyaś ca dvārakāvāsī janaḥ sarvas tathāhukaḥ || 54 ||

BRP210.055.1 yathemāṃ nagarīṃ sarvāṃ samudraḥ plāvayiṣyati |

BRP210.055.2 tasmād rathaiḥ susajjais tu pratīkṣyo hy arjunāgamaḥ || 55 ||

BRP210.056.1 na stheyaṃ dvārakāmadhye niṣkrānte tatra pāṇḍave |

BRP210.056.2 tenaiva saha gantavyaṃ yatra yāti sa kauravaḥ || 56 ||

BRP210.057.1 gatvā ca brūhi kaunteyam arjunaṃ vacanaṃ mama |

BRP210.057.2 pālanīyas tvayā śaktyā jano 'yaṃ matparigrahaḥ || 57 ||

BRP210.058.1 ity arjunena sahito dvāravatyāṃ bhavāñ janam |

BRP210.058.2 gṛhītvā yātu vajraś ca yadurājo bhaviṣyati || 58 ||

Chapter 211: Kṛṣṇa's death

211 SS 318

vyāsa uvāca:

BRP211.001.1 ity ukto dārukaḥ kṛṣṇaṃ praṇipatya punaḥ punaḥ |

BRP211.001.2 pradakṣiṇaṃ ca bahuśaḥ kṛtvā prāyād yathoditam || 1 ||

BRP211.002.1 sa ca gatvā tathā cakre dvārakāyāṃ tathārjunam |

BRP211.002.2 ānināya mahābuddhiṃ vajraṃ cakre tathā nṛpam || 2 ||

BRP211.003.1 bhagavān api govindo vāsudevātmakaṃ param |

BRP211.003.2 brahmātmani samāropya sarvabhūteṣv adhārayat || 3 ||

BRP211.004.1 sa mānayan dvijavaco durvāsā yad uvāca ha |

BRP211.004.2 yogayukto 'bhavat pādaṃ kṛtvā jānuni sattamāḥ || 4 ||

BRP211.005.1 samprāpto vai jarā nāma tadā tatra sa lubdhakaḥ |

BRP211.005.2 muśalaśeṣalohasya sāyakaṃ dhārayan param || 5 ||

BRP211.006.1 sa tatpādaṃ mṛgākāraṃ samavekṣya vyavasthitaḥ |

BRP211.006.2 tato vivyādha tenaiva tomareṇa dvijottamāḥ || 6 ||

[p. 634 ]

BRP211.007.1 gataś ca dadṛśe tatra caturbāhudharaṃ naram |

BRP211.007.2 praṇipatyāha caivainaṃ prasīdeti punaḥ punaḥ || 7 ||

BRP211.008.1 ajānatā kṛtam idaṃ mayā hariṇaśaṅkayā |

BRP211.008.2 kṣamyatām ātmapāpena dagdhaṃ mā dagdhum arhasi || 8 ||

vyāsa uvāca:

BRP211.009.1 tatas taṃ bhagavān āha nāsti te bhayam aṇv api |

BRP211.009.2 gaccha tvaṃ matprasādena lubdha svargeśvarāspadam || 9 ||

vyāsa uvāca:

BRP211.010.1 vimānam āgataṃ sadyas tadvākyasamanantaram |

BRP211.010.2 āruhya prayayau svargaṃ lubdhakas tatprasādataḥ || 10 ||

BRP211.011.1 gate tasmin sa bhagavān saṃyojyātmānam ātmani |

BRP211.011.2 brahmabhūte 'vyaye 'cintye vāsudevamaye 'male || 11 ||

BRP211.012.1 ajanmany ajare 'nāśiny aprameye 'khilātmani |

BRP211.012.2 tyaktvā sa mānuṣaṃ deham avāpa trividhāṃ gatim || 12 ||

Chapter 212: Arjuna's deeds and failures after Kṛṣṇa's death

212 SS 318-320

vyāsa uvāca:

BRP212.001.1 arjuno 'pi tadānviṣya kṛṣṇarāmakalevare |

BRP212.001.2 saṃskāraṃ lambhayām āsa tathānyeṣām anukramāt || 1 ||

BRP212.002.1 aṣṭau mahiṣyaḥ kathitā rukmiṇīpramukhās tu yāḥ |

BRP212.002.2 upagṛhya harer dehaṃ viviśus tā hutāśanam || 2 ||

BRP212.003.1 revatī caiva rāmasya deham āśliṣya sattamāḥ |

BRP212.003.2 viveśa jvalitaṃ vahniṃ tatsaṅgāhlādaśītalam || 3 ||

BRP212.004.1 ugrasenas tu tac chrutvā tathaivānakadundubhiḥ |

BRP212.004.2 devakī rohiṇī caiva viviśur jātavedasam || 4 ||

BRP212.005.1 tato 'rjunaḥ pretakāryaṃ kṛtvā teṣāṃ yathāvidhi |

BRP212.005.2 niścakrāma janaṃ sarvaṃ gṛhītvā vajram eva ca || 5 ||

BRP212.006.1 dvāravatyā viniṣkrāntāḥ kṛṣṇapatnyaḥ sahasraśaḥ |

BRP212.006.2 vajraṃ janaṃ ca kaunteyaḥ pālayañ śanakair yayau || 6 ||

BRP212.007.1 sabhā sudharmā kṛṣṇena martyaloke samāhṛtā |

BRP212.007.2 svargaṃ jagāma bho viprāḥ pārijātaś ca pādapaḥ || 7 ||

BRP212.008.1 yasmin dine harir yāto divaṃ santyajya medinīm |

BRP212.008.2 tasmin dine 'vatīrṇo 'yaṃ kālakāyaḥ kaliḥ kila || 8 ||

BRP212.009.1 plāvayām āsa tāṃ śūnyāṃ dvārakāṃ ca mahodadhiḥ |

BRP212.009.2 yaduśreṣṭhagṛhaṃ tv ekaṃ nāplāvayata sāgaraḥ || 9 ||

BRP212.010.1 nātikrāmati bho viprās tad adyāpi mahodadhiḥ |

BRP212.010.2 nityaṃ sannihitas tatra bhagavān keśavo yataḥ || 10 ||

BRP212.011.1 tad atīva mahāpuṇyaṃ sarvapātakanāśanam |

BRP212.011.2 viṣṇukrīḍānvitaṃ sthānaṃ dṛṣṭvā pāpāt pramucyate || 11 ||

[p. 635 ]

BRP212.012.1 pārthaḥ pañcanade deśe bahudhānyadhanānvite |

BRP212.012.2 cakāra vāsaṃ sarvasya janasya munisattamāḥ || 12 ||

BRP212.013.1 tato lobhaḥ samabhavat pārthenaikena dhanvinā |

BRP212.013.2 dṛṣṭvā striyo nīyamānā dasyūnāṃ nihateśvarāḥ || 13 ||

BRP212.014.1 tatas te pāpakarmāṇo lobhopahatacetasaḥ |

BRP212.014.2 ābhīrā mantrayām āsuḥ sametyātyantadurmadāḥ || 14 ||

ābhīrā ūcuḥ:

BRP212.015.1 ayam eko 'rjuno dhanvī strījanaṃ nihateśvaram |

BRP212.015.2 nayaty asmān atikramya dhig etat kriyatāṃ balam || 15 ||

BRP212.016.1 hatvā garvasamārūḍho bhīṣmadroṇajayadrathān |

BRP212.016.2 karṇādīṃś ca na jānāti balaṃ grāmanivāsinām || 16 ||

BRP212.017.1 balajyeṣṭhān narān anyān grāmyāṃś caiva viśeṣataḥ |

BRP212.017.2 sarvān evāvajānāti kiṃ vo bahubhir uttaraiḥ || 17 ||

vyāsa uvāca:

BRP212.018.1 tato yaṣṭipraharaṇā dasyavo loṣṭahāriṇaḥ |

BRP212.018.2 sahasraśo 'bhyadhāvanta taṃ janaṃ nihateśvaram |

BRP212.018.3 tato nivṛttaḥ kaunteyaḥ prāhābhīrān hasann iva || 18 ||

arjuna uvāca:

BRP212.019.1 nivartadhvam adharmajñā yadīto na mumūrṣavaḥ || 19 ||

vyāsa uvāca:

BRP212.020.1 avajñāya vacas tasya jagṛhus te tadā dhanam |

BRP212.020.2 strījanaṃ cāpi kaunteyād viṣvaksenaparigraham || 20 ||

BRP212.021.1 tato 'rjuno dhanur divyaṃ gāṇḍīvam ajaraṃ yudhi |

BRP212.021.2 āropayitum ārebhe na śaśāka sa vīryavān || 21 ||

BRP212.022.1 cakāra sajjaṃ kṛcchrāt tu tad abhūc chithilaṃ punaḥ |

BRP212.022.2 na sasmāra tathāstrāṇi cintayann api pāṇḍavaḥ || 22 ||

BRP212.023.1 śarān mumoca caiteṣu pārthaḥ śeṣān sa harṣitaḥ |

BRP212.023.2 na bhedaṃ te paraṃ cakrur astā gāṇḍīvadhanvanā || 23 ||

BRP212.024.1 vahninā cākṣayā dattāḥ śarās te 'pi kṣayaṃ yayuḥ |

BRP212.024.2 yudhyataḥ saha gopālair arjunasyābhavat kṣayaḥ || 24 ||

BRP212.025.1 acintayat tu kaunteyaḥ kṛṣṇasyaiva hi tad balam |

BRP212.025.2 yan mayā śarasaṅghātaiḥ sabalā bhūbhṛto jitāḥ || 25 ||

BRP212.026.1 miṣataḥ pāṇḍuputrasya tatas tāḥ pramadottamāḥ |

BRP212.026.2 apākṛṣyanta cābhīraiḥ kāmāc cānyāḥ pravavrajuḥ || 26 ||

BRP212.027.1 tataḥ śareṣu kṣīṇeṣu dhanuṣkoṭyā dhanañjayaḥ |

BRP212.027.2 jaghāna dasyūṃs te cāsya prahārāñ jahasur dvijāḥ || 27 ||

BRP212.028.1 paśyatas tv eva pārthasya vṛṣṇyandhakavarastriyaḥ |

BRP212.028.2 jagmur ādāya te mlecchāḥ samantān munisattamāḥ || 28 ||

BRP212.029.1 tataḥ sa duḥkhito jiṣṇuḥ kaṣṭaṃ kaṣṭam iti bruvan |

BRP212.029.2 aho bhagavatā tena mukto 'smīti ruroda vai || 29 ||

[p. 636 ]

arjuna uvāca:

BRP212.030.1 tad dhanus tāni cāstrāṇi sa rathas te ca vājinaḥ |

BRP212.030.2 sarvam ekapade naṣṭaṃ dānam aśrotriye yathā || 30 ||

BRP212.031.1 aho cāti balaṃ daivaṃ vinā tena mahātmanā |

BRP212.031.2 yad asāmarthyayukto 'haṃ nīcair nītaḥ parābhavam || 31 ||

BRP212.032.1 tau bāhū sa ca me muṣṭiḥ sthānaṃ tat so 'smi cārjunaḥ |

BRP212.032.2 puṇyeneva vinā tena gataṃ sarvam asāratām || 32 ||

BRP212.033.1 mamārjunatvaṃ bhīmasya bhīmatvaṃ tatkṛtaṃ dhruvam |

BRP212.033.2 vinā tena yad ābhīrair jito 'haṃ katham anyathā || 33 ||

vyāsa uvāca:

BRP212.034.1 itthaṃ vadan yayau jiṣṇur indraprasthaṃ purottamam |

BRP212.034.2 cakāra tatra rājānaṃ vajraṃ yādavanandanam || 34 ||

BRP212.035.1 sa dadarśa tato vyāsaṃ phālgunaḥ kānanāśrayam |

BRP212.035.2 tam upetya mahābhāgaṃ vinayenābhyavādayat || 35 ||

BRP212.036.1 taṃ vandamānaṃ caraṇāv avalokya suniścitam |

BRP212.036.2 uvāca pārthaṃ vicchāyaḥ katham atyantam īdṛśaḥ || 36 ||

BRP212.037.1 ajārajonugamanaṃ brahmahatyāthavā kṛtā |

BRP212.037.2 jayāśābhaṅgaduḥkhī vā bhraṣṭacchāyo 'si sāmpratam || 37 ||

BRP212.038.1 sāntānikādayo vā te yācamānā nirākṛtāḥ |

BRP212.038.2 agamyastrīratir vāpi tenāsi vigataprabhaḥ || 38 ||

BRP212.039.1 bhuṅkte pradāya viprebhyo miṣṭam ekam atho bhavān |

BRP212.039.2 kiṃ vā kṛpaṇavittāni hṛtāni bhavatārjuna || 39 ||

BRP212.040.1 kaccin na sūryavātasya gocaratvaṃ gato 'rjuna |

BRP212.040.2 duṣṭacakṣur hato vāpi niḥśrīkaḥ katham anyathā || 40 ||

BRP212.041.1 spṛṣṭo nakhāmbhasā vāpi ghaṭāmbhaḥprokṣito 'pi vā |

BRP212.041.2 tenātīvāsi vicchāyo nyūnair vā yudhi nirjitaḥ || 41 ||

vyāsa uvāca:

BRP212.042.1 tataḥ pārtho viniḥśvasya śrūyatāṃ bhagavann iti |

BRP212.042.2 prokto yathāvad ācaṣṭa viprā ātmaparābhavam || 42 ||

arjuna uvāca:

BRP212.043.1 yad balaṃ yac ca nas tejo yad vīryaṃ yat parākramaḥ |

BRP212.043.2 yā śrīś chāyā ca naḥ so 'smān parityajya harir gataḥ || 43 ||

BRP212.044.1 itareṇeva mahatā smitapūrvābhibhāṣiṇā |

BRP212.044.2 hīnā vayaṃ mune tena jātās tṛṇamayā iva || 44 ||

BRP212.045.1 astrāṇāṃ sāyakānāṃ ca gāṇḍīvasya tathā mama |

BRP212.045.2 sāratā yābhavan mūrtā sa gataḥ puruṣottamaḥ || 45 ||

BRP212.046.1 yasyāvalokanād asmāñ śrīr jayaḥ sampad unnatiḥ |

BRP212.046.2 na tatyāja sa govindas tyaktvāsmān bhagavān gataḥ || 46 ||

BRP212.047.1 bhīṣmadroṇāṅgarājādyās tathā duryodhanādayaḥ |

BRP212.047.2 yatprabhāvena nirdagdhāḥ sa kṛṣṇas tyaktavān bhuvam || 47 ||

[p. 637 ]

BRP212.048.1 niryauvanā hataśrīkā bhraṣṭacchāyeva me mahī |

BRP212.048.2 vibhāti tāta naiko 'haṃ virahe tasya cakriṇaḥ || 48 ||

BRP212.049.1 yasyānubhāvād bhīṣmādyair mayy agnau śalabhāyitam |

BRP212.049.2 vinā tenādya kṛṣṇena gopālair asmi nirjitaḥ || 49 ||

BRP212.050.1 gāṇḍīvaṃ triṣu lokeṣu khyātaṃ yad anubhāvataḥ |

BRP212.050.2 mama tena vinābhīrair laguḍais tu tiraskṛtam || 50 ||

BRP212.051.1 strīsahasrāṇy anekāni hy anāthāni mahāmune |

BRP212.051.2 yatato mama nītāni dasyubhir laguḍāyudhaiḥ || 51 ||

BRP212.052.1 ānīyamānam ābhīraiḥ sarvaṃ kṛṣṇāvarodhanam |

BRP212.052.2 hṛtaṃ yaṣṭipraharaṇaiḥ paribhūya balaṃ mama || 52 ||

BRP212.053.1 niḥśrīkatā na me citraṃ yaj jīvāmi tad adbhutam |

BRP212.053.2 nīcāvamānapaṅkāṅkī nirlajjo 'smi pitāmaha || 53 ||

vyāsa uvāca:

BRP212.054.1 śrutvāhaṃ tasya tad vākyam abravaṃ dvijasattamāḥ |

BRP212.054.2 duḥkhitasya ca dīnasya pāṇḍavasya mahātmanaḥ || 54 ||

BRP212.055.1 alaṃ te vrīḍayā pārtha na tvaṃ śocitum arhasi |

BRP212.055.2 avehi sarvabhūteṣu kālasya gatir īdṛśī || 55 ||

BRP212.056.1 kālo bhavāya bhūtānām abhavāya ca pāṇḍava |

BRP212.056.2 kālamūlam idaṃ jñātvā kuru sthairyam ato 'rjuna || 56 ||

BRP212.057.1 nadyaḥ samudrā girayaḥ sakalā ca vasundharā |

BRP212.057.2 devā manuṣyāḥ paśavas taravaś ca sarīsṛpāḥ || 57 ||

BRP212.058.1 sṛṣṭāḥ kālena kālena punar yāsyanti saṅkṣayam |

BRP212.058.2 kālātmakam idaṃ sarvaṃ jñātvā śamam avāpnuhi || 58 ||

BRP212.059.1 yathāttha kṛṣṇamāhātmyaṃ tat tathaiva dhanañjaya |

BRP212.059.2 bhārāvatārakāryārtham avatīrṇaḥ sa medinīm || 59 ||

BRP212.060.1 bhārākrāntā dharā yātā devānāṃ sannidhau purā |

BRP212.060.2 tadartham avatīrṇo 'sau kāmarūpī janārdanaḥ || 60 ||

BRP212.061.1 tac ca niṣpāditaṃ kāryam aśeṣā bhūbhṛto hatāḥ |

BRP212.061.2 vṛṣṇyandhakakulaṃ sarvaṃ tathā pārthopasaṃhṛtam || 61 ||

BRP212.062.1 na kiñcid anyat kartavyam asya bhūmitale 'rjuna |

BRP212.062.2 tato gataḥ sa bhagavān kṛtakṛtyo yathecchayā || 62 ||

BRP212.063.1 sṛṣṭiṃ sarge karoty eṣa devadevaḥ sthitiṃ sthitau |

BRP212.063.2 ante tāpasamartho 'yaṃ sāmprataṃ vai yathā kṛtam || 63 ||

BRP212.064.1 tasmāt pārtha na santāpas tvayā kāryaḥ parābhavāt |

BRP212.064.2 bhavanti bhavakāleṣu puruṣāṇāṃ parākramāḥ || 64 ||

BRP212.065.1 yatas tvayaikena hatā bhīṣmadroṇādayo nṛpāḥ |

BRP212.065.2 teṣām arjuna kālotthaḥ kiṃ nyūnābhibhavo na saḥ || 65 ||

BRP212.066.1 viṣṇos tasyānubhāvena yathā teṣāṃ parābhavaḥ |

BRP212.066.2 tvattas tathaiva bhavato dasyubhyo 'nte tadudbhavaḥ || 66 ||

BRP212.067.1 sa devo 'nyaśarīrāṇi samāviśya jagatsthitim |

BRP212.067.2 karoti sarvabhūtānāṃ nāśaṃ cānte jagatpatiḥ || 67 ||

[p. 638 ]

BRP212.068.1 bhavodbhave ca kaunteya sahāyas te janārdanaḥ |

BRP212.068.2 bhavānte tvadvipakṣās te keśavenāvalokitāḥ || 68 ||

BRP212.069.1 kaḥ śraddadhyāt sagāṅgeyān hanyās tvaṃ sarvakauravān |

BRP212.069.2 ābhīrebhyaś ca bhavataḥ kaḥ śraddadhyāt parābhavam || 69 ||

BRP212.070.1 pārthaitat sarvabhūteṣu harer līlāviceṣṭitam |

BRP212.070.2 tvayā yat kauravā dhvastā yad ābhīrair bhavāñ jitaḥ || 70 ||

BRP212.071.1 gṛhītā dasyubhir yac ca rakṣitā bhavatā striyaḥ |

BRP212.071.2 tad apy ahaṃ yathāvṛttaṃ kathayāmi tavārjuna || 71 ||

BRP212.072.1 aṣṭāvakraḥ purā vipra udavāsarato 'bhavat |

BRP212.072.2 bahūn varṣagaṇān pārtha gṛṇan brahma sanātanam || 72 ||

BRP212.073.1 jiteṣv asurasaṅgheṣu merupṛṣṭhe mahotsavaḥ |

BRP212.073.2 babhūva tatra gacchantyo dadṛśus taṃ surastriyaḥ || 73 ||

BRP212.074.1 rambhātilottamādyāś ca śataśo 'tha sahasraśaḥ |

BRP212.074.2 tuṣṭuvus taṃ mahātmānaṃ praśaśaṃsuś ca pāṇḍava || 74 ||

BRP212.075.1 ākaṇṭhamagnaṃ salile jaṭābhāradharaṃ munim |

BRP212.075.2 vinayāvanatāś caiva praṇemuḥ stotratatparāḥ || 75 ||

BRP212.076.1 yathā yathā prasanno 'bhūt tuṣṭuvus taṃ tathā tathā |

BRP212.076.2 sarvās tāḥ kauravaśreṣṭha variṣṭhaṃ taṃ dvijanmanām || 76 ||

aṣṭāvakra uvāca:

BRP212.077.1 prasanno 'haṃ mahābhāgā bhavatīnāṃ yad iṣyate |

BRP212.077.2 mattas tad vriyatāṃ sarvaṃ pradāsyāmy api durlabham || 77 ||

vyāsa uvāca:

BRP212.078.1 rambhātilottamādyāś ca divyāś cāpsaraso 'bruvan || 78 ||

apsarasa ūcuḥ:

BRP212.079.1 prasanne tvayy asamprāptaṃ kim asmākam iti dvijāḥ || 79 ||

BRP212.080.1 itarās tv abruvan vipra prasanno bhagavan yadi |

BRP212.080.2 tad icchāmaḥ patiṃ prāptuṃ viprendra puruṣottamam || 80 ||

vyāsa uvāca:

BRP212.081.1 evaṃ bhaviṣyatīty uktvā uttatāra jalān muniḥ |

BRP212.081.2 tam uttīrṇaṃ ca dadṛśur virūpaṃ vakram aṣṭadhā || 81 ||

BRP212.082.1 taṃ dṛṣṭvā gūhamānānāṃ yāsāṃ hāsaḥ sphuṭo 'bhavat |

BRP212.082.2 tāḥ śaśāpa muniḥ kopam avāpya kurunandana || 82 ||

aṣṭāvakra uvāca:

BRP212.083.1 yasmād virūparūpaṃ māṃ matvā hāsāvamānanā |

BRP212.083.2 bhavatībhiḥ kṛtā tasmād eṣa śāpaṃ dadāmi vaḥ || 83 ||

BRP212.084.1 matprasādena bhartāraṃ labdhvā tu puruṣottamam |

BRP212.084.2 macchāpopahatāḥ sarvā dasyuhastaṃ gamiṣyatha || 84 ||

vyāsa uvāca:

BRP212.085.1 ity udīritam ākarṇya munis tābhiḥ prasāditaḥ |

BRP212.085.2 punaḥ surendralokaṃ vai prāha bhūyo gamiṣyatha || 85 ||

BRP212.086.1 evaṃ tasya muneḥ śāpād aṣṭāvakrasya keśavam |

BRP212.086.2 bhartāraṃ prāpya tāḥ prāptā dasyuhastaṃ varāṅganāḥ || 86 ||

[p. 639 ]

BRP212.087.1 tat tvayā nātra kartavyaḥ śoko 'lpo 'pi hi pāṇḍava |

BRP212.087.2 tenaivākhilanāthena sarvaṃ tad upasaṃhṛtam || 87 ||

BRP212.088.1 bhavatāṃ copasaṃhāram āsannaṃ tena kurvatā |

BRP212.088.2 balaṃ tejas tathā vīryaṃ māhātmyaṃ copasaṃhṛtam || 88 ||

BRP212.089.1 jātasya niyato mṛtyuḥ patanaṃ ca tathonnateḥ |

BRP212.089.2 viprayogāvasānaṃ tu saṃyogaḥ sañcayaḥ kṣayaḥ || 89 ||

BRP212.090.1 vijñāya na budhāḥ śokaṃ na harṣam upayānti ye |

BRP212.090.2 teṣām evetare ceṣṭāṃ śikṣantaḥ santi tādṛśāḥ || 90 ||

BRP212.091.1 tasmāt tvayā naraśreṣṭha jñātvaitad bhrātṛbhiḥ saha |

BRP212.091.2 parityajyākhilaṃ rājyaṃ gantavyaṃ tapase vanam || 91 ||

BRP212.092.1 tad gaccha dharmarājāya nivedyaitad vaco mama |

BRP212.092.2 paraśvo bhrātṛbhiḥ sārdhaṃ gatiṃ vīra yathā kuru || 92 ||

vyāsa uvāca:

BRP212.093.1 ity ukto dharmarājaṃ tu samabhyetya tathoktavān |

BRP212.093.2 dṛṣṭaṃ caivānubhūtaṃ vā kathitaṃ tad aśeṣataḥ || 93 ||

BRP212.094.1 vyāsavākyaṃ ca te sarve śrutvārjunasamīritam |

BRP212.094.2 rājye parīkṣitaṃ kṛtvā yayuḥ pāṇḍusutā vanam || 94 ||

BRP212.095.1 ity evaṃ vo muniśreṣṭhā vistareṇa mayoditam |

BRP212.095.2 jātasya ca yador vaṃśe vāsudevasya ceṣṭitam || 95 ||

Chapter 213: Manifestations of Viṣṇu

213 SS 320-324

munaya ūcuḥ:

BRP213.001.1 aho kṛṣṇasya māhātmyam adbhutaṃ cātimānuṣam |

BRP213.001.2 rāmasya ca muniśreṣṭha tvayoktaṃ bhuvi durlabham || 1 ||

BRP213.002.1 na tṛptim adhigacchāmaḥ śṛṇvanto bhagavatkathām |

BRP213.002.2 tasmād brūhi mahābhāga bhūyo devasya ceṣṭitam || 2 ||

BRP213.003.1 prādurbhāvaḥ purāṇeṣu viṣṇor amitatejasaḥ |

BRP213.003.2 satāṃ kathayatām eva varāha iti naḥ śrutam || 3 ||

BRP213.004.1 na jānīmo 'sya caritaṃ na vidhiṃ na ca vistaram |

BRP213.004.2 na karmaguṇasadbhāvaṃ na hetutvamanīṣitam || 4 ||

BRP213.005.1 kimātmako varāho 'sau kā mūrtiḥ kā ca devatā |

BRP213.005.2 kimācāraprabhāvo vā kiṃ vā tena tadā kṛtam || 5 ||

BRP213.006.1 yajñārthe samavetānāṃ miṣatāṃ ca dvijanmanām |

BRP213.006.2 mahāvarāhacaritaṃ sarvalokasukhāvaham || 6 ||

BRP213.007.1 yathā nārāyaṇo brahman vārāhaṃ rūpam āsthitaḥ |

BRP213.007.2 daṃṣṭrayā gāṃ samudrasthām ujjahārārimardanaḥ || 7 ||

BRP213.008.1 vistareṇaiva karmāṇi sarvāṇi ripughātinaḥ |

BRP213.008.2 śrotuṃ no vartate buddhir hareḥ kṛṣṇasya dhīmataḥ || 8 ||

[p. 640 ]

BRP213.009.1 karmaṇām ānupūrvyā ca prādurbhāvāś ca ye vibho |

BRP213.009.2 yā vāsya prakṛtir brahmaṃs tāś cākhyātuṃ tvam arhasi || 9 ||

vyāsa uvāca:

BRP213.010.1 praśnabhāro mahān eṣa bhavadbhiḥ samudāhṛtaḥ |

BRP213.010.2 yathāśaktyā tu vakṣyāmi śrūyatāṃ vaiṣṇavaṃ yaśaḥ || 10 ||

BRP213.011.1 viṣṇoḥ prabhāvaśravaṇe diṣṭyā vo matir utthitā |

BRP213.011.2 tasmād viṣṇoḥ samastā vai śṛṇudhvaṃ yāḥ pravṛttayaḥ || 11 ||

BRP213.012.1 sahasrāsyaṃ sahasrākṣaṃ sahasracaraṇaṃ ca yam |

BRP213.012.2 sahasraśirasaṃ devaṃ sahasrakaram avyayam || 12 ||

BRP213.013.1 sahasrajihvaṃ bhāsvantaṃ sahasramukuṭaṃ prabhum |

BRP213.013.2 sahasradaṃ sahasrādiṃ sahasrabhujam avyayam || 13 ||

BRP213.014.1 havanaṃ savanaṃ caiva hotāraṃ havyam eva ca |

BRP213.014.2 pātrāṇi ca pavitrāṇi vediṃ dīkṣāṃ samit sruvam || 14 ||

BRP213.015.1 sruksomasūryamuśalaṃ prokṣaṇīṃ dakṣiṇāyanam |

BRP213.015.2 adhvaryuṃ sāmagaṃ vipraṃ sadasyaṃ sadanaṃ sadaḥ || 15 ||

BRP213.016.1 yūpaṃ cakraṃ dhruvāṃ darvīṃ carūṃś colūkhalāni ca |

BRP213.016.2 prāgvaṃśaṃ yajñabhūmiṃ ca hotāraṃ ca paraṃ ca yat || 16 ||

BRP213.017.1 hrasvāṇy atipramāṇāni sthāvarāṇi carāṇi ca |

BRP213.017.2 prāyaścittāni vārghyaṃ ca sthaṇḍilāni kuśās tathā || 17 ||

BRP213.018.1 mantrayajñavahaṃ vahniṃ bhāgaṃ bhāgavahaṃ ca yat |

BRP213.018.2 agrāsinaṃ somabhujaṃ hutārciṣam udāyudham || 18 ||

BRP213.019.1 āhur vedavido viprā yaṃ yajñe śāśvataṃ prabhum |

BRP213.019.2 tasya viṣṇoḥ sureśasya śrīvatsāṅkasya dhīmataḥ || 19 ||

BRP213.020.1 prādurbhāvasahasrāṇi samatītāny anekaśaḥ |

BRP213.020.2 bhūyaś caiva bhaviṣyanti hy evam āha pitāmahaḥ || 20 ||

BRP213.021.1 yat pṛcchadhvaṃ mahābhāgā divyāṃ puṇyām imāṃ kathām |

BRP213.021.2 prādurbhāvāśritāṃ viṣṇoḥ sarvapāpaharāṃ śivām || 21 ||

BRP213.022.1 śṛṇudhvaṃ tāṃ mahābhāgās tadgatenāntarātmanā |

BRP213.022.2 pravakṣyāmy ānupūrvyeṇa yat pṛcchadhvaṃ mamānaghāḥ || 22 ||

BRP213.023.1 vāsudevasya māhātmyaṃ caritaṃ ca mahāmateḥ |

BRP213.023.2 hitārthaṃ suramartyānāṃ lokānāṃ prabhavāya ca || 23 ||

BRP213.024.1 bahuśaḥ sarvabhūtātmā prādurbhavati vīryavān |

BRP213.024.2 prādurbhāvāṃś ca vakṣyāmi puṇyān divyān guṇānvitān || 24 ||

BRP213.025.1 supto yugasahasraṃ yaḥ prādurbhavati kāryataḥ |

BRP213.025.2 pūrṇe yugasahasre 'tha devadevo jagatpatiḥ || 25 ||

BRP213.026.1 brahmā ca kapilaś caiva tryambakas tridaśās tathā |

BRP213.026.2 devāḥ saptarṣayaś caiva nāgāś cāpsarasas tathā || 26 ||

BRP213.027.1 sanatkumāraś ca mahānubhāvo |

BRP213.027.2 manur mahātmā bhagavān prajākaraḥ |

BRP213.027.3 purāṇadevo 'tha purāṇi cakre |

BRP213.027.4 pradīptavaiśvānaratulyatejāḥ || 27 ||

[p. 641 ]

BRP213.028.1 yo 'sau cārṇavamadhyastho naṣṭe sthāvarajaṅgame |

BRP213.028.2 naṣṭe devāsuranare pranaṣṭoragarākṣase || 28 ||

BRP213.029.1 yoddhukāmau durādharṣau tāv ubhau madhukaiṭabhau |

BRP213.029.2 hatau bhagavatā tena tayor dattvāmitaṃ varam || 29 ||

BRP213.030.1 purā kamalanābhasya svapataḥ sāgarāmbhasi |

BRP213.030.2 puṣkare tatra sambhūtā devāḥ sarṣigaṇās tathā || 30 ||

BRP213.031.1 eṣa pauṣkarako nāma prādurbhāvo mahātmanaḥ |

BRP213.031.2 purāṇaṃ kathyate yatra devaśrutisamāhitam || 31 ||

BRP213.032.1 vārāhas tu śrutimukhaḥ prādurbhāvo mahātmanaḥ |

BRP213.032.2 yatra viṣṇuḥ suraśreṣṭho vārāhaṃ rūpam āsthitaḥ || 32 ||

BRP213.033.1 vedapādo yūpadaṃṣṭraḥ kratudantaś citīmukhaḥ |

BRP213.033.2 agnijihvo darbharomā brahmaśīrṣo mahātapāḥ || 33 ||

BRP213.034.1 ahorātrekṣaṇo divyo vedāṅgaḥ śrutibhūṣaṇaḥ |

BRP213.034.2 ājyanāsaḥ sruvatuṇḍaḥ sāmaghoṣasvaro mahān || 34 ||

BRP213.035.1 satyadharmamayaḥ śrīmān kramavikramasatkṛtaḥ |

BRP213.035.2 prāyaścittanakho ghoraḥ paśujānur mukhākṛtiḥ || 35 ||

BRP213.036.1 udgatāntro homaliṅgo bījauṣadhimahāphalaḥ |

BRP213.036.2 vādyantarātmā mantrasphig vikṛtaḥ somaśoṇitaḥ || 36 ||

BRP213.037.1 vediskandho havirgandho havyakavyātivegavān |

BRP213.037.2 prāgvaṃśakāyo dyutimān nānādīkṣābhir anvitaḥ || 37 ||

BRP213.038.1 dakṣiṇāhṛdayo yogī mahāsattramayo mahān |

BRP213.038.2 upākarmāṣṭarucakaḥ pravargāvartabhūṣaṇaḥ || 38 ||

BRP213.039.1 nānācchandogatipatho guhyopaniṣadāsanaḥ |

BRP213.039.2 chāyāpatnīsahāyo 'sau maṇiśṛṅga ivotthitaḥ || 39 ||

BRP213.040.1 mahīṃ sāgaraparyantāṃ saśailavanakānanām |

BRP213.040.2 ekārṇavajalabhraṣṭām ekārṇavagataḥ prabhuḥ || 40 ||

BRP213.041.1 daṃṣṭrayā yaḥ samuddhṛtya lokānāṃ hitakāmyayā |

BRP213.041.2 sahasraśīrṣo lokādiś cakāra jagatīṃ punaḥ || 41 ||

BRP213.042.1 evaṃ yajñavarāheṇa bhūtvā bhūtahitārthinā |

BRP213.042.2 uddhṛtā pṛthivī devī sāgarāmbudharā purā || 42 ||

BRP213.043.1 vārāha eṣa kathito nārasiṃhas tato dvijāḥ |

BRP213.043.2 yatra bhūtvā mṛgendreṇa hiraṇyakaśipur hataḥ || 43 ||

BRP213.044.1 purā kṛtayuge nāma surārir baladarpitaḥ |

BRP213.044.2 daityānām ādipuruṣaś cakāra sumahat tapaḥ || 44 ||

BRP213.045.1 daśa varṣasahasrāṇi śatāni daśa pañca ca |

BRP213.045.2 japopavāsaniratas tasthau maunavratasthitaḥ || 45 ||

BRP213.046.1 tataḥ śamadamābhyāṃ ca brahmacaryeṇa caiva hi |

BRP213.046.2 prīto 'bhavat tatas tasya tapasā niyamena ca || 46 ||

[p. 642 ]

BRP213.047.1 taṃ vai svayambhūr bhagavān svayam āgamya bho dvijāḥ |

BRP213.047.2 vimānenārkavarṇena haṃsayuktena bhāsvatā || 47 ||

BRP213.048.1 ādityair vasubhiḥ sārdhaṃ marudbhir daivatais tathā |

BRP213.048.2 rudrair viśvasahāyaiś ca yakṣarākṣasakinnaraiḥ || 48 ||

BRP213.049.1 diśābhiḥ pradiśābhiś ca nadībhiḥ sāgarais tathā |

BRP213.049.2 nakṣatraiś ca muhūrtaiś ca khecaraiś ca mahāgrahaiḥ || 49 ||

BRP213.050.1 devarṣibhis tapovṛddhaiḥ siddhair vidvadbhir eva ca |

BRP213.050.2 rājarṣibhiḥ puṇyatamair gandharvair apsarogaṇaiḥ || 50 ||

BRP213.051.1 carācaraguruḥ śrīmān vṛtaḥ sarvaiḥ surais tathā |

BRP213.051.2 brahmā brahmavidāṃ śreṣṭho daityaṃ vacanam abravīt || 51 ||

brahmovāca:

BRP213.052.1 prīto 'smi tava bhaktasya tapasānena suvrata |

BRP213.052.2 varaṃ varaya bhadraṃ te yatheṣṭaṃ kāmam āpnuhi || 52 ||

hiraṇyakaśipur uvāca:

BRP213.053.1 na devāsuragandharvā na yakṣoragarākṣasāḥ |

BRP213.053.2 ṛṣayo vātha māṃ śāpaiḥ kruddhā lokapitāmaha || 53 ||

BRP213.054.1 śapeyus tapasā yuktā vara eṣa vṛto mayā |

BRP213.054.2 na śastreṇa na vāstreṇa giriṇā pādapena vā || 54 ||

BRP213.055.1 na śuṣkeṇa na cārdreṇa na caivordhvaṃ na cāpy adhaḥ |

BRP213.055.2 pāṇiprahāreṇaikena sabhṛtyabalavāhanam || 55 ||

BRP213.056.1 yo māṃ nāśayituṃ śaktaḥ sa me mṛtyur bhaviṣyati |

BRP213.056.2 bhaveyam aham evārkaḥ somo vāyur hutāśanaḥ || 56 ||

BRP213.057.1 salilaṃ cāntarikṣaṃ ca ākāśaṃ caiva sarvaśaḥ |

BRP213.057.2 ahaṃ krodhaś ca kāmaś ca varuṇo vāsavo yamaḥ |

BRP213.057.3 dhanadaś ca dhanādhyakṣo yakṣaḥ kimpuruṣādhipaḥ || 57 ||

brahmovāca:

BRP213.058.1 ete divyā varās tāta mayā dattās tavādbhutāḥ |

BRP213.058.2 sarvān kāmān imāṃs tāta prāpsyasi tvaṃ na saṃśayaḥ || 58 ||

vyāsa uvāca:

BRP213.059.1 evam uktvā tu bhagavāñ jagāmāśu pitāmahaḥ |

BRP213.059.2 vairājaṃ brahmasadanaṃ brahmarṣigaṇasevitam || 59 ||

BRP213.060.1 tato devāś ca nāgāś ca gandharvā munayas tathā |

BRP213.060.2 varapradānaṃ śrutvaiva pitāmaham upasthitāḥ || 60 ||

devā ūcuḥ:

BRP213.061.1 vareṇānena bhagavan bādhiṣyati sa no 'suraḥ |

BRP213.061.2 tat prasīdāśu bhagavan vadho 'py asya vicintyatām || 61 ||

BRP213.062.1 bhagavan sarvabhūtānāṃ svayambhūr ādikṛt prabhuḥ |

BRP213.062.2 sraṣṭā ca havyakavyānām avyaktaṃ prakṛtir dhruvam || 62 ||

vyāsa uvāca:

BRP213.063.1 tato lokahitaṃ vākyaṃ śrutvā devaḥ prajāpatiḥ |

BRP213.063.2 provāca bhagavān vākyaṃ sarvadevagaṇāṃs tathā || 63 ||

brahmovāca:

BRP213.064.1 avaśyaṃ tridaśās tena prāptavyaṃ tapasaḥ phalam |

BRP213.064.2 tapaso 'nte ca bhagavān vadhaṃ viṣṇuḥ kariṣyati || 64 ||

[p. 643 ]

vyāsa uvāca:

BRP213.065.1 etac chrutvā surāḥ sarve vākyaṃ paṅkajajanmanaḥ |

BRP213.065.2 svāni sthānāni divyāni jagmus te vai mudānvitāḥ || 65 ||

BRP213.066.1 labdhamātre vare cāpi sarvāḥ so 'bādhata prajāḥ |

BRP213.066.2 hiraṇyakaśipur daityo varadānena darpitaḥ || 66 ||

BRP213.067.1 āśrameṣu mahābhāgān munīn vai saṃśitavratān |

BRP213.067.2 satyadharmaratān dāntāṃs tadā dharṣitavāṃs tathā || 67 ||

BRP213.068.1 tridivasthāṃs tathā devān parājitya mahābalaḥ |

BRP213.068.2 trailokyaṃ vaśam ānīya svarge vasati so 'suraḥ || 68 ||

BRP213.069.1 yadā varamadonmatto vicaran dānavo bhuvi |

BRP213.069.2 yajñīyān akarod daityān ayajñīyāś ca devatāḥ || 69 ||

BRP213.070.1 ādityā vasavaḥ sādhyā viśve ca marutas tathā |

BRP213.070.2 śaraṇyaṃ śaraṇaṃ viṣṇum upatasthur mahābalam || 70 ||

BRP213.071.1 devabrahmamayaṃ yajñaṃ brahmadevaṃ sanātanam |

BRP213.071.2 bhūtaṃ bhavyaṃ bhaviṣyaṃ ca prabhuṃ lokanamaskṛtam |

BRP213.071.3 nārāyaṇaṃ vibhuṃ devaṃ śaraṇyaṃ śaraṇaṃ gatāḥ || 71 ||

devā ūcuḥ:

BRP213.072.1 trāyasva no 'dya deveśa hiraṇyakaśipor bhayāt |

BRP213.072.2 tvaṃ hi naḥ paramo devas tvaṃ hi naḥ paramo guruḥ || 72 ||

BRP213.073.1 tvaṃ hi naḥ paramo dhātā brahmādīnāṃ surottama |

BRP213.073.2 utphullāmalapattrākṣa śatrupakṣakṣayaṅkara |

BRP213.073.3 kṣayāya ditivaṃśasya śaraṇaṃ tvaṃ bhavasva naḥ || 73 ||

vāsudeva uvāca:

BRP213.074.1 bhayaṃ tyajadhvam amarā abhayaṃ vo dadāmy aham |

BRP213.074.2 tathaiva tridivaṃ devāḥ pratilapsyatha mā ciram || 74 ||

BRP213.075.1 eṣo 'haṃ sagaṇaṃ daityaṃ varadānena darpitam |

BRP213.075.2 avadhyam amarendrāṇāṃ dānavendraṃ nihanmi tam || 75 ||

vyāsa uvāca:

BRP213.076.1 evam uktvā tu bhagavān visṛjya tridaśeśvarān |

BRP213.076.2 hiraṇyakaśipoḥ sthānam ājagāma mahābalaḥ || 76 ||

BRP213.077.1 narasyārdhatanuṃ kṛtvā siṃhasyārdhatanuṃ prabhuḥ |

BRP213.077.2 nārasiṃhena vapuṣā pāṇiṃ saṃspṛśya pāṇinā || 77 ||

BRP213.078.1 ghanajīmūtasaṅkāśo ghanajīmūtanisvanaḥ |

BRP213.078.2 ghanajīmūtadīptaujā jīmūta iva vegavān || 78 ||

BRP213.079.1 daityaṃ so 'tibalaṃ dṛṣṭvā dṛptaśārdūlavikramaḥ |

BRP213.079.2 dṛptair daityagaṇair guptaṃ hatavān ekapāṇinā || 79 ||

BRP213.080.1 nṛsiṃha eṣa kathito bhūyo 'yaṃ vāmanaḥ paraḥ |

BRP213.080.2 yatra vāmanam āsthāya rūpaṃ daityavināśanam || 80 ||

BRP213.081.1 baler balavato yajñe balinā viṣṇunā purā |

BRP213.081.2 vikramais tribhir akṣobhyāḥ kṣobhitās te mahāsurāḥ || 81 ||

[p. 644 ]

BRP213.082.1 vipracittiḥ śivaḥ śaṅkur ayaḥśaṅkus tathaiva ca |

BRP213.082.2 ayaḥśirā aśvaśirā hayagrīvaś ca vīryavān || 82 ||

BRP213.083.1 vegavān ketumān ugraḥ sogravyagro mahāsuraḥ |

BRP213.083.2 puṣkaraḥ puṣkalaś caiva śāśvo 'śvapatir eva ca || 83 ||

BRP213.084.1 prahlādo 'śvapatiḥ kumbhaḥ saṃhrādo gamanapriyaḥ |

BRP213.084.2 anuhrādo harihayo vārāhaḥ saṃharo 'nujaḥ || 84 ||

BRP213.085.1 śarabhaḥ śalabhaś caiva kupathaḥ krodhanaḥ krathaḥ |

BRP213.085.2 bṛhatkīrtir mahājihvaḥ śaṅkukarṇo mahāsvanaḥ || 85 ||

BRP213.086.1 dīptajihvo 'rkanayano mṛgapādo mṛgapriyaḥ |

BRP213.086.2 vāyur gariṣṭho namuciḥ sambaro viskaro mahān || 86 ||

BRP213.087.1 candrahantā krodhahantā krodhavardhana eva ca |

BRP213.087.2 kālakaḥ kālakopaś ca vṛtraḥ krodho virocanaḥ || 87 ||

BRP213.088.1 gariṣṭhaś ca variṣṭhaś ca pralambanarakāv ubhau |

BRP213.088.2 indratāpanavātāpī ketumān baladarpitaḥ || 88 ||

BRP213.089.1 asilomā pulomā ca bāṣkalaḥ pramado madaḥ |

BRP213.089.2 svamiśraḥ kālavadanaḥ karālaḥ keśir eva ca || 89 ||

BRP213.090.1 ekākṣaś candramā rāhuḥ saṃhrādaḥ sambaraḥ svanaḥ |

BRP213.090.2 śataghnīcakrahastāś ca tathā muśalapāṇayaḥ || 90 ||

BRP213.091.1 aśvayantrāyudhopetā bhindipālāyudhās tathā |

BRP213.091.2 śūlolūkhalahastāś ca paraśvadhadharās tathā || 91 ||

BRP213.092.1 pāśamudgarahastāś ca tathā parighapāṇayaḥ |

BRP213.092.2 mahāśilāpraharaṇāḥ śūlahastāś ca dānavāḥ || 92 ||

BRP213.093.1 nānāpraharaṇā ghorā nānāveśā mahābalāḥ |

BRP213.093.2 kūrmakukkuṭavaktrāś ca śaśolūkamukhās tathā || 93 ||

BRP213.094.1 kharoṣṭravadanāś caiva varāhavadanās tathā |

BRP213.094.2 mārjāraśikhivaktrāś ca mahāvaktrās tathā pare || 94 ||

BRP213.095.1 nakrameṣānanāḥ śūrā gojāvimahiṣānanāḥ |

BRP213.095.2 godhāśallakivaktrāś ca kroṣṭuvaktrāś ca dānavāḥ || 95 ||

BRP213.096.1 ākhudarduravaktrāś ca ghorā vṛkamukhās tathā |

BRP213.096.2 bhīmā makaravaktrāś ca krauñcavaktrāś ca dānavāḥ || 96 ||

BRP213.097.1 aśvānanāḥ kharamukhā mayūravadanās tathā |

BRP213.097.2 gajendracarmavasanās tathā kṛṣṇājināmbarāḥ || 97 ||

BRP213.098.1 cīrasaṃvṛtagātrāś ca tathā nīlakavāsasaḥ |

BRP213.098.2 uṣṇīṣiṇo mukuṭinas tathā kuṇḍalino 'surāḥ || 98 ||

BRP213.099.1 kirīṭino lambaśikhāḥ kambugrīvāḥ suvarcasaḥ |

BRP213.099.2 nānāveśadharā daityā nānāmālyānulepanāḥ || 99 ||

BRP213.100.1 svāny āyudhāni saṅgṛhya pradīptāni ca tejasā |

BRP213.100.2 kramamāṇaṃ hṛṣīkeśam upāvartanta sarvaśaḥ || 100 ||

[p. 645 ]

BRP213.101.1 pramathya sarvān daiteyān pādahastatalair vibhuḥ |

BRP213.101.2 rūpaṃ kṛtvā mahābhīmaṃ jahārāśu sa medinīm || 101 ||

BRP213.102.1 tasya vikramato bhūmiṃ candrādityau stanāntare |

BRP213.102.2 nabhaḥ prakramamāṇasya nābhyāṃ kila tathā sthitau || 102 ||

BRP213.103.1 param ākramamāṇasya jānudeśe vyavasthitau |

BRP213.103.2 viṣṇor amitavīryasya vadanty evaṃ dvijātayaḥ || 103 ||

BRP213.104.1 hṛtvā sa medinīṃ kṛtsnāṃ hatvā cāsurapuṅgavān |

BRP213.104.2 dadau śakrāya vasudhāṃ viṣṇur balavatāṃ varaḥ || 104 ||

BRP213.105.1 eṣa vo vāmano nāma prādurbhāvo mahātmanaḥ |

BRP213.105.2 vedavidbhir dvijair etat kathyate vaiṣṇavaṃ yaśaḥ || 105 ||

BRP213.106.1 bhūyo bhūtātmano viṣṇoḥ prādurbhāvo mahātmanaḥ |

BRP213.106.2 dattātreya iti khyātaḥ kṣamayā parayā yutaḥ || 106 ||

BRP213.107.1 tena naṣṭeṣu vedeṣu prakriyāsu makheṣu ca |

BRP213.107.2 cāturvarṇye ca saṅkīrṇe dharme śithilatāṃ gate || 107 ||

BRP213.108.1 ativardhati cādharme satye naṣṭe 'nṛte sthite |

BRP213.108.2 prajāsu śīryamāṇāsu dharme cākulatāṃ gate || 108 ||

BRP213.109.1 sayajñāḥ sakriyā vedāḥ pratyānītā hi tena vai |

BRP213.109.2 cāturvarṇyam asaṅkīrṇaṃ kṛtaṃ tena mahātmanā || 109 ||

BRP213.110.1 tena haihayarājasya kārtavīryasya dhīmataḥ |

BRP213.110.2 varadena varo datto dattātreyeṇa dhīmatā || 110 ||

BRP213.111.1 etad bāhudvayaṃ yat te tat te mama kṛte nṛpa |

BRP213.111.2 śatāni daśa bāhūnāṃ bhaviṣyanti na saṃśayaḥ || 111 ||

BRP213.112.1 pālayiṣyasi kṛtsnāṃ ca vasudhāṃ vasudheśvara |

BRP213.112.2 durnirīkṣyo 'rivṛndānāṃ yuddhasthaś ca bhaviṣyasi || 112 ||

BRP213.113.1 eṣa vo vaiṣṇavaḥ śrīmān prādurbhāvo 'dbhutaḥ śubhaḥ |

BRP213.113.2 bhūyaś ca jāmadagnyo 'yaṃ prādurbhāvo mahātmanaḥ || 113 ||

BRP213.114.1 yatra bāhusahasreṇa dviṣatāṃ durjayaṃ raṇe |

BRP213.114.2 rāmo 'rjunam anīkasthaṃ jaghāna nṛpatiṃ prabhuḥ || 114 ||

BRP213.115.1 rathasthaṃ pārthivaṃ rāmaḥ pātayitvārjunaṃ bhuvi |

BRP213.115.2 dharṣayitvārjunaṃ rāmaḥ krośamānaṃ ca meghavat || 115 ||

BRP213.116.1 kṛtsnaṃ bāhusahasraṃ ca ciccheda bhṛgunandanaḥ |

BRP213.116.2 paraśvadhena dīptena jñātibhiḥ sahitasya vai || 116 ||

BRP213.117.1 kīrṇā kṣatriyakoṭībhir merumandarabhūṣaṇā |

BRP213.117.2 triḥ saptakṛtvaḥ pṛthivī tena niḥkṣatriyā kṛtā || 117 ||

BRP213.118.1 kṛtvā niḥkṣatriyāṃ caināṃ bhārgavaḥ sumahāyaśāḥ |

BRP213.118.2 sarvapāpavināśāya vājimedhena ceṣṭavān || 118 ||

BRP213.119.1 yasmin yajñe mahādāne dakṣiṇāṃ bhṛgunandanaḥ |

BRP213.119.2 mārīcāya dadau prītaḥ kaśyapāya vasundharām || 119 ||

BRP213.120.1 vāraṇāṃs turagāñ śubhrān rathāṃś ca rathināṃ varaḥ |

BRP213.120.2 hiraṇyam akṣayaṃ dhenur gajendrāṃś ca mahīpatiḥ || 120 ||

[p. 646 ]

BRP213.121.1 dadau tasmin mahāyajñe vājimedhe mahāyaśāḥ |

BRP213.121.2 adyāpi ca hitārthāya lokānāṃ bhṛgunandanaḥ || 121 ||

BRP213.122.1 caramāṇas tapo ghoraṃ jāmadagnyaḥ punaḥ prabhuḥ |

BRP213.122.2 āste vai devavac chrīmān mahendre parvatottame || 122 ||

BRP213.123.1 eṣa viṣṇoḥ sureśasya śāśvatasyāvyayasya ca |

BRP213.123.2 jāmadagnya iti khyātaḥ prādurbhāvo mahātmanaḥ || 123 ||

BRP213.124.1 caturviṃśe yuge vāpi viśvāmitrapuraḥsaraḥ |

BRP213.124.2 jajñe daśarathasyātha putraḥ padmāyatekṣaṇaḥ || 124 ||

BRP213.125.1 kṛtvātmānaṃ mahābāhuś caturdhā prabhur īśvaraḥ |

BRP213.125.2 loke rāma iti khyātas tejasā bhāskaropamaḥ || 125 ||

BRP213.126.1 prasādanārthaṃ lokasya rakṣasāṃ nigrahāya ca |

BRP213.126.2 dharmasya ca vivṛddhyarthaṃ jajñe tatra mahāyaśāḥ || 126 ||

BRP213.127.1 tam apy āhur manuṣyendraṃ sarvabhūtahite ratam |

BRP213.127.2 yaḥ samāḥ sarvadharmajñaś caturdaśa vane 'vasat || 127 ||

BRP213.128.1 lakṣmaṇānucaro rāmaḥ sarvabhūtahite rataḥ |

BRP213.128.2 caturdaśa vane taptvā tapo varṣāṇi rāghavaḥ || 128 ||

BRP213.129.1 rūpiṇī tasya pārśvasthā sīteti prathitā jane |

BRP213.129.2 pūrvoditā tu yā lakṣmīr bhartāram anugacchati || 129 ||

BRP213.130.1 janasthāne vasan kāryaṃ tridaśānāṃ cakāra saḥ |

BRP213.130.2 tasyāpakāriṇaṃ krūraṃ paulastyaṃ manujarṣabhaḥ || 130 ||

BRP213.131.1 sītāyāḥ padam anvicchan nijaghāna mahāyaśāḥ |

BRP213.131.2 devāsuragaṇānāṃ ca yakṣarākṣasabhoginām || 131 ||

BRP213.132.1 yatrāvadhyaṃ rākṣasendraṃ rāvaṇaṃ yudhi durjayam |

BRP213.132.2 yuktaṃ rākṣasakoṭībhir nīlāñjanacayopamam || 132 ||

BRP213.133.1 trailokyadrāvaṇaṃ krūraṃ rāvaṇaṃ rākṣaseśvaram |

BRP213.133.2 durjayaṃ durdharaṃ dṛptaṃ śārdūlasamavikramam || 133 ||

BRP213.134.1 durnirīkṣyaṃ suragaṇair varadānena darpitam |

BRP213.134.2 jaghāna sacivaiḥ sārdhaṃ sasainyaṃ rāvaṇaṃ yudhi || 134 ||

BRP213.135.1 mahābhragaṇasaṅkāśaṃ mahākāyaṃ mahābalam |

BRP213.135.2 rāvaṇaṃ nijaghānāśu rāmo bhūtapatiḥ purā || 135 ||

BRP213.136.1 sugrīvasya kṛte yena vānarendro mahābalaḥ |

BRP213.136.2 vālī vinihataḥ saṅkhye sugrīvaś cābhiṣecitaḥ || 136 ||

BRP213.137.1 madhoś ca tanayo dṛpto lavaṇo nāma dānavaḥ |

BRP213.137.2 hato madhuvane vīro varamatto mahāsuraḥ || 137 ||

BRP213.138.1 yajñavighnakarau yena munīnāṃ bhāvitātmanām |

BRP213.138.2 mārīcaś ca subāhuś ca balena balināṃ varau || 138 ||

BRP213.139.1 nihatau ca nirāśau ca kṛtau tena mahātmanā |

BRP213.139.2 samare yuddhaśauṇḍena tathānye cāpi rākṣasāḥ || 139 ||

BRP213.140.1 virādhaś ca kabandhaś ca rākṣasau bhīmavikramau |

BRP213.140.2 jaghāna puruṣavyāghro gandharvau śāpamohitau || 140 ||

[p. 647 ]

BRP213.141.1 hutāśanārkāṃśutaḍidguṇābhaiḥ |

BRP213.141.2 prataptajāmbūnadacitrapuṅkhaiḥ |

BRP213.141.3 mahendravajrāśanitulyasārai |

BRP213.141.4 ripūn sa rāmaḥ samare nijaghne || 141 ||

BRP213.142.1 tasmai dattāni śastrāṇi viśvāmitreṇa dhīmatā |

BRP213.142.2 vadhārthaṃ devaśatrūṇāṃ durdharṣāṇāṃ surair api || 142 ||

BRP213.143.1 vartamāne makhe yena janakasya mahātmanaḥ |

BRP213.143.2 bhagnaṃ māheśvaraṃ cāpaṃ krīḍatā līlayā purā || 143 ||

BRP213.144.1 etāni kṛtvā karmāṇi rāmo dharmabhṛtāṃ varaḥ |

BRP213.144.2 daśāśvamedhāñ jārūthyān ājahāra nirargalān || 144 ||

BRP213.145.1 nāśrūyantāśubhā vāco nākulaṃ māruto vavau |

BRP213.145.2 na vittaharaṇaṃ cāsīd rāme rājyaṃ praśāsati || 145 ||

BRP213.146.1 paridevanti vidhavā nānarthāś ca kadācana |

BRP213.146.2 sarvam āsīc chubhaṃ tatra rāme rājyaṃ praśāsati || 146 ||

BRP213.147.1 na prāṇināṃ bhayaṃ cāsīj jalāgnyanilaghātajam |

BRP213.147.2 na cāpi vṛddhā bālānāṃ pretakāryāṇi cakrire || 147 ||

BRP213.148.1 brahmacaryaparaṃ kṣatraṃ viśas tu kṣatriye ratāḥ |

BRP213.148.2 śūdrāś caiva hi varṇāṃs trīñ śuśrūṣanty anahaṅkṛtāḥ || 148 ||

BRP213.149.1 nāryo nātyacaran bhartṝn bhāryāṃ nātyacarat patiḥ |

BRP213.149.2 sarvam āsīj jagad dāntaṃ nirdasyur abhavan mahī || 149 ||

BRP213.150.1 rāma eko 'bhavad bhartā rāmaḥ pālayitābhavat |

BRP213.150.2 āsan varṣasahasrāṇi tathā putrasahasriṇaḥ || 150 ||

BRP213.151.1 arogāḥ prāṇinaś cāsan rāme rājyaṃ praśāsati |

BRP213.151.2 devatānām ṛṣīṇāṃ ca manuṣyāṇāṃ ca sarvaśaḥ || 151 ||

BRP213.152.1 pṛthivyāṃ samavāyo 'bhūd rāme rājyaṃ praśāsati |

BRP213.152.2 gāthām apy atra gāyanti ye purāṇavido janāḥ || 152 ||

BRP213.153.1 rāme nibaddhatattvārthā māhātmyaṃ tasya dhīmataḥ |

BRP213.153.2 śyāmo yuvā lohitākṣo dīptāsyo mitabhāṣitaḥ || 153 ||

BRP213.154.1 ājānubāhuḥ sumukhaḥ siṃhaskandho mahābhujaḥ |

BRP213.154.2 daśa varṣasahasrāṇi rāmo rājyam akārayat || 154 ||

BRP213.155.1 ṛksāmayajuṣāṃ ghoṣo jyāghoṣaś ca mahātmanaḥ |

BRP213.155.2 avyucchinno 'bhavad rāṣṭre dīyatāṃ bhujyatām iti || 155 ||

BRP213.156.1 sattvavān guṇasampanno dīpyamānaḥ svatejasā |

BRP213.156.2 ati candraṃ ca sūryaṃ ca rāmo dāśarathir babhau || 156 ||

BRP213.157.1 īje kratuśataiḥ puṇyaiḥ samāptavaradakṣiṇaiḥ |

BRP213.157.2 hitvāyodhyāṃ divaṃ yāto rāghavo hi mahābalaḥ || 157 ||

BRP213.158.1 evam eva mahābāhur ikṣvākukulanandanaḥ |

BRP213.158.2 rāvaṇaṃ sagaṇaṃ hatvā divam ācakrame vibhuḥ || 158 ||

BRP213.159.1 aparaḥ keśavasyāyaṃ prādurbhāvo mahātmanaḥ |

BRP213.159.2 vikhyāto māthure kalpe sarvalokahitāya vai || 159 ||

[p. 648 ]

BRP213.160.1 yatra śālvaṃ ca caidyaṃ ca kaṃsaṃ dvividam eva ca |

BRP213.160.2 ariṣṭaṃ vṛṣabhaṃ keśiṃ pūtanāṃ daityadārikām || 160 ||

BRP213.161.1 nāgaṃ kuvalayāpīḍaṃ cāṇūraṃ muṣṭikaṃ tathā |

BRP213.161.2 daityān mānuṣadehena sūdayām āsa vīryavān || 161 ||

BRP213.162.1 chinnaṃ bāhusahasraṃ ca bāṇasyādbhutakarmaṇaḥ |

BRP213.162.2 narakaś ca hataḥ saṅkhye yavanaś ca mahābalaḥ || 162 ||

BRP213.163.1 hṛtāni ca mahīpānāṃ sarvaratnāni tejasā |

BRP213.163.2 durācārāś ca nihitāḥ pārthivā ye mahītale || 163 ||

BRP213.164.1 eṣa lokahitārthāya prādurbhāvo mahātmanaḥ |

BRP213.164.2 kalkī viṣṇuyaśā nāma śambhalagrāmasambhavaḥ || 164 ||

BRP213.165.1 sarvalokahitārthāya bhūyo devo mahāyaśāḥ |

BRP213.165.2 ete cānye ca bahavo divyā devagaṇair vṛtāḥ || 165 ||

BRP213.166.1 prādurbhāvāḥ purāṇeṣu gīyante brahmavādibhiḥ |

BRP213.166.2 yatra devā vimuhyanti prādurbhāvānukīrtane || 166 ||

BRP213.167.1 purāṇaṃ vartate yatra vedaśrutisamāhitam |

BRP213.167.2 etad uddeśamātreṇa prādurbhāvānukīrtanam || 167 ||

BRP213.168.1 kīrtitaṃ kīrtanīyasya sarvalokaguror vibhoḥ |

BRP213.168.2 prīyante pitaras tasya prādurbhāvānukīrtanāt || 168 ||

BRP213.169.1 viṣṇor amitavīryasya yaḥ śṛṇoti kṛtāñjaliḥ || 169 ||

BRP213.170.1 etāś ca yogeśvarayogamāyāḥ |

BRP213.170.2 śrutvā naro mucyati sarvapāpaiḥ |

BRP213.170.3 ṛddhiṃ samṛddhiṃ vipulāṃś ca bhogān |

BRP213.170.4 prāpnoti śīghraṃ bhagavatprasādāt || 170 ||

BRP213.171.1 evaṃ mayā muniśreṣṭhā viṣṇor amitatejasaḥ |

BRP213.171.2 sarvapāpaharāḥ puṇyāḥ prādurbhāvāḥ prakīrtitāḥ || 171 ||

Chapter 214: The path to Yama's world; the gates to his city

214 SS 324-326

munaya ūcuḥ:

BRP214.001.1 na tṛptim adhigacchāmaḥ puṇyadharmāmṛtasya ca |

BRP214.001.2 mune tvanmukhagītasya tathā kautūhalaṃ hi naḥ || 1 ||

BRP214.002.1 utpattiṃ pralayaṃ caiva bhūtānāṃ karmaṇo gatim |

BRP214.002.2 vetsi sarvaṃ mune tena pṛcchāmas tvāṃ mahāmatim || 2 ||

BRP214.003.1 śrūyate yamalokasya mārgaḥ paramadurgamaḥ |

BRP214.003.2 duḥkhakleśakaraḥ śaśvat sarvabhūtabhayāvahaḥ || 3 ||

BRP214.004.1 kathaṃ tena narā yānti mārgeṇa yamasādanam |

BRP214.004.2 pramāṇaṃ caiva mārgasya brūhi no vadatāṃ vara || 4 ||

BRP214.005.1 mune pṛcchāma sarvajña brūhi sarvam aśeṣataḥ |

BRP214.005.2 kathaṃ narakaduḥkhāni nāpnuvanti narān mune || 5 ||

BRP214.006.1 kenopāyena dānena dharmeṇa niyamena ca |

BRP214.006.2 mānuṣasya ca yāmyasya lokasya kiyad antaram || 6 ||

[p. 649 ]

BRP214.007.1 kathaṃ ca svargatiṃ yānti narakaṃ kena karmaṇā |

BRP214.007.2 svargasthānāni kiyanti kiyanti narakāṇi ca || 7 ||

BRP214.008.1 kathaṃ sukṛtino yānti kathaṃ duṣkṛtakāriṇaḥ |

BRP214.008.2 kiṃ rūpaṃ kiṃ pramāṇaṃ vā ko varṇas tūbhayor api |

BRP214.008.3 jīvasya nīyamānasya yamalokaṃ bravīhi naḥ || 8 ||

vyāsa uvāca:

BRP214.009.1 śṛṇudhvaṃ muniśārdūlā vadato mama suvratāḥ |

BRP214.009.2 saṃsāracakram ajaraṃ sthitir yasya na vidyate || 9 ||

BRP214.010.1 so 'haṃ vadāmi vaḥ sarvaṃ yamamārgasya nirṇayam |

BRP214.010.2 utkrāntikālād ārabhya yathā nānyo vadiṣyati || 10 ||

BRP214.011.1 svarūpaṃ caiva mārgasya yan māṃ pṛcchatha sattamāḥ |

BRP214.011.2 yamalokasya cādhvānam antaraṃ mānuṣasya ca || 11 ||

BRP214.012.1 yojanānāṃ sahasrāṇi ṣaḍaśītis tad antaram |

BRP214.012.2 taptatāmram ivātaptaṃ tad adhvānam udāhṛtam || 12 ||

BRP214.013.1 tad avaśyaṃ hi gantavyaṃ prāṇibhir jīvasañjñakaiḥ |

BRP214.013.2 puṇyān puṇyakṛto yānti pāpān pāpakṛto 'dhamāḥ || 13 ||

BRP214.014.1 dvāviṃśatiś ca narakā yamasya viṣaye sthitāḥ |

BRP214.014.2 yeṣu duṣkṛtakarmāṇo vipacyante pṛthak pṛthak || 14 ||

BRP214.015.1 narako rauravo raudraḥ śūkaras tāla eva ca |

BRP214.015.2 kumbhīpāko mahāghoraḥ śālmalo 'tha vimohanaḥ || 15 ||

BRP214.016.1 kīṭādaḥ kṛmibhakṣaś ca nālābhakṣo bhramas tathā |

BRP214.016.2 nadyaḥ pūyavahāś cānyā rudhirāmbhas tathaiva ca || 16 ||

BRP214.017.1 agnijvālo mahāghoraḥ sandaṃśaḥ śunabhojanaḥ |

BRP214.017.2 ghorā vaitaraṇī caiva asipattravanaṃ tathā || 17 ||

BRP214.018.1 na tatra vṛkṣacchāyā vā na taḍāgāḥ sarāṃsi ca |

BRP214.018.2 na vāpyo dīrghikā vāpi na kūpo na prapā sabhā || 18 ||

BRP214.019.1 na maṇḍapo nāyatanaṃ na nadyo na ca parvatāḥ |

BRP214.019.2 na kiñcid āśramasthānaṃ vidyate tatra vartmani || 19 ||

BRP214.020.1 yatra viśramate śrāntaḥ puruṣo atīvakarṣitaḥ |

BRP214.020.2 avaśyam eva gantavyaḥ sa sarvais tu mahāpathaḥ || 20 ||

BRP214.021.1 prāpte kāle tu santyajya suhṛdbandhudhanādikam |

BRP214.021.2 jarāyujāṇḍajāś caiva svedajāś codbhijās tathā || 21 ||

BRP214.022.1 jaṅgamājaṅgamāś caiva gamiṣyanti mahāpatham |

BRP214.022.2 devāsuramanuṣyaiś ca vaivasvatavaśānugaiḥ || 22 ||

BRP214.023.1 strīpunnapuṃsakaiś caiva pṛthivyāṃ jīvasañjñitaiḥ |

BRP214.023.2 pūrvāhṇe cāparāhṇe vā madhyāhne vā tathā punaḥ || 23 ||

BRP214.024.1 sandhyākāle 'rdharātre vā pratyūṣe vāpy upasthite |

BRP214.024.2 vṛddhair vā madhyamair vāpi yauvanasthais tathaiva ca || 24 ||

BRP214.025.1 garbhavāse 'tha bālye vā gantavyaḥ sa mahāpathaḥ |

BRP214.025.2 pravāsasthair gṛhasthair vā parvatasthaiḥ sthale 'pi vā || 25 ||

[p. 650 ]

BRP214.026.1 kṣetrasthair vā jalasthair vā gṛhamadhyagatais tathā |

BRP214.026.2 āsīnaiś cāsthitair vāpi śayanīyagatais tathā || 26 ||

BRP214.027.1 jāgradbhir vā prasuptair vā gantavyaḥ sa mahāpathaḥ |

BRP214.027.2 ihānubhūya nirdiṣṭam āyur jantuḥ svayaṃ tadā || 27 ||

BRP214.028.1 tasyānte ca svayaṃ prāṇair anicchann api mucyate |

BRP214.028.2 jalam agnir viṣaṃ śastraṃ kṣud vyādhiḥ patanaṃ gireḥ || 28 ||

BRP214.029.1 nimittaṃ kiñcid āsādya dehī prāṇair vimucyate |

BRP214.029.2 vihāya sumahat kṛtsnaṃ śarīraṃ pāñcabhautikam || 29 ||

BRP214.030.1 anyac charīram ādatte yātanīyaṃ svakarmajam |

BRP214.030.2 dṛḍhaṃ śarīram āpnoti sukhaduḥkhopabhuktaye || 30 ||

BRP214.031.1 tena bhuṅkte sa kṛcchrāṇi pāpakartā naro bhṛśam |

BRP214.031.2 sukhāni dhārmiko hṛṣṭa iha nīto yamakṣaye || 31 ||

BRP214.032.1 ūṣmā prakupitaḥ kāye tīvravāyusamīritaḥ |

BRP214.032.2 bhinatti marmasthānāni dīpyamāno nirandhanaḥ || 32 ||

BRP214.033.1 udāno nāma pavanas tataś cordhvaṃ pravartate |

BRP214.033.2 bhujyatām ambubhakṣyāṇām adhogatinirodhakṛt || 33 ||

BRP214.034.1 tato yenāmbudānāni kṛtāny annarasās tathā |

BRP214.034.2 dattāḥ sa tasyām āhlādam āpadi pratipadyate || 34 ||

BRP214.035.1 annāni yena dattāni śraddhāpūtena cetasā |

BRP214.035.2 so 'pi tṛptim avāpnoti vināpy annena vai tadā || 35 ||

BRP214.036.1 yenānṛtāni noktāni prītibhedaḥ kṛto na ca |

BRP214.036.2 āstikaḥ śraddadhānaś ca sukhamṛtyuṃ sa gacchati || 36 ||

BRP214.037.1 devabrāhmaṇapūjāyāṃ niratāś cānasūyakāḥ |

BRP214.037.2 śuklā vadānyā hrīmantas te narāḥ sukhamṛtyavaḥ || 37 ||

BRP214.038.1 yaḥ kāmān nāpi saṃrambhān na dveṣād dharmam utsṛjet |

BRP214.038.2 yathoktakārī saumyaś ca sa sukhaṃ mṛtyum ṛcchati || 38 ||

BRP214.039.1 vāridās tṛṣitānāṃ ye kṣudhitānnapradāyinaḥ |

BRP214.039.2 prāpnuvanti narāḥ kāle mṛtyuṃ sukhasamanvitam || 39 ||

BRP214.040.1 śītaṃ jayanti dhanadās tāpaṃ candanadāyinaḥ |

BRP214.040.2 prāṇaghnīṃ vedanāṃ kaṣṭāṃ ye cānyodvegadhāriṇaḥ || 40 ||

BRP214.041.1 mohaṃ jñānapradātāras tathā dīpapradās tamaḥ |

BRP214.041.2 kūṭasākṣī mṛṣāvādī yo gurur nānuśāsti vai || 41 ||

BRP214.042.1 te mohamṛtyavaḥ sarve tathā ye vedanindakāḥ |

BRP214.042.2 vibhīṣaṇāḥ pūtigandhāḥ kūṭamudgarapāṇayaḥ || 42 ||

BRP214.043.1 āgacchanti durātmāno yamasya puruṣās tathā |

BRP214.043.2 prāpteṣu dṛkpathaṃ teṣu jāyate tasya vepathuḥ || 43 ||

BRP214.044.1 krandaty avirataḥ so 'tha bhrātṛmātṛpitṛṃs tathā |

BRP214.044.2 sā tu vāg asphuṭā viprā ekavarṇā vibhāvyate || 44 ||

[p. 651 ]

BRP214.045.1 dṛṣṭir vibhrāmyate trāsāt kāsāvṛṣṭy aty athānanam |

BRP214.045.2 tataḥ sa vedanāviṣṭaṃ tac charīraṃ vimuñcati || 45 ||

BRP214.046.1 vāyvagrasārī tadrūpadeham anyat prapadyate |

BRP214.046.2 tatkarmayātanārthe ca na mātṛpitṛsambhavam || 46 ||

BRP214.047.1 tatpramāṇavayovasthāsaṃsthānaiḥ prāpyate vyathā |

BRP214.047.2 tato dūto yamasyātha pāśair badhnāti dāruṇaiḥ || 47 ||

BRP214.048.1 jantoḥ samprāptakālasya vedanārtasya vai bhṛśam |

BRP214.048.2 bhūtaiḥ santyaktadehasya kaṇṭhaprāptānilasya ca || 48 ||

BRP214.049.1 śarīrāc cyāvito jīvo roravīti tatholbaṇam |

BRP214.049.2 nirgato vāyubhūtas tu ṣāṭkauśikakalevare || 49 ||

BRP214.050.1 mātṛbhiḥ pitṛbhiś caiva bhrātṛbhir mātulais tathā |

BRP214.050.2 dāraiḥ putrair vayasyaiś ca gurubhis tyajyate bhuvi || 50 ||

BRP214.051.1 dṛśyamānaś ca tair dīnair aśrupūrṇekṣaṇair bhṛśam |

BRP214.051.2 svaśarīraṃ samutsṛjya vāyubhūtas tu gacchati || 51 ||

BRP214.052.1 andhakāram apāraṃ ca mahāghoraṃ tamovṛtam |

BRP214.052.2 sukhaduḥkhapradātāraṃ durgamaṃ pāpakarmaṇām || 52 ||

BRP214.053.1 duḥsahaṃ ca durantaṃ ca durnirīkṣaṃ durāsadam |

BRP214.053.2 durāpam atidurgaṃ ca pāpiṣṭhānāṃ sadāhitam || 53 ||

BRP214.054.1 kṛṣyamāṇāś ca tair bhūtair yāmyaiḥ pāśais tu saṃyatāḥ |

BRP214.054.2 mudgarais tāḍyamānāś ca nīyante taṃ mahāpatham || 54 ||

BRP214.055.1 kṣīṇāyuṣaṃ samālokya prāṇinaṃ cāyuṣakṣaye |

BRP214.055.2 ninīṣavaḥ samāyānti yamadūtā bhayaṅkarāḥ || 55 ||

BRP214.056.1 ārūḍhā yānakāle tu ṛkṣavyāghrakhareṣu ca |

BRP214.056.2 uṣṭreṣu vānareṣv anye vṛścikeṣu vṛkeṣu ca || 56 ||

BRP214.057.1 ulūkasarpamārjāraṃ tathānye gṛdhravāhanāḥ |

BRP214.057.2 śyenaśṛgālam ārūḍhāḥ saraghākaṅkavāhanāḥ || 57 ||

BRP214.058.1 varāhapaśuvetālamahiṣāsyās tathā pare |

BRP214.058.2 nānārūpadharā ghorāḥ sarvaprāṇibhayaṅkarāḥ || 58 ||

BRP214.059.1 dīrghamuṣkāḥ karālāsyā vakranāsās trilocanāḥ |

BRP214.059.2 mahāhanukapolāsyāḥ pralambadaśanacchadāḥ || 59 ||

BRP214.060.1 nirgatair vikṛtākārair daśanair aṅkuropamaiḥ |

BRP214.060.2 māṃsaśoṇitadigdhāṅgā daṃṣṭrābhir bhṛśam ulbaṇaiḥ || 60 ||

BRP214.061.1 mukhaiḥ pātālasadṛśair jvalajjihvair bhayaṅkaraiḥ |

BRP214.061.2 netraiḥ suvikṛtākārair jvalatpiṅgalacañcalaiḥ || 61 ||

BRP214.062.1 mārjārolūkakhadyotaśakragopavad uddhataiḥ |

BRP214.062.2 kekaraiḥ saṅkulais stabdhair locanaiḥ pāvakopamaiḥ || 62 ||

BRP214.063.1 bhṛśam ābharaṇair bhīmair ābaddhair bhujagopamaiḥ |

BRP214.063.2 śoṇāsaralagātraiś ca muṇḍamālāvibhūṣitaiḥ || 63 ||

[p. 652 ]

BRP214.064.1 kaṇṭhasthakṛṣṇasarpaiś ca phūtkāraravabhīṣaṇaiḥ |

BRP214.064.2 vahnijvālopamaiḥ keśaiḥ stabdharukṣair bhayaṅkaraiḥ || 64 ||

BRP214.065.1 babhrupiṅgalalolaiś ca kadruśmaśrubhir āvṛtāḥ |

BRP214.065.2 bhujadaṇḍair mahāghoraiḥ pralambaiḥ parighopamaiḥ || 65 ||

BRP214.066.1 kecid dvibāhavas tatra tathānye ca caturbhujāḥ |

BRP214.066.2 dviraṣṭabāhavaś cānye daśaviṃśabhujās tathā || 66 ||

BRP214.067.1 asaṅkhyātabhujāś cānye kecid bāhusahasriṇaḥ |

BRP214.067.2 āyudhair vikṛtākāraiḥ prajvaladbhir bhayānakaiḥ || 67 ||

BRP214.068.1 śaktitomaracakrādyaiḥ sudīptair vividhāyudhaiḥ |

BRP214.068.2 pāśaśṛṅkhaladaṇḍaiś ca bhīṣayanto mahābalāḥ || 68 ||

BRP214.069.1 āgacchanti mahāraudrā martyānām āyuṣaḥ kṣaye |

BRP214.069.2 grahītuṃ prāṇinaḥ sarve yamasyājñākarās tathā || 69 ||

BRP214.070.1 yat tac charīram ādatte yātanīyaṃ svakarmajam |

BRP214.070.2 tad asya nīyate jantor yamasya sadanaṃ prati || 70 ||

BRP214.071.1 baddhvā tat kālapāśaiś ca nigaḍair vajraśṛṅkhalaiḥ |

BRP214.071.2 tāḍayitvā bhṛśaṃ kruddhair nīyate yamakiṅkaraiḥ || 71 ||

BRP214.072.1 praskhalantaṃ rudantaṃ ca ākrośantaṃ muhur muhuḥ |

BRP214.072.2 hā tāta mātaḥ putreti vadantaṃ karmadūṣitam || 72 ||

BRP214.073.1 āhatya niśitaiḥ śūlair mudgarair niśitair ghanaiḥ |

BRP214.073.2 khaḍgaśaktiprahāraiś ca vajradaṇḍaiḥ sudāruṇaiḥ || 73 ||

BRP214.074.1 bhartsyamāno mahārāvair vajraśaktisamanvitaiḥ |

BRP214.074.2 ekaikaśo bhṛśaṃ kruddhais tāḍayadbhiḥ samantataḥ || 74 ||

BRP214.075.1 sa muhyamāno duḥkhārtaḥ pratapaṃś ca itas tataḥ |

BRP214.075.2 ākṛṣya nīyate jantur adhvānaṃ subhayaṅkaraiḥ || 75 ||

BRP214.076.1 kuśakaṇṭakavalmīkaśaṅkupāṣāṇaśarkare |

BRP214.076.2 tathā pradīptajvalane kṣāravajraśatotkaṭe || 76 ||

BRP214.077.1 pradīptādityataptena dahyamānas tadaṃśubhiḥ |

BRP214.077.2 kṛṣyate yamadūtaiś ca śivāsannādabhīṣaṇaiḥ || 77 ||

BRP214.078.1 vikṛṣyamāṇas tair ghorair bhakṣyamāṇaḥ śivāśataiḥ |

BRP214.078.2 prayāti dāruṇe mārge pāpakarmā yamālayam || 78 ||

BRP214.079.1 kvacid bhītaiḥ kvacit trastaiḥ praskhaladbhiḥ kvacit kvacit |

BRP214.079.2 duḥkhenākrandamānaiś ca gantavyaḥ sa mahāpathaḥ || 79 ||

BRP214.080.1 nirbhartsyamānair udvignair vidrutair bhayavihvalaiḥ |

BRP214.080.2 kampamānaśarīrais tu gantavyaṃ jīvasañjñakaiḥ || 80 ||

BRP214.081.1 kaṇṭakākīrṇamārgeṇa santaptasikatena ca |

BRP214.081.2 dahyamānais tu gantavyaṃ narair dānavivarjitaiḥ || 81 ||

BRP214.082.1 medaḥśoṇitadurgandhair bastagātraiś ca pūgaśaḥ |

BRP214.082.2 dagdhasphuṭatvacākīrṇair gantavyaṃ jīvaghātakaiḥ || 82 ||

BRP214.083.1 kūjadbhiḥ krandamānaiś ca vikrośadbhiś ca visvaram |

BRP214.083.2 vedanārtaiś ca sadbhiś ca gantavyaṃ jīvaghātakaiḥ || 83 ||

[p. 653 ]

BRP214.084.1 śaktibhir bhindipālaiś ca khaḍgatomarasāyakaiḥ |

BRP214.084.2 bhidyadbhis tīkṣṇaśūlāgrair gantavyaṃ jīvaghātakaiḥ || 84 ||

BRP214.085.1 śvānair vyāghrair vṛkaiḥ kaṅkair bhakṣyamāṇaiś ca pāpibhiḥ || 85 ||

BRP214.086.1 kṛntadbhiḥ krakacāghātair gantavyaṃ māṃsakhādibhiḥ |

BRP214.086.2 mahiṣarṣabhaśṛṅgāgrair bhidyamānaiḥ samantataḥ || 86 ||

BRP214.087.1 ullikhadbhiḥ śūkaraiś ca gantavyaṃ māṃsakhādakaiḥ |

BRP214.087.2 sūcībhramarakākolamakṣikābhiś ca saṅghaśaḥ || 87 ||

BRP214.088.1 bhujyamānaiś ca gantavyaṃ pāpiṣṭhair madhughātakaiḥ |

BRP214.088.2 viśvastaṃ svāminaṃ mitraṃ striyaṃ vā yas tu ghātayet || 88 ||

BRP214.089.1 śastrair nikṛtyamānaiś ca gantavyaṃ cāturair naraiḥ |

BRP214.089.2 ghātayanti ca ye jantūṃs tāḍayanti nirāgasaḥ || 89 ||

BRP214.090.1 rākṣasair bhakṣyamāṇās te yānti yāmyapathaṃ narāḥ |

BRP214.090.2 ye haranti parastrīṇāṃ varaprāvaraṇāni ca || 90 ||

BRP214.091.1 te yānti vidrutā nagnāḥ pretībhūtā yamālayam |

BRP214.091.2 vāso dhānyaṃ hiraṇyaṃ vā gṛhakṣetram athāpi vā || 91 ||

BRP214.092.1 ye haranti durātmānaḥ pāpiṣṭhāḥ pāpakarmiṇaḥ |

BRP214.092.2 pāṣāṇair laguḍair daṇḍais tāḍyamānais tu jarjaraiḥ || 92 ||

BRP214.093.1 vahadbhiḥ śoṇitaṃ bhūri gantavyaṃ tu yamālayam |

BRP214.093.2 brahmasvaṃ ye harantīha narā narakanirbhayāḥ || 93 ||

BRP214.094.1 tāḍayanti tathā viprān ākrośanti narādhamāḥ |

BRP214.094.2 śuṣkakāṣṭhanibaddhās te chinnakarṇākṣināsikāḥ || 94 ||

BRP214.095.1 pūyaśoṇitadigdhās te kālagṛdhraiś ca jambukaiḥ |

BRP214.095.2 kiṅkarair bhīṣaṇaiś caṇḍais tāḍyamānāś ca dāruṇaiḥ || 95 ||

BRP214.096.1 vikrośamānā gacchanti pāpinas te yamālayam |

BRP214.096.2 evaṃ paramadurdharṣam adhvānaṃ jvalanaprabham || 96 ||

BRP214.097.1 rauravaṃ durgaviṣamaṃ nirdiṣṭaṃ mānuṣasya ca |

BRP214.097.2 prataptatāmravarṇābhaṃ vahnijvālāsphuliṅgavat || 97 ||

BRP214.098.1 kuraṇṭakaṇṭakākīrṇaṃ pṛthuvikaṭatāḍanaiḥ |

BRP214.098.2 śaktivajraiś ca saṅkīrṇam ujjvalaṃ tīvrakaṇṭakam || 98 ||

BRP214.099.1 aṅgāravālukāmiśraṃ vahnikīṭakadurgamam |

BRP214.099.2 jvālāmālākulaṃ raudraṃ sūryaraśmipratāpitam || 99 ||

BRP214.100.1 adhvānaṃ nīyate dehī kṛṣyamāṇaḥ suniṣṭhuraiḥ |

BRP214.100.2 yadaiva krandate jantur duḥkhārtaḥ patitaḥ kvacit || 100 ||

BRP214.101.1 tadaivāhanyate sarvair āyudhair yamakiṅkaraiḥ |

BRP214.101.2 evaṃ santāḍyamānaś ca lubdhaḥ pāpeṣu yo 'nayaḥ || 101 ||

BRP214.102.1 avaśo nīyate jantur durdharair yamakiṅkaraiḥ |

BRP214.102.2 sarvair eva hi gantavyam adhvānaṃ tat sudurgamam || 102 ||

BRP214.103.1 nīyate vividhair ghorair yamadūtair avajñayā |

BRP214.103.2 nītvā sudāruṇaṃ mārgaṃ prāṇinaṃ yamakiṅkaraiḥ || 103 ||

[p. 654 ]

BRP214.104.1 praveśyate purīṃ ghorāṃ tāmrāyasamayīṃ dvijāḥ |

BRP214.104.2 sā purī vipulākārā lakṣayojanam āyatā || 104 ||

BRP214.105.1 caturasrā vinirdiṣṭā caturdvāravatī śubhā |

BRP214.105.2 prākārāḥ kāñcanās tasyā yojanāyutam ucchritāḥ || 105 ||

BRP214.106.1 indranīlamahānīlapadmarāgopaśobhitā |

BRP214.106.2 sā purī vividhaiḥ saṅghair ghorā ghoraiḥ samākulā || 106 ||

BRP214.107.1 devadānavagandharvair yakṣarākṣasapannagaiḥ |

BRP214.107.2 pūrvadvāraṃ śubhaṃ tasyāḥ patākāśataśobhitam || 107 ||

BRP214.108.1 vajrendranīlavaidūryamuktāphalavibhūṣitam |

BRP214.108.2 gītanṛtyaiḥ samākīrṇaṃ gandharvāpsarasāṃ gaṇaiḥ || 108 ||

BRP214.109.1 praveśas tena devānām ṛṣīṇāṃ yogināṃ tathā |

BRP214.109.2 gandharvasiddhayakṣāṇāṃ vidyādharavisarpiṇām || 109 ||

BRP214.110.1 uttaraṃ nagaradvāraṃ ghaṇṭācāmarabhūṣitam |

BRP214.110.2 chattracāmaravinyāsaṃ nānāratnair alaṅkṛtam || 110 ||

BRP214.111.1 vīṇāreṇuravai ramyair gītamaṅgalanāditaiḥ |

BRP214.111.2 ṛgyajuḥsāmanirghoṣair munivṛndasamākulam || 111 ||

BRP214.112.1 viśanti yena dharmajñāḥ satyavrataparāyaṇāḥ |

BRP214.112.2 grīṣme vāripradā ye ca śīte cāgnipradā narāḥ || 112 ||

BRP214.113.1 śrāntasaṃvāhakā ye ca priyavādaratāś ca ye |

BRP214.113.2 ye ca dānaratāḥ śūrā mātāpitṛparāś ca ye || 113 ||

BRP214.114.1 dvijaśuśrūṣaṇe yuktā nityaṃ ye 'tithipūjakāḥ |

BRP214.114.2 paścimaṃ tu mahādvāraṃ puryā ratnair vibhūṣitam || 114 ||

BRP214.115.1 vicitramaṇisopānaṃ tomaraiḥ samalaṅkṛtam |

BRP214.115.2 bherīmṛdaṅgasannādaiḥ śaṅkhakāhalanāditam || 115 ||

BRP214.116.1 siddhavṛndaiḥ sadā hṛṣṭair maṅgalaiḥ praṇināditam |

BRP214.116.2 praveśas tena hṛṣṭānāṃ śivabhaktimatāṃ nṛṇām || 116 ||

BRP214.117.1 sarvatīrthaplutā ye ca pañcāgner ye ca sevakāḥ |

BRP214.117.2 prasthāne ye mṛtā vīrā mṛtāḥ kālañjare girau || 117 ||

BRP214.118.1 agnau vipannā ye vīrāḥ sādhitaṃ yair anāśakam |

BRP214.118.2 ye svāmimitralokārthe gograhe saṅkule hatāḥ || 118 ||

BRP214.119.1 te viśanti narāḥ śūrāḥ paścimena tapodhanāḥ |

BRP214.119.2 puryāṃ tasyā mahāghoraṃ sarvasattvabhayaṅkaram || 119 ||

BRP214.120.1 hāhākārasamākruṣṭaṃ dakṣiṇaṃ dvāram īdṛśam |

BRP214.120.2 andhakārasamāyuktaṃ tīkṣṇaśṛṅgaiḥ samanvitam || 120 ||

BRP214.121.1 kaṇṭakair vṛścikaiḥ sarpair vajrakīṭaiḥ sudurgamaiḥ |

BRP214.121.2 vilumpadbhir vṛkair vyāghrair ṛkṣaiḥ siṃhaiḥ sajambukaiḥ || 121 ||

BRP214.122.1 śvānamārjāragṛdhraiś ca sajvālakavalair mukhaiḥ |

BRP214.122.2 praveśas tena vai nityaṃ sarveṣām apakāriṇām || 122 ||

BRP214.123.1 ye ghātayanti viprān gā bālaṃ vṛddhaṃ tathāturam |

BRP214.123.2 śaraṇāgataṃ viśvastaṃ striyaṃ mitraṃ nirāyudham || 123 ||

[p. 655 ]

BRP214.124.1 ye 'gamyāgāmino mūḍhāḥ paradravyāpahāriṇaḥ |

BRP214.124.2 nikṣepasyāpahartāro viṣavahnipradāś ca ye || 124 ||

BRP214.125.1 parabhūmiṃ gṛhaṃ śayyāṃ vastrālaṅkārahāriṇaḥ |

BRP214.125.2 pararandhreṣu ye krūrā ye sadānṛtavādinaḥ || 125 ||

BRP214.126.1 grāmarāṣṭrapurasthāne mahāduḥkhapradā hi ye |

BRP214.126.2 kūṭasākṣipradātāraḥ kanyāvikrayakārakāḥ || 126 ||

BRP214.127.1 abhakṣyabhakṣaṇaratā ye gacchanti sutāṃ snuṣām |

BRP214.127.2 mātaraṃ pitaraṃ caiva ye vadanti ca pauruṣam || 127 ||

BRP214.128.1 anye ye caiva nirdiṣṭā mahāpātakakāriṇaḥ |

BRP214.128.2 dakṣiṇena tu te sarve dvāreṇa praviśanti vai || 128 ||

Chapter 215: Punishment of the wicked in Yama's world; description of hells

215 SS 326-330

munaya ūcuḥ:

BRP215.001.1 kathaṃ dakṣiṇamārgeṇa viśanti pāpinaḥ puram |

BRP215.001.2 śrotum icchāma tad brūhi vistareṇa tapodhana || 1 ||

vyāsa uvāca:

BRP215.002.1 sughoraṃ tan mahāghoraṃ dvāraṃ vakṣyāmi bhīṣaṇam |

BRP215.002.2 nānāśvāpadasaṅkīrṇaṃ śivāśatanināditam || 2 ||

BRP215.003.1 phetkāraravasaṃyuktam agamyaṃ lomaharṣaṇam |

BRP215.003.2 bhūtapretapiśācaiś ca vṛtaṃ cānyaiś ca rākṣasaiḥ || 3 ||

BRP215.004.1 evaṃ dṛṣṭvā sudūrānte dvāraṃ duṣkṛtakāriṇaḥ |

BRP215.004.2 mohaṃ gacchanti sahasā trāsād vipralapanti ca || 4 ||

BRP215.005.1 tatas tāñ śṛṅkhalaiḥ pāśair baddhvā karṣanti nirbhayāḥ |

BRP215.005.2 tāḍayanti ca daṇḍaiś ca bhartsayanti punaḥ punaḥ || 5 ||

BRP215.006.1 labdhasañjñās tatas te vai rudhireṇa pariplutāḥ |

BRP215.006.2 vrajanti dakṣiṇaṃ dvāraṃ praskhalantaḥ pade pade || 6 ||

BRP215.007.1 tīvrakaṇṭakayuktena śarkarānicitena ca |

BRP215.007.2 kṣuradhārānibhais tīkṣṇaiḥ pāṣāṇair nicitena ca || 7 ||

BRP215.008.1 kvacit paṅkena nicitā niruttāraiś ca khātakaiḥ |

BRP215.008.2 lohasūcīnibhair dantaiḥ sañchannena kvacit kvacit || 8 ||

BRP215.009.1 taṭaprapātaviṣamaiḥ parvatair vṛkṣasaṅkulaiḥ |

BRP215.009.2 prataptāṅgārayuktena yānti mārgeṇa duḥkhitāḥ || 9 ||

BRP215.010.1 kvacid viṣamagartābhiḥ kvacil loṣṭaiḥ supicchalaiḥ |

BRP215.010.2 sutaptavālukābhiś ca tathā tīkṣṇaiś ca śaṅkubhiḥ || 10 ||

BRP215.011.1 ayaḥśṛṅgāṭakais taptaiḥ kvacid dāvāgninā yutam |

BRP215.011.2 kvacit taptaśilābhiś ca kvacid vyāptaṃ himena ca || 11 ||

[p. 656 ]

BRP215.012.1 kvacid vālukayā vyāptam ākaṇṭhāntaḥpraveśayā |

BRP215.012.2 kvacid duṣṭāmbunā vyāptaṃ kvacit karṣāgninā punaḥ || 12 ||

BRP215.013.1 kvacit siṃhair vṛkair vyāghrair daśakīṭaiś ca dāruṇaiḥ |

BRP215.013.2 kvacin mahājalaukābhiḥ kvacid ajagaraiḥ punaḥ || 13 ||

BRP215.014.1 makṣikābhiś ca raudrābhiḥ kvacit sarpaviṣolbaṇaiḥ |

BRP215.014.2 kvacid duṣṭagajaiś caiva balonmattaiḥ pramāthibhiḥ || 14 ||

BRP215.015.1 panthānam ullikhadbhiś ca tīkṣṇaśṛṅgair mahāvṛṣaiḥ |

BRP215.015.2 mahāśṛṅgaiś ca mahiṣair uṣṭrair mattaiś ca khādanaiḥ || 15 ||

BRP215.016.1 ḍākinībhiś ca raudrābhir vikarālaiś ca rākṣasaiḥ |

BRP215.016.2 vyādhibhiś ca mahāraudraiḥ pīḍyamānā vrajanti te || 16 ||

BRP215.017.1 mahādhūlivimiśreṇa mahācaṇḍena vāyunā |

BRP215.017.2 mahāpāṣāṇavarṣeṇa hanyamānā nirāśrayāḥ || 17 ||

BRP215.018.1 kvacid vidyunnipātena dīryamāṇā vrajanti te |

BRP215.018.2 mahatā bāṇavarṣeṇa bhidyamānāś ca sarvaśaḥ || 18 ||

BRP215.019.1 patadbhir vajranirghātair ulkāpātaiḥ sudāruṇaiḥ |

BRP215.019.2 pradīptāṅgāravarṣeṇa dahyamānā viśanti ca || 19 ||

BRP215.020.1 mahatā pāṃśuvarṣeṇa pūryamāṇā rudanti ca |

BRP215.020.2 meghāravaiḥ sughoraiś ca vitrāsyante muhur muhuḥ || 20 ||

BRP215.021.1 niḥśeṣāḥ śaravarṣeṇa cūrṇyamāṇāś ca sarvataḥ |

BRP215.021.2 mahākṣārāmbudhārābhiḥ sicyamānā vrajanti ca || 21 ||

BRP215.022.1 mahāśītena marutā rūkṣeṇa paruṣeṇa ca |

BRP215.022.2 samantād dīryamāṇāś ca śuṣyante saṅkucanti ca || 22 ||

BRP215.023.1 itthaṃ mārgeṇa puruṣāḥ pātheyarahitena ca |

BRP215.023.2 nirālambena durgeṇa nirjalena samantataḥ || 23 ||

BRP215.024.1 atiśrameṇa mahatā nirgatenāśramāya vai |

BRP215.024.2 nīyante dehinaḥ sarve ye mūḍhāḥ pāpakarmiṇaḥ || 24 ||

BRP215.025.1 yamadūtair mahāghorais tadājñākāribhir balāt |

BRP215.025.2 ekākinaḥ parādhīnā mitrabandhuvivarjitāḥ || 25 ||

BRP215.026.1 śocantaḥ svāni karmāṇi rudanti ca muhur muhuḥ |

BRP215.026.2 pretībhūtā niṣiddhās te śuṣkakaṇṭhauṣṭhatālukāḥ || 26 ||

BRP215.027.1 kṛśāṅgā bhītabhītāś ca dahyamānāḥ kṣudhāgninā |

BRP215.027.2 baddhāḥ śṛṅkhalayā kecit kecid uttānapādayoḥ || 27 ||

BRP215.028.1 ākṛṣyante śuṣyamāṇā yamadūtair balotkaṭaiḥ |

BRP215.028.2 narā adhomukhāś cānye kṛṣyamāṇāḥ suduḥkhitāḥ || 28 ||

BRP215.029.1 annapānīyarahitā yācamānāḥ punaḥ punaḥ |

BRP215.029.2 dehi dehīti bhāṣantaḥ sāśrugadgadayā girā || 29 ||

BRP215.030.1 kṛtāñjalipuṭā dīnāḥ kṣuttṛṣṇāparipīḍitāḥ |

BRP215.030.2 bhakṣyān uccāvacān dṛṣṭvā bhojyān peyāṃś ca puṣkalān || 30 ||

BRP215.031.1 sugandhadravyasaṃyuktān yācamānāḥ punaḥ punaḥ |

BRP215.031.2 dadhikṣīraghṛtonmiśraṃ dṛṣṭvā śālyodanaṃ tathā || 31 ||

[p. 657 ]

BRP215.032.1 pānāni ca sugandhīni śītalāny udakāni ca |

BRP215.032.2 tān yācamānāṃs te yāmyā bhartsayantas tadābruvan |

BRP215.032.3 vacobhiḥ paruṣair bhīmāḥ krodharaktāntalocanāḥ || 32 ||

yāmyā ūcuḥ:

BRP215.033.1 na bhavadbhir hutaṃ kāle na dattaṃ brāhmaṇeṣu ca |

BRP215.033.2 prasabhaṃ dīyamānaṃ ca vāritaṃ ca dvijātiṣu || 33 ||

BRP215.034.1 tasya pāpasya ca phalaṃ bhavatāṃ samupāgatam |

BRP215.034.2 nāgnau dagdhaṃ jale naṣṭaṃ na hṛtaṃ nṛpataskaraiḥ || 34 ||

BRP215.035.1 kuto vā sāmprataṃ vipre yan na dattaṃ purādhamāḥ |

BRP215.035.2 yair dattāni tu dānāni sādhubhiḥ sāttvikāni tu || 35 ||

BRP215.036.1 teṣām ete pradṛśyante kalpitā hy annaparvatāḥ |

BRP215.036.2 bhakṣyabhojyāś ca peyāś ca lehyāś coṣyāś ca saṃvṛtāḥ || 36 ||

BRP215.037.1 na yūyam abhilapsyadhve na dattaṃ ca kathañcana |

BRP215.037.2 yais tu dattaṃ hutaṃ ceṣṭaṃ brāhmaṇāś caiva pūjitāḥ || 37 ||

BRP215.038.1 teṣām annaṃ samānīya iha nikṣipyate sadā |

BRP215.038.2 parasvaṃ katham asmābhir dātuṃ śakyeta nārakāḥ || 38 ||

vyāsa uvāca:

BRP215.039.1 kiṅkarāṇāṃ vacaḥ śrutvā niḥspṛhāḥ kṣuttṛṣārditāḥ |

BRP215.039.2 tatas te dāruṇaiś cāstraiḥ pīḍyante yamakiṅkaraiḥ || 39 ||

BRP215.040.1 mudgarair lohadaṇḍaiś ca śaktitomarapaṭṭiśaiḥ |

BRP215.040.2 parighair bhindipālaiś ca gadāparaśubhiḥ śaraiḥ || 40 ||

BRP215.041.1 pṛṣṭhato hanyamānyāś ca yamadūtaiḥ sunirdayaiḥ |

BRP215.041.2 agrataḥ siṃhavyāghrādyair bhakṣyante pāpakāriṇaḥ || 41 ||

BRP215.042.1 na praveṣṭuṃ na nirgantuṃ labhante duḥkhitā bhṛśam |

BRP215.042.2 svakarmopahatāḥ pāpāḥ krandamānāḥ sudāruṇāḥ || 42 ||

BRP215.043.1 tatra sampīḍya subhṛśaṃ praveśaṃ yamakiṅkaraiḥ |

BRP215.043.2 nīyante pāpinas tatra yatra tiṣṭhet svayaṃ yamaḥ || 43 ||

BRP215.044.1 dharmātmā dharmakṛd devaḥ sarvasaṃyamano yamaḥ |

BRP215.044.2 evaṃ pathātikaṣṭena prāptāḥ pretapuraṃ narāḥ || 44 ||

BRP215.045.1 prajñāpitās tadā dūtair niveśyante yamāgrataḥ |

BRP215.045.2 tatas te pāpakarmāṇas taṃ paśyanti bhayānakam || 45 ||

BRP215.046.1 pāpāpaviddhanayanā viparītātmabuddhayaḥ |

BRP215.046.2 daṃṣṭrākarālavadanaṃ bhrukūṭīkuṭilekṣaṇam || 46 ||

BRP215.047.1 ūrdhvakeśaṃ mahāśmaśruṃ prasphuradadharottaram |

BRP215.047.2 aṣṭādaśabhujaṃ kruddhaṃ nīlāñjanacayopamam || 47 ||

BRP215.048.1 sarvāyudhodyatakaraṃ tīvradaṇḍena saṃyutam |

BRP215.048.2 mahāmahiṣam ārūḍhaṃ dīptāgnisamalocanam || 48 ||

BRP215.049.1 raktamālyāmbaradharaṃ mahāmegham ivocchritam |

BRP215.049.2 pralayāmbudanirghoṣaṃ pibann iva mahodadhim || 49 ||

BRP215.050.1 grasantam iva trailokyam udgirantam ivānalam |

BRP215.050.2 mṛtyuṃ ca tatsamīpasthaṃ kālānalasamaprabham || 50 ||

[p. 658 ]

BRP215.051.1 pralayānalasaṅkāśaṃ kṛtāntaṃ ca bhayānakam |

BRP215.051.2 mārīcogrā mahāmārī kālarātrī ca dāruṇā || 51 ||

BRP215.052.1 vividhā vyādhayaḥ kaṣṭā nānārūpā bhayāvahāḥ |

BRP215.052.2 śaktiśūlāṅkuśadharāḥ pāśacakrāsidhāriṇaḥ || 52 ||

BRP215.053.1 vajradaṇḍadharā raudrāḥ kṣuratūṇadhanurdharāḥ |

BRP215.053.2 asaṅkhyātā mahāvīryāḥ krūrāś cāñjanasaprabhāḥ || 53 ||

BRP215.054.1 sarvāyudhodyatakarā yamadūtā bhayānakāḥ |

BRP215.054.2 anena parivāreṇa mahāghoreṇa saṃvṛtam || 54 ||

BRP215.055.1 yamaṃ paśyanti pāpiṣṭhāś citraguptaṃ vibhīṣaṇam |

BRP215.055.2 nirbhartsayati cātyarthaṃ yamas tān pāpakāriṇaḥ || 55 ||

BRP215.056.1 citraguptas tu bhagavān dharmavākyaiḥ prabodhayan || 56 ||

citragupta uvāca:

BRP215.057.1 bho bho duṣkṛtakarmāṇaḥ paradravyāpahāriṇaḥ |

BRP215.057.2 garvitā rūpavīryeṇa paradāravimardakāḥ || 57 ||

BRP215.058.1 yat svayaṃ kriyate karma tat svayaṃ bhujyate punaḥ |

BRP215.058.2 tat kim ātmopaghātārthaṃ bhavadbhir duṣkṛtaṃ kṛtam || 58 ||

BRP215.059.1 idānīṃ kiṃ nu śocadhvaṃ pīḍyamānāḥ svakarmabhiḥ |

BRP215.059.2 bhuñjadhvaṃ svāni duḥkhāni nahi doṣo 'sti kasyacit || 59 ||

BRP215.060.1 ya ete pṛthivīpālāḥ samprāptā matsamīpataḥ |

BRP215.060.2 svakīyaiḥ karmabhir ghorair duṣprajñā balagarvitāḥ || 60 ||

BRP215.061.1 bho bho nṛpā durācārāḥ prajāvidhvaṃsakāriṇaḥ |

BRP215.061.2 alpakālasya rājyasya kṛte kiṃ duṣkṛtaṃ kṛtam || 61 ||

BRP215.062.1 rājyalobhena mohena balād anyāyataḥ prajāḥ |

BRP215.062.2 yad daṇḍitāḥ phalaṃ tasya bhuñjadhvam adhunā nṛpāḥ || 62 ||

BRP215.063.1 kuto rājyaṃ kalatraṃ ca yadartham aśubhaṃ kṛtam |

BRP215.063.2 tat sarvaṃ samparityajya yūyam ekākinaḥ sthitāḥ || 63 ||

BRP215.064.1 paśyāmo na balaṃ sarvaṃ yena vidhvaṃsitāḥ prajāḥ |

BRP215.064.2 yamadūtaiḥ pāṭyamānā adhunā kīdṛśaṃ phalam || 64 ||

vyāsa uvāca:

BRP215.065.1 evaṃ bahuvidhair vākyair upālabdhā yamena te |

BRP215.065.2 śocantaḥ svāni karmāṇi tūṣṇīṃ tiṣṭhanti pārthivāḥ || 65 ||

BRP215.066.1 iti karma samādiśya nṛpāṇāṃ dharmarāṭ svayam |

BRP215.066.2 tatpātakaviśuddhyartham idaṃ vacanam abravīt || 66 ||

yama uvāca:

BRP215.067.1 bho bhoś caṇḍa mahācaṇḍa gṛhītvā nṛpatīn imān |

BRP215.067.2 viśodhayadhvaṃ pāpebhyaḥ krameṇa narakāgniṣu || 67 ||

vyāsa uvāca:

BRP215.068.1 tataḥ śīghraṃ samutthāya nṛpān saṅgṛhya pādayoḥ |

BRP215.068.2 bhrāmayitvā tu vegena kṣiptvā cordhvaṃ pragṛhya ca || 68 ||

BRP215.069.1 tattatpāpapramāṇena yamadūtāḥ śilātale |

BRP215.069.2 āsphoṭayanti tarasā vajreṇeva mahādrumam || 69 ||

[p. 659 ]

BRP215.070.1 tatas tu raktaṃ srotobhiḥ sravate jarjarīkṛtaḥ |

BRP215.070.2 niḥsañjñaḥ sa tadā dehī niśceṣṭaś ca prajāyate || 70 ||

BRP215.071.1 tataḥ sa vāyunā spṛṣṭaḥ śanair ujjīvate punaḥ |

BRP215.071.2 tataḥ pāpaviśuddhyarthaṃ kṣipanti narakārṇave || 71 ||

BRP215.072.1 anyāṃś ca te tadā dūtāḥ pāpakarmaratān narān |

BRP215.072.2 nivedayanti viprendrā yamāya bhṛśaduḥkhitān || 72 ||

yamadūtā ūcuḥ:

BRP215.073.1 eṣa deva tavādeśād asmābhir mohito bhṛśam |

BRP215.073.2 ānīto dharmavimukhaḥ sadā pāparataḥ paraḥ || 73 ||

BRP215.074.1 eṣa lubdho durācāro mahāpātakasaṃyutaḥ |

BRP215.074.2 upapātakakartā ca sadā hiṃsārato śuciḥ || 74 ||

BRP215.075.1 agamyāgāmī duṣṭātmā paradravyāpahārakaḥ |

BRP215.075.2 kanyākrayī kūṭasākṣī kṛtaghno mitravañcakaḥ || 75 ||

BRP215.076.1 anena madamattena sadā dharmo vininditaḥ |

BRP215.076.2 pāpam ācaritaṃ karma martyaloke durātmanā || 76 ||

BRP215.077.1 idānīm asya deveśa nigrahānugrahau vada |

BRP215.077.2 prabhur asya kriyāyoge vayaṃ vā paripanthinaḥ || 77 ||

vyāsa uvāca:

BRP215.078.1 iti vijñāpya deveśaṃ nyasyāgre pāpakāriṇam |

BRP215.078.2 narakāṇāṃ sahasreṣu lakṣakoṭiśateṣu ca || 78 ||

BRP215.079.1 kiṅkarās te tato yānti grahītum aparān narān |

BRP215.079.2 pratipanne kṛte doṣe yamo vai pāpakāriṇām || 79 ||

BRP215.080.1 samādiśati tān ghorān nigrahāya svakiṅkarān |

BRP215.080.2 yathā yasya vinirdiṣṭo vasiṣṭhādyair vinigrahaḥ || 80 ||

BRP215.081.1 pāpasya tad bhṛśaṃ kruddhāḥ kurvanti yamakiṅkarāḥ |

BRP215.081.2 aṅkuśair mudgarair daṇḍaiḥ krakacaiḥ śaktitomaraiḥ || 81 ||

BRP215.082.1 khaḍgaśūlanipātaiś ca bhidyante pāpakāriṇaḥ |

BRP215.082.2 narakāṇāṃ sahasreṣu lakṣakoṭiśateṣu ca || 82 ||

BRP215.083.1 svakarmopārjitair doṣaiḥ pīḍyante yamakiṅkaraiḥ |

BRP215.083.2 śṛṇudhvaṃ narakāṇāṃ ca svarūpaṃ ca bhayaṅkaram || 83 ||

BRP215.084.1 nāmāni ca pramāṇaṃ ca yena yānti narāś ca tān |

BRP215.084.2 mahāvācīti vikhyātaṃ narakaṃ śoṇitaplutam || 84 ||

BRP215.085.1 vajrakaṇṭakasammiśraṃ yojanāyutavistṛtam |

BRP215.085.2 tatra sampīḍyate magno bhidyate vajrakaṇṭake || 85 ||

BRP215.086.1 varṣalakṣaṃ mahāghoraṃ goghātī narake naraḥ |

BRP215.086.2 yojanānāṃ śataṃ lakṣaṃ kumbhīpākaṃ sudāruṇam || 86 ||

BRP215.087.1 tāmrakumbhavatī dīptā vālukāṅgārasaṃvṛtā |

BRP215.087.2 brahmahā bhūmihartā ca nikṣepasyāpahārakaḥ || 87 ||

BRP215.088.1 dahyante tatra saṅkṣiptā yāvad ābhūtasamplavam |

BRP215.088.2 rauravo vajranārācaiḥ prajvaladbhiḥ samāvṛtaḥ || 88 ||

[p. 660 ]

BRP215.089.1 yojanānāṃ sahasrāṇi ṣaṣṭir āyāmavistaraiḥ |

BRP215.089.2 bhidyante tatra nārācaiḥ sajvālair narake narāḥ || 89 ||

BRP215.090.1 ikṣuvat tatra pīḍyante ye narāḥ kūṭasākṣiṇaḥ |

BRP215.090.2 ayomayaṃ prajvalitaṃ mañjūṣaṃ narakaṃ smṛtam || 90 ||

BRP215.091.1 nikṣiptās tatra dahyante bandigrāhakṛtāś ca ye |

BRP215.091.2 apratiṣṭheti narakaṃ pūyamūtrapurīṣakam || 91 ||

BRP215.092.1 adhomukhaḥ patet tatra brāhmaṇasyopapīḍakaḥ |

BRP215.092.2 lākṣāprajvalitaṃ ghoraṃ narakaṃ tu vilepakam || 92 ||

BRP215.093.1 nimagnās tatra dahyante madyapāne dvijottamāḥ |

BRP215.093.2 mahāprabheti narakaṃ dīptaśūlamahocchrayam || 93 ||

BRP215.094.1 tatra śūlena bhidyante patibhāryopabhedinaḥ |

BRP215.094.2 narakaṃ ca mahāghoraṃ jayantī cāyasī śilā || 94 ||

BRP215.095.1 tayā cākramyate pāpaḥ paradāropasevakaḥ |

BRP215.095.2 narakaṃ śālmalākhyaṃ tu pradīptadṛḍhakaṇṭakam || 95 ||

BRP215.096.1 tayā liṅgati duḥkhārtā nārī bahunaraṅgamā |

BRP215.096.2 ye vadanti sadāsatyaṃ paramarmāvakartanam || 96 ||

BRP215.097.1 jihvā cocchriyate teṣāṃ sadasyair yamakiṅkaraiḥ |

BRP215.097.2 ye tu rāgaiḥ kaṭākṣaiś ca vīkṣante parayoṣitam || 97 ||

BRP215.098.1 teṣāṃ cakṣūṃṣi nārācair vidhyante yamakiṅkaraiḥ || 98 ||

BRP215.099.1 mātaraṃ ye 'pi gacchanti bhaginīṃ duhitaraṃ snuṣām |

BRP215.099.2 strībālavṛddhahantāro yāvad indrāś caturdaśa |

BRP215.099.3 jvālāmālākulaṃ raudraṃ mahārauravasañjñitam || 99 ||

BRP215.100.1 narakaṃ yojanānāṃ ca sahasrāṇi caturdaśa |

BRP215.100.2 puraṃ kṣetraṃ gṛhaṃ grāmaṃ yo dīpayati vahninā || 100 ||

BRP215.101.1 sa tatra dahyate mūḍho yāvat kalpasthitir naraḥ |

BRP215.101.2 tāmisram iti vikhyātaṃ lakṣayojanavistṛtam || 101 ||

BRP215.102.1 nipatadbhiḥ sadā raudraḥ khaḍgapaṭṭiśamudgaraiḥ |

BRP215.102.2 tatra caurā narāḥ kṣiptās tāḍyante yamakiṅkaraiḥ || 102 ||

BRP215.103.1 śūlaśaktigadākhaḍgair yāvat kalpaśatatrayam |

BRP215.103.2 tāmisrād dviguṇaṃ proktaṃ mahātāmisrasañjñitam || 103 ||

BRP215.104.1 jalaukāsarpasampūrṇāṃ nirālokaṃ suduḥkhadam |

BRP215.104.2 mātṛhā pitṛhā caiva mitravisrambhaghātakaḥ || 104 ||

BRP215.105.1 tiṣṭhanti takṣyamāṇāś ca yāvat tiṣṭhati medinī |

BRP215.105.2 asipattravanaṃ nāma narakaṃ bhūriduḥkhadam || 105 ||

BRP215.106.1 yojanāyutavistāraṃ jvalatkhaḍgaiḥ samākulam |

BRP215.106.2 pātitas tatra taiḥ khaḍgaiḥ śatadhā tu samāhataḥ || 106 ||

BRP215.107.1 mitraghnaḥ kṛtyate tāvad yāvad ābhūtasamplavam |

BRP215.107.2 karambhavālukā nāma narakaṃ yojanāyutam || 107 ||

BRP215.108.1 kūpākāraṃ vṛtaṃ dīptair vālukāṅgārakaṇṭakaiḥ |

BRP215.108.2 dahyate bhidyate varṣalakṣāyutaśatatrayam || 108 ||

[p. 661 ]

BRP215.109.1 yena dagdho jano nityaṃ mithyopāyaiḥ sudāruṇaiḥ |

BRP215.109.2 kākolaṃ nāma narakaṃ kṛmipūyapariplutam || 109 ||

BRP215.110.1 kṣipyate tatra duṣṭātmā ekākī miṣṭabhuṅ naraḥ |

BRP215.110.2 kuḍmalaṃ nāma narakaṃ pūrṇaṃ viṇmūtraśoṇitaiḥ || 110 ||

BRP215.111.1 pañcayajñakriyāhīnāḥ kṣipyante tatra vai narāḥ |

BRP215.111.2 sudurgandhaṃ mahābhīmaṃ māṃsaśoṇitasaṅkulam || 111 ||

BRP215.112.1 abhakṣyānne ratās te 'tra nipatanti narādhamāḥ |

BRP215.112.2 krimikīṭasamākīrṇaṃ śavapūrṇaṃ mahāvaṭam || 112 ||

BRP215.113.1 adhomukhaḥ patet tatra kanyāvikrayakṛn naraḥ |

BRP215.113.2 nāmnā vai tilapāketi narakaṃ dāruṇaṃ smṛtam || 113 ||

BRP215.114.1 tilavat tatra pīḍyante parapīḍāratāś ca ye |

BRP215.114.2 narakaṃ tailapāketi jvalattailamahīplavam || 114 ||

BRP215.115.1 pacyate tatra mitraghno hantā ca śaraṇāgatam |

BRP215.115.2 nāmnā vajrakapāṭeti vajraśṛṅkhalayānvitam || 115 ||

BRP215.116.1 pīḍyante nirdayaṃ tatra yaiḥ kṛtaḥ kṣīravikrayaḥ |

BRP215.116.2 nirucchvāsa iti proktaṃ tamondhaṃ vātavarjitam || 116 ||

BRP215.117.1 niśceṣṭaṃ kṣipyate tatra vipradānanirodhakṛt |

BRP215.117.2 aṅgāropacayaṃ nāma dīptāṅgārasamujjvalam || 117 ||

BRP215.118.1 dahyate tatra yenoktaṃ dānaṃ viprāya nārpitam |

BRP215.118.2 mahāpāyīti narakaṃ lakṣayojanam āyatam || 118 ||

BRP215.119.1 pātyante 'dhomukhās tatra ye jalpanti sadānṛtam |

BRP215.119.2 mahājvāleti narakaṃ jvālābhāsvarabhīṣaṇam || 119 ||

BRP215.120.1 dahyate tatra suciraṃ yaḥ pāpe buddhikṛn naraḥ |

BRP215.120.2 narakaṃ krakacākhyātaṃ pīḍyante tatra vai narāḥ || 120 ||

BRP215.121.1 krakacair vajradhārograir agamyāgamane ratāḥ |

BRP215.121.2 narakaṃ guḍapāketi jvaladguḍahradair vṛtam || 121 ||

BRP215.122.1 nikṣipto dahyate tasmin varṇasaṅkarakṛn naraḥ |

BRP215.122.2 kṣuradhāreti narakaṃ tīkṣṇakṣurasamāvṛtam || 122 ||

BRP215.123.1 chidyante tatra kalpāntaṃ viprabhūmiharā narāḥ |

BRP215.123.2 narakaṃ cāmbarīṣākhyaṃ pralayānaladīpitam || 123 ||

BRP215.124.1 kalpakoṭiśataṃ tatra dahyate svarṇahārakaḥ |

BRP215.124.2 nāmnā vajrakuṭhāreti narakaṃ vajrasaṅkulam || 124 ||

BRP215.125.1 chidyante tatra chettāro drumāṇāṃ pāpakāriṇaḥ |

BRP215.125.2 narakaṃ paritāpākhyaṃ pralayānaladīpitam || 125 ||

BRP215.126.1 garado madhuhartā ca pacyate tatra pāpakṛt |

BRP215.126.2 narakaṃ kālasūtraṃ ca vajrasūtravinirmitam || 126 ||

BRP215.127.1 bhramantas tatra cchidyante parasasyopaluṇṭhakāḥ |

BRP215.127.2 narakaṃ kaśmalaṃ nāma śleṣmaśiṅghāṇakāvṛtam || 127 ||

BRP215.128.1 tatra saṅkṣipyate kalpaṃ sadā māṃsarucir naraḥ |

BRP215.128.2 narakaṃ cogragandheti lālāmūtrapurīṣavat || 128 ||

[p. 662 ]

BRP215.129.1 kṣipyante tatra narake pitṛpiṇḍāprayacchakāḥ |

BRP215.129.2 narakaṃ durdharaṃ nāma jalaukāvṛścikākulam || 129 ||

BRP215.130.1 utkocabhakṣakas tatra tiṣṭhate varṣakāyutam |

BRP215.130.2 yac ca vajramahāpīḍā narakaṃ vajranirmitam || 130 ||

BRP215.131.1 tatra prakṣipya dahyante pīḍyante yamakiṅkaraiḥ |

BRP215.131.2 dhanaṃ dhānyaṃ hiraṇyaṃ vā parakīyaṃ haranti ye || 131 ||

BRP215.132.1 yamadūtaiś ca caurās te chidyante lavaśaḥ kṣuraiḥ |

BRP215.132.2 ye hatvā prāṇinaṃ mūḍhāḥ khādante kākagṛdhravat || 132 ||

BRP215.133.1 bhojyante ca svamāṃsaṃ te kalpāntaṃ yamakiṅkaraiḥ |

BRP215.133.2 āsanaṃ śayanaṃ vastraṃ parakīyaṃ haranti ye || 133 ||

BRP215.134.1 yamadūtaiś ca te mūḍhā bhidyante śaktitomaraiḥ |

BRP215.134.2 phalaṃ pattraṃ nṛṇāṃ vāpi hṛtaṃ yais tu kubuddhibhiḥ || 134 ||

BRP215.135.1 yamadūtaiś ca te kruddhair dahyante tṛṇavahnibhiḥ |

BRP215.135.2 paradravye kalatre ca yaḥ sadā duṣṭadhīr naraḥ || 135 ||

BRP215.136.1 yamadūtair jvalat tasya hṛdi śūlaṃ nikhanyate |

BRP215.136.2 karmaṇā manasā vācā ye dharmavimukhā narāḥ || 136 ||

BRP215.137.1 yamaloke tu te ghorā labhante pariyātanāḥ |

BRP215.137.2 evaṃ śatasahasrāṇi lakṣakoṭiśatāni ca || 137 ||

BRP215.138.1 narakāṇi narais tatra bhujyante pāpakāribhiḥ |

BRP215.138.2 iha kṛtvā svalpam api naraḥ karmāśubhātmakam || 138 ||

[p. 663 ]

BRP215.139.1 prāpnoti narake ghore yamalokeṣu yātanām |

BRP215.139.2 na śṛṇvanti narā mūḍhā dharmoktaṃ sādhu bhāṣitam || 139 ||

BRP215.140.1 dṛṣṭaṃ keneti pratyakṣaṃ pratyuktyaivaṃ vadanti te |

BRP215.140.2 divā rātrau prayatnena pāpaṃ kurvanti ye narāḥ || 140 ||

BRP215.141.1 nācaranti hi te dharmaṃ pramādenāpi mohitāḥ |

BRP215.141.2 ihaiva phalabhoktāraḥ paratra vimukhāś ca ye || 141 ||

BRP215.142.1 te patanti sughoreṣu narakeṣu narādhamāḥ |

BRP215.142.2 dāruṇo narake vāsaḥ svargavāsaḥ sukhapradaḥ |

BRP215.142.3 naraiḥ samprāpyate tatra karma kṛtvā śubhāśubham || 142 ||

Chapter 216: Reward of the righteous in Yama's world

216 SS 330-331

munaya ūcuḥ:

BRP216.001.1 aho 'tiduḥkhaṃ ghoraṃ ca yamamārge tvayoditam |

BRP216.001.2 narakāṇi ca ghorāṇi dvāraṃ yāmyaṃ ca sattama || 1 ||

BRP216.002.1 asty upāyo na vā brahman yamamārge 'tibhīṣaṇe |

BRP216.002.2 brūhi yena narā yānti sukhena yamasādanam || 2 ||

vyāsa uvāca:

BRP216.003.1 iha ye dharmasaṃyuktās tv ahiṃsāniratā narāḥ |

BRP216.003.2 guruśuśrūṣaṇe yuktā devabrāhmaṇapūjakāḥ || 3 ||

BRP216.004.1 yasmin manuṣyalokās te sabhāryāḥ sasutās tathā |

BRP216.004.2 tam adhvānaṃ ca gacchanti yathā tat kathayāmi vaḥ || 4 ||

BRP216.005.1 vimānair vividhair divyaiḥ kāñcanadhvajaśobhitaiḥ |

BRP216.005.2 dharmarājapuraṃ yānti sevamānāpsarogaṇaiḥ || 5 ||

BRP216.006.1 brāhmaṇebhyas tu dānāni nānārūpāṇi bhaktitaḥ |

BRP216.006.2 ye prayacchanti te yānti sukhenaiva mahāpathe || 6 ||

BRP216.007.1 annaṃ ye tu prayacchanti brāhmaṇebhyaḥ susaṅkṛtam |

BRP216.007.2 śrotriyebhyo viśeṣeṇa bhaktyā paramayā yutāḥ || 7 ||

BRP216.008.1 taruṇībhir varastrībhiḥ sevyamānāḥ prayatnataḥ |

BRP216.008.2 dharmarājapuraṃ yānti vimānair abhyalaṅkṛtaiḥ || 8 ||

BRP216.009.1 ye ca satyaṃ prabhāṣante bahir antaś ca nirmalāḥ |

BRP216.009.2 te 'pi yānty amaraprakhyā vimānair yamamandiram || 9 ||

BRP216.010.1 godānāni pavitrāṇi viṣṇum uddiśya sādhuṣu |

BRP216.010.2 ye prayacchanti dharmajñāḥ kṛśeṣu kṛśavṛttiṣu || 10 ||

BRP216.011.1 te yānti divyavarṇābhair vimānair maṇicitritaiḥ |

BRP216.011.2 dharmarājapuraṃ śrīmān sevyamānāpsarogaṇaiḥ || 11 ||

BRP216.012.1 upānadyugalaṃ chattraṃ śayyāsanam athāpi vā |

BRP216.012.2 ye prayacchanti vastrāṇi tathaivābharaṇāni ca || 12 ||

BRP216.013.1 te yānty aśvai rathaiś caiva kuñjaraiś cāpy alaṅkṛtāḥ |

BRP216.013.2 dharmarājapuraṃ divyaṃ chattraiḥ sauvarṇarājataiḥ || 13 ||

[p. 664 ]

BRP216.014.1 ye ca bhaktyā prayacchanti guḍapānakam arcitam |

BRP216.014.2 odanaṃ ca dvijāgryebhyo viśuddhenāntarātmanā || 14 ||

BRP216.015.1 te yānti kāñcanair yānair vividhais tu yamālayam |

BRP216.015.2 varastrībhir yathākāmaṃ sevyamānāḥ punaḥ punaḥ || 15 ||

BRP216.016.1 ye ca kṣīraṃ prayacchanti ghṛtaṃ dadhi guḍaṃ madhu |

BRP216.016.2 brāhmaṇebhyaḥ prayatnena śuddhyopetaṃ susaṃskṛtam || 16 ||

BRP216.017.1 cakravākaprayuktaiś ca vimānais tu hiraṇmayaiḥ |

BRP216.017.2 yānti gandharvavāditraiḥ sevyamānā yamālayam || 17 ||

BRP216.018.1 ye phalāni prayacchanti puṣpāṇi surabhīṇi ca |

BRP216.018.2 haṃsayuktair vimānais tu yānti dharmapuraṃ narāḥ || 18 ||

BRP216.019.1 ye tilāṃs tiladhenuṃ ca ghṛtadhenum athāpi vā |

BRP216.019.2 śrotriyebhyaḥ prayacchanti viprebhyaḥ śraddhayānvitāḥ || 19 ||

BRP216.020.1 somamaṇḍalasaṅkāśair yānais te yānti nirmalaiḥ |

BRP216.020.2 gandharvair upagīyante pure vaivasvatasya te || 20 ||

BRP216.021.1 yeṣāṃ vāpyaś ca kūpāś ca taḍāgāni sarāṃsi ca |

BRP216.021.2 dīrghikāḥ puṣkariṇyaś ca śītalāś ca jalāśayāḥ || 21 ||

BRP216.022.1 yānais te hemacandrābhair divyaghaṇṭānināditaiḥ |

BRP216.022.2 vyajanais tālavṛntaiś ca vījyamānā mahāprabhāḥ || 22 ||

BRP216.023.1 yeṣāṃ devakulāny atra citrāṇy āyatanāni ca |

BRP216.023.2 ratnaiḥ prasphuramāṇāni manojñāni śubhāni ca || 23 ||

BRP216.024.1 te yānti lokapālais tu vimānair vātaraṃhasaiḥ |

BRP216.024.2 dharmarājapuraṃ divyaṃ nānājanasamākulam || 24 ||

BRP216.025.1 pānīyaṃ ye prayacchanti sarvaprāṇyupajīvitam |

BRP216.025.2 te vitṛṣṇāḥ sukhaṃ yānti vimānais taṃ mahāpatham || 25 ||

BRP216.026.1 kāṣṭhapādukayānāni pīṭhakāny āsanāni ca |

BRP216.026.2 yair dattāni dvijātibhyas te 'dhvānaṃ yānti vai sukham || 26 ||

BRP216.027.1 sauvarṇamaṇipīṭheṣu pādau kṛtvottameṣu ca |

BRP216.027.2 te prayānti vimānais tu apsarogaṇamaṇḍitaiḥ || 27 ||

BRP216.028.1 ārāmāṇi vicitrāṇi puṣpāḍhyānīha mānavāḥ |

BRP216.028.2 ropayanti phalāḍhyāni narāṇām upakāriṇaḥ || 28 ||

BRP216.029.1 vṛkṣacchāyāsu ramyāsu śītalāsu svalaṅkṛtāḥ |

BRP216.029.2 varastrīgītavādyaiś ca sevyamānā vrajanti te || 29 ||

BRP216.030.1 suvarṇaṃ rajataṃ vāpi vidrumaṃ mauktikaṃ tathā |

BRP216.030.2 ye prayacchanti te yānti vimānaiḥ kanakojjvalaiḥ || 30 ||

BRP216.031.1 bhūmidā dīpyamānāś ca sarvakāmais tu tarpitāḥ |

BRP216.031.2 uditādityasaṅkāśair vimānair bhṛśanāditaiḥ || 31 ||

BRP216.032.1 kanyāṃ tu ye prayacchanti brahmadeyām alaṅkṛtām |

BRP216.032.2 divyakanyāvṛtā yānti vimānais te yamālayam || 32 ||

BRP216.033.1 sugandhāgurukarpūrān puṣpadhūpān dvijottamāḥ |

BRP216.033.2 prayacchanti dvijātibhyo bhaktyā paramayānvitāḥ || 33 ||

[p. 665 ]

BRP216.034.1 te sugandhāḥ suveśāś ca suprabhāḥ suvibhūṣitāḥ |

BRP216.034.2 yānti dharmapuraṃ yānair vicitrair abhyalaṅkṛtāḥ || 34 ||

BRP216.035.1 dīpadā yānti yānaiś ca dīpayanto diśo daśa |

BRP216.035.2 ādityasadṛśair yānair dīpyamānā yathāgnayaḥ || 35 ||

BRP216.036.1 gṛhāvasathadātāro gṛhaiḥ kāñcanamaṇḍitaiḥ |

BRP216.036.2 vrajanti bālārkanibhair dharmarājagṛhaṃ narāḥ || 36 ||

BRP216.037.1 jalabhājanadātāraḥ kuṇḍikākarakapradāḥ |

BRP216.037.2 pūjamānāpsarobhiś ca yānti dṛptā mahāgajaiḥ || 37 ||

BRP216.038.1 pādābhyaṅgaṃ śirobhyaṅgaṃ snānapānodakaṃ tathā |

BRP216.038.2 ye prayacchanti viprebhyas te yānty aśvair yamālayam || 38 ||

BRP216.039.1 viśrāmayanti ye viprāñ śrāntān adhvani karśitān |

BRP216.039.2 cakravākaprayuktena yānti yānena te sukham || 39 ||

BRP216.040.1 svāgatena ca yo vipraṃ pūjayed āsanena ca |

BRP216.040.2 sa gacchati tam adhvānaṃ sukhaṃ paramanirvṛtaḥ || 40 ||

BRP216.041.1 namo brahmaṇyadeveti yo hariṃ cābhivādayet |

BRP216.041.2 gāṃ ca pāpaharety uktvā sukhaṃ yānti ca tat patham || 41 ||

BRP216.042.1 anantarāśino ye ca dambhānṛtavivarjitāḥ |

BRP216.042.2 te 'pi sārasayuktais tu yānti yānaiś ca tat patham || 42 ||

BRP216.043.1 vartante hy ekabhaktena śāṭhyadambhavivarjitāḥ |

BRP216.043.2 haṃsayuktair vimānais tu sukhaṃ yānti yamālayam || 43 ||

BRP216.044.1 caturthenaikabhaktena vartante ye jitendriyāḥ |

BRP216.044.2 te yānti dharmanagaraṃ yānair barhiṇayojitaiḥ || 44 ||

BRP216.045.1 tṛtīye divase ye tu bhuñjate niyatavratāḥ |

BRP216.045.2 te 'pi hastirathair divyair yānti yānaiś ca tat padam || 45 ||

BRP216.046.1 ṣaṣṭhe 'nnabhakṣako yas tu śaucanityo jitendriyaḥ |

BRP216.046.2 sa yāti kuñjarasthas tu śacīpatir iva svayam || 46 ||

BRP216.047.1 dharmarājapuraṃ divyaṃ nānāmaṇivibhūṣitam |

BRP216.047.2 nānāsvarasamāyuktaṃ jayaśabdaravair yutam || 47 ||

BRP216.048.1 pakṣopavāsino yānti yānaiḥ śārdūlayojitaiḥ |

BRP216.048.2 puraṃ tad dharmarājasya sevyamānāḥ surāsuraiḥ || 48 ||

BRP216.049.1 ye ca māsopavāsaṃ tu kurvate saṃyatendriyāḥ |

BRP216.049.2 te 'pi sūryapradīptais tu yānti yānair yamālayam || 49 ||

BRP216.050.1 mahāprasthānam ekāgro yaḥ prayāti dṛḍhavrataḥ |

BRP216.050.2 sevyamānas tu gandharvair yāti yānair yamālayam || 50 ||

BRP216.051.1 śarīraṃ sādhayed yas tu vaiṣṇavenāntarātmanā |

BRP216.051.2 sa rathenāgnivarṇena yātīha tridaśālayam || 51 ||

BRP216.052.1 agnipraveśaṃ yaḥ kuryān nārāyaṇaparāyaṇaḥ |

BRP216.052.2 sa yāty agniprakāśena vimānena yamālayam || 52 ||

[p. 666 ]

BRP216.053.1 prāṇāṃs tyajati yo martyaḥ smaran viṣṇuṃ sanātanam |

BRP216.053.2 yānenārkaprakāśena yāti dharmapuraṃ naraḥ || 53 ||

BRP216.054.1 praviṣṭo 'ntar jalaṃ yas tu prāṇāṃs tyajati mānavaḥ |

BRP216.054.2 somamaṇḍalakalpena yāti yānena vai sukham || 54 ||

BRP216.055.1 svaśarīraṃ hi gṛdhrebhyo vaiṣṇavo yaḥ prayacchati |

BRP216.055.2 sa yāti rathamukhyena kāñcanena yamālayam || 55 ||

BRP216.056.1 strīgrahe gograhe vāpi yuddhe mṛtyum upaiti yaḥ |

BRP216.056.2 sa yāty amarakanyābhiḥ sevyamāno raviprabhaḥ || 56 ||

BRP216.057.1 vaiṣṇavā ye ca kurvanti tīrthayātrāṃ jitendriyāḥ |

BRP216.057.2 tat pathaṃ yānti te ghoraṃ sukhayānair alaṅkṛtāḥ || 57 ||

BRP216.058.1 ye yajanti dvijaśreṣṭhāḥ kratubhir bhūridakṣiṇaiḥ |

BRP216.058.2 taptahāṭakasaṅkāśair vimānair yānti te sukham || 58 ||

BRP216.059.1 parapīḍām akurvanto bhṛtyānāṃ bharaṇādikam |

BRP216.059.2 kurvanti te sukhaṃ yānti vimānaiḥ kanakojjvalaiḥ || 59 ||

BRP216.060.1 ye kṣāntāḥ sarvabhūteṣu prāṇinām abhayapradāḥ |

BRP216.060.2 krodhamohavinirmuktā nirmadāḥ saṃyatendriyāḥ || 60 ||

BRP216.061.1 pūrṇacandraprakāśena vimānena mahāprabhāḥ |

BRP216.061.2 yānti vaivasvatapuraṃ devagandharvasevitāḥ || 61 ||

BRP216.062.1 ekabhāvena ye viṣṇuṃ brahmāṇaṃ tryambakaṃ ravim |

BRP216.062.2 pūjayanti hi te yānti vimānair bhāskaraprabhaiḥ || 62 ||

BRP216.063.1 ye ca māṃsaṃ na khādanti satyaśaucasamanvitāḥ |

BRP216.063.2 te 'pi yānti sukhenaiva dharmarājapuraṃ narāḥ || 63 ||

BRP216.064.1 māṃsān miṣṭataraṃ nāsti bhakṣyabhojyādikeṣu ca |

BRP216.064.2 tasmān māṃsaṃ na bhuñjīta nāsti miṣṭaiḥ sukhodayaḥ || 64 ||

BRP216.065.1 gosahasraṃ tu yo dadyād yas tu māṃsaṃ na bhakṣayet |

BRP216.065.2 samāv etau purā prāha brahmā vedavidāṃ varaḥ || 65 ||

BRP216.066.1 sarvatīrtheṣu yat puṇyaṃ sarvayajñeṣu yat phalam |

BRP216.066.2 amāṃsabhakṣaṇe viprās tac ca tac ca ca tatsamam || 66 ||

BRP216.067.1 evaṃ sukhena te yānti yamalokaṃ ca dhārmikāḥ |

BRP216.067.2 dānavrataparā yānair yatra devo raveḥ sutaḥ || 67 ||

BRP216.068.1 dṛṣṭvā tān dhārmikān devaḥ svayaṃ sammānayed yamaḥ |

BRP216.068.2 svāgatāsanadānena pādyārghyeṇa priyeṇa tu || 68 ||

BRP216.069.1 dhanyā yūyaṃ mahātmāna ātmano hitakāriṇaḥ |

BRP216.069.2 yena divyasukhārthāya bhavadbhiḥ sukṛtaṃ kṛtam || 69 ||

BRP216.070.1 idaṃ vimānam āruhya divyastrībhogabhūṣitāḥ |

BRP216.070.2 svargaṃ gacchadhvam atulaṃ sarvakāmasamanvitam || 70 ||

BRP216.071.1 tatra bhuktvā mahābhogān ante puṇyaparikṣayāt |

BRP216.071.2 yat kiñcid alpam aśubhaṃ phalaṃ tad iha bhokṣyatha || 71 ||

BRP216.072.1 ye tu taṃ dharmarājānaṃ narāḥ puṇyānubhāvataḥ |

BRP216.072.2 paśyanti saumyamanasaṃ pitṛbhūtam ivātmanaḥ || 72 ||

[p. 667 ]

BRP216.073.1 tasmād dharmaḥ sevitavyaḥ sadā muktiphalapradaḥ |

BRP216.073.2 dharmād arthas tathā kāmo mokṣaś ca parikīrtyate || 73 ||

BRP216.074.1 dharmo mātā pitā bhrātā dharmo nāthaḥ suhṛt tathā |

BRP216.074.2 dharmaḥ svāmī sakhā goptā tathā dhātā ca poṣakaḥ || 74 ||

BRP216.075.1 dharmād artho 'rthataḥ kāmaḥ kāmād bhogaḥ sukhāni ca |

BRP216.075.2 dharmād aiśvaryam ekāgryaṃ dharmāt svargagatiḥ parā || 75 ||

BRP216.076.1 dharmas tu sevito viprās trāyate mahato bhayāt |

BRP216.076.2 devatvaṃ ca dvijatvaṃ ca dharmāt prāpnoty asaṃśayam || 76 ||

BRP216.077.1 yadā ca kṣīyate pāpaṃ narāṇāṃ pūrvasañcitam |

BRP216.077.2 tadaiṣāṃ bhajate buddhir dharmaṃ cātra dvijottamāḥ || 77 ||

BRP216.078.1 janmāntarasahasreṣu mānuṣyaṃ prāpya durlabham |

BRP216.078.2 yo hi nācarate dharmaṃ bhavet sa khalu vañcitaḥ || 78 ||

BRP216.079.1 kutsitā ye daridrāś ca virūpā vyādhitās tathā |

BRP216.079.2 parapreṣyāś ca mūrkhāś ca jñeyā dharmavivarjitāḥ || 79 ||

BRP216.080.1 ye hi dīrghāyuṣaḥ śūrāḥ paṇḍitā bhogino 'rthinaḥ |

BRP216.080.2 arogā rūpavantaś ca tais tu dharmaḥ purā kṛtaḥ || 80 ||

BRP216.081.1 evaṃ dharmaratā viprā gacchanti gatim uttamām |

BRP216.081.2 adharmaṃ sevamānās tu tiryagyoniṃ vrajanti te || 81 ||

BRP216.082.1 ye narā narakadhvaṃsivāsudevam anuvratāḥ |

BRP216.082.2 te svapne 'pi na paśyanti yamaṃ vā narakāṇi vā || 82 ||

BRP216.083.1 anādinidhanaṃ devaṃ daityadānavadāraṇam |

BRP216.083.2 ye namanti narā nityaṃ nahi paśyanti te yamam || 83 ||

BRP216.084.1 karmaṇā manasā vācā ye 'cyutaṃ śaraṇaṃ gatāḥ |

BRP216.084.2 na samartho yamas teṣāṃ te muktiphalabhāginaḥ || 84 ||

BRP216.085.1 ye janā jagatāṃ nāthaṃ nityaṃ nārāyaṇaṃ dvijāḥ |

BRP216.085.2 namanti nahi te viṣṇoḥ sthānād anyatra gāminaḥ || 85 ||

BRP216.086.1 na te dūtān na tan mārgaṃ na yamaṃ na ca tāṃ purīm |

BRP216.086.2 praṇamya viṣṇuṃ paśyanti narakāṇi kathañcana || 86 ||

BRP216.087.1 kṛtvāpi bahuśaḥ pāpaṃ narā mohasamanvitāḥ |

BRP216.087.2 na yānti narakaṃ natvā sarvapāpaharaṃ harim || 87 ||

BRP216.088.1 śāṭhyenāpi narā nityaṃ ye smaranti janārdanam |

BRP216.088.2 te 'pi yānti tanuṃ tyaktvā viṣṇulokam anāmayam || 88 ||

BRP216.089.1 atyantakrodhasakto 'pi kadācit kīrtayed dharim |

BRP216.089.2 so 'pi doṣakṣayān muktiṃ labhec cedipatir yathā || 89 ||

[p. 668 ]

Chapter 217: The fate of the soul after death; retribution for deeds by rebirth

217 SS 331-335

lomaharṣaṇa uvāca:

BRP217.001.1 śrutvaivaṃ yamamārgaṃ te narakeṣu ca yātanām |

BRP217.001.2 papracchuś ca punar vyāsaṃ saṃśayaṃ munisattamāḥ || 1 ||

munaya ūcuḥ:

BRP217.002.1 bhagavan sarvadharmajña sarvaśāstraviśārada |

BRP217.002.2 martyasya kaḥ sahāyo vai pitā mātā suto guruḥ || 2 ||

BRP217.003.1 jñātisambandhivargaś ca mitravargas tathaiva ca |

BRP217.003.2 gṛhaṃ śarīram utsṛjya kāṣṭhaloṣṭasamaṃ janāḥ |

BRP217.003.3 gacchanty amutra loke vai kaś ca tān anugacchati || 3 ||

vyāsa uvāca:

BRP217.004.1 ekaḥ prasūyate viprā eka eva hi naśyati |

BRP217.004.2 ekas tarati durgāṇi gacchaty ekas tu durgatim || 4 ||

BRP217.005.1 asahāyaḥ pitā mātā tathā bhrātā suto guruḥ |

BRP217.005.2 jñātisambandhivargaś ca mitravargas tathaiva ca || 5 ||

BRP217.006.1 mṛtaṃ śarīram utsṛjya kāṣṭhaloṣṭasamaṃ janāḥ |

BRP217.006.2 muhūrtam iva roditvā tato yānti parāṅmukhāḥ || 6 ||

BRP217.007.1 tais tac charīram utsṛṣṭaṃ dharma eko 'nugacchati |

BRP217.007.2 tasmād dharmaḥ sahāyaś ca sevitavyaḥ sadā nṛbhiḥ || 7 ||

BRP217.008.1 prāṇī dharmasamāyukto gacchet svargagatiṃ parām |

BRP217.008.2 tathaivādharmasaṃyukto narakaṃ copapadyate || 8 ||

BRP217.009.1 tasmāt pāpāgatair arthair nānurajyeta paṇḍitaḥ |

BRP217.009.2 dharma eko manuṣyāṇāṃ sahāyaḥ parikīrtitaḥ || 9 ||

BRP217.010.1 lobhān mohād anukrośād bhayād vātha bahuśrutaḥ |

BRP217.010.2 naraḥ karoty akāryāṇi parārthe lobhamohitaḥ || 10 ||

BRP217.011.1 dharmaś cārthaś ca kāmaś ca tritayaṃ jīvataḥ phalam |

BRP217.011.2 etat trayam avāptavyam adharmaparivarjitam || 11 ||

munaya ūcuḥ:

BRP217.012.1 śrutaṃ bhagavato vākyaṃ dharmayuktaṃ paraṃ hitam |

BRP217.012.2 śarīranicayaṃ jñātuṃ buddhir no 'tra prajāyate || 12 ||

BRP217.013.1 mṛtaṃ śarīraṃ hi nṛṇāṃ sūkṣmam avyaktatāṃ gatam |

BRP217.013.2 acakṣurviṣayaṃ prāptaṃ kathaṃ dharmo 'nugacchati || 13 ||

vyāsa uvāca:

BRP217.014.1 pṛthivī vāyur ākāśam āpo jyotir manontaram |

BRP217.014.2 buddhir ātmā ca sahitā dharmaṃ paśyanti nityadā || 14 ||

BRP217.015.1 prāṇinām iha sarveṣāṃ sākṣibhūtā divāniśam |

BRP217.015.2 etaiś ca saha dharmo hi taṃ jīvam anugacchati || 15 ||

BRP217.016.1 tvag asthi māṃsaṃ śukraṃ ca śoṇitaṃ ca dvijottamāḥ |

BRP217.016.2 śarīraṃ varjayanty ete jīvitena vivarjitam || 16 ||

BRP217.017.1 tato dharmasamāyuktaḥ sa jīvaḥ sukham edhate |

BRP217.017.2 ihaloke pare caiva kiṃ bhūyaḥ kathayāmi vaḥ || 17 ||

[p. 669 ]

munaya ūcuḥ:

BRP217.018.1 tad darśitaṃ bhagavatā yathā dharmo 'nugacchati |

BRP217.018.2 etat tu jñātum icchāmaḥ kathaṃ retaḥ pravartate || 18 ||

vyāsa uvāca:

BRP217.019.1 annam aśnanti ye devāḥ śarīrasthā dvijottamāḥ |

BRP217.019.2 pṛthivī vāyur ākāśam āpo jyotir manas tathā || 19 ||

BRP217.020.1 tatas tṛpteṣu bho viprās teṣu bhūteṣu pañcasu |

BRP217.020.2 manaḥṣaṣṭheṣu śuddhātmā retaḥ sampadyate mahat || 20 ||

BRP217.021.1 tato garbhaḥ sambhavati śleṣmā strīpuṃsayor dvijāḥ |

BRP217.021.2 etad vaḥ sarvam ākhyātaṃ kiṃ bhūyaḥ śrotum icchatha || 21 ||

munaya ūcuḥ:

BRP217.022.1 ākhyātaṃ no bhagavatā garbhaḥ sañjāyate yathā |

BRP217.022.2 yathā jātas tu puruṣaḥ prapadyate tad ucyatām || 22 ||

vyāsa uvāca:

BRP217.023.1 āsannamātrapuruṣas tair bhūtair abhibhūyate |

BRP217.023.2 viprayuktas tu tair bhūtaiḥ punar yāty aparāṃ gatim || 23 ||

BRP217.024.1 sa ca bhūtasamāyuktaḥ prāpnoti jīvam eva hi |

BRP217.024.2 tato 'sya karma paśyanti śubhaṃ vā yadi vāśubham |

BRP217.024.3 devatāḥ pañcabhūtasthāḥ kiṃ bhūyaḥ śrotum icchatha || 24 ||

munaya ūcuḥ:

BRP217.025.1 tvag asthi māṃsam utsṛjya tais tu bhūtair vivarjitaḥ |

BRP217.025.2 jīvaḥ sa bhagavan kvasthaḥ sukhaduḥkhe samaśnute || 25 ||

vyāsa uvāca:

BRP217.026.1 jīvaḥ karmasamāyuktaḥ śīghraṃ retaḥsamāgataḥ |

BRP217.026.2 strīṇāṃ puṣpaṃ samāsādya tataḥ kālena bho dvijāḥ || 26 ||

BRP217.027.1 yamasya puruṣaiḥ kleśo yamasya puruṣair vadhaḥ |

BRP217.027.2 duḥkhaṃ saṃsāracakraṃ ca naraḥ kleśaṃ ca vindati || 27 ||

BRP217.028.1 iha loke sa tu prāṇī janmaprabhṛti bho dvijāḥ |

BRP217.028.2 sukṛtaṃ karma vai bhuṅkte dharmasya phalam āśritaḥ || 28 ||

BRP217.029.1 yadi dharmaṃ samāyujya janmaprabhṛti sevate |

BRP217.029.2 tataḥ sa puruṣo bhūtvā sevate nityadā sukham || 29 ||

BRP217.030.1 athāntarāntaraṃ dharmam adharmam upasevate |

BRP217.030.2 sukhasyānantaraṃ duḥkhaṃ sa jīvo 'py adhigacchati || 30 ||

BRP217.031.1 adharmeṇa samāyukto yamasya viṣayaṃ gataḥ |

BRP217.031.2 mahāduḥkhaṃ samāsādya tiryagyonau prajāyate || 31 ||

BRP217.032.1 karmaṇā yena yeneha yasyāṃ yonau prajāyate |

BRP217.032.2 jīvo mohasamāyuktas tan me śṛṇuta sāmpratam || 32 ||

BRP217.033.1 yad etad ucyate śāstraiḥ setihāsaiś ca chandasi |

BRP217.033.2 yamasya viṣayaṃ ghoraṃ martyalokaṃ pravartate || 33 ||

BRP217.034.1 iha sthānāni puṇyāni devatulyāni bho dvijāḥ |

BRP217.034.2 tiryagyonyatiriktāni gatimanti ca sarvaśaḥ || 34 ||

[p. 670 ]

BRP217.035.1 yamasya bhavane divye brahmalokasame guṇaiḥ |

BRP217.035.2 karmabhir niyatair baddho jantur duḥkhāny upāśnute || 35 ||

BRP217.036.1 yena yena hi bhāvena yena vai karmaṇā gatim |

BRP217.036.2 prayāti puruṣo ghorāṃ tathā vakṣyāmy ataḥ param || 36 ||

BRP217.037.1 adhītya caturo vedān dvijo mohasamanvitaḥ |

BRP217.037.2 patitāt pratigṛhyātha kharayonau prajāyate || 37 ||

BRP217.038.1 kharo jīvati varṣāṇi daśa pañca ca bho dvijāḥ |

BRP217.038.2 kharo mṛto balīvardaḥ sapta varṣāṇi jīvati || 38 ||

BRP217.039.1 balīvardo mṛtaś cāpi jāyate brahmarākṣasaḥ |

BRP217.039.2 brahmarakṣas tu māsāṃs trīṃs tato jāyeta brāhmaṇaḥ || 39 ||

BRP217.040.1 patitaṃ yājayitvā tu kṛmiyonau prajāyate |

BRP217.040.2 tatra jīvati varṣāṇi daśa pañca ca bho dvijāḥ || 40 ||

BRP217.041.1 krimibhāvād vinirmuktas tato jāyeta gardabhaḥ |

BRP217.041.2 gardabhaḥ pañca varṣāṇi pañca varṣāṇi śūkaraḥ || 41 ||

BRP217.042.1 kukkuṭaḥ pañca varṣāṇi pañca varṣāṇi jambukaḥ |

BRP217.042.2 śvā varṣam ekaṃ bhavati tato jāyeta mānavaḥ || 42 ||

BRP217.043.1 upādhyāyasya yaḥ pāpaṃ śiṣyaḥ kuryād abuddhimān |

BRP217.043.2 sa janmānīha saṃsāre trīn āpnoti na saṃśayaḥ || 43 ||

BRP217.044.1 prāk śvā bhavati bho viprās tataḥ kravyāt tataḥ kharaḥ |

BRP217.044.2 pretya ca parikliṣṭeṣu paścāj jāyeta brāhmaṇaḥ || 44 ||

BRP217.045.1 manasāpi guror bhāryāṃ yaḥ śiṣyo yāti pāpakṛt |

BRP217.045.2 udagrān praiti saṃsārān adharmeṇeha cetasā || 45 ||

BRP217.046.1 śvayonau tu sa sambhūtas trīṇi varṣāṇi jīvati |

BRP217.046.2 tatrāpi nidhanaṃ prāptaḥ krimiyonau prajāyate || 46 ||

BRP217.047.1 kṛmibhāvam anuprāpto varṣam ekaṃ tu jīvati |

BRP217.047.2 tatas tu nidhanaṃ prāpya brahmayonau prajāyate || 47 ||

BRP217.048.1 yadi putrasamaṃ śiṣyaṃ gurur hanyād akāraṇam |

BRP217.048.2 ātmanaḥ kāmakāreṇa so 'pi hiṃsraḥ prajāyate || 48 ||

BRP217.049.1 pitaraṃ mātaraṃ caiva yas tu putro 'vamanyate |

BRP217.049.2 so 'pi viprā mṛto jantuḥ pūrvaṃ jāyeta gardabhaḥ || 49 ||

BRP217.050.1 gardabhatvaṃ tu samprāpya daśa varṣāṇi jīvati |

BRP217.050.2 saṃvatsaraṃ tu kumbhīras tato jāyeta mānavaḥ || 50 ||

BRP217.051.1 putrasya mātāpitarau yasya ruṣṭāv ubhāv api |

BRP217.051.2 gurvapadhyānataḥ so 'pi mṛto jāyeta gardabhaḥ || 51 ||

BRP217.052.1 kharo jīvati māsāṃś ca daśa cāpi caturdaśa |

BRP217.052.2 biḍālaḥ sapta māsāṃs tu tato jāyeta mānavaḥ || 52 ||

BRP217.053.1 mātāpitarāv ākruśya sārīkaḥ samprajāyate |

BRP217.053.2 tāḍayitvā tu tāv eva jāyate kacchapo dvijāḥ || 53 ||

BRP217.054.1 kacchapo daśa varṣāṇi trīṇi varṣāṇi śalyakaḥ |

BRP217.054.2 vyālo bhūtvā tu ṣaṇ māsāṃs tato jāyeta mānuṣaḥ || 54 ||

[p. 671 ]

BRP217.055.1 bhartṛpiṇḍam upāśnīno rājadviṣṭāni sevate |

BRP217.055.2 so 'pi mohasamāpanno mṛto jāyeta vānaraḥ || 55 ||

BRP217.056.1 vānaro daśa varṣāṇi sapta varṣāṇi mūṣakaḥ |

BRP217.056.2 śvā ca bhūtvā tu ṣaṇ māsāṃs tato jāyeta mānavaḥ || 56 ||

BRP217.057.1 nyāsāpahartā tu naro yamasya viṣayaṃ gataḥ |

BRP217.057.2 saṃsārāṇāṃ śataṃ gatvā kṛmiyonau prajāyate || 57 ||

BRP217.058.1 tatra jīvati varṣāṇi daśa pañca ca bho dvijāḥ |

BRP217.058.2 duṣkṛtasya kṣayaṃ kṛtvā tato jāyeta mānuṣaḥ || 58 ||

BRP217.059.1 asūyako naraś cāpi mṛto jāyeta śārṅgakaḥ |

BRP217.059.2 viśvāsahartā ca naro mīno jāyeta durmatiḥ || 59 ||

BRP217.060.1 bhūtvā mīno 'ṣṭa varṣāṇi mṛgo jāyeta bho dvijāḥ |

BRP217.060.2 mṛgas tu caturo māsāṃs tataś chāgaḥ prajāyate || 60 ||

BRP217.061.1 chāgas tu nidhanaṃ prāpya pūrṇe saṃvatsare tataḥ |

BRP217.061.2 kīṭaḥ sañjāyate jantus tato jāyeta mānuṣaḥ || 61 ||

BRP217.062.1 dhānyān yavāṃs tilān māṣān kulitthān sarṣapāṃś caṇān |

BRP217.062.2 kalāyān atha mudgāṃś ca godhūmān atasīs tathā || 62 ||

BRP217.063.1 sasyāny anyāni hartā ca martyo mohād acetanaḥ |

BRP217.063.2 sañjāyate muniśreṣṭhā mūṣiko nirapatrapaḥ || 63 ||

BRP217.064.1 tataḥ pretya muniśreṣṭhā mṛto jāyeta śūkaraḥ |

BRP217.064.2 śūkaro jātamātras tu rogeṇa mriyate punaḥ || 64 ||

BRP217.065.1 śvā tato jāyate mūkaḥ karmaṇā tena mānavaḥ |

BRP217.065.2 bhūtvā śvā pañca varṣāṇi tato jāyeta mānavaḥ || 65 ||

BRP217.066.1 paradārābhimarśaṃ tu kṛtvā jāyeta vai vṛkaḥ |

BRP217.066.2 śvā śṛgālas tato gṛdhro vyālaḥ kaṅko bakas tathā || 66 ||

BRP217.067.1 bhrātur bhāryāṃ tu pāpātmā yo dharṣayati mohitaḥ |

BRP217.067.2 puṃskokilatvam āpnoti so 'pi saṃvatsaraṃ dvijāḥ || 67 ||

BRP217.068.1 sakhibhāryāṃ guror bhāryāṃ rājabhāryāṃ tathaiva ca |

BRP217.068.2 pradharṣayitvā kāmātmā mṛto jāyeta śūkaraḥ || 68 ||

BRP217.069.1 śūkaraḥ pañca varṣāṇi daśa varṣāṇi vai bakaḥ |

BRP217.069.2 pipīlikas tu māsāṃs trīn kīṭaḥ syān māsam eva ca || 69 ||

BRP217.070.1 etān āsādya saṃsārān kṛmiyonau prajāyate |

BRP217.070.2 tatra jīvati māsāṃs tu kṛmiyonau caturdaśa || 70 ||

BRP217.071.1 naro 'dharmakṣayaṃ kṛtvā tato jāyeta mānuṣaḥ |

BRP217.071.2 pūrvaṃ dattvā tu yaḥ kanyāṃ dvitīye dātum icchati || 71 ||

BRP217.072.1 so 'pi viprā mṛto jantuḥ krimiyonau prajāyate |

BRP217.072.2 tatra jīvati varṣāṇi trayodaśa dvijottamāḥ || 72 ||

BRP217.073.1 adharmasaṅkṣaye muktas tato jāyeta mānuṣaḥ |

BRP217.073.2 devakāryam akṛtvā tu pitṛkāryam athāpi vā || 73 ||

BRP217.074.1 anirvāpya pitṝn devān mṛto jāyeta vāyasaḥ |

BRP217.074.2 vāyasaḥ śatavarṣāṇi tato jāyeta kukkuṭaḥ || 74 ||

[p. 672 ]

BRP217.075.1 jāyate vyālakaś cāpi māsaṃ tasmāt tu mānuṣaḥ |

BRP217.075.2 jyeṣṭhaṃ pitṛsamaṃ cāpi bhrātaraṃ yo 'vamanyate || 75 ||

BRP217.076.1 so 'pi mṛtyum upāgamya krauñcayonau prajāyate |

BRP217.076.2 krauñco jīvati varṣāṇi daśa jāyeta jīvakaḥ || 76 ||

BRP217.077.1 tato nidhanam āpnoti mānuṣatvam avāpnuyāt |

BRP217.077.2 vṛṣalo brāhmaṇīṃ gatvā kṛmiyonau prajāyate || 77 ||

BRP217.078.1 tataḥ samprāpya nidhanaṃ jāyate śūkaraḥ punaḥ |

BRP217.078.2 śūkaro jātamātras tu rogeṇa mriyate dvijāḥ || 78 ||

BRP217.079.1 śvā ca vai jāyate mūḍhaḥ karmaṇā tena bho dvijāḥ |

BRP217.079.2 śvā bhūtvā kṛtakarmāsau jāyate mānuṣas tataḥ || 79 ||

BRP217.080.1 tatrāpatyaṃ samutpādya mṛto jāyeta mūṣikaḥ |

BRP217.080.2 kṛtaghnas tu mṛto viprā yamasya viṣayaṃ gataḥ || 80 ||

BRP217.081.1 yamasya viṣaye krūrair baddhaḥ prāpnoti vedanām |

BRP217.081.2 daṇḍakaṃ mudgaraṃ śūlam agnidaṇḍaṃ ca dāruṇam || 81 ||

BRP217.082.1 asipattravanaṃ ghoraṃ vālukāṃ kūṭaśālmalīm |

BRP217.082.2 etāś cānyāś ca bahavo yamasya viṣayaṃ gatāḥ || 82 ||

BRP217.083.1 yātanāḥ prāpya ghorās tu tato yāti ca bho dvijāḥ |

BRP217.083.2 saṃsāracakram āsādya krimiyonau prajāyate || 83 ||

BRP217.084.1 krimir bhavati varṣāṇi daśa pañca ca bho dvijāḥ |

BRP217.084.2 tato garbhaṃ samāsādya tatraiva mriyate naraḥ || 84 ||

BRP217.085.1 tato garbhaśatair jantur bahuśaḥ samprapadyate |

BRP217.085.2 saṃsārān subahūn gatvā tatas tiryak prajāyate || 85 ||

BRP217.086.1 tato duḥkham anuprāpya bahuvarṣagaṇāni vai |

BRP217.086.2 sa punarbhavasaṃyuktas tataḥ kūrmaḥ prajāyate || 86 ||

BRP217.087.1 dadhi hṛtvā bakaś cāpi plavo matsyān asaṃskṛtān |

BRP217.087.2 corayitvā tu durbuddhir madhudaṃśaḥ prajāyate || 87 ||

BRP217.088.1 phalaṃ vā mūlakaṃ hṛtvā pūpaṃ vāpi pipīlikaḥ |

BRP217.088.2 corayitvā tu niṣpāvaṃ jāyate phalamūṣakaḥ || 88 ||

BRP217.089.1 pāyasaṃ corayitvā tu tittiratvam avāpnuyāt |

BRP217.089.2 hṛtvā piṣṭamayaṃ pūpaṃ kumbholūkaḥ prajāyate || 89 ||

BRP217.090.1 apo hṛtvā tu durbuddhir vāyaso jāyate naraḥ |

BRP217.090.2 kāṃsyaṃ hṛtvā tu durbuddhir hārīto jāyate naraḥ || 90 ||

BRP217.091.1 rājataṃ bhājanaṃ hṛtvā kapotaḥ samprajāyate |

BRP217.091.2 hṛtvā tu kāñcanaṃ bhāṇḍaṃ kṛmiyonau prajāyate || 91 ||

BRP217.092.1 pattrorṇaṃ corayitvā tu kuraratvaṃ niyacchati |

BRP217.092.2 kośakāraṃ tato hṛtvā naro jāyeta nartakaḥ || 92 ||

BRP217.093.1 aṃśukaṃ corayitvā tu śuko jāyeta mānavaḥ |

BRP217.093.2 corayitvā dukūlaṃ tu mṛto haṃsaḥ prajāyate || 93 ||

BRP217.094.1 krauñcaḥ kārpāsikaṃ hṛtvā mṛto jāyeta mānavaḥ |

BRP217.094.2 corayitvā naraḥ paṭṭaṃ tv āvikaṃ caiva bho dvijāḥ || 94 ||

[p. 673 ]

BRP217.095.1 kṣaumaṃ ca vastram āhṛtya śaśo jantuḥ prajāyate |

BRP217.095.2 cūrṇaṃ tu hṛtvā puruṣo mṛto jāyeta barhiṇaḥ || 95 ||

BRP217.096.1 hṛtvā raktāni vastrāṇi jāyate jīvajīvakaḥ |

BRP217.096.2 varṇakādīṃs tathā gandhāṃś corayitveha mānavaḥ || 96 ||

BRP217.097.1 cucchundaritvam āpnoti vipro lobhaparāyaṇaḥ |

BRP217.097.2 tatra jīvati varṣāṇi tato daśa ca pañca ca || 97 ||

BRP217.098.1 adharmasya kṣayaṃ kṛtvā tato jāyeta mānavaḥ |

BRP217.098.2 corayitvā payaś cāpi balākā samprajāyate || 98 ||

BRP217.099.1 yas tu corayate tailaṃ naro mohasamanvitaḥ |

BRP217.099.2 so 'pi viprā mṛto jantus tailapāyī prajāyate || 99 ||

BRP217.100.1 aśastraṃ puruṣaṃ hatvā saśastraḥ puruṣādhamaḥ |

BRP217.100.2 arthārthaṃ yadi vā vairī mṛto jāyeta vai kharaḥ || 100 ||

BRP217.101.1 kharo jīvati varṣe dve tataḥ śastreṇa vadhyate |

BRP217.101.2 sa mṛto mṛgayonau tu nityodvigno 'bhijāyate || 101 ||

BRP217.102.1 mṛgo vidhyeta śastreṇa gate saṃvatsare tataḥ |

BRP217.102.2 hato mṛgas tato mīnaḥ so 'pi jālena badhyate || 102 ||

BRP217.103.1 māse caturthe samprāpte śvāpadaḥ samprajāyate |

BRP217.103.2 śvāpado daśa varṣāṇi dvīpī varṣāṇi pañca ca || 103 ||

BRP217.104.1 tatas tu nidhanaṃ prāptaḥ kālaparyāyacoditaḥ |

BRP217.104.2 adharmasya kṣayaṃ kṛtvā mānuṣatvam avāpnuyāt || 104 ||

BRP217.105.1 vādyaṃ hṛtvā tu puruṣo lomaśaḥ samprajāyate |

BRP217.105.2 tathā piṇyākasammiśram annaṃ yaś corayen naraḥ || 105 ||

BRP217.106.1 sa jāyate babhrusaṭo dāruṇo mūṣiko naraḥ |

BRP217.106.2 daśan vai mānuṣān nityaṃ pāpātmā sa dvijottamāḥ || 106 ||

BRP217.107.1 ghṛtaṃ hṛtvā tu durbuddhiḥ kāko madguḥ prajāyate |

BRP217.107.2 matsyamāṃsam atho hṛtvā kāko jāyeta mānavaḥ || 107 ||

BRP217.108.1 lavaṇaṃ corayitvā tu cirikākaḥ prajāyate |

BRP217.108.2 viśvāsena tu nikṣiptaṃ yo 'panihnoti mānavaḥ || 108 ||

BRP217.109.1 sa gatāyur naras tena matsyayonau prajāyate |

BRP217.109.2 matsyayonim anuprāpya mṛto jāyeta mānuṣaḥ || 109 ||

BRP217.110.1 mānuṣatvam anuprāpya kṣīṇāyur upajāyate |

BRP217.110.2 pāpāni tu naraḥ kṛtvā tiryag jāyeta bho dvijāḥ || 110 ||

BRP217.111.1 na cātmanaḥ pramāṇaṃ tu dharmaṃ jānāti kiñcana |

BRP217.111.2 ye pāpāni narāḥ kṛtvā nirasyanti vrataiḥ sadā || 111 ||

BRP217.112.1 sukhaduḥkhasamāyuktā vyādhimanto bhavanty uta |

BRP217.112.2 asaṃvītāḥ prajāyante mlecchāś cāpi na saṃśayaḥ || 112 ||

BRP217.113.1 narāḥ pāpasamācārā lobhamohasamanvitāḥ |

BRP217.113.2 varjayanti hi pāpāni janmaprabhṛti ye narāḥ || 113 ||

BRP217.114.1 arogā rūpavantaś ca dhaninas te bhavanty uta |

BRP217.114.2 striyo 'py etena kalpena kṛtvā pāpam avāpnuyuḥ || 114 ||

[p. 674 ]

BRP217.115.1 eteṣām eva pāpānāṃ bhāryātvam upayānti tāḥ |

BRP217.115.2 prāyeṇa haraṇe doṣāḥ sarva eva prakīrtitāḥ || 115 ||

BRP217.116.1 etad vai leśamātreṇa kathitaṃ vo dvijarṣabhāḥ |

BRP217.116.2 aparasmin kathāyoge bhūyaḥ śroṣyatha bho dvijāḥ || 116 ||

BRP217.117.1 etan mayā mahābhāgā brahmaṇo vadataḥ purā |

BRP217.117.2 surarṣīṇāṃ śrutaṃ madhye pṛṣṭaṃ cāpi yathā tathā || 117 ||

BRP217.118.1 mayāpi tubhyaṃ kārtsnyena yathāvad anuvarṇitam |

BRP217.118.2 etac chrutvā muniśreṣṭhā dharme kuruta mānasam || 118 ||

Chapter 218: Merit of giving food to Brahmins

218 SS 335-336

munaya ūcuḥ:

BRP218.001.1 adharmasya gatir brahman kathitā nas tvayānagha |

BRP218.001.2 dharmasya ca gatiṃ śrotum icchāmo vadatāṃ vara || 1 ||

BRP218.002.1 kṛtvā pāpāni karmāṇi kathaṃ yānty aśubhāṃ gatim |

BRP218.002.2 karmaṇā ca kṛteneha kena yānti śubhāṃ gatim || 2 ||

vyāsa uvāca:

BRP218.003.1 kṛtvā pāpāni karmāṇi tv adharmavaśam āgataḥ |

BRP218.003.2 manasā viparītena nirayaṃ pratipadyate || 3 ||

BRP218.004.1 mohād adharmaṃ yaḥ kṛtvā punaḥ samanutapyate |

BRP218.004.2 manaḥsamādhisaṃyukto na sa seveta duṣkṛtam || 4 ||

BRP218.005.1 yadi viprāḥ kathayate viprāṇāṃ dharmavādinām |

BRP218.005.2 tato 'dharmakṛtāt kṣipram aparādhāt pramucyate || 5 ||

BRP218.006.1 yathā yathā naraḥ samyag adharmam anubhāṣate |

BRP218.006.2 samāhitena manasā vimuñcati tathā tathā || 6 ||

BRP218.007.1 yathā yathā manas tasya duṣkṛtaṃ karma garhate |

BRP218.007.2 tathā tathā śarīraṃ tu tenādharmeṇa mucyate || 7 ||

BRP218.008.1 bhujaṅga iva nirmokān pūrvabhuktāñ jahāti tān |

BRP218.008.2 dattvā viprasya dānāni vividhāni samāhitaḥ || 8 ||

BRP218.009.1 manaḥsamādhisaṃyuktaḥ svargatiṃ pratipadyate |

BRP218.009.2 dānāni tu pravakṣyāmi yāni dattvā dvijottamāḥ || 9 ||

BRP218.010.1 naraḥ kṛtvāpy akāryāṇi tato dharmeṇa yujyate |

BRP218.010.2 sarveṣām eva dānānām annaṃ śreṣṭham udāhṛtam || 10 ||

BRP218.011.1 sarvam annaṃ pradātavyam ṛjunā dharmam icchatā |

BRP218.011.2 prāṇā hy annaṃ manuṣyāṇāṃ tasmāj jantuḥ prajāyate || 11 ||

BRP218.012.1 anne pratiṣṭhitā lokās tasmād annaṃ praśasyate |

BRP218.012.2 annam eva praśaṃsanti devarṣipitṛmānavāḥ || 12 ||

BRP218.013.1 annasya hi pradānena svargam āpnoti mānavaḥ |

BRP218.013.2 nyāyalabdhaṃ pradātavyaṃ dvijātibhyo 'nnam uttamam || 13 ||

[p. 675 ]

BRP218.014.1 svādhyāyasamupetebhyaḥ prahṛṣṭenāntarātmanā |

BRP218.014.2 yasya tv annam upāśnanti brāhmaṇāś ca sakṛd daśa || 14 ||

BRP218.015.1 hṛṣṭena manasā dattaṃ na sa tiryaggatir bhavet |

BRP218.015.2 brāhmaṇānāṃ sahasrāṇi daśābhojya dvijottamāḥ || 15 ||

BRP218.016.1 naro 'dharmāt pramucyeta pāpeṣv abhirataḥ sadā |

BRP218.016.2 bhaikṣeṇānnaṃ samāhṛtya vipro vedapuraskṛtaḥ || 16 ||

BRP218.017.1 svādhyāyanirate vipre dattveha sukham edhate |

BRP218.017.2 ahiṃsan brāhmaṇasvāni nyāyena paripālya ca || 17 ||

BRP218.018.1 kṣatriyas tarasā prāptam annaṃ yo vai prayacchati |

BRP218.018.2 dvijebhyo vedamukhyebhyaḥ prayataḥ susamāhitaḥ || 18 ||

BRP218.019.1 tenāpohati dharmātmā duṣkṛtaṃ karma bho dvijāḥ |

BRP218.019.2 ṣaḍbhāgapariśuddhaṃ ca kṛṣer bhāgam upārjitam || 19 ||

BRP218.020.1 vaiśyo dadad dvijātibhyaḥ pāpebhyaḥ parimucyate |

BRP218.020.2 avāpya prāṇasandehaṃ kārkaśyena samārjitam || 20 ||

BRP218.021.1 annaṃ dattvā dvijātibhyaḥ śūdraḥ pāpāt pramucyate |

BRP218.021.2 aurasena balenānnam arjayitvā vihiṃsakaḥ || 21 ||

BRP218.022.1 yaḥ prayacchati viprebhyo na sa durgāṇi sevate |

BRP218.022.2 nyāyenāvāptam annaṃ tu naro harṣasamanvitaḥ || 22 ||

BRP218.023.1 dvijebhyo vedavṛddhebhyo dattvā pāpāt pramucyate |

BRP218.023.2 annam ūrjaskaraṃ loke dattvorjasvī bhaven naraḥ || 23 ||

BRP218.024.1 satāṃ panthānam āvṛtya sarvapāpaiḥ pramucyate |

BRP218.024.2 dānavidbhiḥ kṛtaḥ panthā yena yānti manīṣiṇaḥ || 24 ||

BRP218.025.1 teṣv apy annasya dātāras tebhyo dharmaḥ sanātanaḥ |

BRP218.025.2 sarvāvasthaṃ manuṣyeṇa nyāyenānnam upārjitam || 25 ||

BRP218.026.1 kāryān nyāyāgataṃ nityam annaṃ hi paramā gatiḥ |

BRP218.026.2 annasya hi pradānena naro yāti parāṃ gatim || 26 ||

BRP218.027.1 sarvakāmasamāyuktaḥ pretya cāpy aśnute sukham |

BRP218.027.2 evaṃ puṇyasamāyukto naraḥ pāpaiḥ pramucyate || 27 ||

BRP218.028.1 tasmād annaṃ pradātavyam anyāyaparivarjitam |

BRP218.028.2 yas tu prāṇāhutīpūrvam annaṃ bhuṅkte gṛhī sadā || 28 ||

BRP218.029.1 avandhyaṃ divasaṃ kuryād annadānena mānavaḥ |

BRP218.029.2 bhojayitvā śataṃ nityaṃ naro vedavidāṃ varam || 29 ||

BRP218.030.1 nyāyaviddharmaviduṣām itihāsavidāṃ tathā |

BRP218.030.2 na yāti narakaṃ ghoraṃ saṃsāraṃ na ca sevate || 30 ||

BRP218.031.1 sarvakāmasamāyuktaḥ pretya cāpy aśnute sukham |

BRP218.031.2 evaṃ karmasamāyukto ramate vigatajvaraḥ || 31 ||

BRP218.032.1 rūpavān kīrtimāṃś caiva dhanavāṃś copajāyate |

BRP218.032.2 etad vaḥ sarvam ākhyātam annadānaphalaṃ mahat |

BRP218.032.3 mūlam etat tu dharmāṇāṃ pradānānāṃ ca bho dvijāḥ || 32 ||

[p. 676 ]

Chapter 219: On ancestral rites

219 SS 336-340

munaya ūcuḥ:

BRP219.001.1 paralokagatānāṃ tu svakarmasthānavāsinām |

BRP219.001.2 teṣāṃ śrāddhaṃ kathaṃ jñeyaṃ putraiś cānyaiś ca bandhubhiḥ || 1 ||

vyāsa uvāca:

BRP219.002.1 namaskṛtya jagannāthaṃ vārāhaṃ lokabhāvanam |

BRP219.002.2 śṛṇudhvaṃ sampravakṣyāmi śrāddhakalpaṃ yathoditam || 2 ||

BRP219.003.1 purā kokājale magnān pitṝn uddhṛtavān vibhuḥ |

BRP219.003.2 śrāddhaṃ kṛtvā tadā devo yathā tatra dvijottamāḥ || 3 ||

munaya ūcuḥ:

BRP219.004.1 kimarthaṃ te tu kokāyāṃ nimagnāḥ pitaro 'mbhasi |

BRP219.004.2 kathaṃ tenoddhṛtās te vai vārāheṇa dvijottama || 4 ||

BRP219.005.1 tasmin kokāmukhe tīrthe bhuktimuktiphalaprade |

BRP219.005.2 śrotum icchāmahe brūhi paraṃ kautūhalaṃ hi naḥ || 5 ||

vyāsa uvāca:

BRP219.006.1 tretādvāparayoḥ sandhau pitaro divyamānuṣāḥ |

BRP219.006.2 purā merugireḥ pṛṣṭhe viśvair devaiḥ saha sthitāḥ || 6 ||

BRP219.007.1 teṣāṃ samupaviṣṭānāṃ pitṝṇāṃ somasambhavā |

BRP219.007.2 kanyā kāntimatī divyā purataḥ prāñjaliḥ sthitā |

BRP219.007.3 tām ūcuḥ pitaro divyā ye tatrāsan samāgatāḥ || 7 ||

pitara ūcuḥ:

BRP219.008.1 kāsi bhadre prabhuḥ ko vā bhavatyā vaktum arhasi || 8 ||

vyāsa uvāca:

BRP219.009.1 sā provāca pitṝn devān kalā cāndramasīti ha |

BRP219.009.2 prabhutve bhavatām eva varayāmi yadīcchatha || 9 ||

BRP219.010.1 ūrjā nāmāsti prathamaṃ svadhā ca tadanantaram |

BRP219.010.2 bhavadbhiś cādyaiva kṛtaṃ nāma koketi bhāvitam || 10 ||

BRP219.011.1 te hi tasyā vacaḥ śrutvā pitaro divyamānuṣāḥ |

BRP219.011.2 tasyā mukhaṃ nirīkṣanto na tṛptim adhijagmire || 11 ||

BRP219.012.1 viśvedevāś ca tāñ jñātvā kanyāmukhanirīkṣakān |

BRP219.012.2 yogacyutān nirīkṣyaiva vihāya tridivaṃ gatāḥ || 12 ||

BRP219.013.1 bhagavān api śītāṃśur ūrjāṃ nāpaśyad ātmajām |

BRP219.013.2 samākulamanā dadhyau kva gateti mahāyaśāḥ || 13 ||

BRP219.014.1 sa viveda tadā somaḥ prāptāṃ pitṝṃś ca kāmataḥ |

BRP219.014.2 taiś cāvalokitāṃ hārdāt svīkṛtāṃ ca tapobalāt || 14 ||

BRP219.015.1 tataḥ krodhaparītātmā pitṝñ śaśadharo dvijāḥ |

BRP219.015.2 śaśāpa nipatiṣyadhvaṃ yogabhraṣṭā vicetasaḥ || 15 ||

BRP219.016.1 yasmād adattāṃ matkanyāṃ kāmayadhvaṃ subāliśāḥ |

BRP219.016.2 yasmād dhṛtavatī ceyaṃ patīn pitṛmatī satī || 16 ||

[p. 677 ]

BRP219.017.1 svatantrā dharmam utsṛjya tasmād bhavatu nimnagā |

BRP219.017.2 koketi prathitā loke śiśirādrisamāśritā || 17 ||

BRP219.018.1 itthaṃ śaptāś candramasā pitaro divyamānuṣāḥ |

BRP219.018.2 yogabhraṣṭā nipatitā himavatpādabhūtale || 18 ||

BRP219.019.1 ūrjā tatraiva patitā girirājasya vistṛte |

BRP219.019.2 prasthe tīrthaṃ samāsādya saptasāmudram uttamam || 19 ||

BRP219.020.1 kokā nāma tato vegān nadī tīrthaśatākulā |

BRP219.020.2 plāvayantī gireḥ śṛṅgaṃ sarpaṇāt tu sarit smṛtā || 20 ||

BRP219.021.1 atha te pitaro viprā yogahīnā mahānadīm |

BRP219.021.2 dadṛśuḥ śītasalilāṃ na vidus tāṃ sulocanām || 21 ||

BRP219.022.1 tatas tu girirāḍ dṛṣṭvā pitṝṃs tāṃs tu kṣudhārditān |

BRP219.022.2 badarīm ādideśātha dhenuṃ caikāṃ madhusravām || 22 ||

BRP219.023.1 kṣīraṃ madhu ca tad divyaṃ kokāmbho badarīphalam |

BRP219.023.2 idaṃ girivareṇaiṣāṃ poṣaṇāya nirūpitam || 23 ||

BRP219.024.1 tayā vṛttyā tu vasatāṃ pitṝṇāṃ munisattamāḥ |

BRP219.024.2 daśa varṣasahasrāṇi yayur ekam aho yathā || 24 ||

BRP219.025.1 evaṃ loke vipitari tathaiva vigatasvadhe |

BRP219.025.2 daityā babhūvur balino yātudhānāś ca rākṣasāḥ || 25 ||

BRP219.026.1 te tān pitṛgaṇān daityā yātudhānāś ca vegitāḥ |

BRP219.026.2 viśvair devair virahitān sarvataḥ samupādravan || 26 ||

BRP219.027.1 daiteyān yātudhānāṃś ca dṛṣṭvaivāpatato dvijāḥ |

BRP219.027.2 kokātaṭasthām uttuṅgāṃ śilāṃ te jagṛhū ruṣā || 27 ||

BRP219.028.1 gṛhītāyāṃ śilāyāṃ tu kokā vegavatī pitṝn |

BRP219.028.2 chādayām āsa toyena plāvayantī himācalam || 28 ||

BRP219.029.1 pitṝn antarhitān dṛṣṭvā daiteyā rākṣasās tathā |

BRP219.029.2 vibhītakaṃ samāruhya nirāhārās tirohitāḥ || 29 ||

BRP219.030.1 salilena viṣīdantaḥ pitaraḥ kṣudbhramāturāḥ |

BRP219.030.2 viṣīdamānam ātmānaṃ samīkṣya salilāśayāḥ |

BRP219.030.3 jagur janārdanaṃ devaṃ pitaraḥ śaraṇaṃ harim || 30 ||

pitara ūcuḥ:

BRP219.031.1 jayasva govinda jagannivāsa |

BRP219.031.2 jayo 'stu naḥ keśava te prasādāt |

BRP219.031.3 janārdanāsmān salilāntarasthān |

BRP219.031.4 uddhartum arhasy anaghapratāpa || 31 ||

BRP219.032.1 niśācarair dāruṇadarśanaiḥ prabho |

BRP219.032.2 vareṇya vaikuṇṭha varāha viṣṇo |

BRP219.032.3 nārāyaṇāśeṣamaheśvareśa |

BRP219.032.4 prayāhi bhītāñ jaya padmanābha || 32 ||

BRP219.033.1 upendra yogin madhukaiṭabhaghna |

BRP219.033.2 viṣṇo anantācyuta vāsudeva |

BRP219.033.3 śrīśārṅgacakrāmbujaśaṅkhapāṇe |

BRP219.033.4 rakṣasva deveśvara rākṣasebhyaḥ || 33 ||

[p. 678 ]

BRP219.034.1 tvaṃ pitā jagataḥ śambho nānyaḥ śaktaḥ prabādhitum |

BRP219.034.2 niśācaragaṇaṃ bhīmam atas tvāṃ śaraṇaṃ gatāḥ || 34 ||

BRP219.035.1 tvannāmasaṅkīrtanato niśācarā |

BRP219.035.2 dravanti bhūtāny apayānti cārayaḥ |

BRP219.035.3 nāśaṃ tathā samprati yānti viṣṇo |

BRP219.035.4 dharmādi satyaṃ bhavatīha mukhyam || 35 ||

vyāsa uvāca:

BRP219.036.1 itthaṃ stutaḥ sa pitṛbhir dharaṇīdharas tu |

BRP219.036.2 tuṣṭas tadāviṣkṛtadivyamūrtiḥ |

BRP219.036.3 kokāmukhe pitṛgaṇaṃ salile nimagnaṃ |

BRP219.036.4 devo dadarśa śirasātha śilāṃ vahantam || 36 ||

BRP219.037.1 taṃ dṛṣṭvā salile magnaṃ kroḍarūpī janārdanaḥ |

BRP219.037.2 bhītaṃ pitṛgaṇaṃ viṣṇur uddhartuṃ matir ādadhe || 37 ||

BRP219.038.1 daṃṣṭrāgreṇa samāhatya śilāṃ cikṣepa śūkaraḥ |

BRP219.038.2 pitṝn ādāya ca vibhur ujjahāra śilātalāt || 38 ||

BRP219.039.1 varāhadaṃṣṭrāsaṃlagnāḥ pitaraḥ kanakojjvalāḥ |

BRP219.039.2 kokāmukhe gatabhayāḥ kṛtā devena viṣṇunā || 39 ||

BRP219.040.1 uddhṛtya ca pitṝn devo viṣṇutīrthe tu śūkaraḥ |

BRP219.040.2 dadau samāhitas tebhyo viṣṇur lohārgale jalam || 40 ||

BRP219.041.1 tataḥ svaromasambhūtān kuśān ādāya keśavaḥ |

BRP219.041.2 svedodbhavāṃs tilāṃś caiva cakre colmukam uttamam || 41 ||

BRP219.042.1 jyotiḥ sūryaprabhaṃ kṛtvā pātraṃ tīrthaṃ ca kāmikam |

BRP219.042.2 sthitaḥ koṭivaṭasyādho vāri gaṅgādharaṃ śuci || 42 ||

BRP219.043.1 tuṅgakūṭāt samādāya yajñīyān oṣadhīrasān |

BRP219.043.2 madhukṣīrarasān gandhān puṣpadhūpānulepanān || 43 ||

BRP219.044.1 ādāya dhenuṃ saraso ratnāny ādāya cārṇavāt |

BRP219.044.2 daṃṣṭrayollikhya dharaṇīm abhyukṣya salilena ca || 44 ||

BRP219.045.1 gharmodbhavenopalipya kuśair ullikhya tāṃ punaḥ |

BRP219.045.2 pariṇīyolmukenainām abhyukṣya ca punaḥ punaḥ || 45 ||

BRP219.046.1 kuśān ādāya prāgagrāṃl lomakūpāntarasthitān |

BRP219.046.2 ṛṣīn āhūya papraccha kariṣye pitṛtarpaṇam || 46 ||

BRP219.047.1 tair apy ukte kuruṣveti viśvān devāṃs tato vibhuḥ |

BRP219.047.2 āhūya mantratas teṣāṃ viṣṭarāṇi dadau prabhuḥ || 47 ||

BRP219.048.1 āhūya mantratas teṣāṃ vedoktavidhinā hariḥ |

BRP219.048.2 akṣatair daivatārakṣāṃ cakre cakragadādharaḥ || 48 ||

BRP219.049.1 akṣatās tu yavauṣadhyaḥ sarvadevāṃśasambhavāḥ |

BRP219.049.2 rakṣanti sarvatra diśo rakṣārthaṃ nirmitā hi te || 49 ||

[p. 679 ]

BRP219.050.1 devadānavadaityeṣu yakṣarakṣaḥsu caiva hi |

BRP219.050.2 nahi kaścit kṣayaṃ teṣāṃ kartuṃ śaktaś carācare || 50 ||

BRP219.051.1 na kenacit kṛtaṃ yasmāt tasmāt te hy akṣatāḥ kṛtāḥ |

BRP219.051.2 devānāṃ te hi rakṣārthaṃ niyuktā viṣṇunā purā || 51 ||

BRP219.052.1 kuśagandhayavaiḥ puṣpair arghyaṃ kṛtvā ca śūkaraḥ |

BRP219.052.2 viśvebhyo devebhya iti tatas tān paryapṛcchata || 52 ||

BRP219.053.1 pitṝn āvāhayiṣyāmi ye divyā ye ca mānuṣāḥ |

BRP219.053.2 āvāhayasveti ca tair uktas tv āvāhayec chuciḥ || 53 ||

BRP219.054.1 śliṣṭamūlāgradarbhāṃs tu satilān veda vedavit |

BRP219.054.2 jānāv āropya hastaṃ tu dadau savyena cāsanam || 54 ||

BRP219.055.1 tathaiva jānusaṃsthena kareṇaikena tān pitṝn |

BRP219.055.2 vārāhaḥ pitṛviprāṇām āyāntu na itīrayan || 55 ||

BRP219.056.1 apahatety uvācaiva rakṣaṇaṃ cāpasavyataḥ |

BRP219.056.2 kṛtvā cāvāhanaṃ cakre pitṝṇāṃ nāmagotrataḥ || 56 ||

BRP219.057.1 tat pitaro manojarān āgacchata itīrayan |

BRP219.057.2 saṃvatsarair ity udīrya tato 'rghyaṃ teṣu vinyaset || 57 ||

BRP219.058.1 yās tiṣṭhanty amṛtā vāco yan maiti ca pituḥ pituḥ |

BRP219.058.2 yan me pitāmahāity evaṃ dadāv arghyaṃ pitāmaha || 58 ||

BRP219.059.1 yan me prapitāmahāiti dadau ca prapitāmahe |

BRP219.059.2 kuśagandhatilonmiśraṃ sapuṣpam apasavyataḥ || 59 ||

BRP219.060.1 tadvan mātāmahebhyas tu vidhiṃ cakre janārdanaḥ |

BRP219.060.2 tān arcya bhūyo gandhādyair dhūpaṃ dattvā tu bhaktitaḥ || 60 ||

BRP219.061.1 ādityā vasavo rudrā ity uccārya jagatprabhuḥ |

BRP219.061.2 tataś cānnaṃ samādāya sarpistilakuśākulam || 61 ||

BRP219.062.1 vidhāya pātre tac caiva paryapṛcchat tato munīn |

BRP219.062.2 agnau kariṣya iti taiḥ kuruṣveti ca coditaḥ || 62 ||

BRP219.063.1 āhutitritayaṃ dadyāt somāyāgner yamāya ca |

BRP219.063.2 ye māmakāiti ca japed yajuḥsaptakam acyutam || 63 ||

BRP219.064.1 hutāvaśiṣṭaṃ ca dadau nāmagotrasamanvitam |

BRP219.064.2 trir āhutikam ekaikaṃ pitaraṃ tu prati dvijāḥ || 64 ||

BRP219.065.1 ato 'vaśiṣṭam annādyaṃ piṇḍapātre tu nikṣipet |

BRP219.065.2 tato 'nnaṃ sarasaṃ svādu dadau pāyasapūrvakam || 65 ||

BRP219.066.1 pratyagram ekadā svinnam aparyuṣitam uttamam |

BRP219.066.2 alpaśākaṃ bahuphalaṃ ṣaḍrasam amṛtopamam || 66 ||

[p. 680 ]

BRP219.067.1 yad brāhmaṇeṣu pradadau piṇḍapātre pitṝṃs tathā |

BRP219.067.2 vedapūrvaṃ pitṛsvannam ājyaplutaṃ madhūkṣitam || 67 ||

BRP219.068.1 mantritaṃ pṛthivīty evaṃ madhuvātātṛcaṃ jagau |

BRP219.068.2 bhuñjāneṣu tu vipreṣu japan vai mantrapañcakam || 68 ||

BRP219.069.1 yat te prakāram ārabhya nādhikaṃ te tato jagau |

BRP219.069.2 trimadhu trisuparṇaṃ ca bṛhadāraṇyakaṃ tathā || 69 ||

BRP219.070.1 jajāpa vaiṣāṃ jāpyaṃ tu sūktaṃ sauraṃ sapauruṣam |

BRP219.070.2 bhuktavatsu ca vipreṣu pṛṣṭvā tṛptā stha ity uta || 70 ||

BRP219.071.1 tṛptāḥ smeti sakṛt toyaṃ dadau maunavimocanam |

BRP219.071.2 piṇḍapātraṃ samādāya cchāyāyai pradadau tataḥ || 71 ||

BRP219.072.1 sā tad annaṃ dvidhā kṛtvā tridhaikaikam athākarot |

BRP219.072.2 vārāho bhūm athollikhya samācchādya kuśair api || 72 ||

BRP219.073.1 dakṣiṇāgrān kuśān kṛtvā teṣām upari cāsanam |

BRP219.073.2 satileṣu samūleṣu kuśeṣv eva tu saṃśrayaḥ || 73 ||

BRP219.074.1 gandhapuṣpādikaṃ kṛtvā tataḥ piṇḍaṃ tu bhaktitaḥ |

BRP219.074.2 pṛthivī dadhīr ity uktvā tataḥ piṇḍaṃ pradattavān || 74 ||

BRP219.075.1 pitāmahāḥ prapitāmahās tatheti cāntarikṣataḥ |

BRP219.075.2 mātāmahānām apy evaṃ dadau piṇḍān sa śūkaraḥ || 75 ||

BRP219.076.1 piṇḍanirvāpaṇocchiṣṭam annaṃ lepabhujeṣv adāt |

BRP219.076.2 etad vaḥ pitar ity uktvā dadau vāsāṃsi bhaktitaḥ || 76 ||

BRP219.077.1 dvyaṅgulajāni śuklāni dhautāny abhinavāni ca |

BRP219.077.2 gandhapuṣpādikaṃ dattvā kṛtvā caiṣāṃ pradakṣiṇām || 77 ||

BRP219.078.1 ācamyācāmayed viprān paitrān ādau tataḥ surān |

BRP219.078.2 tatas tv abhyukṣya tāṃ bhūmiṃ dattvāpaḥ sumanokṣatān || 78 ||

BRP219.079.1 satilāmbu pitṛṣv ādau dattvā deveṣu sākṣatam |

BRP219.079.2 akṣayyaṃ nas tv iti pitṝn prīyatām iti devatāḥ || 79 ||

BRP219.080.1 prīṇayitvā parāvṛtya trir japec cāghamarṣaṇam |

BRP219.080.2 tato nivṛtya tu japed yan me nāma itīrayan || 80 ||

BRP219.081.1 gṛhān naḥ pitaro datta dhanadhānyaprapūritān |

BRP219.081.2 arghyapātrāṇi piṇḍānām antare sa pavitrakān || 81 ||

BRP219.082.1 nikṣipyorjaṃ vahantīti kokātoyam atho 'japat |

BRP219.082.2 himakṣīraṃ madhutilān pitṝṇāṃ tarpaṇaṃ dadau || 82 ||

BRP219.083.1 svastīty ukte paitṛkais tu sorāhne pnāvatarpayan |

BRP219.083.2 rajataṃ dakṣiṇāṃ dattvā viprān devo gadādharaḥ || 83 ||

BRP219.084.1 saṃvibhāgaṃ manuṣyebhyo dadau svad iti cābruvan |

BRP219.084.2 kaścit sampannam ity uktvā pratyuktas tair dvijottamāḥ || 84 ||

[p. 681 ]

BRP219.085.1 abhiramyatām ity uvāca procus te 'bhiratāḥ sma vai |

BRP219.085.2 śiṣṭam annaṃ ca papraccha tair iṣṭaiḥ saha coditaḥ || 85 ||

BRP219.086.1 pāṇāv ādāya tān viprān kuryād anugatas tadā |

BRP219.086.2 vāje vāje iti paṭhan bahir vedi vinirgataḥ || 86 ||

BRP219.087.1 koṭitīrthajalenāsāv apasavyaṃ samutkṣipan |

BRP219.087.2 alagnān vipulān vālān prārthayām āsa cāśiṣam || 87 ||

BRP219.088.1 dātāro no 'bhivardhantāṃ tais tatheti samīritaḥ |

BRP219.088.2 pradakṣiṇam upāvṛtya kṛtvā pādābhivādanam || 88 ||

BRP219.089.1 āsanāni dadau caiṣāṃ chādayām āsa śūkaraḥ |

BRP219.089.2 viśrāmyatāṃ praviśyātha piṇḍaṃ jagrāha madhyamam || 89 ||

BRP219.090.1 chāyāmayī mahī patnī tasyai piṇḍam adāt prabhuḥ |

BRP219.090.2 ādhatta pitaro garbham ity uktvā sāpi rūpiṇī || 90 ||

BRP219.091.1 piṇḍaṃ gṛhītvā viprāṇāṃ cakre pādābhivandanam |

BRP219.091.2 visarjanaṃ pitṝṇāṃ sa kartukāmaś ca śūkaraḥ || 91 ||

BRP219.092.1 kokā ca pitaraś caiva procuḥ svārthakaraṃ vacaḥ |

BRP219.092.2 śaptāś ca bhagavan pūrvaṃ divasthā himabhānunā || 92 ||

BRP219.093.1 yogabhraṣṭā bhaviṣyadhvaṃ sarva eva divaś cyutāḥ |

BRP219.093.2 tad evaṃ bhavatā trātāḥ praviśanto rasātalam || 93 ||

BRP219.094.1 yogabhraṣṭāṃś ca viśveśās tatyajur yogarakṣiṇaḥ |

BRP219.094.2 tat te bhūyo 'bhirakṣantu viśve devā hi naḥ sadā || 94 ||

BRP219.095.1 svargaṃ yāsyāmaś ca vibho prasādāt tava śūkara |

BRP219.095.2 somo 'dhidevo 'smākaṃ ca bhavatv acyuta yogadhṛk || 95 ||

BRP219.096.1 yogādhāras tathā somas trāyate na kadācana |

BRP219.096.2 divi bhūmau sadā vāso bhavatv asmāsu yogataḥ || 96 ||

BRP219.097.1 antarikṣe ca keṣāñcin māsaṃ puṣṭis tathāstu naḥ |

BRP219.097.2 ūrjā ceyaṃ hi naḥ patnī svadhānāmnā tu viśrutā || 97 ||

BRP219.098.1 bhavatv eṣaiva yogāḍhyā yogamātā ca khecarī |

BRP219.098.2 ity evam uktaḥ pitṛbhir vārāho bhūtabhāvanaḥ || 98 ||

BRP219.099.1 provācātha pitṝn viṣṇus tāṃ ca kokāṃ mahānadīm |

BRP219.099.2 yad uktaṃ tu bhavadbhir me sarvam etad bhaviṣyati || 99 ||

BRP219.100.1 yamo 'dhidevo bhavatāṃ somaḥ svādhyāya īritaḥ |

BRP219.100.2 adhiyajñas tathaivāgnir bhavatāṃ kalpanā tv iyam || 100 ||

BRP219.101.1 agnir vāyuś ca sūryaś ca sthānaṃ hi bhavatām iti |

BRP219.101.2 brahmā viṣṇuś ca rudraś ca bhavatām adhipūruṣāḥ || 101 ||

BRP219.102.1 ādityā vasavo rudrā bhavatāṃ mūrtayas tv imāḥ |

BRP219.102.2 yogino yogadehāś ca yogadhārāś ca suvratāḥ || 102 ||

BRP219.103.1 kāmato vicariṣyadhvaṃ phaladāḥ sarvajantuṣu |

BRP219.103.2 svargasthān narakasthāṃś ca bhūmisthāṃś ca carācarān || 103 ||

BRP219.104.1 nijayogabalenaiva āpyāyayiṣyadhvam uttamāḥ |

BRP219.104.2 iyam ūrjā śaśisutā kīlālamadhuvigrahā || 104 ||

[p. 682 ]

BRP219.105.1 bhaviṣyati mahābhāgā dakṣasya duhitā svadhā |

BRP219.105.2 tatreyaṃ bhavatāṃ patnī bhaviṣyati varānanā || 105 ||

BRP219.106.1 kokānadīti vikhyātā girirājasamāśritā |

BRP219.106.2 tīrthakoṭimahāpuṇyā madrūpaparipālitā || 106 ||

BRP219.107.1 asyām adya prabhṛti vai nivatsyāmy aghanāśakṛt |

BRP219.107.2 varāhadarśanaṃ puṇyaṃ pūjanaṃ bhuktimuktidam || 107 ||

BRP219.108.1 kokāsalilapānaṃ ca mahāpātakanāśanam |

BRP219.108.2 tīrtheṣv āplavanaṃ puṇyam upavāsaś ca svargadaḥ || 108 ||

BRP219.109.1 dānam akṣayyam uditaṃ janmamṛtyujarāpaham |

BRP219.109.2 māghe māsy asite pakṣe bhavadbhir uḍupakṣaye || 109 ||

BRP219.110.1 kokāmukham upāgamya sthātavyaṃ dinapañcakam |

BRP219.110.2 tasmin kāle tu yaḥ śrāddhaṃ pitṝṇāṃ nirvapiṣyati || 110 ||

BRP219.111.1 prāguktaphalabhāgī sa bhaviṣyati na saṃśayaḥ |

BRP219.111.2 ekādaśīṃ dvādaśīṃ ca stheyam atra mayā sadā || 111 ||

BRP219.112.1 yas tatropavased dhīmān sa prāguktaphalaṃ labhet |

BRP219.112.2 tad vrajadhvaṃ mahābhāgāḥ sthānam iṣṭaṃ yatheṣṭataḥ || 112 ||

BRP219.113.1 aham apy atra vatsyāmīty uktvā so 'ntaradhīyata |

BRP219.113.2 gate varāhe pitaraḥ kokām āmantrya te yayuḥ || 113 ||

BRP219.114.1 kokāpi tīrthasahitā saṃsthitā girirājani |

BRP219.114.2 chāyā mahīmayī kroḍī piṇḍaprāśanabṛṃhitā || 114 ||

BRP219.115.1 garbham ādāya saśraddhā vārāhasyaiva sundarī |

BRP219.115.2 tato 'syāḥ prābhavat putro bhaumas tu narakāsuraḥ |

BRP219.115.3 prāgjyotiṣaṃ ca nagaram asya dattaṃ ca viṣṇunā || 115 ||

BRP219.116.1 evaṃ mayoktaṃ varadasya viṣṇoḥ |

BRP219.116.2 kokāmukhe divyavarāharūpam |

BRP219.116.3 śrutvā naras tyaktamalo vipāpmā |

BRP219.116.4 daśāśvamedheṣṭiphalaṃ labheta || 116 ||

Chapter 220: Prescriptions for ancestral rites; their effects

220 SS 341-348

munaya ūcuḥ:

BRP220.001.1 bhūyaḥ prabrūhi bhagavañ śrāddhakalpaṃ suvistarāt |

BRP220.001.2 kathaṃ kva ca kadā keṣu kais tad brūhi tapodhana || 1 ||

vyāsa uvāca:

BRP220.002.1 śṛṇudhvaṃ muniśārdūlāḥ śrāddhakalpaṃ suvistarāt |

BRP220.002.2 yathā yatra yadā yeṣu yair dravyais tad vadāmy aham || 2 ||

BRP220.003.1 brāhmaṇaiḥ kṣatriyair vaiśyaiḥ śrāddhaṃ svavaraṇoditam |

BRP220.003.2 kuladharmam anutiṣṭhadbhir dātavyaṃ mantrapūrvakam || 3 ||

[p. 683 ]

BRP220.004.1 strībhir varṇāvaraiḥ śūdrair viprāṇām anuśāsanāt |

BRP220.004.2 amantrakaṃ vidhipūrvaṃ vahniyāgavivarjitam || 4 ||

BRP220.005.1 puṣkarādiṣu tīrtheṣu puṇyeṣv āyataneṣu ca |

BRP220.005.2 śikhareṣu girīndrāṇāṃ puṇyadeśeṣu bho dvijāḥ || 5 ||

BRP220.006.1 saritsu puṇyatoyāsu nadeṣu ca saraḥsu ca |

BRP220.006.2 saṅgameṣu nadīnāṃ ca samudreṣu ca saptasu || 6 ||

BRP220.007.1 svanulipteṣu geheṣu sveṣv anujñāpiteṣu ca |

BRP220.007.2 divyapādapamūleṣu yajñiyeṣu hradeṣu ca || 7 ||

BRP220.008.1 śrāddham eteṣu dātavyaṃ varjyam eteṣu cocyate |

BRP220.008.2 kirāteṣu kaliṅgeṣu koṅkaṇeṣu kṛmiṣv api || 8 ||

BRP220.009.1 daśārṇeṣu kumāryeṣu taṅgaṇeṣu kratheṣv api |

BRP220.009.2 sindhor uttarakūleṣu narmadāyāś ca dakṣiṇe || 9 ||

BRP220.010.1 pūrveṣu karatoyāyā na deyaṃ śrāddham ucyate |

BRP220.010.2 śrāddhaṃ deyam uśantīha māsi māsy uḍupakṣaye || 10 ||

BRP220.011.1 paurṇamāseṣu śrāddhaṃ ca kartavyam ṛkṣagocare |

BRP220.011.2 nityaśrāddham adaivaṃ ca manuṣyaiḥ saha gīyate || 11 ||

BRP220.012.1 naimittikaṃ suraiḥ sārdhaṃ nityaṃ naimittikaṃ tathā |

BRP220.012.2 kāmyāny anyāni śrāddhāni pratisaṃvatsaraṃ dvijaiḥ || 12 ||

BRP220.013.1 vṛddhiśrāddhaṃ ca kartavyaṃ jātakarmādikeṣu ca |

BRP220.013.2 tatra yugmān dvijān āhur mantrapūrvaṃ tu vai dvijāḥ || 13 ||

BRP220.014.1 kanyāṃ gate savitari dināni daśa pañca ca |

BRP220.014.2 pūrveṇaiveha vidhinā śrāddhaṃ tatra vidhīyate || 14 ||

BRP220.015.1 pratipaddhanalābhāya dvitīyā dvipadapradā |

BRP220.015.2 putrārthinī tṛtīyā tu caturthī śatrunāśinī || 15 ||

BRP220.016.1 śriyaṃ prāpnoti pañcamyāṃ ṣaṣṭhyāṃ pūjyo bhaven naraḥ |

BRP220.016.2 gaṇādhipatyaṃ saptamyām aṣṭamyāṃ buddhim uttamām || 16 ||

BRP220.017.1 striyo navamyāṃ prāpnoti daśamyāṃ pūrṇakāmatām |

BRP220.017.2 vedāṃs tathāpnuyāt sarvān ekādaśyāṃ kriyāparaḥ || 17 ||

BRP220.018.1 dvādaśyāṃ jayalābhaṃ ca prāpnoti pitṛpūjakaḥ |

BRP220.018.2 prajāvṛddhiṃ paśuṃ medhāṃ svātantryaṃ puṣṭim uttamām || 18 ||

BRP220.019.1 dīrghāyur athavaiśvaryaṃ kurvāṇas tu trayodaśīm |

BRP220.019.2 avāpnoti na sandehaḥ śrāddhaṃ śraddhāsamanvitaḥ || 19 ||

BRP220.020.1 yathāsambhavinānnena śrāddhaṃ śraddhāsamanvitaḥ |

BRP220.020.2 yuvānaḥ pitaro yasya mṛtāḥ śastreṇa vā hatāḥ || 20 ||

BRP220.021.1 tena kāryaṃ caturdaśyāṃ teṣāṃ tṛptim abhīpsatā |

BRP220.021.2 śrāddhaṃ kurvann amāvāsyāṃ yatnena puruṣaḥ śuciḥ || 21 ||

BRP220.022.1 sarvān kāmān avāpnoti svargaṃ cānantam aśnute |

BRP220.022.2 ataḥparaṃ muniśreṣṭhāḥ śṛṇudhvaṃ vadato mama || 22 ||

[p. 684 ]

BRP220.023.1 pitṝṇāṃ prītaye yatra yad deyaṃ prītikāriṇā |

BRP220.023.2 māsaṃ tṛptiḥ pitṝṇāṃ tu haviṣyānnena jāyate || 23 ||

BRP220.024.1 māsadvayaṃ matsyamāṃsais tṛptiṃ yānti pitāmahāḥ |

BRP220.024.2 trīn māsān hāriṇaṃ māṃsaṃ vijñeyaṃ pitṛtṛptaye || 24 ||

BRP220.025.1 puṣṇāti caturo māsāñ śaśasya piśitaṃ pitṝn |

BRP220.025.2 śākunaṃ pañca vai māsān ṣaṇ māsāñ śūkarāmiṣam || 25 ||

BRP220.026.1 chāgalaṃ sapta vai māsān aiṇeyaṃ cāṣṭamāsakān |

BRP220.026.2 karoti tṛptiṃ nava vai rurumāṃsaṃ na saṃśayaḥ || 26 ||

BRP220.027.1 gavyaṃ māṃsaṃ pitṛtṛptiṃ karoti daśamāsikīm |

BRP220.027.2 tathaikādaśa māsāṃs tu aurabhraṃ pitṛtṛptidam || 27 ||

BRP220.028.1 saṃvatsaraṃ tathā gavyaṃ payaḥ pāyasam eva ca |

BRP220.028.2 vādhrīnam āmiṣaṃ lohaṃ kālaśākaṃ tathā madhu || 28 ||

BRP220.029.1 rohitāmiṣam annaṃ ca dattāny ātmakulodbhavaiḥ |

BRP220.029.2 anantaṃ vai prayacchanti tṛptiyogaṃ sutāṃs tathā || 29 ||

BRP220.030.1 pitṝṇāṃ nātra sandeho gayāśrāddhaṃ ca bho dvijāḥ |

BRP220.030.2 yo dadāti guḍonmiśrāṃs tilān vā śrāddhakarmaṇi || 30 ||

BRP220.031.1 madhu vā madhumiśraṃ vā akṣayaṃ sarvam eva tat |

BRP220.031.2 api naḥ sa kule bhūyād yo no dadyāj jalāñjalim || 31 ||

BRP220.032.1 pāyasaṃ madhusaṃyuktaṃ varṣāsu ca maghāsu ca |

BRP220.032.2 eṣṭavyā bahavaḥ putrā yady eko 'pi gayāṃ vrajet || 32 ||

BRP220.033.1 gaurīṃ vāpy udvahet kanyāṃ nīlaṃ vā vṛṣam utsṛjet |

BRP220.033.2 kṛttikāsu pitṝn arcya svargam āpnoti mānavaḥ || 33 ||

BRP220.034.1 apatyakāmo rohiṇyāṃ saumye tejasvitāṃ labhet |

BRP220.034.2 śauryam ārdrāsu cāpnoti kṣetrāṇi ca punarvasau || 34 ||

BRP220.035.1 puṣye tu dhanam akṣayyam āśleṣe cāyur uttamam |

BRP220.035.2 maghāsu ca prajāṃ puṣṭiṃ saubhāgyaṃ phālgunīṣu ca || 35 ||

BRP220.036.1 pradhānaśīlo bhavati sāpatyaś cottarāsu ca |

BRP220.036.2 prayāti śreṣṭhatāṃ śāstre haste śrāddhaprado naraḥ || 36 ||

BRP220.037.1 rūpaṃ tejaś ca citrāsu tathāpatyam avāpnuyāt |

BRP220.037.2 vāṇijyalābhadā svātī viśākhā putrakāmadā || 37 ||

BRP220.038.1 kurvantāṃ cānurādhāsu tā dadyuś cakravartitām |

BRP220.038.2 ādhipatyaṃ ca jyeṣṭhāsu mūle cārogyam uttamam || 38 ||

BRP220.039.1 āṣāḍhāsu yaśaḥprāptir uttarāsu viśokatā |

BRP220.039.2 śravaṇena śubhāṃl lokān dhaniṣṭhāsu dhanaṃ mahat || 39 ||

BRP220.040.1 vedavittvam abhijiti bhiṣaksiddhiṃ ca vāruṇe |

BRP220.040.2 ajāvikaṃ prauṣṭhapadyāṃ vinded gāvas tathottare || 40 ||

BRP220.041.1 revatīṣu tathā kupyam aśvinīṣu turaṅgamān |

BRP220.041.2 śrāddhaṃ kurvaṃs tathāpnoti bharaṇīṣv āyur uttamam || 41 ||

[p. 685 ]

BRP220.042.1 evaṃ phalam avāpnoti ṛkṣeṣv eteṣu tattvavit |

BRP220.042.2 tasmāt kāmyāni śrāddhāni deyāni vidhivad dvijāḥ || 42 ||

BRP220.043.1 kanyārāśigate sūrye phalam atyantam icchatā |

BRP220.043.2 yān yān kāmān abhidhyāyan kanyārāśigate ravau || 43 ||

BRP220.044.1 śrāddhaṃ kurvanti manujās tāṃs tān kāmāṃl labhanti te |

BRP220.044.2 nāndīmukhānāṃ kartavyaṃ kanyārāśigate ravau || 44 ||

BRP220.045.1 paurṇamāsyāṃ tu kartavyaṃ vārāhavacanaṃ yathā |

BRP220.045.2 divyabhaumāntarikṣāṇi sthāvarāṇi carāṇi ca || 45 ||

BRP220.046.1 piṇḍam icchanti pitaraḥ kanyārāśigate ravau |

BRP220.046.2 kanyāṃ gate savitari yāny ahāni tu ṣoḍaśa || 46 ||

BRP220.047.1 kratubhis tāni tulyāni devo nārāyaṇo 'bravīt |

BRP220.047.2 rājasūyāśvamedhābhyāṃ ya icched durlabhaṃ phalam || 47 ||

BRP220.048.1 apy ambuśākamūlādyaiḥ pitṝn kanyāgate 'rcayet |

BRP220.048.2 uttarāhastanakṣatragate tīkṣṇāṃśumālini || 48 ||

BRP220.049.1 yo 'rcayet svapitṝn bhaktyā tasya vāsas triviṣṭape |

BRP220.049.2 hastarkṣage dinakare pitṛrājānuśāsanāt || 49 ||

BRP220.050.1 tāvat pitṛpurī śūnyā yāvad vṛścikadarśanam |

BRP220.050.2 vṛścike samatikrānte pitaro daivataiḥ saha || 50 ||

BRP220.051.1 niḥśvasya pratigacchanti śāpaṃ dattvā suduḥsaham |

BRP220.051.2 aṣṭakāsu ca kartavyaṃ śrāddhaṃ manvantarāsu vai || 51 ||

BRP220.052.1 anvaṣṭakāsu kramaśo mātṛpūrvaṃ tad iṣyate |

BRP220.052.2 grahaṇe ca vyatīpāte ravicandrasamāgame || 52 ||

BRP220.053.1 janmarkṣe grahapīḍāyāṃ śrāddhaṃ pārvaṇam ucyate |

BRP220.053.2 ayanadvitaye śrāddhaṃ viṣuvadvitaye tathā || 53 ||

BRP220.054.1 saṅkrāntiṣu ca kartavyaṃ śrāddhaṃ vidhivad uttamam |

BRP220.054.2 eṣu kāryaṃ dvijāḥ śrāddhaṃ piṇḍanirvāpaṇād ṛte || 54 ||

BRP220.055.1 vaiśākhasya tṛtīyāyāṃ navamyāṃ kārttikasya ca |

BRP220.055.2 śrāddhaṃ kāryaṃ tu śuklāyāṃ saṅkrāntividhinā naraiḥ || 55 ||

BRP220.056.1 trayodaśyāṃ bhādrapade māghe candrakṣaye 'hani |

BRP220.056.2 śrāddhaṃ kāryaṃ pāyasena |

BRP220.056.3 dakṣiṇāyanavac ca tat || 56 ||

BRP220.057.1 yadā ca śrotriyo 'bhyeti gehaṃ vedavid agnimān |

BRP220.057.2 tenaikena ca kartavyaṃ śrāddhaṃ vidhivad uttamam || 57 ||

BRP220.058.1 śrāddhīyadravyasamprāptir yadā syāt sādhusammatā |

BRP220.058.2 pārvaṇena vidhānena śrāddhaṃ kāryaṃ tathā dvijaiḥ || 58 ||

BRP220.059.1 pratisaṃvatsaraṃ kāryaṃ mātāpitror mṛte 'hani |

BRP220.059.2 pitṛvyasyāpy aputrasya bhrātur jyeṣṭhasya caiva hi || 59 ||

BRP220.060.1 pārvaṇaṃ devapūrvaṃ syād ekoddiṣṭaṃ surair vinā |

BRP220.060.2 dvau daive pitṛkārye trīn ekaikam ubhayatra vā || 60 ||

[p. 686 ]

BRP220.061.1 mātāmahānām apy evaṃ sarvam ūhena kīrtitam |

BRP220.061.2 pretībhūtasya satataṃ bhuvi piṇḍaṃ jalaṃ tathā || 61 ||

BRP220.062.1 satilaṃ sakuśaṃ dadyād bahir jalasamīpataḥ |

BRP220.062.2 tṛtīye 'hni ca kartavyaṃ pretāsthicayanaṃ dvijaiḥ || 62 ||

BRP220.063.1 daśāhe brāhmaṇaḥ śuddho dvādaśāhena kṣatriyaḥ |

BRP220.063.2 vaiśyaḥ pañcadaśāhena śūdro māsena śudhyati || 63 ||

BRP220.064.1 sūtakānte gṛhe śrāddham ekoddiṣṭaṃ pracakṣate |

BRP220.064.2 dvādaśe 'hani māse ca tripakṣe ca tataḥ param || 64 ||

BRP220.065.1 māsi māsi ca kartavyaṃ yāvat saṃvatsaraṃ dvijāḥ |

BRP220.065.2 tata parataraṃ kāryaṃ sapiṇḍīkaraṇaṃ kramāt || 65 ||

BRP220.066.1 kṛte sapiṇḍīkaraṇe pārvaṇaṃ procyate punaḥ |

BRP220.066.2 tataḥ prabhṛti nirmuktāḥ pretatvāt pitṛtāṃ gatāḥ || 66 ||

BRP220.067.1 amūrtā mūrtimantaś ca pitaro dvividhāḥ smṛtāḥ |

BRP220.067.2 nāndīmukhās tv amūrtāḥ syur mūrtimanto 'tha pārvaṇāḥ |

BRP220.067.3 ekoddiṣṭāśinaḥ pretāḥ pitṝṇāṃ nirṇayas tridhā || 67 ||

munaya ūcuḥ:

BRP220.068.1 kathaṃ sapiṇḍīkaraṇaṃ kartavyaṃ dvijasattama |

BRP220.068.2 pretībhūtasya vidhivad brūhi no vadatāṃ vara || 68 ||

vyāsa uvāca:

BRP220.069.1 sapiṇḍīkaraṇaṃ viprāḥ śṛṇudhvaṃ vadato mama |

BRP220.069.2 tac cāpi devarahitam ekārghaikapavitrakam || 69 ||

BRP220.070.1 naivāgnau karaṇaṃ tatra tac cāvāhanavarjitam |

BRP220.070.2 apasavyaṃ ca tatrāpi bhojayed ayujo dvijān || 70 ||

BRP220.071.1 viśeṣas tatra cānyo 'sti pratimāsakriyādikaḥ |

BRP220.071.2 taṃ kathyamānam ekāgrāḥ śṛṇudhvaṃ me dvijottamāḥ || 71 ||

BRP220.072.1 tilagandhodakair yuktaṃ tatra pātracatuṣṭayam |

BRP220.072.2 kuryāt pitṝṇāṃ tritayam ekaṃ pretasya ca dvijāḥ || 72 ||

BRP220.073.1 pātratraye pretapātrād arghaṃ caiva prasecayet |

BRP220.073.2 ye samānā iti japan pūrvavac cheṣam ācaret || 73 ||

BRP220.074.1 strīṇām apy evam eva syād ekoddiṣṭam udāhṛtam |

BRP220.074.2 sapiṇḍīkaraṇaṃ tāsāṃ putrābhāve na vidyate || 74 ||

BRP220.075.1 pratisaṃvatsaraṃ kāryam ekoddiṣṭaṃ naraiḥ striyāḥ |

BRP220.075.2 mṛtāhani ca tat kāryaṃ pitṝṇāṃ vidhicoditam || 75 ||

BRP220.076.1 putrābhāve sapiṇḍās tu tadabhāve sahodarāḥ |

BRP220.076.2 kuryur etaṃ vidhiṃ samyak putrasya ca sutāḥ sutāḥ || 76 ||

[p. 687 ]

BRP220.077.1 kuryān mātāmahānāṃ tu putrikātanayas tathā |

BRP220.077.2 dvyāmuṣyāyaṇasañjñās tu mātāmahapitāmahān || 77 ||

BRP220.078.1 pūjayeyur yathānyāyaṃ śrāddhair naimittikair api |

BRP220.078.2 sarvābhāve striyaḥ kuryuḥ svabhartṝṇām amantrakam || 78 ||

BRP220.079.1 tadabhāve ca nṛpatiḥ kārayet tv akuṭumbinām |

BRP220.079.2 tajjātīyair naraiḥ samyag vāhādyāḥ sakalāḥ kriyāḥ || 79 ||

BRP220.080.1 sarveṣām eva varṇānāṃ bāndhavo nṛpatir yataḥ |

BRP220.080.2 etā vaḥ kathitā viprā nityā naimittikās tathā || 80 ||

BRP220.081.1 vakṣye śrāddhāśrayām anyāṃ nityanaimittikāṃ kriyām |

BRP220.081.2 darśas tatra nimittaṃ tu vidyād indukṣayānvitaḥ || 81 ||

BRP220.082.1 nityas tu niyataḥ kālas tasmin kuryād yathoditam |

BRP220.082.2 sapiṇḍīkaraṇād ūrdhvaṃ pitur yaḥ prapitāmahaḥ || 82 ||

BRP220.083.1 sa tu lepabhujaṃ yāti praluptaḥ pitṛpiṇḍataḥ |

BRP220.083.2 teṣāṃ hi yaś caturtho 'nyaḥ sa tu lepabhujo bhavet || 83 ||

BRP220.084.1 so 'pi sambandhato hīnam upabhogaṃ prapadyate |

BRP220.084.2 pitā pitāmahaś caiva tathaiva prapitāmahaḥ || 84 ||

BRP220.085.1 piṇḍasambandhino hy ete vijñeyāḥ puruṣās trayaḥ |

BRP220.085.2 lepasambandhinaś cānye pitāmahapitāmahāt || 85 ||

BRP220.086.1 prabhṛtyuktās trayas teṣāṃ yajamānaś ca saptamaḥ |

BRP220.086.2 ity eṣa munibhiḥ proktaḥ sambandhaḥ sāptapauruṣaḥ || 86 ||

BRP220.087.1 yajamānāt prabhṛty ūrdhvam anulepabhujas tathā |

BRP220.087.2 tato 'nye pūrvajāḥ sarve ye cānye narakaukasaḥ || 87 ||

BRP220.088.1 ye 'pi tiryaktvam āpannā ye ca bhūtādisaṃsthitāḥ |

BRP220.088.2 tān sarvān yajamāno vai śrāddhaṃ kurvan yathāvidhi || 88 ||

BRP220.089.1 sa samāpyāyate viprā yena yena vadāmi tat |

BRP220.089.2 annaprakiraṇaṃ yat tu manuṣyaiḥ kriyate bhuvi || 89 ||

BRP220.090.1 tena tṛptim upāyānti ye piśācatvam āgatāḥ |

BRP220.090.2 yad ambu snānavastrotthaṃ bhūmau patati bho dvijāḥ || 90 ||

BRP220.091.1 tena ye tarutāṃ prāptās teṣāṃ tṛptiḥ prajāyate |

BRP220.091.2 yās tu gandhāmbukaṇikāḥ patanti dharaṇītale || 91 ||

BRP220.092.1 tābhir āpyāyanaṃ teṣāṃ devatvaṃ ye kule gatāḥ |

BRP220.092.2 uddhṛteṣv atha piṇḍeṣu yāś cāmbukaṇikā bhuvi || 92 ||

BRP220.093.1 tābhir āpyāyanaṃ teṣāṃ ye tiryaktvaṃ kule gatāḥ |

BRP220.093.2 ye cādantāḥ kule bālāḥ kriyāyogād bahiṣkṛtāḥ || 93 ||

BRP220.094.1 vipannās tv anadhikārāḥ sammārjitajalāśinaḥ |

BRP220.094.2 bhuktvā cācāmatāṃ yac ca yaj jalaṃ cāṅghriśaucajam || 94 ||

BRP220.095.1 brāhmaṇānāṃ tathaivānyat tena tṛptiṃ prayānti vai |

BRP220.095.2 evaṃ yo yajamānasya yaś ca teṣāṃ dvijanmanām || 95 ||

BRP220.096.1 kaścij jalānnavikṣepaḥ śucir ucchiṣṭa eva vā |

BRP220.096.2 tenānnena kule tatra ye ca yonyantaraṃ gatāḥ || 96 ||

[p. 688 ]

BRP220.097.1 prayānty āpyāyanaṃ viprāḥ samyak śrāddhakriyāvatām |

BRP220.097.2 anyāyopārjitair arthair yac chrāddhaṃ kriyate naraiḥ || 97 ||

BRP220.098.1 tṛpyante te na cāṇḍālapulkasādyāsu yoniṣu |

BRP220.098.2 evam āpyāyanaṃ viprā bahūnām eva bāndhavaiḥ || 98 ||

BRP220.099.1 śrāddhaṃ kurvadbhir atrāmbuvikṣepaiḥ samprajāyate |

BRP220.099.2 tasmāc chrāddhaṃ naro bhaktyā śākenāpi yathāvidhi || 99 ||

BRP220.100.1 kurvīta kurvataḥ śrāddhaṃ kule kaścin na sīdati |

BRP220.100.2 śrāddhaṃ deyaṃ tu vipreṣu saṃyateṣv agnihotriṣu || 100 ||

BRP220.101.1 avadāteṣu vidvatsu śrotriyeṣu viśeṣataḥ |

BRP220.101.2 triṇāciketas trimadhus trisuparṇaḥ ṣaḍaṅgavit || 101 ||

BRP220.102.1 mātāpitṛparaś caiva svasrīyaḥ sāmavedavit |

BRP220.102.2 ṛtvikpurohitācāryam upādhyāyaṃ ca bhojayet || 102 ||

BRP220.103.1 mātulaḥ śvaśuraḥ śyālaḥ sambandhī droṇapāṭhakaḥ |

BRP220.103.2 maṇḍalabrāhmaṇo yas tu purāṇārthaviśāradaḥ || 103 ||

BRP220.104.1 akalpaḥ kalpasantuṣṭaḥ pratigrahavivarjitaḥ |

BRP220.104.2 ete śrāddhe niyoktavyā brāhmaṇāḥ paṅktipāvanāḥ || 104 ||

BRP220.105.1 nimantrayeta pūrvedyuḥ pūrvoktān dvijasattamān |

BRP220.105.2 daive niyoge pitrye ca tāṃs tathaivopakalpayet || 105 ||

BRP220.106.1 taiś ca saṃyamibhir bhāvyaṃ yas tu śrāddhaṃ kariṣyati |

BRP220.106.2 śrāddhaṃ dattvā ca bhuktvā ca maithunaṃ yo 'dhigacchati || 106 ||

BRP220.107.1 pitaras tasya vai māsaṃ tasmin retasi śerate |

BRP220.107.2 gatvā ca yoṣitaṃ śrāddhe yo bhuṅkte yas tu gacchati || 107 ||

BRP220.108.1 retomūtrakṛtāhārās taṃ māsaṃ pitaras tayoḥ |

BRP220.108.2 tasmāt tv aprathamaṃ kāryaṃ prājñenopanimantraṇam || 108 ||

BRP220.109.1 aprāptau taddine vāpi varjyā yoṣitprasaṅginaḥ |

BRP220.109.2 bhikṣārtham āgatāṃś cāpi kālena saṃyatān yatīn || 109 ||

BRP220.110.1 bhojayet praṇipātādyaiḥ prasādya yatamānasaḥ |

BRP220.110.2 yoginaś ca tadā śrāddhe bhojanīyā vipaścitā || 110 ||

BRP220.111.1 yogādhārā hi pitaras tasmāt tān pūjayet sadā |

BRP220.111.2 brāhmaṇānāṃ sahasrāṇi eko yogī bhaved yadi || 111 ||

BRP220.112.1 yajamānaṃ ca bhoktṝṃś ca naur ivāmbhasi tārayet |

BRP220.112.2 pitṛgāthā tathaivātra gīyate brahmavādibhiḥ || 112 ||

BRP220.113.1 yā gītā pitṛbhiḥ pūrvam ailasyāsīn mahīpateḥ |

BRP220.113.2 kadā naḥ santatāv agryaḥ kasyacid bhavitā sutaḥ || 113 ||

BRP220.114.1 yo yogibhuktaśeṣān no bhuvi piṇḍān pradāsyati |

BRP220.114.2 gayāyām athavā piṇḍaṃ khaḍgamāṃsaṃ tathā haviḥ || 114 ||

BRP220.115.1 kālaśākaṃ tilājyaṃ ca tṛptaye kṛsaraṃ ca naḥ |

BRP220.115.2 vaiśvadevaṃ ca saumyaṃ ca khaḍgamāṃsaṃ paraṃ haviḥ || 115 ||

BRP220.116.1 viṣāṇavarjaṃ śirasa ā pādād āśiṣāmahe |

BRP220.116.2 dadyāc chrāddhaṃ trayodaśyāṃ maghāsu ca yathāvidhi || 116 ||

[p. 689 ]

BRP220.117.1 madhusarpiḥsamāyuktaṃ pāyasaṃ dakṣiṇāyane |

BRP220.117.2 tasmāt sampūjayed bhaktyā svapitṝn vidhivan naraḥ || 117 ||

BRP220.118.1 kāmān abhīpsan sakalān pāpād ātmavimocanam |

BRP220.118.2 vasūn rudrāṃs tathādityān nakṣatragrahatārakāḥ || 118 ||

BRP220.119.1 prīṇayanti manuṣyāṇāṃ pitaraḥ śrāddhatarpitāḥ |

BRP220.119.2 āyuḥ prajāṃ dhanaṃ vidyāṃ svargaṃ mokṣaṃ sukhāni ca || 119 ||

BRP220.120.1 prayacchanti tathā rājyaṃ pitaraḥ śrāddhatarpitāḥ |

BRP220.120.2 tathāparāhṇaḥ pūrvāhṇāt pitṝṇām atiricyate || 120 ||

BRP220.121.1 sampūjya svāgatenaitān sadane 'bhyāgatān dvijān |

BRP220.121.2 pavitrapāṇir ācāntān āsaneṣūpaveśayet || 121 ||

BRP220.122.1 śrāddhaṃ kṛtvā vidhānena sambhojya ca dvijottamān |

BRP220.122.2 visarjayet priyāṇy uktvā praṇipatya ca bhaktitaḥ || 122 ||

BRP220.123.1 ādvāram anugacchec ca āgacched anumoditaḥ |

BRP220.123.2 tato nityakriyāṃ kuryād bhojayec ca tathātithīn || 123 ||

BRP220.124.1 nityakriyāṃ pitṝṇāṃ ca kecid icchanti sattamāḥ |

BRP220.124.2 na pitṝṇāṃ tathaivānye śeṣaṃ pūrvavad ācaret || 124 ||

BRP220.125.1 pṛthaktvena vadanty anye kecit pūrvaṃ ca pūrvavat |

BRP220.125.2 tatas tad annaṃ bhuñjīta saha bhṛtyādibhir naraḥ || 125 ||

BRP220.126.1 evaṃ kurvīta dharmajñaḥ śrāddhaṃ pitryaṃ samāhitaḥ |

BRP220.126.2 yathā ca vipramukhyānāṃ paritoṣo 'bhijāyate || 126 ||

BRP220.127.1 idānīṃ sampravakṣyāmi varjanīyān dvijādhamān |

BRP220.127.2 mitradhruk kunakhī klībaḥ kṣayī śuklī vaṇikpathaḥ || 127 ||

BRP220.128.1 śyāvadanto 'tha khalvāṭaḥ kāṇo 'ndho badhiro jaḍaḥ |

BRP220.128.2 mūkaḥ paṅguḥ kuṇiḥ ṣaṇḍho duścarmā vyaṅgakekarau || 128 ||

BRP220.129.1 kuṣṭhī raktekṣaṇaḥ kubjo vāmano vikaṭo 'lasaḥ |

BRP220.129.2 mitraśatrur duṣkulīnaḥ paśupālo nirākṛtiḥ || 129 ||

BRP220.130.1 parivittiḥ parivettā parivedanikāsutaḥ |

BRP220.130.2 vṛṣalīpatis tatsutaś ca na bhavec chrāddhabhug dvijaḥ || 130 ||

BRP220.131.1 vṛṣalīputrasaṃskartā anūḍho didhiṣūpatiḥ |

BRP220.131.2 bhṛtakādhyāpako yas tu bhṛtakādhyāpitaś ca yaḥ || 131 ||

BRP220.132.1 sūtakānnopajīvī ca mṛgayuḥ somavikrayī |

BRP220.132.2 abhiśastas tathā stenaḥ patito vārddhuṣiḥ śaṭhaḥ || 132 ||

BRP220.133.1 piśuno vedasantyāgī dānāgnityāganiṣṭhuraḥ |

BRP220.133.2 rājñaḥ purohito bhṛtyo vidyāhīno 'tha matsarī || 133 ||

BRP220.134.1 vṛddhadviḍ durdharaḥ krūro mūḍho devalakas tathā |

BRP220.134.2 nakṣatrasūcakaś caiva parvakāraś ca garhitaḥ || 134 ||

BRP220.135.1 ayājyayājakaḥ ṣaṇḍho garhitā ye ca ye 'dhamāḥ |

BRP220.135.2 na te śrāddhe niyoktavyā dṛṣṭvāmī paṅktidūṣakāḥ || 135 ||

[p. 690 ]

BRP220.136.1 asatāṃ pragraho yatra satāṃ caivāvamānanā |

BRP220.136.2 daṇḍo devakṛtas tatra sadyaḥ patati dāruṇaḥ || 136 ||

BRP220.137.1 hitvāgamaṃ suvihitaṃ bāliśaṃ yas tu bhojayet |

BRP220.137.2 ādidharmaṃ samutsṛjya dātā tatra vinaśyati || 137 ||

BRP220.138.1 yas tv āśritaṃ dvijaṃ tyaktvā anyam ānīya bhojayet |

BRP220.138.2 tanniḥśvāsāgninirdagdhas tatra dātā vinaśyati || 138 ||

BRP220.139.1 vastrābhāve kriyā nāsti yajñā vedās tapāṃsi ca |

BRP220.139.2 tasmād vāsāṃsi deyāni śrāddhakāle viśeṣataḥ || 139 ||

BRP220.140.1 kauśeyaṃ kṣaumakārpāsaṃ dukūlam ahataṃ tathā |

BRP220.140.2 śrāddhe tv etāni yo dadyāt kāmān āpnoti cottamān || 140 ||

BRP220.141.1 yathā goṣu prabhūtāsu vatso vindati mātaram |

BRP220.141.2 tathānnaṃ tatra viprāṇāṃ jantur yatrāvatiṣṭhate || 141 ||

BRP220.142.1 nāmagotraṃ ca mantrāṃś ca dattam annaṃ na yanti te |

BRP220.142.2 api ye nidhanaṃ prāptās tṛptis tān upatiṣṭhate || 142 ||

BRP220.143.1 devatābhyaḥ pitṛbhyaś ca mahāyogibhya eva ca |

BRP220.143.2 namaḥ svāhāyai svadhāyai nityam eva bhavantv iti || 143 ||

BRP220.144.1 ādyāvasāne śrāddhasya trir āvṛttyā japet tadā |

BRP220.144.2 piṇḍanirvapaṇe vāpi japed evaṃ samāhitaḥ || 144 ||

BRP220.145.1 kṣipram āyānti pitaro rākṣasāḥ pradravanti ca |

BRP220.145.2 prīyante triṣu lokeṣu mantro 'yaṃ tārayaty uta || 145 ||

BRP220.146.1 kṣaumasūtraṃ navaṃ dadyāc chāṇaṃ kārpāsikaṃ tathā |

BRP220.146.2 pattrorṇaṃ paṭṭasūtraṃ ca kauśeyaṃ ca vivarjayet || 146 ||

BRP220.147.1 varjayec cādaśaṃ prājño yadyapy avyāhataṃ bhavet |

BRP220.147.2 na prīṇayanty athaitāni dātuś cāpy anayo bhavet || 147 ||

BRP220.148.1 na nivedyo bhavet piṇḍaḥ pitṝṇāṃ yas tu jīvati |

BRP220.148.2 iṣṭenānnena bhakṣyeṇa bhojayet taṃ yathāvidhi || 148 ||

BRP220.149.1 piṇḍam agnau sadā dadyād bhogārthī satataṃ naraḥ |

BRP220.149.2 patnyai dadyāt prajārthī ca madhyamaṃ mantrapūrvakam || 149 ||

BRP220.150.1 uttamāṃ dyutim anvicchan piṇḍaṃ goṣu prayacchati |

BRP220.150.2 prajñāṃ caiva yaśaḥ kīrtim apsu caiva nivedayet || 150 ||

BRP220.151.1 prārthayan dīrgham āyuś ca vāyasebhyaḥ prayacchati |

BRP220.151.2 kumāraśālām anvicchan kukkuṭebhyaḥ prayacchati || 151 ||

BRP220.152.1 eke viprāḥ punaḥ prāhuḥ piṇḍoddharaṇam agrataḥ |

BRP220.152.2 anujñātas tu viprais taiḥ kāmam uddhriyatām iti || 152 ||

BRP220.153.1 tasmāc chrāddhaṃ tathā kāryaṃ yathoktam ṛṣibhiḥ purā |

BRP220.153.2 anyathā tu bhaved doṣaḥ pitṝṇāṃ nopatiṣṭhati || 153 ||

BRP220.154.1 yavair vrīhitilair māṣair godhūmaiś caṇakais tathā |

BRP220.154.2 santarpayet pitṝn mudgaiḥ śyāmākaiḥ sarṣapadravaiḥ || 154 ||

[p. 691 ]

BRP220.155.1 nīvārair hastiśyāmākaiḥ priyaṅgubhis tathārghayet |

BRP220.155.2 prasātikāṃ satūlikāṃ dadyāc chrāddhe vicakṣaṇaḥ || 155 ||

BRP220.156.1 āmram āmrātakaṃ bilvaṃ dāḍimaṃ bījapūrakam |

BRP220.156.2 prācīnāmalakaṃ kṣīraṃ nārikelaṃ parūṣakam || 156 ||

BRP220.157.1 nāraṅgaṃ ca sakharjūraṃ drākṣānīlakapitthakam |

BRP220.157.2 paṭolaṃ ca priyālaṃ ca karkandhūbadarāṇi ca || 157 ||

BRP220.158.1 vikaṅkataṃ vatsakaṃ ca kastvārur vārakān api |

BRP220.158.2 etāni phalajātāni śrāddhe deyāni yatnataḥ || 158 ||

BRP220.159.1 guḍaśarkaramatsyaṇḍī deyaṃ phāṇitamūrmuram |

BRP220.159.2 gavyaṃ payo dadhi ghṛtaṃ tailaṃ ca tilasambhavam || 159 ||

BRP220.160.1 saindhavaṃ sāgarotthaṃ ca lavaṇaṃ sārasaṃ tathā |

BRP220.160.2 nivedayec chucīn gandhāṃś candanāgurukuṅkumān || 160 ||

BRP220.161.1 kālaśākaṃ tandulīyaṃ vāstukaṃ mūlakaṃ tathā |

BRP220.161.2 śākam āraṇyakaṃ cāpi dadyāt puṣpāṇy amūni ca || 161 ||

BRP220.162.1 jāticampakalodhrāś ca mallikābāṇabarbarī |

BRP220.162.2 vṛntāśokāṭarūṣaṃ ca tulasī tilakaṃ tathā || 162 ||

BRP220.163.1 pāvantīṃ śatapattrāṃ ca gandhaśephālikām api |

BRP220.163.2 kubjakaṃ tagaraṃ caiva mṛgam āraṇyaketakīm || 163 ||

BRP220.164.1 yūthikām atimuktaṃ ca śrāddhayogyāni bho dvijāḥ |

BRP220.164.2 kamalaṃ kumudaṃ padmaṃ puṇḍarīkaṃ ca yatnataḥ || 164 ||

BRP220.165.1 indīvaraṃ kokanadaṃ kahlāraṃ ca niyojayet |

BRP220.165.2 kuṣṭhaṃ māṃsī vālakaṃ ca kukkuṭī jātipattrakam || 165 ||

BRP220.166.1 nalikośīramustaṃ ca granthiparṇī ca sundarī |

BRP220.166.2 punar apy evamādīni gandhayogyāni cakṣate || 166 ||

BRP220.167.1 gugguluṃ candanaṃ caiva śrīvāsam aguruṃ tathā |

BRP220.167.2 dhūpāni pitṛyogyāni ṛṣiguggulam eva ca || 167 ||

BRP220.168.1 rājamāṣāṃś ca caṇakān masūrān koradūṣakān |

BRP220.168.2 vipruṣān markaṭāṃś caiva kodravāṃś caiva varjayet || 168 ||

BRP220.169.1 māhiṣaṃ cāmaraṃ mārgam āvikaikaśaphodbhavam |

BRP220.169.2 straiṇam auṣṭram āvikaṃ ca dadhi kṣīraṃ ghṛtaṃ tyajet || 169 ||

BRP220.170.1 tālaṃ varuṇakākolau bahupattrārjunīphalam |

BRP220.170.2 jambīraṃ raktabilvaṃ ca śālasyāpi phalaṃ tyajet || 170 ||

BRP220.171.1 matsyasūkarakūrmāś ca gāvo varjyā viśeṣataḥ |

BRP220.171.2 pūtikaṃ mṛganābhiṃ ca rocanāṃ padmacandanam || 171 ||

BRP220.172.1 kāleyakaṃ tūgragandhaṃ turuṣkaṃ cāpi varjayet |

BRP220.172.2 pālaṅkaṃ ca kumārīṃ ca kirātaṃ piṇḍamūlakam || 172 ||

[p. 692 ]

BRP220.173.1 gṛñjanaṃ cukrikāṃ cukraṃ varumāṃ canapattrikām |

BRP220.173.2 jīvaṃ ca śatapuṣpāṃ ca nālikāṃ gandhaśūkaram || 173 ||

BRP220.174.1 halabhṛtyaṃ sarṣapaṃ ca palāṇḍuṃ laśunaṃ tyajet |

BRP220.174.2 mānakandaṃ viṣakandaṃ vajrakandaṃ gadāsthikam || 174 ||

BRP220.175.1 puruṣālvaṃ sapiṇḍāluṃ śrāddhakarmaṇi varjayet |

BRP220.175.2 alābuṃ tiktaparṇāṃ ca kūṣmāṇḍaṃ kaṭukatrayam || 175 ||

BRP220.176.1 vārtākaṃ śivajātaṃ ca lomaśāni vaṭāni ca |

BRP220.176.2 kālīyaṃ raktavāṇāṃ ca balākā lakucaṃ tathā || 176 ||

BRP220.177.1 śrāddhakarmaṇi varjyāni vibhītakaphalaṃ tathā |

BRP220.177.2 āranālaṃ ca śuktaṃ ca śīrṇaṃ paryuṣitaṃ tathā || 177 ||

BRP220.178.1 nogragandhaṃ ca dātavyaṃ kovidārakaśigrukau |

BRP220.178.2 atyamlaṃ picchilaṃ sūkṣmaṃ yātayāmaṃ ca sattamāḥ || 178 ||

BRP220.179.1 na ca deyaṃ gatarasaṃ madyagandhaṃ ca yad bhavet |

BRP220.179.2 hiṅgūgragandhaṃ phaṇiśaṃ bhūnimbaṃ nimbarājike || 179 ||

BRP220.180.1 kustumburuṃ kaliṅgotthaṃ varjayed amlavetasam |

BRP220.180.2 dāḍimaṃ māgadhīṃ caiva nāgarārdrakatittiḍīḥ || 180 ||

BRP220.181.1 āmrātakaṃ jīvakaṃ ca tumburuṃ ca niyojayet |

BRP220.181.2 pāyasaṃ śālmalīmudgān modakādīṃś ca bhaktitaḥ || 181 ||

BRP220.182.1 pānakaṃ ca rasālaṃ ca gokṣīraṃ ca nivedayet |

BRP220.182.2 yāni cābhyavahāryāṇi svādusnigdhāni bho dvijāḥ || 182 ||

BRP220.183.1 īṣadamlakaṭūny eva deyāni śrāddhakarmaṇi |

BRP220.183.2 atyamlaṃ cātilavaṇam atiriktakaṭūni ca || 183 ||

BRP220.184.1 āsurāṇīha bhojyāni tāny ato dūratas tyajet |

BRP220.184.2 mṛṣṭasnigdhāni yāni syur īṣatkaṭvamlakāni ca || 184 ||

BRP220.185.1 svādūni devabhojyāni tāni śrāddhe niyojayet |

BRP220.185.2 chāgamāṃsaṃ vārtikaṃ ca taittiraṃ śaśakāmiṣam || 185 ||

BRP220.186.1 śivālāvakarājīvamāṃsaṃ śrāddhe niyojayet |

BRP220.186.2 vāghrīṇasaṃ raktaśivaṃ lohaṃ śalkasamanvitam || 186 ||

BRP220.187.1 siṃhatuṇḍaṃ ca khaḍgaṃ ca śrāddhe yojyaṃ tathocyate |

BRP220.187.2 yad apy uktaṃ hi manunā rohitaṃ pratiyojayet || 187 ||

BRP220.188.1 yoktavyaṃ havyakavyeṣu tathā na viprayojayet |

BRP220.188.2 evam uktaṃ mayā viprā vārāheṇāvalokitam || 188 ||

BRP220.189.1 mayā niṣiddhaṃ bhuñjāno rauravaṃ narakaṃ vrajet |

BRP220.189.2 etāni ca niṣiddhāni vārāheṇa tapodhanāḥ || 189 ||

[p. 693 ]

BRP220.190.1 abhakṣyāṇi dvijātīnāṃ na deyāni pitṛṣv api |

BRP220.190.2 rohitaṃ śūkaraṃ kūrmaṃ godhāhaṃsaṃ ca varjayet || 190 ||

BRP220.191.1 cakravākaṃ ca madguṃ ca śalkahīnāṃś ca matsyakān |

BRP220.191.2 kuraraṃ ca nirasthiṃ ca vāsahātaṃ ca kukkuṭān || 191 ||

BRP220.192.1 kalaviṅkamayūrāṃś ca bhāradvājāṃś ca śārṅgakān |

BRP220.192.2 nakulolūkamārjārāṃl lopān anyān sudurgrahān || 192 ||

BRP220.193.1 ṭiṭṭibhān sārdhajambūkān vyāghrarkṣatarakṣukān |

BRP220.193.2 etān anyāṃś ca sanduṣṭān yo bhakṣayati durmatiḥ || 193 ||

BRP220.194.1 sa mahāpāpakārī tu rauravaṃ narakaṃ vrajet |

BRP220.194.2 pitṛṣv etāṃs tu yo dadyāt pāpātmā garhitāmiṣān || 194 ||

BRP220.195.1 sa svargasthān api pitṝn narake pātayiṣyati |

BRP220.195.2 kusumbhaśākaṃ jambīraṃ sigrukaṃ kovidārakam || 195 ||

BRP220.196.1 piṇyākaṃ vipruṣaṃ caiva masūraṃ gṛñjanaṃ śaṇam |

BRP220.196.2 kodravaṃ kokilākṣaṃ ca cukraṃ kambukapadmakam || 196 ||

BRP220.197.1 cakoraśyenamāṃsaṃ ca vartulālābutālinīm |

BRP220.197.2 phalaṃ tālatarūṇāṃ ca bhuktyā narakam ṛcchati || 197 ||

BRP220.198.1 dattvā pitṛṣu taiḥ sārdhaṃ vrajet pūyavahaṃ naraḥ |

BRP220.198.2 tasmāt sarvaprayatnena nāharet tu vicakṣaṇaḥ || 198 ||

BRP220.199.1 niṣiddhāni varāheṇa svayaṃ pitrartham ādarāt |

BRP220.199.2 varam evātmamāṃsasya bhakṣaṇaṃ munayaḥ kṛtam || 199 ||

BRP220.200.1 na tv eva hi niṣiddhānām ādānaṃ pumbhir ādarāt |

BRP220.200.2 ajñānād vā pramādād vā sakṛd etāni ca dvijāḥ || 200 ||

BRP220.201.1 bhakṣitāni niṣiddhāni prāyaścittaṃ tataś caret |

BRP220.201.2 phalamūladadhikṣīratakragomūtrayāvakaiḥ || 201 ||

BRP220.202.1 bhojyānnabhojyasambhukte pratyekaṃ dinasaptakam |

BRP220.202.2 evaṃ niṣiddhācaraṇe kṛte sakṛd api dvijaiḥ || 202 ||

BRP220.203.1 śuddhiṃ neyaṃ śarīraṃ tu viṣṇubhaktair viśeṣataḥ |

BRP220.203.2 niṣiddhaṃ varjayed dravyaṃ yathoktaṃ ca dvijottamāḥ || 203 ||

BRP220.204.1 samāhṛtya tataḥ śrāddhaṃ kartavyaṃ nijaśaktitaḥ |

BRP220.204.2 evaṃ vidhānataḥ śrāddhaṃ kṛtvā svavibhavocitam |

BRP220.204.3 ābrahmastambaparyantaṃ jagat prīṇāti mānavaḥ || 204 ||

munaya ūcuḥ:

BRP220.205.1 pitā jīvati yasyātha mṛtau dvau pitarau pituḥ |

BRP220.205.2 kathaṃ śrāddhaṃ hi kartavyam etad vistaraśo vada || 205 ||

vyāsa uvāca:

BRP220.206.1 yasmai dadyāt pitā śrāddhaṃ tasmai dadyāt sutaḥ svayam |

BRP220.206.2 evaṃ na hīyate dharmo laukiko vaidikas tathā || 206 ||

munaya ūcuḥ:

BRP220.207.1 mṛtaḥ pitā jīvati ca yasya brahman pitāmahaḥ |

BRP220.207.2 sa hi śrāddhaṃ kathaṃ kuryād etat tvaṃ vaktum arhasi || 207 ||

[p. 694 ]

vyāsa uvāca:

BRP220.208.1 pituḥ piṇḍaṃ pradadyāc ca bhojayec ca pitāmaham |

BRP220.208.2 prapitāmahasya piṇḍaṃ vai hy ayaṃ śāstreṣu nirṇayaḥ || 208 ||

BRP220.209.1 mṛteṣu piṇḍaṃ dātavyaṃ jīvantaṃ cāpi bhojayet |

BRP220.209.2 sapiṇḍīkaraṇaṃ nāsti na ca pārvaṇam iṣyate || 209 ||

BRP220.210.1 ācāram ācared yas tu pitṛmedhāśritaṃ naraḥ |

BRP220.210.2 āyuṣā dhanaputraiś ca vardhaty āśu na saṃśayaḥ || 210 ||

BRP220.211.1 pitṛmedhādhyāyam imaṃ śrāddhakāleṣu yaḥ paṭhet |

BRP220.211.2 tad annam asya pitaro 'śnanti ca triyugaṃ dvijāḥ || 211 ||

BRP220.212.1 evaṃ mayoktaḥ pitṛmedhakalpaḥ |

BRP220.212.2 pāpāpahaḥ puṇyavivardhanaś ca |

BRP220.212.3 śrotavya eṣa prayatair naraiś ca |

BRP220.212.4 śrāddheṣu caivāpy anukīrtayeta || 212 ||

Chapter 221: On the proper conduct

221 SS 349-356

vyāsa uvāca:

BRP221.001.1 evaṃ samyag gṛhasthena devatāḥ pitaras tathā |

BRP221.001.2 sampūjyā havyakavyābhyām annenātithibāndhavāḥ || 1 ||

BRP221.002.1 bhūtāni bhṛtyāḥ sakalāḥ paśupakṣipipīlikāḥ |

BRP221.002.2 bhikṣavo yācamānāś ca ye cānye pānthakā gṛhe || 2 ||

BRP221.003.1 sadācāraratā viprāḥ sādhunā gṛhamedhinā |

BRP221.003.2 pāpaṃ bhuṅkte samullaṅghya nityanaimittikīḥ kriyāḥ || 3 ||

munaya ūcuḥ:

BRP221.004.1 kathitaṃ bhavatā vipra nityanaimittikaṃ ca yat |

BRP221.004.2 nityaṃ naimittikaṃ kāmyaṃ trividhaṃ karma pauruṣam || 4 ||

BRP221.005.1 sadācāraṃ mune śrotum icchāmo vadatas tava |

BRP221.005.2 yaṃ kurvan sukham āpnoti paratreha ca mānavaḥ || 5 ||

vyāsa uvāca:

BRP221.006.1 gṛhasthena sadā kāryam ācāraparirakṣaṇam |

BRP221.006.2 na hy ācāravihīnasya bhadram atra paratra vā || 6 ||

BRP221.007.1 yajñadānatapāṃsīha puruṣasya na bhūtaye |

BRP221.007.2 bhavanti yaḥ sadācāraṃ samullaṅghya pravartate || 7 ||

BRP221.008.1 durācāro hi puruṣo nehāyur vindate mahat |

BRP221.008.2 kāryo dharmaḥ sadācāra ācārasyaiva lakṣaṇam || 8 ||

BRP221.009.1 tasya svarūpaṃ vakṣyāmi sadācārasya bho dvijāḥ |

BRP221.009.2 ātmanaikamanā bhūtvā tathaiva paripālayet || 9 ||

[p. 695 ]

BRP221.010.1 trivargasādhane yatnaḥ kartavyo gṛhamedhinā |

BRP221.010.2 tatsaṃsiddhau gṛhasthasya siddhir atra paratra ca || 10 ||

BRP221.011.1 pādenāpy asya pāratryaṃ kuryāc chreyaḥ svam ātmavān |

BRP221.011.2 ardhena cātmabharaṇaṃ nityanaimittikāni ca || 11 ||

BRP221.012.1 pādenaiva tathāpy asya mūlabhūtaṃ vivardhayet |

BRP221.012.2 evam ācarato viprā arthaḥ sāphalyam ṛcchati || 12 ||

BRP221.013.1 tadvat pāpaniṣedhārthaṃ dharmaḥ kāryo vipaścitā |

BRP221.013.2 paratrārthas tathaivānyaḥ kāryo 'traiva phalapradaḥ || 13 ||

BRP221.014.1 pratyavāyabhayāt kāmas tathānyaś cāvirodhavān |

BRP221.014.2 dvidhā kāmo 'pi racitas trivargāyāvirodhakṛt || 14 ||

BRP221.015.1 parasparānubandhāṃś ca sarvān etān vicintayet |

BRP221.015.2 viparītānubandhāṃś ca budhyadhvaṃ tān dvijottamāḥ || 15 ||

BRP221.016.1 dharmo dharmānubandhārtho dharmo nātmārthapīḍakaḥ |

BRP221.016.2 ubhābhyāṃ ca dvidhā kāmaṃ tena tau ca dvidhā punaḥ || 16 ||

BRP221.017.1 brāhme muhūrte budhyeta dharmārthāv anucintayet |

BRP221.017.2 samutthāya tathācamya prasnāto niyataḥ śuciḥ || 17 ||

BRP221.018.1 pūrvāṃ sandhyāṃ sanakṣatrāṃ paścimāṃ sadivākarām |

BRP221.018.2 upāsīta yathānyāyaṃ naināṃ jahyād anāpadi || 18 ||

BRP221.019.1 asatpralāpam anṛtaṃ vākpāruṣyaṃ ca varjayet |

BRP221.019.2 asacchāstram asadvādam asatsevāṃ ca vai dvijāḥ || 19 ||

BRP221.020.1 sāyamprātas tathā homaṃ kurvīta niyatātmavān |

BRP221.020.2 nodayāstamane caivam udīkṣeta vivasvataḥ || 20 ||

BRP221.021.1 keśaprasādhanādarśadantadhāvanam añjanam |

BRP221.021.2 pūrvāhṇa eva kāryāṇi devatānāṃ ca tarpaṇam || 21 ||

BRP221.022.1 grāmāvasathatīrthānāṃ kṣetrāṇāṃ caiva vartmani |

BRP221.022.2 na viṇmūtram anuṣṭheyaṃ na ca kṛṣṭe na govraje || 22 ||

BRP221.023.1 nagnāṃ parastriyaṃ nekṣen na paśyed ātmanaḥ śakṛt |

BRP221.023.2 udakyādarśanasparśam evaṃ sambhāṣaṇaṃ tathā || 23 ||

BRP221.024.1 nāpsu mūtraṃ purīṣaṃ vā maithunaṃ vā samācaret |

BRP221.024.2 nādhitiṣṭhec chakṛnmūtre keśabhasmasapālikāḥ || 24 ||

BRP221.025.1 tuṣāṅgāraviśīrṇāni rajjuvastrādikāni ca |

BRP221.025.2 nādhitiṣṭhet tathā prājñaḥ pathi vastrāṇi vā bhuvi || 25 ||

BRP221.026.1 pitṛdevamanuṣyāṇāṃ bhūtānāṃ ca tathārcanam |

BRP221.026.2 kṛtvā vibhavataḥ paścād gṛhastho bhoktum arhati || 26 ||

BRP221.027.1 prāṅmukhodaṅmukho vāpi svācānto vāgyataḥ śuciḥ |

BRP221.027.2 bhuñjīta cānnaṃ taccitto hy antarjānuḥ sadā naraḥ || 27 ||

BRP221.028.1 upaghātam ṛte doṣān nānnasyodīrayed budhaḥ |

BRP221.028.2 pratyakṣalavaṇaṃ varjyam annam ucchiṣṭam eva ca || 28 ||

[p. 696 ]

BRP221.029.1 na gacchan na ca tiṣṭhan vai viṇmūtrotsargam ātmavān |

BRP221.029.2 kurvīta caivam ucchiṣṭaṃ na kiñcid api bhakṣayet || 29 ||

BRP221.030.1 ucchiṣṭo nālapet kiñcit svādhyāyaṃ ca vivarjayet |

BRP221.030.2 na paśyec ca raviṃ cenduṃ nakṣatrāṇi ca kāmataḥ || 30 ||

BRP221.031.1 bhinnāsanaṃ ca śayyāṃ ca bhājanaṃ ca vivarjayet |

BRP221.031.2 gurūṇām āsanaṃ deyam abhyutthānādisatkṛtam || 31 ||

BRP221.032.1 anukūlaṃ tathālāpam abhikurvīta buddhimān |

BRP221.032.2 tatrānugamanaṃ kuryāt pratikūlaṃ na sañcaret || 32 ||

BRP221.033.1 naikavastraś ca bhuñjīta na kuryād devatārcanam |

BRP221.033.2 nāvāhayed dvijān agnau homaṃ kurvīta buddhimān || 33 ||

BRP221.034.1 na snāyīta naro nagno na śayīta kadācana |

BRP221.034.2 na pāṇibhyām ubhābhyāṃ tu kaṇḍūyeta śiras tathā || 34 ||

BRP221.035.1 na cābhīkṣṇaṃ śiraḥsnānaṃ kāryaṃ niṣkāraṇaṃ budhaiḥ |

BRP221.035.2 śiraḥsnātaś ca tailena nāṅgaṃ kiñcid upaspṛśet || 35 ||

BRP221.036.1 anadhyāyeṣu sarveṣu svādhyāyaṃ ca vivarjayet |

BRP221.036.2 brāhmaṇānalagosūryān nāvamanyet kadācana || 36 ||

BRP221.037.1 udaṅmukho divā rātrāv utsargaṃ dakṣiṇāmukhaḥ |

BRP221.037.2 ābādhāsu yathākāmaṃ kuryān mūtrapurīṣayoḥ || 37 ||

BRP221.038.1 duṣkṛtaṃ na guror brūyāt kruddhaṃ cainaṃ prasādayet |

BRP221.038.2 parivādaṃ na śṛṇuyād anyeṣām api kurvatām || 38 ||

BRP221.039.1 panthā deyo brāhmaṇānāṃ rājño duḥkhāturasya ca |

BRP221.039.2 vidyādhikasya garbhiṇyā rogārtasya mahīyataḥ || 39 ||

BRP221.040.1 mūkāndhabadhirāṇāṃ ca mattasyonmattakasya ca |

BRP221.040.2 devālayaṃ caidyataruṃ tathaiva ca catuṣpatham || 40 ||

BRP221.041.1 vidyādhikaṃ guruṃ caiva budhaḥ kuryāt pradakṣiṇam |

BRP221.041.2 upānadvastramālyādi dhṛtam anyair na dhārayet || 41 ||

BRP221.042.1 caturdaśyāṃ tathāṣṭamyāṃ pañcadaśyāṃ ca parvasu |

BRP221.042.2 tailābhyaṅgaṃ tathā bhogaṃ yoṣitaś ca vivarjayet || 42 ||

BRP221.043.1 notkṣiptabāhujaṅghaś ca prājñas tiṣṭhet kadācana |

BRP221.043.2 na cāpi vikṣipet pādau pādaṃ pādena nākramet || 43 ||

BRP221.044.1 puṃścalyāḥ kṛtakāryasya bālasya patitasya ca |

BRP221.044.2 marmābhighātam ākrośaṃ paiśunyaṃ ca vivarjayet || 44 ||

BRP221.045.1 dambhābhimānaṃ taikṣṇyaṃ ca na kurvīta vicakṣaṇaḥ |

BRP221.045.2 mūrkhonmattavyasanino virūpān api vā tathā || 45 ||

BRP221.046.1 nyūnāṅgāṃś cādhanāṃś caiva nopahāsena dūṣayet |

BRP221.046.2 parasya daṇḍaṃ nodyacchec chikṣārthaṃ śiṣyaputrayoḥ || 46 ||

BRP221.047.1 tadvan nopaviśet prājñaḥ pādenākṛṣya cāsanam |

BRP221.047.2 saṃyāvaṃ kṛśaraṃ māṃsaṃ nātmārtham upasādhayet || 47 ||

BRP221.048.1 sāyaṃ prātaś ca bhoktavyaṃ kṛtvā cātithipūjanam |

BRP221.048.2 prāṅmukhodaṅmukho vāpi vāgyato dantadhāvanam || 48 ||

[p. 697 ]

BRP221.049.1 kurvīta satataṃ viprā varjayed varjyavīrudham |

BRP221.049.2 nodakśirāḥ svapej jātu na ca pratyakśirā naraḥ || 49 ||

BRP221.050.1 śiras tv āgastyām ādhāya śayītātha purandarīm |

BRP221.050.2 na tu gandhavatīṣv apsu śayīta na tathoṣasi || 50 ||

BRP221.051.1 uparāge paraṃ snānam ṛte dinam udāhṛtam |

BRP221.051.2 apamṛjyān na vastrāntair gātrāṇy ambarapāṇibhiḥ || 51 ||

BRP221.052.1 na cāvadhūnayet keśān vāsasī na ca nirdhunet |

BRP221.052.2 anulepanam ādadyān nāsnātaḥ karhicid budhaḥ || 52 ||

BRP221.053.1 na cāpi raktavāsāḥ syāc citrāsitadharo 'pi vā |

BRP221.053.2 na ca kuryād viparyāsaṃ vāsasor nāpi bhūṣayoḥ || 53 ||

BRP221.054.1 varjyaṃ ca vidaśaṃ vastram atyantopahataṃ ca yat |

BRP221.054.2 kīṭakeśāvapannaṃ ca tathā śvabhir avekṣitam || 54 ||

BRP221.055.1 avalīḍhaṃ śunā caiva sāroddharaṇadūṣitam |

BRP221.055.2 pṛṣṭhamāṃsaṃ vṛthāmāṃsaṃ varjyamāṃsaṃ ca varjayet || 55 ||

BRP221.056.1 na bhakṣayec ca satataṃ pratyakṣaṃ lavaṇaṃ naraḥ |

BRP221.056.2 varjyaṃ ciroṣitaṃ viprāḥ śuṣkaṃ paryuṣitaṃ ca yat || 56 ||

BRP221.057.1 piṣṭaśākekṣupayasāṃ vikārā dvijasattamāḥ |

BRP221.057.2 tathā māṃsavikārāś ca naiva varjyāś ciroṣitāḥ || 57 ||

BRP221.058.1 udayāstamane bhānoḥ śayanaṃ ca vivarjayet |

BRP221.058.2 nāsnāto naiva saṃviṣṭo na caivānyamanā naraḥ || 58 ||

BRP221.059.1 na caiva śayane norvyām upaviṣṭo na śabdakṛt |

BRP221.059.2 preṣyāṇām apradāyātha na bhuñjīta kadācana || 59 ||

BRP221.060.1 bhuñjīta puruṣaḥ snātaḥ sāyamprātar yathāvidhi |

BRP221.060.2 paradārā na gantavyāḥ puruṣeṇa vipaścitā || 60 ||

BRP221.061.1 iṣṭāpūrtāyuṣāṃ hantrī paradāragatir nṛṇām |

BRP221.061.2 nahīdṛśam anāyuṣyaṃ loke kiñcana vidyate || 61 ||

BRP221.062.1 yādṛśaṃ puruṣasyeha paradārābhimarśanam |

BRP221.062.2 devāgnipitṛkāryāṇi tathā gurvabhivādanam || 62 ||

BRP221.063.1 kurvīta samyag ācamya tadvad annabhujikriyām |

BRP221.063.2 aphenaśabdagandhābhir adbhir acchābhir ādarāt || 63 ||

BRP221.064.1 ācāmec caiva tadvac ca prāṅmukhodaṅmukho 'pi vā |

BRP221.064.2 antarjalād āvasathād valmīkān mūṣikāsthalāt || 64 ||

BRP221.065.1 kṛtaśaucāvaśiṣṭāś ca varjayet pañca vai mṛdaḥ |

BRP221.065.2 prakṣālya hastau pādau ca samabhyukṣya samāhitaḥ || 65 ||

BRP221.066.1 antarjānus tathācāmet triś catur vāpi vai naraḥ |

BRP221.066.2 parimṛjya dvir āvartya khāni mūrdhānam eva ca || 66 ||

BRP221.067.1 samyag ācamya toyena kriyāṃ kurvīta vai śuciḥ |

BRP221.067.2 kṣute 'valīḍhe vāte ca tathā niṣṭhīvanādiṣu || 67 ||

BRP221.068.1 kuryād ācamanaṃ sparśe vāspṛṣṭasyārkadarśanam |

BRP221.068.2 kurvītālambhanaṃ cāpi dakṣiṇaśravaṇasya ca || 68 ||

[p. 698 ]

BRP221.069.1 yathāvibhavato hy etat pūrvābhāve tataḥ param |

BRP221.069.2 na vidyamāne pūrvokta uttaraprāptir iṣyate || 69 ||

BRP221.070.1 na kuryād dantasaṅgharṣaṃ nātmano dehatāḍanam |

BRP221.070.2 svāpe 'dhvani tathā bhuñjan svādhyāyaṃ ca vivarjayet || 70 ||

BRP221.071.1 sandhyāyāṃ maithunaṃ cāpi tathā prasthānam eva ca |

BRP221.071.2 tathāparāhṇe kurvīta śraddhayā pitṛtarpaṇam || 71 ||

BRP221.072.1 śiraḥsnānaṃ ca kurvīta daivaṃ pitryam athāpi ca |

BRP221.072.2 prāṅmukhodaṅmukho vāpi śmaśrukarma ca kārayet || 72 ||

BRP221.073.1 vyaṅginīṃ varjayet kanyāṃ kulajāṃ vāpy arogiṇīm |

BRP221.073.2 udvahet pitṛmātroś ca saptamīṃ pañcamīṃ tathā || 73 ||

BRP221.074.1 rakṣed dārāṃs tyajed īrṣyāṃ tathāhni svapnamaithune |

BRP221.074.2 paropatāpakaṃ karma jantupīḍāṃ ca sarvadā || 74 ||

BRP221.075.1 udakyā sarvavarṇānāṃ varjyā rātricatuṣṭayam |

BRP221.075.2 strījanmaparihārārthaṃ pañcamīṃ cāpi varjayet || 75 ||

BRP221.076.1 tataḥ ṣaṣṭhyāṃ vrajed rātryāṃ jyeṣṭhayugmāsu rātriṣu |

BRP221.076.2 yugmāsu putrā jāyante striyo 'yugmāsu rātriṣu || 76 ||

BRP221.077.1 vidharmiṇo vai parvādau sandhyākāleṣu ṣaṇḍhakāḥ |

BRP221.077.2 kṣurakarmaṇi riktāṃ vai varjayīta vicakṣaṇaḥ || 77 ||

BRP221.078.1 bruvatām avinītānāṃ na śrotavyaṃ kadācana |

BRP221.078.2 na cotkṛṣṭāsanaṃ deyam anutkṛṣṭasya cādarāt || 78 ||

BRP221.079.1 kṣurakarmaṇi cānte ca strīsambhoge ca bho dvijāḥ |

BRP221.079.2 snāyīta cailavān prājñaḥ kaṭabhūmim upetya ca || 79 ||

BRP221.080.1 devavedadvijātīnāṃ sādhusatyamahātmanām |

BRP221.080.2 guroḥ pativratānāṃ ca brahmayajñatapasvinām || 80 ||

BRP221.081.1 parivādaṃ na kurvīta parihāsaṃ ca bho dvijāḥ |

BRP221.081.2 dhavalāmbarasaṃvītaḥ sitapuṣpavibhūṣitaḥ || 81 ||

BRP221.082.1 sadā māṅgalyaveṣaḥ syān na vāmāṅgalyavān bhavet |

BRP221.082.2 noddhatonmattamūḍhaiś ca nāvinītaiś ca paṇḍitaḥ || 82 ||

BRP221.083.1 gacchen maitrīm aśīlena na vayojātidūṣitaiḥ |

BRP221.083.2 na cātivyayaśīlaiś ca puruṣair naiva vairibhiḥ || 83 ||

BRP221.084.1 kāryākṣamair ninditair na na caiva viṭasaṅgibhiḥ |

BRP221.084.2 nisvair na vādaikaparair naraiś cānyais tathādhamaiḥ || 84 ||

BRP221.085.1 suhṛddīkṣitabhūpālasnātakaśvaśuraiḥ saha |

BRP221.085.2 uttiṣṭhed vibhavāc cainān arcayed gṛham āgatān || 85 ||

BRP221.086.1 yathāvibhavato viprāḥ pratisaṃvatsaroṣitān |

BRP221.086.2 samyag gṛhe 'rcanaṃ kṛtvā yathāsthānam anukramāt || 86 ||

BRP221.087.1 sampūjayet tathā vahnau pradadyāc cāhutīḥ kramāt |

BRP221.087.2 prathamāṃ brahmaṇe dadyāt prajānāṃ pataye tataḥ || 87 ||

[p. 699 ]

BRP221.088.1 tṛtīyāṃ caiva gṛhyebhyaḥ kaśyapāya tathāparām |

BRP221.088.2 tato 'numataye dadyād dadyād bahubaliṃ tataḥ || 88 ||

BRP221.089.1 pūrvaṃ khyātā mayā yā tu nityakramavidhau kriyā |

BRP221.089.2 vaiśvadevaṃ tataḥ kuryād vadata śṛṇuta dvijāḥ || 89 ||

BRP221.090.1 yathāsthānavibhāgaṃ tu devān uddiśya vai pṛthak |

BRP221.090.2 parjanyāpodharitrīṇāṃ dadyāt tu maṇike trayam || 90 ||

BRP221.091.1 vāyave ca pratidiśaṃ digbhyaḥ prācyādiṣu kramāt |

BRP221.091.2 brahmaṇe cāntarikṣāya sūryāya ca yathākramāt || 91 ||

BRP221.092.1 viśvebhyaś caiva devebhyo viśvabhūtebhya eva ca |

BRP221.092.2 uṣase bhūtapataye dadyād vottarataḥ śuciḥ || 92 ||

BRP221.093.1 svadhā ca nama ity uktvā pitṛbhyaś caiva dakṣiṇe |

BRP221.093.2 kṛtvāpasavyaṃ vāyavyāṃ yakṣmaitat taiti saṃvadan || 93 ||

BRP221.094.1 annāvaśeṣamiśraṃ vai toyaṃ dadyād yathāvidhi |

BRP221.094.2 devānāṃ ca tataḥ kuryād brāhmaṇānāṃ namaskriyām || 94 ||

BRP221.095.1 aṅguṣṭhottarato rekhā pāṇer yā dakṣiṇasya ca |

BRP221.095.2 etad brāhmam iti khyātaṃ tīrtham ācamanāya vai || 95 ||

BRP221.096.1 tarjanyaṅguṣṭhayor antaḥ pitryaṃ tīrtham udāhṛtam |

BRP221.096.2 pitṝṇāṃ tena toyāni dadyān nāndīmukhād ṛte || 96 ||

BRP221.097.1 aṅgulyagre tathā daivaṃ tena divyakriyāvidhiḥ |

BRP221.097.2 tīrthaṃ kaniṣṭhikāmūle kāyaṃ tatra prajāpateḥ || 97 ||

BRP221.098.1 evam ebhiḥ sadā tīrthair vidhānaṃ pitṛbhiḥ saha |

BRP221.098.2 sadā kāryāṇi kurvīta nānyatīrthaḥ kadācana || 98 ||

BRP221.099.1 brāhmeṇācamanaṃ śastaṃ paitryaṃ pitryeṇa sarvadā |

BRP221.099.2 devatīrthena devānāṃ prājāpatyaṃ jitena ca || 99 ||

BRP221.100.1 nāndīmukhānāṃ kurvīta prājñaḥ piṇḍodakakriyām |

BRP221.100.2 prājāpatyena tīrthena yac ca kiñcit prajāpateḥ || 100 ||

BRP221.101.1 yugapaj jalam agniṃ ca bibhṛyān na vicakṣaṇaḥ |

BRP221.101.2 gurudevapitṝn viprān na ca pādau prasārayet || 101 ||

BRP221.102.1 nācakṣīta dhayantīṃ gāṃ jalaṃ nāñjalinā pibet |

BRP221.102.2 śaucakāleṣu sarveṣu guruṣv alpeṣu vā punaḥ |

BRP221.102.3 na vilambeta medhāvī na mukhenānalaṃ dhamet || 102 ||

BRP221.103.1 tatra viprā na vastavyaṃ yatra nāsti catuṣṭayam |

BRP221.103.2 ṛṇapradātā vaidyaś ca śrotriyaḥ sajalā nadī || 103 ||

BRP221.104.1 jitabhṛtyo nṛpo yatra balavān dharmatatparaḥ |

BRP221.104.2 tatra nityaṃ vaset prājñaḥ kutaḥ kunṛpatau sukham || 104 ||

BRP221.105.1 paurāḥ susaṃhatā yatra satataṃ nyāyavartinaḥ |

BRP221.105.2 śāntāmatsariṇo lokās tatra vāsaḥ sukhodayaḥ || 105 ||

BRP221.106.1 yasmin kṛṣīvalā rāṣṭre prāyaśo nātimāninaḥ |

BRP221.106.2 yatrauṣadhāny aśeṣāṇi vaset tatra vicakṣaṇaḥ || 106 ||

[p. 700 ]

BRP221.107.1 tatra viprā na vastavyaṃ yatraitat tritayaṃ sadā |

BRP221.107.2 jigīṣuḥ pūrvavairaś ca janaś ca satatotsavaḥ || 107 ||

BRP221.108.1 vasen nityaṃ suśīleṣu sahacāriṣu paṇḍitaḥ |

BRP221.108.2 yatrāpradhṛṣyo nṛpatir yatra sasyapradā mahī || 108 ||

BRP221.109.1 ity etat kathitaṃ viprā mayā vo hitakāmyayā |

BRP221.109.2 ataḥparaṃ pravakṣyāmi bhakṣyabhojyavidhikriyām || 109 ||

BRP221.110.1 bhojyam annaṃ paryuṣitaṃ snehāktaṃ cirasambhṛtam |

BRP221.110.2 asnehā api godhūmayavagorasavikriyāḥ || 110 ||

BRP221.111.1 śaśakaḥ kacchapo godhā śvāvin matsyo 'tha śalyakaḥ |

BRP221.111.2 bhakṣyāś caite tathā varjyau grāmaśūkarakukkuṭau || 111 ||

BRP221.112.1 pitṛdevādiśeṣaṃ ca śrāddhe brāhmaṇakāmyayā |

BRP221.112.2 prokṣitaṃ cauṣadhārthaṃ ca khādan māṃsaṃ na duṣyati || 112 ||

BRP221.113.1 śaṅkhāśmasvarṇarūpyāṇāṃ rajjūnām atha vāsasām |

BRP221.113.2 śākamūlaphalānāṃ ca tathā vidalacarmaṇām || 113 ||

BRP221.114.1 maṇivastrapravālānāṃ tathā muktāphalasya ca |

BRP221.114.2 pātrāṇāṃ camasānāṃ ca ambunā śaucam iṣyate || 114 ||

BRP221.115.1 tathāśmakānāṃ toyena aśmasaṅgharṣaṇena ca |

BRP221.115.2 sasnehānāṃ ca pātrāṇāṃ śuddhir uṣṇena vāriṇā || 115 ||

BRP221.116.1 śūrpāṇām ajinānāṃ ca muśalolūkhalasya ca |

BRP221.116.2 saṃhatānāṃ ca vastrāṇāṃ prokṣaṇāt sañcayasya ca || 116 ||

BRP221.117.1 valkalānām aśeṣāṇām ambumṛcchaucam iṣyate |

BRP221.117.2 āvikānāṃ samastānāṃ keśānāṃ caivam iṣyate || 117 ||

BRP221.118.1 siddhārthakānāṃ kalkena tilakalkena vā punaḥ |

BRP221.118.2 śodhanaṃ caiva bhavati upaghātavatāṃ sadā || 118 ||

BRP221.119.1 tathā kārpāsikānāṃ ca śuddhiḥ syāj jalabhasmanā |

BRP221.119.2 dārudantāsthiśṛṅgāṇāṃ takṣaṇāc chuddhir iṣyate || 119 ||

BRP221.120.1 punaḥ pākena bhāṇḍānāṃ pārthivānām amedhyatā |

BRP221.120.2 śuddhaṃ bhaikṣyaṃ kāruhastaḥ paṇyaṃ yoṣinmukhaṃ tathā || 120 ||

BRP221.121.1 rathyāgamanavijñānaṃ dāsavargeṇa saṃskṛtam |

BRP221.121.2 prākpraśastaṃ cirātītam anekāntaritaṃ laghu || 121 ||

BRP221.122.1 antaḥ prabhūtaṃ bālaṃ ca vṛddhāntaraviceṣṭitam |

BRP221.122.2 karmāntāgāraśālāś ca stanadvayaṃ śuci striyāḥ || 122 ||

BRP221.123.1 śucayaś ca tathaivāpaḥ sravantyo gandhavarjitāḥ |

BRP221.123.2 bhūmir viśudhyate kālād dāhamārjanagokulaiḥ || 123 ||

BRP221.124.1 lepād ullekhanāt sekād veśma sammārjanādinā |

BRP221.124.2 keśakīṭāvapanne ca goghrāte makṣikānvite || 124 ||

BRP221.125.1 mṛdambu bhasma cāpy anne prakṣeptavyaṃ viśuddhaye |

BRP221.125.2 audumbarāṇām amlena vāriṇā trapusīsayoḥ || 125 ||

[p. 701 ]

BRP221.126.1 bhasmāmbubhiś ca kāṃsyānāṃ śuddhiḥ plāvo dravasya ca |

BRP221.126.2 amedhyāktasya mṛttoyair gandhāpaharaṇena ca || 126 ||

BRP221.127.1 anyeṣāṃ caiva dravyāṇāṃ varṇagandhāṃś ca hārayet |

BRP221.127.2 śuci māṃsaṃ tu cāṇḍālakravyādair vinipātitam || 127 ||

BRP221.128.1 rathyāgataṃ ca tailādi śuci gotṛptidaṃ payaḥ |

BRP221.128.2 rajo 'gnir aśvagochāyā raśmayaḥ pavano mahī || 128 ||

BRP221.129.1 vipluṣo makṣikādyāś ca duṣṭasaṅgād adoṣiṇaḥ |

BRP221.129.2 ajāśvaṃ mukhato medhyaṃ na gor vatsasya cānanam || 129 ||

BRP221.130.1 mātuḥ prasravaṇe medhyaṃ śakuniḥ phalapātane |

BRP221.130.2 āsanaṃ śayanaṃ yānaṃ taṭau nadyās tṛṇāni ca || 130 ||

BRP221.131.1 somasūryāṃśupavanaiḥ śudhyante tāni paṇyavat |

BRP221.131.2 rathyāpasarpaṇe snāne kṣutpānānāṃ ca karmasu || 131 ||

BRP221.132.1 ācāmeta yathānyāyaṃ vāsasaḥ paridhāpane |

BRP221.132.2 spṛṣṭānām atha saṃsparśair dvirathyākardamāmbhasi || 132 ||

BRP221.133.1 pakveṣṭakacitānāṃ ca medhyatā vāyusaṃśrayāt |

BRP221.133.2 prabhūtopahatād annād agram uddhṛtya santyajet || 133 ||

BRP221.134.1 śeṣasya prokṣaṇaṃ kuryād ācamyādbhis tathā mṛdā |

BRP221.134.2 upavāsas trirātraṃ tu duṣṭabhaktāśino bhavet || 134 ||

BRP221.135.1 ajñāne jñānapūrve tu taddoṣopaśame na tu |

BRP221.135.2 udakyāṃ vāvalagnāṃ ca sūtikāntyāvasāyinaḥ || 135 ||

BRP221.136.1 spṛṣṭvā snāyīta śaucārthaṃ tathaiva mṛtahāriṇaḥ |

BRP221.136.2 nāraṃ spṛṣṭvāsthi sasnehaṃ snātvā vipro viśudhyati || 136 ||

BRP221.137.1 ācamyaiva tu niḥsnehaṃ gām ālabhyārkam īkṣya vā |

BRP221.137.2 na laṅghayet tathaivātha ṣṭhīvanodvartanāni ca || 137 ||

BRP221.138.1 gṛhād ucchiṣṭaviṇmūtraṃ pādāmbhas tat kṣiped bahiḥ |

BRP221.138.2 pañcapiṇḍān anuddhṛtya na snāyāt paravāriṇi || 138 ||

BRP221.139.1 snāyīta devakhāteṣu gaṅgāhradasaritsu ca |

BRP221.139.2 nodyānādau vikāleṣu prājñas tiṣṭhet kadācana || 139 ||

BRP221.140.1 nālapej janavidviṣṭān vīrahīnās tathā striyaḥ |

BRP221.140.2 devatāpitṛsacchāstrayajvisannyāsinindakaiḥ || 140 ||

BRP221.141.1 kṛtvā tu sparśanālāpaṃ śudhyaty arkāvalokanāt |

BRP221.141.2 avalokya tathodakyāṃ sannyastaṃ patitaṃ śavam || 141 ||

BRP221.142.1 vidharmisūtikāṣaṇḍhavivastrāntyāvasāyinaḥ |

BRP221.142.2 mṛtaniryātakāṃś caiva paradāraratāś ca ye || 142 ||

BRP221.143.1 etad eva hi kartavyaṃ prājñaiḥ śodhanam ātmanaḥ |

BRP221.143.2 abhojyabhikṣupākhaṇḍamārjārakharakukkuṭān || 143 ||

BRP221.144.1 patitāpaviddhacāṇḍālamṛtāhārāṃś ca dharmavit |

BRP221.144.2 saṃspṛśya śudhyate snānād udakyāgrāmaśūkarau || 144 ||

[p. 702 ]

BRP221.145.1 tadvac ca sūtikāśaucadūṣitau puruṣāv api |

BRP221.145.2 yasya cānudinaṃ hānir gṛhe nityasya karmaṇaḥ || 145 ||

BRP221.146.1 yaś ca brāhmaṇasantyaktaḥ kilbiṣāśī narādhamaḥ |

BRP221.146.2 nityasya karmaṇo hāniṃ na kurvīta kadācana || 146 ||

BRP221.147.1 tasya tv akaraṇaṃ vakṣye kevalaṃ mṛtajanmasu |

BRP221.147.2 daśāhaṃ brāhmaṇas tiṣṭhed dānahomavivarjitaḥ || 147 ||

BRP221.148.1 kṣatriyo dvādaśāhaṃ ca vaiśyo māsārdham eva ca |

BRP221.148.2 śūdraś ca māsam āsīta nijakarmavivarjitaḥ || 148 ||

BRP221.149.1 tataḥ paraṃ nijaṃ karma kuryuḥ sarve yathocitam |

BRP221.149.2 pretāya salilaṃ deyaṃ bahir gatvā tu gotrakaiḥ || 149 ||

BRP221.150.1 prathame 'hni caturthe ca saptame navame tathā |

BRP221.150.2 tasyāsthisañcayaḥ kāryaś caturthe 'hani gotrakaiḥ || 150 ||

BRP221.151.1 ūrdhvaṃ sañcayanāt teṣām aṅgasparśo vidhīyate |

BRP221.151.2 gotrakais tu kriyāḥ sarvāḥ kāryāḥ sañcayanāt param || 151 ||

BRP221.152.1 sparśa eva sapiṇḍānāṃ mṛtāhani tathobhayoḥ |

BRP221.152.2 anvartham icchayā śastrarajjubandhanavahniṣu || 152 ||

BRP221.153.1 viṣapratāpādimṛte prāyānāśakayor api |

BRP221.153.2 bāle deśāntarasthe ca tathā pravrajite mṛte || 153 ||

BRP221.154.1 sadyaḥ śaucaṃ manuṣyāṇāṃ tryaham uktam aśaucakam |

BRP221.154.2 sapiṇḍānāṃ sapiṇḍas tu mṛte 'nyasmin mṛto yadi || 154 ||

BRP221.155.1 pūrvaśaucaṃ samākhyātaṃ kāryās tatra dinakriyāḥ |

BRP221.155.2 eṣa eva vidhir dṛṣṭo janmany api hi sūtake || 155 ||

BRP221.156.1 sapiṇḍānāṃ sapiṇḍeṣu yathāvat sodakeṣu ca |

BRP221.156.2 putre jāte pituḥ snānaṃ sacailasya vidhīyate || 156 ||

BRP221.157.1 tatrāpi yadi vānyasminn anuyātas tataḥ param |

BRP221.157.2 tatrāpi śuddhir uditā pūrvajanmavato dinaiḥ || 157 ||

BRP221.158.1 daśadvādaśamāsārdhamāsasaṅkhyair dinair gataiḥ |

BRP221.158.2 svāḥ svāḥ karmakriyāḥ kuryuḥ sarve varṇā yathāvidhi || 158 ||

BRP221.159.1 pretam uddiśya kartavyam ekoddiṣṭam ataḥ param |

BRP221.159.2 dānāni caiva deyāni brāhmaṇebhyo manīṣibhiḥ || 159 ||

BRP221.160.1 yad yad iṣṭatamaṃ loke yac cāsya dayitaṃ gṛhe |

BRP221.160.2 tat tad guṇavate deyaṃ tad evākṣayam icchatā || 160 ||

BRP221.161.1 pūrṇais tu divasaiḥ spṛṣṭvā salilaṃ vāhanāyudhaiḥ |

BRP221.161.2 dattapretodapiṇḍāś ca sarve varṇāḥ kṛtakriyāḥ || 161 ||

BRP221.162.1 kuryuḥ samagrāḥ śucinaḥ paratreha ca bhūtaye |

BRP221.162.2 adhyetavyā trayī nityaṃ bhavitavyaṃ vipaścitā || 162 ||

BRP221.163.1 dharmato dhanam āhāryaṃ yaṣṭavyaṃ cāpi yatnataḥ |

BRP221.163.2 yena prakupito nātmā jugupsām eti bho dvijāḥ || 163 ||

[p. 703 ]

BRP221.164.1 tat kartavyam aśaṅkena yan na gopyaṃ mahājanaiḥ |

BRP221.164.2 evam ācarato viprāḥ puruṣasya gṛhe sataḥ || 164 ||

BRP221.165.1 dharmārthakāmaṃ samprāpya paratreha ca śobhanam |

BRP221.165.2 idaṃ rahasyam āyuṣyaṃ dhanyaṃ buddhivivardhanam || 165 ||

BRP221.166.1 sarvapāpaharaṃ puṇyaṃ śrīpuṣṭyārogyadaṃ śivam |

BRP221.166.2 yaśaḥkīrtipradaṃ nṝṇāṃ tejobalavivardhanam || 166 ||

BRP221.167.1 anuṣṭheyaṃ sadā pumbhiḥ svargasādhanam uttamam |

BRP221.167.2 brāhmaṇaiḥ kṣatriyair vaiśyaiḥ śūdraiś ca munisattamāḥ || 167 ||

BRP221.168.1 jñātavyaṃ suprayatnena samyak śreyobhikāṅkṣibhiḥ |

BRP221.168.2 jñātvaiva yaḥ sadā kālam anuṣṭhānaṃ karoti vai || 168 ||

BRP221.169.1 sarvapāpavinirmuktaḥ svargaloke mahīyate |

BRP221.169.2 sārāt sārataraṃ cedam ākhyātaṃ dvijasattamāḥ || 169 ||

BRP221.170.1 śrutismṛtyuditaṃ dharmaṃ na deyaṃ yasya kasyacit |

BRP221.170.2 na nāstikāya dātavyaṃ na duṣṭamataye dvijāḥ |

BRP221.170.3 na dāmbhikāya mūrkhāya na kutarkapralāpine || 170 ||

Chapter 222: Rules for the conduct according to caste and stage of life

222 SS 356-358

munaya ūcuḥ:

BRP222.001.1 śrotum icchāmahe brahman varṇadharmān viśeṣataḥ |

BRP222.001.2 caturāśramadharmāṃś ca dvijavarya bravīhi tān || 1 ||

vyāsa uvāca:

BRP222.002.1 brāhmaṇakṣatriyaviśāṃ śūdrāṇāṃ ca yathākramam |

BRP222.002.2 śṛṇudhvaṃ saṃyatā bhūtvā varṇadharmān mayoditān || 2 ||

BRP222.003.1 dānadayātapodevayajñasvādhyāyatatparaḥ |

BRP222.003.2 nityodakī bhaved vipraḥ kuryāc cāgniparigraham || 3 ||

BRP222.004.1 vṛttyarthaṃ yājayet tv anyān dvijān adhyāpayet tathā |

BRP222.004.2 kuryāt pratigrahādānaṃ yajñārthaṃ jñānato dvijāḥ || 4 ||

BRP222.005.1 sarvalokahitaṃ kuryān nāhitaṃ kasyacid dvijāḥ |

BRP222.005.2 maitrī samastasattveṣu brāhmaṇasyottamaṃ dhanam || 5 ||

BRP222.006.1 gavi ratne ca pārakye samabuddhir bhaved dvijāḥ |

BRP222.006.2 ṛtāv abhigamaḥ patnyāṃ śasyate vāsya bho dvijāḥ || 6 ||

BRP222.007.1 dānāni dadyād icchāto dvijebhyaḥ kṣatriyo 'pi hi |

BRP222.007.2 yajec ca vividhair yajñair adhīyīta ca bho dvijāḥ || 7 ||

BRP222.008.1 śastrājīvo mahīrakṣā pravarā tasya jīvikā |

BRP222.008.2 tasyāpi prathame kalpe pṛthivīparipālanam || 8 ||

BRP222.009.1 dharitrīpālanenaiva kṛtakṛtyā narādhipāḥ |

BRP222.009.2 bhavanti nṛpate rakṣā yato yajñādikarmaṇām || 9 ||

BRP222.010.1 duṣṭānāṃ śāsanād rājā śiṣṭānāṃ paripālanāt |

BRP222.010.2 prāpnoty abhimatāṃl lokān varṇasaṃsthāpako nṛpaḥ || 10 ||

[p. 704 ]

BRP222.011.1 pāśupālyaṃ vaṇijyāṃ ca kṛṣiṃ ca munisattamāḥ |

BRP222.011.2 vaiśyāya jīvikāṃ brahmā dadau lokapitāmahaḥ || 11 ||

BRP222.012.1 tasyāpy adhyayanaṃ yajño dānaṃ dharmaś ca śasyate |

BRP222.012.2 nityanaimittikādīnām anuṣṭhānaṃ ca karmaṇām || 12 ||

BRP222.013.1 dvijātisaṃśrayaṃ karma tadarthaṃ tena poṣaṇam |

BRP222.013.2 krayavikrayajair vāpi dhanaiḥ kārubhavais tu vā || 13 ||

BRP222.014.1 dānaṃ dadyāc ca śūdro 'pi pākayajñair yajeta ca |

BRP222.014.2 pitryādikaṃ ca vai sarvaṃ śūdraḥ kurvīta tena vai || 14 ||

BRP222.015.1 bhṛtyādibharaṇārthāya sarveṣāṃ ca parigrahāḥ |

BRP222.015.2 ṛtukālābhigamanaṃ svadāreṣu dvijottamāḥ || 15 ||

BRP222.016.1 dayā samastabhūteṣu titikṣā nābhimānitā |

BRP222.016.2 satyaṃ śaucam anāyāso maṅgalaṃ priyavāditā || 16 ||

BRP222.017.1 maitrī caivāspṛhā tadvad akārpaṇyaṃ dvijottamāḥ |

BRP222.017.2 anasūyā ca sāmānyā varṇānāṃ kathitā guṇāḥ || 17 ||

BRP222.018.1 āśramāṇāṃ ca sarveṣām ete sāmānyalakṣaṇāḥ |

BRP222.018.2 guṇās tathopadharmāś ca viprādīnām ime dvijāḥ || 18 ||

BRP222.019.1 kṣātraṃ karma dvijasyoktaṃ vaiśyakarma tathāpadi |

BRP222.019.2 rājanyasya ca vaiśyoktaṃ śūdrakarmāṇi caitayoḥ || 19 ||

BRP222.020.1 sasāmarthye sati tyājyam ubhābhyām api ca dvijāḥ |

BRP222.020.2 tad evāpadi kartavyaṃ na kuryāt karmasaṅkaram || 20 ||

BRP222.021.1 ity ete kathitā viprā varṇadharmā mayādya vai |

BRP222.021.2 dharmam āśramiṇāṃ samyag bruvato 'pi nibodhata || 21 ||

BRP222.022.1 bālaḥ kṛtopanayano vedāharaṇatatparaḥ |

BRP222.022.2 guror gehe vasan viprā brahmacārī samāhitaḥ || 22 ||

BRP222.023.1 śaucācāraratas tatra kāryaṃ śuśrūṣaṇaṃ guroḥ |

BRP222.023.2 vratāni caratā grāhyo vedaś ca kṛtabuddhinā || 23 ||

BRP222.024.1 ubhe sandhye raviṃ viprās tathaivāgniṃ samāhitaḥ |

BRP222.024.2 upatiṣṭhet tathā kuryād guror apy abhivādanam || 24 ||

BRP222.025.1 sthite tiṣṭhed vrajed yāti nīcair āsīta cāsite |

BRP222.025.2 śiṣyo gurau dvijaśreṣṭhāḥ pratikūlaṃ ca santyajet || 25 ||

BRP222.026.1 tenaivoktaṃ paṭhed vedaṃ nānyacittaḥ purasthitaḥ |

BRP222.026.2 anujñātaṃ ca bhikṣānnam aśnīyād guruṇā tataḥ || 26 ||

BRP222.027.1 avagāhed apaḥ pūrvam ācāryeṇāvagāhitāḥ |

BRP222.027.2 samijjalādikaṃ cāsya kalyakalyam upānayet || 27 ||

BRP222.028.1 gṛhītagrāhyavedaś ca tato 'nujñām avāpya vai |

BRP222.028.2 gārhasthyam āvaset prājño niṣpannaguruniṣkṛtiḥ || 28 ||

BRP222.029.1 vidhināvāptadāras tu dhanaṃ prāpya svakarmaṇā |

BRP222.029.2 gṛhasthakāryam akhilaṃ kuryād viprāḥ svaśaktitaḥ || 29 ||

BRP222.030.1 nirvāpeṇa pitṝn arcya yajñair devāṃs tathātithīn |

BRP222.030.2 annair munīṃś ca svādhyāyair apatyena prajāpatim || 30 ||

BRP222.031.1 balikarmaṇā bhūtāni vāksatyenākhilaṃ jagat |

BRP222.031.2 prāpnoti lokān puruṣo nijakarmasamārjitān || 31 ||

[p. 705 ]

BRP222.032.1 bhikṣābhujaś ca ye kecit parivrāḍ brahmacāriṇaḥ |

BRP222.032.2 te 'py atra pratitiṣṭhanti gārhasthyaṃ tena vai param || 32 ||

BRP222.033.1 vedāharaṇakāryeṇa tīrthasnānāya ca dvijāḥ |

BRP222.033.2 aṭanti vasudhāṃ viprāḥ pṛthivīdarśanāya ca || 33 ||

BRP222.034.1 aniketā hy anāhārā ye tu sāyaṅgṛhās tu te |

BRP222.034.2 teṣāṃ gṛhasthaḥ satataṃ pratiṣṭhā yonir ucyate || 34 ||

BRP222.035.1 teṣāṃ svāgatadānāni vaktavyaṃ madhuraṃ sadā |

BRP222.035.2 gṛhāgatānāṃ dadyāc ca śayanāsanabhojanam || 35 ||

BRP222.036.1 atithir yasya bhagnāśo gṛhāt pratinivartate |

BRP222.036.2 sa dattvā duṣkṛtaṃ tasmai puṇyam ādāya gacchati || 36 ||

BRP222.037.1 avajñānam ahaṅkāro dambhaś cāpi gṛhe sataḥ |

BRP222.037.2 parivādopaghātau ca pāruṣyaṃ ca na śasyate || 37 ||

BRP222.038.1 yaś ca samyak karoty evaṃ gṛhasthaḥ paramaṃ vidhim |

BRP222.038.2 sarvabandhavinirmukto lokān āpnoti cottamān || 38 ||

BRP222.039.1 vayaḥpariṇatau viprāḥ kṛtakṛtyo gṛhāśramī |

BRP222.039.2 putreṣu bhāryāṃ nikṣipya vanaṃ gacchet sahaiva vā || 39 ||

BRP222.040.1 parṇamūlaphalāhāraḥ keśaśmaśrujaṭādharaḥ |

BRP222.040.2 bhūmiśāyī bhavet tatra muniḥ sarvātithir dvijāḥ || 40 ||

BRP222.041.1 carmakāśakuśaiḥ kuryāt paridhānottarīyake |

BRP222.041.2 tadvat triṣavaṇaṃ snānaṃ śastam asya dvijottamāḥ || 41 ||

BRP222.042.1 devatābhyarcanaṃ homaḥ sarvābhyāgatapūjanam |

BRP222.042.2 bhikṣā balipradānaṃ tu śastam asya praśasyate || 42 ||

BRP222.043.1 vanyasnehena gātrāṇām abhyaṅgaś cāpi śasyate |

BRP222.043.2 tapasyā tasya viprendrāḥ śītoṣṇādisahiṣṇutā || 43 ||

BRP222.044.1 yas tv etā niyataś caryā vānaprasthaś caren muniḥ |

BRP222.044.2 sa dahaty agnivad doṣāñ jayel lokāṃś ca śāśvatān || 44 ||

BRP222.045.1 caturthaś cāśramo bhikṣoḥ procyate yo manīṣibhiḥ |

BRP222.045.2 tasya svarūpaṃ gadato budhyadhvaṃ mama sattamāḥ || 45 ||

BRP222.046.1 putradravyakalatreṣu tyajet snehaṃ dvijottamāḥ |

BRP222.046.2 caturtham āśramasthānaṃ gacchen nirdhūtamatsaraḥ || 46 ||

BRP222.047.1 traivarṇikāṃs tyajet sarvān ārambhān dvijasattamāḥ |

BRP222.047.2 mitrādiṣu samo maitraḥ samasteṣv eva jantuṣu || 47 ||

BRP222.048.1 jarāyujāṇḍajādīnāṃ vāṅmanaḥkarmabhiḥ kvacit |

BRP222.048.2 yuktaḥ kurvīta na drohaṃ sarvasaṅgāṃś ca varjayet || 48 ||

BRP222.049.1 ekarātrasthitir grāme pañcarātrasthitiḥ pure |

BRP222.049.2 tathā prītir na tiryakṣu dveṣo vā nāsya jāyate || 49 ||

BRP222.050.1 prāṇayātrānimittaṃ ca vyaṅgāre 'bhuktavajjane |

BRP222.050.2 kāle praśastavarṇānāṃ bhikṣārthī paryaṭed gṛhān || 50 ||

BRP222.051.1 alābhe na viṣādī syāl lābhe naiva ca harṣayet |

BRP222.051.2 prāṇayātrikamātraḥ syān mātrāsaṅgād vinirgataḥ || 51 ||

[p. 706 ]

BRP222.052.1 atipūjitalābhāṃs tu jugupsaṃ caiva sarvataḥ |

BRP222.052.2 atipūjitalābhais tu yatir mukto 'pi badhyate || 52 ||

BRP222.053.1 kāmaḥ krodhas tathā darpo lobhamohādayaś ca ye |

BRP222.053.2 tāṃs tu doṣān parityajya parivrāṇ nirmamo bhavet || 53 ||

BRP222.054.1 abhayaṃ sarvasattvebhyo dattvā yaś carate mahīm |

BRP222.054.2 tasya dehād vimuktasya bhayaṃ notpadyate kvacit || 54 ||

BRP222.055.1 kṛtvāgnihotraṃ svaśarīrasaṃsthaṃ |

BRP222.055.2 śārīram agniṃ svamukhe juhoti |

BRP222.055.3 vipras tu bhikṣopagatair havirbhiś |

BRP222.055.4 citāgninā sa vrajati sma lokān || 55 ||

BRP222.056.1 mokṣāśramaṃ yaś carate yathoktaṃ |

BRP222.056.2 śuciś ca saṅkalpitabuddhiyuktaḥ |

BRP222.056.3 anindhanaṃ jyotir iva praśāntaṃ |

BRP222.056.4 sa brahmalokaṃ vrajati dvijātiḥ || 56 ||

Chapter 223: Rise and fall within the caste system (dialogue between Śiva and Umā)

223 SS 358-360

munaya ūcuḥ:

BRP223.001.1 sarvajñas tvaṃ mahābhāga sarvabhūtahite rataḥ |

BRP223.001.2 bhūtaṃ bhavyaṃ bhaviṣyaṃ ca na te 'sty aviditaṃ mune || 1 ||

BRP223.002.1 karmaṇā kena varṇānām adhamā jāyate gatiḥ |

BRP223.002.2 uttamā ca bhavet kena brūhi teṣāṃ mahāmate || 2 ||

BRP223.003.1 śūdras tu karmaṇā kena brāhmaṇatvaṃ ca gacchati |

BRP223.003.2 śrotum icchāmahe kena brāhmaṇaḥ śūdratām iyāt || 3 ||

vyāsa uvāca:

BRP223.004.1 himavacchikhare ramye nānādhātuvibhūṣite |

BRP223.004.2 nānādrumalatākīrṇe nānāścaryasamanvite || 4 ||

BRP223.005.1 tatra sthitaṃ mahādevaṃ tripuraghnaṃ trilocanam |

BRP223.005.2 śailarājasutā devī praṇipatya sureśvaram || 5 ||

BRP223.006.1 imaṃ praśnaṃ purā viprā apṛcchac cārulocanā |

BRP223.006.2 tad ahaṃ sampravakṣyāmi śṛṇudhvaṃ mama sattamāḥ || 6 ||

umovāca:

BRP223.007.1 bhagavan bhaganetraghna pūṣṇo dantavināśana |

BRP223.007.2 dakṣakratuhara tryakṣa saṃśayo me mahān ayam || 7 ||

BRP223.008.1 cāturvarṇyaṃ bhagavatā pūrvaṃ sṛṣṭaṃ svayambhuvā |

BRP223.008.2 kena karmavipākena vaiśyo gacchati śūdratām || 8 ||

BRP223.009.1 vaiśyo vā kṣatriyaḥ kena dvijo vā kṣatriyo bhavet |

BRP223.009.2 pratilome kathaṃ deva śakyo dharmo nivartitum || 9 ||

BRP223.010.1 kena vā karmaṇā vipraḥ śūdrayonau prajāyate |

BRP223.010.2 kṣatriyaḥ śūdratām eti kena vā karmaṇā vibho || 10 ||

[p. 707 ]

BRP223.011.1 etaṃ me saṃśayaṃ deva vada bhūtapate 'nagha |

BRP223.011.2 trayo varṇāḥ prakṛtyeha kathaṃ brāhmaṇyam āpnuyuḥ || 11 ||

śiva uvāca:

BRP223.012.1 brāhmaṇyaṃ devi duṣprāpaṃ nisargād brāhmaṇaḥ śubhe |

BRP223.012.2 kṣatriyo vaiśyaśūdrau vā nisargād iti me matiḥ || 12 ||

BRP223.013.1 karmaṇā duṣkṛteneha sthānād bhraśyati sa dvijaḥ |

BRP223.013.2 śreṣṭhaṃ varṇam anuprāpya tasmād ākṣipyate punaḥ || 13 ||

BRP223.014.1 sthito brāhmaṇadharmeṇa brāhmaṇyam upajīvati |

BRP223.014.2 kṣatriyo vātha vaiśyo vā brahmabhūyaṃ sa gacchati || 14 ||

BRP223.015.1 yaś ca vipratvam utsṛjya kṣatradharmān niṣevate |

BRP223.015.2 brāhmaṇyāt sa paribhraṣṭaḥ kṣatrayonau prajāyate || 15 ||

BRP223.016.1 vaiśyakarma ca yo vipro lobhamohavyapāśrayaḥ |

BRP223.016.2 brāhmaṇyaṃ durlabhaṃ prāpya karoty alpamatiḥ sadā || 16 ||

BRP223.017.1 sa dvijo vaiśyatām eti vaiśyo vā śūdratām iyāt |

BRP223.017.2 svadharmāt pracyuto vipras tataḥ śūdratvam āpnuyāt || 17 ||

BRP223.018.1 tatrāsau nirayaṃ prāpto varṇabhraṣṭo bahiṣkṛtaḥ |

BRP223.018.2 brahmalokāt paribhraṣṭaḥ śūdrayonau prajāyate || 18 ||

BRP223.019.1 kṣatriyo vā mahābhāge vaiśyo vā dharmacāriṇi |

BRP223.019.2 svāni karmāṇy apākṛtya śūdrakarma niṣevate || 19 ||

BRP223.020.1 svasthānāt sa paribhraṣṭo varṇasaṅkaratāṃ gataḥ |

BRP223.020.2 brāhmaṇaḥ kṣatriyo vaiśyaḥ śūdratvaṃ yāti tādṛśaḥ || 20 ||

BRP223.021.1 yas tu śūdraḥ svadharmeṇa jñānavijñānavāñ śuciḥ |

BRP223.021.2 dharmajño dharmanirataḥ sa dharmaphalam aśnute || 21 ||

BRP223.022.1 idaṃ caivāparaṃ devi brahmaṇā samudāhṛtam |

BRP223.022.2 adhyātmaṃ naiṣṭhikī siddhir dharmakāmair niṣevyate || 22 ||

BRP223.023.1 ugrānnaṃ garhitaṃ devi gaṇānnaṃ śrāddhasūtakam |

BRP223.023.2 ghuṣṭānnaṃ naiva bhoktavyaṃ śūdrānnaṃ naiva vā kvacit || 23 ||

BRP223.024.1 śūdrānnaṃ garhitaṃ devi sadā devair mahātmabhiḥ |

BRP223.024.2 pitāmahamukhotsṛṣṭaṃ pramāṇam iti me matiḥ || 24 ||

BRP223.025.1 śūdrānnenāvaśeṣeṇa jaṭhare mriyate dvijaḥ |

BRP223.025.2 āhitāgnis tathā yajvā sa śūdragatibhāg bhavet || 25 ||

BRP223.026.1 tena śūdrānnaśeṣeṇa brahmasthānād apākṛtaḥ |

BRP223.026.2 brāhmaṇaḥ śūdratām eti nāsti tatra vicāraṇā || 26 ||

BRP223.027.1 yasyānnenāvaśeṣeṇa jaṭhare mriyate dvijaḥ |

BRP223.027.2 tāṃ tāṃ yoniṃ vrajed vipro yasyānnam upajīvati || 27 ||

BRP223.028.1 brāhmaṇatvaṃ sukhaṃ prāpya durlabhaṃ yo 'vamanyate |

BRP223.028.2 abhojyānnāni vāśnāti sa dvijatvāt pateta vai || 28 ||

[p. 708 ]

BRP223.029.1 surāpo brahmahā steyī cauro bhagnavrato 'śuciḥ |

BRP223.029.2 svādhyāyavarjitaḥ pāpo lubdho naikṛtikaḥ śaṭhaḥ || 29 ||

BRP223.030.1 avratī vṛṣalībhartā kuṇḍāśī somavikrayī |

BRP223.030.2 vihīnasevī vipro hi patate brahmayonitaḥ || 30 ||

BRP223.031.1 gurutalpī gurudveṣī gurukutsāratiś ca yaḥ |

BRP223.031.2 brahmadviḍ vāpi patati brāhmaṇo brahmayonitaḥ || 31 ||

BRP223.032.1 ebhis tu karmabhir devi śubhair ācaritais tathā |

BRP223.032.2 śūdro brāhmaṇatāṃ gacched vaiśyaḥ kṣatriyatāṃ vrajet || 32 ||

BRP223.033.1 śūdraḥ karmāṇi sarvāṇi yathānyāyaṃ yathāvidhi |

BRP223.033.2 sarvātithyam upātiṣṭhañ śeṣānnakṛtabhojanaḥ || 33 ||

BRP223.034.1 śuśrūṣāṃ paricaryāṃ yo jyeṣṭhavarṇe prayatnataḥ |

BRP223.034.2 kuryād avimanāḥ śreṣṭhaḥ satataṃ satpathe sthitaḥ || 34 ||

BRP223.035.1 devadvijātisatkartā sarvātithyakṛtavrataḥ |

BRP223.035.2 ṛtukālābhigāmī ca niyato niyatāśanaḥ || 35 ||

BRP223.036.1 dakṣaḥ śiṣṭajanānveṣī śeṣānnakṛtabhojanaḥ |

BRP223.036.2 vṛthā māṃsaṃ na bhuñjīta śūdro vaiśyatvam ṛcchati || 36 ||

BRP223.037.1 ṛtavāg anahaṃvādī nirdvandvaḥ sāmakovidaḥ |

BRP223.037.2 yajate nityayajñaiś ca svādhyāyaparamaḥ śuciḥ || 37 ||

BRP223.038.1 dānto brāhmaṇasatkartā sarvavarṇānasūyakaḥ |

BRP223.038.2 gṛhasthavratam ātiṣṭhan dvikālakṛtabhojanaḥ || 38 ||

BRP223.039.1 śeṣāśī vijitāhāro niṣkāmo nirahaṃvadaḥ |

BRP223.039.2 agnihotram upāsīno juhvānaś ca yathāvidhi || 39 ||

BRP223.040.1 sarvātithyam upātiṣṭhañ śeṣānnakṛtabhojanaḥ |

BRP223.040.2 tretāgnimātravihitaṃ vaiśyo bhavati ca dvijaḥ || 40 ||

BRP223.041.1 sa vaiśyaḥ kṣatriyakule śucir mahati jāyate |

BRP223.041.2 sa vaiśyaḥ kṣatriyo jāto janmaprabhṛti saṃskṛtaḥ || 41 ||

BRP223.042.1 upanīto vrataparo dvijo bhavati saṃskṛtaḥ |

BRP223.042.2 dadāti yajate yajñaiḥ samṛddhair āptadakṣiṇaiḥ || 42 ||

BRP223.043.1 adhītya svargam anvicchaṃs tretāgniśaraṇaḥ sadā |

BRP223.043.2 ārdrahastaprado nityaṃ prajā dharmeṇa pālayan || 43 ||

BRP223.044.1 satyaḥ satyāni kurute nityaṃ yaḥ śuddhidarśanaḥ |

BRP223.044.2 dharmadaṇḍena nirdagdho dharmakāmārthasādhakaḥ || 44 ||

BRP223.045.1 yantritaḥ kāryakaraṇaiḥ ṣaḍbhāgakṛtalakṣaṇaḥ |

BRP223.045.2 grāmyadharmān na seveta svacchandenārthakovidaḥ || 45 ||

BRP223.046.1 ṛtukāle tu dharmātmā patnīm upāśrayet sadā |

BRP223.046.2 sadopavāsī niyataḥ svādhyāyanirataḥ śuciḥ || 46 ||

BRP223.047.1 vahiskāntarite nityaṃ śayāno 'sti sadā gṛhe |

BRP223.047.2 sarvātithyaṃ trivargasya kurvāṇaḥ sumanāḥ sadā || 47 ||

BRP223.048.1 śūdrāṇāṃ cānnakāmānāṃ nityaṃ siddham iti bruvan |

BRP223.048.2 svārthād vā yadi vā kāmān na kiñcid upalakṣayet || 48 ||

[p. 709 ]

BRP223.049.1 pitṛdevātithikṛte sādhanaṃ kurute ca yat |

BRP223.049.2 svaveśmani yathānyāyam upāste bhaikṣyam eva ca || 49 ||

BRP223.050.1 dvikālam agnihotraṃ ca juhvāno vai yathāvidhi |

BRP223.050.2 gobrāhmaṇahitārthāya raṇe cābhimukho hataḥ || 50 ||

BRP223.051.1 tretāgnimantrapūtena samāviśya dvijo bhavet |

BRP223.051.2 jñānavijñānasampannaḥ saṃskṛto vedapāragaḥ || 51 ||

BRP223.052.1 vaiśyo bhavati dharmātmā kṣatriyaḥ svena karmaṇā |

BRP223.052.2 etaiḥ karmaphalair devi nyūnajātikulodbhavaḥ || 52 ||

BRP223.053.1 śūdro 'py āgamasampanno dvijo bhavati saṃskṛtaḥ |

BRP223.053.2 brāhmaṇo vāpy asadvṛttaḥ sarvasaṅkarabhojanaḥ || 53 ||

BRP223.054.1 sa brāhmaṇyaṃ samutsṛjya śūdro bhavati tādṛśaḥ |

BRP223.054.2 karmabhiḥ śucibhir devī śuddhātmā vijitendriyaḥ || 54 ||

BRP223.055.1 śūdro 'pi dvijavat sevya iti brahmābravīt svayam |

BRP223.055.2 svabhāvakarmaṇā caiva yatra śūdro 'dhitiṣṭhati || 55 ||

BRP223.056.1 viśuddhaḥ sa dvijātibhyo vijñeya iti me matiḥ |

BRP223.056.2 na yonir nāpi saṃskāro na śrutir na ca santatiḥ || 56 ||

BRP223.057.1 kāraṇāni dvijatvasya vṛttam eva tu kāraṇam |

BRP223.057.2 sarvo 'yaṃ brāhmaṇo loke vṛttena tu vidhīyate || 57 ||

BRP223.058.1 vṛtte sthitaś ca śūdro 'pi brāhmaṇatvaṃ ca gacchati |

BRP223.058.2 brahmasvabhāvaḥ suśroṇi samaḥ sarvatra me mataḥ || 58 ||

BRP223.059.1 nirguṇaṃ nirmalaṃ brahma yatra tiṣṭhati sa dvijaḥ |

BRP223.059.2 ete ye vimalā devi sthānabhāvanidarśakāḥ || 59 ||

BRP223.060.1 svayaṃ ca varadenoktā brahmaṇā sṛjatā prajāḥ |

BRP223.060.2 brahmaṇo hi mahat kṣetraṃ loke carati pādavat || 60 ||

BRP223.061.1 yat tatra bījaṃ patati sā kṛṣiḥ pretya bhāvinī |

BRP223.061.2 santuṣṭena sadā bhāvyaṃ satpathālambinā sadā || 61 ||

BRP223.062.1 brāhmaṃ hi mārgam ākramya vartitavyaṃ bubhūṣatā |

BRP223.062.2 saṃhitādhyāyinā bhāvyaṃ gṛhe vai gṛhamedhinā || 62 ||

BRP223.063.1 nityaṃ svādhyāyayuktena na cādhyayanajīvinā |

BRP223.063.2 evambhūto hi yo vipraḥ satataṃ satpathe sthitaḥ || 63 ||

BRP223.064.1 āhitāgnir adhīyāno brahmabhūyāya kalpate |

BRP223.064.2 brāhmaṇyaṃ devi samprāpya rakṣitavyaṃ yatātmanā || 64 ||

BRP223.065.1 yonipratigrahādānaiḥ karmabhiś ca śucismite |

BRP223.065.2 etat te guhyam ākhyātaṃ yathā śūdro bhaved dvijaḥ |

BRP223.065.3 brāhmaṇo vā cyuto dharmād yathā śūdratvam āpnuyāt || 65 ||

[p. 710 ]

Chapter 224: On the effects of actions (dialogue between Śiva and Umā, cont.)

224 SS 360-362

umovāca:

BRP224.001.1 bhagavan sarvabhūteśa surāsuranamaskṛta |

BRP224.001.2 dharmādharme nṛṇāṃ deva brūhi me saṃśayaṃ vibho || 1 ||

BRP224.002.1 karmaṇā manasā vācā trividhair dehinaḥ sadā |

BRP224.002.2 badhyante bandhanaiḥ kair vā mucyante vā kathaṃ vada || 2 ||

BRP224.003.1 kena śīlena vai deva karmaṇā kīdṛśena vā |

BRP224.003.2 samācārair guṇaiḥ kair vā svargaṃ yāntīha mānavāḥ || 3 ||

śiva uvāca:

BRP224.004.1 devi dharmārthatattvajñe dharmanitye ume sadā |

BRP224.004.2 sarvaprāṇihitaḥ praśnaḥ śrūyatāṃ buddhivardhanaḥ || 4 ||

BRP224.005.1 satyadharmaratāḥ śāntāḥ sarvaliṅgavivarjitāḥ |

BRP224.005.2 nādharmeṇa na dharmeṇa badhyante chinnasaṃśayāḥ || 5 ||

BRP224.006.1 pralayotpattitattvajñāḥ sarvajñāḥ sarvadarśinaḥ |

BRP224.006.2 vītarāgā vimucyante puruṣāḥ karmabandhanaiḥ || 6 ||

BRP224.007.1 karmaṇā manasā vācā ye na hiṃsanti kiñcana |

BRP224.007.2 ye na majjanti kasmiṃścit te na badhnanti karmabhiḥ || 7 ||

BRP224.008.1 prāṇātipātād viratāḥ śīlavanto dayānvitāḥ |

BRP224.008.2 tulyadveṣyapriyā dāntā mucyante karmabandhanaiḥ || 8 ||

BRP224.009.1 sarvabhūtadayāvanto viśvāsyāḥ sarvajantuṣu |

BRP224.009.2 tyaktahiṃsrasamācārās te narāḥ svargagāminaḥ || 9 ||

BRP224.010.1 parasvanirmamā nityaṃ paradāravivarjikāḥ |

BRP224.010.2 dharmalabdhārthabhoktāras te narāḥ svargagāminaḥ || 10 ||

BRP224.011.1 mātṛvat svasṛvac caiva nityaṃ duhitṛvac ca ye |

BRP224.011.2 paradāreṣu vartante te narāḥ svargagāminaḥ || 11 ||

BRP224.012.1 svadāraniratā ye ca ṛtukālābhigāminaḥ |

BRP224.012.2 agrāmyasukhabhogāś ca te narāḥ svargagāminaḥ || 12 ||

BRP224.013.1 stainyān nivṛttāḥ satataṃ santuṣṭāḥ svadhanena ca |

BRP224.013.2 svabhāgyāny upajīvanti te narāḥ svargagāminaḥ || 13 ||

BRP224.014.1 paradāreṣu ye nityaṃ cāritrāvṛtalocanāḥ |

BRP224.014.2 jitendriyāḥ śīlaparās te narāḥ svargagāminaḥ || 14 ||

BRP224.015.1 eṣa daivakṛto mārgaḥ sevitavyaḥ sadā naraiḥ |

BRP224.015.2 akaṣāyakṛtaś caiva mārgaḥ sevyaḥ sadā budhaiḥ || 15 ||

BRP224.016.1 avṛthāpakṛtaś caiva mārgaḥ sevyaḥ sadā budhaiḥ |

BRP224.016.2 dānakarmatapoyuktaḥ śīlaśaucadayātmakaḥ |

BRP224.016.3 svargamārgam abhīpsadbhir na sevyas tv ata uttaraḥ || 16 ||

umovāca:

BRP224.017.1 vācā tu badhyate yena mucyate hy athavā punaḥ |

BRP224.017.2 tāni karmāṇi me deva vada bhūtapate 'nagha || 17 ||

śiva uvāca:

BRP224.018.1 ātmahetoḥ parārthe vā adharmāśritam eva ca |

BRP224.018.2 ye mṛṣā na vadantīha te narāḥ svargagāminaḥ || 18 ||

[p. 711 ]

BRP224.019.1 vṛttyarthaṃ dharmahetor vā kāmakārāt tathaiva ca |

BRP224.019.2 anṛtaṃ ye na bhāṣante te narāḥ svargagāminaḥ || 19 ||

BRP224.020.1 ślakṣṇāṃ vāṇīṃ svacchavarṇāṃ madhurāṃ pāpavarjitām |

BRP224.020.2 svagatenābhibhāṣante te narāḥ svargagāminaḥ || 20 ||

BRP224.021.1 paruṣaṃ ye na bhāṣante kaṭukaṃ niṣṭhuraṃ tathā |

BRP224.021.2 na paiśunyaratāḥ santas te narāḥ svargagāminaḥ || 21 ||

BRP224.022.1 piśunaṃ na prabhāṣante mitrabhedakaraṃ tathā |

BRP224.022.2 parapīḍākaraṃ caiva te narāḥ svargagāminaḥ || 22 ||

BRP224.023.1 ye varjayanti paruṣaṃ paradrohaṃ ca mānavāḥ |

BRP224.023.2 sarvabhūtasamā dāntās te narāḥ svargagāminaḥ || 23 ||

BRP224.024.1 śaṭhapralāpād viratā viruddhaparivarjakāḥ |

BRP224.024.2 saumyapralāpino nityaṃ te narāḥ svargagāminaḥ || 24 ||

BRP224.025.1 na kopād vyāharante ye vācaṃ hṛdayadāriṇīm |

BRP224.025.2 śāntiṃ vindanti ye kruddhās te narāḥ svargagāminaḥ || 25 ||

BRP224.026.1 eṣa vāṇīkṛto devi dharmaḥ sevyaḥ sadā naraiḥ |

BRP224.026.2 śubhasatyaguṇair nityaṃ varjanīyā mṛṣā budhaiḥ || 26 ||

umovāca:

BRP224.027.1 manasā badhyate yena karmaṇā puruṣaḥ sadā |

BRP224.027.2 tan me brūhi mahābhāga devadeva pinākadhṛk || 27 ||

maheśvara uvāca:

BRP224.028.1 mānaseneha dharmeṇa saṃyuktāḥ puruṣāḥ sadā |

BRP224.028.2 svargaṃ gacchanti kalyāṇi tan me kīrtayataḥ śṛṇu || 28 ||

BRP224.029.1 duṣpraṇītena manasā duṣpraṇītāntarākṛtiḥ |

BRP224.029.2 naro badhyeta yeneha śṛṇu vā taṃ śubhānane || 29 ||

BRP224.030.1 araṇye vijane nyastaṃ parasvaṃ dṛśyate yadā |

BRP224.030.2 manasāpi na gṛhṇanti te narāḥ svargagāminaḥ || 30 ||

BRP224.031.1 tathaiva paradārān ye kāmavṛttā rahogatāḥ |

BRP224.031.2 manasāpi na hiṃsanti te narāḥ svargagāminaḥ || 31 ||

BRP224.032.1 śatruṃ mitraṃ ca ye nityaṃ tulyena manasā narāḥ |

BRP224.032.2 bhajanti maitryaṃ saṅgamya te narāḥ svargagāminaḥ || 32 ||

BRP224.033.1 śrutavanto dayāvantaḥ śucayaḥ satyasaṅgarāḥ |

BRP224.033.2 svair arthaiḥ parisantuṣṭās te narāḥ svargagāminaḥ || 33 ||

BRP224.034.1 avairā ye tv anāyāsā maitracittaratāḥ sadā |

BRP224.034.2 sarvabhūtadayāvantas te narāḥ svargagāminaḥ || 34 ||

BRP224.035.1 jñātavantaḥ kriyāvantaḥ kṣamāvantaḥ suhṛtpriyāḥ |

BRP224.035.2 dharmādharmavido nityaṃ te narāḥ svargagāminaḥ || 35 ||

BRP224.036.1 śubhānām aśubhānāṃ ca karmaṇāṃ phalasañcaye |

BRP224.036.2 nirākāṅkṣāś ca ye devi te narāḥ svargagāminaḥ || 36 ||

[p. 712 ]

BRP224.037.1 pāpopetān varjayanti devadvijaparāḥ sadā |

BRP224.037.2 samutthānam anuprāptās te narāḥ svargagāminaḥ || 37 ||

BRP224.038.1 śubhaiḥ karmaphalair devi mayaite parikīrtitāḥ |

BRP224.038.2 svargamārgaparā bhūyaḥ kiṃ tvaṃ śrotum ihecchasi || 38 ||

umovāca:

BRP224.039.1 mahān me saṃśayaḥ kaścin martyān prati maheśvara |

BRP224.039.2 tasmāt tvaṃ nipuṇenādya mama vyākhyātum arhasi || 39 ||

BRP224.040.1 kenāyur labhate dīrghaṃ karmaṇā puruṣaḥ prabho |

BRP224.040.2 tapasā vāpi deveśa kenāyur labhate mahat || 40 ||

BRP224.041.1 kṣīṇāyuḥ kena bhavati karmaṇā bhuvi mānavaḥ |

BRP224.041.2 vipākaṃ karmaṇāṃ deva vaktum arhasy anindita || 41 ||

BRP224.042.1 apare ca mahābhāgyā mandabhāgyās tathā pare |

BRP224.042.2 akulīnāḥ kulīnāś ca sambhavanti tathā pare || 42 ||

BRP224.043.1 durdarśāḥ kecid ābhānti narāḥ kāṣṭhamayā iva |

BRP224.043.2 priyadarśās tathā cānye darśanād eva mānavāḥ || 43 ||

BRP224.044.1 duṣprajñāḥ kecid ābhānti kecid ābhānti paṇḍitāḥ |

BRP224.044.2 mahāprajñās tathā cānye jñānavijñānabhāvinaḥ || 44 ||

BRP224.045.1 alpavācās tathā kecin mahāvācās tathā pare |

BRP224.045.2 dṛśyante puruṣā deva tato vyākhyātum arhasi || 45 ||

śiva uvāca:

BRP224.046.1 hanta te 'haṃ pravakṣyāmi devi karmaphalodayam |

BRP224.046.2 martyaloke naraḥ sarvo yena svaṃ phalam aśnute || 46 ||

BRP224.047.1 prāṇātipātī yogīndro daṇḍahasto naraḥ sadā |

BRP224.047.2 nityam udyataśastraś ca hanti bhūtagaṇān naraḥ || 47 ||

BRP224.048.1 nirdayaḥ sarvabhūtebhyo nityam udvegakārakaḥ |

BRP224.048.2 api kīṭapataṅgānām aśaraṇyaḥ sunirghṛṇaḥ || 48 ||

BRP224.049.1 evambhūto naro devi nirayaṃ pratipadyate |

BRP224.049.2 viparītas tu dharmātmā svarūpeṇābhijāyate || 49 ||

BRP224.050.1 nirayaṃ yāti hiṃsātmā yāti svargam ahiṃsakaḥ |

BRP224.050.2 yātanāṃ niraye raudrāṃ sakṛcchrāṃ labhate naraḥ || 50 ||

BRP224.051.1 yaḥ kaścin nirayāt tasmāt samuttarati karhicit |

BRP224.051.2 mānuṣyaṃ labhate vāpi hīnāyus tatra jāyate || 51 ||

BRP224.052.1 pāpena karmaṇā devi yukto hiṃsādibhir yataḥ |

BRP224.052.2 ahitaḥ sarvabhūtānāṃ hīnāyur upajāyate || 52 ||

BRP224.053.1 śubhena karmaṇā devi prāṇighātavivarjitaḥ |

BRP224.053.2 śubhena karmaṇā devi prāṇighātavivarjitaḥ |

BRP224.053.3 nikṣiptaśastro nirdaṇḍo na hiṃsati kadācana || 53 ||

[p. 713 ]

BRP224.054.1 na ghātayati no hanti ghnantaṃ naivānumodate |

BRP224.054.2 sarvabhūteṣu sasneho yathātmani tathā pare || 54 ||

BRP224.055.1 īdṛśaḥ puruṣo nityaṃ devi devatvam aśnute |

BRP224.055.2 upapannān sukhān bhogān sadāśnāti mudā yutaḥ || 55 ||

BRP224.056.1 atha cen mānuṣe loke kadācid upapadyate |

BRP224.056.2 eṣa dīrghāyuṣāṃ mārgaḥ suvṛttānāṃ sukarmaṇām |

BRP224.056.3 prāṇihiṃsāvimokṣeṇa brahmaṇā samudīritaḥ || 56 ||

Chapter 225: On rebirth (dialogue between Śiva and Umā, cont.)

225 SS 362-363

umovāca:

BRP225.001.1 kiṃśīlaḥ kiṃsamācāraḥ puruṣaḥ kaiś ca karmabhiḥ |

BRP225.001.2 svargaṃ samabhipadyeta sampradānena kena vā || 1 ||

maheśvara uvāca:

BRP225.002.1 dātā brāhmaṇasatkartā dīnārtakṛpaṇādiṣu |

BRP225.002.2 bhakṣabhojyānnapānānāṃ vāsasāṃ ca mahāmatiḥ || 2 ||

BRP225.003.1 pratiśrayān sabhāḥ kuryāt prapāḥ puṣkariṇīs tathā |

BRP225.003.2 nityakādīni karmāṇi karoti prayataḥ śuciḥ || 3 ||

BRP225.004.1 āsanaṃ śayanaṃ yānaṃ gṛhaṃ ratnaṃ dhanaṃ tathā |

BRP225.004.2 sasyajātāni sarvāṇi sakṣetrāṇy atha yoṣitaḥ || 4 ||

BRP225.005.1 supraśāntamanā nityaṃ yaḥ prayacchati mānavaḥ |

BRP225.005.2 evambhūto naro devi devaloke 'bhijāyate || 5 ||

BRP225.006.1 tatroṣya suciraṃ kālaṃ bhuktvā bhogān anuttamān |

BRP225.006.2 sahāpsarobhir mudito ramitvā nandanādiṣu || 6 ||

BRP225.007.1 tasmāc cyuto maheśāni mānuṣeṣūpajāyate |

BRP225.007.2 mahābhāgakule devi dhanadhānyasamācite || 7 ||

BRP225.008.1 tatra kāmaguṇaiḥ sarvaiḥ samupeto mudānvitaḥ |

BRP225.008.2 mahākāryo mahābhogo dhanī bhavati mānavaḥ || 8 ||

BRP225.009.1 ete devi mahābhāgāḥ prāṇino dānaśālinaḥ |

BRP225.009.2 brahmaṇā vai purā proktāḥ sarvasya priyadarśanāḥ || 9 ||

BRP225.010.1 apare mānavā devi pradānakṛpaṇā dvijāḥ |

BRP225.010.2 ye 'nnāni na prayacchanti vidyamāne 'py abuddhayaḥ || 10 ||

BRP225.011.1 dīnāndhakṛpaṇān dṛṣṭvā bhikṣukān atithīn api |

BRP225.011.2 yācyamānā nivartante jihvālobhasamanvitāḥ || 11 ||

BRP225.012.1 na dhanāni na vāsāṃsi na bhogān na ca kāñcanam |

BRP225.012.2 na gāś ca nānnavikṛtiṃ prayacchanti kadācana || 12 ||

BRP225.013.1 apralubdhāś ca ye lubdhā nāstikā dānavarjitaḥ |

BRP225.013.2 evambhūtā narā devi nirayaṃ yānty abuddhayaḥ || 13 ||

BRP225.014.1 te vai manuṣyatāṃ yānti yadā kālasya paryayāt |

BRP225.014.2 dhanarikte kule janma labhante svalpabuddhayaḥ || 14 ||

BRP225.015.1 kṣutpipāsāparītāś ca sarvalokabahiṣkṛtāḥ |

BRP225.015.2 nirāśāḥ sarvabhogebhyo jīvanty adharmajīvikāḥ || 15 ||

[p. 714 ]

BRP225.016.1 alpabhogakule jātā alpabhogaratā narāḥ |

BRP225.016.2 anena karmaṇā devi bhavanty adhanino narāḥ || 16 ||

BRP225.017.1 apare dambhino nityaṃ māninaḥ parato ratāḥ |

BRP225.017.2 āsanārhasya ye pīṭhaṃ na yacchanty alpacetasaḥ || 17 ||

BRP225.018.1 mārgārhasya ca ye mārgaṃ na prayacchanty abuddhayaḥ |

BRP225.018.2 arghārhān na ca saṃskārair arcayanti yathāvidhi || 18 ||

BRP225.019.1 pādyam ācamanīyaṃ vā prayacchanty abhibuddhayaḥ |

BRP225.019.2 śubhaṃ cābhimataṃ premṇā guruṃ nābhivadanti ye || 19 ||

BRP225.020.1 abhimānapravṛddhena lobhena samam āsthitāḥ |

BRP225.020.2 sammānyāṃś cāvamanyante vṛddhān paribhavanti ca || 20 ||

BRP225.021.1 evaṃvidhā narā devi sarve nirayagāminaḥ |

BRP225.021.2 te ced yadi narās tasmān nirayād uttaranti ca || 21 ||

BRP225.022.1 varṣapūgais tato janma labhante kutsite kule |

BRP225.022.2 śvapākapulkasādīnāṃ kutsitānām acetasām || 22 ||

BRP225.023.1 kuleṣu te 'bhijāyante guruvṛddhopatāpinaḥ |

BRP225.023.2 na dambhī na ca mānī yo devatātithipūjakaḥ || 23 ||

BRP225.024.1 lokapūjyo namaskartā prasūto madhuraṃ vacaḥ |

BRP225.024.2 sarvakarmapriyakaraḥ sarvabhūtapriyaḥ sadā || 24 ||

BRP225.025.1 adveṣī sumukhaḥ ślakṣṇaḥ snigdhavāṇīpradaḥ sadā |

BRP225.025.2 svāgatenaiva sarveṣāṃ bhūtānām avihiṃsakaḥ || 25 ||

BRP225.026.1 yathārthaṃ satkriyāpūrvam arcayann avatiṣṭhate |

BRP225.026.2 mārgārhāya dadan mārgaṃ gurum abhyarcayan sadā || 26 ||

BRP225.027.1 atithipragraharatas tathābhyāgatapūjakaḥ |

BRP225.027.2 evambhūto naro devi svargatiṃ pratipadyate || 27 ||

BRP225.028.1 tato mānuṣyam āsādya viśiṣṭakulajo bhavet |

BRP225.028.2 tatrāsau vipulair bhogaiḥ sarvaratnasamāyutaḥ || 28 ||

BRP225.029.1 yathārhadātā cārheṣu dharmacaryāparo bhavet |

BRP225.029.2 sammataḥ sarvabhūtānāṃ sarvalokanamaskṛtaḥ || 29 ||

BRP225.030.1 svakarmaphalam āpnoti svayam eva naraḥ sadā |

BRP225.030.2 eṣa dharmo mayā prokto vidhātrā svayam īritaḥ || 30 ||

BRP225.031.1 yas tu raudrasamācāraḥ sarvasattvabhayaṅkaraḥ |

BRP225.031.2 hastābhyāṃ yadi vā padbhyāṃ rajjvā daṇḍena vā punaḥ || 31 ||

BRP225.032.1 loṣṭaiḥ stambhair upāyair vā jantūn bādheta śobhane |

BRP225.032.2 hiṃsārthaṃ niṣkṛtiprajñaḥ prodvejayati caiva hi || 32 ||

BRP225.033.1 upakrāmati jantūṃś ca udvegajananaḥ sadā |

BRP225.033.2 evaṃ śīlasamācāro nirayaṃ pratipadyate || 33 ||

BRP225.034.1 sa cen manuṣyatāṃ gacched yadi kālasya paryayāt |

BRP225.034.2 bahvābādhāparikliṣṭe kule jayati so 'dhame || 34 ||

BRP225.035.1 lokadviṣṭo 'dhamaḥ puṃsāṃ svayaṃ karmakṛtaiḥ phalaiḥ |

BRP225.035.2 eṣa devi manuṣyeṣu boddhavyo jñātibandhuṣu || 35 ||

[p. 715 ]

BRP225.036.1 aparaḥ sarvabhūtāni dayāvān anupaśyati |

BRP225.036.2 maitrī dṛṣṭiḥ pitṛsamo nirvairo niyatendriyaḥ || 36 ||

BRP225.037.1 nodvejayati bhūtāni na ca hanti dayāparaḥ |

BRP225.037.2 hastapādaiś ca niyatair viśvāsyaḥ sarvajantuṣu || 37 ||

BRP225.038.1 na rajjvā na ca daṇḍena na loṣṭair nāyudhena ca |

BRP225.038.2 udvejayati bhūtāni śubhakarmā dayāparaḥ || 38 ||

BRP225.039.1 evaṃ śīlasamācāraḥ svarge samupajāyate |

BRP225.039.2 tatrāsau bhavane divye mudā vasati devavat || 39 ||

BRP225.040.1 sa cet svargakṣayān martyo manuṣyeṣūpajāyate |

BRP225.040.2 alpāyāso nirātaṅkaḥ sa jātaḥ sukham edhate || 40 ||

BRP225.041.1 sukhabhāgī nirāyāso nirudvegaḥ sadā naraḥ |

BRP225.041.2 eṣa devi satāṃ mārgo bādhā yatra na vidyate || 41 ||

umovāca:

BRP225.042.1 ime manuṣyā dṛśyante ūhāpohaviśāradāḥ |

BRP225.042.2 jñānavijñānasampannāḥ prajñāvanto 'rthakovidāḥ || 42 ||

BRP225.043.1 duṣprajñāś cāpare deva jñānavijñānavarjitāḥ |

BRP225.043.2 kena karmavipākena prajñāvān puruṣo bhavet || 43 ||

BRP225.044.1 alpaprajño virūpākṣa kathaṃ bhavati mānavaḥ |

BRP225.044.2 evaṃ tvaṃ saṃśayaṃ chindhi sarvadharmabhṛtāṃ vara || 44 ||

BRP225.045.1 jātyandhāś cāpare deva rogārtāś cāpare tathā |

BRP225.045.2 narāḥ klībāś ca dṛśyante kāraṇaṃ brūhi tatra vai || 45 ||

maheśvara uvāca:

BRP225.046.1 brāhmaṇān vedaviduṣaḥ siddhān dharmavidas tathā |

BRP225.046.2 paripṛcchanty aharahaḥ kuśalākuśalaṃ sadā || 46 ||

BRP225.047.1 varjayanto 'śubhaṃ karma sevamānāḥ śubhaṃ tathā |

BRP225.047.2 labhante svargatiṃ nityam iha loke yathāsukham || 47 ||

BRP225.048.1 sa cen manuṣyatāṃ yāti medhāvī tatra jāyate |

BRP225.048.2 śrutaṃ yajñānugaṃ yasya kalyāṇam upajāyate || 48 ||

BRP225.049.1 paradāreṣu ye cāpi cakṣur duṣṭaṃ prayuñjate |

BRP225.049.2 tena duṣṭasvabhāvena jātyandhās te bhavanti hi || 49 ||

BRP225.050.1 manasāpi praduṣṭena nagnāṃ paśyanti ye striyam |

BRP225.050.2 rogārtās te bhavantīha narā duṣkṛtakāriṇaḥ || 50 ||

BRP225.051.1 ye tu mūḍhā durācārā viyonau maithune ratāḥ |

BRP225.051.2 puruṣeṣu suduṣprajñāḥ klībatvam upayānti te || 51 ||

BRP225.052.1 paśūṃś ca ye vai badhnanti ye caiva gurutalpagāḥ |

BRP225.052.2 prakīrṇamaithunā ye ca klībā jāyanti vai narāḥ || 52 ||

umovāca:

BRP225.053.1 avadyaṃ kiṃ tu vai karma niravadyaṃ tathaiva ca |

BRP225.053.2 śreyaḥ kurvann avāpnoti mānavo devasattama || 53 ||

maheśvara uvāca:

BRP225.054.1 śreyāṃsaṃ mārgam anvicchan sadā yaḥ pṛcchati dvijān |

BRP225.054.2 dharmānveṣī guṇākāṅkṣī sa svargaṃ samupāśnute || 54 ||

[p. 716 ]

BRP225.055.1 yadi mānuṣyatāṃ devi kadācit sanniyacchati |

BRP225.055.2 medhāvī dhāraṇāyuktaḥ prājñas tatrāpi jāyate || 55 ||

BRP225.056.1 eṣa devi satāṃ dharmo gantavyo bhūtikārakaḥ |

BRP225.056.2 nṛṇāṃ hitārthāya sadā mayā caivam udāhṛtaḥ || 56 ||

umovāca:

BRP225.057.1 apare svalpavijñānā dharmavidveṣiṇo narāḥ |

BRP225.057.2 brāhmaṇān vedaviduṣo necchanti parisarpitum || 57 ||

BRP225.058.1 vratavanto narāḥ kecic chraddhādamaparāyaṇāḥ |

BRP225.058.2 avratā bhraṣṭaniyamās tathānye rākṣasopamāḥ || 58 ||

BRP225.059.1 yajvānaś ca tathaivānye nirmohāś ca tathā pare |

BRP225.059.2 kena karmavipākena bhavantīha vadasva me || 59 ||

maheśvara uvāca:

BRP225.060.1 āgamālokadharmāṇāṃ maryādāḥ pūrvanirmitāḥ |

BRP225.060.2 pramāṇenānuvartante dṛśyante ha dṛḍhavratāḥ || 60 ||

BRP225.061.1 adharmaṃ dharmam ity āhur ye ca mohavaśaṃ gatāḥ |

BRP225.061.2 avratā naṣṭamaryādās te narā brahmarākṣasāḥ || 61 ||

BRP225.062.1 ye vai kālakṛtodyogāt sambhavantīha mānavāḥ |

BRP225.062.2 nirhomā nirvaṣaṭkārās te bhavanti narādhamāḥ || 62 ||

BRP225.063.1 eṣa devi mayā sarvasaṃśayacchedanāya te |

BRP225.063.2 kuśalākuśalo nṝṇāṃ vyākhyāto dharmasāgaraḥ || 63 ||

Chapter 226: Dialogue between Śiva and the sages

226 SS 363-365

vyāsa uvāca:

BRP226.001.1 śrutvaivaṃ sā jaganmātā bhartur vacanam āditaḥ |

BRP226.001.2 hṛṣṭā babhūva suprītā vismitā ca tadā dvijāḥ || 1 ||

BRP226.002.1 ye tatrāsan munivarās tripurāreḥ samīpataḥ |

BRP226.002.2 tīrthayātrāprasaṅgena gatās tasmin girau dvijāḥ || 2 ||

BRP226.003.1 te 'pi sampūjya taṃ devaṃ śūlapāṇiṃ praṇamya ca |

BRP226.003.2 papracchuḥ saṃśayaṃ caiva lokānāṃ hitakāmyayā || 3 ||

munaya ūcuḥ:

BRP226.004.1 trilocana namas te 'stu dakṣakratuvināśana |

BRP226.004.2 pṛcchāmas tvāṃ jagannātha saṃśayaṃ hṛdi saṃsthitam || 4 ||

BRP226.005.1 saṃsāre 'smin mahāghore bhairave lomaharṣaṇe |

BRP226.005.2 bhramanti suciraṃ kālaṃ puruṣāś cālpamedhasaḥ || 5 ||

BRP226.006.1 yenopāyena mucyante janmasaṃsārabandhanāt |

BRP226.006.2 brūhi tac chrotum icchāmaḥ paraṃ kautūhalaṃ hi naḥ || 6 ||

maheśvara uvāca:

BRP226.007.1 karmapāśanibaddhānāṃ narāṇāṃ duḥkhabhāginām |

BRP226.007.2 nānyopāyaṃ prapaśyāmi vāsudevāt paraṃ dvijāḥ || 7 ||

BRP226.008.1 ye pūjayanti taṃ devaṃ śaṅkhacakragadādharam |

BRP226.008.2 vāṅmanaḥkarmabhiḥ samyak te yānti paramāṃ gatim || 8 ||

[p. 717 ]

BRP226.009.1 kiṃ teṣāṃ jīviteneha paśuvac ceṣṭitena ca |

BRP226.009.2 yeṣāṃ na pravaṇaṃ cittaṃ vāsudeve jaganmaye || 9 ||

ṛṣaya ūcuḥ:

BRP226.010.1 pinākin bhaganetraghna sarvalokanamaskṛta |

BRP226.010.2 māhātmyaṃ vāsudevasya śrotum icchāma śaṅkara || 10 ||

maheśvara uvāca:

BRP226.011.1 pitāmahād api varaḥ śāśvataḥ puruṣo hariḥ |

BRP226.011.2 kṛṣṇo jāmbūnadābhāso vyabhre sūrya ivoditaḥ || 11 ||

BRP226.012.1 daśabāhur mahātejā devatāriniṣūdanaḥ |

BRP226.012.2 śrīvatsāṅko hṛṣīkeśaḥ sarvadaivatayūthapaḥ || 12 ||

BRP226.013.1 brahmā tasyodarabhavas tasyāhaṃ ca śirobhavaḥ |

BRP226.013.2 śiroruhebhyo jyotīṃṣi romabhyaś ca surāsurāḥ || 13 ||

BRP226.014.1 ṛṣayo dehasambhūtās tasya lokāś ca śāśvatāḥ |

BRP226.014.2 pitāmahagṛhaṃ sākṣāt sarvadevagṛhaṃ ca saḥ || 14 ||

BRP226.015.1 so 'syāḥ pṛthivyāḥ kṛtsnāyāḥ sraṣṭā tribhuvaneśvaraḥ |

BRP226.015.2 saṃhartā caiva bhūtānāṃ sthāvarasya carasya ca || 15 ||

BRP226.016.1 sa hi devadevaḥ sākṣād devanāthaḥ parantapaḥ |

BRP226.016.2 sarvajñaḥ sarvasaṃsraṣṭā sarvagaḥ sarvatomukhaḥ || 16 ||

BRP226.017.1 na tasmāt paramaṃ bhūtaṃ triṣu lokeṣu kiñcana |

BRP226.017.2 sanātano mahābhāgo govinda iti viśrutaḥ || 17 ||

BRP226.018.1 sa sarvān pārthivān saṅkhye ghātayiṣyati mānadaḥ |

BRP226.018.2 surakāryārtham utpanno mānuṣyaṃ vapur āsthitaḥ || 18 ||

BRP226.019.1 nahi devagaṇāḥ śaktās trivikramavinākṛtāḥ |

BRP226.019.2 bhuvane devakāryāṇi kartuṃ nāyakavarjitaḥ || 19 ||

BRP226.020.1 nāyakaḥ sarvabhūtānāṃ sarvabhūtanamaskṛtaḥ |

BRP226.020.2 etasya devanāthasya kāryasya ca parasya ca || 20 ||

BRP226.021.1 brahmabhūtasya satataṃ brahmarṣiśaraṇasya ca |

BRP226.021.2 brahmā vasati nābhisthaḥ śarīre 'haṃ ca saṃsthitaḥ || 21 ||

BRP226.022.1 sarvāḥ sukhaṃ saṃsthitāś ca śarīre tasya devatāḥ |

BRP226.022.2 sa devaḥ puṇḍarīkākṣaḥ śrīgarbhaḥ śrīsahoṣitaḥ || 22 ||

BRP226.023.1 śārṅgacakrāyudhaḥ khaḍgī sarvanāgaripudhvajaḥ |

BRP226.023.2 uttamena suśīlena śaucena ca damena ca || 23 ||

BRP226.024.1 parākrameṇa vīryeṇa vapuṣā darśanena ca |

BRP226.024.2 ārohaṇapramāṇena vīryeṇārjavasampadā || 24 ||

BRP226.025.1 ānṛśaṃsyena rūpeṇa balena ca samanvitaḥ |

BRP226.025.2 astraiḥ samuditaḥ sarvair divyair adbhutadarśanaiḥ || 25 ||

BRP226.026.1 yogamāyāsahasrākṣo virūpākṣo mahāmanāḥ |

BRP226.026.2 vācā mitrajanaślāghī jñātibandhujanapriyaḥ || 26 ||

BRP226.027.1 kṣamāvāṃś cānahaṃvādī sa devo brahmadāyakaḥ |

BRP226.027.2 bhayahartā bhayārtānāṃ mitrānandavivardhanaḥ || 27 ||

BRP226.028.1 śaraṇyaḥ sarvabhūtānāṃ dīnānāṃ pālane rataḥ |

BRP226.028.2 śrutavān atha sampannaḥ sarvabhūtanamaskṛtaḥ || 28 ||

[p. 718 ]

BRP226.029.1 samāśritānām upakṛc chatrūṇāṃ bhayakṛt tathā |

BRP226.029.2 nītijño nītisampanno brahmavādī jitendriyaḥ || 29 ||

BRP226.030.1 bhavārtham eva devānāṃ buddhyā paramayā yutaḥ |

BRP226.030.2 prājāpatye śubhe mārge mānave dharmasaṃskṛte || 30 ||

BRP226.031.1 samutpatsyati govindo manor vaṃśe mahātmanaḥ |

BRP226.031.2 aṃśo nāma manoḥ putro hy antardhāmā tataḥ param || 31 ||

BRP226.032.1 antardhāmno havirdhāmā prajāpatir aninditaḥ |

BRP226.032.2 prācīnabarhir bhavitā havirdhāmnaḥ suto dvijāḥ || 32 ||

BRP226.033.1 tasya pracetaḥpramukhā bhaviṣyanti daśātmajāḥ |

BRP226.033.2 prācetasas tathā dakṣo bhaviteha prajāpatiḥ || 33 ||

BRP226.034.1 dākṣāyaṇyas tathādityo manur ādityatas tataḥ |

BRP226.034.2 manoś ca vaṃśaja ilā sudyumnaś ca bhaviṣyati || 34 ||

BRP226.035.1 budhāt purūravāś cāpi tasmād āyur bhaviṣyati |

BRP226.035.2 nahuṣo bhavitā tasmād yayātis tasya cātmajaḥ || 35 ||

BRP226.036.1 yadus tasmān mahāsattvaḥ kroṣṭā tasmād bhaviṣyati |

BRP226.036.2 kroṣṭuś caiva mahān putro vṛjinīvān bhaviṣyati || 36 ||

BRP226.037.1 vṛjinīvataś ca bhavitā uṣaṅgur aparājitaḥ |

BRP226.037.2 uṣaṅgor bhavitā putraḥ śūraś citrarathas tathā || 37 ||

BRP226.038.1 tasya tv avarajaḥ putraḥ śūro nāma bhaviṣyati |

BRP226.038.2 teṣāṃ vikhyātavīryāṇāṃ cāritraguṇaśālinām || 38 ||

BRP226.039.1 yajvināṃ ca viśuddhānāṃ vaṃśe brāhmaṇasattamāḥ |

BRP226.039.2 sa śūraḥ kṣatriyaśreṣṭho mahāvīryo mahāyaśāḥ || 39 ||

BRP226.040.1 svavaṃśavistārakaraṃ janayiṣyati mānadam |

BRP226.040.2 vasudevam iti khyātaṃ putram ānakadundubhim || 40 ||

BRP226.041.1 tasya putraś caturbāhur vāsudevo bhaviṣyati |

BRP226.041.2 dātā brāhmaṇasatkartā brahmabhūto dvijapriyaḥ || 41 ||

BRP226.042.1 rājño baddhān sa sarvān vai mokṣayiṣyati yādavaḥ |

BRP226.042.2 jarāsandhaṃ tu rājānaṃ nirjitya girigahvare || 42 ||

BRP226.043.1 sarvapārthivaratnāḍhyo bhaviṣyati sa vīryavān |

BRP226.043.2 pṛthivyām apratihato vīryeṇāpi bhaviṣyati || 43 ||

BRP226.044.1 vikrameṇa ca sampannaḥ sarvapārthivapārthivaḥ |

BRP226.044.2 śūraḥ saṃhanano bhūto dvārakāyāṃ vasan prabhuḥ || 44 ||

BRP226.045.1 pālayiṣyati gāṃ devīṃ vinirjitya durāśayān |

BRP226.045.2 taṃ bhavantaḥ samāsādya brāhmaṇair arhaṇair varaiḥ || 45 ||

BRP226.046.1 arcayantu yathānyāyaṃ brahmāṇam iva śāśvatam |

BRP226.046.2 yo hi māṃ draṣṭum iccheta brahmāṇaṃ ca pitāmaham || 46 ||

BRP226.047.1 draṣṭavyas tena bhagavān vāsudevaḥ pratāpavān |

BRP226.047.2 dṛṣṭe tasminn ahaṃ dṛṣṭo na me 'trāsti vicāraṇā || 47 ||

BRP226.048.1 pitāmaho vāsudeva iti vitta tapodhanāḥ |

BRP226.048.2 sa yasya puṇḍarīkākṣaḥ prītiyukto bhaviṣyati || 48 ||

[p. 719 ]

BRP226.049.1 tasya devagaṇaḥ prīto brahmapūrvo bhaviṣyati |

BRP226.049.2 yas tu taṃ mānavo loke saṃśrayiṣyati keśavam || 49 ||

BRP226.050.1 tasya kīrtir yaśaś caiva svargaś caiva bhaviṣyati |

BRP226.050.2 dharmāṇāṃ deśikaḥ sākṣād bhaviṣyati sa dharmavān || 50 ||

BRP226.051.1 dharmavidbhiḥ sa deveśo namaskāryaḥ sadācyutaḥ |

BRP226.051.2 dharma eva sadā hi syād asminn abhyarcite vibhau || 51 ||

BRP226.052.1 sa hi devo mahātejāḥ prajāhitacikīrṣayā |

BRP226.052.2 dharmārthaṃ puruṣavyāghra ṛṣikoṭīḥ sasarja ca || 52 ||

BRP226.053.1 tāḥ sṛṣṭās tena vidhinā parvate gandhamādane |

BRP226.053.2 sanatkumārapramukhās tiṣṭhanti tapasānvitāḥ || 53 ||

BRP226.054.1 tasmāt sa vāgmī dharmajño namasyo dvijapuṅgavāḥ |

BRP226.054.2 vandito hi sa vandeta mānito mānayīta ca || 54 ||

BRP226.055.1 dṛṣṭaḥ paśyed aharahaḥ saṃśritaḥ pratisaṃśrayet |

BRP226.055.2 arcitaś cārcayen nityaṃ sa devo dvijasattamāḥ || 55 ||

BRP226.056.1 evaṃ tasyānavadyasya viṣṇor vai paramaṃ tapaḥ |

BRP226.056.2 ādidevasya mahataḥ sajjanācaritaṃ sadā || 56 ||

BRP226.057.1 bhuvane 'bhyarcito nityaṃ devair api sanātanaḥ |

BRP226.057.2 abhayenānurūpeṇa prapadya tam anuvratāḥ || 57 ||

BRP226.058.1 karmaṇā manasā vācā sa namasyo dvijaiḥ sadā |

BRP226.058.2 yatnavadbhir upasthāya draṣṭavyo devakīsutaḥ || 58 ||

BRP226.059.1 eṣa vai vihito mārgo mayā vai munisattamāḥ |

BRP226.059.2 taṃ dṛṣṭvā sarvadeveśaṃ dṛṣṭāḥ syuḥ surasattamāḥ || 59 ||

BRP226.060.1 mahāvarāhaṃ taṃ devaṃ sarvalokapitāmaham |

BRP226.060.2 ahaṃ caiva namasyāmi nityam eva jagatpatim || 60 ||

BRP226.061.1 tatra ca tritayaṃ dṛṣṭaṃ bhaviṣyati na saṃśayaḥ |

BRP226.061.2 samastā hi vayaṃ devās tasya dehe vasāmahe || 61 ||

BRP226.062.1 tasyaiva cāgrajo bhrātā sitādrinicayaprabhaḥ |

BRP226.062.2 halī bala iti khyāto bhaviṣyati dharādharaḥ || 62 ||

BRP226.063.1 triśirās tasya devasya dṛṣṭo 'nanta iti prabhoḥ |

BRP226.063.2 suparṇo yasya vīryeṇa kaśyapasyātmajo balī || 63 ||

BRP226.064.1 antaṃ naivāśakad draṣṭuṃ devasya paramātmanaḥ |

BRP226.064.2 sa ca śeṣo vicarate parayā vai mudā yutaḥ || 64 ||

BRP226.065.1 antarvasati bhogena parirabhya vasundharām |

BRP226.065.2 ya eṣa viṣṇuḥ so 'nanto bhagavān vasudhādharaḥ || 65 ||

BRP226.066.1 yo rāmaḥ sa hṛṣīkeśo 'cyutaḥ sarvadharādharaḥ |

BRP226.066.2 tāv ubhau puruṣavyāghrau divyau divyaparākramau || 66 ||

BRP226.067.1 draṣṭavyau mānanīyau ca cakralāṅgaladhāriṇau |

BRP226.067.2 eṣa vo 'nugrahaḥ prokto mayā puṇyas tapodhanāḥ |

BRP226.067.3 tad bhavanto yaduśreṣṭhaṃ pūjayeyuḥ prayatnataḥ || 67 ||

[p. 720 ]

Chapter 227: On the destiny of Vaiṣṇavas after death

227 SS 365-366

munaya ūcuḥ:

BRP227.001.1 aho kṛṣṇasya māhātmyaṃ śrutam asmābhir adbhutam |

BRP227.001.2 sarvapāpaharaṃ puṇyaṃ dhanyaṃ saṃsāranāśanam || 1 ||

BRP227.002.1 sampūjya vidhivad bhaktyā vāsudevaṃ mahāmune |

BRP227.002.2 kāṃ gatiṃ yānti manujā vāsudevārcane ratāḥ || 2 ||

BRP227.003.1 kiṃ prāpnuvanti te mokṣaṃ kiṃ vā svargaṃ mahāmune |

BRP227.003.2 athavā kiṃ muniśreṣṭha prāpnuvanty ubhayaṃ phalam || 3 ||

BRP227.004.1 chettum arhasi sarvajña saṃśayaṃ no hṛdi sthitam |

BRP227.004.2 chettā nānyo 'sti loke 'smiṃs tvadṛte munisattama || 4 ||

vyāsa uvāca:

BRP227.005.1 sādhu sādhu muniśreṣṭhā bhavadbhir yad udāhṛtam |

BRP227.005.2 śṛṇudhvam ānupūrvyeṇa vaiṣṇavānāṃ sukhāvaham || 5 ||

BRP227.006.1 dīkṣāmātreṇa kṛṣṇasya narā mokṣaṃ vrajanti vai |

BRP227.006.2 kiṃ punar ye sadā bhaktyā pūjayanty acyutaṃ dvijāḥ || 6 ||

BRP227.007.1 na teṣāṃ durlabhaḥ svargo mokṣaś ca munisattamāḥ |

BRP227.007.2 labhante vaiṣṇavāḥ kāmān yān yān vāñchanti durlabhān || 7 ||

BRP227.008.1 ratnaparvatam āruhya naro ratnaṃ yathādadet |

BRP227.008.2 svecchayā muniśārdūlās tathā kṛṣṇān manorathān || 8 ||

BRP227.009.1 kalpavṛkṣaṃ samāsādya phalāni svecchayā yathā |

BRP227.009.2 gṛhṇāti puruṣo viprās tathā kṛṣṇān manorathān || 9 ||

BRP227.010.1 śraddhayā vidhivat pūjya vāsudevaṃ jagadgurum |

BRP227.010.2 dharmārthakāmamokṣāṇāṃ prāpnuvanti narāḥ phalam || 10 ||

BRP227.011.1 ārādhya taṃ jagannāthaṃ viśuddhenāntarātmanā |

BRP227.011.2 prāpnuvanti narāḥ kāmān surāṇām api durlabhān || 11 ||

BRP227.012.1 ye 'rcayanti sadā bhaktyā vāsudevākhyam avyayam |

BRP227.012.2 na teṣāṃ durlabhaṃ kiñcid vidyate bhuvanatraye || 12 ||

BRP227.013.1 dhanyās te puruṣā loke ye 'rcayanti sadā harim |

BRP227.013.2 sarvapāpaharaṃ devaṃ sarvakāmaphalapradam || 13 ||

BRP227.014.1 brāhmaṇāḥ kṣatriyā vaiśyāḥ striyaḥ śūdrāntyajātayaḥ |

BRP227.014.2 sampūjya taṃ suravaraṃ prāpnuvanti parāṃ gatim || 14 ||

BRP227.015.1 tasmāc chṛṇudhvaṃ munayo yat pṛcchata mamānaghāḥ |

BRP227.015.2 pravakṣyāmi samāsena gatiṃ teṣāṃ mahātmanām || 15 ||

BRP227.016.1 tyaktvā mānuṣyakaṃ dehaṃ rogāyatanam adhruvam |

BRP227.016.2 jarāmaraṇasaṃyuktaṃ jalabudbudasannibham || 16 ||

BRP227.017.1 māṃsaśoṇitadurgandhaṃ viṣṭhāmūtrādibhir yutam |

BRP227.017.2 asthisthūṇam amedhyaṃ ca snāyucarmaśirānvitam || 17 ||

BRP227.018.1 kāmagena vimānena divyagandharvanādinā |

BRP227.018.2 taruṇādityavarṇena kiṅkiṇījālamālinā || 18 ||

BRP227.019.1 upagīyamānā gandharvair apsarobhir alaṅkṛtāḥ |

BRP227.019.2 vrajanti lokapālānāṃ bhavanaṃ tu pṛthak pṛthak || 19 ||

[p. 721 ]

BRP227.020.1 manvantarapramāṇaṃ tu bhuktvā kālaṃ pṛthak pṛthak |

BRP227.020.2 bhuvanāni pṛthak teṣāṃ sarvabhogair alaṅkṛtāḥ || 20 ||

BRP227.021.1 tato 'ntarikṣaṃ lokaṃ te yānti sarvasukhapradam |

BRP227.021.2 tatra bhuktvā varān bhogān daśamanvantaraṃ dvijāḥ || 21 ||

BRP227.022.1 tasmād gandharvalokaṃ tu yānti vai vaiṣṇavā dvijāḥ |

BRP227.022.2 viṃśanmanvantaraṃ kālaṃ tatra bhuktvā manoramān || 22 ||

BRP227.023.1 bhogān ādityalokaṃ tu tasmād yānti supūjitāḥ |

BRP227.023.2 triṃśanmanvantaraṃ tatra bhogān bhuktvātidaivatān || 23 ||

BRP227.024.1 tasmād vrajanti te viprāś candralokaṃ sukhapradam |

BRP227.024.2 manvantarāṇāṃ te tatra catvāriṃśad guṇānvitam || 24 ||

BRP227.025.1 kālaṃ bhuktvā śubhān bhogāñ jarāmaraṇavarjitāḥ |

BRP227.025.2 tasmān nakṣatralokaṃ tu vimānaiḥ samalaṅkṛtam || 25 ||

BRP227.026.1 vrajanti te muniśreṣṭhā guṇaiḥ sarvair alaṅkṛtāḥ |

BRP227.026.2 manvantarāṇāṃ pañcāśad bhuktvā bhogān yathepsitān || 26 ||

BRP227.027.1 tasmād vrajanti te viprā devalokaṃ sudurlabham |

BRP227.027.2 ṣaṣṭimanvantaraṃ yāvat tatra bhuktvā sudurlabhān || 27 ||

BRP227.028.1 bhogān nānāvidhān viprā ṛgdvyaṣṭakasamanvitān |

BRP227.028.2 śakralokaṃ punas tasmād gacchanti surapūjitāḥ || 28 ||

BRP227.029.1 manvantarāṇāṃ tatraiva bhuktvā kālaṃ ca saptatim |

BRP227.029.2 bhogān uccāvacān divyān manasaḥ prītivardhanān || 29 ||

BRP227.030.1 tasmād vrajanti te lokaṃ prājāpatyam anuttamam |

BRP227.030.2 bhuktvā tatrepsitān bhogān sarvakāmaguṇānvitān || 30 ||

BRP227.031.1 manvantaram aśītiṃ ca kālaṃ sarvasukhapradam |

BRP227.031.2 tasmāt paitāmahaṃ lokaṃ yānti te vaiṣṇavā dvijāḥ || 31 ||

BRP227.032.1 manvantarāṇāṃ navati krīḍitvā tatra vai sukham |

BRP227.032.2 ihāgatya punas tasmād viprāṇāṃ pravare kule || 32 ||

BRP227.033.1 jāyante yogino viprā vedaśāstrārthapāragāḥ |

BRP227.033.2 evaṃ sarveṣu lokeṣu bhuktvā bhogān yathepsitān || 33 ||

BRP227.034.1 ihāgatya punar yānti upary upari ca kramāt |

BRP227.034.2 sambhave sambhave te tu śatavarṣaṃ dvijottamāḥ || 34 ||

BRP227.035.1 bhuktvā yathepsitān bhogān yānti lokāntaraṃ tataḥ |

BRP227.035.2 daśajanma yadā teṣāṃ krameṇaivaṃ prapūryate || 35 ||

BRP227.036.1 tadā lokaṃ harer divyaṃ brahmalokād vrajanti te |

BRP227.036.2 gatvā tatrākṣayān bhogān bhuktvā sarvaguṇānvitān || 36 ||

BRP227.037.1 manvantaraśataṃ yāvaj janmamṛtyuvivarjitāḥ |

BRP227.037.2 gacchanti bhuvanaṃ paścād vārāhasya dvijottamāḥ || 37 ||

BRP227.038.1 divyadehāḥ kuṇḍalino mahākāyā mahābalāḥ |

BRP227.038.2 krīḍanti tatra viprendrāḥ kṛtvā rūpaṃ caturbhujam || 38 ||

BRP227.039.1 daśa koṭisahasrāṇi varṣāṇāṃ dvijasattamāḥ |

BRP227.039.2 tiṣṭhanti śāśvate bhāve sarvair devair namaskṛtāḥ || 39 ||

[p. 722 ]

BRP227.040.1 tato yānti tu te dhīrā narasiṃhagṛhaṃ dvijāḥ |

BRP227.040.2 krīḍante tatra muditā varṣakoṭyayutāni ca || 40 ||

BRP227.041.1 tadante vaiṣṇavaṃ yānti puraṃ siddhaniṣevitam |

BRP227.041.2 krīḍante tatra saukhyena varṣāṇām ayutāni ca || 41 ||

BRP227.042.1 brahmaloke punar viprā gacchanti sādhakottamāḥ |

BRP227.042.2 tatra sthitvā ciraṃ kālaṃ varṣakoṭiśatān bahūn || 42 ||

BRP227.043.1 nārāyaṇapuraṃ yānti tatas te sādhakeśvarāḥ |

BRP227.043.2 bhuktvā bhogāṃś ca vividhān varṣakoṭyarbudāni ca || 43 ||

BRP227.044.1 aniruddhapuraṃ paścād divyarūpā mahābalāḥ |

BRP227.044.2 gacchanti sādhakavarāḥ stūyamānāḥ surāsuraiḥ || 44 ||

BRP227.045.1 tatra koṭisahasrāṇi varṣāṇāṃ ca caturdaśa |

BRP227.045.2 tiṣṭhanti vaiṣṇavās tatra jarāmaraṇavarjitāḥ || 45 ||

BRP227.046.1 pradyumnasya puraṃ paścād gacchanti vigatajvarāḥ |

BRP227.046.2 tatra tiṣṭhanti te viprā lakṣakoṭiśatatrayam || 46 ||

BRP227.047.1 svacchandagāmino hṛṣṭā balaśaktisamanvitāḥ |

BRP227.047.2 gacchanti yoginaḥ paścād yatra saṅkarṣaṇaḥ prabhuḥ || 47 ||

BRP227.048.1 tatroṣitvā ciraṃ kālaṃ bhuktvā bhogān sahasraśaḥ |

BRP227.048.2 viśanti vāsudevaiti virūpākhye nirañjane || 48 ||

BRP227.049.1 vinirmuktāḥ pare tattve jarāmaraṇavarjite |

BRP227.049.2 tatra gatvā vimuktās te bhaveyur nātra saṃśayaḥ || 49 ||

BRP227.050.1 evaṃ krameṇa bhuktiṃ te prāpnuvanti manīṣiṇaḥ |

BRP227.050.2 muktiṃ ca muniśārdūlā vāsudevārcane ratāḥ || 50 ||

Chapter 228: Praise of singing while keeping vigil

228 SS 366-369

vyāsa uvāca:

BRP228.001.1 ekādaśyām ubhe pakṣe nirāhāraḥ samāhitaḥ |

BRP228.001.2 snātvā samyag vidhānena dhautavāsā jitendriyaḥ || 1 ||

BRP228.002.1 sampūjya vidhivad viṣṇuṃ śraddhayā susamāhitaḥ |

BRP228.002.2 puṣpair gandhais tathā dīpair dhūpair naivedyakais tathā || 2 ||

BRP228.003.1 upahārair bahuvidhair japyair homapradakṣiṇaiḥ |

BRP228.003.2 stotrair nānāvidhair divyair gītavādyair manoharaiḥ || 3 ||

BRP228.004.1 daṇḍavatpraṇipātaiś ca jayaśabdais tathottamaiḥ |

BRP228.004.2 evaṃ sampūjya vidhivad rātrau kṛtvā prajāgaram || 4 ||

BRP228.005.1 kathāṃ vā gītikāṃ viṣṇor gāyan viṣṇuparāyaṇaḥ |

BRP228.005.2 yāti viṣṇoḥ paraṃ sthānaṃ naro nāsty atra saṃśayaḥ || 5 ||

munaya ūcuḥ:

BRP228.006.1 prajāgare gītikāyāḥ phalaṃ viṣṇor mahāmune |

BRP228.006.2 brūhi tac chrotum icchāmaḥ paraṃ kautūhalaṃ hi naḥ || 6 ||

vyāsa uvāca:

BRP228.007.1 śṛṇudhvaṃ muniśārdūlāḥ pravakṣyāmy anupūrvaśaḥ |

BRP228.007.2 gītikāyāḥ phalaṃ viṣṇor jāgare yad udāhṛtam || 7 ||

[p. 723 ]

BRP228.008.1 avantī nāma nagarī babhūva bhuvi viśrutā |

BRP228.008.2 tatrāste bhagavān viṣṇuḥ śaṅkhacakragadādharaḥ || 8 ||

BRP228.009.1 tasyā nagaryāḥ paryante cāṇḍālo gītikovidaḥ |

BRP228.009.2 sadvṛttyotpāditadhano bhṛtyānāṃ bharaṇe rataḥ || 9 ||

BRP228.010.1 viṣṇubhaktaḥ sa cāṇḍālo māsi māsi dṛḍhavrataḥ |

BRP228.010.2 ekādaśyāṃ samāgamya sopavāso 'tha gāyati || 10 ||

BRP228.011.1 gītikā viṣṇunāmāṅkāḥ prādurbhāvasamāśritāḥ |

BRP228.011.2 gāndhāraṣaḍjanaiṣādasvarapañcamadhaivataiḥ || 11 ||

BRP228.012.1 rātrijāgaraṇe viṣṇuṃ gāthābhir upagāyati |

BRP228.012.2 prabhāte ca praṇamyeśaṃ dvādaśyāṃ gṛham etya ca || 12 ||

BRP228.013.1 jāmātṛbhāgineyāṃś ca bhojayitvā sakanyakāḥ |

BRP228.013.2 tataḥ saparivāras tu paścād bhuṅkte dvijottamāḥ || 13 ||

BRP228.014.1 evaṃ tasyāsatas tatra kurvato viṣṇuprīṇanam |

BRP228.014.2 gītikābhir vicitrābhir vayaḥ pratigataṃ bahu || 14 ||

BRP228.015.1 ekadā caitramāse tu kṛṣṇaikādaśigocare |

BRP228.015.2 viṣṇuśuśrūṣaṇārthāya yayau vanam anuttamam || 15 ||

BRP228.016.1 vanajātāni puṣpāṇi grahītuṃ bhaktitatparaḥ |

BRP228.016.2 kṣiprātaṭe mahāraṇye vibhītakataror adhaḥ || 16 ||

BRP228.017.1 dṛṣṭaḥ sa rākṣasenātha gṛhītaś cāpi bhakṣitum |

BRP228.017.2 cāṇḍālas tam athovāca nādya bhakṣyas tvayā hy aham || 17 ||

BRP228.018.1 prātar bhokṣyasi kalyāṇa satyam eṣyāmy ahaṃ punaḥ |

BRP228.018.2 adya kāryaṃ mama mahat tasmān muñcasva rākṣasa || 18 ||

BRP228.019.1 śvaḥ satyena sameṣyāmi tataḥ khādasi mām iti |

BRP228.019.2 viṣṇuśuśrūṣaṇārthāya rātrijāgaraṇaṃ mayā |

BRP228.019.3 kāryaṃ na vratavighnaṃ me kartum arhasi rākṣasa || 19 ||

vyāsa uvāca:

BRP228.020.1 taṃ rākṣasaḥ pratyuvāca daśarātram abhojanam |

BRP228.020.2 mamābhūd adya ca bhavān mayā labdho mataṅgaja || 20 ||

BRP228.021.1 na mokṣye bhakṣayiṣyāmi kṣudhayā pīḍito bhṛśam |

BRP228.021.2 niśācaravacaḥ śrutvā mātaṅgas tam uvāca ha |

BRP228.021.3 sāntvayañ ślakṣṇayā vācā sa satyavacanair dṛḍhaiḥ || 21 ||

mātaṅga uvāca:

BRP228.022.1 satyamūlaṃ jagat sarvaṃ brahmarākṣasa tac chṛṇu |

BRP228.022.2 satyenāhaṃ śapiṣyāmi punarāgamanāya ca || 22 ||

BRP228.023.1 ādityaś candramā vahnir vāyur bhūr dyaur jalaṃ manaḥ |

BRP228.023.2 ahorātraṃ yamaḥ sandhye dve vidur naraceṣṭitam || 23 ||

BRP228.024.1 paradāreṣu yat pāpaṃ yat paradravyahāriṣu |

BRP228.024.2 yac ca brahmahanaḥ pāpaṃ surāpe gurutalpage || 24 ||

BRP228.025.1 vandhyāpateś ca yat pāpaṃ yat pāpaṃ vṛṣalīpateḥ |

BRP228.025.2 yac ca devalake pāpaṃ matsyamāṃsāśinaś ca yat || 25 ||

BRP228.026.1 kroḍamāṃsāśino yac ca kūrmamāṃsāśinaś ca yat |

BRP228.026.2 vṛthā māṃsāśino yac ca pṛṣṭhamāṃsāśinaś ca yat || 26 ||

[p. 724 ]

BRP228.027.1 kṛtaghne mitraghātake yat pāpaṃ didhiṣūpatau |

BRP228.027.2 sūtakasya ca yat pāpaṃ yat pāpaṃ krūrakarmaṇaḥ || 27 ||

BRP228.028.1 kṛpaṇasya ca yat pāpaṃ yac ca vandhyātither api |

BRP228.028.2 amāvāsyāṣṭamī ṣaṣṭhī kṛṣṇaśuklacaturdaśī || 28 ||

BRP228.029.1 tāsu yad gamanāt pāpaṃ yad vipro vrajati striyam |

BRP228.029.2 rajasvalāṃ tathā paścāc chrāddhaṃ kṛtvā striyaṃ vrajet || 29 ||

BRP228.030.1 sarvasvasnātabhojyānāṃ yat pāpaṃ malabhojane |

BRP228.030.2 mitrabhāryāṃ gacchatāṃ ca yat pāpaṃ piśunasya ca || 30 ||

BRP228.031.1 dambhamāyānurakte ca yat pāpaṃ madhughātinaḥ |

BRP228.031.2 brāhmaṇasya pratiśrutya yat pāpaṃ tadayacchataḥ || 31 ||

BRP228.032.1 yac ca kanyānṛte pāpaṃ yac ca gośvatarānṛte |

BRP228.032.2 strībālahantur yat pāpaṃ yac ca mithyābhibhāṣiṇaḥ || 32 ||

BRP228.033.1 devavedadvijanṛpaputramitrasatīstriyaḥ |

BRP228.033.2 yac ca nindayatāṃ pāpaṃ gurumithyāpacārataḥ || 33 ||

BRP228.034.1 agnityāgiṣu yat pāpam agnidāyiṣu yad vane |

BRP228.034.2 gṛheṣṭyā pātake yac ca yad goghne yad dvijādhame || 34 ||

BRP228.035.1 yat pāpaṃ parivitte ca yat pāpaṃ parivedinaḥ |

BRP228.035.2 tayor dātṛgrahītroś ca yat pāpaṃ bhrūṇaghātinaḥ || 35 ||

BRP228.036.1 kiṃ cātra bahubhiḥ proktaiḥ śapathais tava rākṣasa |

BRP228.036.2 śrūyatāṃ śapathaṃ bhīmaṃ durvācyam api kathyate || 36 ||

BRP228.037.1 svakanyājīvinaḥ pāpaṃ gūḍhasatyena sākṣiṇaḥ |

BRP228.037.2 ayājyayājake ṣaṇḍhe yat pāpaṃ śravaṇe 'dhame || 37 ||

BRP228.038.1 pravrajyāvasite yac ca brahmacāriṇi kāmuke |

BRP228.038.2 etais tu pāpair lipye 'haṃ yadi naiṣyāmi te 'ntikam || 38 ||

vyāsa uvāca:

BRP228.039.1 mātaṅgavacanaṃ śrutvā vismito brahmarākṣasaḥ |

BRP228.039.2 prāha gacchasva satyena samayaṃ caiva pālaya || 39 ||

BRP228.040.1 ity uktaḥ kuṇapāśena śvapākaḥ kusumāni tu |

BRP228.040.2 samādāyāgamac caiva viṣṇoḥ sa nilayaṃ gataḥ || 40 ||

BRP228.041.1 tāni prādād brāhmaṇāya so 'pi prakṣālya cāmbhasā |

BRP228.041.2 viṣṇum abhyarcya nilayaṃ jagāma sa tapodhanāḥ || 41 ||

BRP228.042.1 so 'pi mātaṅgadāyādaḥ sopavāsas tu tāṃ niśām |

BRP228.042.2 gāyan hi bāhyabhūmiṣṭhaḥ prajāgaram upākarot || 42 ||

BRP228.043.1 prabhātāyāṃ tu śarvaryāṃ snātvā devaṃ namasya ca |

BRP228.043.2 satyaṃ sa samayaṃ kartuṃ pratasthe yatra rākṣasaḥ || 43 ||

BRP228.044.1 taṃ vrajantaṃ pathi naraḥ prāha bhadra kva gacchasi |

BRP228.044.2 sa tathākathayat sarvaṃ so 'py enaṃ punar abravīt || 44 ||

[p. 725 ]

BRP228.045.1 dharmārthakāmamokṣāṇāṃ śarīraṃ sādhanaṃ yataḥ |

BRP228.045.2 mahatā tu prayatnena śarīraṃ pālayed budhaḥ || 45 ||

BRP228.046.1 jīvadharmārthasukhaṃ |

BRP228.046.2 naras tathāpnoti mokṣagatim agryām |

BRP228.046.3 jīvan kīrtim upaiti ca |

BRP228.046.4 bhavati mṛtasya kā kathā loke || 46 ||

BRP228.047.1 mātaṅgas tad vacaḥ śrutvā pratyuvācātha hetumat || 47 ||

mātaṅga uvāca:

BRP228.048.1 bhadra satyaṃ puraskṛtya gacchāmi śapathāḥ kṛtāḥ || 48 ||

vyāsa uvāca:

BRP228.049.1 taṃ bhūyaḥ pratyuvācātha kim evaṃ mūḍhadhīr bhavān |

BRP228.049.2 kiṃ na śrutaṃ tvayā sādho manunā yad udīritam || 49 ||

BRP228.050.1 gostrīdvijānāṃ parirakṣaṇārthaṃ |

BRP228.050.2 vivāhakāle surataprasaṅge |

BRP228.050.3 prāṇātyaye sarvadhanāpahāre |

BRP228.050.4 pañcānṛtāny āhur apātakāni || 50 ||

BRP228.051.1 dharmavākyaṃ na ca strīṣu na vivāhe tathā ripau |

BRP228.051.2 vañcane cārthahānau ca svanāśe 'nṛtake tathā |

BRP228.051.3 evaṃ tad vākyam ākarṇya mātaṅgaḥ pratyuvāca ha || 51 ||

mātaṅga uvāca:

BRP228.052.1 maivaṃ vadasva bhadraṃ te satyaṃ lokeṣu pūjyate |

BRP228.052.2 satyenāvāpyate saukhyaṃ yat kiñcij jagatīgatam || 52 ||

BRP228.053.1 satyenārkaḥ pratapati satyenāpo rasātmikāḥ |

BRP228.053.2 jvalaty agniś ca satyena vāti satyena mārutaḥ || 53 ||

BRP228.054.1 dharmārthakāmasamprāptir mokṣaprāptiś ca durlabhā |

BRP228.054.2 satyena jāyate puṃsāṃ tasmāt satyaṃ na santyajet || 54 ||

BRP228.055.1 satyaṃ brahma paraṃ loke satyaṃ yajñeṣu cottamam |

BRP228.055.2 satyaṃ svargasamāyātaṃ tasmāt satyaṃ na santyajet || 55 ||

vyāsa uvāca:

BRP228.056.1 ity uktvā so 'tha mātaṅgas taṃ prakṣipya narottamam |

BRP228.056.2 jagāma tatra yatrāste prāṇihā brahmarākṣasaḥ || 56 ||

BRP228.057.1 tam āgataṃ samīkṣyāsau cāṇḍālaṃ brahmarākṣasaḥ |

BRP228.057.2 vismayotphullanayanaḥ śiraḥkampaṃ tam abravīt || 57 ||

brahmarākṣasa uvāca:

BRP228.058.1 sādhu sādhu mahābhāga satyavākyānupālaka |

BRP228.058.2 na mātaṅgam ahaṃ manye bhavantaṃ satyalakṣaṇam || 58 ||

BRP228.059.1 karmaṇānena manye tvāṃ brāhmaṇaṃ śucim avyayam |

BRP228.059.2 yat kiñcit tvāṃ bhadramukhaṃ pravakṣye dharmasaṃśrayam |

BRP228.059.3 kiṃ tatra bhavatā rātrau kṛtaṃ viṣṇugṛhe vada || 59 ||

[p. 726 ]

vyāsa uvāca:

BRP228.060.1 tam abhyuvāca mātaṅgaḥ śṛṇu viṣṇugṛhe mayā |

BRP228.060.2 yat kṛtaṃ rajanībhāge yathātathyaṃ vadāmi te || 60 ||

BRP228.061.1 viṣṇor devakulasyādhaḥ sthitenānamramūrtinā |

BRP228.061.2 prajāgaraḥ kṛto rātrau gāyatā viṣṇugītikām || 61 ||

BRP228.062.1 taṃ brahmarākṣasaḥ prāha kiyantaṃ kālam ucyatām |

BRP228.062.2 prajāgaro viṣṇugṛhe kṛtaṃ bhaktimatā vada || 62 ||

BRP228.063.1 tam abhyuvāca prahasan viṃśaty abdāni rākṣasa |

BRP228.063.2 ekādaśyāṃ māsi māsi kṛtas tatra prajāgaraḥ |

BRP228.063.3 mātaṅgavacanaṃ śrutvā provāca brahmarākṣasaḥ || 63 ||

brahmarākṣasa uvāca:

BRP228.064.1 yad adya tvāṃ pravakṣyāmi tad bhavān vaktum arhati |

BRP228.064.2 ekarātrikṛtaṃ sādho mama dehi prajāgaram || 64 ||

BRP228.065.1 evaṃ tvāṃ mokṣayiṣyāmi mokṣayiṣyāmi nānyathā |

BRP228.065.2 triḥ satyena mahābhāga ity uktvā virarāma ha || 65 ||

vyāsa uvāca:

BRP228.066.1 mātaṅgas tam uvācātha mayātmā te niśācara |

BRP228.066.2 niveditaḥ kim uktena khādasva svecchayāpi mām || 66 ||

BRP228.067.1 tam āha rākṣaso bhūyo yāmadvayaprajāgaram |

BRP228.067.2 sagītaṃ me prayacchasva kṛpāṃ kartuṃ tvam arhasi || 67 ||

BRP228.068.1 mātaṅgo rākṣasaṃ prāha kim asambaddham ucyate |

BRP228.068.2 khādasva svecchayā māṃ tvaṃ na pradāsye prajāgaram |

BRP228.068.3 mātaṅgavacanaṃ śrutvā prāha taṃ brahmarākṣasaḥ || 68 ||

brahmarākṣasa uvāca:

BRP228.069.1 ko hi duṣṭamatir mando bhavantaṃ draṣṭum utsahet |

BRP228.069.2 dharṣayituṃ pīḍayituṃ rakṣitaṃ dharmakarmaṇā || 69 ||

BRP228.070.1 dīnasya pāpagrastasya viṣayair mohitasya ca |

BRP228.070.2 narakārtasya mūḍhasya sādhavaḥ syur dayānvitāḥ || 70 ||

BRP228.071.1 tan mama tvaṃ mahābhāga kṛpāṃ kṛtvā prajāgaram |

BRP228.071.2 yāmasyaikasya me dehi gaccha vā nilayaṃ svakam || 71 ||

vyāsa uvāca:

BRP228.072.1 taṃ punaḥ prāha cāṇḍālo na yāsyāmi nijaṃ gṛham |

BRP228.072.2 na cāpi tava dāsyāmi kathañcid yāmajāgaram |

BRP228.072.3 taṃ prahasyātha cāṇḍālaṃ provāca brahmarākṣasaḥ || 72 ||

brahmarākṣasa uvāca:

BRP228.073.1 rātryavasāne yā gītā gītikā kautukāśrayā |

BRP228.073.2 tasyāḥ phalaṃ prayacchasva trāhi pāpāt samuddhara || 73 ||

vyāsa uvāca:

BRP228.074.1 evam uccārite tena mātaṅgas tam uvāca ha || 74 ||

mātaṅga uvāca:

BRP228.075.1 kiṃ pūrvaṃ bhavatā karma vikṛtaṃ kṛtam añjasā |

BRP228.075.2 yena tvaṃ doṣajātena sambhūto brahmarākṣasaḥ || 75 ||

[p. 727 ]

vyāsa uvāca:

BRP228.076.1 tasya tad vākyam ākarṇya mātaṅgaṃ brahmarākṣasaḥ |

BRP228.076.2 provāca duḥkhasantaptaḥ saṃsmṛtya svakṛtaṃ kṛtam || 76 ||

brahmarākṣasa uvāca:

BRP228.077.1 śrūyatāṃ yo 'ham āsaṃ vai pūrvaṃ yac ca mayā kṛtam |

BRP228.077.2 yasmin kṛte pāpayoniṃ gatavān asmi rākṣasīm || 77 ||

BRP228.078.1 somaśarma iti khyātaḥ pūrvam āsam ahaṃ dvijaḥ |

BRP228.078.2 putro 'dhyayanaśīlasya devaśarmasya yajvanaḥ || 78 ||

BRP228.079.1 kasyacid yajamānasya sūtramantrabahiṣkṛtaḥ |

BRP228.079.2 nṛpasya karmasaktena yūpakarmasuniṣṭhitaḥ || 79 ||

BRP228.080.1 āgnīdhraṃ cākarod yajñe lobhamohaprapīḍitaḥ |

BRP228.080.2 tasmin parisamāpte tu maurkhyād dambham anuṣṭhitaḥ || 80 ||

BRP228.081.1 yaṣṭum ārabdhavān asmi dvādaśāhaṃ mahākratum |

BRP228.081.2 pravartamāne tasmiṃs tu kukṣiśūlo 'bhavan mama || 81 ||

BRP228.082.1 sampūrṇe daśarātre tu na samāpte tathā kratau |

BRP228.082.2 virūpākṣasya dīyantyām āhutyāṃ rākṣase kṣaṇe || 82 ||

BRP228.083.1 mṛto 'haṃ tena doṣeṇa sambhūto brahmarākṣasaḥ |

BRP228.083.2 mūrkheṇa mantrahīnena sūtrasvaravivarjitam || 83 ||

BRP228.084.1 ajānatā yajñavidyāṃ yad iṣṭaṃ yājitaṃ ca yat |

BRP228.084.2 tena karmavipākena sambhūto brahmarākṣasaḥ || 84 ||

BRP228.085.1 tan māṃ pāpamahāmbhodhau nimagnaṃ tvaṃ samuddhara |

BRP228.085.2 prajāgare gītikaikāṃ paścimāṃ dātum arhasi || 85 ||

vyāsa uvāca:

BRP228.086.1 tam uvācātha cāṇḍālo yadi prāṇivadhād bhavān |

BRP228.086.2 nivṛttiṃ kurute dadyāṃ tataḥ paścimagītikām || 86 ||

BRP228.087.1 bāḍham ity avadat so 'pi mātaṅgo 'pi dadau tadā |

BRP228.087.2 gītikāphalam āmantrya muhūrtārdhaprajāgaram || 87 ||

BRP228.088.1 tasmin gītiphale datte mātaṅgaṃ brahmarākṣasaḥ |

BRP228.088.2 praṇamya prayayau hṛṣṭas tīrthavaryaṃ pṛthūdakam || 88 ||

BRP228.089.1 tatrānaśanasaṅkalpaṃ kṛtvā prāṇāñ jahau dvijāḥ |

BRP228.089.2 rākṣasatvād vinirmukto gītikāphalabṛṃhitaḥ || 89 ||

BRP228.090.1 pṛthūdakaprabhāvāc ca brahmalokaṃ ca durlabham |

BRP228.090.2 daśa varṣasahasrāṇi nirātaṅko 'vasat tataḥ || 90 ||

BRP228.091.1 tasyānte brāhmaṇo jāto babhūva smṛtimān vaśī |

BRP228.091.2 tasyāhaṃ caritaṃ bhūyaḥ kathayiṣyāmi bho dvijāḥ || 91 ||

BRP228.092.1 mātaṅgasya kathāśeṣaṃ śṛṇudhvaṃ gadato mama |

BRP228.092.2 rākṣase tu gate dhīmān gṛham etya yatātmavān || 92 ||

BRP228.093.1 tadvipracaritaṃ smṛtvā nirviṇṇaḥ śucir apy asau |

BRP228.093.2 putreṣu bhāryāṃ nikṣipya dadau bhūmyāḥ pradakṣiṇām || 93 ||

BRP228.094.1 kokāmukhāt samārabhya yāvad vai skandadarśanam |

BRP228.094.2 dṛṣṭvā skandaṃ yayau dhārācakre cāpi pradakṣiṇam || 94 ||

[p. 728 ]

BRP228.095.1 tato 'drivaram āgamya vindhyam uccaśiloccayam |

BRP228.095.2 pāpapramocanaṃ tīrtham āsasāda sa tu dvijāḥ || 95 ||

BRP228.096.1 snānaṃ pāpaharaṃ cakre sa tu cāṇḍālavaṃśajaḥ |

BRP228.096.2 vimuktapāpaḥ sasmāra pūrvajātīr anekaśaḥ || 96 ||

BRP228.097.1 sa pūrvajanmany abhavad bhikṣuḥ saṃyatavāṅmanāḥ |

BRP228.097.2 yatakāyaś ca matimān vedavedāṅgapāragaḥ || 97 ||

BRP228.098.1 ekadā goṣu nagarād dhriyamāṇāsu taskaraiḥ |

BRP228.098.2 bhikṣāvadhūtā rajasā muktā tenātha bhikṣuṇā || 98 ||

BRP228.099.1 sa tenādharmadoṣeṇa cāṇḍālīṃ yonim āgataḥ |

BRP228.099.2 pāpapramocane snātaḥ sa mṛto narmadātaṭe || 99 ||

BRP228.100.1 mūrkho 'bhūd brāhmaṇavaro vārāṇasyāṃ ca bho dvijāḥ |

BRP228.100.2 tatrāsya vasato 'bdais tu triṃśadbhiḥ siddhapūruṣaḥ || 100 ||

BRP228.101.1 virūparūpī babhrāma yogamālābalānvitaḥ |

BRP228.101.2 taṃ dṛṣṭvā sopahāsārtham abhivādyābhyuvāca ha || 101 ||

BRP228.102.1 kuśalaṃ siddhapuruṣaṃ kutas tv āgamyate tvayā || 102 ||

vyāsa uvāca:

BRP228.103.1 evaṃ sambhāṣitas tena jñāto 'ham iti cintya tu |

BRP228.103.2 pratyuvācātha vandyas taṃ svargalokād upāgataḥ || 103 ||

BRP228.104.1 taṃ siddhaṃ prāha mūrkho 'sau kiṃ tvaṃ vetsi triviṣṭape |

BRP228.104.2 nārāyaṇoruprabhavām urvaśīm apsarovarām || 104 ||

BRP228.105.1 siddhas tam āha tāṃ vedmi śakracāmaradhāriṇīm |

BRP228.105.2 svargasyābharaṇaṃ mukhyam urvaśīṃ sādhusambhavām || 105 ||

BRP228.106.1 vipraḥ siddham uvācātha ṛjumārgavivarjitaḥ |

BRP228.106.2 tan mitra matkṛte vārttām urvaśyā bhavatādarāt || 106 ||

BRP228.107.1 kathanīyā yac ca sā te brūyād ākhyāsyate bhavān |

BRP228.107.2 bāḍham ity abravīt siddhaḥ so 'pi vipro mudānvitaḥ || 107 ||

BRP228.108.1 babhūva siddho 'pi yayau merupṛṣṭhaṃ surālayam |

BRP228.108.2 sametya corvaśīṃ prāha yad ukto 'sau dvijena tu || 108 ||

BRP228.109.1 sā prāha taṃ siddhavaraṃ nāhaṃ kāśipatiṃ dvijam |

BRP228.109.2 jānāmi satyam uktaṃ te na cetasi mama sthitam || 109 ||

BRP228.110.1 ity uktaḥ prayayau so 'pi kālena bahunā punaḥ |

BRP228.110.2 vārāṇasīṃ yayau siddho dṛṣṭo mūrkheṇa vai punaḥ || 110 ||

BRP228.111.1 dṛṣṭaḥ pṛṣṭaḥ kila bhūyaḥ kim āhorubhavā tava |

BRP228.111.2 siddho 'bravīn na jānāmi mām uvācorvaśī svayam || 111 ||

BRP228.112.1 siddhavākyaṃ tataḥ śrutvā smitabhinnauṣṭhasampuṭaḥ |

BRP228.112.2 punaḥ prāha kathaṃ vetsīty evaṃ vācyā tvayorvaśī || 112 ||

BRP228.113.1 bāḍham evaṃ kariṣyāmīty uktvā siddho divaṃ gataḥ |

BRP228.113.2 dadarśa śakrabhavanān niṣkrāmantīm athorvaśīm || 113 ||

BRP228.114.1 provāca tāṃ siddhavaraḥ sā ca taṃ siddham abravīt |

BRP228.114.2 niyamaṃ kañcid api hi karotu dvijasattamaḥ || 114 ||

[p. 729 ]

BRP228.115.1 yenāhaṃ karmaṇā siddha taṃ jānāmi na cānyathā |

BRP228.115.2 tad urvaśīvaco 'bhyetya tasmai mūrkhadvijāya tu || 115 ||

BRP228.116.1 kathayām āsa siddhas tu so 'pīmaṃ niyamaṃ jagau |

BRP228.116.2 tavāgre siddhapuruṣa niyamo 'yaṃ kṛto mayā || 116 ||

BRP228.117.1 na bhokṣye 'dyaprabhṛti vai śakaṭaṃ satyam īritam |

BRP228.117.2 ity uktaḥ prayayau siddhaḥ svarge dṛṣṭvorvaśīm atha || 117 ||

BRP228.118.1 prāhāsau śakaṭaṃ bhokṣye nādyaprabhṛti karhicit |

BRP228.118.2 taṃ siddham urvaśī prāha jñāto 'sau sāmprataṃ mayā || 118 ||

BRP228.119.1 niyamagrahaṇād eva mūrkho mām upahāsakaḥ |

BRP228.119.2 ity uktvā prayayau śīghraṃ vāsaṃ nārāyaṇātmajā || 119 ||

BRP228.120.1 siddho 'pi vicacārāsau kāmacārī mahītalam |

BRP228.120.2 urvaśy api varārohā gatvā vārāṇasīṃ purīm || 120 ||

BRP228.121.1 matsyodarījale snānaṃ cakre divyavapurdharā |

BRP228.121.2 athāsāv api mūrkhas tu nadīṃ matsyodarīṃ mune || 121 ||

BRP228.122.1 jagāmātha dadarśāsau snāyamānām athorvaśīm |

BRP228.122.2 tāṃ dṛṣṭvā vavṛdhe 'thāsya manmathaḥ kṣobhakṛd dṛḍham || 122 ||

BRP228.123.1 cakāra mūrkhaś ceṣṭāś ca taṃ vivedorvaśī svayam |

BRP228.123.2 taṃ mūrkhaṃ siddhagaditaṃ jñātvā sasmitam āha tam || 123 ||

urvaśy uvāca:

BRP228.124.1 kim icchasi mahābhāga mattaḥ śīghram ihocyatām |

BRP228.124.2 kariṣyāmi vacas tubhyaṃ tvaṃ viśrabdhaṃ kariṣyasi || 124 ||

mūrkhabrāhmaṇa uvāca:

BRP228.125.1 ātmapradānena mama prāṇān rakṣa śucismite || 125 ||

vyāsa uvāca:

BRP228.126.1 taṃ prāhāthorvaśī vipraṃ niyamasthāsmi sāmpratam |

BRP228.126.2 tvaṃ tiṣṭhasva kṣaṇam atha pratīkṣasvāgataṃ mama || 126 ||

BRP228.127.1 sthito 'smīty abravīd vipraḥ sāpi svargaṃ jagāma ha |

BRP228.127.2 māsamātreṇa sāyātā dadarśa taṃ kṛśaṃ dvijam || 127 ||

BRP228.128.1 sthitaṃ māsaṃ nadītīre nirāhāraṃ surāṅganā |

BRP228.128.2 taṃ dṛṣṭvā niścayayutaṃ bhūtvā vṛddhavapus tataḥ || 128 ||

BRP228.129.1 sā cakāra nadītīre śakaṭaṃ śarkarāvṛtam |

BRP228.129.2 ghṛtena madhunā caiva nadīṃ matsyodarīṃ gatā || 129 ||

BRP228.130.1 snātvātha bhūmau vasantī śakaṭaṃ ca yathārthataḥ |

BRP228.130.2 taṃ brāhmaṇaṃ samāhūya vākyam āha sulocanā || 130 ||

urvaśy uvāca:

BRP228.131.1 mayā tīvraṃ vrataṃ vipra cīrṇaṃ saubhāgyakāraṇāt |

BRP228.131.2 vratānte niṣkṛtiṃ dadyāṃ pratigṛhṇīṣva bho dvija || 131 ||

vyāsa uvāca:

BRP228.132.1 sa prāha kim idaṃ loke dīyate śarkarāvṛtam |

BRP228.132.2 kṣutkṣāmakaṇṭhaḥ pṛcchāmi sādhu bhadre samīraya || 132 ||

[p. 730 ]

BRP228.133.1 sā prāha śakaṭo vipra śarkarāpiṣṭasaṃyutaḥ |

BRP228.133.2 imaṃ tvaṃ samupādāya prāṇaṃ tarpaya mā ciram || 133 ||

BRP228.134.1 sa tac chrutvātha saṃsmṛtya kṣudhayā pīḍito 'pi san |

BRP228.134.2 prāha bhadre na gṛhṇāmi niyamo hi kṛto mayā || 134 ||

BRP228.135.1 purataḥ siddhavargasya na bhokṣye śakaṭaṃ tv iti |

BRP228.135.2 parijñānārtham urvaśyā dadasvānyasya kasyacit || 135 ||

BRP228.136.1 sābravīn niyamo bhadra kṛtaḥ kāṣṭhamaye tvayā |

BRP228.136.2 nāsau kāṣṭhamayo bhuṅkṣva kṣudhayā cātipīḍitaḥ || 136 ||

BRP228.137.1 tāṃ brāhmaṇaḥ pratyuvāca na mayā tad viśeṣaṇam |

BRP228.137.2 kṛtaṃ bhadre 'tha niyamaḥ sāmānyenaiva me kṛtaḥ || 137 ||

BRP228.138.1 taṃ bhūyaḥ prāha sā tanvī na ced bhokṣyasi brāhmaṇa |

BRP228.138.2 gṛhaṃ gṛhītvā gacchasva kuṭumbaṃ tava bhokṣyati || 138 ||

BRP228.139.1 sa tām uvāca sudati na tāvad yāmi mandiram |

BRP228.139.2 ihāyātā varārohā trailokye 'py adhikā guṇaiḥ || 139 ||

BRP228.140.1 sā mayā madanārtena prārthitāśvāsitas tayā |

BRP228.140.2 sthīyatāṃ kṣaṇam ity evaṃ sthāsyāmīti mayoditam || 140 ||

BRP228.141.1 māsamātraṃ gatāyās tu tasyā bhadre sthitasya ca |

BRP228.141.2 mama satyānuraktasya saṅgamāya dhṛtavrate || 141 ||

BRP228.142.1 tasya sā vacanaṃ śrutvā kṛtvā svaṃ rūpam uttamam |

BRP228.142.2 vihasya bhāvagambhīram urvaśī prāha taṃ dvijam || 142 ||

urvaśy uvāca:

BRP228.143.1 sādhu satyaṃ tvayā vipra vrataṃ niṣṭhitacetasā |

BRP228.143.2 niṣpāditaṃ haṭhād eva mama darśanam icchatā || 143 ||

BRP228.144.1 aham evorvaśī vipra tvāṃ jijñāsārtham āgatā |

BRP228.144.2 parīkṣito niścitavān bhavān satyatapā ṛṣiḥ || 144 ||

BRP228.145.1 gaccha śūkaravoddeśaṃ rūpatīrtheti viśrutam |

BRP228.145.2 siddhiṃ yāsyasi viprendra tatas tvaṃ mām avāpsyasi || 145 ||

vyāsa uvāca:

BRP228.146.1 ity uktvā divam utpatya sā jagāmorvaśī dvijāḥ |

BRP228.146.2 sa ca satyatapā vipro rūpatīrthaṃ jagāma ha || 146 ||

BRP228.147.1 tatra śāntiparo bhūtvā niyamavratadhṛk śuciḥ |

BRP228.147.2 dehotsarge jagāmāsau gāndharvaṃ lokam uttamam || 147 ||

BRP228.148.1 tatra manvantaraśataṃ bhogān bhuktvā yathārthataḥ |

BRP228.148.2 babhūva sukule rājā prajārañjanatatparaḥ || 148 ||

BRP228.149.1 sa yajvā vividhair yajñaiḥ samāptavaradakṣiṇaiḥ |

BRP228.149.2 putreṣu rājyaṃ nikṣipya yayau śaukaravaṃ punaḥ || 149 ||

BRP228.150.1 rūpatīrthe mṛto bhūyaḥ śakralokam upāgataḥ |

BRP228.150.2 tatra manvantaraśataṃ bhogān bhuktvā tataś cyutaḥ || 150 ||

BRP228.151.1 pratiṣṭhāne puravare budhaputraḥ purūravāḥ |

BRP228.151.2 babhūva tatra corvaśyāḥ saṅgamāya tapodhanāḥ || 151 ||

[p. 731 ]

BRP228.152.1 evaṃ purā satyatapā dvijātis |

BRP228.152.2 tīrthe prasiddhe sa hi rūpasañjñe |

BRP228.152.3 ārādhya janmany atha cārcya viṣṇum |

BRP228.152.4 avāpya bhogān atha muktim eti || 152 ||

Chapter 229: Episodes illustrating the manifestations of Viṣṇu's Māyā

229 SS 369-371

munaya ūcuḥ:

BRP229.001.1 śrutaṃ phalaṃ gītikāyā asmābhiḥ suprajāgare |

BRP229.001.2 kṛṣṇasya yena cāṇḍālo gato 'sau paramāṃ gatim || 1 ||

BRP229.002.1 yathā viṣṇau bhaved bhaktis tan no brūhi mahāmate |

BRP229.002.2 tapasā karmaṇā yena śrotum icchāma sāmpratam || 2 ||

vyāsa uvāca:

BRP229.003.1 śṛṇudhvaṃ muniśārdūlāḥ pravakṣyāmy anupūrvaśaḥ |

BRP229.003.2 yathā kṛṣṇe bhaved bhaktiḥ puruṣasya mahāphalā || 3 ||

BRP229.004.1 saṃsāre 'smin mahāghore sarvabhūtabhayāvahe |

BRP229.004.2 mahāmohakare nṝṇāṃ nānāduḥkhaśatākule || 4 ||

BRP229.005.1 tiryagyonisahasreṣu jāyamānaḥ punaḥ punaḥ |

BRP229.005.2 kathañcil labhate janma dehī mānuṣyakaṃ dvijāḥ || 5 ||

BRP229.006.1 mānuṣatve 'pi vipratvaṃ vipratve 'pi vivekitā |

BRP229.006.2 vivekād dharmabuddhis tu buddhyā tu śreyasāṃ grahaḥ || 6 ||

BRP229.007.1 yāvat pāpakṣayaṃ puṃsāṃ na bhavej janma sañcitam |

BRP229.007.2 tāvan na jāyate bhaktir vāsudeve jaganmaye || 7 ||

BRP229.008.1 tasmād vakṣyāmi bho viprā bhaktiḥ kṛṣṇe yathā bhavet |

BRP229.008.2 anyadeveṣu yā bhaktiḥ puruṣasyeha jāyate || 8 ||

BRP229.009.1 karmaṇā manasā vācā tadgatenāntarātmanā |

BRP229.009.2 tena tasya bhaved bhaktir yajane munisattamāḥ || 9 ||

BRP229.010.1 sa karoti tato viprā bhaktiṃ cāgneḥ samāhitaḥ |

BRP229.010.2 tuṣṭe hutāśane tasya bhaktir bhavati bhāskare || 10 ||

BRP229.011.1 pūjāṃ karoti satatam ādityasya tato dvijāḥ |

BRP229.011.2 prasanne bhāskare tasya bhaktir bhavati śaṅkare || 11 ||

BRP229.012.1 pūjāṃ karoti vidhivat sa tu śambhoḥ prayatnataḥ |

BRP229.012.2 tuṣṭe trilocane tasya bhaktir bhavati keśave || 12 ||

BRP229.013.1 sampūjya taṃ jagannāthaṃ vāsudevākhyam avyayam |

BRP229.013.2 tato bhuktiṃ ca muktiṃ ca sa prāpnoti dvijottamāḥ || 13 ||

munaya ūcuḥ:

BRP229.014.1 avaiṣṇavā narā ye tu dṛśyante ca mahāmune |

BRP229.014.2 kiṃ te viṣṇuṃ nārcayanti brūhi tatkāraṇaṃ dvija || 14 ||

vyāsa uvāca:

BRP229.015.1 dvau bhūtasargau vikhyātau loke 'smin munisattamāḥ |

BRP229.015.2 āsuraś ca tathā daivaḥ purā sṛṣṭaḥ svayambhuvā || 15 ||

[p. 732 ]

BRP229.016.1 daivīṃ prakṛtim āsādya pūjayanti tato 'cyutam |

BRP229.016.2 āsurīṃ yonim āpannā dūṣayanti narā harim || 16 ||

BRP229.017.1 māyayā hatavijñānā viṣṇos te tu narādhamāḥ |

BRP229.017.2 aprāpya taṃ hariṃ viprās tato yānty adhamāṃ gatim || 17 ||

BRP229.018.1 tasya yā gahvarī māyā durvijñeyā surāsuraiḥ |

BRP229.018.2 mahāmohakarī nṝṇāṃ dustarā cākṛtātmabhiḥ || 18 ||

munaya ūcuḥ:

BRP229.019.1 icchāmas tāṃ mahāmāyāṃ jñātuṃ viṣṇoḥ sudustarām |

BRP229.019.2 vaktum arhasi dharmajña paraṃ kautūhalaṃ hi naḥ || 19 ||

vyāsa uvāca:

BRP229.020.1 svapnendrajālasaṅkāśā māyā sā lokakarṣaṇī |

BRP229.020.2 kaḥ śaknoti harer māyāṃ jñātuṃ tāṃ keśavād ṛte || 20 ||

BRP229.021.1 yā vṛttā brāhmaṇasyāsīn māyārthe nāradasya ca |

BRP229.021.2 viḍambanāṃ tu tāṃ viprāḥ śṛṇudhvaṃ gadato mama || 21 ||

BRP229.022.1 prāg āsīn nṛpatiḥ śrīmān āgnīdhra iti viśrutaḥ |

BRP229.022.2 nagare kāmadamanas tasyātha tanayaḥ śuciḥ || 22 ||

BRP229.023.1 dharmārāmaḥ kṣamāśīlaḥ pitṛśuśrūṣaṇe rataḥ |

BRP229.023.2 prajānurañjako dakṣaḥ śrutiśāstrakṛtaśramaḥ || 23 ||

BRP229.024.1 pitāsya tv akarod yatnaṃ vivāhāya na caicchata |

BRP229.024.2 taṃ pitā prāha kim iti necchase dārasaṅgraham || 24 ||

BRP229.025.1 sarvam etat sukhārthaṃ hi vāñchanti manujāḥ kila |

BRP229.025.2 sukhamūlā hi dārāś ca tasmāt taṃ tvaṃ samācara || 25 ||

BRP229.026.1 sa pitur vacanaṃ śrutvā tūṣṇīm āste ca gauravāt |

BRP229.026.2 muhur muhus taṃ ca pitā codayām āsa bho dvijāḥ || 26 ||

BRP229.027.1 athāsau pitaraṃ prāha tāta nāmānurūpatā |

BRP229.027.2 mayā samāśritā vyaktā vaiṣṇavī paripālinī || 27 ||

BRP229.028.1 taṃ pitā prāha saṅgamya naiṣa dharmo 'sti putraka |

BRP229.028.2 na vidhārayitavyā syāt puruṣeṇa vipaścitā || 28 ||

BRP229.029.1 kuru madvacanaṃ putra prabhur asmi pitā tava |

BRP229.029.2 mā nimajja kulaṃ mahyaṃ narake santatikṣayāt || 29 ||

BRP229.030.1 sa hi taṃ pitur ādeśaṃ śrutvā prāha suto vaśī |

BRP229.030.2 prītaḥ saṃsmṛtya paurāṇīṃ saṃsārasya vicitratām || 30 ||

putra uvāca:

BRP229.031.1 śṛṇu tāta vaco mahyaṃ tattvavākyaṃ sahetukam |

BRP229.031.2 nāmānurūpaṃ kartavyaṃ satyaṃ bhavati pārthiva || 31 ||

BRP229.032.1 mayā janmasahasrāṇi jarāmṛtyuśatāni ca |

BRP229.032.2 prāptāni dārasaṃyogaviyogāni ca sarvaśaḥ || 32 ||

BRP229.033.1 tṛṇagulmalatāvallīsarīsṛpamṛgadvijāḥ |

BRP229.033.2 paśustrīpuruṣādyāni prāptāni śataśo mayā || 33 ||

BRP229.034.1 gaṇakinnaragandharvavidyādharamahoragāḥ |

BRP229.034.2 yakṣaguhyakarakṣāṃsi dānavāpsarasaḥ surāḥ || 34 ||

[p. 733 ]

BRP229.035.1 nadīśvarasahasraṃ ca prāptaṃ tāta punaḥ punaḥ |

BRP229.035.2 sṛṣṭas tu bahuśaḥ sṛṣṭau saṃhāre cāpi saṃhṛtaḥ || 35 ||

BRP229.036.1 dārasaṃyogayuktasya tātedṛṅ me viḍambanā |

BRP229.036.2 itas tṛtīye yad vṛttaṃ mama janmani tac chṛṇu |

BRP229.036.3 kathayāmi samāsena tīrthamāhātmyasambhavam || 36 ||

BRP229.037.1 atītya janmāni bahūni tāta |

BRP229.037.2 nṛdevagandharvamahoragāṇām |

BRP229.037.3 vidyādharāṇāṃ khagakinnarāṇāṃ |

BRP229.037.4 jāto hi vaṃśe sutapā maharṣiḥ || 37 ||

BRP229.038.1 tato mahābhūd acalā hi bhaktir |

BRP229.038.2 janārdane lokapatau madhughne |

BRP229.038.3 vratopavāsair vividhaiś ca bhaktyā |

BRP229.038.4 santoṣitaś cakragadāstradhārī || 38 ||

BRP229.039.1 tuṣṭo 'bhyagāt pakṣipatiṃ mahātmā |

BRP229.039.2 viṣṇuḥ samāruhya varaprado me |

BRP229.039.3 prāhoccaśabdaṃ vriyatāṃ dvijāte |

BRP229.039.4 varo hi yaṃ vāñchasi taṃ pradāsye || 39 ||

BRP229.040.1 tato 'ham ūce harim īśitāraṃ |

BRP229.040.2 tuṣṭo 'si cet keśava tad vṛṇomi |

BRP229.040.3 yā sā tvadīyā paramā hi māyā |

BRP229.040.4 tāṃ vettum icchāmi janārdano 'ham || 40 ||

BRP229.041.1 athābravīn me madhukaiṭabhāriḥ |

BRP229.041.2 kiṃ te tayā brahman māyayā vai |

BRP229.041.3 dharmārthakāmāni dadāni tubhyaṃ |

BRP229.041.4 putrāṇi mukhyāni nirāmayatvam || 41 ||

BRP229.042.1 tato murāriṃ punar uktavān ahaṃ |

BRP229.042.2 bhūyo 'rthadharmārthajigīṣitaiva yat |

BRP229.042.3 māyā tavemām iha vettum icche |

BRP229.042.4 mamādya tāṃ darśaya puṣkarākṣa || 42 ||

BRP229.043.1 tato 'bhyuvācātha nṛsiṃhamukhyaḥ |

BRP229.043.2 śrīśaḥ prabhur viṣṇur idaṃ vaco me |

viṣṇur uvāca:

BRP229.043.3 māyāṃ madīyāṃ nahi vetti kaścin |

BRP229.043.4 na cāpi vā vetsyati kaścid eva || 43 ||

BRP229.044.1 pūrvaṃ surarṣir dvija nāradākhyo |

BRP229.044.2 brahmātmajo 'bhūn mama bhaktiyuktaḥ |

BRP229.044.3 tenāpi pūrvaṃ bhavatā yathaiva |

BRP229.044.4 santoṣito bhaktimatā hi tadvat || 44 ||

BRP229.045.1 varaṃ ca dattaṃ gatavān ahaṃ ca |

BRP229.045.2 sa cāpi vavre varam etad eva |

BRP229.045.3 nivārito mām atimūḍhabhāvād |

BRP229.045.4 bhavān yathaivaṃ vṛtavān varaṃ ca || 45 ||

[p. 734 ]

BRP229.046.1 tato mayokto 'mbhasi nārada tvaṃ |

BRP229.046.2 māyāṃ hi me vetsyasi sannimagnaḥ |

BRP229.046.3 tato nimagno 'mbhasi nārado 'sau |

BRP229.046.4 kanyā babhau kāśipateḥ suśīlā || 46 ||

BRP229.047.1 tāṃ yauvanāḍhyām atha cārudharmiṇe |

BRP229.047.2 vidarbharājñas tanayāya vai dadau |

BRP229.047.3 svadharmaṇe so 'pi tayā sametaḥ |

BRP229.047.4 siṣeva kāmān atulān maharṣiḥ || 47 ||

BRP229.048.1 svarge gate 'sau pitari pratāpavān |

BRP229.048.2 rājyaṃ kramāyātam avāpya hṛṣṭaḥ |

BRP229.048.3 vidarbharāṣṭraṃ paripālayānaḥ |

BRP229.048.4 putraiḥ sapautrair bahubhir vṛto 'bhūt || 48 ||

BRP229.049.1 athābhavad bhūmipateḥ sudharmaṇaḥ |

BRP229.049.2 kāśīśvareṇātha samaṃ suyuddham |

BRP229.049.3 tatra kṣayaṃ prāpya saputrapautraṃ |

BRP229.049.4 vidarbharāṭ kāśipatiś ca yuddhe || 49 ||

BRP229.050.1 tataḥ suśīlā pitaraṃ saputraṃ |

BRP229.050.2 jñātvā patiṃ cāpi saputrapautram |

BRP229.050.3 purād viniḥsṛtya raṇāvaniṃ gatā |

BRP229.050.4 dṛṣṭvā suśīlā kadanaṃ mahāntam || 50 ||

BRP229.051.1 bhartur bale tatra pitur bale ca |

BRP229.051.2 duḥkhānvitā sā suciraṃ vilapya |

BRP229.051.3 jagāma sā mātaram ārtarūpā |

BRP229.051.4 bhrātṝn sutān bhrātṛsutān sapautrān || 51 ||

BRP229.052.1 bhartāram eṣā pitaraṃ ca gṛhya |

BRP229.052.2 mahāśmaśāne ca mahācitiṃ sā |

BRP229.052.3 kṛtvā hutāśaṃ pradadau svayaṃ ca |

BRP229.052.4 yadā samiddho hutabhug babhūva || 52 ||

BRP229.053.1 tadā suśīlā praviveśa vegād |

BRP229.053.2 dhā putra hā putra iti bruvāṇā |

BRP229.053.3 tadā punaḥ sā munir nārado 'bhūt |

BRP229.053.4 sa cāpi vahniḥ sphaṭikāmalābhaḥ || 53 ||

BRP229.054.1 pūrṇaṃ saro 'bhūd atha cottatāra |

BRP229.054.2 tasyāgrato devavaras tu keśavaḥ |

BRP229.054.3 ..............................|

BRP229.054.4 prahasya devarṣim uvāca nāradam || 54 ||

BRP229.055.1 kas te tu putro vada me maharṣe |

BRP229.055.2 mṛtaṃ ca kaṃ śocasi naṣṭabuddhiḥ |

BRP229.055.3 vrīḍānvito 'bhūd atha nārado 'sau |

BRP229.055.4 tato 'ham enaṃ punar eva cāha || 55 ||

BRP229.056.1 itīdṛśā nārada kaṣṭarūpā |

BRP229.056.2 māyā madīyā kamalāsanādyaiḥ |

[p. 735 ]

BRP229.056.3 śakyā na vettuṃ samahendrarudraiḥ |

BRP229.056.4 kathaṃ bhavān vetsyati durvibhāvyām || 56 ||

BRP229.057.1 sa vākyam ākarṇya mahāmaharṣir |

BRP229.057.2 uvāca bhaktiṃ mama dehi viṣṇo |

BRP229.057.3 prāpte 'tha kāle smaraṇaṃ tathaiva |

BRP229.057.4 sadā ca sandarśanam īśa te 'stu || 57 ||

BRP229.058.1 yatrāham ārtaś citim adya rūḍhas |

BRP229.058.2 tat tīrtham astv acyutapāpahantrā |

BRP229.058.3 adhiṣṭhitaṃ keśava nityam eva |

BRP229.058.4 tvayā sahāsaṃ kamalodbhavena || 58 ||

BRP229.059.1 tato mayokto dvija nārado 'sau |

BRP229.059.2 tīrthaṃ sitode hi citis tavāstu |

BRP229.059.3 sthāsyāmy ahaṃ cātra sadaiva viṣṇur |

BRP229.059.4 maheśvaraḥ sthāsyati cottareṇa || 59 ||

BRP229.060.1 yadā virañcer vadanaṃ trinetraḥ |

BRP229.060.2 sa cchetsyateyaṃ ca mamogravācam |

BRP229.060.3 tadā kapālasya tu mocanāya |

BRP229.060.4 sameṣyate tīrtham idaṃ tvadīyam || 60 ||

BRP229.061.1 snātasya tīrthe tripurāntakasya |

BRP229.061.2 patiṣyate bhūmitale kapālam |

BRP229.061.3 tatas tu tīrtheti kapālamocanaṃ |

BRP229.061.4 khyātaṃ pṛthivyāṃ ca bhaviṣyate tat || 61 ||

BRP229.062.1 tadā prabhṛty ambudavāhano 'sau |

BRP229.062.2 na mokṣyate tīrthavaraṃ supuṇyam |

BRP229.062.3 na caiva tasmin dvija sampracakṣate |

BRP229.062.4 tat kṣetram ugraṃ tv atha brahmavadhyā || 62 ||

BRP229.063.1 yadā na mokṣaty amarārihantā |

BRP229.063.2 tat kṣetramukhyaṃ mahad āptapuṇyam |

BRP229.063.3 tadā vimukteti surai rahasyaṃ |

BRP229.063.4 tīrthaṃ stutaṃ puṇyadam avyayākhyam || 63 ||

BRP229.064.1 kṛtvā tu pāpāni naro mahānti |

BRP229.064.2 tasmin praviṣṭaḥ śucir apramādī |

BRP229.064.3 yadā tu māṃ cintayate sa śuddhaḥ |

BRP229.064.4 prayāti mokṣaṃ bhagavatprasādāt || 64 ||

BRP229.065.1 bhūtvā tasmin rudrapiśācasañjño |

BRP229.065.2 yonyantare duḥkham upāśnute 'sau |

BRP229.065.3 vimuktapāpo bahuvarṣapūgair |

BRP229.065.4 utpattim āyāsyati vipragehe || 65 ||

BRP229.066.1 śucir yatātmāsya tato 'ntakāle |

BRP229.066.2 rudro hitaṃ tārakam asya kīrtayet |

BRP229.066.3 ity evam uktvā dvijavarya nāradaṃ |

BRP229.066.4 gato 'smi dugdhārṇavam ātmageham || 66 ||

[p. 736 ]

BRP229.067.1 sa cāpi vipras tridivaṃ cacāra |

BRP229.067.2 gandharvarājena samarcyamānaḥ |

BRP229.067.3 etat tavoktaṃ nanu bodhanāya |

BRP229.067.4 māyā madīyā nahi śakyate sā || 67 ||

BRP229.068.1 jñātuṃ bhavān icchati cet tato 'dya |

BRP229.068.2 evaṃ viśasvāpsu ca vetsi yena |

BRP229.068.3 evaṃ dvijātir hariṇā prabodhito |

BRP229.068.4 bhāvyarthayogān nimamajja toye || 68 ||

BRP229.069.1 kokāmukhe tāta tato hi kanyā |

BRP229.069.2 cāṇḍālaveśmany abhavad dvijaḥ saḥ |

BRP229.069.3 rūpānvitā śīlaguṇopapannā |

BRP229.069.4 avāpa sā yauvanam āsasāda || 69 ||

BRP229.070.1 cāṇḍālaputreṇa subāhunāpi |

BRP229.070.2 vivāhitā rūpavivarjitena |

BRP229.070.3 patir na tasyā hi mato babhūva |

BRP229.070.4 sā tasya caivābhimatā babhūva || 70 ||

BRP229.071.1 putradvayaṃ netrahīnaṃ babhūva |

BRP229.071.2 kanyā ca paścād badhirā tathānyā |

BRP229.071.3 patir daridras tv atha sāpi mugdhā |

BRP229.071.4 nadīgatā roditi tatra nityam || 71 ||

BRP229.072.1 gatā kadācit kalaśaṃ gṛhītvā |

BRP229.072.2 sāntar jalaṃ snātum atha praviṣṭā |

BRP229.072.3 yāvad dvijo 'sau punar eva tāvaj |

BRP229.072.4 jātaḥ kriyāyogarataḥ suśīlaḥ || 72 ||

BRP229.073.1 tasyāḥ sa bhartātha ciraṅgateti |

BRP229.073.2 draṣṭuṃ jagāmātha nadīṃ supuṇyām |

BRP229.073.3 dadarśa kumbhaṃ na ca tāṃ taṭasthāṃ |

BRP229.073.4 tato 'tiduḥkhāt praruroda nādayan || 73 ||

BRP229.074.1 tato 'ndhayugmaṃ badhirā ca kanyā |

BRP229.074.2 duḥkhānvitāsau samupājagāma |

BRP229.074.3 te vai rudantaṃ pitaraṃ ca dṛṣṭvā |

BRP229.074.4 duḥkhānvitā vai rurudur bhṛśārtāḥ || 74 ||

BRP229.075.1 tataḥ sa papraccha nadītaṭasthān |

BRP229.075.2 dvijān bhavadbhir yadi yoṣid ekā |

BRP229.075.3 dṛṣṭā tu toyārtham upādravantī |

BRP229.075.4 ākhyāta te procur imāṃ praviṣṭā || 75 ||

BRP229.076.1 nadīṃ na bhūyas tu samuttatāra |

BRP229.076.2 etāvad eveha samīhitaṃ naḥ |

BRP229.076.3 sa tadvaco ghorataraṃ niśamya |

BRP229.076.4 ruroda śokāśrupariplutākṣaḥ || 76 ||

BRP229.077.1 taṃ vai rudantaṃ sasutaṃ sakanyaṃ |

BRP229.077.2 dṛṣṭvāham ārtaḥ sutarāṃ babhūva |

BRP229.077.3 ārtiś ca me 'bhūd atha saṃsmṛtiś ca |

BRP229.077.4 cāṇḍālayoṣāham iti kṣitīśa || 77 ||

[p. 737 ]

BRP229.078.1 tato 'bravaṃ taṃ nṛpate mataṅgaṃ |

BRP229.078.2 kimartham ārtena hi rudyate tvayā |

BRP229.078.3 tasyā na lābho bhavitātimaurkhyād |

BRP229.078.4 ākranditeneha vṛthā hi kiṃ te || 78 ||

BRP229.079.1 sa mām uvācātmajayugmam andhaṃ |

BRP229.079.2 kanyā caikā badhireyaṃ tathaiva |

BRP229.079.3 kathaṃ dvijāte adhunārtam etam |

BRP229.079.4 āśvāsayiṣye 'py atha poṣayiṣye || 79 ||

BRP229.080.1 ity evam uktvā sa sutaiś ca sārdhaṃ |

BRP229.080.2 phūtkṛtya phūtkṛtya ca roditi sma |

BRP229.080.3 yathā yathā roditi sa śvapākas |

BRP229.080.4 tathā tathā me hy abhavat kṛtāpi || 80 ||

BRP229.081.1 tato 'ham ārtaṃ tu nivārya taṃ vai |

BRP229.081.2 svavaṃśavṛttāntam athācacakṣe |

BRP229.081.3 tataḥ sa duḥkhāt saha putrakaiḥ |

BRP229.081.4 saṃviveśa kokāmukham ārtarūpaḥ || 81 ||

BRP229.082.1 praviṣṭamātre salile mataṅgas |

BRP229.082.2 tīrthaprabhāvāc ca vimuktapāpaḥ |

BRP229.082.3 vimānam āruhya śaśiprakāśaṃ |

BRP229.082.4 yayau divaṃ tāta mamopapaśyataḥ || 82 ||

BRP229.083.1 tasmin praviṣṭe salile mṛte ca |

BRP229.083.2 mamārtir āsīd atimohakartrī |

BRP229.083.3/ tato 'tipuṇye nṛpavarya kokā BRP229.083.4 jale praviṣṭas tridivaṃ gataś ca || 83 ||

BRP229.084.1 bhūyo 'bhavaṃ vaiśyakule vyathārto |

BRP229.084.2 jātismaras tīrthavaraprasādāt |

BRP229.084.3 tato 'tinirviṇṇamanā gato 'haṃ |

BRP229.084.4 kokāmukhaṃ saṃyatavākyacittaḥ || 84 ||

BRP229.085.1 vrataṃ samāsthāya kalevaraṃ svaṃ |

BRP229.085.2 saṃśoṣayitvā divam āruroha |

BRP229.085.3 tasmāc cyutas tvadbhavane ca jāto |

BRP229.085.4 jātismaras tāta hariprasādāt || 85 ||

BRP229.086.1 so 'haṃ samārādhya murāridevaṃ |

BRP229.086.2 kokāmukhe tyaktaśubhāśubhecchaḥ |

BRP229.086.3 ity evam uktvā pitaraṃ praṇamya |

BRP229.086.4 gatvā ca kokāmukham agratīrtham |

BRP229.086.5 viṣṇuṃ samārādhya varāharūpam |

BRP229.086.6 avāpa siddhiṃ manujarṣabho 'sau || 86 ||

BRP229.087.1 itthaṃ sa kāmadamanaḥ sahaputrapautraḥ |

BRP229.087.2 kokāmukhe tīrthavare supuṇye |

BRP229.087.3 tyaktvā tanuṃ doṣamayīṃ tatas tu |

BRP229.087.4 gato divaṃ sūryasamair vimānaiḥ || 87 ||

[p. 738 ]

BRP229.088.1 evaṃ mayoktā parameśvarasya |

BRP229.088.2 māyā surāṇām api durvicintyā |

BRP229.088.3 svapnendrajālapratimā murārer |

BRP229.088.4 yayā jagan moham upaiti viprāḥ || 88 ||

Chapter 230: On the conditions during Kali-Yuga

230 SS 371-374

munaya ūcuḥ:

BRP230.001.1 asmābhis tu śrutaṃ vyāsa yat tvayā samudāhṛtam |

BRP230.001.2 prādurbhāvāśritaṃ puṇyaṃ māyā viṣṇoś ca durvidā || 1 ||

BRP230.002.1 śrotum icchāmahe tvatto yathāvad upasaṃhṛtim |

BRP230.002.2 mahāpralayasañjñāṃ ca kalpānte ca mahāmune || 2 ||

vyāsa uvāca:

BRP230.003.1 śrūyatāṃ bho muniśreṣṭhā yathāvad anusaṃhṛtiḥ |

BRP230.003.2 kalpānte prākṛte caiva pralaye jāyate yathā || 3 ||

BRP230.004.1 ahorātraṃ pitṝṇāṃ tu māso 'bdaṃ tridivaukasām |

BRP230.004.2 caturyugasahasre tu brahmaṇo 'har dvijottamāḥ || 4 ||

BRP230.005.1 kṛtaṃ tretā dvāparaṃ ca kaliś ceti caturyugam |

BRP230.005.2 daivair varṣasahasrais tu tad dvādaśābhir ucyate || 5 ||

BRP230.006.1 caturyugāṇy aśeṣāṇi sadṛśāni svarūpataḥ |

BRP230.006.2 ādyaṃ kṛtayugaṃ proktaṃ munayo 'ntyaṃ tathā kalim || 6 ||

BRP230.007.1 ādye kṛtayuge sargo brahmaṇā kriyate yataḥ |

BRP230.007.2 kriyate copasaṃhāras tathānte 'pi kalau yuge || 7 ||

munaya ūcuḥ:

BRP230.008.1 kaleḥ svarūpaṃ bhagavan vistarād vaktum arhasi |

BRP230.008.2 dharmaś catuṣpād bhagavān yasmin vaikalyam ṛcchati || 8 ||

vyāsa uvāca:

BRP230.009.1 kalisvarūpaṃ bho viprā yat pṛcchadhvaṃ mamānaghāḥ |

BRP230.009.2 nibodhadhvaṃ samāsena vartate yan mahattaram || 9 ||

BRP230.010.1 varṇāśramācāravatī pravṛttir na kalau nṛṇām |

BRP230.010.2 na sāma+ṛgyajurvedaviniṣpādanahaitukī || 10 ||

BRP230.011.1 vivāhā na kalau dharmā na śiṣyā gurusaṃsthitāḥ |

BRP230.011.2 na putrā dhārmikāś caiva na ca vahnikriyākramaḥ || 11 ||

BRP230.012.1 yatra tatra kule jāto balī sarveśvaraḥ kalau |

BRP230.012.2 sarvebhya eva varṇebhyo naraḥ kanyopajīvanaḥ || 12 ||

BRP230.013.1 yena tenaiva yogena dvijātir dīkṣitaḥ kalau |

BRP230.013.2 yaiva saiva ca viprendrāḥ prāyaścittakriyā kalau || 13 ||

BRP230.014.1 sarvam eva kalau śāstraṃ yasya yad vacanaṃ dvijāḥ |

BRP230.014.2 devatāś ca kalau sarvāḥ sarvaḥ sarvasya cāśramaḥ || 14 ||

[p. 739 ]

BRP230.015.1 upavāsas tathāyāso vittotsargas tathā kalau |

BRP230.015.2 dharmo yathābhirucitair anuṣṭhānair anuṣṭhitaḥ || 15 ||

BRP230.016.1 vittena bhavitā puṃsāṃ svalpenaiva madaḥ kalau |

BRP230.016.2 strīṇāṃ rūpamadaś caiva keśair eva bhaviṣyati || 16 ||

BRP230.017.1 suvarṇamaṇiratnādau vastre copakṣayaṃ gate |

BRP230.017.2 kalau striyo bhaviṣyanti tadā keśair alaṅkṛtāḥ || 17 ||

BRP230.018.1 parityakṣyanti bhartāraṃ vittahīnaṃ tathā striyaḥ |

BRP230.018.2 bhartā bhaviṣyati kalau vittavān eva yoṣitām || 18 ||

BRP230.019.1 yo yo dadāti bahulaṃ sa sa svāmī tadā nṛṇām |

BRP230.019.2 svāmitvahetusambandho bhavitābhijanas tadā || 19 ||

BRP230.020.1 gṛhāntā dravyasaṅghātā dravyāntā ca tathā matiḥ |

BRP230.020.2 arthāś cāthopabhogāntā bhaviṣyanti tadā kalau || 20 ||

BRP230.021.1 striyaḥ kalau bhaviṣyanti svairiṇyo lalitaspṛhāḥ |

BRP230.021.2 anyāyāvāptavitteṣu puruṣeṣu spṛhālavaḥ || 21 ||

BRP230.022.1 abhyarthito 'pi suhṛdā svārthahāniṃ tu mānavaḥ |

BRP230.022.2 paṇasyārdhārdhamātre 'pi kariṣyati tadā dvijāḥ || 22 ||

BRP230.023.1 sadā sapauruṣaṃ ceto bhāvi vipra tadā kalau |

BRP230.023.2 kṣīrapradānasambandhi bhāti goṣu ca gauravam || 23 ||

BRP230.024.1 anāvṛṣṭibhayāt prāyaḥ prajāḥ kṣudbhayakātarāḥ |

BRP230.024.2 bhaviṣyanti tadā sarvā gaganāsaktadṛṣṭayaḥ || 24 ||

BRP230.025.1 mūlaparṇaphalāhārās tāpasā iva mānavāḥ |

BRP230.025.2 ātmānaṃ ghātayiṣyanti tadāvṛṣṭyābhiduḥkhitāḥ || 25 ||

BRP230.026.1 durbhikṣam eva satataṃ sadā kleśam anīśvarāḥ |

BRP230.026.2 prāpsyanti vyāhatasukhaṃ pramādān mānavāḥ kalau || 26 ||

BRP230.027.1 asnātabhojino nāgnidevatātithipūjanam |

BRP230.027.2 kariṣyanti kalau prāpte na ca piṇḍodakakriyām || 27 ||

BRP230.028.1 lolupā hrasvadehāś ca bahvannādanatatparāḥ |

BRP230.028.2 bahuprajālpabhāgyāś ca bhaviṣyanti kalau striyaḥ || 28 ||

BRP230.029.1 ubhābhyām atha pāṇibhyāṃ śiraḥkaṇḍūyanaṃ striyaḥ |

BRP230.029.2 kurvatyo gurubhartṝṇām ājñāṃ bhetsyanty anāvṛtāḥ || 29 ||

BRP230.030.1 svapoṣaṇaparāḥ kruddhā dehasaṃskāravarjitāḥ |

BRP230.030.2 paruṣānṛtabhāṣiṇyo bhaviṣyanti kalau striyaḥ || 30 ||

BRP230.031.1 duḥśīlā duṣṭaśīleṣu kurvatyaḥ satataṃ spṛhām |

BRP230.031.2 asadvṛttā bhaviṣyanti puruṣeṣu kulāṅganāḥ || 31 ||

BRP230.032.1 vedādānaṃ kariṣyanti vaḍavāś ca tathāvratāḥ |

BRP230.032.2 gṛhasthāś ca na hoṣyanti na dāsyanty ucitāny api || 32 ||

BRP230.033.1 bhaveyur vanavāsā vai grāmyāhāraparigrahāḥ |

BRP230.033.2 bhikṣavaś cāpi putrā hi snehasambandhayantrakāḥ || 33 ||

[p. 740 ]

BRP230.034.1 arakṣitāro hartāraḥ śulkavyājena pārthivāḥ |

BRP230.034.2 hāriṇo janavittānāṃ samprāpte ca kalau yuge || 34 ||

BRP230.035.1 yo yo 'śvarathanāgāḍhyaḥ sa sa rājā bhaviṣyati |

BRP230.035.2 yaś ca yaś cābalaḥ sarvaḥ sa sa bhṛtyaḥ kalau yuge || 35 ||

BRP230.036.1 vaiśyāḥ kṛṣivaṇijyādi santyajya nijakarma yat |

BRP230.036.2 śūdravṛttyā bhaviṣyanti kārukarmopajīvinaḥ || 36 ||

BRP230.037.1 bhaikṣyavratās tathā śūdrāḥ pravrajyāliṅgino 'dhamāḥ |

BRP230.037.2 pākhaṇḍasaṃśrayāṃ vṛttim āśrayiṣyanty asaṃskṛtāḥ || 37 ||

BRP230.038.1 durbhikṣakarapīḍābhir atīvopadrutā janāḥ |

BRP230.038.2 godhūmānnayavānnādyān deśān yāsyanti duḥkhitāḥ || 38 ||

BRP230.039.1 vedamārge pralīne ca pākhaṇḍāḍhye tato jane |

BRP230.039.2 adharmavṛddhyā lokānām alpam āyur bhaviṣyati || 39 ||

BRP230.040.1 aśāstravihitaṃ ghoraṃ tapyamāneṣu vai tapaḥ |

BRP230.040.2 nareṣu nṛpadoṣeṇa bālamṛtyur bhaviṣyati || 40 ||

BRP230.041.1 bhavitrī yoṣitāṃ sūtiḥ pañcaṣaṭsaptavārṣikī |

BRP230.041.2 navāṣṭadaśavarṣāṇāṃ manuṣyāṇāṃ tathā kalau || 41 ||

BRP230.042.1 palitodgamaś ca bhavitā tadā dvādaśavārṣikaḥ |

BRP230.042.2 na jīviṣyati vai kaścit kalau varṣāṇi viṃśatim || 42 ||

BRP230.043.1 alpaprajñā vṛthāliṅgā duṣṭāntaḥkaraṇāḥ kalau |

BRP230.043.2 yatas tato vinaśyanti kālenālpena mānavāḥ || 43 ||

BRP230.044.1 yadā yadā hi pākhaṇḍavṛttir atropalakṣyate |

BRP230.044.2 tadā tadā kaler vṛddhir anumeyā vicakṣaṇaiḥ || 44 ||

BRP230.045.1 yadā yadā satāṃ hānir vedamārgānusāriṇām |

BRP230.045.2 tadā tadā kaler vṛddhir anumeyā vicakṣaṇaiḥ || 45 ||

BRP230.046.1 prārambhāś cāvasīdanti yadā dharmakṛtāṃ nṛṇām |

BRP230.046.2 tadānumeyaṃ prādhānyaṃ kaler viprā vicakṣaṇaiḥ || 46 ||

BRP230.047.1 yadā yadā na yajñānām īśvaraḥ puruṣottamaḥ |

BRP230.047.2 ijyate puruṣair yajñais tadā jñeyaṃ kaler balam || 47 ||

BRP230.048.1 na prītir vedavādeṣu pākhaṇḍeṣu yadā ratiḥ |

BRP230.048.2 kaler vṛddhis tadā prājñair anumeyā dvijottamāḥ || 48 ||

BRP230.049.1 kalau jagatpatiṃ viṣṇuṃ sarvasraṣṭāram īśvaram |

BRP230.049.2 nārcayiṣyanti bho viprāḥ pākhaṇḍopahatā narāḥ || 49 ||

BRP230.050.1 kiṃ devaiḥ kiṃ dvijair vedaiḥ kiṃ śaucenāmbujalpanā |

BRP230.050.2 ity evaṃ pralapiṣyanti pākhaṇḍopahatā narāḥ || 50 ||

BRP230.051.1 alpavṛṣṭiś ca parjanyaḥ svalpaṃ sasyaphalaṃ tathā |

BRP230.051.2 phalaṃ tathālpasāraṃ ca viprāḥ prāpte kalau yuge || 51 ||

BRP230.052.1 jānuprāyāṇi vastrāṇi śamīprāyā mahīruhāḥ |

BRP230.052.2 śūdraprāyās tathā varṇā bhaviṣyanti kalau yuge || 52 ||

BRP230.053.1 aṇuprāyāṇi dhānyāni ājaprāyaṃ tathā payaḥ |

BRP230.053.2 bhaviṣyati kalau prāpta auśīraṃ cānulepanam || 53 ||

[p. 741 ]

BRP230.054.1 śvaśrūśvaśurabhūyiṣṭhā guravaś ca nṛṇāṃ kalau |

BRP230.054.2 śālādyāhāribhāryāś ca suhṛdo munisattamāḥ || 54 ||

BRP230.055.1 kasya mātā pitā kasya yadā karmātmakaḥ pumān |

BRP230.055.2 iti codāhariṣyanti śvaśurānugatā narāḥ || 55 ||

BRP230.056.1 vāṅmanaḥkāyajair doṣair abhibhūtāḥ punaḥ punaḥ |

BRP230.056.2 narāḥ pāpāny anudinaṃ kariṣyanty alpamedhasaḥ || 56 ||

BRP230.057.1 niḥsatyānām aśaucānāṃ nirhrīkāṇāṃ tathā dvijāḥ |

BRP230.057.2 yad yad duḥkhāya tat sarvaṃ kalikāle bhaviṣyati || 57 ||

BRP230.058.1 niḥsvādhyāyavaṣaṭkāre svadhāsvāhāvivarjite |

BRP230.058.2 tadā praviralo vipraḥ kaścil loke bhaviṣyati || 58 ||

BRP230.059.1 tatrālpenaiva kālena puṇyaskandham anuttamam |

BRP230.059.2 karoti yaḥ kṛtayuge kriyate tapasā hi yaḥ || 59 ||

munaya ūcuḥ:

BRP230.060.1 kasmin kāle 'lpako dharmo dadāti sumahāphalam |

BRP230.060.2 vaktum arhasy aśeṣeṇa śrotuṃ vāñchā pravartate || 60 ||

vyāsa uvāca:

BRP230.061.1 dhanye kalau bhaved viprās tv alpakleśair mahat phalam |

BRP230.061.2 tathā bhavetāṃ strīśūdrau dhanyau cānyan nibodhata || 61 ||

BRP230.062.1 yat kṛte daśabhir varṣais tretāyāṃ hāyanena tat |

BRP230.062.2 dvāpare tac ca māsena ahorātreṇa tat kalau || 62 ||

BRP230.063.1 tapaso brahmacaryasya japādeś ca phalaṃ dvijāḥ |

BRP230.063.2 prāpnoti puruṣas tena kalau sādhv iti bhāṣitum || 63 ||

BRP230.064.1 dhyāyan kṛte yajan yajñais tretāyāṃ dvāpare 'rcayan |

BRP230.064.2 yad āpnoti tad āpnoti kalau saṅkīrtya keśavam || 64 ||

BRP230.065.1 dharmotkarṣam atīvātra prāpnoti puruṣaḥ kalau |

BRP230.065.2 svalpāyāsena dharmajñās tena tuṣṭo 'smy ahaṃ kalau || 65 ||

BRP230.066.1 vratacaryāparair grāhyā vedāḥ pūrvaṃ dvijātibhiḥ |

BRP230.066.2 tatas tu dharmasamprāptair yaṣṭavyaṃ vidhivad dhanaiḥ || 66 ||

BRP230.067.1 vṛthā kathā vṛthā bhojyaṃ vṛthā svaṃ ca dvijanmanām |

BRP230.067.2 patanāya tathā bhāvyaṃ tais tu saṃyatibhiḥ saha || 67 ||

BRP230.068.1 asamyakkaraṇe doṣās teṣāṃ sarveṣu vastuṣu |

BRP230.068.2 bhojyapeyādikaṃ caiṣāṃ necchāprāptikaraṃ dvijāḥ || 68 ||

BRP230.069.1 pāratantryāt samasteṣu teṣāṃ kāryeṣu vai tataḥ |

BRP230.069.2 lokān kleśena mahatā yajanti vinayānvitāḥ || 69 ||

BRP230.070.1 dvijaśuśrūṣaṇenaiva pākayajñādhikāravān |

BRP230.070.2 nijaṃ jayati vai lokaṃ śūdro dhanyataras tataḥ || 70 ||

BRP230.071.1 bhakṣyābhakṣyeṣu nāśāsti yeṣāṃ pāpeṣu vā yataḥ |

BRP230.071.2 niyamo muniśārdūlās tenāsau sādhv itīritam || 71 ||

[p. 742 ]

BRP230.072.1 svadharmasyāvirodhena narair labhyaṃ dhanaṃ sadā |

BRP230.072.2 pratipādanīyaṃ pātreṣu yaṣṭavyaṃ ca yathāvidhi || 72 ||

BRP230.073.1 tasyārjane mahān kleśaḥ pālanena dvijottamāḥ |

BRP230.073.2 tathā sadviniyogāya vijñeyaṃ gahanaṃ nṛṇām || 73 ||

BRP230.074.1 ebhir anyais tathā kleśaiḥ puruṣā dvijasattamāḥ |

BRP230.074.2 nijāñ jayanti vai lokān prājāpatyādikān kramāt || 74 ||

BRP230.075.1 yoṣic chuśrūṣaṇād bhartuḥ karmaṇā manasā girā |

BRP230.075.2 etad viṣayam āpnoti tatsālokyaṃ yato dvijāḥ || 75 ||

BRP230.076.1 nātikleśena mahatā tān eva puruṣo yathā |

BRP230.076.2 tṛtīyaṃ vyāhṛtaṃ tena mayā sādhv iti yoṣitaḥ || 76 ||

BRP230.077.1 etad vaḥ kathitaṃ viprā yannimittam ihāgatāḥ |

BRP230.077.2 tat pṛcchadhvaṃ yathākāmam ahaṃ vakṣyāmi vaḥ sphuṭam || 77 ||

BRP230.078.1 alpenaiva prayatnena dharmaḥ sidhyati vai kalau |

BRP230.078.2 narair ātmaguṇāmbhobhiḥ kṣālitākhilakilbiṣaiḥ || 78 ||

BRP230.079.1 śūdraiś ca dvijaśuśrūṣātatparair munisattamāḥ |

BRP230.079.2 tathā strībhir anāyāsāt patiśuśrūṣayaiva hi || 79 ||

BRP230.080.1 tatas tritayam apy etan mama dhanyatamaṃ matam |

BRP230.080.2 dharmasaṃrādhane kleśo dvijātīnāṃ kṛtādiṣu || 80 ||

BRP230.081.1 tathā svalpena tapasā siddhiṃ yāsyanti mānavāḥ |

BRP230.081.2 dhanyā dharmaṃ cariṣyanti yugānte munisattamāḥ || 81 ||

BRP230.082.1 bhavadbhir yad abhipretaṃ tad etat kathitaṃ mayā |

BRP230.082.2 apṛṣṭenāpi dharmajñāḥ kim anyat kriyatāṃ dvijāḥ || 82 ||

Chapter 231: The end of a cycle of Yugas and the return of Kṛta-Yuga

231 SS 374-376

munaya ūcuḥ:

BRP231.001.1 āsannaṃ viprakṛṣṭaṃ vā yadi kālaṃ na vidmahe |

BRP231.001.2 tato dvāparavidhvaṃsaṃ yugāntaṃ spṛhayāmahe || 1 ||

BRP231.002.1 prāptā vayaṃ hi tat kālam anayā dharmatṛṣṇayā |

BRP231.002.2 ādadyāma paraṃ dharmaṃ sukham alpena karmaṇā || 2 ||

BRP231.003.1 santrāsodvegajananaṃ yugāntaṃ samupasthitam |

BRP231.003.2 pranaṣṭadharmaṃ dharmajña nimittair vaktum arhasi || 3 ||

vyāsa uvāca:

BRP231.004.1 arakṣitāro hartāro balibhāgasya pārthivāḥ |

BRP231.004.2 yugānte prabhaviṣyanti svarakṣaṇaparāyaṇāḥ || 4 ||

BRP231.005.1 akṣatriyāś ca rājāno viprāḥ śūdropajīvinaḥ |

BRP231.005.2 śūdrāś ca brāhmaṇācārā bhaviṣyanti yugakṣaye || 5 ||

BRP231.006.1 śrotriyāḥ kāṇḍapṛṣṭhāś ca niṣkarmāṇi havīṃṣi ca |

BRP231.006.2 ekapaṅktyām aśiṣyanti yugānte munisattamāḥ || 6 ||

[p. 743 ]

BRP231.007.1 aśiṣṭavanto 'rthaparā narā madyāmiṣapriyāḥ |

BRP231.007.2 mitrabhāryāṃ bhajiṣyanti yugānte puruṣādhamāḥ || 7 ||

BRP231.008.1 rājavṛttisthitāś caurā rājānaś cauraśīlinaḥ |

BRP231.008.2 bhṛtyā hy anirdiṣṭabhujo bhaviṣyanti yugakṣaye || 8 ||

BRP231.009.1 dhanāni ślāghanīyāni satāṃ vṛttam apūjitam |

BRP231.009.2 akutsanā ca patite bhaviṣyati yugakṣaye || 9 ||

BRP231.010.1 pranaṣṭanāsāḥ puruṣā muktakeśā virūpiṇaḥ |

BRP231.010.2 ūnaṣoḍaśavarṣāś ca prasoṣyanti tathā striyaḥ || 10 ||

BRP231.011.1 aṭṭaśūlā janapadāḥ śivaśūlāś catuṣpathāḥ |

BRP231.011.2 pramadāḥ keśaśūlāś ca bhaviṣyanti yugakṣaye || 11 ||

BRP231.012.1 sarve brahma vadiṣyanti dvijā vājasaneyikāḥ |

BRP231.012.2 śūdrābhā vādinaś caiva brāhmaṇāś cāntyavāsinaḥ || 12 ||

BRP231.013.1 śukladantā jitākṣāś ca muṇḍāḥ kāṣāyavāsasaḥ |

BRP231.013.2 śūdrā dharmaṃ vadiṣyanti śāṭhyabuddhyopajīvinaḥ || 13 ||

BRP231.014.1 śvāpadapracuratvaṃ ca gavāṃ caiva parikṣayaḥ |

BRP231.014.2 sādhūnāṃ parivṛttiś ca vidyād antagate yuge || 14 ||

BRP231.015.1 antyā madhye nivatsyanti madhyāś cāntanivāsinaḥ |

BRP231.015.2 nirhrīkāś ca prajāḥ sarvā naṣṭās tatra yugakṣaye || 15 ||

BRP231.016.1 tapoyajñaphalānāṃ ca vikretāro dvijottamāḥ |

BRP231.016.2 ṛtavo viparītāś ca bhaviṣyanti yugakṣaye || 16 ||

BRP231.017.1 tathā dvihāyanā damyāḥ kalau lāṅgaladhāriṇaḥ |

BRP231.017.2 citravarṣī ca parjanyo yuge kṣīṇe bhaviṣyati || 17 ||

BRP231.018.1 sarve śūrakule jātāḥ kṣamānāthā bhavanti hi |

BRP231.018.2 yathā nimnāḥ prajāḥ sarvā bhaviṣyanti yugakṣaye || 18 ||

BRP231.019.1 pitṛdeyāni dattāni bhaviṣyanti tathā sutāḥ |

BRP231.019.2 na ca dharmaṃ cariṣyanti mānavā nirgate yuge || 19 ||

BRP231.020.1 ūṣarā bahulā bhūmiḥ panthānas taskarāvṛtāḥ |

BRP231.020.2 sarve vāṇikāś caiva bhaviṣyanti yugakṣaye || 20 ||

BRP231.021.1 pitṛdāyādadattāni vibhajanti tathā sutāḥ |

BRP231.021.2 haraṇe yatnavanto 'pi lobhādibhir virodhinaḥ || 21 ||

BRP231.022.1 saukumārye tathā rūpe ratne copakṣayaṃ gate |

BRP231.022.2 bhaviṣyanti yugasyānte nāryaḥ keśair alaṅkṛtāḥ || 22 ||

BRP231.023.1 nirvīryasya ratis tatra gṛhasthasya bhaviṣyati |

BRP231.023.2 yugānte samanuprāpte nānyā bhāryāsamā ratiḥ || 23 ||

BRP231.024.1 kuśīlānāryabhūyiṣṭhā vṛthārūpasamanvitāḥ |

BRP231.024.2 puruṣālpaṃ bahustrīkaṃ tad yugāntasya lakṣaṇam || 24 ||

BRP231.025.1 bahuyācanako loko na dāsyati parasparam |

BRP231.025.2 rājacaurāgnidaṇḍādikṣīṇaḥ kṣayam upaiṣyati || 25 ||

[p. 744 ]

BRP231.026.1 aphalāni ca sasyāni taruṇā vṛddhaśīlinaḥ |

BRP231.026.2 aśīlāḥ sukhino loke bhaviṣyanti yugakṣaye || 26 ||

BRP231.027.1 varṣāsu paruṣā vātā nīcāḥ śarkaravarṣiṇaḥ |

BRP231.027.2 sandigdhaḥ paralokaś ca bhaviṣyati yugakṣaye || 27 ||

BRP231.028.1 vaiśyā iva ca rājanyā dhanadhānyopajīvinaḥ |

BRP231.028.2 yugāpakramaṇe pūrvaṃ bhaviṣyanti na bāndhavāḥ || 28 ||

BRP231.029.1 apravṛttāḥ prapaśyanti samayāḥ śapathās tathā |

BRP231.029.2 ṛṇaṃ savinayabhraṃśaṃ yuge kṣīṇe bhaviṣyati || 29 ||

BRP231.030.1 bhaviṣyaty aphalo harṣaḥ krodhaś ca saphalo nṛṇām |

BRP231.030.2 ajāś cāpi nirotsyanti payaso 'rthe yugakṣaye || 30 ||

BRP231.031.1 aśāstravihito yajña evam eva bhaviṣyati |

BRP231.031.2 apramāṇaṃ kariṣyanti narāḥ paṇḍitamāninaḥ || 31 ||

BRP231.032.1 śāstroktasyāpravaktāro bhaviṣyanti na saṃśayaḥ |

BRP231.032.2 sarvaḥ sarvaṃ vijānāti vṛddhān anupasevya vai || 32 ||

BRP231.033.1 na kaścid akavir nāma yugānte samupasthite |

BRP231.033.2 nakṣatrāṇi viyogāni na karmasthā dvijātayaḥ || 33 ||

BRP231.034.1 cauraprāyāś ca rājāno yugānte samupasthite |

BRP231.034.2 kuṇḍīvṛṣā naikṛtikāḥ surāpā brahmavādinaḥ || 34 ||

BRP231.035.1 aśvamedhena yakṣyante yugānte dvijasattamāḥ |

BRP231.035.2 yājayiṣyanty ayājyāṃs tu tathābhakṣyasya bhakṣiṇaḥ || 35 ||

BRP231.036.1 brāhmaṇā dhanatṛṣṇārtā yugānte samupasthite |

BRP231.036.2 bhoḥśabdam abhidhāsyanti na ca kaścit paṭhiṣyati || 36 ||

BRP231.037.1 ekaśaṅkhās tathā nāryo gavedhukapinaddhakāḥ |

BRP231.037.2 nakṣatrāṇi vivarṇāni viparitā diśo daśa || 37 ||

BRP231.038.1 sandhyārāgo vidagdhāṅgo bhaviṣyati yugakṣaye |

BRP231.038.2 preṣayanti pitṝn putrā vadhūḥ śvaśrūḥ svakarmasu || 38 ||

BRP231.039.1 yugeṣv evaṃ nivatsyanti pramadāś ca narās tathā |

BRP231.039.2 akṛtvāgrāṇi bhokṣyanti dvijāś caivāhutāgnayaḥ || 39 ||

BRP231.040.1 bhikṣāṃ balim adattvā ca bhokṣyanti puruṣāḥ svayam |

BRP231.040.2 vañcayitvā patīn suptān gamiṣyanti striyo 'nyataḥ || 40 ||

BRP231.041.1 na vyādhitān nāpy arūpān nodyatān nāpy asūyakān |

BRP231.041.2 kṛte na pratikartā ca yuge kṣīṇe bhaviṣyati || 41 ||

munaya ūcuḥ:

BRP231.042.1 evaṃ vilambite dharme mānuṣāḥ karapīḍitāḥ |

BRP231.042.2 kutra deśe nivatsyanti kimāhāravihāriṇaḥ || 42 ||

BRP231.043.1 kiṅkarmāṇaḥ kimīhantaḥ kimpramāṇāḥ kimāyuṣaḥ |

BRP231.043.2 kāṃ ca kāṣṭhāṃ samāsādya prapatsyanti kṛtaṃ yugam || 43 ||

vyāsa uvāca:

BRP231.044.1 ata ūrdhvaṃ cyute dharme guṇahīnāḥ prajās tathā |

BRP231.044.2 śīlavyasanam āsādya prāpsyanti hrāsam āyuṣaḥ || 44 ||

[p. 745 ]

BRP231.045.1 āyurhānyā balagnānir balagnānyā vivarṇatā |

BRP231.045.2 vaivarṇyād vyādhisampīḍā nirvedo vyādhipīḍanāt || 45 ||

BRP231.046.1 nirvedād ātmasambodhaḥ sambodhād dharmaśīlatā |

BRP231.046.2 evaṃ gatvā parāṃ kāṣṭhāṃ prapatsyanti kṛtaṃ yugam || 46 ||

BRP231.047.1 uddeśato dharmaśīlāḥ kecin madhyasthatāṃ gatāḥ |

BRP231.047.2 kindharmaśīlāḥ kecit tu kecid atra kutūhalāḥ || 47 ||

BRP231.048.1 pratyakṣam anumānaṃ ca pramāṇam iti niścitāḥ |

BRP231.048.2 apramāṇaṃ kariṣyanti sarvam ity apare janāḥ || 48 ||

BRP231.049.1 nāstikyaparatāś cāpi kecid dharmavilopakāḥ |

BRP231.049.2 bhaviṣyanti narā mūḍhā dvijāḥ paṇḍitamāninaḥ || 49 ||

BRP231.050.1 tadātvamātraśraddheyā śāstrajñānabahiṣkṛtāḥ |

BRP231.050.2 dāmbhikās te bhaviṣyanti narā jñānavilopitāḥ || 50 ||

BRP231.051.1 tathā vilulite dharme janāḥ śreṣṭhapuraskṛtāḥ |

BRP231.051.2 śubhān samācariṣyanti dānaśīlaparāyaṇāḥ || 51 ||

BRP231.052.1 sarvabhakṣāḥ svayaṅguptā nirghṛṇā nirapatrapāḥ |

BRP231.052.2 bhaviṣyanti tadā loke tat kaṣāyasya lakṣaṇam || 52 ||

BRP231.053.1 kaṣāyopaplave kāle jñānaniṣṭhāpraṇāśane |

BRP231.053.2 siddhim alpena kālena prāpsyanti nirupaskṛtāḥ || 53 ||

BRP231.054.1 viprāṇāṃ śāśvatīṃ vṛttiṃ yadā varṇāvare janāḥ |

BRP231.054.2 saṃśrayiṣyanti bho viprās tat kaṣāyasya lakṣaṇam || 54 ||

BRP231.055.1 mahāyuddhaṃ mahāvarṣaṃ mahāvātaṃ mahātapaḥ |

BRP231.055.2 bhaviṣyati yuge kṣīṇe tat kaṣāyasya lakṣaṇam || 55 ||

BRP231.056.1 viprarūpeṇa yakṣāṃsi rājānaḥ karṇavedinaḥ |

BRP231.056.2 pṛthivīm upabhokṣyanti yugānte samupasthite || 56 ||

BRP231.057.1 niḥsvādhyāyavaṣaṭkārāḥ kunetāro 'bhimāninaḥ |

BRP231.057.2 kravyādā brahmarūpeṇa sarvabhakṣyā vṛthāvratāḥ || 57 ||

BRP231.058.1 mūrkhāś cārthaparā lubdhāḥ kṣudrāḥ kṣudraparicchadāḥ |

BRP231.058.2 vyavahāropavṛttāś ca cyutā dharmāś ca śāśvatāt || 58 ||

BRP231.059.1 hartāraḥ pararatnānāṃ paradārapradharṣakāḥ |

BRP231.059.2 kāmātmāno durātmānaḥ sopadhāḥ priyasāhasāḥ || 59 ||

BRP231.060.1 teṣu prabhavamāṇeṣu janeṣv api ca sarvaśaḥ |

BRP231.060.2 abhāvino bhaviṣyanti munayo bahurūpiṇaḥ || 60 ||

BRP231.061.1 kalau yuge samutpannāḥ pradhānapuruṣāś ca ye |

BRP231.061.2 kathāyogena tān sarvān pūjayiṣyanti mānavāḥ || 61 ||

BRP231.062.1 sasyacaurā bhaviṣyanti tathā cailāpahāriṇaḥ |

BRP231.062.2 bhokṣyabhojyaharāś caiva karaṇḍānāṃ ca hāriṇaḥ || 62 ||

BRP231.063.1 caurāś caurasya hartāro hantā hantur bhaviṣyati |

BRP231.063.2 cauraiś caurakṣaye cāpi kṛte kṣemaṃ bhaviṣyati || 63 ||

[p. 746 ]

BRP231.064.1 niḥsāre kṣubhite kāle niṣkriye saṃvyavasthite |

BRP231.064.2 narā vanaṃ śrayiṣyanti karabhāraprapīḍitāḥ || 64 ||

BRP231.065.1 yajñakarmaṇy uparate rakṣāṃsi śvāpadāni ca |

BRP231.065.2 kīṭamūṣikasarpāś ca dharṣayiṣyanti mānavān || 65 ||

BRP231.066.1 kṣemaṃ subhikṣam ārogyaṃ sāmagryaṃ caiva bandhuṣu |

BRP231.066.2 uddeśeṣu narāḥ śreṣṭhā bhaviṣyanti yugakṣaye || 66 ||

BRP231.067.1 svayampālāḥ svayaṃ caurāḥ plavasambhārasambhṛtāḥ |

BRP231.067.2 maṇḍalaiḥ sambhaviṣyanti deśe deśe pṛthak pṛthak || 67 ||

BRP231.068.1 svadeśebhyaḥ paribhraṣṭā niḥsārāḥ saha bandhubhiḥ |

BRP231.068.2 narāḥ sarve bhaviṣyanti tadā kālaparikṣayāt || 68 ||

BRP231.069.1 tataḥ sarve samādāya kumārān pradrutā bhayāt |

BRP231.069.2 kauśikīṃ santariṣyanti narāḥ kṣudbhayapīḍitāḥ || 69 ||

BRP231.070.1 aṅgān vaṅgān kaliṅgāṃś ca kāśmīrān atha kośalān |

BRP231.070.2 ṛṣikāntagiridroṇīḥ saṃśrayiṣyanti mānavāḥ || 70 ||

BRP231.071.1 kṛtsnaṃ ca himavatpārśvaṃ kūlaṃ ca lavaṇāmbhasaḥ |

BRP231.071.2 vividhaṃ jīrṇapattraṃ ca valkalāny ajināni ca || 71 ||

BRP231.072.1 svayaṃ kṛtvā nivatsyanti tasmin bhūte yugakṣaye |

BRP231.072.2 araṇyeṣu ca vatsyanti narā mlecchagaṇaiḥ saha || 72 ||

BRP231.073.1 naiva śūnyā navāraṇyā bhaviṣyati vasundharā |

BRP231.073.2 agoptāraś ca goptāro bhaviṣyanti narādhipāḥ || 73 ||

BRP231.074.1 mṛgair matsyair vihaṅgaiś ca śvāpadaiḥ sarpakīṭakaiḥ |

BRP231.074.2 madhuśākaphalair mūlair vartayiṣyanti mānavāḥ || 74 ||

BRP231.075.1 śīrṇaparṇaphalāhārā valkalāny ajināni ca |

BRP231.075.2 svayaṃ kṛtvā nivatsyanti yathā munijanas tathā || 75 ||

BRP231.076.1 bījānām akṛtasnehā āhatāḥ kāṣṭhaśaṅkubhiḥ |

BRP231.076.2 ajaiḍakaṃ kharoṣṭraṃ ca pālayiṣyanti nityaśaḥ || 76 ||

BRP231.077.1 nadīsrotāṃsi rotsyanti toyārthaṃ kūlam āśritāḥ |

BRP231.077.2 pakvānnavyavahāreṇa vipaṇantaḥ parasparam || 77 ||

BRP231.078.1 tanūruhair yathājātaiḥ samalāntarasambhṛtaiḥ |

BRP231.078.2 bahvapatyāḥ prajāhīnāḥ kulaśīlavivarjitāḥ || 78 ||

BRP231.079.1 evaṃ bhaviṣyanti tadā narāś cādharmajīvinaḥ |

BRP231.079.2 hīnā hīnaṃ tathā dharmaṃ prajā samanuvatsyati || 79 ||

BRP231.080.1 āyus tatra ca martyānāṃ paraṃ triṃśad bhaviṣyati |

BRP231.080.2 durbalā viṣayaglānā jarāśokair abhiplutāḥ || 80 ||

BRP231.081.1 bhaviṣyanti tadā teṣāṃ rogair indriyasaṅkṣayaḥ |

BRP231.081.2 āyuḥpratyayasaṃrodhād viṣayād uparaṃsyate || 81 ||

BRP231.082.1 śuśrūṣavo bhaviṣyanti sādhūnāṃ darśane ratāḥ |

BRP231.082.2 satyaṃ ca pratipatsyanti vyavahāropasaṅkṣayāt || 82 ||

[p. 747 ]

BRP231.083.1 bhaviṣyanti ca kāmānām alābhād dharmaśīlinaḥ |

BRP231.083.2 kariṣyanti ca saṃskāraṃ svayaṃ ca kṣayapīḍitāḥ || 83 ||

BRP231.084.1 evaṃ śuśrūṣavo dāne satye prāṇyabhirakṣaṇe |

BRP231.084.2 tataḥ pādapravṛtte tu dharme śreyo nipatsyate || 84 ||

BRP231.085.1 teṣāṃ labdhānumānānāṃ guṇeṣu parivartatām |

BRP231.085.2 svādu kiṃ tv iti vijñāya dharma eva ca dṛśyate || 85 ||

BRP231.086.1 yathā hānikramaṃ prāptās tathā ṛddhikramaṃ gatāḥ |

BRP231.086.2 pragṛhīte tato dharme prapaśyanti kṛtaṃ yugam || 86 ||

BRP231.087.1 sādhuvṛttiḥ kṛtayuge kaṣāye hānir ucyate |

BRP231.087.2 eka eva tu kālo 'yaṃ hīnavarṇo yathā śaśī || 87 ||

BRP231.088.1 channaś ca tamasā somo yathā kaliyugaṃ tathā |

BRP231.088.2 muktaś ca tamasā soma evaṃ kṛtayugaṃ ca tat || 88 ||

BRP231.089.1 arthavādaḥ paraṃ brahma vedārtha iti taṃ viduḥ |

BRP231.089.2 aviviktam avijñātaṃ dāyādyam iha dhāryate || 89 ||

BRP231.090.1 iṣṭavādas tapo nāma tapo hi sthavirīkṛtaḥ |

BRP231.090.2 guṇaiḥ karmābhinirvṛttir guṇāḥ śudhyanti karmaṇā || 90 ||

BRP231.091.1 āśīs tu puruṣaṃ dṛṣṭvā deśakālānuvartinī |

BRP231.091.2 yuge yuge yathākālam ṛṣibhiḥ samudāhṛtā || 91 ||

BRP231.092.1 dharmārthakāmamokṣāṇāṃ devānāṃ ca pratikriyā |

BRP231.092.2 āśiṣaś ca śivāḥ puṇyās tathaivāyur yuge yuge || 92 ||

BRP231.093.1 tathā yugānāṃ parivartanāni |

BRP231.093.2 cirapravṛttāni vidhisvabhāvāt |

BRP231.093.3 kṣaṇaṃ na santiṣṭhati jīvalokaḥ |

BRP231.093.4 kṣayodayābhyāṃ parivartamānaḥ || 93 ||

Chapter 232: On the dissolution of things

232 SS 376-377

vyāsa uvāca:

BRP232.001.1 sarveṣām eva bhūtānāṃ trividhaḥ pratisañcaraḥ |

BRP232.001.2 naimittikaḥ prākṛtikas tathaivātyantiko mataḥ || 1 ||

BRP232.002.1 brāhmo naimittikas teṣāṃ kalpānte pratisañcaraḥ |

BRP232.002.2 ātyantiko vai mokṣaś ca prākṛto dviparārdhikaḥ || 2 ||

munaya ūcuḥ:

BRP232.003.1 parārdhasaṅkhyāṃ bhagavaṃs tvam ācakṣva yathoditām |

BRP232.003.2 dviguṇīkṛtayajjñeyaḥ prākṛtaḥ pratisañcaraḥ || 3 ||

vyāsa uvāca:

BRP232.004.1 sthānāt sthānaṃ daśaguṇam ekaikaṃ gaṇyate dvijāḥ |

BRP232.004.2 tato 'ṣṭādaśame bhāge parārdham abhidhīyate || 4 ||

[p. 748 ]

BRP232.005.1 parārdhaṃ dviguṇaṃ yat tu prākṛtaḥ sa layo dvijāḥ |

BRP232.005.2 tadāvyakte 'khilaṃ vyaktaṃ sahetau layam eti vai || 5 ||

BRP232.006.1 nimeṣo mānuṣo yo 'yaṃ mātrāmātrapramāṇataḥ |

BRP232.006.2 taiḥ pañcadaśabhiḥ kāṣṭhā triṃśat kāṣṭhās tathā kalā || 6 ||

BRP232.007.1 nāḍikā tu pramāṇena kalā ca daśa pañca ca |

BRP232.007.2 unmānenāmbhasaḥ sā tu palāny ardhatrayodaśa || 7 ||

BRP232.008.1 hemamāṣaiḥ kṛtacchidrā caturbhiś caturaṅgulaiḥ |

BRP232.008.2 māgadhena pramāṇena jalaprasthas tu sa smṛtaḥ || 8 ||

BRP232.009.1 nāḍikābhyām atha dvābhyāṃ muhūrto dvijasattamāḥ |

BRP232.009.2 ahorātraṃ muhūrtās tu triṃśan māso dinais tathā || 9 ||

BRP232.010.1 māsair dvādaśabhir varṣam ahorātraṃ tu tad divi |

BRP232.010.2 tribhir varṣaśatair varṣaṃ ṣaṣṭyā caivāsuradviṣām || 10 ||

BRP232.011.1 tais tu dvādaśasāhasraiś caturyugam udāhṛtam |

BRP232.011.2 caturyugasahasraṃ tu kathyate brahmaṇo dinam || 11 ||

BRP232.012.1 sa kalpas tatra manavaś caturdaśa dvijottamāḥ |

BRP232.012.2 tadante caiva bho viprā brahmanaimittiko layaḥ || 12 ||

BRP232.013.1 tasya svarūpam atyugraṃ dvijendrā gadato mama |

BRP232.013.2 śṛṇudhvaṃ prākṛtaṃ bhūyas tato vakṣyāmy ahaṃ layam || 13 ||

BRP232.014.1 caturyugasahasrānte kṣīṇaprāye mahītale |

BRP232.014.2 anāvṛṣṭir atīvogrā jāyate śatavārṣikī || 14 ||

BRP232.015.1 tato yāny alpasārāṇi tāni sattvāny anekaśaḥ |

BRP232.015.2 kṣayaṃ yānti muniśreṣṭhāḥ pārthivāny atipīḍanāt || 15 ||

BRP232.016.1 tataḥ sa bhagavān kṛṣṇo rudrarūpī tathāvyayaḥ |

BRP232.016.2 kṣayāya yatate kartum ātmasthāḥ sakalāḥ prajāḥ || 16 ||

BRP232.017.1 tataḥ sa bhagavān viṣṇur bhānoḥ saptasu raśmiṣu |

BRP232.017.2 sthitaḥ pibaty aśeṣāṇi jalāni munisattamāḥ || 17 ||

BRP232.018.1 pītvāmbhāṃsi samastāni prāṇibhūtagatāni vai |

BRP232.018.2 śoṣaṃ nayati bho viprāḥ samastaṃ pṛthivītalam || 18 ||

BRP232.019.1 samudrān saritaḥ śailāñ śailaprasravaṇāni ca |

BRP232.019.2 pātāleṣu ca yat toyaṃ tat sarvaṃ nayati kṣayam || 19 ||

BRP232.020.1 tatas tasyāpy abhāvena toyāhāropabṛṃhitāḥ |

BRP232.020.2 sahasraraśmayaḥ sapta jāyante tatra bhāskarāḥ || 20 ||

BRP232.021.1 adhaś cordhvaṃ ca te dīptās tataḥ sapta divākarāḥ |

BRP232.021.2 dahanty aśeṣaṃ trailokyaṃ sapātālatalaṃ dvijāḥ || 21 ||

BRP232.022.1 dahyamānaṃ tu tair dīptais trailokyaṃ dīptabhāskaraiḥ |

BRP232.022.2 sādrinagārṇavābhogaṃ niḥsneham abhijāyate || 22 ||

BRP232.023.1 tato nirdagdhavṛkṣāmbu trailokyam akhilaṃ dvijāḥ |

BRP232.023.2 bhavaty eṣā ca vasudhā kūrmapṛṣṭhopamākṛtiḥ || 23 ||

[p. 749 ]

BRP232.024.1 tataḥ kālāgnirudro 'sau bhūtasargaharo haraḥ |

BRP232.024.2 śeṣāhiśvāsasantāpāt pātālāni dahaty adhaḥ || 24 ||

BRP232.025.1 pātālāni samastāni sa dagdhvā jvalano mahān |

BRP232.025.2 bhūmim abhyetya sakalaṃ dagdhvā tu vasudhātalam || 25 ||

BRP232.026.1 bhuvo lokaṃ tataḥ sarvaṃ svargalokaṃ ca dāruṇaḥ |

BRP232.026.2 jvālāmālāmahāvartas tatraiva parivartate || 26 ||

BRP232.027.1 ambarīṣam ivābhāti trailokyam akhilaṃ tadā |

BRP232.027.2 jvālāvartaparīvāram upakṣīṇabalās tataḥ || 27 ||

BRP232.028.1 tatas tāpaparītās tu lokadvayanivāsinaḥ |

BRP232.028.2 hṛtāvakāśā gacchanti maharlokaṃ dvijās tadā || 28 ||

BRP232.029.1 tasmād api mahātāpataptā lokās tataḥ param |

BRP232.029.2 gacchanti janalokaṃ te daśāvṛtyā paraiṣiṇaḥ || 29 ||

BRP232.030.1 tato dagdhvā jagat sarvaṃ rudrarūpī janārdanaḥ |

BRP232.030.2 mukhaniḥśvāsajān meghān karoti munisattamāḥ || 30 ||

BRP232.031.1 tato gajakulaprakhyās taḍidvanto ninādinaḥ |

BRP232.031.2 uttiṣṭhanti tadā vyomni ghorāḥ saṃvartakā ghanāḥ || 31 ||

BRP232.032.1 kecid añjanasaṅkāśāḥ kecit kumudasannibhāḥ |

BRP232.032.2 dhūmavarṇā ghanāḥ kecit kecit pītāḥ payodharāḥ || 32 ||

BRP232.033.1 kecid dharidrāvarṇābhā lākṣārasanibhās tathā |

BRP232.033.2 kecid vaidūryasaṅkāśā indranīlanibhās tathā || 33 ||

BRP232.034.1 śaṅkhakundanibhāś cānye jātīkundanibhās tathā |

BRP232.034.2 indragopanibhāḥ kecin manaḥśilānibhās tathā || 34 ||

BRP232.035.1 padmapattranibhāḥ kecid uttiṣṭhanti ghanāghanāḥ |

BRP232.035.2 kecit puravarākārāḥ kecit parvatasannibhāḥ || 35 ||

BRP232.036.1 kūṭāgāranibhāś cānye kecit sthalanibhā ghanāḥ |

BRP232.036.2 mahākāyā mahārāvā pūrayanti nabhastalam || 36 ||

BRP232.037.1 varṣantas te mahāsārās tam agnim atibhairavam |

BRP232.037.2 śamayanty akhilaṃ viprās trailokyāntaravistṛtam || 37 ||

BRP232.038.1 naṣṭe cāgnau śataṃ te 'pi varṣāṇām adhikaṃ ghanāḥ |

BRP232.038.2 plāvayanto jagat sarvaṃ varṣanti munisattamāḥ || 38 ||

BRP232.039.1 dhārābhir akṣamātrābhiḥ plāvayitvākhilāṃ bhuvam |

BRP232.039.2 bhuvo lokaṃ tathaivordhvaṃ plāvayanti divaṃ dvijāḥ || 39 ||

BRP232.040.1 andhakārīkṛte loke naṣṭe sthāvarajaṅgame |

BRP232.040.2 varṣanti te mahāmeghā varṣāṇām adhikaṃ śatam || 40 ||

[p. 750 ]

Chapter 233: Description of occasional dissolution (cont.)

233 SS 377-379

vyāsa uvāca:

BRP233.001.1 saptarṣisthānam ākramya sthite 'mbhasi dvijottamāḥ |

BRP233.001.2 ekārṇavaṃ bhavaty etat trailokyam akhilaṃ tataḥ || 1 ||

BRP233.002.1 atha niḥśvāsajo viṣṇor vāyus tāñ jaladāṃs tataḥ |

BRP233.002.2 nāśaṃ nayati bho viprā varṣāṇām adhikaṃ śatam || 2 ||

BRP233.003.1 sarvabhūtamayo 'cintyo bhagavān bhūtabhāvanaḥ |

BRP233.003.2 anādir ādir viśvasya pītvā vāyum aśeṣataḥ || 3 ||

BRP233.004.1 ekārṇave tatas tasmiñ śeṣaśayyāsthitaḥ prabhuḥ |

BRP233.004.2 brahmarūpadharaḥ śete bhagavān ādikṛd dhariḥ || 4 ||

BRP233.005.1 janalokagataiḥ siddhaiḥ sanakādyair abhiṣṭutaḥ |

BRP233.005.2 brahmalokagataiś caiva cintyamāno mumukṣubhiḥ || 5 ||

BRP233.006.1 ātmamāyāmayīṃ divyāṃ yoganidrāṃ samāsthitaḥ |

BRP233.006.2 ātmānaṃ vāsudevākhyaṃ cintayan parameśvaraḥ || 6 ||

BRP233.007.1 eṣa naimittiko nāma viprendrāḥ pratisañcaraḥ |

BRP233.007.2 nimittaṃ tatra yac chete brahmarūpadharo hariḥ || 7 ||

BRP233.008.1 yadā jāgarti sarvātmā sa tadā ceṣṭate jagat |

BRP233.008.2 nimīlaty etad akhilaṃ māyāśayyāśaye 'cyute || 8 ||

BRP233.009.1 padmayoner dinaṃ yat tu caturyugasahasravat |

BRP233.009.2 ekārṇavakṛte loke tāvatī rātrir ucyate || 9 ||

BRP233.010.1 tataḥ prabuddho rātryante punaḥ sṛṣṭiṃ karoty ajaḥ |

BRP233.010.2 brahmasvarūpadhṛg viṣṇur yathā vaḥ kathitaṃ purā || 10 ||

BRP233.011.1 ity eṣa kalpasaṃhāro antarapralayo dvijāḥ |

BRP233.011.2 naimittiko vaḥ kathitaḥ śṛṇudhvaṃ prākṛtaṃ param || 11 ||

BRP233.012.1 avṛṣṭyagnyādibhiḥ samyak kṛte śayyālaye dvijāḥ |

BRP233.012.2 samasteṣv eva lokeṣu pātāleṣv akhileṣu ca || 12 ||

BRP233.013.1 mahadāder vikārasya viśeṣāt tatra saṅkṣaye |

BRP233.013.2 kṛṣṇecchākārite tasmin pravṛtte pratisañcare || 13 ||

BRP233.014.1 āpo grasanti vai pūrvaṃ bhūmer gandhādikaṃ guṇam |

BRP233.014.2 āttagandhā tato bhūmiḥ pralayāya prakalpate || 14 ||

BRP233.015.1 pranaṣṭe gandhatanmātre bhavaty urvī jalātmikā |

BRP233.015.2 āpas tadā pravṛttās tu vegavatyo mahāsvanāḥ || 15 ||

BRP233.016.1 sarvam āpūrayantīdaṃ tiṣṭhanti vicaranti ca |

BRP233.016.2 salilenaivormimatā lokālokaḥ samantataḥ || 16 ||

BRP233.017.1 apām api guṇo yas tu jyotiṣā pīyate tu saḥ |

BRP233.017.2 naśyanty āpaḥ sutaptāś ca rasatanmātrasaṅkṣayāt || 17 ||

BRP233.018.1 tataś cāpo 'mṛtarasā jyotiṣṭvaṃ prāpnuvanti vai |

BRP233.018.2 agnyavasthe tu salile tejasā sarvato vṛte || 18 ||

BRP233.019.1 sa cāgniḥ sarvato vyāpya ādatte taj jalaṃ tadā |

BRP233.019.2 sarvam āpūryato cābhis tadā jagad idaṃ śanaiḥ || 19 ||

[p. 751 ]

BRP233.020.1 arcibhiḥ santate tasmiṃs tiryag ūrdhvam adhas tathā |

BRP233.020.2 jyotiṣo 'pi paraṃ rūpaṃ vāyur atti prabhākaram || 20 ||

BRP233.021.1 pralīne ca tatas tasmin vāyubhūte 'khilātmake |

BRP233.021.2 pranaṣṭe rūpatanmātre kṛtarūpo vibhāvasuḥ || 21 ||

BRP233.022.1 praśāmyati tadā jyotir vāyur dodhūyate mahān |

BRP233.022.2 nirāloke tadā loke vāyusaṃsthe ca tejasi || 22 ||

BRP233.023.1 tataḥ pralayam āsādya vāyusambhavam ātmanaḥ |

BRP233.023.2 ūrdhvaṃ ca vāyus tiryak ca dodhavīti diśo daśa || 23 ||

BRP233.024.1 vāyos tv api guṇaṃ sparśam ākāśaṃ grasate tataḥ |

BRP233.024.2 praśāmyati tadā vāyuḥ khaṃ tu tiṣṭhaty anāvṛtam || 24 ||

BRP233.025.1 arūpam arasasparśam agandhavad amūrtimat |

BRP233.025.2 sarvam āpūrayac caiva sumahat tat prakāśate || 25 ||

BRP233.026.1 parimaṇḍalatas tat tu ākāśaṃ śabdalakṣaṇam |

BRP233.026.2 śabdamātraṃ tathākāśaṃ sarvam āvṛtya tiṣṭhati || 26 ||

BRP233.027.1 tataḥ śabdaguṇaṃ tasya bhūtādir grasate punaḥ |

BRP233.027.2 bhūtendriyeṣu yugapad bhūtādau saṃsthiteṣu vai || 27 ||

BRP233.028.1 abhimānātmako hy eṣa bhūtādis tāmasaḥ smṛtaḥ |

BRP233.028.2 bhūtādiṃ grasate cāpi mahābuddhir vicakṣaṇā || 28 ||

BRP233.029.1 urvī mahāṃś ca jagataḥ prānte 'ntar bāhyatas tathā |

BRP233.029.2 evaṃ sapta mahābuddhiḥ kramāt prakṛtayas tathā || 29 ||

BRP233.030.1 pratyāhārais tu tāḥ sarvāḥ praviśanti parasparam |

BRP233.030.2 yenedam āvṛtaṃ sarvam aṇḍam apsu pralīyate || 30 ||

BRP233.031.1 saptadvīpasamudrāntaṃ saptalokaṃ saparvatam |

BRP233.031.2 udakāvaraṇaṃ hy atra jyotiṣā pīyate tu tat || 31 ||

BRP233.032.1 jyotir vāyau layaṃ yāti yāty ākāśe samīraṇaḥ |

BRP233.032.2 ākāśaṃ caiva bhūtādir grasate taṃ tathā mahān || 32 ||

BRP233.033.1 mahāntam ebhiḥ sahitaṃ prakṛtir grasate dvijāḥ |

BRP233.033.2 guṇasāmyam anudriktam anyūnaṃ ca dvijottamāḥ || 33 ||

BRP233.034.1 procyate prakṛtir hetuḥ pradhānaṃ kāraṇaṃ param |

BRP233.034.2 ity eṣā prakṛtiḥ sarvā vyaktāvyaktasvarūpiṇī || 34 ||

BRP233.035.1 vyaktasvarūpam avyakte tasyāṃ viprāḥ pralīyate |

BRP233.035.2 ekaḥ śuddho 'kṣaro nityaḥ sarvavyāpī tathā punaḥ || 35 ||

BRP233.036.1 so 'py aṃśaḥ sarvabhūtasya dvijendrāḥ paramātmanaḥ |

BRP233.036.2 naśyanti sarvā yatrāpi nāmajātyādikalpanāḥ || 36 ||

BRP233.037.1 sattāmātrātmake jñeye jñānātmany ātmanaḥ pare |

BRP233.037.2 sa brahma tat paraṃ dhāma paramātmā pareśvaraḥ || 37 ||

BRP233.038.1 sa viṣṇuḥ sarvam evedaṃ yato nāvartate punaḥ |

BRP233.038.2 prakṛtir yā mayākhyātā vyaktāvyaktasvarūpiṇī || 38 ||

BRP233.039.1 puruṣaś cāpy ubhāv etau līyete paramātmani |

BRP233.039.2 paramātmā ca sarveṣām ādhāraḥ parameśvaraḥ || 39 ||

[p. 752 ]

BRP233.040.1 viṣṇunāmnā sa vedeṣu vedānteṣu ca gīyate |

BRP233.040.2 pravṛttaṃ ca nivṛttaṃ ca dvividhaṃ karma vaidikam || 40 ||

BRP233.041.1 tābhyām ubhābhyāṃ puruṣair yajñamūrtiḥ sa ijyate |

BRP233.041.2 ṛgyajuḥsāmabhir mārgaiḥ pravṛttair ijyate hy asau || 41 ||

BRP233.042.1 yajñeśvaro yajñapumān puruṣaiḥ puruṣottamaḥ |

BRP233.042.2 jñānātmā jñānayogena jñānamūrtiḥ sa ijyate || 42 ||

BRP233.043.1 nivṛttair yogamārgaiś ca viṣṇur muktiphalapradaḥ |

BRP233.043.2 hrasvadīrghaplutair yat tu kiñcid vastv abhidhīyate || 43 ||

BRP233.044.1 yac ca vācām aviṣayas tat sarvaṃ viṣṇur avyayaḥ |

BRP233.044.2 vyaktaḥ sa evam avyaktaḥ sa eva puruṣo 'vyayaḥ || 44 ||

BRP233.045.1 paramātmā ca viśvātmā viśvarūpadharo hariḥ |

BRP233.045.2 vyaktāvyaktātmikā tasmin prakṛtiḥ sā vilīyate || 45 ||

BRP233.046.1 puruṣaś cāpi bho viprā yas tad avyākṛtātmani |

BRP233.046.2 dviparārdhātmakaḥ kālaḥ kathito yo mayā dvijāḥ || 46 ||

BRP233.047.1 tad ahas tasya viprendrā viṣṇor īśasya kathyate |

BRP233.047.2 vyakte tu prakṛtau līne prakṛtyāṃ puruṣe tathā || 47 ||

BRP233.048.1 tatrāsthite niśā tasya tatpramāṇā tapodhanāḥ |

BRP233.048.2 naivāhas tasya ca niśā nityasya paramātmanaḥ || 48 ||

BRP233.049.1 upacārāt tathāpy etat tasyeśasya tu kathyate |

BRP233.049.2 ity eṣa muniśārdūlāḥ kathitaḥ prākṛto layaḥ || 49 ||

Chapter 234: On suffering and final release from existence (absolute dissolution)

234 SS 379-380

vyāsa uvāca:

BRP234.001.1 ādhyātmikādi bho viprā jñātvā tāpatrayaṃ budhaḥ |

BRP234.001.2 utpannajñānavairāgyaḥ prāpnoty ātyantikaṃ layam || 1 ||

BRP234.002.1 ādhyātmiko 'pi dvividhaḥ śārīro mānasas tathā |

BRP234.002.2 śārīro bahubhir bhedair bhidyate śrūyatāṃ ca saḥ || 2 ||

BRP234.003.1 śirorogapratiśyāyajvaraśūlabhagandaraiḥ |

BRP234.003.2 gulmārśaḥśvayathuśvāsacchardyādibhir anekadhā || 3 ||

BRP234.004.1 tathākṣirogātīsārakuṣṭhāṅgāmayasañjñakaiḥ |

BRP234.004.2 bhidyate dehajas tāpo mānasaṃ śrotum arhatha || 4 ||

BRP234.005.1 kāmakrodhabhayadveṣalobhamohaviṣādajaḥ |

BRP234.005.2 śokāsūyāvamānerṣyāmātsaryābhibhavas tathā || 5 ||

BRP234.006.1 mānaso 'pi dvijaśreṣṭhās tāpo bhavati naikadhā |

BRP234.006.2 ity evamādibhir bhedais tāpo hy ādhyātmikaḥ smṛtaḥ || 6 ||

BRP234.007.1 mṛgapakṣimanuṣyādyaiḥ piśācoragarākṣasaiḥ |

BRP234.007.2 sarīsṛpādyaiś ca nṛṇāṃ janyate cādhibhautikaḥ || 7 ||

[p. 753 ]

BRP234.008.1 śītoṣṇavātavarṣāmbuvaidyutādisamudbhavaḥ |

BRP234.008.2 tāpo dvijavaraśreṣṭhāḥ kathyate cādhidaivikaḥ || 8 ||

BRP234.009.1 garbhajanmajarājñānamṛtyunārakajaṃ tathā |

BRP234.009.2 duḥkhaṃ sahasraśo bhedair bhidyate munisattamāḥ || 9 ||

BRP234.010.1 sukumāratanur garbhe jantur bahumalāvṛte |

BRP234.010.2 ulbasaṃveṣṭito bhagnapṛṣṭhagrīvāsthisaṃhatiḥ || 10 ||

BRP234.011.1 atyamlakaṭutīkṣṇoṣṇalavaṇair mātṛbhojanaiḥ |

BRP234.011.2 atitāpibhir atyarthaṃ bādhyamāno 'tivedanaḥ || 11 ||

BRP234.012.1 prasāraṇākuñcanādau nāgānāṃ prabhur ātmanaḥ |

BRP234.012.2 śakṛnmūtramahāpaṅkaśāyī sarvatra pīḍitaḥ || 12 ||

BRP234.013.1 nirucchvāsaḥ sacaitanyaḥ smarañ janmaśatāny atha |

BRP234.013.2 āste garbhe 'tiduḥkhena nijakarmanibandhanaḥ || 13 ||

BRP234.014.1 jāyamānaḥ purīṣāsṛṅmūtraśukrāvilānanaḥ |

BRP234.014.2 prājāpatyena vātena pīḍyamānāsthibandhanaḥ || 14 ||

BRP234.015.1 adhomukhas taiḥ kriyate prabalaiḥ sūtimārutaiḥ |

BRP234.015.2 kleśair niṣkrāntim āpnoti jaṭharān mātur āturaḥ || 15 ||

BRP234.016.1 mūrchām avāpya mahatīṃ saṃspṛṣṭo bāhyavāyunā |

BRP234.016.2 vijñānabhraṃśam āpnoti jātas tu munisattamāḥ || 16 ||

BRP234.017.1 kaṇṭakair iva tunnāṅgaḥ krakacair iva dāritaḥ |

BRP234.017.2 pūtivraṇān nipatito dharaṇyāṃ krimiko yathā || 17 ||

BRP234.018.1 kaṇḍūyane 'pi cāśaktaḥ parivarte 'py anīśvaraḥ |

BRP234.018.2 stanapānādikāhāram avāpnoti parecchayā || 18 ||

BRP234.019.1 aśucisrastare suptaḥ kīṭadaṃśādibhis tathā |

BRP234.019.2 bhakṣyamāṇo 'pi naivaiṣāṃ samartho vinivāraṇe || 19 ||

BRP234.020.1 janmaduḥkhāny anekāni janmano 'nantarāṇi ca |

BRP234.020.2 bālabhāve yadāpnoti ādhibhūtādikāni ca || 20 ||

BRP234.021.1 ajñānatamasā channo mūḍhāntaḥkaraṇo naraḥ |

BRP234.021.2 na jānāti kutaḥ ko 'haṃ kutra gantā kimātmakaḥ || 21 ||

BRP234.022.1 kena bandhena baddho 'haṃ kāraṇaṃ kim akāraṇam |

BRP234.022.2 kiṃ kāryaṃ kim akāryaṃ vā kiṃ vācyaṃ kiṃ na cocyate || 22 ||

BRP234.023.1 ko dharmaḥ kaś ca vādharmaḥ kasmin varteta vai katham |

BRP234.023.2 kiṃ kartavyam akartavyaṃ kiṃ vā kiṃ guṇadoṣavat || 23 ||

BRP234.024.1 evaṃ paśusamair mūḍhair ajñānaprabhavaṃ mahat |

BRP234.024.2 avāpyate narair duḥkhaṃ śiśnodaraparāyaṇaiḥ || 24 ||

BRP234.025.1 ajñānaṃ tāmaso bhāvaḥ kāryārambhapravṛttayaḥ |

BRP234.025.2 ajñānināṃ pravartante karmalopas tato dvijāḥ || 25 ||

BRP234.026.1 narakaṃ karmaṇāṃ lopāt phalam āhur maharṣayaḥ |

BRP234.026.2 tasmād ajñānināṃ duḥkham iha cāmutra cottamam || 26 ||

BRP234.027.1 jarājarjaradehaś ca śithilāvayavaḥ pumān |

BRP234.027.2 vicalacchīrṇadaśano valisnāyuśirāvṛtaḥ || 27 ||

[p. 754 ]

BRP234.028.1 dūrapranaṣṭanayano vyomāntargatatārakaḥ |

BRP234.028.2 nāsāvivaraniryātaromapuñjaś caladvapuḥ || 28 ||

BRP234.029.1 prakaṭībhūtasarvāsthir natapṛṣṭhāsthisaṃhatiḥ |

BRP234.029.2 utsannajaṭharāgnitvād alpāhāro 'lpaceṣṭitaḥ || 29 ||

BRP234.030.1 kṛcchracaṅkramaṇotthānaśayanāsanaceṣṭitaḥ |

BRP234.030.2 mandībhavacchrotranetragalallālāvilānanaḥ || 30 ||

BRP234.031.1 anāyattaiḥ samastaiś ca karaṇair maraṇonmukhaḥ |

BRP234.031.2 tatkṣaṇe 'py anubhūtānām asmartākhilavastunām || 31 ||

BRP234.032.1 sakṛd uccārite vākye samudbhūtamahāśramaḥ |

BRP234.032.2 śvāsakāsāmayāyāsasamudbhūtaprajāgaraḥ || 32 ||

BRP234.033.1 anyenotthāpyate 'nyena tathā saṃveśyate jarī |

BRP234.033.2 bhṛtyātmaputradārāṇām apamānaparākṛtaḥ || 33 ||

BRP234.034.1 prakṣīṇākhilaśaucaś ca vihārāhārasaṃspṛhaḥ |

BRP234.034.2 hāsyaḥ parijanasyāpi nirviṇṇāśeṣabāndhavaḥ || 34 ||

BRP234.035.1 anubhūtam ivānyasmiñ janmany ātmaviceṣṭitam |

BRP234.035.2 saṃsmaran yauvane dīrghaṃ niśvasity atitāpitaḥ || 35 ||

BRP234.036.1 evamādīni duḥkhāni jarāyām anubhūya ca |

BRP234.036.2 maraṇe yāni duḥkhāni prāpnoti śṛṇu tāny api || 36 ||

BRP234.037.1 ślathagrīvāṅghrihasto 'tha prāpto vepathunā naraḥ |

BRP234.037.2 muhur glāniparaś cāsau muhur jñānabalānvitaḥ || 37 ||

BRP234.038.1 hiraṇyadhānyatanayabhāryābhṛtyagṛhādiṣu |

BRP234.038.2 ete kathaṃ bhaviṣyantīty atīva mamatākulaḥ || 38 ||

BRP234.039.1 marmavidbhir mahārogaiḥ krakacair iva dāruṇaiḥ |

BRP234.039.2 śarair ivāntakasyograiś chidyamānāsthibandhanaḥ || 39 ||

BRP234.040.1 parivartamānatārākṣi hastapādaṃ muhuḥ kṣipan |

BRP234.040.2 saṃśuṣyamāṇatālvoṣṭhakaṇṭho ghuraghurāyate || 40 ||

BRP234.041.1 niruddhakaṇṭhadeśo 'pi udānaśvāsapīḍitaḥ |

BRP234.041.2 tāpena mahatā vyāptas tṛṣā vyāptas tathā kṣudhā || 41 ||

BRP234.042.1 kleśād utkrāntim āpnoti yāmyakiṅkarapīḍitaḥ |

BRP234.042.2 tataś ca yātanādehaṃ kleśena pratipadyate || 42 ||

BRP234.043.1 etāny anyāni cogrāṇi duḥkhāni maraṇe nṛṇām |

BRP234.043.2 śṛṇudhvaṃ narake yāni prāpyante puruṣair mṛtaiḥ || 43 ||

BRP234.044.1 yāmyakiṅkarapāśādigrahaṇaṃ daṇḍatāḍanam |

BRP234.044.2 yamasya darśanaṃ cogram ugramārgavilokanam || 44 ||

BRP234.045.1 karambhavālukāvahniyantraśastrādibhīṣaṇe |

BRP234.045.2 pratyekaṃ yātanāyāś ca yātanādi dvijottamāḥ || 45 ||

BRP234.046.1 krakacaiḥ pīḍyamānānāṃ mṛṣāyāṃ cāpi dhmāpyatām |

BRP234.046.2 kuṭhāraiḥ pāṭyamānānāṃ bhūmau cāpi nikhanyatām || 46 ||

BRP234.047.1 śūleṣv āropyamāṇānāṃ vyāghravaktre praveśyatām |

BRP234.047.2 gṛdhraiḥ sambhakṣyamāṇānāṃ dvīpibhiś copabhujyatām || 47 ||

[p. 755 ]

BRP234.048.1 kvathyatāṃ tailamadhye ca klidyatāṃ kṣārakardame |

BRP234.048.2 uccān nipātyamānānāṃ kṣipyatāṃ kṣepayantrakaiḥ || 48 ||

BRP234.049.1 narake yāni duḥkhāni pāpahetūdbhavāni vai |

BRP234.049.2 prāpyante nārakair viprās teṣāṃ saṅkhyā na vidyate || 49 ||

BRP234.050.1 na kevalaṃ dvijaśreṣṭhā narake duḥkhapaddhatiḥ |

BRP234.050.2 svarge 'pi pātabhītasya kṣayiṣṇor nāsti nirvṛtiḥ || 50 ||

BRP234.051.1 punaś ca garbho bhavati jāyate ca punar naraḥ |

BRP234.051.2 garbhe vilīyate bhūyo jāyamāno 'stam eti ca || 51 ||

BRP234.052.1 jātamātraś ca mriyate bālabhāve ca yauvane |

BRP234.052.2 yad yat prītikaraṃ puṃsāṃ vastu viprāḥ prajāyate || 52 ||

BRP234.053.1 tad eva duḥkhavṛkṣasya bījatvam upagacchati |

BRP234.053.2 kalatraputramitrādigṛhakṣetradhanādikaiḥ || 53 ||

BRP234.054.1 kriyate na tathā bhūri sukhaṃ puṃsāṃ yathāsukham |

BRP234.054.2 iti saṃsāraduḥkhārkatāpatāpitacetasām || 54 ||

BRP234.055.1 vimuktipādapacchāyām ṛte kutra sukhaṃ nṛṇām |

BRP234.055.2 tad asya trividhasyāpi duḥkhajātasya paṇḍitaiḥ || 55 ||

BRP234.056.1 garbhajanmajarādyeṣu sthāneṣu prabhaviṣyataḥ |

BRP234.056.2 nirastātiśayāhlādaṃ sukhabhāvaikalakṣaṇam || 56 ||

BRP234.057.1 bheṣajaṃ bhagavatprāptir ekā cātyantikī matā |

BRP234.057.2 tasmāt tatprāptaye yatnaḥ kartavyaḥ paṇḍitair naraiḥ || 57 ||

BRP234.058.1 tatprāptihetur jñānaṃ ca karma coktaṃ dvijottamāḥ |

BRP234.058.2 āgamotthaṃ vivekāc ca dvidhā jñānaṃ tathocyate || 58 ||

BRP234.059.1 śabdabrahmāgamamayaṃ paraṃ brahma vivekajam |

BRP234.059.2 andhaṃ tama ivājñānaṃ dīpavac cendriyodbhavam || 59 ||

BRP234.060.1 yathā sūryas tathā jñānaṃ yad vai viprā vivekajam |

BRP234.060.2 manur apy āha vedārthaṃ smṛtvā yan munisattamāḥ || 60 ||

BRP234.061.1 tad etac chrūyatām atra sambandhe gadato mama |

BRP234.061.2 dve brahmaṇī veditavye śabdabrahma paraṃ ca yat || 61 ||

BRP234.062.1 śabdabrahmaṇi niṣṇātaḥ paraṃ brahmādhigacchati |

BRP234.062.2 dve vidye vai veditavye iti cātharvaṇī śrutiḥ || 62 ||

BRP234.063.1 parayā hy akṣaraprāptir ṛgvedādimayāparā |

BRP234.063.2 yat tad avyaktam ajaram acintyam ajam avyayam || 63 ||

BRP234.064.1 anirdeśyam arūpaṃ ca pāṇipādādyasaṃyutam |

BRP234.064.2 vittaṃ sarvagataṃ nityaṃ bhūtayonim akāraṇam || 64 ||

BRP234.065.1 vyāpyaṃ vyāptaṃ yataḥ sarvaṃ tad vai paśyanti sūrayaḥ |

BRP234.065.2 tad brahma paramaṃ dhāma tad dheyaṃ mokṣakāṅkṣibhiḥ || 65 ||

BRP234.066.1 śrutivākyoditaṃ sūkṣmaṃ tad viṣṇoḥ paramaṃ padam |

BRP234.066.2 utpattiṃ pralayaṃ caiva bhūtānām āgatiṃ gatim || 66 ||

BRP234.067.1 vetti vidyām avidyāṃ ca sa vācyo bhagavān iti |

BRP234.067.2 jñānaśaktibalaiśvaryavīryatejāṃsy aśeṣataḥ || 67 ||

[p. 756 ]

BRP234.068.1 bhagavacchabdavācyāni vinā heyair guṇādibhiḥ |

BRP234.068.2 sarvāṇi tatra bhūtāni nivasanti parātmani || 68 ||

BRP234.069.1 bhūteṣu ca sa sarvātmā vāsudevas tataḥ smṛtaḥ |

BRP234.069.2 uvācedaṃ maharṣibhyaḥ purā pṛṣṭaḥ prajāpatiḥ || 69 ||

BRP234.070.1 nāmavyākhyām anantasya vāsudevasya tattvataḥ |

BRP234.070.2 bhūteṣu vasate yo 'ntar vasanty atra ca tāni yat |

BRP234.070.3 dhātā vidhātā jagatāṃ vāsudevas tataḥ prabhuḥ || 70 ||

BRP234.071.1 sa sarvabhūtaprakṛtir guṇāṃś ca |

BRP234.071.2 doṣāṃś ca sarvān saguṇo hy atītaḥ |

BRP234.071.3 atītasarvāvaraṇo 'khilātmā |

BRP234.071.4 tenāvṛtaṃ yad bhuvanāntarālam || 71 ||

BRP234.072.1 samastakalyāṇaguṇātmako hi |

BRP234.072.2 svaśaktileśādṛtabhūtasargaḥ |

BRP234.072.3 icchāgṛhītābhimatorudehaḥ |

BRP234.072.4 saṃsādhitāśeṣajagaddhito 'sau || 72 ||

BRP234.073.1 tejobalaiśvaryamahāvarodhaḥ |

BRP234.073.2 svavīryaśaktyādiguṇaikarāśiḥ |

BRP234.073.3 paraḥ parāṇāṃ sakalā na yatra |

BRP234.073.4 kleśādayaḥ santi parāpareśe || 73 ||

BRP234.074.1 sa īśvaro vyaṣṭisamaṣṭirūpo |

BRP234.074.2 'vyaktasvarūpaḥ prakaṭasvarūpaḥ |

BRP234.074.3 sarveśvaraḥ sarvadṛk sarvavettā |

BRP234.074.4 samastaśaktiḥ parameśvarākhyaḥ || 74 ||

BRP234.075.1 sañjñāyate yena tad astadoṣaṃ |

BRP234.075.2 śuddhaṃ paraṃ nirmalam ekarūpam |

BRP234.075.3 sandṛśyate vāpy atha gamyate vā |

BRP234.075.4 taj jñānam ajñānam ato 'nyad uktam || 75 ||

Chapter 235: Description of the practice of Yoga

235 SS 380-381

munaya ūcuḥ:

BRP235.001.1 idānīṃ brūhi yogaṃ ca duḥkhasaṃyogabheṣajam |

BRP235.001.2 yaṃ viditvāvyayaṃ tatra yuñjāmaḥ puruṣottamam || 1 ||

BRP235.002.1 śrutvā sa vacanaṃ teṣāṃ kṛṣṇadvaipāyanas tadā |

BRP235.002.2 abravīt paramaprīto yogī yogavidāṃ varaḥ || 2 ||

vyāsa uvāca:

BRP235.003.1 yogaṃ vakṣyāmi bho viprāḥ śṛṇudhvaṃ bhavanāśanam |

BRP235.003.2 yam abhyasyāpnuyād yogī mokṣaṃ paramadurlabham || 3 ||

[p. 757 ]

BRP235.004.1 śrutvādau yogaśāstrāṇi gurum ārādhya bhaktitaḥ |

BRP235.004.2 itihāsaṃ purāṇaṃ ca vedāṃś caiva vicakṣaṇaḥ || 4 ||

BRP235.005.1 āhāraṃ yogadoṣāṃś ca deśakālaṃ ca buddhimān |

BRP235.005.2 jñātvā samabhyased yogaṃ nirdvandvo niṣparigrahaḥ || 5 ||

BRP235.006.1 bhuñjan saktuṃ yavāgūṃ ca takramūlaphalaṃ payaḥ |

BRP235.006.2 yāvakaṃ kaṇapiṇyākam āhāraṃ yogasādhanam || 6 ||

BRP235.007.1 na manovikale dhmāte na śrānte kṣudhite tathā |

BRP235.007.2 na dvandve na ca śīte ca na coṣṇe nānilātmake || 7 ||

BRP235.008.1 saśabde na jalābhyāse jīrṇagoṣṭhe catuṣpathe |

BRP235.008.2 sarīsṛpe śmaśāne ca na nadyante 'gnisannidhau || 8 ||

BRP235.009.1 na caitye na ca valmīke sabhaye kūpasannidhau |

BRP235.009.2 na śuṣkaparṇanicaye yogaṃ yuñjīta karhicit || 9 ||

BRP235.010.1 deśān etān anādṛtya mūḍhatvād yo yunakti vai |

BRP235.010.2 pravakṣye tasya ye doṣā jāyante vighnakārakāḥ || 10 ||

BRP235.011.1 bādhiryaṃ jaḍatā lopaḥ smṛter mūkatvam andhatā |

BRP235.011.2 jvaraś ca jāyate sadyas tadvad ajñānasambhavaḥ || 11 ||

BRP235.012.1 tasmāt sarvātmanā kāryā rakṣā yogavidā sadā |

BRP235.012.2 dharmārthakāmamokṣāṇāṃ śarīraṃ sādhanaṃ yataḥ || 12 ||

BRP235.013.1 āśrame vijane guhye niḥśabde nirbhaye nage |

BRP235.013.2 śūnyāgāre śucau ramye caikānte devatālaye || 13 ||

BRP235.014.1 rajanyāḥ paścime yāme pūrve ca susamāhitaḥ |

BRP235.014.2 pūrvāhṇe madhyame cāhni yuktāhāro jitendriyaḥ || 14 ||

BRP235.015.1 āsīnaḥ prāṅmukho ramya āsane sukhaniścale |

BRP235.015.2 nātinīce na cocchrite niḥspṛhaḥ satyavāk śuciḥ || 15 ||

BRP235.016.1 yuktanidro jitakrodhaḥ sarvabhūtahite rataḥ |

BRP235.016.2 sarvadvandvasaho dhīraḥ samakāyāṅghrimastakaḥ || 16 ||

BRP235.017.1 nābhau nidhāya hastau dvau śāntaḥ padmāsane sthitaḥ |

BRP235.017.2 saṃsthāpya dṛṣṭiṃ nāsāgre prāṇān āyamya vāgyataḥ || 17 ||

BRP235.018.1 samāhṛtyendriyagrāmaṃ manasā hṛdaye muniḥ |

BRP235.018.2 praṇavaṃ dīrgham udyamya saṃvṛtāsyaḥ suniścalaḥ || 18 ||

BRP235.019.1 rajasā tamaso vṛttiṃ sattvena rajasas tathā |

BRP235.019.2 sañchādya nirmale śānte sthitaḥ saṃvṛtalocanaḥ || 19 ||

BRP235.020.1 hṛtpadmakoṭare līnaṃ sarvavyāpi nirañjanam |

BRP235.020.2 yuñjīta satataṃ yogī muktidaṃ puruṣottamam || 20 ||

BRP235.021.1 karaṇendriyabhūtāni kṣetrajñe prathamaṃ nyaset |

BRP235.021.2 kṣetrajñaś ca pare yojyas tato yuñjati yogavit || 21 ||

[p. 758 ]

BRP235.022.1 mano yasyāntam abhyeti paramātmani cañcalam |

BRP235.022.2 santyajya viṣayāṃs tasya yogasiddhiḥ prakāśitā || 22 ||

BRP235.023.1 yadā nirviṣayaṃ cittaṃ pare brahmaṇi līyate |

BRP235.023.2 samādhau yogayuktasya tadābhyeti paraṃ padam || 23 ||

BRP235.024.1 asaṃsaktaṃ yadā cittaṃ yoginaḥ sarvakarmasu |

BRP235.024.2 bhavaty ānandam āsādya tadā nirvāṇam ṛcchati || 24 ||

BRP235.025.1 śuddhaṃ dhāmatrayātītaṃ turyākhyaṃ puruṣottamam |

BRP235.025.2 prāpya yogabalād yogī mucyate nātra saṃśayaḥ || 25 ||

BRP235.026.1 niḥspṛhaḥ sarvakāmebhyaḥ sarvatra priyadarśanaḥ |

BRP235.026.2 sarvatrānityabuddhis tu yogī mucyeta nānyathā || 26 ||

BRP235.027.1 indriyāṇi na seveta vairāgyeṇa ca yogavit |

BRP235.027.2 sadā cābhyāsayogena mucyate nātra saṃśayaḥ || 27 ||

BRP235.028.1 na ca padmāsanād yogo na nāsāgranirīkṣaṇāt |

BRP235.028.2 manasaś cendriyāṇāṃ ca saṃyogo yoga ucyate || 28 ||

BRP235.029.1 evaṃ mayā muniśreṣṭhā yogaḥ prokto vimuktidaḥ |

BRP235.029.2 saṃsāramokṣahetuś ca kim anyac chrotum icchatha || 29 ||

lomaharṣaṇa uvāca:

BRP235.030.1 śrutvā te vacanaṃ tasya sādhu sādhv iti cābruvan |

BRP235.030.2 vyāsaṃ praśasya sampūjya punaḥ praṣṭuṃ samudyatāḥ || 30 ||

Chapter 236: On Sāṅkhya and Yoga

236 SS 381-383

munaya ūcuḥ:

BRP236.001.1 tava vaktrābdhisambhūtam amṛtaṃ vāṅmayaṃ mune |

BRP236.001.2 pibatāṃ no dvijaśreṣṭha na tṛptir iha dṛśyate || 1 ||

BRP236.002.1 tasmād yogaṃ mune brūhi vistareṇa vimuktidam |

BRP236.002.2 sāṅkhyaṃ ca dvipadāṃ śreṣṭha śrotum icchāmahe vayam || 2 ||

BRP236.003.1 prajñāvāñ śrotriyo yajvā khyātaḥ prājño 'nasūyakaḥ |

BRP236.003.2 satyadharmamatir brahman kathaṃ brahmādhigacchati || 3 ||

BRP236.004.1 tapasā brahmacaryeṇa sarvatyāgena medhayā |

BRP236.004.2 sāṅkhye vā yadi vā yoga etat pṛṣṭo vadasva naḥ || 4 ||

BRP236.005.1 manasaś cendriyāṇāṃ ca yathaikāgryam avāpyate |

BRP236.005.2 yenopāyena puruṣas tat tvaṃ vyākhyātum arhasi || 5 ||

vyāsa uvāca:

BRP236.006.1 nānyatra jñānatapasor nānyatrendriyanigrahāt |

BRP236.006.2 nānyatra sarvasantyāgāt siddhiṃ vindati kaścana || 6 ||

[p. 759 ]

BRP236.007.1 mahābhūtāni sarvāṇi pūrvasṛṣṭiḥ svayambhuvaḥ |

BRP236.007.2 bhūyiṣṭhaṃ prāṇabhṛdgrāme niviṣṭāni śarīriṣu || 7 ||

BRP236.008.1 bhūmer deho jalāt sneho jyotiṣaś cakṣuṣī smṛte |

BRP236.008.2 prāṇāpānāśrayo vāyuḥ koṣṭhāākāśaṃ śarīriṇām || 8 ||

BRP236.009.1 krāntau viṣṇur bale śakraḥ koṣṭhe 'gnir bhoktum icchati |

BRP236.009.2 karṇayoḥ pradiśaḥ śrotre jihvāyāṃ vāk sarasvatī || 9 ||

BRP236.010.1 karṇau tvak cakṣuṣī jihvā nāsikā caiva pañcamī |

BRP236.010.2 daśa tānīndriyoktāni dvārāṇy āhārasiddhaye || 10 ||

BRP236.011.1 śabdasparśau tathā rūpaṃ rasaṃ gandhaṃ ca pañcamam |

BRP236.011.2 indriyārthān pṛthag vidyād indriyebhyas tu nityadā || 11 ||

BRP236.012.1 indriyāṇi mano yuṅkte avaśyān iva rājinaḥ |

BRP236.012.2 manaś cāpi sadā yuṅkte bhūtātmā hṛdayāśritaḥ || 12 ||

BRP236.013.1 indriyāṇāṃ tathaivaiṣāṃ sarveṣām īśvaraṃ manaḥ |

BRP236.013.2 niyame ca visarge ca bhūtātmā manasas tathā || 13 ||

BRP236.014.1 indriyāṇīndriyārthāś ca svabhāvaś cetanā manaḥ |

BRP236.014.2 prāṇāpānau ca jīvaś ca nityaṃ deheṣu dehinām || 14 ||

BRP236.015.1 āśrayo nāsti sattvasya guṇaśabdo na cetanāḥ |

BRP236.015.2 sattvaṃ hi tejaḥ sṛjati na guṇān vai kathañcana || 15 ||

BRP236.016.1 evaṃ saptadaśaṃ dehaṃ vṛtaṃ ṣoḍaśabhir guṇaiḥ |

BRP236.016.2 manīṣī manasā viprāḥ paśyaty ātmānam ātmani || 16 ||

BRP236.017.1 na hy ayaṃ cakṣuṣā dṛśyo na ca sarvair apīndriyaiḥ |

BRP236.017.2 manasā tu pradīptena mahān ātmā prakāśate || 17 ||

BRP236.018.1 aśabdasparśarūpaṃ tac cārasāgandham avyayam |

BRP236.018.2 aśarīraṃ śarīre sve nirīkṣeta nirindriyam || 18 ||

BRP236.019.1 avyaktaṃ sarvadeheṣu martyeṣu paramārcitam |

BRP236.019.2 yo 'nupaśyati sa pretya kalpate brahmabhūyataḥ || 19 ||

BRP236.020.1 vidyāvinayasampannabrāhmaṇe gavi hastini |

BRP236.020.2 śuni caiva śvapāke ca paṇḍitāḥ samadarśinaḥ || 20 ||

BRP236.021.1 sa hi sarveṣu bhūteṣu jaṅgameṣu dhruveṣu ca |

BRP236.021.2 vasaty eko mahān ātmā yena sarvam idaṃ tatam || 21 ||

BRP236.022.1 sarvabhūteṣu cātmānaṃ sarvabhūtāni cātmani |

BRP236.022.2 yadā paśyati bhūtātmā brahma sampadyate tadā || 22 ||

BRP236.023.1 yāvān ātmani vedātmā tāvān ātmā parātmani |

BRP236.023.2 ya evaṃ satataṃ veda so 'mṛtatvāya kalpate || 23 ||

BRP236.024.1 sarvabhūtātmabhūtasya sarvabhūtahitasya ca |

BRP236.024.2 devāpi mārge muhyanti apadasya padaiṣiṇaḥ || 24 ||

BRP236.025.1 śakuntānām ivākāśe matsyānām iva codake |

BRP236.025.2 yathā gatir na dṛśyeta tathā jñānavidāṃ gatiḥ || 25 ||

[p. 760 ]

BRP236.026.1 kālaḥ pacati bhūtāni sarvāṇy evātmanātmani |

BRP236.026.2 yasmiṃs tu pacyate kālas tan na vedeha kaścana || 26 ||

BRP236.027.1 na tad ūrdhvaṃ na tiryak ca nādho na ca punaḥ punaḥ |

BRP236.027.2 na madhye pratigṛhṇīte naiva kiñcin na kaścana || 27 ||

BRP236.028.1 sarve tatsthā ime lokā bāhyam eṣāṃ na kiñcana |

BRP236.028.2 yady apy agre samāgacched yathā bāṇo guṇacyutaḥ || 28 ||

BRP236.029.1 naivāntaṃ kāraṇasyeyād yady api syān manojavaḥ |

BRP236.029.2 tasmāt sūkṣmataraṃ nāsti nāsti sthūlataraṃ tathā || 29 ||

BRP236.030.1 sarvataḥpāṇipādaṃ tat sarvatokṣiśiromukham |

BRP236.030.2 sarvataḥśrutimal loke sarvam āvṛtya tiṣṭhati || 30 ||

BRP236.031.1 tad evāṇor aṇutaraṃ tan mahadbhyo mahattaram |

BRP236.031.2 tad antaḥ sarvabhūtānāṃ dhruvaṃ tiṣṭhan na dṛśyate || 31 ||

BRP236.032.1 akṣaraṃ ca kṣaraṃ caiva dvedhā bhāvo 'yam ātmanaḥ |

BRP236.032.2 kṣaraḥ sarveṣu bhūteṣu divyaṃ tv amṛtam akṣaram || 32 ||

BRP236.033.1 navadvāraṃ puraṃ kṛtvā haṃso hi niyato vaśī |

BRP236.033.2 īdṛśaḥ sarvabhūtasya sthāvarasya carasya ca || 33 ||

BRP236.034.1 hānenābhivikalpānāṃ narāṇāṃ sañcayena ca |

BRP236.034.2 śarīrāṇām ajasyāhur haṃsatvaṃ pāradarśinaḥ || 34 ||

BRP236.035.1 haṃsoktaṃ ca kṣaraṃ caiva kūṭasthaṃ yat tad akṣaram |

BRP236.035.2 tad vidvān akṣaraṃ prāpya jahāti prāṇajanmanī || 35 ||

vyāsa uvāca:

BRP236.036.1 bhavatāṃ pṛcchatāṃ viprā yathāvad iha tattvataḥ |

BRP236.036.2 sāṅkhyaṃ jñānena saṃyuktaṃ yad etat kīrtitaṃ mayā || 36 ||

BRP236.037.1 yogakṛtyaṃ tu bho viprāḥ kīrtayiṣyāmy ataḥ param |

BRP236.037.2 ekatvaṃ buddhimanasor indriyāṇāṃ ca sarvaśaḥ || 37 ||

BRP236.038.1 ātmano vyāpino jñānaṃ jñānam etad anuttamam |

BRP236.038.2 tad etad upaśāntena dāntenādhyātmaśīlinā || 38 ||

BRP236.039.1 ātmārāmeṇa buddhena boddhavyaṃ śucikarmaṇā |

BRP236.039.2 yogadoṣān samucchidya pañca yān kavayo viduḥ || 39 ||

BRP236.040.1 kāmaṃ krodhaṃ ca lobhaṃ ca bhayaṃ svapnaṃ ca pañcamam |

BRP236.040.2 krodhaṃ śamena jayati kāmaṃ saṅkalpavarjanāt || 40 ||

BRP236.041.1 sattvasaṃsevanād dhīro nidrām ucchettum arhati |

BRP236.041.2 dhṛtyā śiśnodaraṃ rakṣet pāṇipādaṃ ca cakṣuṣā || 41 ||

BRP236.042.1 cakṣuḥ śrotraṃ ca manasā mano vācaṃ ca karmaṇā |

BRP236.042.2 apramādād bhayaṃ jahyād dambhaṃ prājñopasevanāt || 42 ||

BRP236.043.1 evam etān yogadoṣāñ jayen nityam atandritaḥ |

BRP236.043.2 agnīṃś ca brāhmaṇāṃś cātha devatāḥ praṇamet sadā || 43 ||

BRP236.044.1 varjayed uddhatāṃ vācaṃ hiṃsāyuktāṃ manonugām |

BRP236.044.2 brahmatejomayaṃ śukraṃ yasya sarvam idaṃ jagat || 44 ||

[p. 761 ]

BRP236.045.1 etasya bhūtabhūtasya dṛṣṭaṃ sthāvarajaṅgamam |

BRP236.045.2 dhyānam adhyayanaṃ dānaṃ satyaṃ hrīr ārjavaṃ kṣamā || 45 ||

BRP236.046.1 śaucaṃ caivātmanaḥ śuddhir indriyāṇāṃ ca nigrahaḥ |

BRP236.046.2 etair vivardhate tejaḥ pāpmānaṃ cāpakarṣati || 46 ||

BRP236.047.1 samaḥ sarveṣu bhūteṣu labhyālabhyena vartayan |

BRP236.047.2 dhūtapāpmā tu tejasvī laghvāhāro jitendriyaḥ || 47 ||

BRP236.048.1 kāmakrodhau vaśe kṛtvā niṣeved brahmaṇaḥ padam |

BRP236.048.2 manasaś cendriyāṇāṃ ca kṛtvaikāgryaṃ samāhitaḥ || 48 ||

BRP236.049.1 pūrvarātre parārdhe ca dhārayen mana ātmanaḥ |

BRP236.049.2 jantoḥ pañcendriyasyāsya yady ekaṃ klinnam indriyam || 49 ||

BRP236.050.1 tato 'sya sravati prajñā gireḥ pādād ivodakam |

BRP236.050.2 manasaḥ pūrvam ādadyāt kūrmāṇām iva matsyahā || 50 ||

BRP236.051.1 tataḥ śrotraṃ tataś cakṣur jihvā ghrāṇaṃ ca yogavit |

BRP236.051.2 tata etāni saṃyamya manasi sthāpayed yadi || 51 ||

BRP236.052.1 tathaivāpohya saṅkalpān mano hy ātmani dhārayet |

BRP236.052.2 pañcendriyāṇi manasi hṛdi saṃsthāpayed yadi || 52 ||

BRP236.053.1 yadaitāny avatiṣṭhante manaḥṣaṣṭhāni cātmani |

BRP236.053.2 prasīdanti ca saṃsthāyāṃ tadā brahma prakāśate || 53 ||

BRP236.054.1 vidhūma iva dīptārcir āditya iva dīptimān |

BRP236.054.2 vaidyuto 'gnir ivākāśe paśyanty ātmānam ātmani || 54 ||

BRP236.055.1 sarvaṃ tatra tu sarvatra vyāpakatvāc ca dṛśyate |

BRP236.055.2 taṃ paśyanti mahātmāno brāhmaṇā ye manīṣiṇaḥ || 55 ||

BRP236.056.1 dhṛtimanto mahāprājñāḥ sarvabhūtahite ratāḥ |

BRP236.056.2 evaṃ parimitaṃ kālam ācaran saṃśitavrataḥ || 56 ||

BRP236.057.1 āsīno hi rahasy eko gacched akṣarasāmyatām |

BRP236.057.2 pramoho bhrama āvarto ghrāṇaṃ śravaṇadarśane || 57 ||

BRP236.058.1 adbhutāni rasaḥ sparśaḥ śītoṣṇamārutākṛtiḥ |

BRP236.058.2 pratibhān upasargāś ca pratisaṅgṛhya yogataḥ || 58 ||

BRP236.059.1 tāṃs tattvavid anādṛtya sāmyenaiva nivartayet |

BRP236.059.2 kuryāt paricayaṃ yoge trailokye niyato muniḥ || 59 ||

BRP236.060.1 giriśṛṅge tathā caitye vṛkṣamūleṣu yojayet |

BRP236.060.2 sanniyamyendriyagrāmaṃ koṣṭhe bhāṇḍamanā iva || 60 ||

BRP236.061.1 ekāgraṃ cintayen nityaṃ yogān nodvijate manaḥ |

BRP236.061.2 yenopāyena śakyeta niyantuṃ cañcalaṃ manaḥ || 61 ||

BRP236.062.1 tatra yukto niṣeveta na caiva vicalet tataḥ |

BRP236.062.2 śūnyāgārāṇi caikāgro nivāsārtham upakramet || 62 ||

BRP236.063.1 nātivrajet paraṃ vācā karmaṇā manasāpi vā |

BRP236.063.2 upekṣako yatāhāro labdhālabdhasamo bhavet || 63 ||

BRP236.064.1 yaś cainam abhinandeta yaś cainam abhivādayet |

BRP236.064.2 samas tayoś cāpy ubhayor nābhidhyāyec chubhāśubham || 64 ||

[p. 762 ]

BRP236.065.1 na prahṛṣyeta lābheṣu nālābheṣu ca cintayet |

BRP236.065.2 samaḥ sarveṣu bhūteṣu sadharmā mātariśvanaḥ || 65 ||

BRP236.066.1 evaṃ svasthātmanaḥ sādhoḥ sarvatra samadarśinaḥ |

BRP236.066.2 ṣaṇ māsān nityayuktasya śabdabrahmābhivartate || 66 ||

BRP236.067.1 vedanārtān parān dṛṣṭvā samaloṣṭāśmakāñcanaḥ |

BRP236.067.2 evaṃ tu nirato mārgaṃ viramen na vimohitaḥ || 67 ||

BRP236.068.1 api varṇāvakṛṣṭas tu nārī vā dharmakāṅkṣiṇī |

BRP236.068.2 tāv apy etena mārgeṇa gacchetāṃ paramāṃ gatim || 68 ||

BRP236.069.1 ajaṃ purāṇam ajaraṃ sanātanaṃ |

BRP236.069.2 yam indriyātigam agocaraṃ dvijāḥ |

BRP236.069.3 avekṣya cemāṃ parameṣṭhisāmyatāṃ |

BRP236.069.4 prayānty anāvṛttigatiṃ manīṣiṇaḥ || 69 ||

Chapter 237: On the opposition of action and knowledge

237 SS 384-387

munaya ūcuḥ:

BRP237.001.1 yady evaṃ vedavacanaṃ kuru karma tyajeti ca |

BRP237.001.2 kāṃ diśaṃ vidyayā yānti kāṃ ca gacchanti karmaṇā || 1 ||

BRP237.002.1 etad vai śrotum icchāmas tad bhavān prabravītu naḥ |

BRP237.002.2 etad anyonyavairūpyaṃ vartate pratikūlataḥ || 2 ||

vyāsa uvāca:

BRP237.003.1 śṛṇudhvaṃ muniśārdūlā yat pṛcchadhvaṃ samāsataḥ |

BRP237.003.2 karmavidyāmayau cobhau vyākhyāsyāmi kṣarākṣarau || 3 ||

BRP237.004.1 yāṃ diśaṃ vidyayā yānti yāṃ gacchanti ca karmaṇā |

BRP237.004.2 śṛṇudhvaṃ sāmprataṃ viprā gahanaṃ hy etad uttaram || 4 ||

BRP237.005.1 asti dharma iti yuktaṃ nāsti tatraiva yo vadet |

BRP237.005.2 yakṣasya sādṛśyam idaṃ yakṣasyedaṃ bhaved atha || 5 ||

BRP237.006.1 dvāv imāv atha panthānau yatra vedāḥ pratiṣṭhitāḥ |

BRP237.006.2 pravṛttilakṣaṇo dharmo nivṛtto vā vibhāṣitaḥ || 6 ||

BRP237.007.1 karmaṇā badhyate jantur vidyayā ca vimucyate |

BRP237.007.2 tasmāt karma na kurvanti yatayaḥ pāradarśinaḥ || 7 ||

BRP237.008.1 karmaṇā jāyate pretya mūrtimān ṣoḍaśātmakaḥ |

BRP237.008.2 vidyayā jāyate nityam avyaktaṃ hy akṣarātmakam || 8 ||

BRP237.009.1 karma tv eke praśaṃsanti svalpabuddhiratā narāḥ |

BRP237.009.2 tena te dehajālena ramayanta upāsate || 9 ||

BRP237.010.1 ye tu buddhiṃ parāṃ prāptā dharmanaipuṇyadarśinaḥ |

BRP237.010.2 na te karma praśaṃsanti kūpaṃ nadyāṃ pibann iva || 10 ||

BRP237.011.1 karmaṇāṃ phalam āpnoti sukhaduḥkhe bhavābhavau |

BRP237.011.2 vidyayā tad avāpnoti yatra gatvā na śocati || 11 ||

[p. 763 ]

BRP237.012.1 na mriyate yatra gatvā yatra gatvā na jāyate |

BRP237.012.2 na jīryate yatra gatvā yatra gatvā na vardhate || 12 ||

BRP237.013.1 yatra tad brahma paramam avyaktam acalaṃ dhruvam |

BRP237.013.2 avyākṛtam anāyāmam amṛtaṃ cādhiyogavit || 13 ||

BRP237.014.1 dvandvair na yatra bādhyante mānasena ca karmaṇā |

BRP237.014.2 samāḥ sarvatra maitrāś ca sarvabhūtahite ratāḥ || 14 ||

BRP237.015.1 vidyāmayo 'nyaḥ puruṣo dvijāḥ karmamayo 'paraḥ |

BRP237.015.2 viprāś candrasamasparśaḥ sūkṣmayā kalayā sthitaḥ || 15 ||

BRP237.016.1 tad etad ṛṣiṇā proktaṃ vistareṇānugīyate |

BRP237.016.2 na vaktuṃ śakyate draṣṭuṃ cakratantum ivāmbare || 16 ||

BRP237.017.1 ekādaśavikārātmā kalāsambhārasambhṛtaḥ |

BRP237.017.2 mūrtimān iti taṃ vidyād viprāḥ karmaguṇātmakam || 17 ||

BRP237.018.1 devo yaḥ saṃśritas tasmin buddhīndur iva puṣkare |

BRP237.018.2 kṣetrajñaṃ taṃ vijānīyān nityaṃ yogajitātmakam || 18 ||

BRP237.019.1 tamo rajaś ca sattvaṃ ca jñeyaṃ jīvaguṇātmakam |

BRP237.019.2 jīvam ātmaguṇaṃ vidyād ātmānaṃ paramātmanaḥ || 19 ||

BRP237.020.1 sacetanaṃ jīvaguṇaṃ vadanti |

BRP237.020.2 sa ceṣṭate jīvaguṇaṃ ca sarvam |

BRP237.020.3 tataḥ paraṃ kṣetravido vadanti |

BRP237.020.4 prakalpayanto bhuvanāni sapta || 20 ||

vyāsa uvāca:

BRP237.021.1 prakṛtyās tu vikārā ye kṣetrajñās te pariśrutāḥ |

BRP237.021.2 te cainaṃ na prajānanti na jānāti sa tān api || 21 ||

BRP237.022.1 taiś caiva kurute kāryaṃ manaḥṣaṣṭhair ihendriyaiḥ |

BRP237.022.2 sudāntair iva saṃyantā dṛḍhaḥ paramavājibhiḥ || 22 ||

BRP237.023.1 indriyebhyaḥ parā hy arthā arthebhyaḥ paramaṃ manaḥ |

BRP237.023.2 manasas tu parā buddhir buddher ātmā mahān paraḥ || 23 ||

BRP237.024.1 mahataḥ param avyaktam avyaktāt parato 'mṛtam |

BRP237.024.2 amṛtān na paraṃ kiñcit sā kāṣṭhā paramā gatiḥ || 24 ||

BRP237.025.1 evaṃ sarveṣu bhūteṣu gūḍhātmā na prakāśate |

BRP237.025.2 dṛśyate tv agryayā buddhyā sūkṣmayā sūkṣmadarśibhiḥ || 25 ||

BRP237.026.1 antarātmani saṃlīya manaḥṣaṣṭhāni medhayā |

BRP237.026.2 indriyair indriyārthāṃś ca bahucittam acintayan || 26 ||

BRP237.027.1 dhyāne 'pi paramaṃ kṛtvā vidyāsampāditaṃ manaḥ |

BRP237.027.2 anīśvaraḥ praśāntātmā tato gacchet paraṃ padam || 27 ||

BRP237.028.1 indriyāṇāṃ tu sarveṣāṃ vaśyātmā calitasmṛtiḥ |

BRP237.028.2 ātmanaḥ sampradānena martyo mṛtyum upāśnute || 28 ||

[p. 764 ]

BRP237.029.1 vihatya sarvasaṅkalpān sattve cittaṃ niveśayet |

BRP237.029.2 sattve cittaṃ samāveśya tataḥ kālañjaro bhavet || 29 ||

BRP237.030.1 cittaprasādena yatir jahātīha śubhāśubham |

BRP237.030.2 prasannātmātmani sthitvā sukham atyantam aśnute || 30 ||

BRP237.031.1 lakṣaṇaṃ tu prasādasya yathā svapne sukhaṃ bhavet |

BRP237.031.2 nirvāte vā yathā dīpo dīpyamāno na kampate || 31 ||

BRP237.032.1 evaṃ pūrvāpare rātre yuñjann ātmānam ātmanā |

BRP237.032.2 laghvāhāro viśuddhātmā paśyaty ātmānam ātmani || 32 ||

BRP237.033.1 rahasyaṃ sarvavedānām anaitihyam anāgamam |

BRP237.033.2 ātmapratyāyakaṃ śāstram idaṃ putrānuśāsanam || 33 ||

BRP237.034.1 dharmākhyāneṣu sarveṣu satyākhyāneṣu yad vasu |

BRP237.034.2 daśavarṣasahasrāṇi nirmathyāmṛtam uddhṛtam || 34 ||

BRP237.035.1 navanītaṃ yathā dadhnaḥ kāṣṭhād agnir yathaiva ca |

BRP237.035.2 tathaiva viduṣāṃ jñānaṃ muktihetoḥ samuddhṛtam || 35 ||

BRP237.036.1 snātakānām idaṃ śāstraṃ vācyaṃ putrānuśāsanam |

BRP237.036.2 tad idaṃ nāpraśāntāya nādāntāya tapasvine || 36 ||

BRP237.037.1 nāvedaviduṣe vācyaṃ tathā nānugatāya ca |

BRP237.037.2 nāsūyakāyānṛjave na cānirdiṣṭakāriṇe || 37 ||

BRP237.038.1 na tarkaśāstradagdhāya tathaiva piśunāya ca |

BRP237.038.2 ślāghine ślāghanīyāya praśāntāya tapasvine || 38 ||

BRP237.039.1 idaṃ priyāya putrāya śiṣyāyānugatāya tu |

BRP237.039.2 rahasyadharmaṃ vaktavyaṃ nānyasmai tu kathañcana || 39 ||

BRP237.040.1 yad apy asya mahīṃ dadyād ratnapūrṇām imāṃ naraḥ |

BRP237.040.2 idam eva tataḥ śreya iti manyeta tattvavit || 40 ||

BRP237.041.1 ato guhyatarārthaṃ tad adhyātmam atimānuṣam |

BRP237.041.2 yat tan maharṣibhir dṛṣṭaṃ vedānteṣu ca gīyate || 41 ||

BRP237.042.1 tad yuṣmabhyaṃ prayacchāmi yan māṃ pṛcchata sattamāḥ |

BRP237.042.2 yan me manasi varteta yas tu vo hṛdi saṃśayaḥ |

BRP237.042.3 śrutaṃ bhavadbhis tat sarvaṃ kim anyat kathayāmi vaḥ || 42 ||

munaya ūcuḥ:

BRP237.043.1 adhyātmaṃ vistareṇeha punar eva vadasva naḥ |

BRP237.043.2 yad adhyātmaṃ yathā vidmo bhagavann ṛṣisattama || 43 ||

vyāsa uvāca:

BRP237.044.1 adhyātmaṃ yad idaṃ viprāḥ puruṣasyeha paṭhyate |

BRP237.044.2 yuṣmabhyaṃ kathayiṣyāmi tasya vyākhyāvadhāryatām || 44 ||

BRP237.045.1 bhūmir āpas tathā jyotir vāyur ākāśam eva ca |

BRP237.045.2 mahābhūtāni yaś caiva sarvabhūteṣu bhūtakṛt || 45 ||

munaya ūcuḥ:

BRP237.046.1 ākāraṃ tu bhaved yasya yasmin dehaṃ na paśyati |

[p. 765 ]

BRP237.046.2 ākāśādyaṃ śarīreṣu kathaṃ tad upavarṇayet |

BRP237.046.3 indriyāṇāṃ guṇāḥ kecit kathaṃ tān upalakṣayet || 46 ||

vyāsa uvāca:

BRP237.047.1 etad vo varṇayiṣyāmi yathāvad anudarśanam |

BRP237.047.2 śṛṇudhvaṃ tad ihaikāgryā yathātattvaṃ yathā ca tat || 47 ||

BRP237.048.1 śabdaḥ śrotraṃ tathā khāni trayam ākāśalakṣaṇam |

BRP237.048.2 prāṇaś ceṣṭā tathā sparśa ete vāyuguṇās trayaḥ || 48 ||

BRP237.049.1 rūpaṃ cakṣur vipākaś ca tridhā jyotir vidhīyate |

BRP237.049.2 raso 'tha rasanaṃ svedo guṇās tv ete trayo 'mbhasām || 49 ||

BRP237.050.1 ghreyaṃ ghrāṇaṃ śarīraṃ ca bhūmer ete guṇās trayaḥ |

BRP237.050.2 etāvān indriyagrāmo vyākhyātaḥ pāñcabhautikaḥ || 50 ||

BRP237.051.1 vāyoḥ sparśo raso 'dbhyaś ca jyotiṣo rūpam ucyate |

BRP237.051.2 ākāśaprabhavaḥ śabdo gandho bhūmiguṇaḥ smṛtaḥ || 51 ||

BRP237.052.1 mano buddhiḥ svabhāvaś ca guṇā ete svayonijāḥ |

BRP237.052.2 te guṇān ativartante guṇebhyaḥ paramā matāḥ || 52 ||

BRP237.053.1 yathā kūrma ivāṅgāni prasārya sanniyacchati |

BRP237.053.2 evam evendriyagrāmaṃ buddhiśreṣṭho niyacchati || 53 ||

BRP237.054.1 yad ūrdhvaṃ pādatalayor avārkordhvaṃ ca paśyati |

BRP237.054.2 etasminn eva kṛtye sā vartate buddhir uttamā || 54 ||

BRP237.055.1 guṇais tu nīyate buddhir buddhir evendriyāṇy api |

BRP237.055.2 manaḥṣaṣṭhāni sarvāṇi buddhyā bhāvāt kuto guṇāḥ || 55 ||

BRP237.056.1 indriyāṇi naraiḥ pañca ṣaṣṭhaṃ tan mana ucyate |

BRP237.056.2 saptamīṃ buddhim evāhuḥ kṣetrajñaṃ viddhi cāṣṭamam || 56 ||

BRP237.057.1 cakṣur ālokanāyaiva saṃśayaṃ kurute manaḥ |

BRP237.057.2 buddhir adhyavasānāya sākṣī kṣetrajña ucyate || 57 ||

BRP237.058.1 rajas tamaś ca sattvaṃ ca traya ete svayonijāḥ |

BRP237.058.2 samāḥ sarveṣu bhūteṣu tān guṇān upalakṣayet || 58 ||

BRP237.059.1 tatra yat prītisaṃyuktaṃ kiñcid ātmani lakṣayet |

BRP237.059.2 praśāntam iva saṃyuktaṃ sattvaṃ tad upadhārayet || 59 ||

BRP237.060.1 yat tu santāpasaṃyuktaṃ kāye manasi vā bhavet |

BRP237.060.2 pravṛttaṃ raja ity evaṃ tatra cāpy upalakṣayet || 60 ||

BRP237.061.1 yat tu sammohasaṃyuktam avyaktaṃ viṣamaṃ bhavet |

BRP237.061.2 apratarkyam avijñeyaṃ tamas tad upadhārayet || 61 ||

BRP237.062.1 praharṣaḥ prītir ānandaṃ svāmyaṃ svasthātmacittatā |

BRP237.062.2 akasmād yadi vā kasmād vadanti sāttvikān guṇān || 62 ||

BRP237.063.1 abhimāno mṛṣāvādo lobho mohas tathākṣamā |

BRP237.063.2 liṅgāni rajasas tāni vartante hetutattvataḥ || 63 ||

BRP237.064.1 tathā mohaḥ pramādaś ca tandrī nidrāprabodhitā |

BRP237.064.2 kathañcid abhivartante vijñeyās tāmasā guṇāḥ || 64 ||

[p. 766 ]

BRP237.065.1 manaḥ prasṛjate bhāvaṃ buddhir adhyavasāyinī |

BRP237.065.2 hṛdayaṃ priyam eveha trividhā karmacodanā || 65 ||

BRP237.066.1 indriyebhyaḥ parā hy arthā arthebhyaś ca paraṃ manaḥ |

BRP237.066.2 manasas tu parā buddhir buddher ātmā paraḥ smṛtaḥ || 66 ||

BRP237.067.1 buddhir ātmā manuṣyasya buddhir evātmanāyikā |

BRP237.067.2 yadā vikurute bhāvaṃ tadā bhavati sā manaḥ || 67 ||

BRP237.068.1 indriyāṇāṃ pṛthagbhāvād buddhir vikurute hy anu |

BRP237.068.2 śṛṇvatī bhavati śrotraṃ spṛśatī sparśa ucyate || 68 ||

BRP237.069.1 paśyantī ca bhaved dṛṣṭī rasantī rasanā bhavet |

BRP237.069.2 jighrantī bhavati ghrāṇaṃ buddhir vikurute pṛthak || 69 ||

BRP237.070.1 indriyāṇi tu tāny āhus teṣāṃ vṛttyā vitiṣṭhati |

BRP237.070.2 tiṣṭhati puruṣe buddhir buddhibhāvavyavasthitā || 70 ||

BRP237.071.1 kadācil labhate prītiṃ kadācid api śocati |

BRP237.071.2 na sukhena ca duḥkhena kadācid iha muhyate || 71 ||

BRP237.072.1 svayaṃ bhāvātmikā bhāvāṃs trīn etān ativartate |

BRP237.072.2 saritāṃ sāgaro bhartā mahāvelām ivormimān || 72 ||

BRP237.073.1 yadā prārthayate kiñcit tadā bhavati sā manaḥ |

BRP237.073.2 adhiṣṭhāne ca vai buddhyā pṛthag etāni saṃsmaret || 73 ||

BRP237.074.1 indriyāṇi ca medhyāni vicetavyāni kṛtsnaśaḥ |

BRP237.074.2 sarvāṇy evānupūrveṇa yad yadā ca vidhīyate || 74 ||

BRP237.075.1 avibhāgamanā buddhir bhāvo manasi vartate |

BRP237.075.2 pravartamānas tu rajaḥ sattvam apy ativartate || 75 ||

BRP237.076.1 ye vai bhāvena vartante sarveṣv eteṣu te triṣu |

BRP237.076.2 anv arthān sampravartante rathanemim arā iva || 76 ||

BRP237.077.1 pradīpārthaṃ manaḥ kuryād indriyair buddhisattamaiḥ |

BRP237.077.2 niścaradbhir yathāyogam udāsīnair yadṛcchayā || 77 ||

BRP237.078.1 evaṃsvabhāvam evedam iti buddhvā na muhyati |

BRP237.078.2 aśocan samprahṛṣyaṃś ca nityaṃ vigatamatsaraḥ || 78 ||

BRP237.079.1 na hy ātmā śakyate draṣṭum indriyaiḥ kāmagocaraiḥ |

BRP237.079.2 pravartamānair anekair durdharair akṛtātmabhiḥ || 79 ||

BRP237.080.1 teṣāṃ tu manasā raśmīn yadā samyaṅ niyacchati |

BRP237.080.2 tadā prakāśate 'syātmā dīpadīptā yathākṛtiḥ || 80 ||

BRP237.081.1 sarveṣām eva bhūtānāṃ tamasy upagate yathā |

BRP237.081.2 prakāśaṃ bhavate sarvaṃ tathaivam upadhāryatām || 81 ||

BRP237.082.1 yathā vāricaraḥ pakṣī na lipyati jale caran |

BRP237.082.2 vimuktātmā tathā yogī guṇadoṣair na lipyate || 82 ||

[p. 767 ]

BRP237.083.1 evam eva kṛtaprajño na doṣair viṣayāṃś caran |

BRP237.083.2 asajjamānaḥ sarveṣu na kathañcit pralipyate || 83 ||

BRP237.084.1 tyaktvā pūrvakṛtaṃ karma ratir yasya sadātmani |

BRP237.084.2 sarvabhūtātmabhūtasya guṇasaṅgena sajjataḥ || 84 ||

BRP237.085.1 svayam ātmā prasavati guṇeṣv api kadācana |

BRP237.085.2 na guṇā vidur ātmānaṃ guṇān veda sa sarvadā || 85 ||

BRP237.086.1 paridadhyād guṇānāṃ sa draṣṭā caiva yathātatham |

BRP237.086.2 sattvakṣetrajñayor evam antaraṃ lakṣayen naraḥ || 86 ||

BRP237.087.1 sṛjate tu guṇān eka eko na sṛjate guṇān |

BRP237.087.2 pṛthagbhūtau prakṛtyaitau samprayuktau ca sarvadā || 87 ||

BRP237.088.1 yathāśmanā hiraṇyasya samprayuktau tathaiva tau |

BRP237.088.2 maśakodumbarau vāpi samprayuktau yathā saha || 88 ||

BRP237.089.1 iṣikā vā yathā muñje pṛthak ca saha caiva ha |

BRP237.089.2 tathaiva sahitāv etau anyonyasmin pratiṣṭhitau || 89 ||

Chapter 238: On liberation by knowledge

238 SS 387-388

vyāsa uvāca:

BRP238.001.1 sṛjate tu guṇān sattvaṃ kṣetrajñas tv adhitiṣṭhati |

BRP238.001.2 guṇān vikriyataḥ sarvān udāsīnavad īśvaraḥ || 1 ||

BRP238.002.1 svabhāvayuktaṃ tat sarvaṃ yad imān sṛjate guṇān |

BRP238.002.2 ūrṇanābhir yathā sūtraṃ sṛjate tad guṇāṃs tathā || 2 ||

BRP238.003.1 pravṛttā na nivartante pravṛttir nopalabhyate |

BRP238.003.2 evam eke vyavasyanti nivṛttim iti cāpare || 3 ||

BRP238.004.1 ubhayaṃ sampradhāryaitad adhyavasyed yathāmati |

BRP238.004.2 anenaiva vidhānena bhaved vai saṃśayo mahān || 4 ||

BRP238.005.1 anādinidhano hy ātmā taṃ buddhvā viharen naraḥ |

BRP238.005.2 akrudhyann aprahṛṣyaṃś ca nityaṃ vigatamatsaraḥ || 5 ||

BRP238.006.1 ity evaṃ hṛdaye sarvo buddhicintāmayaṃ dṛḍham |

BRP238.006.2 anityaṃ sukham āsīnam aśocyaṃ chinnasaṃśayaḥ || 6 ||

BRP238.007.1 tarayet pracyutāṃ pṛthvīṃ yathā pūrṇāṃ nadīṃ narāḥ |

BRP238.007.2 avagāhya ca vidvāṃso viprā lolam imaṃ tathā || 7 ||

BRP238.008.1 na tu tapyati vai vidvān sthale carati tattvavit |

BRP238.008.2 evaṃ vicintya cātmānaṃ kevalaṃ jñānam ātmanaḥ || 8 ||

BRP238.009.1 tāṃ tu buddhvā naraḥ sargaṃ bhūtānām āgatiṃ gatim |

BRP238.009.2 samaceṣṭaś ca vai samyag labhate śamam uttamam || 9 ||

BRP238.010.1 etad dvijanmasāmagryaṃ brāhmaṇasya viśeṣataḥ |

BRP238.010.2 ātmajñānasamasnehaparyāptaṃ tatparāyaṇam || 10 ||

[p. 768 ]

BRP238.011.1 tattvaṃ buddhvā bhaved buddhaḥ kim anyad buddhalakṣaṇam |

BRP238.011.2 vijñāyaitad vimucyante kṛtakṛtyā manīṣiṇaḥ || 11 ||

BRP238.012.1 na bhavati viduṣāṃ mahad bhayaṃ |

BRP238.012.2 yad aviduṣāṃ sumahad bhayaṃ paratra |

BRP238.012.3 nahi gatir adhikāsti kasyacid |

BRP238.012.4 bhavati hi yā viduṣaḥ sanātanī || 12 ||

BRP238.013.1 loke mātaram asūyate naras |

BRP238.013.2 tatra devam anirīkṣya śocate |

BRP238.013.3 tatra cet kuśalo na śocate |

BRP238.013.4 ye vidus tad ubhayaṃ kṛtākṛtam || 13 ||

BRP238.014.1 yat karoty anabhisandhipūrvakaṃ |

BRP238.014.2 tac ca nindayati yat purā kṛtam |

BRP238.014.3 yat priyaṃ tad ubhayaṃ na vāpriyaṃ |

BRP238.014.4 tasya taj janayatīha kurvataḥ || 14 ||

munaya ūcuḥ:

BRP238.015.1 yasmād dharmāt paro dharmo vidyate neha kaścana |

BRP238.015.2 yo viśiṣṭaś ca bhūtebhyas tad bhavān prabravītu naḥ || 15 ||

vyāsa uvāca:

BRP238.016.1 dharmaṃ ca sampravakṣyāmi purāṇam ṛṣibhiḥ stutam |

BRP238.016.2 viśiṣṭaṃ sarvadharmebhyaḥ śṛṇudhvaṃ munisattamāḥ || 16 ||

BRP238.017.1 indriyāṇi pramāthīni buddhyā saṃyamya tattvataḥ |

BRP238.017.2 sarvataḥ prasṛtānīha pitā bālān ivātmajān || 17 ||

BRP238.018.1 manasaś cendriyāṇāṃ cāpy aikāgryaṃ paramaṃ tapaḥ |

BRP238.018.2 vijñeyaḥ sarvadharmebhyaḥ sa dharmaḥ para ucyate || 18 ||

BRP238.019.1 tāni sarvāṇi sandhāya manaḥṣaṣṭhāni medhayā |

BRP238.019.2 ātmatṛptaḥ sa evāsīd bahucintyam acintayan || 19 ||

BRP238.020.1 gocarebhyo nivṛttāni yadā sthāsyanti veśmani |

BRP238.020.2 tadā caivātmanātmānaṃ paraṃ drakṣyatha śāśvatam || 20 ||

BRP238.021.1 sarvātmānaṃ mahātmānaṃ vidhūmam iva pāvakam |

BRP238.021.2 prapaśyanti mahātmānaṃ brāhmaṇā ye manīṣiṇaḥ || 21 ||

BRP238.022.1 yathā puṣpaphalopeto bahuśākho mahādrumaḥ |

BRP238.022.2 ātmano nābhijānīte kva me puṣpaṃ kva me phalam || 22 ||

BRP238.023.1 evam ātmā na jānīte kva gamiṣye kuto 'nv aham |

BRP238.023.2 anyo hy asyāntarātmāsti yaḥ sarvam anupaśyati || 23 ||

BRP238.024.1 jñānadīpena dīptena paśyaty ātmānam ātmanā |

BRP238.024.2 dṛṣṭvātmānaṃ tathā yūyaṃ virāgā bhavata dvijāḥ || 24 ||

BRP238.025.1 vimuktāḥ sarvapāpebhyo muktatvaca ivoragāḥ |

BRP238.025.2 parāṃ buddhim avāpyehāpy acintā vigatajvarāḥ || 25 ||

BRP238.026.1 sarvataḥsrotasaṃ ghorāṃ nadīṃ lokapravāhiṇīm |

BRP238.026.2 pañcendriyagrāhavatīṃ manaḥsaṅkalparodhasam || 26 ||

[p. 769 ]

BRP238.027.1 lobhamohatṛṇacchannāṃ kāmakrodhasarīsṛpām |

BRP238.027.2 satyatīrthānṛtakṣobhāṃ krodhapaṅkāṃ saridvarām || 27 ||

BRP238.028.1 avyaktaprabhavāṃ śīghrāṃ kāmakrodhasamākulām |

BRP238.028.2 prataradhvaṃ nadīṃ buddhyā dustarām akṛtātmabhiḥ || 28 ||

BRP238.029.1 saṃsārasāgaragamāṃ yonipātāladustarām |

BRP238.029.2 ātmajanmodbhavāṃ tāṃ tu jihvāvartadurāsadām || 29 ||

BRP238.030.1 yāṃ taranti kṛtaprajñā dhṛtimanto manīṣiṇaḥ |

BRP238.030.2 tāṃ tīrṇaḥ sarvato mukto vidhūtātmātmavāñ śuciḥ || 30 ||

BRP238.031.1 uttamāṃ buddhim āsthāya brahmabhūyāya kalpate |

BRP238.031.2 uttīrṇaḥ sarvasaṅkleśān prasannātmā vikalmaṣaḥ || 31 ||

BRP238.032.1 bhūyiṣṭhānīva bhūtāni sarvasthānān nirīkṣya ca |

BRP238.032.2 akrudhyann aprasīdaṃś ca nanṛśaṃsamatis tathā || 32 ||

BRP238.033.1 tato drakṣyatha sarveṣāṃ bhūtānāṃ prabhavāpyayam |

BRP238.033.2 etad dhi sarvadharmebhyo viśiṣṭaṃ menire budhāḥ || 33 ||

BRP238.034.1 dharmaṃ dharmabhṛtāṃ śreṣṭhā munayaḥ satyadarśinaḥ |

BRP238.034.2 ātmāno vyāpino viprā iti putrānuśāsanam || 34 ||

BRP238.035.1 prayatāya pravaktavyaṃ hitāyānugatāya ca |

BRP238.035.2 ātmajñānam idaṃ guhyaṃ sarvaguhyatamaṃ mahat || 35 ||

BRP238.036.1 abravaṃ yad ahaṃ viprā ātmasākṣikam añjasā |

BRP238.036.2 naiva strī na pumān evaṃ na caivedaṃ napuṃsakam || 36 ||

BRP238.037.1 aduḥkham asukhaṃ brahma bhūtabhavyabhavātmakam |

BRP238.037.2 naitaj jñātvā pumān strī vā punarbhavam avāpnuyāt || 37 ||

BRP238.038.1 yathā matāni sarvāṇi tathaitāni yathā tathā |

BRP238.038.2 kathitāni mayā viprā bhavanti na bhavanti ca || 38 ||

BRP238.039.1 tatprītiyuktena guṇānvitena |

BRP238.039.2 putreṇa satputradayānvitena |

BRP238.039.3 dṛṣṭvā hitaṃ prītamanā yadarthaṃ |

BRP238.039.4 brūyāt sutasyeha yad uktam etat || 39 ||

munaya ūcuḥ:

BRP238.040.1 mokṣaḥ pitāmahenokta upāyān nānupāyataḥ |

BRP238.040.2 tam upāyaṃ yathānyāyaṃ śrotum icchāmahe mune || 40 ||

vyāsa uvāca:

BRP238.041.1 asmāsu tan mahāprājñā yuktaṃ nipuṇadarśanam |

BRP238.041.2 yadupāyena sarvārthān mṛgayadhvaṃ sadānaghāḥ || 41 ||

BRP238.042.1 ghaṭopakaraṇe buddhir ghaṭotpattau na sā matā |

BRP238.042.2 evaṃ dharmādyupāyārthe nānyadharmeṣu kāraṇam || 42 ||

BRP238.043.1 pūrve samudre yaḥ panthā na sa gacchati paścimam |

BRP238.043.2 ekaḥ panthā hi mokṣasya tac chṛṇudhvaṃ mamānaghāḥ || 43 ||

BRP238.044.1 kṣamayā krodham ucchindyāt kāmaṃ saṅkalpavarjanāt |

BRP238.044.2 sattvasaṃsevanād dhīro nidrām ucchettum arhati || 44 ||

[p. 770 ]

BRP238.045.1 apramādād bhayaṃ rakṣed rakṣet kṣetraṃ ca saṃvidam |

BRP238.045.2 icchāṃ dveṣaṃ ca kāmaṃ ca dhairyeṇa vinivartayet || 45 ||

BRP238.046.1 nidrāṃ ca pratibhāṃ caiva jñānābhyāsena tattvavit |

BRP238.046.2 upadravāṃs tathā yogī hitajīrṇamitāśanāt || 46 ||

BRP238.047.1 lobhaṃ mohaṃ ca santoṣād viṣayāṃs tattvadarśanāt |

BRP238.047.2 anukrośād adharmaṃ ca jayed dharmam upekṣayā || 47 ||

BRP238.048.1 āyatyā ca jayed āśāṃ sāmarthyaṃ saṅgavarjanāt |

BRP238.048.2 anityatvena ca snehaṃ kṣudhāṃ yogena paṇḍitaḥ || 48 ||

BRP238.049.1 kāruṇyenātmanātmānaṃ tṛṣṇāṃ ca paritoṣataḥ |

BRP238.049.2 utthānena jayet tandrāṃ vitarkaṃ niścayāj jayet || 49 ||

BRP238.050.1 maunena bahubhāṣāṃ ca śauryeṇa ca bhayaṃ jayet |

BRP238.050.2 yacched vāṅmanasī buddhyā tāṃ yacchej jñānacakṣuṣā || 50 ||

BRP238.051.1 jñānam ātmā mahān yacchet taṃ yacchec chāntir ātmanaḥ |

BRP238.051.2 tad etad upaśāntena boddhavyaṃ śucikarmaṇā || 51 ||

BRP238.052.1 yogadoṣān samucchidya pañca yān kavayo viduḥ |

BRP238.052.2 kāmaṃ krodhaṃ ca lobhaṃ ca bhayaṃ svapnaṃ ca pañcamam || 52 ||

BRP238.053.1 parityajya niṣeveta yathāvad yogasādhanāt |

BRP238.053.2 dhyānam adhyayanaṃ dānaṃ satyaṃ hrīr ārjavaṃ kṣamā || 53 ||

BRP238.054.1 śaucam ācārataḥ śuddhir indriyāṇāṃ ca saṃyamaḥ |

BRP238.054.2 etair vivardhate tejaḥ pāpmānam upahanti ca || 54 ||

BRP238.055.1 sidhyanti cāsya saṅkalpā vijñānaṃ ca pravartate |

BRP238.055.2 dhūtapāpaḥ sa tejasvī laghvāhāro jitendriyaḥ || 55 ||

BRP238.056.1 kāmakrodhau vaśe kṛtvā nirviśed brahmaṇaḥ padam |

BRP238.056.2 amūḍhatvam asaṅgitvaṃ kāmakrodhavivarjanam || 56 ||

BRP238.057.1 adainyam anudīrṇatvam anudvego hy avasthitiḥ |

BRP238.057.2 eṣa mārgo hi mokṣasya prasanno vimalaḥ śuciḥ |

BRP238.057.3 tathā vākkāyamanasāṃ niyamāḥ kāmato 'vyayāḥ || 57 ||

Chapter 239: On the difference between Sāṅkhya and Yoga; on the practice of Yoga

239 SS 389-390

munaya ūcuḥ:

BRP239.001.1 sāṅkhyaṃ yogasya no vipra viśeṣaṃ vaktum arhasi |

BRP239.001.2 tava dharmajña sarvaṃ hi viditaṃ munisattama || 1 ||

vyāsa uvāca:

BRP239.002.1 sāṅkhyāḥ sāṅkhyaṃ praśaṃsanti yogān yogaviduttamāḥ |

BRP239.002.2 vadanti kāraṇaiḥ śreṣṭhaiḥ svapakṣodbhavanāya vai || 2 ||

BRP239.003.1 anīśvaraḥ kathaṃ mucyed ity evaṃ munisattamāḥ |

BRP239.003.2 vadanti kāraṇaiḥ śreṣṭhaṃ yogaṃ samyaṅ manīṣiṇaḥ || 3 ||

[p. 771 ]

BRP239.004.1 vadanti kāraṇaṃ vedaṃ sāṅkhyaṃ samyag dvijātayaḥ |

BRP239.004.2 vijñāyeha gatīḥ sarvā virakto viṣayeṣu yaḥ || 4 ||

BRP239.005.1 ūrdhvaṃ sa dehāt suvyaktaṃ vimucyed iti nānyathā |

BRP239.005.2 etad āhur mahāprājñāḥ sāṅkhyaṃ vai mokṣadarśanam || 5 ||

BRP239.006.1 svapakṣe kāraṇaṃ grāhyaṃ samarthaṃ vacanaṃ hitam |

BRP239.006.2 śiṣṭānāṃ hi mataṃ grāhyaṃ bhavadbhiḥ śiṣṭasammataiḥ || 6 ||

BRP239.007.1 pratyakṣaṃ hetavo yogāḥ sāṅkhyāḥ śāstraviniścayāḥ |

BRP239.007.2 ubhe caite mate tattve samavete dvijottamāḥ || 7 ||

BRP239.008.1 ubhe caite mate jñāte munīndrāḥ śiṣṭasammate |

BRP239.008.2 anuṣṭhite yathāśāstraṃ nayetāṃ paramāṃ gatim || 8 ||

BRP239.009.1 tulyaṃ śaucaṃ tayor yuktaṃ dayā bhūteṣu cānaghāḥ |

BRP239.009.2 vratānāṃ dhāraṇaṃ tulyaṃ darśanaṃ tv asamaṃ tayoḥ || 9 ||

munaya ūcuḥ:

BRP239.010.1 yadi tulyaṃ vrataṃ śaucaṃ dayā cātra mahāmune |

BRP239.010.2 tulyaṃ taddarśanaṃ kasmāt tan no brūhi dvijottama || 10 ||

vyāsa uvāca:

BRP239.011.1 rāgaṃ mohaṃ tathā snehaṃ kāmaṃ krodhaṃ ca kevalam |

BRP239.011.2 yogāsthiroditān doṣān pañcaitān prāpnuvanti tān || 11 ||

BRP239.012.1 yathā vānimiṣāḥ sthūlaṃ jālaṃ chittvā punar jalam |

BRP239.012.2 prāpnuvanti tathā yogāt tat padaṃ vītakalmaṣāḥ || 12 ||

BRP239.013.1 tathaiva vāgurāṃ chittvā balavanto yathā mṛgāḥ |

BRP239.013.2 prāpnuyur vimalaṃ mārgaṃ vimuktāḥ sarvabandhanaiḥ || 13 ||

BRP239.014.1 lobhajāni tathā viprā bandhanāni balānvitaḥ |

BRP239.014.2 chittvā yogāt paraṃ mārgaṃ gacchanti vimalaṃ śubham || 14 ||

BRP239.015.1 acalās tv āvilā viprā vāgurāsu tathāpare |

BRP239.015.2 vinaśyanti na sandehas tadvad yogabalād ṛte || 15 ||

BRP239.016.1 balahīnāś ca viprendrā yathā jālaṃ gatā dvijāḥ |

BRP239.016.2 bandhaṃ na gacchanty anaghā yogās te tu sudurlabhāḥ || 16 ||

BRP239.017.1 yathā ca śakunāḥ sūkṣmaṃ prāpya jālam arindamāḥ |

BRP239.017.2 tatrāśaktā vipadyante mucyante tu balānvitāḥ || 17 ||

BRP239.018.1 karmajair bandhanair baddhās tadvad yogaparā dvijāḥ |

BRP239.018.2 abalā na vimucyante mucyante ca balānvitāḥ || 18 ||

BRP239.019.1 alpakaś ca yathā viprā vahniḥ śāmyati durbalaḥ |

BRP239.019.2 ākrānta indhanaiḥ sthūlais tadvad yogabalaḥ smṛtaḥ || 19 ||

BRP239.020.1 sa eva ca tadā viprā vahnir jātabalaḥ punaḥ |

BRP239.020.2 samīraṇagataḥ kṛtsnāṃ dahet kṣipraṃ mahīm imām || 20 ||

BRP239.021.1 tattvajñānabalo yogī dīptatejā mahābalaḥ |

BRP239.021.2 antakāla ivādityaḥ kṛtsnaṃ saṃśoṣayej jagat || 21 ||

BRP239.022.1 durbalaś ca yathā viprāḥ srotasā hriyate naraḥ |

BRP239.022.2 balahīnas tathā yogī viṣayair hriyate ca saḥ || 22 ||

[p. 772 ]

BRP239.023.1 tad eva tu yathā sroto viṣkambhayati vāraṇaḥ |

BRP239.023.2 tadvad yogabalaṃ labdhvā na bhaved viṣayair hṛtaḥ || 23 ||

BRP239.024.1 viśanti vā vaśād vātha yogād yogabalānvitāḥ |

BRP239.024.2 prajāpatīn manūn sarvān mahābhūtāni ceśvarāḥ || 24 ||

BRP239.025.1 na yamo nāntakaḥ kruddho na mṛtyur bhīmavikramaḥ |

BRP239.025.2 viśante tad dvijāḥ sarve yogasyāmitatejasaḥ || 25 ||

BRP239.026.1 ātmanāṃ ca sahasrāṇi bahūni dvijasattamāḥ |

BRP239.026.2 yogaṃ kuryād balaṃ prāpya taiś ca sarvair mahīṃ caret || 26 ||

BRP239.027.1 prāpnuyād viṣayān kaścit punaś cograṃ tapaś caret |

BRP239.027.2 saṅkṣipyec ca punar viprāḥ sūryas tejoguṇān iva || 27 ||

BRP239.028.1 balasthasya hi yogasya balārthaṃ munisattamāḥ |

BRP239.028.2 vimokṣaprabhavaṃ viṣṇum upapannam asaṃśayam || 28 ||

BRP239.029.1 balāni yogaproktāni mayaitāni dvijottamāḥ |

BRP239.029.2 nidarśanārthaṃ sūkṣmāṇi vakṣyāmi ca punar dvijāḥ || 29 ||

BRP239.030.1 ātmanaś ca samādhāne dhāraṇāṃ prati vā dvijāḥ |

BRP239.030.2 nidarśanāni sūkṣmāṇi śṛṇudhvaṃ munisattamāḥ || 30 ||

BRP239.031.1 apramatto yathā dhanvī lakṣyaṃ hanti samāhitaḥ |

BRP239.031.2 yuktaḥ samyak tathā yogī mokṣaṃ prāpnoty asaṃśayam || 31 ||

BRP239.032.1 snehapātre yathā pūrṇe mana ādhāya niścalam |

BRP239.032.2 puruṣo yukta ārohet sopānaṃ yuktamānasaḥ || 32 ||

BRP239.033.1 muktas tathāyam ātmānaṃ yogaṃ tadvat suniścalam |

BRP239.033.2 karoty amalam ātmānaṃ bhāskaropamadarśane || 33 ||

BRP239.034.1 yathā ca nāvaṃ viprendrāḥ karṇadhāraḥ samāhitaḥ |

BRP239.034.2 mahārṇavagatāṃ śīghraṃ nayed viprāṃs tu pattanam || 34 ||

BRP239.035.1 tadvad ātmasamādhānaṃ yukto yogena yogavit |

BRP239.035.2 durgamaṃ sthānam āpnoti hitvā deham imaṃ dvijāḥ || 35 ||

BRP239.036.1 sārathiś ca yathā yuktaḥ sadaśvān susamāhitaḥ |

BRP239.036.2 deśam iṣṭaṃ nayaty āśu dhanvinaṃ puruṣarṣabham || 36 ||

BRP239.037.1 tathaiva ca dvijā yogī dhāraṇāsu samāhitaḥ |

BRP239.037.2 prāpnoty āśu paraṃ sthānaṃ lakṣyamukta ivāśugaḥ || 37 ||

BRP239.038.1 āviśyātmani cātmānaṃ yo 'vatiṣṭhati so 'calaḥ |

BRP239.038.2 pāśaṃ hatveva mīnānāṃ padam āpnoti so 'jaram || 38 ||

BRP239.039.1 nābhyāṃ śīrṣe ca kukṣau ca hṛdi vakṣasi pārśvayoḥ |

BRP239.039.2 darśane śravaṇe vāpi ghrāṇe cāmitavikramaḥ || 39 ||

BRP239.040.1 sthāneṣv eteṣu yo yogī mahāvratasamāhitaḥ |

BRP239.040.2 ātmanā sūkṣmam ātmānaṃ yuṅkte samyag dvijottamāḥ || 40 ||

BRP239.041.1 suśīghram acalaprakhyaṃ karma dagdhvā śubhāśubham |

BRP239.041.2 uttamaṃ yogam āsthāya yadīcchati vimucyate || 41 ||

munaya ūcuḥ:

BRP239.042.1 āhārān kīdṛśān kṛtvā kāni jitvā ca sattama |

BRP239.042.2 yogī balam avāpnoti tad bhavān vaktum arhati || 42 ||

[p. 773 ]

vyāsa uvāca:

BRP239.043.1 kaṇānāṃ bhakṣaṇe yuktaḥ piṇyākasya ca bho dvijāḥ |

BRP239.043.2 snehānāṃ varjane yukto yogī balam avāpnuyāt || 43 ||

BRP239.044.1 bhuñjāno yāvakaṃ rūkṣaṃ dīrghakālaṃ dvijottamāḥ |

BRP239.044.2 ekāhārī viśuddhātmā yogī balam avāpnuyāt || 44 ||

BRP239.045.1 pakṣān māsān ṛtūṃś citrān sañcaraṃś ca guhās tathā |

BRP239.045.2 apaḥ pītvā payomiśrā yogī balam avāpnuyāt || 45 ||

BRP239.046.1 akhaṇḍam api vā māsaṃ satataṃ munisattamāḥ |

BRP239.046.2 upoṣya samyak śuddhātmā yogī balam avāpnuyāt || 46 ||

BRP239.047.1 kāmaṃ jitvā tathā krodhaṃ śītoṣṇaṃ varṣam eva ca |

BRP239.047.2 bhayaṃ śokaṃ tathā svāpaṃ pauruṣān viṣayāṃs tathā || 47 ||

BRP239.048.1 aratiṃ durjayāṃ caiva ghorāṃ dṛṣṭvā ca bho dvijāḥ |

BRP239.048.2 sparśaṃ nidrāṃ tathā tandrāṃ durjayāṃ munisattamāḥ || 48 ||

BRP239.049.1 dīpayanti mahātmānaṃ sūkṣmam ātmānam ātmanā |

BRP239.049.2 vītarāgā mahāprājñā dhyānādhyayanasampadā || 49 ||

BRP239.050.1 durgas tv eṣa mataḥ panthā brāhmaṇānāṃ vipaścitām |

BRP239.050.2 yaḥ kaścid vrajati kṣipraṃ kṣemeṇa munipuṅgavāḥ || 50 ||

BRP239.051.1 yathā kaścid vanaṃ ghoraṃ bahusarpasarīsṛpam |

BRP239.051.2 śvabhravat toyahīnaṃ ca durgamaṃ bahukaṇṭakam || 51 ||

BRP239.052.1 abhaktam aṭavīprāyaṃ dāvadagdhamahīruham |

BRP239.052.2 panthānaṃ taskarākīrṇaṃ kṣemeṇābhipatet tathā || 52 ||

BRP239.053.1 yogamārgaṃ samāsādya yaḥ kaścid vrajate dvijaḥ |

BRP239.053.2 kṣemeṇoparamen mārgād bahudoṣo 'pi sammataḥ || 53 ||

BRP239.054.1 āstheyaṃ kṣuradhārāsu niśitāsu dvijottamāḥ |

BRP239.054.2 dhāraṇā sā tu yogasya durgeyam akṛtātmabhiḥ || 54 ||

BRP239.055.1 viṣamā dhāraṇā viprā yānti vai na śubhāṃ gatim |

BRP239.055.2 netṛhīnā yathā nāvaḥ puruṣāṇāṃ tu vai dvijāḥ || 55 ||

BRP239.056.1 yas tu tiṣṭhati yogādhau dhāraṇāsu yathāvidhi |

BRP239.056.2 maraṇaṃ janmaduḥkhitvaṃ sukhitvaṃ sa viśiṣyate || 56 ||

BRP239.057.1 nānāśāstreṣu niyataṃ nānāmuniniṣevitam |

BRP239.057.2 paraṃ yogasya panthānaṃ niścitaṃ taṃ dvijātiṣu || 57 ||

BRP239.058.1 paraṃ hi tad brahmamayaṃ munīndrā |

BRP239.058.2 brahmāṇam īśaṃ varadaṃ ca viṣṇum |

BRP239.058.3 bhavaṃ ca dharmaṃ ca mahānubhāvaṃ |

BRP239.058.4 yad brahmaputrān sumahānubhāvān || 58 ||

BRP239.059.1 tamaś ca kaṣṭaṃ sumahad rajaś ca |

BRP239.059.2 sattvaṃ ca śuddhaṃ prakṛtiṃ parāṃ ca |

BRP239.059.3 siddhiṃ ca devīṃ varuṇasya patnīṃ |

BRP239.059.4 tejaś ca kṛtsnaṃ sumahac ca dhairyam || 59 ||

BRP239.060.1 tārādhipaṃ khe vimalaṃ sutāraṃ |

BRP239.060.2 viśvāṃś ca devān uragān pitṝṃś ca |

[p. 774 ]

BRP239.060.3 śailāṃś ca kṛtsnān udadhīṃś ca vācalān |

BRP239.060.4 nadīś ca sarvāḥ sanagāṃś ca nāgān || 60 ||

BRP239.061.1 sādhyāṃs tathā yakṣagaṇān diśaś ca |

BRP239.061.2 gandharvasiddhān puruṣān striyaś ca |

BRP239.061.3 parasparaṃ prāpya mahān mahātmā |

BRP239.061.4 viśeta yogī nacirād vimuktaḥ || 61 ||

BRP239.062.1 kathā ca yā vipravarāḥ prasaktā |

BRP239.062.2 daive mahāvīryamatau śubheyam |

BRP239.062.3 yogān sa sarvān anubhūya martyā |

BRP239.062.4 nārāyaṇaṃ taṃ drutam āpnuvanti || 62 ||

Chapter 240: On Sāṅkhya and Yoga

240 SS 390-392

munaya ūcuḥ:

BRP240.001.1 samyak kriyeyaṃ viprendra varṇitā śiṣṭasammatā |

BRP240.001.2 yogamārgo yathānyāyaṃ śiṣyāyeha hitaiṣiṇā || 1 ||

BRP240.002.1 sāṅkhye tv idānīṃ dharmasya vidhiṃ prabrūhi tattvataḥ |

BRP240.002.2 triṣu lokeṣu yaj jñānaṃ sarvaṃ tad viditaṃ hi te || 2 ||

vyāsa uvāca:

BRP240.003.1 śṛṇudhvaṃ munayaḥ sarvam ākhyānaṃ viditātmanām |

BRP240.003.2 vihitaṃ yatibhir vṛddhaiḥ kapilādibhir īśvaraiḥ || 3 ||

BRP240.004.1 yasmin suvibhramāḥ kecid dṛśyante munisattamāḥ |

BRP240.004.2 guṇāś ca yasmin bahavo doṣahāniś ca kevalā || 4 ||

BRP240.005.1 jñānena parisaṅkhyāya sadoṣān viṣayān dvijāḥ |

BRP240.005.2 mānuṣān durjayān kṛtsnān paiśācān viṣayāṃs tathā || 5 ||

BRP240.006.1 viṣayān auragāñ jñātvā gandharvaviṣayāṃs tathā |

BRP240.006.2 pitṝṇāṃ viṣayāñ jñātvā tiryaktvaṃ caratāṃ dvijāḥ || 6 ||

BRP240.007.1 suparṇaviṣayāñ jñātvā marutāṃ viṣayāṃs tathā |

BRP240.007.2 maharṣiviṣayāṃś caiva rājarṣiviṣayāṃs tathā || 7 ||

BRP240.008.1 āsurān viṣayāñ jñātvā vaiśvadevāṃs tathaiva ca |

BRP240.008.2 devarṣiviṣayāñ jñātvā yogānām api vai parān || 8 ||

BRP240.009.1 viṣayāṃś ca pramāṇasya brahmaṇo viṣayāṃs tathā |

BRP240.009.2 āyuṣaś ca paraṃ kālaṃ lokair vijñāya tattvataḥ || 9 ||

BRP240.010.1 sukhasya ca paraṃ kālaṃ vijñāya munisattamāḥ |

BRP240.010.2 prāptakāle ca yad duḥkhaṃ patatāṃ viṣayaiṣiṇām || 10 ||

BRP240.011.1 tiryaktve patatāṃ viprās tathaiva narakeṣu yat |

BRP240.011.2 svargasya ca guṇāñ jñātvā doṣān sarvāṃś ca bho dvijāḥ || 11 ||

BRP240.012.1 vedavāde ca ye doṣā guṇā ye cāpi vaidikāḥ |

BRP240.012.2 jñānayoge ca ye doṣā jñānayoge ca ye guṇāḥ || 12 ||

[p. 775 ]

BRP240.013.1 sāṅkhyajñāne ca ye doṣāṃs tathaiva ca guṇā dvijāḥ |

BRP240.013.2 sattvaṃ daśaguṇaṃ jñātvā rajo navaguṇaṃ tathā || 13 ||

BRP240.014.1 tamaś cāṣṭaguṇaṃ jñātvā buddhiṃ saptaguṇāṃ tathā |

BRP240.014.2 ṣaḍguṇaṃ ca nabho jñātvā tamaś ca triguṇaṃ mahat || 14 ||

BRP240.015.1 dviguṇaṃ ca rajo jñātvā sattvaṃ caikaguṇaṃ punaḥ |

BRP240.015.2 mārgaṃ vijñāya tattvena pralayaprekṣaṇena tu || 15 ||

BRP240.016.1 jñānavijñānasampannāḥ kāraṇair bhāvitātmabhiḥ |

BRP240.016.2 prāpnuvanti śubhaṃ mokṣaṃ sūkṣmā iva nabhaḥ param || 16 ||

BRP240.017.1 rūpeṇa dṛṣṭiṃ saṃyuktāṃ ghrāṇaṃ gandhaguṇena ca |

BRP240.017.2 śabdagrāhyaṃ tathā śrotraṃ jihvāṃ rasaguṇena ca || 17 ||

BRP240.018.1 tvacaṃ sparśaṃ tathā śakyaṃ vāyuṃ caiva tadāśritam |

BRP240.018.2 mohaṃ tamasi saṃyuktaṃ lobhaṃ moheṣu saṃśritam || 18 ||

BRP240.019.1 viṣṇuṃ krānte bale śakraṃ koṣṭhe saktaṃ tathānalam |

BRP240.019.2 apsu devīṃ samāyuktām āpas tejasi saṃśritāḥ || 19 ||

BRP240.020.1 tejo vāyau tu saṃyuktaṃ vāyuṃ nabhasi cāśritam |

BRP240.020.2 nabho mahati saṃyuktaṃ tamo mahasi saṃsthitam || 20 ||

BRP240.021.1 rajaḥ sattvaṃ tathā saktaṃ sattvaṃ saktaṃ tathātmani |

BRP240.021.2 saktam ātmānam īśe ca deve nārāyaṇe tathā || 21 ||

BRP240.022.1 devaṃ mokṣe ca saṃyuktaṃ tato mokṣaṃ ca na kvacit |

BRP240.022.2 jñātvā sattvaguṇaṃ dehaṃ vṛtaṃ ṣoḍaśabhir guṇaiḥ || 22 ||

BRP240.023.1 svabhāvaṃ bhāvanāṃ caiva jñātvā dehasamāśritām |

BRP240.023.2 madhyastham iva cātmānaṃ pāpaṃ yasmin na vidyate || 23 ||

BRP240.024.1 dvitīyaṃ karma vai jñātvā viprendrā viṣayaiṣiṇām |

BRP240.024.2 indriyāṇīndriyārthāṃś ca sarvān ātmani saṃśritān || 24 ||

BRP240.025.1 durlabhatvaṃ ca mokṣasya vijñāya śrutipūrvakam |

BRP240.025.2 prāṇāpānau samānaṃ ca vyānodānau ca tattvataḥ || 25 ||

BRP240.026.1 ādyaṃ caivānilaṃ jñātvā prabhavaṃ cānilaṃ punaḥ |

BRP240.026.2 saptadhā tāṃs tathā śeṣān saptadhā vidhivat punaḥ || 26 ||

BRP240.027.1 prajāpatīn ṛṣīṃś caiva sargāṃś ca subahūn varān |

BRP240.027.2 saptarṣīṃś ca bahūñ jñātvā rājarṣīṃś ca parantapān || 27 ||

BRP240.028.1 surarṣīn marutaś cānyān brahmarṣīn sūryasannibhān |

BRP240.028.2 aiśvaryāc cyāvitān dṛṣṭvā kālena mahatā dvijāḥ || 28 ||

BRP240.029.1 mahatāṃ bhūtasaṅghānāṃ śrutvā nāśaṃ ca bho dvijāḥ |

BRP240.029.2 gatiṃ vācāṃ śubhāṃ jñātvā arcārhāḥ pāpakarmaṇām || 29 ||

BRP240.030.1 vaitaraṇyāṃ ca yad duḥkhaṃ patitānāṃ yamakṣaye |

BRP240.030.2 yoniṣu ca vicitrāsu sañcārān aśubhāṃs tathā || 30 ||

BRP240.031.1 jaṭhare cāśubhe vāsaṃ śoṇitodakabhājane |

BRP240.031.2 śleṣmamūtrapurīṣe ca tīvragandhasamanvite || 31 ||

BRP240.032.1 śukraśoṇitasaṅghāte majjāsnāyuparigrahe |

BRP240.032.2 śirāśatasamākīrṇe navadvāre pure 'tha vai || 32 ||

[p. 776 ]

BRP240.033.1 vijñāya hitam ātmānaṃ yogāṃś ca vividhān dvijāḥ |

BRP240.033.2 tāmasānāṃ ca jantūnāṃ ramaṇīyānṛtātmanām || 33 ||

BRP240.034.1 sāttvikānāṃ ca jantūnāṃ kutsitaṃ munisattamāḥ |

BRP240.034.2 garhitaṃ mahatām arthe sāṅkhyānāṃ viditātmanām || 34 ||

BRP240.035.1 upaplavāṃs tathā ghorāñ śaśinas tejasas tathā |

BRP240.035.2 tārāṇāṃ patanaṃ dṛṣṭvā nakṣatrāṇāṃ ca paryayam || 35 ||

BRP240.036.1 dvandvānāṃ viprayogaṃ ca vijñāya kṛpaṇaṃ dvijāḥ |

BRP240.036.2 anyonyabhakṣaṇaṃ dṛṣṭvā bhūtānām api cāśubham || 36 ||

BRP240.037.1 bālye mohaṃ ca vijñāya pakṣadehasya cāśubham |

BRP240.037.2 rāgaṃ mohaṃ ca samprāptaṃ kvacit sattvaṃ samāśritam || 37 ||

BRP240.038.1 sahasreṣu naraḥ kaścin mokṣabuddhiṃ samāśritaḥ |

BRP240.038.2 durlabhatvaṃ ca mokṣasya vijñānaṃ śrutipūrvakam || 38 ||

BRP240.039.1 bahumānam alabdheṣu labdhe madhyasthatāṃ punaḥ |

BRP240.039.2 viṣayāṇāṃ ca daurātmyaṃ vijñāya ca punar dvijāḥ || 39 ||

BRP240.040.1 gatāsūnāṃ ca sattvānāṃ dehān bhittvā tathā śubhān |

BRP240.040.2 vāsaṃ kuleṣu jantūnāṃ maraṇāya dhṛtātmanām || 40 ||

BRP240.041.1 sāttvikānāṃ ca jantūnāṃ duḥkhaṃ vijñāya bho dvijāḥ |

BRP240.041.2 brahmaghnānāṃ gatiṃ jñātvā patitānāṃ sudāruṇām || 41 ||

BRP240.042.1 surāpāne ca saktānāṃ brāhmaṇānāṃ durātmanām |

BRP240.042.2 gurudāraprasaktānāṃ gatiṃ vijñāya cāśubhām || 42 ||

BRP240.043.1 jananīṣu ca vartante yena samyag dvijottamāḥ |

BRP240.043.2 sadevakeṣu lokeṣu yena vartanti mānavāḥ || 43 ||

BRP240.044.1 tena jñānena vijñāya gatiṃ cāśubhakarmaṇām |

BRP240.044.2 tiryagyonigatānāṃ ca vijñāya ca gatīḥ pṛthak || 44 ||

BRP240.045.1 vedavādāṃs tathā citrān ṛtūnāṃ paryayāṃs tathā |

BRP240.045.2 kṣayaṃ saṃvatsarāṇāṃ ca māsānāṃ ca kṣayaṃ tathā || 45 ||

BRP240.046.1 pakṣakṣayaṃ tathā dṛṣṭvā divasānāṃ ca saṅkṣayam |

BRP240.046.2 kṣayaṃ vṛddhiṃ ca candrasya dṛṣṭvā pratyakṣatas tathā || 46 ||

BRP240.047.1 vṛddhiṃ dṛṣṭvā samudrāṇāṃ kṣayaṃ teṣāṃ tathā punaḥ |

BRP240.047.2 kṣayaṃ dhanānāṃ dṛṣṭvā ca punar vṛddhiṃ tathaiva ca || 47 ||

BRP240.048.1 saṃyogānāṃ tathā dṛṣṭvā yugānāṃ ca viśeṣataḥ |

BRP240.048.2 dehavaiklavyatāṃ caiva samyag vijñāya tattvataḥ || 48 ||

BRP240.049.1 ātmadoṣāṃś ca vijñāya sarvān ātmani saṃsthitān |

BRP240.049.2 svadehād utthitān gandhāṃs tathā vijñāya cāśubhān || 49 ||

munaya ūcuḥ:

BRP240.050.1 kān utpātabhavān doṣān paśyasi brahmavittama |

BRP240.050.2 etaṃ naḥ saṃśayaṃ kṛtsnaṃ vaktum arhasy aśeṣataḥ || 50 ||

vyāsa uvāca:

BRP240.051.1 pañca doṣān dvijā dehe pravadanti manīṣiṇaḥ |

BRP240.051.2 mārgajñāḥ kāpilāḥ sāṅkhyāḥ śṛṇudhvaṃ munisattamāḥ || 51 ||

[p. 777 ]

BRP240.052.1 kāmakrodhau bhayaṃ nidrā pañcamaḥ śvāsa ucyate |

BRP240.052.2 ete doṣāḥ śarīreṣu dṛśyante sarvadehinām || 52 ||

BRP240.053.1 chindanti kṣamayā krodhaṃ kāmaṃ saṅkalpavarjanāt |

BRP240.053.2 sattvasaṃsevanān nidrām apramādād bhayaṃ tathā || 53 ||

BRP240.054.1 chindanti pañcamaṃ śvāsam alpāhāratayā dvijāḥ |

BRP240.054.2 guṇān guṇaśatair jñātvā doṣān doṣaśatair api || 54 ||

BRP240.055.1 hetūn hetuśataiś citraiś citrān vijñāya tattvataḥ |

BRP240.055.2 apāṃ phenopamaṃ lokaṃ viṣṇor māyāśataiḥ kṛtam || 55 ||

BRP240.056.1 citrabhittipratīkāśaṃ nalasāram anarthakam |

BRP240.056.2 tamaḥsambhramitaṃ dṛṣṭvā varṣabudbudasannibham || 56 ||

BRP240.057.1 nāśaprāyaṃ sukhādhānaṃ nāśottaramahābhayam |

BRP240.057.2 rajas tamasi sammagnaṃ paṅke dvipam ivāvaśam || 57 ||

BRP240.058.1 sāṅkhyā viprā mahāprājñās tyaktvā snehaṃ prajākṛtam |

BRP240.058.2 jñānajñeyena sāṅkhyena vyāpinā mahatā dvijāḥ || 58 ||

BRP240.059.1 rājasān aśubhān gandhāṃs tāmasāṃś ca tathāvidhān |

BRP240.059.2 puṇyāṃś ca sāttvikān gandhān sparśajān dehasaṃśritān || 59 ||

BRP240.060.1 chittvātmajñānaśastreṇa tapodaṇḍena sattamāḥ |

BRP240.060.2 tato duḥkhādikaṃ ghoraṃ cintāśokamahāhradam || 60 ||

BRP240.061.1 vyādhimṛtyumahāghoraṃ mahābhayamahoragam |

BRP240.061.2 tamaḥkūrmaṃ rajomīnaṃ prajñayā santaranty uta || 61 ||

BRP240.062.1 snehapaṅkaṃ jarādurgaṃ sparśadvīpaṃ dvijottamāḥ |

BRP240.062.2 karmāgādhaṃ satyatīraṃ sthitaṃ vratamanīṣiṇaḥ || 62 ||

BRP240.063.1 harṣasaṅghamahāvegaṃ nānārasasamākulam |

BRP240.063.2 nānāprītimahāratnaṃ duḥkhajvarasamīritam || 63 ||

BRP240.064.1 śokatṛṣṇāmahāvartaṃ tīkṣṇavyādhimahārujam |

BRP240.064.2 asthisaṅghātasaṅghaṭṭaṃ śleṣmayogaṃ dvijottamāḥ || 64 ||

BRP240.065.1 dānamuktākaraṃ ghoraṃ śoṇitodgāravidrumam |

BRP240.065.2 hasitotkruṣṭanirghoṣaṃ nānājñānasuduṣkaram || 65 ||

BRP240.066.1 rodanāśrumalakṣāraṃ saṅgayogaparāyaṇam |

BRP240.066.2 pralabdhvā janmaloko yaṃ putrabāndhavapattanam || 66 ||

BRP240.067.1 ahiṃsāsatyamaryādaṃ prāṇayogamayormilam |

BRP240.067.2 vṛndānugāminaṃ kṣīraṃ sarvabhūtapayodadhim || 67 ||

BRP240.068.1 mokṣadurlabhaviṣayaṃ vāḍavāsukhasāgaram |

BRP240.068.2 taranti yatayaḥ siddhā jñānayogena cānaghāḥ || 68 ||

BRP240.069.1 tīrtvā ca dustaraṃ janma viśanti vimalaṃ nabhaḥ |

BRP240.069.2 tatas tān sukṛtīñ jñātvā sūryo vahati raśmibhiḥ || 69 ||

BRP240.070.1 padmatantuvad āviśya pravahan viṣayān dvijāḥ |

BRP240.070.2 tatra tān pravaho vāyuḥ pratigṛhṇāti cānaghāḥ || 70 ||

[p. 778 ]

BRP240.071.1 vītarāgān yatīn siddhān vīryayuktāṃs tapodhanān |

BRP240.071.2 sūkṣmaḥ śītaḥ sugandhaś ca sukhasparśaś ca bho dvijāḥ || 71 ||

BRP240.072.1 saptānāṃ marutāṃ śreṣṭho lokān gacchati yaḥ śubhān |

BRP240.072.2 sa tān vahati viprendrā nabhasaḥ paramāṃ gatim || 72 ||

BRP240.073.1 nabho vahati lokeśān rajasaḥ paramāṃ gatim |

BRP240.073.2 rajo vahati viprendrāḥ sattvasya paramāṃ gatim || 73 ||

BRP240.074.1 sattvaṃ vahati śuddhātmā paraṃ nārāyaṇaṃ prabhum |

BRP240.074.2 prabhur vahati śuddhātmā paramātmānam ātmanā || 74 ||

BRP240.075.1 paramātmānam āsādya tadbhūtā yatayo 'malāḥ |

BRP240.075.2 amṛtatvāya kalpante na nivartanti ca dvijāḥ || 75 ||

BRP240.076.1 paramā sā gatir viprā nirdvandvānāṃ mahātmanām |

BRP240.076.2 satyārjavaratānāṃ vai sarvabhūtadayāvatām || 76 ||

munaya ūcuḥ:

BRP240.077.1 sthānam uttamam āsādya bhagavantaṃ sthiravratāḥ |

BRP240.077.2 ājanmamaraṇaṃ vā te ramante tatra vā na vā || 77 ||

BRP240.078.1 yad atra tathyaṃ tattvaṃ no yathāvad vaktum arhasi |

BRP240.078.2 tvadṛte mānavaṃ nānyaṃ praṣṭum arhāma sattama || 78 ||

BRP240.079.1 mokṣadoṣo mahān eṣa prāpya siddhiṃ gatān ṛṣīn |

BRP240.079.2 yadi tatraiva vijñāne vartante yatayaḥ pare || 79 ||

BRP240.080.1 pravṛttilakṣaṇaṃ dharmaṃ paśyāma paramaṃ dvija |

BRP240.080.2 magnasya hi pare jñāne kintu duḥkhāntaraṃ bhavet || 80 ||

vyāsa uvāca:

BRP240.081.1 yathānyāyaṃ muniśreṣṭhāḥ praśnaḥ pṛṣṭaś ca saṅkaṭaḥ |

BRP240.081.2 budhānām api sammohaḥ praśne 'smin munisattamāḥ || 81 ||

BRP240.082.1 atrāpi tattvaṃ paramaṃ śṛṇudhvaṃ vacanaṃ mama |

BRP240.082.2 buddhiś ca paramā yatra kapilānāṃ mahātmanām || 82 ||

BRP240.083.1 indriyāṇy api budhyante svadehaṃ dehināṃ dvijāḥ |

BRP240.083.2 karaṇāny ātmanas tāni sūkṣmaṃ paśyanti tais tu saḥ || 83 ||

BRP240.084.1 ātmanā viprahīṇāni kāṣṭhakuḍyasamāni tu |

BRP240.084.2 vinaśyanti na sandeho velā iva mahārṇave || 84 ||

BRP240.085.1 indriyaiḥ saha suptasya dehino dvijasattamāḥ |

BRP240.085.2 sūkṣmaś carati sarvatra nabhasīva samīraṇaḥ || 85 ||

BRP240.086.1 sa paśyati yathānyāyaṃ smṛtvā spṛśati cānaghāḥ |

BRP240.086.2 budhyamāno yathāpūrvam akhileneha bho dvijāḥ || 86 ||

BRP240.087.1 indriyāṇi ha sarvāṇi sve sve sthāne yathāvidhi |

BRP240.087.2 anīśatvāt pralīyante sarpā viṣahatā iva || 87 ||

BRP240.088.1 indriyāṇāṃ tu sarveṣāṃ svasthāneṣv eva sarvaśaḥ |

BRP240.088.2 ākramya gatayaḥ sūkṣmā varaty ātmā na saṃśayaḥ || 88 ||

BRP240.089.1 sattvasya ca guṇān kṛtsnān rajasaś ca guṇān punaḥ |

BRP240.089.2 guṇāṃś ca tamasaḥ sarvān guṇān buddheś ca sattamāḥ || 89 ||

[p. 779 ]

BRP240.090.1 guṇāṃś ca manasaś cāpi nabhasaś ca guṇāṃs tathā |

BRP240.090.2 guṇān vāyoś ca sarvajñāḥ snehajāṃś ca guṇān punaḥ || 90 ||

BRP240.091.1 apāṃ guṇās tathā viprāḥ pārthivāṃś ca guṇān api |

BRP240.091.2 sarvān eva guṇair vyāpya kṣetrajñeṣu dvijottamāḥ || 91 ||

BRP240.092.1 ātmā carati kṣetrajñaḥ karmaṇā ca śubhāśubhe |

BRP240.092.2 śiṣyā iva mahātmānam indriyāṇi ca taṃ dvijāḥ || 92 ||

BRP240.093.1 prakṛtiṃ cāpy atikramya śuddhaṃ sūkṣmaṃ parāt param |

BRP240.093.2 nārāyaṇaṃ mahātmānaṃ nirvikāraṃ parāt param || 93 ||

BRP240.094.1 vimuktaṃ sarvapāpebhyaḥ praviṣṭaṃ ca hy anāmayam |

BRP240.094.2 paramātmānam aguṇaṃ nirvṛtaṃ taṃ ca sattamāḥ || 94 ||

BRP240.095.1 śreṣṭhaṃ tatra mano viprā indriyāṇi ca bho dvijāḥ |

BRP240.095.2 āgacchanti yathākālaṃ guroḥ sandeśakāriṇaḥ || 95 ||

BRP240.096.1 śakyaṃ vālpena kālena śāntiṃ prāptuṃ guṇāṃs tathā |

BRP240.096.2 evam uktena viprendrāḥ sāṅkhyayogena mokṣiṇīm || 96 ||

BRP240.097.1 sāṅkhyā viprā mahāprājñā gacchanti paramāṃ gatim |

BRP240.097.2 jñānenānena viprendrās tulyaṃ jñānaṃ na vidyate || 97 ||

BRP240.098.1 atra vaḥ saṃśayo mā bhūj jñānaṃ sāṅkhyaṃ paraṃ matam |

BRP240.098.2 akṣaraṃ dhruvam evoktaṃ pūrvaṃ brahma sanātanam || 98 ||

BRP240.099.1 anādimadhyanidhanaṃ nirdvandvaṃ kartṛ śāśvatam |

BRP240.099.2 kūṭasthaṃ caiva nityaṃ ca yad vadanti śamātmakāḥ || 99 ||

BRP240.100.1 yataḥ sarvāḥ pravartante sargapralayavikriyāḥ |

BRP240.100.2 evaṃ śaṃsanti śāstreṣu pravaktāro maharṣayaḥ || 100 ||

BRP240.101.1 sarve viprāś ca vedāś ca tathā sāmavido janāḥ |

BRP240.101.2 brahmaṇyaṃ paramaṃ devam anantaṃ paramācyutam || 101 ||

BRP240.102.1 prārthayantaś ca taṃ viprā vadanti guṇabuddhayaḥ |

BRP240.102.2 samyag uktās tathā yogāḥ sāṅkhyāś cāmitadarśanāḥ || 102 ||

BRP240.103.1 amūrtis tasya viprendrāḥ sāṅkhyaṃ mūrtir iti śrutiḥ |

BRP240.103.2 abhijñānāni tasyāhur mahānti munisattamāḥ || 103 ||

BRP240.104.1 dvividhāni hi bhūtāni pṛthivyāṃ dvijasattamāḥ |

BRP240.104.2 agamyagamyasañjñāni gamyaṃ tatra viśiṣyate || 104 ||

BRP240.105.1 jñānaṃ mahad vai mahataś ca viprā |

BRP240.105.2 vedeṣu sāṅkhyeṣu tathaiva yoge |

BRP240.105.3 yac cāpi dṛṣṭaṃ vidhivat purāṇe |

BRP240.105.4 sāṅkhyāgataṃ tan nikhilaṃ munīndrāḥ || 105 ||

BRP240.106.1 yac cetihāseṣu mahatsu dṛṣṭaṃ |

BRP240.106.2 yathārthaśāstreṣu viśiṣṭadṛṣṭam |

BRP240.106.3 jñānaṃ ca loke yad ihāsti kiñcit |

BRP240.106.4 sāṅkhyāgataṃ tac ca mahāmunīndrāḥ || 106 ||

BRP240.107.1 samastadṛṣṭaṃ paramaṃ balaṃ ca |

BRP240.107.2 jñānaṃ ca mokṣaś ca yathāvad uktam |

[p. 780 ]

BRP240.107.3 tapāṃsi sūkṣmāṇi ca yāni caiva |

BRP240.107.4 sāṅkhye yathāvad vihitāni viprāḥ || 107 ||

BRP240.108.1 viparyayaṃ tasya hitaṃ sadaiva |

BRP240.108.2 gacchanti sāṅkhyāḥ satataṃ sukhena |

BRP240.108.3 tāṃś cāpi sandhārya tataḥ kṛtārthāḥ |

BRP240.108.4 patanti viprāyataneṣu bhūyaḥ || 108 ||

BRP240.109.1 hitvā ca dehaṃ praviśanti mokṣaṃ |

BRP240.109.2 divaukasaś cāpi ca yogasāṅkhyāḥ |

BRP240.109.3 ato 'dhikaṃ te 'bhiratā mahārhe |

BRP240.109.4 sāṅkhye dvijā bho iha śiṣṭajuṣṭe || 109 ||

BRP240.110.1 teṣāṃ tu tiryaggamanaṃ hi dṛṣṭaṃ |

BRP240.110.2 nādho gatiḥ pāpakṛtāṃ nivāsaḥ |

BRP240.110.3 na vā pradhānā api te dvijātayo |

BRP240.110.4 ye jñānam etan munayo na saktāḥ || 110 ||

BRP240.111.1 sāṅkhyaṃ viśālaṃ paramaṃ purāṇaṃ |

BRP240.111.2 mahārṇavaṃ vimalam udārakāntam |

BRP240.111.3/ kṛtsnaṃ hi sāṅkhyā munayo mahātma BRP240.111.4 nārāyaṇe dhārayatāprameyam || 111 ||

BRP240.112.1 etan mayoktaṃ paramaṃ hi tattvaṃ |

BRP240.112.2 nārāyaṇād viśvam idaṃ purāṇam |

BRP240.112.3 sa sargakāle ca karoti sargaṃ |

BRP240.112.4 saṃhārakāle ca hareta bhūyaḥ || 112 ||

Chapter 241: Dialogue between Karālajanaka and Vasiṣṭha

241 SS 393-394

munaya ūcuḥ:

BRP241.001.1 kiṃ tad akṣaram ity uktaṃ yasmān nāvartate punaḥ |

BRP241.001.2 kiṃsvit tat kṣaram ity uktaṃ yasmād āvartate punaḥ || 1 ||

BRP241.002.1 akṣarākṣarayor vyaktiṃ pṛcchāmas tvāṃ mahāmune |

BRP241.002.2 upalabdhuṃ muniśreṣṭha tattvena munipuṅgava || 2 ||

BRP241.003.1 tvaṃ hi jñānavidāṃ śreṣṭhaḥ procyase vedapāragaiḥ |

BRP241.003.2 ṛṣibhiś ca mahābhāgair yatibhiś ca mahātmabhiḥ || 3 ||

BRP241.004.1 tad etac chrotum icchāmas tvattaḥ sarvaṃ mahāmate |

BRP241.004.2 na tṛptim adhigacchāmaḥ śṛṇvanto 'mṛtam uttamam || 4 ||

vyāsa uvāca:

BRP241.005.1 atra vo varṇayiṣyāmi itihāsaṃ purātanam |

BRP241.005.2 vasiṣṭhasya ca saṃvādaṃ karālajanakasya ca || 5 ||

BRP241.006.1 vasiṣṭhaṃ śreṣṭham āsīnam ṛṣīṇāṃ bhāskaradyutim |

BRP241.006.2 papraccha janako rājā jñānaṃ naiḥśreyasaṃ param || 6 ||

BRP241.007.1 paramātmani kuśalam adhyātmagatiniścayam |

BRP241.007.2 maitrāvaruṇim āsīnam abhivādya kṛtāñjaliḥ || 7 ||

[p. 781 ]

BRP241.008.1 svacchandaṃ sukṛtaṃ caiva madhuraṃ cāpy anulbaṇam |

BRP241.008.2 papraccharṣivaraṃ rājā karālajanakaḥ purā || 8 ||

karālajanaka uvāca:

BRP241.009.1 bhagavañ śrotum icchāmi paraṃ brahma sanātanam |

BRP241.009.2 yasmin na punarāvṛttiṃ prāpnuvanti manīṣiṇaḥ || 9 ||

BRP241.010.1 yac ca tat kṣaram ity uktaṃ yatredaṃ kṣarate jagat |

BRP241.010.2 yac cākṣaram iti proktaṃ śivaṃ kṣemam anāmayam || 10 ||

vasiṣṭha uvāca:

BRP241.011.1 śrūyatāṃ pṛthivīpāla kṣaratīdaṃ yathā jagat |

BRP241.011.2 yatra kṣarati pūrveṇa yāvatkālena cāpy atha || 11 ||

BRP241.012.1 yugaṃ dvādaśasāhasryaṃ kalpaṃ viddhi caturyugam |

BRP241.012.2 daśakalpaśatāvartam ahas tad brāhmam ucyate || 12 ||

BRP241.013.1 rātriś caitāvatī rājan yasyānte pratibudhyate |

BRP241.013.2 sṛjaty anantakarmāṇi mahāntaṃ bhūtam agrajam || 13 ||

BRP241.014.1 mūrtimantam amūrtātmā viśvaṃ śambhuḥ svayambhuvaḥ |

BRP241.014.2 yatrotpattiṃ pravakṣyāmi mūlato nṛpasattama || 14 ||

BRP241.015.1 aṇimā laghimā prāptir īśānaṃ jyotir avyayam |

BRP241.015.2 sarvataḥpāṇipādāntaṃ sarvatokṣiśiromukham || 15 ||

BRP241.016.1 sarvataḥśrutimal loke sarvam āvṛtya tiṣṭhati |

BRP241.016.2 hiraṇyagarbho bhagavān eṣa buddhir iti smṛtiḥ || 16 ||

BRP241.017.1 mahān iti ca yogeṣu viriñcir iti cāpy atha |

BRP241.017.2 sāṅkhye ca paṭhyate śāstre nāmabhir bahudhātmakaḥ || 17 ||

BRP241.018.1 vicitrarūpo viśvātmā ekākṣara iti smṛtaḥ |

BRP241.018.2 dhṛtam ekātmakaṃ yena kṛtsnaṃ trailokyam ātmanā || 18 ||

BRP241.019.1 tathaiva bahurūpatvād viśvarūpa iti śrutaḥ |

BRP241.019.2 eṣa vai vikriyāpannaḥ sṛjaty ātmānam ātmanā || 19 ||

BRP241.020.1 pradhānaṃ tasya saṃyogād utpannaṃ sumahat puram |

BRP241.020.2 ahaṅkāraṃ mahātejāḥ prajāpatinamaskṛtam || 20 ||

BRP241.021.1 avyaktād vyaktim āpannaṃ vidyāsargaṃ vadanti tam |

BRP241.021.2 mahāntaṃ cāpy ahaṅkāram avidyāsarga eva ca || 21 ||

BRP241.022.1 acaraś ca caraś caiva samutpannau tathaikataḥ |

BRP241.022.2 vidyāvidyeti vikhyāte śrutiśāstrānucintakaiḥ || 22 ||

BRP241.023.1 bhūtasargam ahaṅkārāt tṛtīyaṃ viddhi pārthiva |

BRP241.023.2 ahaṅkāreṣu nṛpate caturthaṃ viddhi vaikṛtam || 23 ||

BRP241.024.1 vāyur jyotir athākāśam āpo 'tha pṛthivī tathā |

BRP241.024.2 śabdasparśau ca rūpaṃ ca raso gandhas tathaiva ca || 24 ||

BRP241.025.1 evaṃ yugapad utpannaṃ daśavargam asaṃśayam |

BRP241.025.2 pañcamaṃ viddhi rājendra bhautikaṃ sargam arthakṛt || 25 ||

BRP241.026.1 śrotraṃ tvak cakṣuṣī jihvā ghrāṇam eva ca pañcamam |

BRP241.026.2 vāg hastau caiva pādau ca pāyur meḍhraṃ tathaiva ca || 26 ||

[p. 782 ]

BRP241.027.1 buddhīndriyāṇi caitāni tathā karmendriyāṇi ca |

BRP241.027.2 sambhūtānīha yugapan manasā saha pārthiva || 27 ||

BRP241.028.1 eṣā tattvacaturviṃśā sarvākṛtiḥ pravartate |

BRP241.028.2 yāṃ jñātvā nābhiśocanti brāhmaṇās tattvadarśinaḥ || 28 ||

BRP241.029.1 evam etat samutpannaṃ trailokyam idam uttamam |

BRP241.029.2 veditavyaṃ naraśreṣṭha sadaiva narakārṇave || 29 ||

BRP241.030.1 sayakṣabhūtagandharve sakinnaramahorage |

BRP241.030.2 sacāraṇapiśāce vai sadevarṣiniśācare || 30 ||

BRP241.031.1 sadaṃśakīṭamaśake sapūtikṛmimūṣake |

BRP241.031.2 śuni śvapāke caiṇeye sacāṇḍāle sapulkase || 31 ||

BRP241.032.1 hastyaśvakharaśārdūle savṛke gavi caiva ha |

BRP241.032.2 yā ca mūrtiś ca yat kiñcit sarvatraitan nidarśanam || 32 ||

BRP241.033.1 jale bhuvi tathākāśe nānyatreti viniścayaḥ |

BRP241.033.2 sthānaṃ dehavatām āsīd ity evam anuśuśruma || 33 ||

BRP241.034.1 kṛtsnam etāvatas tāta kṣarate vyaktasañjñakaḥ |

BRP241.034.2 ahany ahani bhūtātmā yac cākṣara iti smṛtam || 34 ||

BRP241.035.1 tatas tat kṣaram ity uktaṃ kṣaratīdaṃ yathā jagat |

BRP241.035.2 jagan mohātmakaṃ cāhur avyaktād vyaktasañjñakam || 35 ||

BRP241.036.1 mahāṃś caivākṣaro nityam etat kṣaravivarjanam |

BRP241.036.2 kathitaṃ te mahārāja yasmān nāvartate punaḥ || 36 ||

BRP241.037.1 pañcaviṃśatiko 'mūrtaḥ sa nityas tattvasañjñakaḥ |

BRP241.037.2 sattvasaṃśrayaṇāt tattvaṃ sattvam āhur manīṣiṇaḥ || 37 ||

BRP241.038.1 yad amūrtiḥ sṛjad vyaktaṃ tan mūrtim adhitiṣṭhati |

BRP241.038.2 caturviṃśatimo vyakto hy amūrtiḥ pañcaviṃśakaḥ || 38 ||

BRP241.039.1 sa eva hṛdi sarvāsu mūrtiṣv ātiṣṭhatātmavān |

BRP241.039.2 cetayaṃś cetano nityaṃ sarvamūrtir amūrtimān || 39 ||

BRP241.040.1 sargapralayadharmeṇa sa sargapralayātmakaḥ |

BRP241.040.2 gocare vartate nityaṃ nirguṇo guṇasañjñitaḥ || 40 ||

BRP241.041.1 evam eṣa mahātmā ca sargapralayakoṭiśaḥ |

BRP241.041.2 vikurvāṇaḥ prakṛtimān nābhimanyeta buddhimān || 41 ||

BRP241.042.1 tamaḥsattvarajoyuktas tāsu tāsv iha yoniṣu |

BRP241.042.2 līyate pratibuddhatvād abuddhajanasevanāt || 42 ||

BRP241.043.1 sahavāsanivāsatvād bālo 'ham iti manyate |

BRP241.043.2 yo 'haṃ na so 'ham ity ukto guṇān evānuvartate || 43 ||

BRP241.044.1 tamasā tāmasān bhāvān vividhān pratipadyate |

BRP241.044.2 rajasā rājasāṃś caiva sāttvikān sattvasaṃśrayāt || 44 ||

BRP241.045.1 śuklalohitakṛṣṇāni rūpāṇy etāni trīṇi tu |

BRP241.045.2 sarvāṇy etāni rūpāṇi jānīhi prākṛtāni tu || 45 ||

[p. 783 ]

BRP241.046.1 tāmasā nirayaṃ yānti rājasā mānuṣān atha |

BRP241.046.2 sāttvikā devalokāya gacchanti sukhabhāginaḥ || 46 ||

BRP241.047.1 niṣkevalena pāpena tiryagyonim avāpnuyāt |

BRP241.047.2 puṇyapāpeṣu mānuṣyaṃ puṇyamātreṇa devatāḥ || 47 ||

BRP241.048.1 evam avyaktaviṣayaṃ mokṣam āhur manīṣiṇaḥ |

BRP241.048.2 pañcaviṃśatimo yo 'yaṃ jñānād eva pravartate || 48 ||

Chapter 242: On the worldly bondage and destiny of the soul

242 SS 394-395

vasiṣṭha uvāca:

BRP242.001.1 evam apratibuddhatvād abuddham anuvartate |

BRP242.001.2 dehād dehasahasrāṇi tathā ca na sa bhidyate || 1 ||

BRP242.002.1 tiryagyonisahasreṣu kadācid devatāsv api |

BRP242.002.2 utpadyati tapoyogād guṇaiḥ saha guṇakṣayāt || 2 ||

BRP242.003.1 manuṣyatvād divaṃ yāti devo mānuṣyam eti ca |

BRP242.003.2 mānuṣyān nirayasthānam ālayaṃ pratipadyate || 3 ||

BRP242.004.1 koṣakāro yathātmānaṃ kīṭaḥ samabhirundhati |

BRP242.004.2 sūtratantuguṇair nityaṃ tathāyam aguṇo guṇaiḥ || 4 ||

BRP242.005.1 dvandvam eti ca nirdvandvas tāsu tāsv iha yoniṣu |

BRP242.005.2 śīrṣaroge 'kṣiroge ca dantaśūle galagrahe || 5 ||

BRP242.006.1 jalodare 'tisāre ca gaṇḍamālāvicarcike |

BRP242.006.2 śvitrakuṣṭhe 'gnidagdhe ca sidhmāpasmārayor api || 6 ||

BRP242.007.1 yāni cānyāni dvandvāni prākṛtāni śarīriṇām |

BRP242.007.2 utpadyante vicitrāṇi tāny evātmābhimanyate || 7 ||

BRP242.008.1 abhimānātimānānāṃ tathaiva sukṛtāny api |

BRP242.008.2 ekavāsāś caturvāsāḥ śāyī nityam adhas tathā || 8 ||

BRP242.009.1 maṇḍūkaśāyī ca tathā vīrāsanagatas tathā |

BRP242.009.2 vīram āsanam ākāśe tathā śayanam eva ca || 9 ||

BRP242.010.1 iṣṭakāprastare caiva cakrakaprastare tathā |

BRP242.010.2 bhasmaprastaraśāyī ca bhūmiśayyānulepanaḥ || 10 ||

BRP242.011.1 vīrasthānāmbupāke ca śayanaṃ phalakeṣu ca |

BRP242.011.2 vividhāsu ca śayyāsu phalagṛhyānvitāsu ca || 11 ||

BRP242.012.1 udyāne khalalagne tu kṣaumakṛṣṇājinānvitaḥ |

BRP242.012.2 maṇivālaparīdhāno vyāghracarmaparicchadaḥ || 12 ||

BRP242.013.1 siṃhacarmaparīdhānaḥ paṭṭavāsās tathaiva ca |

BRP242.013.2 phalakaṃ paridhānaś ca tathā kaṭakavastradhṛk || 13 ||

BRP242.014.1 kaṭaikavasanaś caiva cīravāsās tathaiva ca |

BRP242.014.2 vastrāṇi cānyāni bahūny abhimatya ca buddhimān || 14 ||

[p. 784 ]

BRP242.015.1 bhojanāni vicitrāṇi ratnāni vividhāni ca |

BRP242.015.2 ekarātrāntarāśitvam ekakālikabhojanam || 15 ||

BRP242.016.1 caturthāṣṭamakālaṃ ca ṣaṣṭhakālikam eva ca |

BRP242.016.2 ṣaḍrātrabhojanaś caiva tathā cāṣṭāhabhojanaḥ || 16 ||

BRP242.017.1 māsopavāsī mūlāśī phalāhāras tathaiva ca |

BRP242.017.2 vāyubhakṣaś ca piṇyākadadhigomayabhojanaḥ || 17 ||

BRP242.018.1 gomūtrabhojanaś caiva kāśapuṣpāśanas tathā |

BRP242.018.2 śaivālabhojanaś caiva tathā cānyena vartayan || 18 ||

BRP242.019.1 vartayañ śīrṇaparṇaiś ca prakīrṇaphalabhojanaḥ |

BRP242.019.2 vividhāni ca kṛcchrāṇi sevate siddhikāṅkṣayā || 19 ||

BRP242.020.1 cāndrāyaṇāni vidhival liṅgāni vividhāni ca |

BRP242.020.2 cāturāśramyayuktāni dharmādharmāśrayāṇy api || 20 ||

BRP242.021.1 upāśrayān apy aparān pākhaṇḍān vividhān api |

BRP242.021.2 viviktāś ca śilāchāyās tathā prasravaṇāni ca || 21 ||

BRP242.022.1 pulināni viviktāni vividhāni vanāni ca |

BRP242.022.2 kānaneṣu viviktāś ca śailānāṃ mahatīr guhāḥ || 22 ||

BRP242.023.1 niyamān vividhāṃś cāpi vividhāni tapāṃsi ca |

BRP242.023.2 yajñāṃś ca vividhākārān vidyāś ca vividhās tathā || 23 ||

BRP242.024.1 vaṇikpathaṃ dvijakṣatravaiśyaśūdrāṃs tathaiva ca |

BRP242.024.2 dānaṃ ca vividhākāraṃ dīnāndhakṛpaṇādiṣu || 24 ||

BRP242.025.1 abhimanyeta sandhātuṃ tathaiva vividhān guṇān |

BRP242.025.2 sattvaṃ rajas tamaś caiva dharmārthau kāma eva ca || 25 ||

BRP242.026.1 prakṛtyātmānam evātmā evaṃ pravibhajaty uta |

BRP242.026.2 svāhākāravaṣaṭkārau svadhākāranamaskriye || 26 ||

BRP242.027.1 yajanādhyayane dānaṃ tathaivāhuḥ pratigraham |

BRP242.027.2 yājanādhyāpane caiva tathānyad api kiñcana || 27 ||

BRP242.028.1 janmamṛtyuvidhānena tathā viśasanena ca |

BRP242.028.2 śubhāśubhabhayaṃ sarvam etad āhuḥ sanātanam || 28 ||

BRP242.029.1 prakṛtiḥ kurute devī bhayaṃ pralayam eva ca |

BRP242.029.2 divasānte guṇān etān atītyaiko 'vatiṣṭhate || 29 ||

BRP242.030.1 raśmijālam ivādityas tatkālaṃ sanniyacchati |

BRP242.030.2 evam evaiṣa tat sarvaṃ krīḍārtham abhimanyate || 30 ||

BRP242.031.1 ātmarūpaguṇān etān vividhān hṛdayapriyān |

BRP242.031.2 evam etāṃ prakurvāṇaḥ sargapralayadharmiṇīm || 31 ||

BRP242.032.1 kriyāṃ kriyāpathe raktas triguṇas triguṇādhipaḥ |

BRP242.032.2 kriyākriyāpathopetas tathā tad iti manyate || 32 ||

BRP242.033.1 prakṛtyā sarvam evedaṃ jagad andhīkṛtaṃ vibho |

BRP242.033.2 rajasā tamasā caiva vyāptaṃ sarvam anekadhā || 33 ||

BRP242.034.1 evaṃ dvandvāny atītāni mama vartanti nityaśaḥ |

BRP242.034.2 matta etāni jāyante pralaye yānti mām api || 34 ||

[p. 785 ]

BRP242.035.1 nistartavyāṇy athaitāni sarvāṇīti narādhipa |

BRP242.035.2 manyate pakṣabuddhitvāt tathaiva sukṛtāny api || 35 ||

BRP242.036.1 bhoktavyāni mamaitāni devalokagatena vai |

BRP242.036.2 ihaiva cainaṃ bhokṣyāmi śubhāśubhaphalodayam || 36 ||

BRP242.037.1 sukham evaṃ tu kartavyaṃ sakṛt kṛtvā sukhaṃ mama |

BRP242.037.2 yāvad eva tu me saukhyaṃ jātyāṃ jātyāṃ bhaviṣyati || 37 ||

BRP242.038.1 bhaviṣyati na me duḥkhaṃ kṛtenehāpy anantakam |

BRP242.038.2 sukhaduḥkhaṃ hi mānuṣyaṃ niraye cāpi majjanam || 38 ||

BRP242.039.1 nirayāc cāpi mānuṣyaṃ kālenaiṣyāmy ahaṃ punaḥ |

BRP242.039.2 manuṣyatvāc ca devatvaṃ devatvāt pauruṣaṃ punaḥ || 39 ||

BRP242.040.1 manuṣyatvāc ca nirayaṃ paryāyeṇopagacchati |

BRP242.040.2 eṣa evaṃ dvijātīnām ātmā vai sa guṇair vṛtaḥ || 40 ||

BRP242.041.1 tena devamanuṣyeṣu nirayaṃ copapadyate |

BRP242.041.2 mamatvenāvṛto nityaṃ tatraiva parivartate || 41 ||

BRP242.042.1 sargakoṭisahasrāṇi maraṇāntāsu mūrtiṣu |

BRP242.042.2 ya evaṃ kurute karma śubhāśubhaphalātmakam || 42 ||

BRP242.043.1 sa evaṃ phalam āpnoti triṣu lokeṣu mūrtimān |

BRP242.043.2 prakṛtiḥ kurute karma śubhāśubhaphalātmakam || 43 ||

BRP242.044.1 prakṛtiś ca tathāpnoti triṣu lokeṣu kāmagā |

BRP242.044.2 tiryagyonimanuṣyatve devaloke tathaiva ca || 44 ||

BRP242.045.1 trīṇi sthānāni caitāni jānīyāt prākṛtāni ha |

BRP242.045.2 aliṅgaprakṛtitvāc ca liṅgair apy anumīyate || 45 ||

BRP242.046.1 tathaiva pauruṣaṃ liṅgam anumānād dhi manyate |

BRP242.046.2 sa liṅgāntaram āsādya prākṛtaṃ liṅgam avraṇam || 46 ||

BRP242.047.1 vraṇadvārāṇy adhiṣṭhāya karmāṇy ātmani manyate |

BRP242.047.2 śrotrādīni tu sarvāṇi pañca karmendriyāṇy atha || 47 ||

BRP242.048.1 rāgādīni pravartante guṇeṣv iha guṇaiḥ saha |

BRP242.048.2 aham etāni vai kurvan mamaitānīndriyāṇi ha || 48 ||

BRP242.049.1 nirindriyo hi manyeta vraṇavān asmi nirvraṇaḥ |

BRP242.049.2 aliṅgo liṅgam ātmānam akālaṃ kālam ātmanaḥ || 49 ||

BRP242.050.1 asattvaṃ sattvam ātmānam amṛtaṃ mṛtam ātmanaḥ |

BRP242.050.2 amṛtyuṃ mṛtyum ātmānam acaraṃ caram ātmanaḥ || 50 ||

BRP242.051.1 akṣetraṃ kṣetram ātmānam asaṅgaṃ saṅgam ātmanaḥ |

BRP242.051.2 atattvaṃ tattvam ātmānam abhavaṃ bhavam ātmanaḥ || 51 ||

BRP242.052.1 akṣaraṃ kṣaram ātmānam abuddhatvād dhi manyate |

BRP242.052.2 evam apratibuddhatvād abuddhajanasevanāt || 52 ||

BRP242.053.1 sargakoṭisahasrāṇi patanāntāni gacchati |

BRP242.053.2 janmāntarasahasrāṇi maraṇāntāni gacchati || 53 ||

BRP242.054.1 tiryagyonimanuṣyatve devaloke tathaiva ca |

BRP242.054.2 candramā iva kośānāṃ punas tatra sahasraśaḥ || 54 ||

[p. 786 ]

BRP242.055.1 nīyate 'pratibuddhatvād evam eva kubuddhimān |

BRP242.055.2 kalā pañcadaśī yonis tad dhāma iti paṭhyate || 55 ||

BRP242.056.1 nityam eva vijānīhi somaṃ vai ṣoḍaśāṃśakaiḥ |

BRP242.056.2 kalayā jāyate 'jasraṃ punaḥ punar abuddhimān || 56 ||

BRP242.057.1 dhīmāṃś cāyaṃ na bhavati nṛpa evaṃ hi jāyate |

BRP242.057.2 ṣoḍaśī tu kalā sūkṣmā sa soma upadhāryatām || 57 ||

BRP242.058.1 na tūpayujyate devair devān api yunakti saḥ |

BRP242.058.2 mamatvaṃ kṣapayitvā tu jāyate nṛpasattama |

BRP242.058.3 prakṛtes triguṇāyās tu sa eva triguṇo bhavet || 58 ||

Chapter 243: Dialogue between Karālajanaka and Vasiṣṭha (cont.)

243 SS 395-398

janaka uvāca:

BRP243.001.1 akṣarakṣarayor eṣa dvayoḥ sambandha iṣyate |

BRP243.001.2 strīpuṃsayor vā sambandhaḥ sa vai puruṣa ucyate || 1 ||

BRP243.002.1 ṛte tu puruṣaṃ neha strī garbhān dhārayaty uta |

BRP243.002.2 ṛte striyaṃ na puruṣo rūpaṃ nirvartate tathā || 2 ||

BRP243.003.1 anyonyasyābhisambandhād anyonyaguṇasaṃśrayāt |

BRP243.003.2 rūpaṃ nirvartayed etad evaṃ sarvāsu yoniṣu || 3 ||

BRP243.004.1 ratyartham atisaṃyogād anyonyaguṇasaṃśrayāt |

BRP243.004.2 ṛtau nirvartate rūpaṃ tad vakṣyāmi nidarśanam || 4 ||

BRP243.005.1 ye guṇāḥ puruṣasyeha ye ca mātur guṇās tathā |

BRP243.005.2 asthi snāyu ca majjā ca jānīmaḥ pitṛto dvija || 5 ||

BRP243.006.1 tvaṅmāṃsaśoṇitaṃ ceti mātṛjāny anuśuśruma |

BRP243.006.2 evam etad dvijaśreṣṭha vedaśāstreṣu paṭhyate || 6 ||

BRP243.007.1 pramāṇaṃ yac ca vedoktaṃ śāstroktaṃ yac ca paṭhyate |

BRP243.007.2 vedaśāstrapramāṇaṃ ca pramāṇaṃ tat sanātanam || 7 ||

BRP243.008.1 evam evābhisambandhau nityaṃ prakṛtipūruṣau |

BRP243.008.2 yac cāpi bhagavaṃs tasmān mokṣadharmo na vidyate || 8 ||

BRP243.009.1 athavānantarakṛtaṃ kiñcid eva nidarśanam |

BRP243.009.2 tan mamācakṣva tattvena pratyakṣo hy asi sarvadā || 9 ||

BRP243.010.1 mokṣakāmā vayaṃ cāpi kāṅkṣāmo yad anāmayam |

BRP243.010.2 ajeyam ajaraṃ nityam atīndriyam anīśvaram || 10 ||

vasiṣṭha uvāca:

BRP243.011.1 yad etad uktaṃ bhavatā vedaśāstranidarśanam |

BRP243.011.2 evam etad yathā vakṣye tattvagrāhī yathā bhavān || 11 ||

[p. 787 ]

BRP243.012.1 dhāryate hi tvayā grantha ubhayor vedaśāstrayoḥ |

BRP243.012.2 na ca granthasya tattvajño yathātattvaṃ nareśvara || 12 ||

BRP243.013.1 yo hi vede ca śāstre ca granthadhāraṇatatparaḥ |

BRP243.013.2 na ca granthārthatattvajñas tasya taddhāraṇaṃ vṛthā || 13 ||

BRP243.014.1 bhāraṃ sa vahate tasya granthasyārthaṃ na vetti yaḥ |

BRP243.014.2 yas tu granthārthatattvajño nāsya granthāgamo vṛthā || 14 ||

BRP243.015.1 granthasyārthaṃ sa pṛṣṭas tu mādṛśo vaktum arhati |

BRP243.015.2 yathātattvābhigamanād arthaṃ tasya sa vindati || 15 ||

BRP243.016.1 na yaḥ samutsukaḥ kaścid granthārthaṃ sthūlabuddhimān |

BRP243.016.2 sa kathaṃ mandavijñāno granthaṃ vakṣyati nirṇayāt || 16 ||

BRP243.017.1 ajñātvā granthatattvāni vādaṃ yaḥ kurute naraḥ |

BRP243.017.2 lobhād vāpy athavā dambhāt sa pāpī narakaṃ vrajet || 17 ||

BRP243.018.1 nirṇayaṃ cāpi cchidrātmā na tad vakṣyati tattvataḥ |

BRP243.018.2 so 'pīhāsyārthatattvajño yasmān naivātmavān api || 18 ||

BRP243.019.1 tasmāt tvaṃ śṛṇu rājendra yathaitad anudṛśyate |

BRP243.019.2 yathā tattvena sāṅkhyeṣu yogeṣu ca mahātmasu || 19 ||

BRP243.020.1 yad eva yogāḥ paśyanti sāṅkhyaṃ tad anugamyate |

BRP243.020.2 ekaṃ sāṅkhyaṃ ca yogaṃ ca yaḥ paśyati sa buddhimān || 20 ||

BRP243.021.1 tvaṅ māṃsaṃ rudhiraṃ medaḥ pittaṃ majjāsthi snāyu ca |

BRP243.021.2 etad aindriyakaṃ tāta yad bhavān ittham āttha mām || 21 ||

BRP243.022.1 dravyād dravyasya nirvṛttir indriyād indriyaṃ tathā |

BRP243.022.2 dehād deham avāpnoti bījād bījaṃ tathaiva ca || 22 ||

BRP243.023.1 nirindriyasya bījasya nirdravyasyāpi dehinaḥ |

BRP243.023.2 kathaṃ guṇā bhaviṣyanti nirguṇatvān mahātmanaḥ || 23 ||

BRP243.024.1 guṇā guṇeṣu jāyante tatraiva viramanti ca |

BRP243.024.2 evaṃ guṇāḥ prakṛtijā jāyante na ca yānti ca || 24 ||

BRP243.025.1 tvaṅ māṃsaṃ rudhiraṃ medaḥ pittaṃ majjāsthi snāyu ca |

BRP243.025.2 aṣṭau tāny atha śukreṇa jānīhi prākṛtena vai || 25 ||

BRP243.026.1 pumāṃś caivāpumāṃś caiva strīliṅgaṃ prākṛtaṃ smṛtam |

BRP243.026.2 vāyur eṣa pumāṃś caiva rasa ity abhidhīyate || 26 ||

BRP243.027.1 aliṅgā prakṛtir liṅgair upalabhyati sātmajaiḥ |

BRP243.027.2 yathā puṣpaphalair nityaṃ mūrtaṃ cāmūrtayas tathā || 27 ||

BRP243.028.1 evam apy anumānena sa liṅgam upalabhyate |

BRP243.028.2 pañcaviṃśatikas tāta liṅgeṣu niyatātmakaḥ || 28 ||

BRP243.029.1 anādinidhano 'nantaḥ sarvadarśanakevalaḥ |

BRP243.029.2 kevalaṃ tv abhimānitvād guṇeṣu guṇa ucyate || 29 ||

BRP243.030.1 guṇā guṇavataḥ santi nirguṇasya kuto guṇāḥ |

BRP243.030.2 tasmād evaṃ vijānanti ye janā guṇadarśinaḥ || 30 ||

BRP243.031.1 yadā tv eṣa guṇān etān prākṛtān abhimanyate |

BRP243.031.2 tadā sa guṇavān eva guṇabhedān prapaśyati || 31 ||

[p. 788 ]

BRP243.032.1 yat tad buddheḥ paraṃ prāhuḥ sāṅkhyayogaṃ ca sarvaśaḥ |

BRP243.032.2 budhyamānaṃ mahāprājñāḥ prabuddhaparivarjanāt || 32 ||

BRP243.033.1 aprabuddhaṃ yathā vyaktaṃ svaguṇaiḥ prāhur īśvaram |

BRP243.033.2 nirguṇaṃ ceśvaraṃ nityam adhiṣṭhātāram eva ca || 33 ||

BRP243.034.1 prakṛteś ca guṇānāṃ ca pañcaviṃśatikaṃ budhāḥ |

BRP243.034.2 sāṅkhyayoge ca kuśalā budhyante paramaiṣiṇaḥ || 34 ||

BRP243.035.1 yadā prabuddham avyaktam avasthātananīravaḥ |

BRP243.035.2 budhyamānaṃ na budhyante 'vagacchanti samaṃ tadā || 35 ||

BRP243.036.1 etan nidarśanaṃ samyaṅ na samyag anudarśanam |

BRP243.036.2 budhyamānaṃ prabudhyante dvābhyāṃ pṛthag arindama || 36 ||

BRP243.037.1 paraspareṇaitad uktaṃ kṣarākṣaranidarśanam |

BRP243.037.2 ekatvam akṣaraṃ prāhur nānātvaṃ kṣaram ucyate || 37 ||

BRP243.038.1 pañcaviṃśatiniṣṭho 'yaṃ tadā samyak pracakṣate |

BRP243.038.2 ekatvadarśanaṃ cāsya nānātvaṃ cāsya darśanam || 38 ||

BRP243.039.1 tattvavit tattvayor eva pṛthag etan nidarśanam |

BRP243.039.2 pañcaviṃśatibhis tattvaṃ tattvam āhur manīṣiṇaḥ || 39 ||

BRP243.040.1 nistattvaṃ pañcaviṃśasya param āhur manīṣiṇaḥ |

BRP243.040.2 varjyasya varjyam ācāraṃ tattvaṃ tattvāt sanātanam || 40 ||

karālajanaka uvāca:

BRP243.041.1 nānātvaikatvam ity uktaṃ tvayaitad dvijasattama |

BRP243.041.2 paśyatas tad dhi sandigdham etayor vai nidarśanam || 41 ||

BRP243.042.1 tathā buddhaprabuddhābhyāṃ budhyamānasya cānagha |

BRP243.042.2 sthūlabuddhyā na paśyāmi tattvam etan na saṃśayaḥ || 42 ||

BRP243.043.1 akṣarakṣarayor uktaṃ tvayā yad api kāraṇam |

BRP243.043.2 tad apy asthirabuddhitvāt pranaṣṭam iva me 'nagha || 43 ||

BRP243.044.1 tad etac chrotum icchāmi nānātvaikatvadarśanam |

BRP243.044.2 dvandvaṃ caivāniruddhaṃ ca budhyamānaṃ ca tattvataḥ || 44 ||

BRP243.045.1 vidyāvidye ca bhagavann akṣaraṃ kṣaram eva ca |

BRP243.045.2 sāṅkhyayogaṃ ca kṛtsnena buddhābuddhiṃ pṛthak pṛthak || 45 ||

vasiṣṭha uvāca:

BRP243.046.1 hanta te sampravakṣyāmi yad etad anupṛcchasi |

BRP243.046.2 yogakṛtyaṃ mahārāja pṛthag eva śṛṇuṣva me || 46 ||

BRP243.047.1 yogakṛtyaṃ tu yogānāṃ dhyānam eva paraṃ balam |

BRP243.047.2 tac cāpi dvividhaṃ dhyānam āhur vidyāvido janāḥ || 47 ||

BRP243.048.1 ekāgratā ca manasaḥ prāṇāyāmas tathaiva ca |

BRP243.048.2 prāṇāyāmas tu saguṇo nirguṇo mānasas tathā || 48 ||

BRP243.049.1 mūtrotsarge purīṣe ca bhojane ca narādhipa |

BRP243.049.2 dvikālaṃ nopabhuñjīta śeṣaṃ bhuñjīta tatparaḥ || 49 ||

[p. 789 ]

BRP243.050.1 indriyāṇīndriyārthebhyo nivartya manasā muniḥ |

BRP243.050.2 daśadvādaśabhir vāpi caturviṃśāt paraṃ yataḥ || 50 ||

BRP243.051.1 sa codanābhir matimān nātmānaṃ codayed atha |

BRP243.051.2 tiṣṭhantam ajaraṃ taṃ tu yat tad uktaṃ manīṣibhiḥ || 51 ||

BRP243.052.1 viśvātmā satataṃ jñeya ity evam anuśuśruma |

BRP243.052.2 dravyaṃ hy ahīnamanaso nānyatheti viniścayaḥ || 52 ||

BRP243.053.1 vimuktaḥ sarvasaṅgebhyo laghvāhāro jitendriyaḥ |

BRP243.053.2 pūrvarātre parārdhe ca dhārayīta mano hṛdi || 53 ||

BRP243.054.1 sthirīkṛtyendriyagrāmaṃ manasā mithileśvara |

BRP243.054.2 mano buddhyā sthiraṃ kṛtvā pāṣāṇa iva niścalaḥ || 54 ||

BRP243.055.1 sthāṇuvac cāpy akampyaḥ syād dāruvac cāpi niścalaḥ |

BRP243.055.2 buddhyā vidhividhānajñas tato yuktaṃ pracakṣate || 55 ||

BRP243.056.1 na śṛṇoti na cāghrāti na ca paśyati kiñcana |

BRP243.056.2 na ca sparśaṃ vijānāti na ca saṅkalpate manaḥ || 56 ||

BRP243.057.1 na cāpi manyate kiñcin na ca budhyeta kāṣṭhavat |

BRP243.057.2 tadā prakṛtim āpannaṃ yuktam āhur manīṣiṇaḥ || 57 ||

BRP243.058.1 na bhāti hi yathā dīpo dīptis tadvac ca dṛśyate |

BRP243.058.2 niliṅgaś cādhaś cordhvaṃ ca tiryaggatim avāpnuyāt || 58 ||

BRP243.059.1 tadā tadupapannaś ca yasmin dṛṣṭe ca kathyate |

BRP243.059.2 hṛdayastho 'ntarātmeti jñeyo jñas tāta madvidhaiḥ || 59 ||

BRP243.060.1 nirdhūma iva saptārcir āditya iva raśmivān |

BRP243.060.2 vaidyuto 'gnir ivākāśe paśyaty ātmānam ātmani || 60 ||

BRP243.061.1 yaṃ paśyanti mahātmāno dhṛtimanto manīṣiṇaḥ |

BRP243.061.2 brāhmaṇā brahmayonisthā hy ayonim amṛtātmakam || 61 ||

BRP243.062.1 tad evāhur aṇubhyo 'ṇu tan mahadbhyo mahattaram |

BRP243.062.2 sarvatra sarvabhūteṣu dhruvaṃ tiṣṭhan na dṛśyate || 62 ||

BRP243.063.1 buddhidravyeṇa dṛśyena manodīpena lokakṛt |

BRP243.063.2 mahatas tamasas tāta pāre tiṣṭhan na tāmasaḥ || 63 ||

BRP243.064.1 tamaso dūra ity uktas tattvajñair vedapāragaiḥ |

BRP243.064.2 vimalo vimataś caiva nirliṅgo 'liṅgasañjñakaḥ || 64 ||

BRP243.065.1 yoga eṣa hi lokānāṃ kim anyad yogalakṣaṇam |

BRP243.065.2 evaṃ paśyan prapaśyeta ātmānam ajaraṃ param || 65 ||

BRP243.066.1 yogadarśanam etāvad uktaṃ te tattvato mayā |

BRP243.066.2 sāṅkhyajñānaṃ pravakṣyāmi parisaṅkhyānidarśanam || 66 ||

BRP243.067.1 avyaktam āhuḥ prakhyānaṃ parāṃ prakṛtim ātmanaḥ |

BRP243.067.2 tasmān mahat samutpannaṃ dvitīyaṃ rājasattama || 67 ||

BRP243.068.1 ahaṅkāras tu mahatas tṛtīya iti naḥ śrutam |

BRP243.068.2 pañcabhūtāny ahaṅkārād āhuḥ sāṅkhyātmadarśinaḥ || 68 ||

[p. 790 ]

BRP243.069.1 etāḥ prakṛtayas tv aṣṭau vikārāś cāpi ṣoḍaśa |

BRP243.069.2 pañca caiva viśeṣāś ca tathā pañcendriyāṇi ca || 69 ||

BRP243.070.1 etāvad eva tattvānāṃ sāṅkhyam āhur manīṣiṇaḥ |

BRP243.070.2 sāṅkhye sāṅkhyavidhānajñā nityaṃ sāṅkhyapathe sthitāḥ || 70 ||

BRP243.071.1 yasmād yad abhijāyeta tat tatraiva pralīyate |

BRP243.071.2 līyante pratilomāni gṛhyante cāntarātmanā || 71 ||

BRP243.072.1 ānulomyena jāyante līyante pratilomataḥ |

BRP243.072.2 guṇā guṇeṣu satataṃ sāgarasyormayo yathā || 72 ||

BRP243.073.1 sargapralaya etāvān prakṛter nṛpasattama |

BRP243.073.2 ekatvaṃ pralaye cāsya bahutvaṃ ca tathā sṛji || 73 ||

BRP243.074.1 evam eva ca rājendra vijñeyaṃ jñānakovidaiḥ |

BRP243.074.2 adhiṣṭhātāram avyaktam asyāpy etan nidarśanam || 74 ||

BRP243.075.1 ekatvaṃ ca bahutvaṃ ca prakṛter anu tattvavān |

BRP243.075.2 ekatvaṃ pralaye cāsya bahutvaṃ ca pravartanāt || 75 ||

BRP243.076.1 bahudhātmā prakurvīta prakṛtiṃ prasavātmikām |

BRP243.076.2 tac ca kṣetraṃ mahān ātmā pañcaviṃśo 'dhitiṣṭhati || 76 ||

BRP243.077.1 adhiṣṭhāteti rājendra procyate yatisattamaiḥ |

BRP243.077.2 adhiṣṭhānād adhiṣṭhātā kṣetrāṇām iti naḥ śrutam || 77 ||

BRP243.078.1 kṣetraṃ jānāti cāvyaktaṃ kṣetrajña iti cocyate |

BRP243.078.2 avyaktike pure śete puruṣaś ceti kathyate || 78 ||

BRP243.079.1 anyad eva ca kṣetraṃ syād anyaḥ kṣetrajña ucyate |

BRP243.079.2 kṣetram avyakta ity uktaṃ jñātāraṃ pañcaviṃśakam || 79 ||

BRP243.080.1 anyad eva ca jñānaṃ syād anyaj jñeyaṃ tad ucyate |

BRP243.080.2 jñānam avyaktam ity uktaṃ jñeyo vai pañcaviṃśakaḥ || 80 ||

BRP243.081.1 avyaktaṃ kṣetram ity uktaṃ tathā sattvaṃ tatheśvaram |

BRP243.081.2 anīśvaram atattvaṃ ca tattvaṃ tat pañcaviṃśakam || 81 ||

BRP243.082.1 sāṅkhyadarśanam etāvat parisaṅkhyā na vidyate |

BRP243.082.2 saṅkhyā prakurute caiva prakṛtiṃ ca pravakṣyate || 82 ||

BRP243.083.1 catvāriṃśac caturviṃśat pratisaṅkhyāya tattvataḥ |

BRP243.083.2 saṅkhyā sahasrakṛtyā tu nistattvaḥ pañcaviṃśakaḥ || 83 ||

BRP243.084.1 pañcaviṃśat prabuddhātmā budhyamāna iti śrutaḥ |

BRP243.084.2 yadā budhyati ātmānaṃ tadā bhavati kevalaḥ || 84 ||

BRP243.085.1 samyagdarśanam etāvad bhāṣitaṃ tava tattvataḥ |

BRP243.085.2 evam etad vijānantaḥ sāmyatāṃ pratiyānty uta || 85 ||

BRP243.086.1 samyaṅnidarśanaṃ nāma pratyakṣaṃ prakṛtes tathā |

BRP243.086.2 guṇavattvād yathaitāni nirguṇebhyas tathā bhavet || 86 ||

BRP243.087.1 na tv evaṃ vartamānānām āvṛttir vartate punaḥ |

BRP243.087.2 vidyate kṣarabhāvaś ca na parasparam avyayam || 87 ||

BRP243.088.1 paśyanty amatayo ye na samyak teṣu ca darśanam |

BRP243.088.2 te vyaktiṃ pratipadyante punaḥ punar arindama || 88 ||

[p. 791 ]

BRP243.089.1 sarvam etad vijānanto na sarvasya prabodhanāt |

BRP243.089.2 vyaktibhūtā bhaviṣyanti vyaktasyaivānuvartanāt || 89 ||

BRP243.090.1 sarvam avyaktam ity uktam asarvaḥ sarvaṃ pañcaviṃśakaḥ |

BRP243.090.2 ya evam abhijānanti na bhayaṃ teṣu vidyate || 90 ||

Chapter 244: Dialogue between Karālajanaka and Vasiṣṭha (cont.)

244 SS 398-399

vasiṣṭha uvāca:

BRP244.001.1 sāṅkhyadarśanam etāvad uktaṃ te nṛpasattama |

BRP244.001.2 vidyāvidye tv idānīṃ me tvaṃ nibodhānupūrvaśaḥ || 1 ||

BRP244.002.1 abhedyam āhur avyaktaṃ sargapralayadharmiṇaḥ |

BRP244.002.2 sargapralaya ity uktaṃ vidyāvidye ca viṃśakaḥ || 2 ||

BRP244.003.1 parasparasya vidyā vai tan nibodhānupūrvaśaḥ |

BRP244.003.2 yathoktam ṛṣibhis tāta sāṅkhyasyātinidarśanam || 3 ||

BRP244.004.1 karmendriyāṇāṃ sarveṣāṃ vidyā buddhīndriyaṃ smṛtam |

BRP244.004.2 buddhīndriyāṇāṃ ca tathā viśeṣā iti naḥ śrutam || 4 ||

BRP244.005.1 viṣayāṇāṃ manas teṣāṃ vidyām āhur manīṣiṇaḥ |

BRP244.005.2 manasaḥ pañca bhūtāni vidyā ity abhicakṣate || 5 ||

BRP244.006.1 ahaṅkāras tu bhūtānāṃ pañcānāṃ nātra saṃśayaḥ |

BRP244.006.2 ahaṅkāras tathā vidyā buddhir vidyā nareśvara || 6 ||

BRP244.007.1 buddhyā prakṛtir avyaktaṃ tattvānāṃ parameśvaraḥ |

BRP244.007.2 vidyā jñeyā naraśreṣṭha vidhiś ca paramaḥ smṛtaḥ || 7 ||

BRP244.008.1 avyaktam aparaṃ prāhur vidyā vai pañcaviṃśakaḥ |

BRP244.008.2 sarvasya sarvam ity uktaṃ jñeyajñānasya pāragaḥ || 8 ||

BRP244.009.1 jñānam avyaktam ity uktaṃ jñeyaṃ vai pañcaviṃśakam |

BRP244.009.2 tathaiva jñānam avyaktaṃ vijñātā pañcaviṃśakaḥ || 9 ||

BRP244.010.1 vidyāvidye tu tattvena mayokte vai viśeṣataḥ |

BRP244.010.2 akṣaraṃ ca kṣaraṃ caiva yad uktaṃ tan nibodha me || 10 ||

BRP244.011.1 ubhāv etau kṣarāv uktau ubhāv etāv anakṣarau |

BRP244.011.2 kāraṇaṃ tu pravakṣyāmi yathājñānaṃ tu jñānataḥ || 11 ||

BRP244.012.1 anādinidhanāv etau ubhāv eveśvarau matau |

BRP244.012.2 tattvasañjñāv ubhāv eva procyete jñānacintakaiḥ || 12 ||

BRP244.013.1 sargapralayadharmitvād avyaktaṃ prāhur avyayam |

BRP244.013.2 tad etad guṇasargāya vikurvāṇaṃ punaḥ punaḥ || 13 ||

BRP244.014.1 guṇānāṃ mahadādīnām utpadyati parasparam |

BRP244.014.2 adhiṣṭhānaṃ kṣetram āhur etad vai pañcaviṃśakam || 14 ||

BRP244.015.1 yad antarguṇajālaṃ tu tad vyaktātmani saṅkṣipet |

BRP244.015.2 tad ahaṃ tad guṇais tais tu pañcaviṃśe vilīyate || 15 ||

[p. 792 ]

BRP244.016.1 guṇā guṇeṣu līyante tad ekā prakṛtir bhavet |

BRP244.016.2 kṣetrajño 'pi tadā tāvat kṣetrajñaḥ sampraṇīyate || 16 ||

BRP244.017.1 yadākṣaraṃ prakṛtir yaṃ gacchate guṇasañjñitā |

BRP244.017.2 nirguṇatvaṃ ca vai dehe guṇeṣu parivartanāt || 17 ||

BRP244.018.1 evam eva ca kṣetrajñaḥ kṣetrajñānaparikṣayāt |

BRP244.018.2 prakṛtyā nirguṇas tv eṣa ity evam anuśuśruma || 18 ||

BRP244.019.1 kṣaro bhavaty eṣa yadā guṇavatī guṇeṣv atha |

BRP244.019.2 prakṛtiṃ tv atha jānāti nirguṇatvaṃ tathātmanaḥ || 19 ||

BRP244.020.1 tathā viśuddho bhavati prakṛteḥ parivarjanāt |

BRP244.020.2 anyo 'ham anyeyam iti yadā budhyati buddhimān || 20 ||

BRP244.021.1 tadaiṣo 'vyathatām eti na ca miśratvam āvrajet |

BRP244.021.2 prakṛtyā caiṣa rājendra miśro 'nyo 'nyasya dṛśyate || 21 ||

BRP244.022.1 yadā tu guṇajālaṃ tat prākṛtaṃ vijugupsate |

BRP244.022.2 paśyate ca paraṃ paśyaṃs tadā paśyan nu saṃsṛjet || 22 ||

BRP244.023.1 kiṃ mayā kṛtam etāvad yo 'haṃ kālanimajjanaḥ |

BRP244.023.2 yathā matsyo hy abhijñānād anuvartitavāñ jalam || 23 ||

BRP244.024.1 aham eva hi sammohād anyam anyaṃ janāj janam |

BRP244.024.2 matsyo yathodakajñānād anuvartitavān iha || 24 ||

BRP244.025.1 matsyo 'nyatvam athājñānād udakān nābhimanyate |

BRP244.025.2 ātmānaṃ tad avajñānād anyaṃ caiva na vedmy aham || 25 ||

BRP244.026.1 mamāstu dhik kubuddhasya yo 'haṃ magna imaṃ punaḥ |

BRP244.026.2 anuvartitavān mohād anyam anyaṃ janāj janam || 26 ||

BRP244.027.1 ayam anubhaved bandhur anena saha me kṣayam |

BRP244.027.2 sāmyam ekatvatāṃ yāto yādṛśas tādṛśas tv aham || 27 ||

BRP244.028.1 tulyatām iha paśyāmi sadṛśo 'ham anena vai |

BRP244.028.2 ayaṃ hi vimalo vyaktam aham īdṛśakas tadā || 28 ||

BRP244.029.1 yo 'ham ajñānasammohād ajñayā sampravṛttavān |

BRP244.029.2 saṃsargād atisaṃsargāt sthitaḥ kālam imaṃ tv aham || 29 ||

BRP244.030.1 so 'ham evaṃ vaśībhūtaḥ kālam etaṃ na buddhavān |

BRP244.030.2 uttamādhamamadhyānāṃ tām ahaṃ katham āvase || 30 ||

BRP244.031.1 samānamāyayā ceha sahavāsam ahaṃ katham |

BRP244.031.2 gacchāmy abuddhabhāvatvād ihedānīṃ sthiro bhava || 31 ||

BRP244.032.1 sahavāsaṃ na yāsyāmi kālam etaṃ vivañcanāt |

BRP244.032.2 vañcito hy anayā yad dhi nirvikāro vikārayā || 32 ||

BRP244.033.1 na tat tadaparāddhaṃ syād aparādho hy ayaṃ mama |

BRP244.033.2 yo 'ham atrābhavaṃ saktaḥ parāṅmukham upasthitaḥ || 33 ||

BRP244.034.1 tato 'smin bahurūpo 'tha sthito mūrtir amūrtimān |

BRP244.034.2 amūrtiś cāpy amūrtātmā mamatvena pradharṣitaḥ || 34 ||

[p. 793 ]

BRP244.035.1 prakṛtyā ca tayā tena tāsu tāsv iha yoniṣu |

BRP244.035.2 nirmamasya mamatvena vikṛtaṃ tāsu tāsu ca || 35 ||

BRP244.036.1 yoniṣu vartamānena naṣṭasañjñena cetasā |

BRP244.036.2 samatā na mayā kācid ahaṅkāre kṛtā mayā || 36 ||

BRP244.037.1 ātmānaṃ bahudhā kṛtvā so 'yaṃ bhūyo yunakti mām |

BRP244.037.2 idānīm avabuddho 'smi nirmamo nirahaṅkṛtaḥ || 37 ||

BRP244.038.1 mamatvaṃ manasā nityam ahaṅkārakṛtātmakam |

BRP244.038.2 apalagnām imāṃ hitvā saṃśrayiṣye nirāmayam || 38 ||

BRP244.039.1 anena sāmyaṃ yāsyāmi nānayāham acetasā |

BRP244.039.2 kṣemaṃ mama sahānena naivaikam anayā saha || 39 ||

BRP244.040.1 evaṃ paramasambodhāt pañcaviṃśo 'nubuddhavān |

BRP244.040.2 akṣaratvaṃ nigacchati tyaktvā kṣaram anāmayam || 40 ||

BRP244.041.1 avyaktaṃ vyaktadharmāṇaṃ saguṇaṃ nirguṇaṃ tathā |

BRP244.041.2 nirguṇaṃ prathamaṃ dṛṣṭvā tādṛg bhavati maithila || 41 ||

BRP244.042.1 akṣarakṣarayor etad uktaṃ tava nidarśanam |

BRP244.042.2 mayeha jñānasampannaṃ yathā śrutinidarśanāt || 42 ||

BRP244.043.1 niḥsandigdhaṃ ca sūkṣmaṃ ca viśuddhaṃ vimalaṃ tathā |

BRP244.043.2 pravakṣyāmi tu te bhūyas tan nibodha yathāśrutam || 43 ||

BRP244.044.1 sāṅkhyayogo mayā proktaḥ śāstradvayanidarśanāt |

BRP244.044.2 yad eva sāṅkhyaśāstroktaṃ yogadarśanam eva tat || 44 ||

BRP244.045.1 prabodhanaparaṃ jñānaṃ sāṅkhyānām avanīpate |

BRP244.045.2 vispaṣṭaṃ procyate tatra śiṣyāṇāṃ hitakāmyayā || 45 ||

BRP244.046.1 bṛhac caivam idaṃ śāstram ity āhur viduṣo janāḥ |

BRP244.046.2 asmiṃś ca śāstre yogānāṃ punarbhavapuraḥsaram || 46 ||

BRP244.047.1 pañcaviṃśāt paraṃ tattvaṃ paṭhyate ca narādhipa |

BRP244.047.2 sāṅkhyānāṃ tu paraṃ tattvaṃ yathāvad anuvarṇitam || 47 ||

BRP244.048.1 buddham apratibuddhaṃ ca budhyamānaṃ ca tattvataḥ |

BRP244.048.2 budhyamānaṃ ca buddhatvaṃ prāhur yoganidarśanam || 48 ||

Chapter 245: Dialogue between Karālajanaka and Vasiṣṭha (cont.)

245 SS 399-401

vasiṣṭha uvāca:

BRP245.001.1 aprabuddham athāvyaktam imaṃ guṇanidhiṃ sadā |

BRP245.001.2 guṇānāṃ dhāryatāṃ tattvaṃ sṛjaty ākṣipate tathā || 1 ||

BRP245.002.1 ajo hi krīḍayā bhūpa vikriyāṃ prāpta ity uta |

BRP245.002.2 ātmānaṃ bahudhā kṛtvā nāneva praticakṣate || 2 ||

BRP245.003.1 etad evaṃ vikurvāṇo budhyamāno na budhyate |

BRP245.003.2 guṇān ācarate hy eṣa sṛjaty ākṣipate tathā || 3 ||

[p. 794 ]

BRP245.004.1 avyaktabodhanāc caiva budhyamānaṃ vadanty api |

BRP245.004.2 na tv evaṃ budhyate 'vyaktaṃ saguṇaṃ tāta nirguṇam || 4 ||

BRP245.005.1 kadācit tv eva khalv etat tad āhuḥ pratibuddhakam |

BRP245.005.2 budhyate yadi cāvyaktam etad vai pañcaviṃśakam || 5 ||

BRP245.006.1 budhyamāno bhavaty eṣa mamātmaka iti śrutaḥ |

BRP245.006.2 anyonyapratibuddhena vadanty avyaktam acyutam || 6 ||

BRP245.007.1 avyaktabodhanāc caiva budhyamānaṃ vadanty uta |

BRP245.007.2 pañcaviṃśaṃ mahātmānaṃ na cāsāv api budhyate || 7 ||

BRP245.008.1 ṣaḍviṃśaṃ vimalaṃ buddham aprameyaṃ sanātanam |

BRP245.008.2 satataṃ pañcaviṃśaṃ tu caturviṃśaṃ vibudhyate || 8 ||

BRP245.009.1 dṛśyādṛśye hy anugatatatsvabhāve mahādyute |

BRP245.009.2 avyaktaṃ caiva tad brahma budhyate tāta kevalam || 9 ||

BRP245.010.1 pañcaviṃśaṃ caturviṃśam ātmānam anupaśyati |

BRP245.010.2 budhyamāno yadātmānam anyo 'ham iti manyate || 10 ||

BRP245.011.1 tadā prakṛtimān eṣa bhavaty avyaktalocanaḥ |

BRP245.011.2 budhyate ca parāṃ buddhiṃ viśuddhām amalāṃ yathā || 11 ||

BRP245.012.1 ṣaḍviṃśaṃ rājaśārdūla tadā buddhaḥ kṛto vrajet |

BRP245.012.2 tatas tyajati so 'vyaktaṃ sargapralayadharmiṇam || 12 ||

BRP245.013.1 nirguṇāṃ prakṛtiṃ veda guṇayuktām acetanām |

BRP245.013.2 tataḥ kevaladharmāsau bhavaty avyaktadarśanāt || 13 ||

BRP245.014.1 kevalena samāgamya vimuktātmānam āpnuyāt |

BRP245.014.2 etat tu tattvam ity āhur nistattvam ajarāmaram || 14 ||

BRP245.015.1 tattvasaṃśravaṇād eva tattvajño jāyate nṛpa |

BRP245.015.2 pañcaviṃśatitattvāni pravadanti manīṣiṇaḥ || 15 ||

BRP245.016.1 na caiva tattvavāṃs tāta saṃsāreṣu nimajjati |

BRP245.016.2 eṣām upaiti tattvaṃ hi kṣipraṃ budhyasva lakṣaṇam || 16 ||

BRP245.017.1 ṣaḍviṃśo 'yam iti prājño gṛhyamāṇo 'jarāmaraḥ |

BRP245.017.2 kevalena balenaiva samatāṃ yāty asaṃśayam || 17 ||

BRP245.018.1 ṣaḍviṃśena prabuddhena budhyamāno 'py abuddhimān |

BRP245.018.2 etan nānātvam ity uktaṃ sāṅkhyaśrutinidarśanāt || 18 ||

BRP245.019.1 cetanena sametasya pañcaviṃśatikasya ha |

BRP245.019.2 ekatvaṃ vai bhavet tasya yadā buddhyānubudhyate || 19 ||

BRP245.020.1 budhyamānena buddhena samatāṃ yāti maithila |

BRP245.020.2 saṅgadharmā bhavaty eṣa niḥsaṅgātmā narādhipa || 20 ||

BRP245.021.1 niḥsaṅgātmānam āsādya ṣaḍviṃśaṃ karmajaṃ viduḥ |

BRP245.021.2 vibhus tyajati cāvyaktaṃ yadā tv etad vibudhyate || 21 ||

BRP245.022.1 caturviṃśam agādhaṃ ca ṣaḍviṃśasya prabodhanāt |

BRP245.022.2 eṣa hy apratibuddhaś ca budhyamānas tu te 'nagha || 22 ||

[p. 795 ]

BRP245.023.1 ukto buddhaś ca tattvena yathāśrutinidarśanāt |

BRP245.023.2 maśakodumbare yadvad anyatvaṃ tadvad etayoḥ || 23 ||

BRP245.024.1 matsyodake yathā tadvad anyatvam upalabhyate |

BRP245.024.2 evam eva ca gantavyaṃ nānātvaikatvam etayoḥ || 24 ||

BRP245.025.1 etāvan mokṣa ity ukto jñānavijñānasañjñitaḥ |

BRP245.025.2 pañcaviṃśatikasyāśu yo 'yaṃ dehe pravartate || 25 ||

BRP245.026.1 eṣa mokṣayitavyaiti prāhur avyaktagocarāt |

BRP245.026.2 so 'yam evaṃ vimucyeta nānyatheti viniścayaḥ || 26 ||

BRP245.027.1 paraś ca paradharmā ca bhavaty eva sametya vai |

BRP245.027.2 viśuddhadharmā śuddhena nāśuddhena ca buddhimān || 27 ||

BRP245.028.1 vimuktadharmā buddhena sametya puruṣarṣabha |

BRP245.028.2 viyogadharmiṇā caiva vimuktātmā bhavaty atha || 28 ||

BRP245.029.1 vimokṣiṇā vimokṣaś ca sametyeha tathā bhavet |

BRP245.029.2 śucikarmā śuciś caiva bhavaty amitabuddhimān || 29 ||

BRP245.030.1 vimalātmā ca bhavati sametya vimalātmanā |

BRP245.030.2 kevalātmā tathā caiva kevalena sametya vai |

BRP245.030.3 svatantraś ca svatantreṇa svatantratvam avāpyate || 30 ||

BRP245.031.1 etāvad etat kathitaṃ mayā te |

BRP245.031.2 tathyaṃ mahārāja yathārthatattvam |

BRP245.031.3 amatsaras tvaṃ pratigṛhya buddhyā |

BRP245.031.4 sanātanaṃ brahma viśuddham ādyam || 31 ||

BRP245.032.1 tad vedaniṣṭhasya janasya rājan |

BRP245.032.2 pradeyam etat paramaṃ tvayā bhavet |

BRP245.032.3 vidhitsamānāya nibodhakārakaṃ |

BRP245.032.4 prabodhahetoḥ praṇatasya śāsanam || 32 ||

BRP245.033.1 na deyam etac ca yathānṛtātmane |

BRP245.033.2 śaṭhāya klībāya na jihmabuddhaye |

BRP245.033.3 na paṇḍitajñānaparopatāpine |

BRP245.033.4 deyaṃ tathā śiṣyavibodhanāya || 33 ||

BRP245.034.1 śraddhānvitāyātha guṇānvitāya |

BRP245.034.2 parāpavādād viratāya nityam |

BRP245.034.3 viśuddhayogāya budhāya caiva |

BRP245.034.4 kṛpāvate 'tha kṣamiṇe hitāya || 34 ||

BRP245.035.1 viviktaśīlāya vidhipriyāya |

BRP245.035.2 vivādahīnāya bahuśrutāya |

BRP245.035.3 vinītaveśāya nahaitukātmane |

BRP245.035.4 sadaiva guhyaṃ tv idam eva deyam || 35 ||

BRP245.036.1 etair guṇair hīnatame na deyam |

BRP245.036.2 etat paraṃ brahma viśuddham āhuḥ |

[p. 796 ]

BRP245.036.3 na śreyase yokṣyati tādṛśe kṛtaṃ |

BRP245.036.4 dharmapravaktāram apātradānāt || 36 ||

BRP245.037.1 pṛthvīm imāṃ vā yadi ratnapūrṇāṃ |

BRP245.037.2 dadyād adeyaṃ tv idam avratāya |

BRP245.037.3 jitendriyāya prayatāya deyaṃ |

BRP245.037.4 deyaṃ paraṃ tattvavide narendra || 37 ||

BRP245.038.1 karāla mā te bhayam asti kiñcid |

BRP245.038.2 etac chrutaṃ brahma paraṃ tvayādya |

BRP245.038.3 yathāvad uktaṃ paramaṃ pavitraṃ |

BRP245.038.4 viśokam atyantam anādimadhyam || 38 ||

BRP245.039.1 agādham etad ajarāmaraṃ ca |

BRP245.039.2 nirāmayaṃ vītabhayaṃ śivaṃ ca |

BRP245.039.3 samīkṣya mohaṃ paravādasañjñam |

BRP245.039.4 etasya tattvārtham imaṃ viditvā || 39 ||

BRP245.040.1 avāptam etad dhi purā sanātanād |

BRP245.040.2 dhiraṇyagarbhād dhi tato narādhipa |

BRP245.040.3 prasādya yatnena tam ugratejasaṃ |

BRP245.040.4 sanātanaṃ brahma yathā tvayaitat || 40 ||

BRP245.041.1 pṛṣṭas tvayā cāsmi yathā narendra |

BRP245.041.2 tathā mayedaṃ tvayi noktam anyat |

BRP245.041.3 yathāvāptaṃ brahmaṇo me narendra |

BRP245.041.4 mahājñānaṃ mokṣavidāṃ parāyaṇam || 41 ||

vyāsa uvāca:

BRP245.042.1 etad uktaṃ paraṃ brahma yasmān nāvartate punaḥ |

BRP245.042.2 pañcaviṃśaṃ muniśreṣṭhā vasiṣṭhena yathā purā || 42 ||

BRP245.043.1 punarāvṛttim āpnoti paramaṃ jñānam avyayam |

BRP245.043.2 nāti budhyati tattvena budhyamāno 'jarāmaram || 43 ||

BRP245.044.1 etan niḥśreyasakaraṃ jñānaṃ bhoḥ paramaṃ mayā |

BRP245.044.2 kathitaṃ tattvato viprāḥ śrutvā devarṣito dvijāḥ || 44 ||

BRP245.045.1 hiraṇyagarbhād ṛṣiṇā vasiṣṭhena samāhṛtam |

BRP245.045.2 vasiṣṭhād ṛṣiśārdūlo nārado 'vāptavān idam || 45 ||

BRP245.046.1 nāradād viditaṃ mahyam etad uktaṃ sanātanam |

BRP245.046.2 mā śucadhvaṃ muniśreṣṭhāḥ śrutvaitat paramaṃ padam || 46 ||

BRP245.047.1 yena kṣarākṣare bhinne na bhayaṃ tasya vidyate |

BRP245.047.2 vidyate tu bhayaṃ yasya yo nainaṃ vetti tattvataḥ || 47 ||

BRP245.048.1 avijñānāc ca mūḍhātmā punaḥ punar upadravān |

BRP245.048.2 pretya jātisahasrāṇi maraṇāntāny upāśnute || 48 ||

BRP245.049.1 devalokaṃ tathā tiryaṅ mānuṣyam api cāśnute |

BRP245.049.2 yadi vā mucyate vāpi tasmād ajñānasāgarāt || 49 ||

BRP245.050.1 ajñānasāgare ghore hy avyaktāgādha ucyate |

BRP245.050.2 ahany ahani majjanti yatra bhūtāni bho dvijāḥ || 50 ||

[p. 797 ]

BRP245.051.1 tasmād agādhād avyaktād upakṣīṇāt sanātanāt |

BRP245.051.2 tasmād yūyaṃ virajaskā vitamaskāś ca bho dvijāḥ || 51 ||

BRP245.052.1 evaṃ mayā muniśreṣṭhāḥ sārāt sārataraṃ param |

BRP245.052.2 kathitaṃ paramaṃ mokṣaṃ yaṃ jñātvā na nivartate || 52 ||

BRP245.053.1 na nāstikāya dātavyaṃ nābhaktāya kadācana |

BRP245.053.2 na duṣṭamataye viprā na śraddhāvimukhāya ca || 53 ||

Chapter 246: Conclusion to the Brahmapurāṇa

246 SS 401-402

lomaharṣaṇa uvāca:

BRP246.001.1 evaṃ purā munīn vyāsaḥ purāṇaṃ ślakṣṇayā girā |

BRP246.001.2 daśāṣṭadoṣarahitair vākyaiḥ sāratarair dvijāḥ || 1 ||

BRP246.002.1 pūrṇam astamalaiḥ śuddhair nānāśāstrasamuccayaiḥ |

BRP246.002.2 jātiśuddhasamāyuktaṃ sādhuśabdopaśobhitam || 2 ||

BRP246.003.1 pūrvapakṣoktisiddhāntapariniṣṭhāsamanvitam |

BRP246.003.2 śrāvayitvā yathānyāyaṃ virarāma mahāmatiḥ || 3 ||

BRP246.004.1 te 'pi śrutvā muniśreṣṭhāḥ purāṇaṃ vedasammitam |

BRP246.004.2 ādyaṃ brāhmābhidhānaṃ ca sarvavāñchāphalapradam || 4 ||

BRP246.005.1 hṛṣṭā babhūvuḥ suprītā vismitāś ca punaḥ punaḥ |

BRP246.005.2 praśaśaṃsus tadā vyāsaṃ kṛṣṇadvaipāyanaṃ munim || 5 ||

munaya ūcuḥ:

BRP246.006.1 aho tvayā muniśreṣṭha purāṇaṃ śrutisammitam |

BRP246.006.2 sarvābhipretaphaladaṃ sarvapāpaharaṃ param || 6 ||

BRP246.007.1 proktaṃ śrutaṃ tathāsmābhir vicitrapadam akṣaram |

BRP246.007.2 na te 'sty aviditaṃ kiñcit triṣu lokeṣu vai prabho || 7 ||

BRP246.008.1 sarvajñas tvaṃ mahābhāga deveṣv iva bṛhaspatiḥ |

BRP246.008.2 namasyāmo mahāprājñaṃ brahmiṣṭhaṃ tvāṃ mahāmunim || 8 ||

BRP246.009.1 yena tvayā tu vedārthā bhārate prakaṭīkṛtāḥ |

BRP246.009.2 kaḥ śaknoti guṇān vaktuṃ tava sarvān mahāmune || 9 ||

BRP246.010.1 adhītya caturo vedān sāṅgān vyākaraṇāni ca |

BRP246.010.2 kṛtavān bhārataṃ śāstraṃ tasmai jñānātmane namaḥ || 10 ||

BRP246.011.1 namo 'stu te vyāsa viśālabuddhe |

BRP246.011.2 phullāravindāyatapattranetra |

BRP246.011.3 yena tvayā bhāratatailapūrṇaḥ |

BRP246.011.4 prajvālito jñānamayaḥ pradīpaḥ || 11 ||

BRP246.012.1 ajñānatimirāndhānāṃ bhrāmitānāṃ kudṛṣṭibhiḥ |

BRP246.012.2 jñānāñjanaśalākena tvayā conmīlitā dṛśaḥ || 12 ||

BRP246.013.1 evam uktvā samabhyarcya vyāsaṃ te caiva pūjitāḥ |

BRP246.013.2 jagmur yathāgataṃ sarve kṛtakṛtyāḥ svam āśramam || 13 ||

[p. 798 ]

BRP246.014.1 tathā mayā muniśreṣṭhā kathitaṃ hi sanātanam |

BRP246.014.2 purāṇaṃ sumahāpuṇyaṃ sarvapāpapraṇāśanam || 14 ||

BRP246.015.1 yathā bhavadbhiḥ pṛṣṭo 'haṃ sampraśnaṃ dvijasattamāḥ |

BRP246.015.2 vyāsaprasādāt tat sarvaṃ mayā samparikīrtitam || 15 ||

BRP246.016.1 idaṃ gṛhasthaiḥ śrotavyaṃ yatibhir brahmacāribhiḥ |

BRP246.016.2 dhanasaukhyapradaṃ nṝṇāṃ pavitraṃ pāpanāśanam || 16 ||

BRP246.017.1 tathā brahmaparair viprair brāhmaṇādyaiḥ susaṃyataiḥ |

BRP246.017.2 śrotavyaṃ suprayatnena samyak śreyobhikāṅkṣibhiḥ || 17 ||

BRP246.018.1 prāpnoti brāhmaṇo vidyāṃ kṣatriyo vijayaṃ raṇe |

BRP246.018.2 vaiśyas tu dhanam akṣayyaṃ śūdraḥ sukham avāpnuyāt || 18 ||

BRP246.019.1 yaṃ yaṃ kāmam abhidhyāyañ śṛṇoti puruṣaḥ śuciḥ |

BRP246.019.2 taṃ taṃ kāmam avāpnoti naro nāsty atra saṃśayaḥ || 19 ||

BRP246.020.1 purāṇaṃ vaiṣṇavaṃ tv etat sarvakilbiṣanāśanam |

BRP246.020.2 viśiṣṭaṃ sarvaśāstrebhyaḥ puruṣārthopapādakam || 20 ||

BRP246.021.1 etad vo yan mayākhyātaṃ purāṇaṃ vedasammitam |

BRP246.021.2 śrute 'smin sarvadoṣotthaḥ pāparāśiḥ praṇaśyati || 21 ||

BRP246.022.1 prayāge puṣkare caiva kurukṣetre tathārbude |

BRP246.022.2 upoṣya yad avāpnoti tad asya śravaṇān naraḥ || 22 ||

BRP246.023.1 yad agnihotre suhute varṣe nāpnoti vai phalam |

BRP246.023.2 mahāpuṇyamayaṃ viprās tad asya śravaṇāt sakṛt || 23 ||

BRP246.024.1 yaj jyeṣṭhaśukladvādaśyāṃ snātvā vai yamunājale |

BRP246.024.2 mathurāyāṃ hariṃ dṛṣṭvā prāpnoti puruṣaḥ phalam || 24 ||

BRP246.025.1 tad āpnoti phalaṃ samyak samādhānena kīrtanāt |

BRP246.025.2 purāṇe 'sya hito viprāḥ keśavārpitamānasaḥ || 25 ||

BRP246.026.1 yat phalaṃ kriyam ālokya puruṣo 'tha labhen naraḥ |

BRP246.026.2 tat phalaṃ samavāpnoti yaḥ paṭhec chṛṇuyād api || 26 ||

BRP246.027.1 idaṃ yaḥ śraddhayā nityaṃ purāṇaṃ vedasammitam |

BRP246.027.2 yaḥ paṭhec chṛṇuyān martyaḥ sa yāti bhuvanaṃ hareḥ || 27 ||

BRP246.028.1 śrāvayed brāhmaṇo yas tu sadā parvasu saṃyataḥ |

BRP246.028.2 ekādaśyāṃ dvādaśyāṃ ca viṣṇulokaṃ sa gacchati || 28 ||

BRP246.029.1 idaṃ yaśasyam āyuṣyaṃ sukhadaṃ kīrtivardhanam |

BRP246.029.2 balapuṣṭipradaṃ nṝṇāṃ dhanyaṃ duḥsvapnanāśanam || 29 ||

BRP246.030.1 trisandhyaṃ yaḥ paṭhed vidvāñ śraddhayā susamāhitaḥ |

BRP246.030.2 idaṃ variṣṭham ākhyānaṃ sa sarvam īpsitaṃ labhet || 30 ||

BRP246.031.1 rogārto mucyate rogād baddho mucyeta bandhanāt |

BRP246.031.2 bhayād vimucyate bhīta āpadāpanna āpadaḥ || 31 ||

BRP246.032.1 jātismaratvaṃ vidyāṃ ca putrān medhāṃ paśūn dhṛtim |

BRP246.032.2 dharmaṃ cārthaṃ ca kāmaṃ ca mokṣaṃ tu labhate naraḥ || 32 ||

[p. 799 ]

BRP246.033.1 yān yān kāmān abhipretya paṭhet prayatamānasaḥ |

BRP246.033.2 tāṃs tān sarvān avāpnoti puruṣo nātra saṃśayaḥ || 33 ||

BRP246.034.1 yaś cedaṃ satataṃ śṛṇoti manujaḥ svargāpavargapradaṃ |

BRP246.034.2 viṣṇuṃ lokaguruṃ praṇamya varadaṃ bhaktyekacittaḥ śuciḥ |

BRP246.034.3 bhuktvā cātra sukhaṃ vimuktakaluṣaḥ svarge ca divyaṃ sukhaṃ |

BRP246.034.4 paścād yāti hareḥ padaṃ suvimalaṃ mukto guṇaiḥ prākṛtaiḥ|| 34 ||

BRP246.035.1 tasmād vipravaraiḥ svadharmaniratair muktyekamārgepsubhis |

BRP246.035.2 tadvat kṣatriyapuṅgavais tu niyataiḥ śreyorthibhiḥ sarvadā |

BRP246.035.3 vaiśyaiś cānudinaṃ viśuddhakulajaiḥ śūdrais tathā dhārmikaiḥ |

BRP246.035.4 śrotavyaṃ tv idam uttamaṃ bahuphalaṃ dharmārthamokṣapradam || 35 ||

BRP246.036.1 dharme matir bhavatu vaḥ puruṣottamānāṃ |

BRP246.036.2 sa hy eka eva paralokagatasya bandhuḥ |

BRP246.036.3 arthāḥ striyaś ca nipuṇair api sevyamānā |

BRP246.036.4 naiva prabhāvam upayānti na ca sthiratvam || 36 ||

BRP246.037.1 dharmeṇa rājyaṃ labhate manuṣyaḥ |

BRP246.037.2 svargaṃ ca dharmeṇa naraḥ prayāti |

BRP246.037.3 āyuś ca kīrtiṃ ca tapaś ca dharmaṃ |

BRP246.037.4 dharmeṇa mokṣaṃ labhate manuṣyaḥ || 37 ||

BRP246.038.1 dharmo 'tra mātāpitarau narasya |

BRP246.038.2 dharmaḥ sakhā cātra pare ca loke |

BRP246.038.3 trātā ca dharmas tv iha mokṣadaś ca |

BRP246.038.4 dharmād ṛte nāsti tu kiñcid eva || 38 ||

BRP246.039.1 idaṃ rahasyaṃ śreṣṭhaṃ ca purāṇaṃ vedasammitam |

BRP246.039.2 na deyaṃ duṣṭamataye nāstikāya viśeṣataḥ || 39 ||

BRP246.040.1 idaṃ mayoktaṃ pravaraṃ purāṇaṃ |

BRP246.040.2 pāpāpahaṃ dharmavivardhanaṃ ca |

BRP246.040.3 śrutaṃ bhavadbhiḥ paramaṃ rahasyam |

BRP246.040.4 ājñāpayadhvaṃ munayo vrajāmi || 40 ||

Notes

1 | SS 1-2 Return
2 | SS 2-4 Return
3 | SS 4-8 Return
4 | SS 8-11 Return
5 | SS 12-16 Return
6 | SS 16-17 Return
7 | SS 17-20 Return
8 | SS 20-23 Return
9 | SS 24-25 Return
10 | SS 25-27 Return
11 | SS 27-29 Return
12 | SS 29-31 Return
13 | SS 31-38 Return
14 | SS 38-41 Return
15 | SS 41-43 Return
16 | SS 43-45 Return
17 | SS 45-46 Return
18 | SS 46-50 Return
19 | SS 50-52 Return
20 | SS 52-56 Return
21 | SS 56-57 Return
22 | SS 57-59 Return
23 | SS 59-61 Return
24 | SS 61-62 Return
25 | SS 62-65 Return
26 | SS 66 Return
27 | SS 66-69 Return
28 | SS 69-71 Return
29 | SS 71-73 Return
30 | SS 73-76 Return
31 | SS 76-77 Return
32 | SS 77-80 Return
33 | SS 80-81 Return
34 | SS 81-83 Return
35 | SS 84-85 Return
36 | SS 85-87 Return
37 | SS 87-88 Return
38 | SS 88-89 Return
39 | SS 89-91 Return
40 | SS 91-93 Return
41 | SS 93-94 Return
42 | SS 94-95 Return
43 | SS 95-97 Return
44 | SS 97-98 Return
45 | SS 98-101 Return
46 | SS 101 Return
47 | SS 102-103 Return
48 | SS 103 Return
49 | SS 104-105 Return
50 | SS 105-106 Return
51 | SS 106-107 Return
52 | SS 107-108 Return
53 | SS 108 Return
54 | SS 109 Return
55 | SS 109 Return
56 | SS 110-111 Return
57 | SS 112-113 Return
58 | SS 113-115 Return
59 | SS 115-117 Return
60 | SS 117-118 Return
61 | SS 119-121 Return
62 | SS 121 Return
63 | SS 121-122 Return
64 | SS 122-123 Return
65 | SS 123-125 Return
66 | SS 125 Return
67 | SS 125-127 Return
68 | SS 127-129 Return
69 | SS 129 Return
70 | SS 130-131 Return
71 | SS 131-132 Return
72 | SS 132-133 Return
73 | SS 134-135 Return
74 | SS 135-138 Return
75 | SS 138-139 Return
76 | SS 139-140 Return
77 | SS 140-141 Return
78 | SS 141-143 Return
79 | SS 143-144 Return
80 | SS 144-146 Return
81 | SS 146 Return
82 | SS 147 Return
83 | SS 147-148 Return
84 | SS 149 Return
85 | SS 149-150 Return
86 | SS 150-151 Return
87 | SS 151-153 Return
88 | SS 153-154 Return
89 | SS 154-155 Return
90 | SS 155-156 Return
91 | SS 156 Return
92 | SS 157 Return
93 | SS 158 Return
94 | SS 159-160 Return
95 | SS 160 Return
96 | SS 161 Return
97 | SS 162-163 Return
98 | SS 163-164 Return
99 | SS 164 Return
100 | SS 164-165 Return
101 | SS 165-166 Return
102 | SS 166-167 Return
103 | SS 167-168 Return
104 | SS 168-170 Return
105 | SS 170-171 Return
106 | SS 172-173 Return
107 | SS 174-176 Return
108 | SS 176-179 Return
109 | SS 179-181 Return
110 | SS 181-187 Return
111 | SS 187-189 Return
112 | SS 189-190 Return
113 | SS 190-191 Return
114 | SS 191 Return
115 | SS 192 Return
116 | SS 192-193 Return
117 | SS 194 Return
118 | SS 194-195 Return
119 | SS 195-196 Return
120 | SS 196-197 Return
121 | SS 197-198 Return
122 | SS 198-201 Return
123 | SS 201-206 Return
124 | SS 206-210 Return
125 | SS 210-211 Return
126 | SS 212-213 Return
127 | SS 213-214 Return
128 | SS 215-217 Return
129 | SS 217-220 Return
130 | SS 221-222 Return
131 | SS 222-224 Return
132 | SS 224 Return
133 | SS 224-225 Return
134 | SS 225-226 Return
135 | SS 226-227 Return
136 | SS 227-228 Return
137 | SS 228-230 Return
138 | SS 230-231 Return
139 | SS 231-232 Return
140 | SS 232-234 Return
141 | SS 234-235 Return
142 | SS 235-236 Return
143 | SS 236-237 Return
144 | SS 237-238 Return
145 | SS 238 Return
146 | SS 239-240 Return
147 | SS 240-241 Return
148 | SS 241-242 Return
149 | SS 242-243 Return
150 | SS 243-244 Return
151 | SS 244-245 Return
152 | SS 245-247 Return
153 | SS 247 Return
154 | SS 247-248 Return
155 | SS 249 Return
156 | SS 249-250 Return
157 | SS 250-251 Return
158 | SS 251-253 Return
159 | SS 253-255 Return
160 | SS 255-256 Return
161 | SS 256-260 Return
162 | SS 260-261 Return
163 | SS 261-262 Return
164 | SS 262-264 Return
165 | SS 264-265 Return
166 | SS 266 Return
167 | SS 266-267 Return
168 | SS 267-269 Return
169 | SS 269-270 Return
170 | SS 270-273 Return
171 | SS 273-275 Return
172 | SS 275 Return
173 | SS 276-277 Return
174 | SS 277-279 Return
175 | SS 279-282 Return
176 | SS 283-284 Return
177 | SS 284-285 Return
178 | SS 285-288 Return
179 | SS 288-290 Return
180 | SS 290-291 Return
181 | SS 292-293 Return
182 | SS 293-294 Return
183 | SS 294 Return
184 | SS 294-295 Return
185 | SS 295-296 Return
186 | SS 296-297 Return
187 | SS 297-298 Return
188 | SS 298-299 Return
189 | SS 299-300 Return
190 | SS 301 Return
191 | SS 302 Return
192 | SS 302-303 Return
193 | SS 303-305 Return
194 | SS 305-306 Return
195 | SS 306 Return
196 | SS 306-307 Return
197 | SS 307 Return
198 | SS 308 Return
199 | SS 308 Return
200 | SS 308-309 Return
201 | SS 309-310 Return
202 | SS 310 Return
203 | SS 311-312 Return
204 | SS 312 Return
205 | SS 312-313 Return
206 | SS 313-314 Return
207 | SS 314-315 Return
208 | SS 315-316 Return
209 | SS 316 Return
210 | SS 316-317 Return
211 | SS 318 Return
212 | SS 318-320 Return
213 | SS 320-324 Return
214 | SS 324-326 Return
215 | SS 326-330 Return
216 | SS 330-331 Return
217 | SS 331-335 Return
218 | SS 335-336 Return
219 | SS 336-340 Return
220 | SS 341-348 Return
221 | SS 349-356 Return
222 | SS 356-358 Return
223 | SS 358-360 Return
224 | SS 360-362 Return
225 | SS 362-363 Return
226 | SS 363-365 Return
227 | SS 365-366 Return
228 | SS 366-369 Return
229 | SS 369-371 Return
230 | SS 371-374 Return
231 | SS 374-376 Return
232 | SS 376-377 Return
233 | SS 377-379 Return
234 | SS 379-380 Return
235 | SS 380-381 Return
236 | SS 381-383 Return
237 | SS 384-387 Return
238 | SS 387-388 Return
239 | SS 389-390 Return
240 | SS 390-392 Return
241 | SS 393-394 Return
242 | SS 394-395 Return
243 | SS 395-398 Return
244 | SS 398-399 Return
245 | SS 399-401 Return
246 | SS 401-402 Return